
			                               (תהלים קיא: י)

			בראשית אני מבקש להודות לאדון האדונים — הנני. זכיתי באור חסדו ללמוד, להבין מעט ולהסתנוור משלמותו. בני אדם יוצרים מודלים אודות המציאות ומנסים להנגיש לעצמם דרך שבאמצעותה יגעו באמת. אולם האמת הזהה עם המוחלט אינה ניתנת למיצוי אלא להנהרה והרחבה בלבד. על כן כל שנותר לאדם הוא ללמוד על מנת לגלות את ענוותנותו שלו. 

			ספר זה הוא עיבוד של עבודת הדוקטור שלי שנרשמה במשך קרוב לארבע שנים שבהן התעמקתי בכתבי שפינוזה וקרשקש ועמדתי על הקרבה ביניהם. ההחלטה לעבד את הדוקטורט לספר התרחשה כשנה לאחר כתיבתו, ועריכתו נמשכה תוך כדי השבעה באוקטובר 2023, היום שבו אירע אסון לאומי לעם היהודי בארץ ישראל ״טבח שמחת תורה״. בשל האסון והמלחמה שפרצה בעקבותיו ועדיין לא תמה, עלו בי מחשבות והרהורים רבים וקשים על אודות הגיבור המרכזי של הספר — אלוהי ישראל. התחבטויות בלתי פוסקות שנמשכות גם ברגעים אלו, וככל הנראה ימשכו כל עוד נשמה באפי, מביאות אותי לבחירה מחודשת ובלתי פוסקת בדרך הדבקות האמונית. אמונה ״עיוורת״ זו אין מקורה בסמיות השכל, אלא נעוצה במערכת שיקולים אינסופית כמעט אשר מקורה בשכל הגבוה יותר, השכל שאינו ניסיוני ויום־יומי — השכל המטאפיזי שהוא בבחינת ״וְיָדַעְתָּ הַיּוֹם וַהֲשֵׁבֹתָ אֶל לְבָבֶךָ כִּי יְהוָה הוּא הָאֱלֹהִים בַּשָּׁמַיִם מִמַּעַל וְעַל הָאָרֶץ מִתָּחַת אֵין עוֹד״ (דברים ד: לט). 

			ההכרה בהכרח המציאות הקיים עלינו, מביאה את האדם לתובנה המטאפיזית העליונה של ״סיבת עצמו״. אין בידינו לבחור בצורה ודאית את נסיבות חיינו שלנו או של קרובנו; בשל כך מבחן האמונה הוא בהתמסרות ל״היות כשלעצמו״ באופן בלתי אינטרסנטי וללא משוא פנים. זו המדרגה העליונה ביותר של האמונה לשמה, שבה אדם בכל ישותו ושכלו מבין ויודע מתוך פנימיותו שלו שכל נתיבי המציאות מתכנסים ומובילים לכדי מהות אחת שהיא ״אֶהְיֶה אֲשֶׁר אֶהְיֶה״. ובמדרגה זו של אמונה ״חַיָּב אָדָם לְבָרֵךְ עַל הָרָעָה כְּשֵׁם שֶׁהוּא מְבָרֵךְ עַל הַטּוֹבָה, שֶׁנֶּאֱמַר וְאָהַבְתָּ אֵת יְיָ אֱלֹהֶיךָ בְּכָל לְבָבְךָ וּבְכָל נַפְשְׁךָ וּבְכָל מְאֹדֶךָ״ (בבלי, ברכות, ט: ה). ובכל זאת כפויה עלי החובה המוסרית להתפלל עבור אַחֵינוּ כָּל בֵּית יִשְׂרָאֵל הַנְּתוּנִים בַּצָּרָה וּבַשִּׁבְיָה. על כן מבקש אני מאלוהי הטוב שיציל, ישמור וירחם על כל אחינו באשר הם ויוציאם המקום מִצָּרָה לִרְוָחָה וּמֵאֲפֵלָה לְאוֹרָה וּמִשִּׁעְבּוּד לִגְאֻלָּה. 

			בראשית דברי ההודיה אבקש להודות קודם כל לאנשי הרוח והאמונה רבי חסדאי קרשקש וברוך שפינוזה על האור השכלי שהם הורידו לעולמנו. כמו כן, אני מודה לאין שיעור למנחה שלי, פרופ׳ יהודה הלפר, אשר בלעדיו מחקר זה לא היה מתאפשר. אני מבקש להודות גם לשני אנשים אשר תרומתם ועזרתם הייתה רבה ונדיבה ביותר. האחד הוא פרופ׳ יצחק מלמד, שנטע בי את רוח האמונה בעצמי ובדרכי, ועזר ותמך מתחילת הדרך. השני הוא פרופ׳ זאב הרווי, אשר בתחילת כתיבת המחקר התייעצתי אתו רבות ותמיד היה נכון לענות גם בשעות הקטנות של הלילה. אני מודה לשניכם מעומק ליבי. אני מודה רבות לפרופ׳ אבי אלקיים על שניתב אותי ללימודי הדוקטורט במחלקה לפילוסופיה יהודית בבר אילן, ועל כך שעזר רבות בהוצאת ספר זה. תודה גדולה לפרופ׳ שלום צדיק על השיחות הרבות, הקריאה של מחקרי והמשוב החשוב. תודה רבה לראש המחלקה לפילוסופיה יהודית באוניברסיטת בר אילן פרופ׳ חנוך בן פזי על העזרה והגישה הטובה במהלך השנים. תודה לכל החוקרים שבמחקריהם נעזרתי על מנת להבין את מורכבות תורותיהם של שפינוזה וקרשקש, ובמיוחד לחוקרים הארי אוסטרין וולפסון, זאב הרווי, יצחק מלמד, מנואל יואל, מאיר וקסמן ועוד רבים וטובים שרובם אינם בין החיים. אני רוצה להודות לד"ר אילנה שמיר על העזרה הרבה והקפדנית בעריכה ועל השיחות עמה. למתרגם רוב הקטעים בספר מאנגלית לעברית, רועי לידסקי, על התרגום הקפדני הקולח והמסור, ועל הלימוד ההדדי והחברות. אני רוצה להודות לכל החברים הרבים והטובים השותפים לשיעורי השפינוזה שהעברתי בשנים קודמות באלון הגליל ושכיום אני מעביר בזום. השיחות איתם והשאלות המצוינות שלהם העמיקו את הבנתי בנושא. תודה גדולה מאוד למרכז לספריות וספרות בישראל על התמיכה במימון הספר. במיוחד אני רוצה להודות לפרופ׳ עודד מיימון, אדם עמוק רואי ורחב שכל, אשר הניצוץ בינינו הדליק בערה מטאפיזית עוד בפגישתנו הראשונה. אני מודה לו על האמונה בדרכי, התמיכה הבלתי מסויגת בכל מובן ועל החברות העמוקה. רצה המקום וזכיתי לעשות במעבדתו שבאוניברסיטת תל אביב את הפוסט־דוקטורט שלי.

			אחרונים, אני מודה לנעמה אשתי היקרה — התמיכה השקטה שלה, האמונה הגמורה במי שאני יכול להיות, היכולת לאפשר לי את הזמן ללמוד במשך שנים תוך ניהול הבית והילדים, כל אלו הם מעבר למה שאני יכול לתת לך, את הגיבורה האמיתית, כל מה ששלי שלך תמיד. משפחתי היקרה, הורי חנה ועמנואל, אחיותיי אסתר ושרון ואחייניותיי מור וטליה, אתם תמיד איתי בלב בכל מקום. לכולכם אני חייב ומודה.

		
	
			מבוא

			רוך שפינוזה נולד כיהודי באמסטרדם ב־11 בכסלו ה'שצ"ג לספירה העברית (24 בנובמבר 1632). בנדיקטוס דה־אשפינוזה נפטר בהאג כ־44 שנים מאוחר יותר, ב־21 בפברואר 1677 לספירה הנוצרית. שפינוזה מעולם לא התנצר. בגיל 23 הוא גורש מהקהילה היהודית של אמסטרדם באמצעות כתב חרם חמור ביותר; החרמות היו אמצעי נפוץ בקהילה היהודית של אמסטרדם באותם הימים. לאחר גירושו החל להתפתח בהדרגתיות כפילוסוף בעל שיטה מקיפה ועצמאית. התחקות אחר מקורות השפעה על תורתו הפילוסופית היא משימה מורכבת מאוד ולעולם אינה וודאית, שכן המידע עליו שאוב מכתביו ומדברים אודותיו בעוד הוא עצמו אינו מסביר את התפתחות שיטתו ואינו מציג את המקורות שהוא נסמך עליהם. עם זאת כתביו והדברים עליו הם מעין אספקלריה המשקפת את דעותיו, רגשותיו ועולמו הפנימי. לפיכך, באמצעות התחקות אחר ההיסטוריה והאבולוציה של כתביו וההיסטוריה האישית שלו, אפשר לנסות לעמוד אחר הדיאלקטיקה של מחשבתו. 

			כאשר מבקשים להוכיח אפשרות השפעה של הוגה מסוים על הוגה אחר, עולות בעיות המתמצות בשאלות הבאות: (1) מהם הקריטריונים שעליהם יש להתבסס כדי להוכיח השפעה של הוגה אחד על אחר? (2) מהם כלי המחקר העומדים לרשות החוקר, ואולי יותר חשוב — אלו כלים אינם לגיטימיים עבור מחקר מסוג זה? (3) האם ראיות קורלטיביות מבחינה פילולוגית, טקסטואלית או פנומנולוגית מצביעות על השפעה, והחל מאיזו רמה קורלטיבית בין ראיות אפשר לקבוע השפעה סיבתית? שאלות מסוג זה מעידות על עומק הבעיה הניצבת בפני חוקר שטוען להשפעה של הוגה אחד על אחר. 

			בשל בעיות אלו אפתח בכך שאומר, כי אינני מתיימר להוכיח באופן חד־משמעי שאינו פתוח לדיון את השפעת תפיסותיו המטאפיזיות, הפיזיקליות והתיאולוגיות של חסדאי קרשקש על שפינוזה, שהרי יתכן והוכחה חותכת שכזו אינה מן האפשר. עם זאת איני טוען שלא ניתן לעמוד על מאפיינים מרכזיים בתורותיהם העשויים להוביל בסבירות גבוהה למסקנה בדבר אפשרותה של השפעה. אנסה אפוא להציג נקודות ממשק מרכזיות בין ההוגים תוך עמידה על זהותם מבחינת התכנים, הפונקציות, הארכיטקטורה והפנומנולוגיה שלהם, ואשאיר לקורא לגבש את מסקנה בדבר אפשרות ההשפעה של תפיסותיו המטאפיזיות, הפיזיקליות והתיאולוגיות של רבי חסדאי קרשקש על תורתו של שפינוזה. 

			הכלי המאפשר לזהות השפעות של גורמים שונים על משנתו של שפינוזה הוא משולש: ראשית, יש לעמוד על הקבלות בין תכניו של הפילוסוף לבין לתכנים אפשריים שהשפיעו עליו. לשם כך יש לחקור לא רק את ההקבלות מבחינת תוכנן, אלא גם לבדוק אם שפינוזה מציין במפורש את מקורותיו ועד כמה דעתו קרובה או מנוגדת לדעות שהוא מציין. שנית, מתוך ההקבלות, הציונים של המקורות והידע ההיסטורי שבידינו, עלינו לערוך ניתוח מעמיק שבוחן את מהות ההשפעה של הוגה זה או אחר על דעתו של שפינוזה. שלישית, במקביל עלינו להעמיד את דעתו אל מול שיטות פילוסופיות אחרות שהיו זמינות לו, מתוך שלושת השלבים הללו נוכל לאשש או להפריך את קיומה של קירבה קורלטיבית ייחודית שאותה אנו מחפשים. ככל שנצליח להראות באופן ברור שקיימת קורלציה כזו, וככל שנעגן אותה בהיבטים מקבילים רבים יותר ונראה כיצד קירבה כזו אינה קיימת ביחס לתורות אחרות — כך נוכל להתקרב אל האישוש המיוחל. 

			החוקר ריצ׳ארד מייסון מונה לא פחות מתריסר גורמים שהשפיעו ועיצבו את תפיסתו המטאפיזית של שפינוזה ואת יחסו לדת ולאלוהות:1 

			(1) הרקע היהודי. מחד לשפינוזה מטען חיובי מבחינת צורת חיים והשפעת המסורת. מאידך הוא מושך מטען שלילי בהיותו נבדל ושונה מסביבתו בהשקפותיו. 

			(2) אופן חינוכו. התנ"ך עיצב ללא ספק את כוחו המדמה ואת עולם המושגים של שפינוזה. כמו כן הוא קיבל חינוך תורני עמוק מגדולי המורים והלמדנים בקהילה היהודית באמסטרדם — רבי שאול לוי מורטירה ורבי מנשה בן ישראל, דרכם נפגש עם עולם התלמוד, ההלכה והאגדה. ללא ספק הוא נפגש עם תורותיהם של גדולי הפרשנים היהודים מימי הביניים כמו רמב״ם, ריה״ל, רלב״ג, קרשקש, אבן עזרא ואחרים. סביר להניח כי באמצעות כתיבת ספרו דקדוק שפת עבר (Compendium grammatices linguae Hebraeae), מבקש שפינוזה לחזור למקורותיו מתוך רצון להבין ולפרש את משמעות המילים והמושגים עליהם גדל.2

			(3) הרקע היהודי של האנוסים. צורת חיים זו פיתחה בקרב האנוסים, ה״מארנוס״, דואליות פסיכולוגית: כלפי חוץ הם התנהגו כנוצרים קתולים ואילו בסתר הם שמרו על אורח חיים ומצוות יהודיים. מצב זה הביא להיווצרות מקדש רוחני פנימי ברוח האדם מחד, ומאידך לאימוץ צורת חיים של הסתר פנים וכפל משמעות — הניכרים באופן הכתיבה של שפינוזה ובדואליות המאפיינת את מושגיו המרכזיים. 

			(4) השפעת מקורביו הפרוטסטנטיים. שפינוזה היה מקורב לחוגים פרוטסטנטיים שסלדו מהטקסיות הקתולית והעדיפו את האקט האמוני הפנימי שבין אדם לאלוהיו ללא תיווך חיצוני. תפיסה זו מסבירה את גירושו של שפינוזה מהקהילה היהודית ובחירתו ב״מופת יחיד של חיי אמת״. שפינוזה הבין את החשיבת הפסיכולוגית והסוציאלית של הטקסים אולם סלד ממורכבות יתר של דת שיש בה טקסים ופולחנים רבים; הוא העדיף את עבודת הלב על פני המעשה החיצוני.3

			(5) לאחר החרם עליו שפינוזה לא השתייך לשום קבוצה דתית, אבל התרועע עם קבוצות דתיות כמו פרוטסטנטים, לותרנים, מנוניטים, קוליגיאנטים וקווייקרים. ריצ׳ארד פופקין חקר את הרוח התיאולוגית של קבוצות אלו ומצא בהן עקבות של רוח משיחית שלדעתו היוותה מקור השפעה על שפינוזה.4 לעיקרון השפינוזי של אמונה אוניברסלית יש ניחוח נוצרי קווייקרי, ועם זאת אין לזהות את שפינוזה עם הנצרות או המוסר הנוצרי; לדידו אין מקום לחרטה או להשפלה, לרחמים או לתקווה. 

			(6) שפינוזה היה תושב הולנד. בתקופתו הולנד הייתה מדינה שמאפשרת חופש מבחינות מסוימות ובמיוחד מבחינה דתית. שפינוזה היה מודע היטב לכך והדבר השפיע על עיצוב תורתו המדינית. תפיסתו לפיה הדת היא שצריכה להיות כפופה למדינה ולא ההפך, נסמכה על המודל ההולנדי. דקארט לעומתו התמודד עם מצב שונה; היה עליו להתנסח בצורה שאינה עומדת בניגוד לעקרונות הממסד; הוא הכיר מקרוב את משפטי הראווה של מתנגדי השיטה המדעית והדתית בזמנו. 

			(7) שפינוזה היה מדען עצמאי ובלתי תלוי. הוא עסק בליטוש עדשות והחיים המיקרוסקופים שנגלו לפניו עוררו בו עניין ונקודות מחשבה שקרוב לוודאי גם השפיעו על תפיסתו הפילוסופית. הוא הרבה להיפגש ולהתכתב עם מדענים רבים ומובילים בתקופתו וביניהם הנרי אולדנבורג, מזכיר החברה המלכותית למדעים בלונדון. עם זאת שפינוזה לא היה מדען אקדמי; עיסוקו במדע היה משני לעניינו בפילוסופיה. תכלית המדע עבורו הייתה הרחבת ההבנה של הטבע, שבתקופתו היה בלתי נפרד מהמטאפיזיקה; עבור שפינוזה הדת, האתיקה, הפוליטיקה, ההכרח הסיבתי וחוקי הטבע היוו היבט משלים והכרחי של המטאפיזיקה. 

			(8) השפעת דקארט על שפינוזה. למעשה עבודתו היחידה שהתפרסמה בשמו בימי חייו הייתה עקרונות הפילוסופיה של דקארט (Principia Philosophiae Cartesianae), יחד עם חלקו השני של הספר מחשבות מטאפיזיות (Cogitata Metaphysica). עם זאת בהקדמה לספר שכתב חברו של שפינוזה לודוויג מאייר נאמר, כי הספר מביא את דעתו של הכותב אודות תורת דקארט ולא את דעת הכותב עצמו. לדעתי, השאלות, הבעיות והמונחים שדקארט בחר להתמודד עמם, להגדירם ולעצבם, הם שעמדו לנגד שפינוזה, אבל התשובות והתוכן ששפינוזה יצק לבעיות ולמונחים היה שונה לחלוטין מזה של דקארט. אולם החשוב יותר והמבדיל בין שפינוזה לדקארט הוא האופן שבו שפינוזה ארגן ובנה את שיטתו, ובמיוחד את נקודת המוצא שלה (העצם), כשיטה פילוסופית. בכך הוא נבדל מדקארט כפילוסוף עצמאי בעל שיעור קומה. לא פעם שפינוזה עצמו מציין זאת ושואל כיצד איש כה חכם כמו דקארט חשב מחשבות כה מוטעות.5 עם זאת ייאמר כי תורת דקארט הייתה מצע התוכן ובעיות ששפינוזה מצא להן פתרון בשיטתו העצמאית.

			(9) השפעת מונחים ימי־ביניים וסכולסטיים מטאפיזיים שדקארט היה שותף להם, כמו עצם, מהות, תואר, סיבה. מונחים אלו היוו עבור שפינוזה מסגרת מעצבת שדרכה פעל ובאמצעותה ניגש לתוכן ולבעיות מתחום המטאפיזיקה, אבל יצק לתוכן זה משמעויות חדשות ורדיקליות ביחס לתקופתו. 

			(10) השפעת פילוסופיות פוליטיות של הובס ומקיאבלי. שפינוזה הושפע ללא ספק מתורת המדינה של הובס, אולם בעוד הובס חשב כי מצב הטבע הוא מלחמת כול בכול, ושהמדינה הטובה ביותר היא בעלת שלטון טוטליטרי, שפינוזה הגיע למסקנות הפוכות. הוא ראה את המצב הטבעי של אדם כפועל תבוני, ועל כן ראה את השלטון הטוב ביותר בזה הדמוקרטי. נוסף לכך, אפשר לזהות השפעה מטריאליסטית של הובס על תפיסת המכניזם הפיזיקלי של שפינוזה. מן מקיאבלי למד שפינוזה להחיל את כלי השימוש של מחקר מדעי הטבע על התחום הפוליטי. 

			(11) בתקופת חייו של שפינוזה נפרץ תחום מחקר חדש: חקר ביקורתי של המקרא. קרוב לוודאי שתחום זה עיצב את ביקורת המקרא של שפינוזה הניכרת יותר מכול במאמר תיאולוגי־מדיני. בהקשר זה עולה שמו של מבקר מקרא אקסצנטרי יצחק לה־פייאר (1676-1596).6 

			(12) במאות השש־עשרה והשבע־עשרה החל עיסוק מחודש בכתבי הפילוסופיה העתיקה,7 ותחום זה העסיק כנראה את שפינוזה. נוסף לכך, בהלך הרוח השפינוזי ניכרות היטב השפעות יווניות אריסטוטליות לרוב ומגמתן הסטואית, אולם אין לזהות את שפינוזה כסטואיקן; לדידו הרצון אינו יכול לרסן לחלוטין את הרגש, והשכל האנושי תמיד סופי ומוגבל. שפינוזה אינו מהסס לבקר את התורה הסטואית בגלוי: ״אמנם הסטואיקנים סברו שהריגשות תלויות לגמרי ברצוננו ושאנו יכולים לצוות עליהן באופן מוחלט. אבל הניסיון טפח על פניהם״.8 ״מן הנמנע שהאדם לא יהיה חלק של הטבע, ושלא יוכל לסבול שינויים שאינם ניתנים להבנה על ידי טבעו בלבד, ושהוא אינו סיבתם ההולמת״.9 

			לאור הדברים שלעיל אפשר לעמוד על מקורות ההשפעה האפשריים הרבים שעיצבו את תורתו של שפינוזה. מתוקף עובדה זו אני מבקש, בצניעות רבה, לנסות ולעמוד על הקירבה והיתכנות ההשפעה של גורם מרכזי אחד — רבי חסדאי קרשקש — על המטאפיזיקה של שפינוזה. מהלך זה ייעשה תוך ציון מפורש של שפינוזה את חסדאי קרשקש בהקשרים הרלוונטיים, ומתוך קירבה ברורה בין תורת שפינוזה לתורת קרשקש ותורות אחרות הנוגעות בנושאים הנידונים כאן. ככל שהזיקה בין שני ההוגים ביחס לנושא מסוים תתגלה כיותר ברורה וודאית, וכן תובהר אי־הלימת הזיקה בין הנושא בתורת שפינוזה לתורות רלוונטיות אחרות, כך אפשר יהיה לעמוד על הקירבה הייחודית בין ההוגים בנושא הנדון.

			אכן, קירבה רבה ויוצאת דופן אפשר למצוא בין תפיסתו המטאפיזית של שפינוזה לתפיסתו הפיזיקלית והמטאפיזית של קרשקש. יצחק מלמד, במאמרו ״חסדאי קרשקש ושפינוזה על אינסופיות בפועל ואינסופיות תארי האל״,10 דן בקירבה בין התוכן של הוכחת האל של שפינוזה לזו של קרשקש ומציין נקודה קריטית אצל שני ההוגים: הדרישה לקריטריון רציונלי חמור בבניית המודל המטאפיזי. לדבריו באיגרת 12, המכונה ״איגרת על האינסוף״,11 מפתח שפינוזה טקסונומיה של סוגי אינסוף, עורך בה הבחנות וקובע היבטים ייחודיים לכל סוגי האינסוף המגולמים בנושאים: טבע המספר, ההבחנה בין עצם (Substantia), תואר (Attributum) ואופן (Modus), והבחנה בין הנצח (Aternitas), התמד (Duration) והזמן (Tempus). כמו כן הוא מבחין בין תפיסת הדברים על ידי השכל לעומת תפיסתם בדמיון. אולם בהקשר של מאמר זה חשובה העובדה שלקראת סוף האיגרת שפינוזה מזכיר את ר׳ חסדאי קרשקש באשר להוכחת קיומו של האל: 

			אמנם רצוני עוד להעיר כאן, דרך אגב, שהחכמים הפריפטאיים החדשים יותר הבינו שלא כראוי את מופתם של הקדמונים למציאות אלוהים. מופת זה, כמו שאני מוצאו אצל יהודי אחד, ששמו ר׳ חסדאי, כך עניינו: אם יש מהלך מתקדם עד הסיבות לאינסוף, יהיו כל הדברים המצויים מסובבים. והנה אי אפשר לייחס לשום דבר מסובב, שיהיה מחויב על פי טבעו. מכאן שאין בטבע שום דבר שמהותו כוללת בתוכו בהכרח את מציאותו: אבל זה בטל ולפיכך בטל גם זה. כוחה של טענה זו אינו בכך, שאי אפשר שיהיה במציאות דבר אינסופי או מהלך קדימה של הסיבות עד לאינסוף, אלא רק בכך, שמניחים שהדברים שאינם נמצאים על פי טבעם בהכרח, לא יהיו נקבעים למציאות על ידי דבר שהוא מחויב המציאות על פי טבעו, והוא סיבה ולא מסובב.12 

			מעבר לציון שמו של קרשקש במפורש, שפינוזה נסמך בדיוק מרשים על הוכחת האל שלו כפי שהיא מופיעה בספרו אור ה׳, מאמר א׳, כלל ג׳, פרק ב׳. מכאן ראיה שהיא מעבר לכל ספק כי שפינוזה הכיר היטב את משנתו של קרשקש בנושא האינסוף ויחסו לאל. נוסף לכך אפשר לחלץ את המסקנה המתבקשת, כי מהשימוש שעושה שפינוזה בהוכחת האל של קרשקש לצורך הדגמה חיובית נובע שהוא ראה בה מודל תקף. עובדה זו באה לכלל ביטוי באתיקה, הספר הראשון, בהוכחות האל האפריוריות. מלמד מסכם:

			לא זאת בלבד שקרשקש מספק טיעונים חזקים בעד אין־סוף בפועל (עמדה ששפינוזה תומך בה מאוד), אלא הוא גם דוחף את הטיעונים האלה ברציונליזם נוקשה, הדורש סיבה לקיומה של כל ישות. שפינוזה יישען על התניה דומה ("לכל דבר צריך שיהיה אפשר לייחס סיבה או נימוק מדוע הוא קיים או מדוע אינו קיים") בהוכחה שנתן בעצמו לקיומו של אלוהים באתיקה, חלק ראשון, משפט 11, הוכחה חלופית.13

			שיאו של רציונליזם זה,14 שקרשקש פועל לפיו ולאורו בונה את המטאפיזיקה שלו, מגולם אצל שפינוזה בעקרון הטעם המספיק (PSR — Principle Of Sufficient Reason). חוקר שפינוזה מייקל דלה־רוקה מפרש ומסביר את שיטת שפינוזה כולה לאור עיקרון זה:15

			את מחויבותו הטהורה של שפינוזה להסבר אפשר לבטא במונחים של מחויבותו לעקרון הטעם המספיק (מכאן ואילך “PSR”) ולנטורליזם שלו. ראו תחילה את ה־PSR — העיקרון שלפיו יש הסבר לכל עובדה, לכל דבר קיים. הסבר לעובדה הוא טוב דיו — מספיק — כדי שנוכל להבין מדוע העובדה מתקיימת. ההסבר לעובדה מאפשר לנו להבין את העובדה המוסברת כשהיא מתרחשת, כביכול. אם ההסבר לדבר־מה לא הספיק בדרך זו, הרי היבט כלשהו של הדבר יישאר בלתי מוסבר, בלתי מובן. ה־PSR אפוא הוא התגלמותה של מחויבותו של שפינוזה להבנה (intelligibility).16

			עקרון הטעם המספיק חודר ומכונן את כל שיטת שפינוזה. גילום מרכזי אחד של העקרון בא לידי ביטוי למשל באקסיומא הבאה: ״מה שאינו יכול להיות מושג באמצעות זולתו, חייב להיות מושג באמצעות עצמו״.17 אקסיומה זו קובעת כי כל דבר חייב להיתפס על ידי סיבה כלשהי, בין אם היא חיצונית ובין אם היא פנימית. בהמשך ספרו אתיקה מביא שפינוזה את המשפט: ״לכל דבר צריך שיהיה אפשר לייחס סיבה או נימוק מדוע הוא קיים או מדוע אינו קיים״.18 במשפט זה קובע שפינוזה קריטריון רציונלי מוחלט עבור שיטתו: כל דבר נדרש לא רק לייחוס סיבה עבור קיומו, אלא גם לאי קיומו. מה שאין עבורו סיבה לקיומו או לאי קיומו אינו יכול להיות מוגדר כבעל מעמד אונטולוגי או אפיסטמי, כלומר הוא יש של הדמיון בלבד (אם בכלל). 

			שפינוזה הושפע ללא ספק מתורתו של דקארט בנוגע לתפיסה הרציונליסטית, הטרמינולוגית ובמידה מסוימת אף התוכנית. אולם תפיסת העצם שלו שונה באופן העקרוני ומהותי מזו של דקארט המופיעה בספרו הגיונות — הגיון השלישי,19 וגם מהאופן שבו מופיע אלוהים בחלק הראשון של ספרו עקרונות הפילוסופיה. בנקודה זו אפשר לזהות בשפינוזה ייחודיות משל עצמו: מסתמן כי הוא קרוב יותר בתפיסתו לימי הביניים מאשר לעת החדשה; עבורו האל הוא הוא ״העיקרון הראשון״ של השיטה הפילוסופית ולא הסובייקט.20 שני תנאי בסיס מטרימים נדרשים עבור ידיעת האל בהוכחת האל של דקארט: (1) האני ״קוגיטו״, (2) העולם הניתן בניסיון. נקודת המוצא של השיטה הפילוסופית של דקארט היא נגטיבית:21 ראשית, הוא מטיל ספק בקיומו של העולם; שנית, הוא מעגן את הידיעה שלו באני החושב, ה־cogito, המוליכו למסקנה של סוליפסיזם: 

			אבל מה אני, אם כן? דבר חושב. ומהו דבר חושב? [...] וכי לא אני הוא המטיל ספק כמעט בכול, ויחד עם זאת מבין ותופס דברים מסוימים, המאשר וטוען כי אך ורק דברים אלה אמתיים, ושולל את כל הדברים האחרים [...] האם יש בכל זה ולו דבר אחד שאינו אמיתי באותה המידה שדבר היותי ודבר קיומי ודאיים?22 

			שלישית, רק בשלב האחרון מגיע דקארט למסקנה בדבר מציאותו של האל כהכרחי המציאות: 

			בשם "אל" אני מבין עצם אינסופי, נצחי, בלתי משתנה, בלתי תלוי, כל יודע, כל יכול, אשר אני וכל שאר הדברים שישנם נבראנו ונוצרנו על ידיו. אלא שיתרונות אלו כה גדולים הם וכה מופלגים, שככל שאני מדקדק בבחינתם, כך משוכנע אני פחות כי אפשר שהאידאה שיש לי מהם נובעת ממני לבדי. יוצא שהכרח הוא להסיק מכל אשר אמרתי עד כה, שהאל קיים.23 

			המסקנה הנובעת בהכרח משיטתו של דקארט היא כי אלוהים הוא פונקציונר, הווה אומר — בעל תפקיד של מגשר בין הסוליפסיזם ובין העולם; אלוהים הוא מקור התוקף העליון ביותר24 באשר הוא מכונן אותי ואת עולמי. אולם עם זאת וחמור יותר הוא, שבאופן עקרוני לשיטתו של דקארט האל חייב להיות משני לעובדת הוודאות של קיומי שלי — ״קוגיטו״. 

			בניגוד מוחלט לדקארט, עבור שפינוזה, כמו עבור קרשקש, העצם קודם לכל ישות אפשרית — ״העצם לפי הטבע קודם להפעלותיו״25 — הן במובן האונטולוגי והן במובן האפיסטמי, ולכן גם במובן המושגי;26 על כן הסובייקט הפרטי27 אצל שפינוזה מקבל את מעמדו המהותי רק בסוף האתיקה, במשפט 36 בחלק חמישי ואחרון, כאשר אדם מבין כי אהבתו לאל היא למעשה אהבתו של האל את עצמו — באשר הוא מונהר על ידי נפש האדם.28 בכך יש להבין כי על אף תכונות העצם הדומות אצל שני ההוגים, מהות המטאפיזיקה של שפינוזה שונה באופן עקרוני מזו של דקארט, דווקא בשל נקודת המוצא של השיטה כולה.29

			המחקר שעליו מבוסס ספר זה מתבצע באמצעות שני מומנטים עיקריים: החלק ראשון: הוכחת האל של קרשקש ויחסה להוכחת האל של שפינוזה. בוחן את מקורות ההשפעה על תפיסת האל והוכחת האל אצל שפינוזה לאור התפיסה והוכחת האל של רבי חסדאי קרשקש ומתוך השוואתה לתפיסות אחרות בנושא זה בימי הביניים. סדר החלק ראשון יהיה כדלהלן: אפתח בהצגה ובחינה מעמיקה של הוכחת האל של קרשקש תוך חילוץ וניתוח המאפיינים והמרכיבים העיקריים שלה. לאחר מכן אעמוד על מהלך ההתפתחות של ההוכחה ובחינת מקורות השפעה אפשריים שלה. אחרי כן אתמקד במבנה ובתוכן של הוכחת האל של שפינוזה לאור התפיסה של מושג ״העצם״ אצל הוגים מרכזיים בימי הביניים והקבלתו לתפיסת העצם של דקארט. לבסוף אבחן את הוכחות האל של שפינוזה כפי שהן מגולמות בספרו האתיקה, ואבחן את מידת ההשפעה שבין הוכחת האל של שפינוזה לזו של קרשקש. נקודה קריטית שיש לציין היא, שלמחקר שעליו מבוסס ספר זה יש נספח חשוב מאוד (שאינו מצורף לספר) המהווה בסיס הכרחי להבנת האבולוציה של מחשבת קרשקש ופיתוח תורתו, כנובעת מביקורתו על התפיסה הפיזיקלית והמטאפיזית של אריסטו, כפי שהיא מגולמת בהקדמותיו של רמב״ם ובהוכחות האל שלו.30 

			החלק השני: הזיקה בין תפיסתו הפיזיקלית והמטאפיזיקלית של קרשקש לבין שיטת העצם של שפינוזה. עוסק בהיתכנות ההשפעה של תפיסתו הפיזיקלית והמטאפיזיקלית של חסדאי קרשקש על שיטת העצם של ברוך שפינוזה. חלק זה מתמקד במבנה הארכיטקטוני של תורת העצם השפינוזית ויחסה לתורת האלוהות של קרשקש מתוך שלוש בחינות עיקריות: ראשית, אבחן את המבנה, ההשפעות והפונקציה של העצם בתורת שפינוזה. לאחר מכן אעמוד על השפעות אפשריות של מבנה תורת האלוהות של קרשקש על תפיסת העצם השפינוזית. שנית, אציג ואבחן את תורת התארים של שפינוזה מתוך עצמה וביחס לתורתו של דקארט. אעמוד על בעיות שונות בהגדרת התואר וביחס תואר־אופן בתורתו של דקארט, המהוות גורם משפיע על התפתחותה ועיצובה של תורת התארים של שפינוזה. אמשיך לבחון בבחינה קפדנית את תורת התארים של קרשקש ביחס לזו של שפינוזה. במקביל אתמודד עם שאלת אופן קיומו של העצם בתורת שפינוזה והקשר לפונקציה של השכל בהגדרת התואר אצל קרשקש ושפינוזה. ובחלק האחרון אבחן כיצד ביקורתו של קרשקש אודות התפיסה האריסטוטלית בדבר אי־אפשרות קיומם של גדלים אינסופיים קשורה ישירות לאבולוציה של תואר ההתפשטות השפינוזי. לבסוף, אחקור את המעמד האונטולוגי, את המבנה, את הארכיטקטורה והפונקציות השונות של האופנים בתורת שפינוזה. לאחר מכן אקביל את המבנה והתפקיד של האופנים בתורת שפינוזה אל תפיסת הנמצאות בתורת קרשקש, ומתוך כך אעמוד על הזיקה, היחס והיתכנות ההשפעה בנושא בין השניים.

			*

			בטרם נעמוד על המבנה ומשמעות הוכחת האל של קרשקש, יש להבין את הצדדים הנגטיביים והפוזיטיביים של משנתו: הצד הנגטיבי נועד לבקר ולהפריך את התפיסה הפיזיקלית והמטאפיזית של אריסטו. צעד זה נעשה בעיקר על ידי הפניית חיצי הביקורת כלפי תפיסותיו של הרמב״ם. הצד הפוזיטיבי תכליתו לכונן מודל חלופי לזה שקרשקש ביקר והפריך. רק מתוך העמקה בשני הצדדים הללו אפשר להבין את הפיזיקה והמטאפיזיקה שלו, הקשורה באופן ישיר והמשכי להוכחת האל שלו. על כן אני ממליץ לקרוא את הנספח31 הנזכר במבוא, אשר בוחן ביקורתו של קרשקש בדבר הפיזיקה והמטאפיזיקה האריסטוטלית ובכך מהווה מצע הן להבנת תורתו הפוזיטיבית של קרשקש והן כמקור של תובנות הקשורות להבנת מהויות שונות בתורת קרשקש שמתוכם ניתן לעמוד בברור על קרבתו של שפינוזה לקרשקש. 

					30	הנספח בוחן את האבולוציה של הוכחת האל של קרשקש כנובעת מתוך ביקורתו על הפיזיקה והמטאפיזיקה של אריסטו־רמב״ם כפי שהם מגולמות בהקדמות ובהוכחות האל הפיזיקלית והמטאפיזית של רמב״ם אשר מצויות בהקדמה ובפרקים הראשון והשני שבמורה נבוכים. הבנת הנספח והדיונים שבו מהווים רקע חשוב להתפתחות מחשבתו של קרשקש. את הנספח ניתן למצוא בספריות האוניברסיטאיות תחת הכותר: גלילי, אבישי, ״בין תפיסתו הפיזיקלית והמטאפיזית של חסדאי קרשקש לתורת העצם של ברוך שפינוזה״, עבודת דוקטור, אוניברסיטת בר־אילן, 2022 (מעתה ייקרא: גלילי, קרשקש ושפינוזה). כמו כן ניתן למצוא את הנספח בקישור הבא: https://biu.primo.exlibrisgroup.com/permalink/972BIU_INST/1b2mrro/alma9926798411505776 

				

				
					31	ניתן למצוא את הנספח בחיפוש בספריות האוניברסיטאיות תחת הכותר: גלילי, אבישי, ״בין תפיסתו הפיזיקלית והמטאפיזית של חסדאי קרשקש לתורת העצם של ברוך שפינוזה״, עבודת דוקטור, אוניברסיטת בר־אילן, 2022. [מעתה יקרא: גלילי, קרשקש ושפינוזה]. כמו כן ניתן להשיג את הנספח גם בקישור הבא: https://biu.primo.exlibrisgroup.com/permalink/972BIU_INST/1b2mrro/alma9926798411505776

			פרק 1

			הוכחת האל של חסדאי קרשׂקשׂ

			לאחר שהפריך את הוכחות האל הפיזיקלית והמטאפיזית של רמב״ם, מציג קרשקש את הוכחת האל שלו, המופיעה באור ה׳, כלל ג׳, פרק ב׳, עמ׳ צח-צט. אורכה כעשר שורות והמבנה שלה אסתטי ופשוט, אך מהותה מורכבת ובעלת עומק היסטורי ומטאפיזי:

			אם שיהיו עִלּוֹת וַעֲלוּלִים בעלי תכלית או בב״ת [= בלתי בעל תכלית], אין המלט מהיות עלה אחת לכללם. למה שאם יהיו כלם עלולים, היו אפשרי המציאות בבחינת עצמם, והם צריכים למכריע יכריע מציאותם על העדרם, והיא העִלה לכללם המכרעת מציאותם, והוא האל יתברך. התבאר אם כן מציאותו במה שאין ספק בו. אמנם לפי שהכוונה בהקדמה הזאת, שהעלה לכלל הנמצאות נמצאת, הנה כשנודה מציאות עלה ראשונה לעלולים אחריו, אך נעמד על היותו לכלל הנמצאות אחד, הנה זה ממה שהתבאר בשרש השני. וזהו מה שכונו בזה הפרק. 

			מבחינה לוגית ניתן להצרין את הוכחה לצורה הבאה:32

			הנחות

			1.	עלולים יכולים להתקיים כסופיים או כאינסופיים.

			2.	כל עלול הוא ״אפשרי המציאות״ ומציאותו יכולה שלא להתקיים.

			3.	מציאות העלולים קיימת כדבוקה אחת — ״לכללם״.

			4.	מעמדה של דבוקת כל העלולים ״כללם״ הינו ״אפשרי המציאות״, ולכן גם למציאות הדבוקה — בין כסופית ובין כאינסופית — אין הכרח קיומי. 

			5.	לכל דבר יש עילה [הנחה מובלעת].

			מסקנות

			6.	חייב להתקיים גורם ״הכרחי המציאות״ שהוא אינו עלול אלא עילה.

			7.	גורם ״הכרחי מציאות״ זה הוא שמכריע את מציאות כלל העלולים על פני העדרם. 

			לאור הבחינה הצורנית של הוכחת האל של קרשקש, אבקש לבצע ניתוח מעמיק שתכליתו לחלץ הבחנות יסוד לשם הצגת מורכבויות ומסקנות מפורשות ומובלעות בהוכחת האל של קרשקש שישרתו אותנו בהמשך. 

			ראשית — הבחנה מטאפיזית קטגוריאלית בין האל לעלולים. בהוכחת האל שלו קובע קרשקש יחס בין מעמדו האונטולוגי של האל לבין מעמדם של העלולים. האל הינו ״הכרחי המציאות״ ורק מתוקף היותו כזה הוא גם הסיבה למציאות העלולים. עמדה זו כשלעצמה אינה יוצאת דופן בתיאולוגיה ובמטאפיזיקה של ימי הביניים. אולם ייחודיות ההוכחה של קרשקש מגולמת בכך שזו קביעה מטאפיזית במהותה,33 הנגזרת מההנחה של קיום גורם שהטעם למציאותו הוא עצמותו שלו ועל כן הוא הכרחי המציאות, ורק ביחס אליו ניצבים גורמים שהטעם למציאותם אינו הכרחי. 

			הקביעה המטאפיזית אודות היחס בין האל לעלולים יוצרת תוקף הכרחי למציאותו של אלוהים בשתי רמות שונות: (1) מבחינה אפיסטמולוגית, הגדרת ״הכרחי המציאות״ משמעותה כי מבחינה לוגית ופסיכולוגית תפיסתו והגדרתו של הדבר הינה בלתי קונטינגנטית, אלא הכרחית, וטענת אי קיומו גוררת בהכרח סתירה. (2) מבחינה אונטולוגית, ״הכרחי המציאות״ הוא הוא ״היש״ האמיתי במלוא מובן המילה. על כן מציאותו בבחינת עצמו מחויבת גם בלא יחס להכרה,34 כלומר קיומו מצוי ״מחוץ לשכל״.35 מעמדו מחויב המציאות של האל מגולם אצל קרשקש במילים החמורות: ״אין המלט״, הווה אומר: מציאות האל הכרחית וכפויה מכל בחינה אפשרית, ואין להימלט מעובדה זו. 

			משביסס קרשקש את מציאות האל כ״הכרחי המציאות״, נגזרת אפשרות קיומם של ״עלולים אפשרי המציאות״. לכיווניות זו השפעה חד־צדדית: מן האל אל העלולים. האל, שהוא הכרחי המציאות מהווה את יסוד מציאות העלולים בהיותו ״מכריע [...] יכריע מציאותם על העדרם״. הגדרתו של קרשקש את מעמדו הבלעדי של האל מאפשרת לערוך הבחנה קטגוריאלית בין מעמדו של האל בין העלולים: העלולים, בין שהם סופיים או אינסופיים, כולם בהכרח תולדת סיבותיהם הסופיות — למציאות של כולם יש סיבות המתקיימות בתוך המערכת הסיבתית המוגדרת שבה הם מתקיימים ולה הם כפופים.36 מבחינה קטגורית־אונטולוגית העלולים נופלים בהכרח תחת הגדרת ״אפשרי המציאות״, כלומר מציאותם אינה שייכת למהותם. ומבחינה לוגית ופסיכולוגית הם יכולים לא להתקיים ועל כן ניתן לחשוב את העדר מציאותם, כלומר אין סתירה לוגית או פסיכולוגית בתפיסת העדרם. עם זאת, מכיוון שלכולם מעמד של ״אפשרי המציאות״, ומכיוון שמציאותם ישנה ולא איננה, בהכרח נובע כי הם חייבים לקבל את מציאותם מגורם שמציאותו הכרחית ואשר הוא בלבד יכול להעניק מציאות בשל היותו במעמד של מציאות קבועה ובלתי משתנה:37 ״והם צריכים למכריע יכריע מציאותם על העדרם, והיא העלה לכלם המכרעת מציאותם, והוא האל יתברך״. מן ההבחנה האונטולוגית שבין מעמד העלולים לבין העילה הראשונה נגזר כי האל שונה קטגורית מן העלולים בהיותו הכרחי המציאות.38 

			מתוקף ההבנה כי מעמדה הקטגורי־אונטולוגי של כל תולדה הוא ״אפשרי מציאות״ נובע, כי לא יתכן שינוי בקטגוריה האונטולוגית של גורמים ״אפשרי המציאות״ בשל שינוי בקטגוריית הכמות שלהם. הסבר: בין אם ישנה כמות סופית או אינסופית של עלולים, הרי כולם נכללים בהכרח מבחינה אונטולוגית תחת קטגוריה אחת — ״אפשרי המציאות״. על כן אין מציאותם הכרחית על אף אפשרות אינסופיותם מבחינה כמותית. בנקודה זו קרשקש קובע העדר זיקה בין קטגוריית הכמות לקטגוריית האונטולוגיה של העלולים, ועל סמך כך הוא מנסח את חידושו גדול ביותר: אפילו ומתקיימים עלולים לאינסוף, עדיין לכולם מעמד קטגוריאלי אונטולוגי זהה ״אפשרי המציאות״. על כן צבר אינסופי זה של עלולים אין בו לכונן את המציאות של עצמו. מכאן נובע ההכרח בקיומו של אלוהים — ״הכרחי המציאות״ — שיכריע את מציאותם על פני העדרם, בין אם צבר העלולים הוא סופי או אינסופי: ״אם שיהיו עלות ועלולים בעלי תכלית או בב״ת, אין המלט, מהיות עלה אחת לכללם״. מתוך כך אפשר לבחון את תפיסת הבריאה הדיאכרונית הרציפה של העולמות בתורת קרשקש, ולהסיק כי אפילו אם ישנם עולמות לאינסוף, וכל עולם בבחינת עצמו הוא סיבת עולמות אחרים הנוצרים ממנו, אין בכך כדי לשלול את קיומו של אלוהים.39 במילים אחרות: מציאות העלולים שונה קטגורית מגורם ״הכרחי המציאות״ אך תלויה בו בהכרח. 

			שנית — פתיחת ציר סיבתיות אינסופית. יש לתת תשומת לב יתרה לקביעה הרדיקלית של קרשקש כי העלולים יכולים להיות מגולמים כשרשרת אינסופית בפועל. זהו חידוש גדול מאוד ביחס למחשבה הפיזיקלית והפילוסופית שקדמה לו. עצם אפשרות כינונה של שרשרת אינסופית של עילות ועלולים מתבססת על מהלך קודם שביצע קרשקש בהפרכת הקדמה 3 של רמב״ם,40 שבסיומה הוא מגדיר מחדש את תכלית ההקדמה: ״אלא שמכוון מזאת ההקדמה, ומה שאנו צריכין ממנה הוא מציאות עלה ראשונה בלתי עלולה, היו העלולים בב״ת וכל אחד עלה לחברו, או בעלי תכלית״.41 

			שלישית — קביעת העקרון של סיבתיות פועלת בעלת שתי רמות: מטאפיזית ופיזיקלית. הפרכת הקדמה 3 של רמב״ם נועדה לאפשר לקרשקש לקבוע את קיומה של שרשרת סיבתיות פועלת אינסופית. נקודה זו מגולמת במכניזם הסיבתי שבהוכחת האל של קרשקש בשתי רמות: הרמה ראשונה — הרמה המטאפיזית — מתקיימת כטרנסנדנטית וכמצויה מחוץ לטבע העלולים. מעבר להתהוות הפיזיקלית של העלולים הפועלת בינם לבין עצמם, ישנו מכניזם של סיבתיות פועלת בין האל למכלול אינסוף העלולים. סיבתיות זו מגולמת בהכרעת מציאותם של העלולים על פני העדרם, באשר העלולים מאורגנים כמערכת אורגנית אחת בעלת חוקיות פנימית שקרשקש מגדירה ״כללם״. מכניזם מטאפיזי זה מכונן את תנאי אפשרותו של הטבע הפיזיקלי בכלל. קביעה זו נסמכת על דברי קרשקש: ״אין המלט, מהיות עלה אחת לכללם״. משמעות המילה ״כלל״ היא ״מושג כולל הרבה פרטים; חוק כללי; קבוץ, מין, וכיו״ב״.42 מכאן שכוונת קרשקש, באומרו שהעילה הראשונה מקיימת יחס סיבתי ״לכללם״, היא לטוטליות, למכלול האימננטי־קוהרנטי של צבר הפרטים האינסופי שמתוקף עצמותו מוגדר כיחידה אינסופית אחת ״כללם״. סימוכין לכך עולה ממקום נוסף שבו מתאר קרשקש את שכלו של האל כמכונן את מציאות הנמצאות; גם בדבריו שם קרשקש קובע את נביעת הנמצאות על ידי אלוהים בצורה כוללת ולא פרטנית: ״אבל בידיעה המקנה מציאות לכלל הנמצאות״.43 

			הרמה השנייה — הרמה הפיזיקלית — מתקיימת כאימננטית וכמצויה בתוך הטבע הפיזיקלי עצמו, בין העלולים לבין עצמם, המקיימים זה את זה מתוקף פעולתה של סיבתיות אימננטית ואינסופית שלפיה כולם הם עילות ועלולים. מתוקף הבנת רמה זו נובע כי הכרעת האל את מציאות העלולים על פני העדרם אינה מוענקת לכל פרט כשלעצמו במנותק משרשרת סיבתיות שלמה, אלא המציאות מוענקת באחת למכלול האינסופי כולו. עם זאת אין בכך כדי למנוע את העובדה שאלוהים פועל כל עילה ועלול באופן פרטני ומובחן, אך תמיד מתוך מכלול ולא במנותק! זוהי נקודה קריטית במשנת קרשקש. במחשבה מעמיקה יש לומר, כי רק פעולת הדמיון מאפשרת לחשוב על אלוהים כמקיים פרט בודד המתקיים כשלעצמו ללא עולם בעל קשרים סיבתיים לאינסוף, אשר בתוכו וביחס אליו הוא מתקיים. אולם בניגוד לדמיון, במציאות כל פרט חייב לעמוד בהקשר אינסופי לסיבות ולתולדות הקובעות ומגדירות את מהותו.44 ראוי אפוא להגדיר סיבתיות זו כ״טבע״ משום היותה שם נרדף לתולדה ויצירה,45 ונכון גם להגדירה כסיבתיות פועלת פיזיקלית. סיבתיות זו מתאפשרת מתוקף טבע הבריאה ופרטיו; זו הדינמיקה שבין תוכן הבריאה לעצמה. 

			קביעת הרמה השנייה של הסיבתיות הפועלת האינסופית והאימננטית מגולמת במשפט: ״אם שיהיו עלות ועלולים בעלי תכלית או בב״ת״. הווה אומר: שרשרת העילות, בין אם הסופית או האינסופית, יוצרת קשרים סיבתיים הכרחיים בין פרטיה אשר מגדירה, מכוננת ומייצבת את השרשרת עצמה כיחידה הומוגנית אחת בעלת הומאוסטזיס המבוסס היזון חוזר פנים מערכתי. בנוסף חשוב להדגיש שוב, אין לגזור מכך שהאל אינו משגיח באופן פרטי — אין זו דעתו של קרשקש. להיפך, עבור קרשקש האל מעורב בהכרח בחיי הפרטים ובמצבם לפי דרגתם הרוחנית וקרבתם לאל.46

			רביעית — עקרון הטעם המספיק כעקרון יסוד מטאפיזי. אין ספק שבהוכחת האל שלו קרשקש פועל על פי עקרון הטעם המספיק, שחל כאמור בשני רבדים: מחד, בבחינת האל סיבתם הראשונה של העלולים, ומאידך, בבחינת ״כללם״ של העילות והעלולים המקיימים יחסים סיבתיים כלפי עצמם. נקודה זו עולה יפה במחקרו של מלמד.47 קרשקש אמנם אינו קורא למכניזם סיבתי זה בשם ״עקרון הטעם המספיק״ (מקובל לייחס את העקרון הזה לליבניץ (מונאדולוגיה, סעיף 32), אולם מבחינה היסטורית שפינוזה פועל לפיו מפורשות עוד לפניו), אולם הוא עושה בו שימוש נרחב כבסיס לוגי בהוכחת האל שלו; בניית מודל פילוסופי בעל מכניזם סיבתי אינו צריך ״לחכות״ להמצאת עקרון כזה, אלא רק לפעול לפיו מתוקף צורת המחשבה עצמה. 

			יש לציין כי קרקש אינו היחיד שפועל על פי מודל פילוסופי סיבתי בהוכחת האל שלו; כבר אצל אריסטו ניתן למצוא שימוש עקרוני בסיבתיות מסוגים שונים: תכליתית, פועלת, צורנית וחומרית.48 באופן מהותי עקרון הטעם המספיק קובע כי לכל דבר יש סיבה לקיומו או לאי קיומו,49 ובכך הוא מהווה הסבר ראשון ואחרון למעמדם האונטולוגי של דברים. עקרון הטעם המספיק הוא העיקרון היחידי והמוחלט לפיו פועל קרשקש בהוכחת האל שלו. מבחינה היסטורית, שימוש בעקרון הטעם המספקים כעקרון יסוד של שיטה ניתן למצוא בהוכחות האל הקוסמולוגיות של פילוסופים שקדמו לקרשקש. אולם בניגוד לקרשקש, הפילוסופים שקדמו לו, בנוסף לשימוש בעקרון הטעם המספיק עשו גם שימוש בעקרונות הכרחיים נוספים.50 ברם עבור קרשקש ״עקרון הטעם המספיק״ לבדו מצליח לבסס את התוקף לכך שמציאות העלולים בבחינת היותם ״אפשרי המציאות״ אינה מכילה את ״העילה״ להיותם, על כן הם נזקקים לסיבה שונה מהם מבחינה אונטולוגית שתעניק לכללם מציאות. אלוהים הוא הוא הטעם המספיק והיחיד לכינון מציאותם של העלולים בין הם אם סופיים או אינסופיים. קרשקש מכונן אפוא שיטה של סיבתיות פועלת מקיפה הן ברמה המטאפיזית והן ברמה הפיזיקלית. סיבתיות פועלת זו עומדת בהלימה וזהות עם השימוש שלו ב״עקרון הטעם המספיק״ כעקרון יסוד יחיד של השיטה. 

			חמישית — קריאות סותרות של הוכחת האל. גדולי חוקרי קרשקש מציעים שתי קריאות עמוקות וסותרות ביחס להוכחת האל שלו. להבנתי שתי הקריאות נכונות ולטענתי זו אביא סימוכין והסברים.

			זאב הרווי51 טוען, כי הוכחת האל של קרשקש היא מטאפיזית טהורה, ומכאן נגזר באופן הכרחי שהיא גם אפריורית. קביעתו זו נסמכת על קביעה צורנית־לוגית אודות היחס שבין ״אפשרי המציאות״ לבין ״הכרחי המציאות״. בקביעתו נסמך הרווי על דעת אריסטו,52 האומר שהפיזיקה עוסקת באובייקטים נעים ואילו המטאפיזיקה עוסקת בצורות טהורות, או לחילופין בעקרונות לוגיים שאינם נשאבים מאובייקטים ממשים. ניתן לפרש קריאה זו כקריאה מטאפיזית־אפריורית של הוכחת האל. הרווי מכנה אותה גם הוכחה אונטולוגית, מכיוון שהיא נשענת על מעמדו של האל בבחינת היותו ״הכרחי המציאות״ ויחסו אל הנבראים שמעמדם הוא ״אפשרי המציאות״, ללא שום יחס לגורם פיזיקלי כלשהו: ״לסיכום, ההוכחה של קרשקש פשוטה, יעילה ואונטולוגית. התקפוּת או אי־התקפוּת שלה אינן תלויות בשום תאוריה פיזיקלית, ממש כשם שההגדרות שלו למרחב ולזמן אינן קובעות הנחות מוקדמות על הקיום או על אי־הקיום של אובייקטים פיזיקליים״.53

			לעמדת הרווי קדמה עמדתו של הארי וולפסון. וולפסון טוען כי הוכחת האל של קרשקש היא קוסמולוגית־אפוסטריורית, משום שהיא קובעת את מציאותו של האל, ״הכרחי המציאות״, ממציאותם של הפרטים ״אפשרי המציאות״. במילים אחרות: הוכחת האל של קרשקש קובעת את הסיבה הראשונה מן הראיה האמפירית של התולדות: ״משום שקרשקש עדיין מנמק את הקוסמולוגיות, מתוצאה לסיבה, מקיומם של דברים אפשריים לקיומו של דבר הכרחי״.54

			שתי קריאות סותרות אלו נכונות ומדויקות ביותר — הוכחת האל של קרשקש מכילה את שתיהן: מחד, ניתן לקרוא את הוכחת קרשקש כהוכחה אונטולוגית־אפריורית, כאשר בוחנים את ההוכחה מן ההיבט שמבחין בין מעמדם של העלולים ״אפשרי המציאות״ לבין מעמדו של האל ״הכרחי המציאות״. זהו ההיבט המגולם בסיבתיות המטאפיזית שאינה אמפירית אלא לוגית בעיקרה. היבט זה מבוסס על הבחנתו של אבן סינא,55 ואם נרחיק לכת מבחינת מקורות ההשפעה, ניתן לומר שהיא מבוססת גם על הדיכוטומיה האריסטוטלית שבין הצורה לחומר ובין הפועל לכוח. היבט זה מגדיר את האל מתוקף מהותו וייחודו כ״הכרחי המציאות״, ורק מתוקף קביעת מציאות האל מתאפשר מעמדם של גורמים ״אפשרי המציאות״. 

			מאידך, ניתן גם לקרוא את הוכחתו של קרשקש כהוכחה קוסמולוגית־ אפוסטריורית, וזאת כאשר בוחנים את ההוכחה מתוך היבט הסיבתיות הפיזיקלית של העלולים כאפשרי המציאות ואי יכולתם להכריע את מציאותם על פני העדרם. מתוקף היות העלולים בעלי מעמד קטגוריאלי ״אפשרי המציאות״, נגזרת באופן אפוסטריורי מציאותו ההכרחית של גורם ״הכרחי המציאות״ והוא האל. היבט קוסמולוגי־אפוסטריורי זה נשען באופן עקרוני על עיצוב מחודש של הוכחת האל של אריסטו.56 

			נוסף להיבטים המטאפיזיים, הקוסמולוגיים והאונטולוגים בהוכחת האל של קרשקש, ניתן להבחין גם בדואליות החודרת אל מהותו של ״עקרון הטעם המספיק״, שמהווה כאמור מכניזם מכונן ומוחלט בהוכחת האל שלו: מחד, עקרון הטעם המספיק הוא עקרון לוגי טהור; צורת השכל היא לתפוס דברים באופן סיבתי. זהו ההיבט האפריורי־מטאפיזי שבו. מאידך, עקרון הטעם המספיק הוא עקרון שיש לו זיקה לניסיון. סדר הטבע עצמו והפרטים בו כפופים לסיבתיות, ועל כן יש לו בהכרח היבט אפוסטריורי־קוסמולוגי. סימוכין לדעתי זו אודות ההיבט הדואלי של עקרון הטעם המספיק, ניתן למצוא אצל דון גארט וכן אצל הארי וולפסון: דון גראט, במאמר57 שדן בהוכחת האל של שפינוזה, טוען כי ההוכחה הקוסמולוגית לקיום האל — שהיא הוכחה אפוסטריורית — נשענת על עקרון הטעם המספיק כדי להוכיח את קיומה של עילה ראשונה, האל. בכך לדעתו יש קרבה בין האלוהים כמסקנה של ההוכחה האונטולוגית — שהיא הוכחה אפריורית — לבין אלוהים כמסקנה של ההוכחה הקוסמולוגית.

			הסבר: ההוכחה האונטולוגית מייחסת לאל קיום הנובע ממהותו והגדרתו העצמית. מסקנת מציאותו של האל כמחויב המציאות ועילת עצמו, נובעת מהחלת עקרון הטעם המספיק באשר הוא מתכנס כלפי סיבתיות עצמית באל — ״סיבת עצמו״. אולם גראט טוען, כי לאותה מסקנה, קרי; קיום האל, אפשר להגיע גם דרך ההוכחה הקוסמולוגית באמצעות שימוש בעקרון הטעם המספיק בהתאמה: הרי ההוכחה הקוסמולוגית טוענת כי אם לכל עלול במציאות הפיזיקלית יש עילה, אזי עילת המציאות כולה אינה יכולה לנבוע מפרטי המציאות עצמם שהם בעלי מעמד ״אפשרי המציאות״, אלא חייבת להיות שונה מהם בדרגה או סוג.58 עילה זו שונה מהותית בכך שאין לה סיבה חיצונית לה, אלא היא מחויבת המציאות, או עילתה היא היא עצמה. מכאן מסיק גראט, כי ״השורש הלוגי״ של חיוב מציאות לאלוהים כסיבה ראשונה משותף הן להוכחה האונטולוגית והן לקוסמולוגית שעושות שימוש בעקרון הטעם המספיק. לראשון אין זיקה לניסיון וככזה יש לו אפיון אפריורי, ולשני יש זיקה לניסיון וככזה הוא אפוסטריורי. 

			קודמת לדעתו של דון גראט היא דעתו של וולפסון, הטוען כי ההוכחה הקוסמולוגית לקיום האל נשענת על ״אומנות ההגיון״ (art of reasoning): ״ההוכחה הקוסמולוגית וההוכחה מהתכנון [design] יוצאות מההנחה שאי אפשר לדעת באופן מיידי מהו אלוהים; אפשר לדעת מהו רק בעקיפין, באמצעות אומנות ההיגיון״.59 משמעותו של משפט זה היא כי ההוכחה הקוסמולוגית בעצמה נסבה על מתן הסבר לכל תופעה מתוקף עקרון הטעם המספיק. הסבר נוסף: ״אומנות ההיגיון״ שבהוכחה הקוסמולוגית היא גזירת המסקנה בדבר קיומו של אלוהים מתוך עובדות הניסיון, בעוד שאלוהים עצמו חורג מהניסיון ואינו מגולם בו. בשל כך יש לבצע ״קפיצה־לוגית״ מחוץ למערכת הנתונים האמפיריים ולקבוע כהשערת אד־הוק הכרחית את קיומו של האל המאפשר את מערכת הנתונים שנוכחת בניסיון שלנו. בכך נוכל לראות כי גם לדעת וולפסון, בדומה לדעתו של דון גראט, השימוש בעקרון הטעם המספיק משותף הן להוכחה אונטולוגית והן לזו הקוסמולוגית. מעבר לכך אומר וולפסון — בהתייחס לקשר שבין ההוכחות השלישית והרביעית של משפט 11 מן החלק הראשון באתיקה — כי כל מה שמוכח באופן אפוסטריורי ניתן באותה מידה גם לניסוח אפריורי. זוהי נקודה נוספת שמדגישה את הדואליות שבהוכחת האל של קרשקש, ואולי בכל הוכחה אפשרית של האל: ״באופן כללי, אפשר לומר שכל דבר שבאמצעותו ינסו להוכיח את אלוהים במובהק, מבחינה אפוסטריורית, יכול גם להיות מוכח באופן אונטולוגי ומבחינה אפריורית, אם ההנחה היא שהדבר שיש להוכיח יוצר את הרעיון האמיתי, המיידי והמעיד־על־עצמו של אלוהים״.60

			לסיכום נקודה זו, נראה שנכון יהיה לקבוע כי אפשר לבחון את הוכחת האל של קרשקש בשני צורות שונות: מחד, ניתן לראות בה כהוכחת מטאפיזית, מתוך שמסקנת קיום האל נחבחנת מן ההיבט האפריורי ועקרוני־לוגי. אולם, מאידך, ניתן לראות בה גם כהוכחה קוסמולוגית, מתוך שמסקנת קיום האל נבחנת מתוקף ההיבט האפוסטריורי של העלולים בבחינת ״אפשרי המציאות״ אשר נזקקים לממשותו ההכרחית והשונה קטגורית של אלוהים עבור מציאותם.

			שישית — הבחנה בין אמת עיונית לאמת דתית.61 עבור קרשקש קיימת הבחנה בין אמת עיונית לאמת דתית, על אף ששתי ההבחנות מתכנסות לאמת אחת קוהרנטית. קרשקש מוכיח על פי העיון את הכרחיותו של גורם אחד ויחיד ״הכרחי המציאות״, המהווה תוקף לאפשרות קיומם של ״אפשרי המציאות״: ״והיא העלה לכללם המכרעת מציאותם, והוא האל יתברך. התבאר אם כן מציאותו במה שאין ספק בו״. עם זאת, לא ניתן להתעלם מן העובדה שבסוף ההוכחה, כאשר קרשקש דן באחדות האל, נראה שהוא מעלה ספק אודות אפשרות ידיעת אחדותו של האל ובשל כך הוא מפנה אותנו אל השורש השני בספרו: ״הנה כשנודה62 מציאות עלה ראשונה לעלולים אחריו, אך נעמד על היותו לכלל הנמצאות אחד, הנה זה ממה שהתבאר בשרש השני.63 וזהו מה שכונו בזה הפרק״.64 בסיכום הדיון על אחדות האל אשר בשורש השני שנמצא במאמר א׳, כלל ג׳, פרק ד׳, מציג קרשקש את הפתרון לבעיית אחדות האל שאליה הוא מפנה בהוכחת האל:

			אמנם שיהיה האחד מנהיג והאחר בלתי מנהיג לדבר, הנה בזה ננעלו דלתי העיון. ולהסיר המבוכה הזאת והספק הזה, ולבטל כל ערעור מהשרש הגדול הזה, האירה התורה עינינו, אנחנו קהל המאמינים, בשאמרה: ״שמע ישראל ה׳ אלוהינו ה׳ אחד״. והפליגה בזה בשכפל השם הגדול לרמוז אל שני מיני האחדות, וצרף השם הראשון אל אלוהינו לרמוז אל המין הראשון, שהשם שהוא אלוהינו ומנהיגנו הוא אחד בעצמו, ר״ל פשוט. שבבחינת האלוהות עלינו וההנהגה בנו הוא אחד. וכן השם מבלתי שנבחן להנהגתנו, הוא אחד ואין שני הן שיהיה מנהיג עולמות אחרים, אם היה שימצאו, הן שלא יהיה מנהיג עוד, הנה שהשם הזה הוא אחד ואין שני. והוא המין השני באחדות.65 

			עבור קרשקש הבכורה והתוקף המוחלט לידיעת מציאות האל ואחדותו ניתנת לנבואה ולמסורת מן הקבלה. עבורו העיון הפילוסופי יכול להביא אותנו לכדי הכרת ״הכרחי המציאות״: ״והיא העלה לכללם המכרעת מציאותם, והוא האל יתברך. התבאר אם כן מציאותו במה שאין ספק בו״.66 אולם על השאלה האם גורם זה, שהוא ״הכרחי המציאות״, הוא יותר מאחד, אין העיון הפילוסופי יכול לענות באופן מופתי בלא שארית של ספק! בממד זה התשובה המוחלטת נמצאת רק בקבלה או בהתגלות. 

			גישה זו של קרשקש, לפיה קיימת שארית של ספק בדרכי העיון ביחס לידיעת האל ומהותו, מתאימה לדברים אחרים שלו:67 

			משל לאדם שהיה הולך בדרך ממקום למקום, וראה בירה דולקת. אמר, תאמר שהבירה הזאת בלא מנהיג? הציץ עליו בעל הבירה, אמר לו, אני בעל הבירה. כך היה אברהם אבינו אומר, תאמר שהעולם הזה בלא מנהיג? הציץ עליו הקב״ה, אמר אני בעל העולם וכו. ר״ל, שאם היות לו נטיה אל האמת, הוא לא יצא מידי כל ספק עד שהשפיע ה׳ לו אורו והוא הנבואה.68 

			כלומר, עבור קרשקש התוקף שמבסס את ידיעת האל ואחדותו אינו נעוץ בעיון פילוסופי שכלתני כי אם בשילוב עם אינטואיציה נבואית. הרווי אומר את הדברים הבאים אודות היחס בין אמת פילוסופית לאמת דתית: 

			בעיני קרשקש ההוכחה המטאפיזית הזו אינה מוכיחה את אלוהי הדת אלא את העילה הראשונה בלבד. מהי עילה זו? האם היא אחת או יותר מאחת? האם יש לה רצון? האם יש לה תבונה? מה קשרה עם העולם? מהי חשיבותה הקיומית לבני האדם, אם בכלל יש לה חשיבות כזו? לדעתו של קרשקש, שאלות אלו מוצאות את תשובותיהן בנבואה לא בפילוסופיה.69 

			עם זאת, חשוב מאוד להבין כי ישנם שני רבדים קונקרטיים של אמת ואין לאחת מבוא על השנייה: אמת פילוסופית ואמת דתית. לדעת קרשקש שתי אמיתות אלה תקפות ולגיטימיות והן אינן סותרות זו את זו אלא מסכימות ומשלימות אחת את השנייה:70 

			ובכאן התבאר, ששרש הנבואה, כפי מה שהעידה עליו התורה ונתאמת בקבלה, הוא אשר האיר עינינו בדרך שנלך בו באימות אלו השורשים בשלמות. ונתעמת עם זה, שהעיון בלתי חולק עליו, אבל מסכים עמו מכל הצדדין, כאשר הוא טבע האמת, שהוא עמו ומסכים מכל צד.71 

			ביחס לאמת קרשקש נוהג מתוך עקרון לפיו יש ״אמת אחת״! ומכל פרספקטיבה שנביט באמת נראה את אותה האמת בלבד אך מזוויות שונות. עקרון זה לקוח מתורת אריסטו: ״משום שכל דבר שהוא אמת חייב תמיד להיות תואם לעצמו״.72 

			שביעית — שקילות הכרחית בין מציאות האל לאחדותו. אם נשכלל את הנאמר בנקודה הקודמת ונבחן את היחס שבין מציאות ״העילה הראשונה״ לבין אחדותה, נוכל לומר כי מתוך בחינת הוכחת האל של קרשקש אנו למדים שעבורו אם אלוהים אינו אחד אזי הוא אינו אלוהים כלל. הווה אומר, ידיעת מציאות אלוהים ואחדות אלוהים קשורות זו בזו (על אף היות האחדות תואר עצמי לו ולא מהות בו). עבור קרשקש הסקת ידיעת מציאות ואחדות האל נובעת, ללא ספק, מן העיון הפילוסופי; שהרי מבחינה לוגית קיימת תלות הכרחית בין אחדות האל למציאותו.73 את ההכרחיות הלוגית הזו ניתן לקבוע על פי סיבות שונות, כמו למשל שאם אין האל אחד, הרי הוא חייב להיות בר חלוקה, וככזה אינו ״הכרחי מציאות״ ועל כן גם אינו בפועל באופן מוחלט ואינסופי, ולכן בהכרח הוא תולדה, כי לכל מורכב יש לו מרכיב. במילים אחרות, אם אין אנו יודעים את מציאות האל כניצבת ביחס ישיר אל אחדותו, אזי יכולים אנו להגיע למסקנות הבאות: המציאות הינה רק שרשרת גורמים אינסופי של עלולים, ״אפשרֵי המציאות״; או לחילופין לחשוב כי ישנן עילות רבות בעלות מעמד של ״הכרחֵי המציאות״. אולם קרשקש נוטה לחשוב, כי על פי דרכי העיון קיים ספק באשר ליכולת ידיעת מציאות ואחדות האל. לדידו הסרת הספקנות והסינוור74 אודות מהותה של ״עילה ראשונה״ זו ו״התבוננות״75 ישירה ובלתי אמצעית בה, ניתן להשיג רק במעמד של התגלות ישירה, או בהסתמכות על כזו (מסורת הדת): ״ולבטל כל ערעור מהשרש הגדול הזה, האירה התורה עינינו, אנחנו קהל המאמינים, בשאמרה: 'שמע ישראל ה׳ אלוהינו ה׳ אחד'״.76

			חוקרת קרשקש רוזלין וייס מציינת, כי קרשקש בוחר לסיים את הוכחת האל במילים: ״היה כשנודה מציאות עלה ראשונה לעלולים אחריו״. לדעתה, המילה ״כשנודה״ אודות מציאותה של העילה הראשונה הינה בעלת משמעות והבהרה, כי הוכחת האל אינה הוכחה מופתית אלא רק בעלת מעמד ״הודאה״ לצורך הוויכוח. כפי שראינו, עבור קרשקש, ידיעת אחדות האל ומהותו נובעת בצורתה המוחלטת רק מתוקף נבואי או תורני. כך מסכמת וייס את הערתה בנושא: ״עבור קרשקש, הוכחה זאת — כמו כל ההוכחות הפילוסופיות — אינה יכולה לעשות יותר מאשר להשלים ולאשר את הידוע בוודאות מהתורה והמסורת הרבנית בלבד, כלומר שהאל האחד הוא סיבת הכול, ובו הכול תלוי״.77 

			שמינית — מתיחות משלימה בתורת קרשקש. בהוכחת האל של קרשקש קיים מתח משלים בין אלוהי אברהם, האל הדתי, לבין האל הפילוסופי. מחד האל הפילוסופי מוגדר ברישא של ההוכחה כעילה ראשונה והכרחית: ״אין המלט, מהיות עלה אחת לכללם״. זהו אל המתגלה לאדם כבעל מאפיין נבדל, השוכן מחוץ לשרשרת העלולים ומאפשר אותם. אנו לומדים אודותיו דרך העיון המתודולוגי ומתוקף יסודות שכליים אקסיומטיים. מאידך, האל הדתי מוגדר על ידי קרשקש בסיפא של ההוכחה: ״אך נעמד על היותו לכלל הנמצאות אחד, הנה זה ממה שהתבאר בשרש השני״. אל זה הוא האל של ההתגלות והמסורת, אלוהי האהבה והשמחה.78 

			ניתן אם כן להיווכח, שבהוכחת האל של קרשקש קיימים שני רבדים של אופני גילוי האלוהות לאדם: באמצעות העיון הפילוסופי, האדם מגלה היבט שונה באלוהות מאשר ההיבט שהוא מגלה באמצעות אקסטזה ופרקטיקה של ההתגלות הדתית. האל הפילוסופי הוא אל שהוא עקרון מכונן, ראשית מדע, יסוד להכרה. במובן זה נכון לומר כי הוכחת האל של קרשקש מכילה אמת פילוסופית שהפונקציה שלה היא מחשבה טהורה, וככזו היא מגלה אלוהים טרנסצנדנטי כתכלית הסופית. אל זה, ״הפילוסופי״, חסר חיבור אינטואיטיבי־אקזיסטנציאלי בין נברא לבורא, בין הגילום הפרטי לבין המוחלט. על כן קרשקש מציב מנגד ובהשלמה היבט נוסף של גילוי האלוהות, זהו האל הדתי שהוא אל אישי ומשגיח,79 מלא אהבה ושמחה מתוקף קרבת ברואיו אל בוראם.80 

			האל האישי הוא זה המגולם במשפט ״שמע ישראל ה׳ אלוהינו ה׳ אחד״;81 אדם מתהלך אל מול נוכחותו תמיד: ״בכל דרכיך דעהו״ (משלי ג, ו); מולו זועק האדם שבע פעמים בתפילת הנעילה שביום הכיפורים: ״שמע ישראל ה׳ אלוהינו ה׳ אחד״; ״ברוך שם כבוד מלכותו לעולם ועד״; ״ה׳ הוא האלוהים, ה׳ הוא האלוהים״; ״קראתי בכל לב, ענני ה׳, חוקיך אצורה״. על כן במובן זה של האלוהות האישית נכון לומר, כי הוכחת האל של קרשקש מכילה גם אמת קיומית־דתית. בבחינה דיאלקטית יש לומר, כי ההיבטים הסותרים הללו בהוכחת האל של קרשקש למעשה משלימים האחד את השני — הם יוצרים רמה גבוהה יותר של ידיעה, קירבה ועבודה כלפי האל. בהוכחת האל שלו מבסס קרשקש את הוכחת ״עילה הראשונה״ למציאות, אולם את הסרת הספק ביחס להיות עילה זו האלוהים בעצמו — הוא משאיר להתגלות. על ידי צעד זה קרשקש משלב את שני ההיבטים של האלוהות הנוצרים מתוקף שתי בחינות שונות ומשלימות — העיון הפילוסופי וההתגלות.82 

			לסיכום, נכון לראות את הוכחת האל של קרשקש הן כבעלת מאפיין אונטולוגי־אפריורי והן כבעלת מאפיין קוסמולוגי־אפוסטריורי. שני קצוות אלו חוברים יחדיו באמצעות תנועה של היזון חוזר נצחי — מן העיון אל הספק בנוגע לאחדותו של האל, ומן הספק אל ההתגלות המעידה באופן בלתי אמצעי על אחדות האל, וחוזר חלילה. במילים אחרות — הרישא שבהוכחת האל מביאה לכדי הכרת האלוהים הפילוסופי, בעל הכרחיות לוגית חמורה, ״העילה לכללם״. בהשלמה לכך, בהפניה אשר בסיפא של ההוכחה יש אישור סופי המתקף את אחדותו ומהותו המוחלטת של האל מתוך התגלות במובנה העמוק והאישי יותר — אינטואיטיבי, היסטורי ופרסונלי. 

			בנוסף, כשם שהוכחת האל בתורת קרשקש מאופיינת בדואליות משלימה, כן אפשר למצוא שתי הקבלות מרכזיות מתחומים אחרים בהגותו של קרשקש החדורות דואליות: מחד, את ההיבט הקוהרנטי אפריורי־מטאפיזי בהגותו המחלחל גם לפיזיקה שלו, אפשר לראות בפרשנותו לחלל והזמן. הזמן והחלל נקבעים כיֵשים מטאפיזיים־אפריוריים:83 הזמן84 מוגדר כמשך אינסופי בלא יחס לתכנים פיזיקליים המתקיימים תחתיו, והחלל85 מוגדר כווקום אינסופי בלא יחס לאובייקטים הפיזיקליים המוכלים בו. ומאידך, את ההיבט הקוסמולוגי־אפוסטריורי במשנתו של קרשקש אפשר לראות בדינמיקה של המשוב שבין הבורא לעלולים — בהתאוותו ושמחתו של האל כלפיהם ושלהם כלפי הבורא — בהיותם הופכים לשלמים בהידבקותם בבורא.86 

			במילים אחרות ניתן לומר, כי הוכחת האל של קרשקש היא מהפכנית וחלוצית בכך שהיא מכירה בקיומה של אינסופיות סיבתית בפועל. קביעה זו מתאפשרת על ידי הפרכת הקדמה 3 של רמב״ם ופרשנותה מחדש. קרשקש מכונן סיבתיות פועלת דו־ממדית: ביחס שבין האל לכל העלולים, וביחס אימננטי שבין העלולים לבין עצמם. עם זאת, על אף האסתטיות, התוקף, האלגנטיות והעוצמה שבהוכחת האל של קרשקש, ניתן לומר כי עבורו אין זו הוכחה זו מופתית בצורה מוחלטת; עבור קרשקש כל הוכחה עיונית מהווה יסוד, מוטיב או מניע להכרת האמת. אולם את ודאות האמת המעוגנת על ידי עצמה באופן בלתי אמצעי — ניתן להשיג רק באמצעות התגלות ישירה או מסורת. 

			1א. האבולוציה של הוכחת האל של קרשקש

			דבר אינו צומח מן האין וגם קרשקש אינו פועל בחלל ריק. שלושה מקורות עיקריים משפיעים על הצורה ותוכן הוכחת האל שלו:87 (1) הראשון הוא הוכחת האל השלישית של רמב״ם; (2) השני הוא ההוכחה השישית של הכלאם כפי שהיא מופיעה במורה נבוכים, חלק ראשון, פרק 74; (3) השלישי הוא דעתו המקורית של קרשקש בדבר אינסוף בפועל. אבקש כעת לבחון כל אחד מן המרכיבים הללו, ובתוך כך אעמוד על אופן השפעתם ועיצובם את הוכחת האל של קרשקש.

			המרכיב הראשון — הוכחת האל השלישית של רמב״ם, מהווה בסיס צורני להוכחת האל של קרשקש. ההוכחה השלישית של רמב״ם, אשר בחנו בנספח,88 מעגנת את ידיעת האל מתוקף הבחנתו של אבן סינא אודות ״הכרחי המציאות״. אך רמב״ם, בניגוד לאבן סינא, מבצע סינתזה ייחודית — הוא מבסס את הנחות ההוכחה על הפיזיקה, אך קובע את מסקנות ההוכחה בתחום המטאפיזיקה; כלומר, הוא מעגן את ההוכחה בניסיון הפיזיקלי של התהוות הדברים וכיליונם, אולם את מציאות אלוהים הוא קובע בתחום שהוא מעבר לפיזיקה, ״כהכרחי המציאות בבחינת עצמו״. מן הצד השני, אבן סינא מעגן את ההוכחה בתוקף מטאפיזי אפריורי בלבד וללא כל הנחות פיזיקליות. את צורניות הוכחת האל שלו שואב קרשקש, ללא ספק, מן ההוכחה השלישית של רמב״ם, אולם שלא כרמב״ם הוא מתקף את הוכחתו על בסיס מטאפיזי אפריורי שאינו שואב מן הניסיון. בכך קרשקש אמנם הולך בדרכו השלישית של רמב״ם עבור הוכחת האל שלו, אך הוא קרוב יותר למקור ההוכחה עצמו — אבן סינא. שהרי אבן סינא, שלא כרמב״ם, מבסס את ההוכחה ללא התייחסות לניסיון הפיזיקלי.89 מעבר לכך, בהוכחת האל שלו קובע קרשקש גם אפשרות של סיבתיות אינסופית. ניתן לראות בכך נקודה נוספת שבה הוא מתנגד וסוטה מדעת הרמב"ם.90 למעשה קרשקש מעצב מחדש את משמעות הקדמה 3 של רמב״ם בצורה הבאה:91 ״אלא שמכוון מזאת ההקדמה, ומה שאנו צריכין ממנה הוא מציאות עלה ראשונה בלתי עלולה, היו העלולים בב״ת וכל אחד עלה לחברו, או בעלי תכלית״.92

			המרכיב השני — ההוכחה השישית של הכלאם כפי שהיא מופיעה במורה נבוכים, חלק ראשון, פרק 74. בהוכחת האל של קרשקש, האל הוא גורם ״הכרחי המציאות״ הקובע את מציאותם של ״אפשרי המציאות״ על פני העדרם: ״והם צריכים למכריע יכריע מציאותם על העדרם״. קטע זה, נשען על הוכחת האל הנפוצה בתיאולוגיה הכלאמית המוסלמית. רמב״ם מציין את הוכחה זו במורה נבוכים חלק ראשון, פרק 74, דרך שישית: 

			אחד המאוחרים טען שנזדמנה לו דרך טובה מאוד, טובה מכל מה שקדמה והיא הכרעת המציאות על ההעדר. הוא אמר: העולם אפשרי המציאות לדעת כל אחד. שהרי אילו היה מחויב המציאות היה הוא האלוה ואנו מתווכחים רק עם מי שקובע שהאלוה נמצא ואומר שהעולם קדום. האפשרי הוא מה שאפשר שימצא ואפשר שלא יימצא והמציאות לא ראויה לו יותר מן ההעדר. העובדה שאפשרי־המציאות נמצא אף־על־פי שמציאותו והעדרו דינם שווה היא ראיה למכריע שהכריע את מציאותו על העדרו.93 

			מהותה של הוכחה זו לפי התיאולוגיה הכלאמית היא, שהעולם הינו ״אפשרי המציאות״ בהכרח, משום שאם הוא אינו כזה — הוא היה אלוהים. אולם, מכיוון שהעולם אינו אלוהים הוא אכן ״אפשרי המציאות״, וככזה הוא מצוי במצב של שוויון אונטולוגי מוחלט בין הקיום לאי קיום. מתוקף העובדה שהעולם אכן קיים, נובע כי זו ״ראיה למכריע שהכריע את מציאותו על העדרו״. רמב״ם אומר על הוכחה זו: ״הדרך הזאת משכנעת מאוד״.94 החוקרים הארי וולפסון, מיכאל שוורץ וזאב הרווי טוענים שמשמעות המושג ״משכנעת מאוד״ היא מורכבת:95 מחד, ההוכחה משכנעת במובן הפשט של המילה. מאידך, ההוכחה משכנעת במובן רטורי בלבד; היא מרשימה, מטה את הדעת לכיוון הטענה, אך אמיתות הטענה אינה הכרחית. וולפסון מראה, שכאשר רמב״ם טוען כי ההוכחה ״משכנעת״ הוא מתכוון למשמעות האריסטוטלית של שכנוע סופיסטי, כלומר שכנוע בבחינת אומנות כשלעצמה בלא יחס לאמת.96 מפרשנותו של וולפסון ניתן להבין את המשך דברי רמב״ם אודות המושג שיש לו המשמעות הדואלית — ״אפשרי״ — ביחס לפרשנותו של אריסטו, לעומת ״המדבר״ (אנשי הכלאם):

			הוא (המדבר) הטעה אותנו — או טעה — באשר למשמעות של דברי האומר ״העולם אפשרי — המציאות״. כי יריבנו (אריסטו), המאמין בקדמות העולם, מציין בשם ״אפשרי״, באומרו: ״העולם אפשרי — המציאות״, משהו אחר מן המשמעות שמציין בו ה״מדבר״, כפי שנסביר. דבריו ״העולם צריך למכריע שיכריע את מציאות על העדרו״ הם נושא לדיון שווא גדול מאוד, כי ההכרעה והייחוד יהיו רק לגבי נמצא כלשהו המקבל שני ניגודים או שני דברים שונים במידה שווה. ואז נאמר: מכיוון שמצאנו אותו במצב מסוים ולא מצאנוהו במצב שני — זאת ראיה ליוצר מתכוון, כגון שתאמר: ״נחושת זו אינה רואיה יותר לקבל צורת כד מלקבל צורת מנורה״. לכן כאשר אנו מוצאים שהיא מנורה או כד, אנו יודעים בהכרח שמייחד ומכוון התכוון לאחד משני האפשריים האלה. הרי שהתברר שהנחושת נמצאת. ושני האפשריים המיוחסים לה נעדרים ממנה לפי הכרעת המכריע. אבל, דבר נמצא אשר חולקים לגביו אם מציאותו כך הייתה מעולם ותהיה לעולם או שנמצא לאחר העדר — אין לעלות על הדעת ביחס אליו את המשמעות הזאת ואין לומר ״מי הכריע את מציאותו על העדרו״? אלא לאחר שמודים שהוא נמצא לאחר העדר. שהרי זה הדבר שבו חולקים. אך אם אנו מבינים את מציאות והעדרו מבחינה מנטאלית, חוזרים אנו אל ההנחה העשירית עצמה,97 דהיינו, התחשבות בדמיונות ודמיונות שווא ולא התחשבות בנמצאים ובמושכלות. שהרי היריב, המאמין בקדמות העולם, סובר שמה שאנו מדמים שהוא נעדר משול למה שאנו מדמים כל נמנע המופיע בדמיון.98 

			מתוך דברים אלה של רמב״ם אפשר להבין, כי המושג ״אפשרי״ עבור ״המדבר״ משמעותו אפשרות מדומיינת בת קיימא מבחינה לוגית. שהרי לאור הנחה עשירית של יסודות הכלאם שרמב״ם מציין במורה נבוכים חלק ראשון, פרק 73 — כל מושא דמיון הוא אפשרי על פי השכל. מנגד, משמעות המושג ״אפשרי״, לדעת אריסטו, הוא יציר דמיון בלבד, וכל דימוי של העדר העולם הוא יציר דמיון שאין בו ״לא התחשבות בנמצאים ובמושכלות״. כלומר, עבור ״המדבר״ דימוי העדר העולם הוא בעל תוקף לוגי אפשרי, ועל כן ההוכחה העשירית של הכלאם תקפה. אולם עבור אריסטו, דימוי של העדר מושא קיים — העולם — זו פעולה השקולה לדמיון שווא ואין לה תקפות לוגית או אמפירית. 

			מי שעמד על משמעות המושג ״אפשרות״ בקטע זה הוא הנרבוני. בביאורו למורה נבוכים הוא אומר: 

			המדבר יפיל שם האפשר על האפשר האמיתי והוא מה שאינו נמצא ואפשר שימצא ואפשר שלא ימצא. והפילוסוף יפיל שם האפשר על שהמציאות והתמימות לו מזולתו, וירצה באומרו שהעולם אפשר המציאות שהוא בבחינת הסבה נמצא, ובבחינת ההעדר הסבה בלתי נמצא, ושהאל יתברך הוא לבדו סיבת המציאות״.99 

			כלומר, כשהתיאולוג הכאלמי מדבר על ״אפשרות״ הוא מתכוון לדבר מדומיין שיכול להיות קשור לניסיון האמפירי ולחוקי השכל, ויכול גם שלא להיות כך. אולם כאשר הפילוסוף מדבר על ״אפשרות״, הוא מתכוון לאפשרות קונטינגנטית המעוגנת בקיום סיבות או בהעדר סיבות למציאות הדבר מתוקף חוקיות סיבתית שמקורה באלוהות. כלומר, יסודה של ״האפשרות״ הפילוסופית נעוץ בסיבתה, והעדר האפשרות נעוץ בהעדר סיבה (ואולי גם בסיבה מונעת); על כן אם העולם קיים, נובע כי בהכרח ישנה הסיבה לכך — הווה אומר: האל. 

			הרווי מציין100 שהשפעת הנרבוני על הוכחת האל של קרשקש ברורה מאוד. בהמשך לדעתו של הרווי אני מוצא כי ניתן לראות השפעה זו בשני מומנטים: (1) פרשנות הנרבוני למושג ״אפשרות״ מייצגת חוקיות מטאפיזית טהורה: אם הדבר קיים, אזי ישנה בהכרח סיבה. ואם אין הדבר קיים, נעדרת הסיבה. כלומר, מתואר פה יחס חד־סטרי הכרחי בין ״מחויב המציאות״ לבין ״אפשרי המציאות״. יחס מטאפיזי אפריורי זה בא לידי ביטוי בהוכחת קרשקש בכך שהיא אינה תלויה בניסיון הפיזיקלי ובצורך המוחלט של עילות ״אפשרי המציאות״ ב״מחויב המציאות״, שהוא בלבד ״מכריע יכריע מציאותם על העדרם״. (2) חשוב לשים לב למה שהנרבוני אינו אומר: הוא אינו אומר כי חוקיות זו תקפה רק עבור אפשרות של דבר סופי. במילים אחרות, גם דבר אינסופי צריך בהכרח סיבה לקיומו. בפרשנותו של הנרבוני, אי הגבלת אפשרות של מציאות עלולים לאינסוף באה לידי ביטוי אצל קרשקש בהפרכת ההקדמה השלישית של רמב״ם בהוכחת האל שלו במשפט: ״אם שיהיו עלות ועלולים בעלי תכלית או בב״ת, אין המלט, מהיות עלה אחת לכללם״.

			המרכיב השלישי — דעתו המקורית של קרשקש בדבר אינסוף בפועל. מרכיב זה הוא אולי החשוב ביותר בתורת האלוהות של קרשקש. באמצעותו הוא חורג באופן מהותי מכל הוכחות האל הקודמות לו. ראיה לטענתי זו היא כי שפינוזה, באיגרת 12, מזכיר את הוכחת האל של קרשקש בהקשר מדויק וספציפי בדבר האינסופיות שבה: 

			אם יש מהלך מתקדם עד הסיבות לאינסוף, יהיו כל הדברים המצויים מסובבים. והנה אי אפשר לייחס לשום דבר מסובב, שיהיה מחויב על פי טבעו. מכאן שאין בטבע שום דבר שמהותו כוללת בתוכו בהכרח את מציאותו: אבל זה בטל ולפיכך בטל גם זה. כוחה של טענה זו אינו בכך, שאי אפשר שיהיה במציאות דבר אינסופי או מהלך קדימה של הסיבות עד לאינסוף, אלא רק בכך, שמניחים שהדברים שאינם נמצאים על פי טבעם בהכרח, לא יהיו נקבעים למציאות על ידי דבר שהוא מחויב המציאות על פי טבעו, והוא סיבה ולא מסובב.101 

			ישנם, להבנתי, שלושה מקורות השפעה אפשריים לתפיסת האינסוף של קרשקש: המקור הראשון: קרוב לוודאי שקרשקש קובע את קיומו של אינסוף בפועל בהשפעת פרשנותו של הנרבוני את המושג ״אפשרות״, המופיע בדרך השישית של הכאלם: (א) הנרבוני אינו מציין כי אפשרות קיומו של דבר חייב להיות עקב היותו סופי, ובכך הוא קובע באופן שאינו מפורש כי גם לאינסוף ישנו מעמד של ״אפשרי המציאות״, ועל כן הוא נזקק לסיבה שתכריע את מציאותו על פני העדרו. (ב) פרשנות הנרבוני למושג ״אפשרות״ בבחינתה הפילוסופית מתארת חוקיות מטאפיזית טהורה. על כן נגזר מכאן באופן סמוי, כי אינסופיות מכל סוג שהוא אינה סותרת את הצורך המטאפיזי עבור קיומה של ״עילה ראשונה״ (גם אבן סינא חשב שקיומו של אינסוף בפועל אינו רלוונטי, ואינו שולל באופן עקרוני את הצורך בעילה הכרחית המציאות, כפי שעולה מההוכחה המטאפיזית שלו).102 

			המקור השני: יתכן מאוד שתפיסתו של קרשקש את קיומו של אינסוף בפועל, כפי שהיא מגולמת בהוכחת האל שלו, הושפעה מן מושג ״הכרחי המציאות״ של אבן סינא. לפי אבן סינא משמעות המושג ״הכרחי המציאות״ מציין מוחלטות מושלמת ואינסופית.103 מכך נובע בהקבלה כי האל, שהוא ״הכרחי המציאות״, חייב להיות בפועל באופן אינסופי מוחלט ובלתי מוגבל. ומכאן שוב, נובע באופן טרנזיטיבי, שכל מה שנאצל ממנו חייב להיות בפועל באופן אינסופי ומוחלט, משום שאם אין הדבר כך אזי האל בעצמו, או בהאצלתו, מוגבל. אולם מכיוון שזו סתירה להניח כי ישות המוגדרת כ״הכרחי המציאות״ היא מוגבלת — מכיוון שלא קיימת סיבה חיצונית או פנימית שתגביל אותה104 — על כן נובע שמה שנאצל מן האל חייב גם הוא להיות אינסופי מוחלט בפועל. 

			הרווי דן בהשפעת אבן סינא על קרשקש בנושא תפיסתו את האינסוף בפועל.105 עבור אבן סינא כפילוסוף אריסטוטלי לא תיתכן שרשרת סיבות לאינסוף. אם זאת הוא דן באפשרות היפותטית של קיום סיבתיות אינסופית:

			בלתי אפשרי שלכל הדברים אפשרי המציאות בבחינת עצמם יהיה בו־בזמן מספר אין־סופי של סיבות אפשריות כשלעצמן [...] אם הם קיימים יחד ואין ביניהם דבר שהוא הכרחי המציאות, הרי אז באופן בלתי נמנע המכלול שלהן ככול שהוא מכלול, בין שהוא סופי ובין שהוא אין־סופי, או שהוא הכרחי המציאות או שהוא אפשרי המציאות. [1] כך שאם הוא הכרחי המציאות מעצמו, אך כל אחד מחלקיו הוא אפשרי, הכרחי המציאות יהיה מורכב מאפשרי המציאות, וזהו אבסורד. [2] ואם הוא אפשרי המציאות מעצמו, הרי מכלול הצרכים למציאותו [מחייב] דבר שיעניק לו קיום [...] לפיכך זה חיצוני לו והכרחי המציאות מעצמו. וכעת האפשרויות התכנסו לסיבה הכרחית המציאות, ולכל האפשרויות אין מספר אין־סופי של סיבות אפשריות.106

			בקריאה מעמיקה אפשר לעמוד על סתירה בדברי אבן סינא: מחד, אבן סינא אינו חושב שאפשרית סיבתיות אינסופית עבור גורמים ״אפשרי המציאות״. מאידך, הוא מציין שצבר הגורמים ״אפשרי המציאות״ יכול להיות סופי או אינסופי. כיצד זה יתכן? הרווי מסביר107 שאבן סינא, כמו אריסטו, אכן שולל מציאות של אינסוף בפועל, אולם הדגש עבורו אינו בשלילת קיומה העקרוני והממשי של אינסופיות, אלא בבחינת קיומה האפשרי התיאורטי כרגרסיה אינסופית, שהרי ללא ספק הוא מאשר את קיומם האינסופי בפועל של גורמים ״אפשרי המציאות״.108 מעבר לכך, אבן סינא גם חושב כי מציאותו של אינסוף בפועל אינה רלוונטית מבחינה קטגורית לתקפות הוכחת האל שלו, משום שבין אם יש מספר סופי או אינסופי של גורמים ״אפשרי המציאות״, עדיין מציאותו של גורם ״הכרחי המציאות״ קיימת בהכרח, משום ש״מכלול הצרכים למציאותו [מחייב] דבר שיעניק לו קיום [...] לפיכך זה חיצוני לו והכרחי המציאות מעצמו״. 

			לאור הבנה זו ניתן לומר, כי קרשקש ואבן סינא נבדלים בבחינה אחת ומסכימים באחרת: הם נבדלים בכך שקרשקש מכיר בקיומו של אינסוף הן בכוח והן בפועל, ואילו אבן סינא חושב כי יתכן שאינסוף כזה באמת קיים, אולם יש לו הסתייגות עקרונית ביחס למהותו של האינסוף. אולם שניהם מסכימים כי מציאותו של הצבר הטוטלי ״אפשרי המציאות״, בין סופי או אינסופי, נשען באופן הכרחי על גורם ״הכרחי המציאות״. 

			בבחינה שאינה חודרת, הפער שבין דעתו של קרשקש לבין דעתו של אבן סינא יכול לכאורה להיראות כמעט בלתי מורגש וחסר הבדל מהותי. אולם כאשר עומדים על עומקם של דברים אפשר להבין את עוצמת התעוזה המחשבתית של קרשקש. באמצעות קביעת המציאות כבעלת מאפיין של אינסוף בפועל, קרשקש יוצר שינויים מרחיקי לכת: ראשית, הוא משנה את התפיסה הפיזיקלית; הטבע — באופן עקרוני — אינו ניתן לחקירה מוחלטת; תמיד מתקיים עוד אינסוף בלתי מושג ובלתי ניתן לחקירה. שנית, הוא משנה את התפיסה המטאפיזית־תיאולוגית; כאשר אלוהים מובן על רקע מציאות סופית, הדבר מרמז על פעולתו של היוצר באופן מוגדר מאוד וסופי. אולם כאשר אלוהים מובן על רקע מציאות אינסופית, הדבר מכונן שתי בחינות סותרות: מחד, מציאות האל עלולה לקבל פרשנות טרנסצנדנטית באופן מוחלט, שהרי טבע אינסופי מפריד בין הנמצאות לבוראם. מאידך, אינסוף מוחלט משמעותו היות בפועל באופן מוחלט. על כן הטבע האינסופי אינו יכול לשכון מחוץ למציאותו של האל, כי אז הדבר היה מגביל את האל באופן אינסופי. מכאן נגזר כי הטבע האינסופי מחויב להיות זהה — באופן חלקי לפחות — עם האל. שלישית, קרשקש משנה את מעמדו הפסיכולוגי־אקזיסטנציאליסטי של האדם בעולם. כאשר אדם יודע שהמציאות הסובבת אותו היא אינסופית, הגדרתו את עצמו ואת מעמדו במציאות אינסופית מחייבת בחינה מחודשת. שפינוזה, בתורתו הפיזיקלית, המטאפיזית והפסיכולוגית, מקבל את שלושת הבחינות גם יחד. 

			המקור השלישי: תפיסותיו של הפיזיקאי הצרפתי הנוצרי בן זמנו של קרשקש ניקול אורם109 קרובות לתפיסותיו של קרשקש, במיוחד בנוגע לאינסופיות. ניתן לומר כי ישנה חפיפה בין שני ההוגים בנקודות הבאות: (1) זיהוי — בין אם מטפורי ובין אם לאו — של האל עם העולם; (2) תפיסת עקרון ההטבה האינסופית באל; (3) ביקורת אודות הפיזיקה האריסטוטלית; (4) תפיסה של בריאה דיאכרונית של עולמות. 

			

			
				
					32	להצרנה פשוטה יותר של ההוכחה ראו: Wolfson, The Philosophy of Spinoza, vol. 1, p. 198.

				

				
					33	לדעת הרווי, הוכחת האל של קרשקש אינה נשענת על ניסיון פיזיקלי ועל כן היא מוגדרת כהוכחה מטאפיזית. הפיזיקה עוסקת באובייקטים בעלי חומר נעים או שאינם נעים, ואילו מטאפיזיקה עוסקת בדברים נבדלים שאינם נעים, כלומר בצורות. על ההבחנה בין הוכחה או קביעה פיזיקלית לבין מטאפיזית ראו את דברי אריסטו: Aristotle, Metaphysics VI, 1025b19-1026a33; ראו גם Harvey, Physics and Metaphysics in Ḥasdai Crescas, pp. 84-88. אני מודה לפרופ׳ זאב הרווי על הערה זו וההפניה למקור.

				

				
					34	במידה מסוימת אפשר גם לטעון כי כל מה שקיים הוא ״האין״: ״מסתבר, כי הישות הטהורה והאין הטהור הם היינו הך. האמת אינה לא היש ולא האין, אלא האמת היא, שהישות — אינה מתגלגלת — אלא נתגלגלה באין, והאין נתגלגל בישות. כמו כן אין זו אמת, שהאין והישות אינם נבדלים זה מזה; האמת היא, שהם אינם היינו אך, הם בהחלט נבדלים זה מזה, אך באותה המידה הם גם בלתי נפרדים ובלתי ניתנים להפרדה, וכל אחד מהם נעלם באורח בלתי־אמצעי בתוך ניגודו. האמת שלהם היא איפוא אותה התנועה של ההיעלמות הבלתי־אמצעית של האחד לתוך האחר: ההתהוות; זוהי תנועה, שבה נבדלים שניהם זה מזה, אך באמצעות הבדל, שגם הוא נעלם באורח בלתי־אמצעי״ (בראון, מקראה באונטולוגיה, מדור 6 — היגל, ישות, אין והתהוות, עמ׳ 423; לקוח מתוך Hegel, Wissenschaft der Logik, vol. I, pp. 66-95). 

				

				
					35	במאמר ראשון, כלל ג, פרק א דן קרשקש אודות ביאור מציאותו של האל. הוא שולל שם שתי דעות: הראשונה היא דעתם של אבן סינא, אלגזאלי ורמב״ם הרואים מציאות כמקרה של דבר. השנייה היא דעתו של אבן רושד, הרואה במציאות את מהות הדבר עצמו. קרשקש שולל את הגדרת המציאות של שתי הגישות ומציע הגדרה חדשה: ״ישאר אם כן שיהיה עצמי למהות. וזה שמתנאי המהות — היותו נמצא מחוץ לשכל״. למציאות עבור קרשקש מעמד של ״עצמי למהות״, כלומר תנאי הכרחי למהות שקיימת מחוץ לשכל (הרווי, על התהיות בתורת התארים של ר' חסדאי קרשקש, עמ' 135). 

				

				
					36	נקודה זו קרובה מאוד להבחנה שבתורת שפינוזה בין החוקיות האופקית בתחום ה״טבע הטבוע״ (Natura naturata) לבין החוקיות האנכית בתחום ה״טבע הטובע״ (Natura naturans) (אתיקה, חלק ראשון, משפט 29, עיון; מאמר קצר, חלק ראשון, פרק 8). בהקבלה לתורת קרשקש, החוקיות הפנימית שבין העלולים לבין עצמם — ״כללם״ — היא חוקיות שאינה הכרחית המציאות. ראו בהקשר זה: יובל, שפינוזה וכופרים אחרים, פרק 6, עמ׳ 187-175; Nadler, Spinoza’s Ethics, pp. 99-100.

				

				
					37	באיגרת 12 מכנה שפינוזה את נצחיותו של העצם כך: ״מכאן יוצא ההבדל בין הנצח ובין ההתמד. כי את מציאות האופנים אנו יכולים לבאר רק על ידי ההתמד בלבד, ואילו את מציאות העצם — רק על ידי הנצח, כלומר — על ידי ההנאה האינסופית מן המציאות, או מה שקשה לומר בלטינית — על ידי ההנאה האינסופית מן ההוויה״ (איגרות, איגרת 12, עמ׳ 94). 

				

				
					38	על אף היות האל שונה קטגורית מן העלולים בהיותו הכרחי המציאות, עבור קרשקש ישנו מובן לפיו שוני זה אינו בבחינת שיתוף השם בלבד אלא בבחינת שיתוף של קדימה ואחור: ״ולזה, הוראת המציאות נאמרת בהסכמה בכל שאר הנמצאות, ובלבד במקרים שאין להם קדימה קצתם על קצתם, ויאמר בעצם ובמקרים בספוק. למה שהמציאות חוץ לשכל, יאמר בקדימה בעצם, ובאחור במקרים. אבל אמנם ההוראה הכוללת היא, היות הדבר המיחס לו המציאות — בלתי נעדר. ובדרך הזה בעצמו יאמר בקדימה בו יתברך, ובאחור על שאר הנמצאות. ולזה הוא מבאר שלא יאמר ה׳נמצא׳ עליו ועל שאר הנמצאים בשתוף השם גמור, אלא במין הספוק״. (אור ה׳, מאמר א׳, כלל ג׳, פרק 2, עמ׳ צח; הרווי, על התהיות בתורת התארים של ר' חסדאי קרשקש, חוברת 7, עמ' 135).

				

				
					39	על נושא זה ראו: אור ה׳, מאמר ג׳, חלק א׳, כלל א׳, פרק ה׳; מאמר ד׳, דרוש א׳; ולהלן ראו נספח, סעיף 1.1.3 הפרכת קרשקש את הוכחת האל הפיזיקלית הראשונה של רמב"ם — הוכחה השישית מתוקף חידוש העולם; Harvey, Physics and Metaphysics in Ḥasdai Crescas, pp. 8-18. אודות בריאת עולמות באופן רציף (Infinite Succession of worlds) ראו שם, עמ' 18-13; אודות בריאת עולמות באופן מקביל (Infinite simultaneous of worlds) ראו שם, עמ' 13-8. שבע פעמים דן קרשקש בספרו אור ה׳ בנושא ריבוי עולמות: [1] מאמר א׳, כלל ב׳, פרק 1, עמ' עה; [2] מאמר א׳, כלל ב׳, פרק 15, עמ׳ פט; [3] מאמר א׳, כלל ב׳, פרק 19, עמ׳ צג; [4] מאמר א׳, כלל ג׳ פרק 4, עמ׳ קטו-קטז; [5] מאמר ג׳ חלק א׳, כלל א׳, פרק 5, עמ׳ שטז; [6] מאמר ד׳, דרוש 1; [7] מאמר ד׳, דרוש 2, עמ׳ שפח-שצב. 

				

				
					40	גלילי, קרשקש ושפינוזה, נספח, סעיף: 1.1.2.2. הוכחת האל השלישית של רמב״ם ויחסה לאבן סינא; אור ה׳, מאמר א׳, כלל ב׳, פרק 3. 

				

				
					41	אור ה׳, מאמר א׳, כלל ב׳, פרק 2, עמ׳ עח. 

				

				
					42	קלצקין, אוצר המונחים הפילוסופיים ואנתולוגיה פילוסופית, ערכים: ״כלל״ ו״כללות״. 

				

				
					43	אור ה׳, מאמר ב׳, כלל א׳, פרק 4, עמ׳ קמו. 

				

				
					44	הגדרת המהות בתורתו של שפינוזה נושאת קירבה לתפיסת החוקיות הפנימית של העלולים ״כללם״, משום שלדעת שפינוזה המהות היא הסיבות של הדבר עצמו: ״למהותו של דבר מה, אני אומר, שייך מה שאם הוא נתון, הרי הדבר מונח בהכרח, ואם הוא נעקר, הרי הדבר מבוטל בהכרח; או מה שבלעדיו הדבר אינו יכול להימצא ולא להיות מושג, ולהפך, מה שאינו יכול להימצא ולא להיות מושג בלי הדבר״ (אתיקה, חלק שני, הגדרה 2); Cogitata Metephysica, I, 2.

				

				
					45	קלצקין, אוצר המונחים הפילוסופיים, ערך ״טבע״, סעיף א׳. 

				

				
					46	אור ה׳, מאמר ב׳, כלל ב׳ (כלל ההשגחה). 

					48	אריסטו, פיזיקה, ספר שני, פרק 3; אריסטו, מטאפיזיקה, ספר ה, פרק 2; Aristotle, Metaphysics, Book I, Ch. 3, section 983a25.

					50	ראו להלן, פרק 3, סעיפים 3א. הוכחת האל הראשונה של שפינוזה; 3ב. מקורות השפעה עיקריים בהוכחת האל הראשונה של שפינוזה.

				

				
					51	Harvey, Physics and Metaphysics in Ḥasdai Crescas, pp. 84-88 

				

				
					52	ראו: Harvey, Physics and Metaphysics in Ḥasdai Crescas, pp. 84-88; Aristotle, Metaphysics, VI, 1025b19-1026a33.

				

				
					53	Harvey, Physics and metaphysics in Ḥasdai Crescas, p. 88 

				

				
					54	Wolfson, The Philosophy of Spinoza, vol. 1, p. 199 

					62	המילה נודה בהקשר זה מציינת הסכמה לצורך הוויכוח, אולם אין היא קובעת הוכחה מופתית, ראו: Crescas, Light of the Lord, p. 8, n. 5 sections 5-6.

			פרק 2

			תפיסת העצם של הוגי ימי הביניים ושפינוזה

			הוכחת האל של שפינוזה מצויה ברוב כתביו, אולם הופעתה השלמה והבשלה ביותר היא בחלק הראשון של האתיקה — De Deo. לשפינוזה תכלית משולשת בהוכחת האל שלו: ראשית, הוא רוצה להוכיח את קיומו של אלוהים. שנית, הוא רוצה לעגן את מעמדו של אלוהים כ״הכרחי המציאות״, או כ״סיבת עצמו״. שלישית, הוא רוצה להראות כי שני התנאים הראשונים אמיתיים, ולכן אלוהים חייב להיות אחד מוחלט ובלתי מתחלק. בכך זהה תכלית הוכחת האל של שפינוזה לזו של קרשקש כפי שניתן להיווכח:110 ״התבאר אם כן, שמציאות האל יתברך הוא מחויב בבחינת עצמו, אחד, ובלתי גשם ולא כוח בו״.111 כדי להגיע לשלוש תכליות אלה, שפינוזה מתבסס על חלוקה של ישויות (ens), ולאחר מכן חוקר את השאלה איזו מהות היא האל.112 לדידו ישנם ארבעה סוגים של ישות: (1) ישויות אמיתיות שקיומן מצוי הן בשכל והן מחוץ לשכל; (2) ישויות שהן תולדת הדמיון, תוצאה של הרכבה או פירוק רשמי חושים וכדומה; (3) אופני מחשבה כוללים ורציונליים — אלו מושגים אוניברסליים; (4) דברים שהן מילים בלבד ועל כן אינן קיימות לא בדמיון, לא בשכל ולא מחוצה לו. אלה מושגים שכוללים סתירה פנימית. שפינוזה רוצה להוכיח כי האל הוא ישות מן הסוג הראשון — הוא קיים מחוץ לשכל, והוא עצמו מקור האידאה שלנו אודותיו. 

			על מנת להבין את ההתפתחות ומקורות ההשפעה של מושג האלוהים השפינוזי כעצם בן אינסוף תארים, ייבחנו שני המקורות של תפיסת העצם אשר היו זמינים לשפינוזה. הראשון הוא תפיסת העצם האריסטוטלית ותפיסתו על ידי ממשיכיו בימי הביניים, השני הוא תפיסת העצם של דקארט: ״שתי תאוריות מתחרות היו זמינות לשפינוזה — התאוריה של אריסטו ודקארט — המציעות את שתי הדרכים העיקריות להבין את המושגים של שפינוזה עצמו על העצם״.113 

			שפינוזה, כקודמיו מימי הבינים, מסכים עם שתי קביעות ביחס לאל: (1) האל הוא ישות שמציאותה הכרחית; (2) האל הוא ישות אינסופית באופן מוחלט. החריגה של שפינוזה מקודמיו היא בכך, שאם מחזיקים בשתי הקביעות הללו במקביל ומבחינה לוגית מיישמים אותן על מושג העצם במובנם המוחלט — נובע בהכרח כי ישנו עצם אחד שאינו יכול שלא להיות מוחלט. הווה אומר: אלוהים הוא הכרחי ואינסופי באופן מוחלט, ועל כן נגזר גם שהעולם חייב להיות נכלל באלוהים, ובמילים אחרות: העולם הינו אלוהים או לכל הפחות באלוהים. שפינוזה מבטל בכך במידה מסוימת את הדואליות הקלאסית בפילוסופיה של ימי הביניים ובזו שקדמה לה שבין האל לעולם. לדואליות זו כמה מקורות והעיקריים שבהם אריסטו ואבן סינא. אריסטו מחזיק בדעה בדבר דואליות של חומר וצורה,114 כאשר אלוהים לדידו הוא צורה טהורה.115 ואבן סינא מבחין בין גורם ״הכרחי המציאות״ לבין ״אפשרי המציאות״.116

			כעת יידון המכניזם המהותי של תורות העצם של אריסטו ודקארט, ולאחר מכן אעמוד על השפעתם על תורת העצם של שפינוזה. 

			2א. מודל העצם של אריסטו

			ככל הידוע לי, הופעתו הראשונה של מושג העצם כפי שאנו מבינים אותו כיום, בשני מקומות שונים בכתבי אריסטו.117 

			העצם על פי קטגוריות 

			בחיבורו הקטגוריות מציג אריסטו סיווג שתכליתו לשמש כפונקציה דידקטית לשונית, ועם זאת קיימת בסיווג זה גם הקבלה למבנה הממשות כשלעצמה.118 אריסטו מונה עשר קטגוריות שונות,119 סיווג שקיבל אצל הוגי ימי הביניים מודיפיקציה פשוטה ואלגנטית יותר לכדי עצם ומקרה.120 לדידם של הוגי ימי הביניים, בין הקטגוריות הללו מתקיימים שני סוגים של יחסים: יחסים פנים קטגוריאליים ויחסים בין קטגוריאליים. באופן אנכרוניסטי במידה מסוימת, ניתן לומר כי תכלית היחסים הפנים קטגוריאליים היא להבהיר באופן אנליטי את מהות הנושא או את מהותו של העצם. היחס בין נושא הקטגוריה לנשוא שלה הוא יחס של כפיפות המין לסוג, שמטרתו הבהרת התוכן של סוג קטגוריה על ידי מין ספציפי. למשל במשפט: ״חתול הוא יונק״, המקרה הספציפי של המין ״חתול״ שוכן תחת ובתוך ובכפיפות לקטגוריית הסוג ״יונקים״. זהו יחס של כפיפות שאינה מוסרת תוכן חדש על הסוג הקטגוריאלי אלא רק מנהירה את הכלול בו באופן אנליטי. 

			מן הצד האחר, תכלית היחסים הבין קטגוריאליים היא למסור מידע חדש שחוצה קטגוריות שונות, כלומר לציין משהו (נשוא) שנוכח בנושא אך אינו זהה לנושא ואינו חלק ממנו. למשל במשפט: ״החתול הוא שחור״, העצם ״חתול״ אינו זהה לתכונה ״שחור״; אלה שני גורמים המסווגים בקטגוריות נפרדות העומדות כשלעצמן: ״החתול״ מתקיים בקטגוריית העצם ו״שחור״ מתקיים בקטגוריית האיכות. קטגוריות שונות אלו יכולות להימצא בתרכובת בין־קטגוריאלית ועם זאת לשמור על עצמותן. הסבר נוסף: התכונה ״שחור״ נאמרת על הנושא ״חתול״ לא במשמעות שה״שחור״ הוא חלק מה״חתול״ (כמו שידי היא חלק מגופי), אלא התכונה ״שחור״ שוכנת בנושא ״חתול״ במעין יחס של כפיפות, או יחס של הימצאות בתוך אחר.121 למעשה, מבחינת המבנה הצורני־לוגי־דידקטי אין שום הבדל בין המשפטים ״חתול הוא יונק״ ו״החתול הוא שחור״, שהרי בשניהם ישנו אוגד שמחבר בין נושא לנשוא. אולם מבחינה סמנטית וקטגוריאלית המשמעות של שני המשפטים שונה: בראשון היחס הוא כפיפות פנים־קטגוריאלית, ואילו בשני הוא הכפיפות היא בין־קטגוריאלית — ומבחינה לשונית, אפיסטמולוגית ואונטולוגית זהו הבדל גדול מאוד.

			מבין עשר הקטגוריות יוצאת דופן היא קטגוריית העצם. אריסטו מבחין בין שני סוגים של עצמים:122 ״עצם ראשוני״ ו״עצם משני״. העצם הראשוני הוא עצם במשמעות החמורה של המובן; הוא ראשוני והיסודי ביותר בבחינת עצמותו ואי־תלותו. לולא קיומו של ה״עצם״, שום דבר אינו יכול להתקיים משום שאין ״עצמות״ או ״מציאות״ שתוכל להכיל את התכונה או מציאות המין תחת עצמותו. על כן העצם הראשוני הוא ״הנושא״ מבחינה אונטולוגית ולשונית לכל שאר הדברים. הכול מוסבים עליו ומוכלים בו והוא לעולם אינו מתקיים תחת קטגוריה אחרת. מן המוחלטות האונטולוגית של העצם הראשוני נובע כי הוא אינו ניתן לחלוקה ועל כן הוא תמיד יחיד ואחד במספר — הוא פרטיקולר. ייחודיותו של העצם מגולמת בכך שהוא יכול להכיל תכונות או איכויות מנוגדות מכיוון שהוא אינו זהה להם אלא רק מעין ״מצע״ המכיל אותם. בנוסף, אין גורם המנוגד לו, שכן לפרטיקולר אין אנטגוניסט מבחינה קטגורית:

			העצם במובנו החמור ביותר, הראשוני והיסודי, הוא זה שאינו נאמר על נושא ואינו נוכח בנושא [...] כל יתר הדברים או שנאמרים על העצמים הראשוניים כנושאים, או שנוכחים בהם כבנושאים [...] לולא היו בנמצא עצמים ראשוניים, מן הנמנע היה שיהיה בנמצא דבר מן הדברים [...] העצמים הראשוניים נקראים עצמים בראש ובראשונה משום שהם הנושאים של כל שאר הדברים, וכל שאר הדברים מוסבים עליהם או נוכחים בהם ביחס שבין העצמים הראשוניים לבין כל שאר הדברים, כמוהו כיחס שבין המין לבין הסוג [...] אין עצם ראשוני אחד יותר עצם מאשר עצם ראשוני אחר. אין אדם מסוים יותר עצם מאשר שור מסוים [...] סימן ההיכר החשוב ביותר של העצם הוא שבהיותו זהה ואחד במספר עשוי הוא לקבל איכויות מנוגדות. אין תכונה זו שייכת לשום דבר שאיננו עצם [...] תכונת העצמים היא גם זו שאין להם ניגוד. שכן מה עשוי להיות הניגוד לעצם הראשוני, כגון: איש אינדיבידואלי זה.123 

			מן האמור לעיל ניתן לעשות רדוקציה של מהות ״העצם הראשוני״ לשלושה קריטריונים עיקריים: (1) העצם הראשוני הוא נושא שאינו יכול להיות נשוא, על כן הוא בעל עצמות ממשית וכל תכונותיו תלויות בו, כלומר הוא עצמו פרט בעל עצמות יחידה ובלתי תלויה. מכאן נובע כי שאר הקטגוריות תלויות בו ולא הוא בהן; לא ניתן לתפוס תכונה, איכות או מצב מתשע הקטגוריות ללא קטגוריית ה״עצם״ שעליה הן נסבות.124 

			(2) העצם הראשוני יכול להכיל תכונות סותרות אם הן מצויות במיקום חללי שונה או בזמנים שונים: מבחינה קטגוריית מקום, חתול יכול להיות לבן בחזהו ושחור בגבו, והוא עדיין אותו חתול. מבחינת קטגוריית זמן, חתול יכול להיוולד בהיר וקטן, ועם בגרותו צבעו וגודלו ישתנו. בשתי הדוגמאות החתול — בבחינת עצמותו — נשאר אותו עצם למרות השינוי בתכונותיו הקטגוריאליות, רק התכונות עצמן הן שמשתנות. הווה אומר, העצם משתנה באמצעות תכונותיו; התכונות הקטגוריאליות כשלעצמן אינן יכולות לקבל ניגודים, הן בהכרח מנוגדות לעצמן — קור־חום, שחור־לבן, חזק־חלש, שם־כאן, וכדומה — אולם הן יכולות להתקיים כמנוגדות רק בתוך העצם בזמנים ומקומות שונים. 

			(3) העצם הראשוני הוא ״יש״ פרטי שאינו ניתן לחלוקה ואחד במספרו ואין גורם מנוגד לו. העצמים הם דברים פרטיים מוחשיים שאפשר להצביע עליהם ולייחס להם תכונות. כמו כן אפשר להבחין בין שני עצמים ראשוניים אפילו אם יש להם תכונות דומות.125 עצם ראשוני הוא תמיד דבר קונקרטי, ממשי, אחד ובעל קיום בפועל. ניתן למשל לסווג אדם ספציפי תחת המין ״בני אדם״ והסוג ״בעלי החיים״, אבל בשום אופן אין לגזור מכך שממשותו בפועל של האדם נפגמת, אלא להיפך — מבחינה לשונית ואונטולוגית, עצמות קיומו של העצם הראשוני היא היא שמכוננת את אפשרות הסיווג הקטגורי. מעבר לכך, עקב היותו בפועל עצם ראשוני אין לו ניגוד, משום שאין גורם מנוגד לדבר אקטואלי פרטי, שהרי מה מנוגד לאיש ספציפי? רק תכונות יכולות להיות הופכיות אחת לאחרת, והן זקוקות לעצם ראשוני שבו יוכלו להתקיים. 

			בנוסף לסיווג ״העצם הראשוני״, אריסטו קובע סיווג של ״העצם המשני״. על כך הוא אומר: ״עצם במובנו המשני הוא הסוג שבו כלולים הדברים הקרויים עצמים במובנם הראשוני, וכאלה הם גם המינים הכוללים של אותם סוגים. כך למשל אדם [יחיד] משתייך, מבחינת הסוג, ל[סוג ה]אדם בכלל, ואילו מבחינת המין הכולל של אותו סוג הוא בעל חיים. במובן זה עצמים משניים הם האדם [בכלל] ובעל החיים [בכלל]״.126 

			לאור הנאמר בציטוט שלעיל ניתן להסיק כי ״עצמים משניים״ משמשים ככלי סיווג קטגוריאלי עבור העצמים הראשוניים, היינו כ״מינים״ ו״סוגים״. סיווג זה אין תכליתו אלא לתאר — או לקבוע אונטולוגית — על ידי קביעה, הנהרה, והגדרה את מהותו, תוכנו והשתייכותו של ״העצם הראשוני״. במילים אחרות: ״העצמים המשניים״ קובעים שיפוט, או מוטב לומר קובעים מעמד אונטולוגי, אודות משהו שנוכח ב״עצם הראשוני״. למשל, במשפט ״צ׳ופי הוא חתול״, מהותו והשתייכותו הקטגורית של העצם הראשוני — ״צ׳ופי״ — מתוארת על ידי קטגוריית המין שלו, שהיא העצם המשני ״חתול״. מכאן יוצא שהמין החתולי מתגלם במופע קונקרטי בעצם הראשוני, צ׳ופי. ומנגד, צ׳ופי כעצם ראשוני מסווג תחת המין חתול. 

			אם כך ניתן אולי לומר, כי כל הקטגוריות הן למעשה פעולה של שיפוט127 מבחינת פונקציית השכל, אולם בו בזמן הן גם מציינות את מצב הדברים בממשות עצמה. שיפוט קטגוריאלי מבחינה לשונית הוא למעשה מתן הגדרה המרכיבה נושא לנשואו על ידי שימוש באוגד, ובכך השיפוט מכונן ריבוי תחת אחדות. בהכללה ניתן לומר, שככל שהשיפוט פרטיקולרי יותר ומדויק יותר לדבר הפרטי, לנושא, לעצם הראשוני אודותיו הוא נסב, כך הוא יותר ״עצם״ במובן הראשוני של המילה ולא השניוני. הסבר נוסף: ככל שאנו עולים לרזולוציה של שיפוט גבוהה יותר, כך אנו עוברים מן הסוג אל המין אל הדבר הפרטי — העצם הראשוני. למשל: בע״ח -> יונק -> חתול -> צ׳ופי. את העצם הראשוני, בניגוד לעצמים המשניים, מציינים על ידי שם פרטי. מנגד את עצמים המשניים מציינים על ידי שמות עצם כלליים.128 

			העצם על פי מטאפיזיקה IX-IV 129 

			אריסטו לא קרא לספרו ״מטאפיזיקה״ אלא ״פילוסופיה ראשונית״. הפילוסופיה ראשונית אינה עוסקת בתכונות משניות של הדבר אלא במה שהוא הווה באשר הוא הווה: 

			ישנו מדע [episteme] המעיין במה שהווה באשר הוא הווה [to on hei on] ובמה ששייך לו כשלעצמו. ואין הוא זהה לאף אחד מן הקרויים [מדעים] פרוטים. כי אף אחד מן [המדעים] האמורים איננו חוקר באופן כולל את מה שהווה באשר הוא הווה, אלא מנתקים חלק כלשהו ממנו ומעיינים במה שמזדמן [to sumbebekos] על אודותיו, כגון המדעים המתימטיים. ומאחר שאנו מחפשים את הראשיות [arkhai] ואת הסיבות [aitai] האחרונות, ברור כי אלה בהכרח [סיבותיו] של טבע [phusis] כלשהו כשלעצמו. לפיכך, אם אלה שחיפשו את היסודות של מה שהווה חיפשו את הראשיות הללו, בהכרח יהיו גם היסודות של מה שהווה לא לפי המזדמן [kata sumbebekos], אלא באשר הוא הווה. לכן גם עלינו לאחוז בסיבות הראשונות של מה שהווה באשר הוא הווה.130 

			הדבר שהווה באשר הוא הווה הוא מושא מחקרה של המטאפיזיקה או ״פילוסופיה ראשונית״. זהו חקר הדבר כאשר מתעלמים מן התכונות המקריות המשתנות ואף החולפות, ונותרים עם הדבר אשר הווה באשר הוא הווה. שאר תחומי המחקר שאינם מטאפיזיקה טהורה דנים רק באספקטים מסוימים של תארי דבר הווה כשלעצמו ולא בישות השלמה בפני עצמה בכללותה.131

			מתוך קריאה במטאפיזיקה אפשר לחלץ כמה הבחנות של אריסטו אודות מה שהווה באשר הוא הווה: ראשית, מה שהווה נאמר באופנים רבים מאוד, אולם כל מה שנאמר, נאמר מתוך יחס להיבט מסוים של מה שהווה, כלומר לתחום מסוים של ההוויה עצמה. אך על כל מה שייאמר בכללותו — הדברים נאמרים רק ביחס לראשית אחת שהיא מה שהווה: "מה שהווה [ousia, be] נאמר באופנים רבים, אך כלפי [דבר] אחד וטבע אחד כלשהו, ולא בשיתוף השם [homonumos] [...] וכך גם מה שהווה נאמר באופנים רבים אבל כולם ביחס לראשית אחת".132

			כאשר אריסטו דן במה שהווה באשר הוא הווה, הוא דן למעשה בממשות כשלעצמה. זהו העצם במלוא מובן במילה. אריסטו מסביר שניתן לדבר על מה שהווה באופנים רבים, למשל: תכונותיו, תיאור זמני שלו, חללי, איכותי וכדומה. אולם מנגד יש רק מובן אחד של ״להיות״, וזו המשמעות שיש להחיל על העצם באשר הוא הווה; העצם הווה כשלעצמו, בלא תלות בגורם חיצון לו. ואילו כל שאר המקרים, הדברים ההווים שהם בעלי קטגוריות שאינן ״עצם״, הם תכונות של העצם ההוות בו עצמו. על כן ״להיות הווה״ עבור מקרים אינו בעל אותה משמעות של ״להיות הווה״ כמו שהעצם הווה — זהו שם משותף בלבד:133

			מה שהווה [ousia, be] נאמר באופנים רבים, אך כלפי [דבר] אחד וטבע אחד כלשהו, ולא בשיתוף השם [homonumos] [...] וכך גם מה שהווה נאמר באופנים רבים אבל כולם ביחס לראשית אחת. כי מקצת [הדברים] נקראים הווים כי הם הוויות [ousiai] ומקצת כי הם מקרים של ההוויה [ousia, substance], ומקצתם הם דרך של ההוויה או היפסדויות או היעדרים או איכויות או עושים או יוצרים של ההוויה או של מה שנקראים [כך] ביחס להוויה, או שלילות של אלה או של אלה.134

			שנית, מה שהווה הינו בעל אחדות עצמית מוגדרת משל עצמו שנבדל מזולתו וניתן לספור אותו ולהבחין בו כאחד עצמי ומוגדר. על כן לכל מה שהווה ישנה אחדות עצמית שנשמרת בעת קיומו כהווה. נובע מכך כי מבחינה לשונית ואף קיומית ישנה שקילות בין קיומו של דבר לאחדותו של הדבר. כלומר, כאשר אנו אומרים ״אדם קיים״, או ״אדם אחד״, או סתם ״אדם״, הקביעה הלשונית מציינת את אותה משמעות, משום שלהיות ״אדם קיים״, או להיות ״אדם אחד״, או להיות ״אדם״ סתם — מחייב בכל שלושת המקרים להיות ״אדם״ בעל מציאות ואחדות אורגנית עצמותית. יש פה ללא ספק קירבה והשפעה של המודל הביולוגי הטבעי והאורגני, תחום מדעי שאריסטו עסק בו רבות: 

			ואם אפוא מה שהווה ומה שהוא אחד הם אותו הטבע האחד, בכך שהם נובעים זה מזה כראשית וכסיבה, אך לא כמצוינים על ידי נוסחה [logos] אחת (כי אין הבדל אם אנו מניחים כדבר הזה, אך זה מוטב לענייננו); כי אותו הדבר הם אדם אחד ואדם, ואדם הווה ואדם, ואין מציינים דבר אחר בתופסת הביטוי ״האדם האחד״ ו״האדם האחד הווה״ (ברור כי אין זה נפרד לא בהיווצרות ולא בכיליון).135

			שלישית, מה שהווה הוא בעל קיום בפועל ובלתי אפשרי לא לדעת אותו או לטעות לגביו: ״והעקרון הוודאי מכולם הוא זה שלגביו לא ניתן לטעות; כי עקרון זה חייב להיות גם הידוע ביותר (שכן כל בני האדם עלולים לטעות רק לגבי דברים שאינם יודעים), וגם לא היפותטי״.136

			רביעית, מה שהווה הינו נושא בעל אחדות אשר מכיל ניגודים שונים. ראינו כבר בקטגוריות כי בזמנים או מקומות שונים העצם או מה שהווה באשר הוא הווה יכול להכיל מקרים מנוגדים. 

			ומאחר שעניינו של [מדע] אחד לעיין בניגודים, ולאחד מנוגד הריבוי — ולעיין בשלילה ובהיעדר הוא עניינו של [מדע] אחד משום שבשני המקרים מעיינים ב[דבר] האחד אשר אלה שלילתו או היעדרו [...] ו[מאחר] שלאחד מנוגד הריבוי, עי אדם [עניינו] של המדע האחד האמור להכיר את הניגודים של [הדברים] האמורים, האחר, והלא דומה, והשונה וכל האחרים הנאמרים או על פי אלה או על פי הריבוי או על פי האחד; וביניהם גם הניגוד, כי הניגוד הוא הבדל כלשהו, וההבדל הוא אחרות. כך שמאחר שהאחד נאמר באופנים רבים, גם אלה ייאמרו באופנים רבים, ובכל זאת [עניינו] של מדע אחד להכיר את כולם [...]137

			חמישית, אודות מה שהווה חלים חוקי המחשבה הלוגית. אריסטו מציין ספציפית את חוקי ״אי־הסתירה״ ו״עקרון השלישי הנמנע״. 

			ברור אפוא כי עניינו של הפילוסוף, ושל המעיין בהוויה כולה כפי שהיא, הוא גם לחקור בהתחלות של ההיקש. אבל למיטיב לדעת על אודות כל סוג נוגע גם הדיבור על הראשיות הבטוחות ביותר של העניין, כך שגם [ליודע] על אודות מה שהווים באשר הם הווים [נוגע הדיבור] על [הראשיות] הבטוחות ביותר של כל הדברים. וזה הפילוסוף. והראשית הבטוחה מכל היא זאת אשר על אודותיה אי אפשר לטעות; שהרי הכרח הוא ש[ראשית] כזאת תהיה יידועה ביותר [...] ובלתי היפותטית. כי זו אשר הכרח שתהיה לכל מי שמבין משהו על מה שהווה, איננה היפותזה. ומה שהכרח שיידע כל מי שיודע משהו, הכרח גם שיבוא [ללימודים] בהיות לו [דבר זה]. ואכן ברור כי זו הראשית הבטוחה מכולן. ואיזוהי זאת נגיד להלן: אי אפשר שאותו דבר יהיה שייך ולא שייך בעת ובעונה אחת לאותו דבר ולפי [kata] אותו דבר [...] וזו הבטוחה מכל הראשיות, שהרי היא ממלאת את התנאים האמורים... וגם לא יתכן שניגודים יהיו שייכים בעת ובעונה אחת לאותו דבר [...] גלוי כי אי אפשר להניח בעת ובעונה אחת כי אותו דבר הינו ואינו אותו דבר. שהרי מי שטועה בעניין זה יהיו לו דעת מנוגדות בעת ובעונה אחת.138

			מעבר לחמשת הבחנות אלו, בספרו מטאפיזיקה, ספר 7, פרק 1 — קובע אריסטו שלושה אפיונים נוספים לעצם: העצם קודם לכל דבר בהגדרה, בהכרה ובזמן — משום שהוא בלתי תלוי:139

			ובכן, אמנם מדברים על ״בראשונה״ במובנים רבים, אך בכל זאת ההוויה היא דבר ראשון בכל המובנים; הן כביטוי [כהגדרה], הן בהכרה והן בזמן. שכן משאר התיאורים שום דבר אינו ניתן לפרוד, והיא היחידה; וגם בביטוי זה בראשונה שהרי בהכרח ביטויו של כל דבר יש בתוכו משום ביטוי הווייתו. וגם זאת, שאנו סבורים שאנו יודעים כל דבר ידיעה רבה ביותר אותה שעה שהכרנו בן אדם או אש מהו, ולאו דווקא בהכירנו כל איזו איכות הוא או בעל איזו מידה הוא או איפה הוא, מאחר שגם מאלה עצמם אנו יודעים כל אחד ואחד אותה שעה שאנו יודעים מהו זה שהוא בעל מידה כזאת וכזאת או שהוא בעל איכות כזאת וכזאת. ובפרט מה שמקשים ומבקשים לו תשובה מאז ומתמיד וגם כיום ולעולם, הוא, מהו זה שהוא משהו, כלומר מהי ההוויה [...].140

			קדימות העצם בהגדרה, נובעת מן היות הגדרה חלה בהכרח על עצם מסוים. לא יתכן כי שהגדרה קטגורית כלשהי אינה תחול על דבר שהוא העצם הנושא של תוכן הדבר המוגדר. העצם הוא הוא המצע של התכונות המוגדרות מבחינה לוגית ואונטולוגית ועל כן הוא ראשוני להם — הוא מכיל אותם ומאפשר אותם, ואין התכונות יכולות להכיל את העצם. מכאן שסדר המחשבה עצמה חייב לבסס ולהתבסס תחילה על העצם. קדימות העצם בהכרה, קודמת לידיעת תכונות העצם. אולם ידיעה של תכונה מתכונותיו של הדבר היא ידיעה חלקית של מקרה בדבר, ועל כן זו ידיעה שאינה מהותית בו. ידיעת המהות היא ידיעה יציבה של הדבר אשר בלעדיה אין הדבר מה שהוא, ובנוסף מן המהות עצמה נגזר תחום אפשרות התכונות של הדבר. מנגד ידיעה של מקרה בדבר אינה מחייבת את מהות הדבר בהכרח משום שהדבר יכול להיות עצמו גם בלא תכונות מקריות בו. מעבר לכך על מנת לדעת את התכונות של הדבר, ראשית יש לדעת את מהות הדבר — כי רק מתוקף מהות הדבר יכולים אנו להבין כיצד התכונות מצויות בדבר משום שמהות קובעת את התכונות המשויכות בדבר. קדימות העצם בזמן, משמעותה כי העצם הוא הקטגוריה היחידה שאינה תלויה באף גורם אלא שאר הקטגוריות תלויות בו. עבור אריסטו זמן הוא מקרה של שינוי ותנועה141. כל הקטגוריות עוברות שינוי באיכות, בזמן, במקום, ביחסים, במצבים ובפעולות שלהן. העצם הוא המצע שאודותיו חלים שינוי אלו, והוא אינו משתנה אלא ניצב תמיד בעינו — ובמובן זה טוען אריסטו כי העצם קודם בזמן למקרים. 

			בנוסף לנאמר עד כה, אריסטו מקיים גם דיון אודות אפשרות סוגי עצמים כפי שניתן למצוא במטאפיזיקה, ספר 7, פרק 3. שם הוא מציג ארבעה סוגי עצמים אפשריים: המהות, האוניברסל, הסוג או המצע:142 ״על ההוויה מדברים בעיקר בארבעה מובנים לפחות, אם לא יותר; שהרי נראה שגם קיום־המהות [essence] וגם הכללי [universal] וגם הסוג [genus] — הם הווייתו של כל דבר ודבר, ורביעי בהם הוא הנתון [substratum].143 אריסטו שולל על הסף את היות האוניברסל והסוג — עצמים. שניהם כללים מדי ומבטאים גישה אפלטונית לפיה הממשות עצמה היא מעבר למציאות הקונקרטית. מעבר לכך ישנם כוללים וסוגים שהם אינם עצמים כשלעצמם, כמו למשל ״צבע״. אם כך נותר כי העצם יכול להיות או הסובסטרטום־המצע, שהוא למעשה החומר, או המהות (צורה), או שניהם יחדיו.144 ומעניין להיווכח שהסיווג שבין העצמים הראשוניים לבין המשניים שעושה אריסטו בספרו הקטגוריות מקביל לשני האפשרויות של עצם שהוא מציג כאן — המצע או החומר זהה עם העצם הראשוני, ואילו המהות זהה עם העצם המשני שהוא המין והסוג: 

			הנתון [substratum] הוא זה שלגביו אומרים את השאר ואילו הוא עצמו אין אומרים אותו שוב לגבי דבר אחר; לכן יש לתחום תחומי הגדרה אודותיו תחילה: הרי בעיקר נראה שההוויה היא הנתון הראשון, ומדברים במין דרך כזאת על החומר, בדרך אחרת על הדמות [form] ובשלישית — על אשר מהללו.145

			החומר לבדו אינו יכול להיות עצם, מכיוון שהוא הדבר שכל התכונות הם אודותיו ועליו, אולם כשלעצמו חומר חסר תכונות. הוא כמו ״חומר היולי״, חומר שהוא חסר כל צורה והגדרה, ועל כן אין בו מהות ותוכן אשר בגינם הוא עצם בפועל. נכון יותר להבין אודות חומר שהוא חסר צורה כי הוא פוטנציאל טהור ועל כן בלתי מוגדר ובשל כך אינו עצם של ממש. כמו כן חשוב להבין כי העצם עצמו נוכח בחומר, והחומר מהווה היבט מהותי והכרחי בו:

			ובאמרי ״חומר״ אני מביע את זה אשר, כשמדברים עליו כשהוא על פי עצמו, אין מביעים לא מהו ולא בעל איזו מידה הוא ולא שום דבר אחר מאותם הדברים שבהם מוגדר זה שהוא משהו. הרי יש משהו שלגביו ניתן כל אחד ואחד מהללו כתיאור ושלהוות אותו הוא אותו דבר שונה מאשר להוות את כל אחד מהתיאורים הניתנים [predicates]. שהרי שאר הדברים ניתנים כתיאוריה [predicated] של ההוויה, וזו — כשל החומר.146

			סיבה נוספת שחומר לבדו אינו יכול להיות עצם היא מכיוון שהחומר של דבר מסוים כשלעצמו הוא רק היבט אחד של הדבר ולא כולל את שאר ההיבטים או התכונות של מהותו. כל תפיסה של עצם חייבת להיות אודות משהו מוגדר ובעל מהות מובנת וכוללת, ואילו חומר לבדו לא יכול למלא תנאי זה. העצם, הוא לא סתם חומר חסר הגדרה ותכונות, אלא הוא משהו המערב תרכובת של צורה וחומר. הצורה מקנה לו את תכונותיו ומהותו, והחומר את המצע המקבל את הללו. מעבר לכך העצם הוא זה שמתמיד בשינוי שעובר הדבר שהוא העצם. אולם החומר בטבעו מצוי בשינוי מתמיד, וזו סיבה נוספת לאי יכולתו לשמש כעצם לבדו. על כן רק הצורה כשלעצמה וההרכב השלישי — צורה וחומר יחדיו — הוא העצם עצמו, באשר הוא גם מהות וגם מצע בפועל:

			וכך הדבר הסופי [העצם המוחלט] על פי עצמו איננו לא משהו ולא בעל מידה ולא שום דבר אחר; ואמנם גם לא השגות, כי אז גם אלה תימצאנה מושגות על פי מה שבמקרה מסוים. ובכן מי שמתבונן מצאתו מהדברים הללו, בשבילו נובע שההוויה היא החומר, אך זה לא יתכן, כי נראה שההוויה יש בה בעיקר משום הניתן לפירוד ומשום מושג ״משהו כזה וכזה״ ולכן הצורה ואשר משניהם ייראו אז הווייה ולאו דווקא החומר.147 

			הצורה מוגדרת על ידי אריסטו באופן הבא: ״באמרי צורה אני מתכוון לקיום המהות שבכל דבר ולהוויה הראשונה [עצם ראשוני]".148 על פי ציטוט זה נראה כי הצורה היא היא העצם כשלעצמו. אולם על פי אריסטו ישנם ארבעה סוגים של הסבר וכולם חייבים להתקיים בעצם:149 חומרי, צורני, תכליתי ופועל. אם כך, לא סביר לצמצם את מהותו של העצם רק להסבר הצורני בלבד. למרות זאת ניתן להבין את הצורה כמהותו של הדבר היא שקובעת ומגדירה את תכונותיו וסיבותיו הן ככללי והן כפרטי וייחודי. מכאן נגזר כי ידיעת הצורה של הדבר היא ידיעת מהותו. על כן הצורה היא גם זו שקובעת את אופני ההסבר האחרים של הדבר, הווה אומר: צורתו של הדבר מכוננת את הסיבתיות החומרית, התכליתית והפועלת של הדבר עצמו. ובמילים אחרות: הצורה קובעת את ארגון גופו וחלקי גופו של הדבר, את תפקידו, את סך הפונקציות והיכולות שלו, את תכליתו ואת האופן שבו תוכנן והוצא לפועל על ידי מתכננו ופועלו. לצורה יש אפוא עליונות מסוימת על החומר, אולם לעולם אין להשיג צורה ללא חומר (מלבד אלוהים ושכלים נבדלים), ועל כן העצם במובנו האריסטוטלי השלם יותר הוא הצורה והחומר יחדיו.

			2ב.	תפיסת העצם אצל הפילוסופים בימי הביניים וההבחנה  בין האל לעולם

			עד כה נבחנה תפיסת העצם של אריסטו. כעת תיבחן השפעתה על הפילוסופים בימי הביניים וכיצד הם עיצבו אותה לפי דרכם. להבנת תפיסת העצם של הפילוסופים של ימי הביניים חשיבות רבה עבור הבנתנו את מקורות ההשפעה על תורת שפינוזה מכיוון שמהם הוא ינק באופן ישיר או עקיף בבחרותו בישיבת עץ החיים של רבי שאול מורטירה. 

			הוגי ימי הביניים הושפעו באופן מהותי ומוחלט מתורת אריסטו, ובכללה גם תורת הקטגוריות שלו. עם זאת, את מודל העצם הם עיצבו באופן דומה יותר לזה שבו מציג את אריסטו את ״העצם״ בספרו מטאפיזיקה, מאשר לאופן שבו הוא מציג את העצם בספרו הקטגוריות. הם צמצמו את החלוקה של עשר הקטגוריות לכדי דואליות אונטולוגית: עצם ומקרה.150 אולם החלוקה האונטולוגית־מטאפיזית של ״עצם״ ו״מקרה״ התפתחה מאוחר יותר, ובתחילה היא נחלקה אחרת אל ״מה שקיים בעצמו״ ו״מה שקיים בזולתו״.151 כך למשל אנו מוצאים אצל הפילוסופים היהודים כמו רבי יוסף אבן צדיק: 

			דע שכל הנמצאים לא ימלטו מאחד מארבעה דברים: או שיהי׳ עומד בעצמו ולא עומד בזולתו או שיהי׳ עומד בעצמו או בזולתו כאחת ומן השווא להיות עומד לפי שבהיותו עומד בעצמו אינו צריך לזולתו להעמידו ואם יהי׳ עומד בזולתו נמצא שאין בו כח לעמוד בעצמו ובביטול זה יתבאר ג״כ שיהי׳ לא עומד בעצמו ולא עומד בזולתו אין זה מדרך המושכל.152

			תלמידו של קרשקש רבי יוסף אלבו: 

			הנמצאים יחלקו חלוקה ראשונה אל שני חלקים, אל נמצאים עומדים בעצמם, ואל נמצאים עומדים בזולתם.153

			רבי אברהם אבן דאוד: 

			הנמצאים נחלקים חלוקה ראשונה אל עצם ומקרה, העצם הוא הנמצא הבלתי צריך לנושא [...] והמקרה הוא הנמצא בדבר והוא בו לא כחלק ממנו ואין לו העמדה בלעדיו.154 

			והן אצל הפילוסופים המוסלמים כמו אלפאראבי:

			הנה התקיים מציאות הנפש ושהיא זולתי הגשם. ונאמר מהו. כיוון שכל נמצא לא ימלט מהיות עצם או מקרה. והעצם הוא העומד בעצמו הנושא לריבוי ולשינוי, והיא אחד במספר. ואם הנפש תיהיה מקרה יהיה לה נושא מאחד. שהמקרה לא יעמוד בעצמו אכ׳ איך יעמוד בו זולתו.155

			אלגזאלי156 ועוד רבים נוספים. 

			שורשיה של חלוקה זו מצויים אצל אריסטו: ״יש דברים שהם בעלי מציאות נפרדת ודברים שאינם בעלי מציאות נפרדת. הראשונים הם עצמים״.157

			מתוך הבנה היסטורית זו של ההבחנה בין ״קיום בתוך עצמו״ לבין ״קיום בתוך זולתו״, אפשר כבר בשלב זה להבין כיצד בתורת שפינוזה עקרון הסיבתיות הפך להיות שקול לעיקרון של אימננטיות ואינהרנטיות כפי שניתן להיווכח באקסיומה הראשונה של האתיקה: ״כל מה שנמצא, נמצא בתוך עצמו או בתוך זולתו״.158

			לאחר הגדרת והבחנת העצם מן המקרה, הפילוסופים של ימי הביניים ביצעו סיווג נוסף של עצמים לפי סוגיהם159 שהתבסס על תורת אריסטו:160 חומר, צורה, נפש, אובייקטים ממשים ושכלים נבדלים. סיווג זה של עצמים עבר רדוקציה נוספת, המבחינה בין עצמים שהם ״אפשרי המציאות״ ובין אלוהים שהוא עצם מיוחד ויחיד שמוגדר ״הכרחי המציאות״. היחס בין שני סוגי העצמים הללו הוא יחס של סיבה ותולדה. הפילוסופים של ימי הביניים נחלקו בדעתם באשר להגדרת אלוהים כ״הכרחי המציאות״ ועם זאת היותו עצם.161 מחד היו שטענו כי האל אינו יכול להיות מוגדר כעצם, משום שלא יתכן שיתוף בסוג בין אלוהים לבין עצמים שהם ״אפשרי המציאות״. תפיסה שכזו מצויה אצל אלגזאלי: ״זה שהוא הכרחי המציאות, כשם שאי אפשר לומר שהוא מקרה, כך אי אפשר לומר שהוא עצם״.162 אצל אשר קרשקש: ״אבל הוא איננו לא עצם ולא מקרה כמו שאמרנו כי העצם מורה על אמתות ומהות אשר כשקרה לו המציאות קרה לו בנושא ויהיה מליצה ממהות בלתי ישות והוא ית׳ לא קרה לו המציאות א״כ איננו עצם כל שכן שאיננו מקרה״,163 וכן אצל פילוסופים נוספים. 

			מצד השני, היו כאלה שראו באלוהים עצם, אבל הגדירו אותו כעצם מיוחד ויחיד שאין עוד עצם כעצמותו. תפיסה זו, העולה גם אצל דקארט, מופיעה אצל רלב״ג בשני מקומות עיקריים: ״וכן ראוי שימשך עניין בשם הנמצא והאחד והעצם ושאר השמות הנוהגים מנהגם, שהם נאמרים בשם יתברך בקודם, ובזולתו באיחור״,164 וגם: 

			והנה יתבאר גם כן שהוא היותר אמתי בשם הנמצא. וזה שהנמצא יאמר בקדימה על העצם, כמו שהתבאר במה שאחר הטבע, ויאמר באחור על המקרים, לפי שהם אינם נמצאים אם לא מצד העצם אשר ימצאו בו. ומזה האופן בעינו יתבאר שהנמצא יאמר ראשונה על השם יתברך, כי הוא נמצא בעצמותו ולא קנה המציאות מזולתו, ואולם כל אחד מהעצמים זולתו קנה המציאות ממנו, ולזה הוא מבואר שהוא יותר אמתי בשם הנמצא מכל נמצא זולתו.165 

			אצל דקארט זה עולה בצורה הבאה: 

			כשאנו תופסים את העצם, אנו תופסים רק דבר הקיים באורח כזה, שאין הוא זקוק אלא לעצמו כדי להתקיים. יכולה להיות כאן עמימות, הנוגעת להסבר הביטוי "לא להיזקק אלא לעצמו"; כי אם להעמיד דברים על דיוקם, אין דבר אחד מלבד אלוהים שהוא כזה, ואין אף דבר נברא, היכול להתקיים ולו לרגע אחד מבלי להיות מוחזק ומשומר מכוחו. לכן יש צדק בדברי אנשי האסכולה שהשם עצם איננו חד משמעי לגבי אלוהים והברואים, כלומר: שאין למילה זו אף מובן, שאותו אנו תופסים באופן מובחן המתאים לו ולהם.166

			הדואליות האונטולוגית שרווחה בהגות בימי הביניים בין שני סוגי העצמים: ״הכרחי המציאות״ ו״אפשרי המציאות״, חדרה במלוא עוצמתה גם לתיאולוגיה, למטאפיזיקה ולפיזיקה של ימי הביניים. אלוהים הוגדר כצורה טהורה שהיא תמיד בפועל, ואילו החומר, שהוא רק פוטנציאל, חייב גילום בצורניות קונקרטית על מנת להיות דבר ממשי בעולם הפיזיקלי. 

			שורש ההבחנה הזו נעוץ בדואליות האריסטוטלית שבין צורה לחומר.167 למעשה, אפשר להיווכח כי קיימת מעין הקבלה משולשת בין הטרילוגיה הדואלית הבאה: (א) צורה וחומר; (ב) הכרחי המציאות ואפשרי המציאות; (ג) עצם ומקרה. החומר נתפס כבעל העדר, ריבוי, שינוי והתחלקות, בעל היות בכוח, ואף הומשל לזונה שלובשת ופושטת צורה.168 ואילו הצורה הטהורה נתפסה כבפועל באופן מוחלט, נעדרת כל חסרון, והומשלה לשכל טהור.169 מכאן צומחת ההבנה כי ה״עצם״ מקביל בתכונותיו לצורניות טהורה, משום שהוא תמיד בפועל ואין לו שום חסרון, הוא אינו תלוי באף גורם, ולכן עוצמתו וקיומו שייכים למהותו, וככזה הוא ״סיבת עצמו״, ״הכרחי המציאות״. ומנגד, ״מקרה״ מקביל לחומר, משום שהוא כשלעצמו אינו בפועל, אלא רק בכוח; הוא תלוי בצורניות שתיתן לו מהות ותוציאהו מן הכוח אל הפועל. המקרה זקוק לעצם על מנת להיות מגולם בתוכו ובאמצעותו לצאת ממצב פוטנציאלי למצב אקטואלי, וככזה הוא ״סיבת זולתו״, ״אפשרי המציאות״. אם כן, הבחנה זו שבין האל כצורה טהורה לבין העולם שהוא חומרי, היא עצמה — במובן החמור ביותר שלה — גם ההבחנה שבין העצם שהוא הכרחי המציאות לבין העצם שהוא אפשרי המציאות. 

			בעקבות הבחנת הצורה והחומר כשני עצמים שונים ונבדלים, נוצרה דיכוטומיה המבדילה בין עצם שהוא ״הכרחי המציאות״ לבין עצם שהוא ״אפשרי המציאות״. דיכוטומיה זו התגלגלה אל המופע הדיכוטומי שבין האל שהוא עצם נבדל וצורני לבין העולם שהוא סוג של עצם חומרי. בתקופתו של שפינוזה, לצורה ולחומר הוענקה משמעות של תארים באל: תואר המחשבה ותואר ההתפשטות. אולם לעתים הם נחשבו גם כעצמים: העצם החושב והעצם המתפשט:

			בטרמינולוגיה המסורתית, חומר וצורה הם שני עצמים שחוברו מכל הישים הממשיים, אשר מכונים גם עצמים; ובהרחבת המונח "עצם", שהיו לה כמה תקדימים, שפינוזה מדבר על הניגודיות הימי־ביניימית בין אלוהים לעולם שוב כעל ניגודיות בין שני עצמים. משלב מאוחר זה של דואליזם — של מציאותו של אלוהים לא חומרי כנגד עולם חומרי — מזהיר שפינוזה...170 

			על מנת להגן על אחדותו ומוחלטותו של האל כעצם יחיד וייחודי, הפילוסופים והתיאולוגים של ימי הביניים טענו כי אם ישנם שני עצמים, או שני אלוהים, הרי בהכרח הם: (א) יהיו נבדלים באופן מוחלט, או (ב) יהיו בעלי מכנה משותף. אולם הם הוכיחו כי שני אפשרויות אלו לא ייתכנו, וכך ביצרו את מעמדו המוחלט של אלוהים כעצם מוחלט. התפיסה של ריבוי אלים נשללה אפוא על הסף. הסבר: 

			אי־אפשרות קיום ריבוי אלים בעלי מכנה משותף נשללת, מכיוון שכל היבדלות ושיתוף חלקי עם אחר היא הגבלה, ושום הגבלה אינה מתאימה לטבעו של עצם ״הכרחי המציאות״ שהוא ״סיבת עצמו״. אולם, עדיין קיימת האפשרות לקיום של ריבוי אלים נבדלים חסרי מכנה משותף (אך גם אפשרות זו נשללת, כפי שנראה בהמשך). 

			כך מתאר זאת אחד מראשוני הפילוסופים הרציונליסטים היהודים של ימי הביניים רבינו בחיי אבן פקודה בספרו חובות הלבבות: 

			שנאמר למי שהוא חושב כי הבורא יותר מאחד: לא ימלט, שיהיה עצם הכל עצם אחד, או שלא יהיה יותר מאחד. ואם יאמר, כי העצם אחד, אם כן העניין אחד, והבורא איננו יותר מאחד. ואם יאמר, כי לכל אחד מהם עצם איננו מעצם אחד, נצטרך על כל פנים שיהיה ביניהם הפרש מפני מחלקותם והשתנותם: וכל נפרש מוגבל, וכל מוגבל יש לו תכלית, וכל אשר יש לו תכלית מחובר, וכל מחובר מחודש, וכל מחודש יש לו מחדש. ומי שחושב כי הבורא יותר מאחד, מצריך שיהיה מחודש. וכבר הקדמנו כי בורא עולם קדמון, והוא עילת העילות ותחילת התחילות.171 

			רמב״ם מתאר אי־אפשרות של שתי אלוהויות שיש להן מכנה משותף באופן הבא: 

			אלו היו שני אלוהות היה מתחייב בהכרח שיהיה לשניהם עניין אחד המשותף להם, וזה העניין אשר בו ראוי כל אחד מהם להיות אלוה. והיה להם בהכרח עניין אחר אשר בו הייתה חלה המובחנות ונעשו שניים, אם מפני שבכל אחד מהם יש עניין אחר מן העניין שיש בשני, ואז כל אחד משניהם מורכב משני עניינים ואף אחד משניהם אינו סיבה ראשונה ולא מחויב המציאות בבחינת עצמו, אלא כל אחד מהם מסובב על ידי סיבות כמו שהוסבר בהנחה השש עשרה. ואם עניין המובחנות נמצא באחד מהם, הרי זה שבו יש שני ענייניים אינו מחויב המציאות בעצמו.172 

			הרמב״ם מוסיף טיעון מדוע שני אלים אינם יכולים להנהיג את העולם במקביל: 

			כבר התאמת על סמך הוכחה מופתית שכל הנמצא הזה הוא כפרט אחד שחלקיו קשורים זה בזה ושכוחות הגלגלים מתפשטים בחומר שפל זה ומעצבים אותו. אם זאת אי אפשר — כפי שכבר הוכח — שאלוה אחד יתייחס באופן בלעדי לחלק מחלקי הנמצאים ואלו שני יתייחס לחלק אחר. שכן זה קשור בזה. לא נותרו אלא החלופות: (1) שזה יפעל זמן מה וזה יפעל זמן מה, או (2) ששניהם יפעלו תמיד ביחד באופן ששום מעשה מן המעשי לא יתבצע על ידי שניהם יחד.173 

			אולם הרמב״ם לבסוף שולל אפוא את שני האפשרויות לפיהם שני אלים יפעלו תמיד ביחד, או שיפעלו באינטרוולים של בחלוקה הדדית: 

			מכמה בחינות אי אפשר שזה יפעל זמן מה וזה יפעל זמן מה מפני שאם בזמן שהאחד פועל יש אפשרות שהשני יפעל — מה הסיבה המחייבת שיפעל זה ויבטל זה? [...] בלתי אפשרי גם כן ששניהם יפעלו תמיד ביחד את כל מה שיש בנמצא באופן שאף אחד מהם לא יפעל בלעדי השני [...] שכן כל מלול אשר שום מעשה לא יתבצע אלא בכולו [...] אלא הסיבה הראשונה היא האלוה בלי ספק.174

			נוסף על כך, מכנה משותף בין שני עצמים צריך לבוא לידי ביטוי בהבנת מהותם העיקרית של האלים ומהות המכנה המשותף שביניהם. על כן יש לבחון האם העצמים שכאלו הם ישויות חומריות או ישויות צורניות. אם אלו ישויות חומריות אזי הגורם המשותף להם יהיה ״סוג משותף״ ייחודי רק לשניהם, ואילו הגורם שאינו משותף אשר מבחין בין שני העצמים יהיה ״תכונות מקריות״. אולם ריבוי תכונות ומהות חומרית אינם מתאימים לטבעו של אלוהים, על כן לא יתכן קיום אלים חומריים בעלי ריבוי תכונות. ומאידך, אם עצמים אלו הן ישויות צורניות, והגורם המשותף להם יהיה היותם בעלי ״סוג צורני טהור״, הגורם המבחין ביניהם יהיה יחסי סיבה ותולדה:175 

			לגבי כל מה שאינו גוף, ריבוי לא נתפש בשכל, אלא אם כן הוא כוח בגוף ופרטי אותו כוח ירבו עם ריבוי חומריהם או מצעיהם. לכן לא נתפש בשכל ריבוי דברים נבדלים, אשר אינם גוף ולא כוח בגוף, אלא אם כן הם עילות ועלולים.176 

			אולם תפיסת ריבוי עצמים כתוצאה מיחסי סיבה ותולדה אינה הולמת את היחס שבין שני אלים, שהרי שניהם מוגדרים כ״סיבת עצמם״ ו״הכרחי המציאות״. תפיסת ריבוי עצמים עקב יחסי סיבה ותולדה מובילה על כן בהכרח למסקנת קיומו של אל אחד בלבד, שהוא סיבה ראשונה והכרחית, ״ואי אפשר שיהיה שניים או יותר בגלל חוסר אפשרות של ריבוי דברים נבדלים אשר אינם גוף, אלא אם כן אחד מהם עילה והשני עלול, כמו שצוין בהנחה השש עשרה״.177 

			גם ההנחה בדבר אי־אפשרות קיום של ריבוי אלים חסרי מכנה משותף היא אינה אפשרית. שכן במצב כזה, כל אחד מעצמים אלו מוגבל בתחומו שלו וחייב את רשותו של העצם האחר כדי לפעול בתחומו של האחר. במצב כזה, אין באמת קיום לעצם מוחלט במלוא מובן המילה, שהרי הוא מוגבל מתוקף אותו התחום שתופסת האוטונומיה של העצם האחר. על אף הסתירה הלוגית העקרונית שקיימת בתפיסת דואלית של שני עצמויות אלוהיות, הפילוסופים של ימי הביניים פתרו את בעיית קיומם של אלים אוטונומיים שאינם מקיימים יחס ביניהם לא על ידי הפרכת ההנחה מתוקף סתירה עצמית, אלא על ידי כך שראו את המציאות כולה כאחדות אורגנית בעלת הנהגה מוניסטית מוחלטת, ומתוקף כך הוכיחו את אי אפשרות קיומם של ריבוי אלוהויות. 

			רבינו בחיי אבן פקודה מתאר זאת באופן הבא: 

			מצד סימני החכמה הנראים בכל העולם הזה, עליונו ותחתונו, קפאיו וצמחיו, ובעלי החיים אשר בו. וכאשר נשתכל בו, יורנו, כי כלו מחשבת חושב אחד ומלאכת בורא אחד. והוא, שאנו מוצאים אותו על מחלקותיו בשרשיו ויסודותיו, מתדמה בתולדותיו ושוה בחלקיו, ואותות חכמת הבורא יתעלה נראים בקטני היצירות וגדוליהן, מעידים כי הם לבורא אחד חכם.178 

			רמב״ם מתאר את אחדות הטבע כך: ״דע שהנמצא הזה בכללותו הוא פרט אחד ולא יותר״.179 מתוקף הקביעה כי המציאות היא אחת בלבד, כלומר מערכת סגורה המהווה מכלול של כל היש, לא ניתן כלל להניח שישנם אלים רבים שיוצרים מציאויות נפרדות. על כן קובע רמב״ם, כי — 

			אין מנוס מכך שנגיע אל אחד אשר הוא הסיבה למציאות הנמצא האחד הזה באיזשהו אופן, אם זה על דרך חידושו לאחר (בריאה) העדר או על דרך החיוב (נצחיות התנועה). הרי שגם בדרך זאת התברר לך שהיותו של הנמצא כולו אחד מורה לנו שהמביאו לידי מציאות הוא אחד.180 

			לפי קרשקש, הבסיס לשלילת ריבוי עולמות עקב ריבוי עצמים מבוסס על הפרכת אריסטו את עצם אפשרות הקיום של ריבוי עולמות,181 ובעקבות אריסטו הלכו גם אחרים.182 באופן זה נשלל קיומם של עצמים אחרים ונשמר מעמדו המוחלט והיחיד של האל כעצם ייחודי ויחיד שאינו זהה לעולם, אלא נבדל ממנו בבחינת היותו צורניות טהורה, הכרחי המציאות ועצם במלוא מובנו. 

			2ג. מודל העצם של דקארט

			מודל עצם נוסף שהשפיע על תפיסת האלוהות של שפינוזה הוא המודל של דקארט (המודל הקרטזיאני). דקארט אינו חורג מתפיסת העצם של אריסטו באופן רדיקלי, ועם זאת הבחנתו בין שני סוגי עצמים שונה מזו של אריסטו ושל הוגי ימי הביניים. על מנת לעמוד על ייחודיות הגדרתו, אבקש לבחון טקסט מרכזי שבו דקארט דן בנושא: 

			כשאנו תופסים את העצם, אנו תופסים רק דבר הקיים באורח כזה, שאין הוא זקוק אלא לעצמו כדי להתקיים [...] אין דבר אחד מלבד אלוהים שהוא כזה, ואין אף דבר נברא, היכול להתקיים ולו לרגע אחד מבלי להיות מוחזק ומשומר מכוחו. לכן יש צדק בדברי אנשי האסכולה שהשם עצם איננו חד משמעי לגבי אלוהים והברואים... אך מאחר שטבע של אחדים מבין הדברים הנבראים הוא כזה, שאין הם יכולים להתקיים ללא דברים אחרים כלשהם, אנו מבחינים בינם לבין אלא שאינם זקוקים אלא להתערבותו הרגילה של אלוהים; את אלא האחרונים אנו מכנים עצמים ואת הראשונים איכויות או תארים של עצמים אלה.183

			לאור האמור לעיל ניכר כי אצל דקארט ישנם שני סוגי עצמים המובחנים האחד מן השני על פי תלות סיבתית: אלוהים שהוא עצם שתלוי אך ורק בעצמו, ועצמים נבראים שתלויים עבור קיומם רק באלוהים. מעבר לכך ישנם דברים אחרים שתלויים סיבתית בעצמים נבראים אחרים עבור קיומם — אלו מכונים איכויות או תארים. לאור כך ניכר שעבור דקארט, בדומה לאריסטו, ישנם אפוא שני סוג עצמים; אצל שני ההוגים העצם במובן האמיתי של המילה הוא בעל עצמאות ואי תלותיות, אולם האופן שבו דקארט מבין את עצמאותו של העצם שונה מזו של אריסטו בכך, שהוא מוסיף לאי־תלות פרדיקטיבית שקבע אריסטו את התנאי של אי־תלות סיבתית:

			המקום שבו דקארט מתרחק מאריסטו הוא בדרך שבה הוא מהוון את העצמאות הזאת. בעוד שעבור אריסטו הנשוא (predication) של עצם עיקרי מוגדר באמצעות תנאים של נשוא בלבד (terms of predication), דקארט קובע שעצם במלוא מובנה של המילה חייב להיות גם עצמאי מבחינה סיבתית. לפיכך, נוסף על היותו מקיים את עצמו, על עצם קרטיזיאני מפותח להתאים לקביעה הסיבתית של העצם: א' הוא בעל קיום מפותח בזכות עצמו אם כי סיבתו החיצונית היא אלוהים. כתוצאה מכך, הם אינם עצם במלוא מובנה של המילה.184

			מלמד מציין185 כי מתוך הבחנת התלות שבדברי דקארט צומחת אי־סימטריה בין תלות סיבתית לתלות פרדיקטיבית בתפיסת העצם שלו: הוא מוכן להגדיר תחת המושג עצם כל דבר שתלוי סיבתית עבור קיומו רק באלוהים. אולם מאידך, הוא אינו מוכן להכיל את אותה הבחנה ביחס לתלות פרדיקטיבית, הווה אומר: דברים שתלויים רק מבחינת תלות פרדיקטיבית באלוהים אך אינם תלויים בו סיבתית (אלו דברים שמוכלים ומצויים במהותו של אלוהים — תארי אלוהים), אינם מוגדרים כעצמים כלל. ניתן אפוא לראות כי לדידו של דקארט ישנה מסכת דואלית של תנאים שחייבים להתקיים על מנת שדבר יוגדר כעצם: (1) ראשית, התנאי הבסיסי ביותר להגדרת דבר כעצם הוא קודם כול אי־תלות פרדיקטיבית. (2) שנית, רק לאחר שתנאי זה מתקיים, ניתן להחיל תנאי משני על בסיס תלות סיבתית. תנאי אחרון זה מבחין בין אלוהים, שהוא עצם שאינו תלוי סיבתית באף גורם מלבד עצמו, לבין עצמים נבראים, שאמנם יש להם אי־תלות פרדיקטיבית משום שהם אינם נשוא של אחר או אינם מוכלים בזולתם, אך הם בעלי תלות סיבתית באל לבדו. אם כך ניתן לומר, שמודל העצם של דקארט הוא למעשה תולדה של תרכובת סינתטית בעלת היררכיה שבין תלות פרדיקטיבית לבין תלות סיבתית, והראשונה קודמת לאחרונה. 

			2ד.	ביקורת שפינוזה את תפיסת העצם של ימי הביניים ותפיסתו שלו

			המורכבות בתפיסת האלוהות בימי הביניים והדואליות בתפיסת העצם של דקארט, הם שעמדו בבסיס פיתוח שיטת העצם של שפינוזה, והביאו אותו להוכיח את אחדותו המוחלטת של האלוהים כעצם בין אינסוף תארים: ״בעיני רוחו של שפינוזה הנחה של ניסוח כזה של הבעיה אינה אלא ארגונם מחדש של הדיונים של ימי הביניים וחיבור שלהם לטיעון מורכב אחד״.186 

			הסיווג הדואלי של העצמים לאלוהים כ״הכרחי המציאות״, ושל כל שאר העצמים מלבד אלוהים כ״אפשרי המציאות״; או הסיווג שבין האל לעולם; או הבחנתו של דקארט בין עצמים נבראים לאלוהים — כל אלו יוצרים תרחיש אונטולוגי בעייתי מאוד: עצמים שהם בעלי מעמד ״אפשרי המציאות״ מתקיימים בהכרח בתוך קטגוריות מסוימות המקנות להן את פוזיציית קיום שלהן, כמו מקום, זמן, חומר, צורה וכדומה, וכך יוצא שהגדרת עצם שהוא ״אפשרי המציאות״ עונה להגדרה של מקרה187 — ״מה שקיים בזולתו״. אך כיצד יתכן שעצם בבחינתו כעצם מתקיים בתוך זולתו? כיצד יתכן שלעצם בבחינתו כעצם יהיה אפיון של מקרה? 

			על מנת להבין את הבעיה לעומקה, יש לעמוד תחילה על המשמעות של ״קיום בתוך אחר״. אצל אריסטו ישנן שתי קריאות שונות למשמעות זו: קריאה אחת מצויה בספרו פיזיקה, שם הוא מגדיר קיום בתוך אחר כקיום של חלק בתוך השלם ושל השלם בחלקיו: ״הצעד הבא שעלינו לעשות הוא לבדוק בכמה דרכים דבר אחד נמצא בתוך אחר. בדרך אחת כשם שהאצבע בכף היד ובהכללה כשם שחלק בתוך שלם. דרך אחרת כשם שהשלם נמצא בחלקיו; משום שאין שלם מעבר ומעל לחלקיו״.188 קריאה אחרת מצויה בספרו מטאפיזיקה, שם הוא מגדיר ״קיום בתוך אחר״ כקיום של גוף בתוך חלל: ״'שיש' (“to have") פירושו הרבה דברים [...] (3) כמו שלדבר המכיל יש את הדבר המוכל; משום שנאמר על דבר שהוא ישנו בדבר שבו הוא מוכל. למשל אנו אומרים שבכלי יש נוזל ושבעיר יש אנשים ושבספינה יש מלחים; וכך גם שבשלם יש את חלקיו״.189 

			הבעיה בשתי ההגדרות הללו היא שהמקרה, או זה ״שקיים בתוך אחר״, יכול להתקיים גם לבדו, ועל כן הוא בעל עצמות משלו ובלתי תלותי מבחינות רבות; שהרי החלק יכול להתקיים גם בלא השלם, כמו בורג שקיים בלא המכונה שהוא חלק ממנה, או לחילופין, הגוף יכול להתקיים לבדו בלא החלל — לפי תורת אריסטו — משום שלפי הפיזיקה האריסטוטלית החלל הוא ״המקיף״ של הגוף ולא עצמו הגוף.190 

			מכאן עולה שאם מגדירים מקרה אמיתי שאינו סיבת עצמו על פי היותו תלוי בגורם שהוא מצוי בו, הווה אומר: המקרה מצוי בתוך סובייקט ואינו יכול להתקיים בלעדיו, אזי שתי הקריאות של אריסטו ל״קיום בתוך אחר״ אינן עונות להגדרה זו, שהרי לפי הגדרת המקרה של אריסטו הוא אוטונומי ביחס לבחינות אלו. עם זאת אריסטו, בספרו קטגוריות מבחין בין ארבעה סוגים של ישים ויחסם לסובייקט, לנושא: (1) דברים ששייכים להגדרת הנושא אך אינם חלק ממנו או בתוכו. ״כך למשל היש ׳אדם׳ יכול להתייחס [כתכונה] לנושא שהוא אדם [יחיד] כלשהו, אבל אין פרוש הדבר שהוא [היש ׳אדם׳] נמצא בתוך אותו אדם [יחיד]״.191 (2) דברים ששוכנים בתוך נושא ואינם יכולים להתקיים בנפרד ממנו, אך הם עצמם אינם חלק מהנושא. אריסטו מסביר יחס זה על פי תלות של מעין סיבתיות פועלת בין המקרה לנושא: ״ישים אחרים מצויים בתוך נושא כלשהו, אבל אין הם מיוחסים לו (כשאני אומר ׳בתוך נושא׳ אין כוונתי לכך שהם קיימים במשהו בבחינת חלק שלו, אלא לכך שאינם יכולים להתקיים בנפרד ממנו). כך למשל ידע בדקדוק יכול להתקיים בתוך הנפש במובן זה שהנפש היא הנושא שלו [ואילו הידע הוא הנשוא]״.192 (3) דברים שניתן ליחס לנושא בעוד הם עצמם מתקיימים בתוך נושא אחר. למשל ידע שהוא בתוך נושא נפש האדם, אך הוא עצמו מסווג בתוך ״הידע״ של תחום הלימוד: ״קיימים, לעומת זאת, ישים שניתן ליחסם לנושא [כלשהו בעוד] שהם מתקיימים בתוך נושא [אחר]. כך למשל הידע מתקיים בתוך הנפש ובאותה שעה ניתן לייחס אותו [בבחינת תיאור] לדקדוק״.193 (4) דברים שאינם מתקיימים בתוך נושא ולא משתייכים לאף נושא, כמו למשל אדם פרטי או סוס פרטי: ״ואילו אחרים אינם מתקיימים בתוך נושא, וגם לא ניתן ליחסם לשום נושא״.194 

			ההגדרה השנייה הולמת ביותר למושג מקרה בבחינת ״מה שקיים בזולתו״, משום שהיא מגדירה את המקרה כקיים בתוך הנושא, והנושא הוא המאפשר את קיום המקרה. על כן אין למקרה קיום בבחינת עצמו כבעל עצמות משלו. לאור הסבר זה אפשר להבין טוב יותר את הבעיה ששפינוזה רואה לנגד עיניו: אם חייב להיות רק ״עצם״ אחד שהוא המקיף, הכולל, או השלם ביותר, אזי כיצד ניתן ליישב בין האל שהוא עצם הכרחי המציאות לבין העולם שהוא עצם אפשרי המציאות? במילים אחרות: כיצד אפשרי היחס שבין האל הצורני לעולם שהוא חומרי? הסבר נוסף: כיצד ניתן ליישב את הבעיה של קיום שני עצמים שונים אם הם שונים בדרגה? וחמור יותר, כל עצם שהוא מוגבל באופן מסוים, ואינו יכול להיות ״סיבת עצמו״ או ״הכרחי המציאות״ במלוא מובן המילה, הוא למעשה קרוב יותר להגדרת המקרה מאשר להגדרת העצם.

			תכלית הביקורת של שפינוזה לבעיית היחס בין האל לעולם אינה לשלול את כל העצמים ״אפשרי המציאות״; נהפוך הוא: ראשית, הוא רוצה לסווג כל עצם ״אפשרי המציאות״ כ״הכרחי מציאות״. שנית, הוא רוצה להגדיר את כלל העצמים כתארים ולאגדם תחת אחדותו של עצם מוחלט שיש לו אינסוף תארים — אלוהים. שלישית, לאחר שהוא מוכיח את קיומו של עצם אחד ויחיד בן אינסוף תארים, הוא קובע מודיפיקציות עבור כל אחד מהתארים. במילים אחרות בעלות אותה משמעות אך מכיוון אחר, אביא את דבריו של וולפסון: ״מטרת הביקורת של שפינוזה על סוג זה של דואליזם אינה לבטל את החומריות של העולם, אלא לבטל את אי־החומריות של אלוהים״.195 

			שפינוזה, בהמשך לירושה שקיבל מן מחשבת ימי הביניים, חושב כי תפיסה של ריבוי עצמים, או תפיסה המבחינה בין האל כעצם צורני טהור ו״הכרחי מציאות״ לבין עולם כעצם חומרי ו״אפשרי המציאות״, היא תפיסה בעייתית משני בחינות עיקריות: ראשית, מתוקף הגדרת העצם נגזר כי העצם הוא בלתי תלוי, ועל כן הוא ישות אוטונומית שאינה תלויה בשום גורם ובשום צורה של יחס. מכאן עולות מספר בעיות: באין יחס סיבתי בין שני עצמים שונים, אזי כיצד מתאפשרת הבריאה של עולם חומרי מאל צורני פשוט וטהור — הרי הם הטרוגניים אחד לשני? בנוסף, כיצד יש להסביר את השלמות האינטראקטיבית שאנו רואים במציאות כולה כגוף אחד הרמוני, אם כל עצם הוא יחידה עצמאית נפרדת?196 שנית, אם כל עצם הוא סיבת עצמו, הרי הגדרתו כוללת את תחומו שלו אך אינה כוללת את התחום של עצם אחר שמגביל אותו. מכאן עולה השאלה כיצד יתכן שאלוהים, שנתפס כישות אינסופית מוחלטת, יהיה מוגבל על ידי עצם (העולם) או מקרה אחר שאיננו הוא?

			בעיות מטאפיזיות קשות אלו עולות כבר בשלב מוקדם במחשבתו הפילוסופית של שפינוזה.197 שפינוזה חושב, באופן עקרוני, כי עצם שאיננו הכרחי המציאות הוא אינו אפשרי, משום שעצם שהוא ״אפשרי המציאות״ מכיל סתירה לוגית, כמו הטענה לקיום של משולש שהוא מרובע.198 מתוקף צורת מחשבה זו קובע שפינוזה, במאמר קצר, פרק שני, סעיף 2, ארבע משפטים שהם קביעות אפיסטמולוגיות־אונטולוגיות המובילות אותו לפיתוח מושג העצם שלו: 

			(1) שאין עצם מוגבל אלא כל עצם הוא בהכרח שלם לאין סוף בסוגו. הווה אומר: מן הנמנע שיהיה בשכלו של אלוהים עצם שלם יותר ממה שהוא כבר בטבע. (2) שאין שני עצמים שווים. (3) שהעצם האחד אינו יכול להוליד עצם אחר. (4) שבשכלו האין־סופי של אלוהים אין עצם מלבד זה הקיים בפועל בטבע.

			בהמשך לארבעה משפטים אלו מגיע שפינוזה למסקנה, כי מבחינת ההכרח הלוגי והאונטולוגי ישנו רק עצם אחד ויחיד במלוא מובן המילה.199 ומכיוון שאלוהים הוא עצם מוחלט, נובע בהכרח כי אלוהים הוא גם הסיבה האימננטית ולא הטרנזיטיבית של כל הדברים,200 שהרי אין הוא יכול להיות שלא נוכח בכל היבט או פרט של המציאות. מטבעו של אלוהים נובע, כי הוא אינו יכול לפנות מקום עבור מציאותו של עצם אחר במקומו, כי אין עוד עצם מלבדו. לפיכך באופן ממשי אלוהים למעשה מהווה את הכול משום שהכול הוא אלוהים.201

			אחרי ארבעת המשפטים שלעיל מציג שפינוזה דיאלוג שבו התבונה מסבירה לתאווה את הנושא באופן הבא: 

			אני אומרת לך, תאווה, ששקר בפיך באמרך שיש עצמים שונים, שהרי רואה את בבירור שיש רק עצם אחד ויחיד, הקיים מתוך עצמו ושהוא הנושא של כל התארים האחרים. ואם בכל זאת תרצי לכנות את הגופני ואת השכלי ״עצמים״ ביחס לאופנים התלויים בהם, כי אז עלייך לכנות אותם גם אופנים ביחס לעצם שבו הם תלויים, כי אינך משיגה אותם כקיימים בתוך עצמם.202

			ניתן לתאר את אבולוציית העצם של שפינוזה באופן סכמתי על ידי שלושה מהלכים קריטיים: ראשית, הוא מגדיר מחדש את החלוקה בין עצם הכרחי המציאות לבין עצם אפשרי המציאות. את הראשון הוא מגדיר כתואר ואת השני כאופן. שנית, הוא קובע מחסום הסברי וסיבתי בין תארים שונים, ובכך הוא יוצר אינסוף מדיומים שכל אחד אינסופי בתחומו. שלישית, הוא מאחד את כל התארים תחת אחדות אינסופית אחת — עצם בעל אינסוף תארים. להלן ייבחנו שלושת המהלכים הללו.

			המהלך הראשון — הגדרה חדשה של החלוקה בין ״הכרחי המציאות״  ל״אפשרי המציאות״203

			ניתן לומר ששפינוזה ערך וסידר מחדש את ההבחנה הקרטזיאנית בין ״אלוהים" לבין ״עצם נברא". המושג ״עצם הכרחי המציאות״ קיבל משמעות של תואר כמהות בעצם: ״בתואר אני מבין את מה שהשכל תופס על אודות העצם בתור מה שמכונן את מהותו״.204 מנגד המושג ״עצם אפשרי המציאות״ קיבל משמעות של אופן: ״באופן אני מבין את הפעלות העצם, או את מה שנמצא בתוך דבר אחר, שבאמצעותו הוא גם מושג״.205 

			על מנת להבין את מהלך קביעה זו של שפינוזה, יש לבצע החלה לוגית קיצונית של המושג מקרה על כל מה שאינו מוגדר כעצם. בכך ניווכח במסקנה ההכרחית, כי כל דבר מתקיים בתוך דבר אחר. מן הצד השני ובמקביל, יש לבצע החלה לוגית קיצונית של המושג העצם. מכאן נובע בהכרח כי חייב להיות עצם אחד בלבד שהוא ״סיבת עצמו״, שום דבר אחר אינו קיים מחוץ לו, אלא הכול מצוי בו באופן אימננטי: ״אלוהים, הסיבה הראשונה של כל הדברים, וגם סיבת עצמו, מודיע את עצמו על ידי עצמו״.206 ניתן לומר כי ״העצם״, בבחינת המושג השלם והמקיף ביותר, הוא מרחב היש כולו, שהרי הכול מצוי בו אך הוא כשלעצמו אינו מצוי בשום דבר אחר מלבד עצמו. עצם אינסופי זה זהה עם המושג אלוהים: ״באלוהים אני מבין יש אינסופי באופן מוחלט, כלומר, עצם בן אינסוף תארים של אחד מהם מבטא מהות נצחית ואינסופית״.207 מכאן נובע כי התואר הוא היבט או מהות של העצם שיש לו ממשות אפיסטמית ואונטולוגית אינסופית בסוגה. התואר אינו העצם כשלעצמו כאינסופיות מוחלטת. ואילו כל מה שאינו עצם או מהות בעצם, כלומר כל מה שאינו אלוהים או תואר של אלוהים, אינו סיבת עצמו אלא סיבת זולתו. וזו בדיוק ההגדרה של אופן. 

			וולפסון מציין שתי דוגמאות ליחס שבין העצם לאופנים: יחס שבין שלם לחלקיו, או יחס שבין האוניברסלי לפרטיקולרי. אלוהי שפינוזה, לדעת וולפסון, הוא אינו שלם דיסקרטי שעומד ביחס מורכב אל אופניו משום שכך הוא היה חייב להיות בר חלוקה, מה שלא אפשרי.208 ומצד שני אלוהי שפינוזה, לדעת וולפסון, גם אינו ישות בעלת גודל רציף שמכילה את האופנים בתוכה, משום שקביעה כזו מאיינת ומבטלת את ממשותם האונטולוגית של האופנים ועומדת בסתירה עם תפיסת הקונטוס של שפינוזה.209 אלא לאלוהים יש ממד של אימננטיות־טרנסנדנטית, שהרי הסוג־על שהוא מהווה חורג מכל מה שמצוי בו, ובה בעת הכול בו:

			העצם של שפינוזה הוא אפוא שלם שחורג מן (transcending) היקום, בבחינת יקום שהוא סכום האופנים, והוא תופס את היחסים של עצם ליקום לפי אורח השלם לחלקו [...] באותה המידה, כששפינוזה מדבר על האופנים כקיימים בדבר אחר (in alio) הוא מתכוון שהאופנים, הפרטיים או בסיכומם המצטבר, קיימים בעצם באותו מובן שבו כאשר אריסטו אומר ש"האצבע בכף היד ובהכללה החלק בתוך השלם", וש"האדם הוא חיה ובהכללה מינים הם בתוך סוג".210

			בניגוד לוולפסון, אדווין קרלי חושב כי היחס בין העצם לאופנים הוא יחס של נביעה מתוקף ״סיבתיות פועלת״ גרידא. לדעתו תפיסת הפאנתאיזם של שפינוזה היא מעין מיתוס,211 מכיוון שאלוהי שפינוזה אינו מזוהה עם בורא אישי ומשגיח אלא עם חוקי הטבע הכלליים והבלתי משתנים. מכאן שבהכרח האלוהים אינו זהה לטוטליות של האופנים, אלא הוא נבדל מהם מהותית בהיותו הכוח, או העיקרון, שמאפשר את הדברים מתוקף מהותו:

			הוא [שפינוזה] דחה את הרעיון שלפיו אלוהים הוא יוצר פרטי וזיהה אותו עם (התארים שבהם נרשמים) החוקים היסודיים של הטבע, אשר סיפקו את ההסבר הטוב ביותר לכל אשר מתרחש בטבע. כלומר, הוא מזהה את אלוהים עם הטבע, לא נתפס כמכלול הדברים, אלא נתפס כעקרונות הכלליים ביותר של סדר שדברים מדגימים אותו.212 

			מתוקף תפיסתו זו של אלוהי שפינוזה קובע קרלי כי אלוהים מזוהה רק עם הטבע הטובע 213 Nature Naturata — הווה אומר: ״את מה שנמצא בתוך עצמו ומושג באמצעות עצמו, או אותם תארים של העצם המבטאים מהות נצחית ואינסופית״.214

			לעומת דעתם של וולפסון וקרלי, יצחק מלמד טוען215 כי האופנים הם למעשה תכונות, או סגולות של העצם, ועל כן היחס שבין עצם לאופנים הוא אינו יחס שבין השלם לחלקיו, כמו יחס שבין נושא למקרים שלו, ובטח שגם אין זה יחס חיצוני לעצם כסיבה פועלת טרנזיטיבית.216 אלא לדעתו זהו יחס שבין העצם לאופניו.217 יחס זה, לדעת מלמד, הוא יחס של אינהרנציה ופרדיקציה.218 בכך יש אמנם קרבה מסוימת בין דעתו של מלמד לבין דעת וולפסון, אולם אין זה המקום הראוי להרחיב בנושא.

			המהלך השני — קביעת ״עקרון מחסום הסברי וסיבתי בין תארים״219

			לאחר שהגדיר מחדש את החלוקה בין עצם הכרחי המציאות המוגדר כתואר לבין אופן שתלוי וקיים בזולתו, שפינוזה ממשיך במהלך שקובע ״עקרון מחסום הסברי וסיבתי בין תארים״. עקרון זה מגולם באופן העמוק ביותר שלו באקסיומה החמישית בחלק ראשון של אתיקה: ״דברים שאין ביניהם שום דבר משותף, אי אפשר להבין אותם זה באמצעות זה, או מושגו של האחד אינו כולל בתוכו את מושגו של האחר״.220 עקרון זה שולל כל יחס — מושגי (הסברי) או סיבתי — בין עצמים שונים. בעיית תפיסת ריבוי העצמים מביאה לכך, שאם ישנם עצמים רבים שכל אחד הוא סיבת עצמו ו״הכרחי המציאות״, כל עצם כזה מהווה מציאות שלמה ואוטונומית, הווה אומר: עולם שאינו מקיים שום יחס כלפי עולמות אחרים. יתרה מכך, עצם האפשרות של ריבוי עולמות, הנובע מריבוי עצמים, גורם לכך שהקביעה שקיים רק אלוהים אחד אשר הוא הבורא היחיד של המציאות כולה, מוטלת בספק. בעיית ריבוי עולמות זו נפתרה על ידי כך שהפילוסופים והתיאולוגים של ימי הביניים ראו את המציאות כולה כאחדות אורגנית שיש לה הנהגה מוניסטית מוחלטת, והוכיחו את אי אפשרות קיומם של ריבוי אלוהויות.221 הקביעה של שלילת ריבוי עולמות עקב ריבוי עצמים התבססה על הפרכתו של אריסטו את האפשרות של ריבוי עולמות, ובעקבותיו גם הפילוסופים של ימי הביניים קיבלו את אחדות המציאות.222 באופן זה נשלל קיומם של עצמים אחרים ונשמר מעמדו המוחלט והיחיד של האל. 

			חסדאי קרשקש מתאר את הסיבות שבגינם אריסטו שולל קיום עולמות אחרים: ״הביא זה לחיב שאין שם עולמות אחרים. וזה שהוא חייב תחילה, שאין חוץ לעולם מילוי ולא ריקות, וחיב שאילו היו שם עולמות אחרים, היו היסודות מתנועעים מעולם אל עולם, והוסיף הזיות ודברים מרבים הבל״.223 התנגדותו של אריסטו לקיום עולמות אחרים מבוססת לדברו על שלוש הנחות:224 (א) אין מחוץ לעולם ״מילוי״ כלומר אין מחוץ ליקום חומר או מצע כלשהו אשר ישמש עבור קיומם של עולמות אחרים; (ב) אין מחוץ לעולם ״ריקות״, כלומר גם לריק אין קיום מחוץ לעולם, ולכן לא יתכן קיום של כלום מחוץ לעולם. שתי הנחות אלו, אודות אי אפשרות של מילוי או ריק אינסופי מחוץ לעולם, נובעים מתפיסתו של אריסטו אודות אי אפשרותו של גודל אינסופי נבדל או גשמי; (ג) אילו היו עולמות אחרים ״ההומאוסטאזיס הקוסמולוגי״ שלהם היה נפגע עקב כוחות משיכה של העולמות האחרים שהיו שואבים את החומר מן עולם אחד למשנהו. עקב כך שום עולם בעל יציבות פנימית לא יכול היה להתקיים. 

			קרשקש יוצא דופן בהשקפתו אודות תפיסת עולמות רבים (בשל מטרתו לשלול ולהפריך את תורת אריסטו ואת הוכחות האל שלו). הוא מוכיח את היתכנותם העקרונית של אינסוף עולמות אחרים חוץ מעולמנו אנו.225 כאמור, שבע פעמים בספר אור ה׳ דן קרשקש בנושא אפשרות קיומם של עולמות אחרים בסל הכול.226 באור ה׳ מאמר א׳, כלל ב׳, פרק 1, עמ׳ עה, קרשקש דן בפעם הראשונה באפשרות קיום של עולמות אחרים.227 

			שם הוא מנסח את הביקורת הבאה כנגד שלילתו של אריסטו את אפשרות קיום עולמות אחרים: ״ולמה שהטעות בהתחלה מבאר, וזה שכבר התבאר במה שקדם חיוב מציאות גדל בב״ת, וחיוב ריקות או מילוי בב״ת חוץ לעולם. הוא מבואר, שמציאות עולמות רבים — אפשרי. וזה, שכל אחד מהיסודות מתנועע תוך מקיפו אל המקום הנאות לו״.228

			כנגד מסקנותיו של אריסטו השוללות מציאותם של עולמות אחרים מתוקף אי־אפשרות של גודל אינסופי נבדל וגשמי ומתוקף תנועת היסודות מעולם לעולם, קרשקש מוכיח את אפשרות קיומם של גודל אינסופי נבדל229 וגשמי230 על ידי הפרכת יסודות הפיזיקה האריסטוטלית. 

			בנוסף קובע קרשקש ״עקרון מחסום סיבתי בין עולמות״. עקרון זה קובע את אפשרות מציאותם של אינסוף עולמות תוך שמירת מעמדו פיזיקלי־אוטונומי והבלתי ״מתמזג״ של כל עולם. הווה אומר: כל עולם הוא ״מערכת סגורה ואינסופית״ שכל מרכיביה ופרטיה כפופים לחוקיות מסדר אחד־שלם העומד בפני עצמו בלא יחס, מיזוג או ״דיפוזיה־פיזיקלית״ כלפי עולמות אחרים. יסודותיו של עולם אחד לא ״ישאפו״ לנוע אל עבר ״מקום״ בעולמות אחרים, משום שכל עולם מהווה מערכת סגורה והרמטית אשר בה היסודות נשמרים בתחום המקיף שלהם אשר משמש להם כמקום.231 

			לאור הבנת מהותו של עקרון זה, ניתן לומר בסבירות גבוהה כי ״עקרון המחסום הסיבתי בין עולמות״ של קרשקש הוא הוא היסוד הרעיוני של ״עקרון המחסום הסברי והסיבתי בין תארים״ של שפינוזה.232 הסיבה למסקנה זו היא כפולה: ראשית, שני עקרונות אלו ייחודים ויוצאי דופן ביחס למצע ולנוף הפילוסופי שבו צמחו — שניהם מייצגים דעות אנטגוניסטיות ורדיקליות. שנית, לשני העקרונות קירבה שאינה משתמעת לשתי פנים. העקרונות טוענים לקיום אינסופי של מדיומים, שכל אחד מהם הוא אינסופי בבחינת עצמו ומהווה מערכת אוטונומית סגורה והרמטית שאינה מקיימת שום יחס עם מדיום אחר מלבד עצמה. אצל שפינוזה הרחבת עקרון זה לצורתו השלמה מגולמת במשפטים 8-2 בחלק הראשון באתיקה.

			המהלך השלישי — איחוד כל התארים תחת אחדות אינסופית אחת

			כאמור, שפינוזה הגדיר מחדש את החלוקה בין עצם הכרחי המציאות המוגדר כתואר לבין אופן שתלוי וקיים בזולתו. לאחר מכן הוא קובע את מציאותם האינסופית של תארים בעלי אוטונומיה מוחלטת מתוקף ״עקרון מחסום הסברי וסיבתי בין תארים״. כעת, במהלך השלישי, ניגש שפינוזה לאגוד את כל התארים תחת אחדות אינסופית אחת. על מנת לכונן את אחדות המערכת האונטולוגית כולה, או את אחדותו האינסופית והמוחלטת של אלוהים, מתחייב שכל התארים יעמדו תחת אחדותו של עצם אינסופי מוחלט אחד ויחיד: 

			מן ההכרח שתהיה ישות אין־סופית ושלימה, שאין להבין אותה אלא כישות שעליה יאמר הכל בכל. וזאת מפני שלישות בעלת מהות כלשהיא יש ליחס תארים, וככל שנייחס לה יותר מהות עלינו לייחס לה גם יותר תארים, ולכן אם הישות היא אין־סופית יהיו בהכרח גם תאריה אין־סופיים. והרי זהו בדיוק מה שאנו מכנים ישות שלימה.233 

			שפינוזה איגד את כלל התארים תחת הגדרת האלוהים והכרח מהותו. מהותו של אלוהים היא הקיום עצמו — ״הקיום שייך לטבע העצם״,234 באמצעות תאריו — ״בתואר אני מבין מה שהשכל תופס על אודות העצם בתור מה שמכונן את מהותו״.235 בנוסף, מכיוון שקיום מוחלט משמעותו ממשות מוחלטת של מהויות או תארים — ״ככל שיש לדבר כלשהו יותר ממשות או ישות, כן יש לו יותר תארים״236 — על כן נובע כי ״אלוהים או העצם בן אינסוף תארים, שכל אחד מהם מבטא מהות נצחית ואינסופית, קיים בהכרח״.237 

			משפט קריטי ביותר ובעל מורכבות רבה שמציג שפינוזה בספרו הבשל ״האתיקה״ — אשר מבטא היטב את הכוליות המוחלטת של האלוהים כעצם בעל אינסוף תארים, ובנוסף הוא מנהיר את היחס שבין אלוהים לאופנים — הוא משפט 16 מן החלק הראשון באתיקה: ״מתוך הכרח הטבע האלוהי צריך לנבוע אינסוף [של דברים] באינסוף של אופנים (כלומר, כל מה שיכול להיכלל בתחומו של שכל אינסופי)״. 

			המילה ״אינסוף״ חוזרת במשפט זה פעמיים. לכאורה הקריאה הראשונה של המילה ״אינסוף״ באה לציין נביעה של אינסוף תארים מן האלוהים והקריאה השנייה באה לציין נביעה של אינסוף אופנים. אולם קריאה זו נמהרת ואינה נכונה, כפי שמציין בהבחנתו החדה יצחק מלמד,238 משום שהתארים אינם נובעים מאלוהים, אלא הם מהות וטבע אלוהים בעצמם: ״בתואר אני מבין מה שהשכל תופס על אודות העצם בתור מה שמכונן את מהותו״.239 מכאן שכל מה שיכול לנבוע מן העצם אלה רק האופנים על סוגיהם השונים: ״בטבע טבוע אני מבין את כל מה שנובע מהכרח טבעו של אלוהים או אחד מתארי אלוהים, כלומר את כל האופנים של תוארי אלוהים באשר הם נדונים כדברים הנמצאים באלוהים ואינם יכולים להימצא ולא להיות מושגים בלעדיו״.240 

			אם כך, כל ״הדברים״ שנובעים מאלוהים בקריאה הראשונה הם בהכרח אופנים. אולם נביעה אינסופית של אופנים מצוינת בפעם השנייה במשפט! על כן יש לשאול לאלו ״דברים״ התכוון שפינוזה בקריאה הראשונה של הנביעה. הקריאה הראשונה, מציין מלמד, אינה סתם הטרמה של הקריאה השנייה, שהרי אם זו הייתה רק חזרה מטרימה לצורך הדגשה שפינוזה לא היה מציין מפורשות במקום אחר כי מאידאת אלוהים241 נובעים ״אינסוף של דברים באינסוף אופנים״.242 והרי לא יתכן שהוא יחזור על כך פעמיים רק לשם החזרה או הדגשה חסרת תכלית ברורה. על כן יש להבין ש״הדברים״ המצוינים בקריאה הראשונה הם ״אופנים של אלוהים״ [Modes of God] בניגוד ל״אופנים של תואר״ [Modes of Attribute]:243 אופני אלוהים אלו הם אופנים מיוחדים, באשר קיומם מתבחן בכל התארים ולא רק בחלק מהם, בניגוד ל״אופן של תואר״ המתבחן רק כתואר אחד או מספר אחר של תארים אך לא אינסופי. במילים אחרות: ״אופנים של אלוהים״ משתתפים בכל תואר מן אינסוף התארים של אלוהים: ״אופן של אלוהים הוא אופן [המתבחן] תחת כל התארים״.244 

			כעת, לאור הבנת משפט 16 בחלק ראשון באתיקה, אפשר לראות — באמצעות ״האופנים של אלוהים״ המבטאים את נביעתם באינסוף התארים של אלוהים — את אחדותו המקיפה של אלוהים כעצם אחד ויחיד בעל אינסוף תארים באופן מוחלט, הווה אומר; משום שיש באלוהים אופנים המתקיימים בכל התארים — ״אופנים של אלוהים״ — נובע כי לאלוהים אכן יש אינסוף תארים שבהם מתקיימים אופנים אלו, ועל כן זהו אישור לכך שאלוהים הוא אכן עצם אינסופי מוחלט: ״באלוהים אני מבין יש אינסופי באופן מוחלט, כלומר, עצם בן אינסוף תארים, שכל אחד מהם מבטא מהות נצחית ואינסופית״.245 

					131	בעניין המטאפיזיקה ועיסוקה בישות השלמה, אני רואה לנכון להביא את דבריו של עמנואל יואל במבוא לספרו על הפילוסופיה של חסדאי קרשקש: ״כל מטפיזיקה שאינה משביעת רצון את הצורך הרליגיוזי אינה מטאפיזיקה, לפי שלא קלטה את כל הישות ולא הקיפה אותה באורה. וכל אמונה שאין לה תעודה מהמטפיזיקה הרי היא שומטת מתחת ידיה את קו משפט שהכין אלוהים בשביל להבחין בין אמת לשקר. אין ההכרה והאמונה דומות לשתי כפות מאזניים שתמיד מכריעה אחת מהן. אלא הן דומות לשני מאורות שהאחד מאיר בשכל והשני מחמם את הלב״ (יואל, הפילוסופיה הדתית של חסדאי קרשקש, עמ׳ 10, ההדגשות שלי). 

				

				
					132	Aristotle, Metaphysics, IV, ch. 2, 1003b4-5 (תרגום של שמואל שקולניקוב). ראו שקולניקוב, פילוסופיה יוונית — אריסטו, עמ׳ 269). 

				

				
					133	ראו את דברי רמב״ם וקרבתו בנושא: ״וזהו אהיה אשר אהיה. זה הוא שם הנגזר מן היה והוא המציאות, כי היה מורה על המשמעות של "כַּאן" ובלשון העברית אין הבדל בין שתאמר "היה" ("כַּאן") או "נמצא״. כל הסוד הוא בחזרה על אותו ביטוי עצמו, המורה על מציאות, בתור תואר, שהרי אשר מצריכה הזכרת תואר מחובר אליה, מכיוון שהיא מלה חסרה הגוררת משפט זיקה, כמשמעות "אלד'י" ו"אלתי" בערבית. השם הראשון, והוא המתואר, הוּשָת אהיה; והשם השני, אשר בו תיאר אותו, אהיה, הוא הוא ממש. הרי זה כאילו הוא אמר במפורש שהמתואר הוא התואר עצמו. זאת היתה הבהרה למשמעות שהוא נמצא שלא בתוקף מציאות. הוא הביא אפוא סיכום משמעות זאת. וכך פירושה: "הנמצא אשר הוא הנמצא" או "מחויב־המציאות" [...] וכן השם יה מורה על משמעות הנצחיות־מעולם של המציאות. שדי נגזר מן די, כלומר, להיות מספיק, והמלאכה היתה דַיָּם (שם, ל"ו, 7), והשין במשמעות אשר כמו [המתים] שכבר [מתו] (קהלת ד', 2). משמעותו [של "שדי"] תהיה אפוא אשר די. הכוונה בכך שאין הוא זקוק לזולתו לשם מציאות מה שהביא לידי מציאות ולא להמשך קיומו, אלא מציאותו יתעלה מספקת לשם כך. וכן השם חסין נגזר מֵחֹסֶן, וחסון הוא כאלונים (עמוס ב', 9). וכן: צור הוא שם משותף, כפי שהסברנו. הרי שהתברר לך שהשמות כולם נגזרים או נאמרים בשיתוף, כמו צור ודומיו. ואין לו יתעלה שם בלתי־נגזר זולת שם בן ארבע אותיות, והוא השם המפורש, מכיוון שאין הוא מורה על תואר אלא על מציאות גרידא ולא זולת זה, מציאות מוחלטת כוללת שיהיה תמיד, כלומר, מחויב־המציאות. הבן אפוא את תכלית הדברים!״ (מורה נבוכים, חלק ראשון, 63, ההדגשות שלי). 

				

				
					134	Aristotle, Metaphysics, IV, ch.2, 1003b4-5 (תרגום של שמואל שקולניקוב והסוגריים המרובעים הראשונים שלי). ראו שקולניקוב, פילוסופיה יוונית — אריסטו, עמ׳ 269. 

				

				
					135	Aristotle, Metaphysics, IV, ch.2, 1003b23-38 (תרגום של שמואל שקולניקוב, ההדגשות שלי). ראו שקולניקוב, פילוסופיה יוונית — אריסטו, עמ׳ 270. 

				

				
					136	Metaphysics, IV, ch.3, 1005b12-14 (התרגום שלי). 

				

				
					137	Aristotle, Metaphysics, IV, ch. 2, 1004a10-1004a23 (תרגום של שמואל שקולניקוב). ראו שקולניקוב, פילוסופיה יוונית — אריסטו, עמ׳ 270. 

				

				
					138	Aristotle, Metaphysics, IV, ch.7, 1011b23-1011b25 (תרגום של שמואל שקולניקוב). ראו שקולניקוב, פילוסופיה יוונית — אריסטו, עמ׳ 271. 

				

				
					139	שקולניקוב, פילוסופיה יוונית — חלק ג: אריסטו, יחידה 11, פרק 6, עמ׳ 138-140. 

				

				
					140	אריסטו, מטאפיזיקה, ספר ז, פרק 1, סעיפים 1028א32-1028ב4 (הסוגריים המרובעים וההדגשות שלי).

				

				
					141	Wolfson, Crescas’ critique of Aristotle, p. 375, n. 110; Aristotle, Physics VI, 7; VII, 251b12-14; IV, ch. 1, 219b1-219b2; IV, ch. 11, 218b, 21-219a 9-10

				

				
					142	שקולניקוב, פילוסופיה יוונית — חלק ג׳: אריסטו, יחידה 11, פרק 6, עמ׳ 140-141.

				

				
					143	אריסטו, מטאפיזיקה, ספר ז, פרק 1, סעיפים 1028ב33-1028ב36 (הסוגריים המרובעים שלי).

				

				
					144	ראו גם את דברי אריסטו בנושא: ״על הנפש״, ספר ב, פרק א׳, סעיף 412א.

				

				
					145	אריסטו, מטאפיזיקה, ספר ז, פרק 1, סעיפים 1028ב36-1029א4 (הסוגריים המרובעים שלי).

				

				
					146	אריסטו, מטאפיזיקה, ספר ז, פרק 1, סעיפים 1029א20-1029א24 (הסוגריים המרובעים שלי).

				

				
					147	שם, סעיפים 1029א24-1029א30. 

				

				
					148	שם, סעיפים 1031ב1-ב2 (הסוגריים המרובעים שלי).

				

				
					149	אריסטו, פיזיקה, ספר שני, פרק 3.

				

				
					150	Wolfson, The Philosophy of Spinoza, vol. 1, pp. 61-62

				

				
					151	שם, עמ' 63-62.

				

				
					152	אבן צדיק, עולם קטן, עמ׳ 9-8.

				

				
					153	אלבו, ספר העיקרים, מאמר שני, פרק 11.

				

				
					154	ראב"ד, האמונה הרמה, מאמר ראשון, פרק ראשון, עמ׳ 4. 

				

				
					155	אלפאראבי, מהות הנפש, פרעסבורג, תרכ״ה, עמ׳ 2.

				

				
					156	Wolfson, The Philosophy of Spinoza, vol. 1, p. 63; Maqasid al-falasifah, cairo, no date, II, I, p. 4: “Existence is divided into substance and eccident”

				

				
					157	אריסטו, מטאפיזיקה, ספר יא, פרק 5, 1071b14-b16. 

				

				
					158	אתיקה, חלק ראשון, אקסיומה, משפט 1; ראו חלק 2, פרק 6, סעיף 6ב. מושגיות, סיבתיות ואינהרנטיות.

				

				
					159	Wolfson, The Philosophy of Spinoza, vol. 1, pp. 67; Maqasid al-falasifah, cairo, no date, II, II, p.82; Wolfson, Crescas’ critique of Aristotle, p. 575

				

				
					160	״אולם נניח להיבט זה בצד, הבה נחקור אודות החלקים שהעצם מכיל. אם כך החומר הוא מרכיב אחד, הצורה מרכיב שני, והתרכובת משני אלו שלישי, ויחדיו החומר והצורה והתרכובת הם עצם״ (התרגום שלי); אריסטו, על הנפש, ספר ב׳, סעיף 412א: ״אכן, אנו אומרים כי ׳הישות׳ היא סוג מסוים ממה שיש, ובה ישנו חלק אחד בתור החומר שלבדו אינו מהווה מושא מסוים, חלק שני שהוא דמות, כלומר צורה — שעל פיה כבר נקרא משהו ׳מושא מסוים׳ וחלק שלישי — מה שיוצא משניהם״ (Aristotle, Metaphysics VII, ch. 10, 1035a).

				

				
					161	Wolfson, The Philosophy of Spinoza, vol. 1, p. 67-68

				

				
					162	Wolfson, The Philosophy of Spinoza, vol. 1, p. 67, n. 5; Maqasid al-falasifah, Cairo, no date, II, II, p. 144

				

				
					163	הרמב״ם, מורה נבוכים עם שלושה פירושים, חלק ראשון, פרק 57; Wolfson, The Philosophy of Spinoza, vol. 1, p. 67, n. 6.

				

				
					164	רלב"ג, מלחמות השם, מאמר שלישי, פרק 3, עמ׳ 132; Wolfson, The Philosophy of Spinoza, vol. 1, p. 68, n. 1.

				

				
					165	רלב"ג, מלחמות השם, מאמר חמישי, חלק שלישי, פרק 12, עמ׳ 280; Wolfson, The Philosophy of Spinoza, vol. 1, p. 68, n. 1.

				

				
					166	דקארט, עקרונות הפילוסופיה, חלק ראשון, סעיף 51; Wolfson, The Philosophy of Spinoza, vol, 1, p.68, n. 2.

				

				
					167	Wolfson, The Philosophy of Spinoza, vol. 1, pp. 79-80 

				

				
					168	רמב"ם, מורה נבוכים, פתיחה: ״הוא דימה את החומר, שהוא הסיבה לכל התאווה הגופניות האלה כולן, לאשה זונה והיא גם אשת איש. על המשל הזה הוא בנה את כל ספרו. אנו נסביר בפרקי ספר זה את חכמתו בדמותו את החומר לאישה זונה״; מורה נבוכים, חלק שלישי, ח: ״אך טבעו של החומר ואמיתתו היא שהוא לעולם לא פוסק מלהיות קשור בהעדר. לכן אין שום צורה מתמדת בו. אלא הוא פושט צורה ולובש אחרת תמיד. מה נפלאים דברי שלמה בחכמתו בהשוותו את החומר לאשת איש זונה״; מורה נבוכים, חלק שלישי, ט׳: ״החומר הוא חציצה גדולה המונעת את השגת הנבדל כפי שהוא, אך אם הוא החומר הנכבד והצלול ביותר, כלומר, אפילו חומר הגלגלים, על אחת כמה וכמה החומר האפל העכור הזה שהוא החומר שלנו״. 

				

				
					169	רמב״ם, הקדמות למשנה, הקדמה לפרק חלק, סעיף 8, יסוד 7: ״נבואת משה רבינו. והוא, להאמין שהוא אביהן לכל הנביאים שלפניו ושלאחריו. כלם הם תחתיו במדרגה, והוא בחיר ה׳ מכל המין האנושי, המשיג ממנו יתעלה יותר ממה שהשיג וישיג כל אדם שנמצא ושימצא. ושהוא, עליו השלום, הפליג בהתעלות מן האנושות עד שהשיג המדרגה המלאכים, ונהיה במדרגת המלאכים, לא נשארה לו מחיצה של קרעה, ולא עכבו מעכב גופני, ולא פגמו שום חסרון, לא מעט ולא רב, ונתבטלו ממנו הכוחות הדמיוניים והחושיים בהשגותיו, ונדהם כוחו המתעורר, ונשאר שכל בלבד.״

				

				
					170	Wolfson, The Philosophy of Spinoza, vol. 1, pp. 79-80 (התרגום וההדגשות שלי).

				

				
					171	בחיי אבן פקודה, חובות הלבבות, שער הייחוד, פרק 7, סעיף 4; Wolfson, The Philosophy of Spinoza, vol. 1, pp. 83-84, n. 2.

				

				
					172	הרמב״ם, מורה נבוכים, חלק שני, א׳, עיון רביעי — והנה עוד דרך מופתית לשלילה הגשמות והוכחת הייחוד (ההדגשות שלי); Wolfson, The Philosophy of Spinoza, vol. 1, p. 84, n. 3.

				

				
					173	שם, דרך אחרת בייחוד, עמ׳ 265-266 (המספור וההדגשות שלי).

				

				
					174	שם, שם, שם (ההדגשות שלי).

				

				
					175	גלילי, קרשקש ושפינוזה, נספח, סעיף 1.1.2.2.

				

				
					176	הרמב״ם, מורה נבוכים, חלק שני, הנחה 16; קרשקש מפריך הנחה זו באור ה׳, במאמר א׳, כלל ב׳, פרק 12. 

				

				
					177	שם, חלק שני, א׳, הוכחה ראשונה, עמ׳ 262. 

				

				
					178	בחיי אבן פקודה, חובות הלבבות, שער הייחוד, פרק 7.

				

				
					179	הרמב״ם, מורה נבוכים, חלק ראשון, פרק 72.

				

				
					180	שם, שם.

				

				
					181	״הביא זה לחיב שאין שם עולמות אחרים. וזה שהוא חייב תחילה, שאין חוץ לעולם מלוי ולא ריקות, וחייב שאלו היו שם עולמות אחרים, היו היסודות מתנועעים מעולם אלא עולם, והוסיף הזיות ודברים מרבים הבל״ (אור ה׳, מאמר א׳ כלל ב׳, פרק 1, עיון 4, עמ׳ עה); על שלילת אריסטו מציאות גודל נבדל וגשמי ראו בעיקר: Aristotle, Physics, I, III, IV; על שלילת אריסטו מציאות עולמות רבים עקב בעיית תנועת יסודות מעולם לעולם ראו: Aristotle, De Caelo I, ch. 7-9.

				

				
					182	Wolfson, The Philosophy of Spinoza, vol. 1, pp. 82-83; Wolfson, Crescas’ critique of Aristotle, p. 472, n. 127; על בעיית ריבוי עולמות ראו אור ה׳, מאמר ד, דרוש 2; רלב"ג, מלחמות השם, מאמר ו׳, חלק א׳, פרק 19; רס״ג, אמונות ודעות, מאמר ראשון, פרק א, ראיה ראשונה.

				

				
					183	דקארט, עקרונות הפילוסופיה, חלק ראשון, סעיף 51. 

				

				
					184	Melamed, Spinoza’s Metaphysics, pp. 14-15 (התרגום, הסוגריים וההדגשות שלי). 

				

				
					185	שם, עמ׳ 16-15.

				

				
					186	Wolfson, The Philosophy of Spinoza, vol. 1, p. 82

				

				
					187	במשנתו של דקארט בעיה ספציפית זו אינה קיימת, משום שהעצם הנברא עומד ביחס לאל רק בתלות סיבתית ולא פרדיקטיבית. אולם מהות הבעיה מתקיימת גם במשנת דקארט, הווה אומר: סיווג עצם נברא כעצם בכלל.

				

				
					188	Aristotle, Physics IV, ch. 3, 210a14-17 (התרגום שלי); ראו גם Wolfson, The Philosophy of Spinoza, vol. 1, p. 69, n. 2.

				

				
					189	Aristotle, Metaphysics V, ch. 23, 1023a9-16 (התרגום והסוגריים שלי); ראו גם Wolfson, The Philosophy of Spinoza, vol. 1, p. 69, n.2.

				

				
					190	״ראשית כול אנו מניחים שמקום הוא מה שמכיל את הדבר שמביא אותו להיות מקום, ואינו חלק מהדבר; שוב, שהמקום העיקרי של דבר אינו יותר או פחות מהדבר; שוב, שהמקום יכול להיזנח על ידי הדבר והוא נבדל ממנו [המקום נבדל מן הדבר]; ונוסף על כך שכל מקום מסכים להבחנה בין למעלה לבין למטה, וכל אחד מהגופים נישא באופן טבעי למקומו הנכון ונמצא שם, וזה הדבר שמביא את המקום למעלה או למטה״. Aristotle, Physics IV, ch. 4, 211a1-5 (התרגום שלי).

				

				
					191	אריסטו, קטגוריות, פרק 2, 1a22-25.

				

				
					192	שם, 1a26-32.

				

				
					193	שם, 1a35-1b2.

				

				
					194	שם, 1b2-4. 

				

				
					195	Wolfson, The Philosophy of Spinoza, vol. 1, p. 80 

				

				
					196	ראו בספר זה פרק 2, סעיף 2ב. תפיסת העצם אצל הפילוסופים של ימי הביניים וההבחנה בין האל לעולם. 

				

				
					197	מאמר קצר, חלק ראשון, פרקים 2-1. 

				

				
					198	ראו בספר זה התחלת פרק 2: תפיסת העצם של הוגי ימי הביניים ושפינוזה; ספר רוח חן, פרק 5, הגדרה רביעית של ישות שמעמדה הינו בבחינת מילה בלבד. זהו ״יש״ שאינו בשכל, לא מחוץ לשכל ולא של הדמיון. זהו ״יש״ בעל סתירה פנימית, חסר קיום ממשי.

				

				
					199	אתיקה, חלק ראשון, משפט 11; שם משפט 14; מאמר קצר, חלק ראשון, פרק 2, סעיף 17.

				

				
					200	אתיקה, חלק ראשון, משפט 18; מאמר קצר, חלק ראשון, פרק 3.

				

				
					201	לפיכך ניתן להבין מדוע שלמה מימון מגדיר את תורת שפינוזה כ״אקוסמיזם״ (מימון, חיי שלמה מימון, עמ׳ 196-197).

				

				
					202	מאמר קצר, חלק ראשון, פרק 2 — ויכוח, סעיף 9. 

				

				
					203	Wolfson, The Philosophy of Spinoza, vol. 1, pp. 158-159

				

				
					204	אתיקה, חלק ראשון, הגדרה 3.

				

				
					205	שם, הגדרה 5.

			פרק 3

			הוכחות האל של שפינוזה בספרו אתיקה

			לאחר בירור תהליך התפתחות הביקורת אודות מושג העצם של שפינוזה ביחס לתפיסת הוגי ימיי הביינים ודקארט ופיתוח תפיסת העצם שלו, כעת ייבחן ויוצג המבנה והתוכן של הוכחת האל שלו. לאחר מכן יתבררו נקודות ההשקה וההשפעה הייחודיות בין תפיסת האלוהים והוכחת האל של שפינוזה לזו של קרשקש והיחס ייחודי שביניהם לעומת הוגים אחרים. 

			להוכחת האל של שפינוזה תכלית משולשת:246 ראשית, הוא מבקש להוכיח את קיומו של אלוהים; שנית — בהקבלה לתכלית הראשונה — הוא רוצה לעגן את מעמדו של אלוהים כ״הכרחי המציאות״ או כ״סיבת עצמו״; שלישית, הוא קובע כי אם שני התנאים הראשונים אמיתים, אזי אלוהים חייב להיות אחד מוחלט ובלתי מתחלק. בכך זהה תכלית הוכחת האל של שפינוזה לזו של קרשקש:247 ״התבאר אם כן, שמציאות האל יתברך הוא מחויב בבחינת עצמו, אחד, ובלתי גשם ולא כוח בו״.248 על מנת להגיע לתכליות אלו של הוכחת האל, שפינוזה מתבסס על חלוקת אפשרית של ישויות (ens), ולאחר מכן הוא חוקר איזו מהות היא האל.249 

			כפי שראינו בתחילת פרק קודם, קיימות ארבע אפשרויות של סוגי ישות: (1) ישויות אמתיות שקיומן מצוי גם מחוץ לשכל; (2) ישויות שהן תולדת הדמיון, תוצאה של הרכבה או פירוק רשמי חושים וכדומה; (3) אופני מחשבה כוללים (Universal) ורציונליים; (4) דברים שהם מילים בלבד, ועל כן אינן קיימות לא בדמיון, לא בשכל ולא מחוצה לו. אלו מושגים הכוללים סתירה פנימית. שפינוזה רוצה להוכיח כי האל הוא ישות מן הסוג הראשון, הוא קיים מחוץ לשכל, והוא עצמו מקור האידאה שלנו אודותיו: ״אלוהים, הסיבה הראשונה של כל הדברים, גם סיבת עצמו, מודיע את עצמו על ידי עצמו״.250

			לדעתו של שפינוזה, אפשר לרכוש ידע או הכרה של דבר, ובכללו את הוכחת האל, בשתי צורות: באופן ישיר או בלתי ישיר.251 ידע ישיר נרכש על ידי ניסיון חושים או אינטואיציה בלתי אמצעית, ששפינוזה מכנה ״דעת שבהסתכלות״ (Scientia Intuitiva). מנגד, ידע בלתי ישיר נרכש על ידי הסקה לוגית, או כפי שמכנה זאת שפינוזה ״תבונה״. מבחינת היחס של הידע אל האמת — ידע ישיר הנובע מאמונה או מהתנסות חושית בלתי רפלקטיבית עלול להוביל לטעות.252 מנגד, שימוש נכון בתבונה או בדעת שבהסתכלות מוביל לאמת: ״ההכרה מן הסוג הראשון היא סיבתה האחת והיחידה של השקרות, ואילו ההכרה מן הסוג השני והשלישי היא אמתית בהכרח״.253 מבחינת ידיעת האל והוכחת קיומו, בלתי אפשרי לדעת את האל בגישה ישירה־חושית כלפיו. אי אפשרות חוויה חושית זו נובעת מהתפיסה המקראית של האדם ואי יכולתו לדעת את מהות האל, כפי שנמצאנו למדים מפגישת משה עם אלוהים בנקרת הצור:254 ״ויאמר, לא תוכל לראות את פני: כי לא יראני האדם, וחי״ (שמות לג, כ). ואכן שפינוזה קובע כי מבחינה חושית־ישירה בלתי ניתן לתפוס את מהות האל אך מן הבחינות האחרות הדבר אפשרי:

			מסופר בפרק לג, פסוק יח, כי משה ביקש מאת אלוהים רשות לראותו. אבל כיוון שמשה, כפי שכבר נאמר, לא צר במוחו כל תמונה של אלוהים, ואלוהים אינו נגלה לנביאים אלא לפי תכונת דמיונם, לכן לא נראה לו אלוהים בכל תמונה. ודבר זה, אני אומר, קרה משום שהתנגד לדמיונו של משה. כי נביאים אחרים מעידים שראו אלוהים [...] ומסיבה זו ענה אלוהים למשה "לא תוכל לראות את פני"; ולפי שמשה האמין כי אלוהים הוא נראה — כלומר שמצד הטבע האלוהי אין בזה משום סתירה, שאלמלא כן לא היה מבקש דבר מעין זה — לכן הוסיף "כי לא יראני האדם וחי". הוא נותן, אפוא, טעם המתאים להשקפתו של משה; שהרי אינו אומר כי יש בזה משום סתירה מצד הטבע האלוהי, כפי שהדבר הוא באמת, אלא שאי אפשר לו לדבר שיתרחש מחמת חולשת האדם.255 

			דבריו אלה של שפינוזה הם ביקורת256 עקיפה אך עקרונית כנגד תורת רמב״ם השוללת מן האדם הכרה שכלית של אלוהים.257 בכך יש לראות קריטריון חשוב שבו שפינוזה חורג מתורתו של רמב״ם ומתנגד לה. מנגד, בתורת ההכרה של שפינוזה ידיעת קיומו של אלוהים אפשרית הן בערוץ ישיר והן בערוץ בלתי ישיר, הווה אומר: האדם יכול לדעת את מציאות אלוהים באמצעות התנסות ישירה, בלתי אמצעית ואינטואיטיבית, או באמצעות הסקה לוגית עקיפה. 

			בהיסטוריה של הפילוסופיה והתיאולוגיה נעשה שימוש בשתי הגישות להוכחת האל — הישירה והבלתי ישירה. באשר לצורה הישירה להוכחת האל, אפשר לראות שכל הנביאים, בכל הדתות, נסמכים על עדות של חוויה אישית, בלתי אמצעית וישירה של התגלות האל. כמו כן, בבחינה פילוסופית עקרונית, הטענות האונטולוגיות לקיומו של האל יוצאות מהבנה ישירה של מהות האל כהכרחי מציאות. הוכחות ישירות כאלו חורגות מן הניסיון הרגיל ומעוגנות בנבואה, או במעין עקרון אקסיומטי, ועל כן הן בהכרח אפריוריות. מאידך, הוכחות בלתי ישירות נסמכות על הפיזיקה ושלוחותיה. הן גוזרות את מציאות האל לא כנקודת המוצא של ההוכחה או השיטה, אלא כמסקנה מנתוני מציאות אפוסטריוריים. 

			עבור שפינוזה, ידיעת האל והוכחתו היא תרכובת של ידע ישיר ובלתי ישיר: [1] לבחינת ידיעת האל באופן ישיר שני היבטים עיקריים: (א) נקודת המוצא של השיטה מעוגנת בידע ישיר ובלתי אמצעי. סדר ההכרה והביצוע של הפילוסופיה, לדעת שפינוזה, הוא כזה: ״לפני הכל היו חייבים לעיין בטבע האלוהי, כי הוא ראשון גם מצד הידיעה וגם מצד הטבע״.258 (ב) ידיעה אינטואיטיבית וישירה של מהות האל מכוננת את הכרת האל והוכחתו: ״לנפש האדם יש הכרה הולמת של המהות הנצחית והאינסופית של אלוהים״.259 

			[2] מן הצד השני, בבחינת ידיעת האל והוכחתו באופן בלתי ישיר קיימים שלושה היבטים עיקריים: (א) מעמדו הקיומי של הפרט כבעל ״התמדה״260 מאפשר באופן מתווך להגיע אל מהות האל. אדם שחוקר באמצעות תבונתו את מציאותו שלו ואת זו הסובבת אותו, יכול עקרונית להגיע לידיעת האל כמסקנה, באופן אפוסטריורי, בדרגת ההכרה השנייה ואולי אף השלישית: ״ככל שנפשנו מכירה את עצמה ואת הגוף מבחינה של נצח, כן יש לה בהכרח הכרה של אלוהים, והיא יודעת שהיא נמצאת באלוהים ומושגת באמצעות אלוהים״.261 שפינוזה אומר כי ״אנו מכירים אותו אפילו טוב יותר משאנו מכירים את עצמנו, כי בלעדיו לא נוכל להכיר את עצמנו כלל ועיקר״.262 (ב) הוכחת האל של שפינוזה כוללת הוכחה אפוסטריורית — אתיקה, חלק ראשון הוכחה שלישית למשפט 11. (ג) השימוש בנרחב שעושה שפינוזה ב״עקרון הטעם המספיק״ כבסיס לשיטתו הדדוקטיבית ובהוכחות האל שלו. לעקרון זה, כפי שניווכח בהמשך, היבטים של ידע אפוסטריורי בלתי ישיר.263 

			לאור דברים אלו אפשר להיווכח כי הכרת האל על ידי האדם, והוכחות האל של שפינוזה כוללות שתי צורות: צורה ישירה — אינטואיציה בלתי אמצעית, או צורה בלתי ישירה — הסקה לוגית. ניתן גם להגדיר את שתי הדרכים הללו, על פי שפינוזה עצמו, כצורות אפריוריות או אפוסטריוריות, ושפינוזה מעדיף את הראשונה על פני השנייה: 

			מכל האמור נובע בבירור, שניתן להוכיח, הן אפריורי והן אפוסטריורי, שאלוהים נמצא. אכן, אפריורי יותר טוב: כי הדברים שמוכיחים בדרך זו מן ההכרח להוכיחם על ידי סיבתם החיצונית, וזהו חוסר שלמות מובהק בהם, שהרי אין הם יכולים להודיע את עצמם מתוך עצמם, אלא רק על ידי סיבות חיצוניות. אולם אלוהים, הסיבה הראשונה של כל הדברים, וגם סיבת עצמו, מודיע את עצמו על ידי עצמו, ולכן אין חשיבות רבה באמירתו של תומאס אקווינס, שלא ניתן להוכיח את אלוהים אפריורי, מאחר שאין לו, כביכול סיבה.264 

			כזכור,265 גם הוכחת האל של קרשקש מאופיינת בהיבטים דואליים: קרשקש עושה שימוש מוחלט ועקרוני בעקרון הטעם המספיק המוביל לשתי קריאות שונות להוכחת האל: מחד, הרווי חושב כי הוכחת האל של קרשקש היא מטאפיזית טהורה ועל כן גם אפריורית, ובשל כך מקור הידע שעליו מבוססת ההוכחה הוא בלתי אמצעי. מאידך, וולפסון קובע כי הוכחת האל היא קוסמולוגית ועל כן היא אפוסטריורית, ומקור הידע נסמך על הניסיון המתווך על ידי חושים. 

			השימוש שעושה שפינוזה, כמו השימוש שעושה קרשקש, בעקרון הטעם המספיק הוא אפוא שימוש כפול, המבטא את שתי הדרכים להכרת והוכחת האל — האמצעית והבלתי אמצעית.266 הצורה הבלתי אמצעית להכרת האל מגולמת בתורת קרשקש בבכורה שהוא מעניק לנבואה על פני השכל כפי שעולה מן משל ״הבירה הדולקת״ לפיו אלוהים מעניק חסד אינטואיטיבי־נבואי לאדם.267 ובדומה לכך, בתורת שפינוזה דרגת ההכרה הגבוהה ביותר, ״דעת שבהסתכלות״ (Scientia Intuitiva), גם היא בלתי אמצעית, והיא מאופיינת על ידי שפינוזה כדרגת הכרה עליונה יותר מן השכל הדיסקורסיבי, המוגדר כדרגת ההכרה השנייה. 

			בהמשך לכך, שני ההוגים גם חושבים שנקודת המוצא העקרונית של המציאות היא מציאותו ההכרחית של האל — ובכך הם אינם שונים מהתפיסה שרווחה בנושא בזמנם. הייחוד של שניהם הוא בכך, ששניהם רואים את גילוי האלוהות על ידי האדם כתנועה דו־צדדית, לפיה גם האל מגלה את עצמו באדם, ואדם מגלה עצמו כפועלו של האל. נקודה זו עולה בברור בתורת קרשקש באשר אלוהים עצמו נזקק לאדם שיאשר את מציאותו שלו השוכנת בתוך עצמו כאדם.268 בתורת שפינוזה מגולמת נקודה זו בתנועה המעגלית לפיה אלוהים, מבחינת היותו, מאופנן על ידי אפנון אנושי מגלה את עצמו כביטוי של אלוהים בבחינת מוחלט.269 כמו כן עבור שני ההוגים האמת השכלתנית הדיסקורסיבית אינה עומדת בסתירה להתגלות הבלתי אמצעית הישירה — אלא היה מהווה יחד עם ההכרה הבלתי אמצעית שני דרגות, או שני היבטים משלימים של התמונה הכוללת, ועל כן שתיהן בהכרח אמיתיות.270 כבר בשלב זה ניכרת קירבה משמעותית בין שני ההוגים הללו. בהמשך אגע בדברים לעומקם.

			3א. הוכחת האל הראשונה של שפינוזה

			הוכחת האל של שפינוזה במופעה הבשל ביותר מצויה באתיקה חלק ראשון, משפט 11: ״אלוהים או העצם בן אינסוף התארים, שכל אחד מהם מבטא מהות נצחית ואינסופית, קיים בהכרח״. משפט זה מתפרט לארבע הוכחות המהוות תהליך שלם ואינטגרטיבי.271 ארבע ההוכחות נשענות על הגדרות, אקסיומות ומשפטים קודמים מהחלק הראשון של האתיקה. על מנת להתחקות אחר מקורות ההשפעה האפשריים של הוכחות אלו, ובמיוחד את השפעתו של קרשקש, אבקש לבחון כל הוכחה כשלעצמה ולבסוף אבחן את המסקנה הכוללת של ארבעת ההוכחות.

			להלן ההוכחה הראשונה והמבנה הצורני שלה: ״אם אתה מכחיש זאת, השג בדעתך, אם תוכל, שאלוהים אינו קיים; ולכן לפי (א: אק 7) מהותו אינה כוללת בתוכה קיום. אבל דבר זה (לפי א: 7) הוא אבסורד. לכן אלוהים קיים בהכרח״.272 המבנה הצורני של ההוכחה נשען על ההיסק הלוגי Modus ponens,273 וניתן להציגו כך:274 

			1.	אם דבר כלשהו אינו הכרחי המציאות, אזי ניתן להשיג את אי־מציאותו [נובע מההגדרה הראשונה באתיקה, חלק ראשון, ומהזהות שבין סיבתיות עצמית להכרחיות מציאות]. 

			2.	אם אי־מציאותו של דבר כלשהו ניתנת להשגה, אזי מהותו של הדבר אינה כוללת מציאות [נובע מן אקסיומה 7 באתיקה, חלק ראשון].

			3.	הגדרת אלוהים היא עצם [נובע מהגדרה 6 באתיקה, חלק ראשון].

			4.	מהותו של עצם כוללת קיום [נובע ממשפט 7 באתיקה, חלק ראשון].

			5.	לכן, אלוהים קיים בהכרח. 

			בהוכחה זו שני מהלכים עיקריים:275 מהלך הראשון (סעיפים 2-1) שפינוזה נשען באופן סמוי על הגדרת הסיבתיות העצמית — ההגדרה הראשונה שבספר ראשון באתיקה: ״בסיבת עצמו אני מבין את שמהותו כוללת קיום, או את מה שטבעו אינו יכול להיות מושג אלא כקיים״, וכן על אקסיומה 7 באתיקה, חלק ראשון: ״מה שאפשר להשיגו כלא קיים, מהותו אינה כוללת קיום״. מתוקף אקסיומה זו נובע, כי מה שניתן לדמיין כלא קיים מהותו אינו כולל קיום. חלק זה מהווה את ההנחה הראשונה־הגדולה שבהוכחה. 

			במהלך שני (סעיפים 4-3) — המהווים את ההנחה השנייה הקטנה שבהוכחה — שפינוזה קובע כי מהותו של אלוהים כוללת קיום, משום שאלוהים הוא עצם. הוא נסמך באופן סמוי על הגדרת העצם, הגדרה שלישית שבחלק ראשון שאתיקה: ״בעצם אני מבין את מה שנמצא בתוך עצמו ומושג באמצעות עצמו: כלומר, מה שמושגו אינו זקוק למושג של דבר אחר, שמתוכו הוא צריך להתעצב״,276 ובאופן מפורש על משפט 7: ״הקיום שייך לטבע של העצם״. התוקף של משפט 7 נובע מתוך כך, שעצם אינו יכול להיווצר על ידי אף עצם אחר מלבד עצמו, לפי משפט 6 באתיקה, חלק ראשון, ולכן העצם הוא סיבת עצמו לפי הגדרה ראשונה באתיקה, חלק ראשון. ובצורה הפוכה (שפינוזה מרבה להציג את טענותיו באמצעות סגנון הוכחה “reductio ad absurdum” החביב עליו במיוחד) נובע — לפי אקסיומה 7 באתיקה, בחלק ראשון — כי תפיסת אי־קיומו של אלוהים אינה אפשרית ומובילה לאבסורד, ועל כן בהכרח אלוהים קיים: ״אם אתה מכחיש זאת, השג בדעתך, אם תוכל, שאלוהים אינו קיים [...] אבל דבר זה [...] הוא אבסורד. לכן אלוהים קיים בהכרח״. שני המהלכים שבהוכחה משלימים זה את זה, ומהווים שתי הנחות (שהם טענות בפני עצמן) המובילות למסקנה ההכרחית, כי לא ניתן להשיג את אי־קיומו של אלוהים.

			חשוב מאוד לעמוד על כך שמשפט 7 המבסס את ההנחה השנייה שבהוכחה, מתבסס בהוכחה שלו על משפט 6 277 ועל הגדרה 1 278 מן החלק הראשון של האתיקה. באמצעותם אנו יכולים להסיק, כי הסיבה לכך שמהות אלוהים כוללת בתוכה קיום נובעת מהסיבתיות העצמית האוטונומית של אלוהים, וזאת בניגוד לתפיסת דקארט279 הטוען כי קיומו של אלוהים נובע משלמותו.280 

			חשיבות הסיבתיות העצמית מתגלה אף יותר בכך, שאם אנו בוחנים שוב את הצרנת הטיעון אנו יכולים להיווכח בקלות, כי שפינוזה יכול היה לגזור את קיומו של האל מתוקף טענות 4-3 בלבד. אולם לדעת דון גארט, שפינוזה בחר בשימוש ארוך יותר בהוכחה מסוג “reduction ad absurdum” משתי סיבות:281 סיבה ראשונה, הוא מעדיף שימוש בהוכחה על דרך השלילה כסגנון אישי. סיבה שנייה, הוא רוצה לנצל את שתי המשמעויות המכוננות את ההגדרה ״סיבת עצמו״ שבהגדרה 1 באתיקה, חלק ראשון. הווה אומר: הן מהות הכוללת קיום והן טבע עצמי שאינו יכול להיות מושג אלא כקיים. ומכאן ראיה נוספת למשמעות האדירה של ״הסיבתיות עצמית״ ושל המחויבות של שיטת שפינוזה לעקרון הטעם המספיק. 

			יתרה מכך, בבחינה חודרת של הדברים ניכר כי השימוש שעושה שפינוזה בעקרון הטעם המספיק הוא טוטלי ודואלי; שפינוזה אינו מגביל את עקרון הטעם המספיק כדי לומר רק כי לכל דבר קיים יש סיבה, אלא הוא מרחיק וטוען כי גם לכל דבר שאינו קיים יש סיבה: ״לכל דבר צריך שיהיה לייחס סיבה או נימוק מדוע הוא קיים או מדוע אינו קיים״.282 מכאן ניתן גם להבין מדוע שפינוזה משתמש בהוכחת האל הראשונה גם באקסיומה 7 מן חלק ראשון באתיקה, וגם במשפט 7 מן חלק ראשון באתיקה; הראשון מבטא את ההיבט השולל של עקרון הטעם המספיק ואחרון את המחייב. ובניסוח אחר: ההסבר הסיבתי לקיומו של עצם חייב לכלול את שני סוגי הסיבות: ראשית, העצם מכיל את עצמו כסיבת עצמו (לפי משפט 7), ושנית — חשוב באותה מידה — העצם מכיל את אי־הסיבתיות שמונעת את קיומו או — וזה אותו הדבר — את הסיבתיות הקובעת את אי־אפשרות העדרו (לפי אקסיומה 7). לכך מתחברת גם ההוכחה השנייה של משפט 11 מן החלק הראשון של האתיקה שטוענת כי ״אין באלוהים ולא מחוץ לאלוהים שום סיבה או נימוק המבטלים את קיומו״. 

			לאור ההבנה בשימוש שעושה שפינוזה בעקרון הטעם המספיק שבהוכחה הראשונה, ניתן לקבוע כי כל עצם שאינו עונה על שתי דרישות אלו אינו עצם כלל; עצם אמיתי חייב בהכרח להיות סיבת עצמו ובלתי ניתן להכחדה לא על ידי עצמו, לא על ידי זולתו, ולא על ידי דבר שאינו קיים. הסבר: העצם אינו יכול להכחיד את עצמו, מכיוון שמצב כזה יכלול סתירה פנימית במושג העצם. משפט 7 קובע כי מהות העצם כוללת קיום, על כן לומר עצם שיכחיד את עצמו נדרש לנימוק וסיבה: ״והנה, נימוק זה או סיבה זו צריך שיהיו כלולים או בטבעו של הדבר או מחוצה לו. מעגל מרובע, למשל, עצם טבעו מציין את הנימוק שבגללו אינו קיים, שהרי הוא כולל סתירה״.283 לכן לא יתכן שעצם יכלול במהותו את הכחדתו, כי אז הוא אינו עצם במובנו הקוהרנטי. במילים אחרות, רק דבר שהוא בעל סתירה פנימית או סבילות וחולשה, יוביל להכחדתו שלו.284 

			כמו כן, עצם אינו יכול להכחיד או ליצור עצם זולתו. קביעה זו נובעת מתוקף משפט 5 מן החלק הראשון באתיקה: ״לא יכולים להיות בטבע שני עצמים או יותר מאותו טבע או תואר״. כלומר, כל עצם הוא תחום אינסופי ואוטונומי הן מבחינה מושגית והן מבחינה סיבתית: ״בעצם אני מבין את מה שנמצא בתוך עצמו ומושג באמצעות עצמו: כלומר, מה שמושגו אינו זקוק למושג של דבר אחר, שמתוכו הוא צריך להתעצב״.285 ואם נניח שתארים של עצם אחד זהים לתארים עם עצם אחר, ושבגין אותה זהות יכול העצם האחד להכחיד את העצם האחר, אזי לפי ״עקרון זהות הבלתי נבדלים״286 שני עצמים אלו הם למעשה אותו עצם ממש ולא שני עצמים נבדלים. והרי עצם לא יכחיד עצמו משום שזהותו כוללת את קיומו, לפי משפט 7. מאידך, אם לא קיימת זהות בין שני העצמים, אזי למעשה אלו שני עצמים נפרדים ושונים שאין להם שום תחום משותף, לפי משפט 2 מן חלק ראשון באתיקה, על כן הם אין ביניהם יחס משותף שיכול לגרור השפעה הדדית או חד צדדית. 

			עבור שפינוזה, כל דבר נדרש להסבר סיבתי: ״יש לציין שכל דבר קיים יש לו בהכרח סיבה מסוימת, שבגללה הוא קיים״,287 וכל הסבר או יחס סיבתי חייב להיות ניתן להסבר מושגי:288 ״לבסוף יש לציין כי צריך שאותה סיבה, שבגללה דבר כל שהוא קיים, תהיה או כלולה בעצם טבעו והגדרתו [ההגדרה של הדבר היא מושגיותו] של הדבר (שאז, כמובן, הקיום שייך לעצם טבעו), או שעליה להימצא מחוצה לו״.289 על כן דברים שאין ביניהם יחס סיבתי או מושגי אינם בעלי יחס כלל: ״דברים שאין ביניהם שום דבר משותף, אי אפשר להבין אותם זה באמצעות זה, או מושגו של האחד אינו כולל בתוכו את מושגו של האחר״.290 מכאן ניתן לגזור, ראשית, שעצם אינו יכול להיווצר על ידי עצם אחר: 

			עצם אחד אינו יכול להיווצר על ידי עצם אחר. הוכחה: הדבר מוכח ביתר קלות מתוך האבסורד שבסתירתו שכן לוא היה העצם יכול להיוותר מתוך דבר זולתו, הרי הכרתו הייתה צריכה להיות תלויה בהכרתו סיבתו (לפי א: אק 4); ולכן (לפי א: הג 3) לא היה זה עצם.291 

			שנית, כמו כן נגזרת גם אי אפשרות של שלילת קיומו של עצם אחד על ידי עצם אחר: ״לעצם בעל טבע שונה לא היה שום דבר משותף עם אלוהים (לפי א: 2) ולכן לא היה יכול להניח את קיום אלוהים ולא לבטל את קיומו״.292 

			נוסף על כך, עצם אינו יכול להיווצר או להיכחד על ידי אופניו שלו משום שמבחינה אונטולוגית: ״העצם לפי הטבע קודם להפעלותיו״,293 הווה אומר: לאופן אין מספיק עוצמה כדי להשפיע על העצם — ובנושא זה יש לציין שתי נקודות חשובות: (1) אי היכולת של אופן להשפיע על עצם היא קביעה מובנת מאליה אשר שלילתה מובילה לאבסורד לדעת שפינוזה: ״לכן, אם מה שכבר קיים בהכרח אינם אלא ישים סופיים, הרי לישים סופיים תהיה עוצמה רבה יותר מזו של אינסופי באופן מוחלט, וזה כמובן מאליו אבסורד״.294 (2) עוצמה שקולה לממשות, על כן אופן שהוא בעל ממשות סופית הוא גם בעל עוצמה סופית, ולפיכך הוא חסר יכולת להשפיע על עצם שהוא בעל ממשות או עוצמה מוחלטות: ״היכולת שלא להתקיים היא חוסר אונים, ואילו היכולת להתקיים היא עוצמה (כפי שמובן מאליו)״.295 

			ואפשרות אחרונה, עצם אינו יכול להיכחד או להיווצר מתוך דבר שאינו קיים. עובדה זו נובעת מהסיפא של אקסיומה 3 באתיקה, חלק ראשון: ״מתוך סיבה נתונה קבועה ומסוימת נובע בהכרח תולדה; ולהפך, אם לא נתונה סיבה קבועה ומסוימת, אי אפשר שתנבע ממנה שום תולדה״. עובדה זו מקבלת תוקף מהשימוש הרדיקלי שעושה שפינוזה בעקרון הטעם המספיק: ״לכל דבר צריך שיהיה לייחס סיבה או נימוק מדוע הוא קיים או מדוע אינו קיים״.296 כלומר משום היות אלוהים בעל העוצמה הגדולה ביותר,297 נובע כי שום גורם אינו יכול להכחידו — ובעובדה זו עצמה נעוצה סיבת אי־קיומו של דבר היפותטי העלול להיות סיבת הכחדתו של האל. ניתן לומר לסיכום, כי שום דבר אינו יכול להיות סיבת קיומו של העצם מלבד העצם כסיבת עצמו, וכן ששום דבר אינו יכול להכחיד את קיומו כולל הוא עצמו. מאפיין מהותי זה בתורת שפינוזה, לפיו מציאות אלוהים נובעת באופן פעיל מן היותו סיבת עצמו, מוביל למסקנה מטאפיזית שיש לה חשיבות עליונה: אלוהי שפינוזה אינו אלוהי פרמנידס, אלא הוא אלוהים אקטיבי שפועל ומהווה את מציאותו שלו. זוהי הבנה מהותית וייחודית בתורת שפינוזה שיש לעמוד על עומקה.

			מעבר לכל הנאמר, יש לעמוד על העובדה הבאה: בשל השימוש שעושה שפינוזה במשפט 7 מן חלק ראשון של האתיקה בהוכחת האל הראשונה שלו, נוצרת בעיתיות מטאפיזית ממדרגה ראשונה. משפט 7 — אשר משייך את הקיום לטבע העצם — מאפשר, או לפחות אינו מונע, מצב של קיום של אינסוף עצמים בעלי תואר אחד, או לחלופין אינסוף עצמים בעלי מספר סופי של תארים. שפינוזה מטפל בבעיה ריבוי העצמים על ידי איחוד כל התארים תחת עצמות אחת, כפי שנראה בהמשך.

			3ב.	מקורות השפעה עיקריים בהוכחת האל הראשונה של שפינוזה 

			אשר למקורות ההשפעה של הוכחת האל הראשונה של שפינוזה — המקור העיקרי, הקרוב ביותר להוכחה זו הוא דקארט.298 להוכחותיו האונטולוגית של דקארט אשר השפיעו על שפינוזה שתי צורות עיקריות: בצורה הראשונה של הוכחת האל האונטולוגית דקארט טוען לקיום אלוהים מתוקף העובדה שאידאת אלוהים כוללת מציאות הכרחית. הבסיס המקדים להוכחה נובע מתפיסת ההכרה של דקארט, לפיה כל אידאה שניתנת להיתפס באופן ברור ומובחן היא בהכרח אמיתית. בספרו עקרונות הפילוסופיה, חלק ראשון סעיף 14 הוא אומר: 

			ניתן להוכיח שיש אלוהים מתוך כך בלבד, שהכרחיות הישות או הקיום כלולה במושג שיש לנו אודותיו [...] במושג זה [...] היא מגלה לא רק קיום אפשרי כמו באחרים, אלא קיום שהוא הכרחי ונצחי באופן מוחלט. וכשם שמכך שהיא רואה, שבתוך המושג שיש לה אודות המשולש כלול בהכרח היות שלוש זוויותיו שוות לשתי זוויות ישרות, היא משתכנעת באופן מוחלט שלמשולש יש שלוש זוויות השוות לשתיים ישרות, כך עליה להסיק, מכך בלבד, שהיא מגלה, שהקיום ההכרחי והנצחי כלול במושג שיש לה אודות יש מושלם, שיש מושלם זה ישנו או קיים.

			ובספרו הגיונות, הגיון חמישי, דקארט אומר: 

			אכן אני נוכח בדרכים שונות לדעת כי אידאה זו אינה משהו בדוי או מומצא, ואין היא תלויה במחשבתי בלבד, אלא כי היא דמותו של טבע אמיתי ובלתי משתנה. ראשית משום שאין ביכולתי לתפוס, מלבד האל, שום דבר אחר, אשר בו הקיום שייך בהכרח למהות. ועוד, משום שאין באפשרותי לתפוס שני אלים או אלים רבים באותו האופן. וכן, מן ההנחה שיש עתה אל שהוא קיים, רואה אני בבירור שהכרח כי הוא כבר היה מנצח נצחים, וכי יהיה לנצח בעתיד, ולבסוף, משום שאני מכיר אינסוף של דברים אחרים המצויים באל, אשר מהם אין אני יכול לגרוע דבר או לשנות בהם דבר.299 

			לדעתו של דקארט, אידאת האל היא ״אידאה טבועה מלידה״, כלומר היא טביעת אצבעו של אלוהים ביצירתו, ומכאן תוקף אמיתותה: ״וודאי שאין תמה בכך שהאל טבע בי את האידאה הזו בעת שברא אותי, כעין סימן היכר של אומן החקוק ביצירתו; ואין כל הכרח כי סימן היכר זה יהא מבדל במשהו מן היצירה עצמה״.300 

			צורה שנייה של ההוכחה האונטולוגית של דקארט עניינה הוכחת האל מתוקף נצחיות המהויות. עבורו המהויות מבטאות את הטבע הנצחי והבלתי משתנה של הדבר עצמו. דקארט משווה בין מהות המשולש לבין מהות אידאת האל: תכונותיו של המשולש נובעות ממהותו והגדרתו, ובהקבלה — מציאותו ושלמותו של האל נובעות מן האידאה שלנו אודות מהותו: 

			והנה, אם מתוך זה בלבד שאני יכול להפיק ממחשבתי את האידאה של דבר כלשהו נובע שכל מה שאני מכיר באופן בהיר ומובחן כשייך לדבר הזה, אכן שייך לו. האם אין אני יכול לגזור מכאן נימוק והוכחה מופתית לקיומו של האל? [...] כשאני חושב על כך ביתר שימת לב, אני נוכח לדעת שגלוי וברור הוא שאי אפשר להפריד את קיומו של אלוהים ממהותו יותר מכפי שאפשר להפריד ממהותו של משולש ישר צלעות את גודל שלוש זוויותיו השווה לשתי זוויות ישרות, או את אידאה העמק מאידאה ההר.301 

			נוסף להוכחות אלה, הקובעות יחס בין מהותו של אלוהים לבין קיומו, דקארט מזהה את הכרחיות קיומו של אלוהים גם בפעילות של סיבתיות עצמית: 

			ואני סבור כי ברי לכול שהשיקול בדבר הסיבה הפועלת הוא האמצעי הראשון והעיקרי, ואולי אף היחידי, העומד לרשותנו כדי להוכיח את קיום האל. ברם איננו יכולים להחיל אותו אם איננו נותנים דרור לרוחנו לחפש אחר הסיבות הפועלות של כל הדברים שבעולם, ובכלל זה של האל עצמו. שכן על סמך מה נוציאהו אל מחוץ לחיפוש זה, כל עוד לא הוכח שהוא קיים? אנו רשאים אפוא לשאול לגבי כל דבר אם הוא קיים באמצעות עצמו או באמצעות זולתו; ובאופן זה ניתן אמנם להסיק על דבר קיומו של האל, גם אם לא הסברנו על פי הצורה ובאופן מדויק כיצד יש להבין את המילים הללו: להיות באמצעות עצמו.302

			אולם את הסיבתיות הפועלת של אלוהים את עצמו אין להבין כיוצאת מחוצה לו כיחס שבין סיבה הפועלת את תולדתה, באשר התולדה שונה מן הסיבה. אלא יש להבינה באופן הבא: 

			יש באל יכולת כה גדולה וכה בלתי נדלית עד כי מעודו לא היה זקוק לשום סיוע על מנת להתקיים, ושאין הוא זקוק גם בהווה לסיוע כזה כדי להשתמר, לפיכך הוא מהווה באורח כל שהוא את סיבת עצמו. אך אי־אפשר להבין כאן בשום דרך את הביטוי ׳סיבת עצמו׳ כחל על הסיבה הפועלת, אלא רק שיכולתו הבלתי־נדלית של האל היא הסיבה או הטעם שבגינם אין הוא זקוק לסיבה.303 

			מתוך הציטוט מעלה, ניתן להבין כי הסיבתיות העצמית של האל עבור דקארט אינה בהכרח מציינת שהאל אכן פועל את עצמו בפועל, אלא רק שיכולתו המוחלטת היא הסיבה שבגינה הוא כלל אינו זקוק עבור קיומו לאיזו שהיא סיבה בכלל. מכל מקום, אפשר לטעון לאור הנאמר, כי אצל דקארט מתקיים סוג של שקילות בין מהות, קיום וסיבתיות עצמית. כל אלו זהות ל״הכרחי המציאות״, לאלוהים. 

			הווריאציות השונות של ההוכחה האונטולוגית של דקארט מופיעות אצל שפינוזה במקומות שונים. למשל:304 (1) עקרונות הפילוסופיה של דקארט, משפט חמישי, הוכחה. (2) מאמר קצר, חלק ראשון, סעיפים 2-1. (3) איגרת 21. (4) איגרת 34. (5) הוכחה ראשונה למשפט 11 מן חלק ראשון באתיקה. אולם באופן מדויק יותר, הצורה השנייה שבה מוכיח דקארט את קיום האל מתוקף ההשוואה הקובעת שתכונות המשולש נובעות ממהותו, לבין האופן שבו מציאות האל נובעת ממהותו — מצויה אצל שפינוזה באיגרת 21: ״אם ידוע לנו טבע האלוהים, יוצא בהכרח בטבענו החיוב, שאלוהים קיים, כמו שיוצא מטבע המשולש, שסכום זוויותיו שווה לסכום שתי זוויות ישרות״. שפינוזה גם מציג הוכחה זו באופן חלקי במאמר קצר, חלק ראשון, סעיף 2: ״המהויות של הדברים קיימות מן הנצח ותישארנה בלתי משתנות לנצח. מציאותו של אלוהים היא מהות.״ 

			היחס בין הוכחות האל של דקארט מן הצורה השנייה לאלו של שפינוזה, מאפשר לומר כי לדעת שני ההוגים קיום האל הוא הוא מהותו; המהויות הן נצחיות ועל כן קיומו של האל נצחי. מאידך, הצורה הראשונה שבה מוכיח דקארט את קיומו של האל מתוקף זהות שבין מציאות האל למהותו — מצויה אצל שפינוזה (בין השאר) בהוכחה 1 למשפט 11 מן חלק ראשון באתיקה. אולם שפינוזה מבצע בהוכחה זו שינוי רדיקלי בכך שהוא קובע שמהות האל כוללת את מציאותו לא מתוקף האידאה של האל כשלעצמה, אלא מתוקף היותו סיבת עצמו, כלומר מתוקף מכניזם של סיבתיות עצמית — ובנקודה זו הוא ממיר את דברי דקרט כפי שמופיעים בהשגות ותשובות, ממובן של סיבתיות עצמית בעל משמעות של אי־תלות פוזיטיבית בסיבתיות, למובן של סיבתיות פועלת עצמית בפועל.305 זאת אנו למדים על סמך החלק השני של ההוכחה שבמשפט 11 מן החלק הראשון באתיקה, אשר מפנה למשפט 7 ומתבסס על הגדרה 1 — הגדרת הסיבתיות העצמית. 

			נוסף להשפעה הברורה של דקארט על הוכחה הראשונה של שפינוזה, ישנו עוד מקור ברור ומשמעותי שדן ביחס שבין מציאות האל למהות. קרשקש בספרו אור ה׳, מאמר א׳, כלל ג׳, פרק א, עורך דיון נרחב אודות היחס בין מהות האל למציאותו, וגוזר מסקנות קריטיות בנושא. קרוב לוודאי שדיון זה ומסקנותיו של קרשקש היוו בסיס חשוב להתפתחות תפיסתו של שפינוזה בדבר היחס שבין מהות האל למציאותו.306 בימי הביניים, הדיון בסוגיית מציאות האל ומהותו היה נפוץ מאוד ודעות רבות שררו במרחב התיאולוגי־פילוסופי. קרשקש מציג את שתי הגישות העיקריות בדבר היחס שבין מהות אלוהים לבין מציאותו.307 לדיון זה יש לדעתו חשיבות עליונה בהיותו בסיס לכל נושא אחר: ״ואולם בגבול הנשוא בהקדמה הזאת, שהוא אמרנו האלוה נמצא. למה שנפל מחלוקת בו בין מפרשי אריסטו, צריך שנרחיב בו הדיבור, ליוקר השרש הזה, והיותו עמוד והתחלה עצמית לכל״308 — נקודת המוצא המתודולוגית של אלוהים, כיסוד לכל התחלה, משותפת לא רק לקרשקש אלא גם לרמב״ם.309 ואפשר למצוא אותה באופן לא מפתיע גם אצל שפינוזה: ״לפני הכל היו חייבים לעיין בטבע האלוהי, כי הוא ראשון גם מצד הידיעה וגם מצד הטבע״.310 

			בקבוצה הראשונה של ההוגים מונה קרשקש את את אלו אשר חושבים כי המציאות אינה מהות הדבר אלא מקרה בו: ״והוא, כי אבן סינא, ואבו חמד, והרב שנמשך אחריהם, יראו, שהמציאות זולת המהות, ושהוא מקרה קרה לו״.311 רמב״ם, כאחד מהם, חשב כי כל שיח אודות אלוהים, תארי אלוהים או מציאותו, הוא בבחינת ״דיברה תורה כלשון בני אדם״. כל תואר של אלוהים הינו תיאור ״בשיתוף השם הגמור״ — כלומר באופן שבו רק השם משותף להוראת התואר, אולם משמעות ותוכן התואר הנאמר על אלוהים והעולם שונה לחלוטין:312 ״כל מה שמיוחס אליו יתעלה שונה מתארינו מכל הבחינות, כך ששום הגדרה אינה משותפת להם. כך מציאותו ומציאות זולתו נקראים ׳מציאות׳ בשיתוף השם״.313 על כן כל שניתן לדעת ביחס לאל נובע באמצעות שתי דרכים: הדרך הראשונה היא להתקרב להבנת האל על ידי שלילת תארי עצמות בו: ״כל כמה שאתה מוסיף לשלול לגביו יתעלה, אתה מתקרב להשגה, ואתה קרוב יותר ממי שלא שלל את אשר התבררה לך שלילתו בהוכחה מופתית״.314 מאידך מציע רמב״ם דרך שנייה, והיא לתאר האלוהים בתארי פעולתו בלבד, משום שאלו אינם מצביעים על מהותו: 

			הקבוצה החמשית של תארים חיוביים היא שמתארים דבר במעשהו [...] אופן זה של תארים רחוק מעצם המיוחס ולכן מותר לתאר בהם את האל יתעלה, לאחר שתדע שמעשים שונים אלה אינם צריכים להיעשות על ידי עניינים שונים שבעצמות העושה כפי שיתואר, אלא כל המעשים השונים שלו הם כולם על ידי עצמותו ולא על ידי עניין נוסף כפי שהסברנו.315 

			על אף אי־שיוך מציאות למהות האל, לדעת רמב״ם, קרשקש מציין כי לדעת רמב״ם אין להבין את מציאותו של האל כבלתי שייכת למהותו, אלא היא בהכרח זהה בו: ״וכן כתב הרב בפירוש, לפי שעם היות יתחלפו המפרשים בשם ׳הנמצא׳ הנופל על שאר הנמצאות, הנה הם מסכימים על ׳הנמצא׳ הנאמר על האלוה יתברך שאיננו דבר יוצא מעצמו״.316 יש להבין אפוא כי קרשקש מפרש את דברי רמב״ם באופן הבא: קיים הבדל עקרוני בין מציאות האל למציאות הנמצאות. האחרונים מציאותם היא מקרה בהם, ואילו מציאות באל אינה חורגת מן מהותו, ״וכל שכן, לפי דעת הרב, שיראה, שהמציאות מקרה לכל הנמצאות, שהוא מחויב ששם ה׳נמצא׳ יאמר על האלוה יתברך בשתוף השם הגמור, ולא במין ממיני הסיפוק. וזה, שלמה שהוא מבאר, שהאל יתברך לא ייחוס לו מקרה, הוא מחיב שהמציאות לו אינו זולת המהות״.317

			אישור לפרשנות זו של קרשקש על דעת רמב״ם ניתן למצוא בכמה מקומות. להלן שניים מרכזיים: (1) בפרשנותו לדבר אלוהים למשה במעמד הסנה הבוער רמב״ם מפרש את שם האל ״אהיה אשר אהיה״ באופן המורה על ״חיוב המציאות״: ״כל הסוד הוא בחזרה על אותו ביטוי עצמו, המורה על המציאות, בתור תואר [...] הרי זה כאילו הוא אמר במפורש שהמתואר הוא התואר עצמו. הייתה זו הבהרה למשמעות שהוא נמצא שלא בתוקף מציאות וכך פירושה: "׳הנמצא הזה אשר הוא הנמצא׳ או ׳מחויב המציאות׳״.318 (2) במקום אחר רמב"ם מבדיל בין מציאותם של נמצאים שסיבת מציאותם חיצונית למהותם לבין דבר שאין סיבה למציאותו. מדברי רמב״ם הבאים ניתן להבין, כי מציאות האל אינה יוצאת מעצמותו אלא זהה עם עצמותו ומהותו:

			ידוע שהמציאות היא ארוע שאירע לנמצא (גורם שאיננו האל), ולכן עניין נוסף על מהות הנמצא. זה הוא הדבר הברור המחויב בכל מה שיש למציאותו סיבה, שמציאותו היא עניין נוסף על מהותו. ואילו מי שאין סיבה למציאותו — והוא האל יתעלה לבדו, כי זאת המשמעות של אמירתנו על אודותיו יתעלה שהוא "מחויב המציאות" — ברי שמציאותו היא עצמותו ואמיתתו, ועצמותו היא מציאותו.319

			בקבוצה השנייה של ההוגים הדנים ביחס שבין המהות למציאות מציין קרשקש את אלה החושבים כי מציאות האל שייכת למהותו: ״אבן רושד וקצת מהאחרונים יראו, שהמציאות איננו דבר זולתו״.320 כוונתו של קרשקש ל״קצת מהאחרונים״ היא לרלב״ג.321 בשני מקומות עיקריים בספרו מלחמות ה׳ רלב״ג טוען, שהמציאות ותארים נוספים באל הם בבחינת קדימה ואחור ביחס לנבראים, הווה אומר: המציאות ושאר התארים שייכים באופן מוחלט למהות האל, בעוד שבעלולים המציאות ושאר התארים אינם באופן מוחלט אלא תוצאה של סיבה שהעניקה זאת להם, ועל כן מציאותם היא מקרה לא מהות בהם: 

			הוא [מי] מבואר שכאשר יתואר השם יתברך באיזה תאר שיהיה או בתארים רבים, הנה אין אלו התארים מחייבים לו רבוי, כי אין לו נושא, ולזה לא יורו כל אלו התארים בו כי אם דבר פשוט. וכבר יתאמת שהתארים הנאמרים בשם יתברך נאמרים בו בקודם, ובשאר הנמצאים באחור, עם הודאתינו שאין יחס בין השם יתברך ובין נבראיו [...] והמשל ששם הנמצא נאמר על העצם בקודם ועל המקרים באחור, כמו שהתבאר במה שאחר הטבע, והוא מבואר שאין יחס בין העצם והמקרים. וראוי שתדע שבכאן תארים אי־אפשר מזולת שיתואר השם יתברך בהם, כאלו תאמר שהוא עצם, לא על ששם העצם יאמר בו ובזולתו בהסכמה, אבל יאמר בקודם ובאחור, כי הדבר אשר שם כל הדברים המתוארים בתאר מה באופן שיתוארו בתאר ההוא, מפני מה שקנו ממנו בעצמות וראשונה, הנה הוא יותר ראוי שיהיה נקרא בשם ההוא. והנה השם יתברך הוא אשר שם כל הדברים השאר בתאר שיהיו עצמים, כי הוא אשר הקנם עצמותם, הנה הוא יותר ראוי שיקרא עצם. ועוד כי עצמותו הוא נמצא מעצמו, וכל שאר הנמצאים מזולתם, ומה שהוא נמצא ועומד מעצמותו הוא יותר ראוי שיקרא עצם ממה שהוא נמצא ועומד מזולתם.322 

			במקום אחר טוען רלב״ג: 

			והוא יתבאר גם כן שהוא החיות היותר שלם, וזה כי השגה היא חיות, ואשר חלקו בה יותר יהיה חלקו בחיים יותר [...] והנה יתבאר גם כן שהוא היותר אמיתי בשם העצם, לפי שכל אחד מהעצמים הם מאוחרים ממנו, ומה שקודם העצם הוא מחויב שיהיה עצם, לפי העצם הוא הקודם לשאר הדברים כולם, כמו שהתבאר במה שאחר הטבע [...] והנה התבאר גם כן שהוא היותר אמיתי בשם הנמצא. וזה שהנמצא יאמר בקדימה על העצם, כמו שהתבאר במה שאחר הטבע, ויאמר באחור על המקרים [...] ומזה האופן בעינו יתבאר שהנמצא יאמר ראשונה על השם יתברך, כי הוא נמצא בעצמותו ולא קנה המציאות מזולתו.323 

			לאחר הצגת שתי העמדות העיקריות בדבר מהות האל, קרשקש שולל את דעות קודמיו ומביע את דעתו שלו:324 ראשית, הוא שולל (למחצה, כפי שנראה בהמשך) את דעתם של אבן רושד ורלב״ג, הטוענים שהמציאות היא מהותו של דבר. בסיס ביקורתו הוא כזה: בטענה כי מציאותו של דבר היא מהותו, אין תוספת של ידע חדש היכול לאשש את העובדה כי מציאות של דבר מצויה גם ״מחוץ לשכל״. על כן האמירה ״האדם נמצא״ כמוה כחזרה על המשפט ״האדם הוא אדם״. בהבנה קאנטיאנית אנכרוניסטית ניתן לומר, כי הביקורת של קרשקש אודות שיוך המציאות למהות האל היא בהצגה של טענה אנליטית שבה הנשוא כלול בנושא ועל כן זוהי טאוטולוגיה. אולם בהבדל מטענה טאוטולוגית, במקרה שלפנינו, הנשוא הוא הקיום־המציאות והנושא הוא המהות. לדעתו של קרשקש, הבעיה היא שבמשפט אנליטי, וחמור יותר — במשפט טאוטולוגי, אין דרך להוכיח באופן חיצוני ואובייקטיבי לנושא, כי הנשוא אכן קיים באמת. זאת משום שהנשוא אינו חורג לתחום ידע אובייקטיבי בר מדידה: ״והנה מי יתן ואשער, במה תפל הוראת זה השם כשייחס אל האלוה יתברך. וזה, כי באמרנו; ׳האלוה נמצא׳, ויורה שם ה־׳נמצא׳ על דבר שאינו יוצא מעצמו, הנה הוא כאמרנו: ׳האלוה הוא האלוה׳״.325 

			שנית, קרשקש שולל גם את דעתם של אבן סינא ורמב״ם, הטוענת כי המציאות היא מקרה של דבר. שלילת עמדה זו נובעת משתי ביקורות שונות: הביקורת הראשונה מתבססת על שלילת העמדה מתוקף רגרסיה אינסופית: כאשר אנו אומרים כי המציאות היא מקרה של דבר, אזי המציאות כמקרה־נשוא זקוקה לנושא שבו היא שוכנת. אולם הנושא עצמו, אשר בו שוכנת או אליו משתייכת ״המציאות״, חייב בעצמו להיות בעל מציאות בפועל טרם המציאות ששוכנת בו. אם כך, הרי מציאותו של הנושא היא כבר מקרה בו (טרם המציאות הראשונית), ועל כן היא צריכה נושא אחר קדום יותר (טרום ראשוני) אשר יספק מציאות לנושא הראשון, וכך לאינסוף. במילים אחרות: אם הקיום הוא תכונה של דבר אזי העצם שבו מתקיימת תכונת הקיום כבר נדרש לקיום טרם תכונת מציאותו על מנת שיוכל לשמש כנושא עבור התכונה עצמה. דבר זה מוביל לאבסורד מבחינת לוגית, משום שנוצרת רגרסיה אינסופית: 

			וכן יפל ספק, אינו מעטי, לדעת האומר, שהמציאות בשאר הנמצאות זולת המהות, ושהוא מקרה קרה לו. וזה, שאם המציאות מקרה, יתחייב שיהיה נמצא בנושא, ושיהיה למציאות מציאות, ואם המציאות השני מקרה, יתחיב נמצא בנושא, יצטרך גם כן אל נושא, ושיהיה לו מציאות אחר. וכן לבלתי תכלית.326 

			הביקורת השנייה שוללת את העמדה מן האבסורד הנובע מטענת קיומו של עצם שהוא בלא מהות הכוללת קיום. כאשר מציאות חוברת לדבר מסוים היא מעניקה לו קיום, כמו שצורה החוברת לחומר מעניקה לו מהות וקיום בפועל. על כן הטענה כי המציאות, כמקרה, חוברת לעצם ומעניקה לו קיום, מובילה לסתירה פנימית של מושג העצם. כיצד יתכן שהעצם עצמו נזקק למציאות כמקרה שלו על מנת להתקיים? והרי העצם הינו עליון מבחינה אונטולוגית למקרים שלו! העצם הוא הקטגוריה היסודית ביותר, ובשל כך קיים הכרח שהעצם יהיה בעל מציאות בלתי נפרדת ממהותו: ״ועוד, שיהיה המציאות כדמות הצורה לחומר. למה שהנושא, לפי דבריהם, יהיה נעדר בזולת המקרה. ויתחיב אם כן שאם היה המקרה הזה נותן המציאות והקיום לעצם, שיהיה ראשון בשם העצם מהנושא, כהיות הצורה ראשון בשם העצם מהחומר״.327

			לאחר שקרשקש מציג את ביקורתו לדעות הסוברות כי מציאות אלוהים אינה מקרה ולא מהות, הוא מציג את דעתו שלו. אולם טרם אציג דעתו של קרשקש אבקש לציין שלוש תחנות חשובות ומובחנות אשר ניתן לזהותם ולהתחקות עליהן בהתפתחות מחשבתו של קרשקש בנוגע ליחס שבין המציאות לתארי האל:328 התקופה הראשונה, ניתנת לזיהוי באור ה׳, מאמר ב׳, כלל א׳, פרק 4. שם קרשקש מסכים עם דעתו של רמב״ם כי מציאות האל ומציאות הנבראים שונה ״בתכלית החילוף", וכך הוא אומר: ״הנה כבר יצדק בו ששם המציאות יאמר בו יתברך ובנו בשיתוף גמור [...] הנה יסוד הבניין אשר יסד הרב בזה שריר וקיים״.329 מן הצד השני, מתוך הגנה על דעת רמב״ם, שולל קרשקש את דעת רלב״ג שטען כי מציאות הנבראים היא בבחינת ״קדימה ואחור״ ותוקף אותו: ״זהו כלי כל טענותיו וערעוריו על הרב. ואם האריך הרבה בגמגומיו״.330

			התקופה השנייה ניתנת לזיהוי באור ה׳ מאמר א׳, כלל ג׳ פרק 1. שם קרשקש חוזר בו מדעתו מן התקופה הראשונה; הוא זונח את עמדת רמב״ם כי המציאות היא מקרה של דבר, וכן את ההנחה כי ישנו יחס ״שיתוף השם בלבד״ בין האל לנבראים. והוא חוזר אל עמדת רלב״ג שזנח בתקופתו הראשונה, וטוען כי ישנו יחס של ״בקדימה בעצם, ובאחור במקרים״.331 דעה זו הושפעה ככל הנראה הושפעה לא רק מן השקפת רלב״ג, אלא גם מן הפילוסוף והתיאולוגי הנוצרי פרנצסקני ג׳ון דונס סקוטוס (duns scotus 1261-1308) שראה יחס של ״קדימה ואחור״ בין תארי האל אל הנבראים. עם זאת, על אף הקרבה של קרשקש לדעת רלב״ג הוא אינו מקבל את עמדתו אודות היחס של מציאות האל כזהה עם מהותו. זאת משום שהוא מפתח בתקופה זו את תורת ״התארים העצמיים״ שלו, שהושפעה ככל הנראה מן הגות סכולסטית שהייתה נפוצה בחוגים בהם קרשקש הסתובב, ובעיקר דומה היא לתורת התארים של הסכוליסטיקן הנריקוס איש גנט (Henricus de Gandavo 1217-1293).

			התקופה השלישית היא פיתוח והרחבה של דעותיו מן התקופה השנייה, והיא ניתנת לזיהוי באור ה׳, מאמר א׳, כלל ג׳, פרק ג. קרשקש מפתח את תורת התארים העצמיים שלו ומוסיף להם היבטים של אינסופיות מוחלטת ועם זאת אחדות מוחלטת בלתי בעלת חלוקה (עמ׳ קז-קיג). בנוסף קרשקש משלב אלמנטים קבליים בתורת התארים שלו, והדבר ניכר בתיאור משל ״האור והמאיר״ (עמ׳ קט), המגיע לשיאו בהסבר המשל בציטוט מספר היצירה פרק א, פסוקים 6-1, שבו קרשקש מתאר את היחס שבין התארים העצמיים לעצמות האל כיחס של שייכות הכרחית בדומה לאור שנובע מן המאיר.332 ניתן אם כן לומר, כי בתקופה השלישית והאחרונה שלו קרשקש מקביל במובן מסוים בין ״התארים העצמיים״ של האל לבין ״הספירות״ הקבליות. 

			מתוך הבנת שלושת המומנטים המרכזיים בתפתחות מחשבתו של קרשקש בנוגע לתפיסת המציאות היחס שבין המציאות לתארי האל — נוכל להבין טוב יותר את דעתו שלו בנושא: קרשקש מגדיר את היחס בין המציאות למהותו של האל כ״עצמי למהות״: ״ישאר אם כן שיהיה עצמי למהות. וזה, שמתנאי המהות — היותו נמצא מחוץ לשכל״.333 בחינת המושג ״עצמי למהות״ לאור הציטוט הנ"ל מעלה שהוא מכיל שני תנאים הכרחיים: (1) המציאות הינה תנאי הכרחי עבור המהות ושייכת לעצמותה. (2) גילום המהות כמציאות בפועל מחוץ לשכל. כלומר, המהות הינה בעלת ממשות אונטולוגית בפועל ואיננה בעלת ממשות אפיסטמית בלבד.

			ניתן להמחיש את שני התנאים הללו באופן הבא: מהות כשלעצמה, אשר אינה מגולמת בממשות אונטולוגית בפועל, היא כמו צורה חסרת חומר, או כמו אוניברסל שקיים בשכל בלבד. על כן מתנאי המהות מתחייב שהיא תהיה בעלת מציאות; אולם עם זאת, המציאות בבחינת עצמה אינה זהה עם המהות! המציאות היא פועל יוצא והכרחי של המהות המבטא את קיום המהות בפועל. לדעת קרשקש לא ניתן להפריד בין המהות לבין המציאות. אמנם המציאות אינה זהה למהות, ובטח אינה מקרה שלה, אך היא תנאי הכרחי לה. הווה אומר: המציאות שייכת למהות, או עצמית למהות. ביטוי לאי־הפרדה בין מהות לבין מציאות ניתן למצוא אצל קרשקש שני פרקים בהמשך דבריו, כאשר הוא דן באחדות האל ומתאר אותה באמצעות המשל מספר היצירה שראינו קודם שראינו קודם:

			ולהיות האמת עד לעצמו, ומסכים מכל צד, נמצא שיסכים עמו בעל ספר היצירה. אמר: "כשלהבת קשורה בגחלת". מורה על האחדות הבלתי מתפרק. והוא האמת בעצמו, כי כמו שלא יצויר היות העצם בזולת מציאות, ולא מציאותו בזולת העצם, כן לא יצויר מציאות התאר בזולת המתאר, ולא המתאר בזולת התאר.334 

			חוקר קרשקש וולפסון מתאר את היחס שבין התארים המציאות והאחדות אל המהות של באופן הבא:

			מכל התארים, קיום ואחדות בולטים בתור מחלקה בעצמם. עבור כל מהות פרטית הם המהות האוניברסלית שדרכה הוא מוגדר לאדם, לדוגמה, מלבד שני האוניברסליים המהותיים שלו — חייתיות ורציונליות — והתכונות הנלוות הרבות שלו, יש גם את שני התארים קיום ואחדות, שכמו הקודמים הם בלתי נפרדים ממהותו. משום שקיום ואחדות הם תנאים של מחשבה, בלעדיהם דבר אינו נתפס. ״שמתנאי המהות היותו — נמצא מחוץ לשכל״ שהיא משמעות הקיום, וכל עצם קיים בפועל מסוג זה חייב להיות אחד ומוגבל.335

			מדברי וולפסון עולה, כי היחס בין המציאות והאחדות של דבר לבין מהותו הוא כמעין יחס של אוניברסליים שבאמצעותם הדבר עצמו מוגדר, ולכן המציאות והאחדות בלתי נפרדים ממהותו של הדבר — הם מגדירים את ההיות שלו. הסבר: על מנת שדבר יהיה עצמו, עליו להיות בעל מציאות ובעל אחדות מסוימת. מציאותו ואחדותו הם עצמם הגילום ההכרחי שנובע ממהותו, ובכך הם מביאים את המהות למימוש אחרון בפועל. בנוסף טוען קרשקש, כי היחס לפיו המציאות היא כמו סוג שאליו כפופה המהות — חייב לחול ״בהסכמה״ על כל דבר שיש לו מהות, בין אם נבראים ובין אם אלוהים: ״כמו שאמרנו על דרך משל שמהות האדם החיות והדבור, הנה מתנאי המהות שיהיה נמצא חוץ לשכל. ולזה, הוראת המציאות נאמר בהסכמה בכל שאר הנמצאות״.336

			נוסף להסבר בדבר היחס שבין המהות למציאות, מביא קרשקש עוד שני היבטים שלפיהם יש לבחון את היחס מהות־מציאות:337 (1) מחד, קרשקש טוען כי יש להורות את היחס שבין המציאות למהות בדרך השלילה. הווה אומר: יש להורות את מציאותו של דבר — אשר משמשת כתנאי הנובע מן מהותו — בבחינת ״בלתי נעדר״: ״אבל אמנם ההוראה הכוללת היא היות הדבר המיוחס לו המציאות — בלתי נעדר״.338 וולפסון מתאר שלב זה כשלב כללי־נגטיבי המאופיין באי־סובייקטיביות. שלב זה חל על כל דבר, הן על אלוהים והן על הנבראים באופן שווה; מציאות כולם הינה בבחינת ״בלתי נעדר״. (2) מאידך, קרשקש מסביר כי המציאות חלה באופן מדורג וספציפי. מציאותו של אלוהים הינה בעלת המדרג האונטולוגי הגבוה ביותר, ואילו מציאות הנבראים פחותה ביחס אליו: ״ובדרך הזה בעצמו יאמר בקדימה בו יתברך, ובאחור על שאר הנמצאות״.339 שלב זה מתואר על ידי וולפסון כשלב ספציפי־חיובי המאופיין באובייקטיביות. שלב זה חל על אלוהים ועל הנבראים בדרגות אובייקטיביות שונות הזהות עם מהותם ועוצמת מציאותם. 

			נקודה חשובה שיש להקדיש לה תשומת לב נוגעת לסיבה שבגינה קרשקש אינו מסכים עם קודמיו, ועל כן אינו מזהה את המציאות כמקרה ולא כמהות של עצם. הסיבה לכך היא משום שבאי־הסכמה לראות את המציאות כמקרה או כמהות, קרשקש יכול להסביר את המציאות כנשוא של כל דבר, כלומר המציאות יכולה להיות נשוא של מהות של עצם וגם נשוא של מקרים: ״ויאמר בעצם ובמקרים בסיפוק״.340 על ידי צעד מהפכני זה קרשקש שובר את הדיכוטומיה שבין האל לנבראים — לפיה מציאותו של האל שייכת למהותו, ומציאותם של הנבראים היא מקרה בהם — ומאפשר כינון אוניברסליזם של המציאות על פי דרגות, ובלבד שאנו מבינים את שיתוף המציאות בינינו לבין האל באופן נגטיבי, בבחינת ״בלתי נעדר״.341 

			דעה זו שייכת להערכתי לקרשקש המוקדם, בעל הנטייה הרמב״מית, מכיוון שהוא מציג את מעמד מציאות האל והנבראים מתוקף יחס שלילי, יתכן בהשפעת תורת התארים השליליים של רמב״ם. אולם באותו עמוד עצמו ובשילוב עם דברים אלו אפשר למצוא, באופן שונה לחלוטין, גם את דעתו של קרשקש המאוחר, הנוטה לדעת רלב״ג. בהמשך דבריו הוא טוען, כי ״הוראת המציאות״ נאמרת ״בקדימה בעצם, ובאחור במקרים״.342 הווה אומר: אין הבדל קטגוריאלי של סוג בין מציאות העצם למציאות הנבראים, אלא זהו הבדל של דרגה בלבד, כיחס שבין האינסופי לסופי. יחד עם זאת מוסיף קרשקש בפרק שלאחר מכן, כי לא קיים באמת יחס ממשי בין האינסופי לסופי: ״ונאמר, שאין ספק שהרחקת הדמיון בינו יתברך ובין ברואיו מחויב [...] למה שאין יחס וערך בין הבב״ת והבעל תכלית, הוא הנמנע לערוך בו דמות״.343 בכך שולל קרשקש המאוחר את דעתו של רמב״ם כי היחס בין האל לנבראים הוא ״בשיתוף השם הגמור״, אך במובן אחר ניתן לומר שהוא גם מכיל את דעת הרמב״ם בצורה עקיפה, באשר הוא שולל יחס בין האינסופי לסופי. לאור דברים אני מסיק שיתכן וקרשקש עצמו או אולי המהדירים של ספר אור ה׳ ניסו לשלב בין שני גישותיו של קרשקש מן שלבי התפתחותיו השונים לכדי תפיסה קוהרנטית וכוללת אחת. להלן דברי קרשקש במלואם: 

			הוראת המציאות נאמרת בהסכמה בכל שאר הנמצאות, ובלבד במקרים שאין להם קדימה קצתם על קצתם, ויאמר בעצם ובמקרים בספוק. למה שהמציאות חוץ לשכל, יאמר בקדימה בעצם, ובאחור במקרים. אבל אמנם ההוראה הכוללת היא, היות הדבר המיוחס לו המציאות — בלתי נעדר. ובדרך הזה בעצמו יאמר בקדימה בו יתברך, ובאחור על שאר הנמצאות. ולזה הוא מבאר שלא יאמר ה"נמצא" עליו ועל שאר הנמצאים בשתוף השם גמור, אלא במין הספוק.344 

			מהו בדיוק היחס שקרשקש מתאר ב"סיפוק״? על מנת לעמוד על משמעותה של המילה ״סיפוק״ והמקור שממנו שאב אותה קרשקש, יש לחזור אל כתבי הרמב״ם.345 בחיבורו הלוגי־פילוסופי מילות הגיון, שער יג, מסביר רמב״ם את הדבר הבא:346 

			ואולם השם המסופק הוא השם אשר יאמר על שני עצמיות או יותר בעבור מה השתתפו בו, ואין העניין ההוא המעמיד לאמתת כל אחד. דמיון זה שם האדם הנאמר על ראובן החי מדבר ועל איש אחד מת ועל צורת אדם הנעשה מן העץ או במין ממיני הציור. הנה זה השם נאמר עליהם בעבור השתתפותם בעניין א׳ והוא תמונת האדם ותארו, ואין התמונה והתאר מעמיד לאמתת האדם. הנה נדמה השם הנאמר בהסכמה שהוא בעבור שיתוף ענין מה בשני העצמיות יחד נאמר עליהם אדם והוא ידמה המשותף הגמור בעבור כי אמתת זה העצמות זולת אמתת האחר ובעבור זה נקרא מסופק.347 

			לאור הסבר זה ניתן לומר, כי המושג ״סיפוק״ מציין עניין המשותף לעצמים נבדלים ועם זאת אינו זהה עבור כולם. המכנה המשותף הוא היותם בעלי מציאות, ובמובן זה הם בעלי אנלוגיה (היקש), והתנאי הכולל הנגטיבי המשותף להם הוא היותם ״בלתי נעדרים״. מתוך כך, ניתן לומר כי לפי דעת קרשקש בקטע זה המציאות של האל ושל הנבראים היא אינה רק בשיתוף השם — בהבדל קטגורי מוחלט — אלא במעין אנלוגיה ודמיות מסוימת — ״במין הסיפוק״ — שיש בו מן היחס של ״קדימה ואחור״ לפיה מציאות האל קודמת ועליונה מבחינה אונטולוגית על מציאותם של הנבראים. 

			נחזור להנהרת המושג ״עצמי למהות״. מחקר שיכול לשפוך אור על משמעותו הוא מחקרו שלמה פינס,348 שעומד על ההשפעה של הסכולסטיקה על משנתו של קרשקש. פינס מראה, כי הסכולסטיים עשו שימוש עשיר במושג מציאות, וההבחנות הקשורות אליו, אשר מגולמות בשתי צורות שונות: מחד, המציאות כשם עצם קיבלה את המונח “esse” (היות, להיות). ממילה לטינית זו נגזרות מילים בעלות משמעות דומה: “ens” (להיות, ישות), ו־“entitas”349 (ישות). מאידך, המציאות גם כשם עצם קיבלה את המונח “existantia” (קיום, מציאות). מכיוון שאין בעברית הבחנה בין שמות העצם הלטיניים של ״מציאות״, קרשקש עשה שימוש350 במושג אחד בלבד ״מציאות״, יתכן שכוונתו הייתה או למשמעות של “esse” או למשמעות של “existantia”, ויתכן גם שהתכוון לשתי המשמעויות יחדיו. מההסבר של פינס עולה, כי משמעות המושג של קרשקש ״עצמי למהות״ יכול להיות מחד ״עצמי להיות״ או ״עצמי ליישות״, ומאידך הוא יכול להיות גם ״עצמי לקיום״ או ״עצמי למציאות״. ויתכן גם שמובנו הוא כל המשמעויות הללו. 

			פינס מזהה גם קירבה רבה בין דבריו של קרשקש אודות ״המציאות עצמי למהות״ לבין הבחנתו של הפילוסוף והתיאולוג הפרנציסקני ג׳ון דונס סקוטוס אודות מציאותם של הנבראים לעומת מציאותו של האל. עבור סקוטוס מציאות הנבראים היא בבחינת “modus”, אופן מסוים של מהותם. אולם עבור האל המציאות “existantia” היא בבחינת “de conceptu essentiae”.351 כלומר, המציאות היא מושג הכרחי במהותו של האל; או המציאות היא מושג של essence, או של ה־being ביחס לאלוהים; או המציאות היא בעלת הכרח עצמי ביחס למהותו של אלוהים.352 העיקר שיש לתת עליו את הדעת ביחס לדברי סקוטוס הוא, שהמהות ראשונית ביחס למציאות, הן עבור המקרים והן עבור אלוהים, היא בעלת סדר חשיבות אונטולוגית; למהות מעמד אונטולוגי ראשוני ויסודי שביחס אליה ניצבת המציאות. עבור קרשקש, קדימות זו של המהות למציאות מגולמת באמצעות יחס של תנאי, לפיו המהות מתנה את המציאות ומשיייכת אותה אליה: ״הנה מה הוא המציאות אם כן? [...] עצמי למהות. וזה שמתנאי המהות — היותו נמצא חוץ לשכל״.353 כלומר, משמעות המושג ״עצמי למהות״ הוא, שהמהות מתנה את המציאות כנביעה הכרחית ממנה אשר שייכת לה. עם זאת המציאות הינה בלתי נפרדת מן מהות אך גם אינה זהה לה לחלוטין; המציאות היא עצמית והכרחית באשר היא מתחייבת מן המהות. 

			נוסף להסברים אלו עתה אבקש לעמוד על בחירת המילים של קרשקש ״עצמי למהות״, מן היבט נוסף המבטא פנים אחרות אודות תנאי שהוא מציב בין המהות למציאות. המושג354 ״עצמי״ נגזר מן השורש ״עצם״, כלומר המציאות היא דבר שהוא בבחינת ״עצם״ עבור המהות. קטגוריית העצם מבטאת את המובן החמור ביותר של היות הדבר, אשר רק על בסיס עצמיות זו הדבר זהה לעצמו ובעל ממשות בפועל. מכוח עובדה זו העצם משמש מצע המהווה נושא לכל נשוא, אבל הוא עצמו אינו נשוא לשום נושא.355 בחינה זו של המילים מביאה למסקנה, כי המציאות של אלוהים שייכת באופן עצמותי — סובסטנטיבי — למהותו. המהות של אלוהים אמנם קודמת למציאותו, אולם אין מהותו בבחינת עצמותה יכולה להיות מה שהיא בלא מציאות. מכאן נגזר כי התנאי שמציב קרשקש מתנה את המציאות אל המהות ביחס הכרחי כמו שקטגוריית העצם מתנה את הקטגוריות האחרות, אולם לא פחות נובע מכך גם שתנאי זה מתנה את המהות כלפי המציאות. המחשה מדויקת לתיאור היחס שבין התארים העצמיים (ובכללם המציאות) למהות האל, ניתן למצוא בדברי קרשקש בשני משלים המתארים את התלות הדו־צדדית הכרחית ביניהם. הראשון — שאותו ראינו — לקוח מספר היצירה.356 ואילו המשל השני הוא משל האור והמאיר: 

			ואבל הוא יתברך אין לו חלק עצמות, כי עצמותו אחד, פשוט בתכלית הפשיטות, ויתחייב לו חיוב עצמי הטוב בכלל. ומה הוא המונע אם כן שלא יהיה מחויב לעצמותו המציאות? ואם היה שנחייב ממנו בעצם, הטוב בכלל, או הידיעה והיכולת הבב״ת בפרט, ושאר המעלות, כהתחייב האור מהמאיר. לו הונח על דרך משל. מאיר מה, מחויב המציאות לעצמו, הימנע ממנו האור המתחייב ממנו בעצם חיוב המציאות אשר לו? לא. כי האור איננו עצם נבדל מעצמותו שיהיה צריך למרכיב ומקבץ, אבל הוא דבר עצמי שראוי שיתאר בו. כן הוא ענייני התארים באל יתברך.357

			על אף הקירבה הרבה בין וקרשקש וסקוטוס בנושא, עדיין קיים שוני מהותי ביניהם: סקוטוס, בהשפעת אבן סינא, קיבל את הקביעה כי המציאות היא מקרה של המהות. קרשקש שלל זאת לחלוטין.358 היתכנות השפעה נוספת על תפיסת התארים של קרשקש כ״עצמי למהות״ היא של הסכולסטיקן הנריקוס איש גנט, שקבע כי ה״מציאות״ ביחס לאלוהים אינה המהות ואינה מקרה של המהות. זאת בדומה לקרשקש ששולל את המציאות באל כמקרה או כמהות.359 

			לאור כל הנאמר אודות טיב היחס בין מהותו של אלוהים לבין אינסוף תאריו, ניתן להיווכח בבעיה לוגית־תיאולוגית ממדרגה ראשונה: כיצד אפשרי היחס שבין ריבוי אינסוף תארי העצמות לבין אחדותו המהותית של האל? לכאורה נראה כי תורת תארי העצמות של קרשקש אינה שונה מהותית אלא רק כמותית מן תורת השילוש הקדוש בנצרות.360 אולם אין כך הדבר! רבי יוסף בן שם טוב (ספרד 1460-1400 לערך), פילוסוף, מבקר מקרא ומתרגם ספרו של קרשקש ביטול עיקרי הנוצרים לעברית, מעלה סוגייה זו בשמם של ״קצת המשכילים״,361 ועונה: 

			דרוש התארים עמוק מאוד [...] והרב הזה החזיק בתארים העצמיים, וזה מבואר בספרו אור ה׳. אבל ראוי שתדע, שהמקיים התארים העצמיים אינו תחת זה הסוג. ואנחנו לא מצאנו מלה אחרת יותר נאותה בהעתקה למילה "פירשונה" [persona] זולת תואר, אבל אין מובנם אחד. וזה מבואר שהם אמרו שהאב הוליד הבן, ומי שמניח שבו ית׳ יכולת וחכמה, לא יחשוב חלילה שהיכולת יפעל לחכמה, ולא שהיכולת אלוה והחכמה אלוה. וכן המציאות והאחדות למי שמניח אותם דברים עצמים למהות ואינם עצם המהות.362 

			בן שם טוב מסביר, כי בניגוד לתארי השילוש המורים על מהות האל ומכילים שלוש פרסונות אשר נובעים בקשר סיבתי האחד מן השני ומקבילים לתארים עוצמה, חכמה ורצון,363 הרי תורת התארים העצמים של קרשקש אינה מורה על המהות כשלעצמה אלא על היותם ״עצמיים למהות״, הווה אומר: הם אינם המהות אלא הם מאוחדים עם המהות מתוקף טובו האינסופי המוחלט של האל.364 בהגנתו365 על תורת התארים העצמיים של קרשקש מסתמך בן שם טוב על דברי קרשקש עצמו, שהשכיל להסביר את ההבדל בין תורתו שלו לבין תורת השילוש, או כל תורה אחרת, המזהה את התארים עם המהות. תורות כאלה יוצרות ריבוי באלוהות וגורמות למהות האלוהית להיות מושגת על ידי השכל האנושי — דבר שאינו אפשרי עקרונית.366 הבעיות הללו צצות רק כאשר מזהים את תארי האל עם מהותו, אולם במשנת קרשקש תורת התארים אינה מכוונת לתארי עצמות אלא לתארים ״עצמיים למהות״, וזה הבדל גדול שבגינו בעיות אלה, על פי גישתו של קרשקש, אינן קיימות כלל: 

			ואחר שהמובן מושג אצלנו, הנה הידיעה איננה יכולת ורצון, והם אם כן שלושה עניינים מתחלפים. ולפי שעצמותו אחד, והשתיים אחד מכל פנים, אם הם עצמותו או חלק מעצמותו, יהיה כמאמר האומר: ״הוא אחד, אבל הוא שלושה, והשלושה — אחד״ [...] ואם היו עצמותו, יתחייבו שני ביטולים: האחד, שיהיה עצמותו מובן אצלנו. והשני, שיהיה בעצמותו ריבוי חלילה. יתחייב, אם כן, מה שאין ספק בו, היותם תארים עצמיים. עם היות עצמותו אחד, מחויב המציאות יתברך שמו.367 

			זאב הרווי מסיק אפוא כי ״קרשקש נשאר נאמן לתורת רמב״ם השוללת את ידיעת המהות האלוהית, אבל לא נשאר נאמן לתורתו השוללת את הדיבור על אודות אלוהים״.368 בהמשך לדעת הרווי, אני מבקש להציג טענה חזקה יותר, לפיה ניתן גם לחשוב על כך שקרשקש הרחיק לכת בהקצנת אי־אפשרות ידיעת מהות אלוהים הרבה יותר מרמב״ם, על אף אפשרות ידיעת התארים העצמים. כיצד? רמב״ם סבר כי מהות אלוהים זהה עם חכמתו, מציאותו ורצונו,369 ואילו קרשקש הגדיר גם את המציאות, החכמה והרצון האלוהים כתארים עצמיים בלבד,370 ובכך הוא סתם את הגולל לפיתוח שיח ואפשרות ידיעה על ההיבטים במהות האלוהים שרמב״ם התיר במובן מה לחשוב עליהם.

			על אף הנאמר עד כה, חשוב להבהיר כי תפיסת קרשקש את מהות האל אינה פשוטה כלל וכלל. ישנן מורכבויות וסתירות בנושא: מחד, בכלל שבו קרשקש דן על מציאות האל, אחדות האל ושיטת התארים שלו — מאמר א׳, כלל ג׳, פרקים א, ג — הוא מציג עמדה לפיה לא ניתן לדעת את מהות האל אלא רק את תאריו העצמיים: ״וזה, כי מציאותו נגלה ומפורסם, ומהות נעלם תכלית העלם".371 מאידך, בכלל ״הידיעה״ — כלל ראשון מן המאמר השני — כאשר קרשקש מציג את דעתו שלו על אופן ידיעת האל, הוא מציג עמדה אחרת לפיה ידיעתו של אלוהים זהה עצמותו או מהותו. ואלו הם דבריו: ״אחר שהתבאר, שידיעתו היא המקנה המציאות לזולתו, לא יתאמת שישלם הנכבד בפחות. והנה ידיעתו ושלמותו אחד, בידיעתו עצמו וציור רצונו אשר הוא עצמו, קנו הנמצאות זולתו מציאותם״.372 

			נוסף על כך אפשר למצוא בעוד מקומות רבים במאמר שני, פרק 4, את התפיסה של קרשקש שלפיה ידיעתו, שלמותו ורצונו של האל הם עצמו באופן מפורש. פירוש המילה עצם היא מהות הדבר ועצמותו אשר בזכותו הדבר הוא מה שהוא.373 מכאן אפשר לראות את העקביות שבהתפתחות תפיסת המטאפיזיקה של קרשקש: קרשקש המוקדם, המגולם במאמר ב׳, כלל א׳, פרק 4, הסכים עם דעת רמב״ם כי מהותו של האל זהה עם שכלו, רצונו ושלמותו, לכן גם ראה את תארי האל הללו כזהים עם המהות. אולם קרשקש המאוחר, המגולם במאמר א׳, כלל ג׳, פרק ג׳, נבדל מדעת רמב״ם והקצין אותה — שם הוא סבר כי את תארי האל ניתן לדעת רק כתארים עצמיים; הידיעה, הקיום והשלמות — כולם תארים עצמיים. בכך ביצע קרשקש מהלך כפול: מחד, הוא מרחיק את מהות האל אף יותר מרמב״ם עצמו. מאידך, דווקא על ידי הרחקה אבסולוטית של מהות האל מן השכל האנושי, קרשקש מאפשר באופן עקרוני לייחס לאל תארי עצמיים הכרחיים. הווה אומר: קרשקש פתח צוהר למחקר ופיתוח עמוק של מטאפיזיקה שאינה פוגמת באחדותו ושלמותו של האל, ועם זאת מייחסת לו תארים עצמיים. בכך הוא חילץ את המטאפיזיקה מסתימת הגולל שייעד לה רמב״ם על ידי תורת התארים השליליים שלו. 

			לאור הבנות אלו אודות תפיסתו של קרשקש בדבר היחס שבין המהות לקיום באל, אבקש לעמוד על עוצמת השפעתו על שפינוזה בנושא זה. אקדים ואומר, כי בשני נושאים עיקרים ניתן למצוא את השפעת קרשקש על שפינוזה ובהם אתמקד כעת: הראשון נוגע ליחס בין מהות לקיום האל והשני נוגע להומוגניות האוניברסלית של הקיום. 

			3ג. 	קרבת שפינוזה אל קרשקש בתפיסת יחס הקיום אל מהות האל

			כאמור לעיל, קרשקש קובע את מציאות האל בבחינת ״עצמי־למהות״. המושג ״עצמי למהות״ כתנאי של מציאות הנובע מן המהות, עולה בקנה אחד עם תפיסת שפינוזה את המציאות כשייכת למהות האל באופן כללי, ובמיוחד כפי שהיא מוצגת באתיקה, חלק ראשון, הוכחה ראשונה למשפט 11. את טענתי זו אבקש לבסס מתוקף מספר נקודות. 

			נקודה ראשונה. בהוכחת קיום האל הראשונה שבמשפט 11 מן חלק ראשון באתיקה טוען שפינוזה, כי מהותו של אלוהים כוללת קיום, ושלילת קביעה זו מובילה לאבסורד הכרחי: ״אם אתה מכחיש זאת, השג בדעתך, אם תוכל, שאלוהים אינו קיים; ולכן לפי (א: אק 7) מהותו אינה כוללת בתוכה קיום. אבל דבר זה (לפי א: 7) הוא אבסורד. לכן אלוהים קיים בהכרח״. כפי שראינו, ההוכחה מורכבת משני חלקים: (1) החלק הראשון מתבסס על אקסיומה 7 מן חלק ראשון באתיקה: ״מה שאפשר להשיגו כלא קיים, מהותו אינה כוללת קיום״. מאקסיומה זו נובע, כי מה שניתן לדמיין כלא קיים, מהותו אינה כוללת קיום. (2) החלק השני קובע כי מהות אלוהים כוללת בתוכה קיום. על מנת לתקף את טענתו שפינוזה מפנה למשפט 7: ״הקיום שייך לטבע של העצם״.374 ההוכחה למשפט זה נובעת מהעובדה שעצם אינו יכול להיווצר על ידי אף עצם אחר מלבד עצמו, לפי משפט 6 מן חלק ראשון באתיקה. על כן נובע בהכרח שהעצם הוא סיבת עצמו, לפי הגדרה 1 מן חלק ראשון באתיקה. 

			בשני חלקי ההוכחה הראשונה שבמשפט 11 שבחלק ראשון באתיקה, שפינוזה קובע את קיום האל ביחס אל מהותו מתוך הצבת תנאי שיש לו כיווניות אחת. הווה אומר, המציאות תלויה במהות: בחלק הראשון של ההוכחה התנאי נובע מאקסיומה 7: ״מה שאפשר להשיגו כלא קיים, מהותו אינה כוללת קיום״. כלומר, אם ניתן לתפוס אי־קיום של דבר מסוים, אזי מהותו בהכרח לא כוללת בתוכה קיום. וההפך, אם לא ניתן לתפוס אי־קיומו של דבר, אזי מהותו בהכרח כוללת בתוכה קיום. בחלק השני של ההוכחה, התנאי נובע ממערכת היחסים של שייכות הקיום למהות מתוקף משפט 7 לחלק ראשון באתיקה: ״הקיום שייך לטבע של העצם״. משפט 7 עצמו מוכח באופן הבא: ״עצם אינו יכול להיווצר על ידי דבר זולתו (לפי א: 6 נ). העצם יהיה אפוא סיבת עצמו, כלומר (לפי א: הג 1) מהותו כוללת בתוכה קיום, או הקיום שייך לטבעו״.375 

			להוכחת שייכות המציאות־קיום לטבע העצם אשר במשפט 7 בחלק ראשון באתיקה שלושה חלקים: (1) ההנחה הראשונה טוענת כי שום עצם אינו יכול להיות סיבת זולתו, והיא מתבססת על עיון למשפט 6 מן חלק ראשון באתיקה, המוכיח את האבסורד שבהנחה כי עצם יכול להיות סיבת זולתו. (2) ההנחה השנייה, שהיא המשך טבעי של ההנחה הראשונה, טוענת על סמך אי־יכולת העצם להיווצר על זולתו, כי העצם חייב להיות סיבת עצמו. (3) המסקנה משתי ההנחות הללו היא, שמהות העצם חייבת לכלול קיום; התוקף שמעגן את המסקנה הזו נשען על הסיבתיות העצמית של העצם לפי הגדרה ראשונה בחלק ראשון באתיקה: ״בסיבת עצמו אני מבין את שמהותו כוללת קיום, או את מה שטבעו אינו יכול להיות מושג אלא כקיים״. לאור הסבר זה אפשר להיווכח, כי עבור שפינוזה התוקף לקיומו של העצם מעוגן במהותו, ומהותו של העצם זהה עם הסיבתיות העצמית שלו.376 על כן נובע שרק מתוקף מהותו של אלוהים — כסיבת עצמו — נובעת מציאותו. אם כך, אצל שפינוזה, בדומה לקרשקש, ישנו יסוד קריטי שלא ניתן להתעלם ממנו לפיו המהות קודמת, כוללת ומתנה את המציאות.

			אולם מן הצד השני אפשר להיווכח שהקיום הכרחי למהותו של העצם באופן מוחלט; אין מהות העצם יכולה שלא להכיל קיום! כדי להיווכח בכך עלינו לברר מהי מהות וביתר דיוק מהי מהותו של אלוהים? שפינוזה מגדיר את המהות באופן הבא: 

			למהותו של דבר מה, אני אומר, שייך מה שאם הוא נתון, הרי הדבר מונח בהכרח, ואם הוא נעקר, הרי הדבר מבוטל בהכרח; או מה שבלעדיו הדבר אינו יכול להימצא ולא להיות מושג, ולהפך, מה שאינו יכול להימצא ולא להיות מושג בלי הדבר.377

			מהגדרה זו של שפינוזה את המהות אפשר לקבל חיזוק למסקנה שגזרנו כבר באשר לסיבתיות העצמית כפי שמופיעה בהגדרה ראשונה בחלק ראשון באתיקה, הווה אומר: הקיום שייך באופן הכרחי למהות אלוהים — עקב הסיבתיות העצמית שלו — שכן אם לא היה כך ״הרי הדבר מבוטל בהכרח״, או אלוהים לא היה אלוהים. 

			בנוסף לכך, לאור דברים אחרים שאומר שפינוזה נוכל להבין כי הקיום אינו זהה למהותו של אלוהים כשלעצמה־בכללותה, וזאת משני סיבות עיקריות: (1) שפינוזה מכנה את מציאותו של אלוהים כסגולה — הווה אומר; תכונה או מאפיין הכרחי שבלעדיו אלוהים לא היה אלוהים, אך הוא אינו מהותי באלוהים. שפינוזה מתאר את מעמדה הסגולה מן אנלוגיה לשונית לפיה הסגולה מוגדרת כ״שם תואר״ שנסב על ״שם העצם״, ואין היא בעלת מעמד של ״שם העצם״ כשלעצמו. 

			התארים הבאים [קיום מתוך עצמו, נצחיות, אחדות, אי־השתנות] נקראים סגולות מפני שאין הם אלא שמות תואר שאי אפשר להבינם בלי שמות העצם שלהם. פירוש הדבר: אמנם בלעדיהם אלוהים לא היה אלוהים, אך עם זאת אין הוא אלוהים על ידם; כי אין הם מגלים משהו עצמותי שעל ידו בלבד האל נמצא.378 

			(2) מהותו של אלוהים מכילה היבטים נרחבים יותר מאשר רק הקיום שלו, שאמנם בלעדיהם אלוהים אינו אלוהים, אך עם זאת אלוהים אינו עצמו בגללם: 

			כל מה שבני אדם מייחסים לאלוהים מחוץ לשני תארים אלה [מחשבה והתפשטות], מוכרח להיות (במידה שהוא שייך לו בכלל) כינוי חיצוני [כינוי לסגולה], כגון: שהוא נמצא מתוך עצמו, שהוא נצחי, יחיד, בלתי משתנה וכו' [...] כל אלה הן סגולותיו של האל מבלי שיודיענו, בכל זאת, מה הוא.379 

			אם נחזור לבירור אודות מהותו של דבר בתורת שפינוזה, הרי מן הציטוטים שלעיל יש להבין את מהות האל באופן אנלוגי מתוך הפונקציה אותה משמש ״שם עצם״ במשפט, כלומר — כמו ששם העצם משמש מצע ומתן תוקף עבור שמות התואר במשפט, כן מהותו של אלוהים משמשת מעין מצע ומתן תוקף עבור הסגולות השייכות לו, שאחת מהן היא מציאותו: ״אלא הם רק שמות תואר, הדורשים שמות עצם כדי שתהיה להם משמעות״.380 בנוסף, אם נבקש לעשות רדוקציה נוספת להבנה המהות בתורת שפינוזה, נובע גם — מתוקף מחויבותו הרדיקלית ל״עקרון הטעם המספיק״ — שמבחינה פונקציונלית מהות אלוהים זהה עם הסיבתיות־העצמית־הפועלת של אלוהים. הווה אומר: הסיבתיות העצמית של אלוהים היא הטעם המספיק — ההסבר הסיבתי והמושגי של מהותו.

			לסיכום השוואת היחס בין המהות לקיום והקיום למהות בתורותיהם של שפינוזה וקרשקש — על פי הוכחת האל הראשונה של שפינוזה שבמשפט 11 בחלק ראשון באתיקה אפשר להיווכח ביחס מחייב דו־צדדי שבין תארי האל העצמיים לבין עצמותו. עם זאת ואף חשוב יותר, עבור שני ההוגים הקדימות של המהות לקיום עולה באופן ברור! הקיום מותנה במהות; המהות עליונה, קודמת וראשונית מבחינה אונטולוגית ביחס לקיום. היררכיה מותנית זו מופיעה בצורה דומה ביותר לאופן שבו קרשקש תופס את הקיום כתנאי של המהות הבא לידי ביטוי במושג ״עצמי למהות״, וכן באופן דומה לדעתם של דונס סקוטוס והנריקוס איש גנט שככל הנראה השפיעו על קרשקש, המתנה את הקיום במהות. 

			נקודה שנייה המנהירה את המסקנה כי עבור שפינוזה, בדומה לקרשקש, קיומו של האל נובע ממהותו ותלוי בה, נוגעת למשפט 7 בחלק ראשון באתיקה. בחינת משפט 7 כשלעצמו ובמנותק מהוכחת האל הראשונה מלמדת כי שפינוזה מייחס את הקיום לעצם על ידי שימוש בכינוי שייכות: ״הקיום שייך לטבע העצם״. לו היה רוצה לומר במשפט 7 — המשפט מרכזי באתיקה שבו שפינוזה מקשר בין הקיום לבין העצם — כי הקיום הוא הוא מהות האל עצמו, אזי ראוי היה שיבחר באוגד (copula) המציין קשר של זהות בין המהות לקיום (בלטינית est) ולא בכינוי שייכות. לכן המשפט שאותו שפינוזה צריך היה לנסח היה נראה כך: “existentia substantia essentia est”. אולם שפינוזה בחר בצורת ניסוח אחרת שאין בה שימוש באוגד: “ad naturam substantiae pertinet existere”. במשפט זה עושה שפינוזה שימוש במילה הלטינית “pertinent” המציינת כינוי שייכות המתואר במשפט 7 באמצעות חיווי ישיר של גוף שלישי יחיד. משמעותה של מילה זו רבת פנים: להשתייך, להיות רלוונטי, להתייחס, להגיע אל. כמו כן המילה עצמה מורכבת משני מילים: הראשונה — “per”, שמשמעותה “דרך" או "באמצעות". המילה השנייה — “teneo”, שמשמעותה ״להחזיק״ או ״להבין״. לאור הבנה זו ניתן לומר כי משפט 7 קובע את קיומו של העצם באמצעות שיוך מסוג כלשהו למהות. מכאן נובע כי ״שיוך״ הוא יחס שאינו קובע הלימה מוחלטת של זהות בין הקיום למהות, וזהו הבדל גדול מאוד — הבדל שבין זהות לבין שייכות. אם כן המסקנה של נקודה זו עולה בקנה אחד עם הנקודה הקודמת, לפיה עבור קרשקש ושפינוזה המהות קודמת לקיום ומתנה אותו תחת חסותה. עובדה זו יוצרת קוהרנטיות המשותפת לשני ההוגים ומחזקת את טענתי.

			נקודה שלישית. ״הוכחנו קודם באופן הולם את קיומו של אלוהים הן אפוסטריורי, כלומר את הרעיון שיש לנו עליו, והן אפריורי, כלומר כנובע מהמהות שלו כסיבה לקיומו של אלוהים״.381 בדברים אלה מציין שפינוזה מפורשות, כי מהותו של אלוהים היא הסיבה ועל כן גם התנאי של מציאותו. בכך אפשר לראות בבירור סימוכין נוסף מראשית תקופתו הפילוסופית של שפינוזה לכך שעבורו המהות כסיבה קודמת מתנה את מציאות האל כתולדה. בנוסף לכך, מתוקף אקסיומה 3 שבחלק ראשון באתיקה: ״מתוך סיבה נתונה קבועה ומסוימת נובעת בהכרח תולדה: ולהפך, אם לא נתונה סיבה קבועה ומסוימת, אי אפשר שתנבע ממנה תולדה״, ומתוקף הציטוט שלעיל המגדיר את מהות אלוהים כסיבת קיומו, נובע, כי הקיום תלוי במהותו של אלוהים ועל כן אינו יכול להיות זהה לו באופן מוחלט. על כן הפרשנות הראויה יותר של משפט 7 הוא יחס של זהות מותנית ולא מוחלטת. הווה אומר: קיומו של אלוהים נובע ממהותו כתנאי הכרחי של מהותו, או במינוח של קרשקש — ״עצמי למהות״. 

			לאור שלוש הנקודות שהוצגו לעיל, נכון להבין כי מהותו של אלוהים היא תחום רחב מן הקיום. הקיום משתייך אל המהות, והוא נובע מן המהות מתוקף התנאי ההכרחי של הסיבתיות העצמית. עם זאת גם הקיום זהה למהות האל ובמובן מסוים מתנה אותו. הסיבתיות העצמית היא המאפיין העיקרי של המהות, וככזו היא תנאי הכרחי הכולל קיום. 

			למרות ההוכחות מכתבי שפינוזה שהוצגו בשלוש הנקודות, לפיהן מהותו של אלוהים קודמת ומתנה את מהותו, אבקש למען היושרה והאמת להציג גם נקודות הסותרות את הדברים שהצגתי. אפתח בהצגת הנקודות שסותרות את טענותי ממקודם ולאחר מכן אתמודד איתן. 

			באתיקה יש משפטים רבים שבהם שפינוזה מציין מפורשות כי הקיום זהה עם המהות (גם את הנצח והעוצמה הוא מציין כזהות עם המהות). המשפט הברור והמפורש ביותר מבניהם הוא משפט 20 באתיקה חלק הראשון: ״קיומו של אלוהים ומהותו הם אותו דבר עצמו״. במשפט זה שפינוזה עושה שימוש באוגד המשמש על מנת לקבוע זהות בין המהות לבין הקיום באל, וזאת בניגוד למשפט 7, שהוא המשפט הראשון והעיקרי שבו משתמש שפינוזה בכינוי שייכות על מנת לשייך את הקיום למהות האל. כדי להסביר את הפער בין שני המשפטים, וכן כדי להסביר כיצד משתלבת הטענה הקודמת שלי בכך שקיום הוא תנאי הנובע מן המהות כחלק ממנה, יש ראשית לעמוד על כך ששפינוזה קובע שקילות בין המהות לבין כמה היבטים נוספים: קיום,382 נצח,383 ועוצמה.384 שקילות זו מבטא את מהותו של אלוהים על ידי תיאור אנליטי־טאוטולוגי, שתכליתו להנהיר את ההכרח ואת התוכן הפנימי של ״מהות־אלוהים״. הנהרה זו חושפת יחסי שקילות חלקית וגם יחסי תנאי. הווה אומר: מן המהות נובע בהכרח כתנאי: (1) קיומו, (2) נצחיותו, ו־(3) עוצמתו של אלוהים. כל אלו מכוננים משהו הכרחי מן המהות. אם כך, אזי מהות אלוהים מהווה שקילות לריבוי של היבטים (aspectus) או פנים במהותו של אלוהים. על כן הקיום הוא רק אחד מן ההיבטים של מהות אלוהים. מכאן נובע כי הקיום אכן זהה למהות אלוהים — אך רק מתוקף שקילות חלקית! הווה אומר: תנאי זה אמנם שקול למהות, זהה למהות, פנימי למהות, אך עם זאת הוא רק חלקי למהות, מכיוון שהוא רק היבט אחד של המהות. מסקנה זאת היא הכרחית, מכיוון שקיום נצח ועוצמה הם דברים שונים, שאם לא כן שפינוזה לא היה טורח לציין כל אחד מהם בשמות מובחנים ובאופן נפרד כמהות האל. לאור הבנה זו ניתן לכל הפחות לומר שהקיום הוא היבט מסוים וחלקי של המהות; או שמהות אלוהים נרחבת מן קיומו ועל כן היא מכילה את קיומו; או שקיומו נכלל או נמצא בתוך מהותו. 

			ההבנה אודות היחס שבין מהות לקיום אצל שפינוזה נשזרת היטב במושג ״עצמי למהות״ של קרשקש כתנאי הכרחי הנובע מן המהות, ובכך ניתן לראות קירבה ניכרת ואולי זהות מסוימת שבין שפינוזה אל קרשקש. כמו כן אפשר לראות כיצד מקורות סכולסטיים שהשפיעו על קרשקש חודרים בהשפעתם עד לשפינוזה: עבור סקוטוס מציאות הברואים היא בבחינת “modus”, אופן מסוים של מהותם, ואילו מציאות האל היא בבחינת “de conceptu essentiae”. ההבחנה בין שייכות הקיום למהות האל ובין אי־שייכות הקיום למהות הנבראים מצויה מפורשות גם אצל שפינוזה: ״מהות האדם אינה כוללת קיום הכרחי, כלומר, מתוך סדר הטבע יכול לקרות שאדם זה או אחר יהיה קיים, וכן שלא יהיה קיים״.385 לדעת שפינוזה, וגם לדעת קרשקש וסקוטוס, קיומו של האל הוא תנאי הכרחי למהותו, ואילו עבור הנבראים קיומם אינו תנאי הכרחי למהותם. 

			לאור הבנה זו, נכון יותר להגדיר את הקיום, או המציאות, על פי שפינוזה, לא כמהות האל עצמה במובן השלם הכולל והמוחלט שלה (דבר שרק המהות עצמה ביחס לעצמה יכולה להיות), אלא כפי שראינו כסגולה386 [propria] של האל.387 אבקש כעת להתעכב ולבחון שוב את התפקיד והמעמד של הסגולה ביתר עומק על מנת לראות האם יש לה מאפיינים נוספים שמהם נוכל להבין טוב יותר וביתר דיוק את היחס שבין המהות לקיום כסגולה: 

			ראשית, במאמר קצר על אלוהים, חלק ראשון, פרק שני, סעיף 29, מגדיר שפינוזה ״קיום מתוך עצמו״ כסגולה: 

			כל מה שבני אדם מייחסים לאלוהים חוץ משני תארים אלא [מחשבה והתפשטות], מוכרח להיות (במידה שהוא שייך לו בכלל) כינוי חיצוני, כגון: שהוא נמצא מתוך עצמו, שהוא נצחי, יחיד, בלתי משתנה וכו' [...] כל אלה הן סגולותיו של האל מבלי שיודיענו, בכל זאת, מה הוא. אולם כיצד ובאיזה אופן יכולים תארים אלא לחול על אלוהים, זאת נראה להלן בפרקים הבאים.388 

			מן הכתוב ברור כי שפינוזה אינו מזהה שקילות בין סגולה למהות אלא יוצר קוטביות לפיה הסגולה תלויה במהות. אם מהות וסגולה היו דבר אחד, זהה ובלתי נבדל, הרי מן ההיגיון ששפינוזה היה בוחר להשתמש בניסוח הבא: ״בדברים אלה הסברתי את מהותו של אלוהים״ — נקודה. מנין נובע אפוא הצורך להוסיף ״וסגולותיו״ אם לא כדי להדגיש יחס מסוים שבין המהות לבין הסגולה, אולי יחס של תנאי? 

			שנית, בסוף הציטוט ממאמר קצר על אלהים, חלק ראשון, פרק שני, סעיף 29, מפנה שפינוזה לפרק שלישי389 שבו הוא אומר את הדברים הבאים באשר ליחס שבין האל לסגולותיו: 

			נתחיל עתה לדון על אותם התארים שקראנו להם סגולות (א) ותחילה, שהאל הוא סיבת הכל [...] מזה נובע שכל הדברים האחרים אינם יכולים להתקיים מחוץ לאל, או להיות מושגים בלעדיו. לכן מתוך כל הנימוקים, עלינו לומר שאלוהים הוא סיבת הכל.390 

			מציטוט זה עולות שתי נקודות קריטיות ביחס לסגולותיו של האל: הן קיימות בתוך האל והן נובעות מהאל מתוקף היותו הסיבה הפועלת שלהן.391 היחס בין האל לסגולות מגולם אפוא בכך, שהאל הוא סיבה פנימית לסגולות והוא גם הסיבה הפועלת שלהן. באותו ציטוט שפינוזה גם מתאר את יחס הסגולות לאל כיחס שבין שם התואר לשם העצם, כפי שראינו קודם, דבר אשר ממחיש את המהות כסיבה פנימית לסגולות, בדיוק כמו שהתואר נובע מן ושוכן בתוך העצם שאליו הוא משתייך.

			שלישית, גם באתיקה — ספרו העיקרי והבשל ביותר של שפינוזה — בנספח לחלק א׳, מגדיר שפינוזה את כי הקיום ההכרחי של אלוהים כסגולה: ״בדברים אלה הסברתי את מהותו של אלוהים ואת תכונותיו,392 הווה אומר: שהוא קיים בהכרח״.393 גם כאן שפינוזה מציין את קיומו ההכרחי של אלוהים כסגולה ולא כמהות עצמה. 

			לאור הנאמר לעיל ניתן להיווכח כי מציאותו של אלוהים נובעת מן המהות מתוקף תנאי הכרחי עצמי. ואילו כאשר שפינוזה טוען לזהוּת בין הקיום למהות, במשפט 20 שבחלק הראשון שבאתיקה, הוא אכן מציין זהות שבין השניים, אך זהות זו של הקיום היא רק היבט סגולי וספציפי מן המהות. מכל מקום, ישנה קירבה רבה בנושא זה בין שפינוזה וקרשקש, ועל כן סביר להניח השפעה של האחרון על הראשון.

			3ד. 	זהות עקרונית בין שפינוזה לקרשקש בדבר הומוגניות אוניברסלית של הקיום

			בהמשך לדיון אודות היחס שבין מציאותו של האל למהותו, אני מוצא לנכון להרחיב את הדיון לנקודה מהותית נוספת הנגזרת ממסקנות הדיון הקודם: כיצד היחס בין מהותו של אלוהים לעומת מהותם של הנבראים קובע את היחס בין מציאותו של אלוהים לעומת מציאותם של הנבראים. מכיוון שתורת שפינוזה היא תורה מוניסטית חמורה, שפינוזה אינו יכול להכיל דיכוטומיה מוחלטת שבין מציאות האל למציאות הנבראים, כלומר שפינוזה אינו מקבל יחס בבחינת ״שיתוף השם הגמור״. קביעתו זו ניצבת בשלילה מוחלטת לעמדת רמב״ם.394 מכאן נגזר כי שפינוזה מקבל, או אולי אפילו נסמך, על הקביעה האוניברסלית של קרשקש כי המציאות נאמרת ״בקדימה בעצם, ובאחור במקרים״.395 סימוכין לטענתי זו ניתן לחלץ באופן ראשוני מן המשפט הראשון באתיקה: “Substantia prior est natura suis affectionibus”.396 

			משמעותו של המושג הלטיני “prior” הינו ״קודם״, ועל כן יתכן מאוד שתכליתו לציין יחס של ״קדימה ואחור״ בין העצם להפעלותיו. קדימות זו באה לידי ביטוי בתורת שפינוזה בסרגל דיפרנציאלי שנובע וזהה עם מהותו של הדבר. קדימות מציאותו ומהותו של העצם מגולמת בהיותו סיבת עצמו: ״בסיבת עצמו אני מבין את מה שמהותו כוללת קיום, או את מה שטבעו אינו יכול להיות מושג אלא כקיים״.397 על כן מבחינה זו מציאותו ומהותו של אלוהים חד הם (במובן שראינו בסעיף הקודם כמובן): ״קיומו של אלוהים ומהותו הם אותו דבר עצמו״.398 מנגד, המשמעות של ״אחור במקרים״ בתורת קרשקש, מגולם בתורת שפינוזה בהגדרת האופן: ״מה שנמצא בתוך דבר אחר, שבאמצעותו הוא גם מושג״. על כן מבחינה זו ״מהותם של הדברים הנוצרים מאלוהים אינה כוללת בתוכה קיום״.399 

			עם זאת, על אף ההומוגניות שבקיום בין האל לנבראים, קרשקש מציין כי היחס ״קדימה ואחור״ הינו ״במין הסיפוק״.400 ראינו כי קרשקש הושפע מן רמב״ם אודות משמעותו של משפט זה, שתכליתו לציין יחס שבין מספר עצמיות בעלי מכנה משותף. מכנה משותף זה הוא היותם בעלי מציאות, והתנאי הכולל־הנגטיבי הוא היותם ״בלתי נעדרים״. לדעתי את היחס ״מין סיפוק״, או המכנה המשותף שבין האל לנבראים, אפשר למצוא אצל שפינוזה בהבחנה שבין ״נצח״ לבין ״התמד״. הנצח, לדעת שפינוזה, הוא מהות אלוהים עצמה: ״בנצח אני מבין את הקיום עצמו, כל עוד משיגים אותו כנובע באופן הכרחי מתוך הגדרתו בלבד של דבר נצחי״.401 וכן: ״הנצח הוא המהות עצמה של אלוהים, באשר היא כוללת קיום הכרחי (לפי א: הג 8).402 מנגד, מהות האופנים, לדעת שפינוזה, אינה כוללת נצח משום שמהותם אינה מכילה קיום הכרחי אלא רק התמדה: ״התמדה היא המשך הקיום ללא גבול מוגדר. הסבר: אני אומר ללא גבול מוגדר, מפני שאיני יכול להיות קבוע ומוגבל על ידי עצם טבעו של הדבר הקיים, וגם לא על ידי הסיבה הפועלת, המניחה בהכרח את קיומו של הדבר אך אינה מבטלת אותו".403 

			למעשה התמדה היא קיום בלתי־הכרחי של הדבר. יש לשאול אפוא מנין דבר בעל ההתמדה מקבל את מציאותו אם היא אינה הכרחית? התשובה לכך נעוצה בעקרון לפיו הפועל (Actuality) קודם לכוח (Potentiality).404 כלומר, רק מציאות הכרחית ונצחית בפועל יכולה להעניק מציאות בפועל לדבר שמציאותו אפשרית בכוח. במילים אחרות, ההתמדה של דבר פרטי יכולה לבוא לידי ביטוי רק מתוקף היבחנותה באמצעות ישות בעלת מציאות הכרחית שמהותה היא הנצח עצמו. נובע מכך שההתמדה חייבת להיות מצויה בתוך אלוהים ונובעת מן אלוהים; אלוהים הוא הסיבה הפועלת והאימננטית של התמדת הדבר.405 מתוך כך עולה, שהמכנה המשותף בין האל לנבראים נובע מהיות האל עצמו הסיבה הפועלת והאימננטית של התמדת הדבר, והמכנה המשותף בין האל לנבראים הוא מהותו וקיומו של אלוהים. הסבר: אלוהים כישות שמהותה כוללת את מציאותה, מעניק ממציאותו שלו — הנצח, את מציאותם של הנבראים. הווה אומר את התמדתם:

			מהותם של הדברים הנוצרים מאלוהים אינה כוללת בתוכה קיום. הוכחה: הדבר גלוי (מתוך א: הג 1). הרי דבר שטבעו כולל קיום [כשהוא נדון כשלעצמו] הוא סיבת עצמו, וקיים אך ורק מתוך הכרח טבעו. משפט נסמך: מכאן נובע שאלוהים אינו רק הסיבה להתחלת קיומם של הדברים, אלא גם הסיבה לכך שהם ממשיכים בקיומם, או [אם להשתמש במונח סכולסטי], אלוהים הוא סיבת ישותם. כי בין שהדברים קיימים ובין שלא, כל פעם שאנו נותנים דעתנו למהותם אנו מוצאים שאינה כוללת לא קיום ולא התמדה. לכן הסיבה לקיומם ולהתמדתם אינה יכולה להיות נעוצה במהותם, אלא רק באלוהים לבדו, שהקיום שייך לטבעו שלו בלבד (לפי א: 14 נ 1).406

			ההומוגניות האוניברסלית של הקיום, שבה כל מציאות היא רק מסוג אחד ואין עולם אחר מעבר לזה הקיים, באה לידי ביטוי בתפיסתו הפנתיאיסטית של שפינוזה, המגולמת יותר מכול באמרתו המפורסמת ״אלוהים או הטבע״ [Deus sive Natura].407 שפינוזה מבהיר שם כי ההתמדה של האופנים היא תולדת פעולותיו של אלוהים באשר הוא פועל את עצמו, בתוך עצמו ומתוקף עצמו, כלומר — כל היש הקיים הוא מרחב הומוגני־מטאפיזי של עצמותו ופעולתו של אלוהים:

			היש הנצחי והאינסופי שאנו מכנים בשם אלוהים או טבע פועל מתוך אותה הכרחיות שבה הוא קיים. ובמשפט א: 16 הראינו שהכרחיות הטבע, שמתוכה הטבע קיים, היא אותה הכרחיות שמתוכה הוא פועל. רצוני לומר, הטעם או הסיבה לכך שאלוהים או הטבע פועל ולכך שהוא קיים, הוא אותו טעם עצמו.

			3ה. הוכחת האל השנייה של שפינוזה

			הוכחה שנייה במשפט 11 בחלק הראשון באתיקה מתוארת בתמצות כך: 

			לכל דבר צריך שיהיה אפשר לייחס סיבה או נימוק מדוע הוא קיים או מדוע אינו קיים [...] אך לעצם בעל טבע שונה לא היה שום דבר משותף עם אלוהים (לפי א: 2) ולכן לא היה יכול להניח את קיום אלוהים או לבטל את קיומו. מכיוון שהנימוק או הסיבה המבטלים את הנימוק האלוהי אינם יכולים להימצא מחוץ לטבע האלוהי, הרי כדי שאלוהים לא יתקיים מן ההכרח שימצאו בטבעו שלו; ואם כן, שטבעו שלו יכלול בתוכו סתירה. אבל אבסורד לומר דבר זה על יש אינסופי באופן מוחלט ובעל שלמות עליונה. יוצא שאין באלוהים ולא מחוץ לאלוהים שום סיבה או נימוק המבטלים את קיומו, ואם כן אלוהים קיים בהכרח.408

			הוכחה זו היא למעשה הרחבה מחודשת של משפט 7 שבחלק הראשון באתיקה, אך עם דגש ספציפי לאלוהים ולא כל עצם אפשרי.409 להוכחה כמה שלבים קריטיים: ראשית, בתחילתה קובע שפינוזה את עקרון הטעם המספיק כנקודת המוצא של ההוכחה. הוא קובע אותו בהיקף הרחב ביותר שלו,410 הווה אומר: לכל דבר קיים נדרשת סיבה לקיומו. אולם שפינוזה מציב תנאי נוסף — גם לכל דבר שאינו קיים נדרשת סיבה עבור אי־קיומו. כדי להבין את חשיבותו של שלב זה עלינו לזכור, כי עקרון הטעם המספיק הוא יסוד לוגי־מטאפיזי מכונן של שיטת שפינוזה. הוא חודר לכל הגדרה, אקסיומה ומשפט שבאתיקה. שנית, מתוקף עקרון הטעם המספיק, שפינוזה דן אודות עצם אפשרותם של ישים שונים ens: בעלי קיום הכרחי מתוקף מהותם; בעלי קיום הכרחי מתוקף סיבתם; ונמנעי המציאות. אלוהים מוגדר כעצם הכרחי המציאות מתוקף מהותו — סיבת קיומו חייבת להיות בו עצמו (לפי משפט 7 חלק ראשון באתיקה).411 שלישית, בשלב האחרון של ההוכחה שפינוזה דן באפשרות אי־קיומו של אלוהים. מן הסעיף השני נובע כי קיומו של אלוהים הינו הכרחי אלא אם מתקיימת אחת מן הסיבות הבאות היכולות לשלול את קיומו: (1) לא קיימת סיבה שקובעת את קיומו של אלוהים; (2) קיימת סיבה בפועל המונעת את קיומו של אלוהים. שתי אפשרויות אלו הולכות יחדיו בהכרח לפי עקרון הטעם המספיק בצורתו השפינוזית: אם אין סיבה לקיומו של אלוהים, אזי בהכרח חייבת להיות סיבה המונעת את קיומו. וההפך, אם יש סיבה לקיומו של אלוהים אזי בהכרח לא תיתכן סיבה המונעת את קיומו.

			חשוב להבין כי מעקרון הטעם המספיק עולה בהכרח שהעדר סיבה כלשהי אינו יכול לגרור העדר של תולדה, משום שבתפיסת עקרון הטעם המספיק של שפינוזה העדר תולדה מחייב סיבה בפועל שמנעה את קיומה.412 מכאן שהעדר סיבה שתגרור את אי־קיומו של אלוהים אינה מן האפשר, ולכן ישנן רק שתי אפשרויות אלו לשלילת קיומו של האל, אולם שתיהן אינן אפשריות בהכרח: (1) אלוהים הוא הסיבה של עצמו, על כן מהותו כוללת קיום. אולם אם נניח כי בתוך אלוהים ישנה סיבה המונעת את קיומו, הרי יש בכך סתירה בעצם המושג אלוהים,413 וסתירה פנימית קיימת רק בדבר שמציאותו הינה נמנעת.414 אולם עבור אלוהים שהוא היש בעל הממשות הגבוהה ביותר, סתירה עצמית אינה מן האפשר: ״ואם כן שטבעו יכלול בתוכו סתירה. אבל אבסורד לומר דבר זה על יד אינסופי באופן מוחלט ובעל שלמות עליונה״. על כן נובע בהכרח כי קיומו של אלוהים הכרחי מתוקף היותו סיבת עצמו. 

			(2) לפי עקרון הטעם המספיק, על מנת שדבר לא יתקיים צריכה להיות סיבה בפועל המונעת את קיומו: ״לכל דבר צריך שיהיה אפשר לייחס סיבה או נימוק מדוע הוא קיים או מדוע אינו קיים״.415 לפיכך לא תיתכן שום סיבה בפועל אשר תמנע את קיומו של אלוהים, משום שגם על סיבה זו ״להימצא או בטבעו של אלוהים עצמו או מחוץ לטבעו, כלומר בעצם אחר בעל טבע שונה. כי לוא היה זה עצם מאותו טבע, הרי מתוך כך בלבד צריך היה להודות, שיש אלוהים״.416 אולם ראינו כי מטבעו של אלוהים מתחייב קיומו, ובנוסף ראינו גם כי עצם אחד אינו יכול לשלול את מציאותו של עצם אחר.417 כמו כן גם הפעלה (אופן) של אלוהים, בין שקיימת או שאינה קיימת, אינה יכולה לשלול את מציאותו של העצם, שהרי העצם קודם להפעלותיו מבחינה עוצמתו האונטולוגית.418 מכל אלו נובע קיומו ההכרחי של אלוהים כסיבת עצמו. 

			מבחינת המבנה הצורני של הוכחת האל השנייה כמו ההוכחה הראשונה מבוססת על ההיסק הלוגי Modus ponens. להלן צורת ההוכחה:419 

			1.	לכל דבר, בין אם קיים או שאינו קיים, ישנה סיבה לקיומו או סיבה לאי קיומו [נובע מ הגדרת שפינוזה לעקרון הטעם המספיק]. 

			2.	אלוהים מוגדר כעצם בעל קיום הכרחי הנובע מעצמו בלבד [נובע מהגדרה 1 ומשפט 6 שבחלק הראשון באתיקה]

			3.	שום גורם אינו יכול לשלול את קיומו של עצם [נובע מאקסיומה 5 ומשפטים 3-2 שבחלק ראשון באתיקה]. 

			4.	גם העצם עצמו אינו יכול לגרום לאי־קיומו בשל האבסורד שבדבר [נובע ממשפט 7 שבחלק ראשון באתיקה].

			5.	סיבתיות עצמית שקולה לקיום הכרחי [נובע מהזהות שבין השניים לפי הגדרה 1 שבחלק ראשון באתיקה].

			6.	לכן, אלוהים קיים בהכרח. 

			דון גארט, טוען,420 כי מההוכחות הראשונה והשנייה שבמשפט 11 אמנם נובע קיומו ההכרחי של אלוהים, אולם בנוסף לזאת מוכח גם קיומו ההכרחי של כל עצם אפשרי בכלל (עצמים שאינם אינסופיים באופן מוחלט). עצם שאינו אלוהים, חייב בהכרח להיות קיים מתוקף משפט 7, ומן הוכחות ראשונה ושנייה של משפט 11. מכאן עולה בעיה מטאפיזית כבדת משקל שלא ניתן לחמוק ממנה: מכיוון שאלוהים מוגדר כעצם בעל אינסוף של תארים, אזי נובע כי קיום של כל עצם אפשרי בעל תואר כלשהו יהיה בהכרח חייב להיות שותף עם אלוהים באותו התואר. אולם מצב כזה הוא בלתי אפשרי לאור משפט 5 שבחלק ראשון באתיקה: ״לא יכולים להיות בטבע שני עצמים או יותר מאותו טבע או תואר״. למעשה החשש שמביע גארט ביחס להוכחות הראשונה והשנייה שבמשפט 11, מתבסס על כך שניתן להוכיח באמצעותן את האפשרות העקרונית לקיומם של עצמים רבים, יתכן לאינסוף, שכל אחד מהם הוא ישות אוטונומית המחזיקה בתאריה שלה, בלא שום גורם המאחד את כלל התארים. הווה אומר: ללא אלוהים בבחינת: ״יש אינסופי באופן מוחלט, כלומר, עצם בן אינסוף תארים...״.421 גארט טוען אפוא, כי שלילת כל עצם אפשרי מלבד אלוהים מתבצעת בפועל רק במשפט 14 בחלק הראשון באתיקה: ״חוץ מאלוהים שום עצם אינו יכול להימצא ולא להיות מושג״. כמו כן טוען גרט, כי משפט 5 בחלק הראשון באתיקה422 יכול לשמש יסוד לשלילת קיומו של אלוהים כעצם בן אינסוף תארים, ובכך להוות תוקף עבור עמדה הגורסת קיום של אינסוף עצמים נבדלים שיש להם מספר סופי של תארים. עוד טוען גארט, כי רק באמצעות הוכחות השלישית והרביעית שבמשפט 11 בחלק הראשון באתיקה ניתן להוכיח את אחדותו המוחלטת של אלוהים כעצם אחד ויחיד בן אינסוף תארים, כי הן משמשות המשך ישיר והכרחי להוכחות הראשונה והשנייה. מכאן עולה כי ארבעה ההוכחות המרכיבות את משפט 11 הן למעשה מהלך סינתטי אחד שפותח בהוכחת קיום עצם ומסיים בהוכחת קיומו של עצם אחד בלבד בן אינסוף תארים.423 הדרך להוכיח את אחדותו המוחלטת של אלוהים נובעת מכך ששפינוזה מראה כי קיומו של אלוהים שולל קיום של כל עצם אחר מלבדו, או — וזה אותו הדבר — טענת קיומו של כל עצם אחר תגרור סתירה עצמית של אותו עצם ביחס לאלוהים. 

			כעת יידונו מקורות ההשפעה האפשריים של הוכחת האל השנייה שבמשפט 11 של שפינוזה. ראינו כי דקארט, יתכן בהשפעת אבן סינא, מבחין בין קיום אפשרי לקיום הכרחי השייך לאל לבדו.424 הכרחיות קיומו של אלוהים מביאה לקביעה כי מהותו של אלוהים מחייבת את קיומו. קביעה זו היא למעשה ניסוח מחודש של ההוכחה האונטולוגית של דקארט המופיעה בהגיון החמישי.425 הבחנה זו של דקארט, המפרידה בין קיומו ההכרחי של אלוהים לבין גורמים אחרים זהים בעלי קיום אפשרי, קיבלה אצל שפינוזה ניסוח מחודש בהוכחה השנייה שבמשפט 11. 

			הסיבה להבניה המחודשת של ההבחנה בין קיום הכרחי לאפשרי ולהוכחת האל וייחודיותו נובעת, לדעת וולפסון,426 מתוך שהבחנתו של דקארט אודות עצם בעל קיום הכרחי החזירה את שפינוזה למקורות ההבחנה, השאובים מהפילוסופיה והתיאולוגיה של ימי הביניים, בין ״הכרחי המציאות״, ״אפשרי המציאות״ וההוכחה הקוסמולוגית. הקירבה בין הבחנתו של דקארט לבין אנשי ימי הביניים סיפקה לשפינוזה הרשאה ותוקף לעיצוב מחודש של ההבחנה ושל מבנה ההוכחה. וולפסון מציין כי מבנה ההוכחה השנייה שבמשפט 11 נובע מסינתזה זו של השניים: ״ההוכחה השנייה של שפינוזה בעלת אופי מורכב. היא אונטולוגית וקרטזיאנית בצורתה, אולם העצם שלה מועשר במה שהוא שואב ממקורות ימי הביניים״.427

			וולפסון התחקה כאמור אחר מקורות ההשפעה של ההוכחה השנייה שבמשפט 11.428 לאור מסקנותיו אשלב את מסקנותי שלי בנושא זה. בימי הביניים היה מקובל להבחין בין סיבה פנימית לבין סיבה חיצונית לדבר,429 כאשר כל סיבה פנימית לדבר חייבת לנבוע ממהותו של הדבר, בעוד שסיבה חיצונית אינה נובעת ממהותו. בנוסף, גורם חיצוני יכול למנוע יציאה לפועל של הסיבה הפנימית. הסיבה החיצונית המונעת מוגדרת בעצמה גם היא כסוג של סיבה, ותוך כך נוצרת הבחנה נוספת בין שני סוגים של סיבות: סיבה פוזיטיבית — יוצרת, וסיבה נגטיבית — שוללת או מונעת. הבחנות אלו בין סיבה פנימית לעומת חיצונית, וסיבה פוזיטיבית לעומת נגטיבית, יכולים אנו למצוא בהקדמה שמונה עשרה, בחלק שני של מורה נבוכים: 

			כל מה שיוצא מן הכוח אל הפועל — המוציא אותו הוא בהכרח זולתו ומחוצה לו. כי לו היה המוציא בו, מבלי שיהיה מונע — הוא לא היה נמצא בכוח בזמן כלשהוא, אלא היה תמיד בפועל. אם היה מוציאו בו, והיה לו מונע, והמונע הוסר, אין ספק שמסיר המונע הוא אשר הוציא את הכוח הזה אל הפועל. והבן זאת.430 

			מהדברים שלעיל עולה, כי כל מה שיוצא מן הכוח אל הפועל יש לו בהכרח סיבה חיצונית, בין אם פוזיטיבית שיצרה אותו או נגטיבית שהוסרה. תכליתן של הבחנות אלו להראות שלא יכולה להתקיים שום סיבה השוללת את קיומו של אלוהים, לא פנימית ולא חיצונית, לא פוזיטיבית ולא נגטיבית. 

			קודם לרמב״ם היה זה יהודה הלוי שתיאר את הנושא באופן הבא: 

			אלוהים נצחי קיים־לעולם. זאת כי מה שהוכח לגביו שהוא קדום נשלל לגביו ההעדר, כי חידוש ההעדר זקוק לסיבה כמו שחידוש ההתחדשות זקוק לסיבה. כי דבר לא יעדר מעצמו, אלא על ידי הפכו. והרי אין לו [לאלוהים] הפך.431 גם אין כמותו. כי מה שכמותו מכל הבחינות, הוא הוא עצמו ולא יחשב שני. ההפך הגורם־העדר גם לא יכול להיות קדום, כי התבאר שזה [שנגרם לו העדר] קדם לו במציאות, וגם לא יתכן שיהיה מחודש, מפני שעילתו של כל מחודש הוא הקדום, ואיך אפשר שהעלול יגרום העדר עילתו?432 

			יש קירבה רבה מאוד בין דברי ריה״ל לדברי שפינוזה בהוכחה השנייה שבמשפט 11. ראשית, אפשר למצוא בדברי ריה״ל עקרון חשוב שנמצא בתחילת ההוכחה השנייה של שפינוזה. ריה״ל קובע כי לכל דבר קיים ולכל דבר נעדר יש סיבה. יתכן מאוד ששפינוזה ביסס ״עקרון הטעם המספיק״ הרחב והייחודי שלו על בסיס השפעה מסוימת מן תפיסת הסיבתיות שמציג ריה״ל. שנית, ריה״ל קובע כי רק דבר שהוא זהה ונגטיבי לאלוהים יוכל להכחיד את אלוהים. אולם על פי ״עקרון זהות הבלתי נבדלים״, דבר שזהה לאלוהים באופן מהותי יהיה אלוהים בעצמו. על כן קובע ריה״ל: ״דבר לא יעדר מעצמו״. אצל שפינוזה נקודה זה נאמרת בהוכחה השנייה באופן מפורש: 

			אבל כדי שיימצאו נימוק או סיבה כגון אלה [המונעים את קיומו של אלוהים], עליהם להימצא או בטבעו של אלוהים עצמו או מחוץ לטבעו, כלומר בעצם אחר בעל טבע שונה. כי לוא היה זה עצם מאותו טבע, הרי מתוך כך בלבד היה צריך להודות, שיש אלוהים.433 

			שלישית, נובע אם כן כי רק דבר שהוא הופכי לאלוהים יכול להכחיד את אלוהים. אולם דבר הופכי לאלוהים הוא סוג של העדר אינסופי מוחלט, וכפי שראינו בנקודה הראשונה העדר זקוק לסיבה שתכונן את מהותו כהעדר, ועל כן אלוהים כסיבתו של העדר קדם לו בהכרח, ומכאן שאין בכוחו של ההעדר כתולדה להגביל עצם אינסופי מוחלט שהוא סיבת עצמו. מעבר לכך, דבר הופכי לאלוהים גם אינו יכול להיות מחודש כי אז הוא יהיה תולדה, והתולדה אינה יכולה לגרום להכחדת סיבתה. עבור שפינוזה, דבר שהוא הופכי לאלוהים הינו העדר מוחלט — שהוא מכנה ״שטן״,434 ולפי עקרון הטעם המספיק אין סיבה לקיום העדר. תורת שפינוזה היא אונטולוגיה פוזיטיבית ואבסולוטית, לפיה מה שקיים זה רק אלוהים והפעלותיו. על כן להעדר הופכי לאלוהים אין מקום בתורת שפינוזה שהיא תורת ״יש״ במהותה. אם כן, מדברי ריה״ל נובע בהכרח, שאין גורם אשר יכול להכחיד את אלוהים — לא בתוכו ולא מחוצה לו, לא פוזיטיבי ולא נגטיבי. 

			את ההבחנות הימי־ביניימיות בין סיבה פנימית לחיצונית; בין סיבה פוזיטיבית לנגטיבית; ובין הכרחי המציאות לאפשרי המציאות — אפשר למצוא כאשר שפינוזה, בהוכחה השנייה של משפט 11 בחלק הראשון של האתיקה, מבצע סיווג סוגי ״ישים״: (1) נמנע המציאות — ״ואם אינו קיים, גם אז צריך שיהיו נימוק או סיבה המונעים בעדו להתקיים או מבטלים את קיומו. והנה, נימוק זה או סיבה זו צריך שיהיו כלולים או בטבעו של הדבר או מחוצה לו. מעגל מרובע, למשל, עצם טבעו מציין את הנימוק שבגללו אינו קיים, שהרי הוא כולל סתירה״;435 (2) הכרחי המציאות — ״מן הצד האחר, גם הנימוק שבגללו העצם קיים נובע מטבע העצם בלבד, שהרי הוא כולל בתוכו קיום״.436 בנוסף, בחלק השני של ההוכחה מציג שפינוזה צורה נגטיבית של יש שהוא ״הכרחי המציאות״ מתוקף כך שאין סיבה למניעת קיומו. כלומר זהו ״יש״ שאין לו סיבה נגטיבית־מונעת: ״מה שאין כל נימוק או סיבה המונעים את קיומו, מתקיים בהכרח״; (3) אפשרי המציאות מתוקף סיבה חיצונית לו — ״ואילו הנימוק שבגללו מעגל או משולש קיימים או אינם קיימים אינו נובע מתוך טבעם, אלא מסדר הטבע הגופני כולו״.437

			באופן קוהרנטי לשיטתו, יסוד חלוקת הישים ens של שפינוזה בהוכחה השנייה של משפט 11 נובע מעקרון יסודי ומהותי אחד — ״עקרון הטעם המספיק״.438 מתוקף עקרון זה שדורש הסבר סיבתי (הווה אומר סיבה אקטואלית) עבור כל דבר קיים או שאינו קיים, נובעת היררכיה דואלית בין סיבתיות עצמית לדבר לבין סיבתיות חיצונית לו: ״נימוק זה או סיבה זו צריך שיהיו כלולים או בטבעו של הדבר או מחוצה לו״, ו־Tertium non datur. מכאן שלשיטת שפינוזה התוקף למציאות אלוהים הוא הסיבתיות העצמית שלו — “causa sui”. סיבתיות עצמית זו משמשת ככוח המניע את הכרח קיומו של אלוהים בשני רמות, הן פוזיטיבית והן נגטיבית: מבחינה פוזיטיבית מציאותו נובעת ממהותו על ידי כינון עצמי; מבחינה נגטיבית נובע כי לא תיתכן שום סיבה, בתוך או מחוץ לאלוהים, שעלולה למנוע את קיומו. חשוב להיווכח בכך שהקריטריון האלגנטי היחיד של הסיבתיות העצמית ההכרחית של אלוהים מהווה בסיס להוכחה השנייה של משפט 11. 

			כעת נוכל להבין כי מושג הכרחי המציאות, שמקורו באבן סינא,439 מקבל פרשנות מחודשת בתורת שפינוזה, ובכך למעשה תפיסתם העקרונית בנושא זה היא זהה: ״בסיבת עצמו אני מבין את שמהותו כוללת קיום, או את מה שטבעו אינו יכול להיות מושג אלא כקיים״.440 אולם בניגוד לעמדת שפינוזה, גם לאבן סינא,441 גם לרמב״ם (ואף לדקארט)442 הגדרה מהותית שונה להכרחי המציאות: ״כל מחויב המציאות מבחינת עצמותו אין סיבה למציאותו בשום אופן ובשום מצב״.443 לדעת רמב״ם, בדומה לאבן סינא, הדגש למציאותו של דבר מחויב המציאות מבוסס על הקביעה שאין שום סיבה למציאותו. לפנינו אפוא הבדל עקרוני ומהותי בין דעת שפינוזה לדעת אבן סינא והרמב״ם ביחס לתפיסת הכרח מציאותו של אלוהים: עבור אבן סינא והרמב״ם (ודקארט) מציאותו מעוגנת בהעדר סיבה, ואילו אצל שפינוזה מציאותו של אלוהים מעוגנת בהיותו סיבת עצמו.

			יתרה מכך, בשיטת שפינוזה לא תיתכן מציאות לדברים המוגדרים כ״אפשרי המציאות״, משום עקרון היסוד של שיטתו הקובע שלכל דבר ישנה סיבה המאשרת או שוללת את קיומו, וסיבה זו חייבת להיות או בדבר עצמו או מחוצה לו. מכאן שדבר אפשרי לא יתכן כלל — אלא הכול הכרחי! הסבר: מחד, אם סיבתו של דבר קיימת, אזי הדבר מתקיים בהכרח. גורם כזה מוגדר כהכרחי מתוקף סיבתו (הגדרה שלישית של שפינוזה בהוכחה השנייה של משפט 11). מאידך, אם סיבתו של דבר — בין אם היא פנימית או חיצונית לו — היא נמנעת, אזי קיומו אינו מן האפשר. גורם כזה מוגדר כנמנע המציאות (הגדרה ראשונה של שפינוזה בהוכחה השנייה של משפט 11). מעבר לשתי אפשרויות אלה, שפינוזה מסביר מהו דבר קונטינגנטי או מקרי. לדעתו דבר מקרי נתפס על ידינו כקונטינגנטי רק משום שיש פגם בידיעותינו אודותיו. על כן אין אנו יודעים את הסיבות הקובעות או השוללות אותו. אולם אם היינו יודעים את מהותו השלמה של הדבר, הוא לא היה נתפס כמקרי כלל.444 

			בניגוד לשפינוזה, רמב״ם מכיר בקיומו של ״אפשרי המציאות״ לפי דבריו בהקדמה 19: ״כּל מה שיש סיבה למציאותו, הרי הוא אפשרי־המציאות מבחינת עצמוּתו. כי כאשר סיבותיו נוכחות הוא נמצא, וכאשר אין הן נוכחות או שנעדרו או שהשתנה יחסן שחייב את מציאותו — אין הוא נמצא״.445 נראה כי השוני המהותי בין רמב״ם לשפינוזה הוא בכך, שעבור שפינוזה כל מה שיש סיבה למציאותו הוא הכרחי המציאות מבחינת סיבתו ולא ״אפשרי־המציאות מבחינת עצמוּתו״. 

			אם כן, מבחינה אונטולוגית אפשר לחלק את הישים — ens — לשתי רמות: רמה ראשונה מבחינה בין: (א) דבר שאין סיבה לקיומו — על כן הוא ״הכרחי המציאות״. (ב) לעומת דבר שהוא בעל סיבה לקיומו — על כן הוא ״אפשרי המציאות״. רמת שנייה מבצעת ארבע הבחנות נוספות על הרמה הקודמת:446 (1) הכרחי המציאות בבחינת עצמו; (2) הכרחי המציאות בבחינת סיבתו; (3) אפשרי המציאות — קונטינגנטי — הן בבחינת עצמו והן בבחינת סיבתו; (4) נמנע המציאות — אין סיבה, לא בו ולא מחוצה לו, אשר מאפשרת את קיומו. נוסף לחלוקת הישים בהוכחה השנייה של משפט 11, ניתן למצוא חלוקה דומה גם בנספח Cogitata Metaphysica I, ch. 3. גם באיגרת 12 ״על האינסוף״ נמצא הבחנה דומה447 — אבל זו אינה מבחינה בין סוגי ישי על פי סיבותיהם, אלא בין סוגי אינסוף שונים על פי סיבותיהם.

			ההבחנה של הוגי ימי הביניים בין ״הכרחי המציאות״ ו״אפשרי המציאות״ וההסתמכות על עקרון הטעם המספיק מהווים יחד יסוד חשוב עבור חלק מן הווריאציות של ההוכחה הקוסמולוגית. שפינוזה בהוכחה השנייה של משפט 11 יוצר למעשה מודיפיקציה של הוכחה קוסמולוגית זו לסוג של הוכחה אונטולוגית.448 חשיבותו של הטיעון הקוסמולוגי ביחס להוכחת האל של שפינוזה ובכלל ניכרת בכך שהוא הטיעון עיקרי שנעשה בו שימוש בתיאולוגיה היהודית של ימי הביניים (על צורותיו השונות).

			על מנת להראות את תהליך ההתפתחות של הוכחת שפינוזה השנייה ואת מקורותיה, אבקש לבחון בקצרה את תולדותיו והתפתחויותיו של הטיעון הקוסמולוגי שהיה ככל הנראה נגיש ביותר לשפינוזה. את האבולוציה של הטיעון הקוסמולוגי ניתן לחלק לשלוש תחנות קריטיות, שהמשותף לכולן הוא השימוש בעקרון הטעם המספיק, ואילו השונה בין כולן הוא שהן משלבות עקרון נוסף בנוסף לעקרון הטעם המספיק.449 

			התחנה הראשונה מתחילה עם אפלטון, המוכיח את קיומו של אלוהים מתוך שהוא קובע שימוש הכרחי בשני עקרונות: (1) הראשון הוא עקרון הטעם המספיק: לכל תולדה בהכרח ישנה סיבה שקדמה לה. (2) עקרון שני הוא עקרון בריאה ההכרחית של העולם. עבור אפלטון, העולם הוא ״יש״ נברא מכיוון שהוא נתון חושני ובעל גוף. לדידו כל דבר שהוא בעל גופניות והניתן לחישה גופנית הוא מתהווה, ומבחינה אונטולוגית הוא ״יש־נברא״ ואינו נצחי. מבחינה אפיסטמית, על דבר גופני וחושני ישנה רק ״דעה״ ולא ״ידיעה אמיתית״. דבר כזה אינו מוחלט ויציב כמו הדברים האמיתיים (אידאות, אלוהים). רק אלוהים והאידאות קבועים, בלתי משתנים ונצחיים. על כן מסיק אפלטון שהעולם עצמו הוא דבר נברא, ומכיוון שלכל נברא ישנה בהכרח סיבה, אזי הסיבה הראשונית לעולם היא אלוהים.450 

			דעה זו, המוכיחה את קיומו של אלוהים מתוקף בריאה העולם, היא מן היסודות העיקריים בתיאולוגיה היהודית ובתיאולוגיה המונותאיסטית בכלל. ברמה התיאולוגית, עמדה זו מגולמת יותר מכול במשפט הראשון בתורה: ״בראשית ברא אלוהים את השמים ואת הארץ״.451 פילוסופים מוסלמים מן המותקלימון,452 וכן פילוסופים יהודים רבים מימי הביניים, החזיקו בדעה זו אודות הבריאה, וביניהם סעדיה גאון,453 בחיי אבן פקודה,454 יהודה הלוי,455 ויוסף אבן צדיק.456 נקודה קריטית, שמסקנותיה ייבחנו בהמשך, היא שרבי חסדאי קרשקש, באופן שונה וחריג בנוף הפילוסופיה של התקופה, מעלה ביקורת רדיקלית אודות ההוכחה קוסמולוגית הרווחת. הוא טוען שמסקנת קיומו של בורא־עולם מהנחת בריאת העולם אינה הכרחית.457 לדעתו יתכן קיום עולם בלא הצורך בבורא־עולם, עקב אפשרות של אבולוציה קוסמוגנית של עולמות, לפיה עולם אחד הוא סיבתו של אחר במארג של שרשרת אינסופית: ״שלא יתחיב מהחלוקה, שאם היה הווה ונפסד, שיהיה מתהווה אחר הפסד בדרך שנצטרך לממציא. וזה, שכבר אפשר שיהיה הוה ונפסד בהמשכות, כענין באישי המין״.458 

			התחנה השנייה של ההוכחה הקוסמולוגית באה לידי ביטוי לראשונה אצל אריסטו בקביעתו את שלילת עקרון בריאת העולם. אריסטו שמר את ״עקרון הסיבתיות״, אולם את עקרון בריאת העולם הוא החליף ב״עקרון שלילת רגרסיה סיבתית אינסופית״. קיימות שתי צורות של הוכחה קוסמולוגית זו אצל אריסטו: (1) הצורה הראשונה מבססת את קיום האל מתוקף התנועה הנצחית.459 (2) הצורה השנייה מבססת את קיום האל מתוקף היחסים בין פוטנציאליות לאקטואליות.460 

			התחנה השלישית של הטיעון הקוסמולוגי, שהיא למעשה צורה שלישית של ההוכחה הקוסמולוגית של אריסטו, נובעת מן פרשנותם המחודשת של אלפאראבי ואבן סינא.461 צורה שלישית זו היא פשוטה יותר, מקיפה וכוללת יותר, ועל כן גם אלגנטית יותר משתי הצורות הקודמות של ההוכחה אצל אריסטו. זאת מכיוון שאבן סינא ואלפרבי יוצרים רדוקציה של ההוכחות הקוסמולוגיות של אריסטו לכדי עקרון אחד — היחס שבין הכרחיות לאפשרות.462 הם משלבים אפוא יחד עם עקרון הסיבתיות את עקרון היחסיות שבין הכרחיות לאפשרות. 

			חשוב לציין שלכל שלוש הצורות הללו של הוכחת האל הקוסמולוגית מתוקף עקרון הסיבתיות ועקרון שלילת רגרסיה אינסופית, וגילומן בצורות הוכחה המבוססות על התנועה ועל המעבר מפוטנציאליות לאקטואליות, יש למעשה מהות זהה, מכיוון שכולן מגלמות את הביטוי של פעולת הסיבתיות עצמה.463 תנועה, פוטנציאליות ואפשרות הן שלוש דרכים שונות שבהן יכול להיות מגולם עקרון הסיבתיות. על כן הן למעשה שלוש דרכים מתחלפות ועם זאת שקולות מבחינה מסוימת. אריסטו עצמו מגדיר תנועה הן כפוטנציאליות באשר היא פוטנציאל464 והן אקטואליות באשר היא מיוחסת למה שנע באשר הוא נע.465 

			רמב״ם466 משתמש בהוכחה הקוסמולוגית של אריסטו על כל שלושת צורותיה: מתוקף התנועה הנצחית, מתוקף היחס שבין פוטנציאליות לאקטואליות, ומתוקף ההבחנה בין הכרחי לאפשרי.467 אולם צורתה השלישית, שבאה לידי ביטוי בתפיסתו של אבן סינא, מגולמת במעין וריאציה פיזיקלית שרמב״ם עצמו יצר468 בספרו מורה נבוכים, חלק שני, פרק 1, עיון שלישי: ״עיון פילוסופי שלישי בעניין זה לקוח מדברי אריסטו אף כי הביאו למטרה אחרת״. 

			תומאס אקווינס469 נסמך, עבור ההוכחה השלישית מתוך חמשת ההוכחות שלו לקיום האל, על ההוכחה הקוסמולוגית של אריסטו בצורתה השנייה (מתוקף היחס שבין פוטנציאליות לאקטואליות) וגם הוא שולל רגרסיה סיבתית אינסופית.470

			קרשקש, בהלך רוחו הפילוסופי, האנטגוניסטי והרדיקלי, שולל את הצורה השלישית של ההוכחה הקוסמולוגית של אבן סינא על פי אופן הצגתו של רמב״ם.471 קרשרש מציג הוכחת אל אותנטית וייחודית משלו,472 שהיא מודיפיקציה משודרגת להוכחת האל של אבן סינא. קרשקש שולל את הקביעה של אריסטו־רמב״ם לאי־אפשרות רגרסיה סיבתית אינסופית473 וגם את עקרון הבריאה כפשוטו.474 עם זאת הוא שומר את עקרון הסיבתיות כעקרון והכרחי: 

			אם שיהיו עלות ועלולים בעלי תכלית או בב״ת, אין המלט, מהיות עלה אחת לכללם. למה שאם יהיו כלם עלולים, היו אפשרי המציאות בבחינת עצמם, והם צריכים למכריע יכריע מציאותם על העדרם, והיא העלה לכללם המכרעת מציאותם, והוא האל יתברך.475 

			על ידי זניחת עקרון הבריאה וזניחת עקרון אי־אפשרות רגרסיה סיבתית אינסופית, קרשקש מפתח הוכחה ייחודית מאוד: הוכחה קוסמולוגית־אוניברסלית אלגנטית ביותר שלפיה יש צורך רק בעקרון אחד ויחיד — עקרון הטעם המספיק. עקרון זה קובע כי בין אם יש שרשרת סיבות ותולדות סופית או אינסופית, חייבת בהכרח להיות סיבה שאינה אפשרית המציאות באופן עקרוני, הווה אומר סיבה הכרחית המציאות שתכריע את מציאות שרשרת הסיבות על פני העדרה. באמצעות צעד זה קרשקש עושה שימוש מחודש ובאופן נטורליסטי בעקרון הטעם המספיק בלבד ומתוך שהוא מחיל על הפרשנות המבחינה של אבן סינא בין ״הכרחי המציאות״ ו״אפשרי המציאות״: 

			קרשקש הציג גרסה מותאמת של הוכחתו של אבן סינא. קרשקש מכחיש את אי האפשרות של סדרות אין־סופיות של סיבות ומסובבים וכך מסיר את אחת מהנחות היסוד של ההוכחות האריסטוטליות לקיומו של אלוהים בכל צורותיו. אולם הוא עדיין משמר את עקרון הסיבתיות, וטוען שכל אפשרי המציאות, לדוגמה, לכל דבר שבכוח טבעו שלו עשוי להתקיים או לא, חייבת להיות סיבה המעדיפה את הקיום על פני אי הקיום [של הגורם אפשרי המציאות]. סיבה זו [המעניקה את קיום לגורם שהוא אפשרי המציאות] חייבת בעצמה להיות ללא סיבה, כלומר, היא חייבת להיות בעלת קיום הכרחי.476

			לאור הניתוח הפילוסופי של ההוכחה השנייה למשפט 11 מן החלק הראשון של האתיקה, ולאור הבחינה ההיסטורית של ההוכחה הקוסמולוגית — אפשר לעמוד באופן מדויק יותר על היחס בין קרשקש להוכחה השנייה של שפינוזה.

			ראשית, צורתה החדשה של ההוכחה הקוסמולוגית אצל קרשקש מהווה בסיס משמעותי ביותר להוכחת האל של שפינוזה המגולמת בהוכחה השנייה למשפט 11 מן החלק הראשון שבאתיקה. ראיה לכך מספק וולפסון, האומר כי בניגוד לאנשי ימי הביניים שעושים שימוש בשני עקרונות עבור הוכחת האל בצורתה הקוסמולוגית, בהוכחת האל של קרשקש באופן יוצא דופן אין שימוש בעקרון בריאת העולם ולא בעקרון אי־אפשרות רגרסיה סיבתית אינסופית. המבנה העקרוני של שימוש בעקרון הטעם המספיק בלבד מצוי באופן ייחודי גם אצל שפינוזה; הן קרשקש והן שפינוזה עושים שימוש אבסולוטי רק בעקרון נטורליסטי מכונן אחד ויחיד הקובע את מציאות אלוהים וטבעם והשתלשלותם של הנמצאות או האופנים, ועל ידי כך קובעים גם את ההבחנה בין ״הכרחי המציאות״ ו״אפשרי המציאות״, או בין ״סיבת עצמו״ ו״סיבת זולתו״. עקרון זה, המשותף לשני ההוגים והחריג ביחס לתפיסות שרווחו תקופתם, מלמד לכל הפחות על קשר משותף ועמוק בין השניים באשר לעקרון היסוד של שיטתם המטאפיזית: עקרון הסיבתיות ההכרחית עבור קרשקש מחייב הכרחיותו של גורם ש״יכריע מציאותם על העדרם״, ואצל שפינוזה בא הדבר לידי ביטוי באמרו ש"אלוהים הוא סיבתם הפועלת של כל הדברים העשויים להיכלל בתחומו של שכל אינסופי״.477 עקרון סיבתי הכרחי ראשוני זה אצל קרשקש מוגדר כ״מציאותו במה שאין ספק בו״,478 ואילו אצל שפינוזה מעמדו של גורם הכרחי המציאות זה מוגדר כ״סיבת עצמו״ causa sui, וזה הבדל מהותי בין שניהם כפי שנראה בהמשך. 

			שנית, בחינת מהלך הוכחה שנייה של משפט 11 בחלק הראשון שבאתיקה מאפשרת לעמוד על רבדים נוספים של השפעת קרשקש על שפינוזה. מעבר לכך ששפינוזה פותח את ההוכחה בהגדרת עקרון הטעם המספיק החמור והיחיד כבסיס לה, וכבר בצעד זה הוא מאמץ את אבן היסוד במודל ההוכחה של קרשקש. לאחר מכן הוא גם מטמיע ביישומו של עקרון הטעם המספיק את קיומה של סיבתיות אינסופית, מתוך שהוא מתבסס ככל הנראה באופן לא רשמי על הפרכתו של קרשקש את ההקדמה השלישית של רמב״ם. קביעת הסיבתיות האינסופית מגולמת במשפט 11 כך: ״אלוהים, או העצם בן אינסוף תארים, שכל אחד מהם מבטא מהות נצחית ואינסופית, קיים בהכרח״, תוך שילוב עקרון הטעם המספיק בפתיחת המשפט: ״לכל דבר צריך שיהיה אפשר לייחס סיבה או נימוק מדוע הוא קיים או מדוע אינו קיים״. הסיבתיות האינסופית בהקשר להוכחת האל קיימת באופן מפורש גם באיגרת 12. בשלב הבא, בדומה להוכחת האל של אבן סינא, מבצע שפינוזה סיווג של ישים.479 השורש העקרוני של סיווג הישים אצל אבן סינא נובע מן היחס בין ״אפשרי המציאות״ להכרחי המציאות״; שפינוזה, בהשפעת הוכחת האל האונטולוגית של דקארט, מבצע היפוך של ההוכחה הקוסמולוגית של אבן סינא וקרשקש להוכחה אונטולוגית,480 וקובע את מרכזה לא במציאות הדברים ״אפשרי המציאות״ אלא באבסורד של אי־קיומו של אלוהים בבחינת עצמו. וכדברי וולפסון: 

			עד כה שפינוזה עקב מקרוב אחרי אבן סינא. אולם כאשר הוא מנסה לבנות הוכחה לקיומו של אלוהים על יסוד הסיווג הזה של הרעיונות שלנו על ישות, הוא זונח את אבן סינא. כמו קרשקש, בתור התחלה הוא שולל את אי האפשרות של סדרות אין־סופיות של סיבות. אך אז הוא זונח גם את קרשקש. משום שהסברו של קרשקש הוא עדיין קוסמולוגי ואפוסטריורי — ממסובב לסיבה, מקיומם של דברים אפשריים לקיומו של דבר הכרחי. אולם שפינוזה מתחיל ברעיון בלתי־אמצעי של ישות שקיומה הכרחי מטבעה שלה, הבהירות והמובחנות של רעיון שהוא בעצמו הוכחה למציאותו, ומנסה ליישב מייד את האמת הנתפסת הזאת תחת היקש אנליטי, אשר כפי שראינו הוא התפקיד העיקרי של ההוכחה האונטולוגית [...] לכן ההוכחה הקוסמולוגית של אבן סינא, כפי שקרשקש ערך אותה, הופכת אצל שפינוזה להוכחה אונטולוגית בעקבות דקארט.481

			וולפסון מסיק כי התכלית של הוכחה שנייה במשפט 11 באתיקה היא להמיר את ההוכחה הקוסמולוגית־אפוסטריורית של קרשקש לצורתה האונטולוגית־אפריורית. אולם סיווגו של וולפסון את הוכחת האל של קרשקש כהוכחה קוסמולוגית, אינה נכונה במלואה. למעשה האמת מורכבת יותר; הן הוכחת האל של קרשקש והן הוכחת האל של שפינוזה אינן ניתנות להגדרה מוחלטת ונוקשה כ״הוכחה קוסמולוגית־אפוסטריורית״ או לחילופין כ״הוכחה אונטולוגית־אפריורית״. כבר עמדתי על כך שלהוכחת האל של קרשקש מאפיינים אפריוריים־אונטולוגיים מחד, ומאידך היא גם בעלת מאפיינים אפוסטריוריים־קוסמולוגיים.482 ראינו גם כי בניגוד גמור לדעת וולפסון, זאב הרווי מגדיר את הוכחת האל של קרשקש כהוכחה מטאפיזית אפריורית שאין לה זיקה למציאות הפיזיקלית הניסיונית, מכיוון שלדעתו ההבחנה בין ״הכרחי המציאות״ ל״אפשרי המציאות״ היא הבחנה מטאפיזית טהורה שאינה נשאבת מן הניסיון הפיזיקלי שעוסק באובייקטים. נוסף לכך ראינו כי היסוד המכונן בהוכחות האל של קרשקש ושפינוזה הוא עקרון הטעם המספיק. עקרון זה מוגדר הן על ידי דון גארט והן על ידי וולפסון כעקרון שיש לו היבט דואלי:483 מחד, עקרון הטעם המספיק הוא עקרון לוגי טהור המבטא את צורת השכל הטהורה התופסת דברים באופן סיבתי; זהו ההיבט המטאפיזי־אפריורי בו. מאידך, לעקרון הטעם המספיק יש זיקה לניסיון הפיזיקלי, משום שסדר הטבע עצמו והפרטים בו כפופים לסיבתיות; בכך יש לו גם היבט קוסמולוגי־אפוסטריורי בהכרח. מכאן שאם וולפסון מגדיר את עקרון הטעם המספיק כבעל היבט דואלי,484 ומכיוון שקרשקש משתמש בעקרון זה כיסוד עבור הוכחת האל שלו, הגדרתו של וולפסון את הוכחת האל של קרשקש כהוכחה קוסמולוגית־אפוסטריורית עומדת בסתירה לדבריו שלו עצמו, משום שהוכחה זו יכולה באותה מידה לדבריו להיות מוסברת גם באותה המידה באופן אונטולוגי־אפריורי. 

			מדברים אלה אפשר להסיק, כי יתכן מאוד שההמרה של שפינוזה את ההוכחה הקוסמולוגית של אבן סינא להוכחה אונטולוגית, בהוכחה שנייה למשפט 11 בחלק ראשון באתיקה, אינה מבוססת על ההוכחה האונטולוגית של דקארט, אלא דווקא על זו של קרשקש (אם אנו מניחים ששפינוזה קורא את ההוכחה כהוכחה אונטולוגית בדומה לזאב הרווי485). זאת משתי סיבות: (1) ההוכחה האונטולוגית של שפינוזה בהוכחה שנייה למשפט 11 בחלק ראשון באתיקה, מבוססת באופן מובהק על עקרון הטעם המספיק, דבר שמאפיין את הוכחת האל של קרשקש ולא את זו של דקארט בהכרח. (2) אם לוקחים את דברי וולפסון ברצינות על כך שבהוכחה שנייה למשפט 11 בחלק ראשון באתיקה שפינוזה מושפע מן ההבחנה שבין אפשרי המציאות להכרחי המציאות, ובנוסף אנו מקבלים את עובדת הסיבתיות האינסופית שבמטפיזיקה שלו — הרי אנו מקבלים את תיאור הוכחת האל של קרשקש בדיוק כפי שהוא מופיע באיגרת 12 של שפינוזה, שבעצמה נסמכת הן על ההבחנה בין ״אפשרי המציאות״ לבין ״הכרחי המציאות״ והן על הזיקה שבין השניים ביחס אל הסיבתיות האינסופית.486

			יתר על כן, באמצעות הבנה מורכבת זו של הוכחת קרשקש, אפשר להבין כי אין לשלול לחלוטין את הסיווג שעושה וולפסון אודות הוכחת האל של קרשקש כהוכחה קוסמולוגית (בניגוד לדעת הרווי). זאת משום שהבחינה לפיה וולפסון בוחן את הוכחת האל של קרשקש היא מן הצד המבסס את קיומו של האל מתוקף היחס בין האל לבין הנבראים, הווה אומר: אלוהים קיים כהכרחי המציאות רק אל מול מציאותם האפשרית של הנבראים. הנבראים הם הנתון הניסיוני המבסס את נקודת המוצא ואת מסקנת מציאותו ההכרחית של האל. נקודה מהותית זו — לפיה הוכחת האל של קרשקש המעוגנת בניסיון מציאות הפרטים הסופיים — קרוב לוודאי שלא הייתה סמויה מעיניו הבוחנות של שפינוזה. נהפוך הוא, שפינוזה הבין אותה היטב, כפי שעולה מדבריו באיגרת 12 בה הוא מציין מפורשות את שמו של קרשקש: ״אם יש מהלך מתקדם עד הסיבות לאינסוף, יהיו כל הדברים המצויים מסובבים. והנה אי אפשר לייחס לשום דבר מסובב, שיהיה מחויב על פי טבעו״.487 מכאן שאם מסכימים עם מסקנתו של וולפסון, לפיה הוכחתו של קרשקש כהוכחה קוסמולוגית־אפוסטריורית מהווה בסיס להוכחת שפינוזה השנייה שבמשפט 11 לחלק הראשון שבאתיקה, אזי ניתן באותה מידה גם לומר על הוכחה זו שיש בה מאפיינים של הוכחה קוסמולוגית־אפוסטריורית. וראיה לכך היא שבראשית ההוכחה פותח שפינוזה בסיווג סוגי ישים המוכרים לנו מן הניסיון עצמו,488 ורק לאחר מכן הוא מראה כי אלוהים הוא יש הכרחי המציאות מתוקף האבסורד שבאי־מציאותו.

			שלישית, השימוש שעושה קרשקש בעקרון הטעם המספיק מכונן סיווג אוניברסלי שחודר לרבדים המטאפיזיים והפיזיקליים בתורת קרשקש לכדי ההבחנה הדואלית בין ״אפשרי המציאות״ המכונה ״לכללם״ לבין ״הכרחי המציאות״ המכונה ״עלה אחת לכללם״. השימוש המוחלט והעקרוני בעקרון הטעם המספיק הוא שיוצר את הדיפרנציאציה האונטולוגית בשיטת קרשקש. בהקבלה מרשימה מוצאים אצל שפינוזה את אותה תופעה עצמה — גם הוא מחויב באופן טוטלי לשימוש בעקרון הטעם המספיק בצורתו האוניברסלית והחמורה489 כפי שהיא מגולמת בהוכחת האל של קרשקש. ובהקבלה לכך שפינוזה מסווג את חלוקת הישים בפתיחת ההוכחה שנייה למשפט 11 לגורם הכרחי המציאות בבחינת עצמו, הכרחי מציאות בבחינת סיבתו ונמנע המציאות. אני מוצא אפוא קירבה רבה בין הסיווג שיוצר קרשקש בין שתי מערכות אוניברסליות עקב השימוש בעקרון הטעם המספיק, לבין הסיווג הדואלי המעוגן בעקרון הטעם המספיק החודר לעקרונות שיטת שפינוזה; דואליות זו מגולמת במובן העמוק והחמור ביותר בהבחנה בין ״טבע טובע״ [Natura naturans] לבין ״טבע טבוע״ [Natura naturata],490 אולם לא פחות מכך היא ניכרת בהבחנות בין סיבת עצמו491 לסופי בסוגו,492 בין עצם493 לאופן,494 בין חופש להכרח,495 ובין נצח496 להתמדה.497

			רביעית, נוסף לנקודות שהובאו לעיל המעידות על יחס בין שפינוזה לקרשקש על בסיס הוכחה שנייה למשפט 11, שפינוזה מציין מפורשות ובאור חיובי את הוכחת האל של קרשקש באיגרת 12, האיגרת על האינסוף.498 באיגרת זו אפשר לראות בדיוק רב כיצד שפינוזה מחלץ מהוכחת האל של קרשקש את מציאותו של אלוהים מתוקף היותו סיבה הכרחית ופועלת של שרשרת עלולים אינסופית. זוהי חוליה מקשרת נוספת בין הוכחת האל ועקרון הטעם המספיק של קרשקש לבין השימוש בעקרון זה אצל שפינוזה בהוכחה שנייה למשפט 11. 

			אמנם רצוני עוד להעיר כאן, דרך אגב, שהחכמים הפריפטאיים החדשים יותר הבינו שלא כראוי את מופתם של הקדמונים למציאות אלוהים. מופת זה, כמו שאני מוצאו אצל יהודי אחד ששמו ר׳ חסדאי, כך עניינו: אם יש מהלך מתקדם של הסיבות עד לאינסוף, יהיו כל הדברים המצויים מסובבים. והנה אי אפשר לייחס לשום דבר מסובב, שיהיה מחויב על פי טבעו. מכאן שאין בטבע שום דבר שמהותו כוללת בתוכו בהכרח את מציאותו: אבל זה בטל ולפיכך בטל גם זה. כוחה של טענה זו אינו בכך, שאי אפשר שיהיה במציאות דבר אינסופי או מהלך קדימה של הסיבות עד לאינסוף, אלא רק [באבסורד]499 בכך, שמניחים שהדברים שאינם נמצאים על פי טבעם בהכרח, לא יהיו נקבעים למציאות על ידי דבר שהוא מחויב המציאות על פי טבעו, והוא סיבה ולא מסובב.500 

			ניכר מדברי שפינוזה כי חשב שבניגוד להוכחת האל של ״הפריפטאיים החדשים״ הוכחת האל של קרשקש היא הצורה הנכונה: ״הדבר המפתיע בציטוט שמביא שפינוזה להוכחתו של קרשקש הוא ההצהרה שלו שהאריסטוטלים המאוחרים יותר טעו בהבנת ההוכחה שבה ניסו הקדמונים להוכיח את קיומו של אלוהים, ושההבנה הנכונה נמצאת אצל קרשקש״.501 ניכר גם כי השימוש בעקרון הטעם המספיק הובן בצורה נכונה על ידי שפינוזה: שפינוזה מגדיר, בעקבות קרשקש, את התחום של אפשרי המציאות כמסובבים בלבד: ״אם יש מהלך מתקדם עד הסיבות לאינסוף, יהיו כל הדברים המצויים מסובבים״. המילה ״מסובבים״ אינה באה לציין שגורמים אלו אינם סיבה עבור מסובבים אחרים, שהרי בהכרח בתוך מערכת סיבתית אינסופית הכול הם גם סיבות וגם מסובבים; אלא תכליתה לציין את מעמדם האונטולוגי של כל המסובבים כ״אפשרי המציאות״. מתוך דברים אלו אפשר גם לעמוד על השפעתה של תפיסת הסיבתיות האינסופית שבהוכחת האל של קרשקש על המטאפיזיקה של שפינוזה ועל הוכחת האל שלו. ראיה לכך — שהוא מציין את הוכחת האל של קרשקש דווקא באיגרת 12 שדנה על סוגי אינסוף. 

			שלילת אי־אפשרות העקרונית של סיבתיות לאינסוף אצל קרשקש נובעת מתוקף הפרכת ההקדמה השלישית של רמב״ם, שמתוקפה הוא גוזר את ההבחנה בין ״אפשרי המציאות״ ל״הכרחי המציאות״; וכאן חידושו הגדול — בין אם שרשרת עלולים היא סופית או אינסופית, עילה מחויבת המציאות היא הכרחית. ״אלא שמכוון מזאת ההקדמה, ומה שאנו צריכין ממנה הוא מציאות עלה ראשונה בלתי עלולה, היו העלולים בב״ת וכל אחד עלה לחברו, או בעלי תכלית״.502 על פי דברי קרשקש אלו, שפינוזה — באיגרת 12 — מתאר את קיומו של אלוהים ביחס לשרשרת האינסופית של המסובבים באמצעות סוג ההוכחה החביב עליו Reductio ad absurdum, לפיה לא יתכן מעמד אינסופי של גורמים אפשרי מציאות בלי שתהיה עילה ראשונה מחויבת המציאות שתכריע את מציאותם על פני העדרם: ״כוחה של טענה זו אינו בכך, שאי אפשר שיהיה במציאות דבר אינסופי או מהלך קדימה של הסיבות עד לאינסוף, אלא רק [באבסורד] בכך, שמניחים שהדברים שאינם נמצאים על פי טבעם בהכרח, לא יהיו נקבעים למציאות על ידי דבר שהוא מחויב המציאות על פי טבעו, והוא סיבה ולא מסובב.503

			מסקנה זו אודות האבסורד שבהנחת אי־קיומו של אלוהים היא היא ליבת ההוכחה שנייה למשפט 11. ניתן לומר כי הוכחה זו היא שלב בשל יותר של ההבחנות בין מחויב המציאות לבין אפשרי המציאות, ובין שייכות או אי־שייכות של הקיום למהות ששפינוזה מציין באיגרת 12. בשלות זו ניכרת בכך שהוכחה שנייה למשפט 11 מבטאת את מציאותו ההכרחית של אלוהים מתוקף עצמו — מן הסתירה שבהנחת אי־קיומו — ללא תלות בגורמים ״אפשרי המציאות״. סימוכין לשלב אבולוציוני מוקדם בקו מחשבה זה של שפינוזה ניתן למצוא בדבריו הבאים: 

			מכל האמור נובע בבירור, שניתן להוכיח, הן אפריורי והן אפוסטריורי שאלוהים נמצא. אכן, אפריורי יותר טוב; כי הדברים שמוכיחים בדרך זו (אפוסטריורי) מן ההכרח להוכיחם על ידי סיבתם החיצונית, וזה חוסר שלמות מובהק בהם, שהרי אין הם יכולים להודיע את עצמם מתוך עצמם, אלא רק על ידי סיבות חיצוניות. אולם, אלוהים, הסיבה הראשונה של כל הדברים, גם סיבת עצמו, מודיע את עצמו על ידי עצמו.504 

			לדעת שפינוזה, הוכחה שנייה למשפט 11, היא הצורה הראויה והמדויקת לניסוח הוכחת האל של קרשקש, ההוכחה הקוסמולוגית וההבחנות של אבן סינא בכלל:

			לדעתו של שפינוזה, הגרסה התקפה של ההוכחה נמצאת באתיקה שלו, משפט 11 הוכחה שנייה. הוכחת האל השנייה של שפינוזה בבירור חייבת תודה במידה מסוימת לקרשקש, כלומר שהיא חייבת תודה גם לטיעון הקלאמי בנוגע לעליונות הקיום על אי־הקיום, ולהוכחתו של אבן סינא מאפשרי להכרחי.505

			לאור הנאמר עד כה אודות השפעת קרשקש על שפינוזה ביחס להוכחה שנייה למשפט 11, ניתן להיווכח כי להשפעתו של קרשקש על שפינוזה שתי מגמות עיקריות: (1) כינון הוכחה לקיום האל המעוגנת בעקרון הטעם המספיק כעקרון יסוד יחיד. (2) קביעת עקרון הסיבתיות כאינסופי בפועל. אולם למרות הנאמר כאן, עדיין בחשבון אחרון חובה להכיר בכך שקיים הבדל עקרוני בין שתי ההוכחות, אשר למיטב ידיעתי אף חוקר מן התחום אינו מציין: הוכחת האל השנייה של קרשקש מיישמת את עקרון הטעם המספיק על הנבראים, ומהם היא מקישה את קיומו של אלוהים. אולם נראה שקרשקש לא מחיל את עקרון הטעם המספיק על אלוהים עצמו, אלא רק על הסיבתיות שהוא משפיע לאחרים: ״והם צריכים למכריע יכריע מציאותם על העדרם, והיא העלה לכולם המכרעת מציאות, והוא האל יתברך. התבאר אם כן מציאותו במה שאין ספק בו״506. בניגוד להוכחת האל של קרשקש, הוכחת האל השנייה של שפינוזה מיישמת את עקרון הטעם המספיק לא רק על מה שנובע מן אלוהים, אלא אף על אלוהים עצמו. שהרי לדעת שפינוזה לכל דבר ״צריך שיהיה אפשר לייחס סיבה או נימוק מדוע הוא קיים או מדוע אינו קיים״, והרי לא תיתכן מציאות לסיבה המונעת את קיומו של אלוהים: 

			הנימוק או הסיבה המבטלים את הקיום האלוהי אינם יכולים להימצא אפוא מחוץ לטבע האלוהי, הרי, כדי שאלוהים לא יתקיים, מן ההכרח שיימצאו בטבעו שלו? ואם כן, שטבעו יכלול בתוכו סתירה. אבל אבסורד לומר דבר זה על יש אינסופי באופן מוחלט ובעל שלמות עליונה. יוצא שאין באלוהים ולא מחוץ לאלוהים שום סיבה או נימוק המבטלים את קיומו, ואם כן אלוהים קיים בהכרח. 

			הוכחה שנייה למשפט 11 בחלק הראשון באתיקה מקישה את קיומו של אלוהים מתוקף היותו מוגדר “causa sui”: ״הנימוק שבגללו העצם קיים נובע מטבע העצם בלבד, שהרי הוא כולל בתוכו קיום (ראו א: 7)״.507 סיבתיות זו של אלוהים ששפינוזה נותן לה דגש מהותי בשיטתו אינה מצויה אצל קרשקש והיא הנקודה העיקרית אשר מבחינה בין שתי ההוכחות.

			3ו. הוכחת האל השלישית של שפינוזה

			להלן ההוכחה: 

			היכולת שלא להתקיים היא חוסר אונים, ואילו היכולת להתקיים היא עוצמה (כפי שמובן אליו) לכן, אם מה שכבר קיים בהכרח אינם אלא ישים סופיים, הרי לישים סופיים תהיה עוצמה רבה יותר מזו של יש אינסופי באופן מוחלט, וזה (כמובן מאליו) אבסורד. לכן, או ששום דבר לא קיים, או שקיים בהכרח גם יש אינסופי באופן מוחלט. והנה, אנחנו קיימים, אם בתוך עצמנו ואם בתוך דבר אחר הקיים בהכרח (ראו א: אק 1, א: 7). לכן היש האינסופי באופן מוחלט, כלומר (לפי א: הג 6) אלוהים קיים בהכרח.508

			תכליתה של הוכחה שלישית למשפט 11 בחלק הראשון באתיקה היא להראות באופן אפוסטריורי כי אם משהו קיים, אזי בהכרח אלוהים קיים. להוכחה זו חמישה שלבים עקרוניים.509 

			בשלב הראשון שפינוזה פותח בקביעה כי ״היכולת שלא להתקיים היא חוסר אונים, ואילו היכולת להתקיים היא עוצמה״.510 קביעה זו שקולה להגדרה או אקסיומה, ובכך היא מהווה יסוד להמשך ההוכחה.511

			בשלב שני, מתוקף קביעתו כי קיום הוא עוצמה, גוזר שפינוזה — באמצעות סוג ההוכחה החביב עליו “Reductio ad absurdum” — את האבסורד שבהנחה כי ״לישים סופיים תהיה עוצמה רבה יותר מזו של יש אינסופי באופן מוחלט, וזה (כמובן מאליו) אבסורד״. מן האבסורד הזה נובע באופן הכרחי, כי לא יתכן שום דבר בעל עוצמה רבה יותר מאשר הדבר בעל העוצמה האינסופית המוחלטת (טענה מעגלית). מכאן למעשה ניתן לגזור בעקיפין, שאם משהו קיים אזי בהכרח אלוהים קיים. בנוסף אפשר לומר, כי עקרון קדימות הפועל לכוח, או במילים של שפינוזה עצמו עקרון קדימות העוצמה המוחלטת לעוצמה המוגבלת, הוא עיקרו של שלב ההוכחה זה; עוצמה מוחלטת קודמת, מכילה ומכוננת מבחינה אונטולוגית את הדברים שהם בעלי עוצמה מוגבלת. כמו כן, על מנת להבין את ההוכחה עלינו לזכור בשלב זה, כי שפינוזה כבר הגדיר את האלוהים, בהגדרה 6 בחלק הראשון באתיקה, כיש אינסופי באופן מוחלט או כעצם בן אינסוף תארים. 

			בשלב השלישי של ההוכחה מציב שפינוזה דיסיונקציה על מסקנת השלב הקודם: ״לכן, או ששום דבר לא קיים, או שקיים בהכרח גם יש אינסופי באופן מוחלט״. עבור שפינוזה דיסיונקציה זו ברורה מאליה, ועם זאת הוא אינו מציג את תוקפה באופן ישיר. אולם דון גארט חושב כי ניתן לחלץ את תוקפה של הדיסיונקציה באמצעות שחזור המתבסס על עקרון הטעם המספיק. משחזור זה נובע, כי לכל דבר קיים חייבת להיות סיבה, ועל כן סיבת האופנים היא בהכרח העצם:512

			1.	אין שום דבר בטבע מלבד עצמים ואופנים — ״מחוץ לשכל אין אלא עצמים והפעלותיהם״513 [נובע מאתיקה, חלק ראשון, אקסיומה 1; הגדרה 3; הגדרה 5; משפט 4 הוכחה].

			2.	כל עצם אפשרי קיים בהכרח — ״הקיום שייך לטבע העצם״ [נובע מאתיקה, חלק ראשון, משפט 7].

			3.	כל אופן אפשרי חייב להתקיים או להיות מוסבר על ידי עצם — ״באופן אני מבין את הפעלות העצם, או את מה שנמצא בתוך דבר אחר, שבאמצעותו הוא גם מושג״. [נובע מאתיקה, חלק ראשון, משפט 5]. 

			בשלב זה של ההוכחה עדיין קיימת בעיה מהותית בהוכחת האל כעצם אחד ויחיד. מתוך שעוצמה שקולה לקיום נובע, כי כל עצם אפשרי קיים בהכרח, מכיוון שהקיום שייך לטבעו (לפי אתיקה, חלק ראשון, משפט 7). על כן ניתן להסיק שבשלב זה שפינוזה אינו מוכיח עדיין כי אלוהים קיים בהכרח כעצם מוחלט ויחיד, משום שאין בשלב זה כל מניעה לכך שיתקיימו יחד עם אלוהים עצמים נוספים שאינם אינסופיים באופן מוחלט אלא רק בסוגם (את אחדותו המוחלטת של אלוהים כעצם אחד ויחיד יסיק שפינוזה רק בהוכחה הרביעית שהיא החלק האחרון של משפט 11).

			בשלב רביעי מתבצעת הכרעת הדיסיונקציה של השלב הקודם על ידי קביעת העובדה כי אנו קיימים מתוקף אווידנציה בלתי אמצעית של מציאות העצמי: ״והנה, אנחנו קיימים, אם בתוך עצמנו ואם בתוך דבר אחד הקיים בהכרח״. בשלב זה ניכרת השפעת הקוגיטו של דקארט, ובכך גם ההיבט האמפירי־אפוסטריורי של ההוכחה. 

			שלב חמישי, השלב האחרון של ההוכחה, בו שפינוזה גוזר על סמך השלבים הקודמים ובמיוחד מעובדת קיומנו את המסקנה שאלוהים קיים בהכרח: ״לכן היש האינסופי באופן מוחלט, כלומר (לפי א: הג 6) אלוהים, קיים בהכרח״. 

			לדעתו של וולפסון, תכליתן של ההוכחות השלישית והרביעית במשפט 11 היא אחת: להמיר את ההוכחה השנייה הקוסמולוגית של דקארט, כפי שהיא מופיעה בהגיון השלישי, לצורת הוכחה אונטולוגית. דקארט טוען בהוכחה זו שמתוקף תארי הבריאה ושימור הנבראות אפשר להסיק את קיומו ההכרחי של האל באופן אפוסטריורי:514 

			ואף אם יכול אני להניח שאפשר כי תמיד הייתי כפי שאני עכשיו, בכל זאת לא אוכל להתעלם מכוחה של מערכת הטיעונים הזאת, ולהימנע מלהודות בכך שמן ההכרח הוא שהאל הוא היוצר של קיומי. שכן, ניתן לחלק את הזמן של חיי לאינסוף חלקים, שכל אחד מהם אינו תלוי בכל דרך שהיא באחרים; ובכך, מתוך העובדה שלפני זמן קצר הייתי, לא נובע שאני צריך להיות עתה, אלא אם כן ברגע זה ישנה סיבה כלשהי היוצרת ובוראת אותי כאילו מחדש, כלומר משמרת אותי. ואמנם דבר גלוי וברור הוא [...] כי עצם, כדי שישתמר בכל הרגעים שבהם נמשך קיומו, נזקק לאותה היכולת ולאותה פעולה שהיו נחוצות כדי ליצור ולברוא אותו מחדש, אילו כלל לא נמצא עדיין. וכך מורה לנו האור הטבעי באופן ברור, כי השימור והבריאה אינם נבדלים זה מזה אלא מבחינת דרך מחשבתנו, אך כלל לא בפועל. שכן היות שאין אני אלא דבר חושב [...] הרי שאילו הייתה בי יכולת כזאת, אין ספק שחייב הייתי לכל הפחות לחשוב אותה, ולהגיע לידי ידיעתה; אלא שאינני חש בקיומה של שום יכולת כזאת בי, ומתוך כך אני יודע בוודאות שאני תלוי ביש כלשהו שונה ממני.

			דקארט, בהוכחה האונטולוגית שלו בהגיון חמישי, הסיק באופן אפריורי את קיומו של אלוהים מתארי השלמות והסיבתיות העצמית של האל.515 לעומת זאת כאן, בהוכחה השנייה של הגיון שלישי, מסיק דקארט את קיומו של האל באופן אפוסטריורי מן הקיום והשימור. הוכחה זו של דקארט תכליתה להראות כי אין האדם יכול להיות מקור מציאותו שלו — בין אם בקיומו את עצמו ובין אם בשימורו את עצמו — דבר שבא לידי ביטוי מדויק בהוכחת שפינוזה השלישית למשפט 11 בחלק הראשון באתיקה: ״והנה, אנחנו קיימים, אם בתוך עצמנו ואם בתוך דבר אחר הקיים בהכרח (ראו א: אק 1, א: 7)״. נקודת המוצא של דקארט בהוכחה השנייה של ההגיון השלישי היא הסובייקט היודע את עצמו, או הקיום עצמו. וולפסון טוען516 כי שורש ההוכחה הוא קוסמולוגי, משום שאנו מסיקים מן התולדה (קיום האני) אל הסיבה (קיום האל). ההבדל בין הוכחה זו של דקארט לבין הטיעון הקוסמולוגי מן בריאת העולם שונה רק בנקודת המוצא של התולדה; עבור דקארט נקודת המוצא היא עצם מציאותו של האני והכרתו את עצמו כדבר חושב, ואילו עבור הטיעון הקוסמולוגי נקודת המוצא היא מציאות העולם. שורש ההוכחה הקוסמולוגית נובע משני מקורות עיקרים: סיפור בריאת העולם בספר בראשית ותפיסת אפלטון את בריאת העולם.517 אולם כבר בתקופת הרציונליזם היהודי של ימי הביניים מופיעה קריאה שונה של ההוכחה הקוסמולוגית המבססת את נקודת המוצא לא על בריאת העולם כשלעצמה אלא על מציאותם של פרטים ״אפשרי המציאות״.518

			לטיעון הקוסמולוגי כשלעצמו שני תצורות עיקריות, האחת עוסקת בהוכחת קיום האל מתוקף בריאת העולם, והשנייה עוסקת בהוכחת קיום האל מתוקף שימור העולם. הצורה השנייה היא המשך טבעי והכרחי של מעשה הבריאה עצמו. משמעות ה״שימור״ עבור הוגי ימי הביניים היא התמדת מציאותו של העולם לאחר מעשה הבריאה. השימור הוא בריאה ממשית כמו המעשה הראשוני, אבל הוא מכוון להמשיך ולשמר את קיום המציאות. הוכחה קוסמולוגית מן השימור עדיפה על הוכחה קוסמולוגית מן הבריאה, משום שאם מחזיקים בהנחה שהעולם נצחי, אזי הטיעון מן הבריאה אינו תקף ואלוהים כבורא עולם מתייתר. מנגד, תפיסת השימור הופכת את אלוהים לגורם הכרחי המקיים את העולם באופן נצחי בכל רגע, בין אם העולם נברא ובין אם הוא נצחי. 

			את הצורה השנייה של ההוכחה הקוסמולוגית מן השימור ניתן למצוא אצל רמב״ם באופן הבא: 

			בתוקף מציאותו של הבורא עצמו — הכל נמצא, והוא מספק את המשך קיומו על ידי עניין המכונה שפע [...] אולם מכיוון שהאל יתעלה הוא גם צורת העולם, כפי שהסברנו, והוא מספק לו את המשך הקיום וההתמדה, מן הנמנע שיסתלק המספק ויישאר קיים המקבל האספקה, אשר אינו יכול להתמיד אלא במה שהוא מספק לו.519 

			סגנון הוכחה זה מצוי גם אצל תומאס אקווינס:

			כל יצור הוא בר שינוי בדרך כלשהי. נדע אפוא ששינויו של דבר־מה יכול להיגרם באחת משתי דרכים: מכוח הנמצא בו; ומכוח הנמצא ברשותו של אחר. מפני שבטרם היו קיימים, כל היצורים היו אפשריים — לא מטעם כל כוח שנוצר, משום ששום יצור אינו נצחי, אלא מטעם כוח אלוהי בלבד, הואיל ואלוהים יכול להביאם לידי קיום. לכן, כשם שהבאתו של דבר־מה לידי קיום תלוי ברצונו של אלוהים, כך גם הוא תלוי ברצונו של אלוהים שדברים יתמידו בקיומם; משום שהוא אינו משמר אותם אלא בהמשיכו להעניק להם קיום; מכאן שאם הוא יסיר מהם את פעולתו, כל הדברים יתמעטו לאין.520

			אם כך, דקארט, בהוכחה השנייה של ההיגיון השלישי, מבצע טרנספורמציה של תפיסת הוכחה קוסמולוגית מן הבריאה אל השימור של האני. שיאה של תפיסה זו בעקרון הבריאה המתמדת: ״ברגע זה ישנה סיבה כלשהי היוצרת ובוראת אותי כאילו מחדש, כלומר משמרת אותי״.521 שפינוזה, ככל הנראה בהשפעת תפיסה זו של דקארט, מפרש באופן עקרוני ורדיקלי יותר את ההוכחה הקוסמולוגית על בסיס שימור המציאות, מתוקף היות האל הסיבה הפועלת והאימננטית של כל הדברים, ומתוקף הקביעה כי האל אינו פועל לשום תכלית מלבד שלמותו העצמית.522 שפינוזה, בספרו עקרונות הפילוסופיה של דקארט, דוחה את ההוכחה הקוסמולוגית אודות הבריאה מן האין: ״כוח אינו יכול לחול על דברים בלתי אפשריים יותר משבריאה והבאה לקיום יכולות לחול על מה שאינו קיים: ולכן לא יכולה להיות השוואה בין אפשרי ללא אפשרי״.523 אולם באותו מקום עצמו, במשפט XII, הוא מקבל את עמדת השימור: ״אלוהים בלבד משמר בכוחו את כל הקיים״. מכאן אפשר להבין כי כאשר שפינוזה, בהוכחה 3 למשפט 11, מן החלק הראשון באתיקה מציין כי ״אנחנו קיימים, אם בתוך עצמנו ואם בתוך דבר אחר הקיים בהכרח״, כוונתו שאנו קיימים ומשתמרים בתוך ובאמצעות אלוהים: ״אופנים אינם יכולים להימצא ולא להיות מושגים בלי עצם; מכאן שהאופנים יכולים להימצא רק בתוך הטבע האלוהי, ולהיות מושגים רק באמצעותו״.524 

			השפעה נוספת פחות מוכרת אך אולי יותר משמעותית לדחייתו של שפינוזה את עמדת הבריאה ואימוץ עמדת השימור, נובעת מביקורתו של קרשקש על תפיסת הבריאה של רמב״ם ושל רלב״ג.525 קרשקש מראה כי כל מעשה של בריאה בזמן נתון מוביל בהכרח לאבסורד, ובכך הוא מקדם את עמדת השימור באופן בלתי ישיר — העמדה שבה מצדד שפינוזה בהוכחה 3 למשפט 11. רמב״ם מציג מענה כפול לשאלה מדוע בריאת העולם התרחשה בזמן מסוים. באפשרות הראשונה הוא מציג הבחנה בין רצונו של האל לרצון האדם וטוען כי בריאת העולם עבור האל אינה שינוי בעצמותו: 

			מה שאינו גוף ואין לו חומר — אין בעצמוּתו אפשרות כלל. כל מה שיש לו הוא תמיד בפעל. לכן אין הטענה הזאת מתחייבת לגביו, ואין זה נמנע שהוא יפעל בזמן מסוים ולא יפעל בזמן אחר. זה אינו שינוי לגבי הנבדל, ולא יציאה מן הכוח אל הפעל [...] אך רצון הנבדל אשר איננו כלל למען דבר אחר אינו משתנה. ושהוא רוצה עכשיו דבר ומחר — דבר אחר, אין זה שינוי בעצמוּתו ואינו מצריך סיבה אחרת, כשם שהיותו פועל ולא פועל אינו שינוי, כפי שהסברנו. עוד יובהר שרצוננו ורצון הנבדל — נאמר עליהם "רצון" בשיתוף ואין דמיון בין שני הרצונות.526 

			באפשרות השנייה רמב״ם מציג עמדה ספקנית באשר ליכולת לדעת מדוע האל ברא את העולם בעת מסוימת, ועל כן הוא מסביר את הסיבה לבריאה כנובעת מתוך טבעו של המושא הנפעל, בין אם חומרי או נבדל: 

			אזי נותרת השאלה מדוע חידש אותו עכשיו, ולא חידש אותו לפני כן, אף על פי שהוא נמצא. שהכרחי שנמענותה של אותה פעולה מחודשת לפני שחודשה נבעה (1) מהעדר יחס בין הפועל והפעול, אם הפועל גוף, (2) או מהעדר הכנת חומר, אם הפועל אינו גוף.527 

			על שתי תשובותיו של רמב״ם משיב קרשקש תוך חתירה בלתי מתחמקת לכונן תפיסה מוחלטת של האל. הוא מחלק את תשובתו לשלוש אפשרויות ואומר: (א) לא יתכן שהסיבה לאקט הבריאה נעוצה בפועל, משום שיחסו טרם בריאתו אל אקט הבריאה הוא יחס אחד; (ב) כמובן שאין בכוחו של המתפעל לגרום להתרחשות מעשה אקט בריאתו; (ג) לא יתכן שסיבת הבריאה תתרחש באמעות ״כלים״, משום שמחוץ לאלוהות אין שום קיום. על כן בריאה בכלים היא שקולה לכך שאלוהים פועל בעצמו. (ד) מכאן נובע שאקט הבריאה חייב לנבוע רק מתוקף אלוהים עצמו, ועל כן אנו אנוסים להכריע כי רצונו של אלוהים הוא הוא הסיבה הראשונה והאחרונה. ומכיוון שלא יתכן רצון במהות האלוהית, נגזר מכאן באופן הכרחי, אף שאינו מפורש, כי הבריאה אינה יכולה להיות אקט זמני ומשתנה אלא שפיעה מתמדת ונצחית מן האין המוחלט:528

			תשאר אם כן עדין השאלה: מה הביאו לפעל בעת זולת עת? ואי אפשר שיושב בזה, שהתכלית בפעל בעת ההוא נעלם לנו, והוא יתברך היודע למה גזרה חכמתו לפעל בעת זולת עת. וזה, כי כבר יראה, שאי אפשר שיהיה שם תכלית אחר, אלא הרצון לבד. וזה, שלא ימלט העניין, אם היה שם תכלית אחר. אם שיהיה מצד הפועל, או מצד המתפעל, או מצד דבר מחוץ לפועל ולמתפעל, כאלו תאמר, כלים לפעל. (1) ובטל שיהוה מצד הפועל, למה שיחסו אל כל העתים יחס אחד. (2) ואי אפשר גם כן שיהיה מצד המתפעל, שאין שם כי אם העדר מחלט, יחסו גם כן אל כל העתים יחס אחד. (3) וכל שכן שאי אפשר מצד דבר מחוץ, שאין שם דבר מחוץ.529 ועוד, שהפועל אינו פועל בכלים. (4) ולזה מה שיחייב שלא יהיה תכלית אחר ביחוד העת, אלא הרצון בלבד.530

			בניגוד לרמב״ם, רלב״ג חושב שלא תיתכן בריאה מן אין Ex Nihilo. לדעתו העולם נוצר מחומר קדמון שהיה קיים לנצח יחד עם אלוהים עצמו, ומעשה הבריאה הוא למעשה הענקת צורה לחומר הקדמון נטול הצורה. לדידו אקט קבלת הצורה אינה נובעת משינוי ברצון האל אלא משינוי תכונות החומר לכדי היותו מוכן לקבל הצורה. רלב״ג קובע לבסוף, כי אין טעם לשאול מדוע ברא האל את העולם בזמן נתון, משום שעבור כל זמן אחר בו היה האל בורא את העולם עדיין יכולה הייתה להישאל אותה השאלה.

			ואם אמר אומר כי מפני שמציאות השם יתברך הוא באופן אחד תמיד, הנה יחויב שיהיה העניין כן ברצונו, ובהניחנו שיהיה רוצה פעם ולא יהיה רוצה פעם, יהיה זה בהכרח שינוי מה בחק השם יתברך. אמרנו לו שכבר חייב טבע ההתחלה החמרית שיהיה למציאות הטוב התחלה זמנית, לפי שזה הטוב היה בהכרח לה מסודר מזולתה, כמו שהתבאר במה שקדם, ולזה היה מחויב שיהיה העולם מחודש, וכאשר היה זה כן, הוא מבואר שהיות הטוב נמצא בזאת ההתחלה החומרית הוא מהשם יתברך, והיותו בלתי נמצא בה תמיד הוא מפני טבע החסרון אשר היה בזאת ההתחלה שחייב שיהיה מציאות הטוב בה מחודש, ולולי זה היה הטוב בה מזולת פעולת פועל, כמו שהתבאר, וזה שקר, כמו שבארנו. ובהיות העניין כן, הנה בהכרח שיכנס העולם במציאות בעת מה, ולזה לא יתכן השאלה למה לא הווה אותו השם יתברך קודם זה, לפי שאם היה פועל אותו קודם זה איזה שעור שיהיה מהזמן, תפול השאלה הזאת גם כן. והנה כמו שלא יתואר השם יתברך ביכולת שיברא ההפך בדבר עם מציאות ההפך האחר בו, כי טבע המקבל ימנעהו מזה, כן לא יתואר השם יתברך ביכולת שישים נמצא תמיד הטוב בגשם אשר נתהווה ממנו העולם, כי החסרון אשר בטבע הגשם ההוא בעצמו חייב שיהיה הטוב בו נברא.531

			קרשקש מתנגד גם לעמדת רלב״ג ומשיב שלא תיתכן סיבה לשינוי לא בחומר הקדמון ולא באל, משום שיחס האל לחומר הקדמון ויחס החומר הקדמון לאל הוא יחס אחד, ועל כן לא תיתכן שום סיבה שתעניק הצורה לחומר מחוץ ליחס זה ; שינוי אינו יכול לחול באל משום שלמותו, ומן הצד השני השינוי גם אינו חל בחומר הקדמון, שהרי החומר כשלעצמו אין בו כדי לחולל שינוי: 

			ואולם שיהיה השנוי בלא סבה, הנה יתבאר בקלות עם מה שקדם לנו מהדברים. וזה, שאם היה סבה לשנוי הרצון ההוא, היה בהכרח, אם מפאת השי״ת, אם מפאת הגשם שאין במציאות זולת אלו. ואחר שיהיה יחסו יתברך אל כל העתים אחד, ויחס הגשם ההוא וכל המתהווה ממנו אל כל העתים אחד גם כן, הנה אי אפשר שיהיה לשנוי הרצון ביחוד העת שום סבה.532 

			שפינוזה, מתוך השפעה מובהקת ובהמשך ישיר לדעתו של קרשקש, מציג את ביקורתו כנגד בריאה בזמן.533 הוא משיב באופן עקיף לרמב״ם ולרב״ג לאור ביקורתו של קרשקש ואומר כי טבע הכנת החומר לקבל את מעשה הבריאה אינו יכול להיות בעצמו הסיבה לבריאה משום שהחומר עצמו אינו יכול לדרוש דבר בהיותו העדר — משום שטרם הבריאה אין לחומר מציאות כלל: ״לומר שטבע הדבר מחייב זאת, ולכן אי אפשר שיהיה אחרת, הרי זה לא לומר דבר, כי טבע הדבר אינו יכול לחייב כלום כל עוד איננו נמצא״.534 ולהמחשה ראו שוב את הזהות העקרונית בין תשובתו של שפינוזה לזו של קרשקש: ״ואי אפשר גם כן שיהיה מצד המתפעל, שאין שם כי אם העדר מחלט, יחסו גם כן אל כל העתים יחס אחד״.535 על אף דברים אלה, ראוי לעמוד על כך שלמרות ביקורתו של קרשקש על הסברי הבריאה של רמב״ם ולרב״ג, הוא חושב כי קיימת בריאת יש מאין, ויחד עם זאת קיים גם מעשה של אצילות:536 ״הכוונה באומרנו 'יש מאין' הוא, שנתהווה אחר ההעדר. ושלא היה לו נושא נמצא קודם, אלא שהחומר והצורה יחד, שניהם נאצלו אחר ההעדר״.537 אך כיצד יתכן ששני המצבים הסותרים לכאורה — בריאת יש מאין מחד ואצילות מאידך — מצויים בתורה אחת? תורת האצילות יסודה בתורת פלוטינוס,538 ועיקרה שהעולם נובע מעצמותו של האל מתוקף שלמותו ואחדותו ללא יחס לזמן וללא חסרון. פעולת האצלה היא חיובית ונצחית. רמב״ם מייחס תורה זו לאריסטו,539 וקרשקש מוסיף כי אצילות אפשר לה יכולה להיות הן רצונית והן על דרך החיוב, משום שהכרח עצמי זהה עם רצון עצמי.540 מן הצד השני, בריאה יש מאין יסודה בסיפור הבריאה בספר בראשית והיא מופיעה גם בספר מקבים ב, פרק ז׳, פסוק ל"ג.541 הרמב״ם542 ופילוסופים אחרים מימי הביניים מתייחסים לכך. תורת האצילות מניחה כי העולם נברא מאין גמור, והבריאה כשלעצמה נתפסת כאקט רצוני שיש לה התחלה בזמן. 

			אם כן, ההבדלים העיקרים בין תורת הבריאה ותורת האצילות הם בכך שתורת האצלה מצדדת בכך שהעולם נובע מעצמותו של אלוהים באופן נצחי בלתי זמני שתמיד בפועל. ומנגד תורת הבריאה מצדדת בכך שעולם נובע באופן נבדל מעצמותו של אלוהים, יש לו התחלה בזמן, והוא אקט רצוני. אך עם זאת, ועל אף הניגוד בין התורות, יש ביניהן גורם משותף מהותי: שתיהן מניחות כי אלוהים הוא הסיבה ראשונה להתהוותו ומציאותו של העולם.543 קרשקש רוצה להראות כי לשתי התורות מכנה משותף גם ברובד שבו הם חלוקות; מטרתו להוכיח כי גם תורת האצילות וגם תורת הבריאה חייבות להניח את כינון המציאות מהעדר גמור בשל תלות מוחלטת של המציאות בהכרחיות קיומו של אלוהים. לדעתו לא יתכן קיום לשום חומר קדמון או גורם כלשהו ״הכרחי המציאות״ כמעמדו של אלוהים: ״שאין שם דבר מחויב המציאות בבחינת עצמו, כי אם השם יתברך. וכל מה שזולתו — איך שהנח, ר״ל: מחדש, או קדום — הוא אפשר המציאות בבחינת עצמו, והוא נאצל ממנו״.544 לדידו אקט הבריאה מן האין אינו נובע מן המצע שהוא ה״אין״. כלומר, האין כשלעצמו אינו נושא המקבל את אקט הבריאה: ״ואין הכוונה באומרנו 'יש מאין' זולת זה. וזה, שאם היה הכוונה באומרנו 'יש מאין', שהאין יהיה הנושא, כאומרנו 'הזנגאר מנחושת' [...] אבל הכווונה באומרנו 'יש מאין' הוא, שנתהווה אחר ההעדר״.545 

			מן הצד השני קרשקש מפרש גם את האצלה כאקט שאינו נדרש לנושא: 

			והנה האצילות, לא ימלט משיהיה, אם על צד החיוב, אם על צד הרצון. ואיך שיהיה, כבר נודה על מציאות גשמי נאצל מצורה, והצורה אם כן מאצילה ונותנת מה שאין דומה לה. ולא תאציל ותיתן למקבל, כי היא תתן המציאות למקבל [...] ובאמרנו גם כן, שנאצלו שניהם [הצורה והחומר] על צד החיוב, אין הכוונה בו גם כן, אלא שלא היה להם נושא נמצא קודם, ושכל מציאותם נאצל ממנו.546

			קרשקש מרחיק לכת וקובע כי משמעותן של שתי תורות אלה היא אחת. אולם ההבדל בין התורות נובע ביסודו רק מן מבחינת כינון המציאות ביחס לאל עצמו: (1) מצד האצלה, העולם הוא קדום ונצחי כי פעולתו של האל היא בפועל תמיד, והשפעת האצלה מן הפועל אל המתפעל היא ישירה ורציפה: ״שהניחנו אותו קדום, יורה יכולת בב״ת בזמן״.547 משמעות הנצח עבור קרשקש אינה אל־זמניות אלא כל־זמניות או אינסופיות־זמן. ההאצלה הנצחית משקפת את היחס בין האל לבין ההכרח העצמי שלו, הזהה עם רצונו המהותי והקבוע שאינו רצון שרירותי. קרשקש מדגיש כי באקט האצלה אין דואליות, כלומר אין האצלה מסוימת עבור כינון המציאות והאצלה אחרת עבור שימור המציאות או התמדתה; המציאות נאצלת כל הזמן בהווייתה. על כן יחסו של האל למציאות הנאצלת הוא יחס אחד, קבוע ונצחי: 

			שהניחנו אותו קדום, יורה יכולת בב״ת בזמן [...] ועוד, שהניחנו אותו קדום, לפי שיחס הפועל והמתפעל לכל העיתים יחס אחד, יחייב בהכרח אצילותו וחיובו ממנו יתברך תמיד. כמו שהונח, כי אין שם עת מיוחד יהיה אצילות המציאות בו, והזמן האחר אצילות ההתמדה. ולזה מחויב מהנחתנו זאת — ר״ל: אצילות המציאות תמיד על צד החיוב — חיוב יכולת בב״ת בפועל תמיד. וזה, שהיכולת בעל תכלית יהיה כשיהיה יחס שמור בין הפועל והמתפעל. אבל כשלא ביניהם יחס, יהיה בהכרח יכולת בב״ת.548

			(2) אולם מצד בריאה מן האין העולם הוא מחודש וסופי בזמן, בשל היותו מתכונן בפועל בכל רגע ורגע: ״והניחנו אותו מחודש יורה יכולת בעל תכלית בזמן״.549 בריאה מן האין מגולמת ביחס המכיל של האינסופי את סופי — זו הכלה של הנצחי המכוננת את קיומו של המתמיד, המוגדר, הסופי. אולם למעשה הן אקט ההאצלה והן הבריאה מן האין זהים, משום שהחידוש נעשה באופן תמידי: ״מחדש בכל יום תמיד מעשה בראשית. לפי שחידוש המציאות בכלל מדבר הוא תמידי״.550 אליעזר שביד מתאר את המצב הזה כך: 

			העולם הוא גם מחודש מן האין אבל הוא גם קדמון. מחודש במשמע שהוא נרצה תמיד על ידי האל רציה ישירה, אקטואלית, ומחויב על פי הרצון האלוהי בלבד בלא שיתופה של סיבה חיצונית לאל, וקדמון באותו משמע עצמו, לאמור — שהוא תמידי ואין לך שעה שלא חודש או יחודש בה. הרצון המחדש את העולם הוא נצחי. הוא מתגלה בכל מקום ובכל עכשיו וקורא להוויה מאינותה.551 

			מכאן ניתן להבין באופן ברור יותר את קביעתו של קרשקש, כי היחסים שבין הבריאה לבין האצלה נבדלים מבחינת יכולתו של האל בלבד: ״ואין ספק אין בין שני המאמרים האלה, אלא ביכולת השי״ת. שהניחנו אותו קדום, יורה יכולת בב״ת בזמן; והניחנו אותו מחודש יורה יכולת בעל תכלית בזמן".552

			להרווי הסבר נוסף ליחס שבין קדמות לבריאה יש מאין בתורת קרשקש.553 הרווי עומד על הסתירה בין שתי התפיסות הללו ומסביר כי הן נרשמו בתקופות שונות בהתפתחות מחשבתו הפילוסופית של קרשקש;554 תפיסת האצלה הנצחית משקפת את התקופה הטרום ביקורתית שלו שבה הוא מקבל את דעת אריסטו ומסביר את הבריאה מן האין כבריאה מתמדת ונצחית. מאידך, תפיסת הבריאה מן האין משקפת את תקופתו הביקורתית, שבה הוא מקבל ומתיר בריאה מן האין בעת מוגדרת. עם זאת ניתן לדעת הרווי ליישב בין שתי הגישות הסותרות הללו: מחד, תפיסת ההאצלה הנצחית בפועל מתייחסת למציאות בכללותה ולא לעולם הפרטיקולרי שלנו: ״אצילות המציאות תמיד על צד החיוב — חיוב יכלת בב״ת בפועל תמיד״.555 תפיסה זו מופיעה בסידור בברכת ״יוצר אור״: ״וזה מה שתקנו במטבע הברכות: 'מחדש בכל יום תמיד מעשה בראשית'. לפי שחדוש המציאות בכללו לא מדבר הוא תמידי״.556 מאידך, תפיסת הבריאה מן האין בנקודת זמן מסוימת מתייחסת לעולם הפרטיקולרי שלנו: ״השם יתברך חדשו והמציאו בעת ידוע, כאמרו 'בראשית ברא'״.557 מכאן שלאור פרשנות זו של הרווי המציאות בכללותה נאצלת מן האין באופן נצחי בכל רגע ורגע על ידי טובו וחסדו של אלוהים, ואילו עולמנו זה נברא מן האין בתוך יחידת זמן מוגדרת. 

			יתרה מזאת, תפיסה זו המבחינה בין נצחיות המציאות לבין בריאתו בזמן של העולם, עומדת במבחן מורכבות גדול הרבה יותר, כאשר מביאים בחשבון את תפיסת העולמות הרציפה של קרשקש המופיעה באותו פרק לאחר שקרשקש מציג את תשובת רלב״ג לבעיית בריאת העולם בעת ספציפית.558 קרשקש דוחה את עמדת רלב״ג וטוען כי האל לא ברא את העולם בנקודה אחת פרטיקולרית בזמן, אלא הוא בורא עולמות כל הזמן ובכל רגע, אם בסדר סינכרוני ואם בסדר דיאכרוני,559 ועם זאת הוא קובע שאין ביכולת השכל האנושי להגיע לתכלית החקירה בנושא זה: 

			ואם שנתיר לעצמנו מה שנמצא בקצת מאמרים לחכמנו ז״ל, הביאם הרב המורה, ולא ראינו חולק עליהם. אמרם: ״מלמד שהיה בונה עולמות ומחריבן״. ומהם אמרם: ״מלמד שהיה סדר זמנים קודם לכן״. הכונה מהם לפי מה שיראה — החדוש התמידי; אלא שהיו הוים בעת ידוע ונפסדים בעת ידוע, אם בהתהוות האישים והפסדם, ואם להיות כל אחד מהם הולך מהאחר מדרגת השלמות. ואפשר שזה שאנחנו בו ישאר נצחי, ואפשר שיפסד ויבוא אחריו עולם אחר, הולך מזה מהלך השלמות, כמדרגת החי מהצומח. כי בזה דלתי החקירה נעולות, והדברים עתיקים למקבלי האמת.560 

			נראה אם כן, ששפינוזה שולל באופן קיצוני יותר מאשר קרשקש את מושג הבריאה. אולם בחינה מדוקדקת של מושג העוצמה בהוכחות השלישית והרביעית למשפט 11 מן החלק הראשון באתיקה, מגלה קירבה לדעתו של קרשקש ולפרשנותו את מושג הבריאה מן האין; כשם שקרשקש מסביר את הבריאה מן האין כשימור המציאות בפועל — ״מחדש בכל יום תמיד מעשה בראשית לפי שחידוש המציאות בכלל מדבר הוא תמידי״561 — כך יש להבין את המושג ״עוצמה״ בהוכחה למשפט 11 כקיום ושימור המציאות בפועל מתוקף האל: ״היכולת שלא להתקיים היא חוסר אונים, ואילו היכולת להתקיים היא עוצמה [...] לכן, או ששום דבר לא קיים, או שקיים בהכרח גם יש אינסופי באופן מוחלט. והנה, אנחנו קיימים, אם בתוך עצמנו ואם בתוך דבר אחר הקיים בהכרח״.562 דברים אלה מקבלים תוקף נוסף לאור דברי שפינוזה בנושא זה כבר בראשית דרכו:563 ״כל מה שקיים נשמר באמצעות כוחו של האל לבדו״.564 

			אם כן, שפינוזה מקבל הלכה למעשה את עמדת השימור באשר מובנה הוא היות המציאות בפועל באופן מוחלט, כפי שכבר ראינו קודם בסעיף זה.565 ואמנם ישנה קרבה רבה בנקודה זו בין שפינוזה לקרשקש, אולם המעבר מן הבריאה והשימור אל העוצמה — כפי שמציג שפינוזה בהוכחות השלישית והרביעית למשפט 11 מן החלק הראשון באתיקה — מתווך על ידי פרשנות רחבה מאוד בפילוסופיה של ימי הביניים:566 הפילוסופים של ימי הביניים גזרו מתוקף אקט בריאת העולם כי לאל שייכים תארים כמו עוצמה ויכולת בלתי מוגבלת. תארי הידיעה והרצון באל, הובנו על ידי הפילוסופים הללו כמתגלמים ונובעים באמצעות עוצמתו של אלוהים. כך למשל חשבו, סעדיה גאון,567 יהודה הלוי568 ותומאס אקווינס.569 מסיבה זו דקארט מדבר על היכולת או העוצמה לברוא ולשמר: ״כי עצם, כדי שישתמר בכל הרגעים שבהם נמשך קיומו, נזקק לאותה היכולת ולאותה פעולה שהיו נחוצות כדי ליצור ולברוא אותו מחדש״.570

			כמו דקארט, שפינוזה מציג את הוכחה שלישית למשפט 11 מן החלק הראשון באתיקה באופן אפוסטריורי, על ידי כך שהוא מראה כי קיימים דברים סופיים ועל כן יש אינסופי באופן מוחלט צריך להתקיים בהכרח. אולם שלא כמו דקארט, שפינוזה מציג את הוכחה רביעית למשפט 11 מן החלק הראשון באתיקה באופן אפריורי, מתוך שהוא ממיר את הוכחה שלישית למשפט 11 מן החלק הראשון באתיקה, או את הוכחה שנייה של דקארט, להוכחה אפריורית, וטוען כי היכולת להתקיים היא עוצמה, על כן עוצמתו של אלוהים היא מוחלטת, אינסופית ושייכת למהותו. היחס בין ההוכחה השלישית לרביעית מוסבר על ידי שפינוזה באופן הבא: ״בהוכחה האחרונה ביקשתי להוכיח את קיום אלוהים באופן אפוסטריורי כדי שיהיה קל יותר לתפוס את ההוכחה, אבל, לא מפני שקיום אלוהים אינו נובע מאותו היסוד גם באופן אפריורי״.571

			נוסף לחפיפה הביקורתית בין שפינוזה לקרשקש באשר לעמדת הבריאה, והמרת משמעות בריאה מן האין לפרשנות של עוצמת קיום, השפעה מהותית נוספת של קרשקש על הוכחות השלישית והרביעית של משפט 11 באה לכלל ביטוי בשני מוקדים עיקריים: המוקד הראשון הינו בקביעתו של שפינוזה כי ״היכולת שלא להתקיים היא חוסר אונים, ואילו היכולת להתקיים היא עוצמה (כפי שמובן אליו)״.572 מקביעה זו נובע, כי עבור שפינוזה קיום שקול לעוצמה, אולם הקיום עבור שפינוזה גם שייך לטבע העצם, לכן נגזר שמהותו בהכרח כוללת קיום או עוצמה.573 בנוסף שפינוזה מגדיר את מהותו של האל בתאריו: ״בתואר אני מבין את מה שהשכל תופס על אודות העצם בתור מה שמכונן את מהותו״. אם כך, ישנה שקילות טרנזיטיבית בין עוצמתו של האל, קיומו ומציאות תאריו, שהרי ״ככל שיש לדבר כלשהו יותר ממשות או ישות, כן יש לו יותר תארים״.574 את הקירבה שבין שפינוזה לקרשקש אנו מוצאים מתוך היחס ששניהם מציבים בין עוצמה, קיום ותארים. 

			בשני מקומות מרכזיים באור ה׳ דן קרשקש ביחס בין עוצמתו של אלוהים לבין הקיום בפועל או מציאות תאריו. המקום הראשון, במאמר א׳, כלל ג׳, פרק ג׳, עמ' קו, דן קרשקש בפרשנותו של רמב״ם על תורת התארים השלילים. רמב״ם, במורה נבוכים, חלק ראשון, פרק 59, מביא כסימוכין לתורת התארים השליליים שלו את רבי חנינא,575 שהפסיק את שליח הציבור המרחיב ומוסיף ריבוי תארים ושבחים לאל. כך מפרש רמב״ם את הסיפור: ״התבונן אפוא בראשונה באי רצונו וסלידתו להרבות בתוארי חיוב. התבונן גם במה שאמר במפורש שאילו השאירו אותנו לנהוג על פי שכלינו גרידא לא היינו אומרים את התארים לעולם ולא היינו מוציאים מפינו דבר מהם״.576 רמב״ם טוען כי על פי השכל איננו יכולים לייחס תארים לאל, משום שהדבר מכונן ריבוי בעצמותו. בניגוד גמור לדעתו של רמב״ם, מפרש קרשקש את ההשתקה של רבי חנינא את שליח הציבור כי ״יראה הראות מבאר, שסיבת השתיקה הוא להפלגת ריבוי השבחים. ולפי שלא היה יכול לספרם, לא היה ראוי שירבה שבחים״.577 קרשקש מסביר, בגישה פרשנית הופכית לחלוטין מזו של רמב״ם, ההשתקה של רבי חנינא את שליח הציבור נובעת מתוך כך שכיוון שלא יכול היה לספור את אינסוף תארי האל, ראוי לו שישתוק! בנוסף מוסיף קרשקש, כי משום שלא ניתן למנות את כל תארי האל האינסופיים, היה מתעורר חשד ששליח הציבור מגביל את תארי האל במספר ועקב כך גם בחֹזֶק, כלומר מגביל הן את אינסופיות התארים והן את עוצמתו של כל תואר פרטי: ״וזה שאחרי שהיה מראה היותו מגביל מה שהוא בב״ת במספר, היה ראוי לחשדו היותו מגביל בב״ת בחזק״.578 לאחר שהציג את ביקורתו ופרשנותו לדברי רבי חנינא, מפרש קרשקש פרשנות ייחודית ויפה על סמך פסוק מתהלים, כיצד המהות האינסופית של תארי אלוהים היא האחת מוחלטת:579

			ולי מה יקרו רעיך על מה עצמו ראשיהם, אספרם מחול ירבון, הקיצתי ועודי עמך״ [תהלים קמה, כא]. כי הנה אחר שהפליג בספור תהלת ה׳ וידיעתו הפרטים, חתם מאמרו בשאמר: ״ולו אחד בהם״, ירצה לומר: כלומר, בבחינת עצמו הוא אחד בכל אלו הידיעות. כי לריבוים לא יקרה ריבוי בעצמותו, אבל בבחינתו. והוא אמרו (שם קלט, יז): ״ולי מה יקרו רעיך אל״, ירצה, המעלות העצמיות, הבלתי נבדלות ממנו, כאלו הם רעיו. והורה על העצם אשר לכל אחת בעצמה. וזה לחיוב מציאותה, והיותה בב״ת בחזק, וזה באמרו: ״מה יקרו״, ״מה עצמו ראשיכם״. וכן על הפלגת ריבוים, באמרו: ״אספרם כחול ירבון״. והנה המשיל המספר הבב״ת לריבוי המפלג שהוא גדול מריבוי החול. והנה להיות הספירה בהם כל כך מופלגת, דמה ההתעסקות בספירה כאלו השתקע בה, באמרו: ״הקיצותי ועודי עמך״, ירצה, שכשיתעורר וייקץ ממה שנשתקע בספירה ההיא, הנה ימצא עצמו עודנו עם ה׳. כלומר, שבהפלגת הספירה ההיא לא יצא מעצמותו, למה שהם עצמים בלתי מתפרדים, והוא בהם אחד בתכלית הפשיטות.580

			מציטוט זה עולה, כי תפיסתו המטאפיזית של קרשקש רואה את אלוהים כבעל אינסוף תארים — ״כחול ירבון״, שלכל אחד מהם עצמות משלו והוא אינסופי בעוצמתו — ״והורה על העצם אשר לכל אחת בעצמה. וזה לחיוב מציאותה, והיותה בב״ת בחזק״. 

			יש לשים לב לתפיסה האימננטית שקרשקש רומז אליה כשהוא מציין, כי כאשר מחבר המזמור טרח לספור את תארי האל, הוא כה השתקע במאמץ הספירה האינסופית, עד שהתעורר ועדיין מצא עצמו בתוך האלוהות עצמה: ״הקיצותי ועודי עמך״. מכאן יובן כי משום שלאלוהים אינסוף תארים, אין משהו מחוץ לאלוהים והכול נמצא בתוכו, ומתוך כך גם נגזר בהכרח כי אלוהים הוא סיבה הפועלת והאימננטית של הכול, ובשום אופן אינו סיבה שמבחוץ. תפיסה זו עולה בקנה אחד עם דברים קודמים של קרשקש המתארים באופן אלגורי את אלוהים כמקומו של עולם.581 

			אשר לבחינה של מהות התואר — קרשקש מגדיר כאמור את תארי האל כ״תארים עצמיים״ העומדים ביחס של ״עצמי למהות״ אל האל.582 לפי פרשנותו לפסוק מתהלים, תארים אלו אינם נבדלים מעצמותו של האל ואינם יוצרים בעצמותו של האל ריבוי או נבדלות: ״לריבוים לא יקרה ריבוי בעצמותו, אבל בבחינתו״. על מנת להבין את מהות התואר וכיצד אינו מכונן ריבוי בעצמות האל, יש לשים לב להבחנה שקרשקש קובע בין המילה עצמותו לבין המילה בחינתו. עצמות האל היא מהותו שאינה ניתנת להשגה או לחלוקה.583 מנגד, התואר כתואר עצמי מצוין על ידי המילה ״בחינתו״. בהקשר האטימולוגי אפשר למצוא שתי משמעויות למילה ״בחינה״ שקלצקין מביא: מחד משמעותה עיון והתבוננות, מאידך משמעותה מציינת ערך, יחס, נקודת ראות או סגולה עצמית.584 מכאן שאם כורכים יחדיו את שתי המשמעויות של המילה ובוחנים את עצמותו של האל, מגיעים למסקנה כי נובעים ממנה אינסוף נקודות ראות עצמיות או סגולות עצמיות — הווה אומר תארים — שאפשר לעמוד עליהם באופן עקרוני כאשר בוחנים את עצמותו האל בעיון שכלי מתבונן. מעניין שקלצקין עצמו, בערך ״בחינה״, מציין את הערה הבאה: ״בבחינה=quantenus; עי׳ בהקדמת תרגומי ס׳ המדות של שפינוזה״. בהפניה להקדמתו לאתיקה של שפינוזה הוא מסביר שהמילה quantenus היא כמו שרביט קסמים, שבאמצעותו שפינוזה מעניק ריבוי משמעויות למילים או להגדרות שהוא קובע.585 שפינוזה עצמו משתמש בהגדרת התואר586 במילה הלטינית “tamquam” המורכבת משתי מילים: “tam” שמשמעותה so או as so, וגם so much, או לחילופין to such an extent. ומהמילה “quam” שמשמעותה in what way או גם as או גם than, קלצקין מסביר כי תרגום המילה “tamquam” הוא ״כאילו״. מכאן שמשמעותה המילה “tamquam” בעברית היא ״כמו״ או ״כאילו״ או אולי גם ״בדומה״. כשקלצקין מתרגם את הגדרת התואר של שפינוזה, הוא רואה לנכון להשתמש במילה ״בחינה״ quantenus ולא במילה ״כאילו״, אף על פי ששפינוזה עצמו משתמש במושג tamquam: ״בשם תואר הריני מבחין את שהשכל תופס בעצם בחינת יסוד מהותו של זה״.587 מתוך כך נובע שקלצקין, גדול מתרגמי האתיקה לעברית, בעומדו על משמעות תארי האל בתורת שפינוזה חשב שראוי ומדויק יותר לבטא את תארי האל בתורת שפינוזה ביחס של כ״בחינה״ quantenus של העצם ולא כ״כאילו״ tamquam של העצם. עובדה זו מעידה על הקירבה בין תארי קרשקש ביחסם אל האל במושג ״בבחינתו״ לבין תארי העצם של שפינוזה המתורגמים על ידי קלצקין כ״בחינה״ של יסוד מהות העצם. 

			נחזור לעניינו. בהמשך הפרק קרשקש מביא שני משלים המתארים את היחס בין האל לתאריו: כשם שאור נובע מן המאיר, או כשם ששלהבת נובעת מן הגחלת, כך הוא היחס בין האל לתאריו.588 גם בפרשנותו לפסוק מתהלים קרשקש ממשיל את התארים ל״רעיו״ של אלוהים, שלכל אחד מעמד של ״עצם״589 אינסופי בבחינת עצמו: ״והורה על העצם אשר לכל אחת בעצמה [...] מה עצמו ראשיהם״. כמו כן קרשקש מציין במשל מתהילים כי כל תואר הינו ״בב״ת בחזק״, כלומר כל תואר הינו אינסופי בבחינת עוצמתו. ניכר באופן ברור מתוך ההקשר, כי המילה ״חֹזֶק״ בדברי קרשקש באה לציין ממשות אונטולוגית־אינסופית של התואר. כלומר התואר אינו בעל קיום בבחינת השכל בלבד, אלא יש לו ממשות אווידנטית, אקטואלית ואונטולוגית.590 למעשה, אם איננו מקבלים את הפרשנות לפיה התארים בעלי ממשות אונטולוגית נוצר אבסורד באשר לדברי קרשקש בפרשנותו לסיבת ההשתקה של רבי חנינא את שליח הציבור: ״היה ראוי לחשדו היותו מגביל בב״ת בחזק״, אם ״בב״ת בחזק״ היה מוגבל למשמעות אינסופיות אפיסטמית של התארים בלבד, הרי בכך התארים לא היו קיימים מבחינה אונטולוגית, מצב שנראה פרדוקסלי ואבסורדי לאור כוונת קרשקש בדיון: ״והורה על העצם אשר לכל אחת בעצמה. וזה לחיוב מציאותה, והיותה בב״ת בחזק״.591 מכאן שיש הרמוניה בהבנת משמעות המילה ״חֹזֶק״ כקיום אונטולוגי ואינסופי של התואר וההקשר הכללי של דברי קרשקש בנושא, לעומת הפרשנות האחרת הגוררת בעיות ודיסהרמוניה. חיזוק נוסף לדברים אלה אודות המילה ״חֹזֶק״ ניתן גם לשאוב מבחינת המשמעות האטימולוגית של המילה. קלצקין מגדיר את המילה חֹזֶק כ״חזק המציאות, מדרגה חזקה במציאות״.592 כלומר, המילה ״חֹזֶק״ משמעותה הוויה אונטולוגית, קיום, עוצמת המציאות, או דרגת המציאות. מכאן נובע שאלוהים הוא בעל דרגת החֹזֶק או המציאות הגבוהה ביותר, המוחלטת, מכיוון שהינו בעל אינסוף תארים שכל אחד מהם הוא ״בב״ת בחזק״. 

			עמדה מטאפיזית זו של קרשקש מבוססת על התפתחות מחשבתו בדבר מודל מתמטי של האינסוף.593 המקסימום המתמטי לפי תפיסת קרשקש הוא אינסוף שמורכב מאינסוף תחומים, אשר כל אחד מהם הוא אינסופי בבחינת עצמו. בהקבלה לכך, אלוהים, עבור קרשקש, הוא אינסוף מוחלט בעל אינסוף תארים, שכל אחד מהם אינסופי כשלעצמו. מכאן גם אפשר לגזור את המעמד האונטולוגי שבין האל לברואיו על סמך אנלוגיה מתמטית שבין האינסופי לסופי: ״ולהיות הדמיון אשר בינו ובין ברואיו בלתי נערך, למה שאין יחס וערך בין הבב״ת והבעל תכלית, הוא הנמנע לערוך בו דמות״.594 לאור דברים אלה ניכר כי התפיסה המתמטית־מטאפיזית של קרשקש, המזהה בין עוצמת התואר לבין קיומו הממשי, הולמת את תפיסת העוצמה כקיום של התארים אצל שפינוזה, וללא ספק השפיעה באופן מכריע על תפיסת האינסוף של העצם בתורתו ועל מושג העוצמה שבא לידי ביטוי בהוכחה השלישית של משפט 11 שבחלק הראשון באתיקה. 

			המקום השני באור ה׳ שבו דן קרשקש ביחס בין עוצמתו של אלוהים לבין אופן קיומו הוא מאמר ב׳, כלל ג׳, פרק א׳, עמ׳ קעט-קפ ״כלל היכולת״595 ואלה דבריו: ״לפי שהוא מבואר, שהלאות, חסרון בחק השם יתברך, הוא מחויב שיהיה יכולתו בב״ת מכל הצדדין, ובכל מה שאפשר שיצויר מציאותו אצל השכל, ואף אם היה נמנע אצל הטבע״. בלטינית "יכולת" היא Potentia ומשמעותה גם "עוצמה". כלומר עוצמתו של האל הקרשקשיאני היא מכל צדדיו. קרשקש משייך לחוק האלוהים יכולות או עוצמה לאינסוף ואומר כי הלֵאות היא חיסרון בחוק האל. משמעות המילה ״חוק״ בהקשר זה היא יחס, תכונה, סדר קבוע בטבע הדבר, יסוד של הדבר, כלל של הדבר, וגם כוח טבעי של הדבר.596 ניתן אם כך לומר לאור בחינה אטימולוגית של המילה ״חוק״, כי קרשקש שולל כל יסוד או טבע באל שהינו בעל לֵאות, ובכך הוא מייחס למהותו או לטבעו של האל יכולות אינסופיות באופן מוחלט. בשלב הבא קרשקש מסווג את עוצמתו האינסופית של האל לשני בחינות — בזמן ובחֹזֶק:597 

			ואמנם אמרנו בב״ת מכל הצדדין, למה שהבב״ת, לו שתי בחינות: ממנו בב״ת בזמן, וממנו בב״ת בחזק. ולו היה בעל תכלית באחד משתי אלו הבחינות, הנה כבר היה לואה בבחינה שיכלתו עליה מגבל חלילה.598 

			בתורת קרשקש יכולת אינסופית בזמן יכולה לקבל פרשנות משולשת שיש לה מכנה משותף:599 (1) האל מכיל את כל הזמנים, ועל כן עוצמותיו מצויות בכל מרחב זמן; (2) האל הוא מעבר לזמן מבחינת עוצמה כי זמן הוא הגבלה, ועל כן עוצמותיו חורגות מהתמד של זמן נתון וסופי; (3) עבור האל המציאות כולה קיימת בזמן ההווה, כלומר עוצמותיו של האל הינם תמיד בפועל בכל הוויה של זמן. תהיה הפרשנות אשר תהיה, המכנה המשותף לכולן מצביע על כך שעוצמתו של האל בפועל ובאופן נצחי באופן אשר שייך למהותו. 

			הבחינה השנייה של יכולות האל היא היותן אינסוף בחֹזֶק. המשמעות של אינסופיות בחֹזֶק היא, כאמור לעיל, קיום ממשי־אונטולוגי, ואין כל סיבה לא לפרש כך את המושג ״אינסוף בחֹזֶק״. ובהקשר זה ניתן אולי לומר כי לפי עקרון הטעם המספיק בתורת שפינוזה, אם אין סיבה לפרשנות אחרת אזי הפירוש הקיים הוא סיבת שלילתו של כל פירוש אחר פחות מתאים. המשמעות של קיום בפועל של כל היכולות עומדת בניגוד לקיום בכוח, כלומר יכולותיו של האל מוחלטות מבחינת עוצמתן וקיימות מחוץ לשכל; יש להן ממשות ועוצמה אינסופית־אונטולוגית. קרשקש אומר, כי אם אנו מניחים שהאל אינו כזה, נובע מכך שהאל מוגבל: ״כבר היה לואה בבחינה שיכלתו עליה מגבל חלילה״.600 מכאן נובעות משמעויות מטאפיזיות קריטיות: מחד, האל חייב להיות בעל כל היכולות, וליכולות צריך להיות ביטוי אינסופי בפועל ולא רק בכוח. מאידך, הבנה זו מציבה תנאי דו־צדדי הכרחי עבור יכולות האל — היותן בעוצמה ובנצחיות. כלומר, אלוהים, באשר הוא מוגדר כאלוהים, חייב להיות הן בעל יכולות שיש להן עוצמה מוחלטת אינסופית בפועל והן נצחיות. אם האל חסר אחד מן התנאים הללו, אין הוא עונה להגדרתו של קרשקש לאלוהים. 

			עם זאת יש לעמוד על כך שהמילה ״חֹזֶק״ במאמר ב׳, כלל ג׳, פרק א, עמ׳ קעט-קפ, ״כלל היכולת״, תכליתה להצביע על החֹזֶק של יכולות האל, ואילו המילה ״חֹזֶק״ שבמאמר א׳, כלל ג׳, פרק ג, עמ' קז, תכליתה להצביע על חוזקם של תארי האל העצמיים. אולם בשני המקרים למילה חֹזֶק אותה משמעות — קיום ממשי־אונטולוגי בפועל, אלא ש"בכלל היכולת" שבמאמר ב׳ היא מצביעה על עוצמת אלוהים ואילו במאמר א׳ היא מצביעה על תאריו. 

			מתוך הבנה זו של המטאפיזיקה של העוצמה בתורת קרשקש, ניתן להיווכח בקרבתו לשפינוזה: עבור שפינוזה, בין עוצמה, נצח, מהות וקיום יש שקילות. בהוכחה שלישית של משפט 11 בחלק הראשון באתיקה נאמר, כי עוצמתו של אלוהים היא קיומו: ״היכולת להתקיים היא עוצמה״, ובמשפט 7 בחלק הראשון באתיקה נאמר כי הקיום של אלוהים שייך לטבעו. מכאן נובעת השקילות בין עוצמתו, קיומו ומהותו של אלוהים. בנוסף, קיומו של אלוהים מוגדר גם כנצח: ״בנצח אני מבין את הקיום עצמו, כל עוד משיגים אותו כנובע באופן הכרחי מתוך הגדרתו בלבד של דבר נצחי״.601 על כן מתוקף השקילות של הקיום והמהות, יכול שפינוזה לזהות את מהות האל עם הנצח עצמו: ״הנצח הוא המהות עצמה של אלוהים, באשר היא כוללת קיום הכרחי (לפי א: הג 8)״.602 מכאן שבתורת שפינוזה קיימת שקילות מרובעת בין נצח — עוצמה — מהות — קיום.603 הווה אומר: עוצמתו של אלוהים זהה עם נצחיותו, מהותו וקיומו. 

			אם כך, כשם שקרשקש קושר למהותו של אלוהים את עוצמתו האינסופית באופן נצחי, כך נוהג גם שפינוזה. אצל שניהם נצחיותה של עוצמת האל קשורה למהותו, אולם האופן שבו מוסברת נצחיות העוצמה באל שונה: אצל קרשקש604 הקישור של נצחיות העוצמה למהות האל מתבסס על המושג ״חוק״ המציין באופן נגטיבי את שלילת הלֵאות בטבעו של אלוהים. ואילו אצל שפינוזה קישור העוצמה לנצחיות נעשית באופן פוזיטיבי, מתוך השקילות בין עוצמתו של אלוהים לבין נצחיותו, מהותו וקיומו. 

			גם התנאי השני של קרשקש אודות יכולת האל באינסוף בחֹזֶק, מצוי אצל שפינוזה מתוקף השקילות שבין עוצמה לקיום לפי הוכחה שלישית של משפט 11. בתורת שפינוזה, לקיום כפל פנים ועל כן גם למטאפיזיקה של העוצמה כפל פנים:605 מחד, פני העוצמה מגולמים ב״טבע טובע״ (Natura Naturans) ובכך העוצמה מונהרת כקיום נצחי וכריבוי של התארים, שהרי ״ככל שיש לדבר כלשהו יותר ממשות או ישות, כן יש לו יותר תארים״.606 מאידך, פני העוצמה הם גם בחינת ״טבע טבוע״ (Natura Naturata), כלומר כל הדברים שמתחייבים מטבעו של אלוהים. על צד זה של העוצמה ניתן לעמוד יותר מכול במשפט 16 בחלק הראשון באתיקה,607 הטוען לקיומם בפועל של כל הדברים או — וזה אותו דבר — אופניו האינסופיים והסופיים של האל:608 ״מתוך הכרח הטבע האלוהי צריך לנבוע אינסוף של דברים באינסוף אופנים, כלומר, כל מה שיכול להיכלל בתחומו של שכל אינסופי״.609 

			יש לשים לב לכך שמשפט 16 מבטא את עוצמתו בפועל של אלוהים מתוקף תנאי הכרחי של הטבע האלוהי עצמו. בהבחנה חדה אפשר לעמוד על קירבתו של שפינוזה לקרשקש גם בנקודה זו: עבור קרשקש,610 יכולת האל מוגדרת לאור תנאי של אינסופיות בחוזק, המבטא את טבעו לא מבחינת תאריו העצמיים אלא מבחינת כל מה שנובע מעצמו בחיוב הכרחי של קיום ממשי־אונטולוגי. בדומה לכך, גם עבור שפינוזה עוצמת ״הטבע הטבוע״ מבטאת את הקיום ממשי של כל הנובע מאלוהים מתוקף של טבעו, הווה אומר: עוצמת האל לא כשהיא מבטאת את תארי האל אלא את הנביעה ההכרחית של ״אינסוף של דברים באינסוף אופנים״. 

			במבט מסכם ניתן להיווכח, שעבור שני ההוגים המושג עוצמה מבטא כפילות של תנאים הכרחיים והם אינסופיות בעוצמה ובנצח. תנאים אלו מבטאים הכרח עצמי או הנהרה עצמית באלוהות. לאור הבנה זו נראה שהמושגים בב״ת בזמן ובב״ת בחֹזֶק זהים בתורתו של קרשקש למובנם של הנצח והעוצמה. כמו כן, יש לציין בהקשר זה, שהוכחות קרשקש בדבר קיום גודל גשמי וגודל נבדל אינסופיים611 ממשיכה את מגמתו ביחס לאינסופיותה של יכולת האל, והדבר מגולם באופן מפורש בתפיסתו המטאפיזית של שפינוזה אודות האינסופיות של תואר ההתפשטות והדינאמיות המאפיינת אותו. 

			המוקד השני שבו ניכרת השפעה משמעותית של קרשקש על הוכחה השלישית של משפט 11 בחלק הראשון באתיקה של שפינוזה, הוא קביעת היחס המטאפיזי בין אלוהים ובין הנבראים. כבר דובר על כך612 שבהוכחת האל של קרשקש נקבע יחס מטאפיזי בין האל ובין העלולים, יחס המהווה ״מפל ריכוזים אונטולוגי״ שבצידו האחד מצוי אלוהים, הכרחי המציאות, ובצידו השני מצויים העלולים, אפשרי המציאות. במפל ריכוזים מתקיים יחס אונטולוגי חד כיווני, לפיו האל מהווה תוקף למציאות העלולים. בהתאמה לכך, עבור קרשקש שרשרת העילות והעלולים יכולה להיות אינסופית. בשרשרת זו כל פרט הוא בהכרח עלול מכיוון שיש לו עילה, ובכך מודגש מעמדו בסדרה אינסופית זו כאפשרי המציאות. מתוקף הבנה זו נוכחנו לראות כי לאף סדרה אינסופית של עלולים אין מעמד אפשרי מציאות. הווה אומר, על אף היות העלולים אינסופיים מבחינה כמותית, כולם אפשרי המציאות מבחינה קטגורית־אונטולוגית. הווה אומר; אין בכוח אינסופיותה של הסדרה כולה לכונן שינוי בקטגוריה האונטולוגית שלהם לכדי הכרחיות מציאותם. מכאן שקיומה של סדרה אינסופית זו הוא אפשרי כשלעצמו. על כן רק גורם שונה ממנה קטגורית (אך לא בהכרח טרנסנדנטי), בהיותו הכרחי המציאות, יכול להכריע את מציאותה על פני העדרה. מן העובדה שבתורת קרשקש האל הינו מכלול היש המוחלט והגורם שמכריע את מציאות העלולים על פני העדרם, נובע כי האל הוא הן הסיבה הפועלת והן הסיבה האימננטית של העלולים.

			בהוכחה השלישית של משפט 11 יש הלימה רבה להוכחת האל של קרשקש באשר ליחס המטאפיזי בין האל לעלולים בשני היבטים בעלי אותו יסוד מטאפיזי. ההיבט הראשון: אצל שני ההוגים קיימת הבחנה בין דבר ״קיים בהכרח״ לבין ״ישים סופים״ (ראו הוכחה שלישית של משפט 11 באתיקה לשפינוזה). הבחנה זו נקבעת ביחס ישר לעוצמת קיומם של הישים. הדואליות מבוססת על הבחנתו של אבן סינא בין גורם הכרחי המציאות לבין גורם אפשרי המציאות. אצל קרשקש ההבחנה דומה מאוד לצורתה אצל אבן סינא. היסוד המכניסטי שמכונן ומתניע את שיטת קרשקש הוא עקרון הטעם המספיק המביא את הנבראים לידי קיום מתוקף היות האל בעל מעמד הכרחי מציאות: 

			אין המלט, מהיות עלה אחת לכללם. למה שאם יהיו כלם עלולים, היו אפשרי המציאות בבחינת עצמם, והם צריכים למכריע יכריע מציאותם על העדרם, והיא העלה לכללם המכרעת מציאותם, והוא האל יתברך. התבאר מציאותו במה שאין ספק בו.613 

			מכאן עולה, שלדידו של קרשקש הכרחיות מציאותו של האל היא דואלית אך קומפיטבילית: מחד, מציאותו הכרחית מצד עצמותו הבלתי תלויה, ומאידך מציאותו הכרחית מצד היותו סיבת הנמצאות — ״אין המלט, מהיות עלה אחת לכללם [...] התבאר מציאותו במה שאין ספק בו״.614 מציאותו ההכרחית של האל מגולמת בהיותו יסוד כל מציאות. במאמר א׳, כלל ג׳, פרק א, דן קרשקש ביחס בין מציאותו של האל לבין מציאותם של העלולים ומייחס את המציאות כתואר־עצמי לאל. אולם אין זה המקרה עבור העלולים; הם אינם הכרחי המציאות כלל, אלא אפשריים בלבד. עם זאת בעקבות רלב״ג קרשקש קובע הבדל של דרגה בין מציאות האל ובין מציאות הנמצאות: 

			״הוראת המציאות נאמרת בהסכמה בכל שאר הנמצאות [...] ויאמר בעצם ובמקרים בסיפוק. שלמה שהמציאות חוץ לשכל, יאמר בקדימה בעצם, ובאחור במקרים. אבל אמנם ההוראה הכוללת היא, היא הדבר המיוחס לו מציאות — בלתי נעדר.615

			מכאן שלהבחנה בין מציאות האל למציאות הנבראים יש מכנה משותף — הם בבחינת ״בלתי נעדר״, ועם זאת יש הבדל ביניהם בדרגה, אך לא הבדל קטגורי־אונטולוגי: ״יאמר בקדימה בעצם, ובאחור במקרים״. 

			בתורת שפינוזה, כבתורת קרשקש, ניכר בבירור יסוד של דואליזם מטאפיזי. עבור שפינוזה, ההבחנה בין גורם הכרחי המציאות לאפשרי המציאות מתרחשת על ידי אותו כלי המשרת את קרשקש — עקרון הטעם המספיק. עקרון זה מכונן אצל שפינוזה הבחנה דואלית רבת פנים שיסודה בסיבתיות השייכת למהות לעומת סיבתיות שאינה שייכת למהות. סיבתיות השייכת למהות מחייבת קיום הכרחי של הדבר: ״בסיבת עצמו אני מבין את שמהות כוללת קיום, או את מה שטבעו אינו יכול להיות מושג אלא כקיים״.616 על כן נגזר: ״מה שאינו יכול להיות מושג באמצעות זולתו, חייב להיות מושג באמצעות עצמו״.617 סיבתיות עצמית שייכת למעשה רק לדבר אינסופי מוחלט ובלתי מוגבל.618 לעומת סוג זה של סיבתיות, מציב שפינוזה סיבתיות חיצונית למהות התלויה בגורם חיצוני.619 על כן ״מה שאפשר להשיגו כלא־קיים מהותו אינה כוללת קיום״.620 מהות שכזו שייכת לדבר שהוא סופי ומוגבל ולכן הוא אפשרי מציאות: ״סופי בסוגו נקרא דבר, ש[דבר] אחר מאותו טבע יכול להגבילו״.621 

			ההוכחה השלישית של משפט 11 מיוסדת על הפער הדיכוטומי בין דבר שהסיבתיות שייכת למהותו לבין דבר שאינו כזה, אולם ייחודה של ההוכחה בכך שהיא ממירה את הדיכוטומיה באמצעות מושג העוצמה: ״הרי לישים סופיים תהיה עוצמה רבה יותר מזו של יש אינסופי באופן מוחלט, וזה (כמובן מאליו) אבסורד״.622 בדומה להוכחת האל של קרשקש, שפינוזה מבקש להראות את התלות המוחלטת של הדברים שסיבת קיומם אינה שייכת למהותם בדבר שסיבתו שייכת לעצמותו ועל כן הוא נצחי בעל עוצמה אינסופית. בנוסף, אצל שפינוזה, כמו אצל קרשקש, תפיסת הקיום היא תפיסה נטורליסטית ואימננטית;623 ההבדל בדרגת הקיום בין האל לנבראים המאפיין את תורת קרשקש־רלב״ג, בא לידי ביטוי אצל שפינוזה בכך שהטבע, או אלוהים, הוא מערכת מציאות האחת והיחידה שהכול מצויים בה: ״הכל — אני אומר — חיים ומתנועעים באלוהים״.624 עם זאת, בטבע עצמו קיימת הבחנה בין דבר שסיבתו בו לבין דבר שסיבתו חיצונית לו: 

			חוץ מאלוהים שום עצם אינו נמצא ואינו יכול להיות מושג (לפי א: 14), כלומר (לפי א: הג 3), [חוץ מאלוהים] אין שום דבר הנמצא בתוך עצמו ומושג באמצעות עצמו. אולם (לפי א: הג 5) אופנים אינם יכולים להימצא ולא להיות מושגים בלי עצם; מכאן שהאופנים יכולים להימצא רק בתוך הטבע האלוהי ולהיות מושגים רק באמצעותו. אולם (לפי א: אק 1) מחוץ לעצמים ולאופנים לא מצוי שום דבר! יוצא שבלי אלוהים שום דבר אינו יכול להימצא ולא להיות מושג.625

			ההיבט השני המעיד על קירבה בין הוכחת האל השלישית של משפט 11 של שפינוזה לזו של קרשקש, ממשיך את הקירבה שבהיבט הראשון. ההיבט הראשון עמד על קרבת ההוכחות מתוקף ההבחנה המודלית שבין האל לנבראים. ההיבט השני עומד על הקירבה ביחסים המודלים עצמם שבין האל לנבראיו. הסבר: מכיוון שעבור שני ההוגים מציאותם של הנבראים נובעת מתוקף מציאותו של גורם הכרחי המציאות, אינסופי באופן מוחלט — הרי נובע בהכרח שהיחס שבין האל לבין הנבראים הוא יחס של סיבתיות אימננטית, משום שהנבראים הווים באמצעות האל ובתוך האל.626 קרשקש, בהוכחת האל שלו, מגדיר את מעמד האל כ״עִלה ראשונה לעלולים אחריו״. כאשר בוחנים בתורת קרשקש מהו היחס בין האל לעלולים, מוצאים שני מאפיינים מרכזיים: (1) היות האל הסיבה האימננטית של העלולים. (2) והיות האל הסיבה הפועלת במישרין של העלולים. להלן יוצגו ראיות לטענה זו, ולאחר מכן אקשור את הנושא להוכחת האל השלישית של שפינוזה.

			התפיסה של אלוהים כסיבה האימננטית של הנבראים עולה אצל קרשקש בנקודות רבות מאוד. להלן השניים העיקריות שבהן: 

			(1) תפיסה מובהקת וברורה לכך אינה מצויה בדברי קרשקש באופן ישיר אלא במשל אשר בפרק שבו הוא תוקף ומפריך את תפיסת אריסטו־רמב״ם אודות ״הימנעות מציאות גודל גשמי בב״ת״: 

			והנה להתפרסם זה העניין מהמקום, היה הרבה מהקדמונים שהיו רואים, כי מקום הדבר האמתי — צורתו. כשהיא תגבילהו ותיחדהו כלו וחלקיו. עד שרבותינו ע״ה השאילו השם הזה לצורת הדבר ועצמותו. אמרם; ״ממקומו הוא מכרע״, ״ממקום שבאת״, כלומר, מאותו דבר עצמו, ״ממלא מקום אבותיו״. והסתכל, איך העידו שהמקום הוא הפנוי אשר ימלא בעל המקום, ולזה אמרו ״ממלא״ [...] ולזה, להיות הש״י הוא הצורה לכלל המציאות, כי הוא מחדשו ומיחדו ומגבילו, השאילו לו השם הזה, באמרם תמיד: ״ברוך המקום״, ״לא על דעתך אנו משביעים, אלא על דעתנו ועל דעת המקום ב״ה״, ״הוא מקומו של עולם״. והיה הדמיון הזה נפלא. כי כאשר רחקי הפנוי נכנסים ברחקי הגשם והיה הדמיון הזה נפלא. כי כאשר רחקי הפנוי נכנסים ברחקי הגשם ומלואו, כן כבודו יתברך בכל חלקי העולם ומלואו, כאמרו (ישעיה ו, ג): ״קדוש קדוש קדוש ה׳ צבאות מלא כל הארץ כבודו״. ירצה, כי עם היותו קדוש ונבדל בשלוש קדושות, שירמז בהם אל היותו נבדל משלושה עולמות, הנה מלא כל הארץ, שהוא יסוד העכור שביסודות, כבודו. ומזה הענין אמרו (יחזקאל ג, יב): "ברוך כבוד ה׳ ממקומו". כלומר, שתאר הברכה והשפע ממקומו, ר״ל מעצמותו ולא מזולתו. ויהיה הכנוי ״ממקומו״ שב אל הכבוד. ואם תרצה שיהיה הכבוד נאצל, יהיה העניין כפשוטו, ויהיה הכינוי שב אל השם; כלומר, שכבוד ה׳ ברוך ומשפע ממקום השם, ר״ל עצמותו, להיותו נאצל ממנו.627

			במשל זה ניכרת תפיסה פאנאנתיאסטית,628 הווה אומר: האל נתפס כבתוך העולם והעולם כבתוך האל, ועל כן קיימת בהכרח זהות חלקית בין העולם לאל, אולם מציאותו ועצמותו של האל נרחבות מן העולם. שני מושגים מרכזיים במשל מייצגים שני קטבים מנוגדים המבססים את התפיסה הפאנאנתיאסטית: מושג המקום מתאר את האל בהקשר האימננטי, ואילו המושג קדוש מתאר את האל בהקשר הטרנסצנדנטי. התיווך בין ״מקום״ לבין ״קדוש״, כלומר בין האימננטיות של האל בעולם לבין היותו נבדל מן העולם, מתאפשר על ידי המושג כבוד. על כן, על אף היות האל נבדל מן העולם בשלוש קדושות, כבודו מהווה את מקומו של העולם.629 

			(2) מקור נוסף שמעיד על היות אלוהים סיבה האימננטית של הנבראים בתורת קרשקש הוא תפיסתו את המקום והזמן.630 המקום631 והזמן632 נתפסים אצלו כמדיומים בלתי תלויים633 ואינסופיים.634 הם מוגדרים כגדלים רציפים בלתי ניתנים לחלוקה,635 ובשל כך ניתן למדוד אותם רק באינטרוולים מוגדרים.636 ואם הזמן והמקום הם גדלים רציפים אינסופיים ובלתי תלויים, הרי בהכרח הכול מצוי בתוכם ולמעשה באמצעותם. ומכיוון שלאור ראיות רבות בדבריו המפורשים של קרשקש ניתן להסיק בבירור ש״כבוד אלוהים״ הוא המדיום האינסופי של הזמן והמקום,637 על כן נובע שהכול מצוי ונפעל באמצעות ובתוך כבודו של אלוהים עצמו. דוגמה מרכזית לכך מצויה במשל שלעיל.638 בנוסף, התפיסה שאלוהים הוא הסיבה הפועלת של הנבראים מצויה באור ה׳ לפחות ארבע פעמים:639 (א) מאמר א׳, כלל ג׳, פרק ה, הדן באהבתו והשפעת טובו של הבורא, נאמר: 

			ואולם למה שהתבאר במה שאין ספק באמיתותו, היותו הפועל האמיתי לכל הנמצאות בכונה ורצון, והוא המתמיד מציאותם בהשפעת טובו תמיד. ולזה מה שתיקנו ״המחדש בטובו בכל יום תמיד מעשה בראשית [...] הנה במה שישפיע מהטוב והשלמות ברצון וכוונה, הנה אם כן הוא אוהב ההטבה והשפעת הטוב בהכרח. והיא האהבה. [כי אין האהבה] זולת ערבות הרצון, והיא השמחה האמיתית. כאמרו: ״ישמח ה׳ במעשיו״. פירוש, שהשמחה במעשיו, והיא בהשפעת טובו להם בהתמדת מציאותם על השלם שבפנים.640 

			(ב) במאמר ב׳, כלל א, פרק ג, קובע קרשקש, כי שכלו של אלוהים מכונן את מציאות הנבראים: ״השי״ת הוא הפועל לכל הנמצאים עצמים היו או מקרים. והיו הפרטים במה שהם פרטים, שופעים מעצמותו. והוא מבואר, שאם יסכל דבר מה השופע מעצמותו, הנה ידיעתו בעצמותו ידיעה חסרה, יתעלה ממנה״.641 

			(ג) מאמר ב׳, כלל א׳, פרק ד: ״הנה, אם הייתה ידיעתו נאצלת מזולתו, היה מקום לספק הזה. אבל אחר שהתבאר, שידיעתו היא המקנה המציאות לזולתו, לא יתאמת שישלם הנכבד בפחות. והנה ידיעתו ושלמותו אחד, בידיעתו עצמו וציור רצונו אשר הוא עצמו, קנו הנמצאות זולתו מציאותם״.642 

			(ד) מאמר ג׳, כלל א׳, פרק ה, בדיון אודות הבריאה, כאשר קרשקש עוסק בפרשנותו לנס ויחסו לבריאה, הוא מבקר את תפיסות הנס הקוסמולוגית והאנתרופולוגית.643 הוא שולל את הנס הן כחלק מן הסדר הטבעי והן כיכולת טבעית באדם. לעומת גישות אלו מדגיש קרשקש כי הנס אינו יכול לנבוע מתוקף יכולת נבואית או שלמות רוחנית שבאדם, אלא מתוקף פעולת האל עצמו: 

			ואולם איך יתבאר שהפועל הוא השי״ת [...] לפי מה שנמצא במופתים והנפלאות, שהיה בהם מההטבה ותכלית הטוב, מה שלא יעלם, ושהם מחודשים, הנה הם בהכרח מפעולות פועל. ולזה אין המלט — אם לא יהיה הפועל הקרוב בהם השם יתברך — משיהיה נביא, או שלם, אשר באמצעותו יתחדשו, או הגרמים השמימיים, או מניעיהם [...] והנה יתבאר בקלות שאין אחד מהם הפועל. וזה שהאדם, הדבר מבואר בו שהוא אינו הפועל [...] כבר דימו כת מבני האדם, שמצד שלמות שכלו והתבודדותו מבין כחות הנפש, אפשר זה בו. והנה טעו [...] והוא מבואר, שאי אפשר שתהיה לו ידיעה שלמה בנימוס הנמצאות, בדרך שיהיה במדרגת הצורה לחומרו המיוחד, לפי שמזה הצד יחשב שיהיה אפשר בו שיהיה פועל. ולזה הוא מבואר, שאין האדם הוא הפועל.644 

			מתוך הראיות לתפיסה הקרשקשיאנית לפיה האל הוא הסיבה הפועלת והאימננטית לכל הנבראות אנו יכולים לעמוד על קרבתה לתורת שפינוזה. ראשית יש להבין כי התפיסה של האל כסיבה פועלת ואימננטית היא יסודית לשיטתו של שפינוזה.645 הוכחה השלישית של משפט 11 היא הוכחה אפוסטריורית, לפיה קיומו של האל נקבע מתוך היחס שבין האל לדברים הסופיים, ויחס זה עצמו מכונן גם את העובדה שהאל הינו הסיבה הפועלת והאימננטית646 של כל הדברים. בהוכחה זו שפינוזה מזהה את הקיום כעוצמה: ״היכולת שלא להתקיים היא חוסר אונים, ואילו היכולת להתקיים היא עוצמה״. כמו כן הוא קובע תנאי דיסיונקטיבי אשר שמוביל לקיומו הכרחי של אלוהים כיש אינסופי מוחלט, מתוקף עצם קיומנו הבלתי אמצעי: 

			לכן, או ששום דבר לא קיים, או שקיים בהכרח גם יש אינסופי באופן מוחלט. והנה, אנחנו קיימים, אם בתוך עצמנו ואם בתוך דבר אחר הקיים בהכרח (ראו א: אק 1, א: 7). לכן היש האינסופי באופן מוחלט, כלומר (לפי א: הג 6) אלוהים, קיים בהכרח.647

			ממשפט זה ניתן לגזור את מסקנת היות האל סיבה פועלת ואימננטית על פי הטיעון הבא: מכיוון שאנחנו קיימים, נובע כי אלוהים — באשר הוא יש אינסופי מוחלט — חייב להיות קיים. אלוהים מוגדר כיש אינסופי מוחלט ובעל העוצמה האינסופית המוחלטת, ובשל כך הוא גם מהווה כל קיום אפשרי. אולם אם נניח כי אלוהים אינו מהווה כל קיום אפשרי, הרי ינבע כי הוא מוגבל. אולם הנחת היסוד של ההוכחה קובעת, כי על מנת שיהיה קיום של דבר סופי חייב לקדום לו קיום של דבר מוחלט. ומתוך שאנו יודעים בוודאות שאנו קיימים נגזר, שיש אינסופי מוחלט חייב להתקיים — ויש זה מוגדר כאלוהים. ומתוך שאלוהים הוא היש המוחלט נובע, כי קיומו של אלוהים בעצמו מהווה את קיומנו שלנו הן כסיבה פועלת והן כסיבה אימננטית. בכך למעשה ניתן להיווכח ישנה יחס של שקילות הכרחית בתורת שפינוזה בין סיבתיות פועלת לאינהרנטיות ואימננטיות.648 

			הוכחה השלישית של משפט 11 של שפינוזה היא היחידה ככל שאני מכיר, שבה הוא קובע באופן בלתי מפורש כי אלוהים הוא הסיבה הפועלת והאימננטית של האופנים: ״והנה אנחנו קיימים [...] בתוך דבר אחר הקיים בכרח״. מכאן שעלינו לשאול עצמנו מדוע שפינוזה קובע בהוכחה זו את היות האל סיבתם האימננטית והפועלת של האופנים? יתכן מאוד שהסיבה לכך נעוצה במבנה ההוכחה עצמו ובאופן שבו היא מושפעת מהוכחת האל של קרשקש! 

			ההשפעה הראשונה של הוכחת האל של קרשקש מגולמת בהבחנה המודלית שבין ״האל יתברך״ לבין ״כלל הנמצאות״ — האל הינו הכרחי מציאות ואילו הנמצאות אפשרי המציאות. השפעה זו בהוכחה השלישית של משפט 11 של שפינוזה מגולמת ומתווכת באמצעות מושג העוצמה, אשר המכונן דיפרנציאציה בין ״יש אינסופי באופן מוחלט״ לבין ״ישים סופיים״. 

			ההשפעה השנייה של הוכחת האל של קרשקש נוגעת לשאלת היחס שבין האל לעלולים. בהמשך טבעי להוכחת האל שלו, קרשקש מציג את האל כסיבה הפועלת והאימננטית של העלולים. מהלך זה, שנסב על ההבחנה המודלית שהוא מבצע בהוכחה, מוצא את מקומו בהוכחה השלישית של משפט 11 של שפינוזה: שפינוזה מבין כי דיכוטומיה מוחלטת בין האל לעלולים יוצרת מוגבלות באל עצמו, לפיה היש האינסופי המוחלט אינו העלולים. שפינוזה אינו מוכן לקבל מסקנה כזו, משום שלדעתו האל־עצם־טבע הוא ישות אינסופיות מוחלטת שהכול מתקיים בתוכה ובאמצעותה. על כן בהקבלה למהלך הקיצוני שהוא עושה במושג העצם, כך הוא עושה גם במושג העוצמה, הווה אומר: ״יש אינסופי באופן מוחלט״ מחויב בעצמו לפעול ולהכיל את האופנים: ״והנה, אנחנו קיימים, אם בתוך עצמנו ואם בתוך דבר אחר הקיים בהכרח (ראו א: אק 1, א: 7). לכן היש האינסופי באופן מוחלט, כלומר (לפי א: הג 6) אלוהים, קיים בהכרח״.649 

			למעשה, קביעה זו של שפינוזה בהוכחה השלישית של משפט 11 היא תולדה ישירה של מושג העוצמה המוּחל עד לקצה הלוגי שלו, ובכך עוצמתו המוחלטת של אלוהים מתגלמת בפאנתאיזם מוחלט. לאור הבנות אלו ניתן להיווכח, שהן התפיסה הקוטבית בין עוצמה מוחלטת לעוצמה סופית, והן איחודם של קטבים אלו על ידי תפיסה פאנתאיסטית לפיה אלוהים הוא הסיבה האימננטית והפועלת של הכול, מקבילות לתפיסותיו של קרשקש באשר ליחס שבין ״האל יתברך״ ו״כלל הנמצאות״, והיות ״כבוד״ האל ״מקומו של עולם״ וסיבתם הפועלת של הנמצאות. בכך ישנה ראיה להיתכנות השפעה משמעותית של קרשקש על הוכחת האל השלישית של שפינוזה באתיקה. 

			3ז. הוכחת האל הרביעית של שפינוזה

			דברי שפינוזה בהוכחתו הרביעית היא למעשה העיון של משפט 11 בחלק ראשון באתיקה. להלן דבריו: 

			בהוכחה האחרונה ביקשתי להוכיח את קיום אלוהים באופן אפוסטריורי, כדי שיהיה קל יותר לתפוס את ההוכחה, אבל לא מפני שקיום אלוהים אינו נובע מאותו היסוד גם באופן אפריורי. כי מאחר שהיכולת להתקיים היא עוצמה, הרי נובע שככל שיש לדבר מה יותר ממשות השייכת לטבעו, כן יש לו יותר כוחות להתקיים מעצמו. לכן היש האינסופי באופן מוחלט, או אלוהים, יש לו עוצמה אינסופית להתקיים מעצמו, ולכן הוא קיים באופן מוחלט.650

			בהוכחה זו ממיר שפינוזה את ההוכחה השלישית, שהיא הוכחה אפוסטריורית לקיום האל, לצורת הוכחה אפריורית. בשתי ההוכחות, השלישית והרביעית, הוא עושה שימוש במושג עוצמה שאותו הוא מזהה עם הקיום, ועל כן מושג זה הוא המכנה המשותף של ההוכחות. ניתן לומר כי הוכחה רביעית, או העיון של משפט 11, אינו הוכחה כשלעצמה, משום ששפינוזה מגדיר אותה באופן מפורש כעיון (Scholium) של ההוכחה השלישית של משפט 11 ולא כהוכחה (Demonstratio) שלו. מאידך, ניתן אולי לחשוב על ההוכחה הרביעית כמציינת היבט נוסף וחדש של ההוכחה השלישית. בכל אופן, מה שניתן לומר בוודאות אודות היחס בין ההוכחה השלישית והרביעית הוא, כי שפינוזה רואה יתרון בהוכחות אפריוריות על פני הוכחות אפוסטריוריות.651

			הוכחה אפוסטריורית היא הוכחה שנשענת על סיבות שהן חיצוניות לדבר המוכח, ובכך אין בכוחו של הדבר המוכח כשלעצמו להודיע את עצמו מתוך עצמו. אולם מתוך שממשות היא עוצמה נובע, כי מהותו של אלוהים כוללת את קיומו, או במילים אחרות: נובע כי אלוהים מודיע את עצמו באמצעות עצמו בלי צורך בסיבה חיצונית לו. על כן ראוי וטוב יותר להוכיח את האל באופן שהולם את מהותו, הווה אומר: אפריורי.

			תפקיד נוסף ומכריע יותר של הוכחה רביעית במשפט 11 הוא לקבוע את מציאות אלוהים כעצם יחיד ומוחלט בן אינסוף תארים. בכל שלוש ההוכחות הקודמות של משפט 11 הוכח קיומו של אלוהים אך לא כעצם אינסופי מוחלט ויחיד. כעת נוקט שפינוזה צעד אסטרטגי המאחד את כל התארים תחת עצמות אחת. איחוד זה מקבל תוקף מהבנת המושג עוצמה כקיום ממשי של תארים.652 שפינוזה פותח את העיון באקסיומה המובנת מאליה, כי ״היכולת להתקיים היא עוצמה״. מכאן הוא גוזר, כי כשם שלדבר מסוים יש ״ממשות השייכת לטבעו״, כך ממשותו של דבר אינסופי באופן מוחלט היא גם בעלת עוצמה אינסופית מוחלטת להתקיים מתוך עצמו. ומכיוון שתואר שקול לממשות, הרי לדבר בעל ממשות אינסופית מוחלטת יהיו אינסוף תארים באופן מוחלט. כמו כן נגזר באופן משני, כי מתוקף ממשותו העוצמתית והקיומית המוחלטת של דבר אינסופי באופן מוחלט, נשלל בהכרח קיומו של כל עצם אחר בעל תואר כלשהו מלבד אלוהים. להלן פירוט צורני של שלבי ההוכחה:653

			1.	לפחות עצם אחד קיים בהכרח [נובע מההוכחות קודמות של משפט 11 וממשפט 7 שבחלק הראשון באתיקה].

			2.	היכולת להתקיים היא עוצמה [מובן מעצמו: ״היכולת שלא להתקיים היא חוסר אונים, ואילו היכולת להתקיים היא עוצמה כפי שמובן מאליו״, לפי הוכחה שלישית של משפט 11 בחלק הראשון באתיקה].

			3.	להיות בעל מציאות גדולה יותר משמעותו להיות בעל תארים רבים יותר [נובע ממשפט 9 בחלק הראשון באתיקה].

			4.	אם משהו קיים בהכרח, אזי הדבר בעל העוצמה הגדולה ביותר קיים בהכרח [מובן מעצמו: ״אם מה שכבר קיים בהכרח אינם אלא ישים סופיים, הרי לישים סופיים תהיה עוצמה רבה יותר מזו של יש אינסופי באופן מוחלט, וזה (כמובן מאליו) אבסורד״ (הוכחה שלישית במשפט 11 בחלק הראשון באתיקה)].

			5.	אלוהים הוא עצם בעל כל התארים האפשריים [נובע מהגדרה 6 בחלק הראשון באתיקה].

			6.	אלוהים קיים בהכרח. 

			7.	מלבד מאלוהים לא יתכן קיום של אף עצם שאינו תואר השייך לאלוהים [נובע מהגדרת אלוהים כעצם בן אינסוף תארים].

			כפי שניתן לראות, כינון אחדותו המוחלטת של עצם בן אינסוף תארים נסמך באופן אינהרנטי על משפטים 5, 7, 9 שבחלק ראשון באתיקה. משפט 5 קובע כי ״לא יכולים להיות בטבע שני עצמים או יותר מאותו התואר״.654 הווה אומר, כל עצם הינו תחום אינסופי ואוטונומי מבחינה מושגית ומבחינה סיבתית: ״בעצם אני מבין את מה שנמצא בתוך עצמו ומושג באמצעות עצמו: כלומר, מה שמושגו אינו זקוק למושג של דבר אחר, שמתוכו הוא צריך להתעצב״.655 כמו כן, עצם נבדל מעצם אחר בשל התארים או בשל ההפעלות: ״דברים נבדלים, שניים או יותר, נבדלים זה מזה או בגלל שוני בתוארי העצמים, או בגלל שוני בהפעלותיהם״.656 מכאן נובעות שתי מסקנות: ראשית, אם העצם שותף בתואר עם עצם אחר, אזי הם זהים בתוארם המשותף, מתוקף ״עקרון זהות הבלתי נבדלים״ הם למעשה אותו העצם בעל תואר זהה. שנית, ההפעלות כשלעצמן אינן יכולות לכונן הבדל ממשי בין עצמים, שהרי ההפעלות הן מה שנובע באמצעות התואר ונמצא בתוכו.657 

			משפט 7 קובע כי ״הקיום שייך לטבע העצם״, על כן מתוקף עקרון הטעם המספיק נובע כי עצם כלשהו חייב להיות קיים, וחייבת להיות לו סיבתיות עצמית בשל שייכות הקיום לטבעו.658 מתוקף משפט 5 ומשפט 7 בחלק ראשון באתיקה נובע אפוא, כי יתכנו עצמים נבדלים רבים, אולי לאינסוף, שיהיו חסרי יחס סיבתי בתארים שלהם, כלומר כל אחד הוא ישות אוטונומית אינסופית בפני עצמה. זאת משום שההגדרה של כל עצם באשר הוא עצם קובעת את קיומו, וקיומו חייב להיות הרמטי, דהיינו שאינו בר יחס או תגובה עם עצמים בעלי תארים אחרים. מכאן יכול לנבוע, כי קיומו של אלוהים כעצם מוחלט בעל אינסוף תארים מוטל בספק, משום שמתוקף משפט 5 ומשפט 7 עולה קיום של ריבוי אינסופי של עצמים נבדלים, באותה המידה כמו קיומו של עצם אחד אינסופי ומוחלט. 

			על מנת לשלול מצב של ריבוי עצמים נבדלים, קובע שפינוזה את משפט 9: ״ככל שיש לדבר כלשהו יותר ממשות או ישות, כן יש לו יותר תארים״. משפט זה, כפי שיובהר בהמשך, משמש יסוד המכונן של עקרון העוצמה במטאפיזיקה של שפינוזה: ״מאחר שהיכולת להתקיים היא עוצמה, הרי נובע שככל שיש לדבר מה יותר ממשות השייכת לטבעו, כן יש לו יותר כוחות להתקיים מעצמו״.659 ההוכחה למשפט 9 בחלק ראשון באתיקה נסמכת על הגדרת התואר — הגדרה 3 בחלק ראשון באתיקה: ״בתואר אני מבין את מה שהשכל תופס על אודות העצם בתור מה שמכונן את מהותו״. משפט 9 מזהה מציאות כמהות בעצם, לכן ככל שלדבר יש יותר מהות יש לו יותר ממשות, או יותר תארים. כאשר משפט 9 נלקח בחשבון יחד עם משפט 5 ומשפט 7 הוא משמש כגורם מאחד של כלל המהויות תחת אחדותו של עצם הקיים בפועל כממשות אחת ויחידה בעלת מהויות לאינסוף. הסבר:

			1.	משפט 7 בחלק ראשון באתיקה קובע כי כל עצם אפשרי קיים בפועל. 

			2.	משפט 9 בחלק ראשון באתיקה קובע כי דבר בעל ממשות מוחלטת הינו בעל אינסוף תארים. 

			3.	משפט 5 בחלק ראשון באתיקה קובע שכל תואר שייך לעצם אחד בלבד, ובכך נוצרת הפרדה מוחלטת בין עצמים בעלי תארים שונים. על כן נגזר שעצם בן אינסוף תארים לא יחלוק את תאריו עם עצם אחר. 

			4.	מסקנה: עצם בן אינסוף תארים הוא יחיד בהכרח.

			אל תוך המבנה הסכמטי של הוכחה שלישית ורביעית למשפט 11, משלב שפינוזה באופן קוהרנטי והמשכי למשפט 9 את המושג עוצמה. עוצמה היא קיום בפועל;660 קיום הוא ממשות התארים;661 ותואר הוא מהות של עצם.662 מכאן נובע כי ישנה שקילות בין עוצמה — תואר — מהות. על כן נגזר כי ככל שכמות התארים שיש לדבר מסוים גדולה יותר, כך דרגת עוצמתו, קיומו או מהותו גדולים יותר. מכאן נגזר שדבר בעל עוצמה מוחלטת ואינסופית יהיה בעל מציאות מוחלטת ואינסופית, או בעל תארים לאינסוף. זוהי בדיוק ההגדרה של עצם בעל אינסוף תארים, או אלוהים: ״באלוהים אני מבין יש אינסופי באופן מוחלט, כלומר, עצם בן אינסוף תארים, שכל אחד מהם מבטא מהות נצחית ואינסופית״.663 

			לאור הבנה זו ניתן לראות, כי באמצעות משפט 9 בחלק ראשון באתיקה ומושג עוצמה אלוהים הופך לעצם היחיד והמוחלט (יחד עם משפט 5 ומשפט 7). בכך נשללת אפשרות קיומו של כל עצם אחר. למעשה משפט 9 משמש כזרז המונע את קיומו של כל עצם שאינו בעל אינסוף תארים, ובכך הוא מאפשר ריכוז מוחלט של העוצמה בעצם אחד בלבד בעל אינסוף תארים. במילים אחרות: דבר שהוא סיבת עצמו, מהותו או עוצמתו אינן מוגבלות: 

			מטבע העצם שכל אחד מתאריו מושג באמצעות עצמו; כי כל תאריו היו בו תמיד בבת אחת ואין אחד מהם יכול להיווצר מזולתו, אלא כל אחד מבטא את ממשותו או ישותו של העצם. לכן אין אבסורד בכך, שמייחסים ריבוי תארים לעצם אחד. אדרבה, אין בטבע דבר ברור מזה, שכל יש צריך להיות מושג תחת תאר כלשהוא, וכל מה שיש לו יותר ממשות או ישות, יש לו יותר תארים המבטאים הכרחיות, או נצח ואינסופיות.664 

			באשר למקורות ההשפעה על הוכחה רביעית למשפט 11, וולפסון מציין כי שפינוזה משחזר בהוכחה זו את הוכחת האל מן העוצמה של דקארט: 

			יתרה מכך, משום שאיננו יכולים לחשוב על קיומו של אלוהים כעל אפשרי, בלי שבו בזמן, ובתשומת לב לכוחו הבלתי ניתן למדידה, נקבל את זה שהוא יכול להתקיים מכוח עצמו, אנו מסיקים אפוא שהוא קיים באמת והיה קיים מנצח נצחים; משום שהאור הטבעי מראה בבירור שמה שיכול להתקיים מכוח עצמו, היה קיים תמיד. וכך נבין שקיום הכרחי מוכל בעצם הרעיון של ישות בעלת העוצמה הגבוהה ביותר, לא רק כפיקציה אינטלקטואלית כלשהי, אלא מפני שהוא שייך לטבעו האמיתי והבלתי משתנה של קיום הישות הזאת.665

			דקארט טוען בציטוט זה, כי לאידאה של מהות האל שייכת עוצמתו המוחלטת והאינסופית. ומתוקף אידאה זו — שהיא הולמת בהכרח בהיותה נובעת מן האור הטבעי — נובע כי קיומו של אלוהים אכן אמיתי וקיים מחוץ לשכל. אידאה זו שהאור הטבעי מראה לנו בבירור נובעת מן היות האל מודיע את עצמו באמצעות עצמו. 

			את אותה שאלה עצמה אודות אמיתות אידאת קיום האל, מעלה דקארט גם בהגיון חמישי — שם הוא מוכיח את קיום האל לא מתוקף עוצמתו אלא מתוקף שלמותו: 

			כשאני חושב על כך ביתר תשומת לב, אני נוכח לדעת שגלוי וברור הוא שאי־אפשר להפריד את קיומו של האל ממהותו יותר מכפי שאפשר להפריד ממהותו של משולש ישר־צלעות את גודל שלוש זוויותיו השווה לשתי זוויות ישרות, או את אידאת העמק מאידאת ההר. כך שאין פחות סתירה לתפוס אל (כלומר יש מושלם בתכלית) שחסר בו קיום (כלומר שחסרה בו שלמות כלשהי), מכפי שישנה סתירה בכך שנתפוס הר שאין בצדו שום עמק [...] בכל זאת כשם שמתוך זה בלבד שאני תופס הר בד־בבד עם עמק לא נובע שיש הר בעולם, כך גם, אף אם אני תופס את האל יחד עם הקיום, נראה שאין זה נובע מכך כי יש אל שקיים: שכן מחשבתי אינה כופה שום הכרח על הדברים [...] אך לא ולא, שהרי כאן, תחת מראית העין של הטענה הזאת מסתתר כשל; כי בעוד שאינני יכול לתפוס עמק ללא הר, לא נובע שיש הר או עמק בעולם, אלא אך ורק שהעמק וההר, בין אם קיימים הם ובין אם לאו, אינם יכולים בשום אופן להיות נפרדים זה מזה. בעוד שמתוך זה בלבד שאיני יכול לתפוס אל ללא קיום, נובע שהקיום הוא בלתי נפרד ממנו, ומכאן שהוא קיים באמת: אין משמעות הדבר שמחשבתי יכול לגרום שכך יהיה או שהיא כופה הכרח כלשהוא על הדברים, אלא להפך, מפני שהכרחיותו של הדבר עצמו, כלומר קיומו של האל, היא שמביאה את המחשבתי לתפוס אותו באופן כזה.666 

			מעבר להשפעת הוכחת האל של דקארט, מקור השפעה ברור נוסף עבור הוכחה רביעית של משפט 11 הוא תפיסת אחדות האל של קרשקש. בסוף הוכחת האל שלו מעלה קרשקש את השאלה: ״הנה כשנודה מציאות עילה ראשונה לעלולים אחריו, איך נעמוד על היותו לכלל הנמצאות אחד, הנה זה ממה שהתבאר בשורש השני״.667 השאלה עולה לאחר שקרשקש הוכיח את קיומו של גורם הכרחי המציאות ש״יכריע מציאותם על העדרם, והיא העִלה לכללם המכרעת מציאותם, והוא האל יתברך. התבאר אם כן מציאותו במה שאין ספק בו״.668 

			יש לשאול אפוא כיצד יתכן שקרשקש מעלה ספק בדבר אחדותו של אלוהים לאחר שכבר הוכיח את מציאותו של גורם הכרחי המציאות שהוא סיבת כל הנמצאות. התשובה לשאלה זו נעוצה בכך, שלדעת קרשקש השכל יכול להוביל אל האמת, אולם רק ההתגלות הנבואית מנכיחה ומכריעה את האמת.669 לענייננו כאן חשובה העובדה ששאלה זו עולה אצל שפינוזה באופן מפורש ואינטואיטיבי לאחר שלוש הוכחות האל הראשונות במשפט 11, והיא עולה גם לפני האתיקה, בנספח של Cogitata Metaphysica, part II, ch. 2.670 שפינוזה — בדומה לקרשקש — הוכיח ללא ספק את קיומו של אלוהים כהכרחי המציאות בשלוש ההוכחות הראשונות למשפט 11, ועם זאת הוא אינו מוכיח עדיין את אחדותו האינסופית המוחלטת בעלת אינסוף התארים, ובשל כך בנושא זה עדיין קיים הספק. שפינוזה נזקק על כן לעיון או להוכחה הרביעית של משפט 11; שם הוא מייחס לאלוהים עוצמה מוחלטת ובכך הוא שולל את תואר מעצם אחר שאינו אלוהים. שפינוזה עצמו, בדומה לקרשקש, היה מודע לספק זה והוא מציין זאת מפורשות בהוכחה הרביעית: 

			יתכן אמנם שלאנשים רבים לא יהיה קל להיווכח בוודאותן של הוכחות אלה, כיוון שהם רגילים להתבונן אך ורק בדברים הנוצרים מתוך סיבות חיצוניות; ובאלה הם רואים, כי מה שמתהווה מהר — כלומר [לפי דעתם], מה שקיים בנקל — גם נכחד בנקל; ואילו מה שהרבה יותר דברים שייכים לו, קשה יותר לפי דעתם לעשותו, ומכאן שאינו קיים כל כך בקלות [...] די שאציין כי אינני מדבר כאן על דברים המתהווים מתוך סיבות חיצוניות, אלא רק על עצמים. 

			מדברים אלה עולה, ראשית, כי נקודות הממשק בין שני ההוגים היא הקושי בהבנת אחדותו המוחלטת של גורם הכרחי המציאות. שנית, ההכרה בכך שלגורם זה שייכים הרבה דברים. הכוונה ב״הרבה דברים״ לפי ההקשר מן דברי שפינוזה היא לתארים, ויש לזכור שלשני ההוגים תפיסת אלוהות בעלת תארים לאינסוף!

			כעת אערוך ניתוח עמוק יותר לבחינת השפעתו של קרשקש על תפיסת אחדות העצם של שפינוזה המגולמת בהוכחה רביעית של משפט 11. כפי שראינו, קרשקש דן באחדות האל בשורש השני.671 חלק זה מכיל דיון ארוך בנוגע לתארים האלוהיים בספר אור ה׳, ואפשר לחלקו לשבע מחלקות.672 להלן יוצגו שבע המחלקות שיסייעו להבין כיצד הגיע קרשקש לקביעה של ריבוי תארים עצמיים באל ביחס לאחדותו. בחינה זו תתרום להבנת היחס בין קרשקש לשפינוזה בנושא זה.

			1.	[אור ה׳, כלל ג׳, פרק ג, עמ׳ צט-ק] קרשקש מגדיר את אחדות האל (בדומה למציאותו673) כ״דבר עצמי לכל הנמצא בפעל ומוגבל, ובחינה שכלית מהעדר הריבוי בו״.674 הוא שולל את דעתם של אבן סינא ורמב״ם675 הטוענים כי האחדות היא ״מקרה״ של מהות. הוא שולל גם את דעת אבן רושד הטוען כי האחדות היא מהות האל עצמה. אך בדומה לרלב״ג676 קרשקש חושב כי מציאות ואחדות נאמרים אודות האל והנבראים ביחס של קדימה ואחור. 

			2.	[אור ה׳, כלל ג׳, פרק ג, עמ׳ ק-קב] הצגת תורת התארים השליליים [Via Negativa] של רמב״ם.

			3.	[אור ה׳, כלל ג׳, פרק ג, עמ׳ קב-קו] הערה בת ארבע ספקות אודות תורת התארים השליליים של רמב״ם. קרשקש קובע ספק אחד קריטי והוא שאין תכליתו של שם האל המפורש לשלול תארים: ״ואיך שיהיה, הנה אין בהוראת השם ההוא הוראה שוללת, ולזה היו תארי חיוב, לפי מה שיראה, בלתי נמנעים״.677 

			4.	[אור ה׳, כלל ג׳, פרק ג, עמ׳ קה-קי] קרשקש מציג חמישה טיעונים לאי־תקפותה של תורת התארים של רמב״ם ומציע חלופות המכוננות את שיטתו: 

			(א)	קרשקש מסכים עם רמב״ם678 שאין דמיון בין האל לנבראים אולם למרות זאת הוא כן חושב שניתן ניתן לתאר את האל והנבראים כאותו סוג שלא מתקיים יחס ביניהם, משום שאין יחס בין סופי לאינסופי: ״והנה, עם היות השלמויות תחת סוג אחד [...] הנה למה שיש ביניהם הפרש עצום, אם בחיוב המציאות ואפשרותו, ואם בתכלית ובב״ת, די בזה הרחקה משיפול ביניהם דמיון [...] למה שאין יחס וערך בין הבב״ת והבעל תכלית, הוא נמנע לערוך בו דמות״.679

			(ב)	רמב״ם מפרש את סיפור רבי חנינא המפסיק את שליח הציבור שהירבה בתיאור תארי האל בעת תפילה כביטוי לכך, שאין לתאר את תארי האל באופן חיובי.680 בניגוד לרמב״ם, קרשקש כפי שראינו681 מפרש את הפסקת רבי חנינא את שליח הציבור בגלל אי־אפשרות מנייה של ריבוי אינסופי של תארים חיוביים. 

			(ג)	רמב״ם מפרש את בקשת משה ״הראני נא את כבודך״ כרצון משה לדעת את עצמותו של האל.682 קרשקש, בניגוד לרמב״ם, אינו חושב כי משה ביקש לדעת את עצמותו של האל אלא רק את תאריו העצמיים: ״והבקשה השנייה, באמרו: ׳הראני נא את כבודך׳, הייתה ידיעת התארים העצמיים הבלתי נבדלים ממנו״.683 

			(ד)	רמב״ם, לאור תורת Via Negativa, שולל כל תואר עצמות באל, אך עם זאת מכיר בהיתכנות האפשרות כי שמו המפורש של האל מורה על חיוב מציאותו: ״אולי הוא מורה — על פי הלשון שממנה לא מצוי אצלנו היום אלא הדבר המועט ביותר וגם בהתאם למה שמבטאים אותו — על משמעות חיוב המציאות״.684 מאידך, קרשקש חושב כי שמו המפורש של האל אינו מורה על חיוב מציאותו אלא על תואר עצמי סודי: ״הנה אינו רחוק שיהיה השם המפורש מורה על תאר עצמי בלתי נבדל, אשר החכמים היו מוסרים סודו״.685

			(ה)	רמב״ם, בעקבות אריסטו, טוען כי גורם מחויב המציאות אינו יכול להיות מורכב אלא פשוט.686 קרשקש מסכים עם דעה זו, ועם זאת הוא חושב כי גורם הכרחי המציאות יכול להיות בעל ריבוי אינסופי של תארים עצמיים שאינם יוצרים ריבוי במהותו משתי סיבות: (1) מבחינת הכרתינו אנו תופסים אמנם את התארים כריבוי, אולם במהותו של אלוהים תאריו כלולים באחדותו: ״עם היות התארים נבדלים בחוקינו, הם מתאחדים בחקו. והטוב הבב״ת אשר לו לעצמותו יכללם וישימם אחד מכל הפנים״.687 (2) מורכבות לדעת קרשקש תקפה רק ביחס לדברים שעצמותם ברת הרכבה. אולם עצמותו של האל פשוטה: ״ואבל הוא יתברך אין לו חלק עצמות, כי עצמותו אחד, פשוט בתכלית הפשיטות״.688 בקטע זה קרשקש מציג את משל ״האור והמאיר״ הממחיש את הריבוי האינסופי של תארים עצמיים באל הנובעים באופן הכרחי מעצמותו הבלתי מתחלקת: ״לו הנח על דרך משל. מאיר מה, מחויב המציאות לעצמו, הימנע ממנו האור המתחייב ממנו בעצם חיוב המציאות אשר לו? לא. כי האור איננו נבדל מעצמותו שיהיה צריך למרכיב ומקבץ, אבל הוא דבר עצמי שראוי שיתאר בו. כן הוא ענייני התארים באל יתברך״.689 

			5.	[אור ה׳, כלל ג׳, פרק ג, עמ׳ קי-קיב] קרשקש קובע כי תורת התארים של רמב״ם אינה נכונה ואינה אפשרית:690 ״ואחר שהתבאר שמה שחייבו הרב הוא בלתי מחויב, הנה ראוי לחקור עוד אם הוא נמנע [...] הנה אין לנו להתעצל בה, ולהכניס דברינו, במה שנראה לנו קדוש השם יתברך. ובכיו״ב נאמר: ״במקום שיש חילול השם אין חולקין כבוד לרב״.691 כעולה מן הכתוב, קרשקש מייחס חשיבות עליונה להפרכת תורת התארים של רמב״ם. זאת הוא עושה מתוקף ארבעה טיעונים: 

			(א)	קרשקש טוען כי תארי המציאות והאחדות הם תארים עצמיים של באל. כאן בפעם הראשונה הוא קושר את החלק שבו טען כי תארי מציאות692 ואחדות693 האל הם תארים ״עצמיים למהות״ עם תורת ה״תארים העצמיים״ שהוא מפתח מאוחר יותר: ״מהם, שכבר התבאר במה שקדם, שהנמצא והאחד נאמרים בו יתברך הם תארים עצמיים. ולזה, אין המלט מחיוב תארים עצמיים לו יתברך״.694 

			(ב)	קרשקש טוען כי תורת התארים השלילים של רמב״ם695 מובילה בהכרח לחיוב. הוא עושה שימוש בחוק השלילה הכפולה [Double Negative]: ״והיה מה שיורה עליו שם הידיעה הוא העדר סותרו, והוא הסכלות, ושם היכולת — העדר הלאות, הינה בהכרח יורה כל אחד מאלו השמות המיוחסים לו על דבר חיובי״.696 

			(ג)	קרשקש מציין כי בתורת התארים השלילים קיימת הבחנה בין שלילות שונות, ומתוך כך נובע בהכרח כי היא מצביעה על תארים חיובים שונים ורבים: ״למה שהעדר הסכלות והעדר הלאות, הנה נבין בכל אחד דבר מה, והוא, סותר הסכלות וסותר הלאות. והנה מבאר, שמה שהוא מובן בסותר הסכלות, איננו מה שיובן בסותר הלאות״.697

			(ד)	לטיעון זה שני חלקים: [1] קרשקש טוען כי שלילת תארים באל אינה סוג של שלילה המוגבלת רק לשלילה אפיסטמית. אלא יש בה גם קביעה של שלילה אונטולוגית, ״כי ההמנעות אינו שלא נדע לו תאר עצמי לבד, אלא שלא יהיה לו תאר עצמי״.698 הסכנה בשלילה אונטולוגית של תארי האל היא שאנו מרוקנים את האל ממהותו ומיכולותיו, וכך מכוננים תפיסה של אל אימפוטנטי לחלוטין. [2] קרשקש גם מציין כי שלילת שני תארים הופכיים מובילה בהכרח לאבסורד, למשל: שלילת הידיעה ושלילת הסכלות. קרשקש עושה כאן שימוש בחוק ״השלישי הנמנע״; אם מחד אלוהים אינו יודע ומאידך אינו לא־יודע, אזי אין לקביעה זו שום משמעות, משום שבין ידיעה לבין אי־ידיעה אין אפשרות שלישית. לבסוף מסכם קרשקש את דעתו אודות הטיעון ואומר: ״והוא בתכלית הביטול״.699 

			6.	[אור ה׳, כלל ג׳, פרק ג, עמ׳ קיב-קיג] קרשקש מבחין בין עצמות האל לבין תאריו העצמיים, תוך שהוא מדגיש כי עצמותו היא אחת ובלתי מתחלקת. אך עם זאת עצמותו בעלת הכרח של ריבוי תארים עצמיים המאוגדים באחדות טובו.700 המשל הנוסף שקרשקש עושה בו שימוש על מנת להמחיש את היחס שבין מהות האל לתאריו העצמיים הוא משל מספר היצירה: ״כשלהבת קשורה בגחלת״.701 כשם שהשלהבת נובעת באופן הכרחי מהגחלת שהיא מקור האור, כך תאריו של האל הכרחיים וכלולים בטובו כשלמויות: ״והוא האמת בעצמו, כי כמו שלא יצויר היות העצם בזולת מציאותו, ולא מציאותו בזולת העצם, כן לא יצויר מציאות התאר בזולת המתואר, ולא המתואר בזולת התואר. ויכלל הטוב המוחלט שהוא כולל כל מיני השלמויות״.702 

			7.	[אור ה׳, כלל ג׳, פרק ג, עמ׳ קיג-קטו]703 בחלק זה קרשקש מביא ראיות מן הפילוסופיה התומכות בתורת התארים העצמיים שלו, ובכך הוא טוען כי ״דעת גדולי הפילוסופים״ עולה בקנה אחד עם תורת התארים העצמיים שלו. בתפיסתם של ״גדולי הפילוסופים״ העלול הראשון יודע את עילתו, אולם קרשקש תמה באיזה מובן יודע העלול הראשון את עילתו, שהוא אלוהים. (א) ידיעת השכל הראשון את האלוהים אינה יכולה להיות ידיעה של מהותו, כי מהות האל בלתי מושגת. (ב) כמו כן אין זו יכולה להיות ידיעה של חלק ממהותו של האל, מכיוון שאם ניתן לדעת חלק ממהות האל אזי נגזר כי מהות האל מכילה ריבוי וחלוקה. (ג) בנוסף זו אינה יכולה להיות ידיעת תארים שלילים של האל, משום שזו רק ידיעת תארי פעולתו של האל ולא מהותו (בכך נוצר מצב לפיו העלול רק שהוא עלול מעצמותו ולא את האל כשלעצמו). (ד) מתוקף סוגיות אלו מסיק קרשקש, כי הידיעה של העלול הראשון את עילתו אליה התכוונו ״גדולי הפילוסופים״ היא ידיעת תאריו העצמיים של האל: 

			ולפי שהוא התבאר מההקדמות שהשגת עצמותו או חלק מעצמותו הוא מהמנע הגמור, הנה יתחייב שאשר אמרו שהשגת חלק בעצמותו הוא היותר משובח, צריך שיובן מה שישכל בעצמותו מן התארים העצמיים. וזה, שההשגה בשלילות הוא בעצמו ההשגה בשהוא סיבתו, כי העלול הראשון שידע שהש״י סיבתו ידע שהוא עלול מעצמותו [...] ולזה המושכל הראשון בחשיבות צריך שיהיה מה שישכל ממנו מעצמותו בתארים העצמיים.704 

			מתוך שבע הנקודות שנסקרו לעיל עולות שתי עובדות קריטיות ביחס לתפיסת אחדות האל במשנתו של קרשקש: עובדה ראשונה היא שעבורו מהותו של אלוהים יכולה להיות בעלת תארים לאינסוף. אולם יחד עם זאת קרשקש מודע לבעייתיות היחס שבין האחדות לריבוי:705 ״ואולם כבר נשאר עלינו שנבאר, איך לא יתחייב שלילת התארים העצמיים, עם הודאתנו ההקדמה האומרת, כי כל מרכב משני דברים איננו מחויב המציאות״.706 אודות בעיה זאת מביא קרשקש שני משלים שכבר דובר בהם שממחישים את פתרונה. המשל הראשון707 — האור והמאיר — ממחיש את היחס בין האל לתאריו העצמיים מתוך אנלוגיה של מאיר לאור הנובע ממנו. במשל קרשקש מבחין בין מהותו של האל לבין תאריו, אך על אף הבחנה זו מהותו של אלוהים ותאריו העצמיים עולים בקנה אחד עם היות האל הכרחי המציאות ובלתי מתחלק. התארים העצמיים הם ריבוי המחויב מתוקף עצמותו של האל, כשם שהאור מחויב מתוקף עצמותו של המאיר. מכאן שהריבוי אינו נובע מגורם חיצוני לעצמות האל שעלול להגביל ולחלק אותו, אלא מפנימיות מהותו של האל. בכך יש להבין, כי התארים העצמיים הם ביטוי הכרחי של עצמות האל ובלעדיהם אלוהים לא היה כפי שמהותו מחייבת — מה שלא אפשרי.

			המשל השני ממחיש את היחס בין העצם לתאריו העצמיים באמצעות האנלוגיה של גחלת ושלהבת.708 במשל זה, הלקוח מספר היצירה,709 מסביר קרשקש את היחס האחדותי שבין מהות האל לתאריו כיחס שבין הגחלת אל להבותיה; כשם שאין מציאות לגחלת בלא הלהבות, ולא מציאות ללהבות בלא הגחלת — כך לא יצויר מציאות העצם בלי תאריו העצמיים, ותאריו העצמיים ללא עצם. מכאן שעבור קרשקש הכרחיות מציאות תארים עצמיים באל הוא תוקף לוגי נגטיבי — ״לא יצויר״. כל מה שמחייב השכל מתחייב גם בעצמות האל: ״ואמר, לפי שהוא מבאר, שהלאות חסרון בחק השם יתברך, הוא מחויב שיהיה יכולתו בב״ת מכל הצדדין, בכל מה שאפשר שיצויר מציאותו אצל השכל״.710 

			קיימת אם כן הקבלה בין חוקיות שכלית לבין מציאות היכולת באל. עם זאת, על אף חיוב ריבוי של תארים עצמיים תחת עצמות האל הבלתי מתחלקת, קרשקש מציין כי עבור שכלו של האדם תפיסת ריבוי התארים העצמיים באל היא תפיסה דיפרנציאלית ומבחינה באמצעות אקט שיפוט לכדי ריבוי מובחן. אולם ביחס לאל עצמו, התארים מצויים בו באחדות, ״עם היות התארים נבדלים בחוקנו, הם מתאחדים בחקו״.711 לאור הבנת מעמדם של התארים בתורת קרשקש נכון לומר, כי התואר מהווה היבט המתחייב מן המהות כשם שהלהבה מתחייבת מן הגחלת. הדיפרנציאציה של התארים היא רק ״בחוקנו״,712 אך מבחינת האל, ״בחקו״, הם עצמות אחת בלתי נבדלת. ובמילים אחרות שנכתבו בערך כ־270 שנה מאוחר יותר: ״בתואר אני מבין את מה שהשכל תופס אודות העצם, בתור מה שמכונן את מהותו״.713

			עובדה שנייה שעולה משבע הנקודות שסקרנו לעיל היא, שבתורת קרשקש תואר ״הטוב״ כולל ומאגד את כל התארים העצמיים באל. מושג הטוב הוא מושג מרכזי בתפיסת אחדות האל בתורת קרשקש. הוא מופיע במאמר א׳, כלל ג׳, פרק ג׳, שדן באחדות האל ארבע פעמים.714 אבקש לעמוד על הקשר שבין תואר ״הטוב״ לתארים העצמיים כדי להבין את היחסים ביניהם במטאפיזיקה של קרקשקש. וולפסון טוען כי היחס שבין התארים העצמיים לבין הטוב הוא כיחס שבין השלם למהות, שהיא תואר הטוב באל: 

			קרשקש מחזיק בכך שכל התארים הם אופנים מנטליים715 של תואר יחיד של טוּב. אף על פי שאינם זהים לטוב, אי אפשר להפריד ממנו את כל התארים האחרים אפילו במחשבה. אם כן, הקשר של תוארי הפרט לטוב הכללי דומה לקשר של התואר כמכלול אל המהות.716

			וולפסון מפרש את היחס שבין תואר הטוב לבין התארים העצמיים כיחס שבין המהות לשלמויות בה. כלומר, כל תואר הינו שלמות אינסופית בבחינת עצמה, והיחס שבין התואר כשלמות אינסופית בסוגה אל מהותו של אלוהים הוא יחס כפול: מחד, התואר עומד ביחס בלתי נפרד מהמהות השלמה המוגדרת כטוב. אולם מאידך, התואר גם אינו עומד ביחס של זהות מוחלטת עם מהותו של אלוהים, אלא רק ביחס בלתי נפרד ממהותו. לאור פרשנות זו אפשר להיווכח שלפנינו מודל מטאפיזי בעל מבנה של אחדות אינסופיות מוחלטת המוגדרת כ״טוב״ המתפרטת לאינסוף תארים. כל תואר הוא שלמות אינסופית בבחינת עצמה, אשר עומדת ביחס המשתייך באופן הכרחי ל״הטוב״ אך אינו זהה לו, משום ש״הטוב״ בבחינת עצמו הוא אינסוף מוחלט ולא אינסופי בסוגו: ״ויכלול הטוב המחלט שהוא כולל כל מיני השלמויות״.717 

			לאור בחינת העובדות בתורת קרשקש שהוצגו לעיל — היות מהות אלוהים כוללת ריבוי תארי עצמות אשר מאוגדים תחת תואר ״הטוב״ — אפשר להיווכח בהשפעה של תפיסת אחדות האל בתורת קרשקש על הוכחה רביעית של שפינוזה. לעיון או להוכחה הרביעית של משפט 11 יש אפוא שתי תכליות עיקריות: הראשונה, להוכיח את קיומו של אלוהים מתוקף מושג העוצמה באופן אפריורי. השנייה, להוכיח את קיומו של אלוהים כעצם בן אינסוף תארים. שפינוזה מבצע זאת על ידי שני מכניזמים עיקריים באמצעות שני כלים שיש ביניהם זהות: משפט 9 בחלק ראשון באתיקה והמושג עוצמה. משפט 9 קובע שפינוזה יחס ישיר בין ממשות למציאות תארים ואומר כי דבר בעל ממשות מוחלטת הוא בעל תארים לאינסוף. בהמשך ישיר לכך, מונהר המושג עוצמה על פי משמעות שקולה בין עוצמה — תואר — מהות. ככל שלדבר יש עוצמה רבה יותר, כן יש לו יותר תארים או שמהותו נרחבת יותר. שפינוזה, בתכלית השנייה של הוכחה רביעית, מאחד את כל התארים תחת עצמות אחת — אלוהים. לשם כך הוא משתמש במכניזם ״העוצמה״ (או ״יכולת״ Potentia).718 

			נראה אפוא שקיימת הקבלה בין מושג העוצמה של שפינוזה למושג הטוב של קרשקש. כל התכונות והתנאים המתקיימים במושג העוצמה השפינוזי מתקיימים במושג הטוב של קרשקש ולהפך: כשם שעבור קרשקש הטוב משול לעצמות האל שממנה מתחייבים תארים שלכל אחד מהם ממשות אינסופית בבחינת עצמו ומחויב המציאות, עבור שפינוזה העוצמה שקולה לקיום, והקיום מגולם בממשות התארים המכוננים את מהותו. מתוקף הזהות המטאפיזית בנושא זה בין שני ההוגים, דומה שהגיוני להניח השפעה ניכרת של קרשקש על שפינוזה.719

			3ח. בין הוכחת האל של קרשקש לזו של שפינוזה — סיכום

			הטבלה שלהלן מסכמת בתמציתיות את הקירבה והיתכנות ההשפעה של הפיזיקה והמטאפיזיקה בהוכחת האל של קרשקש על המטאפיזיקה בהוכחת האל של שפינוזה. 

			
				
					
					
				
				
					
							
							נקודת המוצא

						
							
							ההפרכות של קרשקש באשר לאי־אפשרות סיבתיות אינסופית וגודל נבדל וגשמי אינסופי, מאפשרות את קיומם של הללו. קרשקש רואה באופן ריאלי אפשרות קיום של גדלים אינסופיים ושל עולמות אחרים אשר אינם מפרים את ״ההומאוסטאזיס הקוסמולוגי״ של כל עולם. בכך נשמר לדעתו התחום האוטונומי של כל עולם. קראתי לדעתו זו ״עקרון המחסום הסיבתי בין עולמות״. נקודה זו מהווה יסוד לתורת האינסופיות המוחלטת של קרשקש, הן ברמה הפיזיקלית של והן המטאפיזית. ויתכן ביותר שתפיסה זו השפיעה על תפיסת האינסופיות המוחלטת של העצם בתורת שפינוזה. בנוסף, קיימת זהות עקרונית ופרקטית בין ״עקרון המחסום הסיבתי בין עולמות״ של קרשקש לבין “עקרון המחסום הסברי והסיבתי בין תארים״ של שפינוזה.

						
					

					
							
							הוכחה ראשונה

						
							
							בהוכחה האל הראשונה של שפינוזה יש קירבה רבה לתפיסתו של קרשקש את היחס החד־סטרי שבין מהותו של האל לבין קיומו: המהות עבור שני ההוגים קודמת לקיום ומתנה אותו, והקיום תלוי בתנאי המהות: אצל קרשקש תנאי זה מגולם במושג ״עצמי למהות״ ומשמעותו שהקיום נובע כתנאי הכרחי מן המהות ומהווה מעין היבט של המהות. אצל שפינוזה תנאי זה מגולם בהגדרת השייכות (Pertinent) של הקיום למהותו של האל. בכך ניתן לטעון לקריאה של תורת שפינוזה, לפיה למהות קדימות לקיום. מכאן הגדרתי את מציאותו של אלוהים בתורת שפינוזה כסגולה שלו ולא כמהותו בכללותה והובאו לכך ראיות. נוסף לכך ראינו כי אצל קרשקש ושפינוזה ישנה הומוגניות אוניברסלית מבחינת קיום האל וקיום הנבראים: בחינת ה״קדימה ואחור״ של קרשקש מגולמת אצל שפינוזה בהבחנה בין נצחיות האל לבין התמדת האופנים.

						
					

					
							
							הוכחה שנייה

						
							
							בהוכחה השנייה עמדנו על כך שהיסוד המכונן את שיטת העצם של שפינוזה הוא עקרון הטעם המספיק. בהקבלה מצאנו בהוכחת האל של קרשקש נטישה של מודל דואלי להוכחת האל (אפלטון השתמש ״בעקרון הסיבתיות״ ו״עקרון הבריאה ההכרחית״. אריסטו שמר את ״עקרון הסיבתיות״, אך החליף את ״עקרון הבריאה״ ב״עקרון שלילת רגרסיה סיבתית אינסופית״), ומעבר למודל אוניברסלי־מוניסטי שמהותו מבוססת על עקרון הטעם המספיק לבדו. מתוקף עקרון יחיד זה בונים הן קרשקש והן שפינוזה את המודל המטאפיזי שלהם. יתרה מזאת, המאפיין העיקרי שקיים בתורותיהם של שני ההוגים — מכניזם מטאפיזי־דואלי — מבחין באופן עקרוני בין האל או העצם, לבין העלולים או האופנים. 

						
					

					
							
							הוכחה שלישית

						
							
							בהוכחה שלישית מציג שפינוזה את מושג העוצמה כמבטא את קיומו האינסופי בפועל של אלוהים. ניתוח מושג העוצמה בתורת שפינוזה מראה שהוא עולה בקנה אחד עם ביקורתו של קרשקש את מושג הבריאה מן האין כבריאה בזמן, ועם צידודו בעמדת השימור: עבור קרשקש משמעות מושג הבריאה היא מעשה של אצילות מן ההעדר המוחלט המתרחש בכל רגע נתון באופן נצחי ובפועל, ובכך למעשה אלוהים בורא את המציאות מתוך שהוא משמר אותה בכל רגע נתון. פרשנותו זו של קרשקש הולמת את משמעות המושג ״עוצמה״ כפי שהוא מגולם בהוכחה השלישית של שפינוזה, דהיינו קיום ושימור המציאות בפועל. בנוסף לכך מצאנו קירבה משמעותית בין מושג העוצמה של שפינוזה — כבעל השקילות נצח־קיום־מהות — לבין תפיסתו של קרשקש את אינסופיות תארי האל בבחינת חוזק וזמן. אצל שני ההוגים מהותו של אלוהים זהה עם עוצמתו, וזו מגולמת בנצח ובעוצמת הקיום בפועל באופן מוחלט. שני תנאים אלו — עוצמה וקיום בפועל — הם יסוד עמוק במטאפיזיקה של שפינוזה וקרשקש, המהווים יסוד להסברת קירבה והשפעה משמעותית של קרשקש על שפינוזה. כמו כן בהוכחה השלישית של שפינוזה רואים שוב את ההבחנה הכפולה והתלות הנטורליסטית — המתקיימת בתוך מערכת אחת אינסופית מוחלטת שהיא אלוהים או העצם — של הגורמים שהם סופיים ובעלי מעמד של אפשרי המציאות, בדבר שהוא בעל עוצמה מוחלטת ומעמד של הכרחי המציאות. עמדנו גם על כך שמתוקף הנטורליזם המוניסטי אצל שני ההוגים צומח מכניזם מטאפיזי לפיו אלוהים הוא הסיבה הפועלת והאימננטית של כל הדברים.

						
					

					
							
							הוכחה רביעית

						
							
							בהוכחה הרביעית של שפינוזה עמדנו שוב על הזהות שבין מושג ״העוצמה״ בתורת שפינוזה לבין מושג ״הטוב״ שבתורת קרשקש. נוכחנו לראות כי עבור שני ההוגים תכליתם של שני מושגים אלו היא לגשר בין אחדותו האינסופית מוחלטת של אלוהים לבין הריבוי האינסופי של תאריו וכל הנבראים או האופנים שנובעים מהם. ההוכחה הרביעית של שפינוזה מסיימת בהצגת קושי בתפיסת ישות אחת מוחלטת בעלת אינסוף ממשות או תארים. עמדנו על כך שהקושי מגולם גם באופן מפורש בהוכחת האל של קרשקש. על כן נראה שיש יסוד סביר ביותר להניח כי שפינוזה עלה על קושי זה בעקבות דברי קרשקש בהוכחת האל שלו, ואף שאב ממנו את הפתרון. 

					355	ראו פרק 2, סעיף 2א. מודל העצם של אריסטו, תת סעיפים: העצם על פי קטגוריות והעצם על פי מטאפיזיקה IV-IX. 

				

				
					356	״ולהיות האמת עד לעצמו, ומסכים מכל צד, נמצא שיסכים עמו בעל ספר היצירה. אמר: "כשלהבת קשורה בגחלת". מורה על האחדות הבלתי מתפרק. והוא האמת בעצמו, כי כמו שלא יצויר היות העצם בזולת מציאות, ולא מציאותו בזולת העצם, כן לא יצויר מציאות התאר בזולת המתאר, ולא המתאר בזולת התאר״ (אור ה׳, מאמר א׳, כלל ג׳, פרק ג, עמ׳ קיג).

				

				
					357	שם, עמ' קט-קי.

				

				
					358	פינס, הסכולסטיקה, עמ׳ 21, סעיף 60.

				

				
					359	שם, עמ׳ 22. 

				

				
					360	הרווי, רבי חסדאי קרשקש, עמ׳ 93; Wolfson, Crescas on the problem of divine attributes, pp. 210-212.

				

				
					361	כוונתו של רבי יוסף בן שם טוב היא לביקורת של רבי אברהם שלום, בספרו נווה שלום [מאמר שביעי, פרק ראשון, דרוש שלישי] על תורת התארים של קרשקש. ראו: קרשקש, ביטול עיקרי הנוצרים, עמ׳ 59, הערה 61. 

				

				
					362	קרשקש, ביטול עיקרי הנוצרים, עמ׳ 58-59 (הסוגריים המרובעים שלי).

				

				
					363	״העצם האלוהי או האלוהות מורכבים ממהות אחת ומשלוש אישיויות מובחנות, אב, בן ורוח הקודש, המקבילות בהתאמה לתארים כוח, חוכמה ורצון. האישיויות אינן זהות למהות. יתרה מזאת, האישיויות מובחנות זו מזו, והן קשורות זו בזו כסיבה ומסובב, כשהאב הוא סיבתו של הבן ושניהם סיבתה של רוח הקודש. שוב, האישיויות הן סיבותיהן של שלושת התארים בהתאמה. לבסוף, שלוש האישיויות שוות זו לזו, בהיות שלושתן אלים״ Wolfson, Crescas on the problem of divine attributes, pp. 210-211 (התרגום שלי); קרשקש, ביטול עיקרי הנוצרים, עמ׳ 59.

				

				
					364	״עם היות התארים נבדלים בחוקינו, הם מתאחדים בחקו. והטוב הבב״ת אשר לו לעצמותו יכללם וישימם אחד מכל הפנים״ (אור ה׳, מאמר א׳, כלל ג׳, פרק ג, עמ׳ קט).

				

				
					365	שם, עמ׳ 59.

				

				
					366	על התנגדותו של קרשקש לתורת השכל המשכיל והמושכל של אריסטו־רמב״ם ראו: אור ה׳, מאמר א׳, כלל ג׳, פרק ג; מאמר ב׳, כלל ב׳, פרק ב; כלל ו׳, פרק א; מאמר ג׳, חלק א׳, כלל ב׳, פרק ב; מאמר ד׳, דרוש 11 ודרוש 13. להרחבה קצרה בנושא זה ראו גם Harvey, A Portrait of Spinoza as a Maimonidean, p. 165, n. 75.

				

				
					367	אור ה׳, מאמר ג׳, כלל ג׳, פרק ג, עמ׳ קיב. 

				

				
					368	הרווי, רבי חסדאי קרשקש, עמ׳ 96.

				

				
					369	מורה נבוכים חלק ראשון, פרקים 53, 68; חלק שני, פרק 18; חלק שלישי, פרק 13. 

				

				
					370	אור ה׳, מאמר ג׳, כלל ג׳, פרקים א, ג.

				

				
					371	אור ה׳, מאמר ג׳, כלל ג׳, פרק א, עמ׳ צו. 

				

				
					372	שם, פרק ד, עמ׳ קמה, ביקורת על ספק כולל ראשון (ההדגשות שלי).

				

				
					373	קלצקין, אוצר המונחים הפילוסופיים ואנתולוגיה פילוסופית, ערך ״עצם״, סעיף ד׳.

				

				
					374	Ad naturam substantiae pertinent existere

				

				
					375	אתיקה, חלק ראשון, משפט 7, הוכחה. 

				

				
					376	מהותו של אלוהי שפינוזה מאופיינת יותר מכול בסיבתיות העצמית וזהה איתה. לטענתי זו סיבות רבות ואבקש להסביר חלק מהן: (1) שפינוזה פועל מתוך עקרון יסודי ומוחלט — עקרון הטעם המספיק. עקרון זה, בהשלכתו על הסיבתיות העצמית של העצם, פותח את ההגדרה הראשונה באתיקה. מכאן שסביר מאוד להניח שהסיבה לכך ששפינוזה פותח בהגדרת הסיבתיות העצמית בספר הראשון של האתיקה אשר דן באלוהים היא, כי זהו המאפיין העיקרי של מהותו. 

					(2) הגדרת המהות מביאה לידי זהות הכרחית בין מהותו של אלוהים ובין הסיבתיות העצמית שלו: ״למהות של דבר מה למהותו של דבר מה, אני אומר, שייך מה שאם הוא נתון, הרי הדבר מונח בהכרח, ואם הוא נעקר, הרי הדבר מבוטל בהכרח; או מה שבלעדיו הדבר אינו יכול להימצא ולא להיות מושג, ולהפך, מה שאינו יכול להימצא ולא להיות מושג בלי הדבר״ (אתיקה, חלק שני, הגדרה 2). מכאן נובע שהסיבתיות של האל היא מהותו, במובן זה שאם היא אינה נתונה אזי אלוהים אינו אלוהים. מכאן גם נובע כי כל התארים בעלי תכונת הסיבתיות העצמית — זוהי תכונה שנפרשת על פני כל מהותו של האלוהים השפינוזי. לעומת זאת, תכונות — או מוטב לומר סגולות — אחרות של אלוהים כמו נצחית, קיום ואינסופיות, משתייכות באופן חלקי למהותו של אלוהים (מהותו של אלוהים נרחבת מן הנצחיות, הקיום והאינסופיות), ובעצמן תלויות בסיבתיות העצמית שלו (בתורת שפינוזה יש דברים שהם בעלי קיום, נצחיים ואינסופיים ועם זאת הם אינם סיבת עצמם, כמו האופנים האינסופיים. אולם כל מה שהוא סיבת עצמו הוא בהכרח קיים, אינסופי ונצחי). 

					(3) מתוקף אתיקה, חלק ראשון משפט 6 משפט נסמך נובע, כי ישנה הקבלה בין הסיבתיות העצמית לבין מהות העצם. משפט זה קובע כי העצם הוא סיבת עצמו: ״עצם אחד אינו יכול להיווצר על ידי עצם אחר [...] משפט נסמך: מכאן יוצא שעצם אינו יכול להיווצר על ידי דבר זולתו״. כלומר, לעצם אין שותפות אם אף עצם אחר מלבד עצמו ובשל כך מציאותו של העצם צריכה להיות מוסברת על ידי היותו סיבת עצמו, או במילים אחרות; הסיבתיות העצמית היא המאפיין המהותי ביותר של העצם שבגינו הוא בעל מציאות ומובחנות מן עצמים אחרים. 

				

				
					377	אתיקה, חלק ב׳, הוכחה שנייה.

				

				
					378	מאמר קצר, חלק ראשון, פרק 3, הערה א׳ (הסוגריים המרובעים שלי).

				

				
					379	שם, חלק ראשון, פרק 2, סעיף 29 (הסוגריים המרובעים שלי). 

				

				
					380	שם, פרק 1, סעיף ד׳.

				

				
					381	Cogitata Metaphysica II, ch. 1, appendix (ההדגשות והתרגום שלי).

				

				
					382	אתיקה, חלק ראשון, משפט 20.

				

				
					383	שם, הגדרה 8; חלק חמישי, משפט 30, הוכחה.

				

				
					384	שם, משפט 34.

				

				
					385	אתיקה, חלק שני, אקסיומה 1. 

				

				
					386	יעקב קלצקין, מתרגם האתיקה לעברית, תרגם את המילה הלטינית propria ל״סגולה״. ראו למשל תחילת הנספח לחלק ראשון באתיקה: ״עם זה הסברתי את טבע אלוהים וסגולותיו״. בעקבות תרגומו זה, גם רחל הולנדר־שטייגרט, המתרגמת של מאמר קצר, בחרה להשתמש במילה ״סגולה״. 

				

				
					387	על ההבחנה בין תארים לבין סגולות ראו: Wolfson, The Philosophy of Spinoza, vol. 1, pp. 165-175; Melamed, Spinoza’s metaphysics, pp. 51-52.

				

				
					388	מאמר קצר, חלק ראשון, פרק שני, סעיף 29 (הסוגריים המרובעים וההדגשות שלי).

				

				
					389	ראו גם הערה 204 של יוסף בן שלמה, בחלק ראשון של מאמר קצר, פרק 2, עמ׳ 233.

				

				
					390	שם, פרק 3, סעיף 1.

				

				
					391	בהמשך הפרק מחלק שפינוזה את הסיבתיות הפועלת של אלוהים לשמונה מחלקות: 1. סיבה מאצילה או יוצרת; 2. סיבה פנימית; 3. סיבה חופשית; 4. סיבה מתוך עצמו; 5. סיבה עיקרית; 6. סיבה ראשונה; 7. סיבה כללית; 8. אלוהים הוא סיבה קרובה של הדברים האינסופיים, ובמידה מסוימת הסיבה האחרונה של הדברים הפרטיים.

				

				
					392	כפי שראינו, קלצקין מתרגם propria כ״סגולות״. ירמיהו יובל מתרגם זאת כ״תכונות״. 

				

				
					393	אתיקה, חלק ראשון, נספח (הסוגריים שלי).

				

				
					394	מורה נבוכים, חלק ראשון, פרק 57: ״ידוע שהמציאות היא אירוע שאירע לנמצא, ולכן עניין הנוסף על מהות הנמצא. זה הוא הדבר הברור המחויב בכל מה שיש למציאותו סיבה, שמציאותו היא עניין נוסף על עצמותו. ואילו מי שאין סיבה לעצמותו — והוא האל יתעלה לבדו, כי זאת המשמעות של אמירתנו על אודותיו שהוא ׳מחויב־המציאות׳ — ברי שמציאותו היא עצמותו, ועצמותו היא מציאותו. אין זו עצמות שאירע לה שהגיעה לידי מציאות, שאז מציאותה הייתה עניין הנוסף עליה, שהרי הוא מחויב־המציאות תמיד, אשר אין מתחדש לו דבר לפתע ולא מתארע לו ארוע. הוא אפוא נמצא לא בתוקף מציאות וכן הוא חי לא בתוקף חיים, יכול לא בתוקף יכולת, יודע לא בתוקף ידיעה״.

				

				
					395	אור ה׳, מאמר א׳, כלל ג׳, פרק ב, עמ׳ צח. על נושא זה בתורת חסדאי קרשקש ראו בפרק 1 על מקורות השפעה עיקריים בהוכחת האל הראשונה של שפינוזה. 

				

				
					396	״העצם לפי הטבע, קודם להפעלותיו״ (אתיקה, חלק ראשון, משפט 1). 

				

				
					397	שם, הגדרה ראשונה.

				

				
					398	שם, משפט 20.

				

				
					399	שם, משפט 24.

				

				
					400	אור ה׳, מאמר א׳, כלל ג׳, פרק ב, עמ׳ צח.

				

				
					401	אתיקה, חלק ראשון, משפט 8.

				

				
					402	אתיקה, חלק חמישי, משפט 30 הוכחה.

				

				
					403	אתיקה, חלק שני, הגדרה 5.

				

				
					404	Aristotle, Metaphysics, IX, ch. 8

				

				
					405	עבור שפינוזה אלוהים הוא הן הסיבה הפועלת והן הסיבה האימננטית של דבר פרטי בעל התמדה. אך מצד שני ההתמדה של כל דבר פרטי מכילה את מהותו של אלוהים. הסבר: 

					(1) התמדה של דבר פרטי נובעת מאלוהים כסיבה פועלת, שכן התמדה היא המשך הקיום בפועל של הדבר. ומשום שאלוהים הוא הסיבה הפועלת של דבר מסוים, בה בעת הוא גם הסיבה הפועלת של התמדתו: ״אלוהים הוא הסיבה הפועלת לא רק של קיום הדברים, אלא גם של מהותם״ [אתיקה, חלק ראשון, משפט 25]. 

					(2) התמדה של דבר פרטי מתקיימת בתוך אלוהים, שהרי אלוהים הוא הנצח שבו מצויה התמדת כל האופנים: ״כל מה שנמצא, נמצא באלוהים, ובלי אלוהים שום דבר אינו יכול להימצא ולא להיות מושג״ [אתיקה, חלק ראשון, שם, משפט 15], וגם: ״אלוהים הוא סיבתם האימננטית ולא הטרנזיטיבית של כל הדברים״ [שם, משפט 18]. ובנוסף: ״חוץ מאלוהים שום עצם אינו נמצא ואינו יכול להיות מושג (לפי א: 14), כלומר (לפי א: הג 3) [חוץ מאלוהים] אין שום דבר הנמצא בתוך עצמו ומושג באמצעות עצמו. אולם (לפי א: הג 5) אופנים אינם יכולים להימצא ולא להיות מושגים בלי עצם; מכאן שהאופנים יכולים להימצא רק בתוך הטבע האלוהי ולהיות מושגים רק באמצעותו. מחוץ לעצמים ולאופנים לא מצוי שום דבר; יוצא שבלי אלוהים שום דבר אינו יכול להימצא ולא יכול להיות מושג. מ.ש.ל.״ [שם, משפט 15 הוכחה].

					(3) מעבר לכך, אלוהים מכיל אפילו את אידאות ההתמדה הבלתי הולמות של גופנו. ״ואשר לאורח שבו הדברים מתכוננים, על כך יש באלוהים ידיעה הולמת כיוון שיש לו האידיאות של כל הדברים, ולא כיוון יש לו אידיאה של גוף האדם (לפי ב: 9נ). לכן הכרת ההתמדה של גופנו, המצויה באלוהים, היא בלתי הולמת לחלוטין כל עוד אלוהים נדון כמכונן רק את טבעה של נפש האדם. [אתיקה, חלק שני, משפט 30 הוכחה]. 

					(4) אולם מתוך בחינה של הדברים הפרטיים, התמדה או קיום בפועל של דבר פרטי כולל בהכרח את מהותו של אלוהים: "כל אידיאה של גוף כלשהו, או של דבר יחיד הקיים בפועל, כוללת בהכרח את מהותו הנצחית והאינסופית של אלוהים״ [שם, משפט 45].

				

				
					406	אתיקה, חלק ראשון, משפט 24 (ההדגשות שלי).

				

				
					407	שם, הקדמה; משפט 4 הוכחה.

				

				
					408	שם, משפט 11 הוכחה שנייה.

				

				
					409	Garret, Spinoza’s ontological argument, p. 208

				

				
					410	דון גארט מכנה זאת “Principle of Actual Causes”. ראו שם, עמ' 217.

				

				
					411	גארט מציין שפינוזה יכול היה גם להפנות ישירות לאתיקה, חלק ראשון, משפט 6: ״מכאן יוצא שעצם אחד אינו יכול להיווצר על ידי דבר זולתו״.

				

				
					412	עבור שפינוזה לא יתכן מצב בו חוסר סיבה לא יגרור תולדה מסוימת. ההסבר לכך מעוגן בתפיסה המטאפיזית פוזיטיבית של העצם, אשר לפיה העצם הוא מרחב סיבתיות פועלת הכרחית־אינסופית בפועל. מכאן שמהות ״עקרון הטעם המספיק״ של שפינוזה קובע כי חייבת להתקיים סיבה אקטואלית הן עבור קיומו של דבר מסוים, והן עבור אי־קיומו [אתיקה, חלק ראשון, משפט 11, הוכחה שנייה]. מכאן שלא יתכן מצב של חוסר סיבה המביא לידי חוסר תולדה, שכן עבור שפינוזה חוסר תולדה נובע מסיבה בפועל שמנעה את התולדה ולא עקב העדר כשלעצמו. הסבר אחר: חוסר סיבה הוא העדר. באונטולוגיה של שפינוזה אין מציאות להעדר, ועל כן לא יכול להיות שהעדר יהיה סיבה לתולדה כלשהי. 

				

				
					413	ראו סעיף 3א. הוכחת האל הראשונה של שפינוזה. 

				

				
					414	״מעגל מרובע, למשל, עצם טבעו מציין את הנימוק שבגללו אינו קיים, שהרי הוא כולל סתירה״ (אתיקה, חלק ראשון, משפט 11, הוכחה שנייה).

				

				
					415	שם, שם.

				

				
					416	שם, שם.

				

				
					417	שם, אקסיומות 5-3; משפט 2; משפט 6. 

				

				
					418	שם, משפט 1.

				

				
					419	מבנה צורני זה של ההוכחה הוא מודיפיקציה שלי להצרה שמציג דון גרט עבור ההוכחה השנייה של שפינוזה: Garret, Spinoza’s ontological argument, p. 209.

				

				
					420	שם, עמ' 211-210.

				

				
					421	אתיקה, חלק ראשון, הגדרה 6. 

				

				
					422	״לא יכולים להיות בטבע שני עצמים או יותר מאותו טבע או תואר״.

				

				
					423	Garret, Spinoza’s ontological argument, p. 211

				

				
					424	״במושג זה [אלוהים] [...] היא [המחשבה] מגלה לא רק קיום אפשרי כמו באחרים, אלא קיום שהוא הכרחי ונצחי באופן מוחלט. וכשם שמכך שהיא רואה, שבתוך המושג שיש לה אודות המשולש כלול בהכרח היות שלוש זוויותיו שוות לשתי זוויות ישרות, היא משתכנעת באופן מוחלט שלמשולש יש שלוש זוויות השוות לשתיים ישרות, כך עליה להסיק, מכך בלבד שהיא מגלה, שהקיום ההכרחי והנצחי כלול במושג שיש לה אודות יש מושלם, שיש מושלם זה ישנו או קיים״ (עקרונות הפילוסופיה, חלק ראשון, סעיף 14); ״כשאנו תופסים את העצם, אנו תופסים רק דבר הקיים באורח כזה, שאין הוא זקוק אלא לעצמו כדי להתקיים. יכולה להיות כאן עמימות, הנוגעת להסבר הביטוי ׳לא להיזקק אלא לעצמו׳; כי אם להעמיד דברים על דיוקם, אין דבר אחד מלבד אלוהים שהוא כזה, ואין אף דבר נברא, היכול להתקיים ולו לרגע אחד מבלי להיות מוחזק ומשומר מכוחו. לכן יש צדק בדברי אנשי האסכולה שהשם עצם איננו חד משמעי לגבי אלוהים והברואים, כלומר: שאין למילה זו אף מובן, שאותו אנו תופסים באופן מובחן המתאים לו ולהם״ (עקרונות הפילוסופיה, חלק ראשון, סעיף 51).

				

				
					425	״הואיל ובכל יתר הדברים הורגלתי לעשות הבחנה בין הקיום לבין המהות, קל לי לשכנע את עצמי כי אפשר להפריד את קיומו של האל ממהותו, ושעל כן אפשר שנתפוס את האל כאילו איננו קיים באופן אקטואלי. ואף על פי כן, כשאני חושב על כך ביתר תשומת לב, אני נוכח לדעת שגלוי וברור הוא שאי אפשר להפריד את קיומו של האל ממהותו יותר מכפי שאפשר להפריד ממהותו של משולש ישר־צלעות את גודל שלוש זוויותיו השווה לשתי זוויות ישרות, או את אידאה ההר מאידאת העמק״ (דקארט, הגיונות, הגיון 5, סעיף 66).

				

				
					426	Wolfson, The Philosophy of Spinoza, vol. 1, p. 185

				

				
					427	שם, שם (התרגום שלי). 

				

				
					428	שם, עמ׳ 200-184. 

				

				
					429	שם, עמ' 187-167. 

				

				
					430	מורה נבוכים, חלק שני, הקדמה 18. 

				

				
					431	בעניין אי־אפשרות ניגודו של אלוהים ראו: אלפאראבי, דעותיהם של אנשי העיר המעולה, פרק 3. 

				

				
					432	הכוזרי, מאמר חמישי, סימן 18, פרק 5 (ההדגשות שלי).

				

				
					433	אתיקה, חלק ראשון, משפט 11 הוכחה שנייה.

				

				
					434	במאמר קצר, חלק שני, פרק 25, מתאר שפינוזה את השטנים. אלו למעשה ישות דמיונית הופכית לאלוהים: ״אך הבה ונראה אם דבר אומלל כזה יכול להתקיים אפילו רגע אחד, ומיד נמצא שאינו יכול. כי כל התמדתו של דבר באה מתוך שלימותו, וכלל שיש בו יותר מהות ואלוהיות, כן הוא מתקיים יותר. כיצד אפוא, חושב אני, יכול הנה השטן להתקיים, כאשר הוא נעדר כל שלימות?״

				

				
					435	אתיקה, חלק ראשון, משפט 11 הוכחה שנייה.

				

				
					436	שם, שם.

				

				
					437	שם, שם.

				

				
					438	Della Rocca, Spinoza, pp. 3-12

				

				
					439	הגילום הסופי של הוכחת האל של אבן סינא ועקרון ״הכרחי המציאות״ בא לידי ביטוי בכתבים שונים ולאורך תקופות שונות בחייו, כפי שמעיר ג'ורג חורני במאמרו (George F. Hourani, Ibn Sina on Necessary and Possible Existence. pp. 74-86) עם זאת המשמעות והקוהרנטיות של אבן סינא אודות ״הכרחי המציאות״ נשמרת בכל כתביו. מקור אחד מרכזי שבו אבן סינא מבחין, מגדיר ומאפיין את ההבדל בין גורם ״אפשרי המציאות״ לבין ״הכרחי המציאות״ הוא: Uyiin al-masii’il (ed.), M. Cruz Hernandez, Archives d’Histoire Doctrinale et Litteraire du Moyen Age, 25, 26 (1950-1951), pp. 303-323. להלן דברי אבן סינא שם: ״אנו אומרים כי הישים הם משני סוגים. סוג אחד, כשהדבר נחשב בבחינת עצמו, קיומו אינו הכרחי; זה נקרא ״אפשרי המציאות״. הסוג השני, כשהדבר נחשב בבחינת עצמו, קיומו הוא הכרחי; זה נקרא ״הכרחי המציאות״. אם אנו מניחים כי משהו אפשרי המציאות יהיה לא קיים, שום אי־אפשרות לא נובעת מכך, ולכן הוא אינו יכול להתקיים מבלי סיבה לקיומו. ואם הוא מתקיים הוא הופל להכרחי מציאות על ידי דבר אחר; כתוצאה מכך הוא דבר [הדבר שהוא אפשרי המציאות] שהוא תמיד אפשרי המציאות בבחינת עצמו והכרחי המציאות על ידי דבר אחר. אפשרות זו, היא משהו ששיך או למה שהוא נצחי או למה שקיים לזמן מסוים אך לכל הזמן. כעת אסור שדברים אפשריים [המציאות] יכולים להימשך בשרשרת אינסופית של סיבות ותוצאות, או להיות בקשר מעגלי; הם חייבים להסתיים במשהו הכרחי [המציאות], שהוא הנמצא הראשון. אז כאשר הכרחי המציאות כשלעצמו נחשב כלא קיים, נוצרת אי אפשרות. אין סיבה לקיומו, ואין זה קביל שקיומה יהיה על ידי אחר. זהו הגורם הראשון לקיומם של דברים, וכתוצאה מכך קיומו הוא הקיום הראשוני ביותר. הוא חופשי מכל סוג של פגם; קיומו על כן שלם. כתוצאה מכך, קיומו הוא הקיום השלם ביותר, נקי מסיבות כגון חומר, צורה, פעולה ותכלית, ואין לו כל מהות מלבד היותו הכרחי המציאות; זה טבעו האינדיבידואלי. כתוצאה מכך, אין לו סוג או דיפרנציאציה או הגדרה, ואין דוגמה לו, אלא היא הדגם של כל הדברים. קיומו כשלעצמו הוא ללא סוף או התחלה, שום חסך אינו מעורב בו, וקיומו אינו פוטנציאלי. כתוצאה מכך, לא יתכן שהוא לא יהיה קיים, אין לו צורך בכלום כדי לספק את קביעותו, והוא אינו משתנה ממצב אחד לאחר. הוא אחד, במובן שהמציאות שיש שלו אינה שייכת לשום דבר אחר״ (התרגום וההדגשות שלי).

				

				
					440	אתיקה, חלק ראשון, משפט 1.

				

				
					441	ראו תרגום שלי לדברי אבן סינא בהערה הקודמת לגביו.

				

				
					442	ראו פרק 3, סעיף 3ב. מקורות השפעה עיקריים בהוכחת האל הראשונה של שפינוזה; תדקארט, הגיונות מטאפיזיים, השגות ותשובות להגיון רביעי, ״תשובה לחלק האחר על אלוהים״, עמ׳ 205.

				

				
					443	מורה נבוכים, חלק שני, הקדמה 20.

				

				
					444	ראו למשל אתיקה, חלק ראשון, משפט 22 עיון 2: ״דבר נקרא הכרחי או בגלל מהותו או בגלל סיבתו. שכן, קיום הדבר נובע בהכרח או מתוך מהותו והגדרתו, או מתוך סיבה פועלת נתונה. ומאותם טעמים אומרים על דבר שהוא בלתי אפשרי: אם מפני שמהותו או הגדרתו כוללת סתירה, ואם מפני שאין שום סיבה חיצונית שנקבעה ליצור דבר כגון זה. ואילו בשם מקרי קוראים לדבר רק ביחס לפגמים בידיעתנו, ולא מכל סיבה אחרת"; ראו גם Cogitata Metephysica I, 3: ״האפשרי [המציאות] והקונטיגנטי הם רק [תוצאה של] פגמים בשכל שלנו״ (התרגום שלי).

				

				
					445	מורה נבוכים, חלק שני, הקדמה 19. 

				

				
					446	ראו פירוש שם טוב להקדמה 19 של רמב״ם בספר מורה נבוכים עם שלושה פירושים: אפודי, שם טוב, קרשקש.

				

				
					447	על איגרת 12 ראו Melamed, Actual infinity.

				

				
					448	Wolfson, The Philosophy of Spinoza, vol. 1, pp. 191-192

				

				
					449	Wolfson, The Philosophy of Spinoza, vol. 1, pp. 192-197; Wolfson, Notes on Proofs of the Existence of God, pp. 575-596 

				

				
					450	אפלטון, טימיאוס, סעיף 28 A, עמ׳ 530: ״והנה כל המתהווה בהכרח שיתהווה מתוך איזו שהיא סיבה; שבלא סיבה אין שום דבר יכול לבוא לידי התהוות [...] ואשר לכלל השמיים, או לכלל העולם — או אם שם אחר מתאים לו יותר, ייקרא נא בו —: עלינו לשאול בעניינו אותה שאלה, שבלא ספק יש לפתוח בה חקירתו של כל עניין שהוא: האם הוא היה תמיד, ובשום זמן לא התחיל להתהוות; או האם נתהווה, והתחיל מאיזו ראשית שהיא? הוא נתהווה! שכן הוא ניתן לראייה ונגיעה ויש לו גוף; ושכל טיבו כך, הריהו מוחש; וכל המוחש — שהרי תוספתו סברה המסתייעת בתחושה — ראינו בו שהוא מתהווה, ונעשה. וכן אמרנו שהמתהווה בהכרח שיהא מתהווה מתוך איזו שהיא סיבה״.

				

				
					451	בראשית, פרק א׳, פסוק א׳.

				

				
					452	מורה נבוכים, חלק ראשון, פרק 74. 

				

				
					453	אמונות ודעות, מאמר ראשון, פרק ב׳.

					456	אבן צדיק, עולם קטן, מאמר 3. 

				

				
					457	Harvey, Physics and Metaphysics in Ḥasdai Crescas, p. 57; Wolfson, Notes on Proofs of the Existence of God, p. 58 

				

				
					458	אור, ה׳, מאמר א׳, כלל ב׳, פרק 20. 

					460	Aristotle, Metaphysics, IX, ch.8, 1049b24: ״תמיד ישנו מניע ראשון, ומניע זה כבר קיים בפועל״ (התרגום שלי). Metaphysics, IX, 8, 1049B24; XII, ch.7, 1072b3: ״ומכיוון שמה שנע ומתנועע הוא אמצעי, יש מניע שנע מבלי לנוע בעצמו, בהיותו נצחי, עצם ובעל אקטואליות״ (התרגום שלי).

				

				
					461	Wolfson, Notes on Proofs of the Existence of God, pp. 586-587; Wolfson, The Philosophy of Spinoza, vol. 1, p. 193 

				

				
					462	גלילי, קרשקש ושפינוזה, נספח, סעיף 1.2.1 אבן סינא והאבולוציה של עקרון הכרחי המציאות. 

				

				
					463	Wolfson, The Philosophy of Spinoza, vol. 1, p. 194, n. 1-2

					466	 Wolfson, The Philosophy of Spinoza, vol. 1, p. 194

				

				
					467	מורה נבוכים, חלק שני, פרק 1.

				

				
					468	גלילי, קרשקש ושפינוזה, נספח, סעיף: 1.2.2 הוכחת האל השלישית של רמב״ם ויחס לאבן סינא. 

				

				
					469	Wolfson, The Philosophy of Spinoza, vol. 1, p. 194, n. 1-2 

				

				
					470	״הדרך השלישית נגזרת מאפשרות ומהכרח, וכך היא פועלת. אנו רואים בטבע דברים שאפשר שיהיו ואפשר שלא יהיו, משום שנמצא שהם נתונים להיווצר, ולהתכלות, ולכן אפשר שיהיו ואפשר שלא יהיו. אולם בלתי אפשרי שהם יתקיימו תמיד, משום שהדבר שאפשרי שלא יהיה בזמן כלשהו אינו יכול להיות תמיד. לכן, אם כל דבר אפשרי שלא יהיה, הרי בזמן כלשהו יכול להיות שלא יהיה דבר קיים. כעת, אם זה היה נכון, גם עכשיו לא יהיה דבר קיים, משום שדבר שאינו קיים מתחיל להתקיים רק מתוקף דבר שקיים כבר. לכן, אם בזמן כלשהו דבר לא היה קיים, היה זה בלתי אפשרי שכל דבר היה מתחיל להתקיים; ולכן אפילו עכשיו לא היה דבר בקיום — וזהו אבסורד. לפיכך, לא כל הישויות אפשריות בלבד, אלא חייב להתקיים דבר־מה שהוא הכרחי. אך לכל דבר הכרחי יש את ההכרחיות שנגרמה מכוח אחר, או שלא. כעת, אי אפשר להמשיך לאין־סוף בדברים הכרחיים שהכרחיותם נגרמה מאחרים, כמו שכבר הוכח בנוגע לסיבות פועלות. לכן איננו יכולים אלא להניח את קיומה של ישות כלשהי בעלת הכרחיות משל עצמה, ושאינה מקבלת אותה מאחר, אלא גורמת להכרחיות של אחרים. את זו מכנים כולם אלוהים״ (התרגום שלי Tomas Aquinas, Summa Theologica, Part I, Question 2, Article 3).

				

				
					471	גלילי, קרשקש ושפינוזה, נספח, סעיף: 1.2.4 הפרכת קרשקש את הוכחת האל (המטאפיזית) השלישית של רמב״ם; אור ה׳, מאמר א׳, כלל ב׳, פרק 17.

					475	אור ה׳, מאמר א׳, כלל ג׳, פרק ב, עמ׳ צח-צט (ההדגשות שלי).

				

				
					476	Wolfson, The Philosophy of Spinoza, vol. 1, p. 195 (התרגום, ההדגשות והסוגריים שלי).

				

				
					477	אתיקה, חלק ראשון, משפט 16, משפט נסמך 1.

				

				
					478	אור ה׳, מאמר א׳, כלל ג׳, פרק ב, עמ׳ צט.

				

				
					479	על ההבחנה בין סוגי ישים בתורת אבן סינא ראו למשל Hourani, Ibn Sina on Necessary and Possible Existence, pp. 303-323. כמו כן ראו בנושא זה Wolfson, The Philosophy of Spinoza, vol. 1, pp. 197-198 Davidson, Creation and the Existence of God; גלילי, קרשקש ושפינוזה, נספח, סעיף 1.2.2 הוכחת האל השלישית; מורה נבוכים, חלק שני, פרק א׳ — עיון פילוסופי שלישי, הערה 48.

				

				
					480	Wolfson, The Philosophy of Spinoza, vol. 1, p.199; Earle, The Ontological Argument in Spinoza, pp. 549-554

				

				
					481	Wolfson, The Philosophy of Spinoza, vol. 1, p. 199

				

				
					482	ראו פרק 1, הוכחת האל של חסדאי קרשקש (ראו שם נקודה חמישית — קריאות סותרות של הוכחת האל).

				

				
					483	ראו שם.

				

				
					484	״באופן כללי, אפשר לומר שכל דבר שבאמצעותו ינסו להוכיח את אלוהים במובהק, מבחינה אפוסטריורית, יכול גם להיות מוכח באופן אונטולוגי ומבחינה אפריורית, אם ההנחה היא שהדבר שיש להוכיח יוצר את הרעיון האמיתי, המיידי והמעיד־על־עצמו של אלוהים״ (התרגום וההדגשות שלי Wolfson, The Philosophy of Spinoza, vol. 1, p. 165, 200).

				

				
					485	Harvey, Physics and Metaphysics in Ḥasdai Crescas, pp. 84-88

				

				
					486	ראו את תיאור הוכחת האל של קרשקש על שפינוזה כפי שהיא מופיעה באיגרת 12, כאן בהמשך בנקודה רביעית.

				

				
					487	איגרות, איגרת 12. 

				

				
					488	באופן דומה להוכחה השלישית של רמב״ם במורה נבוכים חלק 2, פרק א. 

				

				
					489	״את מחויבותו הטהורה של שפינוזה להסבר אפשר לבטא במונחים של מחויבותו לעקרון הטעם המספיק (PSR) ולנטורליזם שלו, העיקרון שלפיו יש הסבר לכל עובדה, לכל דבר קיים והסבר לעובדה הוא טוב דיו — מספיק — כדי שנוכל להבין מדוע העובדה מתקיימת. ההסבר לעובדה מאפשר להבין את העובדה המוסברת כשהיא מתרחשת כביכול. אם ההסבר לדבר־מה לא הספיק בדרך זו, הרי היבט כלשהו של הדבר יישאר בלתי מוסבר, בלתי מובן. ה־PSR אפוא הוא התגלמות מחויבותו של שפינוזה להבנה״ (התרגום שלי Della Rocca, Spinoza, p. 4). 

				

				
					490	אתיקה, חלק ראשון, משפט 29, עיון. 

				

				
					491	שם, הגדרה 1. 

				

				
					492	שם, הגדרה 2.

				

				
					493	שם, הגדרה 3. 

				

				
					494	שם, הגדרה 5. 

				

				
					495	שם, הגדרה 7. 

				

				
					496	שם, הגדרה 8.

				

				
					497	אתיקה, חלק שני, הגדרה 5.

				

				
					498	אפשר לדעת ששפינוזה נשאר נאמן לדעתו המוצגת באיגרת זו לאור הדברים שכתב לטשירנהאוס ב־5 במאי 1676, לקראת סוף ימיו, באיגרת 81: ״מה שאמרתי באיגרתי על האינסוף, שאין לומדים על אינסופיותם של החלקים מריבויים״.

				

				
					499	המילה ״אבסורד״ שבסוגרים היא תוספת שלי, ומטרתה להקל על הבנת משמעות דברי שפינוזה. ביססתי תוספת זו על קריאתו של זאב הרווי את הקטע הזה: Harvey, Physics and Metaphysics in Ḥasdai Crescas, ch.2, p. 88. וכן ראו את תרגומו של אדווין קרלי Curley, The collected works of Spinoza, p. 205 (In Gebhardt’s edition IV/62/15-63/9).

				

				
					500	שפינוזה, ברוך, איגרות, אגרת 12, עמ׳ 93-97.

				

				
					501	Harvey, Physics and Metaphysics in Ḥasdai Crescas, p. 89 (התרגום שלי).

				

				
					502	אור ה׳, מאמר א׳, כלל ב׳, פרק 2, עמ׳ עח.

				

				
					503	ראו הערה למילה ״אבסורד״ מן ציטוט קודם שבנקודה רביעית.

				

				
					504	מאמר קצר, חלק ראשון, פרק ראשון, סעיף 10 (ההדגשות והסוגריים שלי).

				

				
					505	Harvey, Physics and Metaphysics in Ḥasdai Crescas, p. 90 (התרגום שלי).

				

				
					506	אור ה׳, כלל ג׳, פרק ב, עמ׳ צח-צט.

				

				
					507	אתיקה, חלק ראשון, משפט 11, הוכחה שנייה (חלופית).

				

				
					508	שם, חלק ראשון, משפט 11, הוכחה שלישית (הוכחה חלופית שנייה).

				

				
					509	סכמת חמשת השלבים שאני מציג נסמכת באופן כללי על תרשים הניתוח של דון גארט (הוא מחלק את ההוכחה לתשעה שלבים): Garret, Spinoza’s ontological argument, pp. 211-213.

				

				
					510	אתיקה, חלק ראשון, משפט 11, הוכחה שלישית (הוכחה חלופית שנייה).

				

				
					511	אבקש לציין שלא ברור לי עד הסוף מדוע שפינוזה אינו מציב את קביעתו עוצמה=קיום כאקסיומה או כהגדרה בתחילת הספר, משום שהיא מאוד משמעותית להוכחת קיום האל. 

				

				
					512	Garret, Spinoza’s ontological argument, p. 212 וראו שם, שלבים 23-21.

				

				
					513	אתיקה, חלק ראשון, משפט 4, הוכחה. 

				

				
					514	Wolfson, The Philosophy of Spinoza, vol. 1, pp. 200-213 (ההדגשות שלי).

				

				
					515	דקארט, הגיונות, הגיון 5, סעיף 54. ראו גם: עקרונות הפילוסופיה, חלק ראשון, סעיף 14.

				

				
					516	Wolfson, The Philosophy of Spinoza, vol. 1, pp. 201-202 

				

				
					517	בראשית א, א; אפלטון, טימיאוס, סעיף 28, עמ׳ 530.

				

				
					518	מורה נבוכים חלק שני, פרק 1, הוכחה שלישית; וראו גם בהקשר זה: גלילי, 2022, ״בין תפיסתו הפיזיקלית והמטאפיזית של חסדאי קרשקש לתורת העצם של ברוך שפינוזה״, נספח, סעיף: 1.2.1 אבן סינא והאבולוציה של עקרון הכרחי המציאות.

				

				
					519	מורה נבוכים, חלק ראשון, פרק 69 (ההדגשות שלי).

				

				
					520	Tomas Aquinas, Summa Theologica, Part I, Question 9, Article 2 (ההדגשות והתרגום שלי). 

				

				
					521	דקארט, הגיונות, הגיון 3, סעיף 48 (מספר סעיף לפי המהדורה הלטינית).

				

				
					522	מאמר קצר, חלק ראשון, פרק 3; אתיקה, חלק ראשון, נספח; משפט 24, משפט נסמך; איגרות, איגרת 18, איגרת 20. 

				

				
					523	Principles of Cartesian Philosophy I, prop. VII, Scholium (התרגום שלי).

				

				
					524	אתיקה, חלק ראשון, משפט 15, הוכחה.

				

				
					525	Wolfson, The Philosophy of Spinoza, vol. 1, pp. 103-105 

				

				
					526	מורה נבוכים, חלק שני, פרק 18 (ההדגשות שלי).

				

				
					527	שם, פרק 12 (ההדגשות והמספור שלי).

				

				
					528	משמעות המושג ״בריאה מן אין״ בתורת קרשקש אינה מכוונת ליחס זמני בין המציאות לבין האל; תכליתה להצביע על היחס בין הכרחי המציאות לבין אפשרי המציאות. עבור קרשקש, הבריאה אינה מ״כלל פינות התורה״ והוא חושב כי תקפותה של התורה אפשרית גם במסגרת תפיסת קדמות נצחית, ובשל כך הדבר מצריך ניתוח מעמיק ופרשני. להבנתי, יחס הבריאה, עבור קרשקש, משמעותו תלות אונטולוגית מוחלטת של המציאות באל מתוקף ההבחנה של אבן סינא בין מחויב המציאות לאפשרי המציאות: ״אין שם דבר מה מחיב המציאות בבחינת עצמו, כי אם השם יתברך. ושכל מה שזולתו — איך שהנח, ר״ל: מחדש או קדום — הוא אפשר המציאות בבחינת עצמו, והוא נאצל ממנו [...] ואין ספק שאין הפרש בין שני המאמרים האלה [בריאה מן האין לעומת קדמות], אלא ביכולת השי״ת״ (אור ה׳, מאמר ג׳, חלק א׳, כלל א׳, פרק ה, עמ׳ שט-שי). בהמשך קובע קרשקש, כי אין סתירה בין תפיסת הבריאה לקדמות משום שלדעתו מציאותו הנצחית של העולם נבראת בכל רגע מחדש: ״וזה מה שתקנו במטבע הברכות: 'מחדש בכל יום תמיד מעשה בראשית'. לפי שחידוש המציאות בכללו לא מדבר הוא תמידי״ (שם, עמ׳ שיז). לקריאה נרחבת בנושא ראו: אורבך, עמודי המחשבה הישראלית, חלק 3, פרק 6; Harvey, Physics and Metaphysics in Ḥasdai Crescas, pp. 8-23.

				

				
					529	״שאין שם כי אם העדר מחלט [...] שאין שם דבר מחוץ״. מתוך משפטים אלה והקשרם אפשר להיווכח בתפיסה של אימננטיות בתורת קרשקש ובכך שהאל פועל במישרין את כל הדברים ולא באמצעות כוחות מתווכים. 

				

				
					530	אור ה׳, מאמר ג׳ חלק א׳, כלל א׳, פרק 4, עמ׳ רצח (המספור וההדגשות שלי).

				

				
					531	רלב"ג, מלחמות השם, מאמר 6, חלק ראשון, פרק 18, ספר 9 (מהדורת ברלין, ההדגשות שלי); Wolfson, The Philosophy of Spinoza, vol. 1, pp. 103-104.

				

				
					532	אור ה׳, מאמר ג׳ חלק א׳, כלל א׳, פרק ד, עמ׳ שח (ההדגשות שלי). 

				

				
					533	Wolfson, The Philosophy of Spinoza, vol. 1, p. 105

				

				
					534	מאמר קצר, חלק ראשון, פרק שני, סעיף 4, הערה ג׳ (ראו שם, הערות 113-112 של יוסף בן שלמה).

				

				
					535	אור ה׳, מאמר ג׳, חלק א׳, כלל א׳, פרק ד, עמ׳ רצח

				

				
					536	להרחבה בנושא הבריאה ומורכבותו בתורת קרשקש ראו: וולפסון, אצילות ובריאה; אורבך, עמודי המחשבה הישראלית, חלק 3, פרק 6; שביד, הפילוסופיה הדתית של רבי חסדאי קרשקש, עמ' 46-40; Harvey, Physics and Metaphysics in Ḥasdai Crescas, pp. 18-19.

				

				
					537	אור ה׳, מאמר ג׳ חלק א׳, כלל א׳, פרק ה, עמ׳ שי.

				

				
					538	פלוטינוס, אנאדות, אנאדה חמישית, פרק 1, סעיף 6: ״כל מה שנינוע צריך שיאה לנגדו משהו שאליו הוא נינוע; והואיל והאחד אין לנגדו דבר, שאליו ינוע, אי אתה אומר, שהוא נינוע, אלא אם יפול בצידו דבר, אף על פי שהוא פונה תמיד אל עצמו הרי על כורחו בא והיה הדבר. ואל תהה לנו היצירה בזמן למפגע בשעה שאנו עוסקים בתלמודם של הדברים הקיימים תמיד, שכן אין אנו תולים להם את היצירה אלא בדיבור הלשון לשם עריכתם לפי סדר עילותיהם; ויש לפרש ולומר, שהנוצר מן האחד אין יצירתו מחמת תנועתו של זה״; אנאדה חמישית, פרק 2, סעיף 1: ״האחד הוא הכל וכך אינו יחידי, שכן מה שהוא ראשית הכול אינו הכול, אלא שם כאילו נתקהלו אליו... וכיצד יהיו מן האחד, שפשוט הוא ואין בו כל גילוי של ריבוי פנים ולא של שום כפל דבר? והרי היא הנותנת: הואיל ולא היה בו דבר, הכול בא ממנו, בשביל שיהא כאן דבר הנמצא הוא עצמו אינו נמצא, אלא מולידו. וזוהי לידה ראשונה שהרי הואיל והאחד שלם הוא, הואיל ואינו מבקש דבר, אין כלום בידו ולא צריך לו, הריהו כאילו היה שופע ועובר, ומלואו הוא שהוציא דבר אחר זולתו״. וראו גם תרגומו האנגלי של לויד גרסון: Plotinus, The Enneads, Enneads 5.2.1, 5.1.6. האצלת העולם בתורת פלוטינוס היא נושא מורכב מאוד ויש בו כמה שלבי האצלה. ראשית מן ה"אחד" נאצל השכל, לאחר מכן מן השכל נאצלת נפש העולם, ולבסוף ממנה נאצלים כל המצויים (ראו: אנאדות, אנאדה חמישית, פרק 1 — על שלושה אבות הוויות שמבראשית). 

				

				
					539	מורה נבוכים, חלק שני, פרק 22. 

				

				
					540	ראו: אור ה׳, מאמר ג׳ חלק א׳, כלל א׳, פרק ה, עמ׳ שי-שיב. עבור קרשקש אצילות המציאות מן האל נובעת מ״התחלה שכלית״, ומכיוון שהאל מקנה לנבראות מציאות מתוקף היותו משכיל אותם, ציורו (השכלי) רוצה בגילום הממשי של מושאי השכלתו. וזוהי בדיוק הגדרת הרצון של קרשקש — כלומר היחס שבין מה שהאל מצייר בהשכלתו לבין התעוררותו לבטא זאת: ״הרצון איננו זולת הקיבוץ והערך שבין הכוח המתעורר והמדמה״ (שם, מאמר ב׳, כלל ו׳, פרק א, עמ׳ רמג). מכאן שישנה זהות בין ההכרח הפנימי של אלוהים הקשור בשכלו לבין רצונו העצמי. 

				

				
					541	״הבט נא השמים והארץ וכל צבאם, כי כל אלה ברא אלוהים מאין, וגם את בני האדם ידיו יצרו״.

				

				
					542	מורה נבוכים, חלק שני, פרק 13 — דעה ראשונה.

				

				
					543	וולפסון, אצילות ובריאה.

				

				
					544	אור ה׳, מאמר ג׳ חלק א׳, כלל א׳, פרק ה, עמ׳ שט. 

				

				
					545	שם, עמ׳ שי (ההדגשות שלי). בדומה לכך, הרמב״ם במורה נבוכים, חלק שני, פרק י"ג אומר: ״הדעה הראשונה, והיא דעת כל המאמינים בתורת משה רבנו עליו השלום, היא שאת העולם כולו, דהיינו, כל נמצא זולת האל יתעלה, הביא האל יתעלה לידי מציאות לאחר ההעדר הגמור והמוחלט, ושהאל יתעלה היה נמצא לבדו כשאין עמו דבר [...] ולאחר־מכן הביא לידי מציאות את כל הנמצאים האלה כפי שהם, ברצונו ובחפצו, לא מִדָּבָר״. הרמב״ם נזהר מאוד ובוחר לתאר את הבריאה מן האין במילים ״לא מדבר״ במקום ״מלא דבר״, משום שצמד המילים האחרון יכול להצביע בטעות על הדבר כנושא, כלומר אלוהים ברא את העולם מתוך ״לא־דבר״, ובכך עלולים הקוראים לחשוב את ה״לא־דבר״ לתוכן ממשי או נושא הבריאה. בעקבות דקדוקו זה של רמב״ם, גם תומאס אקווינס מבחין בין משפט חיובי למשפט שלילי. הוא אומר כי המשפט “fit ex nihilo” מציין משמעות חיובית ועלול לפיכך לגרום להבנה כי הוא הוא הנושא וממנו התהווה העולם. אולם מנגד המשפט “non fit ex nihilo” מציין משמעות שלילית ואינו מוביל לטעות שבפרשנות שקיימת במשפט הראשון החיובי (Thomas Aquinas, Summa Theologica, Part I, Question 45, Article 1, Objection 3). בהקשר זה ראו: וולפסון, אצילות ובריאה, עמ׳ 315-314.

				

				
					546	אור ה׳, מאמר ג׳, חלק א׳, כלל א׳, פרק ה, עמ׳ שי.

				

				
					547	שם, שם.

				

				
					548	שם, שם.

				

				
					549	שם, שם.

				

				
					550	שם, עמ׳ שיז.

				

				
					551	שביד, הפילוסופיה הדתית של רבי חסדאי קרשקש, עמ' 44 (ההדגשות שלי).

				

				
					552	אור ה׳, מאמר ג׳ חלק א׳, כלל א׳, פרק ה, עמ׳ שי.

				

				
					553	Harvey, Physics and Metaphysics in Ḥasdai Crescas, pp. 18-23

				

				
					554	מתוך מסקנותיו של קרשקש באור ה׳, מאמר ג׳ חלק א׳, כלל א׳, פרק ה, אפשר לעמוד על מגמות שונות בהתפתחות מחשבתו באשר לתפיסת הריק. בעמ׳ שטו קרשקש דן בהקבלה בין בריאה באינסופיות החלל לבריאה באינסופיות הזמן, ושואל מדוע אלוהים ברא את העולם דווקא בנקודת מרחב זו ולא אחרת. הוא משיב, כי משום שכל המקומות בחלל עומדים ביחס זהה (החלל הוא התשפטות תלת־ממדית הומוגנית), על כן נובע כי בכל מקום שבו היה האל בורא את העולם השאלה הייתה נשארת בעינה. אולם קרשקש ממשיך ושואל מתוך הקבלה של שאלת בריאת העולם בחלל לבריאת העולם בזמן, מדוע אלוהים ברא את העולם ברגע נתון ולא אחר. רלב״ג כבר עמד על שאלה זו; הוא הקביל בין שאלת הזמן לשאלת החלל — השאלה מדוע ברא אלוהים את העולם דווקא במיקום מסוים מקבילה לשאלה מדוע ברא אלוהים את העולם בזמן מסוים. קרשקש שולל את עמדת רלב״ג הקובעת זיהוי בין בריאה במקום אינסופי לזמן אינסופי (רלב"ג, מלחמות השם, מאמר 6, חלק ראשון, פרק 18), ואומר כי לא נכון לערוך הקבלה בין יחסי הבריאה בזמן ולבין הבריאה בחלל: ״וזה, שהיות כל העתים לו על יחס אחד, חיב שיהיה הרצון קדום בכל העתים. והיות כל המקומות על יחס אחד, לא יחיב שימלא כל המקומות. [1] אם להמנעות גשם בב״ת. [2] ואם לשלמות העולם, שהוא ראוי שיהיה לו שיעור מוגבל״ (שם, עמ׳ שטו, מספור שלי). 

					אם נשים לב היטב מדוע קרשקש אינו רואה יחס מקביל בין בריאת העולם בזמן לבריאה בחלל, נוכל להיווכח שבתשובה הראשונה, שהיא החשובה לעניינו, הוא מסביר את אי־היחס ביניהם תוך שהוא מסתמך על הפיזיקה האריסטוטלית השוללת קיומו של גודל אינסוף גשמי. הווה אומר: היחס שבין אינסופיות הזמן לאקט הבריאה הוא יחס אחד, והוא שונה מן היחס שבין הבריאה למקום־חלל, משום שלא יתכן מקום אינסופי על סמך הקביעה האריסטוטלית הטוענת שאין גוף אינסופי, ועל כן המסקנה שאין סימטריה שקולה בין יחסי הבריאה של הזמן למקום. מכאן נוכל להבין כי תשובה זו נכתבה ככל הנראה בתקופה הטרום ביקורתית שלו, כלומר לפני שכתב את מאמר א׳, כלל ב, פרק 1, שאותו הקדיש להפרכת הפיזיקה האריסטוטלית. בהמשך הקטע קרשקש מספק תשובה לבריאת העולם בזמן, וכך הוא אומר: ״אבל התבאר, שאף כשנניח חיוב מציאות העולם מממנו יתברך, יתחיב חדוש תמידי לא מדבר״. מקטע זה אפשר להבין שקרשקש מחזיק בתפיסה של קדמות וחיוב מציאות מן אלוהים, ועל כן הוא מסביר שמציאות העולם נבראת בכל רגע באופן תמידי מן האין. תשובותיו אלה מצויות באור ה׳ נוסח שנת 1405. אולם באור ה׳ נוסח שנת 1410 נוסף הסבר חדש בנוגע לבריאה בזמן: ״אם שנאמר, שכבר גזרה חכמתו, לסיבה ידועה, שיהיה לו התחלת הויה מחודשת; ולא תשאר בו השאלה למה המציאו בעת הזאת, למה שהחידוש בכל העתים יחס אחד״ (עמ׳ שטז). על פי קטע מאוחר זה, ברור כי חל שינוי בתפיסתו של קרשקש ביחס לבריאה בזמן: בחלק אחד של הקטע הוא טוען שהסיבה לבריאת העולם בעת מסוימת נעוצה בחכמתו של אלוהים, ובשל כך השאלה עצמה בטלה מכיוון שיחס כל הזמנים אל חכמת האל הוא יחס אחד: ״שכבר גזרה חכמתו [...] בכל העתים יחס אחד״. אולם בחלק אחר הוא קובע מפורשות שיש לעולם התחלה בזמן: ״שיהיה לו התחלת הויה מחודשת״.

					הרווי מסביר את הפערים בין שתי הגישות שבקטע זה באופן הבא: בתקופה הטרום ביקורתית קרשקש חשב כי ביחס לשאלה מדוע ברא אלוהים את העולם בנקודת זמן מסוימת התשובה היא שאין בריאת העולם מוגבלת לרגע מסוים אחד אלא היא מקיימת בכל רגע נתון של המציאות. מנגד, בתקופה הבתר ביקורתית קרשקש חשב כי למציאות יש ״התחלת הוויה מחודשת״, והוסיף — בניגוד לדעתו הקודמת — כי אין לשאול מדוע ברא אלוהים את העולם בעת מסוימת, וזאת משום שאקט הבריאה בכל עת עומד ביחס אחד וזהה אל אלוהים. למעשה, ההבחנה שעושה קרשקש בתקופה הבתר ביקורתית שלו בין בריאה בחלל לבין בריאה בזמן אינה רלוונטית, משום שבשלב זה גם החלל וגם הזמן מוגדרים על ידו כגדלים הומוגניים רציפיים ואינסופיים. על כן השאלות למה האל בחר לברוא את העולם במקום מסוים לעומת זמן מסוים הם אנלוגיות, משום שרצון האל חל באופן שווה על שניהם. 

					מתוך דעותיו הרבות של קרשקש בנושא הבריאה בחלל וזמן אפשר לחלץ הבנה בדבר תפיסתו את מציאות האין טרם התהוות העולם: בתקופה הטרום ביקורתית קרשקש הסכים עם דעתו של אריסטו שלא תיתכן בריאה מן אין, משום ש״אין״, באשר הוא מוגדר כריק, אינו קיים מכיוון שאין קיום לגודל נבדל אינסופי. ובנוסף מן האין לא יכול להיווצר שום דבר (Aristotle, De Caelo III, 2, 301b30-302a9). על כן קובע קרשקש, כי בריאת החלל כריק נוצרה יחד עם בריאת העולם. אולם בתקופה הבתר ביקורתית קרשקש שולל את הוכחות אריסטו לאי־קיום ריק ועל כן קובע שאין שום סתירה בהנחה שתיתכן בריאת יש מתוך הריק. בהמשך קרשקש מחלק את תשובתו אודות בריאה מן האין לשני חלקים המשקפים תקופות שונות וסותרות בהתפתחות מחשבתו — החלק הראשון משקף את התקופה הטרום ביקורתית שלו ואילו החלק השני משקף את התקופה הבתר ביקורתית שלו: ״ואמנם השלישי המחייב שיהיה הריקות נמצא, התרו גם כן ממה שיקל. [1] וזה, שיש לאומר שיאמר, שקדם העולם לא היו הרחקים נמצאים, ושהשם יתברך המציאם כשהמציא הגשם מאין. [2] ועוד, כשנודה חיוב הריקות, לא יקרה מזה בטל, כשכבר התבאר במאמר הראשון מזה הספר חיוב מציאות הריקות, הפך ממה שדימו״ (עמ׳ שיד, מספור שלי); על הערה זו ראו: Harvey, Physics and Metaphysics in Ḥasdai Crescas, pp. 21-23.

				

				
					555	אור ה׳, מאמר ג׳ חלק א׳, כלל א׳, פרק ה, עמ׳ שי.

				

				
					556	שם, עמ׳ שיז.

				

				
					557	שם, עמ׳ שטז.

				

				
					558	רלב״ג, מלחמות ה׳, מאמר 6, חלק ראשון, פרק 18: ״הנה בהכרח שיכנס העולם במציאות בעת מה, ולזה לא יתכן השאלה למה לא הווה אותו השם יתברך קודם זה, לפי שאם היה פועל אותו קודם זה איזה שעור שיהיה מהזמן, תפול השאלה הזאת גם כן״.

				

				
					559	שבע פעמים דן קרשקש בספרו אור ה׳ בנושא ריבוי עולמות: [1] מאמר א׳, כלל ב׳, פרק א, עמ' עה; [2] מאמר א׳, כלל ב׳, פרק טו, עמ׳ פט; [3] מאמר א׳, כלל ב׳, פרק יט, עמ׳ צג; [4] מאמר א׳, כלל ג׳ פרק ד, עמ׳ קטו-קטז; [5] מאמר ג׳, חלק א׳, כלל א׳, פרק ה, עמ׳ שטז; [6] מאמר ד׳, דרוש ראשון; [7] מאמר ד׳, דרוש שני, עמ׳ שפח-שצב. להרחבה בנושא ריבוי העולמות בתורת קרשקש ראו: Harvey, Physics and Metaphysics in Ḥasdai Crescas, pp. 8-18; Wolfson, Crescas’ Critique of Aristotle, pp. 117-118.

				

				
					560	אור ה׳, מאמר ג׳, חלק א׳, כלל א׳, פרק ה, עמ׳ שטז.

				

				
					561	שם, עמ׳ שיז.

				

				
					562	אתיקה, חלק ראשון, משפט 11, הוכחה שלישית (הוכחה חלופית שנייה).

				

				
					563	על תפיסת העוצמה כשימור ראו את דברי שפינוזה הבאים ביחס לאל עצמו: ״מי שיש לו את הכוח לשמר את עצמו, יש לו טבע הכרוך בקיום הכרחי״ (Spinoza, Principles of Cartesian Philosophy, Part I, Prop. VII, Lemma II).

				

				
					564	Spinoza, Principles of Cartesian Philosophy, Part I, Prop. XII, Lemma II 

				

				
					565	דקארט בהוכחה השנייה של ההיגיון השלישי מבצע טרנספורמציה של תפיסת הוכחה קוסמולוגית מן הבריאה אל השימור. שיאה של תפיסה זו מגולם אצל דקארט בעקרון הבריאה המתמדת: ״ברגע זה ישנה סיבה כלשהי היוצרת ובוראת אותי כאילו מחדש, כלומר משמרת אותי״. שפינוזה ככל הנראה בהשפעת התפיסה של דקארט בהוכחה שנייה של הגיון שלישי, מפרש באופן עקרוני ורדיקלי יותר את ההוכחה הקוסמולוגית על בסיס שימור המציאות, מתוקף היות האל הסיבה הפועלת והאימננטית של כל הדברים, ומתוקף הקביעה כי האל אינו פועל לשום תכלית מלבד שלמותו העצמית. ראו בהקשר זה: מאמר קצר, חלק ראשון, פרק 3; אתיקה, חלק ראשון, נספח; אתיקה, חלק ראשון, משפט 24, משפט נסמך;אגרת 18; אגרת 20. בהמשך לכך יכולים אנו להיווכח כי שפינוזה ב־Principia Philosophiae Cartesianae, I, Prop. VII דוחה את ההוכחה הקוסמולוגי אודות הבריאה מן האין: ״כוח אינו יכול לחול על דברים בלתי אפשריים יותר מאשר בריאה ויצירה על מה שאינו קיים: ומטעם זה לא ניתן להשוות בין האפשרי לנמנע״. ואילו מן הצד השני, ב־Principia Philosophiae Cartesianae, I, Prop. XII שפינוזה מקבל את טיעון הקוסמולוגי מן השימור העולם: ״אלוהים בלבד משמר בכוחו את כל הקיים [...] על כן לא קיים שום דבר אשר אינו משתמר בשל עוצמתו של אלוהים לבדו״. מכאן אפשר להבין, כי כאשר שפינוזה — בהוכחה שלישית של משפט 11 שבחלק ראשון באתיקה — מציין כי ״אנחנו קיימים, אם בתוך עצמנו ואם בתוך דבר אחר הקיים בהכרח״, הרי כוונתו שאנו קיימים ומשתמרים בתוך ובאמצעות אלוהים: ״אופנים אינם יכולים להימצא ולא להיות מושגים בלי עצם; מכאן שהאופנים יכולים להימצא רק בתוך הטבע האלוהי, ולהיות מושגים רק באמצעותו״. מתוך כך אפשר להבין, כי כאשר שפינוזה — בהוכחה השלישית של משפט 11 בחלק ראשון באתיקה — מציין כי ״אנחנו קיימים, אם בתוך עצמנו ואם בתוך דבר אחר הקיים בהכרח״, כוונתו שאנו קיימים ומשתמרים בתוך ובאמצעות אלוהים: ״אופנים אינם יכולים להימצא ולא להיות מושגים בלי עצם; מכאן שהאופנים יכולים להימצא רק בתוך הטבע האלוהי, ולהיות מושגים רק באמצעותו״ (אתיקה, חלק ראשון, משפט 15, הוכחה).

				

				
					566	Wolfson, The Philosophy of Spinoza, vol. 1, pp. 204-205

				

				
					567	אמונות ודעות, מאמר שני, פרק 4: ״ואחר כן אומר שאני מצאתי מדרך העיון ממה שמוכיח שהוא חי יכול חכם, הוא מה שנתברר לנו שהוא ברא כל הדברים, ולפי הכרע דעתנו ברור שלא יעשה כי אם יכול, ואין יכול כי אם חי, ולא יתכן עשוי משוכלל אלא ממי שידע היאך יהיה העשוי לפני שיעשהו, הרי שלשת העיניים הללו מוצאם שכלינו לעושנו מושכל ראשון באופן אחיד״. 

				

				
					568	כוזרי, מאמר חמישי, פרק 18, פרק 9: ״אלוהים יתעלה רוצה. זאת מפני שכל מה שבא לידי מציאות על ידו — היה אפשר שיבוא לידי מציאות הפכו או העדרו, או שבוא לידי מציאות לפני אותו זמן או אחריו. יכולתו לגבי שני המצבים שווה. לכן הכרחי שיהיה רצון שיעמיד את היכולת על אחד משניהם ולא על השני״.

				

				
					569	״בכל יצור יש פוטנציאל להשתנות או ביחס לישות עצמותית כמו במקרה של דברים הניתנים לכיליון; או ביחס למקומיות גרידא, כמו במקרה של גרמי השמיים; או ביחס לסדר של תכליתם [end], ולהחלת כוחותיהם לאובייקטים שונים, כמו במקרה של המלאכים; ובאופן כללי כל היצורים בדרך כלל ברי שינוי מכוחו של הבורא, והקיום ואי־הקיום שלהם הינם בכוחו. לפיכך משום שאלוהים אינו בר שינוי בכל אחת מהדרכים האלה, הוא היחיד שאינו בר שינוי״. Aquinas, Thomas, Summa Theologica, Part I, Question 9, Article 2 (התרגום שלי). 

				

				
					570	דקארט, הגיונות, הגיון 3, סעיף 49, מספור המהדורה הלטינית.

				

				
					571	אתיקה, חלק ראשון, משפט 11, עיון (הוכחה רביעית).

				

				
					572	שם, חלק ראשון, משפט 11, הוכחה שלישית (הוכחה חלופית שנייה).

				

				
					573	שם, משפט 7.

				

				
					574	שם, משפט 9.

				

				
					575	בבלי, ברכות, פרק ל"ג, דף ב; מגילה, פרק כ"ה, דף א. 

				

				
					576	מורה נבוכים, חלק ראשון, פרק 59. 

				

				
					577	אור ה׳, מאמר א׳, כלל ג׳, פרק ג, עמ' קו.

				

				
					578	שם, עמ' קז.

				

				
					579	תהלים, פרק קמ"ה, פסוק כ"א.

				

				
					580	שם, שם. 

				

				
					581	אור ה׳, מאמר א׳, כלל ב׳, פרק א, עמ׳ סט-ע.

				

				
					582	על משמעות היחס של התארים העצמיים של האל בבחינתם כ״עצמי למהות״ ראו פרק 3: הוכחת האל של שפינוזה בספרו אתיקה, סעיף 3א. הוכחת האל הראשונה של שפינוזה.

				

				
					583	לקביעה כי לדעתו של קרשקש איננו יכולים לדעת את עצמות האל, אפשר למצוא סימוכין מאמר א׳, כלל ג׳, פרק ג, עמ׳ קג, קח; שם, פרק א, עמ׳ צה. קרשקש מתאר שם את פגישת משה עם אלוהים בנקרת הצור ומפרש כי כאשר ביקש משה לראות את כבוד ה׳, הוא לא ביקש לראות את עצמותו, שהרי ״לא ביקש משה השגת המהות לעולם ולא ימשיל הכתוב ולא ייחס לאדון הנביאים, חלילה, סכלות הקשה במשלים או בחידות, להיות גלוי ומפרסם למתחילים בעיון המנעות השגת המהות" (מאמר א׳, כלל ג׳, פרק א, עמ׳ צה). קרשקש מפרש את בקשת משה לדעת את מהות האל כידיעת התארים העצמיים. והבקשה השנייה, באומרו: ״הראיני נא את כבודך״, הייתה ידיעת "התארים העצמיים בלתי נבדלים ממנו״ (מאמר א׳, כלל ג׳, פרק ג, עמ׳ קח). נוסף על כך קרשקש אומר מפורשות: ״מציאותו נגלה ומפורסם, ומהותו נעלם תכלית העלם״ (אור ה׳, מאמר ג׳, כלל ג׳, פרק א, עמ׳ צו). 

				

				
					584	קלצקין, אוצר המונחים הפילוסופיים ואנתולוגיה פילוסופית, ערך ״בחינה״, סעיפים א-ב. 

				

				
					585	״יש למנות עוד מושגים שתרגומם בעברית עולה על תרגומים אחרים, כגון quantenus (באשר, בבחינה, התבחן), שקוהן לעז עליו ואמר שהוא ׳שרביט הקסמים של שפינוזה, או קב־הקטע שלו׳״ (קלצקין, אוצר המונחים הפילוסופיים ואנתולוגיה פילוסופית, הקדמה, עמ׳ XIX-XX).

				

				
					586	״בתואר אני מבין את מה שהשכל תופס על אודות העצם בתור מה שמכונן את מהותו״ (אתיקה, חלק ראשון, הגדרה 4).

				

				
					587	אתיקה, חלק ראשון, גדרים, גדר ד׳. 

				

				
					588	שני משלים הם: [1] ״לו הנח על דרך משל. מאיר מה, מחויב המציאות לעצמו, הימנע ממנו האור המתחייב ממנו בעצם חיוב המציאות אשר לו? לא. כי האור איננו נבדל מעצמותו שיהיה צריך למרכיב ומקבץ, אבל הוא דבר עצמי שראוי שיתאר בו. כן הוא ענייני התארים באל יתברך״ (אור ה׳, מאמר א׳, כלל ג׳, פרק ג, עמ׳ קט). [2] ״ולהיות האמת עד לעצמו, ומסכים מכל צד, נמצא שיסכים עמו בעל ספר היצירה. אמר: ׳כשלהבת קשורה בגחלת׳. מורה על האחדות הבלתי מתפרק. והוא האמת בעצמו, כי כמו שלא יצויר היות העצם בזולת מציאות, ולא מציאותו בזולת העצם, כן לא יצויר מציאות התאר בזולת המתאר, ולא המתאר בזולת התאר״ (שם, עמ׳ קיג).

				

				
					589	גם עבור שפינוזה תואר יכול להיות במעמד של עצם משום שהוא מהות העצם. עם זאת באתיקה קביעה זו תקפה רק עד משפט 11 בחלק ראשון, שם שפינוזה מאגד את כל התארים תחת עצם אינסופי באופן מוחלט — אלוהים. 

				

				
					590	אני חולק על דעתו של רבי יוסף אלבו המפרש את התארים בפרשנות סובייקטיבית, כלומר עבורו התארים בעלי ממשות אפיסטמית ולא אונטולוגית. תכליתה של פרשנותו זו למנוע ריבוי באלוהות: ״ואחר כך שב להזכיר השבח אשר מצד ריבויים, רוצה לומר: היות השלמויות בו יתברך בלתי בעלי תכלית שלא יגבילם מספר, ועל זה אמר אספרם מחול ירבון, וכדי שלא ידומה שיש בו יתברך ריבוי מצד ריבוי התארים, אמר אחר זה הקיצותי ועודי עמך, כלומר כשאני מתבונן בתארים ואני מוצא אותם רבים בהכרח מצד היותם שלמויות מתחלפות [...] ובזאת הבחינה כבר יחשב שהתארים מחייבים איזה ריבוי בעצמותך, על כן אמר הקיצותי ועורי עמך, כלומר כשאני מקיץ מאותו התבוננות שאני מתבונן בריבוי התארים, אני רואה שכל אותן התארים אינן אלא בחינות שכליות מהוראת היות השלמויות ההם נמצאים בעצמותך, אבל על דרך האמת אינם דבר זולת עצמך, וזהו לשון ועודי עמך, כלומר שאינן דבר זולתך ואינן מחייבים ריבוי בעצמותך, כי כמו שתואר האחדות אינו דבר נוסף על המהות אבל הוא בחינה שכלית מהעדר הריבוי בו, כן החכמה והידיעה אינן דבר זולת המהות והיא בחינה שכלית מהעדר הסכלות בו״. (אלבו, ספר העיקרים, מאמר שני, פרק 25, עמ׳ רטז-ריז, ההדגשות שלי). 

					למעשה, בעיית הריבוי בתארי האל החיוביים והאינסופיים בתורת קרשקש אינה קיימת כלל, כפי שמציין מפורשות יוסף בן שם טוב, מתרגם ספר ביטול עיקרי הנוצרים, כאשר הוא מבדיל בין תארי האל בנצרות לבין תארי האל העצמיים בתורת קרשקש: ״אמר יוסף: דרוש התארים עמוק מאוד [...] והרב הזה החזיק בתארים העצמיים, וזה מבואר בספרו אור ה׳. אבל ראוי שתדע, שהמקיים התארים העצמיים אינו תחת זה הסוג. ואנחנו לא מצאנו מלה אחרת יותר נאותה בהעתקה למילה ׳פירשונה׳ [persona] זולת תואר, אבל אין מובנם אחד. וזה מבואר שהם אמרו שהאב הוליד הבן, ומי שמניח שבו ית׳ יכולת וחכמה, לא יחשוב חלילה שהיכולת יפעל לחכמה, ולא שהיכולת אלוה והחכמה אלוה. וכן המציאות והאחדות למי שמניח אותם דברים עצמים למהות ואינם עצם המהות, כמו שהניח הרב ז״ל. ולכן לא תשיג לזאת ההנחה אחד מאלה הביטולים המתחייבים לאמונת הנוצרים, ולא יאמרו שהם אחד והם שלושה ולא יתר הגנויות והביטולים, וזה מבואר מאוד״. קרשקש, ביטול עיקרי הנוצרים, עמ׳ 59-58 (הסוגריים המרובעים שלי). ראו בנושא זה: Wolfson, The Philosophy of Spinoza, vol. 1, p. 151.

				

				
					591	אור ה׳, מאמר א׳, כלל ג׳, פרק ג, עמ' קז (ההדגשות שלי).

				

				
					592	קלצקין, אוצר המונחים הפילוסופיים ואנתולוגיה פילוסופית, ערכים ״מדרגה״, ״מציאות״.

				

				
					593	הרווי, רבי חסדאי קרשקש, פרק 10, עמ׳ 91. 

				

				
					594	אור ה׳, מאמר ג׳, כלל ג׳, פרק ג, עמ׳ קו.

				

				
					595	שם, מאמר ב׳, כלל ג׳, פרק א, עמ' קעט.

				

				
					596	קלצקין, אוצר המונחים הפילוסופיים ואנתולוגיה פילוסופית, ערך ״חק״; ראו שם סעיפים א, ב, ד, ו, ז. 

				

				
					597	Waxman, The philosophy of Don Hasdai Crescas, pp. 121-124 

				

				
					598	אור ה׳, מאמר ב׳, כלל ג׳, פרק א, עמ' קעט. 

				

				
					599	Schechter. Temporalities 

				

				
					600	אור ה׳, מאמר ב׳, כלל ג׳, פרק א, עמ' קעט.

				

				
					601	אתיקה, חלק ראשון, הגדרה 8. 

				

				
					602	אתיקה, חלק חמישי, משפט 30, הוכחה. 

				

				
					603	על הזהות הפרטיקולרית בין עוצמה למהות אומר שפינוזה את הדברים הבאים: ״העוצמה או החתירה שבה הוא חותר להמשיך בישותו, אינה אלא מהותו הנתונה או מהותו בפועל של אותו הדבר״ (אתיקה, חלק שלישי, משפט 7, הוכחה). 

				

				
					604	כפי שעולה מדבריו במאמר ב׳, כלל ג׳, פרק א, עמ׳ קעט-קפ. 

				

				
					605	הטבע הטובע (Natura naturans) והטבע הטבוע (Natura naturata) הם מושגים ששפינוזה שאב מן הסכולסטיקה הנוצרית, ובעיקר מתורתו של תומאס אקווינס. אולם עבורם הטבע הטובע נתפס כגורם טרנסצנדנטי המהווה את סיבתם של כל הדברים המתרחשים בטבע החוץ אלוהי — הטבע הטבוע. את דעתם מתאר שפינוזה במאמר קצר, חלק ראשון, פרק 8: ״וכך הבינו גם התומיסטים את אלוהים. אלא ש'הטבע הטובע' שלהם היא (כפי שכינו אותו) יישות שהיא מחוץ לעצמים״. בניגוד לדעת הסכולסטיים, משמעותם של מושגים אלו לדידו של שפינוזה היא זהות מוטבעת של עצמות אחת המגולמת בשני פנים שונות: ״בטבע טובע יש להבין את מה שנמצא בתוך עצמו ומושג באמצעות עצמו, או את התארים של העצם המבטאים מהות נצחית ואינסופית. דהיינו (לפי א: 14 נ1, א: 17 נ2): אלוהים באשר הוא נדון כסיבה חופשית. ואילו בטבע טבוע אני מבין כל מה שנובע מהכרח טבעו של אלוהים או של אחד מתוארי אלוהים, כלומר, כל האופנים של תארי אלוהים באשר הם נדונים כדברים הנמצאים באלוהים ואינם יכולים להימצא ולא להיות מושגים בלעדיו״ (אתיקה, חלק ראשון, משפט 29, עיון). עבור שפינוזה היחס שבין הטבע הטובע לטבוע הוא אפוא יחס סיבתי ואימננטי ולא סיבתי וטרנסנדנטי. ראו בהקשר זה: מאמר קצר, חלק ראשון, פרק 8, הערה 384, ועמ׳ 255; איגרות, הערות וביאורים לאיגרת 9, ראו הערה ״שייך לטבע הטבוע ולא לטבע הטובע״, עמ׳ 302; Wolfson, The Philosophy of Spinoza, vol, 1, p. 254, n. 2-3.

				

				
					606	אתיקה, חלק ראשון, משפט 9. 

				

				
					607	לדעת מלמד, משפט זה הוא אולי החשוב ביותר באתיקה, משום שהוא מהווה נקודת ממשק בין העצם כסיבת עצמו (טבע טובע) לבין העצם כסיבת זולתו (טבע טבוע). במילים אחרות, משפט זה הוא הגילום בפועל של עוצמת האל. ראו Melamed, Spinoza’s Metaphysics, pp. 114-115.

				

				
					608	על הפרשנות המורכבת למשפט 16 שבחלק הראשון באתיקה, ובמיוחד בנושא נביעת האופנים האינסופיים והסופיים מן הטבע האלוהי, ראו לעיל, פרק ראשון, סעיף 2.4 ביקורתו ופיתוחו המקורי של שפינוזה את תפיסת העצם של ימי הביניים, וראו גם Melamed, Spinoza’s Metaphysics, pp. 150-151.

				

				
					609	בציטוט זה ניתן להבחין שוב, כי השכל הוא תנאי לקיומו של דבר — מה שאינו כלול בשכל לא יכול להתקיים. 

				

				
					610	כפי שעולה מן כלל היכולת אשר באור ה׳, מאמר ב׳, כלל ג׳, פרק א׳, עמ קעט.

				

				
					611	אור ה׳, מאמר א', כלל ב', פרק א, עיונים ראשון ושני. 

				

				
					612	ראו לעיל פרק 1: הוכחת האל של קרשקש — נקודה ראשונה: הבחנה מטאפיזית קטגוריאלית בין האל לעלולים. 

				

				
					613	אור ה׳, מאמר א׳, כלל ג', פרק ב, עמ׳ צח-צט. 

				

				
					614	שם, עמ׳ צט. 

				

				
					615	שם, עמ׳ צח. 

				

				
					616	אתיקה, חלק ראשון, הגדרה 1. 

				

				
					617	שם, אקסיומה 2. 

				

				
					618	שם, הגדרה 6. 

				

				
					619	שם, הגדרה 5. 

				

				
					620	שם, אקסיומה 7.

				

				
					621	שם, הגדרה 2. 

				

				
					622	שם, חלק ראשון, משפט 11, הוכחה שלישית (הוכחה חלופית שנייה).

				

				
					623	ראו סעיף 3ד. זהות עקרונית בין שפינוזה לקרשקש בדבר הומוגניות אוניברסלית של הקיום.

				

				
					624	איגרות, איגרת 73, עמ׳ 264.

				

				
					625	אתיקה, חלק ראשון, משפט 15, הוכחה. 

				

				
					626	סיבתיות אימננטית היא סיבתיות שבה התולדה מצויה בתוך סיבתה. לעומת זאת, סיבתיות טרנזיטיבית היא סיבתיות שבה התולדה מצויה מחוץ לסיבתה: ״אלוהים הוא סיבתם האימננטית ולא הטרנזיטיבית של כל הדברים. הוכחה: כל מה שנמצא, נמצא באלוהים וחייב להיות מושג באמצעות אלוהים (לפי א: 15) וכך (לפי א: 16 נ 1) אלוהים הוא סיבת הדברים הנמצאים בו״ (אתיקה, חלק ראשון, משפט 18, הוכחה). מלמד מציין (Melamed, Spinoza’s Metaphysics, p. 26) כי לחלק ראשון של הוכחה למשפט 18 שני מהלכים: 1. שפינוזה טוען, לפי משפט 15 לחלק ראשון באתיקה, כי כל הדברים מצויים בתוך אלוהים, הווה אומר, הוא סיבה אימננטית של כל הדברים; 2. שפינוזה טוען כי אלוהים, לפי משפט 16 בחלק הראשון באתיקה, הוא גם סיבתם הפועלת של כל הדברים. מכאן נובע שסיבתיות אימננטית היא למעשה סיבתיות פועלת שבה התולדה מצויה בתוך הסיבה.

				

				
					627	אור ה׳, מאמר א׳, כלל ב׳, פרק א, עמ׳ סט-ע. 

				

				
					628	לפרשנותו של וולפסון אודות ציטוט זה ראו Wolfson, Crescas’ Critique of Aristotle, ch. 6, pp. 122-124. לדעתו של וולפסון, ציטוט זה של קרשקש יחד עם תפיסתו באשר לגודל נבדל אינסופי, היו כלל הנראה מקור השפעה משמעותי ביותר לתפיסה האימננטית של תארי האל עבור שפינוזה. על אף קביעתו זו, וולפסון חושב שקרשקש מחזיק בתפיסה טרנסצנדנטית של האל בשל העובדה שקרשקש גם מחזיק בתפיסה פרסונלית של האל. אני שולל את דעתו של וולפסון בשל סיבות רבות שאינן עולות בקנה אחד עם טענתו, ולהלן חלק מהן: [א] לא קיימת סתירה עקרונית בהחזקה של תפיסה פרסונלית של האל יחד עם תפיסה אימננטית שלו. [ב] קרשקש מציין מפורשות שהאל הוא ״מקומו של עולם״, ואת המילה ״מקומו״ — בניגוד פרשני מובהק לרמב״ם — הוא מסביר כעצמותו של האל ממש: ״'ברוך כבוד ה׳ ממקומו'. כלומר, שתאר הברכה והשפע ממקומו, ר״ל מעצמותו ולא מזולתו״. [ג] נוסף להצגת אלוהים כסיבה אימננטית של העולם, קרשקש מציג גם תפיסה של אלוהים כסיבה פועלת של כל הנבראים (ראו פרק 7: הנמצאות ומעמדן בתורת קרשקש). תפיסה זו של היות האל סיבתם הפועלת של הנבראים, מעידה על תפיסה אימננטית ולא טרנסנדנטית של האלוהות. [ד] לתורת המקום והזמן של קרשקש ארבעה מאפיינים מהותיים: אי תלותם במקום ובזמן, אינסופיותם, היותם גדלים רציפים אינסופיים ובלתי נחלקים, והיותם נמדדים באינטרוולים מוגדרים. תנאים אלו עומדים בהלימה מוחלטת עם תפיסתו של קרשקש שהאל הינו ״מקומו״ של עולם ובה בעת את היותו נבדל ממנו מן העולם. זאת מתוך כך שהאל מהווה התפשטות נבדלת אינסופית ובלתי נחלקת שבה שוכן ומצוי הכול, ועם זאת הוא גם נבדל מן העולם, כשם שהמקום או החלל שבו מצוי הכול בלתי תלוי בתוכן התכולה שבו. (לקריאה נוספת נושא זה ראו פרק 7: הנמצאות ומעמדן בתורת קרשקש). [ה] כאשר קרשקש מדבר על ״סוד התפילה״ (אור ה׳, מאמר א׳, כלל ג׳, פרק ה, עמ׳ קכ), הוא קובע כי השמחה האמיתית היא בהשפעת טובו של האל לנבראים: ״במה שיקבלו מההשפעה; הנה אם כן, השמחה האמיתית היא במעונו, כלומר במשכנו״. המילים ״מעונו״ ו״משכנו״ מציינות, כי השפעתו הבוראת מציאות של האל היא בתחום הפנימי של עצמותו. (להרחבה בנקודה זו ראו פרק 7, סעיף 7א. תפיסת הנמצאות בתורת קרשקש ויחסה לתפיסת האופנים הסופיים בתורת שפינוזה — נקודה שנייה: שלמותו ואהבתו של האל). [ו] בתורת קרשקש יש תפיסה דטרמיניסטית העולה בקנה אחד עם תפיסה אימננטית של האלוהות (להרחבה אודות תפיסתו הדטרמיניסטית של קרשקש ראו הרווי, רבי חסדאי קרשקש, פרק 15; אורבך, עמודי המחשבה הישראלית, ספר 3, פרק 9, חלק א׳). 

				

				
					629	שלוש הקדושות הן: ארצי, שמימי ושכלי. ראו קמחי, פירוש רד"ק על ישעיהו ו, ג: ״ויש לפרש: כי השלש תיבות הם על האל, וזכר שלוש פעמים קדוש כנגד שלשה עולמות: עולם העליון — והוא עולם המלאכים והנשמות, ועולם התיכון — והוא עולם הגלגלים והכוכבים, ועולם השפל — והוא זה העולם, והנכבד בזה העולם הוא האדם. ואמר שהוא קדוש ומרומם ונעלה מג' העולמות ובשני העולמות יקדישוהו וירוממוהו בתהילתם והאדם גם כן בעולם השפל״; ראו הרווי, רבי חסדאי קרשקש, עמ׳ 62-61.

				

				
					630	להרחבה בנושא המקום והזמן בתורת קרשקש ראו פרק 7: הנמצאות ומעמדן בתורת קרשקש; כמו כן ראו הרווי, רבי חסדאי קרשקש, פרק 5, עמ׳ 59; Harvey, Physics and Metaphysics in Ḥasdai Crescas, ch. 1, pp. 4-8.

				

				
					631	להוכחת המציאות כגודל נבדל אינסופי בתורת קרשקש ראו אור ה׳, מאמר א׳, כלל ב׳, פרק א, עיון ראשון, עמ׳ סא-סו; להגדרת המקום בתורת קרשקש ראו אור ה׳, מאמר א׳, כלל ב׳, פרק א, עיון שני, עמ׳ סז; לקריאה נוספת ראו Harvey, Physics and Metaphysics in Ḥasdai Crescas, pp. 4-8.

				

				
					632	על תורת הזמן של קרשקש ראו אור ה׳, מאמר א׳, כלל ב, פרק יא; Wolfson, Crescas’ Critique of Aristotle, ch. 4; Wolfson, Crescas’ Critique of Aristotle, pp. 48-49, 53-69.

				

				
					633	על פי קרשקש ״המקום האמיתי לדבר, הוא הרחקים אשר בין תכליות המקיף״ (מאמר א׳, כלל ב, פרק א, עמ׳ סז). כלומר, המקום הוא חלל או ריק מטאפיזי המקיף את כל מה שמוכל בתוכו. קרשקש גם מגדירו כבלתי תלוי באף גורם פיזיקלי: ״לא ימנע מציאות שיעור נבדל למוחשות״. מנגד מציאותו של הזמן מוגדרת כבנפש, ועל כן יש לה מעמד מטאפיזי ולא פיזיקלי: ״מציאות הזמן בנפש״. יש שחשבו כי מעמד הזמן אצל קרשקש הוא סובייקטיבי, אולם הדבר אינו נכון ועל כך ראו בהרחבה פרק 7: הנמצאות ומעמדן בתורת קרשקש (ראו במיוחד הערה 129).

				

				
					634	על המקום כגודל נבדל אינסופי אומר קרשקש: ״והתבאר אם כן לפי סברתם מציאות גודל נבדל בב״ת״ (אור ה׳, מאמר א׳, כלל ב, פרק א׳, עמ׳ סה). את אינסופיות הזמן מגדיר קרשקש על ידי היותו בלתי מוגבל בעבר ובעתיד: ״מענין הזמן, לאומר בנצחותו שזה ענינו, שהזמן הוא מתוסף מהצד שהוא בו בעל תכלית, עם היותו בב״ת מהצד האחר, לאומר בקדמותו״ (אור ה׳, מאמר א׳, כלל ב, פרק א, עמ׳ סה-סו).

				

				
					635	כאמור, קרשקש מגדיר את המקום כגודל רציף שאינו בר חלוקה: ״יצדק עליו גדר הכמה המתדבק״ (אור ה׳, מאמר א׳, כלל ב, פרק א, עמ׳ סה), וגם את הזמן מגדיר קרשקש באותו אופן:״כי היותו מהכמה המתדבק״ (אור ה׳, מאמר א׳, כלל ב׳, פרק יא, עמ׳ פה).

				

				
					636	מקום של דבר מוגדר על פי החלל המקיף אותו: ״שהמקום האמיתי לדבר, הוא הרחקים אשר בין תכליות המקיף״ (אור ה׳, מאמר א׳, כלל ב׳, פרק א׳, עמ׳ סז). זמן היותו של דבר מוגדר על פי תנועתו או מנוחתו בין שני פרקי המשך: ״הגדר הנכון בזמן, יראה שהוא: שיעור התדבקות התנועה או המנוחה שבין שתי עתות״ (אור ה׳, מאמר א׳, כלל ב׳, פרק י"א, עמ׳ פה).

				

				
					637	לראיות לכך ש״כבוד אלוהים״ הוא המדיום האינסופי של הנצח והמקום ראו פרק 7, סעיף: 7א. תפיסת הנמצאות בתורת קרשקש ויחסה לתפיסת האופנים הסופיים בתורת שפינוזה נקודה חמישית: זמן, משך ונצח. ראו גם יואל, הפילוסופיה הדתית של חסדאי קרשקש, עמ׳ 47; הרווי, רבי חסדאי קרשקש, עמ׳ 62; Wolfson, Crescas’ Critique of Aristotle, pp. 559-462, n. 92-93.

				

				
					638	״כבוד אלוהים״ בתורת קרשקש אינו רק מדיום אינסופי של ״המקום״ אלא גם מדיום אינסופי של ״המשך״, וזאת בשל הסיבות הבאות: 1. בתורת קרשקש ישנה הלימה מוחלטת בין מאפייני המקום למאפייני הזמן — שניהם בלתי תלויים באף גורם גשמי, אינסופיים, רציפים ונמדדים באינטרוולים. 2. קיימת תלות הכרחית שבין הזמן למקום בתורת קרשקש. כל דבר אשר מצוי בתוך ״המקום״ בהכרח חייב להתקיים גם בתלות הכרחית אל ממד הזמן, משום היות ״המשך״ משמש כמצע בו נמדדים האינטרוולים הן של התנועה והן של המנוחה המגדירים את מציאותו של דבר מסוים. 3. הקרבה של תפיסת ״ההתדבקות״ של קרשקש אל פלוטינוס מבהירה כי טבע ההתדבקות בתורת קרשקש היא כמדיום המוחלט שבו הכול נמצאים. ראו פרק 7, סעיף 7א. תפיסת הנמצאות בתורת קרשקש ויחסה לתפיסת האופנים הסופיים בתורת שפינוזה — נקודה חמישית: זמן, משך ונצח. 

				

				
					639	להרחבה בנושא האל כסיבה פועלת ואימננטית בתורת קרקש וקרבתה לתורת שפינוזה ראו פרק 7: הנמצאות ומעמדן בתורת קרשקש.

				

				
					640	אור ה׳, מאמר א׳, כלל ג׳, פרק ה, עמ׳ קכ (ההדגשה שלי).

				

				
					641	שם, פרק ג, עמ' קלח-קלט (ההדגשה שלי).

				

				
					642	שם, פרק ד, עמ׳ קמה, ביקורת על ספק כולל ראשון (ההדגשה שלי).

				

				
					643	קרשקש דוחה את העמדות הקוסמולוגית והאנתרופולוגית של הנס. העמדה הקוסמולוגית טוענת כי הנס הוא הסדר הטבעי המבטא את גילוי מעשה בראשית. מאידך, העמדה האנתרופולוגית טוענת כי הנס עומד ביחס לשלמותו וטבעו של האדם, ובאופן עקרוני יתכנו באדם כוחות כאלה. קרשקש מציג עמדה אחרת במאמר ג׳, כלל א׳, פרק ה, עמ׳ שיב: כנגד העמדה הקוסמולוגית הוא משיב, כי הנס הינו חריגה ייחודית מן הסדר הקוסמי הרגיל אשר דורשת פועל ומייחד, ועל כן לא ניתן להסבירו מתוך הסדר הקוסמי גרידא: ״הנה, לפי מה שנמצא במופתים והנפלאות, שהיה בהם מההטבה ותכלית הטוב, מה שלא יעלם, ושם מחודשים, הנה הם בהכרח מפעולות פועל״. כנגד העמדה האנתרופולוגית משיב קרשקש, כי לא יתכן שאדם יפעל את עצמו ויכונן הנס, כי אין הוא פועל עצמו ואין לו כוחות לכך: ״ואולם איך יתבאר שהפועל הוא השי״ת [...] שאי אפשר שתיהיה לו ידיעה שלמה בנימוס הנמצאות, בדרך שיהיה במדרגת הצורה לחומרו המיוחד, לפי שמזה הצד יחשב שיהיה אפשר בו שיהיה פועל. ולזה הוא מבואר, שאין האדם הוא הפועל״. (רביצקי, דרשת הפסח לר׳ חסדאי קרשקש ומחקרים במשנתו, עמ׳ 110-69).

				

				
					644	אור ה׳, מאמר ג׳, כלל א׳, פרק ה, עמ׳ שיב (ההדגשה שלי).

				

				
					645	להרחבה אודות היות האל סיבה פועלת ואימננטית בתורת שפינוזה ראו פרק 6: מעמדם האונטולוגי של האופנים ויחסם לעצם, סעיף 6ב. מושגיות, סיבתיות ואינהרנטיות.

				

				
					646	על סוגי הסיבתיות של העצם והיחסים בין הסיבה הפועלת לאימננטית של האופנים בתורת שפינוזה ראו מאמר קצר, חלק ראשון, פרק 3; אתיקה, חלק ראשון, משפט 16, משפטים נסמכים 3-1; אתיקה, חלק ראשון, משפט 18; איגרות, איגרת 12, איגרת 73. ועוד ראו בנושא זה Melamed, Spinoza’s Metaphysics, ch.1, §3.

				

				
					647	אתיקה, חלק ראשון, משפט 11, הוכחה שלישית (הוכחה חלופית שנייה). שום דבר לדעת שפינוזה לא יכול להיות קיים בתוך עצמו, מלבד אלוהים. הווה אומר, הכל קיימים ונעים בתוך ובאמצעות אלוהים: ״מחוץ לאלוהים שום עצם אינו יכול להימצא (לפי א: 14), כלומר (לפי א: הג 3), אין שום דבר הנמצא בתוך עצמו מחוץ לאלוהים״ (אתיקה, חלק ראשון, משפט 18, הוכחה). 

				

				
					648	״אלוהים הוא סיבתם האימננטית ולא הטרנזיטיבית של כל הדברים. הוכחה: כל מה שנמצא, נמצא באלוהים וחייב להיות מושג באמצעות אלוהים (לפי א: 15) וכך (לפי א: 16 נ 1) אלוהים הוא סיבת הדברים הנמצאים בו. זה דבר ראשון. ועוד, מחוץ לאלוהים שום עצם אינו יכול להימצא (לפי א: 14) כלומר (לפי א: הג 3) אין שום דבר הנמצא בתוך עצמו מחוץ לאלוהים; וזה דבר שני. לכן אלוהים הוא סיבתם האימננטית [שוכנת פנים] ולא הטרנזיטיבית [הנמסרת מבחוץ] של כל הדברים. מ.ש.ל״ (אתיקה, חלק ראשון, משפט 18). בנוסף מכנה שפינוזה את כל מה שנובע מן אלוהים כתכונותיו האינהרנטיות: ״מתוך הגדרה נתונה של דבר כלשהו השכל מסיק ריבוי של תכונות, הנובעות ממנו בהכרח (כלומר, הנובעות מעצם מהותו של הדבר); וככל שהגדרת הדבר מבטאת יותר ממשות — כלומר ככל שרבה יותר הממשות הכלולה במהותו של הדבר המוגדר — כך השכל מסיק ממנו יותר״ (אתיקה, חלק ראשון, משפט 16, הוכחה). ראו הרחבה בנושא פרק 6: מעמדם האונטולוגי של האופנים ויחסם לעצם, סעיף 6א. מושגיות, סיבתיות ואינהרנטיות. 

				

				
					649	אתיקה, חלק ראשון, משפט 11, הוכחה שלישית (הוכחה חלופית שנייה). לדעת שפינוזה שום דבר לא יכול להיות קיים בתוך עצמו מלבד אלוהים. הווה אומר: הכול קיימים ונעים בתוך ובאמצעות אלוהים: ״מחוץ לאלוהים שום עצם אינו יכול להימצא (לפי א: 14), כלומר (לפי א: הג 3), אין שום דבר הנמצא בתוך עצמו מחוץ לאלוהים״ (אתיקה, חלק ראשון, משפט 18, הוכחה). 

				

				
					650	אתיקה, חלק ראשון, משפט 11, עיון (הוכחה רביעית).

				

				
					651	״מכל האמור נובע בבירור שניתן להוכיח, הן אפריורי והן אפוסטריורי, שאלוהים נמצא. אכן, אפריורי יותר טוב; כי הדברים שמוכיחים בדרך זו [אפוסטריורי] מן ההכרח להוכיחם על ידי סיבתם החיצונית, וזה חוסר שלמות מובהק בהם, שהרי אין הם יכולים להודיע את עצמם מתוך עצמם, אלא רק על ידי סיבות חיצוניות. אולם אלוהים, הסיבה הראשונה של כל הדברים וגם סיבת עצמו, מודיע את עצמו על ידי עצמו״. מאמר קצר, חלק ראשון, פרק ראשון, סעיף 10 (הסוגריים המרובעים שלי).

				

				
					652	Garret, Spinoza’s ontological argument, pp. 213-214 

				

				
					653	המבנה הכללי והעקרוני של שלבי ההוכחה לקוח מגארט, שם, עמ' 214.

				

				
					654	Garret, Spinoza’s ontological argument, pp. 217-218

				

				
					655	אתיקה, חלק ראשון, הגדרה 3.

				

				
					656	שם, הגדרה 4.

				

				
					657	שם, הגדרה 5.

				

				
					658	שם, הגדרה 1.

				

				
					659	אתיקה, חלק ראשון, משפט 11, עיון (הוכחה רביעית).

				

				
					660	שם, הוכחה שלישית (הוכחה חלופית שנייה).

				

				
					661	שם, משפט 9.

				

				
					662	שם, הגדרה 4.

				

				
					663	שם, הגדרה 6.

				

				
					664	שם, משפט 10, עיון.

				

				
					665	תרגום שלי לעברית מן התרגום האנגלי של וולפסון להשגות בצרפתית של דקארט, ראו Wolfson, The Philosophy of Spinoza, vol. 1, p. 207.

				

				
					666	דקארט, הגיונות: על הפילוסופיה הראשונית, הגיון 6, סעיף 66 (מהדורה לטינית).

				

				
					667	אור ה׳, מאמר א׳, כלל ג׳, פרק ב׳, עמ׳ צט.

				

				
					668	שם, שם. 

				

				
					669	ראו פרק ראשון, סעיף 1: הוכחת האל של קרשקש. ראו שם נקודות שישית־שמינית.

				

				
					670	״אחדות אלוהים. לעתים קרובות מאוד נדהמנו מהטיעונים חסרי התוחלת אשר באמצעותם מנסים מחברים לבסס את אחדות האל״. ראו בהקשר זה את דבריו של יואל, תורת הפילוסופיה הדתית של רבי דון חסדאי קרשקש, עמ׳ 56. 

				

				
					671	אור ה׳, מאמר א׳, כלל ג׳, פרק ג; השורש הראשון דן במציאות האל [אור ה׳, מאמר א׳, כלל ג׳, פרק א] והשורש השלישי דן בהיות האל לא גוף ולא כוח בגוף [אור ה׳, מאמר א׳, כלל ג׳, פרק ה]. 

				

				
					672	הרווי, על התהיות בתורת התארים של ר' חסדאי קרשקש, עמ' 140-135.

				

				
					673	אור ה׳, מאמר א׳, כלל ג׳, פרק א, עמ׳ צח. 

				

				
					674	שם, פרק ג, עמ׳ ק.

				

				
					675	מורה נבוכים, חלק ראשון, פרק 57: ״ידוע שהמציאו היא אירוע שאירע לנמצא, ולכן עניין הנוסף על מציאות [...] ממה שראוי לדעת גם כן הוא שהאחדות והריבוי הם מאורעות שאירעו לנמצא מבחינת מה שהוא מרובה או אחד״. 

				

				
					676	״והמשל ששם הנמצא נאמר על העצם בקודם ועל המקרים באחור [...] וראוי שתדע שבכאן תארים אי אפשר מזולת שיתואר השם יתברך בהם, כאלו תאמר שהוא עצם, לא על ששם העצם יאמר בו ובזולתו בסכמה, אבל יאמר בקודם ובאחור, כי הדבר אשר שם כל הדברים המתוארים בתאר מה באופן שיתוארו בתאר ההוא, מפני מה שקנו ממנו בעצמות וראשונה, הנה הוא יותר ראוי שיהיה נקרא בשם ההוא. והנה השם יתברך הוא אשר שם כל הדברים השאר בתאר שיהיו עצמים, כי הוא אשר הקנם עצמותם, הנה הוא יותר ראוי שיקרא עצם. ועוד, כי עצמותו הוא נמצא מעצמו, וכל שאר הנמצאים מזולתם, ומה שהוא נמצא ועומד מעצמותו הוא יותר ראוי שיקרא עצם ממה שהוא נמצא ועומד מזולתם. ובזה האופן יתבאר שהשם יתברך יותר ראוי שיקרא נמצא ואחד מכל דבר״ (לוי בן גרשום, ספר מלחמות השם, מאמר 3, פרק 4, עמ' 136); ראו גם בנושא זה באותו הספר מאמר ה׳, חלק ג׳, פרק יב׳.

				

				
					677	אור ה׳, כלל ג׳, פרק ג, עמ׳ קד-קה.

				

				
					678	מורה נבוכים, חלק ראשון, פרקים 56-55. 

				

				
					679	אור ה׳, כלל ג׳, פרק ג, עמ׳ קה. 

				

				
					680	מורה נבוכים, חלק ראשון, פרק 59; בבלי, ברכות, פרק ל"ג, עמ׳ ב. 

				

				
					681	ראו פרק 3, סעיף: 3ו. הוכחת האל השלישית של שפינוזה.

				

				
					682	מורה נבוכים, חלק ראשון, פרק 59.

				

				
					683	אור ה׳, מאמר א׳, כלל ג׳, פרק ג, עמ׳ קח.

				

				
					684	מורה נבוכים, חלק ראשון, פרק 61.

				

				
					685	אור ה׳, כלל ג׳, פרק ג׳, עמ׳ קח.

				

				
					686	מורה נבוכים, חלק שני, הקדמה 21; אור ה׳, מאמר א׳, פרק א׳, כלל א׳, פרק 21. 

				

				
					687	אור ה׳, מאמר א׳, כלל ג׳, פרק ג, עמ׳ קט.

				

				
					688	שם, שם.

				

				
					689	שם, עמ׳ קט-קי.

				

				
					690	סעיפים 7-5 המצוינים כאן ובהמשך נוספו בתקופה מאוחרת של עריכת הספר (כתב יד 1410). ראיה לכך נובעת משתי סיבות: [א] בכתבי אור ה׳ פירנצה ואדלר המשמרים את מהדורת שנת 1405 סעיפים 7-5, אינם מצויים, ובכתבים אלו מאמר א׳, כלל ג׳, פרק ג, מסתיים בסעיף 4. [ב] בסוף סעיף ב׳, לאחר שקרשקש מציג את תורת התארים השלילים של רמב״ם, הוא מוסיף הערה אודות ספקותיו שלו אודות תורת התארים של רמב״ם המשמשת פתיח לסעיף ג׳: ״והנה אי אפשר לנו מבלי שנעיר על ספקות שבאו בדבריו״ [עמ' קב]. וכן, באותו מקום של סוף סעיף ב׳, מכין קרשקש את קרקע לסעיף ד׳, ושם הוא מציג את דעתו על אי מחויבות תורת התארים של רמב״ם: ״אחכ׳ נבאר שמה שמה שחייבו הוא בלתי מחויב״. אולם עד סוף סעיף 4 קרשקש אינו מציג את שלילתה המוחלטת של תורת התארים של רמב״ם, וכן הוא אינו מציג עדיין את תורת התארים העצמיים שלו. פיתוח הביקורת והשלילה המוחלטת זו של תורת התארים של רמב״ם, וכן פיתוח תורת התארים העצמים שלו עצמו, מופיע רק כתבי יד מאוחרים יותר. הרווי מציין כי בשולי התיקון של כתב יד פירנצה ישנה הערה אודות הסעיפים 7-5, שנוספה ככל הנראה לאחר שנת 1410 (שנת מותו של קרשקש) ואשר מציינת כי סעיפים אלו אינם מצוין במהדורת פירנצה 1405: ״בכאן מצאתי עלה אחת קטנה כתובה לבד, ונמצאת בשאר הספרים וחסרה מכאן, ואם באולי הוא מעין פירוש ללשון הרב ז״ל״. מכאן עולה כי סעיפים 7-5 נוספו על ידי קרשקש בשנים שבין 1410-1405. ראו הרווי, על התהיות בתורת התארים של ר' חסדאי קרשקש, עמ' 138, סעיף ה׳. 

				

				
					691	אור ה׳, מאמר א׳, כלל ג׳, פרק א, עמ׳ קי.

				

				
					692	שם, פרק א.

				

				
					693	שם, פרק ג.

				

				
					694	שם, עמ׳ קי.

				

				
					695	מורה נבוכים, חלק ראשון, פרקים 59-58. 

				

				
					696	אור ה׳, מאמר א׳, כלל ג׳, פרק ג, עמ׳ קי.

				

				
					697	שם, עמ' קיא. 

				

				
					698	שם, שם. 

				

				
					699	שם, עמ׳ קיב. 

				

				
					700	המחשת נקודה זו נעשית על ידי כך, שקרשקש מקביל באופן נגטיבי את תורת התארים שלו אל תורת השילוש הקדוש בנצרות וההסתייגות שלו אודותיו: ״הוא אחד, אבל הוא שלושה, והשלושה — אחד״. קרשקש מבחין את תורת התארים שלו מן תורת השילוש. לפי תורת השילוש, עצמותו של האל היא ברת חלוקה משולשת, דבר שמכונן ריבוי באלוהות. מנגד, מדגיש קרשקש, תורת התארים העצמיים שלו שומרת על אחדות עצמות האל, אך מכירה בריבוי תארים עצמיים המתחייבים מן עצמות האל: ״יתחיב, אם כן, מה שאין ספק בו, היותם תארים עצמיים. עם היות עצמותו אחד״. על נושא זה ראו את דברי רבי יוסף בן שם טוב, מתרגם ספרו של קרשקש לעברית: ״אמר יוסף: דרוש התארים עמוק מאוד [...] והרב הזה החזיק בתארים העצמיים, וזה מבואר בספרו אור ה׳. אבל ראוי שתדע, שהמקיים התארים העצמיים אינו תחת זה הסוג. ואנחנו לא מצאנו מלה אחרת יותר נאותה בהעתקה למילה ׳פירשונה׳ [persona] זולת תואר, אבל אין מובנם אחד. וזה מבואר שהם אמרו שהאב הוליד הבן, ומי שמניח שבו ית׳ יכולת וחכמה, לא יחשוב חלילה שהיכולת יפעל לחכמה, ולא שהיכולת אלוה והחכמה אלוה. וכן המציאות והאחדות למי שמניח אותם דברים עצמים למהות ואינם עצם המהות...״ (קרשקש, ביטול עיקרי הנוצרים, עמ׳ 58-59 (הסוגריים המרובעים שלי).

				

				
					701	ספר יצירה, פרק א׳, פסוק 7. 

				

				
					702	אור ה׳, מאמר א׳, כלל ג׳, פרק ג, עמ׳ קיג.

				

				
					703	Wolfson, Crescas on the problem of divine attributes, pp. 216-220

				

				
					704	אור ה׳, מאמר א׳, כלל ג׳, פרק ג׳, עמ׳ קיד. 

				

				
					705	Wolfson, Crescas on the problem of divine attributes, pp. 205-207

				

				
					706	אור ה׳, מאמר א׳, כלל ג׳, פרק ג, עמ׳ קט. 

				

				
					707	״ואבל הוא יתברך אין לו חלק עצמות, כי עצמותו אחד, פשוט בתכלית הפשיטות, ויתחייב לו חיוב עצמי הטוב בכלל. ומה הוא המונע אם כן שלא יהיה מחויב לעצמותו המציאות? ואם היה שנחייב ממנו בעצם, הטוב בכלל, או הידיעה והיכולת הבב״ת בפרט, ושאר המעלות, כהתחייב האור מהמאיר. לו הונח על דרך משל. מאיר מה, מחויב המציאות לעצמו, הימנע ממנו האור המתחייב ממנו בעצם חיוב המציאות אשר לו? לא. כי האור איננו עצם נבדל מעצמותו שיהיה צריך למרכיב ומקבץ, אבל הוא דבר עצמי שראוי שיתאר בו. כן הוא ענייני התארים באל יתברך״ (שם, עמ' קט-קי).

				

				
					708	״ולהיות האמת עד לעצמו, ומסכים מכל צד, נמצא שיסכים בעל ספר היצירה. אמר: ״כשלהבת קשורה בגחלת״. מורה על האחדות הבלתי מתפרק. והוא האמת בעצמו, כי כמו שלא יצויר היות עצם בזולת מציאותו, ולא מציאותו בזולת העצם, כן לא יצויר התואר בזולת המתואר, ולא המתואר בזולת התואר. ויכלול הטוב המחלט שהוא כולל כל מיני השלמויות״ (שם, עמ' קיג).

				

				
					709	ספר יצירה, פרק א, פסוק 7. 

				

				
					710	אור ה׳, מאמר ב׳, כלל ג׳, פרק א, עמ׳ קעט.

				

				
					711	שם, שם (ההדגשות שלי).

				

				
					712	המילה ״בחק״ (״בחקו״, ״בחוקנו״) שאולה מהשפה הערבית נרשמת כך فِي حَقِّ ומשמעותה הוא בעניין, בנוגע ל, ביחס ל (אני מודה לפרופ׳ זאב הרווי על הסברו). יעקב קלצקין מביא כמה פרשנויות למילה ״חק״ לאור ההקשר: (1) גדר, גבול או רושם; (2) ביחס ל; (3) זכות ומשפט; (4) תכונה “argumentum”; (5) נימוס והנהגה; (6) סדר טבעי קבוע, יסוד בטבע, כלל טבע; (7) כוח טבע. ראו קלצקין, אוצר המונחים הפילוסופיים, ערך ״חק״.

				

				
					713	אתיקה, חלק ראשון, הגדרה 4.

				

				
					714	ארבע הפעמים שבהם מוזכר תואר ״הטוב״ כמאגד את כל התארים העצמיים באל הם: [1] ״והטוב הבב״ת אשר לו לעצמות יכללם וישימם אחד מכל הפנים״ (אור ה׳, כלל ג׳, פרק ג, עמ׳ קט); [2] ״ויתחייב לו חיוב עצמי הטוב בכלל״ (עמ׳ קט); [3] ״ומה הוא המונע אם כן שלא יהוה מחויב לעצמותו המציאות? ואם היה שנחייב ממנו בעצם, הטוב בכלל״ (עמ׳ קט); [4] ״ויכלול הטוב המחלט שהוא כולל כל מיני השלמויות״ (עמ׳ קיג).

				

				
					715	וולפסון מציג בדברים אלו פרשנות סובייקטיבית בנוגע לתארי העצם של קרשקש. לדעתי, קריאתו את תורת התארים העצמיים של קרשקש אינה נכונה, משום שישנן ראיות רבות המובילות למסקנה שלתארים העצמיים יש ממשות אונטולוגית (ראו פרק 3: הוכחת האל של שפינוזה בספרו אתיקה, סעיף 3ו. הוכחת האל השלישית של שפינוזה; פרק 5: תארי האלהים, סעיף 5ו. התואר כהסבר לשאלה כיצד העצם קיים וממשותם של התארים). נראה שבאופן כללי נוטה וולפסון לפרש את תארי האל בצורה סובייקטיבית, וראיה לכך שגם את תארי האל בתורת שפינוזה הוא מפרש בצורה דומה. אולם גם קריאה זו אינה סבירה כלל (ראו פרק 5: תארי האלהים, סעיף 5ג. תפקיד השכל בהגדרת התואר של שפינוזה: שתי הקריאות של התארים ויחסי גוף נפש). 

				

				
					716	Wolfson, Crescas on the problem of divine attributes, pp. 205

				

				
					717	אור ה׳, מאמר א׳, כלל ג׳, פרק ג, עמ' קיג. 

				

				
					718	״מאחר שהיכולת להתקיים היא עוצמה, הרי נובע שככל שיש לדבר מה יותר ממשות השייכת לטבעו, כן יש לו יותר כוחות להתקיים מעצמו. לכן היש האינסופי באופן מוחלט, או אלוהים, יש לו עוצמה אינסופית להתקיים מעצמו, ולכן הוא קיים באופן מוחלט״ (אתיקה, חלק ראשון, משפט 11, עיון, הוכחה רביעית).

				

				
					719	חשוב לציין את הדברים הבאים למען הסר ספק: שפינוזה מכנה את אלוהים ״הטוב העליון״ (מאמר קצר, חלק ראשון, פרק שביעי, סעיף 8). אולם משמעות המושג ״הטוב העליון״ ביחס לאל במקור זה אינו מכוון לתאר את העוצמה של אינסוף התארים בדיוק אשר בחנו כאן, אלא שפינוזה מסביר שם כי אלוהים מכונה הטוב העליון על ידי אותם אנשים שאינם יודעים למה הם מתכוונים. ואילו לדעתו משמעות אלוהים כטוב עליון היא: ״שהאל הוא בלתי משתנה וסיבת כל הדברים״, כלומר הוא המציאות המוחלטת בעצמה. בתורת שפינוזה למעשה אין הבדל בין משמעותו של מושג הטוב לבין המציאות עצמה: ״אלוהים מכונה הטוב העליון משום שהוא משמר את כל הדברים; הוא שומר על כל הדברים על ידי השגחתו, ואין למצוא ציון גדול יותר של הטוב״ (Cogitata Metaphysica, part I, ch. 6); וראו בנושא זה את ההערה של בן שלמה במאמר עמ׳ 251, הערה 361.

			פרק 4

			המבנה הארכיטקטוני של העצם השפינוזי וקרבתו לפיזיקה ולמטאפיזיקה של קרשׂקשׂ

			אחת משאלות היסוד במטאפיזיקה היא מהו הדבר שקיים באמת. קרשקש ושפינוזה עונים תשובה דומה לשאלה זו: אלוהים או העצם בן אינסוף התארים. לדעת שני ההוגים אלוהים הינו הכרחי המציאות, בלתי מתחלק ובעל אינסוף תארים, שמכל אחד מהם נובעת שרשרת סיבות אינסופית של עלולים, או אופנים. לאור הבנה זו יידונו להלן אבני הבניין של שיטת שפינוזה וקרבתם הרבה ואף בעלת הזהות לאבני הבניין שבתפיסת האלוהות של שיטת קרשקש. 

			בשיטת שפינוזה קיימת דואליות עקרונית שחודרת אל כל רבדיו של העצם. אחד ההיבטים היסודיים ביותר של דואליות זו היא ההבחנה בין ״תכונות״ ששייכות למהות העצם לבין ״תכונות״ הנובעות ממהות העצם אך אינן שייכות לה — הראשונות נקראות תארים (Attributa) והאחרות נקראות אופנים (Modi).720 למושגים עצם, תארים ואופנים היסטוריה ארוכה שמתחילה הרבה לפני שפינוזה, אולם שפינוזה מציג קריאה שונה ויוצק תוכן חדש למושגים אלו באופן שונה מקודמיו. אולם כמו כל דבר בטבע, גם שפינוזה כפוף לחוקים הסיבתיים ששוררים בטבע. המקורות שהשפיעו על עיצוב המטאפיזיקה של שפינוזה הם ענייננו כעת. 

			4א.	תפיסת העצם של שפינוזה ויחסו לתפיסת האלוהות של קרשקש 

			שפינוזה מגדיר ומעצב באופן עקבי את מהות העצם במקומות רבים בכתביו והעיקרי שבהם הוא האתיקה: ״בעצם אני מבין את מה שנמצא בתוך עצמו ומושג באמצעות עצמו: כלומר, מה שמושגו אינו זקוק למושג של דבר אחר, שמתוכו הוא צריך להתעצב״.721 מתוך הגדרה זו עולות שתי מסקנות עיקריות אודות מהותו של העצם:722 (1) מבחינה אונטולוגית העצם אינו נמצא ואינו תלוי באף דבר מלבד עצמו; (2) מבחינה מושגית העצם אינו מושג באמצעות אף דבר מלבד עצמו. אריסטו, הוגי ימי הביניים ודקארט הם המקורות עיקריים שעיצבו את תורת העצם של שפינוזה.723 

			אריסטו724 מציג את תפיסת העצם בעיקר בספריו הקטגוריות ומטאפיזיקה. בקטגוריות725 מגדיר אריסטו שני סוגים של עצמים: ״עצם ראשוני״ ו״עצם משני״. עצם ראשוני הוא פרטיקולר שאינו ניתן לרדוקציה, ואשר יכול להכיל תכונות (קטגוריות) רבות ואף סותרות בזמנים ובחללים שונים. עצם משני הוא סוג, או קטגוריה, שמנהירה את טיבו של העצם הראשוני. העצם המשני אינו פרטיקולר ייחודי במלוא מובן המילה; מבחינה פונקציונלית, והוא ניתן לפרדיקציה [הינתנות לקביעת נשואים] בשתי צורות שונות:726 (1) כפרדיקט מהותי לעצם הראשוני או כדבר שנאמר על העצם הראשוני. אלה הסוגים והמינים הנאמרים על העצם הראשוני, כמו שהחתוליות היא בחתול, כלומר כמו שהמין חתול מן הסוג יונק חל אודות חתול פרטיקולרי. (2) כפרדיקט שהוא מקרי לעצם הראשוני, או כדבר שהוא בתוך העצם הראשוני. אלה מקרים ששוכנים בעצם הראשוני כמו איכות. העצמים המשניים תלויים באופן מוחלט בעצמים הראשוניים מכיוון שהעצם הראשוני הוא היסוד האונטולוגי שבו הם שוכנים ואודותיו הם נאמרים. יתרה מזאת, אריסטו אומר על העצם (hypokeimenon) כי הוא נושא כל הדברים האחרים, אך הוא עצמו לעולם אינו בר פרדיקציה.727 לאור דברים אלו ניתן לומר, כי המכנה המשותף בכל דבריו של אריסטו הוא היות העצם בלתי ניתן לפרדיקציה כלל, אך הוא עצמו מקור ומצע לפרדיקטיים אחרים שאינם עצמים ראשונים. במילים אחרות: אי־תלות פרדיקטיבית היא המאפיין המהותי של העצם האריסטוטלי.

			אין ספק שתפיסת העצם של אריסטו השפיעה על שפינוזה — אולם השפעה משמעותית נוספת היא גם בן זמנו דקארט.728 בהשגה השנייה לספרו הגיונות מגדיר דקארט את העצם כך: ״כל דבר ששוכן בו באורח בלתי אמצעי כמו בתוך נושאו, או שבאמצעותו קיים משהו שאנו משיגים, כלומר תכונה כלשהי, איכות או תואר שיש לנו אידאה ממשית שלהם, קרוי עצם״.729 על פי הגדרה זו, דקארט — בניגוד לאריסטו — חושב כי עצם כן יכול להיות בר פרדיקציה בדבר אחר: ״שבאמצעותו קיים משהו שאנו משיגים, כלומר תכונה כלשהי, איכות או תואר״. עם זאת, התכונה המהותית של עצם היא היותו נושא־מצע לתכונות או איכויות שבו. את אלוהים מגדיר דקארט מגדיר כעצם מושלם, כזה שלעולם אינו ניתן לפרדיקציה באחר: ״העצם שאנו משיגים כמושלם בתכלית. ושאין אנו משיגים בו דבר שיש בו איזה חסרון, או הגבלה של שלמות, נקרא אל״.730 אם כן, עבור דקארט אלוהים הוא עצם שונה וייחודי משאר העצמים. במילים אחרות, בתורת דקארט מתקיים סיווג דואלי של עצמים בעל שלושה סוגים של תלות סיבתית: (1) אלוהים — עצם שתלוי רק בעצמו בלבד. (2) עצמים נבראים — עצמים שתלויים באופן ישיר באלוהים בלבד. (3) איכויות או תארים — דברים נבראים שתלויים בעצמים נבראים אחרים לקיומם:

			כשאנו תופסים את העצם, אנו תופסים רק דבר הקיים באורח כזה, שאין הוא זקוק אלא לעצמו כדי להתקיים. יכולה להיות כאן עמימות, הנוגעת להסבר הביטוי "לא להיזקק אלא לעצמו"; כי אם להעמיד דברים על דיוקם, אין דבר אחד מלבד אלוהים שהוא כזה, ואין אף דבר נברא, היכול להתקיים ולו לרגע אחד מבלי להיות מוחזק ומשומר מכוחו. לכן יש צדק בדברי אנשי האסכולה שהשם עצם איננו חד משמעי לגבי אלוהים והברואים, כלומר: שאין למילה זו אף מובן, שאותו אנו תופסים באופן מובחן המתאים לו ולהם. אך מאחר שטבע של אחדים מבין הדברים הנבראים הוא כזה, שאין הם יכולים להתקיים ללא דברים אחרים כלשהם, אנו מבחינים בינם לבין אלא שאינם זקוקים אלא להתערבותו הרגילה של אלוהים; את אלא האחרונים אנו מכנים עצמים ואת הראשונים איכויות או תארים של עצמים אלה.731

			אני מזהה את ההבחנה הדואלית של העצמים בתורת דקארט כמעין שארית של ההבחנה הדואלית בין ״עצם ראשוני״ ל״עצם משני״ של אריסטו. אולם בחינה מעמיקה מלמדת על הבדל בין אריסטו לדקארט באשר לסוג החופש או אי־התלות לפיהם מוגדרים אלוהים או העצם הראשוני כעצם ייחודי: אריסטו מגדיר את העצם הראשוני מבחינת אי־תלות פרדיקטיבית, ואילו דקארט מוסיף לכך אי־תלות סיבתית. הבדל זה מלמד, שבתורת דקארט לעצם נברא אין תלות פרידקטיבית־אינהרנטית באלוהים, אך חייבת להיות לו תלות סיבתית באלוהים. מנגד, אלוהים הוא עצם בלתי תלוי הן מבחינה פרדיקטיבית והן מבחינה סיבתית. מתוקף הבנה זו נובעת אי־סימטריה בין תלות פרדיקטיבית לתלות סיבתית; דקארט מוכן להגדיר כעצמים דברים שסיבתית הם תלויים באל בלבד, אבל אינו מוכן להגדיר כעצמים דברים התלויים באל מבחינה פרדיקטיבית, קרי — דקארט אינו מגדיר את תארי האל כעצמים. יצחק מלמד מציג את הבעיה באופן הבא:

			זה מביא אותנו לאסימטרייה מעניינת בין סיבתיות לנישאות [predication] בהשקפתו של דקארט על העצם. בעוד דקארט מעניק את הכינוי "עצם" לדברים התלויים באלוהים באופן סיבתי, הוא אינו עורך את אותה פשרה בנוגע לנישאות. דברים התלויים על אלוהים גרידא במונחים של נישאות (לדוגמה תאריו של אלוהים) אינם מזוהים במהלך זה (או, עד כמה שאני יודע, בכל טקסט אחר של דקארט) בתור עצמים, אפילו במובן החלש של המילה. נראה שזה מצביע על כך שאפילו עבור דקארט התנאי ההכרחי [sine qua non] של העצם הוא עדיין עצמאות במובן של נישאות. רק כשהתנאי ההכרחי הזה ממולא, יכול מבחן המספיקות העצמית הסיבתית להבחין בין אלוהים — העצם במלוא מובן המילה — ועצמים סופיים שנבראו (אשר תלויים באלוהים במונחים של סיבתיות, אולם לא במונחים של נישאות).732

			אם כן, עבור דקארט ישנה מסכת דואלית של תנאים החייבים להתקיים כדי שדבר יוגדר כעצם: ראשית, תנאי היסוד להגדרת עצם, הוא קודם כל אי־תלות פרדיקטיבית. שנית, לאחר שהתנאי הראשון מתקיים, ניתן לבצע החלת תנאי שני; אי־תלות סיבתית. התנאי האחרון מבחין בין אלוהים שהוא עצם שאינו תלוי סיבתית באף גורם מלבד עצמו, לבין עצמים נבראים, שאמנם יש להם אי־תלות פרדיקטיבית משום שהם אינם נשוא של אחר או אינם מוכלים בזולתם, אך יש להם תלות סיבתית באל לבדו. אם כך ניתן לומר, שמודל העצם של דקארט הוא למעשה תולדה של תרכובת סינתטית בעלת היררכיה שבין תלות פרדיקטיבית לבין תלות סיבתית, וזו הראשונה קודמת לאחרונה. 

			לעומת דקארט, שפינוזה אינו מוכן לקבל את הדואליזם הקרטזיאני אודות העצם. שפינוזה מקצין את התנאי האריסטוטלי להגדרת העצם; עבורו עצם קיים רק במובן החמור ביותר, הווה אומר: אין קיום לעצם משני.733 זאת משום שמבחינה לוגית אם מיישמים את תנאי התלות הפרדיקטיבית והסיבתית במלואם, הם מכוננים את קיומו של עצם אחד בלבד. מסקנה זו באה לידי ביטוי בשיאה במשפט 6 שבחלק ראשון באתיקה:734 ״עצם אחד אינו יכול להיווצר על ידי עצם אחר״. לדעת שפינוזה קיים רק עצם אחד ויחיד בעל אינסוף מהויות שהן תאריו, מכיוון שעצם אחד אינו יכול ליצור או להכחיד עצם אחר, אך עצם אחד מוחלט יכול להיות בעל ממשות ושלמות מוחלטות:

			מן ההכרח שתהיה ישות אין־סופית שלימה, שאין להבין אותה אלא כישות שעליה יאמר הכל בהכל. וזאת מפני שלישות בעל מהות כלשהי יש ליחס תארים, וכלל שנייחס לה יותר מהות עלינו ליחס לה גם יותר תארים, ולכן אם הישות היא אין־סופית יהיו בהכרח גם תאריה אין־סופיים. והרי זה בדיוק מה שאנו מכנים ישות שלימה.735 

			מתוך כך אפשר להבין את דברי שפינוזה במשפט הנסמך למשפט 6 בחלק ראשון באתיקה: ״מכאן יוצא שעצם אינו יכול להיווצר על ידי דבר זולתו״, דהיינו העצם אינו יכול להיווצר על ידי שום דבר, ועל כן הוא מוכרח להיות סיבת עצמו. סיבתיות עצמית חייבת להתקיים, משום שלפי עקרון הטעם המספיק של שפינוזה ״לכל דבר צריך שיהיה אפשר לייחס סיבה או נימוק מדוע הוא קיים או מדוע אינו קיים״.736 בהתאם לכך, בהוכחה למשפט העוקב באה המסקנה המשייכת קיום לעצם מתוקף סיבתיות עצמית: ״העצם יהיה אפוא סיבת עצמו״.737 

			בתורת שפינוזה הסיבתיות העצמית היא אפוא המאפיין המהותי ביותר של העצם, ולא בכדי זו ההגדרה פותחת את אתיקה, ספר הראשון — De Deo. שפינוזה מציב שני היבטים מהותיים וקריטיים בהגדרת דבר בעל ״סיבתיות העצמית״: ההיבט הראשון הוא שייכות הקיום למהות, ואי אפשרות תפיסת הדבר כלא־קיים: ״בסיבת עצמו אני מבין את מה שמהותו כוללת קיום, או את מה שטבעו אינו יכול להיות מושג אלא כקיים״.738 העדר תלות סיבתית ומושגית היא היא המהות של העצם, ובשל כך חייב העצם להיות מקור הסיבתיות ומושגיות של עצמו ושל כל הנובע ממנו: ״אולם אלוהים, הסיבה הראשונה של כל הדברים, וגם סיבת עצמו, מודיע את עצמו על ידי עצמו״.739 

			ההיבט השני של דבר שמהותו היא סיבת עצמו הוא ביטוי עצמי מוחלט — עוצמה מוחלטת: ״מתוך הכרח הטבע האלוהי צריך לנבוע אינסוף של דברים באינסוף אופנים, כלומר, כל מה שיכול להיכלל בתחומו של שכל אינסופי״.740 היבט זה אינו עולה באופן ישיר מההגדרה של סיבתיות עצמית; הוא דורש ניתוח של המשמעויות הנלוות לו: דבר שהוא סיבת עצמו הוא גם בהכרח חופשי במובן החמור ביותר של המילה: ״חופשי נקרא אותו דבר, הקיים מתוך הכרח טבעו בלבד, והנקבע לפעול על ידי עצמו בלבד; ואילו הכרחי, או מוטב לומר כפוי, נקרא אותו דבר, הנקבע על ידי אחר להתקיים ולפעול בדרך קבועה ומסוימת״.741 מכאן שרק העצם הוא חופשי באמת, וזאת משום שהוא סיבת עצמו. על כן ההכרח העצמי שלו מגולם בהיותו תמיד בפועל, וניתן גם לומר שמהותו זהה עם עוצמתו השקולה להכרח העצמי שלו: 

			עוצמתו של אלוהים היא מהותו עצמה. הוכחה: הרי מתוך הכרח מהותו בלבד של אלוהים נובע, שאלוהים הוא סיבת עצמו (לפי א: 11) וסיבת כל הדברים (לפי א: 16, א: 16 נ). מכאן שעוצמתו של אלוהים, שעל ידיה הוא עצמו וכל הדברים נמצאים ופועלים, היא מהותו עצמה. מ.ש.ל.742 

			במטאפיזיקה של שפינוזה שני ההיבטים הללו — ההכרח העצמי וביטוי העצמית — הינם בעלי זהות מבחינת העצם. 

			הבנת ההבדלים בין תפיסת העצם של שפינוזה לזו של דקארט ואריסטו ושני ההיבטים של הסיבתיות העצמית, מאפשרים לזהות קירבה משמעותית בין תורת העצם של שפינוזה לתורת האלוהות של קרשקש. אולם תחילה יש לעמוד על כך שהמאפיין העיקרי של אלוהים אצל שני ההוגים הוא היותו עצם יחיד ומוחלט: שפינוזה, כאמור, שלל את הסיווג הדואלי של העצמים אשר קיים בפילוסופיה של אריסטו, דקארט והפילוסופים של ימי הביניים.743 עבורו קיים רק עצם אחד שכל הנבראים כפופים לו סיבתית ופרדיקטיבית בהיותם ביטוי עצמי שלו. זניחת שפינוזה את תפיסת העצם של אריסטו ודקארט ועיצוב מודל מוניסטי מוחלט של עצם, מוביל אל המסקנה האפשרית שככל הנראה הוא הושפע במידה מסוימת מתפיסת האל של קרשקש. קרשקש סבר,744 באופן יוצא דופן לתקופתו, שקיימת רק מערכת מציאות סיבתית אחת מוחלטת ואינסופית בעלת מעמד של ״אפשרי מציאות״, המתאפשרת רק באמצעות האל שהינו ״מחויב המציאות״.745 מערכת מטאפיזית כזו מצויה באופן עקרוני ופונקציונלי בתורת העצם של שפינוזה. 

			להלן אבקש לבחון ולהוכיח את האפשרות הלגיטימית בדבר קירבה והשפעה של תפיסת האלוהות של קרשקש על תפיסת העצם של שפינוזה בשני ההיבטים העיקריים של הסיבתיות העצמית בעצם: (1) מהות הכוללת קיום ואי־אפשרות תפיסת העדר של דבר שהוא סיבת עצמו; (2) ביטוי עצמי מוחלט (היבט זה יידון בפרק 5). 

			היבט הראשון. עבור שפינוזה, אחדותו המוחלטת והאינסופית של העצם והכרחיות מציאותו, באים לידי ביטוי בשני תנאים המופיעים בפתיחת הספר אתיקה:746 (1) ״מהותו כוללת קיום״; (2) ״מה שטבעו אינו יכול להיות מושג אלא כקיים״. שני תנאים אלו מופיעים באופן מדויק ובסמיכות זה לזה אצל קרשקש במאמר א׳, כלל ג׳, פרקים ראשון ושלישי, בדיונים אודות מציאות האל, תאריו ואחדותו: אשר לתנאי הראשון בדבר חיוב המציאות למהות, קרשקש קובע כי המציאות היא: ״עצמי למהות. וזה שמתנאי המציאות — היותו נמצא מחוץ לשכל״.747 כפי שכבר הובהר,748 המושג עצמי למהות הוא יישום תנאי כפול ביחס למהות: (1) המציאות היא תנאי הכרחי עבור המהות ובלעדי המהות אין מציאות. (2) המציאות קיימת בהכרח מחוץ לשכל. התנאי הקושר בין התואר העצמי של הקיום לבין המהות בא לידי ביטוי אצל קרשקש בשני משלים, הראשון הוא ״משל האור והמאיר״749 והשני הוא משל מספר היצירה ״כשלהבת קשורה בגחלת״.750 לפי משלים אלה התארים שייכים למהות האל כמו שאור שייך ונובע מן המאיר, או כמו ששלהבת קשורה לגחלת. לפי כך המציאות היא תנאי עצמי למהות וקשורה בה בקשר הכרחי בל ינתק. היבט חשוב שיש לתת תשומת לב אליו ביחס למושג ״עצמי למהות״ הוא היות המהות ראשונית וקודמת מבחינה אונטולוגית למציאות. קדימות זו מגולמת על ידי תנאי: ״וזה שמתנאי המהות — היותו נמצא חוץ לשכל״.751 מכאן יכולים אנו להבין כי המציאות נובעת על פי הכרח מן המהות ומותנית על ידי המהות. בחינת היחס ״עצמי למהות״ מעלה שהמציאות אינה ממש המהות, אלא רק ״עצמי למהות״,752 ואילו המהות כשלעצמה בלתי ניתנת להכרה: ״גלוי ומפורסם למתחילים בעיון הימנעות השגת המהות״.753 שלמה פינס754 הצביע במחקרו על המגמה של השפעות סכולסטיות על תפיסת התארים של קרשקש, ובמיוחד זו המגולמת במושג ״עצמי למהות״. עבור הסכולסטיקנים, למושג מציאות שני מובנים שבאים לידי ביטוי בשני מונחים שונים: המונח הראשון מקורו בשם העצם “esse” שמשמעו ״היות״, או ״מציאות״, או גם ״מצב״. ממנו נגזרות מילים בעלות משמעות דומה “ens” שזה ״ישות״ בעברית, וגם “entitas” שמשמעותו גם ״ישות״ אך בהטיה הלטינית השלישית. המונח entitas נקשר לשם העצם existantia שמשמעותו ״קיום״ או ״מציאות״. בעברית אין הבחנה כזו בין שמות עצם, לפיכך יתכן שקרשקש התכוון במושג ״עצמי למהות״ לאחד משני המונחים הללו או לשניהם.

			פינס עמד גם על הקירבה בין תפיסת קרשקש לזו של סקוטוס באשר ליחס בין מציאות האל לבין מציאות הנבראים. עבור סקוטוס מציאות הנבראים היא “modus”, כלומר מקרה או אופן של מהותם. לעומת זאת מציאות האל עבור סקוטוס היא “de conceptu essentiae”,755 כלומר המציאות היא תואר הכרחי במהותו של האל הקשור אליו בקשר בל־יינתק. במילים אחרות, עבור אלוהים המציאות היא תנאי הכרחי למהותו או ״עצמי למהות״, ומציאות הנבראים היא מקרה שאינו ״עצמי למהות״. דיכוטומיה זו בין מציאות האל לבין מציאות העלולים מצויה אצל קרשקש המאוחר:756 

			הוראת המציאות נאמרת בהסכמה בכל שאר הנמצאות, ובלבד במקרים שאין להם קדימה קצתם על קצתם, ויאמר בעצם ובמקרים בספוק. למה שהמציאות חוץ לשכל, יאמר בקדימה בעצם, ובאחור במקרים. אבל אמנם ההוראה הכוללת היא, היות הדבר המיחס לו המציאות. בלתי נעדר. ובדרך הזה בעצמו יאמר בקדימה בו יתברך, ובאחור על שאר הנמצאות. ולזה הוא מבאר שלא יאמר ה׳נמצא׳ עליו ועל שאר הנמצאים בשתוף השם גמור, אלא במין הספוק.757 

			קרשקש מורה כי המציאות משותפת לאל ולנבראים רק על דרך השלילה — ״בלתי נעדר״. נוסף לכך, יש להבין את המושג ״במין הסיפוק״ שבקטע האמור לעיל מתוך הבנת הבסיס עליו נשען קרשקש כאשר הוא משתמש בו — חיבורו של רמב״ם758 ״מילות הגיון״, שער יג.759 המכנה המשותף בין האל לעלולים הוא היותם בעלי מציאות, ובמובן זה הם בעלי אנלוגיה (היקש). אולם יחד עם זאת יש להבין כי הנטורליזם המטאפיזי בתורת קרשקש מכיל דיכוטומיה בלתי מתפשרת: מחד, עבור האל המציאות הינה ״עצמי למהות״, מאידך, עבור העלולים מציאותם אינה מתחייבת באופן הכרחי ממהותם. אם כך, על פי קרשקש ייחודיותו של האל כעצם יחיד וייחודי הכרחית מתוקף היותו ״עצמי למהות״.

			ראינו760 אם כן, שהמושג ״עצמי למהות״ של קרשקש זהה להגדרת שפינוזה את הסיבתיות העצמית של העצם ואת שייכות המציאות למהותו. טענה זו מבוססת על שלוש נקודות כמפורט להלן: נקודה ראשונה:761 בהוכחה ראשונה של משפט 11 טוען שפינוזה, כי מהותו של אלוהים כוללת קיום ושלילת מציאות מאלוהים גוררת אבסורד: ״אם אתה מכחיש זאת, השג בדעתך, אם תוכל, שאלוהים אינו קיים; ולכן (לפי א: אק 7) מהותו אינה כוללת בתוכה קיום. אבל דבר זה (לפי א: 7) הוא אבסורד. לכן אלוהים קיים בהכרח״. 

			הוכחה זו מורכבת משני חלקים שבקריאה זהירה שלהם אפשר לראות כי מהותו של אלוהים היא שמציבה תנאי ביחס למציאותו: החלק הראשון קובע אי־אפשרות תפיסה מושגית של העדר מציאות לאלוהים. הוא מתבסס על אקסיומה 7 בחלק ראשון באתיקה: ״מה שאפשר להשיגו כלא קיים, מהותו אינה כוללת קיום״. באקסיומה זו דבר שניתן לחשוב את אי־קיומו, מהותו אינה כוללת קיום. סדר ההתניה הוא מן המהות אל הקיום ולא מן הקיום למהות. החלק השני קובע את האבסורד שבמחשבת אי־קיום אלוהים מתוקף משפט 7 לחלק ראשון באתיקה: ״הקיום שייך לטבע של העצם״.762 הסיבה לשייכות הקיום למהות העצם לפי ההוכחה עבור משפט 7 נובעת מן העובדה שעצם אינו יכול להיווצר על ידי אף עצם אחר מלבד עצמו (לפי משפט 6 מן החלק הראשון באתיקה). על כן נובע בהכרח כי אם הקיום שייך למהות העצם ואין עצם אחר יכול לכונן את קיומו, אזי העצם הוא סיבת עצמו (לפי הגדרה ראשונה של הסיבתיות העצמית בחלק ראשון באתיקה). למעשה ניתן להיווכח בכך מתוך שההוכחה של משפט 7 מורכבת משני חלקים: ברישא נטען כי ״עצם אינו יכול להיווצר על ידי דבר זולתו (לפי א: 6נ)״. מכאן נגזר הזיהוי בין סיבתיות עצמית למהות העצם, ובמילים אחרות הסיבתיות העצמית היא היא מהותו של דבר שהוא סיבת עצמו.763 בכך חוזרים בצורה מעגלית מן העצם אל ההגדרה של הסיבתיות העצמית המתנה את הקיום על פי המהות ולא ההפך.764 הסיפא של הוכחה למשפט 7 חוזר להגדרת הסיבתיות העצמית ומתבסס עליה: ״העצם יהיה אפוא סיבת עצמו, כלומר (לפי א: הג׳ 1) מהותו כוללת בהכרח קיום, או הקיום שייך לטבעו״. 

			מניתוח זה עולה שהרישא והסיפא של ההוכחה למשפט 7 — המשפט שמכונן ומגדיר את שייכות המציאות למהות — מתקפים את המשפט על סמך הסיבתיות העצמית. ומכאן ניתן ללמוד כי עבור שפינוזה ישנה הקבלה בין המהות של העצם לסיבתיות העצמית שלו. שפינוזה אומר מפורשות, כי הסיבתיות העצמית אינה זהה עם הקיום, אלא הקיום שייך ונכלל תחת דבר שהוא בעל סיבתיות עצמית: ״בסיבת עצמו אני מבין את מה שמהותו כוללת קיום, או את מה שטבעו אינו יכול להיות מושג אלא כקיים״. אולם מצד שני אין מהותו של אלוהים יכולה להיות בלא מציאותה, שהרי זהו חלק השייך בה בהכרח! אם כן בצד האחד בתורת שפינוזה ניתנת בכורה למהות הקיום, אך מן הצד השני יש תלות הכרחית ובלתי נפרדת של הקיום במהות. תובנה זו כפי שראינו מצויה מפורשות בדברי קרשקש.765

			לסיכום הנקודה הראשונה: הבכורה של המהות לקיום אצל שפינוזה מקבילה לתפיסתו של קרשקש את יחס תואר המציאות אל מהות אלוהים בבחינת ״עצמי למהות״. ובאופן מדויק יותר, ניתן להבין את התלות ההכרחית בין המהות לקיום אצל שפינוזה לאור דבריו של קרשקש: ״שלא יצויר היות העצם בזולת מציאותו, ולא מציאותו בזולת העצם״. 

			נקודה שנייה:766 בכל המקומות שבהם דן שפינוזה ביחס שבין מהות האל לקיומו באופן כמעט מוחלט הוא מציין את היחס על ידי כינוי שייכות או פועל המצביעים על היכללות הקיום בתוך המהות. ראו את הדוגמאות הבאות: 

			דוגמה ראשונה: ראינו כבר שמשפט 7 לחלק ראשון באתיקה מציין יחס מציאות אל מהות האל מתוקף כינוי שייכות “pertinent”: “Ad naturam substantiae pertinent existere”. כינוי שייכות אינו כינוי זהותי, “est”. שייכות מציינת כפיפות כתנאי מסוג כלשהו של הנשוא כלפי הנושא. כפיפות זו יכולה להיות מתוקף סיבתי או אימננטי. דוגמה שנייה: בהגדרת הסיבתיות העצמית767 שפינוזה משתמש במילה הלטינית “involvit” כדי לציין את שייכות הקיום למהות העצם. תרגומה לעברית של המילה הוא ״כולל״ או ״מערב״. דוגמה שלישית: בהגדרת הנצח שפינוזה קובע כי הקיום נובע מתוך הגדרתו של דבר נצחי: ״בנצח אני מבין את הקיום עצמו, כל עוד משיגים אותו כנובע באופן הכרחי מתוך הגדרתו בלבד של דבר נצחי״.768 על מנת לציין את היחס שבין הגדרת הדבר לקיומו, שפינוזה משתמש ביחס של תנאי המעמיד את הקיום על הגדרתו של דבר. ומכיוון שבתורת שפינוזה הגדרת הדבר שקולה למהותו769 על כן נובע מהגדרת הנצח של שפינוזה כי הקיום מותנה על פי המהות. דוגמה רביעית: שפינוזה, בהוכחת האל הראשונה של משפט 11 באתיקה, קובע שזהו אבסורד לחשוב כי מהות האל אינה כוללת קיום: ״אם אתה מכחיש זאת, השג בדעתך, אם תוכל, שאלוהים אינו קיים; ולכן (לפי א: אק 7) מהותו אינה כוללת בתוכה קיום. אבל דבר זה (לפי א: 7) הוא אבסורד. לכן אלוהים קיים בהכרח״. גם בהוכחת האל עצמה אפשר למצוא את ההתניה של המהות את הקיום ולא את הזהות של המהות עם הקיום. דוגמה חמישית: שפינוזה מתאר את שייכות הקיום למהות גם עבור דברים שהם אינם אלוהים: ״מהותם של הדברים הנוצרים מאלוהים אינה כוללת בתוכה קיום״.770 

			שפינוזה כמעט אינו מציין את הזהות המוחלטת של מהות האל עם הקיום כשלעצמו, וכאשר הוא אכן מציין זאת הדבר נעשה ככל הנראה לצורך מתודי בלבד, משום שמבחינה לוגית הקיום הוא רק היבט אחד השייך למהות מתוך רבים אחרים.771 

			נקודה שלישית:772 בנספח Cogitata Metaphysica II, ch. 1 שפינוזה טוען מפורשות, שהכרה אפריורית קובעת שמציאותו של אלוהים נובעת מתוך יחס סיבתי ממהותו: ״כעת, הוכחנו קודם באופן הולם את קיומו של אלוהים הן אפוסטריורי, כלומר מן הרעיון שיש לנו עליו, והן אפריורי, כלומר מן המהות שלו כסיבה לקיומו של אלוהים״.773 את הסיבתיות למציאותו של אלוהים ממהותו יש להבין כהתניה הכרחית של המהות את הקיום, וזאת על פי הקביעה של שפינוזה באקסיומה 3 לחלק ראשון באתיקה: ״מתוך סיבה נתונה קבועה ומסוימת נובעת בהכרח תולדה: ולהפך, אם לא נתונה סיבה קבועה ומסוימת, אי אפשר שתנבע ממנה תולדה״. דברים אלה אינם מתפרשים לשתי פנים, ובהסתמך עליהם אפשר לראות לא רק קירבה אלא גם זהות בין תפיסת יחסי מהות־קיום בתורת שפינוזה לבין התפיסה של קדימות המהות למציאות, בבחינת ״עצמי למהות״, בתורתו של קרשקש. 

			התנאי השני ששפינוזה קובע בהגדרת הסיבתיות העצמית הוא ״מה שטבעו אינו יכול להיות מושג אלא כקיים״.774 זהו תנאי אפיסטמולוגי שמחייב אי־אפשרות תפיסת הדבר אלא כקיים בפועל, וכל מחשבה אודות אי־קיומו גוררת סתירה. שפינוזה אהב את סגנון ההוכחה על דרך האבסורד, ולכן שני מקורות משמעותיים מהפילוסופיה היהודית יכולים היו להשפיע על ההגדרה הנגטיבית שלו המחייבת את קיומו של האל, והראשון הוא רמב״ם. בתורת התארים השלילים רמב״ם מחייב את מציאותו ההכרחית של האל מתוך שהוא שולל מן האל את תואר מציאות: 

			מי שאין סיבה למציאותו — והוא האל יתעלה לבדו, כי זאת המשמעות של אמירתנו על אודותיו יתעלה שהוא "מחויב־המציאות" — ברי שמציאותו היא עצמוּתו ואמיתתו, ועצמוּתו היא מציאותו. אין זו עצמוּת שאירע לה שהגיעה לידי מציאות, שאז מציאותה היתה עניין הנוסף עליה, שהרי הוא מחויב־המציאות תמיד, אשר אין מתחדש לו דבר לפתע ולא מתארע לו אירוע. הוא אפוא נמצא לא בתוקף מציאות וכן הוא חי לא בתוקף חיים, יכול לא בתוקף יכולת, ויודע לא בתוקף ידיעה, אלא הכל מעוגן בעניין אחד שאין בו ריבוי.775 

			בשני פרקים קודמים מסביר רמב״ם, שיש לשלול את כל השלילות ביחס לאל משום שקיים אבסורד בייחוס שלילת תואר חיובי לגביו: ״חייבים בהכרח לשלול לגביו כל העדר ושלא תהיה שלמות כלשהי נעדרת ממנו פעם ומצויה פעם אחרת, כי אלו הנחנו זאת, היה שלם בכוח [...] לפיכך מתחייב שכּל שלמויותיו נמצאות בפועל ולא יהיה להן דבר בכוח בשום אופן״.776

			המקור השני מן הפילוסופיה היהודית שככל הנראה השפיע על תפיסת הסיבתיות העצמית של האל בתורת שפינוזה על בסיס נגטיבי, הוא קרשקש. בשני מקומות אלה קובע קרשקש באופן נגטיבי את אי־אפשרות היעדרותו של אלוהים. המקום הראשון הוא אור ה', מאמר א׳, כלל ג׳, פרק א: ״אבל אמנם ההוראה הכוללת היא, היות הדבר המיוחס לו המציאות — בלתי נעדר. ובדרך הזה בעצמו יאמר בקדימה בו יתברך, ובאחור על שאר הנמצאות״. בלתי־נעדרות זו היא הוראה כוללת ומשמעותה שהיא חלה הן על אלוהים והן על הנבראים.777 אולם עבור אלוהים מהותה הייחודית מחייבת, מתוקף תנאי עצמי למהותו של אלוהים את קיומו ואילו עבור שאר הנבראים אין מהותם מחייבת את מציאותם. המקום השני שבו דן קרשקש באי־אפשרות מחשבת העדרו של אלוהים הוא אור ה', מאמר א׳, כלל ג׳, פרק ג, בהמשך למשל ״האור והמאיר״: 

			כי האור איננו עצם נבדל מעצמותו שיהיה צריך למרכיב ומקבץ, אבל הוא דבר עצמי שראוי שיתואר בו. כי הוא ענייני התארים באל יתברך. וכל שכן הקדמות, שאיננו אלא בחינה שכלית שהוא בלתי הווה. והמציאות, שהוא הוראה היותו בלתי נעדר. והאחדות, שהוא מורה על היותו בזולת ריבוי בעצמו, ושהוא אין בו שניות בצד מהצדדין. 

			בחינת שני המקומות שבהם מתאר קרשקש את מציאותו של האל באופן נגטיבי מראה, כי במקום הראשון להוראה ״בלתי נעדר״ משמעות אונטולוגית ואילו במקום השני להוראה משמעות אפיסטמית (״בחינה שכלית״). המקום השני עולה בקנה אחד עם התנאי השני — המושגי — בהגדרת הסיבתיות העצמית של שפינוזה שמדגישה את המרכיב האפיסטמי: ״בסיבת עצמו אני מבין [...] מה שטבעו אינו יכול להיות מושג אלא כקיים״.778 מתוך דברים אלה מתבררת ההבנה הסבירה מאוד, ששפינוזה פיתח את התנאי האפיסטמי בהגדרת הסיבתיות שלו בהשפעתו של קרשקש. 

			עתה, לאחר בירור הקירבה בין שפינוזה לקרשקש ביחס לתפיסת העצם, יידון ההיבט השני של הסיבתיות — הווה אומר: הביטוי העצמי המוחלט של האל. חלק זה משתייך לדיון הן בתורת התארים והן בתורת האופנים של שפינוזה. על מנת לחקור לעומק את השפעתו של קרשקש על הביטוי העצמי של העצם בבחינת מציאותם של התארים מחד ושל והאופנים מאידך, הדיון יחולק לשני חלקים: החלק הראשון יעסוק במעמדם של התארים בתורת שפינוזה (פרק 5): התפתחותה על רקע הבעיות במטאפיזיקה של דקארט, היחס בין השכל לתארים, הפרשנויות השונות של התארים, והיחס שבין התארים לדואליות גוף־נפש.779 לאחר מכן תיערך הקבלה בינה לבין תורת התארים של קרשקש, ותיבדק היתכנות ההשפעה של האחרון על הראשון.780 בחלק השני, יבורר מעמדם של האופנים בתורת שפינוזה (פרק 6): מעמדם האונטולוגי, יחסם לעצם וסוגיהם השונים.781 לאחר מכן, ולאור המיפוי של תורת האופנים של שפינוזה, תיערך שוב ההקבלה בינה לבין תפיסת הנמצאות בתורתו של קרשקש ותיבחן היתכנות ההשפעה של האחרון על הראשון (פרק 7).782

					763	מהותו של אלוהי שפינוזה מאופיינת יותר מכול בסיבתיות העצמית. לטענתי זו יש סיבות רבות ואבקש להסביר חלק מהן: (1) שפינוזה פועל מתוך עקרון הטעם המספיק באופן יסודי ומוחלט. עקרון זה בהשלכתו על הסיבתיות העצמית של העצם פותח את ההגדרה הראשונה באתיקה. מכאן שסביר מאוד להניח שהסיבה לכך ששפינוזה פותח את ההגדרה הראשונה בספר הראשון באתיקה אשר דן באלוהים בסיבתיות העצמית, היא מכיוון שזהו המאפיין העיקרי של מהותו. (2) הגדרת המהות מביאה לידי זהות הכרחית בין מהותו של אלוהים עם הסיבתיות העצמית שלו: ״למהות של דבר מה למהותו של דבר מה, אני אומר, שייך מה שאם הוא נתון, הרי הדבר מונח בהכרח, ואם הוא נעקר, הרי הדבר מבוטל בהכרח; או מה שבלעדיו הדבר אינו יכול להימצא ולא להיות מושג, ולהפך, מה שאינו יכול להימצא ולא להיות מושג בלי הדבר״ (אתיקה, חלק שני, הגדרה 2). לעומת זאת, תכונות אחרות של אלוהים כמו למשל: נצחית, קיום, אינסופיות משתייכות באופן חלקי למהותו של אלוהים (מהותו של אלוהים נרחבת מן הנצחיות, הקיום והאינסופיות), ובעצמן תלויות בסיבתיות העצמית שלו [בתורת שפינוזה יש דברים שהם בעלי קיום והם נצחים ואינסופיים ועם זאת הם אינם סיבת עצמם. אולם כל מה שהוא סיבת עצמו הוא בהכרח קיים, אינסופי ונצחי]. (3) מתוקף משפט נסמך למשפט 6 בחלק ראשון באתיקה, נובע כי ישנה הקבלה בין הסיבתיות העצמית לבין מהות העצם. משפט נסמך למשפט 6 בחלק ראשון באתיקה קובע כי העצם הוא סיבת עצמו: ״עצם אחד אינו יכול להיווצר על ידי עצם אחר [...] משפט נסמך: מכאן יוצא שעצם אינו יכול להיווצר על ידי דבר זולתו״. כלומר לעצם אין שותפות אם אף עצם אחר מלבד עצמו. ועל כן הוא הדבר אשר מכונן את העצם באופן מהותי וראשוני ביותר באשר בשל סיבה זו העצם הוא עצם — הוא הוא הסיבתיות עצמית.

				

				
					764	״בסיבת עצמו אני מבין את מה שמהותו כוללת קיום, או את מה שטבעו אינו יכול להיות מושג אלא כקיים״ (אתיקה, חלק ראשון, הגדרה 1).

				

				
					765	״והוא האמת בעצמו, כי כמו שלא יצויר היות העצם בזולת מציאותו, ולא מציאותו בזולת העצם, כן לא יצויר מציאות התאר בזולת המתואר, ולא המתואר בזולת התואר״ (אור ה׳, מאמר א׳, כלל ג׳, פרק ג, עמ׳ קיג). 

				

				
					766	להרחבה ראו פרק 3: הוכחת האל של שפינוזה בספרו אתיקה, סעיף: 3ג. קרבת שפינוזה אל קרשקש בתפיסת יחס הקיום אל מהות האל — נקודה שניה.

				

				
					767	אתיקה, חלק ראשון, הגדרה 1. 

				

				
					768	שם, הגדרה 8.

				

				
					769	״הגדרתו האמיתית של כל דבר אינה כוללת ואינה מבטאת אלא את טבעו של הדבר המוגדר״ (אתיקה, חלק ראשון, משפט 8, עיון 2); ראו גם מאמר על תיקון השכל סעיף 95; איגרות, איגרת 60.

				

				
					770	אתיקה, חלק ראשון, משפט 24.

				

				
					771	משפט 20 בחלק ראשון באתיקה הוא המשפט העיקרי שבו שפינוזה מזהה בין מהותו של אלוהים לבין קיומו: ״קיומו של אלוהים ומהותו הם אותו דבר עצמו״. אולם ראינו כבר בפרק 3, סעיף 3ג. ״קרבת שפינוזה לקרשקש בתפיסת יחס הקיום אל מהות האל״ — שמהות האל רחבה וכוללת היבטים רבים, כמו קיום, נצחיות, עוצמה, ומכאן שהקיום אינו יכול להיות זהה באופן מוחלט עם המהות אלא מבטא היבט המתחייב ממנה. 

				

				
					772	ראו פרק 3: הוכחת האל של שפינוזה בספרו אתיקה, סעיף: 3ג. קרבת שפינוזה אל קרשקש בתפיסת יחס הקיום אל מהות האל — נקודה שלישית. 

				

				
					773	Cogitata Metaphysica II, ch. 1, appendix (התרגום שלי).

				

				
					774	אתיקה, חלק ראשון, הגדרה 1. 

				

				
					775	מורה נבוכים, חלק ראשון, פרק 57. ראו גם הפירוש שנותן רמב״ם למשמעות שם האל המפורש במורה נבוכים, חלק ראשון פרק 63: ״כל הסוד הוא בחזרה על אותו ביטוי עצמו, המורה על המציאות, בתור תואר [...] הרי זה כאילו הוא אמר במפורש שהמתואר הוא התואר עצמו. זאת הייתה ההבהרה למשמעות שהוא נמצא שלא בתוקף מציאות. הוא הביא אפוא סיכום משמעות זאת. וכך פירושה: ׳הנמצא הזה אשר הוא הנמצא׳ או ׳מחויב המציאות׳״.

				

				
					776	מורה נבוכים, חלק ראשון, פרק 55.

				

				
					777	אולם באשר למשמעות הקיום יש שני שלבים, כללי וספציפי. משמעותו של השלב הכללי היא שלילית ובלתי משתנה, אך משמעותו של השלב הספציפי היא חיובית ונתונה לשינויים. המשמעות הכללית של קיום היא אי־סובייקטיביות; המשמעות של אחדות היא אי־ריבוי. במובן זה כל אחד מהתארים האלה חל ללא אפשרות לשינוי — ללא שום הבדל — [ביחס] למקרים, לעצמים ולאלוהים. עם זאת, המשמעות הספציפית של קיום היא אובייקטיביות, והמשמעות הספציפית של אחדות היא פשטות. בשלב חיובי זה כל אחד מהתארים חל במידות שונות על מקרים, על עצמים ועל אלוהים. עצמים הם יותר אובייקטיביים מאשר מקרים, מאחר ולמקרים אין כל מציאות מלבד [באמצעותם של] העצמים. כמו כן, עצמים הם יותר פשוטים מאשר מקרים, משום שמקרים, שוב, הם ברי חלוקה לא מכוח הפוטנציאל שלהם, אלא שוב אלא גם מכוח היותם שוכנים בעצם [also by that of their inhesion] ובשל כך אלוהים הינו גם יותר אמיתי וגם יותר פשוט בדרגה הגבוהה ביותר [superlative degree]״ (הסוגריים המרובעים וההדגשות שלי Wolfson, Crescas on the problem of divine attributes, pp. 202-203). 

				

				
					778	אתיקה, חלק ראשון, הגדרה 1.

				

				
					779	נושאים אלו יידונו להלן: פרק 5. תארי האלוהים, סעיפים 5א. תורת התארים של דקארט ובעיותיה; 5ב. היחס תואר־אופן במשנת דקארט; 5ג. תפקיד השכל בהגדרת התואר של שפינוזה, שתי הקריאות של התארים ויחסי גוף נפש.

				

				
					780	נושאים אלו יידונו להלן: פרק 5: תארי אלוהים, סעיפים 5ד. השפעת תורת התארים של קרשקש על שפינוזה; 5ה. היחס שבין המהות לתארים; 5ו. התואר כהסבר לשאלה כיצד העצם קיים וממשותם של התארים.

				

				
					781	נושאים אלו יידונו להלן: פרק 6: האופנים, סעיפים 6א. מעמדם האונטולוגי של האופנים ויחסם לעצם; 6ב. מושגיות, סיבתיות ואינהרנטיות; 6ג. אופנים סופיים ואופנים אינסופיים בתורת שפינוזה; 6ד. האופנים האינסופיים; 6ה. המבנה והפונקציות הייחודיות של האופנים האינסופיים לפי התואר אליו הם שייכים; 6ו. האופנים הסופיים.

				

				
					782	נושאים אלו יידונו להלן: פרק 7: הנמצאות ומעמדן בתורת קרשקש, סעיפים 7א. תפיסת הנמצאות בתורת קרשקש ויחסה לתפיסת האופנים הסופיים בתורת שפינוזה; 7ב. השפעת תפיסת הנמצאות בתורת קרשקש על תפיסת האופנים בתורת שפינוזה — סיכום; 7ג. היחס בין הוכחת האל של קרשקש לתפיסת האופנים האינסופיים בתורת שפינוזה.

				

			

		
	
			פרק 5

			תארי האלוהים

			כפי שראינו בסעיף 4א שבפרק הקודם, ההיבט השני המתחייב מן ההגדרה של הסיבתיות העצמית בתורת שפינוזה, ההגדרה 1 בחלק ראשון באתיקה, הוא ביטוי עצמי מוחלט או — וזה אותו דבר — עוצמה מוחלטת. קביעה זו היא מסקנה הכרחית המתחייבת מן טבעו של דבר שהוא סיבת עצמו, אשר מופיעה במקומות רבים במטאפיזיקה של שפינוזה.783 לביטוי העצמי במטאפיזיקה של העצם יש ריבוד דואלי, המגולם מחד במציאות אינסוף התארים ומאידך במציאות אינסוף האופנים. הביטוי העצמי הראשוני המפורש של אלוהים נמצא בהגדרתו: ״באלוהים אני מבין יש אינסופי באופן מוחלט, כלומר, עצם בן אינסוף תארים, שכל אחד מהם מבטא מהות נצחית ואינסופית״.784 אלוהים, על פי הגדרה 6 בחלק ראשון באתיקה הוא ישות בעלת מהויות לאינסוף, וכל מהות היא אינסופית בבחינת עצמה. ומשום שהמהות בעצם היא התואר: ״בתואר אני מבין את מה שהשכל תופס על אודות העצם בתור מה שמכונן את מהותו״ — על כן לאלוהים תארים לאינסוף. תחת אינסופיותם של התארים קיים רובד משני של ביטוי עצמי המגולם במציאות האינסופית של האופנים: ״מתוך הכרח הטבע האלוהי צריך לנבוע אינסוף של דברים באינסוף אופנים, כלומר, כל מה שיכול להיכלל בתחומו של שכל אינסופי״.785 

			לאור הגדרת אלוהים כעצם בן אינסוף תארים, ובשל המורכבות שבהבנת היחס שבין העצם לתואר, עולות שאלות786 כמו למשל: 

			
					מה מכונן התואר בעצם? האם את מהותו כשלעצמה או את הצורה (אידאה) שבה השכל תופס את העצם בבחינת מהות אינסופית בו? 

					אם התואר מכונן את מהותו של העצם מבחינה אונטולוגית, אזי מדוע שפינוזה מציין מפורשות את הפונקציה השכלית כתופסת את מהות העצם ולא טוען בפשטות כי תואר הוא מהות העצם? 

					אם התואר הוא רק בחינה שכלית אודות מהות העצם, אזי האם לתואר רק מעמד אפיסטמי ואינו קיים מחוץ לשכל? 

					מהו היחס בין העצם לאינסוף תאריו?

					האם התארים יוצרים ריבוי וחלוקה בעצם? 

			

			יצחק מלמד787 עומד על כך שהאבולוציה של תפיסת העצם והתארים בתורת שפינוזה לא הייתה מובנת מאליה. מלמד מתחקה אחר השינויים וההתחבטויות שהובילו לגיבושם באתיקה: באיגרת 9 המתוארכת למרץ שנת 1663, שפינוזה נותן הגדרה למושג העצם. אולם בנוסף למושג העצם ובתלות אליו הוא מוסיף גם את מושג התואר: 

			בשם עצם אני מבחין דבר שהוא בתוך עצמו והוא מושג מתוך עצמו, כלומר — זה שמושגו אינו כולל בתוכו מושגו של דבר אחר. ולאותו דבר אני מתכוון בשם תואר, אלא שהכינוי תואר מתייחס לשכל, המקנה לעצם טבע מסוים.788 

			הגדרה פרטית ואוטונומית של התואר אינה קיימת עדיין באיגרת 9; התואר מוגדר רק כעצם הנתפס בשכל. באיגרת מוקדמת יותר, איגרת 2, המתוארכת לספטמבר שנת 1661, מופיעה הגדרה מגובשת של התואר, אולם הגדרת התואר באיגרת 2 זהה לאופן בו שפינוזה מגדיר את העצם באתיקה: ״אני מבחין בשם תואר כל מה שניתן להשיג על ידי עצמו ובתוך עצמו, באופן שמושגו לא יכלול מושג של דבר אחר״.789 מכאן שביחס לאיגרת 2 עולות כמה נקודות חשובות שיש לעמוד עליהן:790 (1) ההגדרות: ״כל מה שניתן להשיג על ידי עצמו ובתוך עצמו״, ו״שמושגו לא יכלול מושג של דבר אחר״, הן ההגדרות של העצם כפי שמופיע באתיקה: ״בעצם אני מבין את מה שנמצא בתוך עצמו ומושג באמצעות עצמו: כלומר, מה שמושגו אינו זקוק למושג של דבר אחר, שמתוכו הוא צריך להתעצב״.791 (2) אין בהגדרת התואר שבאיגרת 2 שום יחס אל השכל, כפי שקיים באיגרת 9 או באתיקה: ״בתואר אני מבין את מה שהשכל תופס על אודות העצם בתור מה שמכונן את מהותו״.792 (3) באיגרת 2 שפינוזה אינו מגדיר כלל את העצם, אלא רק את אלוהים: ״יש בעל תארים אינסופיים, שכל אחד ואחד מהם אינסופי, או שלם בתכלית השלמות לפי טיבו״,793 וכן את התארים. אך על אף ששפינוזה אינו מגדיר את העצם, בהמשך המכתב הוא נותן שלושה מאפיינים אודות העצם. השלישי שבהם טוען את הדבר הבא: ״כל עצם מן ההכרח שיהיה אינסופי או שלם בתכלית השלימות לפי טובו״. שפינוזה מגדיר כאן עצם כבעל שלמות אינסופית בסוגה (לפי טובו). אולם למעשה שלמות אינסופית בסוגה היא הגדרת התואר, כמופיע באתיקה תחת הגדרת אלוהים!794 לאור שלוש נקודות אלו המסקנה המתבקשת לדעת מלמד היא: 

			נראה שבין אגרת 2 לבין הגרסה הסופית של האתיקה, שפינוזה החליף למעשה את מושגיו על העצם ועל התואר [...] אני מאמין שאפשר להסיק ש: (1) עבור שפינוזה היה קשר הדוק בין עצם לתואר, וחשוב מכך, (2) הוא התנסה במגוון דרכים להמשיג את שני הרעיונות הללו ואת הקשרים שביניהם [...] שפינוזה היה צריך להתנסות במגוון הגדרות של תואר, משום שההגדרה שהוא מצא בכתביו של דקארט הייתה בלתי־יציבה מאוד.795

			השלבים האבולוציוניים בהתפתחות מודל העצם והתארים של שפינוזה נבעו אם כן מהעדר מודל: ״שפינוזה לא ירש מושג מוכן, יציב, של תואר, ולכן היה עליו לעצב אותו כמעט מההתחלה״.796 במודל העצם והתארים של דקארט ישנן מורכבויות רבות וחוסר קוהרנטיות. יצחק מלמד מזהה שתי בעיות מרכזיות במכניזם של התואר במשנתו של דקארט797 שיידונו כעת: 1. הגדרת התואר כשלעצמו ויחסו לתארים אחרים, 2. יחסי תואר־אופן.

			5א. תורת התארים של דקארט ובעיותיה

			עבור דקארט, עקרון היסוד של התואר הוא היותו מדיום שדרכו העצם ניתן להכרה. כלומר, על מנת לדעת עצם לא די לדעת את ישותו אלא יש לדעת את תארי מהותו:798 

			אך כשעולה שאלת הידיעה, אם אחד מעצמים אלא קיים באמת, כלומר: אם הוא ישנו עתה בעולם, אין די בכך שהוא יהיה קיים באורח זה כדי לאפשר לנו לתופשו. כי זה לבדו אינו מגלה לנו דבר המעורר במחשבתנו ידיעה ישית כלשהי. מלבד זאת, יש צורך שיהיו לו כמה תארים שנוכל לעמוד עליהם. ואין בהם אחד, שאין בו די למטרה זו, מפני שאחד ממושגינו המשותפים הוא זה שלאין לא יכולים להיות כל תארים.799 

			דקארט קובע גם כי לכל עצם יש מאפיין או תכונה אחת יסודית, הווה אומר תואר אחד מהותי. כל שאר התכונות, או מוטב לומר התארים האחרים של העצם, תלויים בתואר עיקרי זה ונכללים בו. על כן בתורת דקארט כל התכונות או התארים האחרים אשר תלויים באותו תואר עיקרי מוגדרים כאופנים של העצם:

			לכל עצם יש תואר עיקרי אחד [...] אף כי אין די בכל תואר בכדי להביא להכרת העצם, יש בכל זאת אחד בכל עצם, המהווה את טבעו ואת מהותו ואשר בו תלויים כל האחרים: דהיינו; התפשטות לאורך, לרוחב ולעומק מהווה את טבע בעצם הגופני, והמחשבה מהווה את טבע העצם החושב. כי כל מה שניתן בכלל ליחס לגוף מניח מראש התפשטות ואינו אלא תולדה של מה שמתפשט. כך בדיוק אין כל התכונות שאנו מגלים בדבר החושב אלא אופני מחשבה שונים. לפיכך אין אנו יכולים, למשל, לתפוס צורה שלא בדבר מתפשט, ואף לא תנועה — אלא במרחב שהוא מתפשט.800

			בניגוד לדברים אלה, בספרו עקרונות הפילוסופיה, חלק ראשון סעיפים 62-60, דקארט אומר דברים סותרים. שם הוא מבצע שלושה סוגים של הבחנות אודות היחס שבין התבונה לממשות:801 ממשית, מודלית ותבונית. אודות ההבחנה התבונית קובע דקארט נקודות קריטיות: ראשית, הוא מציין שיתכן שלעצם יהיו יותר מתואר אחד. שנית, המחשבה היא המכניזם שיוצר את ההבחנה בין העצם לתאריו, מתוך שהיא מנסה לבצע הפרדה מלאכותית בין העצם לתואר. שלישית, תארי העצם מאפשרים את הכרתו. רביעית, תארי העצם עומדים בתלות וניתנים להכרה רק מתוך הקשרם אל העצם ואל תאריו האחרים:

			ההבחנה האחרונה, זו הנעשית על ידי המחשבה עומדת על כך [בראשונה] שאנו מבחינים לעתים בין עצם לבין אחד מתאריו, על אף שבלעדיו אין זה אפשרי שתהיה לנו ידיעה מובחנת של העצם. [ובאופן חלופי, הבחנה זו] היא יכולה אף לעמוד על כך, שאנו מנסים להפריד מעצם אחד שני תארים כאלה, בחשבנו על האחד מבלי לחשוב על האחר. [ובאופן חלופי אחר] הבחנה זו ניכרת בכך, שלא יכול להיות לנו מושג ברור ומובחן של עצם זה, אם אנו מפשיטים ממנו תואר כזה, או אף בכך, שלא יכול להיות לנו מושג ברור ומובחן של אחד משני תארים כאלה או מרבים כמוהם, אם אנו מפרידים אותו מן האחרים.802 

			בחינת שני הסעיפים שבהם מציג דקארט את תפיסת תארי העצם שלו, מאפשרת לזהות בעיה מהותית של חוסר קוהרנטיות בתפיסתו את הנושא: (1) בסעיף 53 אומר דקארט, כי לכל עצם יש רק תואר אחד המבטא את מהותו וכל התכונות התלויות בתואר זה הם אופניו. מנגד, בסעיף 62 אומר דקארט, כי לעצם יש כמה תארים (יתכן אחד שהוא עיקרי), ולכל התארים הללו מעמד של תואר בבחינת עצמם, והם הכרחיים עבור תפיסת העצם. (2) בסעיף 53 קובע דקארט, כי לעצם יש תואר עיקרי בעל מעמד ייחודי, וכל תכונות העצם מתאפשרות רק באמצעותו. מנגד, בסעיף 62 הוא אומר, כי כל התארים (כולל התואר העיקרי) עומדים ביחס של תלות אחד כלפי השני באופן, שכן ללא הבנה כוללת של כל התארים יחדיו לא ניתן להבין את העצם או את שאר התארים.

			5ב. היחס תואר־אופן במשנת דקארט

			בעיה נוספת בתורת העצם של דקארט היא חוסר הבהירות בהבחנה בין תואר לאופן. בעקרונות הפילוסופיה, חלק ראשון, סעיף 53, דקארט מתייחס לתכונות הלא מהותיות בעצם כאופנים התלויים באופן מוחלט בתואר העיקרי שלו, כפי שראינו בסעיף הקודם. לעומת זאת, בסעיף 62 הוא מתייחס לתכונות אלו כתארים התלויים בקשר הדדי הכרחי של האחד בשני. הבדלים אלו מהווים סתירה וחוסר קוהרנטיות. אולם חמור מכך, ובאופן מסובך יותר, כאשר דקארט מגדיר באופן רשמי את ההבחנה בין תואר לאופן, בסעיף 56 — הוא אינו מבסס זאת על יחסים של תלות (כמו בסעיפים 53 ו־62) אלא על דרגות של כלליות ושינוי, והוא מוסיף קטגוריה שלישית בין תואר לאופן והיא איכות, ועל כל אלה הוא ממשיך ומוסיף הקבלה בין אופן־צורה: 

			מהותם של איכות ותואר ושל אופן וצורה: כשאני אומר כאן אופן או צורה, איני מתכוון אלא למה שאני מכנה במקום אחר תואר או איכות. (1) אך כשנותן אני דעתי על כך, שהעצם נוטה להם או מתברך בהם באופן שונה, משתמש אני במיוחד בשם צורה או אופן. (2) ומאחר שמכוח נטייה או שוני זה ניתן לכנות כך את העצם, מכנה אני בשם איכויות את האופנים השונים הגורמים לו להיקרא כך. (3) ולבסוף, כשאני חושב באורח כללי יותר כי אופנים או איכויות אלה מצויים בעצם, אני מכנה אותם תארים, מבלי לראות בהם אלא תולדות של עצם זה. ומאחר שאין אני אמור לגלות באלוהים כל חלוקה וכל שוני, אינני אומר שיש בו אופנים או איכויות, כי אם תארים.803

			על פי דברי דקארט, תארים הם כללים יותר מאיכויות, ואיכויות כלליות יותר מן אופנים. מכיוון שאופן הוא אינו מהות כללית כמו תואר של עצם על כן הוא בר שינוי ופרטקולריות. מאידך אלוהים שהוא מושלם ונצחי הוא אינו משתנה ועל כן בעל תארים: ״ומאחר שאין אני אמור לגלות באלוהים כל חלוקה וכל שוני, אינני אומר שיש בו אופנים או איכויות, כי אם תארים״. לאור דברים אלו ניתן לומר כי לדעת דקארט:

			
					אופן (או צורה) הוא ביטוי פרטי של העצם. יש ריבוי כאלו, הם בעלי שינוי ותמורה, ועל כן אינם זהים מהות העצם הקבועה והבלתי משתנה.

					איכות היא כללית יותר מן האופן, ומהווה כינוי כללי עבור תכונותיהם הכלליות של האופנים. מכיוון שהאיכות מייצגת את האופנים היא בעלת איפיון של דינאמיות ולא שלמות בלתי משתנה כמו העצם. 

					תואר זו איכות כללית קבועה של העצם שבאמצעותה מתקיימים האיכויות והאופנים. היא נצחית ואינה ניתנת חלוקה או לשינוי. 

			

			ניתן לראות בתיאור זה של דקארט מעין סרגל אונטולוגי שערכיו נעים בין כלליות־נצחיות־יציבות לבין פרטיקולריות־ארעיות־השתנות. לפי ערכים אלה, הכללי ביותר, הנצחי והבלתי משתנה הוא התואר, ובסדר יורד הארעי והמשתנה הם האיכויות ולבסוף האופנים. 

			סרגל אונטולוגי מעורר שתי בעיות חמורות: (1) מהו מכניזם ההכללה לפיו אופן מוגדר ככזה? או במילים אחרות, על פי איזה קריטריון אופן הופך לאיכות ואיכות לתואר. (2) כיצד ניתן ליישב בין התלות החד־צדדית של האופן בתואר שדקארט מציג בסעיף 53 יחד עם מכניזם ההכללה שבין אופן לתואר אשר הוא מציג בסעיף 56?

			לדעת מלמד, השלבים השונים באבולוציית העצם והתארים בתורת שפינוזה התגבשה משום שהוא לא מצא תורה מטאפיזית אחידה אצל דקארט והיה צריך לפתח תורה משלו תוך ניסוי וטעייה: ״לנוכח המבוכות בתיאוריו של דקארט את התארים, קל יותר להבין את הניסיונות שערך שפינוזה בטיוטות הראשונות של האתיקה במושגים שונים של תארים ושל הקשר שלהם לאלוהים או לעצם״.804 

			5ג. 	תפקיד השכל בהגדרת התואר של שפינוזה, שתי הקריאות  של התארים ויחסי גוף נפש

			בהגדרת התואר בספרו אתיקה, שפינוזה מעמיד את התואר ביחס לשכל: ״בתואר אני מבין את מה שהשכל תופס אודות העצם בתור מה שמכונן את מהותו״.805 אצל דקארט הצבת התואר ביחס אל השכל הינה מעורפלת ולא קוהרנטית; התואר משמש כמעין אמצעי להגדרת העצם ולהבנתו.806 הצבת התואר ביחס אל השכל מעלה שתי קריאות שונות של הגדרת התואר בתורת שפינוזה:807 מחד, קריאה סובייקטיבית של התארים, לפיה לתארים אין ממשות אונטולוגית אלא אפיסטמית בלבד, כלומר התארים אינם מצויים מחוץ לשכל; ראשיתה של קריאה זו אצל הפילוסוף הגרמני בן המאה השמונה עשרה גאורג וילהלם פרידריך הגל.808 מאידך, קריאה אובייקטיבית של התארים, לפיה לתארים ממשות אונטולוגית, ועל כן יש להם קיום ״מחוץ לשכל״. 

			מומנט השיא של הקריאה הסובייקטיבית של התארים מצוי בפרשנותו של וולפסון לשפינוזה.809 את קריאתו זו מבסס וולפסון על כמה נקודות. נקודה מרכזית אחת היא ששפינוזה הושפע מתפיסת האחדות הפשוטה והמוחלטת של האל כפי שנחשבה אצל הוגי ימי הביניים ובצורתה הקיצונית ביותר בתורת התארים השלילים של רמב״ם: ״העצם לפיכך עבור שפינוזה, הוא כמו אלוהים עבור הפילוסופים של ימי הביניים — פשוט לחלוטין, נקי מתארי מקרה כמו גם מתארי מהות, ובדומה לכך גם חסין להבחנה של מהות וקיום.״810

			נקודה מרכזית נוספת בגינה וולפסון מבסס את הקריאה הסובייקטיבית של התארים נמצאת במאמר קצר על אלוהים אדם ואושרו, חלק ראשון, פרק 6, סעיף 7: 

			כפי שאמרו כמה מתלמידי אפלטון שהאידאות הכלליות הללו (כגון תבוני, חי וכיוצא בזה) נבראו על ידי האל. ולמרות שתלמידי אריסטו אומרים שישויות אלה אינן דברים ממשים, אלא ישויות שבתבונה בלבד (entia rationis), הרי הן נחשבות בעיניהם, לעיתים קרובות לדברים ממשיים.

			לדעת וולפסון, ניתן לראות על בסיס קטע זה כי שפינוזה ראה הקבלה מסוימת בין האוניברסליים האפלטוניים לבין הקריאה של האוניברסליים אצל תלמידי אריסטו כקיימים בשכל בלבד.811 מכאן שאם שפינוזה אינו רואה הבדל בין קריאה של אוניברסליים כדברים סובייקטיביים לבין קריאתם כדברים ממשים, יש להבין את תארי העצם בתורתו כסובייקטיביים.812 וולפסון גורס שאם לא מאמצים קריאה סובייקטיבית של התארים, עולה בהכרח השאלה מדוע הציב שפינוזה את תארי האל ביחס לשכל, הווה אומר, מדוע הוא היה צריך להציב את התנאי האפיסטמולוגי ביחס לתארים? יתרה מזאת, אם שפינוזה לא ראה בתארים כבעלי ממשות סובייקטיבית, מדוע הוא לא הגדירם בצורה פשוטה יותר. 

			הקריאה הסובייקטיבית של התארים בתורת שפינוזה יוצרת עיוות במהות שיטתו ביחס לעצם. ישנן סיבות רבות שלא לקבל קריאה זו, ולהלן כמה מהן.813 

			ראשית, שפינוזה מגדיר תואר באופן הבא: ״בתואר אני מבין את מה שהשכל תופס על אודות העצם בתור מה שמכונן את מהותו״.814 קריאה פשטנית של הגדרה זו מעלה כי התואר משמש כמקור התפיסה, או מוטב לומר ייצוג,815 של השכל אודות מהות בעצם. אולם אם לתואר אין ממשות אונטולוגית באלוהים — או העצם בן אינסוף התארים — הוא חסר מהות בפועל, או שלמהות הנתפסת על ידי השכל אודות העצם אין קיום מחוץ לשכל. קריאה כזו אינה הגיונית עבור אלוהים שהינו ישות שהגדרתו המפורשת היא: ״באלוהים אני מבין יש אינסופי באופן מוחלט, כלומר, עצם בן אינסוף תארים, שכל אחד מהם מבטא מהות נצחית ואינסופית״.816 למעשה, אין בהגדרת אלוהים שום רמיזה או הפניה לכך שתאריו קיימים רק מבחינה אפיסטמית.817 קריאה כזו חותרת תחת משמעותו של מושג ״האלוהים״ ותפקידו המרכזי במטאפיזיקה של שפינוזה. במילים אחרות: מכיוון שאלוהים מוגדר כעצם בן אינסוף תארים, אזי מקריאה סובייקטיבית נובע כי תארי אלוהים הם רק בבחינת ״דבר של השכל״ [res rationalis] ולא ״בעלי קיום מחוץ לשכל״ [extra intellectum]. הקריאה לקיום תארי אלוהים מבחינה סובייקטיבית בלבד נשללת על הסף, שהרי שפינוזה אומר מפורשות: ״מחוץ לשכל אין אלא עצמים והפעלותיהם. מכאן שאין מחוץ לשכל שום דבר שבאמצעותו יוכלו דברים רבים להיות מובחנים זה מזה, מלבד העצמים, או, וזה אותו דבר (לפי א: הג 4), מלבד תאריהם ומלבד הפעלותיהם".818 בהוכחה למשפט 4 בחלק ראשון באתיקה, קובע שפינוזה זהות (הטרוגנית ופרספקטיבית) בין העצם ובין התואר ואומר: ״וזה אותו דבר״. ומכיוון שהעצם קיים בהכרח ונמצא מחוץ לשכל, נובע כי גם התואר בהכרח קיים בהכרח ונמצא מחוץ לשכל. 

			שנית, סימוכין נוסף לקריאה האובייקטיבית של התארים אפשר ללמוד גם מבחינת שכלו האינסופי של אלוהים.819 בעיון למשפט 4 בחלק שני באתיקה אומר שפינוזה: ״השכל האינסופי אינו מקיף אלא את תארי אלוהים או את הפעלותיו״. ובמשפט 7 הוא מגדיר מחדש את התואר על סמך מה ששכלו האינסופי של אלוהים יכול להכיר: ״כל מה ששכל אינסופי יכול לתפוס כמכונן את מהותו של עצם שייך לעצם אחד ויחיד, ולכן העצם החושב והעצם המתפשט הם אותו העצם האחד, שפעם מבינים אותו בתואר זה ופעם בתואר זה״. מהגדרה זו של תואר כתפיסה של שכלו האינסופי אודות מהותו של העצם נובע בהכרח, כי לתואר יש ממשות אונטולוגית, שכן לא יתכן ששכלו האינסופי של אלוהים יכיל אידאות בלתי הולמות, שכן ״כל האידיאות, באשר הן מתייחסות לאלוהים, הן אמתיות. הוכחה: הרי כל האידיאות הנמצאות באלוהים מתאימות לגמרי עם מושאיהן (ב: נ 7) וכך (לפי א: אק 6) כולן אמתיות".820 אידאה אמיתית מוגדרת על ידי שפינוזה כאידאה שמושאה הממשי קיים מחוץ לשכל — זהו מבחן הקורספונדנציה של שפינוזה: ״התואר אמיתי מתייחס להסכמה של המושכל לדבר המושכל על ידו״.821

			שלישית, ממשותם האובייקטיבית של התארים נובעת מן המושגים ״עוצמה״ או ״ממשות״. כבר בראשית ההבניה של משנתו יש ראיה לכך ששפינוזה מזהה ממשות, ישות ומציאות עם התארים. באיגרת 9, המתוארכת לשנת 1663, שפינוזה משיב לדה־פריס את הדברים הבאים:822 

			אם אתה אומר שלא הוכחתי כי עצם אחד אפשר שיהיה בעל תוארים מרובים, לא נתת, כנראה, את דעתך כהלכה על ראיותיי, כי הבאתי שם שתיים. הראיה הראשונה היא, שאין לך דבר ודאי יותר לנו מזה שכל יש ויש מושג על ידינו בתואר מסוים, וככל שהוא רב ממשות יותר, או רב יישות יותר, יש לייחס לו תארים מרובים יותר. ומכאן אתה למד, שמצווים אנו להגדיר את היש המוחלט האינסופי וכו׳. הראיה השנייה שאני חושב למעולה מן הראשונה, היא זו: ככל שאני מייחס ליש כלשהו תארים מרובים יותר, אני חייב לייחס לו יותר מציאות, כלומר — אני משיג אותו יותר בבחינת האמת.823 

			דברים אלה באים לידי ביטוי במשפט 9 בחלק ראשון באתיקה: ״ככל שיש לדבר כל שהוא יותר ממשות או יישות, כן יש לו יותר תארים״. ההוכחה של משפט 9 נסמכת על הגדרת התואר המביאה למסקנה ההכרחית שלתארים משמעות ממשית! יתרה מזאת, בעיון למשפט 10 שפינוזה מרחיב ומסביר את דבריו באיגרת 9 אודות היחס שבין ממשות ומציאות רבות יותר לבין כמות תארים רבה יותר: 

			כי אף על פי שניתן להשיג שני תארים כנבדלים זה מזה ממש, כלומר, ניתן להשיג את האחד בלי עזרת האחר, בכל זאת לא נוכל להסיק מכאן שהם מכוננים שני ישים או שני עצמים שונים. שהרי מטבע העצם שכל אחד מתאריו מושג באמצעות עצמו, כי כל תאריו היו בו תמיד בבת אחת ואין אחד מהם יכול להיווצר מזולתו, אלא כל אחד מבטא את ממשותו או ישותו של העצם. לכן אין שום אבסורד בכך, שמייחסים ריבוי תארים לעצם אחד. אדרבה, אין בטבע דבר ברור מזה, שכל יש צריך להיות מושג תחת תואר כלשהו, וכל מה שיש לו יותר ממשות או ישות, יש לו יותר תארים המבטאים הכרחיות, או נצח ואינסופיות. ולכן גם אין דבר ברור מזה, שהיש האינסופי באופן מוחלט צריך להיות מוגדר (כפי שלימדנו א: הג 6) כיש בן אינסוף תארים, שכל אחד מהם מבטא מהות נצחית ואינסופית.

			מעיון זה עולה, כי ממשותם של התארים נובעת מ״ממשות או ישות" של העצם, ובמילים אחרות: זו טעות מוחלטת לחשוב שהתואר, שהוא ביטוי לממשות העצם, אינו קיים באופן ממשי, שהרי ״אין בטבע דבר ברור מזה״. לו היה התואר ממשי רק מן הבחינה האפיסטמית־סובייקטיבית, שפינוזה לא היה קובע שתואר מבטא ״הכרחיות, או נצח ואינסופיות״. בנוסף לכך, בהוכחות השנייה והשלישית של משפט 11, שפינוזה מציב קביעה המובנת מאליה: ״היכולת שלא להתקיים היא חוסר אונים, ואילו היכולת להתקיים היא עוצמה (כפי שמובן מאליו)״.824 לפי קביעה זו ישנה זהות בין עוצמה לממשות. ומכיוון שלפי משפט 9 בחלק ראשון באתיקה825 ממשות משמעותה מציאות התארים, על כן נובע באופן טרנזיטיבי כי דבר שהוא בעל שיש לו יותר ממשות או עוצמה הוא בעל יותר תארים: ״שככל שיש לדבר מה יותר ממשות השייכת לטבעו, כן יש לו יותר כוחות להתקיים מעצמו. לכן היש האינסופי באופן מוחלט, או אלוהים, יש לו עוצמה אינסופית להתקיים מעצמו, ולכן הוא קיים באופן מוחלט״.826 אין שום אפשרות להבין ששפינוזה כיוון לכך שלתארי האל ממשות אפיסטמית בלבד, הדבר לא קוהרנטי בעליל עם משנתו. אל נטול תארים שכזה הוא ״חסר אונים״,827 מסקנה שהיא אבסורד ביחס לאלוהים. כל הדברים שלעיל מלמדים, כי עבור שפינוזה ככל שדבר ממשי ומוחלט יותר מבחינה אונטולוגית, אזי בהכרח הינו בעל יותר תארים בעלי ממשות. 

			תפיסתו המטאפיזית של שפינוזה את העצם בן אינסוף התארים היא מענה ביקורתי לתורת דקארט, שלפיה לכל עצם רק תואר עיקרי אחד ויחיד. מכאן ניתן לומר, שמשפט 9 בחלק ראשון באתיקה מהווה עקרון המבחין בין תפיסת התארים של שפינוזה לזו של דקארט מחד, ומנכיח קירבה בין תפיסת התארים של של שפינוזה לזו של קרשקש מאידך. 

			רביעית, האדם הוא אופן המתבחן רק בשני תארים: תואר המחשבה ותואר ההתפשטות, ולא יכול להיות אחרת.828 ״אלוהים הוא סיבת האופנים של תואר כלשהו, רק באשר הוא נדון מבחינת התואר שאלה הם אופניו, ולא מבחינת כל תואר אחר".829 שפינוזה קובע בצורה הפוכה: ״הנפש והגוף הם אותו דבר עצמו, שמשיגים אותו פעם בתואר המחשבה ופעם בתואר ההתפשטות״.830 שפינוזה גם קובע, שמתוקף היותנו אופן המשתתף בתואר המחשבה וההתפשטות, נגזר כי תארים אלו ממשים ואמיתיים: ״הדברים המשותפים לכל, והנמצאים בשווה בחלק ובשלם, אי אפשר להשיג אותם אלא באופן הולם״.831 מבחינת העובדה שאנו תולדה של תארי העצם, קיומנו הוא ממשי ואיננו יכולים שלא להיות מודעים לכך: ״האדם עשוי גוף ונפש, וגוף האדם קיים כפי שאנו חשים בו״.832 מכאן שאין מנוס מאשר לקבוע שממשותם האווידנטית של הגוף והנפש מצביעה על ממשות תארי ההתפשטות והמחשבה. יתרה מזאת, גם אין כל יסוד להניח שאם לתארי המחשבה וההתפשטות ממשות אובייקטיבית, לא יהיו כך גם אינסוף התארים האחרים; מכאן שיש להניח בהכרח כי ממשותם של כל תארי העצם הם ממשיים, שהרי זו הגדרת אלוהים עצמה. טענה הפוכה מכך היא הפרה עקרונית של אבן יסוד מרכזית במטאפיזיקה של שפינוזה המחויבת להיות מגובה בהסבר לפי עקרון הטעם המספיק. אולם הסבר כזה אינו בנמצא. 

			חמישית, בתורת שפינוזה קיימים שלושה מבחני אמת עקרוניים הקשורים אחד בשני באופן בלתי נפרד — קורספונדנציה, אווידנציה וקוהרנציה.833 

			קורספונדנציה הוא מבחן אמת הקובע התאמה מטאפיזית בין האידאה למושא שלה: ״אידיאה אמיתית חייבת להתאים למושא שהיא אידיאה שלו״.834 זהו הבסיס לעקרון האיזומורפיזם בתורת שפינוזה.835 התוקף לזהות שבין האידאה לבין אופן המתפשט נובע מזהותו:

			כל מה ששכל אינסופי יכול לתפוס כמכונן את מהותו של עצם שייך לעצם אחד ויחיד, ולכן העצם החושב והעצם המתפשט הם אותו העצם האחד, שפעם מבינים אותו בתואר זה ופעם בתואר זה. בדומה לכך, אופן התפשטות והאידיאה שלו הם אותו דבר עצמו, אבל הוא בא לביטוי בשני אופנים.836 

			אווידנציה היא מבחן אמת שתוקפו לא מהקורספונדנציה בין אופנים בתארים שונים, אלא מתוקף פנימי של האידאה בבחינת עצמה: ״באידיאה הולמת אני מבין אידיאה, שבהיותה נדונה כשלעצמה, בלי יחם למושא, יש לה כל התכונות או סימני ההיכר הפנימיים של אידיאה אמתית״.837 שפינוזה מגדיר זאת כצורת האמת “forma veri”.838 הבחנתו בין קורספונדנציה לאווידנציה נעשית באמצעות מה שהוא מגדיר ״יחס חיצוני״: 

			איני מכיר בשום הבדל בין מושכל אמיתי לבין מושכל מכוון חוץ מזה שהתואר אמיתי מתייחס להסכמה של המושכל לדבר המושכל על ידו, בעוד שהתואר מכוון מתייחס לטבעו של המושכל עצמו. באופן זה אין באמת שום הבדל בין מושכל אמיתי ובין מושכל מכוון מלבד יחס חיצוני זה.839 

			אין להסיק מדברים אלו שאווידנציה היא מבחן אמת שיש לו רק מעמד אפיסטמי; למבחן האווידנציה תוקף אונטולוגי מכיוון שבתורת שפינוזה אידאה הולמת היא חלק משכלו של אלוהים.840 יתרה מכך, הדרישה ל״בהירות ומובחנות״ עבור אידאה אמיתית נסבה בתורת שפינוזה על המונח הקרטזיאני “clare et distincte”.841 "ברורה" [clare] משמעותה ״נוכחת וגלויה לפני רוח בוחנת״,842 כלומר הנכחה של האידאה בפני הרוח באופן בלתי אמצעי הכופה את עצמה על הרוח. ״מובחנת״ [distincte] משמעותה ״כה מדויקת ושונה מן האחרות, עד כי אין היא כוללת בתוכה אלא את מה שמופיע בבירור לפני מי שבוחנה כראוי״.843 

			קוהרנציה הוא מבחן האמת השלישי הקובע קישור סיבתי, מסוים וקבוע בין כל הפרטים במציאות. מבחן זה מהווה עוגן נוסף למבחן הקורספונדנציה של האופנים בתארים השונים: ״בין שנשיג את הטבע בתואר ההתפשטות ובין שנשיג אותו בתואר המחשבה או בכל תואר אחר, [תמיד] נבחין באותו סדר עצמו, או באותו קישור עצמו של הסיבות, כלומר באותם דברים עוקבים.844

			לאור הבנת שלושת מבחני האמת במטאפיזיקה של שפינוזה עולה, כי ההבחנה בין הקריאה הסובייקטיבית לקריאה האובייקטיבית היא חסרת משמעות, בייחוד לאור מכניזם האיזומורפיזם שבתורתו (קורספונדנציה). עבור שפינוזה, כאשר השכל תופס אידאה הולמת, אזי בהכרח אידאה זו אמיתית וקיימת מחוץ לשכל. כלומר, יש לה ממשות כאופן מסוים בתואר ההתפשטות או בכל שאר התארים שאינם ידועים לנו: ״כל אידאה שהיא בנו מוחלטת או הולמת ומושלמת הנה אמיתית״.845 ההתאמה המוחלטת בין אידאה למושאהּ (ideatum) נובעת מזהות בין השניים המעוגנת באיזומורפיות מטאפיזית (או בפרלליזם הכרחי בין תואר המחשבה לתואר ההתפשטות: ״סדר האידאות וקישורן זהה לסדר הדברים וקישורם״.846 זהות זו מגולמת במילים הלטיניות “idem est” שמשמעותן ״להיות אותו הדבר״. מכאן נובע שיש זהות מוחלטת בין האידאות ההולמות לבין הדברים עצמם, וממילא נובע מכך כי הפרשנות הסובייקטיבית של התארים מכילה את האובייקטיביות של המושא הנתפס.

			שישית, קריאה סובייקטיבית של התארים עומדת בסתירה מוחלטת לתכלית האתיקה. עבור שפינוזה, תכלית האתיקה כשמה כן היא — להורות את מקומו של האדם במציאות. המשפט המסכם את תכלית זו הוא משפט 36 בחלק חמישי באתיקה: 

			האהבה השכלית של הנפש לאלוהים היא אהבתו של אלוהים עצמו, שבה הוא אוהב את עצמו לא באשר הוא אינסופי, אלא באשר הוא עשוי להיות מונהר על ידי מהותה של נפש האדם, הנדונה מבחינה של נצח. הווה אומר: האהבה השכלית של הנפש לאלוהים היא חלק של האהבה האינסופית שאלוהים אוהב בה את עצמו. 

			אהבת נפש האדם לאל היא אהבתו של אלוהים את עצמו בהיותו אופן המגולם כאדם. לרוב אדם חושב את עצמו כמודל דמיוני נרכש שאליו הוא הותנה ואשר אותו הוא חש.847 ידע עצמי מוטעה זה נובע מסדר טבע המשותף [communis naturae ordo].848 אולם מנגד ניצבת אפשרות ידיעה שלדעת שפינוזה היא מעין ״לידה שנייה״849 — זוהי ידיעה עצמית אמיתית המתרחשת על ידי כך שאדם יודע עצמו לפי מהותו האמיתית בטבע.850 אהבה זו היא תהליך של משוב המתרחש מתוקף ידע שבהסתכלות־אינטואיטיבי [Scientia Intuitiva], לפיו אדם ואלוהים נפגשים יחדיו. הכרה זו היא הכרת העצמי האמיתי שהיא בו בזמן הכרת היש האינסופי בהחלט בבחינת היותו אדם — ושני אלה בלתי נפרדים. ידיעה זו מתרחשת על ידי שלילת הדמיון של העצמיות הסובייקטיבית הנרכשת שבמקומה אדם משנה את כיוון התפיסה שלו851 לא מן הפנים־העצמי אל החוץ־הטבע אלא מן החוץ־הכללי־השלם ביותר אל הפרטי ביותר — העצמי. גילוי העצמי האמיתי מתבסס על ״לידה״ של אני חדש שאינו מנוכר לטבע המבוסס על הבנת הארכיטקטורה המטאפיזית של העצם ותאריו, ומתווכת מתוקף המושגים המשותפים [Notiones Communes]. מושגים אלו הם ״יסודות החשיבה התבונית שלנו״852 והם בהכרח אמיתיים.853 מכאן שיש להבין, כי גם ממשות התארים היא אמיתית לחלוטין, שהרי לא סביר להניח שפרויקט גאולת הנפש של שפינוזה המעוגן בממשות המטאפיזית עצמה ובהבנת מהות האדם בה, יתבסס כולו על אשליה סובייקטיבית. לאור שש הנקודות הללו עולה, כי הקריאה הסובייקטיבית של התארים אינה סבירה כלל. 

			חוקר שיכול לשפוך אור בנושא ולהעמיק את ההבנה אודות מעמד התארים הוא ריצ׳ארד מייסון. מייסון טוען כי תורת התארים של שפינוזה היא למעשה ״תאוריה שנדחסה עד להיותה פריט טרמינולוגי״.854 לדבריו תורת התארים מספקת מענה לבעיות בשלוש חזיתות שונות:855

			החזית הראשונה נוגעת לבעיה תיאולוגית אודות היחס שבין פשטות האל לריבוי תאריו והריבוי שבטבע. בעיה זו מגולמת בשאלות כגון האם אלוהים אחד בעצמותו או שמא אחדותו באה לידי מימוש באמצעות הריבוי. ואם נניח שאלוהים אחד פשוט ובלתי מתחלק, האם אין בכך שלילת ביטויו העצמי כממשות ריבו היש האינסופי? ובכלל מהו היחס בין אחדותו המוחלטת של אלוהים לריבוי הנוכח במציאות?

			החזית השנייה דנה בשאלה האם עצמותו של אלוהים הינה בעלת ממשות אובייקטיבית או סובייקטיבית, כלומר האם עצמותו הפשוטה של אלוהים נראית כבעלת ריבוי (תארים) עבור השכל האנושי בלבד, בעוד שבעצמותו הוא אחד בלתי נחלק,856 או שמא עצמותו הינה בעלת ריבוי מבחינה מהותית. 

			החזית השלישית עניינה בעיית דרגות מציאות. מקובל להניח כי מבחינה תיאולוגית־אונטולוגית אלוהים הוא בעל הממשות הגבוהה ביותר שיש. ומכיוון שאלוהים, או העצם בן אינסוף התארים, עונה על השאלה מה קיים כשלעצמו בדרגה הגבוהה ביותר, אזי יש להמשיך ולשאול כיצד ובאיזה אופן הוא קיים. 

			לבעיה זו קושר ריצ׳ארד מייסון חזית רביעית, שעניינה בעיית דרגות המציאות ויחסי גוף־נפש בתורת שפינוזה:

			דקארט זנח את פינת הנושא הזה במצב של בלבול מצטבר. אלוהים היה עצם, ובוודאי העצם האמיתי ביותר. אך היה עצם מנטלי או רוחני, המהווה את רקמת התודעה העצמית האנושית ואת [...] רקמת הנשמה האלמותית. [אולם] היה גם העצם הגשמי: גופים בעולם הפיזיקלי. הייתה אבחנה אמיתית בין העצם המנטלי לעצם הגשמי — באופן גס, בין המחשבה האנושית לגוף האנושי [...] נראה היה שיש מבוי סתום לא פתיר מבחינת הקשרים הסיבתיים — מצד המנטלי אל הגשמי [...] ומהצד הגשמי למנטלי גם יחד [...] משום שעצם, או עצמים, היו אמורים להיות בלתי תלויים מבחינה סיבתית, קשרים אלו עשויים היו להיות מבלבלים.857

			מהותה של הבעיה האחרונה נעוצה בהנחה המקובלת כי העצם הינו בעל עצמאות ואי־תלות.858 על כן עולה השאלה כיצד שני עצמים שונים יכולים לכונן יחסים סיבתיים האחד כלפי השני. במילים אחרות: כיצד מתקיים יחס בין האל לבין העולם באופן כללי, ובפרט כיצד האל מקיים יחס כלפי העצם החושב והמתפשט. וכתולדה מכך, כיצד יתכן שיתקיימו יחסים בין הגוף לנפש אם אלו שני עצמים נבדלים. עבור שפינוזה כאיש מחשבה עקבית וחמורה, בהכרח ישנם הסברים לבעיות הללו. מתוקף מחויבותו הרציונלית לעקרון הטעם המספיק הוא אינו יכול לא לאפשר — מבחינה עקרונית — חוסר חדירה של השכל לעומקן של בעיות אלו והמצאת פתרון מטאפיזי להן. מתוך הבנת הבעיות שמציב מייסון עולה, כי התארים הם המכניזם היסודי במטאפיזיקה של שפינוזה, שבאמצעותו הבעיות הללו מותרות: (1) היחס הפרדוקסלי בין פשטות האל לריבוי מהויותיו; מחד אלוהים הוא פשוט כמו עצם, ומאידך הוא אינסופי בבחינת מהותו או תאריו.859 (2) מכאן שהריבוי האינסופי שהשכל תופס אודות מהות העצם אינו יוצר בו כלל ריבוי, אלא הוא מבטא את עוצמתו האינסופית של אלוהים כישות מוחלטת.860 (3) בהמשך ישיר לכך, תורת התארים מצליחה להסביר גם כיצד אלוהים קיים — הוא קיים בממשות האינסופית של התארים.861 (4) ולבסוף, תורת התארים פותרת את בעיית הגוף־נפש שנוכחת בתורת דקארט. עבור שפינוזה הגוף והנפש אינן עצמים דואליים נבדלים, אלא הם אופן זהה אחד המתבחן בשני תארים שונים: ״הנפש והגוף הם אותו דבר עצמו, שמשיגים אותו פעם בתואר המחשבה ופעם בתואר ההתפשטות״.862 

			התארים במטאפיזיקה של שפינוזה משמשים כקטליזטור שבאמצעותו כל הבעיות שצוינו לעיל קורסות. מתוקף הבנה זו נובע, שלא תיתכן פרשנות סובייקטיבית של התארים כפרשנות לגיטימית, שכן פרשנות כזו חותרת תחת בסיס השיטה כולה! הסבר: אלוהים מוגדר כיש אינסופי באופן מוחלט, אולם בקביעה זו אין אנו יכולים לקבל שום מידע ממשי. ולכן כשאנו שואלים ממה מורכבת אינסופיות מוחלטת זו של אלוהים או כיצד היא באה לידי ביטוי, אנו נותרים ללא מענה. אולם באמצעות התארים אנו יכולים להבין כיצד העצם מתקיים. ובנוסף אנו מבינים באמצעות התארים כיצד מתאפשר הריבוי המוחלט בתוך האחדות המוחלטת, וכיצד אפשרית הזיקה בין גופים לנפשות. מתוך הבנה זו נכון לומר כי העצם הוא המשתנה המטאפיזי בשיטת שפינוזה שעונה על השאלה מה קיים? ומה שקיים הוא הדבר אשר הוא סיבת עצמו ואשר הינו אינסופי באופן מוחלט. אולם התארים הם המשתנה המטאפיזי שעונה על השאלה כיצד העצם קיים? ומה שקיים הוא למעשה אינסוף ״ממדים״ שכל אחד מהם הוא אינסופי בבחינת עצמו. ההסבר המוצע כאן גם עולה יפה מאוד בהגדרת אלוהים של שפינוזה:863 הרישא של ההגדרה עונה על השאלה מה קיים: ״באלוהים אני מבין יש אינסופי באופן מוחלט״, ואילו הסיפא עונה על השאלה כיצד הוא קיים: ״כלומר, עצם בן אינסוף תארים, שכל אחד מהם מבטא מהות נצחית ואינסופית״. 

			גם חוקר שפינוזה ג׳ונתן בנט מגדיר את התארים בצורה דומה:864 ״התכונות היסודיות הלא ניתנות להפשטה לחלוטין [...] מכונות תארים. עבור שפינוזה תואר הוא דרך קיום בסיסית״.865 על בסיס הבנה ניתן להבין את משמעות הזהות ששפינוזה קובע בין העצם לתארים באיגרת שכתב לסימון דה־פריס:

			בשם עצם אני מבחין דבר שהוא בתוך עצמו והוא מושג מתוך עצמו, כלומר — זה שמושגו אינו כולל בתוכו מושגו של דבר אחר. ולאותו דבר אני מתכוון בשם תואר, אלא שהכינוי תואר מתייחס לשכל, המקנה לעצם טבע מסוים [...] אתה רוצה שאבאר במשל כיצד אפשר לכנות דבר אחד בשני שמות [...] אביא שני משלים. הראשון הוא זה: בשם ישראל מתכוונים לאב השלישי מבין האבות, והוא אותו אב המכונה גם יעקב, ושם אחרון זה ניתן לו כי אחז בעקב אחיו. והמשל השני: בשם מישור אני רוצה להתכוון למה שמחזיר את כל קרני האור בלא שינוי כלשהוא. ולאותו דבר אני מתכוון בשם לבן, אלא שהכינוי לבן אמור גם על האדם המסתכל במישור.866 

			מתוך הזהות שקובע שפינוזה בין התארים לעצם ומהסברו של בנט, ראוי להבין את התארים כמעין היבטים (aspectus)867 יסודיים של העצם הזהים עמו ומבטאים את מהותו. היבטים אלו אינם ניתנים לרדוקציה כי הם עצמם האופן או הממשות שלפיהם העצם הווה. על כן גם אין בשום אופן להבין את התואר כאיכות, או אופן, או פרידקט השוכן בתוך העצם, ולבטח אין להבין את התואר כממשי מבחינה אפיסטמית בלבד. שפינוזה אמנם מתאר את יחס התואר למהות האל באמצעות כינוי שייכות868 — שעוד יידון בהמשך869 — אך הוא אינו מתאר את היחס של התואר כשוכן תחת העצם או כמצוי בתוך העצם. בהגדרת אלוהים שבאתיקה עושה שפינוזה שימוש במושג מסוים מאוד על מנת לתאר את היחס שבין האל לתאריו: ״באלוהים אני מבין יש אינסופי באופן מוחלט, כלומר, עצם בן אינסוף תארים של אחד מהם מבטא מהות נצחית ואינסופית״.870 המילה הלטינית constantem, שהיא יחסת accusativus של המילה constans, באה לציין את היחס בין האל לתארים. המשמעויות של המילה הן: עומד יחדיו, יציב ובלתי משתנה, הרמוני ועקבי. כל הפירושים של המילה constans בהקשר של היחס שבין התארים לאל מביאים למסקנה, כי היחס הוא יחס של זהות יציבה אחת, הרמונית, בלתי משתנה, שזהה עם הריבוי האינסופי של עצמה. לא מדובר אפוא על יחס אפיסטמי בלבד, ולא על יחס של כפיפות האחדות כלפי ריבוי התארים, אלא על זהות אחת יציבה והרמונית. 

			מקום נוסף שכבר בחנו בדברי שפינוזה הממחיש את מהות התארים מצוי כבר בשלבי חשיבתו המטאפיזית המוקדמת, בהבחנתו בין תואר לסגולה: 

			התארים הבאים נקראים סגולות מפני שאין הם אלא שמות תואר שאי אפשר להבינם בלי שמות העצם שלהם. פירוש הדבר: אמנם בלעדיהם אלוהים לא היה אלוהים, אך עם זאת אין הוא אלוהים על ידם; כי הם מגלים משהו עצמותי שעל ידו בלבד האל נמצא״.871 

			עבור שפינוזה, סגולות האל תלויות בשם עצם ולכן הן נשואים־פרדיקטיביים לעצם אך עם זאת מתנים את העצם על ידי חיובם ההכרחי בו. אולם התארים אינם תלויים בשמות עצם מכיוון שהם עצמם מהות מסוימת ואינסופית בסוגה של העצם ולא פרדיקט בו: 

			בשם עצם אני מבחין דבר שהוא בתוך עצמו והוא מושג מתוך עצמו, כלומר — זה שמושגו אינו כולל בתוכו מושגו של דבר אחר. ולאותו דבר אני מתכוון בשם תואר, אלא שהכינוי תואר מתייחס לשכל, המקנה לעצם טבע מסוים.872

			בהקשר להבדל שבין תארים לסגולות בתורת שפינוזה, יש לציין הבחנה חשובה מאוד שעושה קרשקש ביחס לתארי האל העצמיים; קרשקש מבחין בין תארים עצמיים ממשים, כאלה שקיימים מחוץ לשכל, ובין אלו שהם רק ״בחינה שכלית״, כלומר סגולות המתחייבות באופן הכרחי ממהותו של אלוהים ומעמדן אינו מחוץ לשכל: ״כן הוא ענייני התארים באל יתברך. וכל שכן הקדמות, שאיננו אלא בחינה שכלית שהוא בלתי הוה. והמציאות, שהוא הוראה היותו בלתי נעדר. והאחדות, שהוא מורה על היותו בזולת ריבוי בעצמו״.873 לדעתו של עמנואל יואל, הבחנה זו בין תארים ממשים לבין תארים שהם רק בבחינה שכלית בתורתו של קרשקש היא היסוד להבחנתו של שפינוזה בין תארים השייכים לעצמות האל לבין סגולותיו של האל.874

			לאור הבנה זו ניתן לומר, כי לתארים יש שני תפקידים במטאפיזיקה של שפינוזה: מחד, תפקיד מושגי־הסברי: תכלית התארים היא להסביר כיצד העצם כיש אינסופי מוחלט מתקיים. ובמובן זה התארים חשובים אפילו יותר מן העצם, כי הם מתארים ומסבירים את מהות קיומו של העצם ולא את עובדת היותו בלבד. מאידך, לתארים תפקיד קובע ממשות: התארים מנכיחים את הגילום האונטולוגי של מהות העצם. ללא התארים כפונקציה של ביטוי לא היה ברור כיצד העצם מגלם את ממשותו. שני תפקידים אלה הינם הכרחיים עבור תפיסת השכל את התארים של העצם, מכיוון שעבור שפינוזה אלוהים, או הטבע, חייב באופן מהותי להיות ניתן לתפיסה אמיתית, ממש כמו שקיומו חייב להיות אמיתי בהכרח.875 מכאן שדרישתו החמורה של שפינוזה להינתנות הסברית אינה רק בעלת ממשות אפיסטמית, אלא היא חלק בלתי נפרד מממשותו האונטולוגית של הטבע. הווה אומר: הטבע עצמו ניתן להסבר משום הסיבתיות הניתנת להבנה שהיא חלק בלתי נפרד מתואר המחשבה, כשם שההתפשטות כשלעצמה היא חלק בלתי נפרד מתואר ההתפשטות.

			שאלה הכרחית שיש לשאול אם מניחים קריאה אובייקטיבית של התארים הממשיים היא, מדוע אנחנו כאופן של אלוהים יכולים ולהשתתף ולתפוס רק את תארי ההתפשטות והמחשבה ולא את אינסוף התארים של אלוהים.876 שפינוזה נשאל שאלה זו ביולי 1675 על ידי שולר בשמו של אהרנפריד ואלתר דה־טשירנהאוס (איגרת 63) ותשובותיו אינן פשוטות כלל:

			אני אומר, שנפש האדם יכולה לתפוס בהכרתה רק מה שכולל בתוכו אידאה של גוף נמצא בפועל, או מה שניתן להסיק מתוך אידאה זו. כי כוחו של כל דבר מוגדר רק על ידי מהותו בלבד (על פי משפט ז, חלק ג' בתורת המידות) ואילו מהותה של הנפש (על פי משפט יג, חלק ב') יסודה בכך בלבד, שהיא האידאה של גוף נמצא בפועל, ולפיכך תופס כוח השגתה של הנפש רק את התחום הכולל אידאה זו של הגוף, או את היוצא ממנה. אבל אידאה זו של הגוף אינה כוללת בתוכה ואינה מביעה שום תארים אחרים של אלוהים, חוץ מן ההתפשטות והמחשבה [...] יתר על כן: משני התוארים האלה, או מן האופניות שלהם, אי אפשר לא להסיק ולא להשיג שום תואר אחר של אלוהים (על פי משפט י, חלק א'). על כן אני מקיש מכאן, שאין ביכולתה של נפש האדם לתפוס בהכרתה שום תואר אחר של אלוהים חוץ מאלה, כמו שהוריתי.877 

			שפינוזה מסביר בקטע זה, כי הנפש אינה יכולה לדעת תארים אחרים מלבד המחשבה וההתפשטות כי הנפש היא אידיאת הגוף עצמו,878 ולכן היא אופן מסוים שנסב רק אודות שני תארים אלו ולא שום תארים אחרים. מכאן שעל מנת שאופן מסוים יהיה בעל אידאות אודות תארים מסוימים, הוא חייב להתקיים בתארים אלו. אולם מכיוון שאדם הוא אופן בעל קיום בשני תארים בלבד, הוא יודע רק את התארים שבהם הוא קיים. ההצדקה לאי נגישות ההכרה לתארים אחרים מלבד מחשבה והתפשטות, מובעת אצל שפינוזה במשפט 10 בחלק ראשון באתיקה: ״כל אחד מתארי העצם צריך להיות מושג באמצעות עצמו״. משפט זה קובע מחסום חשוב במטאפיזיקה של שפינוזה — מחסום מושגי בין תארים. מחסום זה אומר, כי כל תואר הינו מדיום מושגי אוטונומי והרמטי. כלומר כל תואר הינו מערכת הסברית שתחומה תקף רק כלפי עצמה משום שתואר, בדומה לעצם, מושג על ידי עצמו.879 כמו כן נובע מכאן בהכרח שאם קיימת אי־תלות מושגית בין תארים, אזי קיימת ביניהם גם אי־תלות סיבתית.880 מתוך כך אפשר להבין כי מתוקף הזהות שקיימת מבחינה מודלית בין הנפש לגוף (היותם אותו האופן עצמו), ומתוקף היות האדם אופן המתבחן בשני תארים אלו, נובע שהאדם יודע רק את התארים הללו ולא אחרים. טשירנהאוס לא היה מרוצה מתשובתו של שפינוזה, ולכן הוא המשיך והקשה: 

			על שום מה תופס הרוח, המייצג אופניה מסוימת, ואותה אופניה עצמה אינה מובעת רק על ידי ההתפשטות, אלא גם על ידי אופנים אינסופיים אחרים, על שום מה — אני שואל — תופס הרוח רק את האופניה המובעת על ידי ההתפשטות בלבד — כלומר על ידי גוף האדם ואינו תופס גילוי אחר על ידי תארים אחרים?881 

			שאלתו של טשירנהאוס לגיטימית ביותר. לפי עיון למשפט 7, כל אופן הנתפס על ידי שכלו האינסופי של אלוהים שייך בהכרח לעצם אחד ויחיד, ולכן יוצא כי כל אופן מתבחן בכל אינסוף התארים של אלוהים (Modes of God). מכאן עולה השאלה, מדוע נפש האדם (אידאת הגוף) תופסת רק את גוף האדם ולא את שאר התארים שבהם משתתף האופן שהוא האדם — באשר הוא חלק מן היותו אופן של אלוהים. שפינוזה משיב על כך תשובה מורכבת: 

			כל דבר ודבר מובע בשכל האינסופי של אלוהים באופנים אינסופיים, אבל האידאות האינסופיות האלה, שעל ידיהן הוא מובע, אי אפשר להן שיעמידו את רוחו של כל דבר פרטי אחד אלא רוחות לאינספור, מאחר שכל אותן האידאות האינסופיות אינן מקושרות זו בזו קישור כלשהו, כמו שביארתי בהערה למשפט ז, חלק ב של תורת המידות וכמו שיוצא ממשפט י, חלק א. אם תתן את דעתך במקצת על דברים אלה, תכיר ותדע ששוב אין שום קושי.882 

			פרשנים רבים ראו בתשובה זו מעין מבוי סתום במשנתו של שפינוזה.883 אולם בבחינה עמוקה של תשובתו לטשירנהאוס אפשר למצוא מענה הולם ומבוסס היטב במטאפיזיקה של העצם.884 על מנת להבין את תשובתו, יש לעמוד על ההבחנה בין אופן של אלוהים [Mode of God] לבין אופנים של תואר [Modes of Attributes].885 במשנת שפינוזה יש עדות עקבית להבחנה מהותית בין שני הסוגים של האופנים. אופן של אלוהים יכול להיתפס באינסופיות שלמותו רק על ידי שכלו האינסופי של אלוהים. לאופנים אלה התבחנות וקיום בכל תארי אלוהים, כלומר הם משתתפים בכל אחד מאינסוף תאריו. מאידך, אופן של תואר מתבחן וקיים רק בתואר אחד או יותר של האל, ולא בכל אינסוף התארים. למשל, אדם אופן המתבחן בשני תארים: בתואר המחשבה כנפש ובתואר ההתפשטות כגוף. ראיות להבחנה זו ביחס לאופנים אלו מצויות מקומות רבים בכתבי שפינוזה, אולם הוא עצמו מעולם לא הגדיר את ההבחנה בין האופנים. 

			כאשר שפינוזה משתמש במושג ״אופן״ [modus], הוא מתכוון ככל הנראה לאופן המתבחן בתואר מסוים וספציפי.886 מנגד, כאשר הוא משתמש ב״הפעלות העצם״ [substantiae affections], בעיקר בתחילת האתיקה, הוא מתכוון ככל הנראה לאופן של אלוהים.887 המכניזם המטאפיזי שקובע את התבחנותם של האופנים בכל התארים — בין כאופנים של תואר ובין כאופנים של אלוהים — הוא הפרלליזם או האיזומורפיזם.888 מכניזם זה קובע, כי סדר הדברים־האופנים זהה בכל התארים. במילים אחרות, אם אופן X הינו אופן של אלוהים, אזי הוא מופיע כאותו אופן עצמו באינסוף תארים ובאותו סדר סיבתי בכל התארים, מתוקף שרשרת סיבות השייכת לאותו התואר:889 ״בין שנשיג את הטבע בתואר ההתפשטות ובין שנשיג אותו בתואר המחשבה או בכל תואר אחר, [תמיד] נבחין באותו סדר עצמו, או באותו קישור עצמו של הסיבות, כלומר באותם דברים עוקבים״.890 מכאן נובע שאופן המתבחן במספר סופי של תארים מסוימים (כמו האדם בשני תארים) או באינסוף תארים, הוא למעשה אותו אופן עצמו על היבטיו השונים המגולמים לפי התארים בהם הוא מופיע. מכאן גם נובע שהיחס בין ״אופן של אלוהים״ לבין ״אופן של תואר״ המכונן את התארים המסויימים שבהם משתתף ״אופן של אלוהים״, הינו יחס של זהות חלקית. בנוסף, מעניין להיווכח שזהות חלקית זו שבין ״אופן של התואר״ לבין ״אופן של אלוהים״ מקבילה ליחס בין העצם לתואר שלו, הזהה עם היבט אינסופי בסוגו של העצם. במילים אחרות: ״אופן של התואר״ הוא היבט מסוים בעל זהות חלקית מ״אופן של אלוהים״, כשם שהתואר הוא היבט מסוים בעל זהות חלקית מן אלוהים.891 

			ארבעה קריטריונים עיקריים משמשים לבחינת המשמעות האונטולוגית של היות ״היבט״:892 (1) יחס זהות הוא אינו יחס של חלק לשלם, כמו שהתואר אינו חלק של העצם;893 (2) יחס של זהות אינו זהה ליחס שבין עצם לאופניו, ולכן אין זה יחס פרדיקטיבי. זאת משום שעצם קודם לאופניו,894 ואילו ביחס של זהות אין להיבט מסוים קדימות על היבט אחר או על ההיבט הכולל; (3) ההיבטים השונים של האופן הטרוגניים זה לזה מבחינה קיומית ומושגית, על אף הזהות המודלית שביניהם. הסבר: היבט או אופן מסוים המתבחן בתואר נתון, חייב להיות מוסבר על ידי התואר שבו הוא מתבחן, ולא על ידי היבט או אופן המתבחן בתואר אחר.895 יחס הטרוגני זה בין ההיבטים זהה ליחס בין התארים לעצמם בהיותם שייכים לעצם אחד ויחיד. זאת משום שכל תואר חייב להיות קיים ומושג באמצעות עצמו; (4) מהאמור עד כה נובע כי מעמדו האונטולוגי של היבט מסוים של דבר הינו יחס של זהות. כאשר שפינוזה קובע, במשפט 7 בחלק שני באתיקה, כי ״העצם החושב והעצם המתפשט הם אותו העצם האחד, שפעם מבינים אותו בתואר זה ופעם בתואר זה״, קביעה זו זהה מבחינה עקרונית לקביעתו כי ״הנפש והגוף הם אותו דבר עצמו, שמשיגים אותו פעם בתואר המחשבה ופעם בתואר ההתפשטות״.

			משהובהר היחס בין ״אופן של אלוהים״ ל״אופן של תואר״, הנה תשובתו של שפינוזה באיגרת 66 לשאלה מדוע הנפש תופסת רק את גוף האדם ולא את כל שאר התארים. שפינוזה מתבסס על שלושה מכניזמים מטאפיזיים כדי להסביר מדוע לאידאה של ״אופן של תואר״ אין גישה לכל ההיבטים של אותו האופן בכל אינסוף תארי אלוהים:896 ראשית, שפינוזה משתמש בפרלליזם בין אידאות לדברים או לתארים (משפט 7, חלק שני, אתיקה). שנית, הוא משתמש במחסום מושגי־סיבתי בין תארים (משפט 10, חלק ראשון אתיקה). שלישית, שפינוזה מציב מחסום נוסף בתוך תואר המחשבה עצמו בין אידאות שונות השייכות להיבטים שונים של אותו האופן המתבחן בתאריו השונים (איגרת 66 ומשפט 10, חלק ראשון אתיקה). 

			שפינוזה אומר כי בשכלו האינסופי של אלוהים יש אידאה מתאימה להיבטים השונים של ״אופן של אלוהים״ המתבחן באינסוף תארים, וכי רק לשכלו האינסופי של אלוהים יכולת לתפוס את כל היבטיו בכל תאריו: ״כל דבר ודבר מובע בשכל האינסופי של אלוהים באופנים אינסופיים״ אולם הסיבה לכך שריבוי אידאות אלו, השייכות לאופן אחד בתארים שונים, אינו יכול לקיים יחס או קשר ולהעמיד אידאה כוללת (כמו נפש), היא משום ש״האידאות האינסופיות האלה [...] אי אפשר להן שיעמידו את רוחו של כל דבר פרטי אחד אלא רוחות לאינספור, מאחר שכל אותן האידאות האינסופיות אינן מקושרות זו בזו קישור כלשהו״. הסבר: ישנו מחסום מושגי בתואר המחשבה בין אידאות שונות השייכות להיבטים שונים של אותו האופן, אשר קובע הפרדה מוחלטת ביניהן; לכן נפש האדם היא ״אופן של תואר״ שנסבה רק על גוף האדם ויודעת רק אותו, ולא שום היבט של האופן בתאריו האחרים. 

			משראינו כי הקריאה האובייקטיבית של התארים בתורת שפינוזה היא הנכונה וההרמונית יותר, ומשנפתרה בעיית יחסי גוף־נפש בקריאה זו, נחזור לשאלה מהו היחס בין התואר לשכל ומה תפקידו של השכל בהגדרת התואר? על כך אומר שפינוזה את הדברים הבאים:

			תאריו של אלוהים מובחנים אך ורק באמצעות תבונה: ולכן אנו יכולים להסיק כעת בבהירות שכל ההבחנות שעשינו על תאריו של אלוהים אינן אלא הבחנות של התבונה, ושתארים אינם מובחנים באמת [...] זה מובן מהעובדה שסוג כזה של עצם לא יכול להתקיים ללא תואר זה. לפיכך אנו מסיקים כי אלוהים הוא ישות פשוטה באופן נעלה.897

			לפי דברים אלה ניתן להבין, כי עבור שפינוזה מעמדם של התארים נובע מהבחנתו של השכל בלבד; כלומר מעמדם הוא בבחינת res rationis. אולם קביעה זו יוצרת סתירה: אם לתארים מעמד אפיסטמי בלבד, אזי אין להם קיום מחוץ לשכל, ועל כן הקריאה האובייקטיבית של התארים נשללת והקריאה הסובייקטיבית היא הנכונה! ואולם ראינו כי ישנם ראיות רבות לטובת הקריאה האובייקטיבית של התארים. כיצד אפוא נגשר בין טענת שפינוזה כי התארים הם תולדה הנובעת מהדיפרנציאציה של השכל, לבין הקריאה האובייקטיבית של התארים? עבור שפינוזה, סדר העשייה הפילוסופית הנכונה נע מהכללי אל הפרטי, מן הממשי ביותר (העצם) אל האופנים.898 מכיוון ששיטתו המטאפיזית יוצאת מהנחת היסוד של הכללי ביותר, על כן הוא עצמו מבסס את התוקף האונטולוגי והאפיסטמי ליישותו והכרתו של כל דבר אחר, ולא ההפך: 

			האידיאה של דבר יחיד הקיים בפועל כוללת בהכרח גם את מהותו וגם את קיומו של הדבר עצמו (לפי ב: 8נ); והדברים היחידים אינם יכולים להיתפס ללא אלוהים (לפי א: 15). אך מכיוון שאלוהים הוא סיבתם באשר הוא נדון מבחינת התואר שהדברים עצמם הם אופניו (לפי ב: 6), הרי האידיאות שלהם חייבות בהכרח לכלול את מושגו של תואר זה, כלומר (לפי א: הג 6), את מהותו הנצחית והאינסופית של אלוהים.899

			לכן הכללי ביותר הוא גם ממשי ביותר, האמיתי ביותר: ״הדברים המשותפים לכל, והנמצאים בשווה בחלק ובשלם, אי אפשר להשיגם אלא באופן הולם. הוכחה: יהא A משהו המשותף לכל הגופים ונמצא בשווה בחלק ובשלם של כל גוף: אי אפשר, אני אומר, להשיג את A אלא באופן הולם״.900 מכיוון שהתואר כמהות בעצם הוא הדבר הכללי והמשותף ביותר, על כן הוא בהכרח אמיתי. מכאן אפשר להבין את המשפט: ״כל האידאות באשר הן מתייחסות לאלוהים, הן אמתיות״.901 

			לאור הנאמר, יש להבין כי כאשר השכל משכיל את מהות אלוהים הוא אינו בודה זאת מתוך עצמו, אלא משיג זאת מתוקף שכלו האינסופי של אלוהים: ״באומרנו שנפשו של אדם תופסת דבר זה או זה, איננו אומרים אלא שלאלוהים יש אידיאה זו או זו — לא באשר הוא אינסופי, אלא באשר הוא מונהר על ידי טבעה של נפש האדם״.902 ההבחנה בין שכל משכיל דבר מתוך עצמו לבין שכל משכיל מתוקף דבר ממשי, היא ההבחנה המקובלת בימי הביניים בין Reasoning Reason לבין Reasoned Reason. הבחנה זו מצויה בכתבי דקארט ובספריו של הלוגיקן פרנקו בורגרסדג׳יק (Franco Burgersdijk 1590-1635), שנפוצו בזמנו של שפינוזה וקרוב לוודאי שהכירם.903 אם כך, יחס השכל לתואר בהגדרת התואר של שפינוזה, אין משמעותו פעילות של המחשבה כלפי עצמה, אלא הוא יחס בין האידאה למושאה. זו התאמה בין שני היבטים של אותו הדבר עצמו, פעם בהיותו מתבחן בתואר המחשבה ופעם בתואר ההתפשטות. זוהי המהות העמוקה של תורת הפרלליזם של שפינוזה בדבר ההתאמה המוחלטת בין ההכרה למושאה. 

			סוגיה נוספת שיש לעמוד עליה היא האם תפיסת השכל את התארים היא הבחנה ממשית — הווה אומר, האם השכל המבחין בין תארים מבחין בהם משום היותם קיימים באופן אוטונומי ומובחן האחד מן השני? ואם כן, כיצד ריבוי אינסופי של תארים עומד ביחס לאחדות העצם? שהרי: ״עצם אינסופי באופן מוחלט אינו ניתן לחלוקה״.904 תשובה לכך מצויה במקומות רבים בכתבי שפינוזה,905 אולם המרכזי שבהם מסביר כי ככל שלדבר יש יותר ממשות יש לו יותר מהות או תארים, ועל מטבע הגדרתו של אלוהים שהוא אינסופי באופן מוחלט:

			מתוך הגדרה נתונה של דבר כלשהו השכל מסיק ריבוי של תכונות, הנובעות ממנו בהכרח (כלומר, הנובעות מעצם מהותו של הדבר); וככל שהגדרת הדבר מבטאת יותר ממשות — כלומר, ככל שרבה יותר הממשות הכלולה במהותו של הדבר המוגדר — כן השכל מסיק ממנו יותר. עתה, הואיל ולטבע האלוהי יש אינסוף מוחלט של תארים, שכל אחד מהם מבטא מהות אינסופית בסוגה (לפי א: הג 6), הרי מתוך הכרחיותו [של הטבע האלוהי] צריך לנבוע אינסוף [של דברים] באינסוף של אופנים (כלומר, כל מה שיכול להיכלל בתחומו של שכל אינסופי).906 

			5ד. השפעת תורת התארים של קרשקש על שפינוזה 

			נוכחנו לראות כי המטאפיזיקה של העצם במשנתו של דקארט היא מאוד לא ברורה וחסרת תוכן קוהרנטי אשר בא לידי ביטוי בבעיות פנימיות לשיטתו: ראשית, קיימים אצלו סוגי עצמים רבים ושונים. שנית, קיימות במשנתו פרשנויות סותרות אודות יחסי הכפיפות שבין התואר העיקרי המהווה את מהות העצם לבין תכונות אחרות של העצם — אשר פעם הוא מגדיר אותם כאופנים, ופעם כתארים משניים. שלישית, דקארט מציב קביעה סותרת אשר לפיה מחד, קיים רק תואר אחד עיקרי אשר רק באמצעותו מהות העצם מוכרת. אולם מאידך, הוא גם מציג תפיסה של ריבוי תארים בעלי תלות הדדית כוללת. רביעית, קיימת חוסר בהירות וקוהרנטיות בהבחנת דקארט בין תואר לבין אופן; הוא יוצר דואליות ביחס התלות שבין התואר העיקרי לתכונות הלא מהותיות שלו אשר פעם הוא מגדיר אותם כאופן ופעם כתואר. חמישית, דקארט יוצר הבחנה משולשת בין אופן, איכות ותואר, על בסיס של סרגל כלליות, שינוי ואיכות — כלומר אין אצלו נטורליזם מוניסטי עקבי.

			לאור נוכחותן של בעיות מטאפיזיות אלו במשנת דקארט, ניתן להבין כי המודל המטאפיזי שלו מלא מורכבויות, סתירות וחוסר קוהרנטיות. עקב עובדה זו עולה הצורך עבור שפינוזה לבנות בעצמו מודל מטאפיזי של העצם והתארים. אולם אם אנו מקבלים את עקרון “מן האין לא יצא יש״ [Ex nihilo nihil fit],907 אזי בהכרח עלינו לשאול מהו המודל המטאפיזי במיוחד ביחס לתארי האל שיכול היה להשפיע על שפינוזה? מבין כל המודלים השונים מימי הביניים שעמדו לנגד עיניו של שפינוזה, מודל מטאפיזי אחד בולט ויוצא דופן במיוחד בהיותו מתאר ארכיטקטורה מטאפיזית של ריבוי אינסופי של תארים תחת עצמות אחת, בדומה למודל של שפינוזה. את המודל הזה מציג רבי חסדאי קרשקש בספרו אור ה'. ואלו הדברים שאומר עמנואל יואל, אחד מחוקרי קרשקש המודרניים הראשונים: ״אם בצדק נראה בשפינוזה את השאור של הפילוסופיה החדשה, הרי אין אנו רשאים להעלים עין מר׳ חסדאי שהשפעתו על שפינוזה אפשר להוכיח בראיות ברורות״.908 ויצחק מלמד, במאמרו אודות אבני הבניין במטאפיזיקה של שפינוזה, אומר:

			יש מסורות פילוסופיות ותאולוגיות ברורות המייחסות לאלוהים תארים רבים לאינספור [...] פילוסוף אחד המייחס לאלוהים תארים רבים לאינספור הוא הפילוסוף היהודי בן המאה ה־14 חסדאי קרשקש (1410-1340), אשר פיתח את ההשקפה הזאת כחלק מקו ההגנה על אין־סוף בפועל ועל ביקורתו על מושג האין־סוף של אריסטו.909

			בהמשך הסעיפים הבאים אבקש לעמוד על האופן שבו מגולמת הקרבה וההשפעה של קרשקש על שפינוזה בנוגע לתפיסת תארי האל. הדרך שבה אעשה זאת תהיה בחינת היחס שבין השניים לאור הנקודות המהותיות של התארים בתורת שפינוזה שעליהן עמדתי בסעיף הקודם: היחס שבין המהות לתארים; תארים כביטוי עצמי מוחלט של העצם; תארים כמכניזם הסברי לשאלה כיצד העצם קיים; אינסופיות התארים; וממשותם האובייקטיבית של התארים. לאורן של נקודות אלו אחקור את היחס בין השני ההוגים.

			5ה. היחס שבין המהות לתארים 

			קרשקש מגדיר תואר כ״עצמי למהות״,910 ומציין תנאי הנובע בהכרח מהמהות וקיים מחוץ לשכל, וכי המהות קודמת מבחינה אונטולוגית לתואר ומתנה אותו.911 אולם מצד שני, בחיוב התואר מן המהות יש גם התניה בהיות התואר מתחייב מהמהות. בשל כפילות זו אומר קרשקש: ״והוא האמת בעצמו, כי כמו שלא יצויר היות העצם בזולת מציאותו, ולא מציאותו בזולת העצם, כן לא יצויר מציאות התואר בזולת המתואר, ולא המתואר בזולת התואר״.912 וכפי שראינו, קרשקש מתאר את היחס בין עצמות האל לתאריו באמצעות שני משלים: משל ״האור והמאיר״913 והמשל ״כשלהבת קשורה בגחלת״;914 כשם שאור נובע בהכרח מן המאיר, וכשם שהשלהבת קשורה בהכרח בגחלת, כן תארי האל קשורים בהכרח בעצמותו של אלוהים.

			עמידה על המהלך הלוגי שהוביל את קרשקש לפיתוח תורת התארים העצמיים שלו, מחייבת להבין את הבעיה שבייחוס תארים לאל:915 מחד, מהותו של האל נחשבת באופן כללי כבלתי ניתנת לתפיסה אנושית: ״וְרָאִיתָ אֶת אֲחֹרָי וּפָנַי לֹא יֵרָאוּ״ (שמות לג, כג). משמעות ה״פנים״, מפרש רמב״ם,916 היא ״אמיתת מציאותי, כפי שהיא, אינה מושגת״.917 מאידך, שלילת כל תואר מאלוהים יוצרת עקרות אונטולוגית במהות האלוהית. הכתובים עצמם מחייבים תארים ביחס לאל: ״יְהוָה יְהוָה אֵל רַחוּם וְחַנּוּן אֶרֶךְ אַפַּיִם וְרַב חֶסֶד וֶאֱמֶת״ (שמות לד, ו). קרשקש, בניגוד לרמב״ם, הכריע לצד ייחוס וקבלת תארים באל, אולם לא לייחוסם כמקרים שלו: ״למה שאי אפשר שתהיה תואר מקרי, להימנעות יחס המקרים לו יתברך״.918 מצד אחר, גם אי אפשר לייחס את התארים כעצמות האל, מכיוון שמתוך כך עולות בעיות תיאולוגית־מטאפיזיות: מחד, אם התארים בעצמותו הם כמו התארים הנתפסים על ידינו, אזי הדבר מכונן ריבוי ונפרדות בעצמותו של אלוהים, משום שהוא הופך לנושא בעל נשואים רבים. מאידך, אם התארים בעצמותו אינם כמו התארים שאנו יכולים להשיג, אזי נוצרת הגבלה ביחס לעצמותו, משום שאם השכל אינו יכול לתפוס את תאריו של האל נוצרת נבדלות בין תארינו שלנו לבין תאריו שלו. בכך אלוהים מוגבל לשני סוגים של תארים — אלו שישנם באל ואנו איננו יכולים להשיגם, ואלו שאנו יכולים להשיגם אך הם אינם באל והוא חסר ועל כן הוא בעל חסך בתארים אלו.919 

			על מנת לא לעקר לחלוטין את האל מתארים ובכך ליצור בעיה נוספת — יש ליחס לו תארים באופן שאינו מגדיר תואר כמקרה או כעצמות. הפילוסוף היהודי הראשון מן הזרם הרציונלי בימי הביניים שנגע בנושא באופן שיטתי הוא רבי סעדיה גאון. אצל רס״ג אפשר למצוא היכללות מוחלטת של תארי האל במהותו האחת, ובמובן זה הוא אינו מפריד בין המהות לבין התארים ביחס לאל. הוא מסביר כי ריבוי התארים ונבדלותם הוא תולדה של המחשבה והשפה האנושית, ואין הדבר כך באל כלל. בכך הוא מספק באופן לא ישיר בסיס לשלילת התארים משום מוגבלות המחשבה והשפה.920 רס״ג אומר עוד מספר דברים קצרים בעלי חשיבות רבה שיש להם השלכה משמעותית לפרשנות תארי האל שתבוא אחריו: הוא קובע שאת כל תארי האל יש לפרש על פי המובן הפועלי שבהם. במילים אחרות, יש לפרשם כתארי פעולה בלבד.921

			רס״ג יצק תשתית כללית לתפיסת תארים שלילית באל, אך הראשון בזרם זה אשר באופן שיטתי ומעמיק שלל את תפיסת תארי העצמות משום היותם נכללים תחת המהות האלוהית, אך זאת התיר תארי פעולה ביחס לאל, הוא רבי בחיי אבן פקודה. איבן פקודה קובע שביחס לאל יש להבחין בין תארי ״עצמיות״ לבין תארי ״פעליות״. כמו כן הוא מסביר, שאת תארי העצמות באל עלינו להניח באופן הכרחי רק משום צורת הסיבתיות שבשכלנו.922 וכן, בדומה לרס״ג, הוא מסביר כי אופן החשיבה האנושי המגולם בשפה, הוא שמקנה נבדלות לריבוי התארים.923 ובאותו הפרק קובע איבן פקודה, כי יש להבין את כל התארים הללו רק באופן שלילי.924 מנגד לתארי העצמות, מתיר איבן פקודה את תיאור האל בתארי פעולה, וזאת בשל הצורך להכיר במציאותו ולקבל על עצמנו את עבודתו.925 

			רבי יהודה הלוי ממשיך במובן משמעותי את דרכם של הרס״ג ואבן פקודה. הוא מבחין בין שלושה סוגי תארים שבהם יש לתאר את האל: תארי השפעה, תארי יחס ותארי שלילה. אולם הוא מוסיף את השם המפורש כתואר שעומד בפני עצמו, ובו התלויים שלושת התארים הקודמים, וקובע כי מובנם של תארי ההשפעה הוא נביעה או האצלה טבעית מן האל. תארי היחס קשורים לאופן שבו בני אדם מתארים את האל מתוך יחס הנובע מצורת הכרתם. תארי השלילה תכליתם לשלול את התואר שבתפיסתנו נחשב כשלילי, ועל כן אין אנו רוצים לייחס אותו לאל. תארי השם המפורש משמעותם היא יצירה על־טבעית המתחייבת מן העצמות האלוהית.926 בנוסף, ריה״ל חושב שאין השכל האנושי יכול להגיע כלל לעצמותו של האל ועל כן גם אין שום יחס קטגורי בין האל לעולם ולהכרה האנושית.927

			רמב״ם נוטה באופן מובהק לאלה השוללים תארים מן האל. למעשה הוא מקדיש באופן ישיר ועקיף את כל החלק הראשון בספרו מורה נבוכים לפרשנות מעמדו של האדם מול האל.928 עם זאת חשוב להבהיר, שאין להבין מן תורת שלילת התארים של רמב״ם שהאל אינו בעל תארים — לא! אלא שהרמב״ם מייחס את התארים לאל בצורה שאינה ניתנת להפרדה ממהותו, וזאת משום שעצם מהותו הייחודית של האל אינה מורכבת, אלא זו אחדות מוחלטת שאין כדוגמתה.929 בכך קובע הרמב״ם שתארי האל נבדלים לחלוטין מתאריהם של הנבראים, משום שעבורו התארים זהים עם מהותו ואילו עבור הנבראים התארים הם מקרים בהם.930

			מנגד להוגים הרציונליסטים היהודים השוללים תארים ביחס לאל, ניצב ר' לוי בן גרשם, הרלב״ג, שקובע תפיסה חיובית של תארים בעצמות האלוהית. בדומה לקודמיו, גם הוא טוען שאין בתארי מהות אלו כדי לכונן ריבוי במהותו של האל, משום שהדיפרנציאציה המבחינה בין ריבוי התארים אינה בעלת מציאות ריאלית אלא שכלית בלבד. יתרה מזאת, רלב״ג גם מחדש בכך שהוא טוען כי התארים הללו משותפים בסוגם הן לאל והן לאדם או לטבע, אלא שיש ביניהם הבדל אינסופי שבדרגה — הווה אומר, ישנו הבדל היררכי, בבחינת ״קדימה ואחור״, בייחוס התארים לאל לעומת ייחוסם לנבראים.931 

			מתוך כל המהלכים הללו בוקעת תפיסת התארים העצמיים הייחודית והרדיקלית של רבי חסדאי קרשקש.932 ואם יורשה לי לתאר את פתרונו של קרשקש בעגה הגליאינית, אזי אומר שקרשקש מפתח את תורת התארים שלו מתוך דיאלקטיקה של ״שימה לעל״, היוצרת סינתזה מכילה יותר ומקיפה יותר בין תורת התארים של בחיי אבן פקודה ורמב״ם לבין זו של רלב״ג.933 לעומתם קרשקש מכונן מהפכה פרדגימטית־מטאפיזית על ידי כך שהוא מבחין בין העצמות האלוהית לבין התארים האלוהיים העצמיים, וקובע כי העצמות האלוהית מורכבת הן ממהות והן מתארים עצמיים, ועם זאת ישנה הפרדה אפיסטמולוגית ואונטולוגית ביניהם. לתפיסתו של קרשקש שני זיקות ברורות — רמב"מית ורלב״גית. 

			הזיקה הרמב״מית שלו מגולמת בכך, שהמהות האלוהית אינה ניתנת לתיאור חיובי על ידי תארים ואינה ניתנת להכרה אנושית, ובמובן זה הוא מבצע הקצנה והרחקה של המהות האלוהית אף יותר מרמב״ם עצמו, דווקא משום ההפרדה המוחלטת בין העצמות לבין התארים. הזיקה הרלב״גית שלו מגולמת בשלוש נקודות: ראשית, הוא קובע ממשות אינסופית של תארים עצמיים באל.934 שנית, הוא מאפשר עקרונית את התפיסה האנושית של התארים הללו.935 שלישית, הוא מתיר יחס של סוג בין תארי האל לתארי האדם, אך עם זאת הוא גם קובע הבדל הוא אינסופי בדרגה.936 לדעת קרשקש, יחס זה שבין תארי האל לתארי אדם אמנם אפשרי מבחינה קטגורית, אולם מבחינה ממשית יחס זה לא קיים בפועל.937 

			בחינה עמוקה של עניין התארים מאפשרת לומר, שקרשקש אינו רואה בתארים יחס של זהות עם מהותו של האל, אלא — כפי שראינו — הוא מציב את היחס בין התארים לאל כ״תואר עצמי״ — דבר שהוא הכרחי למהות כמו שהאור הכרחי למאיר. באמצעות מכניזם מהפכני של ״התואר העצמי״, קרשקש אינו שולל תארים מן אלוהים ובכך אינו מגביל את מהותו באי־ייחוס תארים. אבל למרות שיוך אינסוף ״תארים עצמיים״ לאלוהות, קרשקש קובע שאין בהם כדי לכונן דיפרנציאציה, הרכבה או ריבוי באלוהות, מכיוון שהתואר העצמי אינו המהות: ״ולזה מה שיתחייב, ששם הידיעה ושם היכולת — תארים מחייבים עצמיים לו יתברך. עם שעצמותו אחד מחויב המציאות. ויהיה מי שייחס לו שם הידיעה על שהוא עצמותו, יחייב לו הרכבה והוא לא ירגיש״.938 מקוריותו ויצירתיותו של קרשקש עולה אפוא מדרגה בפיתוח המכניזם המטאפיזי של ״התואר העצמי״ כתואר המתחייב ומחייב את מהות האל ואינו נפרד ממנה. 

			עמידה על היחס בין התארים העצמיים לבין מהות האל היא הנקודה הרגישה ביותר בשיטתו המטאפיזית של קרשקש, משום שזהו הציר המקשר בין העצמות האלוהית לריבוי האינסופי המתחייב ממנה. אולם למרות ההפרדה העקרונית שקרשקש קובע בין המהות לתארים, בחינה נוספת של המושג ״עצמי״ ביחס למושגים ״תואר עצמי״939 או ״עצמי למהות״, מראה שמשמעותו ״מתייחס על העצם״,940 כלומר שייך לעצמותו של הדבר. יעקב קלצקין סבור כי מדובר ביחס של שייכות התואר לדבר המתואר הקיים מחוץ לשכל. שייכות זו ביחס פנימי של התארים למהותו של אלוהים, וככאלה התארים מחויבים מבחינה לוגית להוות היבט בעצמותו. הסבר נוסף: התואר ״עצמי למהות״ מותנה במהות האל, אך הוא גם מתנה את מהות האל בהיותו מתחייב מן המהות, ובכך הוא אינו יכול להיות חיצוני לאל או חלק ממהותו. זאת מכיוון שכל דבר הקשור למהות האל מחויב מבחינה קטגורית להיות בעצמו ״דבר מה״ או ״היבט״ המתחייב ממהותו. המחשה לטענה זו מצויה אצל אריסטו; עבורו קטגוריית העצם במובנה הראשוני היא הישות הראשונית האמיתית ביותר, וכל הקטגוריות חלות על העצם או בתוכו ואינן יכולות להתקיים בלעדיו, ואילו העצם כשלעצמו אינו תלוי בהן. ביחס להקשר שלנו, נובע, שאם דבר נתון — כמו התואר העצמי — שייך ומחויב בעצם באופן בלתי נפרד, כלומר שאין הדבר יכול בלי העצם ואין העצם יכול בלעדיו,941 אין שום קטגוריה מלבד הדבר כשלעצמו היכולה להכילו או להתאים לו, ובמובן זה הוא חייב להשתייך בעצמותו של הדבר ואין לו מעמד כקטגוריה נבדלת ממנו.942 יתרה מכך, מכיוון שעצמות אלוהים אינה ניתנת לחלוקה,943 על כן מבחינה לוגית נובע בהכרח כי התואר העצמי המותנה ממהות האל והמתנה את מהות האל אינו נבדל ממנו אלא הכרחי בעצמותו. ובנוסף לכך, משום שאלוהים הינו אינסופי בעצמותו, אין שום דבר שיכול להציב תנאי כלפיו מלבד עצמותו שלו. על כן התארים העצמיים הם בבחינת חיוב עצמי במהותו, וזו בדיוק המשמעות של היחס ״עצמי למהות״. 

			למרות דברים אלו יש לדייק במשמעותם: על אף ההכרח הלוגי והאונטולוגי באשר להשתייכות ה״תארים העצמיים״ למהותו של האל, לא נובע מכך כי תארים אלה זהים עם מהות האל, כשם שאין פני ״השטח הנראה״ זהה עם עצמות הדבר — ובכל זאת הם אינם נפרדים ממנו: ״כי הראיה החושית לא תהיה כי אם ׳בשטח הנראה׳ שהוא עניין בלתי נפרד ממנו. אבל עצמות הדבר בלתי משג בחוש״.944 כל שנובע מהכרח לוגי זה הוא, שהתארים העצמים בתורת קרשקש מהווים היבט מסוים המתחייב מן המהות (קרשקש מכנה זאת ״פנים״). לאור הבנה זו, ה״תואר עצמי״ מחויב להיות שייך במהותו של האל בקשר דו צדדי בל־ינותק. יתרה מכך, ממסקנת היות התארים היבט הכרחי המתחייב ממהות האל, לא נובע שהם מכוננים ריבוי במהותו. קרשקש מסביר שרק התפיסה השכלית האנושית מכוננת את תפיסת התארים כנבדלים, אולם מבחינת מהותו של אלוהים התארים מאוחדים מתוקף טובו הזהה עם מהותו:945 ״עם היות התארים נבדלים בחוקנו, הם מתאחדים בחוקו. והטוב הבב״ת אשר לו לעצמות יכללם וישימם אחד מכל הפנים״.946 

			הקריאה המוצעת כאן עולה בקנה אחד עם הדואליות שבין המהות לתארים העצמיים, וכן עם קביעתו של קרשקש באשר לקדימות מהות האל לתארים העצמיים. על פי פרשנות זו, היחס ״עצמי למהות״ מציב את המהות לתארים העצמיים מתוקף קדימות השלם להיבטים של עצמו. זו אינה קדימות של השלם לחלקיו, אלא קדימות של המוחלט לביטוי או להתפרטות העצמית שלו. ביטוי עצמי זה של אלוהים נתפס, לפי ההכרה האנושית המצומצמת, רק באמצעות מכניזם לוגי שיוצר הגדרה ובשל כך יוצר דיפרנציאציה במהות האל. וכדברי קרשקש: ״עם היות התארים נבדלים בחוקנו, הם מתאחדים בחוקו״.

			מהו אם כן יחס התארים למהות האל במשנת שפינוזה ומהי השפעת קרשקש עליו? שפינוזה מגדיר את אלוהים כ״עצם בן אינסוף תארים״, קביעה המנוגדת באופן מוחלט לתורת התארים השלילים של רמב״ם. במיוחד היא מנוגדת לתורת התארים של דקארט, שלפיה כל תואר מעמיד עצם בפני עצמו בעל תואר עיקרי אחד, עובדה המחייבת קיום של ריבוי עצמים נבדלים. בניגוד לרמב״ם, לדעתו של שפינוזה אלוהים הוא ישות בעלת אינסוף תארים ממשים, שהשכל האנושי יכול להכיר רק שניים מהם, ואילו את מציאותם האינסופית של כל התארים בעצם השכל יכול לתפוס באופן עקרוני.947 בניגוד לדקארט,948 שפינוזה חושב שאין ריבוי עצמים, אלא יש עצם אחד ויחיד אליו שייכים אינסוף תארים. חוקר שפינוזה מייקל דלרוקה גורס, כי זו הנקודה העקרונית בתפיסת התארים שבה נבדל שפינוזה עקרונית מדקארט: ״ההבדל הגדול [...] בין האונטולוגיה של שפינוזה לזאת של דקארט [...] הוא השלילה שנוקט שפינוזה בנוגע להשקפתו של דקארט שלפיה לעצם יכול להיות רק תואר אחד״.949 מתוך התנגדותו של שפינוזה לתפיסות אלו נובעת קביעתו באשר לסינתזת ממשותם האובייקטיבית של אינסוף התארים תחת עצם אחד ויחיד: ״באלוהים אני מבין יש אינסופי באופן מוחלט, כלומר, עצם בן אינסוף תארים של אחד מהם מבטא מהות נצחית ואינסופית״.950 

			בהגדרת אלוהים עושה שפינוזה שימוש במושג הלטיני constantem כדי לתאר את היחס בין העצם לבין התארים. משמעויותיו של המושג הן, כאמור,951 עומד יחדיו, יציב ובלתי משתנה, הרמוני ועקבי. מכאן המסקנה שיש להבין את היחס של התארים לעצם כהיבטים שלו. כלומר, התארים מהווים יחדיו דבר מהותי בלתי נפרד ושייך לעצם. יתרה מזאת, בהסבר שנותן שפינוזה להגדרת אלוהים, מעמדו של התואר מוגדר באמצעות כינוי שייכות (pertinent) ולא באמצעות יחס של זהות (identicus) או יחס של היות, או עצמיות (esse, est) עם מהותו.952

			מבחינה לשונית כינוי שייכות אינו שקול למעמד של זהות. ומכיוון שבתורת שפינוזה ישנו איזומורפיזם עקרוני לשיטה, המושגיות של ההגדרה זהה עם הממשות האונטולוגית של הדבר עצמו, ועל כן מבחינה אונטולוגית כינוי השייכות שולל אפשרות של זהות בין התואר לבין מהות של אלוהים.953 יתר על כן, המבנה המטאפיזי של תורת שפינוזה לא מאפשר זהות של התארים עם המהות של אלוהים, משום שבמצב כזה כל תואר כשלעצמו היה מחויב להיות מהותו של אלוהים, ובכך היה נוצר מצב מטאפיזי שבו כל תואר היה למעשה עצם בן תואר אחד מרכזי. אולם למעשה שפינוזה שולל את הגדרת העצם של דקארט954 שרואה בה אבסורד.955 

			דברים אלה תומכים בכך שהתואר אינו זהה עם מהות האל כשלעצמה ובכל זאת שייך לה באופן מהותי, ומכאן נובעת שוב המסקנה כי התואר הינו היבט אינסופי ומסוים בסוגו אך לא אינסופי באופן מוחלט במהותו האינסופית של ״עצם בן אינסוף תארים״. לאור דברים אלה לא ניתן להתעלם מהזהות העקרונית והברורה בין שפינוזה לקרשקש: עבור קרשקש תואר ״הטוב״ מכיל את כל התארים העצמיים של האל, ממש כמו שלמהות העצם בתורת שפינוזה שייכים כל התארים.956 מעניין גם לראות שאחדים מהפירושים של המילה הלטינית pertinent, שבאמצעותה קובע שפינוזה את היחס בין התארים למהות האל בהסברו עבור הגדרת אלוהים באתיקה, הם: (א) to extend, (ב) to stretch out, (ג) to be property of, (ד) to be attributable to. בעברית שני הפירושים הראשונים מעניקים משמעות ציורית לתפיסת התארים של קרשקש ״כשלהבת קשורה בגחלת״ — השלהבת כמו נמתחת, נפרשת או נמשכת מן הגחלת. לשני הפירושים האחרונים זיקה למושגים ״עצמי למהות״ ו״תארים עצמיים״ — מהות האל ניתנת לתיאור או לייחוס רק באמצעות תכונותיהם של התארים עצמם. כלומר המכניזם של התארים העצמיים הוא המתודה שדרכה השכל תופס משהוא אודות המהות האלוהית בבחינת ״עצמי למהות״. 

			יתרה מזאת, אפשר להיווכח שמבחינה מראולוגית957 במטאפיזיקה של שפינוזה מהותו של אלוהים כעצם בן אינסוף תארים קודמת לתואר כעצם אינסופי בסוגו. הקדימות של המהות לתארים באה אצלו לידי ביטוי בכינוי שבו הוא מתאר את היחס של התארים למהות — כינוי השייכות.958 שייכות התואר לעצם בהסבר שנותן שפינוזה להגדרת אלוהים הוא זהות חלקית, דהיינו שייכות של משהו מן המהות למהות השלמה של העצם. משמעותה הפונקציונלית של הזהות החלקית עולה בהתאמה למשמעות המילה ״היבט״ (aspectus): ההיבט משתייך לדבר שאליו מכוון המבט. היבט הוא התייצבות של סובייקט בעל התפיסה אל מול גורם נתון באמצעות נתיב של בחינה מסוימת היוצרת דיפרנציאציה, דהיינו הפרדות, פיצול או מיקוד בדבר שבו מביטים. אולם מקור הדיפרנציאציה אינו בדבר כשלעצמו אלא באופן ההתבוננות בו או בכלי התצפית של הבוחן ובהכרתו. עבור שפינוזה, השכל וההכרה האנושית הם כלי התצפית שמכוננים את הדיפרנציאציה של התארים בעצם, שהרי תכלית פעולתו של השכל היא לייצג את הדבר כפי שהוא (representation), וזו מהותו של תואר המחשבה בתורת שפינוזה.959 לכן התבונה תופסת את ריבוי התארים כשייכים לעצם אחד ויחיד, ומסיקה960 כי ״עצם אינסופי באופן מוחלט אינו ניתן לחלוקה״.961 פרשנות זו לתורת התארים של שפינוזה כהיבטים השייכים למהות אלוהים, עולה בעמקותה בקנה אחד עם פירושו של קרשקש לפגישת משה בנקרת הצור: ״והבקשה השנייה, באמרו: "הראני נא את כבודך", הייתה ידיעת התארים העצמיים הבלתי נבדלים ממנו. והמשיל ההשגה הזאת לראיה. כי הראיה החושית לא תהיה כי אם "בשטח הנראה"962 שהוא עניין בלתי נפרד ממנו. אבל עצמות הדבר בלתי משג בחוש״.963 

			הצגת היחס בין התואר לאלוהים מעידה על הקירבה הרבה בין שפינוזה לקרשקש: עבור שניהם התואר הוא היבט או חלק הכרחי במהות האל. לאור הביקורת של קרשקש על תורת התארים של רמב״ם ובשל השפעות סכולסטיות, הוא פיתח תפיסה אינסופית והכרחית בדבר ריבוי תארים המתחייבים ממהות האל. קרוב לוודאי שבעקבות קרשקש התפתחה אצל שפינוזה תפיסה של עצם אחד ויחיד בעל אינסוף תארים, שבו כל תואר שייך באופן הכרחי למהותו.964 אבולוציה זו של היחס תואר־עצם צמחה ככל הנראה מתוך תהליך דיאלקטי — כביקורת של שפינוזה על תפיסת דקארט אודות ריבוי עצמים בעלי תואר אחד עיקרי, ואי בהירות מטאפיזית בתורתו. 

			מתוך הבנת היחס בין מהות האל לתארים במשנתם של קרשקש ושפינוזה, אפשר להבין את הנקודה הקריטית שבה ניכרת השפעת קרשקש על תורת העצם של שפינוזה — קרי הביטוי העצמי המוחלט.965 התארים בתורת קרשקש מתחייבים ממהות האל והם מעין היבט הכרחי למהות, ובכך נעוצה ההבנה שהתארים משמשים עבור קרשקש לביטוי העצמי האינסופי המוחלט של העצם המתחייב ממהותו באופן “עצמי למהות״, כשם שהאור הינו הביטוי העצמי וההכרחי של המאיר, ובכך הוא מווה כמעין ״שטח נראה״ של המהות הבלתי נראית. גם בתורת שפינוזה התארים משמשים להחצנת המהות האלוהית, והדבר עולה מהמושג הלטיני exprimunt ששפינוזה משתמש בו כדי לתאר את התארים כביטוי של העצם המוחלט: 

			ככל שיש לדבר כל שהוא יותר ממשות או יישות, כן יש לו יותר תארים המבטאים הכרחיות, או נתח ואינסופיות. ולכן גם אין דבר ברור מזה, שהיש האינסופי באופן מוחלט צריך להיות מוגדר (כפי שלימדנו א: הג 6) כיש בן אינסוף תארים, שכל אחד מהם מבטא מהות נצחית ואינסופית.966

			המושג הלטיני exprimunt 967 הוא הטיה אקטיבית בגוף שלישי רבים בזמן הווה ואינדיקטיבית למילה exprimo שמשמעויותיה הן: (א) לבטא, (ב) להכריז או לחוות דעה, (ג) ללחוץ החוצה. מכאן נראה שעבור שני ההוגים התארים הינם ביטוי עצמי ישיר של המהות האלוהית. להלן יוצגו התארים כמכניזם של ביטוי העצמי של העצם באשר לשאלה כיצד העצם קיים. 

			5ו. 	התואר כהסבר לשאלה כיצד העצם קיים וממשותם  האובייקטיבית של התארים

			בתורתו של שפינוזה התואר הוא מכניזם המשמש להתמודדות עם ארבע בעיות שונות.968 אולם התכלית העיקרית מבחינת המטאפיזיקה של העצם היא לענות על השאלה כיצד העצם קיים.969 קיום אלוהים כעצם מוחלט אינו מוסר שום ידע בעל תוכן ממשי אודות טבעו של העצם אלא רק על היותו, ״כי מציאותו נגלה ומפורסם, ומהותו נעלם תכלית ההעלם״.970 על ידי הקניית התארים לעצם פורט שפינוזה את המהויות השונות והאינסופיות שבהן הווה טבעו. באמצעות מהלך זה הוא מספק תשובה לשאלה כיצד אינסופיותו המוחלטת של העצם באה לידי ביטוי מבחינה אקטואלית. מכאן שנכון לראות בתארים מכניזם הסברי לאופן שבו העצם קיים בפועל. לאור הבנה זו יש הגיון בהנחה שתפקיד התארים בתורת שפינוזה דומה לתפקיד התארים בתורת קרשקש, ויתכן שקרשקש השפיע עליו בנושא זה. כמו כן יתכן שבדומה לקרשקש, תורת התארים של שפינוזה נבעה מביקורת חריפה על שלילת התארים של רמב״ם. 

			כיצד בא אם כן לידי ביטוי תפקידו המדויק של ״השכל״ בהגדרת התואר של שפינוזה? האם תיתכן זהות או השפעה של תפיסת התארים העצמיים בתורת קרשקש על שפינוזה? שפינוזה אומר שהפונקציה של ״השכל״ היא לתפוס את ״מה שמכונן את מהותו״ של העצם: ״בתואר אני מבין את מה שהשכל תופס על אודות העצם בתור מה שמכונן את מהותו״.971 בהגדרת התואר משתמש שפינוזה במילה הלטינית constituens שהיא יחסת nominativus של הפועל constituo שמשמעותו לכונן וגם לייסד, להרכיב או לאשר. מילה זו היא הבסיס לפרשנות הסובייקטיבית של התארים, מכיוון שהיא מצביעה לכאורה על כך שהשכל מפשיט מבחינה אפיסטמית את התארים ממהות העצם, ועל כן אין לתארים ממשות אונטולוגית. אולם מכיוון שהקריאה האובייקטיבית של התארים קרוב לוודאי הנכונה,972 ניתן לומר כי השכל אינו ממציא את התארים ועל הוא אינו מפשיט את התארים מן העצם מבחינה אפיסטמית, אלא הוא משמש גורם המכונן דיפרנציאציה במהותו השלמה והבלתי מתחלקת של אלוהים, ועל ידי כך מחלץ ממנה היבט מסוים ואינסופי שיש לו ממשות אונטולוגית, הווה אומר, את התואר. במילים אחרות, השכל אינו ממציא את התארים אלא תופס (percipit) אותם, כפי שמציין שפינוזה בהגדרת התואר.

			מבחינה אטימולוגית המילה הלטינית percipit היא פועל אינדיקטיבי, פעיל, בזמן הווה ובהטיית גוף שלישי. היא נגזרת מן הפועל percipio שמשמעותה ״אני תופס״. מבחינה אטימולוגית המילה percipio מורכבת משתי מילים: (1) “per” שמשמעותה ״באמצעות״ או ״דרך״, (2) “capio” שמשמעותה ״אני תופס״, ״אני לוכד״, ״אני משתלט״ וגם ״אני לוקח״. לאור הבנה זו אודות שני המושגים הסותרים לכאורה שבהגדרת התואר של שפינוזה — constituens מחד ו־percipit מאידך — אפשר להיווכח במכנה משותף ביניהם המביא לקריאה קוהרנטית ואורגנית של תארים בשיטתו. לפי פרשנותי, המילה constituens מגלמת את הפן האקטיבי של השכל בכינון הדיפרנציאלי של התואר ממהותו של העצם, וכהשלמה והמילה percipit מייצגת את הפן הפסיבי של השכל המזהה את מהויותיו האינסופיות והממשיות של העצם. מכאן נובע שהשכל אינו יוצר את התארים של העצם יש מאין, אלא — אם להשתמש במונחים קאנטיאנים — השכל ״מקבל״ (percipit) את חומר הפעולה שלו מהעצם ומכונן בו צורה שכלית כתואר (constituens). אין זאת אומרת שהתואר אינו קיים באופן ממשי במהותו של אלוהים — הוא בוודאי קיים בתוך אחדותו האינסופית של העצם בן אינסוף התארים! אלא שהשכל תופס תואר נתון ומסוים כהיבט של המהות האלוהית ומכונן לגביו הבחנה מבדילה מבחינת אינסופיותו המיוחדת ביחס לאינסוף התארים האחרים. 

			ניתן גם לקשר קריאה זו להבנה הקאנטיאנית אודות תפקידו של השכל. עבור קאנט תפקיד השכל הוא לשפוט, ועל ידי השיפוט השכל מכונן אחדות מתוך ריבוי.973 תפקיד השכל הוא להגדיר אחדות אינסופית בסוגה מתוך האינסופיות המוחלטת של העצם, ועם זאת לשמור על אחדות העצם כאינסופיות מוחלטת. דברי שפינוזה עצמם מאששים טענה זו: 

			אף על פי שניתן להשיג שני תארים כנבדלים זה מזה ממש, כלומר, ניתן להשיג את האחד בלי עזרת האחר, בכל זאת לא נוכל להסיק מכאן שהם מכוננים שני ישים או שני עצמים שונים. שהרי מטבע העצם שכל אחד מתאריו מושג באמצעות עצמו, כי כל תאריו היו בו תמיד בבת אחת ואין אחד מהם יכול להיווצר מזולתו, אלא כל אחד מבטא את ממשותו או ישותו של העצם. לכן אין שום אבסורד בכך, שמייחסים ריבוי תארים לעצם אחד.974 

			נקודה נוספת באשר לזיקה הכרחית בין השכל לתארים בתורת שפינוזה ניכרת גם בדבריו על היררכיית הממשות והעשייה הפילוסופית. שפינוזה קובע שסדר ההתפלספות חייב להיות מבוסס על כיווניות חד סטרית — מן הכללי אל הפרטי: ״סיבת הדבר היא שלא הקפידו על סדר ההתפלספות. לפני הכל היו חייבים לעיין בטבע האלוהי, כי הוא ראשון גם מצד הידיעה וגם מצד הטבע״.975 במטאפיזיקה של שפינוזה לכללי תוקף אונטולוגי ואפיסטמי לכל מציאות בת קיימא ולכל עשייה פילוסופית, מכיוון שהוא המשותף ביותר והממשי ביותר.976 בתור שכזה, הכללי חייב להיות נתון להכרה על ידי האופן הפרטי מתוך העובדה שהאופן מתבחן בעצם על ידי התארים שבהם הוא קיים.977 מכאן נובע שהשכל (הן שכלו של אלוהים והן שכלו של האופן הפרטי) המשכיל את התואר כמהות בעצם, מבצע פעילות זו מתוקף תבונתיות פאסיבית Reasoned Reason (בניגוד לתבונתיות אקטיבית — Reasoning Reason); כלומר, השכל מייצג ומשקף את הדבר על פי ממשות אידאת הדבר עצמו, ולא משום שהשכל מכונן את האידאה באופן אנליטי־פנימי מתוך עצמו. במילים אחרות, זוהי ההשכלה משכילה את מושאה הקיים מחוץ לשכל ולא כתוצאה מפעילות מתוך השכל. טבעה של השכלה זו הוא פסיבי ותכליתה לייצג את המושא מחוץ לה באופן הולם. 

			השכל כ־Reasoned Reason תופס את התואר כאידאה הקיימת בשכלו האינסופי של אלוהים אודות התארים של עצמו ובאופן הולם.978 מתוקף הפרלליזם הזה נובע אם כן, כי אידאת התואר שהשכל תופס מקבילה לממשותו של התואר בהתפשטות (או כל תואר אחר).979 מכאן הקשר בין סדר ההתפלספות — המתודולוגיה הפילוסופית — ובין היחס שבין השכל לתארים; ״העיון השכלי״ ששפינוזה קובע כראשית סדר ההתפלספות חייב להיות מבוסס בתארים, אולם עיון שכלי זה הוא שמכונן את הדיפרנציאציה ומחלץ מן המהות האלוהית אינסופיות שהיא התואר. 

			ראשיתו של ההסבר לאופן קיומו של אלוהים באמצעות התארים בפילוסופיה היהודית של ימי הבינים, נעוצה באופן מפורש ושיטתי ביותר במטאפיזיקה של קרשקש. לדידו השכל תופס מבחינה אפיסטמית את תואר העצמי של האל על ידי אקט של דיפרנציאציה ביחס למהותו, ועם זאת התואר כשלעצמו הוא ממשי מבחינה אונטולוגית. בכמה מקומות בספרו אור ה' הדברים עולים באופן ברור. כאשר קרשקש מסביר כיצד מסתדרת עובדת מציאות אחדותו ההכרחית של אלוהים עם תפיסת ריבוי התארים העצמיים, הוא מעלה שתי בעיות אפשריות ועונה עליהן:980

			ואולם כבר נשאר עלינו שנבאר, איך לא יתחייב שלילת התארים העצמיים, עם הודאתנו ההקדמה האומרת, כי כל מרכב משני דברים איננו מחויב המציאות. והוא ממה שלא יקשה. וזה בשני פנים. [1] האחד, שעם היות התארים נבדלים בחוקנו, הם מתאחדים בחקו. [2] והשני, שההקדמה ההיא אמיתית מצד מה. כאשר המקובץ והמורכב צריך אל מקבץ או מרכיב, והוא שיהיה כל אחד חלק עצמות, ונאמר, שההרכבה מהמרכיב, סיבת המורכב ואבל הוא יתברך אין לו חלק עצמות, כי עצמותו אחד, פשוט בתכלית הפשיטות, ויתחייב לו חיוב עצמי הטוב בכלל ומה הוא המונע אם כן שלא יהיה מחויב לעצמותו המציאות?981 

			בחלק הראשון של הציטוט אומר קרשקש שרק בבחינתנו שלנו — ״בחוקנו״ — השכל מבצע דיפרנציאציה של מהות האל ועל ידי כך מגדיר בנפרד את התארים, אולם ביחס לעצמותו של האל — ״בחקו״ — אין הדבר כך. משמעויות של המילה ״חוק״ הן982 (א) תכונה, (ב) יחס, (ג) גבול, (ד) רושם, (ה) הגדרה בעניין בלתי עצמותי לדבר, (ו) או סדר קבוע בטבע הדבר, (ז) יסוד של הדבר או כלל של הדבר, (ח) או גם כוח טבעי של הדבר. דבריו של קרשקש באים אפוא לומר, שרק ביחס לצורה שבה שכלנו התופס את הדברים קיימת דיפרנציאציה, בעוד שביחס לאל התארים מאוחדים בעצמותו. דברים קוהרנטיים עם קביעת הדיפרנציאציה השכלית אודות תארי האל מצויים גם כפי שראינו בפרשנותו של קרשקש לכך, שהתארים נתפסים כ״השטח הנראה״ ולא כעצמות האל. באור השם, כלל ג׳, פרק ג, עמ׳ קח, מציג קרשקש פרשנות ייחודית לפגישת משה עם אלוהים בנקרת הצור. עבור רמב״ם שאלת ״הראני נא את כבודך״ מתפרשת כרצונו הלא לגיטימי של משה לדעת את מהות האל: ״ונאמר לו בתשובה לשאלה השנייה: לא תוכל לראות את פני כי לא יראני האדם וחי״.983 אולם קרשקש, בניגוד לרמב״ם, אינו רואה בבקשתו של משה לדעת את כבוד האל בקשה לראיית מהותו, אלא בקשה לדעת את תאריו העצמיים המתחייבים מעצמותו.984 

			עבור קרשקש, התארים העצמיים הם האופן שבו נגלה ״כבוד״ האל; הם מסבירים כיצד מהות האל מתגלה עבור השכל. במשל אנלוגי לפרשנותו לבקשת משה בנקרת הצור, קרשקש מסביר, שיחס ״התארים העצמיים״ למהות אלוהים הוא כיחס שבין ״השטח הנראה״ לדבר כשלעצמו. השטח הנראה הוא האופן שבו הדבר מונגש לחושים, הוא מנהיר כיצד הדבר מתפרט עבור כלי החישה. הנמשל נעוץ בהבנה שתכלית התארים העצמיים היא להסביר כיצד אלוהים קיים עבור השכל התופס אותו. הבנה זו מאפשרת לערוך הקבלה בין התואר כ״היבט״ באלוהים לבין ה״שטח הנראה״ כמושא המבט. השטח שנראה באובייקט מסוים, נגלה מתוקף היבט מסוים שלפיו הדבר מתגלה לפנינו; לעולם אין הראייה מקיפה את הדבר בשלמותו המוחלטת, אלא הדבר מונגש לראייה מנקודת מבט, זווית, קרן, או בחינה התלויה באופן ההכרה של הסובייקט, מיקומו ביחס לאובייקט והשאלה שבאמצעותה הסובייקט המתבונן בוחן את מושא המבט. כך גם השכל, כאשר הוא תופס תואר מסוים בעצם, הוא אינו משיג את מהותו המוחלטת של אלוהים בשלמותה; הדבר אינו אפשרי עבור שכל סופי; השכל תופס רק היבט מסוים הזהה לדבר השייך באופן ממשי למהות המוחלטת — ״הישות השלמה״.

			יתרה מכך, את אקט הדיפרנציאציה השכלית ביחס לתפיסת התארים אנו מוצאים לקראת סוף פרק ג של מאמר א׳ כלל ג׳, שבו קרשקש קובע כי על אף האקט הדיפרנציאציה של השכל באשר לתארי האל העצמיים, ישנו הכרח שכלי לפיו לא תיתכן שום נפרדות בין תארי אלוהים לבין מהותו.985 אי־הנפרדות בין מהות אלוהים לתאריו העצמיים מגולמת במילה ציור, שמשמעותה היא השגה או תפיסה שכלית של צורת או עצמות הדבר המושכל.986 מכאן שמבחינת פעולת השכל מעמד התארים הוא אפיסטמי — התארים הם מודיפיקציות מנטליות הנובעות מיחס השכל למהותו של האל. אולם על אף הסיווג השכלי של התארים, ישנו הכרח שכלי המחייב אי־הפרדה בין מהות האל לתאריו. בנוסף, מתוקף הבנת היחס שבין התארים לשכל, ניתן להבין שוב כיצד קשור השכל לביטוי העצמי המוחלט של אלוהים. כל ביטוי עצמי מחויב להיות מושא להכרה שלמולה הביטוי הינו ביטוי; הכרה המכירה בביטוי יכולה להיות הכרת שכלו את אלוהים את עצמו או הכרה של שכל סופי. עבור שני ההוגים התואר משמש אפוא מכניזם להכרת אופן גילומו של הביטוי העצמי של מהות האל. 

			בחלקו השני של הציטוט קרשקש מסביר כיצד שייכים התארים העצמיים לעצמותו של אלוהים בלי לכונן בו ריבוי והרכבה, מתוך שהוא מגדיר קריטריונים לדבר מורכב: (1) דבר מורכב חייב להכיל ריבוי של גורמים אשר עומדים כפרטים אוטונומיים בעלי עצמות, ״כאשר המקובץ והמורכב צריך אל מקבץ או מרכיב, והוא שיהיה כל אחד חלק עצמות״. (2) דבר מורכב זקוק למרכיב חיצוני לו: ״ונאמר, שההרכבה מהמרכיב, סיבת המורכב״. מתוך כך קובע קרשקש, שאמנם לאלוהים יש אינסוף תארים עצמיים, אולם שני התנאים המגדירים מהו ריבוי אינם חלים על ישות שהיא ״הכרחית המציאות״ כאלוהים, משום שתאריו העצמיים הם ביטוי הכרחי הנובע מן ״הטוב״ המתחייב ממנו. במילים אחרות: עצמותו של אלוהים איננה מורכבת מפרטים נבדלים שכל אחד עומד בבחינת עצמו, ואין גורם חיצוני המרכיב את התארים העצמיים אל המהות האלוהית. על כן אלוהים הינו ישות בעלת אחדות מוחלטת, ועם זאת אין זאת אומרת שמהותו של אלוהים היא אחדות אימפוטנטית, אלא להיפך! ככל שעצמותו של אלוהים ״הכרחית המציאות״, כך הוא מחויב לבטא את מהותו בעושר אינסופי: 

			ויתחייב לו חיוב עצמי הטוב בכלל ומה הוא המונע אם כן שלא יהיה מחויב לעצמותו המציאות? [...] לו הנח על דרך משל. מאיר מה, מחויב המציאות לעצמו, הימנע ממנו האור המתחייב ממנו בעצם חיוב המציאות אשר לו? לא. כי האור איננו נבדל מעצמותו שיהיה צריך למרכיב ומקבץ, אבל הוא דבר עצמי שראוי שיתאר בו. כן הוא ענייני התארים באל יתברך.987 

			ממשל האור והמאיר עולה חיוב השכלי אודות המילה ״ציור״,988 כי התנאי לכינון מורכבות שאינה לגיטימית במהות האל נובעת מאפשרותו של התואר להיות נחשב בשכל כעומד באופן עצמותי ואוטונומי, ללא קשר הכרחי למהות או לשלמות המוחלטת שהוא מצוי בהן. כך היה אילו תארי אלוהים היו נתפסים לעצמם בלי יחס לאלוהים. אולם אין זה המקרה עבור התארים העצמיים באלוהים; אי אפשר לחשוב על התארים העצמיים כנבדלים מעצמות אלוהים, כשם שאי אפשר להפריד שכלית את האור המתחייב מן המאיר. בהקשר זה חשוב מאוד לעמוד על כך שהגדרה זו של קרשקש לדיפרנציאציה וחלוקה בעצמותו של דבר מצויה בהתאמה גמורה עם דברי שפינוזה בספרו מאמר קצר על אלוהים, אדם ואושרו: 

			דבר המורכב מחלקים שונים, מן ההכרח שיהיה כזה שכל אחד מחלקיו, כשהוא לעצמו, אפשר יהיה להשיגו ולהבינו בלעדי זולתו; בדומה לשעון המורכב מגלגלים וחוטים ודברים אחרים. כאן, אומר אני, ניתן להבין ולהשיג כל גלגל, חוט וכו׳ בנפרד, מבלי להיזקק לשם כך לשלם המורכב [...] לעומת זאת, אין אנו יכולים לומר על ההתפשטות, באשר היא עצם, שיש לה חלקים, מאחר שאין היא עשויה לקטון או לגדול [...] ושהיא בהכרח כזאת נובע מכך, שאם לא הייתה כזאת אלא מורכבת מחלקים, הרי לא הייתה אין־סופית מטבעה, כפי שאמנם עליה להיות; ומכך שאי אפשר להשיג חלקים בטבע אין־סופי, באשר כל החלקים הם סופיים מטבעם.989

			מדברים אלו מתקבלת מסקנה, כי עבור קרשקש הדיפרנציאציה של תארי עצמות שהשכל תופס אודות מהות אלוהים היא לגיטימית, דווקא משום שאינה יוצרת נבדלות והרכבה ומורכבות במהותו. כלומר, זוהי דיפרנציאציה פנימית למהותו של דבר המנהירה ומכוננת את השלמויות האינסופיות הכלולות בתואר ״הטוב״ המתפרט לסך כל השלמויות של מהותו. כמו כן המושג ״הטוב המוחלט״ של קרשקש קובע למעשה עקרון מטאפיזי האומר, שככל שהשכל תופס יותר עושר במהותו של דבר, כך יש לו יותר תארים הכלולים בעצמותו הבלתי מתחלקת.990 עקרון זה בדיוק מצוי אצל שפינוזה בעיון למשפט 10 בחלק הראשון באתיקה. יתכן מאוד שבעיון זה שפינוזה ממיר את מושג ״הטוב הכולל״ למושג ״ממשות" תוך שימור המכניזם המטאפיזי של קרשקש, לפיו מהות האלוהים עשירה באופן פנימי אינסופי בתוך עצמה ובשל כך מכילה אינסוף תארים עצמיים המתחייבים ממנה: 

			ככל שיש לדבר כל שהוא יותר ממשות או ישות, כן יש לו יותר תארים [...] בכל זאת לא נוכל להסיק מכאן שהם מכוננים [...] עצמים שונים. שהרי מטבע העצם שכל אחד מתאריו מושג באמצעות עצמו, כי כל תאריו היו בו תמיד בבת אחת ואין אחד מהם יכול להיווצר מזולתו, אלא כל אחד מבטא את ממשותו או ישותו של העצם. לכן אין שום אבסורד בכך, שמייחסים ריבוי תארים לעצם אחד.991 

			בנוסף לתוקף הדיפרנציאלי־אפיסטמי של התארים, קרשקש גם קובע באופן ברור את ממשותם האונטולוגית לאור הקשר בין עוצמתו של אלוהים לבין תאריו. גם כאן הוא מקשר בין מציאות התארים לבין השכל. 

			כעת ייבחנו מחדש באספקלריה של בחינת היחס שבין העוצמה של אלוהים לבין תאריו, שני תכנים מרכזיים באור ה' שעניינם קביעת הממשות האונטולוגית של תארי אלוהים בתורת קרשקש.

			המקום הראשון שקרשקש דן בנושא הוא בביקורתו על תורת התארים השלילים של רמב״ם.992 קרשקש, כפי שראינו,993 מפרש את סיבת השתקתו של רבי חנינא את שליח הציבור אשר הפליג בשבחים כלפי האל, דווקא משום שלא ניתן למנות את אינסוף תארי האל: ״יראה הראות מבאר, שסיבת השתיקה הוא להפלגת ריבוי השבחים. ולפי שלא היה יכול לספרם, לא היה ראוי שירבה שבחים״.994 ומכיוון שאי אפשר למנות את כל תארי האל האינסופיים, עלול להתעורר חשד כי שליח הציבור מגביל את תארי האל לא רק במספר אלא גם בחוזק, כלומר הציג תיאור מוגבל של כל אינסוף בבחינת עצמו: ״וזה שאחרי שהיה מראה היותו מגביל מה שהוא בב״ת במספר, היה ראוי לחשדו היותו מגביל בב״ת בחזק״.995 לתיקוף תפיסת אינסופיות התארים באל מביא קרשקש את פרשנותו לפסוק בתהלים, קמה, כא: 

			ולי מה יקרו רעיך אל מה עצמו ראשיהם, אספרם מחול ירבון, הקיצתי ועודי עמך. כי הנה אחר שהפליג בספור תהלת ה׳ וידיעתו הפרטים, חתם מאמרו בשאמר: ״ולו אחד בהם״, ירצה לומר: כלומר, בבחינת עצמו הוא אחד בכל אלו הידיעות. כי לריבוים לא יקרה ריבוי בעצמותו, אבל בבחינתו. והוא אמרו (שם קלט, יז): ״ולי מה יקרו רעיך אל״, ירצה, המעלות העצמיות, הבלתי נבדלות ממנו, כאלו הם רעיו. והורה על העצם אשר לכל אחת בעצמה. וזה לחיוב מציאותה, והיותה בב״ת בחזק, וזה באמרו: ״מה יקרו״, ״מה עצמו ראשיכם״. וכן על הפלגת ריבוים, באמרו: ״אספרם כחול ירבון״. והנה המשיל המספר הבב״ת לריבוי המפלג שהוא גדול מריבוי החול. והנה להיות הספירה בהם כל כך מופלגת, דמה ההתעסקות בספירה כאלו השתקע בה, באמרו: ״הקיצותי ועודי עמך״, ירצה, שכשיתעורר וייקץ ממה שנשתקע בספירה ההיא, הנה ימצא עצמו עודנו עם ה׳. כלומר, שבהפלגת הספירה ההיא לא יצא מעצמותו, למה שהם עצמים בלתי מתפרדים, והוא בהם אחד בתכלית הפשיטות.996

			קרשקש מפרש כי תארי האל המשולים ל״רעיו״ הינם אינסוף במספר ולכל אחד מהם עצמות משלו — ״מעלות עצמיות [...] העצם אשר כל אחת בעצמה״ — ועוצמה אינסופית בבחינת עצמו: ״בב״ת בחזק״. לאור ההקשר ברור כי משמעות המילה ״בב״ת בחזק״ היא קיום בפועל, מחוץ לשכל, בהוויה מוחלטת;997 עובדה הממחישה את כוונתו של קרשקש למשמעות אונטולוגית־אקטואלית של התארים ולא רק למשמעותם האפיסטמית. אפשר גם להיווכח בתפקיד הדיפרנציאלי של השכל; מן הקטע עולה כי עצמות התארים אינה מכוננת ריבוי באל, אלא — עצמות סך התארים אינה נבדלת מעצמותו האחת של אלוהים. הבנה זו מתבררת לאור דבריו: ״שבהפלגת הספירה ההיא לא יצא מעצמותו, למה שהם עצמים בלתי מתפרדים, והוא בהם אחד בתכלית הפשיטות״, וכן לאור סיום המזמור בתהלים במילים: ״ולו אחד בהם״. רוצה לומר, יחס כל התארים אל אלוהים הינו יחס של אחדות המתפרטת בתוך עצמה להיבטיה הפנימיים.998

			קרשקש מחזק את טענה זו באומרו, כי אין מתקיים ריבוי ״בעצמותו״ של אלוהים, אבל קיים ריבוי ״בבחינתו״. המילה ״בחינה״ נובעת מן השורש ״בחן״. משמעות המילה בחן היא ״הוכיח, הביא ראיה״.999 מכאן שמשמעות המילה ״בבחינתו״ היא לפי האופן ששכלנו בוחן, מוכיח, מנהיר ומביא ראיות ביחס לעצמות האלוהית. כלומר, השגת התארים ניצבת ביחס לשכל המשכיל את מהות אלוהים ומבחין בדיפרנציאציה של התארים. דיפרנציאציה זו אינה יוצרת נבדלות במהות האל אלא משמשת כהנהרה של העושר הפנימי הכלול במהות האל. 

			יתרה מזאת, מהקטע שלעיל ניתן להיווכח בתפיסה של סיבתיות אימננטית ופועלת מוחלטת של אלוהים, שהרי עקב טורח הספירה של תארי אלוהים נרדם המשורר, וכשהקיץ ציין ״הקיצתי ועודי עמך״. הווה אומר, גם בתוך הספירה האינסופית של תארי אלוהים המשורר אינו יוצא מחוץ לגבולות אלוהים; מלבד אלוהים אין דבר אחר; או כפי שבא לידי ביטוי בתורת שפינוזה: ״כל מה שנמצא, נמצא באלוהים, ובלי אלוהים שום דבר אינו יכול להימצא ולא להיות מושג״.1000 

			המקום השני אשר בחנו, שבו קרשקש קובע את ממשותם האונטולוגית של תארי האל ומעמידם ביחס לשכל הוא בכלל ״יכולת השם״,1001 שם הוא אומר: ״לפי שהוא מבואר, שהלאות, חסרון בחק השם יתברך, הוא מחויב שיהיה יכולתו בב״ת מכל הצדדין, ובכל מה שאפשר שיצויר מציאות אצל השכל, ואף אם היה נמנע אצל הטבע״. כאמור, המילה "יכולת" (בלטינית Potentia) משמעותה גם עוצמה, כלומר עוצמתו של האל היא מכל הצדדים. כך יש להבין שקרשקש משייך ל״חוק״ האלוהים יכולות או עוצמה לאינסוף. משמעויות המילה ״חוק״ הן ביחס ל־, או תכונה של דבר, או סדר קבוע בטבע הדבר, או יסוד של הדבר, וגם כוח טבעי של הדבר.1002 

			מדברים אלה עולות שתי נקודות: (1) קרשקש קושר באופן ברור בין השכל לבין יכולותיו של אלוהים: ״בכל מה שאפשר שיצויר מציאות אצל השכל״. כלומר, כל מה שניתן לחשוב באופן הולם, אמיתי ונכון אודות יכולותיו של אלוהים, מתקיים באופן ממשי גם מחוץ לשכל. (2) קרשקש קובע כי בשל אי־ייחוס חסרון לאלוהים נובע כי ״יכולתו בב״ת מכל הצדדין״ בהכרח. בהמשך דבריו עולה, כי המשמעות של ״יכולתו בב״ת מכל הצדדין״ היא עוצמה אינסופית בפועל המתקיימת באמצעות שתי אנלוגיות — אינסופיות בזמן ואינסופיות בחוזק: ״ואמנם אמרנו בב״ת מכל הצדדין, למה שהבב״ת, לו שתי בחינות: ממנו בב״ת בזמן, וממנו בב״ת בחזק. ולו היה בעל תכלית באחד משתי אלו הבחינות, הנה כבר היה לואה בבחינה שיכלתו עליה מגבל חלילה״.1003 ומכיוון שהשכל תופס בהכרח את היכולת של אלוהים כבעלת נצחיות ועוצמה אינסופיות, אזי באופן טרנזיטיבי נובע כי לתארים העצמיים המחייבים ממהותו יש בהכרח קיום אקטואלי, שאם לא כן ״היה לואה בבחינה שיכלתו עליה מגבל חלילה״. באמצעות קטע זה אפשר להיווכח ביחס שבין תפיסת השכל לבין הממשות האובייקטיבית של התארים, ואולי אף ניתן לראות בזהות זו ניצנים למכניזם של הפרלליזם בתורת שפינוזה; עבור שניהם ההכרח הייצוג השכלי מתקיים באופן קורספונדנטי בממשות התארים וכל מה שנובע מן עוצמת אלוהים.

			הבנות אלה מלמדות על השפעה תכליתית ופונקציונלית של תפיסת התארים בתורתו של קרשקש על שפינוזה. כשם שתכלית התארים העצמיים היא לכונן דיפרנציאציה במהות האל כדי לתפוס בו היבט השייך למהותו, שרק באמצעותו יכול השכל להכירו — כך תכליתם של תארים בתורת שפינוזה. הדמיון בין השניים מומחש באמצעות הקבלה פונקציונלית של שני המושגים ששפינוזה עושה בהם כאמור שימוש בהגדרת התואר: הפן האקטיבי המכונן את הדיפרנציאציה במהות האלוהית על ידי התארים העצמיים, בא לידי ביטוי במושגים הקשורים לתפיסת התארים כמו ״בחקנו״ ו״השטח הנראה״. ההקבלה לפעולה זו אצל שפינוזה מצויה בהגדרת התואר כ־constituens, מושג שמשמעותו בהקשר זה זהה לזו של קרשקש. מנגד, הפן הפסיבי בתורת קרשקש בא לידי ביטוי בכך, שהשכל משכיל באופן הכרחי את המהות האלוהית כאחדות מוחלטת אינסופית, אובייקטיבית, נצחית ויציבה הבאה לידי ביטוי במושג ״הטוב המוחלט״. ההקבלה לתפיסה זו אצל שפינוזה מצויה בהגדרת התואר כ־percipit. 

			כאמור, עבור שני ההוגים תפיסת השכל את התארים מבוססת על Reasoned Reason. השכל המשכיל את התארים אינו בודה אותם מתוך עצמו, אלא מחלץ אותם באופן הכרחי מתוך מהותו האינסופית של אלוהים, משום שהם קיימים בו בפועל באופן אמיתי. הזיקה בין השכל לתארים היא זיקה שיש לה שני קטבים: הקוטב האחד בוחן את הנושא מנקודת המבט האלוהית, והתארים מתאחדים בחוקו מתוקף החיוב העצמי שבטובו המוחלט. הקוטב האחר בוחן את הנושא מנקודת המבט של השכל האנושי — ״בחוקנו״. עבורו התארים נתפסים כ״השטח הנראה״. כך יוצא שמהותו של האל עבור השכל האנושי מתווכת באמצעות דיפרנציאציה של התארים; רק כך יכול השכל לתפוס משהו השייך באופן הכרחי למהות האל, שהיא עצמה אינה ניתנת חלוקה. מכאן יובן כי התארים העצמיים משמשים הן כקביעה של ממשות אונטולוגית באלוהות והן כהסבר המתווך בין השכל האנושי להכרת האל. 

			בעקבות תובנות אלה אפשר להיווכח כיצד אצל שני ההוגים היחס בין השכל לתארים מהווה ביטוי עצמי מוחלט של העצם. הסבר: כל ביטוי עצמי מחויב להיות מושא להכרה כלשהי שאל מולה הביטוי נתפס כביטוי. הכרה בביטוי יכולה להיות הכרתו של אלוהים את עצמו על ידי שכלו האינסופי, או הכרה של שכל סופי את אלוהים. ההכרה של השכל הסופי את אלוהים מודגשת הן אצל קרשקש1004 והן אצל שפינוזה,1005 וזו ראיה נוספת לכך שאצל שניהם התואר משמש להכרת אופן גילומו של הביטוי העצמי של מהות האל. 

			5ז. 	היחס בין הפרכת קרשקש את ביקורת של אריסטו בדבר קיומו של גודל אינסופי ותפיסתו את האל כ״מקומו של עולם״, לבין תואר ההתפשטות אצל שפינוזה

			לסעיף זה שני חלקים. הראשון דן בהצגתו ובהפרכתו של קרשקש את התפיסה השוללת את קיומו של גודל נבדל, וכיצד בא הדבר לידי ביטוי בתורתו שפינוזה. החלק השני ממשיך את המגמה של החלק הראשון תוך התמקדות באופן שבו תפיסת האל של קרשקש כ״מקומו של עולם״ השפיעה על תפיסת תואר ההתפשטות בתורתו של שפינוזה.

			חלק ראשון: הפרכת קרשקש את אי אפשרותו של גודל נבדל ויישומה בתורת שפינוזה

			אחד המאפיינים הייחודיים והרדיקליים ביותר בתורת שפינוזה הוא ייחוס תואר ההתפשטות לאלוהים בבחינת היותו דבר מתפשט Res Extensa. בסעיף זה אבקש להתחקות אחר הגורמים שהביאו את שפינוזה לייחס לאל את תואר ההתפשטות, ובנוסף אבקש לבחון אל מול אילו גורמים תפיסה זו של שפינוזה עומדת באופן חלקי או מנוגד.

			חוקר שפינוזה קרלוס פרנקל מציין, כי נוסף לאפשרות השפעת תפיסת האל כ״מקומו של עולם״ בתורת קרשקש על ייחוס תואר ההתפשטות לאל בתורת שפינוזה, ייתכנו עוד שני גורמי השפעה משמעותיים.1006 הראשון הוא דקארט. אצל דקארט קיימת הבחנה והבדלה מהותית בין אלוהים לבין תואר ההתפשטות. דקארט שולל את תואר ההתפשטות באל, ועל כן הוא נזקק לרצון האלוהי כדי להסביר את מציאותה של ההתפשטות ואת כל הדברים הנבראים.1007 שפינוזה, בניגוד לדקארט, שולל את הרצון החופשי באל ועל כן הוא אינו מחויב להבחין בין רצונו החופשי של אלוהים לבין העצם המתפשט שנברא על ידו — עבור שפינוזה העצם המתפשט הוא אחד מתאריו של אלוהים. אשר לגורם ההשפעה השני — ההיסטוריון של המדע בימי הביניים אדוארד גראנט (Edward Grant 1926-2020) מציין, כי במאה השבע עשרה החלה קבלה וחזרה לתפיסת הוואקום או הריק האינסופי של הסטואיקנים האפיקוריאים, ודבר בא לידי ביטוי אצל הפילוסוף והתיאולוג הנרי מור (Henry More 1614-1687).1008 גראנט מציין בהערת שוליים, כי לדעתו אין ספק ששפינוזה הכיר היטב את תורת הוואקום האינסופי או את הגודל בלתי בעל תכלית נבדל של קרשקש.1009 מכאן שיש בסיס להנחה בדבר ההשפעה של קרשקש על שפינוזה. 

			שפינוזה חולל מהפכה במחשבה המטאפיזית בכך שהוא ייחס את תואר ההתפשטות כתואר אלוהי. בניגוד לשפינוזה, אצל כל הוגי מחשבת ימי הביניים והאריסטוטליים במיוחד, וכן אצל דקארט, הפילוסוף בן זמנו, ההתפשטות נתפסה כגורם שאיננו האל. רב סעדיה גאון למשל, כאשר הוא תוקף את התפיסה הפנתיאיסטית לפיה כל הדברים שוכנים בעצמותו של האל, הוא טוען כי עצם המחשבה שהחומר המתפשט שייך לעצמות האלוהית חמורה יותר מתפיסתם של בעלי השיטה השנייה, האטומיסטים.1010 הוא ממשיך ודוחה את זיהוי החומר עם האל בשל היות האל בלתי ניתן לחלוקה, חסר שיעור וגבול ובלתי גופני:

			והשיטה השלישית שיטת מי שאמר כי בורא הגופות בראם מעצמותו. ומצאתי כי האנשים הללו לא יכלו להכחיש את העושה, ועם זאת לא התקבל על דעתם לפי דמיונם הווית יש מן האין. וכיון שאין מאומה פרט לבורא, הניחו בדעתם שהוא ברא כל הדברים מעצמותו. ואלה, ירחמך האל, סכלים יותר מן הראשונים. וראיתי לגלות סכלותם [...] מהם שינוי עניין הקדמון אשר אין לו צורה ולא תכונה ולא שיעור ולא גבול ולא מקום ולא זמן, עד שנעשה מקצתו גוף, שיש לו צורה ושיעור ותכונות ומקום וזמן וכל יתר מאורעות הנמצאים, וזה רחוק מאוד שיעלה על הדעת.1011 

			רבינו בחיי אבן פקודה שולל את טבע האל כבעל חומר ומורכבות משום שההתחלה האמיתית של מציאות אינה יכולה להיות מורכבת וסופית. למעשה אבן פקודה קושר את טבע הסיבתיות עם המורכבות החומרית, ועל כן הוא מסיק כי מה שהוא באמת ראשון הוא חסר סיבה ואינו מורכב: 

			כי ההתחלות יש תכלית למספרן. וכיון שיש תכלית למספרן יש להן ראשון שאין ראשון לפניו [...] שכל מה שיש לו תכלה יש לו תחילה. כי כבר נתברר שכל מה שאין לו תחילה אין לו תכלה, מפני שאי אפשר להגיע בדבר שאין לו תחילה אל גבול שיעמוד האדם אצלו. ומה שנמצא לו אחרית, נדע כי היה לו ראשון אין ראשון לפניו, ותחילה שאין לו תחילה. וכל אשר נעמוד על תכלית מההתחלות הנמצאות בעולם, נדע כי היה להם ראשון אין ראשון לפניו, ותחלה שאין לה תחלה. כי אין התחלות מבלי תכלית לתחילתם. ועוד: מן הידוע, כי כל מה שיש לו חלק, יש לו כל, כי אין הכל כי אם כלל חלקיו. ולא יתכן להיות חלק למה שאין לו תכלית, כי גדר החלק אינו כי אם שיעור נפרד משיעור, כי שיעור הקטן סופר את הגדול [...] ואם נעלה במחשבתנו דבר שאין לו תכלית בפועל, ונפריש ממנו קצתו, יהיה הנשאר פחות ממה שהיה קודם מבלי ספק. ואם יהיה השאר מאין תכלית, יהיה דבר שאין לו תכלית גדול מדבר שאין לו תכלית, והוא מה שאי אפשר. ואם יהיה לשאר תכלית, אם נוסיף עליו החלק המופרש ממנו והוא יש לו תכלית, יהיה הכל דבר שיש לו תכלית. וכבר היה בתחילת דברינו מאין תכלית. ואם כן יהיה בתכלית ומאין תכלית, וזה הפך שאי אפשר להיות. ולא יתכן להפריש ממה שאין לו תכלית חלק, כי כל מה שיש לו חלק יש לו תכלית מבלי ספק, וכשנחלק ממה שיצא אל גדר ההוויה בעולם מן האישים מימי נח עד ימי משה עליו השלום במחשבתנו, יהיה חלק מכל אישי העולם והוא מגיע עד תכלית. אם כן הכל הוא מגיע אל תכלית מספר. וכיון שכל העולם הזה מגיע עד תכלית, צריך שיהיו תחילותיו מגיעות עד תכלית מספר. והדין נותן שיהיה לעולם הזה ראשון אין ראשון לפניו, וצריך בעבור זה להגיע התחלות בראשיתם כאשר הקדמנו.1012 

			אצל רמב״ם החומר מתואר כקשור עם העדר וכדבר שפל שמשול לזונה, בשל היותו מקור לתאוות ובשל היותו לובש ופושט צורה באופן תדיר. ככזה החומר נתפס גם כגורם פסיבי וגם כגורם המונע את השגת המושכלות המטאפיזיות: ״היוצא מכל זאת הוא שהמשל הוא אזהרה מללכת אחרי הנאות הגוף ותאוותיו. הוא דימה את החומר, שהוא הסיבה לכל התאוות הגופניות האלה כולן, לאשה זונה והיא גם אשת איש״.1013 עוד מוסיף הרמב״ם:

			בכל הגופים המתהווים וכלים הכליון יפגע רק מצד החומר שלהם, ולא מבחינה אחרת. מצד הצורה ומבחינת עצם הצורה לא יפגע בהם כליון. הם נשארים קיימים. הלא תבין שצורות המינים כולן קיימות תמיד. הכליון פוגע רק במקרה, כלומר, בשל היותה קשורה בחומר. אך טבעו של החומר ואמיתתו היא שהוא לעולם לא פוסק מלהיות קשור בהעדר. לכן אין שום צורה מתמדת בו. אלא הוא פושט צורה ולובש צורה אחרת תמיד. מה נפלאים דברי שלמה בחכמתו בהשוותו את החומר לאשת איש זונה, כי חומר לא נמצא בשום אופן בלי צורה. מכאן שהוא אשת איש תמיד, אשר אינה חדלה מהיות עם איש, ולעולם לא נמצאת פנויה. למרות היותה אשת איש אין היא פוסקת מלבקש גבר אחר להחליף בו את בעלה, מפתה אותו ומושכת אותו בכל דרך עד שהוא מקבל ממנה מה שבעלה היה מקבל. זה מצבו של החומר.1014 

			הרמב״ם חושב כי טבענו החומרי הוא הסיבה לחציצה ולמניעה של הכרת המושכלות המטאפיזיים: 

			החומר הוא החציצה הגדולה (המונעת את) השׂגת הנבדל כפי שהוא, אף אם הוא החומר הנכבד והצלול ביותר, כלומר, אפילו חומר הגלגלים, על אחת כמה וכמה החומר האפל העכור הזה שהוא החומר שלנו. לכן כל־אימת שמבקש שׂכלנו להשׂיג את האלוה או את אחד השׂכלים (הנבדלים), נמצאת החציצה הגדולה חוצצת בינו ובין זה.1015 

			יתרה מכך, רמב״ם גם קובע כי החומר הוא גורם אינרטי וחסר ממשות בפועל: 

			ההנחה העשׂרים־וחמש היא שעקרונותיו של העצם המורכב הפרטי הם החומר והצורה; ובהכרח יש פועל, כלומר, מניע אשר הניע את המצע להכינו לקבלת הצורה. זהו המניע הקרוב המכין את החומר של פרט כלשהו. מכאן שיש לעיין בתנועה, במניע ובמתנועע. [...] נוסח דברי אריסטו הוא "החומר אינו מניע את עצמו". זאת היא ההנחה הגדולה המעוררת לחקור על מציאות המניע הראשון.1016 

			רמב״ם מסיק וקובע כי החומר אינו שייך כלל לישות האלוהית שהיא למעשה שכל1017 או צורה טהורה שהוא בפועל תמיד: 

			אותה צורה אחרונה לכל המציאות היא האל יתעלה [...] כי בתוקף מציאותו של הבורא עצמו — הכל נמצא, והוא מספק את המשך קיומו על־ידי העניין המכונה 'שפע' [...] האל מתייחס אפוא למציאות כולה כמו הצורה לדבר אשר יש לו צורה ואשר בה הוא מה שהוא ועל־ידי הצורה נקבעת אמיתתו ומהותו. כן יחס האלוה אל העולם. מבחינה זאת נאמר עליו שהוא הצורה האחרונה, ושהוא צורת הצורות, כלומר, שהוא זה אשר מציאותה וקיומה של כל צורה בעולם נשענים בסופו של דבר עליו, ובו קיומה, כשם שהדברים בעלי הצורות קיימים בתוקף צורותיהם. בגלל גלל העניין הזה הוא נקרא בלשוננו חי העולמים.1018 

			בהמשך לתפיסות אלו, דקארט חושב כי ההתפשטות אינה תואר אלוהי משום היות האל בלתי מתפשט וחסר חסרון: "אלוהים אינו גשמי [...] מאחר שההתפשטות מהווה את טבע הגוף ושמה שמתפשט יכול להחלק לחלקים רבים, ומאחר דבר זה מעיד על חסרון, אנו מסיקים שאלוהים איננו גוף״.1019 בשל כך הוא רואה בהתפשטות עצם נברא ובדברים הגופניים דברים נבראים: "המושג שיש לנו באורח זה אודות העצם הנברא, מתייחס באופן האופן לכולם, כלומר: לאלה שהם בלתי חומריים כמו גם לאלה שהם חומריים או גופניים. שכן, כדי לעמוד על כך שאלה הם עצמים, עלינו רק לגלות כי הם יכולים להתקיים ללא סיוע של אף דבר נברא״.1020 כך מתאר דקארט את טבע החומר במשל השעווה: ״אך בעוד אני מדבר, מקרבים את פיסת השעווה אל האש: הטעם שנסמך בה מתפוגג, ריחה מתנדף כליל, צבעה משתנה, צורתה הולכת לאיבוד [...] האם אותה השעווה עצמה נשארת גם לאחר שהתשתנה כך? [...] כל מה שנותר, אכן, הוא דבר מה מתפשט, גמיש ובר שינוי״.1021

			שפינוזה מקדיש את החמישה עשר המשפטים הראשונים באתיקה כדי לבקר ולהפריך את תפיסת אי־הגשמיות של אלוהים.1022 להבנתי, שתי סיבות מרכזיות מהוות בסיס לביקורתו של שפינוזה אודות התפיסה של אי ייחוס התפשטות באל: הראשונה. תפיסה של התפשטות כנבדלת מן האל לא מאפשרת שום יחס או הסבר מתקבל על הדעת אשר יכול לגשר בין האל לעולם הממשי: ״שאנשים אלה מסלקים לגמרי מטבעו של אלוהים את העצם הגופני או המתפשט, וקובעים שהוא עצמו נברא על ידי אלוהים. אבל מכוח איזו עוצמה אלוהית היה [עצם זה] יכול להיברא — זאת אינם יודעים כלל, מה שמעיד בעליל שאינם מבינים את מה שהם עצמם אומרים״.1023 השנייה. התפשטות כדבר נברא היא חסרת עוצמה וממשות מהותית ואינהרנטית. על כן תפיסה כזו של התפשטות אינה יכולה להביא לידי מציאות את הפרטים הנבראים בתוכה. בעיה זו ממש העלה טשירנהאוס, חברו של שפינוזה, במאי 1676: ״קשה לי מאוד להשיג כיצד ניתן להוכיח אפריורי מציאותם של גופים, בעלי תנועה ותבנית, שהרי בהתפשטות, כשבוחנים אותה לעצמה בהחלט, אין אלה בנמצא כל עיקר״.1024 שפינוזה משיב לטשירנהאוס תוך שהוא מבקר את התפיסה האינרטית של ההתפשטות הקרטזניאנית:

			ולהלן, מן ההתפשטות, על פי תפיסתו של קרטסיוס, כלומר — בבחינת מסה נחה, לא בלבד שקשה להסיק ולהוכיח את מציאותם של הגופים, כמו שאתה אומר, אלא שהוא מחוץ לגדר מכול וכול. כי החומר הנח יתמיד במנוחתו, כל כמה שתאפשר לו, ורק סיבה חיצונית, חזקה יותר, תעורר אותו לתנועה. מטעם זה לא חששתי להשמיע פעם בשעתו, כי היסודות של קארטסיוס במערכת הנמצאות הטבעיים אין בהם תועלת, אם לא אומר — שהם בטלים מעיקרם.1025 

			במובן זה שבו תואר ההתפשטות נתפס כשייך באל, עולה תורת שפינוזה מבחינת הקוהרנטיות של שיטתו על שיטתם של קודמיו. וכן, באותה בחינה שבה שפינוזה מייחס את תואר ההתפשטות באל ניכרת הרדיקליות התיאולוגית והמטאפיזית של שיטתו.1026

			מלבד האתיקה, בעוד שלושה מקומות מרכזיים בכתבי שפינוזה מצוי דיון על טבע ההתפשטות ויחסה לאינסוף ועל הסיבות בגינם תואר ההתפשטות אינו נכלל במהות האלוהית אצל ההוגים שקדמו לו:1027 

			(1) במאמר קצר על אלוהים, אדם ואושרו, שפינוזה מציג את טיעוני הפילוסופים הקודמים לו לשלילת תואר ההתפשטות מן האל הן בשל היות ההתפשטות ניתנת לחלוקה והן בשל סבילותה: 

			מאחר שההתפשטות ניתנת לחלוקה הרי הישות השלימה תהיה מורכבת מחלקים, דבר שאינו יכול לחול כלל וכלל על אלוהים באשר הוא ישות פשוטה. זאת ועוד: כאשר ההתפשטות מתחלקת, הרי היא נפעלת, וגם זה אינו חל בשום פנים על אלוהים (שהוא בלתי נפעל ואינו מושפע משום דבר אחר, באשר הוא הסיבה הפועלת של הכל).1028 

			על מנת להפריך את תפיסה זו השוללת את ההתפשטות מן האל, שפינוזה קובע את ההתפשטות כבלתי נחלקת, והוא מבצע זאת על ידי ההבחנה שבין התפשטות בבחינתה כעצם לבין התפשטות בבחינה כאופן — האחרון הינו בר חלוקה אך לא הראשון:

			דבר המורכב מחלקים שונים, מן ההכרח שיהיה כזה שכל אחד מחלקיו, כשהוא לעצמו, אפשר יהיה להשיגו ולהבינו בלעדי זולתו; בדומה לשעון המורכב מגלגלים וחוטים ודברים אחרים. כאן, אומר אני, ניתן להבין ולהשיג כל גלגל, חוט וכו׳ בנפרד, מבלי להיזקק לשם כך לשלם המורכב [...] לעומת זאת, אין אנו יכולים לומר על ההתפשטות, באשר היא עצם, שיש לה חלקים, מאחר שאין היא עשויה לקטון או לגדול; ושום חלק ממנה אי אפשר להשיגו בנפרד, מאחר שמטבעה היא אינסופית. ושהיא בהכרח כזאת נובע מכך, שאם לא הייתה כזאת אלא מורכבת מחלקים, הרי לא הייתה אין־סופית מטבעה, כפי שאמנם עליה להיות; ומכך שאי אפשר להשיג חלקים בטבע אין־סופי, באשר כל החלקים הם סופיים מטבעם [...] אשר לחלקים שבטבע [...] לעולם אין החלוקה חלה בעצם, אלא תמיד רק באופנים של העצם. כשברצוני לחלק מים, איני מחלק אלא את האופן ולא את עצם עצמו... החלוקה או ההיפעלות, מתרחשת איפוא תמיד באופן... ולא לגבי העצם בו הוא תלוי.1029 

			(2) בשני מקומות במאמר על תיקון השכל שפינוזה מתייחס לשלילת ההתפשטות באל. במקום הראשון, שפינוזה מסביר את מקור הטעות מתוך הבחנה שבין תפיסת השכל לבין תפיסת הדמיון, וכדוגמה הוא מביא את הטעות ביחס לטבע ההתפשטות: 

			מזה אנו למדים גם איך אפשר להגיע בנקל לידי טעויות גדולות כאשר אין מבחינים בדייקנות בין הדמיון לבין השכל. לטעויות אלה שייכת למשל הדעה שההתפשטות צריכה להיות במקום, שעליה להיות סופית, שחלקיה נבדלים זה מזה באופן ממשי, שהיא הבסיס הראשון והיחידי של כל הדברים, שהיא תופסת מקום גדול יותר בזמן מסוים מאשר בזמן אחר, ועוד דברים רבים כאלה המנוגדים לאמת.1030 

			במקום השני שפינוזה מדבר על סגולותיו של השכל; על כך שהשכל תופס את הדברים בוודאות ועל כך שחלק מן האידאות נתפסות באופן מוחלט ואחרות באופן מתווך על ידי אידאות אחרות. הוא ממשיך ואומר, שאת האידאות שהשכל תופס באופן מוחלט הוא גם תופס כאינסופיות, ומכאן הוא גוזר כי כאשר הכמות נתפסת באופן מוחלט ולא מתווך היא נתפסת כאינסופית:1031 "סגולותיו של השכל [...] האידאות שאותן הוא מעצב באופן מוחלט מביעות את האינסוף, ואילו את האידאות המוגבלות הוא מעצב מתוך אחרות, כי אם יתפוס השכל את האידאה של הכמות באמצעות סיבה הרי יגביל גם אותה על ידי כמות, כשם שהוא תופס גוף כנוצר מתוך תנועה של מישור, מישור — מתוך תנועה של קו, וקו — מתוך תנועה של נקודה. תפיסות אלה אינן משמשות להבנת הכמות אלא להגבלתה בלבד״. וולפסון מציין על מקור זה: ״ההבחנה הזאת ללא ספק זהה להבחנתו בין התפשטות כתואר לבין התפשטות כאופן, כאשר הראשון הוא אין סופי והאחרון סופי״.1032 

			(3) באיגרת 12 שפינוזה מציג שוב את ההבחנות שבין השכל לבין הדמיון ובין התואר לבין האופן ביחסם אל האינסוף. אולם הוא מוסיף הבחנה שלישית — זו שבין האינסופי ובין החסר הגדרה:

			מכלל הדברים האמורים עד עכשיו עולה בבהירות, (א) שיש דברים שהם לפי טבעם אינסופיים, ובשום אופן אי אפשר לתופסם כסופיים. (ב) ויש דברים שהם אינסופיים לפי סיבתם, שבה הם תלויים, ואילו כשהם נתפסים לעצמם, במופשט ממנה, אפשר לחלקם ולראותם כסופיים. (ג) ולסוף, יש דברים שאפשר לכנותם אינסופיים, או אם תרצה לומר: לא מוגדרים, משום שאין לבטאם על ידי שום מספר, אף כי אפשר לחשוב משהו גדול או קטן יותר מהם.1033

			משפט 15 בחלק ראשון שבאתיקה הוא המקום המרכזי והמפורט ביותר שבו דן שפינוזה בתואר ההתפשטות כתואר אלוהי. בעיון זה, כמו במקומות האחרים שנבחנו, הוא מסביר שוב את הסיבות לשלילת ההתפשטות כתואר אלוהי בידי ההוגים שקדמו לו. על ידי ניתוח מקור עיקרי זה, ומתוך זיקה למקורות הקודמים שבחנו, אפשר לבחון ביתר דיוק כיצד שפינוזה הושפע מקרשקש — הן מן ביקורתו על תפיסת אי קיומו של גודל אינסופי, הן מן תפיסתו את אלוהים כ״מקומו של עולם״, והן מן תפיסתו ביחס למהות האינסוף. על כן אבקש כעת לבחון לעומק את דברי שפינוזה בנושא. 

			בעיון למשפט 15 חלק ראשון באתיקה, מציג שפינוזה באופן ספציפי וממוקד שני טיעונים בגינם שללו קודמיו את ההתפשטות כתואר אלוהי. 

			הטיעון הראשון: ״ראשית, לפי סברתם העצם הגופני, באשר הוא עצם, מורכב מחלקים; ומטעם זה הם שוללים את יכולתו להיות אינסופי, ולכן להשתייך לאלוהים״. שפינוזה מביא שלוש דוגמאות מתמטיות שמובילות לאבסורד שבהן השתמשו הוגי ימי הביניים האריסטוטליים על מנת לבסס את שלילת העצם הגופני מאלוהים, המסבירים זאת בדוגמאות רבות שמתוכן אזכיר אחדות. 

			(1)	אם העצם הגופני הוא אינסופי, הם אומרים, נעלה במחשבתנו שהוא מחולק לשניים; כל חלק יהיה או סופי או אינסופי. במקרה הראשון, האינסופי יהיה מורכב משני חלקים סופיים, וזה אבסורד. במקרה השני יהיה מצוי אינסוף הגדול כפליים מאינסוף אחר, וגם זה אבסורד.

			(2)	ועוד, כמות אינסופית, אם תימדד על ידי חלקים באורך רגל כל אחד, יהיו בה אינסוף חלקים באורך זה, כמו שיהיו בה אם תימדד על ידי חלקים שכל אחד אורכו אצבע; וכך ייצא שמספר אינסופי אחד יהיה גדול פי שנים־עשר ממספר אינסופי אחר.

			(3)	לבסוף, אם נניח שני קווים, למשל AB ו־AC, היוצאים מנקודה אחת של כמות אינסופית ונמתחים לאינסוף, הרי אף שבהתחלה יש ביניהם מרחק מוגדר, ברור שהמרחק בין B ל־C הולך וגדל ברציפות, וסופו שיהפוך ממוגדר ללא מוגדר. כיוון שמסקנות אבסורדיות אלה נובעות, לפי דעתם, מכך שמניחים כמות אינסופית, הם מסיקים שהעצם הגופני חייב להיות סופי, ולכן אינו יכול להשתייך למהותו של אלוהים.1034

			הטיעון השני: ״גם טיעונם השני מתבקש [לדעתם] משלמותו העליונה של אלוהים. כיוון שאלוהים, הם אומרים, הוא יש שלם באופן עילאי, אין הוא יכול להיות סביל; ואילו העצם הגופני, בהיותו ניתן לחלוקה, יכול להיות סביל, ומכאן נובע שאינו שייך למהותו של אלוהים״.1035

			בחינת הטיעונים מעלה, כי הטיעון הראשון שולל את תואר ההתפשטות מן האל מתוקף ההנחה הכללית שעצם אינסופי גופני הוא בר חלוקה. ואילו הטיעון השני שולל את תואר ההתפשטות מן האל מתוקף ההנחה שעצם אינסופי גופני אינו ראוי להיות שייך בשלמות האלוהית. בטיעון השני משלמותו של האל, שפינוזה מתייחס ללא ספק לתורתו של דקארט.1036 אולם סדרת הטיעונים הראשונה אינה מכוונת להצביע על על דקארט1037 משום שדקארט, בדומה לשפינוזה, חושב כי טבע ההתפשטות הינו כהתפשטותה גרידא,1038 שהיא אינסופית,1039 בלתי נחלקת1040 ורציפה,1041 ולכן הוא גם שולל את קיום הריק.1042 מכאן ששפינוזה אינו מתנגד עקרונית לתפיסת ההתפשטות של דקארט בבחינת אינסופיותה, רציפותה ואי־חליקותה. אלא שהוא מתנגד לה בשני מובנים קריטיים אחרים: (א) בניגוד לדקארט1043 שפינוזה חושב כי טבע החומר הוא בעל יכולת תנועה במהותו ובשל כך אין הוא נזקק לגורם חיצוני לעצמו אשר יניעו.1044 (ב) בניגוד לדקארט שפינוזה חושב כי ההתפשטות כעצם שייכת למהות האלוהית.1045 

			אם כך, נכון להבין שאת הטיעון הראשון אודות החלוקה באינסוף מכוון שפינוזה כלפי תורת אריסטו וממשיכיו בימי הביניים. אריסטו טוען כי גדלים אינסופיים — נבדלים או גשמיים — אינם יכולים להתקיים,1046 ובהמשך הוא גוזר כמסקנה כי אלוהים אינו גופני ואינו בר חלוקה.1047 אך למרות זאת חשוב לציין כי אריסטו, בדומה לשפינוזה, חושב כי ניתן עקרונית לחשוב את קיומו של עצם אינסופי, אולם שלא כמו שפינוזה, הוא חושב כי המובן של אינסופיות ביחס לעצם כזה הוא רק כמו תיאור של קול שאינו נראה. על כן למעשה אריסטו קובע, כי כל סוג של אינסופיות שהיא בפועל חייבת להיות ניתנת לחלוקה.1048 רמב״ם, בעקבות אריסטו, קובע את אי אפשרותו של גודל אינסופי בהנחה הראשונה מתוך 26 הנחות שבתחילת פרק שני של מורה נבוכים. בתגובה לכך, בספרו אור ה' קרשקש מקדיש את כל הפרק הראשון בכלל השני שבמאמר הראשון להפרכת הנחה זו: העיון הראשון1049 מוקדש להפרכת ״הימנעות מציאות גדל נבדל בב״ת״. העיון השני1050 מוקדש להפרכת ״הימנעות מציאות גדל גשמי בב״ת״. העיון השלישי1051 מוקדש להפרכת ״המנעות מתנועע בב״ת תנועה ישרה או סבובית״. העיון הרביעי1052 מוקדש ״בחקירה במופתים שסדר לבאר באור כולל המנע מציאות גשם בב״ת בפועל״.

			לאור דברים אלו אבקש כעת לבצע את שני המהלכים שהוגדרו בתחילת הסעיף: ראשית, אבקש לבחון כל אחד משלוש תתי־הטיעונים ששפינוזה מציג בסדרה הראשונה של הטיעונים שבעיון למשפט 15 לחלק ראשון באתיקה (משום שהוא מהווה צומת עיקרית בייחוס תואר ההתפשטות לעצם בתורת שפינוזה). בבחינה זו אתמקד בהשפעת קרשקש על שפינוזה מתוך שיח מתמיד עם מחקרו של וולפסון בנושא. לאחר מכן אעמוד על היחס ואפשרות ההשפעה של תפיסתו של קרשקש את האל כ״מקומו של עולם״ על תואר ההתפשטות בתורת שפינוזה ומאפייניו הייחודיים. 

			הטיעון הראשון בעיון למשפט 15 לחלק ראשון באתיקה,1053 נסמך על הקביעה האריסטוטלית השוללת קיום של עצם אינסופי נבדל על סמך ההנחה שעצם כזה יהיה חייב להיות בר חלוקה, ועל כן לא יתכן שחלקיו יהיו אינסופיים וגם לא סופיים; זאת משום שאם חלקיו היו סופיים אזי חלקים סופיים היו מרכיבים עצם אינסופי, דבר שהוא בלתי אפשרי. מאידך אם חלקיו היו אינסופיים אזי אינסוף אחד היה גדול מאינסופיים אחרים, דבר שהוא גם בלתי אפשרי.1054, 1055 אבן רושד, הפרשן האריסטוטלי הגדול אשר בתיווכו ינקו פרשני ימי הביניים האריסטוטליים את תורת רבם,1056 מתאר בביאור האמצעי על הפיזיקה את דעתו זו של אריסטו בדיוק.1057 את אותה דעה עצמה אנו מוצאים גם בתיאור מעמיק אצל קרשקש. אולם קרשקש לא רק מציג את דעה זו אלא גם מפריך אותה, על מנת לאפשר ממשות עקרונית של קיומם גודל אינסופי נבדל. בנקודות אלה ניכרת השפעתו על שפינוזה. ואלה דבריו של קרשקש: 

			אמר, לא ימנע העניין מחלוקה: אם שיהיה הגודל הזה הנבדל מקבל החלוקה; או בלתי מקבל החלוקה. ואם לא היה מקבל החלוקה הנה לא יתואר בשהוא בב״ת אלא כמו שיאמר בנקודה שהיא בב״ת, ובמראה שהוא בלתי נשמע. נשאר אם כן שיהיה מקבל החלוקה. ולא ימנע אם כן שיהיה כמה נבדל, או עצם מן העצמים הנבדלים, כנפש והשכל. ובטל שיהיה עצם נבדל, למה שהנבדל במה שהוא נבדל אינו מקבל החלוקה, וכבר הונח מקבל החלוקה. ועוד שלא ימלט אם שנאמר שהוא (עצם נבדל) מתחלק או שאינו מתחלק. ואם הוא מתחלק, אחר שיהיה נבדל פשוט מתדמה החלקים, חוייב שיהיה גדר החלק והכל אחד. ולפי שהניח הכל בב״ת, יחויב שיהיה החלק בב״ת, והוא בתכלית הביטול שיהיו הכל והחלק אחד. ואם אינו מתחלק, כמו שחויב בנבדל, הנה אמרנו בו שהוא בב״ת כמו יאמר בנקודה שהיא בב״ת. נשאר אם כן שיהיה כמה. ולא ימלט אם כן שיהיה אם כמה נמצא בנושא או כמה נבדל, ובטל שיהיה כמה נבדל, אחר שיהיו המספר והשיעור, אשר עליהם יאמר הבב״ת, בלתי נבדלים מן המוחש. ואם היה כמה נמצא בנושא, אחר שיהיו המקרים בלתי נבדלים מנושאם, ויהיו התכלית והבלתי תכלית מקרים נושאם הכמה, חוייב שיהיו בלתי נבדלים, אחרי שהכמה בלתי נבדל.1058

			ככל שידוע לי, אין זה סביר ששפינוזה נסמך באופן ישיר על דבריו של אבן רושד. סביר יותר שהוא קיבל אותם בתיווך של פרשנים יהודים, ובמיוחד שקרשקש היה המקור העיקרי. זאת משום ששפינוזה מציין מפורשות את השפעתו החיובית עליו בנוגע להוכחת האל ולתפיסה הפוזיטיבית של האינסוף באיגרת 12. 

			קרשקש מפריך את הביאור של ״הימנעות גדל נבדל בב״ת״ באמצעות משל ״הקו״ ומתוך התבססות על עקרון משמעותי אחד:1059 ״ונאמר שהמופת ההוא הטעאיי ונערך על הדרוש. וזה שהמניח גודל נבדל בב״ת אומר במציאות שיעור נבדל. ולזה גם לא יתחייב שגדר האינסוף יצדק על חלקיו, כמו שלא יתחייב זה בקו הלימוד. ולא יתחייב הרכבה בו כלל אלא מחלקיו״.1060 הבסיס העקרוני שקרשקש מתבסס עליו בהפרכת המופת הוא ההבחנה בין אינסופיות בלתי ניתנת לחלוקה לבין שיעור בר חלוקה. למעשה הוא אומר, שאלה השוללים את קיומו של גודל אינסופי נבדל בשל האבסורדים הנובעים מן ההנחה שהוא בר חלקה — טועים טעות קטגורית! הם מחילים תכונות של שיעור בר חלוקה בפועל על נושא שהוא אינסופי באופן מוחלט אשר אינו מתחלק. על מנת להמחיש זאת קרשקש עורך שני מבחנים של התחלקות (Divisibility) באינסוף: מבחן ה״חלוקה״ לעומת מבחן ה״הרכבה״. הקו הלימודי, טוען קרשקש, אינו מורכב מהפרטים שמרכיבים אותו, אלא אלה הם חלקיו שלו הזהים עמו. מכאן עולה הצורך להבחין בין גודל אינסופי גשמי לבין גודל אינסופי נבדל: גודל אינסופי גשמי מורכב ממרכיבים נפרדים (לפי טבע החומר), וככזה הוא גודל הטרוגני המורכב מריבוי מרכיבים. סוג זה של אינסוף נוצר על ידי מרכיביו, הוא תלוי בהם ומותנה על ידם; מרכיביו קודמים לאינסוף השלם והם קובעים ומכוננים את ישותו וממשותו האינסופית. אריסטו מתאר סוג זה של מורכבות כהברות במילה.1061 מנגד לסוג זה של הגודל האינסופי הגשמי ניצב גודל אינסופי נבדל. לגודל זה, כמו לקו המתמטי במשל של קרשקש, יכולת התחלקות לחלקיו, הוא אינו מורכב מחלקיו וחלקיו אינם מכוננים או מגדירים אותו.1062 חלקי הקו אינם הטרוגניים לקו ואינם דיסקרטיים מן הקו, אלא הם הומוגניים אתו, משום שהם קווים בעצמם ועל כן הם זהים עם עצמותו שלו. אינסופיות מסוג זה היא אינסופיות שבכוח, מכיוון שהקו יכול להתחלק באופן אינסופי לעצמו ועדיין הוא אינו מורכב מחלקיו. אינסוף שכזה אינו יכול להיות מוגדר או נמדד באופן אבסולוטי. מנגד, אינסופיות שבפועל ניתנת לחלוקה, הטרוגנית וניתנת להגדרה ומדידה.

			את הפרכת טיעונם של המצדדים כנגד קיומו של גודל נבדל אינסופי על סמך ההנחה שהוא בר חלוקה, מציג שפינוזה בהמשך העיון. מתוך הפרכתו של שפינוזה אפשר לעמוד על הדיוק המופלא שבין הבסיס העקרוני שבהפרכתו של קרשקש את הנושא לבין זה של שפינוזה:

			אלה הטיעונים שאני מוצא אצל המחברים המשתדלים להראות, שהעצם הגופני אינו ראוי לטבע האלוהי ואינו יכול להשתייך אליו. אך מי שיעיין בדבר כראוי, ימצא שבאמת כבר עניתי להם. הרי הטיעונים הללו מבוססים אך ורק על סברתם, שהעצם הגופני מורכב מחלקים; וכבר הראיתי שזה אבסורד (א: 12 עם א: 13 נ). עתה, אם תרצה לבחון את הדבר כראוי, תראה שכל אותם אבסורדים (אם אמנם כולם אבסורדים, וכרגע איני חולק על כך), שעל יסודם מבקשים מחברים אלה להסיק, שהעצם המתפשט הוא סופי, אינם נובעים כלל מכך שמניחים כמות אינסופית, אלא מכך שמניחים שהכמות האינסופית ניתנת למדידה ומורכבת מחלקים סופיים. האבסורד הנובע מכאן אינו מרשה לנו להסיק אפוא אלא זאת, שכמות אינסופית אינה ניתנת למדידה ואינה יכולה להיות מורכבת מחלקים סופיים.1063 

			לדעת שפינוזה, ההנחה העקרונית בדברים אלה, המשמשת את הפרכת טיעוני ״המחברים״, אינה בכך שהם חושבים שהעצם המתפשט יכול להיות באופן עקרוני אינסופי, אלא רק בכך שהם מניחים שהעצם האינסופי ניתן לחלוקה. בכך הם מבצעים טעות קטגורית של החלת תכונות של עצם סופי על עצם אינסופי. הפרכה עקרונית זו זהה לחלוטין הן בתוכן והן בצורה לזו של קרשקש: ״ונאמר שהמופת ההוא הטעאיי ונערך על הדרוש. וזה שהמניח גודל נבדל בב״ת אומר במציאות שיעור נבדל״. 

			למעשה, כבר בשלב מוקדם יחסית בהתפתחותו הפילוסופית של שפינוזה — באיגרת 12 המתוארכת לאפריל 1663 — הוא מסתמך על ההפרכה העקרונית של קרשקש, המזהה טעות קטגורית בהחלת תכונות סופיות על עצם אינסופי. אולם בנוסף, באותו מקום עצמו ובאותו הקשר, שפינוזה מביא כראיה לטענתו את הדוגמה הספציפית של משל ״הקו״ הקרשקשיאני אשר בחנו קודם. הווה אומר, כשם שקרשקש קושר באופן עקרוני ומתודי את נושא הטעות הקטגורית של החלת תכונות סופיות על עצם אינסופי באמצעות הדגמה של משל ״הקו״, כך גם אותו קישור עקרוני ומתודי נעשה על ידי שפינוזה. מכאן שיש לפחות שני ראיות הקושרות בצורה ברורה בין שפינוזה לקרשקש בנושא שנוי במחלוקת וקריטי זה: 

			הנצח והעצם [...] אי־אפשר להשיגם אלא כאינסופיים, אלא אם כן נהרוס את מושגם עצמו. לפיכך מפטפטים בלבד, אם לא לומר — משמיעים דברי שוטים גמורים, כל אלה המאמינים שהעצם המתפשט מורכב מחלקים או מגופים הנבדלים זה מזה במציאות. הרי זה כאילו רצה אדם רק על ידי חיבור עיגולים או הערמתם זה על זה להרכיב ריבוע או משולש או צורה אחרת, הנבדלת מהם לפי כל מהותה. על כן נופל מעצמו כל גל הטענות שבהן מבקשים הפילוסופים להוכיח כרגיל, שהעצם המתפשט הוא מוגבל. כי כל אותן הטענות מניחות, כי העצם הגופני מורכב מחלקים. באותו האופן יכלו גם אחרים, לאחר שהכניסו ללבם, שהקו מורכב מנקודות, לעמוד ולהמציא ראיות מרובות, כדי להוכיח שאין הקו בן חלוקה עד לאינסוף״.1064 

			יתרה מזאת, בהמשך לעיון למשפט 15 באתיקה חלק ראשון, עורך שפינוזה הבחנה בין עצם לבין אופן, או בין תפיסה מופשטת לבין תפיסה שטחית, שגם לה ניתן למצוא עדות בהבחנה הקרשקשיאנית שבין חלוקה לבין הרכבה: 

			ואם ישאל אדם: מדוע אנו נוטים מטבענו לחלק את הכמות? אשיב כי אנו משיגים את הכמות בשני אופנים: באופן מופשט או שטחי, כמופשטת מתוך החומר, או בתור עצם, מה שעושה השכל לבדו. אם נעיין בכמות כפי שהיא נתפסת בכוח הדמיון, וזה הדבר השגרתי והקל לנו ביותר, נמצא שהכמות היא סופית, ניתנת לחלוקה ומורכבת מחלקים. ואם נעיין בה כפי שהיא בשכל ונשיג אותה באשר היא עצם — דבר המתרחש בקושי — כי אז, כפי שהוכחנו די והותר, נמצא שהכמות היא אינסופית, אחת ויחידה ואינה ניתנת לחלוקה. דבר זה יהיה גלוי וברור די צורכו לכל מי שיודע להבחין בין כוח הדמיון לבין השכל; בייחוד אם יתן דעתו לכך שהחומר הוא אותו החומר בכל מקום, ואי אפשר להבחין בתוכו חלקים אלא במידה שתופסים את החומר כמופעל באופנים שונים, כך שההבדל בין חלקיו הוא רק הבדל שבאופן [הבדל מודאלי] ולא הבדל ממשי. לדוגמה, אנו משיגים את המים כניתנים לחלוקה ואת חלקיהם כנפרדים זה מזה, אבל זאת באשר הם מים, ולא באשר הם עצם גופני; כי המים באשר הם עצם אינם מתחלקים ואינם נפרדים. בדומה לכך, המים באשר הם מים נוצרים ונכחדים, ואילו באשר הם עצם אינם נוצרים ואינם נכחדים.1065

			קריאה זהירה של עיון זה1066 מאפשרת לעמוד על ההקבלה שבתורת שפינוזה בין (א) תפיסת האינסוף כעצם מתפשט לבין תפיסת ההתפשטות כאופן, ובין (ב) ההבחנה שעושה קרשקש בין חלוקה לבין הרכבה:1067 מחד, האינסוף השפינוזי בבחינת עצם או תואר התפשטות מקביל ל״גודל נבדל בב״ת״ הקרשקשיאני; שניהם מתוארים כאינסופיים בלתי ניתנים לחלוקה בפועל, והחלקים שלהם הומוגניים וזהים עם עצמותו של העצם. מאידך, האופן השפינוזי בבחינת היותו הפעלה על צורותיה השונות, מקביל לתיאור של ״השיעור הנבדל״ הקרשקשיאני — שניהם מתוארים כניתנים לחלוקה וכמורכבים מחלקים הקובעים ומתנים אותם. 

			הטיעון השני בעיון למשפט 15 בחלק ראשון באתיקה,1068 הדומה באופן עקרוני לטיעון הראשון אך מגולם בצורה שונה, ונסמך על הקביעה האריסטוטלית השוללת את מציאות האינסוף בשל האבסורד לפיו חלוקתו של אינסוף יוצרת מצב שבו אינסוף אחד גדול מאינסופיים אחרים.1069 אצל רס״ג טיעון זה מופיע בשני צורות: לפי הצורה ראשונה, קדמות העולם ונצחיות הזמן נשללים עקב האבסורד שלפיו אינסוף אחד גדול מן השני. הסבר: במצב שבו אנו מניחים את קדמות העולם ולכן גם השמיים, אנו נוכחים לראות שתנועות גלגלים שונים מתרחשות בקצבים שונים, ומכאן נגזר שישנם אינסוף סוגי תנועות בקצבים שונים שבהם תנועות מסוימות גדולות או קטנות מן האחרות — וזה בדיוק האבסורד שרס"ג מנסה להוכיח בקדמות השמים: ״והרביעי משינויי התנועות, והוא שהכוח אשר אין לו תכלית לא ישתנה בעצמו. וכאשר אנו רואים תנועות השמים שונות, עד שאחדים מהם ביחס לאחרים כפול שלושים, ואף פי שלוש מאות ששים וחמישה, ואף יותר על כך, ידענו שכל אחת יש לה תכלית״.1070 בצורתו השנייה של הטיעון רס״ג שולל את מציאות הקדמות ונצחיות העולם בשל ההנחה שתנועת הגלגל היומית, אם היא נצחית, הרי היא מבטאת גודל של אינסוף קטן, אשר אינו יכול להיות קטן יותר מקדמות העולם המבטא אינסוף גדול או מוחלט.1071 בחיי אבן פקודה מעלה טיעון זה באופן מפורש, תמציתי יותר ובעל אוריינטציה מתמטית טהורה.1072 רלב״ג מעלה את הטיעון בצורה דומה לזו של רס״ג ששוללת את נצחיות הזמן וקדמות העולם מתוקף אי אפשרות גדלים שונים של אינסוף:

			וכאשר התישב זה כלו, הנה אומר שיחוייב, אם היה הזמן חולף בלתי בעל תכלית בכמות, שלא תהיה לגלגלים תנועה מהירה ותנועה מתונית, וזה כי מספר הסבובים שהתנועע בהם הגלגל מהיר התנועה בזה הזמן החולף אשר הונח בלתי בעל תכלית הוא בלתי בעל תכלית בהכרח, וכן מספר הסבובים אשר התנועע בהם הגלגל מאוחר התנועה. ולפי שהמספר שאין לו תכלית איננו יותר גדול מהמספר שאין לו תכלית, ולא יותר קטן, הנה לא יהיה בכאן גלגל יותר מהיר התנועה מגלגל אחר, שאם היה בכאן גלגל יותר מהיר התנועה מגלגל אחר, היה בהכרח מספר סבובי המהיר בזמן האחד בעינו יותר גדול, וזה דבר מבואר הבטול, כי החוש יעיד שבכאן גלגלים יותר ממהרי התנועה קצתם מקצת. ובכלל הנה מפני שהיה תנועת המהיר בכל הזמן החולף על נכחותו יותר מתנועת המאוחר יחס מה, הנה יחויב שיהיה יחס מספר סבובי המהיר בזמן החולף אל מספר סבובי המאוחר כיחס המהירות אל האיחור. ולפי שזה לא יתכן שיהיה אם לא היה שיהיה כל אחד מאלו המספרים בעל תכלית, הוא מחויב שיהיה כל אחד מאלו המספרים בעל תכלית בהכרח, ולזה יחויב שיהיה הזמן החולף בעל תכלית.1073

			קרשקש מציג טיעון זה של רלב״ג ולאחר מכן מפריך אותו1074 ואלה דבריו: ״שלפי שהוא מבאר, שבגרמים השמיימים חלוף תנועות במהירות ואחור; כמו שהתבאר, שהגלגל היומי יותר ממהר מגלגל כוכבים הקימים; הוא מחיב שאי אפשר בזמן החולף שיהיה בב״ת, כשנצרף אל זה הקדמה אחת ידועה בעצמה. והיא, שאין בב״ת גדול מבב״ת״.1075 גם אברהם אבן דאוד,1076 אלגזאלי,1077 ואלתביריזי1078 משתמשים באופן עקרוני בטיעון זה. טיעונו של אלתבריזי מובא באופן מפורש על ידי קרשקש באור השם:1079 

			עוד סדר אלתבריזי מופת בבאור המנעות מציאות גדל בב״ת, והוא מופת הדבקות. וזה, שכאשר הנחנו קו בב״ת מצד אחד, ודבקנו עליו קו בב״ת, והתחלנו מנקודה אחת בקצה הקו אשר הוא בעל תכלית, חויב שיהא קו בב״ת גדול מקו בב״ת; והוא שקר שהוא מן הידוע שאין בב״ת גדול מבב״ת.1080

			במשל זה אלתבריזי בונה ניסוי מחשבה אשר תכליתו להפריך את מציאות האינסוף על סמך אי אפשרותם קיומם של גדלים שונים של אינסוף; הוא קובע ישר אינסופי AB שמתחיל מנקודה סופית A וממשיך עד לנקודה אינסופית B. על ישר זה הוא מציב ישר אינסופי נוסף שמתחיל בנקודה סופית C המצויה באמצעו של ישר AB וממשיך עד נקודה אינסופית B. במצב זה מתקבל האבסורד לפיו ישר אינסוף AB גדול מישר אינסוף CB. 

			|---------------|---------------|

			A                     C                     B

			קרשקש מפריך את טיעונו של אלתבריזי על סמך הזיהוי של הטעות הקטגורית בהחלת תכונות של גודל סופי על גודל אינסופי. הוא מבסס את הפרכתו על אותו התוקף שראינו במשל הקו וחלקיו שבתחילת העיון הראשון שבמאמר א׳, כלל ב׳ פרק א׳.1081 להלן הפרכתו:

			ואולם במופת אלתביריזי, אשר קראו מופת ההתדבקות, הוא מבאר שלא יתחיב מה שחשב. וזה, שהימנעות היות בב״ת גדול מבב״ת, הוא מצד השיעור. וכשנניחהו גדול בצרוף, הכוונה בו גדל השיעור, ומה שאין לו תכלית בלתי משוער. ולזה לא היה הקו האחד גדול מהאחר, לפי שכל אחד בלתי מקבל שעור בכללו, ולזה אינו גדול מהאחר. ואם היה נוסף מהאחר, היה מהצד שהוא בעל תכלית. וזה מבואר בעצמו.1082 

			בדברים אלה קובע קרשקש הבחנה דואלית בין שני סוגים של אינסוף:1083 (1) אינסוף במובן של חסר גבול; (2) אינסוף במובן של בלתי מדיד או בלתי מוגדר. הבחנות שונות אלו של האינסוף הן בלתי תלויות ומאפיינות שני גילומים שונים של אינסופיות. קרשקש מסביר על משל הקווים של אלתבריזי, שיכול להתקבל מצב של קווים או גדלים אינסופיים, חסרי גבול שאינם ניתנים למדידה בקצה האינסופי שלהם (נקודה B) ועם זאת הם לא נעדרי גבול לחלוטין, משום ששני הקווים נקבעים בתחילתם בנקודה מוגדרת וסופית (נקודות A ו־C). והוא ממשיך ומסביר: (א) במובן של היות הקווים ״בלתי מדידים״, לא ניתן למדוד את הקווים ולא ניתן להשוות ביניהם, שכן כל מדידה היא מדידה בפועל והרי הקווים הם אינסופיים וכל מדידה בפועל היא מן הנמנע: ״שהימנעות היות בב״ת גדול מבב״ת, הוא מצד השיעור. וכשנניחהו גדול בצרוף, הכוונה בו גדל השיעור, ומה שאין לו תכלית בלתי משוער״. (ב) אולם במובן היות הקווים ״חסרי גבול״, הרי הקווים אינם חסרי גבול לחלוטין משום שיש להם נקודת התחלה מוגדרת וברורה! על כן מן הקצה הסופי שלהם כן ניתן למדוד אותם ולהשוות ביניהם: ״ואם היה נוסף מהאחר, היה מהצד שהוא בעל תכלית״. ופה בדיוק מצוי הכשל של אלתבריזי: אלתבריזי ניסה להוכיח הימנעות של גודל אינסופי על בסיס ההנחה, שבמצב של היותו מתחלק ייווצר אבסורד של תתי חלקים אינסופיים שבהם האחד גדול מן האחר. קרשקש מפריך טענתו זו על ידי כך שהוא מראה, כי אף על פי שלגדלים אינסופיים יש נקודת התחלה מוגדרת וסופית, הרי בבחינת מהותם האינסופית לא ניתן להשוות ביניהם בפועל אלא רק בכוח, משום שתמיד קיים ערך מקביל בין שני הקווים שנמשך לאינסוף. ניתן לומר שקרשקש מוכיח שאלתבריזי מבצע טעות קטגורית כאשר הוא שולל את קיומו של גודל אינסופי על סמך בחינת גורם אינסופי מן נקודת מוצא סופית בפועל. בכך הוא מכיל תכונות של שיעור מוגדר וסופי על גודל אינסופי שאינו ניתן לשיעור כלל — ״ומה שאין לו תכלית בלתי משוער״. במילים אחרות, קרשקש מוכיח את אפשרות קיומו של אינסוף שהוא אינו בר מדידה, על אף שהוא אינו חסר גבול:

			מה שקרשקש מנסה לעשות הוא להצביע על האפשרות של התפשטות שהיא אין־סופית במובן שחלקיה אינם יכולים להיות מושווים לשום מספר או להיות מוסברים באמצעותו, והיא עדיין אינה אין־סופית במובן שאין לה גבול [...] כאשר שני אין־סופים בלתי ניתנים למדידה כאלו נתונים, הרי שבעוד שאחד מהם אינו יכול להיתפס כגדול ממשנהו, במובן שסכום חלקיו יכול להיות מובע במספר גדול יותר, עדיין הוא יכול להיתפס כגדול יותר במובן שהוא יכול להתפשט מעבר לאחר בצד המוגבל. הסיבה שבעטיה אי אפשר לומר על אין־סוף בלתי ניתן למדידה אחד שאינו גדול ממשהו, אומר קרשקש, היא שחלקיהם אינם יכולים להיות מובעים בשום מספר ולכן המונחים גדול וקטן אין חלים עליהם.1084

			הפרכות דומות לזו של קרשקש — כלומר על הבסיס של הטעות הקטגורית בניסיון של החלת שיעור סופי על גודל אינסופי — מוצאים אנו לא רק אצל קרשקש, כי אם גם אצל ג׳ורדאנו ברונו1085 (Giordano Bruno 1548-1600) וגלילאו גליליי1086 (Galileo Galilei 1564-1642). הפרכה זו מופיעה ביתר שאת גם אצל דקארט, שבדומה לקרשקש מבצע הבחנה בין אינסופיות במובן של בלתי ניתן להגדרה לבין אינסופיות במובן של חסר גבול:

			אין צורך להבין את האינסופי, כי אם רק לחשוב, שכל מה שבו אין אנו מוצאים גבולות הוא בלתי מוגדר. כך לא נטריד עצמנו לעולם בוויכוחים על האינסופי. זאת, כשם שהיה זה מגוחך אלו אנו, שהננו סופיים, היינו נוטלים על עצמנו לקבוע אודותיו דבר מה [...] על כן לא נטרח להשיב לאלה, השואלים אם מחציתו של קו אינסופי היא אינסופית, ואם המספר האינסופי הוא זוגי או אי זוגי [...] כי נראה, שרק אלה המדמים לעצמם שרוחם היא אינסופית אמורים לבחון קשיים אלה... ואשר לנו, בראותנו דברים, שמבחינות מסוימות אין אנו מגלים בהם גבולות, לא נקבע בשל כך שהם אינסופיים, אלא רק נעריך שהם בלתי מוגדרים.1087 

			לאחר דברים אלו אומר דקארט, שהמובן האמיתי של אינסופיות שמור לאלוהים לבדו, לא כבלתי ניתן להגדרה אלא כאינסופי במובן המוחלט של משמעות הדבר: ״ונכנה דברים אלה בלתי מוגדרים ולא אינסופיים, על מנת להשאיר את השם אינסופי לאלוהים לבדו. זאת מפני שאין אנו מגלים גבולות בשלמויותיו״.1088

			לאור בחינה זו ניתן להיווכח, שהטיעון השני אשר שפינוזה מציג בעיון למשפט 15 לחלק ראשון באתיקה, נסמך בלא ספק על הבחנותיהם של קרשקש ודקארט בין אינסופי בבחינת היותו בלתי ניתן למדידה, ובין אינסופי בבחינת חסר גבול. אולם הבחנה זו מצויה באופן ברור יותר באיגרת 12. באיגרת זו שדנה באינסוף, ומוזכר בה מפורשות שמו של קרשקש בהקשר שבו אנו עוסקים וביחס להוכחת האל, שפינוזה מבצע את אותן ההבחנות עצמן: 

			השאלה בדבר האינסוף היתה כל הימים קשה ביותר בעיני הכל, גדולה מזו בלא פתרון, [1] משום טעם זה שלא הבחינו בין מה שהוא אינסופי בגזירת טבעו, או בגזרת הגדרתו, ובין מה שאין לו שום גבולות, אבל לא מכוח מהותו עצמה, אלא מכוח סיבתו בלבד. [2] ועוד: מפני שלא הבחינו בין מה שכונה אינסופי, כי אין לו שום גבולות, ובין מה שחלקיו, אף על פי שאנו יודעים את המאכסימום והמינימום שלו, אין ביכולתנו להשוותם לשום מספר ולהסבירם כראוי על ידי מספר.1089 

			מדברים אלה ניתן להשוות באופן מדויק בין הסיווג שעושה שפינוזה בין סוגי אינסוף לבין ההבחנות שקובע קרשקש בין אינסוף בבחינת היותו חסר גבול לבין היותו בלתי ניתן למדידה; ההבחנה הראשונה מבדילה בין אינסופי מתוקף מהותו ובין אינסופי מתוקף סיבתו. הראשון הוא אינסופי מוחלט וחסר כל גורם או גבול באופן מוחלט. הבחנה זו עומדת בהלימה עם סיווגו האינסוף הקרשקשיאני בבחינת ״אינסוף חסר גבול״. מאידך, ההבחנה השנייה מבדילה בין אינסוף חסר גבולות ובין אינסוף בעל גבול, אך למרות היותו בעל גבול הוא אינו בר מדידה. הבחנה זו עומדת בהלימה עם סיווג האינסוף הקרשקשיאני בבחינת ״אינסוף בלתי מדיד״ שהוא מנסה להוכיחו בתשובתו לאלתבריזי כאפשרות של אינסוף לגיטימי.

			הטיעון השלישי נסמך ביסודו על הקביעה האריסטוטלית השוללת את מציאותו של גודל אינסופי גופני על בסיס אי אפשרותה של תנועה סיבובית של גוף זה.1090 ובצורה הפוכה, גוף אינסופי שכזה אינו יוכל לבצע תנועה סיבובית שלמה משום שלא ניתן לעבור מרחק אינסופי. לאור הנחה זו נובע, שמתוקף תנועתם הסיבובית של הגלגלים השמימיים, ניתן להסיק שהם אינם בעלי גודל אינסופי.1091 טיעון אריסטוטלי זה משוחזר על ידי קרשקש ככל הנראה בתיווכו של אבן רושד באופן הבא:1092 

			אם הגשם הבב״ת הסיבובי המתנועע בסיבוב נמצא, יתחיב שבהיות חצי קוטרו מתנועע בסיבוב, שידבק חצי קוטרו הנח שיגיע אליו. והנה זה נמנע. יוליד, שהגשם הבב״ת הסבובי, בלתי מתנועע בסבוב. והנה התדבקות הנמשך בקודם מבאר בעצמו. להיות הקוים היוצאים מן המרכז אל המקיף בכל הכדור, שוים. ואמנם סותר הנמשך מחיב, למה שהוא גלוי, שהמרחק שבין כל שני קוים היוצאים מן המרכז אל המקיף, מתוסף בתוספת הקוים. ולפי שהיו הקוים בלתי בעלי תכלית, היה המרחק שביניהם בב״ת. ולפי שהוא מבאר שאי אפשר למתנועע שיחתך מרחק בב״ת, הוא מבאר, שאי אפשר לו להדבק בחתי קטר הנח. וכבר הנחנוהו דבק בו. והוא מבאר שהשקר הזה יצא מהניחנו אותו מתנועע.1093

			טיעון זה מובא בצורה כללית יותר ובלא יחס לתנועת הגלגלים גם על ידי קרשקש בשמם של ״האחרונים״. ככל הנראה קרשקש מכוון כאן לדבריו של אלתבריזי1094 וכך הוא מציגם: 

			ומהאחרונים מי שחזק המופת הזה, בשאמר: ואיך ידבק בחצי הקטר? והנה כאשר דמינו שני קוים יוצאים מהמרכז, ויחדשו זוית בענין שמיתרו יחדש משלש שוה הצלעות, הנה אם הקוים בלתי בעלי תכלית, המרחק אשר ביניהם בב״ת. אם כן, הקו האחד המתנועע אי אפשר לו להדבק עם הקו האחר, למה שיצטרך לחתוך מרחק בב״ת. עם מה שהוא נמנע בעצמו היות בב״ת מקף משני קוים משתי קצותיו, כי המאמר בהיותו מקף ובב״ת, מאמר סותר נפשו. והנה יתחיב זה בכל שני קוים היוצאים ממהרכז אם היו בלתי בעלי תכלית. שאין ספק, שכל מה שיתוספו הקוים, נוסף המרחק אשר הוא להם מקום מיתר. ולהיות הקוים בלתי בעלי תכלית, היה המרחק אשר ביניהם בב״ת בהכרח.1095

			בקריאה משווה וחודרת ניתן לזהות, כי בטיעון השלישי בעיון למשפט 15 בחלק הראשון באתיקה, שפינוזה נסמך באופן זהה מבחינה עקרונית ודומה מבחינת התוכן על הגרסה השנייה של קרשקש (אודות הפרכת התפיסה השוללת את קיומו של גודל נבדל) אשר הוא מציין בשמם של ״האחרונים״: 

			אם נניח שני קווים, למשל AB ו־AC, היוצאים מנקודה אחת של כמות אינסופית ונמתחים לאינסוף, הרי אף שבהתחלה יש ביניהם מרחק מוגדר, ברור שהמרחק בין B ל־C הולך וגדל ברציפות, וסופו שיהפוך ממוגדר ללא מוגדר כיוון שמסקנות אבסורדיות אלה נובעות, לפי דעתם, מכך שמניחים כמות אינסופית, הם מסיקים שהעצם הגופני חייב להיות סופי, ולכן אינו יכול להשתייך למהותו של אלוהים. 

			מכאן ניתן להסיק כי שפינוזה הולך בעקבות קרשקש בטיעון השלישי שהוא מציג. קרשקש מפריך את טיעון אלתבריזי בשמם של ״האחרונים״ על בסיס ההבחנות שקבע בטיעוניו הקודמים בין אינסוף בבחינת ״חסר גבול״ לבין אינסוף בבחינת ״בלתי מדיד״. להלן מהלך ההפרכה ושלביה: 

			ראשית, קרשקש נשען באופן סמוי על הבחנה האריסטוטלית שבין אינסופיות בכוח לבין אינסופיות בפועל.1096 אינסופיות אמיתית אינה יכולה להיות בעלת גילום ממשי בפועל, מכיוון שאז היה לה תחום מוגדר ותחום שאותו היינו מגדירים כטווח שלה. לכן, כל אינסוף באשר הוא אינסוף, תמיד ניתן להוסיף לו עוד מעצמו, כמו שגודל אינסופי ניתן תמיד לחלוקה אינסופית לחלקים של עצמו, וכמו שסדרה אינסופית ניתנת תמיד להמשך ספירתה. מכאן נובע, שכל תחום מוגדר אינו יכול להיות אינסופי בפועל אלא רק סופי בפועל, וכל אינסוף באשר הוא אינסוף הוא תמיד אינסוף בכוח בלבד: ״האין־סופי הופך להיות סתירתו של הדבר שהוא אמור להיות. הוא אינו הדבר שאין דבר מחוץ לו שהוא אין־סופי, אלא הוא הדבר שתמיד היה דבר־מה מחוץ לו״.1097 בהסתמכנו על הסבר זה, אנו יכולים להבין את דברי קרשקש.1098 קרשקש טוען כי המרחק שבין שני הקווים חייב להיות אינסופי, משום היותו חסר גבול ממשי בפועל. אולם עם זאת, אם אנו קובעים על הקווים הללו נקודות מוגדרות ומודדים את המרחק בין שני נקודות — במובן זה מתקבל מרחק סופי ומוגדר. אך למרות זאת, תמיד עם התקדמות הקווים נמשכת התקדמות הנקודות — ובמובן זה המרחק ביניהם בלתי מוגדר ואינו בר מדידה. במילים אחרות, המרחק בין הקווים הוא אינסופי בכוח, אולם כל אקט של מדידה בפועל תמיד יהיה בין מרחק סופי ומוגדר, שגם הוא יגדל באופן אינסופי עם התווספות המרחק האינסופי שבין כל שתי נקודות: ״מה שחיב בו סותר הנמשך, והוא שהמרחק אשר בין שני הקוים מצד המקיף — בב״ת, להיות המרחק נוסף בתוספת הקו, ואחר שהקו מתוסף לבלתי תכלית, המרחק א״כ נוסף לבלתי תכלית. יש למערער שיאמר המרחק מתוסף כתוספת המספר. ושהתכלית בו לעולם שמור״.1099

			שנית, קרשקש מציג בצורה הופכית שווה לגידול האינסופי שבין שני רדיוסים גם דוגמה למהלך של מרחק קטן לאינסוף שבין שני קווים — ״וכבר יראה זה, מפני שהידיעה בהפכים אחת״1100 — בהתבססו על ספרו של אפולוניוס ״החרוטים״.1101 אפולניוס קובע שהמרחק ההולך וקטן שבין שני קוים שאינם מקבילים ושמתקדמים בזווית האחד כלפי השני, הוא אינסופי ואינו חדל לעולם. כך נוצר המצב שבו הקווים אשר נעים בזווית כלפי עצמם לא יפגשו לעולם: ״והנה כבר התבאר בספר ״החרוטים״ אפשרות התקצר המרחק לבלתי תכלית, ויהיה המרחק שמור בו לעולם. וזה, שאפשר שיונחו שני קוים, שכל מה שיתרחקו יתקרבו, ולא יתכן הפגשם לעולם, ואפלו יוצאו לבלתי תכלית. הנה שיש שם מרחק שמור, לא יפסד. כל שכן בתוספת, שאפשר שיתוסף בו לעולם, ושיהיה התכלית שמור בו״.1102 

			שלישית, מתוך שני דוגמאות אלו מתבררת כוונתו של קרשקש על סמך הבחנתו שבין ״אינסופי״ לבין ״בלתי מדיד״: כל מרחק אינסופי באשר הוא אינסוף יכול להמשך בכוח ולאינסוף, וככזה הוא לעולם אינו בעל גבול. עם זאת, כאשר אנו מבצעים אקט של מדידה בפועל בתוך הטווח האינסופי בכוח, אנו מודדים בכך מרחק סופי ומוגדר בהכרח. אולם גם מרחק זה אינו מדיד באופן מוחלט, כי תמיד אנו יכולים להמשיך ולמדוד מרחק גדול ממנו באופן אינסופי. בכך נופלת ההנחה של אלה הטוענים לאי קיומו של גודל אינסופי על סמך אי אפשרות מעבר מרחק סופי של גוף אינסופי, משום לאור הפרכה זו נובע שגוף אינסופי כן יכול לעבור מרחק סופי בפועל, ועם זאת הוא גם יכול להמשיך ולעבור מרחק אינסופי בכוח: ״אלא שהאמת הגמור, שעם היות הקו בב״ת, לא יתחיב מציאות מרחק בב״ת בין הקוים [...] ואם זה היה רחוק מן הציור, הנה השכל מחיבו״.1103 ובמילותיו של שפינוזה: אלו טוענים שתנועת גוף אינסופי ״סופו שיהפוך ממוגדר ללא מוגדר״.

			יתרה מכך, המילים שבהן קרשקש בוחר לסיים את ההפרכה הנוכחית: ״ואם זה היה רחוק מן הציור,1104 הנה השכל מחיבו״, מאששים את ההשפעה העמוקה והנרחבת של קרשקש על שפינוזה כבר בתחילת פיתוח שיטתו. באיגרת 12 ישנו סוג שלישי של הבחנה ביחס לאינסוף המבוסס על ההבדל בין אינסוף שאנו יכולים רק להכיר ולא לדמות, ובין אינסוף שאנו יכולים להכיר וגם לדמות. הראשון הוא בלתי חליק ואינו ניתן למדידה או השוואה, והשני הוא אינסוף בר חלוקה והשוואה: 

			ולבסוף: מפני שלא הבחינו בין מה שאנו מכירים בלבד, אלא שאין אנו יכולים לדמותו לנו, ובין מה שאנו מכירים וגם יכולים לדמותו. אילו נתנו דעתם על הבחנות אלה — אני אומר — מעולם לא היו נופלים לתוך מהמורות אלא של קשיים בלא מוצא, כי היו משיגים בבהירות, איזה דבר אינסופי אי אפשר לחלק לשום חלקים, ואי אפשר שיהיו לו חלקים, ולהיפך, איזה דבר אינסופי אפשר לחלק, ובלא כל סתירה. להלן היו מבינים איזה דבר אינסופי אפשר לחשוב לגדול יותר מדבר אינסופי אחר בלא שום סתירה, ואיזה לא.1105 

			מתוך ציטוט זה של שפינוזה ניתן לעלות על היחס המקביל הקיים אצל קרשקש. קרשקש מציין בסוף דבריו, שאין זה אינטואיטיבי ולכן קשה לצייר את העובדה שלמרות שהקו הוא אינסופי לא מתחייב מכך מרחק אינסופי בין שני הקווים אלא דווקא מרחק סופי. הקושי שהוא מצביע עליו מתבסס על היחס בין אינסופיות בכוח לבין אינסופיות בפועל; ״אינסוף חסר גבול״ הוא תמיד בכוח ואילו ״אינסוף בלתי מוגדר״ הוא סופי בכוח, אך מכיוון שתמיד ניתן להמשיך ולמדוד גבול רחוק יותר ממנו, הרי הוא בלתי מוגדר. 

			מתוך הבנה זו של תורת קרשקש עולה מגמת ההשפעה הברורה על שפינוזה: ההבחנה שבין אינסופיות בכוח לבין אינסופיות בפועל, שהיא בעת אקט של מדידה גם סופיות בפועל, עולה בהתאמה מופלאה עם הבחנתו השלישית של שפינוזה בין אינסופיות שניתן להכיר אך לא לדמות לבין אינסופיות שניתן גם להכיר וגם לדמות. האינסופיות הראשונה, בדומה לאינסופיות בכוח הקרשקשיאנית, היא חסרת גבול ולא ניתנת לחלוקה — ״דבר אינסופי אי אפשר לחלק לשום חלקים, ואי אפשר שיהיו לו חלקים״. ואילו האינסופיות השנייה, בדומה לאינסופיות בפועל, ניתנת לרדוקציה לחלקים מוגדרים וסופיים — ״דבר אינסופי אפשר לחלק, ובלא כל סתירה״. יתרה מזאת, ההסבר שמספק שפינוזה לאי היכולת לזהות סוגי אינסוף אלו בשל ״מהמורות אלה של קשיים בלא מוצא״, מנכיח באופן שלא משתמע לשני פנים על דבריו של קרשקש בעניין אותו הקושי באותו הנושא ״ואם זה היה רחוק מן הציור, הנה השכל מחיבו״.1106 

			החשוב ביותר והמשותף לכל שלושת הטיעונים בעיון למשפט 15 בחלק הראשון באתיקה, הוא זיהוי עקרון ההפרכה שעליו מתבסס שפינוזה ויחסו אל קרשקש. כפי שראינו, קרשקש שולל את כל טיעוני היריבים בהתבסס על הטעות הקטגורית של החלת תכונות סופיות על גורם שהוא אינסופי: ״ונאמר שהמופת ההוא הטעאיי ונערך על הדרוש. וזה שהמניח גודל נבדל בב״ת אומר במציאות שיעור נבדל״.1107 שפינוזה, לאחר שתאר את טיעוני היריבים מתוך שהוא ממחישם בדומה לאופן שבו קרשקש מציגם, ממשיך ומפריך את הטיעונים הללו על סמך אותה הפרכה עקרונית שבה קרשקש נוקט, דהיינו על סמך יסוד עקרוני אחד לפיו עצם אינסופי אינו מורכב מחלקים ולכן אינו ניתן למדידה: ״הרי הטיעונים הללו מבוססים אך ורק על סברתם, שהעצם הגופני מורכב מחלקים; וכבר הראיתי שזה אבסורד (א: 12 עם א: 13 נ)״. שפינוזה ממשיך ומסביר, כי בשל אי הבנה זו הפילוסופים הללו יוצרים טעות קטגורית שמכוחה הם נאלצים להחיל תכונות סופיות ועל עצם שהוא אינסופי, ובשל טעות זו הפילוסופים הללו יורים על עצמם את החץ שכיוונו אלינו: 

			עתה, אם תרצה לבחון את הדבר כראוי, תראה שכל אותם אבסורדים [...] שעל יסודם מבקשים. מחברים אלה להסיק, שהעצם המתפשט הוא סופי, אינם נובעים כלל מכך שמניחים כמות אינסופית, אלא מכך שמניחים שהכמות האינסופית ניתנת למדידה ומורכבת מחלקים סופיים. האבסורד הנובע מכאן אינו מרשה לנו להסיק אפוא אלא זאת, שכמות אינסופית אינה ניתנת למדידה ואינה יכולה להיות מורכבת מחלקים סופיים; וזה הדבר שכבר הוכחנו לעיל (א: 2 וגו׳). באופן זה אנשים אלה חוזרים ויורים אל עצמם את החץ שכיוונו אלינו. אם ירצו להסיק מהאבסורד הנ״ל שעצם מתפשט חייב להיות סופי, הרי שום דבר לא יבדיל ביניהם לבין מי שבדה מלבו שיש למעגל תכונות של מרובע, והסיק מכאן שאין אפוא למעגל מרכז שכל הקווים המוליכים ממנו אל ההיקף הם שווים. שהרי את העצם הגופני, שאי אפשר להשיגו אלא כאינסופי, כאחד ויחיד וכבלתי מתחלק (ראו א: 8, א: 5, א: 12) הם משיגים כמורכב מחלקים סופיים, כבעל ריבוי וכניתן לחלוקה, על מנת שיוכלו להסיק מכאן שהוא סופי.1108

			את יסודו של עקרון ההפרכה של שפינוזה אודות אי ייחוס תואר התפשטות לאלוהים, ראינו בצורה ברורה אצל קרשקש וגם אצל דקארט ואחרים בצורה שאינה עמוקה ומפורטת כמו זו של קרשקש. אולם בניגוד לאופן שבו מתקבל הרושם לפיו קרשקש מייחס התפשטות כתואר אלוהי (לפחות מבחינה אלגורית), דקארט שולל באופן מוחלט ייחוס של תואר ההתפשטות באל. על כן הקרבה המדויקת שבצורה והתוכן בין שפינוזה לקרשקש בנושא זה מבהירה עד כמה שפינוזה הושפע מקרשקש בדרכו לבסס את הפרכת התפיסה השוללת מאלוהים את ההתפשטות כתואר אינסופי ובלתי מתחלק. 

			חלק שני: תפיסת האל של קרשקש כ״מקומו של עולם״ והשפעתה על תפיסת תואר ההתפשטות בתורת שפינוזה

			בסעיף הקודם תואר יחס מובהק של השפעה בין הצורה שבה מציג קרשקש את השלילה האריסטוטלית בדבר קיומו של גודל אינסופי ואת האופן שבו הוא מפריך תפיסה זו, לבין הצורה שבה שפינוזה מציג ומפריך את הנושא. כעת ייבחן כיצד מגמה זו מתעצבת בתורת שפינוזה לכדי אישור וחיוב תואר ההתפשטות באל. עיקר תכליתו של סעיף זה להראות ששפינוזה, בעקבות קרשקש, דוחה את התפיסות האריסטוטלית לפיהן יש לשלול את קיומו של גודל אינסופי נבדל וגשמי, אשר בעקבותיהן עולה שיש לייחס לאל תואר עיקרי ויחיד של מחשבה או שכל טהור. בניגוד לכך, שפינוזה — בהמשך לקרשקש — חושב שיש קיום להתפשטות אינסופית ויש להבינה כאחד מן התארים המתחייבים מן האל. 

			רבים מחוקרי קרשקש ושפינוזה הצביעו על הקירבה בין תפיסתו של קרשקש את אלוהים כ״מקומו של עולם״ לבין תואר ההתפשטות השפינוזי.1109 הקטע בתורת קרשקש שהשפיע על שפינוזה בנושא זה נתפס בעיני חלק מן החוקרים כבעל משמעות מטפורית ולא בהכרח ריאלית. קטע זה יוצג להלן ותידון השפעתו על תורת שפינוזה ועל האופן שבו קרשקש התייחס לדברים. הקטע חולק לחמש פסקאות כדי להקל על ניתוח התוכן של כל פסקה ולחלץ משמעויות רלוונטיות המגולמות בה.1110 מתוך כך ניתן יהיה לעמוד הן על אפשרות ההשפעה של דברי קרשקש על ייחוס תואר ההתפשטות בתורת שפינוזה, והן על הערכת היחס של קרשקש לדבריו הוא. 

			[1] ולזה, היה האמת עד לעצמו, ומסכים מכל צד, שהמקום האמיתי הוא הפנוי. וכבר היה ראוי להיות כן. כי המקום היה ראוי שיהיה שוה למקומם כולו וחלקיו. ולזה, המופת שסדרו איננו נותן האמת בדרוש. והוא מה שכיוונו בזה העיון השני. 

			[2] והנה להתפרסם זה העניין מהמקום, היה הרבה מהקדמונים שהיו רואים, כי מקום הדבר האמתי — צורתו. כשהיא תגבילהו ותיחדהו כלו וחלקיו. 

			[3] עד שרבותינו ע״ה השאילו השם הזה לצורת הדבר ועצמותו. אמרם; ״ממקומו הוא מכרע״, ״ממקום שבאת״, כלומר, מאותו דבר עצמו, ״ממלא מקום אבותיו״. והסתכל, איך העידו שהמקום הוא הפנוי אשר ימלא בעל המקום, ולזה אמרו ״ממלא״, ואלו היה מכוון מדרגה לבד, היו אומרים: במקום אבותיו היה, כלומר במדרגת אבותיו. 

			[4] ולזה, להיות הש״י הוא הצורה לכלל המציאות, כי הוא מחדשו ומיחדו ומגבילו, השאילו לו השם הזה, באמרם תמיד: ״ברוך המקום״, ״לא על דעתך אנו משביעים, אלא על דעתנו ועל דעת המקום ב״ה״, ״הוא מקומו של עולם״. והיה הדמיון הזה נפלא. כי כאשר רחקי הפנוי נכנסים ברחקי הגשם ומלואו, כן כבודו יתברך בכל חלקי העולם ומלואו, כאמרו (ישעיה ו, ג): ״קדוש קדוש קדוש ה׳ צבאות מלא כל הארץ כבודו״. ירצה, כי עם היותו קדוש ונבדל בשלוש קדושות, שירמז בהם אל היותו נבדל משלושה עולמות, הנה מלא כל הארץ, שהוא יסוד העכור שביסודות, כבודו. 

			[5] ומזה הענין אמרו (יחזקאל ג, יב): "ברוך כבוד ה׳ ממקומו". כלומר, שתאר הברכה והשפע ממקומו, ר״ל מעצמותו ולא מזולתו. ויהיה הכנוי ״ממקומו״ שב אל הכבוד. ואם תרצה שיהיה הכבוד נאצל, יהיה העניין כפשוטו, ויהיה הכינוי שב אל השם; כלומר, שכבוד ה׳ ברוך וּמֻשְׁפָע ממקום השם, ר״ל עצמותו, להיותו נאצל ממנו. ולא יצטרך לפרוש הרב אשר פרש מקומו — מדרגתו. כי אין ראוי ליחס מדרגה אצל השם. וזה מה שראינו לחתם בו זה העיון השני.1111

			בקטע הראשון קרשקש קובע שהמקום האמיתי של הדבר הוא ״הפנוי״ שלו, כלומר הריק החללי שבו מצוי הדבר עצמו. הוא מסביר קביעה זו בשל העובדה שמקום הדבר הוא הריק החללי השווה לדבר וחלקיו:1112 ״שהמקום האמיתי הוא הפנוי [...] כי המקום היה ראוי שיהיה שוה למקומם כולו וחלקיו״. בקטע השני ממשיך קרשקש ואומר, כי ״הקדמונים״ טענו באופן מטפורי שמקומו של הדבר הוא צורתו האמיתית, היות והצורה היא מקומו של הדבר באשר היא נותנת גבול, תבנית, מתאר, תחום והגדרה: ״כי מקום הדבר האמתי — צורתו. כשהיא תגבילהו ותיחדהו כלו וחלקיו״. בקטע השלישי קרשקש טוען כי בעקבות דעתם של ״הקדמונים״ גם ״רבותינו״ ראו במקומו של הדבר את עצמותו וצורתו: ״עד שרבותינו ע״ה השאילו השם הזה לצורת הדבר ועצמותו״. 

			יתרה מכך, מתוך שלושת הקטעים הללו ניתן לגזור באופן טרנזיטיבי, שקרשקש קובע שקילות קריטית בין מקום = פנוי = צורה. הווה אומר, מקומו של הדבר הוא התפשטות הריק החללי שבו הוא שוכן הזהה עם צורתו של הדבר שמגדירה, מגבילה ומייחדת אותו מדברים אחרים. בפרשנותו זו נוקט קרשקש עמדה מכוונת כנגד פרשנותו של רמב״ם את המושג ״מקום״. הרמב״ם מפרש את המושג ״מקום״ כמדרגתו של דבר,1113 ואילו קרשקש מזהה את המקום עם הפנוי והצורה של הדבר. חוקר קרשקש קרלוס פרנקל סבור, כי ״הקדמונים״ שקרשקש מציין כטוענים שהמקום של הדבר הוא הפנוי שלו הם ככל הנראה הפיתגוראים.1114 אריסטו מביא את דעתם של הפיתגוראים בפרק הרביעי שבספר השלישי מן הפיזיקה ופרק הרביעי שבספר הרביעי מן הפיזיקה, ומציין כי הם חשבו שהיקום כולו מוקף בריק אינסופי,1115 ושהריק מצוי בין הדברים הפרטיים שביקום ועל ידי כך הוא מפריד ומבחין בינהם ועל ידי כך מגדיר אותם.1116 מכאן מובן כיצד ומדוע קרשקש מגדיר את ״המקום״ של הדבר כצורתו אשר מגבילה ומייחדת אותו. 

			על מנת להבין את האבולוציה ועומק משמעותה של השקילות הקרשקשיאנית שבין המקום של הדבר, ההתפשטות החללית בריק, וצורת הדבר, עלינו לגשת אל דיונו של קרשקש אודות ההקדמה העשירית של רמב״ם.1117 קרשקש במהלך דיונו אודות ההקדמה העשירית של רמב״ם1118 — אשר מחלקת את כוחות הגוף למקרים אשר עומדים בגוף, ולצורות אשר מעמידות ומקיימות את הגוף — שולל את תפיסת ״החומר הראשון״ או ״החומר הקדמון״ של אריסטו וטוען בעקבות התפיסה הפיזיקלית של אבן רושד, כי כשם שבגרמים השמימיים אין מורכבות של חומר וצורה, אלא ישנה רק ״צורה גשמית״ אשר שזורה יחד עם ״צורה מיוחדת״, כך גם יש להבין את החומר הארצי של היסודות.1119 הסבר: אבן רושד, טען בניגוד לדעתם של אבן סינא ואלגאזלי, כי הגרמים השמימיים אינם מורכבים מדואליות של חומר קדמון וצורה גשמית. אלא לדעתו הגרמים השמימיים במהותם מורכבים רק מן ״צורה גשמית״ טהורה, שהיא למעשה ההתפשטות התלת ממדית, ולתוכה שזורה יחד ״הצורה המיוחדת״, שהיא למעשה אפיונו או צורתו הייחודית של כל גלגל. השקפתו זו של שאבן סינא אודות טבע מורכבותם החומרית של הגרמים השמימיים ייחודית בכך, שבניגוד עקרוני לאחרים הוא אינו נזקק לשום מתווך פוטנציאלי המשמש כמצע, כלומר ל״חומר קדמון״. עבורו טבע הגרם השמיימי הוא בפועל מתוקף מהותו שהיא ״צורתו הגשמית״ יחד עם ״צורתו המיוחדת״:1120 

			ראוי שתדע, שבן סינא ואבו חמד והנמשכים אחריהם היו רואים, שמציאות החומר והצורה בכל גשם, ואף בגרמים השמימיים. למה, שהצורה הגשמית אצלם אינה זולת דבקות השלושה רחקים מתחתכים על זויות נצבות. ולפי שהדבקות זולת המתדבק, למה שהמדבק מקבל החלוק, והדבקות אינו מקבל החלוק — צריך אם כן אל נושא יקבל החלק והדבקות. ואולם בן רושד, למה שהגרם השמימי לא יקבל החלוק בפעל, יראה, שאין בו ריבוי והרכבה כלל. וזה, כי הגשם אחד במציאות, אלא שהשכל יחיב בו הרכבה מנושא ונשוא מצד ההויה וההפסד [...] הגשם הנצחי, אן כן, שלא יפול תחת ההויה וההפסד, לא יגזר השכל בו הרכבה כלל מחמר. והנה לפי דעת בן רושד. מה ההכרח, מי יתן ואדע, שלא יאמר כן בגשמים ההוים והנפסדים, ר״ל, שהחמר בהם הגשמות, והצורה היא הצורה המיחדת לכל אחד ההולכת מהלך השלמות לגשמות. והגשמות הנקרא אצלו צורה גשמית, שתיהיה הולכת מהלך החומר על הצורה המיוחדת. ויהיה אם כן החמר, בזולת הצורה המיחדת, יצטרך אל מקום ונמצא בפעל. והנה סהדי במרומים, שהגרם השמימיי שהוא גשם בלא חמר נמצא בפעל. והנה בזה יתרו קשיות חזקות ומבוכות רבות אשר בטבע ההיולי למה שהנח.1121

			בקרשקש ביחודיותו הרדיקלית ותעוזתו המחשבתית מכיל את התפיסה הפיזיקלית של אבן רושד אודות הגלגלים השמיימים גם על חומר היסודות הארצי, ובכך הוא מחולל מהפכה נטורליסטית פיזיקלית של ממש. קרשקש טוען כי ״הצורה המיוחדת״ של היסודות, שהיא הצורה המהווה את עצמותו, מובחנותו ומהותו של דבר על ידי שהיא נותנת צורניות לחומר המשותף שהוא תרכובת של החומר הקדמון עם הצורה הגשמית,1122 נובעת מ״הצורה הגשמית״. הצורה הגשמית היא התפשטות תלת־ממדית הזהה עם הריק התלת־ממדי ונמצאת תמיד. חידושו הגדול של קרשקש כאן אינו רק בכינון נטורליזם פיזיקלי מוחלט, אלא גם בקביעה שמהות החומר אינה כחומר בעל מעמד פוטנציאלי כבתורת אריסטו וממשיכיו, אלא יש לחומר ממשות אקטואלית אפילו טרם חבר ל״צורה המיוחדת״, ובכך מעניק קרשקש לחומר מעמד של עצמות משלו:1123 ״אין בכאן צורה מְיֻחֶדֶת יהיה קיום הגשם בה, אבל הצורה הגשמית הוא הנושא בפעל והמעמדת הצורה הַמְּיֻחֶדֶת [...] למה שצורת הגשמות, שהיא הנושא היא לעולם נמצאת בפועל. ועמידת הצורה המשלמת אותו היא בו״.1124 

			לאור דברים אלה עולה כי תפיסת החומר הפיזיקלי של קרשקש היא תרכובת של שני גורמים שיש ביניהם תלות חד־צדדית, הווה אומר ״הצורה המיוחדת״ נובעת ותלויה ב״צורה הגשמית״: ״הצורה הגשמית הוא הנושא בפעל והמעמדת הצורה המיוחדת״.1125 מכאן ניתן לגזור מסקנה רדיקלית לפיה בתפיסת קרשקש מהות החומר איננה גשמיות במובן החומריות הנתפסת בניסיון החושים כניתנת לחלוקה, אלא מהות החומר היא כמעין מודיפיקציה של גודל מתפשט במרחב כריק תלת־ממדי שהוא תמיד בפועל! מסקנה זו מחויבת משתי סיבות: 

			(1)	לדעת קרשקש ״הצורה המיוחדת״ נובעת ומבוססת על ״הצורה הגשמית״ כפי שהיא נתפסת בתורתו של הפיזיקלית של אבן רושד — והרי עבור אבן רושד הצורה הגשמית היא עצמה התפשטות תלת־ממדית. 

			(2)	קרשקש מקביל בין ״הצורה המיוחדת״ וה״הצורה הגשמית״ ובכך הוא מבצע שקילות בין ההתפשטות התלת־ממדית בבחינת וואקום לבין הצורה הספציפית של הדבר; אלא שההתפשטות נתפסת כמעין נושא והצורה היא שמעניקה לדבר את האינדיבידואציה והעצמות. ובכל זאת, על אף ש״הצורה המיוחדת״ היא שמגדירה ומעצימה את הדבר, ניתן להיווכח קרשקש טוען מפורשות ש״הצורה הגשמית״, היא הנושא, כלומר אותו גורם שמכונן ומעמיד את ״הצורה המיוחדת״, על כן ״הצורה המיוחדת״ מותנית ומשנית ואילו ״הצורה הגשמית״ מתנה וקודמת. בנוסף בהיות ״הצורה הגשמית״ מקומו של הדבר, הרי היא הגורם המגדיר, קובע ומבחין בין דברים שונים בשל שונויות בחלל: ״ולזה, היה האמת עד לעצמו, ומסכים מכל צד, שהמקום האמיתי הוא הפנוי [...] כי מקום הדבר האמתי — צורתו. כשהיא תגבילהו ותיחדהו כלו וחלקיו״.1126

			גם בקוסמולוגיה של קרשקש יש לפנוי [חלל void] תפקיד חשוב. לאחר ביטולו של החומר הקדמון של אריסטו, קרשקש מצביע על כך שהמצע של צורתו המיוחדת [specific form] של דבר היא הצורה הגשמית [corporeal form], כפי שהבין אבן רושד. על פי אבן רושד, צורה גשמית זו אינה אלא תווך תלת־ממדי או התפשטות. כשהוא נבחן כשלעצמו, הוא אינו מובחן מהוואקום. במקרה זה, הרכיבים היסודיים של היקום הקרשקשיאני יהיו חלל וצורה [...] החלל הקרשקשיאני אינו "קובע ומייחד" [determine and individuate] בדברים ובחלקיהם במובן הנוקשה. מבחינת קרשקש זהו תפקידה של הצורה. ועדיין, הואיל והחלל הוא "מקומו האמיתי" של הדבר, ובהנחה שלכל דבר יש מקום משלו אשר שונה ממקומם של כל הדברים האחרים, הוא אכן "קובע ומייחד" אותו מבחינת חללית [spatially] [...] יתרה מכך, אם אובייקטים פיזיקליים מורכבים מ"צורה גשמית" ומ־"צורה מיוחדת" כפי שהם באונטולוגיה של קרשקש, ואם הראשון מבניהם כשלעצמו הוא תלת־ממדי או התפשטות לא מוגדרים, אזי אפשר לראות את השלבים שעשויים להביא למושג של אובייקטים פיזיקליים כאופנים של התפשטות אין־סופית.1127

			בקטע הרביעי של הציטוט, לאחר שקרשקש קבע שקילות בין המקום — הפנוי — הצורה, ולאחר שהציג תפיסה לפיה מהותו של החומרי הפיזיקלי הינה התפשטות תלת־ממדית, הוא קובע כי אלוהים הוא ״הצורה לכלל המציאות״ ובכך הוא ״מקומו של עולם״. כיצד? בקטע השלישי קרשקש מציין ש״רבותינו״ ״השאילו״ באופן מטפורי את תפיסת המקום של ״הקדמונים״ ל״צורת הדבר״. אולם בקטע הרביעי, הוא מרחיב את הקביעה לכך, ש״רבותינו״ ראו באלוהים את ״הצורה לכלל המציאות״. לקביעה זו שתי משמעויות בעלות השלכות חשובות: מחד, מתוך שמשמעות ״הצורה״ בתורתו זהה עם ״הפנוי״, קרי עם ההתפשטות התלת־ממדית של הריק המוחלט, נובע שאלוהים כצורת העולם מהווה גודל של התפשטות אינסופית, ובמובן זה אלוהים הוא ״מקומו של עולם״. מאידך, מתוך שההתפשטות עצמה מוגדרת כצורה של הדבר המכוננת ומקיימת את הדבר, נובע גם שאלוהים כצורת העולם מכונן מודיפיקציות קיומיות עבור כל הנמצאים שבתוך ההתפשטות האינסופית.1128 במילים אחרות, אלוהים בתורת קרשקש מגלם הן את הממד של המציאות כולה והן את הממד הפרטיקולרי של כל הדברים בתוכה מבחינת חומריותם במובן הקרשקשיאני.1129 מדברים אלה עולה בבירור ההשפעה הישירה המטרימה את תפיסת תואר ההתפשטות שבתורת שפינוזה.1130

			יש לציין בהקשר זה, שהן הרמב״ם והן קרשקש מזהים את האל כצורת העולם. אולם קיים ביניהם הבדל מהותי; למעשה היחס ביניהם הוא ״בשיתוף השם בלבד״. עבור רמב״ם האל הוא סיבתו הצורנית, הפועלת והתכליתית של העולם,1131 כלומר האל מכונן את צורת העולם בהעניקו לעולם את התוקף להיותו ״העולם״ אשר זהה לעצמו ומתמיד בהיותו כך, ואין משמעות הדבר שהוא מעניק לעולם את חומריותו. 

			אל תחשוב שבאומרנו שהוא הצורה האחרונה לכל העולם אנו מתכוונים לצורה האחרונה אשר על אודותיה אומר אריסטו במטפיזיקה שהיא אינה מתהווה ואינה כלה, כי אותה הצורה הנזכרת שם היא טבעית ולא שכל נבדל, שהרי אין דברנו על אודותיו יתעלה שהוא צורתו האחרונה של העולם משול להיות הצורה בעלת החומר צורה לאותו חומר, באופן שיהיה הוא יתעלה צורה לגוף לא מבחינה זאת נאמרו הדברים. אלא כשם שכל נמצא בעל צורה הוא מה שהוא בתוקף צורתו, וכאשר כלה צורתו — כלה ובטלה הווייתו גם כן, כך גם היחס הזה עצמו, יחס האלוה אל כל העקרונות הרחוקים של המציאות. כי בתוקף מציאותו של הבורא עצמו — הכל נמצא, והוא מספק את המשך קיומו על־ידי העניין המכונה "שפע".1132

			בניגוד ובהמשך מתבקש לדעתו של הרמב״ם, קרשקש קובע מפורשות כי האל הינו צורת העולם במובן של היותו ״מקומו של עולם״ הן בבחינת ההתפשטות האינסופית שבה מצויה המציאות והן בבחינת האינדיבידואציה של כל נברא; ומתוך כך ממילא נובע גם שאלוהים הוא צורת העולם במובן שהוא הסיבה הצורנית־מהותית, הפועלת והתכליתית של כל הדברים. 

			מתוך השוואה זו בין קרשקש ורמב״ם באשר לתפיסת האל כצורת העולם, ניתן לעמוד על הניגוד העמוק בתפיסה המטאפיזית של שני ההוגים; בעוד רמב״ם רואה את האל מבחינת פעילות אינטלקטואלית טהורה,1133 קרשקש רואה באל כבעל אינסוף תארים1134 וככזה הוא בהכרח גם ״מקומו של עולם״.1135 

			לאחר הקבלה חשובה זו בין קרשקש לרמב״ם, להלן המשך ניתוח הקטע הרביעי. קרשקש מזהה בקטע זה את אלוהים כמקום העולם עם ״כבוד האל״1136 החודר וממלא את העולם כולו: ״כי כאשר רחקי הפנוי נכנסים ברחקי הגשם ומלואו, כן כבודו יתברך בכל חלקי העולם ומלואו, כאמרו (ישעיה ו, ג): 'קדוש קדוש קדוש ה׳ צבאות מלא כל הארץ כבודו'״. הכבוד, לדעת קרשקש, זהה עם תאריו העצמיים של האל, כעולה מפרשנותו לפגישת משה עם האל בנקרת הצור: ״והבקשה שנייה, באמרו: ׳הראני נא את כבודך׳, הייתה ידיעת התארים העצמיים הבלתי נבדלים ממנו״.1137 יחד עם הטענה שכבוד האל ממלא כל הארץ, קרשקש מבהיר כי האל נבדל בשלוש קדושות: ״ירצה, כי עם היותו קדוש ונבדל בשלוש קדושות, שירמז בהם אל היותו נבדל משלושה עולמות, הנה מלא כל הארץ, שהוא יסוד העכור שביסודות, כבודו״.1138 וולפסון1139 נותן כמה פירושים למשמעות של שלוש הקדושות שבהן נבדל האל מן העולם. פירושו העיקרי נסמך על פרשנותו של רבי דוד קמחי (רד״ק 1235-1160) לישעיה פרק ו פסוק ג, שהאל נבדל משלושה עולמות: (א) עולם המלאכים ונשמות, (ב) עולם הגלגלים והכוכבים, (ג) עולם היסודות הארצי.1140 

			לכאורה יש סתירה בדברי קרשקש; מחד, הוא טוען שאלוהים ממלא את המציאות כולה, ומאידך, הוא טוען שאלוהים נבדל משלושת העולמות. התשובה לסתירה זו מצויה בקטע החמישי והאחרון, שבו קרשקש מציג שתי פרשנויות אודות מעמדו של ״כבוד האל״. החשוב עבורנו ביחס לשתי פרשנויות אלו הוא בכך, שנראה שקרשקש עצמו חושב שאין סתירה מהותית ביניהם: הפרשנות הראשונה מזהה את כבוד האל עם עצמותו של האל: ״ומזה הענין אמרו (יחזקאל ג, יב): ‘ברוך כבוד ה׳ ממקומו'. כלומר, שתאר הברכה והשפע ממקומו, ר״ל מעצמותו ולא מזולתו. ויהיה הכנוי 'ממקומו' שב אל הכבוד״.1141 וולפסון מסביר כי דבריו אלו כמכוונים נגד פרשנות מושג ״הכבוד״ של רמב״ם,1142 ולעומתו קרשקש מנסה לצקת פרשנות קבלית לפיה הכבוד זהה עם הספירות שהן חלק מן העצמות האלוהית.1143 הפרשנות השנייה מזהה את כבוד האל כנאצל מעצמותו: ״ואם תרצה שיהיה הכבוד נאצל, יהיה העניין כפשוטו, ויהיה הכינוי שב אל השם; כלומר, שכבוד ה׳ ברוך וּמֻשְׁפָע ממקום השם, ר״ל עצמותו, להיותו נאצל ממנו״.1144 בכל מקרה, על פי שתי הפרשניות הללו עולה תפיסה קוהרנטית לפיה אלוהים — בין אם באמצעות כבודו בבחינתו כתאריו העצמיים, ובין אם מתוך כבודו בבחינת האצלותיו — הוא הוא ״מקומו של עולם״.

			מכאן ניתן לעמוד על ההלימה בתורת קרשקש בין תפיסת ההתפשטות החומרית שהיא תמיד בפועל לבין היות האל מהווה את ״מקומו של עולם״. כלומר, רק משום שהאל הוא הוא שמהווה את ההתפשטות שבה שוכן העולם ופרטיו או — וזה אותו דבר — רק משום שהאל הוא הוא שמהווה הצורה של העולם ושל כל הדברים בו, יכול לנבוע שטבע ההתפשטות והחומר יכול להיות בפועל תמיד. 

			לאור הדברים עד כאן, אפשר לחלץ נקודות השפעה משמעותיות בין תפיסת אלוהים כמקומו וצורתו של העולם לבין תפיסת תואר ההתפשטות בתורת שפינוזה: 

			נקודה ראשונה. השקילות המשולשת שקרשקש קובע בין המקום — הפנוי — הצורה מביאה לגיבוש תפיסתו שאלוהים הוא ״מקומו של עולם״ בהיותו מדיום של גודל מתפשט אינסופי. תפיסה זו מקבילה, אם לא לומר זהה, לתפיסתו של שפינוזה לפיה אלוהים, כעצם מתפשט, הוא מרחב ״הישות המתפשטת״ האינסופית בסוגה. בכך, הלכה למעשה, תואר ההתפשטות השפינוזי הוא המדיום שבו אפשרית כל מודיפיקציה של התפשטות.1145 

			נקודה שנייה. ההתפשטות על פי קרשקש, שהיא ״מקומו של עולם״, נחשבת כמדיום אינסופי הומוגני שאינו ניתן לחלוקה.1146 בהתאם לכך, גם ההתפשטות השפינוזית, שהיא העצם האינסופי בסוגו, מוגדרת כמדיום אינסופי הומוגני שאינו ניתן לחלוקה.1147 

			נקודה שלישית. ההתפשטות על פי קרשקש אינה רק מדיום אינסופי המהווה מקום וצורה של המציאות בכללותה; אלא היא גם זה שמעניקה צורה ומהות לדברים הפרטיים. מסקנה זו נובעת מקביעתו שהצורה זהה עם מקומו של הדבר1148 וש״הצורה הגשמית״, שהיא ההתפשטות התלת־ממדית, היא שקובעת ומתנה את ״הצורה המיוחדת״ שהיא הצורניות של הדבר.1149 מתוך כך ניתן להבין, כי ההתפשטות עצמה כצורתם של הדברים משמשת גם כעקרון האינדיבידואציה של הנבראים. עוד נגזר שהנבראים הם מעין מודיפיקציות של המקום האינסופי הכללי. 

			גם בתורת שפינוזה קיימת הקבלה עקרונית לתפיסה זו בשתי רמות. ברמה הראשונה, אצל שפינוזה כמו אצל קרשקש אין הבחנה חד־משמעית בין חומר לצורה, שהרי אצל קרשקש ״הצורה המיוחדת״ נובעת מן החומר שהוא ״הצורה הגשמית״, ובמובן זה היא זהה לו. ואילו בתורת שפינוזה, אם נבחן את תואר ההתפשטות כשלעצמו, וננסה לעמוד על הממד הצורני והחומרי של האופנים בו, אזי ניווכח שהחומר של ההתפשטות בתורת שפינוזה הוא ההתפשטות עצמה, ואילו הצורניות של החומר הינה במהותו של החומר כביטוי של אופן מסוים בתואר ההתפשטות, ובכך למעשה אין בתואר ההתפשטות של תורת שפינוזה בין הצורה לבין חומר. אולם בבחינה אחרת ניתן לומר שההטמעה של הדואליות האריסטוטלית צורה וחומר עוברת בתורת שפינוזה מעין רדוקציה לתארי ההתפשטות והמחשבה.1150 מתוך בחינה זו אפשר להבין כיצד הזיהוי בין הצורה להתפשטות ובין ״הצורה המיוחדת״ ל״צורה הגשמית״ אצל קרשקש התגלגל בתורת שפינוזה לגילום נטורליסטי כהתפשטות גרידא.1151 ובבחינה אחרת של הנושא ניתן גם לומר אפוא ששפינוזה יצר הפרדה דיכוטומית בין ההיבט ״הצורני״ של האופן לבין ההיבט ״החומרי״ שלו — הראשון מתבחן כאידאה והשני כגוף. אולם על אף הכפילות הדיכוטומית שבין הגופניות לבין הנפשיות של האופן נובע שהיא למעשה אותו האופן עצמו באשר הוא מתבחן בשני תארים שונים.1152 על כן כאשר בוחנים את האופן רק מבחינת התבחנותו בתואר ההתפשטות גרידא, ניתן להבין כי הממדים החומרי והצורני חד הם. 

			ברמה השנייה, מתוך שעבור קרשקש התפשטות — כצורת הדברים — היא עקרון האינדיבידואציה של הדברים נגזר שהדברים הכלולים בהיות האל ״מקומו של עולם״ או ״הצורה לכלל המציאות״ הם מעין מודיפיקציות או ביטויים קונקרטיים של ״כבוד האל״. תפיסה זו קיימת גם אצל שפינוזה באשר התארים — ותואר ההתפשטות באופן ספציפי — מהווים סוג עליון שמתוקף היותו נובעים כל הדברים אשר תחת אותו הסוג.1153 בחינה נוספת מראה שהגדרת ה״אופן״1154 בתורת שפינוזה מבהירה הן את כפיפותו לסוג העצם בו הוא מתבחן והן את הציר הסיבתי־מושגי שהוא כפוף לו — דבר שעולה בקנה אחד עם הוכחת האל של קרשקש.1155

			נקודה רביעית. ההתפשטות החומרית בתורת קרשקש היא תפיסה של היות בפועל. עבורו טבע החומר מתקיים מתוקף ״כבוד האל״, שהוא ממד צורני של המציאות המכונן ומביא לידי קיום את המציאות כולה ואת כל הפרטים שבה. תפיסתו זו של קרשקש התפתחה כאנטגוניזם לתפיסת החומר האינרטי המופיעה במסורת האריסטוטלית של אבן סינא ואלגאזאלי, ובמקומה הוא מחיל את תפיסת הפיזיקה של גרמי השמים של אבן רושד על חומר היסודות הארצי. שפינוזה מבקר את תפיסת החומר האינרטי של דקארט1156 באופן דומה, אך בניגוד לדקארט ובהמשך לקרשקש, הוא תופס את טבע החומר כבפועל באופן מוחלט, משום שהחומר עצמו נובע מהתואר האלוהי.1157 

			נקודה חמישית. קרשקש קובע שהיחס בין ״הכבוד״, שהוא המדיום של ההתפשטות האינסופית, לבין עצמותו של האל, הוא יחס של זהות1158 או של האצלה.1159 פרשנות זו עולה בקנה אחד עם דבריו על תאריו העצמיים של האל כ״עצמי למהות״.1160 נוכחנו לראות כי היחס בין תאריו העצמיים של האל לעצמותו בתורת קרשקש דומה ליחס בין התארים לבין העצם בתורת שפינוזה.1161 אצל שני ההוגים ההתפשטות כמדיום אינסופי נחשבת אפוא כתואר המתחייב ממהות האל ומשמשת כמדיום המוחלט של היש המתפשט, שכל הדברים המתפשטים מצויים בו.

			לאור חמש נקודות קירבה אלה, אין ספק שקיימת קורלציה בין תפיסתו של קרשקש אודות טבע ההתפשטות החומרית והיות האל ״מקומו של עולם״ לבין תפיסתו של שפינוזה אודות טבע ההתפשטות החומרית והיותה תואר אלוהי. יתרה מכך ממצאים אלה עומדים ביחס אנטגוניסטי לדעות אחרות בנושא זה, דבר המחזק עוד יותר את טענת ההשפעה של קרשקש על שפינוזה. 

			נקודה קריטית אחרונה שאבקש לדון בה ביחס לקטע המצוטט מאור ה', נוגעת בבחינת המשמעות המטאפורית לפיה קרשקש מציג את הדברים מן הקטע בפסקאות השלישית והרביעית: ״עד שרבותינו ע״ה השאילו השם הזה לצורת הדבר ועצמותו [...] ולזה, להיות הש״י הוא הצורה לכלל המציאות, כי הוא מחדשו ומיחדו ומגבילו, השאילו לו השם הזה, באמרם תמיד: 'ברוך המקום'״. בחינה של ציטוט זה מובילה לכאורה להבנה, שהקטע כולו מובא כמטפורה, ואכן, רבים מטובי חוקרי קרשקש הבינוהו כך.1162 ואולם לדעתי יש לבחון שוב את עמדתם ולשאול האם באמת כוונתו של קרשקש היא מטפורית ולא ריאלית? לדעתי, דומה שמשמעות דבריו של קרשקש — הן מתוך הקטעים הנ"ל והן בהקשר של שיטתו — אינה יכולה להיות מטפורית אלא ריאלית משלוש סיבות עיקריות: 

			ראשית, קרשקש מציין במפורש שהמושג ״השאילו״ מתייחס ל״רבותינו״ ולא לדעתו. מכאן נגזר שהוא משתמש במטפורה שהייתה בשימוש אצל ״רבותינו״ עבור תיקוף דעתו שלו, ואילו דעת ״רבותינו״ משמשת כאסמכתא לדעתו שלו — אשר חייבת להיות בעלת מובן חמור יותר, מכיוון שעבורו משמעות הדברים בקטע נתפסת כריאלית ולא כמטפורית. אם לא מקבלים הסבר זה, יש לשאול מה הטעם שקרשקש יבסס הסבר שהוא מטפורי על סימוכין מטפורי הדומה לו? אכן אין בכך כל טעם! מעשה כזה שקול לכך שאני מתקף את טענה מסוימת על בסיס אותו התוקף שטענתי אותה, כלומר זו תהיה טענה מעגלית!1163 במילים אחרות, אם לא מקבלים הסבר זה, יש לשאול מה חידושו הגדול של קרשקש ומה תרומתו מעבר למה שכבר היה ידוע. הגיוני יותר להניח שקרשקש מתכוון באופן ריאלי לכך שאלוהים הוא צורת העולם, ותכלית הסימוכין המטפורי של רבותינו הוא המחשת העניין והוכחה לקיומה של תפיסה זו אצל חז״ל. 

			שנית, תפיסת אינסופיות התארים העצמיים בשיטת קרשקש מחייבת שתואר ״המקום״ — כלומר מדיום חללי שבו מצויים כל הדברים — יהיה תואר עצמי באל. על כן במובן זה התפיסה בדבר אינסופיות התארים של קרשקש עולה בקנה אחד עם ייחוס תואר ״המקום״ לאל.1164 כאמור לעיל, קרשקש מציין כי ההשתקה של רבי חנינא את שליח הציבור נעשתה משום אפשרות של חשד שהוא שולל תארים מן האל הן בכמותם והן בעוצמתם: ״וזה שאחרי שהיה מראה היותו מגביל מה שהוא בב״ת במספר, היה ראוי לחשדו היותו מגביל בב״ת בחזק״.1165 מכאן שתארי האל לשיטת קרשקש הינם אינסופיים הן כמותית והן עוצמתית, ועל כן ״כבוד האל״ בבחינתו כתואר ״מקומו של עולם״ מתאים לתפיסה זו. אם שוללים פרשנות זו, יוצרים חוסר קוהרנטיות לשיטת קרשקש. 

			שלישית, קרשקש אמנם החזיק בתפיסה דואלית של צורה וחומר, אולם אין זה חומר במובן האריסטוטלי־רמב״מי; מהותו של החומר לדעת קרשקש נובעת מן ״הצורה הגשמית״ שהיא התפשטות תלת ממדית גרידא, כלומר ואקום טהור. מכאן שאין שום יסוד לטעון כי הייחוס של התואר ״מקום״ בבחינת תלת־ממדיות מתפשטת הוא מטפורי בלבד, משום שלצורה הגשמית לדידו אין אפיונים של צירוף תכונות כגון חלוקה, ריבוי, היפסדות וכדומה ביחס לאל. 

					799	דקארט, עקרונות הפילוסופיה, חלק ראשון, סעיף 52 (ההדגשות שלי).

				

				
					800	שם, סעיף 53 (ההדגשה שלי).

				

				
					801	שם, סעיפים 62-60. 

				

				
					802	שם, סעיף 62 (ההערות בסוגריים המרובעים שלי).

				

				
					803	דקארט, עקרונות הפילוסופיה, חלק ראשון, סעיף 56 (המספור בסוגריים שלי).

				

				
					804	Melamed, Building Blocks, p. 93

				

				
					805	אתיקה, חלק ראשון, הגדרה 4.

				

				
					806	דקארט, עקרונות הפילוסופיה, חלק ראשון, סעיפים 53, 56, 62.

				

				
					807	Nadler, Spinoza’s Ethics, p. 58 

				

				
					808	Melamed, Building Blocks, p. 94, note 40; Hegel, Lectures, vol. III, p. 260, 269-270; The Science of Logic, p. 537; Melamed, Acosmism

				

				
					809	Wolfson, The Philosophy of Spinoza, vol. 1, p. 146, 152-154 

				

				
					810	Wolfson, The Philosophy of Spinoza, vol. 1, p. 116; Melamed, Building Blocks, p. 93 

				

				
					811	ראו בנושא הערות מספר 327-323 של יוסף בן שלמה במאמר קצר, עמ׳ 247. 

				

				
					812	לדעתי, אפשר בקלות להפנות את טיעונו המרכזי של וולפסון על קטע זה כנגדו. וולפסון מבסס את טענתו על כך, ששפינוזה ראה הקבלה בין קריאה אפלטונית סובייקטיבית של האוניברסליים לבין הקריאה אריסטוטלית אובייקטיבית של האוניברסליים. אולם באותה מידה אפשר לומר, כי את הקריאה הסובייקטיבית של התארים ניתן גם לפרש כקריאה אובייקטיבית דווקא בגלל ההקבלה שבין הקריאות. הבנה זו נראית שלמה יותר, מכיוון שעבור שפינוזה מה שנתפס באופן הולם, ברור ומובחן, חייב גם להתקיים גם מחוץ לשכל: ״אידאה אמיתית חייבת להתאים למושא שהיא האידאה שלו (לפי א: אק 6); כלומר (כפי שברור מאליו) מה שכלול בשכל באופן אובייקטיבי [היצגי] חייב בהכרח להימצא בטבע״ (אתיקה, חלק ראשון, משפט 30, הוכחה). מכאן נובעת מסקנה נוספת המבטלת למעשה את התוקף לקריאות השונות של התארים על סמך הפרלליזם (אתיקה, חלק שני, משפט 7) בתורת שפינוזה.

				

				
					813	על הפרכת הקריאה הסובייקטיבית של התארים ראו במאמר החשוב Haserot, Spinoza’s Definition of Attribute.

				

				
					814	אתיקה, חלק ראשון, הגדרה 4. 

				

				
					815	Della Rocca, Spinoza, ch. 3 

				

				
					816	אתיקה, חלק ראשון, הגדרה 6.

				

				
					817	Melamed, Building Blocks, p. 94

				

				
					818	אתיקה, חלק ראשון, משפט 4, הוכחה.

				

				
					819	Melamed, Building Blocks, p. 94, n. 46 

				

				
					820	אתיקה, חלק שני, משפט 32.

				

				
					821	איגרות, איגרת 60.

				

				
					822	Melamed, Building Blocks, pp. 98-99 

				

				
					823	איגרות, איגרת 9 (ההדגשות שלי).

				

				
					824	אתיקה, חלק ראשון, משפט 11, הוכחה שלישית (הוכחה חלופית שנייה).

				

				
					825	״ככל שיש לדבר כלשהו יותר ממשות או ישות, כן יש לו יותר תארים״.

				

				
					826	אתיקה, חלק ראשון, משפט 11, עיון (הוכחה רביעית).

				

				
					827	״היכולת שלא להתקיים היא חוסר אונים, ואילו היכולת להתקיים היא עוצמה (כפי שמובן מאליו)״ (שם, שם, הוכחה שלישית (הוכחה חלופית שנייה).

				

				
					828	ראו גם את הדברים הבאים במאמר קצר, חלק שני, הקדמה, סעיף 1: ״לאחר שידברנו בחלק הראשון על האל ועל הדברים הכלליים והאין־סופיים, באים אנו לדון בחלק שני זה על הדברים הפרטיים והמוגבלים [...] ותחילה נבדוק מהו האדם, עד כמה שהוא קיים באופנים אחדים הכלולים בשני התארים שמצאנו באל״. ראו גם שם, פרק 19, סעיף 3: ״אולם, עתה עלינו להוכיח שאין להיפעלויות אלה שום סיבות אחרות. לשם כך דרוש, לפי דעתי, שנחקור את עצמנו בכוליותנו — הן מבחינת הגוף והן מבחינת הרוח. ותחילה עלינו להוכיח שיש בטבע גוף, אשר על ידי תבניתו ופעולתו אנו מופעלים, וכך נעשים מודעים ממנו״. כאן שפינוזה עדיין לא פיתח באופן מלא את תפיסת יחסי גוף־נפש, ועדיין הוא מושפע במידה מסוימת מתורת ״רוחות החיים״ (esprtis animaux) של דקארט וראשוני הסטואיקנים. נקודה זו מהווה את אחד ההבדלים הבולטים בין מאמר קצר לבין האתיקה. בספרו רגשות הנפש, דקארט מפתח באופן שיטתי את תפיסת יחסי גוף נפש שלו. לדעתו העצם החושב והעצם המתפשט הם שני עצמים נפרדים, ולכן גם תפקודי הגוף והנפש הם דברים נפרדים. אולם עבור האדם השפעת הנפש על הגוף מתווכת באמצעות ״רוחות הנפש״ (בתרגום החדש של עדו בסוק בהוצאת רסלינג 2007 הוא מתרגם ״יסודות החיות״). רוחות אלה מתוארות בספרו כחלקים הדקים ביותר מנוזל הדם, גופים קטנים ביותר שנעים במהירות גבוהה (דקארט, רגשות הנפש, חלק ראשון, סעיף 10). הוא מתאר אותם גם כ״רוח עדינה מאוד״ (שם, סעיף 7). מכאן נובע של״רוחות חיים״ עבור דקארט מעמד ביניים, משום שמחד הן אינן חומר במלוא המובן ומאידך הן אינן רוח במובן השלם, ובכך הן יכולות לתווך בין הנפש לגוף, ועיקר ליצור את הפעלות הנפש על ידי שהן מניעות את בלוטת האצטרובל שבמרכז המוח (ראו שם, סעיפים 50-29; חלק שני, סעיפים 51, 79, 107, 147; חלק שלישי, סעיף 160). שפינוזה, במאמר קצר, מושפע אמנם מתורת ״רוחות החיים״, אבל אפשר למצוא במאמר זה גם עמדות בדבר הפרדה מוחלטת בין הגוף לנפש: ״רק האמונה האמיתית או התבונה היא המביאה אותנו להכרת הטוב והרע. וכך, כאשר נראה לי שהסיבה הראשונה והעיקרית לכל הפעולות האלה היא ההכרה." (מאמר קצר, חלק שני, פרק 14, סעיף 2). הביקורת המלאה נגד תפיסה זו של דקארט מופיעה באתיקה, בהקדמה לחלק חמישי: ״דקארט [...] סבור כי הנפש או הרוח מאוחדת באופן מיוחד עם חלק מסוים של המוח, הקרוי בלוטת השקד, שבאמצעות הנפש חשה בכל התנועות המתעוררות בגוף, וכן במושאים חיצוניים, ויש ביכולתה להניע אותם באופנים שונים מתוך כך בלבד שזה רצונה [...] מכאן הסיק דקארט שאין נפש חלשה כל כך שלא תוכל, בהדרכה טובה, להגיע לשלטון מוחלט בריגשותיה הסבילות [...] זוהי דעתו של אדם דגול זה (עד כמה שאני מסיק מדבריו), ואלמלא הייתה חריפה כל כך, לא הייתי מאמין שיצאה מאדם גדול כמוהו. אינני יכול שלא להתפלא על כך שפילוסוף כזה, שהצהיר בתוקף כי לא יסיק שום דבר אלא מתוך עקרונות מובנים מעצמם ולא יחייב אלא את מה שהוא תופס באופן ברור ומובחן, ואשר חזר וגינה את הסכולסטיקנים שרצו להסביר דברים מעורפלים בעזרת איכויות סתומות, שהוא עצמו ייצא בהשערה שהיא סתומה יותר מכל איכות סתומה״. שפינוזה מסיים את דבריו וקובע: ״כיוון שבין רצון לבין תנועה אין שום יחס משותף, אין גם מקום להשוות בין העוצמה או הכוח של הגוף ושל הנפש. ומכאן נובע שכוחות הגוף אינם יכולים להיקבע כלל על ידי כוחות הנפש. לכאן יש להוסיף, שאי אפשר כלל למצוא את הבלוטה הזו תלויה במרכז המוח באופן שניתן להניעה בקלות לכאן ולכאן בדרכים רבות כל כך; ושלא כל העצבים מגיעים למערות המוח״. עם זאת יש לציין כי שפינוזה, באופן שונה מדקארט שטען כי ״רוחות החיים״ הם הסיבה לתנועת הגוף, טוען כי ״רוחות החיים״ אינן יוצרות תנועה בגוף אלא רק משנות את כיוון תנועתו שקיים כבר: ״יכול לקרות שגוף המתנועע כעת לכיוון אחד מסוגל בכל זאת לנטות לצד אחר. למשל, כאשר אני מושיט את זרועי, אני גורם לכך שרוחות [החיים] שכבר הייתה להן תנועתן שלהן, אם כי לא כזאת, בכל זאת מתנועעות עכשיו לכיוון הזה" (שם, פרק 19, סעיף 9). יוסף בן שלמה מסביר, כי עמדה זו של שפינוזה נובעת מקבלתו את הפיזיקה הקרטזיאנית הטוענת לשימור התנועה הקבועה בטבע. על כן לא יתכן שהנפש תכונן כמות של תנועה חדשה, אלא רק שתסיט או תכוון את התנועה (על נושא זה ראו הערה 434 של יוסף בן שלמה בספר מאמר קצר, חלק שני, עמ׳ 334-333). 

				

				
					829	אתיקה, חלק שני, משפט 6. 

				

				
					830	אתיקה, חלק שלישי, משפט 2, עיון. 

				

				
					831	אתיקה, חלק שני, משפט 38.

				

				
					832	שם, שם, משפט 13, משפט נסמך. 

				

				
					833	על מבחני האמת בתורת שפינוזה ראו הערותיו של יוסף בן שלמה במאמר על תיקון השכל, הערות 133, 136, 261; מאמר קצר, הערה 100.

				

				
					834	אתיקה, חלק ראשון, אקסיומה 6.

				

				
					835	ראו למשל מאמר קצר, חלק שני, פרק 4, סעיף א: ״האמונה היא שכנוע חזק מתוך טעמים שעל ידם אני בטוח בשכלי שהדבר הוא באמת, וגם מחוץ לשכלי, כמו שאני בטוח בו בשכלי״; ובמאמר על תיקון השכל, סעיף 41: ״מן הראוי להוסיף, כי לאידאה יש באופן אובייקטיבי מה שיש למושאה באופן ממשי. ולכן לו היה נתון בטבע משהו שאינו עומד בקשר כלשהו עם דברים אחרים, הרי אלו ניתנה גם ישותו האובייקטיבית, שעליה להיות מתאימה בכל לישות הפורמלית, לא הייתה גם היא עומדת בשום קשר לאידאות אחרות; כלומר, לא היינו יכולים להסיק ממנה דבר, ולהיפך, הדברים העומדים בקשר עם שאר הדברים, כמו כל הדברים הנמצאים בטבע, יהיו מובנים והישויות האובייקטיביות שלהם תעמודנה באותו קשר זו עם זו״ (אתיקה, חלק שני, משפט 7: ״סדר האידאות וקישורן זהה לסדר הדברים וקישורם״). 

				

				
					836	אתיקה, חלק שני, משפט 7, עיון.

				

				
					837	שם, הגדרה 4. 

				

				
					838	מאמר על תיקון השכל, סעיף 69.

				

				
					839	איגרות, איגרת 60.

				

				
					840	״באשר נפשנו תופסת את הדברים באופן אמיתי, הריהי חלק משכלו האינסופי של אלוהים; ולכן הכרחי שהאידיאות הבהירות והמובחנות של הנפש יהיו אמיתיות כמו האידיאות של אלוהים״ (אתיקה, חלק שני, משפט 43, עיון 2).

				

				
					841	ראו: דקארט, עקרונות הפילוסופיה, חלק ראשון, סעיפים 46-45. ראו גם הערה 217 של יוסף בן שלמה במאמר על תיקון השכל. 

				

				
					842	דקארט, עקרונות הפילוסופיה, חלק ראשון, סעיף 45.

				

				
					843	שם, שם.

				

				
					844	אתיקה, חלק שני, משפט 7, עיון.

				

				
					845	אתיקה, חלק ראשון, משפט 30, הוכחה; אתיקה, חלק שני, משפט 34.

				

				
					846	“Ordo et connexio idearum idem est ac ordo et connexio rerum” (אתיקה, חלק שני, משפט 7). 

				

				
					847	אתיקה, חלק שני, משפטים 15, 16, 24, 27, 29, עיון. 

				

				
					848	שם, שם, משפט 29.

				

				
					849	מאמר קצר, חלק שני, פרק 22.

				

				
					850	יובל, שפינוזה וכופרים אחרים, עמ׳ 191-187.

				

				
					851	״לפני הכל היו חייבים לעיין בטבע האלוהי, כי הוא ראשון גם מצד הידיעה וגם מצד הטבע״ (אתיקה, חלק שני, משפט 10, עיון). 

				

				
					852	שם, משפט 40, עיון 2.

				

				
					853	שם, משפט 38, עיון.

				

				
					854	Mason, The God of Spinoza, p. 42

				

				
					855	שם, עמ' 45-41.

				

				
					856	קרשקש אומר על כך ״שעם היות התארים נבדלים בחוקנו, הם מתאחדים בחקו״ (אור ה׳, מאמר א׳, כלל ג׳, פרק ג, עמ׳ קט).

				

				
					857	Mason, The God of Spinoza, pp. 42-43 (התרגום והסוגריים המרובעים שלי).

				

				
					858	״העצם במובנו החמור ביותר, הראשוני והאמיתי ביותר הוא מה שלא ניתן לייחס [כנשוא] לנושא מסוים ומה שלא נמצא [כתכונה] בתוך נושא״ (אריסטו, קטגוריות, פרק ה, שורות 14-11). 

				

				
					859	אתיקה, חלק ראשון, הגדרה 6.

				

				
					860	שם, שם, משפט 9.

				

				
					861	שם, שם, הגדרה 4, הגדרה 6.

				

				
					862	אתיקה, חלק שלישי, משפט 2, עיון. 

				

				
					863	אתיקה, חלק ראשון, הגדרה 6. 

				

				
					864	חשוב לציין, כי על אף הקירבה של ג׳ונתן בנט לפרשנותו של ריצ׳ארד מייסון, בנט טועה טעות קטגורית ביחס לתארים של שפינוזה, משום שהוא מתאר את התארים כתכונות היסוד של העצם: ״התכונות היסודיות הלא ניתנות להפשטה לחלוטין [...] מכונות תארים. עבור שפינוזה תואר הוא דרך קיום בסיסית״ (Bennett, A Study of Spinoza’s Ethics, p. 61). זו טעות קריטית, מכיוון שלא יתכן שעבור שפינוזה להבנת התואר כתכונה של האל יהיה תוקף לוגי. שפינוזה טוען שעל מנת שנוכל לדעת דבר באופן הולם מתוך הגדרתו, על ההגדרה להקיף את המהות של דבר ולא את תכונותיו: ״הגדרתו האמיתית של כל דבר אינה כוללת ואינה מבטאת אלא את טבעו של הדבר המוגדר״ (אתיקה, חלק ראשון, משפט 8, עיון 2). במקום אחר שפינוזה מזהיר מפורשות, כי על ההגדרה להיות מבוססת רק על המהות של הדבר ולא סגולותיו: ״על מנת שהגדרה תיקרא מושלמת עליה להסביר את המהות הפנימית של הדבר ולהישמר פן תיקח את מקומה סגולה כלשהי [...] כי אין אנו מבינים את סגולותיהם של הדברים כל עוד אין אנו מכירים את המהויות שלהם״ (מאמר על תיקון השכל, סעיף 95). כמו כן באיגרת 60 שפינוזה מציין, כי ״אותו מושכל של הדבר או אותה הגדרה יביעו את הסיבה הפועלת״, ומכאן שהסיבה הפועלת מבטאת את ההגדרה של הדבר. ואולם הסיבה הפועלת של הדבר היא בעצמה מהותו של הדבר לפי הגדרה 2 בחלק שני באתיקה. מכאן ניתן להיווכח, כי התארים בעצם המוגדרים כמה שהשכל תופס אודות מהות העצם, אינם יכולים בשום אופן להיתפס כתכונותיו של העצם או לחילופין תכונותיו של העצם אינן יכולות להיות הסיבה הפועלת שלו הזהה עם מהותו. 

				

				
					865	Bennett, A Study of Spinoza’s Ethics, p. 61; Mason, The God of Spinoza, p. 46

				

				
					866	איגרות, איגרת 9, עמ׳ 88. 

				

				
					867	המילה הלטינית aspectus משמעותה בעברית היא ״היבט״. היבט נגזר מן השורש מ.ב.ט. כאשר אנו מביטים בדבר מסוים, הוא מתגלה להכרתנו במניפה של היבטים שיש להם צדדים שונים. אולם כל ריבוי אינסופי של היבטים על הדבר עצמו שייכים למעשה לדבר אחד הנתון לבחינתנו. כך גם תארי העצם, שהם ההיבטים של השכל אודות מהות העצם. 

				

				
					868	בדומה לכך ראינו קודם שגם הקיום מתואר על ידי שפינוזה כשייך ולא זהה למהות האל ולא זהה עם איתה. ראו פרק 3, סעיף 3ג. קרבת שפינוזה אל קרשקש בתפיסת הקיום אל מהות האל.

				

				
					869	ראו למשל אתיקה, חלק ראשון, הגדרה 6, הסבר; וראו גם להלן, סעיף 5ה. היחס שבין המהות לתארים.

				

				
					870	“Per Deum intelligo ens absolute infinitum hoc est substantiam constantem infinitis attributis quorum unumquodque aeternam et infinitam essentiam exprimit” אתיקה, חלק ראשון, הגדרה 6.

				

				
					871	מאמר קצר, חלק ראשון, פרק 3, סעיף 1, הערה א׳. 

				

				
					872	איגרות, איגרת 9, עמ׳ 88 (ההדגשות שלי). 

				

				
					873	אור ה׳, כלל ג׳, פרק ג, עמ׳ קי. 

				

				
					874	על הערה זו של עמנואל יואל ראו את ספרו במהדורה הגרמנית Joel, Zur Genesis der Lehre Spinoza’s, p. 19. בתרגום העברי של הספר לא מצאתי הערה בנושא, אבל מצאתי שהוא דן על הבחנתו של קרשקש בין תארים עצמיים לבין תארים שהם ״תארים מטבע ההיגיון בלי כל תוכן ריאלי״ (יואל, הפילוסופיה הדתית של חסדאי קרשקש, עמ׳ 54-53). על נושא זה ראו גם את התנגדותו של וולפסון לפרשנותו של יואל: Wolfson, The Philosophy of Spinoza, vol. 1, pp. 229-230. וראו גם את הצגת הנושא על ידי יוסף בן שלמה במבוא למאמר קצר, פרק ה, עמ׳ 31-30 ופרק יא, עמ׳ 58. בפרק יא אומר בן שלמה את הדברים הבאים: ״מסתברת יותר היא ההשוואה שעושה יואל לתורת קרשקס על 'הבחינות השכליות' [...] אך גם השוואה זו תופסת לגבי המושג סגולה ולא לגבי מושג התואר המדויק של שפינוזה, שאין לו מקום אצל קרשקס״. אני מסכים עם הרישא של דבריו, לפיה הסגולות בתורת שפינוזה דומות ל״בחינות השכליות״ בתורת קרשקש, אולם חלוק לחלוטין על הסיפא של דבריו, שאין מקום בתורת קרשקש למושג התואר המדויק של שפינוזה. יואל עצמו, שעל בסיס דבריו אומר בן שלמה את דעתו, כותב את הדברים הבאים המזהים את תארי תורת שפינוזה עם תורת התואר העצמי של קרשקש, ומתוכם מתבררת סתירה מהותית בהבנת בן שלמה את דברי יואל: ״יתר על כן כבר חשב ר׳ חסדאי ע״ד אפשריות אחרות למצוא השוואה מהותית גם בין אלוהים ובין העולם הגשמי והוא מצא אותה במושג השתפי של הטוב. גם העולם הוא טוב במינו, לפי דעתו, וחייב תודה בעד התהוותו למקור המקורות של הטוב. כל מי שיתבונן בדבר מקרוב יהיה ברור לו כי התוודעות שפינוזה עם החוקרים הנזכרים גרמה לו לוותר על רעיונו של קרטזיוס: אלוהים ברא עצם שזר לגמרי למהותו. ולא עוד אלא ששמשה לו למצוא אותה התפיסה השכלית שלפיה גם העצם המתפשט שייך למהות אלוהים״ (יואל, הפילוסופיה הדתית של חסדאי קרשקש, עמ׳ 97-96). במקום אחר מקשר יואל מפורשות בין תפיסת הוואקום של קרשקש לבין תואר ההתפשטות של שפינוזה: ״בהזדמנות זו מביע חסדאי קרשקש את דעתו על דבר מושג המקום בסגנון כזה שמקרב אותנו מעט על הגנזיס של הטרמינולוגיה השפינוזיסטית: 'המקום הוא אחד מתארי אלוהים'" (שם, שם, עמ׳ 47). 

					כשמתייחסים להבחנה שבין תארים עצמיים לבין סגולות, יש להבין כי התארים השפינוזים — ״מה שהשכל תופס על אודות העצם בתור מה שמכונן את מהותו״ (אתיקה, חלק ראשון, הגדרה 4) — שונים מהתארים שאנשי ימי הביניים מייחסים לאל. שפינוזה מגדיר תארים אלו מוגדרים כ״סגולות״ או גם ״כינוי חיצוני״. שפינוזה מציין את סגולות האל תשע פעמים בכתביו: (1) מאמר קצר, חלק ראשון, פרק שני, סעיף 29; (2) מאמר קצר, חלק ראשון, פרק שלישי, סעיף 1; (3) מאמר קצר, חלק ראשון, פרק שביעי; (4) מאמר על תיקון השכל, סעיף 76, הערה 26; (5) Cogitata Metephysica II, ch. 11; (6) אתיקה, חלק ראשון, נספח; (7) איגרת 6; (8) איגרת 35; (9) איגרת 85. במאמר קצר, חלק ראשון, פרק שני, סעיף 29 שפינוזה מגדיר את הסגולות ״כינוי חיצוני״. וולפסון מתחקה אחר המשמעות הלא ברורה להגדרה ״כינוי חיצוני״ ומפנה ל־Cogitata Metephysica II, ch. 11, שם שפינוזה מבחין בין תארים שהם incommunicable לבין communicable. על חלוקה זו אומר שפינוזה: ״למען האמת, זאת נראית לי חלוקה נומינלית יותר מאשר אמיתית. משום שהידע של אלוהים אינו עולה בקנה אחד [coincide] עם הידע האנושי יותר מאשר כלב, בבחינת האות השמיימי [קבוצת הכוכבים כלב] עולה בקנה אחד עם הכלב שהוא חיה נובחת, וייתכן שהידע של אלוהים דומה אף פחות מזה לידע האנושי״ (הסוגריים המרובעים שלי). יש לציין כי דברים דומים אומר שפינוזה באתיקה, חלק ראשון, משפט 17, עיון. שפינוזה באותו הפרק עצמו מציע חלוקה אחרת של תארי אלוהים — כאלה שמבטאים את המהות הפועלת של אלוהים וכאלה שמבטאים את אופן קיומו של אלוהים. למהות הפועלת שייכים תארים כמו ידיעה, רצון, חיים ויכולת, ואילו לאופן קיומו של אלוהים שייכים תארים כמו אחדות, נצחיות והכרח עצמי. יתרה מזאת, באיגרת 35 שפינוזה מדבר על סגולות הנכללות ביש הכרחי המציאות, כמו נצחיות, פשטות, אי־מוגבלות, אי־חליקות, מציאות הכרחית חסרת אי־שלמות ועוד. גם בנספח לחלק ראשון באתיקה שפינוזה עורך הבחנה ברורה בין תארי האל לבין הסגולות כתכונות האל: ״בדברים האלה הסברתי את טבעו של אלוהים ואת תכונותיו. הווה אומר: שהוא קיים בהכרח; שהוא אחד ויחיד; שהוא נמצא ופועל־מתוך הכרח טבעו בלבד, שהוא סיבתם החופשית של כל הדברים". 

					לאור הבחנות ותיאורים אלו של הסגולות או התכונות התחייבות מן מציאותו ההכרחית של אלוהים וולפסון קובע את המסקנה הבאה: ״אם ניקח בחשבון את כל הקטעים האלה, אנו עשויים להסיק כי ׳הסגולות החיצוניות׳ [extraneous denomination] הן הסבר של ׳אופן הקיום׳ של אלוהים או של הביטוי ׳הכרחי המציאות׳. לכן התכונות של שפינוזה עולות בקנה אחד למה שתיאר רמב"ם כ: (1) הסבר של שם, (2) פעולות, שני אלו מובחנים על ידיו מהתארים המהותיים״ (Wolfson, Harry A., The Philosophy of Spinoza – Vol 1, pp. 127-232).

				

				
					875	״איני מכיר בשום הבדל בין מושכל אמיתי ובין מושכל מכוון חוץ מזה שהתואר אמיתי מתייחס להסכמה של המושכל לדבר המושכל על ידו, בעוד שהתואר מכוון מתייחס לטבעו של המושכל בעצמו. באופן זה אין שום הבדל בין מושכל אמיתי ובין מושכל מכוון מלבד יחס חיצוני זה״ (איגרות, איגרת 60, עמ׳ 232).

				

				
					876	לדיון נרחב בנושא זה ועמדותיו ראו: Melamed, Building Blocks, pp. 96-99.

				

				
					877	איגרות, איגרת 64, עמ׳ 237.

				

				
					878	אתיקה, חלק שני, משפטים 11-13.

				

				
					879	אתיקה, חלק ראשון, הגדרה 3; שם, משפט 10, הוכחה.

				

				
					880	ההקבלה בין תואר המחשבה להתפשטות ובין האידאות לאופנים המתפשטים מתחייבת מתוך מבחן הקורספונדנציה שלאור משפט 7 בחלק שני באתיקה קובע פרלליזם בין התארים. בהקשר זה ראו גם איגרות, איגרת 60; אתיקה, חלק ראשון, אקסיומות 6-5. 

				

				
					881	איגרות, איגרת 65, עמ׳ 239.

				

				
					882	איגרות, איגרת 66, עמ׳ 240.

				

				
					883	Bennett, A Study of Spinoza’s Ethics, p. 78; Joachim, Spinoza’s Tractatus, p. 76, n. 1 

				

				
					884	לקריאה נרחבת בנושא זה ראו: Melamed, Building Blocks, ch. 4 (במיוחד עמ׳ 160-174). 

				

				
					885	להרחבה ראו: Melamed, Spinoza’s Metaphysics, ch. 2, pp. 82-86.

				

				
					886	דוגמה ל״אופן של תואר״ מופיעה בהגדרת נפש האדם: ״הדבר הראשון [...] המכונן את ישותה בפועל של נפש האדם אינו אלא האידאה של דבר יחיד כלשהו הקיים בפועל. הוכחה: מהות האדם (לפי ב: 10 נ) מתכוננת על ידי אופנים מסוימים של תארי אלוהים [...] לכן הדבר הראשון המכונן את ישותה בפועל של נפש האדם הוא אידאה של דבר יחיד הקיים בפועל" (אתיקה, חלק שני, משפט 13). יתרה מכך, גם בהגדרת האופן ניתן להבחין בין שני הסוגים של האופנים: ״באופן אני מבין את הפעלות העצם, או את מה שנמצא בתוך דבר אחר, שבאמצעותו הוא גם מושג״ (אתיקה, חלק ראשון, הגדרה 5). מהגדרה זו ניתן לומר כי שפינוזה עורך אפוא הקבלה בין האופן לבין ההפעלות, אולם את האופן הוא מכנה כיחיד — Modum, ואילו את ההפעלות ברבים — Affectiones, והוא מציין שהאופן הוא הפעלה של עצם, כלומר ביטוי של העצם אשר מתבחן בתואר מסוים ולא בכל התארים כמו הפעלות העצם.

				

				
					887	כאשר שפינוזה משתמש במושג ״הפעלות העצם״, הוא מציין אופן של כל תארי אלוהים. לכן נראה כי ברוב הפעמים שבהם הוא מגדיר ״הפעלות העצם״, הוא משייך את ההפעלה לעצם, או לאלוהים, או לתאריו שזהים עם מהותו. בכך מתקיים קישור ישיר בין הפעלות העצם לאלוהים או לתאריו (ברבים), דבר שאינו מתאים ל״אופן של תואר". ראו למשל אתיקה חלק ראשון משפטים 1, 5, 14 משפט נסמך 2, 24 הוכחה, 30, והגדרה 5.

				

				
					888	״סדר האידאות וקישורן זהה לסדר הדברים וקישורם״ (אתיקה, חלק שני, משפט 7).

				

				
					889	״אלוהים הוא סיבת האופנים של תואר כלשהו רק באשר הוא נדון מבחינת התואר שאלה הם אופניו, ולא מבחינת כל תואר אחר״ (שם, משפט 6).

				

				
					890	שם, משפט 7 עיון. 

				

				
					891	״מערכת היחסים בין אופן של אלוהים (כלומר אופן אשר מתבחן בכל התארים) לבין האופנים של התארים (אופנים אשר מתבחנים בתואר מסוים אחד) אשר מכוננים את האופן של אלוהים, היא אותה מערכת יחסים שבין אלוהים (כלומר העצם שתחת כל התארים) לבין העצם כפי שהוא נתפס תחת תואר ספציפי״. Melamed, Spinoza’s metaphysics, ch. 2, p. 83 (הסוגריים המרובעים שלי).

				

				
					892	שם, עמ' 64.

				

				
					893	״עצם אינסופי באופן מוחלט אינו ניתן לחלוקה״ (אתיקה, חלק שני, משפט 13, אקסיומה 1).

				

				
					894	״העצם, לפי הטבע, קודם להפעלותיו״ (אתיקה, חלק ראשון, משפט 1).

				

				
					895	״אלוהים הוא סיבת האופנים של תואר כלשהו רק באשר הוא נדון מבחינת התואר שאלה הם אופניו, ולא מבחינת כל תואר אחר״ (אתיקה, חלק שני, משפט 6).

				

				
					896	Melamed, Building Blocks, p. 97; Melamed, Spinoza’s Metaphysics, ch. 2, pp. 162-165 

				

				
					897	Spinoza, Thoughts on Metaphysics, Part I, ch. 5 

				

				
					898	אתיקה, חלק ראשון, משפט 10, עיון.

				

				
					899	שם, חלק שני, משפט 45, הוכחה. 

				

				
					900	שם, משפט 38. 

				

				
					901	שם, משפט 32.

				

				
					902	שם, משפט 11, משפט נסמך.

				

				
					903	Melamed, Building Blocks, pp. 101-102 

				

				
					904	אתיקה, חלק שני, משפט 13, אקסיומה 1.

				

				
					905	ראו למשל מאמר קצר, חלק ראשון, פרק 2, סעיף 17; איגרות, איגרת 9; אתיקה, חלק ראשון, משפט 9. 

				

				
					906	שם, משפט 16, הוכחה.

				

				
					907	מאמר קצר, חלק ראשון, פרק 2, סעיף 8.

				

				
					908	יואל, תורת הפילוסופיה הדתית של רבי דון חסדאי קרשקש, עמ׳ 20-19.

				

				
					909	גלילי, תפקיד השכל בהגדרת התואר; Melamed, Building Blocks, pp. 98-99.

				

				
					910	ראו פרק 3: הוכחת האל של שפינוזה בספרו אתיקה, סעיף 3ב. מקורות השפעה עיקריים בהוכחת האל הראשונה של שפינוזה. ראו סעיף 3ג. קירבת שפינוזה אל קרשקש בתפיסת יחס הקיום אל מהות האל. כמו כן ראו פרק 4: המבנה הארכיטקטוני של העצם השפינוזי וקרבתו לפיזיקה ולמטאפיזיקה של קרשקש, סעיף 4א. תפיסת העצם של שפינוזה ויחסו לתפיסת האלוהות של קרשקש. 

				

				
					911	״ישאר אם כן שיהיה עצמי למהות. וזה, שמתנאי המהות — היותו נמצא חוץ לשכל״ (אור ה׳, מאמר א׳, כלל ג׳, פרק ב, עמ׳ צח). 

				

				
					912	שם, פרק ג, עמ׳ קיג.

				

				
					913	שם, עמ׳ קט-קי. 

				

				
					914	שם, עמ׳ קיג. 

				

				
					915	ראו בהקשר זה אורבך, עמודי המחשבה הישראלית, עמ׳ 175-160.

				

				
					916	מורה נבוכים, חלק ראשון, פרק 37.

				

				
					917	בשני מקומות מרכזיים בתורת קרשקש אפשר להיווכח בתפיסתו שלא ניתן לדעת את מהות אלוהים. מקום אחד הוא תיאורו של את פגישת משה עם אלוהים בנקרת הצור. קרשקש מפרש כי כאשר ביקש משה לראות את כבוד ה׳ הוא לא ביקש לראות את עצמותו, שהרי ״לא ביקש משה השגת המהות לעולם ולא ימשיל הכתוב ולא ייחס לאדון הנביאים, חלילה, סכלות הקשה במשלים או בחידות, להיות גלוי ומפרסם למתחילים בעיון המנעות השגת המהות (אור ה', מאמר א׳, כלל ג׳, פרק א, עמ׳ צה). את בקשת משה לדעת את מהות האל קרשקש מפרש כידיעת התארים העצמיים. הבקשה השנייה: ״הראיני נא את כבודך״, הייתה ידיעת "התארים העצמיים בלתי נבדלים ממנו״ (שם, פרק ג, עמ׳ קח). במקום שני שבו קרשקש שולל את ידיעת מהות האל נאמר: ״והוא האלוה, הוא דבר מסכם עליו מבעלי העיון ומכתובי התורה, שהוא נעלם תכלית העלם באופן שהשגת מהותו לזולתו נמנע [...] ולזה יראה, שתקנו אנשי הכנסת הגדולה מטבע ברכות בשלון נמצא ונסתר. וזה, כי מציאותו נגלה ומפורסם, ומהותו נעלם תכלית העלם״ (שם, מאמר ג׳, כלל ג׳, פרק א, עמ׳ צה-צו). 

				

				
					918	שם, עמ׳ קי.

				

				
					919	״ואם היתה עצמותו, יתחיב אחד משני ביטולים: (1) אם שיהיה עצמותו יתברך מושג אצלנו אם היה שאין בעצמו אלא המובן אצלנו בשם הידיעה. (2) ואם שיהיה בעצמו דבר זולת המובן אצלנו שם הידיעה, ויהיה בהכרח עצמותו מורכב משני עניינים, והם, מה שנשיג בשם הידיעה, ומה שנסכלהו. וכל אחד מאלה בתכלית הבטול״ (אור ה׳, כלל ג׳, פרק ג, עמ׳ קיא, המספור שלי).

				

				
					920	״אחר כן אומר, שאני מצאתי מדרך העיון ממה שמוכיח שהוא חי יכול חכם, הוא מה שנתברר לנו שהוא ברא כל הדברים, ולפי הכרע דעתנו, ברור שלא יעשה כי אם יכול, ואין יכול כי אם חי, ולא יתכן עשוי משוכלל אלא ממי שידע היאך יהיה העשוי לפני שיעשהו [...] וכאשר הושגו לשכלנו שלשה עניינים אלו ביחד, לא היה אפשר ללשוננו לאומרם במלה אחת, לפי שאין מצויה בשפה מלה הכוללת שלושה עניינים הללו, לפיכך הוזקקנו לבטא אותם בשלוש תיבות, אחר שקבענו בדברינו בפירוש שהשכל השיגם ביחד. ולכן אל יחשוב אדם כי הקדמון יתברך ויתעלה יש בו עניינים שונים, כי עניינים אלה הם כולם כלולים בעניין שהוא עושה, אלא שביטויינו הוא אשר דחף אותנו לומר מושג זה בשלשה לשונות, לפי שלא מצאנו במונחים המדוברים ביטוי הכוללם, ואי אפשר שנחדש להם מלה, כי אז תהיה המלה בלתי ידועה וזקוקה לפירוש, ונמצא שחזרנו למלים רבות במקומה. ואם ידמה אדם כי עניינים אלו מחייבים שוני, כלומר שיהא זה זולת זה, הנני מבאר לו ביטול מה שנדמה לו על ידי העיון האמיתי. והוא שהשוני וההשתנות אינם נמצאים כי אם בגופים ובמקרים, אבל בורא הגופים והמקרים מסולק ממנו כל שוני והשתנו״ (רס"ג, הנבחר באמונות והדעות, מאמר 2, פרק 4).

				

				
					921	״ועדין איני מסתפק בזה עד שאפרשהו היטב ואומר: כשם שמה שאנו אומרים ״עושה״ — אין במשמעו תוספת בעצמותו, אבל יש במשמעו שיש לו כאן עשוי, כך מה שאנו אומרים ״חי״, ״יכול״, ״חכם״ — שהם פירוש ״עושה״. ואף לא יתכן שיהא עושה אלא מי שהעניינים הללו בו ביחד, אין במשמעותן תוספת בעצמותו, אבל יש במשמעותן שיש לו כאן עשוי״ (רס"ג, הנבחר באמונות והדעות, מאמר 2, פרק 4).

				

				
					922	״הטעם שאנו מספרים אותו באלה המידות, להורות על עניינו ואמיתת מציאותו, ולהעיר על כבודו ולהבין המדברים כי יש להם בורא שחייבים בעבודתו. והוצרכנו לספר אותו בנמצא, מפני שהראיות הורו על מציאותו בעדות סימני מעשיו בעולם [...] על כן נתחייבנו לספר אותו בנמצא, מפני שהתקיים בשכלנו כי הנעדר לא יהיה ממנו פועל ולא שום מעשה״ (בחיי איבן פקודה, חובות הלבבות, שער הייחוד, פרק 10, עמ׳ קיד). 

				

				
					923	״וכיון שלא מצאנו במה שאנו מדברים בו מן הלשונות מילה שתורה על אמיתת עניין הבורא יתברך, הוצאנו העניין ביותר ממילה אחת. והריבוי הנמצא במידות הבורא יתעלה איננו מצד עצם כבודו, רק מצד קוצר כוח מליצת המספר מהשיג עניינו במילה אחת שתורה עליו״ (שם, עמ׳ קטו).

				

				
					924	״וצריך, שתבין מעניין הבורא, שאין כמוהו דבר, וכל אשר תספר אותו בו מן המדות, שתבין מהן רחוק שכנגדן ממנו, כאשר אמר אריסטו: השוללות במידות הבורא יתברך אמיתיות מן המחייבות, מפני שכל מה שמחייבין לעצם כבודו מן המדות, איננו נמלט ממדות העצם או ממדות המקרה, ובורא העצם והמקרה לא תשיגהו מידה ממדותם בעצם כבודו״ (שם, עמ׳ קטז). 

				

				
					925	״אך המדות האלהיות הפעליו, הן המדות אשר יספר בהן הבורא יתברך מצד פעלותיו, ואפשר שישתתף בספורן עם קצת ברואיו. והתרנו לספר אותו בהן, מפני הדחק המצריך אותנו להודיענו ולעמד על מציאותו, כדי שנקבל עבודתו״ (שם, שם).

				

				
					926	״בסיכומו של דבר מתחלקים התארים — למעט השם המפורש יתעלה — לשלושה חלקים: תארי השפעה, תארי יחס ותארי שלילה. תארי ההשפעה לקוחים מן ההשפעות היוצאות ממנו באמצעים טבעיים, כגון מוריש ומעשיר משפיל אף מרומם, וחנון ורחום [...] תארי היחס, כגון ברוך ומבור ומהולל וקדוש ורם ונשא, לקוחים מן השבח שאנשים משבחים אותו. אלא, אף שהם רבים, אינם מחייבים בו ריבוי ואינם מוציאים אותו מהיות אחד. תארי השלילה הם כגון חי ואחד וראשון ואחרון. הוא מתואר באלה כדי לשלול ממנו את הפכיהם, לא כדי שלקבוע לגביו את אלה במשמעיות שאנו מבינים בהם [...] התארים התלויים בשם המפורש יתעלה מצביעים על יצירה לא באמצעים טבעיים, כגון יוצר ובורא ועושה נפלאות גדולות לבדו״ (הלוי, הכוזרי, מאמר 2, פרק 2, ההדגשות שלי).

				

				
					927	״אנו איננו מבינים חיים אלא בחוש ובתנועה, והוא נעלה משניהם. אנו מתארים שהוא חי כדי לשלול שהוא דומם או מת, בגלל תחושת הלב הראשונית שמה שאינו חי — מת [...] כשם שהאבן נחותה מלקבל ידיעה או בורות, נשגבה העצמות האלוהית מלקבל חיים או מוות, כמו שאין היא מקבלת אור וחושך. לו שאלו אותנו אם עצמות זו מאירה או חשוכה, היינו אומרים בדרך מושאלת ״מאירה״, מתוך חשש מפני תשומת הלב שתאמר שמה שאינו מאיר — חשוך. לאמתו של דבר עלינו להגיד שאת האור ואת החושך מקבלים רק הגופים. והעצמות האלוהית אינה גוף, ולכן אין לתאר אותה שהיא מאירה או חשוכה אלא על דרך הדימוי, או כדי לשלול את התואר המצביע על חסרון״ (שם, שם). 

				

				
					928	״דע כי התיאור בשלילות הוא התיאור הנכון, אשר אין בו כל מאי־הדיוק ואין בו חסרון לגבי האל ולא בשום מצב. ואילו בתיאורו בהיגדים חיוביים יש משום שיתוף וחסרון [...] השבח למי אשר השכלים — בנסותם להתבונן בו — השׂגתם הופכת לקוצר השׂגה ובראותם כיצד מעשׂיו מתחייבים מרצונו, הופכת ידיעתם לאי־ידיעה; וכאשר מבקשות הלשונות לרוממו בתארים, הופכת כל צחות מליצה לגמגום ואין־אונים״ (מורה נבוכים, חלק ראשון, פרק 58).

				

				
					929	״האל יתעלה הוא מחויב המציאות שאין בו הרכבה [...] ואין אנו משיגים אלא את עובדת היותו, ולא את מהותו. לא ייתכן אפוא שיהיה לו תואר חיוב, מפני שאין לו עובדת־היות מחוץ למהותו כך שתואר יוכל להצביע על אחת משתיהן. לא כל שכן [לא ייתכן] שתהא לו מהות מורכבת, כך שהתואר יצביע על שני חלקיה. על אחת כמה וכמה [שלא ייתכן] שיהיו לו מקרים באופן שהתואר יצביע גם עליהם. מכאן שאין לו תואר חיוב בשום פנים״ (מורה נבוכים, חלק ראשון, פרק 58); בפרק לאחר מכן הוא אומר: ״הוא אפוא נמצא לא בתוקף מציאות וכן הוא חי לא בתוקף חיים, יכול לא בתוקף יכולת, ויודע לא בתוקף ידיעה, אלא הכל מעוגן בעניין אחד שאין בו ריבוי״ (מורה נבוכים, ראשון, פרק 57).

				

				
					930	מורה נבוכים, חלק ראשון, פרקים 53, 57.

				

				
					931	״הוא מבואר שכאשר יתואר השם יתברך באיזה תאר שיהיה או בתארים רבים, הנה אין אלו התארים מחייבים לו רבוי, כי אין לו נושא, ולזה לא יורו כל אלו התארים בו כי אם דבר פשוט. וכבר יתאמת שהתארים הנאמרים בשם יתברך נאמרים בו בקודם, ובשאר הנמצאים באחור, עם הודאתינו שאין יחס בין השם יתברך ובין נבראיו [...] וראוי שתדע שבכאן תארים אי־אפשר מזולת שיתואר השם יתברך בהם, כאלו תאמר שהוא עצם, לא על ששם העצם יאמר בו ובזולתו בהסכמה, אבל יאמר בקודם ובאחור, כי הדבר אשר שם כל הדברים המתוארים בתאר מה באופן שיתוארו בתאר ההוא, מפני מה שקנו ממנו בעצמות וראשונה, הנה הוא יותר ראוי שיהיה נקרא בשם ההוא״ (רלב"ג, מלחמות השם, מאמר 3, פרק 4, עמ' 136); ראו גם מאמר 5, חלק 3, פרק 12.

				

				
					932	להרחבה בנושא זה ראו: גלילי, תפקיד השכל בהגדרת התואר. 

				

				
					933	Wolfson, Crescas on the problem of divine attributes, pp. 200-201

				

				
					934	״וכן על הפלגת רבוים, באמרו: ״אספרם מחול ירבון״. והנה המשיל המספר הבב״ת לריבוי המופלג שהוא גדול מריבוי החול״ (אור ה׳, מאמר א', כלל ג׳, פרק ג, עמ׳ קח).

				

				
					935	״והבקשה השנייה, באמרו: ״הראני נא את פניך״, הייתה ידיעת התארים העצמיים הבלתי נבדלים ממנו״ (שם).

				

				
					936	״ואם אינם בשיתוף השם הגמור, אבל בקדימה ואחור, עם ההפרש אשר בין בעל תכלית ובב״ת״ (שם).

				

				
					937	״ולהיות הדמיון אשר בינוי ובין ברואיו בלתי נערך, למה שאין יחס וערך בין הבב״ת והבעל תכלית, הוא הנמנע לערוך בו דמות״ (שם, עמ׳ קו).

				

				
					938	שם, עמ׳ קיא (ההדגשות שלי).

				

				
					939	קרשקש, באור ה', מאמר א׳, כלל ג׳, פרק א, מגדיר את הדיון אודות מציאות האל כ״עצמי למהות״. אולם בפרק ג הוא מגדיר את שם האל המפורש (ובהמשך הפרק גם את שאר תארי האל) כ״תואר עצמי״. זאת משום שהוא מסביר את פירוש רמב״ם לשם האל המפורש כמציין עניין מיוחד השייך למהות האל. ראו: הרווי, על התהיות בתורת התארים של ר' חסדאי קרשקש, עמ' 137, סעיף ג׳ ״ארבע קושיות״.

				

				
					940	ראו פרשנותו ומקורותיו של קלצקין בספרו אוצר המונחים הפילוסופיים למילה עצמי: ״עַצְמִי, מתייחס על העצם (wesentlich, substantiell; selbständig; eigentlich). והצורה היא הצורה הראשונה הכללית אשר היא שורש כל צורה עצמית וכל צורה מקרית (חו״ה, היחוד ו׳). והוא (שם אחד) נאמר על שני ענינים, האחד מהם מקרי, והוא העובר, והשני עצמי, קיים, והוא האמתי (שם, היחוד ח׳). כי כל מה שימצא בשום דבר מקרה אי אפשר שלא ימצא בדבר אחר עצמי, אמתי וכו׳, כחום במים החמים, שהוא מקרה במים, והוא באש עצמי, קיים (שם, היחוד ט׳). והן (המדות האלהיות) מתחלקות לשני חלקים: עצמיות ופעליות, וטעם אמרנו עצמיות שהן מדות קיימות לאל יתעלה וכו׳, תאותנה לו לעצם כבודו (שם, היחוד י׳). איני רוצה לומר אלא מעלה תפריד את בעליה פרידה עצמית, כהיפרד הצמח מן הדומם והיפרד האדם מן הבהמה (כוזרי א׳ ל״ט). ומן התבניות ההם צורות עצמיות ומקריות (שם ה׳ י״ב) שהוא (הטבע) יניע האבן אל מקום ויניחה בו הנעה והנחה עצמית, לא מקרית (אמונה רמה א׳ ג׳, עמ׳ י״ד). כי התארים הרבים אשר נתארהו ית׳ בהם לא יתכן בהם התארים העצמיים או המקריים, בלתי הצרופים. אמנם העצמיים הם כאלו יאמר אומר שהאל ית׳ וית׳ הוא בעצמו ובעצמותו ענין כך וכו׳ (שם ב׳ ג׳, עמ׳ נ״ד). ויסירו השיבושים הנמצאים ברוב דעות המעיינים מהסתפקות הענינים המקריים בעצמיים (מו״נ א׳ ל״ד). וכל תאר שיחשב מאמין התארים שהוא עצמיי לבורא יתברך אתה תמצא ענינו ענין האיכות (שם א׳ נ״ג). כי הדברים העצמיים האמתיים נמצאים בעצמם חוץ לשכל, ונמצאים בשכל, וג״כ נמצאים בדבור (רוח חן ה׳). דע כי ג׳ מיני מלות נמצא: עצמיות, מקריות ונבחרות. העצמיות הן המלות אשר תורינה העניין אשר תורינה ביחוד כי הושמו להורותו וכו׳, המקריות הן אותן אשר תקח מכוונתן העצמית להעתיקן אל כונה לא־עצמית להן וכו׳ (לשון למודים לרמח״ל למוד ה׳, כ״ב)״.

				

				
					941	״כמו שלא יצויר היות עצם בזולת מציאותו, ולא מציאותו בזולת העצם, כן לא יצויר התואר בזולת המתואר, ולא המתואר בזולת התואר״ (אור ה׳, מאמר א׳, כלל ג׳, פרק ג, עמ' קיג). 

				

				
					942	אריסטו, קטגוריות, פרק 5.

				

				
					943	״ואבל הוא יתברך אין לו חלק בעצמות, כי עצמותו אחד, פשוט בתכלית הפשיטות״ (אור ה׳, כלל ג׳, פרק ג, עמ׳ קט).

				

				
					944	שם, עמ׳ קח.

				

				
					945	Wolfson, Crescas on the Problem of Divine Attributes, pp. 205-206 

				

				
					946	אור ה׳, כלל ג׳, פרק ג, עמ׳ קט.

				

				
					947	לדעת שפינוזה מהות אלוהים ניתנת באופן עקרוני להשגה שכלית, אך היא אינה ניתנת לדימוי באמצעות הדמיון. על כן עבורו השכל האנושי כן יכול לדעת את מהותו של אלוהים כעצם בן אינסוף תארים, אף על פי שאין הוא יכול לחוש או לדמיין את התארים האחרים שאין האדם מתבחן בהם: ״לשאלתך, אם יש לי מושכל ברור של אלוהים כמושכל שאני משכיל את המשולש, אני משיב בחיוב. אבל אם תשאלני, אם יש לי דימוי ברור של אלוהים כדימוי שאני מדמה את המשולש, אשיב בשלילה, כי אין אנו יכולים לדמות את אלוהים, אבל יכולים אנו להשיגו בשכלינו. וכאן עוד ראוי להעיר, שאין אני אומר שאני מכיר את אלוהים לחלוטין, אבל אני מבין כמה מתואריו, אף כי לא את כולם, ואפילו לא את רובם, וודאי הוא שחסרון ידיעת רובם אינו מעכב בידי לדעת כמה מהם״ (איגרות, איגרת 56, עמ׳ 223); לקריאה נוספת בנושא זה ראו: Mason, The God of Spinoza, p. 33.

				

				
					948	דקארט, בספרו עקרונות הפילוסופיה, חלק ראשון סעיף 53, אומר: ״לכל עצם יש תואר עיקרי אחד״. אולם בהמשך, בסעיף 62, הוא עורך שלושה סוגים של הבחנות פילוסופיות הנוגעות לטבע הממשות ויחס התבונה אליה ואומר דברים אחרים לחלוטין אודות העצם והתארים: ״ההבחנה האחרונה, זו הנעשית על ידי המחשבה עומדת על כך, (בראשונה) שאנו מבחינים לעתים בין עצם לבין אחד מתאריו, על אף שבלעדיו אין זה אפשרי שתהיה לנו ידיעה מובחנת של העצם. (באופן חלופי, הבחנה זו) היא יכולה אף לעמוד על כך, שאנו מנסים להפריד מהעצם אחד, שני תארים כאלה, בחשבנו על האחד מבלי לחשוב על האחר. (ובאופן חלופי נוסף) הבחנה זו ניכרת בכך, שלא יכול להיות לנו מושג ברור ומובחן של עצם זה, אם אנו מפשיטים ממנו תואר כזה, או אף בכך, שלא יכול להיות לנו מושג ברור ומובחן של אחד משני תארים כאלה או מרבים כמוהם, אף אנו מפרידים אותו מן האחרים״. להרחבה בנושא זה ראו פרק 5: תארי האלוהים, סעיף 5א. תורת התארים של דקארט ובעיותיה.

				

				
					949	Della Rocca, Spinoza, ch. 2, pp. 45

				

				
					950	אתיקה, חלק ראשון, הגדרה 6.

				

				
					951	ראו לעיל, סעיף 5ג. תפקיד השכל בהגדרת התואר של שפינוזה, שתי הקריאות של התארים ויחסי גוף נפש. 

				

				
					952	״אני אומר אינסופי באופן מוחלט ולא אינסופי בסוגו; כי מה שהנו אינסופי רק בסוגו יש ביכולתנו לשלול ממנו אינסוף של תארים; ואילו מה שהנו אינסופי באופן מוחלט, למהותו שייך כל מה שמבטא מהות ושאינו כולל שום שלילה״ [Dico absolute infinitum, non autem in suo genere. Quicquid enim in suo genere tantum infinitum est, infinita de eo attributa negare possumus; quod autem absolute infinitum est, ad eius essentiam pertinet, quicquid essentiam exprimit et negationem nullam involvet]. (אתיקה, חלק ראשון, הגדרה 6, הסבר). 

				

				
					953	בתורת שפינוזה יש איזומורפיזם אונטולוגי בין תואר המחשבה ובין תואר ההתפשטות, ועל כן ישנה גם שקילות אונטולוגית בין הגדרת דבר או האידאה של הדבר לבין הממשות של הדבר עצמו. ראו על כך בהרחבה בפרק 6, סעיף 6ב: מושגיות, סיבתיות ואינהרנטיות. לקריאה נוספת ראו: Melamed, Spinoza’s Metaphysics I, ch. 3.

				

				
					954	דקארט, עקרונות הפילוסופיה, חלק ראשון, סעיף 53: ״לכל עצם יש תואר עיקרי אחד... אף כי אין די בכל תואר בכדי להביא להכרת העצם, יש בכל זאת אחד בכל עצם, המהווה את טבעו ואת מהותו ואשר בו תלויים כל האחרים״. 

				

				
					955	״אין שום אבסורד בכך, שמייחסים ריבוי תארים לעצם אחד. אדרבה, אין בטבע דבר ברור מזה, שכל יש צריך להיות מושג תחת תואר כלשהו, וכל מה שיש לו יותר ממשות או ישות, יש לו יותר תארים המבטאים הכרחיות, או נצח ואינסופיות. ולכן גם אין דבר ברור מזה, שהיש האינסופי באופן מוחלט צריך להיות מוגדר (כפי שלימדנו א: הג 6) כיש בן אינסוף תארים, שכל אחד מהם מבטא מהות נצחית ואינסופית״ (אתיקה, חלק ראשון, משפט 10, עיון).

				

				
					956	״עם היות התארים נבדלים בחוקנו, הם מתאחדים בחוקו. והטוב הבב״ת אשר לו לעצמות יכללם וישימם אחד מכל הפנים״ (אור ה׳, מאמר א', כלל ג׳, פרק ג, עמ׳ קט, ההדגשות שלי); ״ולהיות האמת עד לעצמו, ומסכים מכל צד, נמצא שיסכים בעל ספר היצירה. אמר: ״כשלהבת קשורה בגחלת״. מורה על האחדות הבלתי מתפרק. והוא האמת בעצמו, כי כמו שלא יצויר היות עצם בזולת מציאותו, ולא מציאותו בזולת העצם, כן לא יצויר התואר בזולת המתואר, ולא המתואר בזולת התואר. ויכלול הטוב המחלט שהוא כולל כל מיני השלמויות״ (שם, עמ' קיג, ההדגשות שלי).

				

				
					957	מראולוגיה (Mereology) היא תורה העוסקת ביחסים היררכיים שבין השלם לחלקיו. במטאפיזיקה של שפינוזה השלם הוא עצם אינסופי מוחלט בלתי ניתן לחלוקה. אולם תאריו, שאנו מכנים אותם ״חלקיו״, הם היבטי עצמות שלו. ראו בנושא זה את מאמרו של יצחק מלמד שלא פורסם: “A Concise Grammar of Pantheism”; על מראולוגיה ראו: plato.stanford.edu/entries/mereology.

				

				
					958	״אני אומר אינסופי באופן מוחלט ולא אינסופי בסוגו; כי מה שהנו אינסופי רק בסוגו יש ביכולתנו לשלול ממנו אינסוף של תארים; ואילו מה שהנו אינסופי באופן מוחלט, למהותו שייך כל מה שמבטא מהות ושאינו כולל שום שלילה״ (אתיקה, חלק ראשון, הגדרה 6, הסבר).

				

				
					959	Della Rocca, Spinoza, ch. 3, pp. 89-92 

				

				
					960	ההוכחות למשפטים 12 ו־13 שבחלק ראשון באתיקה מתבססות על התנגדותו של שפינוזה לתורת דקארט, שלפיה כל תואר בבחינת עצמו מכונן את עצם אחד ויחיד, בעל תואר עיקרי. כנגד זה שפינוזה אומר: ״הרי חלקי העצם שהיינו משיגים כך או שהיו שומרים על טבעו של העצם, או שלא היו שומרים עליו. אילו התקיים הרישא, היה כל חלק צריך להיות אינסופי (לפי א: 8) וסיבת עצמו (לפי א: 6), והיה חייב להיות בן תואר שונה; וכך היו תארים רבים מתכוננים מתוך עצם אחד, וזה אבסורד (לפי א: 6), נוסף על כך, לא היה שום דבר משותף לחלקים ולמכלולם השלם (לפי א: 2), והמכלול היה יכול להימצא ולהיות מושג בלי חלקיו (לפי א: הג 4, א: 10); ואין מי שמטיל ספק שזה אבסורד. ואם נניח את הסיפא, כלומר שהחלקים אינם שומרים על טבעו של העצם, הרי אם יחולק העצם כולו לחלקים שווים, יאבד את טבעו כעצם ויחדל להימצא, וזה (לפי א: 7) אבסורד״.

				

				
					961	אתיקה, חלק שני, משפט 13, אקסיומה 1.

				

				
					962	אני מבקש לעמוד על הקירבה המופלאה בין מושג ״השטח הנראה״ בתורת קרשקש לבין המושג ״פנומנה״ בתורת קאנט. עבור קרשקש ההכרה האנושית תופסת את הדבר, או תארי האל במקרה זה, מבחינת חיצוניותו בלבד. ובהקבלה מסוימת, בתורת קאנט אנו מוצאים כי אין ההכרה יכולה לחדור את ממשות הפנומנה ואל עבר מהותו של האובייקט כנאומנה: ״כל הסתכלות שלנו אינה אלא דימוי של תופעה; הדברים שבהם אנו מסתכלים אינם כשהם־לעצמם מה שהסתכלותנו רואה בהם, וגם יחסיהם אינם ערוכים כשהם־לעצמם כפי שהם מופיעים לנו [...] מה עשוי להיות אופי המושאים כשהם־לעצמם, במובחן מכל אותה קליטות של חושיותנו, זאת לא נוכל לדעת כלל. איננו מכירים אלא את אופן תפיסתנו את מושאים, שהוא מיוחד לנו, ולכן אינו שייך בהכרח לכל מצוי״ (קאנט, ביקורת התבונה הטהורה, ספר ראשון, חלק ראשון 2, 8, סימון B59).

				

				
					963	אור ה', מאמר א׳, כלל ג׳, פרק ג, עמ׳ קח.

				

				
					964	״למהותו שייך כל מה שמבטא מהות ושאינו כולל שום שלילה״ (אתיקה, חלק ראשון, הגדרה 6, הסבר).

				

				
					965	ראו פרק 4: המבנה הארכיטקטוני של העצם השפינוזי וקרבתו לפיזיקה ולמטאפיזיק של קרשקש, סעיף 4א. תפיסת האלוהות של קרשקש והשפעתה על תפיסת העצם של שפינוזה; פרק 5: תארי האלהים.

				

				
					966	אתיקה, חלק ראשון, משפט 10, עיון.

				

				
					967	“Longe ergo abest, ut absurdum sit, uni substantiae plura attributa tribuere; quin nihil in natura clarius, quam quod unumquodque ens sub aliquo attributo debeat concipi, et quo plus realitatis aut esse habeat, eo plura attributa, quae et necessitatem sive aeternitatem et infinitatem exprimunt, habeat; et consequenter nihil etiam clarius, quam quod ens absolute infinitum necessario sit definiendum (ut defin. 6. tradidimus) ens, quod constat infinitis attributis, quorum unumquodque aeternam et infinitam certam essentiam exprimit” 

				

				
					968	ראו פרק 5: תארי האלהים, סעיף 5ג. תפקיד השכל בהגדרת התואר של שפינוזה, שתי הקריאות של התאריםף ויחסי גוף נפש. 

				

				
					969	Mason, The God of Spinoza, pp. 41-45

				

				
					970	אור ה׳, מאמר א׳, כלל ג׳, פרק א, עמ׳ צו.

				

				
					971	אתיקה, חלק ראשון, הגדרה 4 (ההדגשות שלי). 

				

				
					972	ראו פרק 5: תארי האלהים, סעיף 5ג. תפקיד השכל בהגדרת התואר של שפינוזה, שתי הקריאות של התארים, ויחסי גוף נפש. ששת ההסברים שבתחילת הסעיף מאששים את הקריאה האובייקטיבית של התארים. 

				

				
					973	ראו: קאנט, ביקורת התבונה הטהורה, סעיף B9.

				

				
					974	אתיקה, חלק ראשון, משפט 10, עיון.

				

				
					975	אתיקה, חלק שני, משפט 10, עיון 2. 

				

				
					976	ראו למשל את משפט 1 בחלק ראשון באתיקה. אצל שפינוזה יש עניין של ״דרגות ממשות״, שלפיהן ככל שהדבר כללי יותר וקרוב לאלוהים מבחינה סיבתית, כך הוא אמיתי יותר ובר קיימא יותר: ״שהתולדה המושלמת ביותר היא זו הנוצרת מאלוהים באופן בלתי אמצעי; וככל שדבר זקוק ליותר סיבות מתווכות כדי להיווצר כן הוא חסר שלמות״ (אתיקה, חלק ראשון, נספח). בנושא ״דרגות ממשות״ בשיטת שפינוזה ראו: Melamed, Building Blocks, p. 109, 119-121.

				

				
					977	אתיקה, חלק שני, משפטים 32, 38, 39. 

				

				
					978	שם, משפטים 1, 3, 4. 

				

				
					979	אתיקה, חלק ראשון, אקסיומה 6; חלק שני, משפטים 3, 6, 7. 

				

				
					980	Wolfson, Crescas on the Problem of Divine Attributes, pp. 205-206

				

				
					981	אור ה׳, כלל ג׳, פרק ג, עמ׳ קט (ההדגשות והמספור שלי).

				

				
					982	קלצקין, אוצר המונחים הפילוסופיים, ערך ״חק״, סעיפים א׳, ב׳, ד׳.

				

				
					983	מורה נבוכים, חלק ראשון, פרק 54.

				

				
					984	״והבקשה השנייה, באמרו: "הראני נא את כבודך", הייתה ידיעת התארים העצמיים הבלתי נבדלים ממנו. והמשיל ההשגה הזאת לראיה. כי הראיה החושית לא תהיה כי אם בשטח הנראה, שהוא עניין בלתי נפרד ממנו. אבל עצמות הדבר בלתי מושג בחוש״ (אור ה׳, מאמר א׳, כלל ג׳, פרק ג, עמ׳ קח).

				

				
					985	״ולהיות האמת עד לעצמו, ומסכים מכל צד, נמצא שיסכים בעל ספר היצירה. אמר: כי כמו שלא יצויר היות עצם בזולת מציאותו, ולא מציאותו בזולת העצם, כן לא יצויר התואר בזולת המתואר, ולא המתואר בזולת התואר. ויכלול הטוב המחלט שהוא כולל כל מיני השלמויות״ (אור ה׳, כלל ג׳, פרק ג, עמ׳, קיג).

				

				
					986	קלצקין, אוצר המונחים הפילוסופיים ואנתולוגיה פילוסופית, ערך ״ציור״.

				

				
					987	אור ה׳, מאמר א׳, כלל ג׳, פרק ג, עמ׳ קט-קי. 

				

				
					988	שם, עמ׳ קיג.

				

				
					989	מאמר קצר, חלק ראשון, פרק 2, סעיף 19. 

				

				
					990	ראו גם את פרשנותו של קרשקש לדברי רבי חנינא: ״יראה הראות מבאר, שסיבת השתיקה הוא להפלגת ריבוי השבחים. ולפי שלא היה יכול לספרם, לא היה ראוי שירבה שבחים [...] ולי מה יקרו רעיך על מה עצמו ראשיהם, אספרם מחול ירבון, הקיצתי ועודי עמך. כי הנה אחר שהפליג בספור תהלת ה׳ וידיעתו הפרטים, חתם מאמרו בשאמר: 'ולו אחד בהם', ירצה לומר: כלומר, בבחינת עצמו הוא אחד בכל אלו הידיעות. כי לריבוים לא יקרה ריבוי בעצמותו, אבל בבחינתו. והוא אמרו (שם, קלט, יז): 'ולי מה יקרו רעיך אל', ירצה, המעלות העצמיות, הבלתי נבדלות ממנו, כאלו הם רעיו. והורה על העצם אשר לכל אחת בעצמה. וזה לחיוב מציאותה, והיותה בב״ת בחזק, וזה באמרו: 'מה יקרו', 'מה עצמו ראשיכם'. וכן על הפלגת ריבוים, באמרו: 'אספרם כחול ירבון'. והנה המשיל המספר הבב״ת לריבוי המפלג שהוא גדול מריבוי החול. והנה להיות הספירה בהם כל כך מופלגת, דמה ההתעסקות בספירה כאלו השתקע בה, באמרו: 'הקיצותי ועודי עמך', ירצה, שכשיתעורר וייקץ ממה שנשתקע בספירה ההיא, הנה ימצא עצמו עודנו עם ה׳. כלומר, שבהפלגת הספירה ההיא לא יצא מעצמותו, למה שהם עצמים בלתי מתפרדים, והוא בהם אחד בתכלית הפשיטות״ (אור ה׳, מאמר א׳, כלל ג׳, פרק ג, עמ' קו-קח).

				

				
					991	אתיקה, חלק ראשון, משפט 10.

				

				
					992	אור ה׳, מאמר א׳, כלל ג׳, פרק ג, עמ' קו.

				

				
					993	ראו פרק 3, סעיף 3ו. הוכחת האל השלישית של שפינוזה.

				

				
					994	שם, עמ' קו.

				

				
					995	שם, עמ' קז.

				

				
					996	שם, שם (ההדגשות שלי).

				

				
					997	יעקב קלצקין מנהיר את המילה חוזק כממשות אונטולוגית מרבית: ״חזק המציאות, מדרגה חזקה במציאות״. ראו: קלצקין, אוצר המונחים הפילוסופיים, ערך ״חזק״. וראו פרק 3: הוכחת האל של שפינוזה בספרו אתיקה, סעיף 3ו. הוכחת האל השלישית של שפינוזה.

				

				
					998	״יתחיב אם כן, מה שאין ספק בו, היותם תארים עצמיים. עם היות עצמותו אחד, מחיב המציאות יתברך שמו. ולזה הפליג המשורר כשספר בהפלגת ריבוי התארים העצמיים, אמר: ״ולו אחד בהם״, הורה, היות עצמותו אחד, עם היות התארים העצמיים רבים, אשר רמז בריבוים במלת ״בהם״, שהוא כינוי לרבוי.״ (אור ה׳, מאמר א׳, כלל ג׳, פרק ג, עמ' קיב, ההדגשות שלי).

				

				
					999	קלצקין, אוצר המונחים הפילוסופיים, ערך ״בחן״.

				

				
					1000	אתיקה, חלק ראשון, משפט 15.

				

				
					1001	אור ה׳, מאמר ב׳, כלל ג׳, פרק א, עמ׳ קעט-קפ. ראו בנושא זה: Waxman, The philosophy of Don Hasdai Crescas, pp. 121-124.

				

				
					1002	קלצקין, אוצר המונחים הפילוסופיים, ערך ״חק״, סעיפים א, ב, ד, ו, ז. 

				

				
					1003	אור ה׳, מאמר ב׳, כלל ג׳, פרק א, עמ' קעט (ההדגשות שלי).

				

				
					1004	״הנה אם כן הוא אוהב ההטבה והשפעת הטוב בהכרח. והיא אהבה. [כי אין האהבה] זולת ערבות הרצון, והיא השמחה האמיתית. כאמרו: 'ישמח ה׳ במעשיו'. פרוש, השמחה במעשיו, והיא השפעת טובו להם בהתמדת מציאותם על השלם שבפנים. ומזה הצד, אמרו זה במקומות (יבמות, סד׳, א׳) שהקב״ה מתאווה לתפילתן של צדיקים. ורצו, שלמה שהערבות והשמחה אצלו בהשפעת הטוב, והיה הטוב השלם שאפשר לאדם שידבק בשם, שזהו סוד התפילה [...] הנה כשימשך הטוב הזה ממנו הוא ערב אצלו. ועל צד הרחבת הדיבור, כביכול מתאווה לו. וההפך בהפך. כי ידיעת ההפכים אחת. והנה יהיה מטבע הברכה 'שהשמחה במעונו' כפשוטו. ולא יצטרך לשיתוף ׳מקום׳ שיאמר על מדרגתו. אבל לפי שהשמחה הזאת משותפת לבורא יתברך, בהשפעתו מהטוב, ולנבראים, במה שיקבלו מההשפעה; הנה אם כן, השמחה האמיתית היא במעונו, כלומר במשכנו״ (אור ה׳, מאמר א׳, כלל ג׳, פרק ה, עמ׳ קכ). 

				

				
					1005	״האהבה השכלית של הנפש לאלוהים היא אהבתו של אלוהים עצמו, שבה הוא אוהב את עצמו לא באשר הוא אינסופי, אלא באשר הוא עשוי להיות מונהר על ידי מהותה של נפש האדם הנדונה מבחינה של נצח. הווה אומר: אהבה השכלית של הנפש לאלוהים היא חלק מן האהבה האינסופית שאלוהים אוהב בה את עצמו״ (אתיקה, חלק חמישי, משפט 36).

				

				
					1006	Fraenkel, Crescas on God as the Place of the World, pp. 83-84

				

				
					1007	דקארט, עקרונות הפילוסופיה, חלק ראשון, סעיף 23: ״אלוהים אינו גשמי [...] מאחר שההתפשטות מהווה את טבע הגוף ושמה שמתפשט יכול להחלק לחלקים רבים, ומאחר דבר זה מעיד על חסרון, אנו מסיקים שאלוהים איננו גוף״; סעיפים: 24, 28, 41-32, 54-51; דקארט, הגיונות, הגיונות 5-3.

				

				
					1008	Grant, Much Ado about Nothing, pp. 221-228 

				

				
					1009	שם, עמ' 379, הע' 59.

				

				
					1010	רס"ג, אמונות ודעות, מאמר ראשון, פרק ג: ״השיטה השניה מי שאמר שיש בורא לגופים, ויש לו דברים רוחניים קדומים, ומהם ברא את הגופים הללו המורכבים. והיה טעמם בכך כי לא יהיה יש אלא מן היש. וכאשר שלחו את מחשבתם למעלה, והחלו לתאר לעצמם היאך ברא הבורא את הדברים המורכבים מן הרוחניים, אמרו: נראה לנו שהוא קיבץ מהם נקודות קטנות והם החלקיקים שאינם מתחלקים, ומתארים אותם במחשבתם כדק ביותר שבאבק״. 

				

				
					1011	שם, שם, השיטה השלישית. 

				

				
					1012	בחיי אבן פקודה, חובות הלבבות, שער ראשון, פרק 5, הקדמה שנייה.

				

				
					1013	מורה נבוכים, פתיחה. 

				

				
					1014	שם, חלק שלישי, פרק 8.

				

				
					1015	שם, פרק 9.

				

				
					1016	שם, חלק שני, הנחה 25. על פסיביות החומר בתורת אריסטו ראו Aristotle, Metaphysics XII, ch. 6 1071b29-1071b30; על פסיביות החומר אצל רס"ג ראו: אמונות ודעות, מאמר ראשון פרק 2; על פסיביות החומר אצל בחיי אבן פקודה ראו: בחיי אבן פקודה, חובות הלבבות, שער ראשון, פרק 5, הקדמה 2. 

				

				
					1017	מורה נבוכים, חלק ראשון, פרק 68; Aristotle, Metaphysics XII, ch. 7, 1072b18; ch. 9.

				

				
					1018	מורה נבוכים, חלק ראשון, פרק 69.

				

				
					1019	דקארט, עקרונות הפילוסופיה, חלק ראשון, סעיף 23; ראו גם סעיפים: 24, 28, 41-32, 54-51; דקארט, הגיונות, הגיונות 5-3.

				

				
					1020	דקארט, עקרונות הפילוסופיה, חלק ראשון, סעיף 52.

				

				
					1021	דקארט, הגיונות, הגיון ראשון, סעיף 24. ראו גם על תפיסת ההתפשטות בתורת דקארט: דקארט, עקרונות הפילוסופיה, חלק שני, סעיף 4: ״לא המשקל, לא המוצקות, לא הצבע וכו׳ מהווים את טבע הגוף, כי אם ההתפשטות לבדה״; סעיף 36: ״אלוהים הוא הסיבה הראשונה לתנועה, והוא משמר ממנה תמיד כמות שווה ביקום״; סעיף 37: ״חוק הטבע הראשון: כל דבר נשאר במצבו, שאין דבר המשנה מצב זה״; ראו גם מאמר קצר, חלק ראשון, פרק שני סעיפים 22-18. 

				

				
					1022	״חמישה עשר המשפטים הראשונים [בחלק ראשון באתיקה] הם כולם ביקורת על אי־החומריות של אלוהים, ומגיעים לשיאם במשפט 15 באמירה ש"כל מה שנמצא, נמצא באלוהים", אשר משמעותו, כפי שהראינו, שהכל — כולל החומר — נמצא בתוך אלוהים״ (התרגום שלי Wolfson, The Philosophy of Spinoza, vol. 1, p. 302). 

				

				
					1023	אתיקה, חלק ראשון, משפט 15, עיון. 

				

				
					1024	איגרות, איגרת 80. 

				

				
					1025	איגרות, איגרת 81. 

				

				
					1026	Fraenkel, Crescas on God as the Place of the World, p. 89

				

				
					1027	Wolfson, The Philosophy of Spinoza, vol. 1, ch. VIII, pp. 262-295 (במיוחד עמ' 264-262).

				

				
					1028	מאמר קצר, חלק ראשון, פרק שני, סעיף 18. 

				

				
					1029	שם, פרק 2, סעיפים 22-20 (ההדגשות שלי).

				

				
					1030	מאמר על תיקון השכל סעיף 87.

				

				
					1031	שם, סעיף 108.

				

				
					1032	Wolfson, The Philosophy of Spinoza, vol. 1, ch. VIII, p. 263

				

				
					1033	איגרות, איגרת 12 (המספור שלי).

				

				
					1034	אתיקה, חלק ראשון, משפט 15, עיון.

				

				
					1035	שם, שם. 

				

				
					1036	דקארט, עקרונות הפילוסופיה, חלק ראשון, סעיף 23: ״אלוהים אינו גשמי [...] מאחר שההתפשטות מהווה את טבע הגוף ושמה שמתפשט יכול להחלק לחלקים רבים, ומאחר דבר זה מעיד על חסרון, אנו מסיקים שאלוהים איננו גוף״. סעיפים 24, 28, 41-32, 54-51; דקארט, הגיונות: על הפילוסופיה הראשונית, הגיונות 5-3.

				

				
					1037	Wolfson, The Philosophy of Spinoza, vol. 1, ch. VIII, pp. 269-270

				

				
					1038	דקארט, עקרונות הפילוסופיה, חלק שני, על עקרונות הדברים החומריים, סעיף 4: ״לא המשקל, לא המוצקות, לא הצבע וכו׳ מהווים את טבע הגוף, כי אם ההתפשטות לבדה״.

				

				
					1039	שם, סעיף 21: ״שטח העולם אינו מוגדר״.

				

				
					1040	שם, סעיף 20: ״לא יתכנו כל אטומים או גופים קטנים בלתי ניתנים לחלוקה״.

				

				
					1041	שם, סעיף 34: ״החומר מתחלק לחלקים בלתי מוגדרים ורבים מספור״.

				

				
					1042	שם, סעיף 16: ״לא יתכן כל חלל ריק, במובן שנותנים הפילוסופים למילה זו״. ראו גם סעיפים 19-17.

				

				
					1043	דקארט, עקרונות הפילוסופיה, חלק שני, על עקרונות הדברים החומריים, סעיף 36: ״אלוהים הוא הסיבה הראשונה לתנועה״; סעיף 37: ״חוק הטבע הראשון: כל דבר נשאר במצבו, כשאין דבר המשנה מצב זה״.

				

				
					1044	איגרות, איגרת 81: ״ולהלן, מן ההתפשטות, על פי תפיסתו של קרטסיוס, כלומר — בבחינת מסה נחה, לא בלבד שקשה להסיק ולהוכיח את מציאותם של הגופים, כמו שאתה אומר, אלא שהוא מחוץ לגדר מכול וכול. כי החומר הנח יתמיד במנוחתו, כל כמה שתאפשר לו, ורק סיבה חיצונית, חזקה יותר, תעורר אותו לתנועה. מטעם זה לא חששתי להשמיע פעם בשעתו, כי היסודות של קארטסיוס במערכת הנמצאות הטבעיים אין בהם תועלת, אם לא אומר — שהם בטלים מעיקרם״.

				

				
					1045	״ההתפשטות היא תואר של אלוהים, או אלוהים הוא דבר מתפשט״ (אתיקה, חלק שני, משפט 2).

				

				
					1046	Aristotle, physics, III, ch. 4-8; Fraenkel, Crescas on God as the Place of the World, p. 95; Wolfson, Crescas’ critique of Aristotle, ch. 2

				

				
					1047	״[...] ברור שלמניע הראשון שאינו מונע לא יכול להיות כל גודל. משום שאילו היה לו גודל, היה זה גודל סופי או אין־סופי; והוכחנו כעת בדיון שלנו על פיזיקה שבלתי אפשרי שגודל סופי יהיה בעל כוח אין־סופי, וכן שבלתי אפשרי שדבר יוזז על ידי גודל סופי במהלך זמן אין־סופי. אולם המניע הראשון הוא סיבתה של תנועה שהיא נצחית והוא גורם לה במשך זמן אין־סופי. ברור אפוא שהוא בלתי ניתן לחלוקה וללא חלקים וללא גודל״ (Aristotle, physics, VIII, ch. 10, 267b18-267b26 התרגום שלי); ראו גם: Aristotle, De Caelo, I, ch. 5-7; Wolfson, The Philosophy of Spinoza, vol. 1, p. 265, n. 1; Fraenkel, Crescas on God as the Place of the World, pp. 94-95.

				

				
					1048	״כעת, בלתי אפשרי שהאין־סופי יהיה דבר שהוא אין־סופי בעצמו, בבחינה של היותו כצבר או אובייקטים חושניים. אם האין־סופי הוא אינו גודל ואינו צבר, אלא הוא בעצמו עצם ולא מקרה, הוא יהיה בלתי ניתן לחלוקה; משום שעל הניתן לחלוקה להיות גודל או צבר. אך אם הוא בלתי ניתן לחלוקה, הוא לא אין־סופי, מלבד באופן שבו הקול הוא בלתי נראה. אולם לא זאת הדרך שבה משתמשים אלו שאומרים שהאין־סופי קיים, וגם לא זאת שבה אנו חוקרים אותו, כלומר כדבר שאי אפשר לעבור דרכו. אך אם האין־סוף הוא מקרי, הוא לא יהיה, אין־סופי, בבחינת אינסוף [qua infinite], כחלק יסודי בדברים, יותר מאשר שהבלתי נראה יהיה חלק יסודי מנאום באמצעות הקול הבלתי נראה [...] ברור גם שהאין־סופי לא יכול להיות דבר אקטואלי ועצם ועיקרון. משום שכל חלק שנלקח מאלו יהיה אין־סופי, אם יש להם חלקים; משום שלהיות אין־סופי והאין־סוף הם אותו הדבר, אם זהו עצם ולא נשוא של נושא. לפיכך הוא יהיה בלתי ניתן לחלוקה או ניתן לחלוקה לאין־סוף. אך אותו הדבר לא יכול להיות אין־סוף רבים. (אולם כשם שאוויר הוא חלק מהאוויר, כך חלק מהאין־סוף יהיה אין־סופי, אם הוא אמור להיות עצם או עיקרון). לכן, האין־סוף מוכרח להיות ללא חלקים ובלתי ניתן לחלוקה. אך זה לא יכול להיות נכון לדבר שהוא אין־סופי בהתממשותו [כלומר אינסוף בפועל]; משום שהוא חייב להיות כמות מוגדרת״ Aristotle, Physics, III, 5, 204a8-204a29 (ההדגשות והסוגריים המרובעים שלי); ״האין־סופי הוא [1] או דבר שאי אפשר לחצותו משום שאין זה בטבעו להיחצות (כפי שהקול אינו נראה), [2] או דבר שמקבל חצייה בלתי שלמה או מקבל בדוחק חצייה, או דבר שאף על פי שהוא מקבל חצייה בטבעו, אינו נחצה או מוגבל; זאת ועוד, דבר עשוי להיות אין־סופי במובן של תוספת או חיסור או של שניהם. האין־סופי אינו יכול להיות דבר עצמאי. משום שאם הוא אינו גודל מתפשט במרחב ואינו ריבוי, אלא שהאין־סוף בעצמו הוא העצם שלו ולא מקרה, [על כן] הוא יהיה בלתי ניתן לחלוקה; משום שהניתן לחלוקה הוא גודל או ריבוי. אך אם הוא בלתי ניתן לחלוקה, הוא אינו אין־סופי, מלבד כשם שהקול אינו נראה; אך אנשים אינם מתכוונים לזה, וגם אנו איננו בוחנים סוג זה של אין־סוף, אלא את האין־סוף בתור בלתי ניתן לחצייה״ Aristotle, Metaphysics, XI, 10, 1066b21-1066b28 (ההדגשות והסוגריים המרובעים שלי). לקריאה בנושא ומקורות ראו: Wolfson, The Philosophy of Spinoza, vol. 1, pp. 268-271.

				

				
					1049	גלילי, קרשקש ושפינוזה, נספח, סעיפים: 1.1.2.1.1 ביאור גודל אינסוף נבדל למשנת אריסטו, וביקורת קרשקש — עיון ראשון; 1.1.2.1.2 ביקורת קרשקש אודות אי־מציאות גודל נבדל מתוקף אי טבע אפשרות חלוקה בו; 1.1.2.1.3 ביקורת קרשקש אודות אי־מציאות גודל נבדל — בבחינת חלל מתפשט; 1.1.2.1.4 מסקנות ביקורת קרשקש אודות טיעוני אריסטו לאי־מציאות גודל נבדל; 1.1.2.1.5 משל הקו וחלקיו, ותשובת קרשקש לאלתבריזי. 

				

				
					1050	שם, נספח, סעיף: 1.1.2.1.6 הקדמה לביאור גודל אינסוף גשמי במשנת אריסטו, וביקורתו של קרשקש; 1.1.2.1.7 ביאור גודל אינסוף גשמי במשנת אריסטו, וביקורתו של קרשקש — עיון שני. 

				

				
					1051	שם, נספח, סעיף: 1.1.2.1.8 ביאור גודל אינסוף גשמי במשנת אריסטו, וביקורתו של קרשקש — עיון שלישי; 1.1.2.1.8.1 ביקורת קרשקש כנגד אי מציאות גודל גשמי אינסופי מתוקף תנועה ישרה; 1.1.2.1.8.2 ביקורת קרשקש כנגד אי מציאות גודל גשמי אינסופי מתוקף תנועה סיבובית. 

				

				
					1052	שם, נספח, סעיף: 1.1.2.1.9 ביאור מציאות גשם בב״ת בפועל במשנת אריסטו, וביקורתו של קרשקש — עיון רביעי. 

				

				
					1053	״אם העצם הגופני הוא אינסופי, הם אומרים, נעלה במחשבתנו שהוא מחולק לשניים; כל חלק יהיה או סופי או אינסופי. במקרה הראשון, האינסופי יהיה מורכב משני חלקים סופיים, וזה אבסורד. במקרה השני יהיה מצוי אינסוף הגדול כפליים מאינסוף אחר, וגם זה אבסורד״ (אתיקה, חלק ראשון, משפט 15, עיון). 

				

				
					1054	Wolfson, The Philosophy of Spinoza, vol. 1, pp. 274-286

				

				
					1055	״ברור גם שהאין־סופי לא יכול להיות דבר אקטואלי ועצם ועיקרון. משום שכל חלק שנלקח מאלו יהיה אין־סופי, אם יש להם חלקים; משום שלהיות אין־סופי והאין־סוף הם אותו הדבר, אם זהו עצם ולא נשוא של נושא. לפיכך הוא יהיה בלתי ניתן לחלוקה או ניתן לחלוקה לאין־סוף. אך אותו הדבר לא יכול להיות אין־סוף רבים. (אולם כשם שאוויר הוא חלק מהאוויר, כך חלק מהאין־סוף יהיה אין־סופי, אם הוא אמור להיות עצם או עיקרון). לכן, האין־סוף מוכרח להיות ללא חלקים ובלתי ניתן לחלוקה. אך זה לא יכול להיות נכון לדבר שהוא אין־סופי בהתממשותו [כלומר אינסוף בפועל]; משום שהוא חייב להיות כמות מוגדרת״ (הסוגריים המרובעים שלי Aristotle, Physics, III, 5, 204a20-204a29); לקריאה נוספת ראו: Wolfson The Philosophy of Spinoza, vol 1, p. 274.

				

				
					1056	״משום שאבן רושד הוא שהדריך את קודמיו של שפינוזה בחוכמה כה רבה במרדפם אחרי אותו נושא" (שם, עמ' 271).

				

				
					1057	״לאחר שהראינו שהאין־סוף אינו יכול להיות כמות לא־גשמית וגם לא כמות גשמית, לא נותר אלא שהוא יהיה עצם לא־גשמי, מהסוג שאנו מחייבים בנשמה או בשכל, כך שהדבר שאנו מניחים שהוא אין־סופי, כלומר מתואר כאין־סופי, וישות אין־סופית בעצמה הם בעלי הגדרה אחת ומהות אחת ואינם שונים מבחינת ההיגיון. עם זאת, אם אנו מניחים שהאין־סוף הוא מסוג כזה, ובכך מהותו זהה להגדרתו, אז, משום שהוא אין־סופי, נעמוד מול השאלה אם הוא ניתן לחלוקה או שאינו ניתן לחלוקה. [במקרה הראשון,] אם הוא ניתן לחלוקה, הרי ההגדרה של חלק ושל שלם שלו תהיה זהה במובן זה, כפי שבהכרח יהיה המקרה של דברים פשוטים ושווי תכונות [homoeomerous]. אך אם כך הדבר, אזי החלק של האין־סופי יהיה אין־סופי. משום שעל החלקים להיות בהכרח שונים מהאין־סוף השלם או לא להיות שונים מהם. אם הם שונים, הרי האין־סופי יהיה מורכב ולא פשוט; אם הם לא יהיו שונים, הרי ההגדרה של החלק תהיה כמו של השלם, משום שהיגיון זה חייב בהכרח לנבוע במקרה שבו כל הדברים שישנם שווי תכונות. ממש כמו שחלק מהאוויר הוא אוויר, וחלק מהבשר הוא בשר, כך חלק מהאין־סוף הוא אין־סופי, הואיל והחלק והשלם בכל אחד מהם הם אחד בהגדרתם ובמהותם. אם נמצא הבדל בחלקים של גופים שווי תכונות, הוא הולם רק את הנושא שמקבל את החלקים ולא את הצורה, משום שאם נדמיין את צורתו של גוף שווה תכונות ללא נושא, החלקים והשלם יהיו אותו הדבר בכל המובנים וללא כל הבדל. [במקרה השני] אם נאמר שהעצם האין־סופי הלא־גשמי בלתי ניתן לחלוקה, דבר שחייב להיות במקרה של לא־גשמי בבחינת לא־גשמי [incorporeal qua incorporeal], הרי לא נוכל לומר אז שהוא אין־סופי מלבד במובן שבו נאמר על נקודה שהיא אין־סופית. באופן כללי, הטיפול בקיום של אין־סוף לא־גשמי אינו מן העניין לנושא הדיון". Averroes’ Middle Commentary on the Physics, Book III, Summa iii, Chapter 4; הקטע מצוטט מתוך Wolfson, The Philosophy of Spinoza, vol. 1, pp. 272-273 (הסוגריים המרובעים שלי).

				

				
					1058	קרשקש, אור ה׳, מאמר א׳, כלל א׳, פרק א, עמ׳ טו-טז (ההדגשות והתוספות בסוגריים שלי).

				

				
					1059	לקריאה מעמיקה בנושא: גלילי, קרשקש ושפינוזה, נספח, סעיף: 1.1.2.1.2 ביקורת קרשקש אודות שלילת אריסטו גודל נבדל מתוקף אי אפשרות חלוקה בו. 

				

				
					1060	קרשקש, אור ה׳, מאמר א׳, כלל ב׳, פרק א, עמ׳ סא-סב.

				

				
					1061	Aristotle, Metaphysics, VII, 10; Wolfson, Crescas’ critique of Aristotle, p. 62

				

				
					1062	בין אם חלקים אלו יהיו נקודות, כפי התפיסה האוקלידית: ״קצוותיו של קו הם נקודות״ (Euclid’s, Elements of Geometry, Book I, Defenotion III); או קווים כפי התפיסה האריסטוטלית: Euclid, Elements, Book I, Def. 3; Physics, VI, I, 231a24; ראו בהקשר זה: Wolfson, Harry A., The Philosophy of Spinoza – Vol 1, p. 278-279.

				

				
					1063	אתיקה, חלק ראשון, משפט 15, עיון (ההדגשות שלי).

				

				
					1064	איגרות, איגרת 12 (ההדגשות שלי).

				

				
					1065	אתיקה, חלק ראשון, משפט 15, עיון (ההדגשות שלי).

				

				
					1066	הבחנות דומות מבצע שפינוזה הן באיגרת 12, והן במאמר קצר, חלק ראשון, פרק שני, סעיף 19. 

				

				
					1067	Wolfson, The Philosophy of Spinoza, vol. 1, pp. 284-285

				

				
					1068	״ועוד, כמות אינסופית, אם תימדד על ידי חלקים באורך רגל כל אחד, יהיו בה אינסוף חלקים באורך זה, כמו שיהיו בה אם תימדד על ידי חלקים שכל אחד אורכו אצבע; וכך ייצא שמספר אינסופי אחד יהיה גדול פי שנים־עשר ממספר אינסופי אחר.״ (אתיקה, חלק ראשון, משפט 15, עיון). 

				

				
					1069	Wolfson, The Philosophy of Spinoza, vol. 1, pp. 286-291

				

				
					1070	רס"ג, אמונות ודעות, מאמר ראשון, פרק 3, שיטה 8, סעיף 4.

				

				
					1071	״והשלישי מן התוספת והחסרון, והוא, שכל יום שעובר מזמן הגלגל הרי הוא תוספת על מה שעבר וחסרון מן העתיד, וכל דבר שסובל התוספת והחסרון, יש לכוחו תכלית, והתכליתיות מחייבת החידוש. ואם יעז בעל דמיון ויאמר כי חליפת יום מן הימים לא תוסיף על מה שעבר ולא תגרע ממה שיבוא, הרי הוא מכחיש את המציאות ומה שאנו רואים״. (רס"ג, אמונות ודעות, מאמר ראשון, פרק 3, שיטה 8, סעיף 3).

				

				
					1072	״ואם נעלה במחשבתנו דבר שאין לו תכלית בפועל, ונפריש ממנו קצתו, יהיה הנשאר פחות ממה שהיה קודם מבלי ספק. ואם יהיה השאר מאין תכלית, יהיה דבר שאין לו תכלית גדול מדבר שאין לו תכלית, והוא מה שאי אפשר״ (בחיי אבן פקודה, חובות הלבבות, שער ראשון, פרק 5). 

				

				
					1073	רלב"ג, מלחמות השם, מאמר 6, חלק ראשון, פרק 11.

				

				
					1074	אור ה׳, מאמר ג׳, חלק ראשון, כלל א׳, פרק ד, עמ׳ שג.

				

				
					1075	שם, פרק 3, עמ׳ רפו-רפז.

				

				
					1076	ראב"ד, האמונה הרמה, מאמר ראשון, פרק רביעי: ״והוא בשלא יתכן שיהיה גשם או שטח או קו או דברים בעלי מספר נמצאים בפועל, בעלי סדור, והם בלתי בעלי תכלית״; Wolfson, The Philosophy of Spinoza, vol 1, p. 290, n. 3.

				

				
					1077	Wolfson, Crescas’ critique of Aristotle, p. 347; Makasid al Falasifah, II, I 

				

				
					1078	Commentary on Maimonides’ Twenty-five Propositions, Prop. I; Crescas’ Critique of Aristotle, pp. 148-149

				

				
					1079	לקריאה מעמיקה בנושא ראו: גלילי, קרשקש ושפינוזה, נספח, סעיף: 1.1.2.1.5. משל הקו וחלקיו ותשובת קרשקש לאלתביריזי.

				

				
					1080	אור ה׳, מאמר א׳, כלל א', פרק א, עמ׳ כ.

				

				
					1081	״ונאמר שהמופת ההוא הטעאיי ונערך על הדרוש. וזה שהמניח גודל נבדל בב״ת אומר במציאות שיעור נבדל. ולזה גם לא יתחייב שגדר האינסוף יצדק על חלקיו, כמו שלא יתחייב זה בקו הלימוד. ולא יתחייב הרכבה בו כלל אלא מחלקיו״ (קרשקש, אור ה׳, מאמר א׳, כלל ב׳, פרק א, עמ׳ סא-סב). 

				

				
					1082	אור ה׳, מאמר א׳, כלל ב׳, פרק א, עמ׳ סה. 

				

				
					1083	Wolfson, Crescas’ critique of Aristotle, pp. 63-64 

				

				
					1084	Wolfson, The Philosophy of Spinoza, vol. 1, pp. 290-291

				

				
					1085	שם, עמ' 287 הערה 2; De I’infinito universe et Mondi, Dial. II, Venezia Anno MDLXXXIIII. 

				

				
					1086	״אלו הם חלק מהקשיים שעלו בשיחות שמהן תבונתינו הסופית הסיקה על אודות האין־סופים, כשאנו מייחסים להם תארים שאנו מעניקים לדברים סופיים ומתכלים, דבר שאני חושב שאינו ראוי בכלל, משום שתארים אלו של רוב, מיעוט, ושוויון אינם מתיישבים עם אין־סופים, שעליהם איננו יכולים לומר שאחד גדול, קטן או שווה לאחר״ (הציטוט מתורגם מ־Wolfson, Harry A., The Philosophy of Spinoza – Vol 1, p. 288, n. 4). וולפסון לקח ציטוט זה מברטראנד ראסל שהביא את דברי גלילאו בספרו ״הפילוסופיה בשיטה המדעית״: Discorsi e Dimostrazioni matematiche intorno a due Nuove Scienze I, in Le Opere di Galileo Galilei (Firenze, 1890-1909), vol. 8, p. 77, 11. 35 ff. 

				

				
					1087	דקארט, עקרונות הפילוסופיה, חלק ראשון, סעיף 26. 

				

				
					1088	שם, סעיף 27.

				

				
					1089	איגרות, איגרת 12 (המספור שלי).

				

				
					1090	״גוף הנע במעגל חייב בהכרח להיות סופי בכל מובן, מהסיבות שלהלן: (1) אם תנועתו של הגוף שנע כך היא אין־סופית, הרי הרדיוסים הנמשכים מהמרכז יהיו אין־סופיים. אך המרחב בין רדיוסים אין־סופיים הוא אין־סופי: וב"מרחב בין הרדיוסים" אני מתכוון לאזור שמחוץ לו אין גודל שבמגע עם שני הקווים הוא עשוי להיתפס כנמצא ביניהם [concive as falling]. זה, כך אני אומר, יהיה אין־סופי: ראשית, כיוון שבמקרה של רדיוסים סופיים הוא תמיד סופי; ושנית, כיוון שבתוכו אפשר תמיד להתקדם לרוחב גדול יותר מכל רוחב נתון; מכאן ההיגיון שמכריח אותנו להאמין במספר אין־סופי, משום שאין מקסימום, מיושם גם למרחב בין הרדיוסים. כעת האין־סופי אינו יכול להיחצות, ואם הגוף הוא אין־סופי, המרווח בין הרדיוסים בהכרח אין־סופי: תנועה מעגלית אם כן אינה אפשרית. ועדיין עינינו מראות לנו שהשמיים מסתובבים במעגל, וקבענו גם באמצעות טיעון שיש משהו שהתנועה המעגלית שייכת לו״ (Aristotle, De Caelo, I, ch. 2, 271b27-272a7); Wolfson, The Philosophy of Spinoza of Spinoza, vol 1, p. 292, n. 1.

				

				
					1091	לקריאה מעמיקה בנושא ראו: גלילי, קרשקש ושפינוזה, נספח, סעיף: 1.1.2.1.8.2 ביקורת קרשקש כנגד אי מציאות גודל גשמי אינסופי מתוקף תנועה סיבובית.

				

				
					1092	Wolfson, The Philosophy of Spinoza of Spinoza, vol. 1, p. 292

				

				
					1093	אור ה׳, מאמר א׳, כלל א׳, פרק א, עמ׳ כח.

				

				
					1094	Wolfson, Crescas’ critique of Aristotle, pp. 170-171,381, n. 133; Wolfson, The Philosophy of Spinoza, vol. 1, p. 292

				

				
					1095	אור ה׳, מאמר א׳, כלל א׳, פרק א, עמ׳ כח-כט.

				

				
					1096	Wolfson, The Philosophy of Spinoza of Spinoza, vol. 1, pp. 293-294 

				

				
					1097	Aristotle, Physics, III, 6, 206b34-35 

				

				
					1098	אור השם, מאמר א׳, כלל א׳, פרק א׳, עמ׳ כח-כט.

				

				
					1099	אור ה׳, מאמר א׳, כלל ב׳, פרק א, עמ׳ עא.

				

				
					1100	שם, שם.

				

				
					1101	Apollonius, Conic Sections, II, Theorem 13; Wolfson, Crescas’ critique of Aristotle, p. 465, n. 105

				

				
					1102	אור ה׳, מאמר א׳, כלל ב׳, פרק א, עמ׳ עא-עב.

				

				
					1103	שם, עמ׳ עג.

				

				
					1104	משמעות המילה ציור בהקשר בא לציין השגה או תפיסה שכלית של צורת או עצמות הדבר המושכל (קלצקין, יעקב, אוצר המונחים הפילוסופיים ואנתולוגיה פילוסופית, ערך ״ציור״).

				

				
					1105	איגרות, איגרת 12 (המספור שלי).

				

				
					1106	אור ה׳, מאמר א׳, כלל ב׳, פרק א, עמ׳ עג. ״כשהוא אומר במכתבו למאייר שמתנגדיו לא הצליחו להבחין, בשלישית, בין הדבר שאנו יכולים להבין בלבד אך לא לדמיין, לבין הדבר שאנו יכולים גם לדמיין, כלום לא נניח שזהו זיכרון חבוי מאמירתו האחרונה של קרשקש שבאמצעותה הסיק את ההפרכה הארוכה שלו לטיעון שהוא האב־טיפוס המדויק של ה'דוגמה' השלישית?" (התרגום שלי Wolfson, The Philosophy of Spinoza, vol. 1, p. 294).

				

				
					1107	אור ה׳, מאמר א׳, כלל ב׳, פרק א, עמ׳ סא-סב.

				

				
					1108	אתיקה, חלק ראשון, משפט 15, עיון.

				

				
					1109	״קרשקש מתקרב לייחס לאלוהים התפשטות, כאשר, לאחר שהגדיר חלל כהתפשטות והניח שהיא אין־סופי ושהעולם הוא בתוכו, הוא מוצא תמיכה בהשקפתו באמרה הרבנית שהוא מצטט, שאלוהים הוא מקומו של העולם. מבחינה לוגית, אם אלוהים הוא מקומו של העולם והמקום של העולם הוא התפשטות, לאלוהים מוכרחה להיות התפשטות כאחד מתאריו״ (Wolfson, Harry A., The Philosophy of Spinoza of Spinoza – Vol 1, p. 223-224 התרגום שלי); ראו גם ״המקום הוא רק הרווח שבו נמצא העצמים. ההתפשטות וההנחה על דבר אינסופיותה מוכרחות. עם כלל־העולם מגבל הרי שגם בשביל כך בעצמו מכרח להיות מקום ריק אין סופי חוץ ממנו, שאם לא כן, הרי גם הוא מוכרח להיות מגבל ע״י מקום ריק או מלא וכן הלאה [...] בהזדמנות זו מביע ר׳ חסדאי קרשקש את דעתו על דבר מושג המקום בסגנון כזה שמקרב אותנו מעט אל הגנזיס של הטרמינולוגיה השפינוזיסטית: ״המקום הוא אחד מתארי אלוהים״״ (יואל, תורת הפילוסופיה הדתית של רבי דון חסדאי קרשקש, עמ׳ 47); Harvey, Physics and Metaphysics in Ḥasdai Crescas, pp. 29-30; Fraenkel, Crescas on God as the Place of the World.

				

				
					1110	אופן החלוקה והמספור מתבסס על מאמרו של קרלוס פרנקל Fraenkel, Crescas on God as the Place of the World.

				

				
					1111	אור ה׳, מאמר א׳, כלל ב׳, פרק א, עמ׳ סט-ע (חלוקת הקטעים והמספור שלי).

				

				
					1112	אלבו, ספר העיקרים, מאמר 2, פרק יז; Wolfson, Crescas’ Critique of Aristotle, p. 457, n. 80.

				

				
					1113	״מקום. שם זה נקבע במקורו למקום המיוחד והכללי. לאחר מכן התרחבה הלשון לגביו ועשתה אותו שם לציון דרגתו של איש ומעמדו, כלומר, לשלמותו בעניין כלשהו, עד שאומרים פלוני במקום פלוני בדבר פלוני. יודע אתה כמה מרבים בעלי הלשון להשתמש בכך באומרם: ממלא מקום אבותיו, והיה ממלא מקום אבותיו בחכמה או ביראה, ובאומרם: ועדין מחלוקת במקומה עומדת, כלומר, בדרגתה. בדרך זאת של השאלה נאמר: ברוך כבוד ה' ממקומו (יחזקאל ג, יב), כלומר, לפי דרגתו ורוממותו במציאות״ (מורה נבוכים, חלק ראשון, פרק 8).

				

				
					1114	Fraenkel, Crescas on God as the Place of the World, pp. 105-106; Fraenkel, From the Pythagorean Void to Crescas’ God, pp. 87-94 

				

				
					1115	״חלק, כמו הפיתגוראים ואפלטון, הופכים את האינסופי לעיקרון כעצם בפני עצמו, ולא כמקרה של משהו אחר. רק שהפיתגוראים ממקמים את האינסופי בין אובייקטים החושים (הם אינם רואים במספר כניתן להפרדה מן האובייקטים החושיים), וטוענים שמה שמחוץ לשמיים הוא אינסופי״. Aristotle, Physics III, 4, 203a4-203a9 (התרגום שלי).

				

				
					1116	"גם הפיתגוראים סברו שקיים ריק ושהוא נכנס אל העולם מן האוויר האינסופי, העולם שואף גם את הריק המבחין את טבע הדברים, כאילו זה מה שמפריד ומבדיל בין מונחים של סדרה — זה מכוון בעיקר במספרים; כי הריק מבדיל את טבעם". Aristotle, Physics III, 6, 213b24-213b27 (התרגום שלי).

				

				
					1117	אור ה׳, מאמר א׳, כלל ב׳, פרק ז.

				

				
					1118	״ההנחה העשירית היא שכל מה שנאמר עליו שהוא בגוף מתחלק לשני חלקים: מה שעמידתו בגוף כגון המקרים, ומה שמעמיד את הגוף כגון הצורה הטבעית. שניהם כוחות בגוף״ (מורה נבוכים, חלק שני, הנחות).

				

				
					1119	על נושא זה ראו: Wolfson, Crescas’ critique of Aristotle, ch. 5. בימי הביניים סיווג ״הישות״ נחלק ל(1) ישות אשר קיימת בעצמה — ישות זו הוגדרה כעצם, או (2) יישות אשר קיימת בתוך אחר — ישות זו הוגדרה כמקרה. המקרים עצמם סווגו בתת סיוג נוסף: (2א) מקרה אשר קיים בתוך גורם אחר ומתקיים באמצעותו, או (2ב) מקרה אשר קיים בתוך גורם אחר, אך הוא סיבתו של הגורם בו הוא שוכן. הראשון הוגדר כמקרה גרידא, והשני הוגדר כצורה. מכאן שהמושג ״מקרה״ נושא כפל משמעות: ״הצורה״ נחשבת כעצם משום שהיא בעלת מהות משל עצמה ומשום שהיא מעמידה את הגוף, ואילו ״המקרה״ הוא אינו כזה: ״ולפי שהנושא אי אפשר שיהיה בעצמו בפעל, שאם היה בפעל לא תיהיה הויה אלא שנוי, הוא מבואר שקיום הדבר ועמידתו הוא בדבר המקבל, והוא הצורה הטבעית. ואלם המקרים אשר אין המלט מהם בכל גשם, הוא מבאר שעמידת בגשם, הכולל החומר והצורה הגשמית. שאם היה להם קיום ועמידה בעצמם, היו עצמים״ (אור ה׳, מאמר א׳, כלל א׳, פרק י, עמ׳ מב; Wolfson, Crescas’ critique of Aristotle, p. 573, n. 9). מכאן נוכל להבין, כי המילה ״כוח״ בהנחותיו של הרמב״ם (במיוחד הנחה 10: ״ההנחה העשירית היא שכל מה שנאמר עליו שהוא בגוף מתחלק לשני חלקים: מה שעמידתו בגוף כגון המקרים, ומה שמעמיד את הגוף כגון הצורה הטבעית. שניהם כוחות בגוף״), משמעותה דבר אשר קיים בנושא אחר. בנוסף, הבחנתו של אריסטו בין החומר לבין הצורה נובעת ממכניזם המרתם של היסודות; מים הופכים לאוויר וההפך. מכניזם זה של המרה אינו יכול להיווצר במישרין משום שכל יסוד שונה מהותית מיסודות אחרים, על כן היסוד חייב קודם כל להיהרס ורק ממצב זה הוא יכול להפוך ליסוד האחר. אולם גם פה יש בעיה, שהרי אם יסוד מסוים נהרס ואיננו כיצד הוא יהווה מצע ליסוד אחר? הרי מן האין לא יכול לנבוע שום יסוד חדש. בשל בעיה זו חייבים להניח מצע שהוא הנושא המשותף לכל היסודות ומהווה בסיס להשתנותם; הנושא הוא החומר ואילו היסודות הן הצורה: ״כבר היה מן הקדמונים, מי שיראה שהגשם אין בו הרכבה כלל, אבל הוא אחד בעצמו וגדרו. ואם היה שנרגיש בהם הרכבה — הנה במקרים העצמיים ומשיגים בלתי עצמיים. והנה אריסטו ומפרשי ספריו הכו על קדקד הסברא הזאת, בשאמרו, שאין המלט בכל גשם משני דברים עצמיים, והם החמר והצורה. וזה, שאנחנו נראה הגשמים שבכאן הוים ונפסדים; ולפי שהדבר הנפסד לא יקבל הדבר ההוה, יצטרך להניח נושא יקבל את שניהם והוא החמר הנקרא היולי. והוא מבאר, שהוא עצמי להוה, כי הוא נושאו״ (אור ה׳, מאמר א׳, כלל א׳, פרק י, עמ׳ מא-מב; Wolfson, Crescas’ critique of Aristotle, pp. 569-573, n. 3-7). 

					החומר המשמש מצע לכל היסודות מכונה בפילוסופיה היהודית של ימי הביניים נקרא ״חומר היולי״ או ״חומר ראשון״, או גם ״חומר קדמון״. ואילו היסודות נקראו בשמות שונים: ״מקרה״, ״צורה גשמית״, ״גשם״ ו״צורה טבעית״ (Wolfson, Crescas’ critique of Aristotle, pp. 577-579, n. 16). החומר ההיולי הראשוני המשמש מצע עבור כל היסודות אינו נחשב כחומר חסר צורה לחלוטין, אלא הוא בעצמו מורכב מחומר ״קדמון״ ומעוד צורה שנקראה בשמות שונים. סימפליקוס (למחו 560-480) הגדיר צורה זו כ״צורה גשמית״; פלוטינוס הגדיר צורה זאת בשם ״כמות״, ובצורה פלוטונית זו השתמשו גם הפילוסופים המוסלמים באנציקלופדיה המוסלמית Ikhwan Al-Safa מהמאות התשיעית והעשירית (Wolfson, Crescas’ critique of Aristotle, p. 579, n. 18). בתורת אריסטו עצמה אין שום אזכור ל״צורה גשמית״, והיא מוזגה אל תוך שיטתו על ידי ממשיכיו על מנת לתווך בין החומר הקדמון לבין החומר של היסודות, החומר ההיולי. ״החומר הראשון״ הוא חסר גשמיות ואינו מתפשט כלל. ואילו ״החומר ההיולי״ שהוא הבסיס ליסודות — הוא בעל התפשטות. אולם מכיוון ש״החומר הקדמון״ חייב להוות בסיס ל״חומר ההיולי״, ומכיוון ש״החומר ההיולי״ הוא בעל התפשטות, היו חייבים למזג אל ״החומר הקדמון״ את תכונת ההתפשטות שתהווה בסיס ל״חומר ההיולי״. וזו תכליתה של ״הצורה הגשמית״. אם כן, הצורה הגשמית מעניקה ל״חומר הקדמון״ את תכונת ההתפשטות על מנת להוות ״חומר היולי״ עבור היסודות. סינתזה זו שבין ״חומר קדמון״ ל״צורה הגשמית״ נקראת לעתים גם ״חומר שני״ (Wolfson, Crescas’ critique of Aristotle, p. 579, n. 18). 

					בפילוסופיה היהודית והערבית של ימי הביניים רווחו דעות רבות בקשר לטבעה ומהותה של ״הצורה הגשמית״. קרשקש, בדיוניו אודות ההקדמה העשירית של רמב״ם, מביא את דעותיהם של אבן סינא, אלגזאלי ואבן רושד. לדעת אבן סינא, הצורה הגשמית היא נטייה של החומר הקדמון כלפי התפשטות תלת ממדית. כלומר זו רק הנטייה ולא התפשטות תלת ממדית כשלעצמה, משום שזו האחרונה לדעתו היא מקרה תחת הקטגוריה של כמות. אלגזאלי, מפריד בין הדבקות (הדחיסות, המסה של הדבר), לבין ההתפשטות התלת ממדי. הוא חושב שהצורה הגשמית היא רק הדבקות עצמה, ואילו ההתפשטות התלת ממדית היא מקרה. מכאן שגם אבן סינא וגם אלגזאלי חושבים כי התפשטות תלת ממדית היא מקרה של גוף חומרי. מנגד לשניהם ניצב אבן רושד, החושב שהצורה הגשמית אינה נטייה כלפי ההתפשטות וגם לא הדבקות עצמה. לדעתו הצורה הגשמית זהה עם ההתפשטות התלת ממדית כשלעצמה. קרשקש, בדיונו בהפרכת ההקדמה העשירית של רמב״ם, ממשיך את מגמת תפיסתו הפיזיקלית האחדותית של החומר של גרמי השמיים של אבן רושד ומחיל אותה גם על החומר הארצי של היסודות, ובכך הוא יוצר מהלך רב משמעויות והשלכות: (א) הוא שובר את דיכוטומיה הדואלית והקוטבית שבין הפיזיקה השמיימית לארצית, ויוצר פיזיקה הוליסטית אורגנית אחת. (ב) הוא מגדיר את החומר הארצי לא כמורכב מדיכוטומיה דואלית של חומר וצורה, אלא עבורו ״הצורה הגשמית״ שהיא ההתפשטות התלת ממדית של המרחב הריק, היא עצמה החומר והבסיס לצורניות של ״הצורה המיוחדת״. (ג) קרשקש מזהה את הצורה עם ההתפשטות החללית שהיא ״המקום״ וקובע ש״המקום״ הוא שמגדיר ומאפיין את עצמות הדבר. 

				

				
					1120	Wolfson, Crescas’ critique of Aristotle, p. 594, n. 24

				

				
					1121	אור ה׳, מאמר א׳, כלל ב׳, פרק ז, עמ׳ פא.

				

				
					1122	״נקודות המפתח בתאוריה זו של חומר וצורה הן שתיים. ראשית, ה'חומר הרגיל' של ארבעת היסודות הוא מורכב בעצמו, מכיל שני יסודות, ה'חומר הקדמון' וה'צורה הגשמית'. שנית, לחומר רגיל, מורכב זה של ארבעת היסודות אין קיום בפועל מעצמו. קיום בפועל קורה לו מתוקף צורתו ׳המיוחדת׳, או ׳היסודית׳״. (Wolfson, Crescas’ Critique of Aristotle, p. 103, 578, n. 16).

				

				
					1123	״קרשקש [...] טוען שכשם שהשמים, לדעת אבן רושד, מורכבים מחומר ממשי, מגשמות — והוא מתקן את עצמו מיד ואומר: מהצורה הגשמית בלשון אבן רושד — ומצורה מיוחדת, כן כל העצמים, הארציים כשמימיים, מורכבים מחומר, היינו מגשמות, ממהות גופנית, שיש לה ממשות והתופסת מקום, ומצורה מיוחדת המקנה את הדמות המסוימת לעצם המסוים. ואמנם יחס הראשונה לשנייה כיחס החומר לצורה, אך החומר אינו דבר ערטילאי בלתי נתפס, כי אם ישות ממשית, הנמצאת בפועל ויש לה מקום אף בלי הצורה [...] כל גשם יש לו מציאות של ממש, ואך שיש בעצמותו אפשרות לקבל צורה מיוחדת, עם כל זה יש לו ממשות ומציאות בפועל אף לפני שקיבל את הצורה המיוחדת, אחרי שגשמות נשארת בו תמיד במציאות, וגשמות זו, היא היא החומר, יש לה מציאות של ממש״ (אורבך, עמודי המחשבה הישראלית, ספר 3, פרק 4, עמ׳ 132).

				

				
					1124	אור ה׳, מאמר א׳, כלל ב׳, פרק ח, עמ׳ פב.

				

				
					1125	שם, שם.

				

				
					1126	שם, פרק א׳, עמ׳ סט.

				

				
					1127	Fraenkel, Crescas on God as the Place of the World, pp. 106-107

				

				
					1128	"ולזה, להיות הש״י הוא הצורה לכלל המציאות, כי הוא מחדשו ומיחדו ומגבילו, השאילו לו השם הזה, באמרם תמיד [...] ״הוא מקומו של עולם״. והיה הדמיון הזה נפלא. כי כאשר רחקי הפנוי נכנסים ברחקי הגשם ומלואו, כן כבודו יתברך בכל חלקי העולם ומלואו (אור ה׳, מאמר א׳, כלל ב׳, פרק א, עמ׳ סט-ע).

				

				
					1129	״מבחינת קרשקש הרבנים והנביאים חולקים איתו את הבנתו על המקום ועל הצורה והשתמשו במונח ׳מקום׳ באופן מטפורי לדבר על צורה. זאת ועוד, לא רק שהם השתמשו ב׳מקום׳ באופן כללי כמטפורה לצורה, אלא הם החלו את המטפורה הזאת גם על אלוהים. לפיכך, להבנתו של קרשקש, כשהרבנים דיברו על אלוהים בתור המקום של העולם, הם התכוונו לחלל האין־סופי, ששלושת ממדיו מחלחלים לכל האובייקטים הפיזיקליים, מפרידים אותם וקובעים אותם במרחב. באנלוגיה, אלוהים בתור צורתו של העולם למעשה מפריד וקובע את כל הדברים״. Fraenkel, Crescas on God as the Place of the World, pp. 107-108 (התרגום וההדגשות שלי).

				

				
					1130	״הריק האין־סופי של קרשקש הופך להיות מקור לפעילות אשר ׳קובעת ומבחינה את הדבר כשלם וחלקיו׳. זה נובע מההשוואה של האין־סוף לאלוהים: אלוהים "מכונה מקום באופן מטפורי" משום שהוא ׳יצר, הבחין וקבע׳ את העולם. בכך קרשקש מתווה לשפינוזה את ההטמעה שיעשה להתפשטות לתוך המהות של הישות האין־סופית של אלוהים״ (Fraenkel, Crescas on God as the Place of the World, p. 106).

				

				
					1131	״הובהרה בפיזיקה מציאות הסיבות לכל מה שיש לו סיבה. והן ארבע: החומר, הצורה, הפועל והתכלית, ומהן קרובות ומהן רחוקות. וכל אחת מן הארבע האלה נקראת סיבה ועילה. ומדעותיהם, אשר אני אינני חולק עליהן, שהאל יתעלה הוא הפועל, והוא הצורה, והוא התכלית [...] האל מתייחס אפוא למציאות כולה כמו הצורה לדבר אשר יש לו צורה ואשר בה הוא מה שהוא ועל־ידי הצורה נקבעת אמיתתו ומהותו. כן יחס האלוה אל העולם. מבחינה זאת נאמר עליו שהוא הצורה האחרונה, ושהוא צורת הצורות, כלומר, שהוא זה אשר מציאותה וקיומה של כל צורה בעולם נשענים בסופו של דבר עליו, ובו קיומה, כשם שהדברים בעלי הצורות קיימים בתוקף צורותיהם״ (מורה נבוכים, חלק ראשון, פרק 69, ההדגשות שלי).

				

				
					1132	שם, שם (ההדגשות שלי).

				

				
					1133	״יודע אתה כמה מפורסמת אותה אמירה אשר אומרים הפילוסופים על אודות האל יתעלה, והיא שהם אומרים שהוא השכל, המשכיל והמושכל, וכי שלושת העניינים האלה בו יתעלה הם עניין אחד אשר אין בו ריבוי [...] ומכיוון שהוכח בהוכחה מופתית שהאל יתעלה ויתגדל הוא שכל בפעל, ואין בו כוח כל עיקר, אלא הוא שכל בפעל תמיד... כך שלא יהיה פעמים משיג ופעמים לא משיג, אלא הוא שכל בפעל תמיד — מתחייב שיהיה הוא ואותו הדבר המושג דבר אחד, והוא עצמותו. ופעולת ההשגה עצמה, אשר בה הוא קרוי משכיל, הוא עצם השכל אשר הוא עצמותו, לכן הוא שכל, משכיל ומושכל לעולם״ (מורה נבוכים, חלק ראשון, פרק 68).

				

				
					1134	ראו דיון בנושא אינסופיות התארים בתורת קרשקש באור ה׳, מאמר א׳ כלל ג׳, פרק ג. אודות אינסופיות התארים בתורת קרשקש ויחסה אל הוכחות האל של שפינוזה ראו פרק 3: הוכחתץ האל של שפינוזה בספרו אתיקה, סעיפים 3ו: הוכחת האל השלישית של שפינוזה; 3ז: הוכחת האל הרביעית של שפינוזה.

				

				
					1135	״אם זוהי אכן המשמעות של ׳צורה׳ מבחינת קרשקש בקטע זה, טענתו שאלוהים הוא צורתו של העולם אינה שונה מטענתו של רמב"ם בעניין זה [...] מבחינת רמב"ם [...] טענה זו מבוססת על הזיהוי של פעולתו התבונית של אלוהים עם הרכיב הצורני של המציאות כשלם: הן עם תחום הצורות הטהור, הנפרד, והן עם צורתם הפיזית של אובייקטים (חיבור של צורה וחומר). לא זאת בלבד שצורת העולם "רשומה במהותו של אלוהים"; מהותו של אלוהים היא גם צורת העולם [...] קרשקש אם כן פוסע צעד מכריע, הואיל והוא מצביע על דרך להפריד את הצורה מגוף העולם באמצעות החלפת (אם כי באופן מטפורי) צורה דרך התפשטות אין־סופית והאצלת תפקידיה של הצורה אל ההתפשטות האין־סופית״ (Fraenkel, Crescas on God as the Place of the World, p. 109). 

				

				
					1136	לדיון מעמיק אודות משמעות ״כבוד האל״ בתורת קרשקש ראו: פרק 7, סעיף 7א — נקודה שנייה: שלמותו ואהבתו של האל.

				

				
					1137	אור ה׳, מאמר א׳, כלל ג׳, פרק ג, עמ׳ קח (ההדגשות שלי).

				

				
					1138	אור ה׳, מאמר א׳, כלל ב׳, פרק א, עמ׳ סט-ע.

				

				
					1139	Wolfson, Crescas’ Critique of Aristotle, p. 459, n. 92

				

				
					1140	פירוש רד״ק על ישעיה ו, ג: ״ונאמר קדוש ה׳ צבאות כי הוא אדון צבאות מעלה וצבאות מטה: מלא כל הארץ כבודו. כל מה שהיא מלאה הארץ מחי וצומח ודומם הכל הוא בכבודו בי הוא ברא הכל ועל הכל יכבדוהו בעלי השכל. ויש לפרש כי השלש תיבות הם על האל וזכר שלש פעמים קדוש כנגד שלשה עולמות, עולם העליון והוא עולם המלאכים והנשמות, ועולם התיכון והוא עולם גלגלים והככבים, ועולם השפל והוא זה העולם והנכבד בזה העולם הוא האדם.״

				

				
					1141	אור ה׳, מאמר א׳, כלל ב׳, פרק א, עמ׳ סט-ע.

				

				
					1142	רמב״ם, במורה נבוכים חלק ראשון, פרק 64, נותן כמה פירושים למושג ״כבוד״: (1) ״כבוד ה' יש שהכוונה בו לאור הנברא אשר האל משרה אותו במקום, על דרך נס, להערצה״. (2) אך יש שמתכוונים בו לעצמוּתו יתעלה ואמיתתו״. (3) ״יש שהכוונה בכבוד להערצת כל בני־האדם את האל״. אולם החשוב עבורנו הוא הפרשנות שרמב״ם נותן לפסוק הרלוונטי לגבין העניין שלנו: ״ולפי שקוראים למשמעות זאת כבוד נאמר: מלֹא כל הארץ כבודו (ישעיה ו, ג), בשווה לדברו: ותהלתו מלאה הארץ (חבקוק ג, ג), שכן השבח קרוי כבוד. נאמר: תנו לה' אלהיכם כבוד (ירמיה יג, טז). נאמר: ובהיכלו כּלו אמר כבוד (תהלים כט, ט). זה מופיע הרבה. הבן אפוא גם את השיתוף הזה ב(ביטוי) כבוד ופרש אותו בכל מקום לפי הקשרו. אז תיחלץ מטעויות גדולות״.

				

				
					1143	״בקטע זה קרשקש מנסה להעביר את הדיון של רמב"ם במונח "כבוד" כפי שהבין אותו, אל המונח "כבוד" כפי שהבינו אותו המקובלים במובנן של הספירות. ראשית כול בהנחה שכבוד, או הספירות, זהה לאלוהים, קרשקש מפרש את הפסוק כדלהלן: "ברכתו של כבוד ה', כלומר, של הספירות, היא ממקומו, כלומר ממהותו של ה', הואיל והכבוד או הספירות זהים למהותו של אלוהים". קרשקש מבין את המילה ״ברוך״ לא כפועל בינוני סביל אלא כמהות״ (Wolfson, Crescas’ Critique of Aristotle, p. 462, n. 93).

				

				
					1144	אור ה׳, מאמר א׳, כלל ב׳, פרק א, עמ׳ ע. 

				

				
					1145	״כל מה שנמצא, נמצא באלוהים, ובלי אלוהים שום דבר אינו יכול להימצא ולא להיות מושג. הוכחה: חוץ מאלוהים שום עצם אינו נמצא ואינו יכול להיות מושג (לפי א: 14), כלומר (לפי א: הג 3), [חוץ מאלוהים] אין שום דבר הנמצא בתוך עצמו ומושג באמצעות עצמו. אולם (לפי א: הג 5) אופנים אינם יכולים להימצא ולא להיות מושגים בלי עצם; מכאן שהאופנים יכולים להימצא רק בתוך הטבע האלוהי ולהיות מושגים רק באמצעותו. אולם (לפי א: אק 1), מחוץ לעצמים ולאופנים לא מצוי שום דבר! יוצא שבלי אלוהים שום דבר אינו יכול להימצא ולא להיות מושג״ (אתיקה, חלק ראשון, משפט 15).

				

				
					1146	ראו את מאפייני החלל והזמן בתורת קרשקש, פרק 7, סעיף 7א: תפיסת הנמצאות בתורת קרשקש ויחסה לתפיסת האופנים בתורת שפינוזה; הרווי, רבי חסדאי קרשקש, פרק 5, עמ׳ 59; Harvey, Physics and Metaphysics in Ḥasdai Crescas, pp. 4-8.

				

				
					1147	עבור שפינוזה ההתפשטות היא אינסופית בסוגה: ״כל עצם הוא בהכרח אינסופי״ (אתיקה, חלק ראשון, משפט 8), בלתי ניתנת לחלוקה: ״אי אפשר להשיג באופן אמיתי שום תואר של עצם, שממנו עשוי לנבוע, שנעצם ניתן לחלוקה״ (שם, משפט 12) והומוגנית: ״החומר הוא אותו חומר בכל מקום, ואי אפשר להבחין בתוכו חלקים.״ (שם, משפט 15 עיון).

				

				
					1148	בתורת קרשקש ההתפשטות מכוננת ומגדירה את הנמצאים על ידי כך שהיא מהווה את מקומם ואת צורתם: ״והנה להתפרסם זה העניין מהמקום, היה הרבה מהקדמונים שהיו רואים, כי מקום הדבר האמתי — צורתו. כשהיא תגבילהו ותיחדהו כלו וחלקיו (אור ה׳, מאמר א׳, כלל ב׳, פרק א, עמ׳ סט-ע).

				

				
					1149	לפי תפיסת החומר של קרשקש ״הצורה המיוחדת״ נקבעת ומותנית על פי ״הצורה הגשמית״ שהיא למעשה התפשטות מוגדרת וסופית של הדבר: ״הצורה הגשמית הוא הנושא בפעל והמעמדת הצורה המיוחדת״ (שם, פרק ח, עמ׳ פב).

				

				
					1150	Wolfson, Harry A., The Philosophy of Spinoza of Spinoza – Vol 1, pp. 80-81

				

				
					1151	ראו למשל משפטים אלו: ״הדברים הפרטיים אינם אלא הפעלות של תוארי אלוהים או אופנים, המבטאים את תוארי אלוהים באופן מסוים וקבוע״ (אתיקה, חלק שני, משפט 25, משפט נסמך); ״בגוף אני מבין אופן המבטא באורח מסוים וקבוע את מהותו של אלוהים באשר הוא נדון כדבר מתפשט.״ (שם, הגדרה 1); אלוהים הוא סיבת האופנים של תואר כלשהו רק באשר הוא נדון מבחינת התואר שאלה הם אופניו, ולא מבחינת כל תואר אחר (שם, משפט 6).

				

				
					1152	״כל מה ששכל אינסופי יכול לתפוס כמכונן את מהותו של עצם שייך לעצם אחד ויחיד, ולכן העצם החושב והעצם המתפשט הם אותו העצם האחד, שפעם מבינים אותו בתואר זה ופעם בתואר זה. בדומה לכך, אופן התפשטות והאידיאה שלו הם אותו דבר עצמו, אבל הוא בא לביטוי בשני אופנים״ (אתיקה, חלק שני, משפט 7, עיון).

				

				
					1153	״כבר ראינו שהתארים (או, כפי שאחרים מכנים אותם — העצמים) [...] הם יישות הקיימת מתוך עצמה, ועל כן מגלה ומודיעה את עצמה מתוך עצמה. אשר לדברים האחרים, אנו רואים שאין הם אלא אופנים של התארים, ובלעדיהם אין הם יכולים להתקיים ולא להיות מושגים. מכאן שצריכים להיות שני סוגים או מינים של הגדרות, והם: (1) של הדברים שהם היישות הקיימת מעצמה, ואשר אינם זקוקים לשום סוג, או משהו אחר, כדי להיות מושגים או מוסברים יותר. כי באשר הם תארים של יישות הקיימת מתוך עצמה, הרי הם גם מוכרים מתוך עצמם. (2) של הדברים שאינם קיימים מתוך עצמם, אלא רק מתוך תארים שהם אופניהם ושדרכם יש להשיגם, באשר הם הסוגים שלהם״ (מאמר קצר, חלק ראשון, פרק 7, סעיף 10); ״האופן נמצא בתוך דבר אחר, שבאמצעותו הוא צריך להיות מושג (לפי א: הג 5); ופירוש הדבר (לפי א: 15) שהוא נמצא בתוך אלוהים לבדו ויכול להיות מושג באמצעות אלוהים לבדו. לכן, אם האופן מושג כאינסופי וכקיים בהכרח, צריך בהכרח שגם שניים אלה [היותו הכרחי והיותו אינסופי] יוסקו או ייתפסו באמצעות תואר כלשהו של אלוהים, באשר תואר זה מושג כמבטא הכרחיות ואינסופיות של קיום או נצחיות (וזה, לפי א: הג 8, אותו דבר); כלומר (לפי א: הג 6, א: 19), באשר התואר נדון באופן מוחלט. מכאן שאופן, הקיים בהכרח והנו אינסופי, חייב לנבוע מטבעו המוחלט של תואר כלשהו של אלוהים, וזאת או במישרין (ובכך עוסק א: 21), או באמצעות איפנון כלשהו הנובע מטבעו המוחלט [של אלוהים], כלומר (לפי המשפט הקודם א: 22), איפנון הקיים בהכרח והנו אינסופי״ (אתיקה, חלק ראשון, משפט 24, הוכחה).

				

				
					1154	״באופן אני מבין את הפעלות העצם, או את מה שנמצא בתוך דבר אחר, שבאמצעותו הוא גם מושג״ (אתיקה, חלק ראשון, הגדרה 5).

				

				
					1155	אצל קרשקש המבנה המטאפיזי והוכחת האל מגולמים בשני שרשראות סיבתיות, האחת מטאפיזית והשנייה פיזיקלית. השרשרת המטאפיזית מצויה מחוץ לטבע ״העלולים״ והיא נובעת מן האל כלפי העולם, ובמובן זה יש לה ממד טרנסנדנטי. השרשרת הפיזיקלית מצויה בתוך טבעם של ״העלולים״ ועל כן היא אימננטית לעולם. הגדרת האופן אצל שפינוזה מקיפה את שני סוגי השרשראות הללו שבתורת קרשקש, כשם שהיא מקיפה בתורתו שלו הן את ״הטבע הטובע״ והן את ״הטבע הטבוע״. החלק הראשון של הגדרת האופן — ״באופן אני מבין את הפעלות העצם״ — מקיף את ״הטבע הטובע״ או את השרשרת המטאפיזית בתורת קרשקש. ואילו החלק השני של הגדרת האופן — ״מה שנמצא בתוך דבר אחר, שבאמצעותו הוא גם מושג״ — רומז הן על הכפיפות של האופן לסוג או התואר בו הוא מתבחן, והן על הכפיפות הסיבתית שלו לשרשרת האופנים האחרים בהם הוא תלוי ואשר הם קובעים את מהותו או את היותו כפוף לאותה השרשרת הפיזיקלית שבתורת קרשקש. על ההבחנה שבין השרשרת המטאפיזית והפיזיקלית שבתורת קרשקש והוכחת האל שלו, ראו פרק 1: הוכחת האל של חסדאי קרשקש (ראו שם נקודה שלישית — קביעת העקרון של סיבתיות פועלת בעלת שתי רמות: מטאפיזית ופיזיקאלית).

				

				
					1156	״ולהלן, מן ההתפשטות, על פי תפיסתו של קרטסיוס, כלומר — בבחינת מסה נחה, לא בלבד שקשה להסיק ולהוכיח את מציאותם של הגופים, כמו שאתה אומר, אלא שהוא מחוץ לגדר מכול וכול. כי החומר הנח יתמיד במנוחתו, כל כמה שתאפשר לו, ורק סיבה חיצונית, חזקה יותר, תעורר אותו לתנועה. מטעם זה לא חששתי להשמיע פעם בשעתו, כי היסודות של קארטסיוס במערכת הנמצאות הטבעיים אין בהם תועלת, אם לא אומר — שהם בטלים מעיקרם״ (איגרות, איגרת 81, עמ׳ 280). 

				

				
					1157	״אינני יודע מדוע החומריות אינה ראויה לטבע האלוהי. שהרי (לפי א: 14) חוץ מאלוהים לא יכול להימצא שום עצם, שממנו הטבע האלוהי היה מקבל השפעה. כל הדברים, אני אומר, נמצאים באלוהים, וכל מה שנעשה נעשה אך ורק על ידי חוקי טבעו הנצחי קל אלוהים ונובע מהכרחיות מהותו [...] לכן אי אפשר לומר משום בחינה שאלוהים מופעל על ידי דבר זולתו, או שהעצם המתפשט אינו ראוי לטבעו של אלוהים״ (Ep15s); ״מתוך הכרח הטבע האלוהי צריך לנבוע אינסוף [של דברים] באינסוף של אופנים [...] (אתיקה, חלק ראשון, משפט 16); ״אלוהים הוא הסיבה הפועלת לא רק של קיום הדברים. אלא גם של מהותם״ (שם, משפט 25); ״באותו מובן שבו אומרים שאלוהים הוא סיבת עצמו יש לומר גם שהוא סיבת כל הדברים״ (שם, משפט 25, עיון); ״עוצמתו של אלוהים היא מהותו עצמה״ (שם, משפט 34); ״כל מה שאנו משיגים שהוא בגדר יכולתו של אלוהים נמצא בהכרח״ (שם, משפט 35).

				

				
					1158	״ומזה הענין אמרו (יחזקאל ג, יב): ‘ברוך כבוד ה׳ ממקומו'. כלומר, שתאר הברכה והשפע ממקומו, ר״ל מעצמותו ולא מזולתו. ויהיה הכנוי ״ממקומו״ שב אל הכבוד״ (אור ה׳, מאמר א׳, כלל ב׳, פרק א, עמ׳ ע).

				

				
					1159	״ואם תרצה שיהיה הכבוד נאצל, יהיה העניין כפשוטו, ויהיה הכינוי שב אל השם; כלומר, שכבוד ה׳ ברוך ומשפע ממקום השם, ר״ל עצמותו, להיותו נאצל ממנו״ (שם, עמ׳ סט-ע).

				

				
					1160	על ״עצמי למהות״ כיחס שבין תארי האל העצמיים למהותו של האל ראו המקומות הבאים בספר: פרק 3, סעיף 3ב. מקורות ההשפעה העיקריים בהוכחת האל הראשונה של שפינוזה; 3ג. קרבת שפינוזה לקרשקש בתפיסת יחס הקיום אל מהות האל; פרק 4, סעיף 4א. תפיסת העצם של שפינוזה ויחסו לתפיסת האלוהות של קרשקש; פרק 5, סעיף, 5ד. השפעת תורת התארים של קרשקש על שפינוזה; 5ה. היחס שבין המהות לתארים.

				

				
					1161	ראו פרק 5, סעיף 5ד. השפעת תורת התארים של קרשקש על שפינוזה; 5ה. היחס שבין המהות לתארים.

				

				
					1162	״נראה כי הקטע עשה רושם על שפינוזה. אך עם זאת, בעוד שקרשקש קבע שאלוהים מזוהה באופן מטפורי עם ההתפשטות האינסופית, שפינוזה קבע באופן מפורש שהתפשטות היא תואר של אלוהים״ (Harvey, Physics and Metaphysics in Ḥasdai Crescas, pp. 29-30). ״מה שבטוח שקרשקש, מתקרב לייחס את תואר ההתפשטות לאלוהים, לאחר שהגדיר את החלל כהתפשטות והניח שהוא אינסופי והעולם נמצא בו, הוא מצטט כתמיכה לדעתו את המימרא הרבנית העתיקה שאלוהים הוא מקומו של העולם [...] אבל קרשקש עוצר מעט קודם מלהסיק את המסקנה הנועזת הזו״ (Wolfson, The Philosophy of Spinoza, vol. 1, p. 223). ״לאחר שטען שהמקום, שנתפס כהלכה, הוא ריק, קרשקש מציין כי ׳הרבה מהקדמונים״ זיהו את מקומו של דבר עם צורתו. למרות שהזיהוי הזה אינו תואם את האונטולוגיה שלו, הוא משתמש בו כדי להשוות את אלוהים באופן מטפורי לריק האינסופי ומכאן עם מקומו של עולם, שבגלל ההזדהות שמחזיקים בה הרבה מהקדמונים, מהווה את הצורה של העולם. באופן מטפורי, על כן, ניתן לתאר את אלוהים כהתשפטות אינסופית המכוננת, מבחינה וקובעת את גופי הדברים באותו אופן שבו אלוהים באוופן מפורש, לפי האונטולוגיה של קרשקש, מייצר, מבחין וקובע את צורותיהם״ (Fraenkel, Crescas on God as the Place of the World, pp. 82-83).

				

				
					1163	טענה מעגלית יכולה לשמש כתוקף רלוונטי ביחס לאקסיומות או נקודות מוצא של שיטה, כמו למשל תפקידן של ההגדרות והאקסיומות בשיטת שפינוזה. אולם טענה מעגלית אינה יכולה לשמש כתוקף רלוונטי בהקשר רחב או אמצעי של מערכת הסברים שמכוונת לספק הסבר לגורם שיוצא ממנה ולא מצוי בתוכה, כמו במקרה הקטע של קרשקש, משום שאז מעמד טענה שכזו שובר את הקוהרנטיות של מערכת הטענות בכללותן. על כן היא חייבת להתבסס על הקשר רחב אשר ביחס אליו היא עומדת. 

				

				
					1164	על תפיסת אינסופיות התארים העצמיים בתורת קרשקש ראו פרק 5: תארי האלהים, סעיף 5ד. השפעת תורת התארים של קרשקש על שפינוזה; 5ו. התואר כהסבר לשאלה כיצד העצם קיים וממשותם של התארים. 

				

				
					1165	אור ה׳, מאמר א׳, כלל ג׳, פרק ג, עמ' קז.

				

			

		
	
			פרק 6

			האופנים

			על מנת לעמוד על מהותם ומעמדם בתורת שפינוזה, האופנים יוצגו כפי ששפינוזה מגדירם בספרו אתיקה וכן יוצגו הדעות המרכזיות באשר למעמדם ביחס לעצם. לאחר מכן יידון מעמדם האונטולוגי של האופנים,1166 היחסים בין המושגיות הסיבתיות והאינהרנטיות בהקשר של האופנים1167 וכן סוגיהם השונים.1168 לאחר מכן אבחן לעומק את מעמד הנבראות הפרטיים בתורתו של חסדאי קרשקש1169 בניסיון לענות על השאלה האם ישנה קירבה והשפעה של קרשקש בנושא זה על שפינוזה.1170

			בתחילת האתיקה שפינוזה מגדיר עצם ואופן כך: ״בעצם אני מבין את מה שנמצא בתוך עצמו ומושג באמצעות עצמו: כלומר, מה שמושגו אינו זקוק למושג של דבר אחר, שמתוכו הוא צריך להתעצב״.1171 מנגד: ״באופן אני מבין את הפעלות העצם, או את מה שנמצא בתוך דבר אחר, שבאמצעותו הוא גם מושג״.1172 לאחר ההגדרות מציב שפינוזה אקסיומה קריטית: ״כל מה שנמצא, נמצא או בתוך עצמו או בתוך זולתו״.1173 בהמשך הוא מוכיח כי אלוהים הוא העצם היחידי: ״חוץ מאלוהים שום עצם אינו יכול להימצא ולא להיות מושג״.1174 מהגדרת העצם והוכחת אלוהים כעצם אינסופי מוחלט ומהגדרת האופן והאקסיומה הראשונה נובע, כי כל מה שקיים הוא או אלוהים או אופנים. מתוך היחסים שבין ההגדרות והאקסיומה נובעות שתי מסקנות אודות האופנים: (1) אופן הוא הפעלה [מצב, איכות, תכונה] בעצם; (2) אופן נמצא ביחס אימננטי, סיבתי ומושגי מתוקף דבר אחר. המסקנה הכוללת היא אפוא, ש״כל מה שנמצא, נמצא באלוהים, ובלי אלוהים שום דבר אינו יכול להימצא ולא להיות מושג״.1175 מכאן עולה השאלה מהו בדיוק טבעו של יחס זה בין העצם לאופנים? 

			עבור דקארט,1176 לאופן מעמד בעייתי חסר הגדרה קוהרנטית: מחד, דקארט מתאר את האופן כמצוי ביחס של תלות לתואר העיקרי שבעצם.1177 מאידך, את הבחנתו בין תואר לבין אופן הוא אינו מבסס על יחסי תלות אלא על יחסי דרגות כלליות ושינוי, והוא מוסיף קטגוריה שלישית בין אופן לתואר — איכות.1178 משום כך, בהגדרת האופן ובהגדרת העצם והתארים של דקארט קיים ערפול שאינו מספק את שפינוזה ומותיר בו צורך ורצון לפתח עקרונות יסודיים ויציבים. ואכן, בתחילת עיצוב אבני הבניין של שיטתו המטאפיזית, החליף שפינוזה בתדירות בין אופן לבין מקרה (שפינוזה גם התחבט ביחס בין עצם לתואר). לבסוף הוא החליט לזנוח את המושג ״מקרה״, כי סבר המושג מציין יחס של תכונה לעצם מתוקף השכל עצמו ולא מתוקף ממשות ריאלית: ״חלוקה של ישויות [...] אני רוצה רק שהדבר יתקיים לגבי החלוקה הזו, שאנו קובעים במפורש: ישות מחולקת לעצם ולאופן, אך לא לעצם ולמקרה; שכן מקרה אינו אלא דרך חשיבה, שכן הוא מציין [מה שקיים] רק באופן יחסי״.1179 

			להבנת תפיסת האופנים של שפינוזה חשיבות מן המעלה הראשונה, משום שבצורה עמוקה יותר ניתן לומר שתורת הפנתאיזם במשנתו מבוססת יותר מכול על הגדרת האופן ויחסו לעצם: 

			אני [וולפסון] חושב ששפינוזה היה אנוס להכניס את הגורם הנוסף הזה [אופן] להגדרת העצם שלו לא כל כך מחמת שונותו מהוגי ימי הביניים בהגדרת המונח הזה [עצם], אלא מפני שהיה שונה מהם בהגדרת האופן. בכל הנוגע לעצם, הגדרתו של שפינוזה [...] אינה שונה מהותית מהוגי ימי הביניים; הוא רק מגביל את יישומו בהתעקשות נחרצת על המשמעות הלוגית הנוקשה שלו. רק בתפיסת האופנים שלו שפינוזה קובע קו מחשבה משלו; האופנים שלו שונים לחלוטין מהמקרים האריסטוטליים וזאת הסיבה העיקרית לכך שהוא מבטל את השימוש בהם ומשנה מהשורש את הגדרתם באמצעות השמטת המונח "סובייקט".1180

			מושג העצם של שפינוזה אינו חורג לדעת וולפסון מהמושג העצם של ימי הביניים אלא בכך, שהוא מיושם בקצה הלוגי החמור ביותר של עצמותו — כסיבת עצמו. מכאן נובע כי יש רק עצם אחד יחיד ומוחלט בן אינסוף תארים. אולם משבוחנים את מושג האופן בתורת שפינוזה אפשר להיווכח, כי האופן הוא היחידה המהותית והעיקרית שבה נבדל שפינוזה מן המטפיזיקה של ימי הביניים בכך, שהאופן אינו מקרה שנסב על עצם אלא הוא העצם עצמו1181 — באשר הוא מאופנן על ידי איפנון סופי.

			הקריאה של תפיסת שפינוזה הטוענת כי אלוהים עצמו הוא הוא אופניו, זיכתה אותו בכינוי פנתאיסט. כינוי זה מזוהה יותר מכול עם עיון למשפט 15 בחלק ראשון באתיקה: ״כל מה שנמצא, נמצא באלוהים, ובלי אלוהים שום דבר אינו יכול להימצא ולא להיות מושג״. לא כל פרשני שפינוזה קיבלו את הנחתו כי אלוהים הוא עצמו פועל ומהווה את אופניו. לדעתו של אדווין קרלי, שהקדיש מחקר לנושא זה,1182 לאופנים בתורת שפינוזה מעמד של דברים פרטיים, כעולה מהמשפט הנסמך למשפט 25 שבחלק הראשון באתיקה: ״הדברים הפרטיים אינם אלא הפעלות של תוארי אלוהים או אופנים, המבטאים את תוארי אלוהים באופן מסוים וקבוע״. על כן לא ניתן להתייחס לאופנים — כבתורת דקארט — כאיכויות השוכנות בתוך עצם בדומה לפרדיקטים שמצויים בנושא. אלא יש לפרש את יחסי עצם־אופן במשנת שפינוזה כנובעים מסיבתיות פועלת; היחס בין ביניהם הוא יחס שבין סיבה לתולדתה: 

			לכאורה, האופנים של שפינוזה הם מהסוג הלוגי הלא נכון כדי שיהיו משויכים לעצם בדרך שבה האופנים של דקארט משויכים לו, משום שהם דברים פרטיים (אתיקה, חלק ראשון, משפט 25, משפט נסמך), לא תכונות. וקשה לדעת מה תהיה משמעות הקביעה שדברים פרטיים נמצאים בתוך [אינהרנטים] העצם. כשאומרים שתכונות נמצאות בתוך העצם, אפשר לראות זאת כדרך לומר שהן נשוא שלו. המשמעות היא שדבר אחד הוא נשוא של אחר, זוהי תעלומה שיש לפתור.1183

			לדברי קרלי, הוא יכול להבין כיצד איכות היא פרדיקטיבית בעצם (נשוא של העצם), אולם הוא תמה כיצד דבר פרטי — האופן — יכול להיות פרדיקט בעצם? מתוך תמיהה זו ניתן לחלץ שתי טענות מרכזיות: ראשית, קרלי חושב כי זו טעות קטגורית להתייחס לאופנים כפרדיקטים של אלוהים, משום שאופנים הם דברים פרטיים ולא איכויות בעצם. שנית, קרלי מנסה לקשור בקשר הכרחי אינהרנטיות עם פרדיקטיביות. מתוקף שתי טענות אלו יכול קרלי לגזור כי האופנים, שהם דברים פרטיים, הם אינם פרדיקטים ועל כן גם אינם אינהרנטיים בעצם אלא תולדה שלו. 

			קרלי מעלה עוד שלוש טענות חשובות המבוססות על ביקורת של הפילוסוף בן זמנו של שפינוזה פייר בייל (Pierre Bayle):1184 שלישית, אם האופנים הם פרדיקטים או איכויות של אלוהים, אזי אלוהים מכיל תכונות סותרות. מצב כזה מביא לסתירה של חוק הזהות או אי־סתירה. רביעית, אם האופנים הם תכונותיו של אלוהים, אזי אלוהים אינו בלתי־משתנה מכיוון שהאופנים ניתנים לשינוי וכליה. חמישית, אם האופנים הם פרדיקטים או איכויות של אלוהים, אזי אלוהים עצמו הוא מקור הרוע בעולם. אולם מעבר לזה, אלוהים הוא עצמו גם קורבן של אותם מעשי רוע.1185 

			בשל הסתירות והאבסורדים הללו במשנת שפינוזה, קרלי קובע שאין לפרש את היחס שבין העצם לאופנים כיחס אינהרנטי. לדעתו, בין העצם לאופנים מתקיימים יחסי תלות חד־צדדיים: האופנים תלויים בצורה מוחלטת בעצם אך לא ההפך; העצם הוא לא יותר מאשר סיבת האופנים והם לא יותר מאשר תולדותיו. בשל עמדה זו שלל קרלי את התפיסה לפיה שפינוזה הוא פנתיאיסט; אלוהים הופך להיות לא יותר ולא פחות מאשר עקרון הטבע העליון. על ידי כך, מציין מלמד1186 בהבחנתו החדה, אלוהי שפינוזה הופך להיות Lex ולא Ens:

			שפינוזה עשה את הבחירה הטבעית לפילוסוף המחויב להבנת הטבע. הוא דחה את הרעיון שלפיו אלוהים הוא בורא פרטי וזיהה אותו עם (התארים שבהם נרשמים) החוקים היסודיים של הטבע, אשר סיפקו את ההסבר הטוב ביותר לכל אשר מתרחש בטבע. כלומר, הוא מזהה את אלוהים עם הטבע, לא [הטבע] הנתפס כמכלול הדברים, אלא [הטבע] הנתפס כעקרונות הכלליים ביותר של סדר שדברים מדגימים אותו.1187

			ביקורות רבות נסבו על פרשנות זו של קרלי לאורך השנים. יצחק מלמד מעלה כמה מהן ומוסיף משלו.1188 להלן יוצגו העיקריות שבהן.

			ביקורת ראשונה. עדויות מכתבי שפינוזה מוכיחות שעבורו האופנים אינם רק איכות או תכונה של העצם, אלא יש להם מעמד מטאפיזי מיוחד — הם ״סגולות״ (propria) של העצם. בכך האופנים מהווים מעין תכונה הכרחית המתחייבת מהותית מן העצם (בניגוד לתכונה שאינה מהותית). בהוכחה למשפט 16 בחלק הראשון באתיקה אומר שפינוזה מפורשות, שכמו שהשכל מסיק תכונה על בסיס הגדרה כך השכל מסיק את האופנים כתכונות של העצם:

			מתוך הכרח הטבע האלוהי צריך לנבוע אינסוף [של דברים] באינסוף של אופנים (כלומר, כל מה שיכול להיכלל בתחומו של שכל אינסופי). הוכחה: משפט זה צריך להיות גלוי ומחוור לכל אדם אם רק יתן דעתו לכך, שמתוך הגדרה נתונה של דבר כלשהו השכל מסיק ריבוי של תכונות הנובעות ממנו בהכרח (כלומר, הנובעות מעצם מהותו של הדבר); וככל שהגדרת הדבר מבטאת יותר ממשות — כלומר, ככל שרבה יותר הממשות הכלולה במהותו של הדבר המוגדר — כן השכל מסיק ממנו יותר. עתה, הואיל ולטבע האלוהי יש אינסוף מוחלט של תארים, שכל אחד מהם מבטא מהות אינסופית בסוגה (לפי א: הג 6), הרי מתוך הכרחיותו [של הטבע האלוהי] צריך לנבוע אינסוף [של דברים] באינסוף של אופנים (כלומר, כל מה שיכול להיכלל בתחומו של שכל אינסופי).

			על מנת להבין מהו מעמדם של האופנים בעצם יש לשאול, ראשית, מהן התכונות הנובעות מהגדרת הדבר. שנית, על מנת להבין את ההוכחה למשפט 16 בחלק ראשון באתיקה, יש לראות מהו התנאי עבור שפינוזה להגדרה של דבר שממנו נובעים האופנים. התנאי עבור הגדרה של דבר נמצא במאמר על תיקון השכל סעיף 95, שם קושר שפינוזה בין הגדרה לבין טבעו או מהותו של הדבר:1189 ״על מנת שהגדרה תיקרא מושלמת עליה להסביר את המהות הפנימית של הדבר ולהישמר פן תיקח את מקומה סגולה כלשהי [...] כי אין אנו מבינים את סגולותיהם של הדברים כל עוד אין אנו מכירים את המהויות שלהם״. כלומר, על ההגדרה לכלול את מהותו הפנימית של הדבר ולא את סגולותיו, משום שהסגולות תלויות במהות ולא ההפך. על פי הגדרה זו, נראה שהכוונה ב״אינסוף של דברים באינסוף של אופנים״ הנובעים ממהות העצם היא לתכונותיו של העצם הנובעות ממהותו. מסקנה זו מקבלת תוקף נוסף לאור העובדה1190 שהאינסוף הראשון עליו מצביע שפינוזה, ״אינסוף של דברים״, וגם האינסוף השני, ״אינסוף של אופנים״ — אינם יכולים להצביע על התארים מכיוון שתארים אינם נובעים מן העצם אלא מכוננים את מהותו. על כן נגזר בהכרח כי מה שנובע מן העצם, לפי העיון למשפט 16, הוא ה״טבע טבוע״, קרי האופנים לסוגיהם השונים. בנוסף לכך, בהוכחה למשפט 16 שפינוזה מגדיר במפורש את אינסוף הדברים ואינסוף האופנים הנובעים מן הטבע האלוהי כתכונות. 

			מכל הנאמר נובע, שהאופנים תלויים במהות אלוהים בדומה לתכונות התלויות במהות הדבר שביחס אליו הן מוגדרות. אף על פי שאלוהים הוא הסיבה הפועלת של האופנים, שפינוזה אינו מגדיר את האופנים באופן סיבתי טרנסצנדנטי לטבע האלוהי. על כן דעתו של קרלי כי שפינוזה רואה באופנים תולדות הנובעות מן אלוהים עומדת בסתירה לדברי שפינוזה עצמו. 

			ביקורת שנייה. ראיה נוספת לכך שאופנים אינם תולדות בלבד, נובעת מקביעתו של שפינוזה כי ״המחשבה היא תואר של אלוהים, או אלוהים הוא דבר חושב״.1191 לדידו אלוהים יודע בהכרח כל דבר פרטי ואופן שקיים בו, מכיוון ששכלו האינסופי מקיף הכול: 

			הלא אלוהים (לפי ב: 1) יכול לחשוב אינסוף דברים באינסוף אופנים, או (וזה אותו דבר), אלוהים יכול לעצב אידיאה של מהותו ושל כל מה שנובע ממנה בהכרח. והרי כל מה שהנו בגדר יכולתו של אלוהים נמצא בהכרח (לפי א: 35). לכן אידיאה כזו מצויה בהכרח, ו(לפי א: 15) אינה מצויה אלא באלוהים.1192

			מהו, אם כן, מעמד האידאה בשכלו של אלוהים. התשובה לכך, לדעת קרלי, היא שאלוהים רק מייצר אופנים או אידאות באופן סיבתי, אך הוא אינו בעל האידאות הללו והן אינן שוכנות בשכלו. מכאן שעבורו האידאות הן רק תוצר סיבתי. אולם עמדה כזו יוצרת בעיה ממדרגה ראשונה מבחינה אפיסטמית, מכיוון שלא יתכן שידע מגולם רק ברמת התולדה הסיבתית בלי שליודע תהיה בעלות אינהרנטית אודותיו.1193 בהמשך ישיר לכך שפינוזה אומר מפורשות: ״אידיאה כזו מצויה בהכרח, ואינה מצויה אלא באלוהים״ [non nisi in Deo]. הימצאות האידאה של הדברים באלוהים מקבלת תוקף בעיון למשפט 15: ״כל מה שנמצא, נמצא באלוהים, ובלי אלוהים שום דבר אינו יכול להימצא ולא להיות מושג״. עיון זה הוא המשפט העיקרי המבסס את תפיסת הפנתאיזם בתורת שפינוזה על ידי הוכחת אלוהים הסיבה האימננטית והפועלת של כל הדברים: ״האופנים יכולים להימצא רק בתוך הטבע האלוהי, ולהיות מושגים רק באמצעותו״.1194 מן שהעובדה שאלוהים הוא דבר ממשי — Res ולא Lex — נובע שהאידאות והאופנים בהכרח אינהרנטיים בו הנובעים מעצם היותו מעין חוק עליון ואינם תולדות חיצוניות לו. 

			ביקורת שלישית. בתורת שפינוזה יש הבחנה מהותית בין סיבתיות אימננטית לבין סיבתיות טרנזיטיבית. סיבתיות אימננטית מוגדרת על ידו על פי כמה קריטריונים: (1) הפועל פועל מתוך שלמות עצמית; (2) הפועל זהה עם פעולתו; (3) התולדה אינה חיצונית לסיבתה — הפועל פועל בתוך עצמו; (4) פעולת הפועל נובעת מעצמו בלבד ולא מזולתו: 

			אין דבר מחוץ לאלוהים ושהוא סיבה פנימית. והנה ההיפעלות היא באמת אי־שלמות כאשר הפועל והנפעל שונים הם, כי הנפעל תלוי בהכרח במה שגרם לו את ההיפעלות מבחוץ; ולזאת אין מקום באלוהים, שהוא שלם. ועוד: לעולם אי אפשר לומר על פועל כזה, הפועל בתוך עצמו, שיש בו אי־השלמות של הנפעל, מפני שאין הוא נפעל על ידי זולתו.1195 

			מנגד, סיבתיות טרנזיטיבית מאופיינת על פי קריטריונים הופכיים לזו האימננטית. בנוסף, באיגרת 73 אומר שפינוזה את הדברים הבאים: ״אני סבור שאלוהים הוא הסיבה הפנימית של כל הדברים כמו שאומרים החכמים, ובשום פנים לא הסיבה החיצונית. הכל [...] חיים ומתנועעים וקיימים באלוהים״. ובמשפט 18 באתיקה חלק ראשון הוא אומר: 

			אלוהים הוא סיבתם האימננטית ולא הטרנזיטיבית של כל הדברים. הוכחה: כל מה שנמצא, נמצא באלוהים וחייב להיות מושג באמצעות אלוהים (לפי א: 15) וכך (לפי א: 16 נ 1) אלוהים הוא סיבת הדברים הנמצאים בו. זה דבר ראשון. ועוד, מחוץ לאלוהים שום עצם אינו יכול להימצא (לפי א: 14), כלומר (לפי א: הג 3) אין שום דבר הנמצא בתוך עצמו מחוץ לאלוהים; וזה דבר שני. לכן אלוהים הוא סיבתם האימננטית [שוכנת פנים] ולא הטרנזיטיבית [הנמסרת מבחוץ] של כל הדברים. 

			לאור העקביות בתורת שפינוזה אודות העובדה שאלוהים הינו סיבה אימננטית של כל הדברים, לא ראוי כלל להניח שיש תוקף לקריאה של קרלי את אלוהים כסיבה טרנזיטיבית. מעבר לכך, קריאתו של קרלי הופכת את אלוהים לפועל טרנזיטיבית ובכך לפועל כפוי שאינו חופשי, דבר שמוביל לאבסורד בטבעו של אלוהים. מסקנה זו נובעת מתוך כך, ששפינוזה מציין כי סיבתיות טרנזיטיבית היא חוסר שלמות של הפועל שניכרת בהעדר חופש של הפועל.1196 שפינוזה קובע כי ״רק אלוהים הוא סיבה חופשית״1197 משום ש״אלוהים פועל מתוך חוקי טבעו בלבד. ואינו כפוי על ידי אף אחד״.1198 על כן לא יתכן שאלוהים יהיה סיבה טרנזיטיבית של מפעליו. 

			ביקורת רביעית. “Omnis determinatio est negatio”.1199 שפינוזה פועל על פי עקרון מטאפיזי לפיו כל קביעה היא שלילה. אלוהים מוגדר על ידו כ״יש אינסופי באופן מוחלט [...] מה שהנו אינסופי באופן מוחלט, למהותו שייך כל מה שמבטא מהות ושאינו כולל שום שלילה״,1200 וזו תפיסה פנתיאיסטית במהותה.1201 הקריאה של קרלי את האופנים כתולדות של אלוהים, יוצרת מצב שבו אלוהים אינו האופנים. בכך נשללת מאלוהים הקביעה האונטולוגית של כל אופן פרטיקולרי ומגבילה אותו באופן עקרוני. אולם מצב כזה עומד בסתירה להגדרת אלוהים של שפינוזה כאינסוף מוחלט1202 ועל כן אינה אפשרית. 

			לסיכום: האופנים בתורת שפינוזה מוגדרים כהפעלותיו של העצם. משמעות הדבר היא שמעמדם כתכונותיו של העצם נובעים באופן הכרחי מטבעו על ידי יחס סיבתי ופנימי לעצמו. מתוך הבנה בסיסית תידון מהות היחסים בין העצם לבין האופנים המתחייבים ממנו.

			6א. מעמדו האונטולוגי של האופן ויחסו לעצם 

			לאחר שהוברר כי האופנים אינם רק תולדות הנובעות מן העצם, יש לבחון מהו היחס המדויק בין עצם לאופניו. כאמור, לשפינוזה תפיסה פנתאיסטית, הווה אומר: כל האופנים מצויים בתוך אלוהים ומתקיימים באמצעותו. על מנת להבין את היחס הזה, יש להבחין בין שני סוגים של פנתאיזם: בראשון יחסים שבין השלם לחלקיו ובשני יחסים שבין עצם לאופניו. יצחק מלמד1203 מציין, כי הפנתאיזם של שפינוזה מבוסס על יחסי עצם־אופן ולא יחסי שלם־חלק. הסבר: עבור שפינוזה חלקים, בהיותם חלקים של שלם, קודמים לשלם ומתנים אותו.1204 אולם בניגוד לדברים הניתנים לחלוקה, אלוהים הוא היסוד והראשית לכל הדברים, ״העצם לפי הטבע קודם להפעלותיו״,1205 ולכל מחשבה פילוסופית: ״לפני הכל היו חייבים לעיין בטבע האלוהי, כי הוא ראשון גם מצד הידיעה וגם מצד הטבע״.1206 על כן לא יתכן שאלוהים ניתן חלוקה:

			עצם אינסופי באופן מוחלט אינו ניתן לחלוקה, כי לוא היה העצם ניתן לחלוקה, הרי החלקים שהיה מתחלק אליהם או שהיו שומרים על טבעו של עצם אינסופי באופן מוחלט, או שלא היו שומרים עליו. אם נניח את רישא, הרי היו מצויים עצמים רבים מאותו הטבע, וזה אבסורד (לפי א: 5). ואם נניח את הסיפא הרי (לפי הנאמר לעיל עצם אינסופי באופן מוחלט היה עשוי לחדול להימצא, וזה גם אבסורד (לפי א: 11).1207

			יתרה מזאת, שפינוזה טוען שיסוד חלוקה מקורו בדמיון ועל כן אין לו ממשות אונטולוגית כשלעצמו: ״לא המספר, לא המידה, ולא הזמן יכולים להיות אינסופיים ושכל עצמם אינם אלא אמצעי־עזר לכוח המדמה. ואילולא כן, לא היה המספר — מספר, לא המידה — מידה ולא הזמן — זמן״.1208 ומכיוון ששפינוזה מחזיק בעמדה פנתיאיסטית של יחסי עצם־אופן ולא של יחסי שלם־חלק נובע, כי האופן אינו חלק בעצם אלא הוא אופן של העצם! אולם מהו בדיוק מעמדו של האופן? תשובה על כך נרמזה1209 בהוכחה למשפט 16 בחלק ראשון באתיקה — שם שפינוזה מגדיר את האופנים לתכונות של העצם.1210 

			כדי להבין את מעמד האופנים יש להבין מה מעמדן של התכונות שהשכל מסיק מתוך הגדרה של דבר מסוים, וקודם לכן יש להבין מהי הגדרה נכונה לתפיסתו של שפינוזה. כאמור, לדעתו של שפינוזה הגדרה צריכה להסביר את מהות הדבר ולא את סגולותיו, כי הסגולות נובעות מן המהות ולא ההפך.1211 לאור הבנה זו ניתן להסיק ממשפט 16, כי ״אינסוף הדברים1212 באינסוף של אופנים״ שהשכל מסיק ממהותו של דבר, הם למעשה האופנים או התכונות שנובעים ממהות העצם. ומכל מקום, אין לחשוב כי הדברים שנובעים ממהות אלוהים יכולים להיות תארים, משום שתארים אינם נובעים ממהות אלוהים אלא מכוננים את מהותו. הדברים הנובעים מאלוהים כתכונותיו propria מוגדרים גם כ״טבע טבוע״: 

			בטבע טבוע אני מבין כל מה שנובע מהכרח טבעו של אלוהים או של אחד מתארי אלוהים, כלומר, את כל האופנים של תארי אלוהים באשר הם נדונים כדברים הנמצאים באלוהים ואינם יכולים להימצא ולא להיות מושגים בלעדיו.1213

			יחס האופנים לאלוהים הוא כיחס הסגולות או תכונות למהות שאליה הן שייכות; כך גם האופנים תלויים באופן חד־כיווני במהות העצם — ״העצם לפי הטבע, קודם להפעלותיו״1214 — ואינם יכולים להיות מושגים בלעדיו: ״באופן אני מבין את הפעלות העצם, או את מה שנמצא בתוך דבר אחר, שבאמצעותו הוא גם מושג״.1215 משפט 16 בחלק ראשון הוא משפט מרכזי באתיקה, ולכן יש חשיבות רבה לכך ששפינוזה מכנה במשפט זה את האופנים תכונות, משום שהוא מורה על כך שהאופנים אינם רק אינהרנטיים אלא ממש פרדיקטים של אלהים:1216 

			משפט 16 בחלק הראשון הוא מרכזי לאתיקה. טענות רבות נסמכות עליו מאוחר יותר. הוא אינו משפט שאפשר לוותר עליו ושאר הספר יישאר לעמוד על כנו. העובדה שבטקסט הזה שפינוזה מחשיב באופן מפורש את האופנים בתור תכונות של אלוהים, צריכה להיחשב כראיה חזקה מאוד לכך שאופנים לא רק נמצאים בתוך [inhere] אלוהים אלא הם גם תכונות [properties] של אלוהים.1217

			דברים נוספים המחזקים את ההנחה שהאופנים אינהרנטיים באלוהים, מופיעים בביקורת השנייה, השלישית והרביעית כנגד עמדת קרלי.1218 אולם ישנן ראיות חשובות נוספות התומכות בפרשנות שנגזרה ממשפט 16, לפיהן האופנים לא רק אינהרנטיים באלוהים אלא הן תכונות שלו.1219 

			ראיה ראשונה1220 עולה מספר דקדוק לשפה העברית של שפינוזה,1221 שם היחס בין מרכיבי המשפט מייצג בהקבלה מטפורית את היחס בין האלמנטים המטאפיזיים בתורתו. כלומר, היחס בין שם עצם, שם תואר ופועל בינוני מקביל ליחס בין עצם, תואר ואופן: “The noun Ish is a man [vir]; hacham [learned, doctus], gadol [big, magnus], etc. are attributes of a man; holech [walking, ambulans], yodea [knowing, sciens], are modes” 1222 ההבנה מדוע ״איש״ הוא שם עצם ברורה — משום שהוא הנושא של המשפט עליו נסבים התכונות והפעלים. אולם כאשר שפינוזה מגדיר מהו הקריטריון המבחין בין התואר (חכם, גדול) לבין הפועל בינוני (הולך, יודע) — הוא מסביר זאת ביחס למרכיבי משנתו המטאפיזית: 

			ובכן אקרא לאלה בינונים במה שהם מציינים איזה אופן, שבו נסתכל דבר במצבו ההווה. אבל הם בעצמם משתנים לפעמים אל שמות תואר גמורים המציעים איכויות [גם תארי] דברים. ד"מ סוֹפֵר הוא בינוני המורה "אדם המונה וסופר" היינו שמתעסק עתה במספרים; אמנם לרוב הוא משתמש בעין שם תואר בלי שום בחינת זמן, ומורה "אדם שמלאכתו למנות ולספור" היינו "כתבן" (שרייבער). ככה מורה שוֹפֵט "אדם שמתעסק במשפטים", אבל לפעמים הוא איכות אדם הממונה על המשפטים, היינו כמו התואר הלטיני (Judex ריכטער). ככה הבינותי הפעול נִבְחָר (ערוואהלט, היינו "אדם או דבר שנבחר עתה ע"י פעולה") מורה לפעמים כאיכות דבר [תואר] "המצוין" כלומר דבר הראוי מכולם להיות נבחר. וכן משתנים בינוני הכבד והאחרים לפעמים לאיכויות. היינו לשמות תארים בלי שום בחינה זמנית.1223

			שפינוזה מסביר בקטע זה, שההבחנה בין תואר לבין פועל בינוני — והמקבילים שלהם מבחינה מטאפיזית — נובעת עקב כך שתואר לשוני, כמו תואר מטאפיזי, הוא תכונה מהותית של העצם השייכת לטבעו ויכולותיו, שאינה משתנה ואינה עומדת ביחס לזמן. מנגד, פועל בינוני, כמו אופן מטאפיזי, הוא תכונה שאינה מהותית לעצם, מכיוון שהיא ניתנת לשינוי ומתייחסת לזמן. ניתן ללמוד מקטע זה, כי שפינוזה רואה את היחס של האופנים אל העצם כתכונות שאמנם אינן מהותיות לעצם, אך הן ללא ספק אינהרנטיות ומוגדרות כתכונות השייכות לו במעין דומוּת וקירבה לתואר. 

			ראייה שנייה.1224 כאשר שפינוזה מדבר על רִגְשׁוֹת הוא מכנה אותן הפעלות של גוף: ״בריגשות אני מבין את הפעלות הגוף, שעל ידיהן כוח פעולתו של הגוף גדל או פוחת, מומרץ או מעוכב, יחד עם האידאות של הפעלות אלו״.1225 בהקבלה לכך, האופן מוגדר על ידי שפינוזה גם כהפעלה של עצם: ״באופן אני מבין את הפעלות העצם, או את מה שנמצא בתוך דבר אחר, שבאמצעותו הוא גם מושג״.1226 נוסף לכך, שפינוזה קובע כי הריגשות הן אופן של הגוף ומכך נובע שהן אופן של אופן: ״דימוי הדברים הם, כמו שאמרנו, הפעלותיו (רִגְשׁוֹת) של גוף האדם, או אופנים שבאמצעותם גוף האדם מופעל על ידי סיבות חיצוניות ומוטה לפעולה זו או אחרת״.1227 הריגשות כאופנים של גוף אינהרנטיים אפוא לגוף. אולם חשוב יותר, שפינוזה טוען כי הריגשות גם פרדיקטיביים לגוף עצמו: ״איש אינו משתוקק שייחסו לו עוצמת פעולה, או (מה שהוא אותו דבר) מעלה טובה, שהינה מסגולות טבעו של מישהו אחר וזרה לטבעו שלו״.1228 בשני מקומות בציטוט האחרון מציג שפינוזה את הריגשות כפרדיקטיביות לאדם: (1) תרגום המילה ״ייחסו״1229 נובע מן המילה הלטינית Praedicari, שהיא present passive infinitive של המילה Praedico (להצהיר, לגלות, לייחס). בנוסף, המילה Praedicari היא מלשון פרדיקציה To be predicated of (להיות בעל הנשוא). מכאן שלמעמד של הריגשה, ״עוצמת הפעולה או... מעלה טובה״, במשפט זה משמעות פרדיקטיבית המשמשת כנשוא עבור הנושא ״איש״. (2) שפינוזה אומר כי איש אינו רוצה שייחסו לו ״מסגולות טבעו של מישהו אחר״. סגולה היא תכונה השייכת לטבעו או למהותו של דבר, כלומר היא פרדיקטיבית לטבעו. מהאמור לעיל אפשר להסיק, כי מתוקף העובדה ששפינוזה מציג את ההפעלה של האדם (ריגשה) כמושג מקביל שיש לו יחס זהה להפעלה של אלוהים (אופן), נובע שהאופנים — הן של האדם והן של אלוהים — הם פרדיקטיביים ואינהרנטיים בדבר שבו הם נמצאים.

			ראיה שלישית.1230 אחד מעקרונות היסוד במטאפיזיקה של שפינוזה הוא השקילות, או ההקבלה, בין סיבתיות לבין גזירה מושגית.1231 נראה שמוזר כמעט לחשוב על יחס סיבתי בין דברים פרטיים כיחס מושגי, שהרי למה שסיבתיות תעבור רדוקציה למושגיות וההפך? אולם הבנה זו משתנה כאשר מקבלים את ההנחה כי הדברים הפרטיים (הנתונים להשפעה סיבתית) הם למעשה תכונות או איכויות (הניתנים להשפעה שכלית מושגית). מצעד זה נובע ההגיון לראות יחס סיבתי בין פרטים כזהה ליחס מושגי בין תכונות או איכותיות. למעשה מהות העניין עומדת על כך שעל ידי צעד זה נוצר מכנה קטגוריאלי משותף סיבתי ומושגי בין הפרטים העומד בהלימה לפרלליזם שבין מושגיות לסיבתיות.

			לאור ראיות אלה, נכון להבין את מעמד האופנים בעצם כאיכות או כתכונה אינהרנטית בו, על אף היות האופן גם דבר פרטי. למעשה אין סתירה בתפיסה של דבר פרטי כתכונה או כאיכות של עצם, כאשר מבינים את הדבר הפרטי כמומנט של פרטים יחידים השואף להתקיים למען מטרה משותפת אחת:1232 ״בדברים יחידים אני מבין דברים סופיים ובעלי קיום קבוע ומוגבל; ואם כמה יחידים שותפים לפעולה אחת, כך שכולם יחד הם סיבתה של תוצאה אחת, אני רואה את כולם במידה זו כדבר יחיד אחד״.1233 כך אותו שיתוף פעולה בין דברים פרטיים יחידים רבים מהווה דבר פרטי אחד, או יחיד מורכב. מתוך מהותו של יחיד מורכב זה ניתן לגזור את תכונותיו, שהם הפרטים או התכונות שבו: ״מתוך הגדרה נתונה של דבר כלשהו השכל מסיק ריבוי של תכונות, הנובעות ממנו בהכרח״.1234 מלמד אף עומד על כך שהתפיסה לפיה דבר פרטי הוא גם מקבץ של איכויות אינו זר מבחינה היסטורית־פילוסופית.1235 

			נקודה אחרונה שחשוב לציין באשר לתפיסת האופנים בתורת שפינוזה היא, שמעמדם אינו כמעמד של אוניברסליים שכן למעשה לאלה אין קיום ממשי — הם רק אחדות של דימוי מתוקף מכנה משותף (שמפעיל את גופנו יותר מתכונות אחרות) של פרטים רבים שאין כוח הדמיון יכול להבדיל ביניהם בצורה חודרת ומקיפה.1236 

			6ב. מושגיות, סיבתיות ואינהרנטיות1237

			בסעיף הקודם התברר מהו מעמדו של האופן בתורת שפינוזה וכן ההקבלה בתורתו שבין מושגיות לסיבתיות. כעת יידון בהרחבה יתרה היחס המשולש שבין המשולש בין המושגיות, סיבתיות ואינהרנטיות.

			במטאפיזיקה של שפינוזה מתקיים משולש יחסים בין מושגיות, סיבתיות ואינהרנטיות בעל דפוסים והיררכיה מסוימים. הרציונליזם המוחלט והעקבי בשיטת שפינוזה זהה עם הממשות כשלעצמה, הווה אומר — העצם. ובניסוח אחר: היחס בין הגדרה מושגית של דבר (שהיא אידאה) לבין סיבתיות הדבר עצמו (שהוא אופן הנקבע סיבתית) הינו יחס של שקילות, או מוטב לומר, זהות של דבר אחד המתבחן בשני היבטים (תארים) שונים. עובדה זו היא הבסיס העקרוני ביותר של שיטת שפינוזה כשיטה לוגית־גיאומטרית המקבילה לממשות, ועל כן היא מצויה בהלימה עם המכניזם של הפרלליזם בשיטתו. היחס שבין מושגיות לסיבתיות ניכר במקומות רבים בכתביו שהעיקרי שבהם הוא אקסיומה 4 בחלק ראשון באתיקה: ״הכרת התולדה תלויה בהכרת הסיבה וכוללת הכרה זו בתוכה״. אולם שימושים שונים של שפינוזה באקסיומה 4 מכוננים שתי קריאות בכיוונים שונים שניתן לתווך ביניהן: 

			(1)	קריאה ראשונה היא של דון גארט.1238 לדעתו אקסיומה 4 מכוונת לכך שהסיבתיות מכוננת את המושגיות. גארט מתבסס על הוכחה חלופית למשפט 6 בחלק ראשון באתיקה: ״לוא היה עצם יכול להיווצר מתוך דבר זולתו, הרי הכרתו הייתה צריכה להיות תלויה בהכרת סיבתו (לפי א: אק 4); ולכן (לפי א: הג 3) לא היה זה עצם״. הרישא של המשפט מתנה את המושג העצמי של העצם בסיבתיות העצמית של העצם, משום שאם עצם יכול להיווצר באמצעות זולתו, הרי מבחינה מושגית נגזר כי העצם צריך להיות גם מושג מתוקף זולתו (מה שלא יתכן). על כן נובע כי הסיבתיות מתנה ומכוננת את המושגיות. הסיפא של המשפט חוזר למושג העצם1239 ומתקף שוב את הרישא על ידי כך שנאמר בו שוב, כי אם העצם היה מושג באמצעות זולתו הוא לא היה עצם כלל, מכיוון שעצם מוגדר כ״מה שנמצא בתוך עצמו ומושג באמצעות עצמו״. 

			(2)	קריאה שנייה היא כדעתם של מייקל דלה־רוקה1240 ואחרים. בניגוד לגארט, דלה־רוקה חושב כי אקסיומה 4 מכוונת לכך שהמושגיות מכוננת את הסיבתיות. הוא מבסס את טענתו על פרשנות להוכחה למשפט 25 חלק ראשון באתיקה: 

			אלוהים הוא הסיבה הפועלת לא רק של קיום הדברים. אלא גם של מהותם. הוכחה: אם אתה שולל זאת, כי אז אלוהים אינו הסיבה של מהות הדברים, ואפשר אפוא (לפי א: אק 4) להשיג את מהות הדברים ללא אלוהים. אבל זה אבסורד (לפי א: 15). מכאן שאלוהים הוא הסיבה גם של מהות הדברים. 

			הוכחה זאת אומרת, כי אם אלוהים אינו הסיבה הפועלת של מהות הדברים, אזי ניתן בהכרח לתפוס את מהות הדברים ללא אלוהים. ובצורה קונטרה־פוזיטיבית, אם ניתן לתפוס את מהות הדברים באמצעות אלוהים, אזי בהכרח אלוהים הוא הסיבה הפועלת של מהות הדברים. מכאן ניתן להיווכח על פי הוכחה למשפט 25 בחלק ראשון באתיקה, כי המושגיות היא שמתנה ומכוננת את הסיבתיות. למעשה בחיבור יחדיו של שני הקריאות ההופכיות של אקסיומה 4 נובע מבחינה לוגית שהן בעלות שקילות1241 — ועל כן מושגיות שקולה לסיבתיות.

			מתוקף השקילות בין מושגיות לסיבתיות עולה, כי כאשר שפינוזה קובע ששכלו של אלוהים הוא סיבתם של כל הדברים, נובע גם כי כאשר שכלו של אלוהים משיג את כל הדברים בצורה אובייקטיבית, הוא מהווה מציאות של כל הדברים מבחינה פורמלית ולכן הדברים זהים עבורו:1242 

			האמת של הדברים ומהותם הצורנית [בפועל] היא כפי שהנה, מכיוון שהיא כך באופן אובייקטיבי [היצגי] בשכלו של אלוהים. יוצא כי שכלו של אלוהים, באשר הוא מושג כמכונן את מהות אלוהים, הוא לאמיתו של דבר סיבתם של הדברים, גם הסיבה למהותם וגם הסיבה לקיומם. ודומה שדבר זה ראו גם אלה שאמרו כי שכלו של אלוהים, רצונו ויכולתו הם דבר אחד״.1243, 1244 

			שקילות זו שבין המושגיות לסיבתיות מבטאת את היסוד המטאפיזי של העצם — זו שלמותו המוחלטת, אשר זהה עם מהותו, עוצמתו והבנתו את עצמו: 

			אלוהים פועל באותה הכרחיות שבה הוא מבין אה עצמו. כלומר: כמו שמתוך הכרח הטבע האלוהי נובע שאלוהים מבין את עצמו (כפי שהכל אומרים פה אחד), כך נובע באותו הכרח, שאלוהים פועל אינסוף דברים באינסוף אופנים. נוסף על כך הראינו במשפט א: 34, שעוצמתו של אלוהים אינה אלא מהותו בפועל. לכן, כמו שאיננו יכולים להשיג את אלוהים כלא נמצא, כך אין באפשרותנו להשיגו כלא פועל.1245 

			יתרה מזאת, יש לעמוד על כך שהשקילות של מושגיות סיבתית מצויה בדואליזם מאז ומתמיד.1246 מלמד1247 מציין כי במטאפיזיקה של שפינוזה ישנה כפילות בסוגי הסיבתיות והמושגיות: מחד, הדואליות של סיבתיות פועלת נחלקת לשתי צורות: סיבתיות פועלת אימננטית וסיבתיות פועלת טרנזיטיבית:1248 

			אלוהים הוא סיבתם האימננטית ולא הטרנזיטיבית של כל הדברים. הוכחה: כל מה שנמצא, נמצא באלוהים וחייב להיות מושג באמצעות אלוהים (לפי א: 15) וכך (לפי א: 16 נ 1) אלוהים הוא סיבת הדברים הנמצאים בו. זה דבר ראשון. ועוד, מחוץ לאלוהים שום עצם אינו יכול להימצא (לפי א: 14), כלומר (לפי א: הג 3) אין שום דבר הנמצא בתוך עצמו מחוץ לאלוהים; וזה דבר שני. לכן אלוהים הוא סיבתם האימננטית [שוכנת פנים] ולא הטרנזיטיבית [הנמסרת מבחוץ] של כל הדברים.1249

			מאידך, הדואליות של המושגיות באה לידי ביטוי בהבחנה בין דבר הקיים והמושג באמצעות עצמו לבין דבר הקיים והמושג באמצעות זולתו. כבר בשלב מוקדם בפיתוח תורתו של שפינוזה, ב״באתיקה הקטנה״ יכולים אנו למצוא את הדואליות המושגית־סיבתית ואת העיקרון המטאפיזי המכונן בשיטת שפינוזה אשר מקביל בין הסיבתיות לבין המושגיות:1250

			כבר ראינו שהתארים (או, כפי שאחרים מכנים אותם — העצמים) [...] הם יישות הקיימת מתוך עצמה, ועל כן מגלה ומודיעה את עצמה מתוך עצמה. אשר לדברים האחרים, אנו רואים שאין הם אלא אופנים של התארים, ובלעדיהם אין הם יכולים להתקיים ולא להיות מושגים. מכאן שצריכים להיות שני סוגים או מינים של הגדרות, והם: (1) של הדברים שהם היישות הקיימת מעצמה, ואשר אינם זקוקים לשום סוג, או משהו אחר, כדי להיות מושגים או מוסברים יותר. כי באשר הם תארים של יישות הקיימת מתוך עצמה, הרי הם גם מוכרים מתוך עצמם. (2) של הדברים שאינם קיימים מתוך עצמם, אלא רק מתוך תארים שהם אופניהם ושדרכם יש להשיגם, באשר הם הסוגים שלהם.1251 

			לאור האמור לעיל אודות הטבע הדואלי של הסיבתיות והמושגיות, עולה כי ההבחנות בין סוגי הסיבתיות והמושגיות נקבעות מתוקף תנאי של אינהרנטיות. הסבר: אינהרנטיות היא התנאי שמבחין הן בין סיבתיות אימננטית שבה התולדה שוכנת בתוך סיבתה לעומת סיבתיות טרנזיטיבית שבה התולדה שוכנת מחוצה לה, והן בין מושג של דבר הקיים מתוקף עצמו הכולל בתוכו גם את מושגו העצמי, לעומת דבר הקיים מתוקף זולתו שמושגו אינו כולל בתוכו את מושגו העצמי. מכאן שאמת המידה של אינהרנטיות היא היא שמגדירה וקובעת את סוגי הסיבתיות והמושגיות. 

			מעבר לכך, שלוש נקודות חשובות עולות מהקטע הנ"ל במאמר קצר על אלוהים, אדם ואושרו: (1) יש שקילות בין שני היבטים של הממשות: הסיבתיות מבחינה אונטולוגית שקולה למושגיות מבחינה אפיסטמית.1252 ניתן להבין זאת מההקבלה שעושה שפינוזה בין אופן קיומם הסיבתי של הדברים לבין הגדרתם. (2) שפינוזה מציג בקטע זה שתי רמות שונות של מושגיות הדברים: מחד ישנם דברים המושגים מתוקף עצמם בלבד. מאידך ישנם ״דברים״ (אופנים) המושגים רק מתוך התארים המשמשים להם כ"סוגים״. (3) יש לתת תשומת לב רבה לכך שהתארים הם ״סוגים״ שבתוכם שוכנים ״הדברים״ ובאמצעותם הם מושגים. 

			מתוך הבנת שלוש הנקודות הללו מתקבל חיזוק נוסף לטענה שאינהרנטיות היא מכניזם פרימורדיאלי הן למושגיות והן לסיבתיות. זאת מכיוון שהאינהרנטיות היא התנאי הקובע אם הדבר מצוי תחת ההגדרה הראשונה, כלומר קיים ומושג מתוקף עצמו: ״יישות הקיימת מעצמה ואשר אינם זקוקים לשום סוג, או משהו אחר, כדי להיות מושגים או מוסברים יותר״, או תחת ההגדרה השנייה, כלומר דבר שקיים ומושג מתוקף זולתו: ״דברים שאינם קיימים מתוך עצמם, אלא רק מתוך תארים שהם אופניהם.1253 

			באתיקה, ניתן לחלץ הבחנה דואלית זו גם מתוך המושג ״לתפוס״ (concipere).1254 שפינוזה משתמש במושג בהקשר זה באופן בלעדי, על מנת לתאר דבר הנובע מסיבתיות אימננטית ומצוי בתוך התואר. ובאופן מדויק יותר, הוא משתמש בצמד המילים ״מושג תחת״.1255 אולם כאשר שפינוזה מתאר אופן הנובע מאופן אחר מתוקף סיבתיות טרנזיטיבית שאינו מצוי בתוך סיבתו, הוא אינו עושה שימוש במילה ״מושג״ אלא במילים ״לנבוע", ״להיקבע״, ״להתקיים״, ״לפעול״ או גם ״להתאפנן".1256 מכאן ששימושו במילה ״מושג״ או ב״מושג תחת״ מבטא פונקציה של סיבתיות אימננטית בלבד, רק עבור תיאור דברים הנובעים ממהותו או מתאריו של אלוהים. ניתן לזהות בכך חיזוק נוסף לטענה בדבר קיום שני סוגים של סיבתיות ומושגיות.

			ההבחנה בין ״מהות״ לבין ״קיום״ קשורה באופן ישיר לדואליות מושגית המבדילה בין דבר המצוי תחת מהות אלוהים, כלומר נובע מסיבתיות אימננטית מאלוהים, לבין דבר הנובע מאופן סופי אחר, כלומר נובע מסיבתיות טרנזיטיבית.1257 מהות הדבר מציינת את היות הדבר מתבחן בתוך או מושג תחת תואר מסוים מתוקף סיבתיות אימננטית. זוהי התבחנות שהיא נצחית ואינה ברת שינוי. מנגד, קיום הדבר מציין את תלותו באופנים אחרים וסופיים שהם סיבתו הפרטיקולרית והחיצונית. לכן הקיום נובע מסיבתיות טרנזיטיבית שניתנת לשינוי והיא בת חלוף. ראיה להבחנות אלה מצויה בדברים הבאים: 

			אדם [אחד] הוא הסיבה לקיומו של אדם אחר אבל לא הסיבה למהותו, שכן מהות זו היא אמת נצחית; לכן אפשר שיתאימו זה לזה לגמרי מבחינת המהות, אך עליהם להיות שונים מבחינת הקיום. לפיכך, אם ייכחד קיומו של האחד, לא ייכחד בשל כך גם הקיום של משנהו, אך לו יכלה מהותו של האחד להיהרס ולהיעשות שקרית, הייתה גם מהותו של האחר נהרסת.1258 

			בדברים אלה אומר שפינוזה, כי הסיבות של הקיום שונות מהסיבות של המהות. על כן, מן הפרלליזם בין סיבתיות למושגיות נובע, כי אם הסיבות שונות גם המושגיות או ההסבר של הקיום והמהות צריך להיות שונה. ואכן מהותם של הדברים הסופיים מוסברת מתוקף התארים, ובמובן זה יתכן מכנה משותף בין דברים סופיים שונים הקיימים באותם התארים. אולם קיומם של הדברים הסופיים מוסבר מתוקף אופנים סופיים אחרים, ובמובן זה לא קיים מכנה משותף בין דברים סופיים שונים. בנוסף על כך, מדברים אלה גם צומחת הבחנה חשובה מאוד המדגישה את נצחיות המהות של דבר, בניגוד להתמדת הקיום שלו. 

			אשר לשאלה מהו היסוד המכונן את הדואליזם בתורת שפינוזה, התשובה היא טבעו של אלוהים עצמו: עבור שפינוזה, כל מה שקיים הוא אלוהים ואופניו, מכאן שבטבע יש שתי הבחנות בין העצם ותאריו לבין האופנים שיש להן היבט סיבתי ומושגי: העצם ״נמצא בתוך עצמו ומושג באצמעות עצמו״,1259 ואילו האופן ״נמצא בתוך אחר, שבאמצעותו הוא גם מושג״.1260 שפינוזה מבהיר כבר בראשית משנתו את הדואליות של הטבע הן מבחינה מושגית והן מבחינה סיבתית.1261 

			הביטוי המפורש ביותר של הדואליזם המטאפיזי ניכר לא רק בהבחנה שבין העצם ותאריו לבין האופן, אלא הוא חודר באופן עמוק ביותר לאלמנטים מרכזיים בשיטת שפינוזה שכעת אעמוד עליהם בקצרה.1262 

			(1) ראשית, המכניזם הדואלי של מושגיות סיבתית מגולם יותר מכול בהבחנה בין טבע טובע [Natura naturans] לבין טבע טבוע [Natura naturata], המבדילה בין אלוהים שהוא העצם ותאריו, כלומר מושג מתוך עצמו ועל ידי עצמו, לבין אלוהים המתבחן כאופניו, כלומר מושג מתוקף זולתו ועל ידי זולתו: 

			בטבע טובע יש להבין את מה שנמצא בתוך עצמו ומושג באמצעות עצמו, או אותם תארים של העצם המבטאים מהות נצחית ואינסופית; דהיינו (לפי א: 14 נ 1, א: 17 נ 2) אלוהים באשר הוא נדון כסיבה חופשית. ואילו בטבע טבוע אני מבין כל מה שנובע מהכרח טבעו של אלוהים או של אחד מתוארי אלוהים, כלומר, את כל האופנים של תוארי אלוהים באשר הם נדונים כדברים הנמצאים באלוהים ואינם יכולים להימצא ולא להיות מושגים בלעדיו.1263

			(2) מתוקף הדואליות שבין ה־Natura naturans ל־Natura naturata צומחת ההבחנה בין דבר המוגדר חופשי לבין דבר המוגדר הכרחי. דבר שנמצא ומושג על ידי עצמו ומתוך עצמו הוא דבר שכל מהותו פנימית לעצמו ועל כן אין לו הכרח חיצוני לו, והוא ראוי להיקרא חופשי. מאידך, דבר שנובע מסיבות טרנזיטיביות לו, ואשר תארי האל משמשים לו בבחינת ״סוגים״ שתחתם הוא מושג ובאמצעותם הוא קיים, ראוי להיקרא דבר שאינו חופשי ועל כן הוא הכרחי.1264

			(3) ההבחנה בין עצם לאופן מקבילה להבחנה בין נצח לבין התמדה. אלוהים קיים באופן שאינו נתון להתמד, אין לו מומנט פרטיקולרי של קיום פרטיקולרי, אלא קיומו בפועל תמיד וניתן להגדירו דבר כנצחי.1265 מאידך, לאופן יש מומנט קיומי נתון וסופי המוגבל על ידי כוחות חיצוניים,1266 ועל כן הוא בר התמדה בלבד:1267 

			מכאן יוצא ההבדל בין הנצח ובין ההתמד. כי את מציאות האופנים אנו יכולים לבאר רק על ידי ההתמד בלבד, ואילו את מציאות העצם — רק על ידי הנצח, כלומר — על ידי ההנאה האינסופית מן המציאות, או מה שקשה לומר בלטינית — על ידי ההנאה האינסופית מן ההוויה.1268 

			(4) הבחנה בין סיבתיות אנכית לבין סיבתיות אופקית.1269 סיבתיות אנכית1270 מבטאת את היקבעות האופן מתוקף התואר שבו הוא מתבחן. זוהי סיבתיות אימננטית שבה התולדה פחותה בדרגת מציאותה1271 מסיבתה (התואר או האופנים האינסופיים הישירים), אך היא קיימת בתוכה ואיתה בו זמנית — כלומר האופן כתולדה קיים בתוך סיבתו התואר ובצורה בו זמנית אתו. מנגד, סיבתיות אופקית1272 מבטאת את היקבעות האופן מתוקף סיבתם של אופנים אחרים. זוהי סיבתיות טרנזיטיבית שבה התולדה זהה בדרגת מציאותה לסיבתה (אופן אחר) אך היא קיימת מחוץ לסיבתה ומאוחר מסיבתה — כלומר הסיבה חיצונית וקודמת לתולדה. 

			לסיכום סעיף זה, ניתן להיווכח שבמטאפיזיקה של שפינוזה ישנן אפוא שתי סדרות מקבילות של דואליזם מטאפיזי: [1] סיבתיות פועלת שנחלקת ל(א) סיבתיות פועלת אימננטית, ו(ב) סיבתיות פועלת טרנזיטיבית. [2] יחסים מושגים שנחלקים ל(א) דבר המושג מתוך מהות אלוהים או תחת מהות אלוהים, ו(ב) דבר המושג מתוך אידאה חיצונית לאל המסבירה את קיומו. תנאי האינהרנטיות הוא שקובע את סוג הסיבתיות או המושגיות של הדבר.

			6ג. אופנים סופיים ואופנים אינסופיים בתורת שפינוזה 

			לדעת שפינוזה, כל מה שקיים ״נמצא בתוך עצמו או בתוך זולתו״.1273 אלוהים הוא היחיד שמצוי בתוך עצמו בעוד שכל שאר הדברים מתקיימים בתוך ובאמצעות זולתם. מה הם אם כן אותם הדברים שאינם נמצאים בתוך עצמם? אלה הם האופנים של העצם. כאמור, היחס של האופנים אל העצם הוא משולש של אינהרנציה — סיבתיות — מושגיות: האופנים קיימים בתוך העצם, נובעים סיבתית מהעצם ומושגים באמצעותו. ניתן לראות את האופנים כתכונותיו של העצם, אך בו בזמן הם מוגדרים כדברים פרטיים ממשיים, בניגוד לדברים אבסטרקטיים אוניברסליים: ״הדברים הפרטיים אינם אלא הפעלות של תארי אלוהים, או אופנים המבטאים את תארי אלוהים באופן מסוים וקבוע״.1274 

			לאופנים שלוש תצורות: (1) אופנים אינסופיים ישירים; (3) אופנים אינסופיים אמצעים; (3) אופנים סופיים. תחילה יידון מעמדם ותפקידם של האופנים ולאחר מכן תיבדק אפשרות השפעה של קרשקש על המבנה ותפיסת האופנים של שפינוזה. 

			6ד. האופנים האינסופיים

			נושא האופנים האינסופיים1275 מורכב מאוד, ושפינוזה עצמו מעיד שלא הספיק לסיים את פיתוחו לכדי סדר סביר.1276 רבות הן הדעות והפרשנויות אודות משמעותם ותכליתם של אופנים אלה. על כן הבנתם מצריכה ניתוח פילולוגי־פרשני שאינו מנותק מן הנתונים שיש לגביהם. למרות העמימות, הפונקציה של האופנים האינסופיים הוא חלק הכרחי ובלתי נפרד מן המטאפיזיקה של שפינוזה; בלעדיהם נוצר פער שאינו ניתן לגישור בין ״הטבע הטובע״ ל״טבע הטבוע״. ייחודם במשנת שפינוזה כה רב, עד כי עלתה הטענה שאין להם מקבילה בשום מטאפיזיקה קודמת או בת זמנו.1277 עם זאת, ישנן ראיות חזקות מאוד לכך שבהוכחת האל של קרשקש מצוי הבסיס העקרוני לנביעה של האופנים האינסופיים בתורת שפינוזה; יתכן מאוד ששפינוזה קיבל את הרעיון ואת הבסיס הפונקציונלי שלהם ממקור יחיד זה. 

			תכלית האופנים האינסופיים במשנת שפינוזה נחלקת לשתי פונקציות המבטאות את אותו דבר עצמו: (1) הפונקציה הראשונה היא לבטא את ההיבט האקטיבי של מהותו האינסופית של אלוהים, ובכך לכונן את הריבוי האינסופי הנובע מן העצם:1278 מכיוון שעבור שפינוזה אלוהים הינו בפועל תמיד, כל מה שנובע ישירות מאלוהים הוא גם בפועל תמיד, אם כי לא מתוקף עצמותו שלו אלא מתוקף זולתו. לכן אפשר למצוא ששפינוזה מבקר את תפיסת החומר האינרטי של דקארט; עבור דקארט החומר הוא רק דבר מתפשט חסר כל פעילות,1279 ועל כן לפי תפיסתו החומר זקוק לאלוהים כמקור תנועה חיצוני לו. על כך משיב שפינוזה:

			ולהלן, מן ההתפשטות, על פי תפיסתו של קרטסיוס, כלומר — בבחינת מסה נחה, לא בלבד שקשה להסיק ולהוכיח את מציאותם של הגופים, כמו שאתה אומר, אלא שהוא מחוץ לגדר מכול וכול. כי החומר הנח יתמיד במנוחתו, כל כמה שתאפשר לו, ורק סיבה חיצונית, חזקה יותר, תעורר אותו לתנועה. מטעם זה לא חששתי להשמיע פעם בשעתו, כי היסודות של קארטסיוס במערכת הנמצאות הטבעיים אין בהם תועלת, אם לא אומר — שהם בטלים מעיקרם.1280 

			חודשיים לאחר מכן (בעת הזו שפינוזה כבר ידע שחייו קרבים לקיצם) משיב שפינוזה לטשירנהאוס באותו נושא את הדברים הבאים: 

			על מה ששאלת, אם ניתן להוכיח א־פריורי את השוני של הדברים על פי המושג בלבד של ההתפשטות, כבר השבתי במידה מספקת — כן אני מאמין — בהוכיחי בבהירות, שאין זה בגדר האפשר, ושמשום כך הוגדר החומר על ידי קרטסיוס שלא כראוי כהתפשטות, ויש לבארו בהכרח על ידי תואר, המביע את המהות הנצחית והאינסופית.1281

			בניגוד לדקארט המייחס את השוני והמגוון של ריבוי הפרטים לאלוהים שנותן בהתפשטות כוח לשם התפרטותה לדברים השונים, שפינוזה מייחס את הכוח לכינון הריבוי של הפרטים לא להתפשטות בבחינת התפשטות סתם, אלא להתפשטות בבחינתה כמהות אלוהית; עבור שפינוזה, התואר הוא מהות נצחית ואינסופית באלוהים, על כן נובע מכך כי ההיבטים החומרים של תואר ההתפשטות (או של כל תואר אחר) חייבים להתקיים ולהיות בפועל. ובמילים אחרות: התואר עצמו — כמהות בעצם — הוא הוא מקור התוקף לריבוי בפועל הנובע מהגדרת העצם. אולם ריבוי זה של אופנים המתחייב מן התואר אינו יכול להיווצר על ידי אלוהים בעצמו —1282 וכאן נכנס התפקיד הראשון של האופנים האינסופיים: הם מבטאים את ההיבטים האקטיביים המתחייבים מן התואר ובכך מעצבים את כל מה שנובע ממנו.

			(2) הפונקציה השנייה1283 של האופנים האינסופיים היא לשמש מערכת קוהרנטית, הוליסטית ואורגנית של אופנים סופיים. הרי העצם ותאריו אינם ניתנים לחלוקה, לכן עולה השאלה כיצד אפשרי היחס בין הריבוי האינסופי של האופנים הסופיים לבין העצם. את היחס הזה, או הנביעה הזו, מסבירים האופנים האינסופיים המכילים את כל אינסוף האופנים הסופיים. יש להדגיש את חשיבות נביעת האופנים כמערכת קוהרנטית ואורגנית אחת: אם אינסוף אופנים סופיים היו נובעים מאלוהים כפרטים אינדיבידואלים אוטונומיים, לא היה מתקיים יחס מושגי־סיבתי בין הפרטים. על מנת לאגד את כל האופנים בקשר מטאפיזי קוהרנטי, הכרחי שאינסוף האופנים הסופיים ינבעו כדבוקה אחת יציבה המקיימת הרמוניה מושגית־סיבתית שמקנה להם אחדות כוללת. פונקציה זו של האופנים האינסופיים נובעת מתפיסת שפינוזה את היחס בין השלם לחלקיו (אין זו התפיסה שבין עצם־לאופניו): ״ואשר ליחס בין הכולות לבין חלקיה אני רואה את הדברים כחלקים של הכוליות, במידה שטבעם של אלה מסתגל לטבעם של אלא הסתגלות גומלין, כדי כך שהם מסכימים זה לזה ככל האפשר״.1284 הלימת יחסי הגומלין בין הפרטים היא היא היחס המושגי־סיבתי בין אינסוף האופנים הסופיים המקנה להם אחדות אורגנית כוללת מתוקף סיבתיות הרמטית.1285 לדוגמה, בהקשר של האופן האינסופי האמצעי של תואר ההתפשטות אומר שפינוזה: 

			אם נשיג עכשיו במחשבתנו [גוף] אחר, המורכב מהרבה יחידים בעלי טבעים שונים, נמצא שגוף זה עשוי להיות מופעל בהרבה אופנים אחרים, ועדיין לשמור על טבעו [...] ואם נמשיך כך לאינסוף, נשיג על נקלה במחשבתנו שכל הטבע הנו יחיד אחד שכל חלקיו, כלומר כל הגופים, משתנים באינסוף אופנים בלי כל שינוי ביחיד הכולל.1286

			בקטע זה חוזר שפינוזה ומראה, כי סך הפרטים הסופיים מכוננים ״יחיד אחד״ בעל קוהרנטיות ויציבות פנימית מתוקף היותו בלתי משתנה ביחס לעצמו. בהגדרתו לדברים יחידים שפינוזה גם אומר: ״בדברים יחידים אני מבין דברים סופיים ובעלי קיום קבוע ומוגבל; ואם כמה יחידים שותפים לפעולה אחת, כך שכולם יחד הם סיבתה של תוצאה אחת, אני רואה את כולם במידה זו כדבר יחיד אחד״.1287 על פי הגדרה זו, סך כל האופנים הסופיים באשר הם שותפים סיבתית לפעולה אחת המכוננת תוצאה אחת, קרי בעלי יחס מושגי־סיבתי בין עצמם, הרי הם מוגדרים כדבר יחיד.

			הקוהרנטיות האורגנית של מכלול האופנים האינסופיים מצביעה על חוקיות פנימית של הטבע, הניכרת ב״דברים המשותפים״ שמקבילות להם אידאות מתוקף ״מושגים משותפים״.1288 מכאן גם נובעת התשובה לשאלה מדוע הטבע הוא כפי שהוא? התשובה היא שכל דבר בטבע נוהג כפי שהוא נוהג, מכיוון שהוא נקבע על ידי סיבות מסדר גבוה ממנו — נצחיות ואינסופיות הנובעות מטבעו המוחלט של האל. סיבות אלו, שהן מן הסדר הגבוה בעצמן, נקבעו על פי החוקיות הנובעת מן התואר שבו הן מתבחנות. ולבסוף, שרשרת סיבות אנכית זו קובעת את הסיבות הסופיות של הדבר הפרטי בטבע כפי שהוא.1289 מבחינה פונקציונלית שפינוזה מתאר את אופנים אינסופיים כסוגים או כוללים, שתחתם מצויים האופנים הסופיים:1290 

			הואיל ומהויות הדברים הפרטיים המשתנים אינן נגזרות מתוך ההשתלשלות או הסדר של מציאותם; זו לא תספק לנו אלא את ציוניהם החיצוניים, יחסיהם, או לכל היותר את נסיבותיהם, וכל אלה רחוקים מאד ממהותם הפנימית של הדברים. אותה עצמה יש לבקש רק מתוך הדברים הקבועים והנצחיים ומתוך החוקים החרותים בדברים האלה כמו בספרי החוקים האמיתיים שלהם, אשר על פיהם מתהווים ומסתדרים כל הדברים הפרטיים. יתר על כן, הפרטים המשתנים האלה תלויים בדברים הקבועים באורח כה הדוק [intime] ומהותי (אם לומר כך) עד שבלעדיהם אין הם יכולים ללא להיות ולא להיות מושגים. מכאן שהדברים הקבועים ונצחיים האלה למרות היותם פרטיים, הרי הודות לנוכחותם בכל ולעוצמתם השלטת בכל, יהיו לנו כעין כוללים או סוגים להגדרת הדברים הפרטיים המשתנים, וסיבות קרובות של כל הדברים.1291 

			6ה.	המבנה והפונקציות הייחודיות של האופנים האינסופיים לפי התואר אליו הם שייכים

			משפט 16 בחלק ראשון באתיקה הוא צומת קריטי במטאפיזיקה של שפינוזה,1292 המתווך בין ״טבע טובע״ ל״טבע טבוע״. משפט זה מתאר את הנביעה של אינסוף האופנים מהכרח הטבע האלוהי: ״מתוך הכרח הטבע האלוהי צריך לנבוע אינסוף [של דברים] באינסוף של אופנים (כלומר, כל מה שיכול להיכלל בתחומו של שכל אינסופי)״. משפטים 17 ו־18 מוכיחים את הנביעה ההכרחית של אלוהים מתוקף טבעו כסיבת עצמו, ועל כן גם מתוקף היותו סיבה אימננטית. ואילו משפטים 19 ו־20 מוכיחים את נצחיותו של אלוהים ותאריו. לאחר ששפינוזה מוכיח את הנביעה האימננטית ההכרחית והנצחית של אלוהים ותאריו, הוא ניגש בשלושת המשפטים הבאים — 21, 22 ו־23 — לדון באופנים האינסופיים,1293 ונראה שהוא מתייחס למשפטים הללו כחטיבה אחת.1294 

			משפט 21 קובע, כי כל מה שנובע מטבעו המוחלט של אלוהים באופן ישיר חייב להיות נצחי ואינסופי. המובן הישיר של נביעת אופנים אלה מאלוהים היא בכך, שהם נובעים ללא שום תיווך של אופנים אחרים. על כן הם מכונים ״אופנים אינסופיים ישירים״ (או בלתי אמצעיים): ״כל הדברים, הנובעים מטבעו המוחלט של תואר כלשהו של אלוהים, היו חייבים להתקיים תמיד ולאינסוף, או שעל ידי תואר זה הם נצחיים ואינסופיים״. 

			משפט 22 קובע, כי מה שנובע מתואר אלוהים באופן לא ישיר — כלומר באמצעות האופנים האינסופיים הישירים — חייב גם הוא להיות נצחי1295 ואינסופי. מתוך כך אפשר להיווכח בהמשכיות הסיבתיות שבין הסיבה לתולדה, שהרי אם הסיבה נצחית ואינסופית, אזי גם התולדה חייבת להיות בעלת תכונות של סיבתה, הווה אומר נצחית ואינסופית. בכך מהווה משפט זה תוקף מעגלי לעצמו. אופנים אלה, הנובעים מן האופנים האינסופיים הישירים, מכונים ״אופנים אינסופיים אמצעיים״ (או מתווכחים): ״כל מה שנובע מתואר כלשהו של אלוהים, באשר הוא מאופנן על ידי איפנון, כך שבאמצעות אותו תואר האיפנון קיים בהכרח והנו אינסופי, חייב גם הוא להתקיים בהכרח ולהיות אינסופי״.1296 

			משפט 23 מאשר את שני המשפטים הקודמים אך מכיוון הפוך — מן האופנים האינסופיים לסיבותיהם: ״כל אופן, הקיים בהכרח והנו אינסופי, חייב בהכרח לנבוע או מטבעו המוחלט של תואר כלשהו של אלוהים (אופן אינסופי ישיר), או מתואר שהתאפנן על ידי איפנון (אופן אינסופי אמצעי) הקיים בהכרח והנו אינסופי״.1297 

			מבחינה ארכיטקטונית מטאפיזית, האופנים האינסופיים מתקיימים עבור כל התארים, אולם לנו ידועים רק האופנים האינסופיים של תארי המחשבה וההתפשטות משום היותנו אופן המתבחן בשני תארים אלו בלבד. שפינוזה לא קורא או מגדיר את האופנים האינסופיים בשם זה, אולם ניתן לחלץ את המבנה והתפקיד המשוער שלהם ממקומות שונים בכתביו.

			לאופן האינסופי הישיר של תואר המחשבה ארבעה שמות שונים:1298 [1] שכל (intellectus);1299 [2] שכל אינסופי בהחלט (intellectus absolute infinitus);1300 [3] יכולת אינסופית של המחשבה (potentia infinita cogitandi);1301 [4] אידאת אלוהים (idea Dei).1302 לדעת וולפסון,1303 שמות אלה שאובים ומקבילים לתורת הזהות המשולשת שבין השכל, המשכיל והמושכל,1304 ובכך לכולם זהות מסוימת: שני השמות הראשונים — ״שכל״ ו״שכל אינסופי בהחלט״ — צריכים להיות מונהרים כמשכיל — בעל אקט ההשכלה, אולם גם כשכל — כאקט החשיבה עצמה. לפי תורת הפרלליזם של שפינוזה השכל והמושכל זהים למשכיל.1305 ומכיוון שֶׁכָּל שֵׂכֶל לדעת שפינוזה הינו שכל בפועל,1306 נובע מכך שהשכל זהה תמיד עם המשכיל שהוא למעשה שכל בפועל. קביעה זו של וולפסון מבוססת על השפעתו של רמב״ם על שפינוזה1307 (קרשקש, בניגוד לרמב״ם, שלל את תורת השכל המשכיל והמושכל1308). 

			למובן של השם השלישי, ״יכולת אינסופית של מחשבה״, משמעות של שכל בפועל. אין בשום פנים להבין את המילה ״יכולת״ כפוטנציאל ובלתי ממומש של השכלה בכוח, אלא רק כביטוי האקטואלי של הדבר עצמו, או תיאור פעולתו מבחינת היחס שבין השכל למושכלו. אפשר לגזור פרשנות זו מתוך ששכלו של אלוהים הוא בהכרח בפועל.1309 וולפסון חושב כי שפינוזה, בהקבלה זו שבין ״היכולת אינסופית של המחשבה״ ובין ״השכל בפועל״, נסמך על דעת רמב״ם. ראשית, רמב״ם מבהיר כי השכל בכוח הוא למעשה שני דברים: השכל בכוח והמושכל בכוח. 

			ברור אפוא שכאשר השכל נמצא בפועל, אזי השכל הוא הדבר המושכל. והתברר שפעולתו של כל שכל, שהיא היותו משכיל, היא עצמותו. מכאן שהשכל, המשכיל ומושכל הם עצם אותו דבר תמיד בכל מה שיושכל בפועל. אשר כאשר מניחים שהוא בכוח — אזי הוא בהכרח שני דברים: השכל בכוח והמושכל בכוח.1310

			שנית, לדעת רמב״ם לא יתכן ששכלו של אלוהים יהיה בגדר פוטנציאל: 

			הוכח בהוכחה מופתית שהאל יתעלה ויתגדל הוא שכל בפועל, ואין בו כוח עיקר, אלא הוא שכל בפועל תמיד [...] כך שלא יהיה פעמים משיג ופעמים לא משיג, אלא הוא שכל בפועל תמיד — מתחייב שיהיה הוא ואותו הדבר המושג דבר אחד, והוא עצמותו. ופעולת ההשגה עצמה, אשר בה הוא קרוי משכיל, הוא עצם השכל אשר הוא עצמותו, ולכן הוא שכל, משכיל ומושכל לעולם.1311 

			שפינוזה, כמו רמב״ם, חושב כי שכלו של אלוהים תמיד בפועל, והוא מתאר את הדברים באופן דומה לזה של רמב״ם ואף משתמש בטרמינולוגיה דומה לזו של רמב״ם: ״אשר לשכל בדבר החושב, גם הוא, כמו הראשון, הוא בן, מפעל או בריאה בלתי אמצעית של אלוהים, שנברא על ידו מנצח נצחים ועמוד ללא שינוי עדי עד, ותוארו אחד בלבד, והוא: להבין הכל, בכל עת, באופן ברור ומובחן״.1312 גם משתי נקודות אלה בתורת רמב״ם נובע כי הפונקציה המתאימה ל״יכולת אינסופית של מחשבה״ היא ייצוג אפיסטמולוגי, כלומר: היות השכל בפועל וזהותו עם המושכל. 

			נקודה אחרונה ביחס לשם הרביעי ״אידאת אלוהים״, זו שלדעת וולפסון זהה עם שכלו האינסופי בהחלט של אלוהים. ל״אידאת אלוהים״ פונקציה שונה מאשר ל״שכלו האינסופי בהחלט״ של אלוהים. שכלו של אלוהים מבטא את המובן של הסובייקט בעל ההשכלה — המשכיל וגם את פעולת השכל עצמו. מאידך המילה idea מאידאת אלוהים idea Dei נגזרת לדעת וולפסון מהמושג האריסטוטלי eidos.1313 משמעות המילה eidos בהקשרה לחשיבה האלוהית בדברי אריסטו היא מושא ההשכלה, דהיינו המושכל בטרילוגיה של זהות שכל־משכיל־מושכל. אולם מכיוון שעבור אריסטו, רמב״ם ושפינוזה המשכיל, השכל והמושא המושכל זהים, אזי ״אידאת אלוהים״ ו״השכל האינסופי בהחלט״ מבטאים זהות ביחס לאופן האינסופי הישיר של תואר המחשבה. וולפסון מציין עם זאת למען דיוקם של דברים, שהיחס הספציפי שבין ״אידאת אלוהים״ ו״שכלו האינסופי של אלוהים״ הוא כיחס שבין המושכל למשכיל, וזאת מתוקף משפט 4 בחלק שני באתיקה: 

			אידיאת אלוהים, שממנה נובע אינסוף של דברים באינסוף אופנים, יכולה להיות אך ורק אחת ויחידה. הוכחה: השכל האינסופי אינו מקיף אלא את תוארי אלוהים או את הפעלותיו (לפי א: 30). אולם אלוהים הוא אחד ויחיד (לפי א: 14 נ 1). לכן אידיאת אלוהים, שממנה נובע אינסוף דברים באינסוף אופנים, יכולה להיות אך ורק אחת ויחידה. 

			דברים מפורשים אלה מצויים גם במאמר קצר על אלוהים אדם ואושרו: ״בזה מוסבר גם מה שאמרנו בחלק הראשון, כלומר שהשכל האין סופי שקראנו לו בן אלוהים, מוכרח להימצא בטבע מנצח נצחים. כי מאחר שאלוהים היה מנצח נצחים, הרי חייבת גם האידאה שלו בדבר החושב או בו עצמו להיות. ואידאה זאת מזדהה איתו בחינת מושא״.1314 מדברים אלה עולה בברור כי שפינוזה רואה בשכל האינסופי — כמשכיל, ואילו באידאת אלוהים — כמושכלו. עם זאת יש להזכיר שוב שאידאת אלוהים מצויה ביחס לשכלו האינסופי של אלוהים, כאותו היחס שבין המושכל למשכיל — ואלו כמובן זהים אצל שפינוזה עבור אלוהים.

			גם מלמד מוצא שאצל שפינוזה אידאת אלוהים זהה עם שכלו האינסופי של אלוהים.1315 מלמד מבסס את טענתו על כך, שבעיון למשפט 4 בחלק שני באתיקה שפינוזה אינו מבצע הבחנה מבדילה בין אידאת אלוהים לבין שכלו האינסופי, אלא מתייחס אליהם כאותו הדבר: ״השכל האינסופי אינו מקיף אלא את תארי אלוהים או את הפעלותיו (לפי א: 30). אולם אלוהים הוא אחד ויחיד (לפי א: 14 נ 1). לכן אידיאת אלוהים, שממנה נובע אינסוף דברים באינסוף אופנים, יכולה להיות אך ורק אחת ויחידה״.1316 על טבעה ועל הפונקציה ש״אידאת אלוהים״ משרתת, ניתן ללמוד מדברי שפינוזה הבאים: ״באלוהים יש בהכרח אידיאה, הן של מהותו והן שלכל הדברים הנובעים בהכרח מתוך מהותו״.1317 כמו כן מלמד רואה את המושג ״לכן״ (Ergo) שבעיון למשפט 4 מן החלק השני כמציין שקילות. מכאן שהפונקציה של אידאת אלוהים היא לייצג את מהות אלוהים וכל הנובע ממנו. אידאה אלוהים היא אידאה מורכבת המכילה באופן הולם את מהותו של אלוהים ואת כל הדברים הנובעים ממנו, הווה אומר: את כל ״הטבע הטובע״ ו״הטבע הטבוע״: ״הלא אלוהים (לפי ב: 1) יכול לחשוב אינסוף דברים באינסוף אופנים, או (וזה אותו דבר, לפי א: 16), אלוהים יכול לעצב אידיאה של מהותו ושל כל מה שנובע ממנה בהכרח״.1318 

			מעיון למשפט 40 בחלק חמישי באתיקה עולה חיזוק לסברה של דברי שפינוזה המציינים את מורכבות שכלו האינסופי של אלוהים: ״באשר נפשנו מבינה, הרי היא אופן נצחי של מחשבה הנקבע על ידי אופן נצחי אחר של מחשבה, וזה נקבע שוב על ידי אחר וכך לאינסוף; באופן שכולם יחד מכוננים את שכלו הנצחי והאינסופי של אלוהים״. מכאן עולים שני היבטים דואליים וקוטביים באידאת אלוהים המקבילים לדואליות שחודרת את המטאפיזיקה של תורת שפינוזה כולה: האחד הוא מחשבה אחדותית מוחלטת ובלתי נחלקת החושבת את מהותו של אלוהים וזהה עם היותו סיבת עצמו.1319 השני הוא מחשבה מורכבת החושבת את כל הנובע מאלוהים והזהה עם סיבת זולתו.1320 דברים אלה מבוססים על בחינה זהירה של מילותיו של שפינוזה עצמו, המציין כי הכפילות ביחס לאידאת אלוהים חלה הן על מהותו של אלוהים והן על מה שנובע ממהותו: ״אלוהים יכול לעצב אידיאה של מהותו ושל כל מה שנובע ממנה בהכרח״.1321

			נדלר1322 רואה באופן האינסופי הישיר של תואר המחשבה את פעילות החשיבה האינסופית של אלוהים המורכבת מאינסוף אידאות הולמות של מהויות כל הדברים הנובעים מן אלוהים. את קביעתו זו הוא מבסס על משפטים 24 ו־25, המבחינים בין המהות לבין הקיום: ״אלוהים הוא הסיבה הפועלת לא רק של קיום הדברים אלא גם של מהותם״.1323 כראיה לדבריו נדלר מביא את העובדה ששפינוזה, במשפט 21, מגדיר את האופן האינסופי הישיר של תואר המחשבה כ״אידאת אלוהים״. ובנוסף שפינוזה גם מזהה ומגדיר את האופן האינסופי הישיר של תואר המחשבה כ״שכלו האינסופי של אלוהים״. כך שלדעת נדלר גם ״אידאת אלוהים״ וגם ״השכל האינסופי״ מהווים את האופן האינסופי הישיר של החשבה, שהוא למעשה מורכב מאוסף נצחי של אידאות או נפשות, אשר לדעתו של נדלר מהוות את המהויות של כל הדברים הקיימים בפועל (כולל מהויות של קיום הנפשות): ״באשר נפשנו מבינה, הרי היא אופן נצחי של מחשבה הנקבע על ידי אופן נצחי אחר של מחשבה, וזה נקבע שוב על ידי אחר וכך לאינסוף; באופן שכולם יחד מכוננים את שכלו הנצחי והאינסופי של אלוהים״.1324 

			הסבר נוסף מביא חוקר שפינוזה יוסף בן שלמה,1325 המציין כי בנספח ב׳ למאמר קצר על אלוהים אדם ואושרו, שפינוזה אכן מזהה את השכל האינסופי של אלוהים עם אידאת אלוהים: 

			לכן קראתי את האידאה הזאת [אידאת אלוהים], בפרק תשיעי של חלק ראשון, בשם 'בריאה בלתי אמצעית של אלוהים', כיוון שהיא מכילה באופן אובייקטיבי את המהות הפורמאלית של כל הדברים [שכל אינסופי], בלי לגרוע ובלי להוסיף. והיא בהכרח אחת בלבד, מאחר שכל המהויות של התארים, והמהויות של האופנים הכלולים בתארים אלה, הן המהות של ישות אין־סופית אחת ויחידה.1326

			עם זאת בן שלמה עושה הבחנה חשובה בין הנאמר בסעיף 3 לסעיף 4 באותו הנספח: בסעיף 3 מתואר האופן האינסופי של המחשבה כמכיל באופן אובייקטיבי את המהות הפורמלית של כל הדברים: ״האופן הבלתי אמצעי ביותר של התואר שאנו מכנים מחשבה מכיל בתוכו באופן אובייקטיבי את המהות הפורמאלית של כל הדברים״.1327 לדעת בן שלמה, שפינוזה מתכוון כאן לשכלו האינסופי של אלוהים כמכיל את אידאות התמדתם של כל הדברים הפרטיים במובן קיומם החולף שבזמן. לעומת זאת, בסעיף 4 מתוארת האידאה האינסופית כמכילה באופן אובייקטיבי את הטבע כולו כפי שהוא בממשיותו: ״וכיוון שהטבע או אלוהים, הוא יישות שעליה נאמרים תארים לאין־סוף, והכוללת בתוכה את המהויות של כל הדברים הנבראים, הרי מן ההכרח שתיוולד מכל זה במחשבה אידאה אינסופית המכילה באופן אובייקטיבי את טבע כולו, כפי שהוא לעצמו ממש״.1328 לדעת בן שלמה, שפינוזה מצביע כאן על אידאת האל כמכילה את אידאות כל הדברים כפי שהם באמת, כלומר את אידאת הטבע כולו במובן של מהות הנצח. לאור הבחנה זו מציין בן שלמה מדוע שפינוזה מדגיש את אחדותה של אידאת האל בניגוד לשכל האינסופי שאינו אחדות ממש אלא רק אינסופיות מורכבת, המכיל אינסוף אידאות המקבילות לאינסופיותם של המושאים.1329 בעקבות הבחנה זו בן שלמה משייך את אידאת האל ל״טבע טובע״ ואת השכל האינסופי ל״טבע טבוע״. 

			האופן האינסופי הישיר של תואר ההתפשטות1330 מכונה על ידי שפינוזה באיגרת 64 ״תנועה ומנוחה״. אולם בשלבים מוקדמים של הגותו, במאמר קצר על אלוהים אדם ואושרו, חלק ראשון, פרק 9, הוא מכונה על ידי שפינוזה רק כ״תנועה״. התוספת ״מנוחה״ נובעת ככל הנראה משארית שנותרה מהתרחקות שפינוזה מן הפיזיקה הקרטזיאנית, הרואה את החומר כאינרטי ובמקור תנועת החומר את אלוהים כפועל את החומר חיצונית לו.1331 שפינוזה, בניגוד לדקארט, רואה בחומר המתפשט תואר אלוהי, ועל כן הוא מייחס לו אוטונומיה מהותית, וככזה יש לחומר מסוגלות עצמית המגולמת בתנועה וגם מנוחה. 

			כדי לרדת לעומקה של נקודה זאת יש להבין, כי עבור שפינוזה טבע החומר המתפשט אינו רק בעל מסוגלות להתנועע בכוח, אלא הוא בעל תנועה ומנוחה בפועל. לכן אפשר למצוא בשני האקסיומות הראשונות במשפט 13 בחלק שני באתיקה ששפינוזה דן בו על הטבע החומרי את הדברים הבאים: ״כל הגופים נעים או נחים״, וגם: ״כל גוף נע לפעמים לאט יותר ולפעמים מהר יותר״. באותו מקום (משפט עזר 2, למשפט 13) ניתן למצוא את הסיבה להיות הגופים בעלי תנועה ומנוחה — כל הגופים כוללים בתוכם את מושגו של תואר ההתפשטות: “כל הגופים מתאימים בכך שהם כוללים בתוכם את מושגו של אותו תואר אחד (לפי ב: הג 1), וגם בכך שכולם יכולים לנוע פעם לאט יותר ופעם מהר יותר, ובאופן מוחלט הם יכולים פעם לנוע ופעם להימצא במנוחה״. 

			בניגוד לדקארט, שפינוזה יוצא מנקודת מוצא מטאפיזית כי האופנים אינם נבדלים מאלוהים, אלא הם אופניו של אלוהים עצמו באשר הם מתבחנים בתואר ההתפשטות. על כן אלוהים — באשר הוא מתבחן כאיפנון סופי — הוא עצמו שפועל אותם. מכאן נובע כי האופנים תמיד בפועל ובשל כך כוח תנועתם ומנוחתם אינהרנטי בעצמותם, שהרי: ״עוצמתו של אלוהים היא מהותו עצמה [...] הרי מתוך הכרח מהותו בלבד של אלוהים נובע, שאלוהים הוא סיבת עצמו (לפי א: 11) וסיבת כל הדברים (לפי א: 16, א: 16 נ). מכאן שעוצמתו של אלוהים, שעל ידיה הוא עצמו וכל הדברים נמצאים ופועלים, היא מהותו עצמה״.1332 

			ניתן גם לבחון את האופן האינסופי הישיר של ההתפשטות על ידי הקבלה בין תואר המחשבה להתפשטות: כשם שבתואר המחשבה עוצמתו של אלוהים מגולמת בשכלו האינסופי, כן בתואר ההתפשטות עוצמתו של אלוהים מגולמת בתנועה ומנוחה. ואכן שפינוזה מדבר על הקבלה כזו בין שני ההיבטים של האופן האינסופי הישיר של המחשבה — ״רצון ושכל״, לבין שני ההיבטים של האופן האינסופי הישיר של ההתפשטות — ״מנוחה ותנועה״: ״הרצון והשכל מתייחסים לטבעו של אלוהים כמו התנועה והמנוחה״.1333 מכאן שהמעמד המטאפיזי של ״שכלו של אלוהים״ ושל ״המנוחה והתנועה״ זהה, הווה אומר: שניהם נמצאים באותו מעמד מול טבעו של אלוהים כאופנים אינסופיים ישירים. 

			אף על פי שמתוך רצונו או שכלו של אלוהים נובע אינסוף של דברים, אי אפשר לומר שאלוהים פועל מתוך חופש הרצון, יותר משאפשר לומר, על סמך מה שנובע מן התנועה והמנוחה (שגם מהם נובע אינסוף של דברים), שאלוהים פועל מתוך חופש התנועה והמנוחה. הרצון אינו שייך אפוא לטבע אלוהים יותר משאר הישים הטבעיים, אלא הוא מתייחס לטבע אלוהים באותו אופן כמו התנועה והמנוחה וכל שאר הדברים שהוכחנו שהם נובעים מהכרח הטבע האלוהי ונקבעים על ידיו להתקיים ולפעול באופן מסוים.1334 

			כשם שמתוך שכלו או רצונו של אלוהים נובעים אינסוף דברים באופן הכרחי הנקבע על ידי אלוהים,1335 כך גם מן התנועה והמנוחה נובעים אינסוף דברים באותו האופן. במובן זה האופנים האינסופיים הישירים של תארי המחשבה וההתפשטות (ושל כל התארים) לא רק זהים במעמדם אלא גם זהים בפעולתם ההכרחית. אמנם שפינוזה אינו מפרט מה הם הדברים הנובעים מן האופן האינסופי הישיר של ההתפשטות, אך לאור הנאמר עד כה, וכן לאור הפרלליזם בתורת שפינוזה, ניתן להניח כי דברים אלו הם המושאים (אופנים פרטיים: אידאות נצחיות ואינסופיות במחשבה וגופים נצחיים ואינסופיים בהתפשטות) בתואר ההתפשטות שאודותיהם יש אידאות מקבילות ב״אידאת אלוהים״. 

			חשוב לציין בהקשר זה את היתכנות השפעתו של קרשקש על תפיסת ״התנועה והמנוחה״ של ההתפשטות בתורת שפינוזה. וולפסון1336 מזכיר בהקשר אחר, שכאשר קרשקש מבקר את תפיסת הזמן של אריסטו כמקרה של תנועה, הוא קובע כי לזמן עצמו יש קיום בסיסי אפילו בלי צורך בתנועה של שום גורם בפועל, ועל כן הוא מסיק כי הזמן הינו מדד של תנועה וגם של מנוחה.1337 נקודה זו דומה לתפיסת המנוחה והתנועה שבתורת שפינוזה בכך, שלהתפשטות יש קיום בסיסי הן בתנועה בפועל והן במנוחה בפועל, בדומה לתפיסת המנוחה והתנועה של הזמן אצל קרשקש.

			קריאה אחרת אודות טבעם של האופנים האינסופיים הישירים של המחשבה וההתפשטות מציעים וולפסון1338 ונדלר.1339 לדבריהם ניתן לראות באופנים אינסופיים ישירים אלה חוקי הטבע כוללים ביותר. שניהם מבססים את דעתם על סמך הקטע הבא: 

			הואיל ומהויות הדברים הפרטיים המשתנים אינן נגזרות מתוך ההשתלשלות או הסדר של מציאותם (סיבתיות אופקית); זו לא תספק לנו אלא את ציוניהם החיצוניים, יחסיהם, או לכל היותר את נסיבותיהם, וכל אלו רחוקים מאוד ממהותם הפנימית של הדברים. אותה עצמה יש לבקש רק מתוך הדברים הקבועים והנצחיים ומתוך החוקים החרותים בדברים האל כמו בספרי החוקים האמתיים שלהם, אשר על פיהם מתהווים ומסתדרים כל הדברים הפרטיים (סיבתיות אנכית).1340 

			גם דלה־רוקה1341 מציע לראות באופנים אינסופיים ישירים אלה חוקי הטבע כלליים, אולם הוא מסתמך על קטע אחר: ״חוקי הטבע וכלליו, שהכל נעשה לפיהם והכל לובש ופושט צורה לפיהם, זהים תמיד ובכל מקום״.1342 נדלר,1343 בהמשך דבריו, מציין כי מן האופן האינסופי ״התנועה והמנוחה״ נובעים חוקים פיזיקליים השולטים בחומר, בדומה לאלה ששפינוזה מציג באקסיומות ומשפטי העזר של משפט 13 לחלק שני באתיקה. בהקבלה לכך, מן האופן האינסופי הישיר ״השכל האינסופי של אלוהים״ נובעים החוקים העליונים של הפסיכולוגיה והלוגיקה. וולפסון1344 מגדיל לטעון, כי יש לראות את היחס בין אופנים האינסופיים לאופנים הסופים כיחס שבין עצם לאופנים, הווה אומר: האופנים האינסופיים משמשים כעצם עבור האופנים הסופיים, ואין האופנים הסופיים יכולים להתקיים או להיות נתפסים בלי האופנים הסופיים. עם זאת, על אף ההקבלה אין יחס זה בין אופנים אינסופיים לסופיים כיחס שבין עצם לאופניו, משום שהעצם אינו ניתן לחלוקה וסיבת עצמו. מכאן שנכון להבין את היחס בין האופנים אינסופיים לסופיים כיחס בין השלם לחלקיו, או כיחס בין הסוג למין, או כיחס בין הכללי לפרטי: ״הדברים הקבועים והנצחיים האלה למרות היותם פרטים, הרי הודות לנוכחותם בכל ולעוצמתם השלטת בכל, יהיה לנו כעין כוללים או סוגים להגדרת הדברים הפרטיים המשתנים, וסיבות קרובות של כל הדברים״.1345 

			האופנים האינסופיים האמצעיים מתוארים על ידי שפינוזה בעמימות המקשה מאוד על הבנת הנושא ומצריכה שליטה מקיפה בכתביו תוך פרשנות וגמישות מחשבתית. ובכל זאת אדון בנושא זה בקצרה. מן ה״אתיקה״ אפשר לחלץ את הקביעה כי אופנים אינסופיים אמצעיים אלו נובעים ישירות מהאופנים האינסופיים הישירים לאור משפט 28: ״דברים אחדים היו חייבים להיווצר מאלוהים במישרין — כוונתי לדברים הנובעים בהכרח מטבעו המוחלט — ודברים אחרים, שגם הם אינם יכולים להימצא ולהיות מושגים בלי אלוהים, נוצרו באמצעות אלה הראשונים״.1346 

			האופן האינסופי האמצעי של תואר המחשבה נחשב על ידי וולפסון1347 כ״פני היקום כולו״. באיגרת 64 שפינוזה מכנה אות רק בשם יחיד זה.1348 על כן גוזר וולפסון, כי שם זה משמש הן לתיאור האופן האינסופי אמצעי של תואר המחשבה והן לתואר ההתפשטות. בניגוד לוולפסון, נדלר1349 ומלמד1350 אינם חושבים כי הכינוי ״פני הייקום כולו״ משמש לתיאור האופן האינסופי של המחשבה, אלא רק של ההתפשטות, כיוון שהביטוי היחידני ״פני הייקום כולו״ באיגרת 64 מפנה בסיום הדברים אל העיון למשפט עזר 7 שבמשפט 13 בחלק שני באתיקה,1351 המתייחס לאופן האינסופי האמצעי של ההתפשטות ולא של המחשבה. מלמד מפנה גם לקטע חשוב במאמר קצר, שבו יש רמז מהו האופן האינסופי האמצעי של המחשבה: 

			וכיוון שהטבע, או אלוהים, הוא ישות שעליה נאמרים תארים לאינסוף, והכוללת בתוכה את מהויות של כל הדברים הנבראים, הרי מן ההכרח שתיוולד מכל זה במחשבה אידאה אין סופית המכילה באופן אובייקטיבי את הטבע כולו, כפי שהוא כשלעצמו ממש. שנית, יש להעיר שכל שאר האופנים, כגון אהבה, תשוקה, שמחה וכו׳, מקורם באופן הראשון והבלתי אמצעי הזה, כך שאם לא יקדם להם מן הנמנע שתיהיה אהבה, תשוקה, שמחה וכו׳.1352

			בקטע זה אומר שפינוזה כי הרִגְשׁוֹת (שהם אופן של אידאה ולכן אופן של אופן) נובעים מהאידאה האינסופית והבלתי אמצעית המכילה את הטבע כולו באופן היצגי. באופן כללי החוקיות בתואר במחשבה היא כזו שמאידאה מסוימת נובעות ממנה או משתייכות לה הריגשות שלה. את אותו יחס וסדר עצמו שבין אידאה לריגשות אפשר לראות גם כקביעה אקסיומטית באתיקה: ״אופני מחשבה כגון אהבה, תשוקה, או כל מה שמכונה בשם ריגשה של הנפש, אינם מצויים אלא אם כן מצויה באותו יחיד אידיאה של הדבר האהוב, הנחשק וכו׳. אבל אידיאה יכולה להימצא גם אם לא מצוי אופן מחשבה אחר".1353 

			מכיוון שהקטע ממאמר קצר מתייחס לכך שמן האידאה האינסופית של אלוהים — שהיא אופן אינסופי ישיר — נובעות כל הריגשות, ומכיוון ששפינוזה קובע (לפי משפט 22) שמתוך אופנים אינסופיים יכולים לנבוע רק אופנים אינסופיים אחרים, הרי בהכרח מתבקשת המסקנה שהאופנים הנובעים מן האידאה האינסופית של אלוהים הם האופנים האינסופיים האמצעיים של המחשבה, כלומר הריגשות האינסופיות הנובעות מן האידאה האינסופית של אלוהים. חיזוק נוסף לקביעה שלאלוהים יש ריגשות אינסופיות הנובעות משכלו האינסופי מצויה בדברי ששפינוזה לקראת סוף האתיקה: ״האהבה השכלית של הנפש לאלוהים היא חלק של האהבה האינסופית שאלוהים אוהב בה את עצמו״.1354 דברים אלה מלמדים כי אהבתו האינסופית של אלוהים היא עצמה ריגשה אינסופית הנובעת מאידאת אלוהים, מתוקף אקסיומה 3 בחלק שני האתיקה.1355 בכל מקרה ועד כמה שאני יודע, אין בידינו הסבר מנומק לאופן הנביעה והקישור שבין האופנים האינסופיים השונים או הריגשות שלהן בתורתו של שפינוזה, מלבד אקסיומה 3 בחלק שני באתיקה הטוענת כי ריגשות הן אופנים של אידאה, ואשר מקבילה לציטוט שראינו מן מאמר קצר.1356 

			קריאה אחרת של האופן האינסופי האמצעי של תואר המחשבה מציע נדלר,1357 הרואה באופן זה את סך כל האידאות של קיום1358 הדברים המצויות בתוך הַתְמָדָה [Duratio]1359 ואשר נובעות מאידאת אלוהים. קביעה זו מקבלת תוקף משום שאם מהאופן האינסופי האמצעי של תואר ההתפשטות, קרי ״פני היקום כולו״, נובעים כל הגופים הקיימים בפועל, אזי על פי עקרון הפרללזים מן האופן האינסופי האמצעי של המחשבה צריכות לנבוע כל האידאות אודות הדברים הקיימים בפועל:

			אם האופן המתוּוך האין־סופי בתואר ההתפשטות ("פני היקום כולו") הוא העולם של הגופים הקיימים בפועל, מכלול אין־סופי של אופנים סופיים המממשים במהלך ההתמדה את המהויות המתפשטות המכוננות את האופן המתווך האין־סופי, הרי שהאופן המתוּוך האין־סופי בתואר המחשבה צריך להיות עולמן של הנפשות הקיימות בפועל או של האידאות, ויהיה גם הוא מכלול אין־סופי של אופנים סופיים (של תואר המחשבה) שמממשת במהלך ההתמדה את המהויות המכוננות את האופנים המתוּוכים האין־סופיים של תואר המחשבה [...] בתחתית (כביכול) נמצא עולם הדברים הקיימים בפועל [האופנים הסופיים]. האוסף האין־סופי של גופים והאוסף האין־סופי של אידאות או נפשות המרכיבים את הקיום הזמני הזה יהיו הנמוכים ביותר מהאופנים המתוּוכים האין־סופיים, אלו הנובעים מכל דבר אחר בכל תואר.1360

			האופן האינסופי האמצעי של תואר ההתפשטות1361 עונה בצורה מובהקת על בעיה מטאפיזית מן המדרגה הראשונה בתורת שפינוזה: אם אלוהים הוא אחד אינסופי ומוחלט1362 שאינו ניתן לחלוקה,1363 אזי מהו היחס בין הריבוי האינסופי של האופנים הסופיים בתואר ההתפשטות אשר נובעים באופן הכרחי מן אלוהים1364 — אל אלוהים עצמו? תשובה לכך מצויה בהבחנה בין אלוהים כ"שלם פשוט״ לבין הריבוי האינסופי שבהתפשטות כ"שלם מורכב״.1365 אלוהים הינו ״שלם פשוט״ מכיוון שטבעו אינסופי באופן מוחלט ועל כן הוא אינו ניתן לחלוקה בשום צורה ואופן. מתוקף טבעו האינסופי המוחלט של אלוהים, מתחייבת בהכרח נביעה אינסופית של כל מה שניתן.1366 מכאן שהצבר הטוטלי של המציאות הפיזיקלית הנובעת מתואר ההתפשטות כאופנים אינסופיים מתווכים, היא סוג של ״שלם מורכב״, והיא מכונה על ידי שפינוזה באיגרת 64 1367 כ״פני היקום כולו״.1368 בהמשך האיגרת נאמר, כי ״אף על פי שהוא משתנה באופנים אינסופיים הוא עומד תמיד בטבעו בשווה, וראה על כך הערה ז׳ למשפט השאול לפני משפט יד לחלק ב״. כאשר בודקים את הפנייתו של שפינוזה לעיון שדן ב״טבע הגופים״, מוצאים את אותו תיאור פרקטלי (Fractal) של יחיד כולל אינסופי המופעל באופן אינסופי על ידי אופנים אחרים, אך עם זאת הוא שומר על יחס פנימי קבוע המקנה לו אחדות פנימית וקוהרנטית שמגדירה אותו כ״יחיד כולל״: 

			אם נשיג עכשיו במחשבתנו [גוף] אחר, המורכב מהרבה יחידים בעלי טבעיים שונים, נמצא שגוף זה עשוי להיות מופעל בהרבה אופנים אחרים, ועדיין לשמור על טבעו [...] ואם נמשיך כך לאינסוף, נשיג על נקלה במחשבתנו שכל הטבע הנו יחיד אחד שכל חלקיו, כלומר כל הגופים, משתנים באינסוף אופנים בלי כל שינוי ביחיד הכולל.1369 

			יש לשים לב לאופן שבו שפינוזה מתאר את האחדות המאפיינת את ״פני היקום כולו״ באיגרת 64, וכן לכינויים ״יחיד אחד״ או ״יחיד כולל״1370 שבהם הוא משתמש. מעיון בטקסטים אלה ניתן להיווכח, כי כוונתו להמחיש את שימור יחסי התנועה והמנוחה שאמנם משתנים באינסוף אופנים באופן נצחי,1371 אך עם זאת שומרים על אחדות אורגנית כוללת כ״יחיד כולל״ המהווה אופן אינסופי אמצעי של ההתפשטות — ״פני כל היקום״. הסבר אחר: סך כל האופנים הסופיים (״הרבה יחידים בעלי טבעיים שונים״) המשתנים תדירות בשל יחסי תנועה ומנוחה, מהווים בכוליותם אחדות אורגנית כוללת אחת המוגדרת על ידי שפינוזה כ״פני היקום כולו״ או ״יחיד כולל״. מכאן אפשר להבין כי האופן האינסופי האמצעי של ההתפשטות, קרי ״יחיד כולל״, נובע מהאופן האינסופי הישיר של ההתפשטות, קרי ״תנועה ומנוחה״. הסבר: בתורת שפינוזה אופנים סופיים אינם יכולים לנבוע בצורה ישירה מטבעו המוחלט של אלוהים: 

			מה שהנו סופי ובעל קיום קבוע ומוגבל, לא היה יכול להיווצר על ידי טבעו המוחלט של תואר כלשהו מתוארי אלוהים; כי מה שנובע מטבעו המוחלט של אחד מתוארי אלוהים הוא אינסופי ונצחי (לפי א: 21) לכן היה חייב לנבוע מאלוהים, או מאחד מתאריו, באשר רואים אותו כמופעל על ידי אופן כלשהו״.1372 

			לכן רק דברים אינסופיים ונצחיים יכולים לנבוע מאלוהים במישרין או באיפנון שהוא נצחי ואינסופי בעצמו.1373 מכאן שהמובן של ״פני היקום כולו״ הוא הצבר האינסופי של הפרטיים הסופיים המהווים את ״היחיד הכולל״. צבר זה משמר את אחדותו האורגנית הקוהרנטית מתוקף קשרים סיבתיים פנים־עצמיים המגדירים וקובעים את אחדותו: 

			דבר יחיד או דבר סופי שיש לו קיום קבוע ומוגבל אינו יכול להתקיים ולא להיקבע לפעול, אלא אם נקבע להתקיים ולפעול על ידי סיבה אחרת. שגם היא סופית ובעלת קיום קבוע ומוגבל; וסיבה זו, בתורה, גם היא אינה יכולה להתקיים ולא להיקבע לפעול, אלא אם נקבעה להתקיים ולפעול על ידי [סיבה] אחרת, שגם היא סופית ובעלת קיום קבוע ומוגבל, וכך לאינסוף.1374 

			קשרים סיבתיים אלה, המהווים את ״היחיד הכולל״ (אופן אינסופי אמצעי של התפשטות), נובעים מיחסי התנועה והמנוחה (אופן אינסופי ישיר של התפשטות), כנאמר בעיון למשפט עזר 7 אשר במשפט 13 בחלק השני לאתיקה. לעומת תפיסתו זו של שפינוזה באתיקה, הקובעת כי רק אופנים אינסופיים נובעים מאופנים אינסופיים קודמים להם,1375 בתחילת דרכו קבע שפינוזה שהאופנים הסופיים נובעים מהאופנים האינסופיים. ב״מאמר קצר״ שפינוזה אינו מכנה את האופנים האינסופיים או הסופיים בשמות אלו, אלא מבחין בין אופנים כלליים לפרטיים,1376 המקבילים לאופנים האינסופיים הישירים ולאופנים הסופיים: ״את הטבע הטבוע נחלק לשניים: לכללי ולפרטי. הכללי — הם כל האופנים התלויים באופן בלתי אמצעי באל [...] הפרטי — הם כל הדברים הפרטיים המסובבים על ידי כללי״.1377 משום כך אלוהים גם מכונה, במאמר קצר (וגם באתיקה) כסיבתם האחרונה של הדברים הפרטיים וכסיבתם הקרובה של הדברים האינסופיים והבלתי משתנים.1378 מכאן אפשר להסיק, כי בעוד שבמאמר קצר שפינוזה חשב שהאופנים הסופיים נובעים מהסופיים, באתיקה הוא שינה את דעתו וראה לנכון לקבוע שרק אופנים אינסופיים נובעים מאופנים אינסופיים שקדמו להם. מכאן שבאתיקה האופנים הסופיים חייבים לנבוע מהאופנים האינסופיים לא כפרטים אלא כיחיד אינסופי כולל, וזו בדיוק משמעות ״פני היקום כולו״.

			קריאה נוספת אחרת של המושג ״פני היקום כולו״ היא קריאה נומולוגית [Nomos]. נדלר1379 טוען, כי לפי קריאה זו האופנים האינסופיים האמצעי של ההתפשטות הם חוקים פיזיקליים משניים הנובעים מחוקים העליונים שהם למעשה האופנים האינסופיים הישירים של תואר ההתפשטות. בצורה זו מתקבלות מערכות של חוקים פיזיקליים בעלי היררכיה מן הכללי ביותר אל הפרטי ביותר. 

			6ו. האופנים הסופיים

			המבנה והתכלית של האופנים הסופיים1380 מוגדרים על ידי שפינוזה כדברים פרטיים וגם כהפעלות של העצם. אופנים אלו הם סופיים, לא נצחיים, ויש להם ביטוי קיומי מסוים ומוגדר: ״הדברים הפרטיים אינם אלא הפעלות של תארי אלוהים, או אופנים המבטאים את תואר אלוהים באופן מסוים וקבוע״.1381 כל האופנים באשר הם, כפופים, מתקיימים ונמצאים בתוך ומתוך פעולתו של הטבע או האלוהים. שום דבר אינו מחוץ לטבע ואינו יכול להיות סיבה פועלת מלבד הטבע.1382 האופנים הסופיים השייכים לתואר המחשבה הם אידאות1383 או נפשות,1384 ואילו האופנים הסופיים השייכים לתואר ההתפשטות הם גופים פרטיים.1385 אופנים סופיים אלה הם אינסופיים בכמותם ובהתבחנותם בכל התארים.1386 הסדרה האינסופית של אופנים סופיים בתואר נתון מהווה למעשה את האופן האינסופי האמצעי של אותו התואר; בתואר המחשבה הסדרה האינסופית של האופנים הסופיים מכוננת את שכלו האינסופי של אלוהים,1387 ובתואר ההתפשטות היא מכוננת את ״פני היקום כולו״,1388 שנוצר עקב יחסי ״התנועה והמנוחה״.1389 

			יתרה מזאת, מכיוון ש״כל מה שנמצא, נמצא באלוהים, ובלי אלוהים שום דבר אינו יכול להימצא ולא להיות מושג״,1390 ומכיוון שאלוהים עצמו מתקיים ופועל הן מתוקף היותו סיבת עצמו והן מתוקף היותו בעל איפנון סופי ומוגבל,1391 נוצר במצב שבו ישנן שתי שרשראות סיבתיות לפיהן נקבעים האופנים הסופיים: הראשונה נובעת מטבעו המוחלט של אלוהים באשר הוא ״אינסופי ונצחי״ והשנייה נובעת מאלוהים המאופנן על ידי ״איפנון סופי״.1392 הסבר: 

			(1) שרשרת סיבתית אנכית: האופנים האינסופיים הישירים נובעים מטבעו המוחלט של האל, קרי תאריו. הם משמשים כחוקים עליונים, או מוטב לומר כסוגים העליונים, לפיהם מתקיימים ונוהגים האופנים הסופיים.1393 בכך הם מהווים שרשרת סיבתית אנכית של החוקיות השלטת באופנים הסופיים. אם כן מבחינה סכמתית מקור השרשרת האנכית הוא בעצם ובתארים, ומהם היא נובעת אל האופנים האינסופיים הישירים, ושוב אל האופנים האינסופיים האמצעים, ועד לאופנים הסופיים עצמם ״דבר שנקבע לפעול, נקבע כך בהכרח על ידי אלוהים; ומה שלא נקבע על ידי אלוהים, אינו יכול לקבוע את עצמו לפעול שום דבר [...] לכן הסיבה הפועלת של מהותו, כמו של קיומו היא אלוהים [הפועל] מתוך הכרח טבעו (לפי א: 25, א: 16)״.1394 שרשרת אנכית זו מהווה גם מהות נצחית של האופן הסופי המשותפת לכל האופנים מאותו התואר.1395 

			(2) שרשרת סיבתית אופקית: מן הצד השני, האופנים הסופיים נקבעים גם על ידי אלוהים באשר הוא מאופן באיפנון סופי ומוגבל.1396 זוהי היקבעות מתוקף השרשרת הסיבתית האופקית: 

			דבר יחיד או דבר סופי שיש לו קיום קבוע ומוגבל אינו יכול להתקיים ולא להיקבע לפעול, אלא אם נקבע להתקיים ולפעול על ידי סיבה אחרת. שגם היא סופית ובעלת קיום קבוע ומוגבל; וסיבה זו, בתורה, גם היא אינה יכולה להתקיים ולא להיקבע לפעול, אלא אם נקבעה להתקיים ולפעול על ידי [סיבה] אחרת, שגם היא סופית ובעלת קיום קבוע ומוגבל, וכך לאינסוף.1397 

			שרשרת זו אינה נעה מהמדרג האונטולוגי העליון כלפי מטה בווקטור אנכי אל האופנים הסופיים, אלא היא נעה רוחבית בין האופנים הסופיים לבין עצמם.1398 לפי שרשרת זו, כל אופן נובע מאינסוף אופנים שקדמו לו מבחינה סיבתית ושימשו כסיבותיו. ומאידך, כל אופן קונקרטי בבחינת עצמו ובתורו משמש גם הוא כסיבה לתולדות אחרות הנובעות ממנו בהכרח, שהרי: ״לא קיים שום דבר שמטבעו לא נובעת תולדה כלשהי״.1399 שרשרת אופקית זו מבטאת את קיומו הייחודי של האופן הסופי שבגינה הוא נבדל ומובחן מן אופנים אחרים, אף שהוא משותף להם במהותו.1400

			מתוקף שני סוגי השרשראות הסיבתיות נובע, כי אלוהים הוא סיבתם הישירה של האופנים האינסופיים (כי התולדות בשרשרת זו נובעות מן טבעו המוחלט), אולם בניגוד לכך אלוהים אינו הסיבה הישירה של האופנים הסופיים: 

			[הדבר הסופי] גם לא היה יכול לנבוע מאלוהים או מאחד מתאריו, באשר הוא מופעל על ידי איפנון נצחי ואינסופי (לפי א: 22). לכן היה חייב לנבוע, או להיקבע להתקיים ולפעול, על ידי אלוהים או אחד מתאריו, באשר הוא מתאפנן על ידי איפנון סופי ובעל קיום קבוע ומוגבל.1401 

			כעת אפשר להבין טוב יותר גם את ההבחנות של הסיבתיות הפועלת אודות אלוהים: באשר אלוהים הוא סיבה קרובה, הסיבות קשורות לתולדותיהן ואלוהים פועל כאופן בלתי אמצעי. התולדות הנובעות ממצב זה הן האופנים האינסופיים הישירים. באשר אלוהים הוא סיבה רחוקה, אין הסיבות קשורות לתולדותיהן ואלוהים פועל באופן אמצעי. התולדות הנובעות ממצב זה הן האופנים האינסופיים האמצעיים, והאופנים הסופיים:

			כיוון שדברים אחדים היו חייבים להיווצר מאלוהים במישרין — כוונתי לדברים הנובעים בהכרח מטבעו המוחלט — ודברים אחרים, שגם הם אינם יכולים להימצא ולהיות מושגים בלי אלוהים, נוצרו באמצעות אלה הראשונים, נובע: [1] שאלוהים הוא הסיבה הקרובה באופן מוחלט [...] של הדברים שנוצרו על ידיו במישרין; שכן התולדות של אלוהים אינן יכולות להימצא ולהיות מושגות בלי סיבתן (לפי א: 15, א: 24 נ). [2] שאם נדייק בדיבורנו, לא נוכל לקרוא לאלוהים סיבה רחוקה של הדברים היחידים — אלא אם כן, אולי, כדי להבחין בינם לבין הדברים שאלוהים יצר במישרין, או מוטב לומר, הדברים הנובעים מטבעו המוחלט. כי בסיבה רחוקה אנו מבינים סיבה שאינה קשורה לתולדתה בשום דרך; ואילו כל מה שנמצא, נמצא באלוהים ותלוי בו כך, שבלעדי אלוהים אינו יכול לא להימצא ולא להיות מושג.1402 

			תכליתם של האופנים הסופיים לשמש ביטוי אונטולוגי קיצוני ביותר ומרוחק ביותר מטבעו המוחלט של העצם. יחד עם זאת, האופנים הסופיים נובעים מההכרח הפנימי של העצם לא פחות מהאופנים האינסופיים: 

			מה שנמצא, נמצא באלוהים (לפי א: 15); אולם על אלוהים אי אפשר לומר שהוא דבר מקרי, שהרי (לפי א: 11) הוא קיים בהכרח ולא במקרה. נוסף על כך, גם אופניו של הטבע האלוהי נובעים ממנו בהכרח ולא במקרה (לפי א: 16), וזאת בין שהטבע האלוהי נדון באופן מוחלט (לפי א: 21) ובין שהוא נדון באשר הוא נקבע לפעול באופן מסוים (לפי א: 27).1403 

			על כן מתוך ההכרח המהותי של אלוהים נובע כי ״הדברים לא יכלו להיווצר מאלוהים בשום אופן אחר ובשום סדר אחר מכפי שנוצרו [...] הדברים נוצרו מאלוהים בשלמות עליונה, מפני שנבעו באופן הכרחי מתוך טבע נתון שאין מושלם ממנו״.1404 

					1219	נוסף לדברי מלמד על יחס עצם־אופן שיובאו בהמשך, ראו בנושא זה גם Carriero, Between Mode and Substance in Spinoza’s Metaphysics, וכן: Jarrett, The Concepts of Substance and Mode in Spinoza.

				

				
					1220	Melamed, Spinoza’s metaphysics, pp. 31-31

				

				
					1221	הגרסה העברית של ספר זה נמצאת תחת הכותר: שפינוזה, ברוך, ״דקדוק שפת עבר״, בתרגום שלמה רובין, הוצאת יוסף פךעסנר, קראקה, 1905. בגרסה האנגלית ראו את הכותר Spinoza, Baruch, Hebrew Grammar – A Concise Compendium, Translator: Maurice J. Bloom, The Philosophical Library, New York 1962.

				

				
					1222	הקטע לקוח מתרגומו של Maurice J. Bloom כפי שנמצא בספרו של יצחק מלמד Spinoza’s metaphysics עמ׳ 31; בתרגומו העברי של שלמה רובין הקטע מובא בצורה הבאה: ״ד״מ איש הוא שם איזה גבר; חכם או גדול הם איכויות הגבר; הולך או יודע מציינים את הסגנון שלו״ (שפינוזה, דקדוק שפת עבר, עמ' 81).

				

				
					1223	דקדוק שפת עבר, פרק 33, עמ׳ 114 (הסוגריים המרובעים שלי). ראו גם את התרגום וההסבר של מלמד לדברים אלו: Melamed, Spinoza’s Metaphysics, pp. 31-31.

				

				
					1224	Melamed, Yitzhak Y., Spinoza’s metaphysics: Substance and thought, p. 27; p. 53

				

				
					1225	אתיקה, חלק שלישי, משפט 3. 

				

				
					1226	אתיקה, חלק ראשון, הגדרה 5. 

				

				
					1227	אתיקה, חלק שלישי, משפט 32, עיון. 

				

				
					1228	שם, משפט 55, הוכחה שנייה.

				

				
					1229	המילה ״ייחסו״ היא לדעתי תרגום לא מתאים של המשפט, משום שבמקור הלטיני משתמש שפינוזה במילה Praedicari שהיא present passive infinitive של המילה Praedico (להצהיר, לגלות, לייחס). infinitive הוא צורת פועל מוגדרת וסופית שאינה מציינת גוף או מספר. על כן נכון יותר לתרגם את המילה Praedicari אל מול יחס של הנושא המשפט ״איש״, שהוא Singular ולא Plural, כך: ״איש אינו משתוקק שייוחס לו עוצמת פעולה...״.

				

				
					1230	Melamed, Spinoza’s Metaphysics, pp. 27, 54

				

				
					1231	ראו למשל: ״דברים שאין ביניהם שום דבר משותף, אי אפשר להבין אותם זה באמצעות זה, או מושגו של האחד אינו כולל בתוכו את מושגו של האחר״ (אתיקה, חלק ראשון, אקסיומה 5); וגם: ״סדר האידאות וקישורן זהה לסדר הדברים וקישורן״ (אתיקה, חלק שני, משפט 7); ראו בנושא זה Della Rocca, Spinoza, ch. 1, section 1 (במיוחד עמ׳ 8-7).

				

				
					1232	אצל שפינוזה יש שתי הגדרות לדברים סופיים: הראשונה באתיקה, חלק שני, הגדרה 7 והשנייה באתיקה, חלק שני, משפט 13, אקסיומה 2, הגדרה. הכפילות בהגדרת דבר יחיד מעידה, כמו שמציין יצחק מלמד, על חוסר סיפוק מההגדרות בנושא זה. הסיבה לניסיונות ולחוסר קוהרנטיות של שפינוזה בהגדרת דבר פרטי נובעת מתוך כך, שכמקובל בהיסטוריה המטאפיזית דבר פרטי מוגדר כדבר שקיים בבחינת עצמו ובלתי תלוי, כלומר כעצם. אולם עבור שפינוזה מושג העצם יכול להיות מיושם רק על אלוהים, ומכאן קרוב לוודאי נבע הצורך שלו לפתח הגדרה מספקת אחרת עבור דבר פרטי בעל יציבות פנימית שאינה מוגדרת כעצמות. ראו בעניין זה: Melamed, Spinoza’s Metaphysics, pp. 72-79.

				

				
					1233	אתיקה, חלק שני, משפט 7. 

				

				
					1234	אתיקה, חלק ראשון, משפט 16, עיון. 

				

				
					1235	Melamed, Spinoza’s Metaphysics, pp. 54-55 

				

				
					1236	״המושגים הקרויים כוללים, כגון אדם, סוס, כלב וכר נולדו [...] מפני שמספר רב של דימויים — למשל, דימויים של אדם — נוצרים בבת אחת בגוף האדם, באופן שכוח הדימוי [של הגוף] חורג מגבולותיו, אמנם לא לגמרי, אך במידה המונעת מן הנפש לדמות את ההבדלים הקטנים שבין היחידים או את מספרם המוגדר, והיא מדמה באופן מובחן רק את מה שכולם מתאימים בו, במידה שהם מפעילים את הגוף. כי על ידי הדבר הזה [שכולם מתאימים בו] הופעל הגוף יותר מכל, שהרי הופעל כך על ידי כל יחיד ויחיד; וזה מה [שהנפש] מבטאת בשם אדם, שאותו היא מייחסת כנשוא [פרדיקט] לאינסוף של יחידים. כי כמו שאמרנו, הנפש אינה מסוגלת לדמות [כאן] מספר מוגדר של יחידים״ (אתיקה, חלק שני, משפט 40, עיון).

				

				
					1237	לניתוח מעמיק של נושא חשוב זה בשיטת שפינוזה ראו Melamed, Spinoza’s Metaphysics, pp. 89-94.

				

				
					1238	Garrett, Spinoza’s Conatus Argument, pp. 136-137; Melamed, Spinoza’s Metaphysics, p. 89

				

				
					1239	״בעצם אני מבין את מה שנמצא בתוך עצמו ומושג באמצעות עצמו: כלומר, מה שמושגו אינו זקוק למושג של דבר אחר, שמתוכו הוא צריך להתעצב״ (אתיקה, חלק ראשון, הגדרה 3).

				

				
					1240	Della Rocca, p. 11; Melamed, Spinoza’s Metaphysics, pp. 89-90

				

				
					1241	(Equivalence = (P -> Q) ^ (Q -> P

				

				
					1242	אתיקה, חלק שני, משפט 7, עיון. 

				

				
					1243	אתיקה, חלק ראשון, משפט 17, עיון; ראו גם הציטוט הבא: ״כל מה שנובע בפועל [באופן צורני] מטבעו האינסופי של אלוהים, נובע באלוהים באופן אובייקטיבי [היצגי], באותו סדר ובאותו קישור מתוך אידיאת אלוהים״ (אתיקה, חלק שני, משפט 7, משפט נסמך).

				

				
					1244	קרוב לוודאי ששפינוזה אינו מרמז כאן לדברי רמב״ם אודות הזהות בין השכל המשכיל והמושכל (מורה נבוכים חלק ראשון, פרק 68, וכן רמב"ם, משנה תורה, הלכות יסודי התורה, פרק ב׳, סעיף 10), אלא לדברי קרשקש, מכיוון שבאותו הקטע (אתיקה, חלק ראשון, משפט 17, עיון) הוא מדבר על שכלו של אלוהים בהקשר של מציאות הנבראים ״יוצא כי שכלו של אלוהים, באשר הוא מושג כמכונן את מהות אלוהים, הוא לאמיתו של דבר סיבתם של הדברים, גם הסיבה למהותם וגם הסיבה לקיומם״. אצל קרשקש אפשר למצוא את אותה טענה לפיה מתוקף השכלתו של אלוהים את עצמותו שלו הוא מהווה את מציאות הנבראים: ״והנה ידיעתו ושלמותו אחד, בידיעתו עצמו וציור רצונו אשר הוא עצמו, קנו הנמצאות זולתו מציאותם״ (אור ה׳, מאמר ב׳, כלל א׳, פרק ב, עמ׳ קמה — ביקורת על ספק כולל ראשון). עם זאת שפינוזה אינו חושב כי השכל של אלוהים הוא מקור כל הדברים בכל התארים, אלא ששכלו של אלוהים הוא מקור כל האידאות בתואר המחשבה בלבד. נוסף לכך, שכלו של אלוהים הוא גם בעל אינסוף אידאות אודות אינסוף האופנים שבכל התארים. גם רמב״ם טוען כי אלוהים יודע את הנבראים מתוך שהוא יודע את עצמו: ״כי בידיעתו את אמיתת עצמותו בלתי־משתנה הוא יודע את כל מה שמתחייב ממעשיו כולם״ (מורה נבוכים, חלק שלישי, פרק 21), ו״ולפי שהוא יודע את עצמו ומכיר גדלו ותפארתו ואמתו — הוא יודע הכל, ואין דבר נעלם ממנו״ (משנה תורה, ספר המדע, הלכות יסודי התורה, פרק ב׳, הלכה 9). אולם ההבדל בין שפינוזה לרמב״ם הוא ששפינוזה חושב כי אלוהים יודע את האופנים מתוך עצמו באשר הוא פועל ומהווה את עצמותם (ראו למשל אתיקה, חלק שני, משפט 11, משפט נסמך), ואילו רמב״ם שולל זאת: ״אין הוא יודע את הדברים מתוכם, כך שהיו חלים ריבוי והתחדשות״ (מורה נבוכים, חלק שלישי, פרק 21). ראו גם Wolfson, The Philosophy of Spinoza, vol. 1, pp. 402-403.

				

				
					1245	אתיקה, חלק ראשון, משפט 3, עיון. ראו Wolfson, The Philosophy of Spinoza, vol. 2, pp. 17-18.

				

				
					1246	בספרו על שפינוזה טוען מייקל דלה־רוקה, כי מתוקף עקרון הטעם המספיק חייבת להיות מערכת קוהרנטית אחת ויחידה שאליה כפוף הטבע עצמו (Della Rocca, Spinoza, p. 6). יצחק מלמד, בביקורתו על התפיסה והתפקיד של עקרון הטעם המספיק, מראה כי בתורת שפינוזה יש דואליות עמוקה אינהרנטית לשיטה, ועל כן הוא קובע שלא נכון לחשוב כי עקרון הטעם המספיק בשיטת שפינוזה מחייב את כל מרכיבי השיטה להיות כפופים למערכת חוקים אחת, וראיה לכך היא שישנה מערכת שונה לעצם ולאופנים: "לפי דלה־רוקה, עקרון הטעם המספיק אינו מאפשר קיום של התפצלויות דואליות [של מערכות חוקים] גסות או לא לגיטימיות, אך לעיתים נראה כאילו דלה־רוקה טוען טענה חזקה עוד יותר (כלומר שעבור שפינוזה, כל ההתפצלויות אינן לגיטימיות). דלה־רוקה טוען כי הנטורליזם של שפינוזה "הוא ההשקפה שאין התפצלויות דואליות לא לגיטימיות במציאות", אבל השאלה היא אם אכן יש התפצלות לגיטימית במציאות [...] דלה־רוקה מגדיר את הנטורליזם שהוא מייחס לשפינוזה כ'תזה שלפיה הכל בעולם משחק לפי אותם הכללים [מערכת חוקית אחת]', אבל משחק לפי אותם כללים לא אומר שיש רק שחקן אחד בודד. במילים אחרות, הטענה שהטבע של העצם הוא שונה מן הטבע של האופנים עולה בקנה אחד עם המחויבות הקפדנית של שניהם לאותה מערכת כללים". Melamed, Spinoza’s Metaphysics, pp. 110-111 (הסוגריים המרובעים וההדגשות שלי).

					אני מבקש לתווך ולהציע עמדת ביניים בין דעתו של דלה־רוקה וזו של מלמד: אני מסכים עם דלה־רוקה ששפינוזה מחויב לחלוטין לעקרון הטעם המספיק; טענה אחרת מובילה להרס שיטתו ולכן אינה אפשרית. גם מלמד יסכים ללא ספק לטענה זו. אולם טעות היא לטעון כי מערכת כללי משחק אחת יוצרת מונוגמיה סיבתית מתוקף אותם כללי משחק, ובכך אני חולק על דלה־רוקה ומסכים עם מלמד. עם זאת, איני מסכים עם מלמד כי ישנן תולדות רבות (שחקנים לדבריו) הנוצרות מאותם כללי משחק. לדעתי המטפורה של ״שחקנים רבים״ היא טעות; נכון יותר לחשוב כי ישנו שחקן אחד בלבד המבצע מהלכי משחק רבים שאין שום סתירה להגדירם גם כדברים פרטיים (אתיקה, חלק ראשון, משפט 25, משפט נסמך), או לחילופין הפעלות (אתיקה, חלק ראשון, הגדרה 5), או גם תכונות (שם, משפט 16, הוכחה). כלומר המערכת המטאפיזית של שפינוזה היא למעשה שחקן יחידי בעל מערכת כללי משחק שזהה עם עצמותו, ובשל אותה מערכת עצמה הוא מבטא את העושר הפנימי של עצמו בתוך עצמו. לדעתי זו מעין סינתזה משולשת הקיימת בתורת שפינוזה בין (1) אחדות היש־המוחלט של פרמנידס לבין (2) ריבוי אטומיזם אינסופי של דמוקריטוס. שני קצוות מנוגדים אלו יוצרים מפל ריכוזים שמתווך (3) על ידי תנועה פנימית עצמית של היש בהיותו בפועל השאובה מתורת הריקלטוס. 

				

				
					1247	Melamed, Spinoza’s Metaphysics, pp. 105-111

				

				
					1248	״כי אני מכיר בסיבה פועלת פנימית וגם בסיבה פועלת חיצונית. אבל כשאני מגדיר את אלוהים כיש וכו׳, וראו גדר ו׳, בחלק ראשון של תורת המידות״ (איגרת 60). מלמד מציין כי שפינוזה מכיר בסיבתיות פועלת אימננטית וטרנזיטיבית, ובאמצעות צעד זה הוא שובר את המסורת האריסטוטלית שאינה מכירה בהימצאות יחד של אימננטיות עם סיבתיות פועלת. אריסטו רואה בסיבה הפועלת והתכליתית תמיד כחיצוניות לדבר, ואילו בסיבות הצורנית והחומרית הוא רואה תמיד כפנימית לדבר (Melamed, Spinoza’s Mtaphysics, pp. 64-65).

				

				
					1249	אתיקה, חלק ראשון, משפט 18.

				

				
					1250	היחס המושגי המגולם באקסיומה 4 שבחלק ראשון באתיקה, משקף הן את הסיבתיות האימננטית והן את הסיבתיות הטרנסזיטיבית. לדוגמאות שמושגיות משקפת סיבתיות אימננטית ראו: אתיקה, חלק ראשון, משפט 25, הוכחה; חלק שני, משפט 6, הוכחה; חלק שני, משפט 45, הוכחה. לדוגמאות שמושגיות משקפת סיבתיות טרנזיטבית ראו: אתיקה, חלק שני, משפט 7, הוכחה; משפט 16, הוכחה. ראו בהקשר זה: Melamed, Spinoza’s Metaphysics, p. 108.

				

				
					1251	מאמר קצר, חלק ראשון, פרק 7, סעיף 10 (ההדגשות שלי).

				

				
					1252	חשוב לומר כי למושגיות בשיטת שפינוזה ממשות אונטולוגית ולא רק אפיסטמית, באשר אנו מבינים אותה כאידאה בתואר המחשבה.

				

				
					1253	מאמר קצר, חלק ראשון, פרק 7, סעיף 10 (ההדגשות שלי).

				

				
					1254	Melamed, Spinoza’s Metaphysics, pp. 107-108

				

				
					1255	התרגום של ירמיהו יובל (קלצ׳קין מעט מדויק יותר) לעיון של משפט 2 בחלק שלישי באתיקה לעברית אינו מדויק, על כן אני מביא את התרגום האנגלי והלטיני: “The Mind and the Body are one and the same thing, which is conceived now under the attribute of Thought, now under the attribute of Extension” (Mens, et Corpus una, eademque res sit, quae jam sub Cogitationis, jam sub Extensionis attributo concipitur). לתרגום מדויק בעברית של עניין זה ראו למשל אתיקה, חלק ראשון, משפט 10, עיון: ״אין בטבע דבר ברור מזה, שכל יש צריך להיות מושג תחת תואר כל שהוא״.

				

				
					1256	את שרשרת האופנים האינסופית האופקית שלפיה כל אופן הוא סיבת זולתו ותולדת זולתו, שפינוזה מתאר כך: ״אבל הוא [הדבר הסופי] גם לא היה יכול לנבוע מאלוהים, או מאחד מתאריו, באשר הוא מופעל, על ידי איפנון נצחי ואינסופי (לפי א: 22). לכן היה חייב לנבוע, או להיקבע להתקיים ולפעול, על ידי אלוהים או אחד מתאריו, באשר הוא מתאפנן על ידי איפנון סופי שיש לו קיום קבוע ומוגבל״.

				

				
					1257	Melamed, Spinoza’s Metaphysics, p. 107 

				

				
					1258	אתיקה, חלק ראשון, משפט 17, עיון. 

				

				
					1259	שם, הגדרה 4.

				

				
					1260	שם, הגדרה 6.

				

				
					1261	ראו: מאמר על תיקון השכל, סעיפים 97-96; מאמר קצר, חלק ראשון, פרק 7, סעיף 10.

				

				
					1262	Melamed, Spinoza’s metaphysics, p. 109-111 

				

				
					1263	אתיקה, חלק ראשון, משפט 29, עיון.

				

				
					1264	״חופשי נקרא אותו דבר, הקיים מתוך הכרח טבעו בלבד, והנקבע לפעול על ידי עצמו בלבד; ואילו הכרחי, או מוטב לומר כפוי, נקרא אותו דבר, הנקבע על ידי אחר להתקיים ולפעול בדרך קבועה ומסוימת. (אתיקה, חלק ראשון, הגדרה 7).

				

				
					1265	״בנצח אני מבין את הקיום עצמו, כל עוד משיגים אותו כנובע באופן הכרחי מתוך הגדרתו בלבד של דבר נצחי. הסבר: קיום כזה, בדומה למהות הדבר, נתפס כאמת נצחית, ולכן אינו יכול להיות מוסבר על ידי התמדה או זמן, גם אם ההתמדה תיתפס כחסרת התחלה וסוף״ (אתיקה, חלק ראשון, הגדרה 8).

				

				
					1266	״סופי בסוגו נקרא דבר ש[דבר] אחר מאותו טבע יכול להגבילו. למשל, גוף נקרא סופי מכיוון שתמיד אנו משיגים ]גוף] אחר גדול ממנו. וכך מחשבה מוגבלת על ידי מחשבה אחרת. אולם גוף אינו מוגבל על ידי מחשבה, ולא מחשבה על ידי גוף״ (אתיקה, חלק ראשון, הגדרה 2).

				

				
					1267	״התמדה היא המשך הקיום ללא גבול מוגדר. הסבר: אני אומר ללא גבול מוגדר, מפני שאינו יכול להיות קבוע ומוגבל על ידי עצם טבעו של הדבר הקיים, וגם לא על ידי הסיבה הפועלת, המניחה בהכרח את קיומו של הדבר אך אינה מבטלת אותו״ (אתיקה, חלק שני, הגדרה 5).

				

				
					1268	איגרות, איגרת 12, עמ׳ 94. 

				

				
					1269	להרחבה על ההבחנה בין סיבתיות אנכית ואופקית בתורת שפינוזה ראו: יובל, שפינוזה וכופרים אחרים, עמ׳ 187-175; Nadler, Spinoza’s Ethics, pp. 99-100.

				

				
					1270	השרשרת הסיבתית האנכית מגולמת במשפט 26 בחלק ראשון באתיקה: ״דבר שנקבע לפעול משהו, נקבע כך בהכרח על ידי אלוהים; ומה שלא נקבע על ידי אלוהים, אינו יכול לקבוע את עצמו לפעול שום דבר״.

				

				
					1271	לדידו של שפינוזה, ככל שדבר קרוב סיבתית ומושגית לאלוהים, כך הוא מושלם יותר: ״מתוך המשפטים א: 21, 22 ו־23 יוצא, שהתולדה המושלמת ביותר היא זו הנוצרת מאלוהים באופן בלתי אמצעי; וככל שדבר זקוק ליותר סיבות מתווכות כדי להיווצר כן הוא חסר שלמות. אבל לו הדברים שנוצרו במישרין מאלוהים היו נעשים כדי שאלוהים יגיע לתכליתו, הרי הדברים האחרונים, אשר הראשונים נעשו בשבילם, היו בהכרח המעולים מכול. ועוד, תורה זו מבטלת את שלמות האל. שכן, אם אלוהים פועל למען תכלית, בהכרח הוא משתוקק למשהו שחסר לו״ (אתיקה, חלק ראשון, נספח). נוסף עך כך, עבור שפינוזה לא מתקיים יחס בין אלוהים לבין אופניו: ״יודע אני, שבין הסוף והאינסוף אין שום יחס ועל שום כך אין הבדל בין הייצור הגדול ביותר והנכבד ביותר ובין אלוהים אלא כהבדל שבין אלוהים והיצור הקל והפחות ביותר״ (איגרת 54). את קביעתו בדבר אי־יחס בין האל לעולם שפינוזה ביסס ככל הנראה על קביעתו של קרשקש; הוא מתשמש בניסוח דומה לזה של קרשקש: ״למה שאין יחס וערך בין הבב״ת והבעל־תכלית, הוא הנמנע לערוך בו דמות״ (אור ה׳, מאמר א׳, כלל ג׳, פרק ג, עמ׳ קו). להרחבה בנושא זה ראו Melamed, Spinoza’s Metaphysics, p. 109, n. 74; Melamed, Actual infinity.

				

				
					1272	השרשרת הסיבתית האנכית מגולמת במשפט 28 בחלק ראשון באתיקה: ״דבר יחיד או דבר סופי שיש לו קיום קבוע ומוגבל אינו יכול להתקיים ולא להיקבע לפעול, אלא אם נקבע להתקיים ולפעול על ידי סיבה אחרת. שגם היא סופית ובעלת קיום קבוע ומוגבל; וסיבה זו, בתורה, גם היא אינה יכולה להתקיים ולא להיקבע לפעול, אלא אם נקבעה להתקיים ולפעול על ידי [סיבה] אחרת, שגם היא סופית ובעלת קיום קבוע ומוגבל, וכך לאינסוף״.

				

				
					1273	אתיקה, חלק ראשון, אקסיומה 1.

				

				
					1274	שם, משפט 25, משפט נסמך.

				

				
					1275	על האופנים האינסופיים במשנת שפינוזה ראו (רשימה חלקית בלבד): יובל, שפינוזה וכופרים אחרים, ספר א׳, פרק 6; Melamed, Spinoza’s metaphysics, part I, ch. 4; Wolfson, The Philosophy of Spinoza, vol, 1, pp. 224-261; Curley, Spinoza’s Metaphysics, ch. 2; Nadler, Spinoza’s Ethics, pp. 87-98.

				

				
					1276	״כי עד עכשיו לא היה באפשרותי לכתוב על עניינים אלה בסדר הנאות״ (איגרות, איגרת 83).

				

				
					1277	Melamed, Spinoza’s Metaphysics, p. 113

				

				
					1278	Wolfson, The Philosophy of Spinoza, vol. 1, p. 237

				

				
					1279	דקארט, עקרונות הפילוסופיה, חלק שני, סעיף 4: ״לא המשקל, לא המוצקות, לא הצבע וכו׳ מהווים את טבע הגוף, כי אם ההתפשטות לבדה״; סעיף 36: ״אלוהים הוא הסיבה הראשונה לתנועה, והוא משמר ממנה תמיד כמות שווה ביקום״; סעיף 37: ״חוק הטבע הראשון: כל דבר נשאר במצבו, שאין דבר המשנה מצב זה״. 

				

				
					1280	איגרות, איגרת 81, עמ׳ 280. 

				

				
					1281	איגרות, איגרת 83, עמ׳ 282 (ההדגשות שלי).

				

				
					1282	אלוהים בבחינת עצמו אינו הסיבה הקרובה של האופנים הסופיים, משום שהוא נבדל מהם בבחינת היותו סיבת עצמו. במובן זה, אם אלוהים היה סיבתם הישירה של האופנים הסופיים אזי הם לא היו סופיים אלא היו מוגדרים כעצם במלוא מובן המילה, דבר שהוא אבסורד: ״הלא ישותו של העצם כוללת קיום הכרחי (לפי א: 7). לכן, לוא ישותו של העצם הייתה שייכת למהות האדם, כי אז בהינתן העצם, היה גם האדם נתון בהכרח (לפי ב: הג 2) ואם כן האדם היה קיים בהכרח, וזה אבסורד (לפי ב: אק 1)״ (אתיקה, חלק ראשון, משפט 10 הוכחה). נובע מכאן שמהות האדם או מהותו של כל אופן נוצרת רק על ידי אופנים אחרים ולא אלוהים בעצמו: ״שהרי ישותו של העצם אינה שייכת למהות האדם (לפי המשפט הקודם ב: 10). מכאן שמהות האדם היא משהו המצוי באלוהים (לפי א: 15) ושבלעדי אלוהים אינו יכול להימצא ולא להיות מושג, או (לפיא: 25 נ) היא הפעלה או אופן, המבטא את טבעו של אלוהים באופן מסוים וקבוע״ (אתיקה, חלק שני, משפט 10 הוכחה). 

				

				
					1283	Melamed, Spinoza’s Metaphysics, pp. 130-132

				

				
					1284	איגרות, איגרת 32, עמ׳ 161. 

				

				
					1285	״דבר יחיד או דבר סופי שיש לו קיום קבוע ומוגבל אינו יכול להתקיים ולא להיקבע לפעול, אלא אם נקבע להתקיים ולפעול על ידי סיבה אחרת. שגם היא סופית ובעלת קיום קבוע ומוגבל; וסיבה זו, בתורה, גם היא אינה יכולה להתקיים ולא להיקבע לפעול, אלא אם נקבעה להתקיים ולפעול על ידי [סיבה] אחרת, שגם היא סופית ובעלת קיום קבוע ומוגבל, וכך לאינסוף״ (אתיקה, חלק ראשון, משפט 28).

				

				
					1286	אתיקה, חלק שני, משפט 13, משפט עזר 7, עיון (ההדגשות שלי).

				

				
					1287	שם, הגדרה 7. 

				

				
					1288	״הדברים המשותפים״ הם תכונות, דברים שנמצאים בכל הפרטים של תואר מסוים ונקבעים מתוקף החוקיות האינהרנטית של אותו התואר, אשר נקבעת על פי האופנים האינסופיים שלו. ראו בהקשר זה: אתיקה, חלק שני, משפט 39; משפט 39, משפט נסמך; משפט 44 הוכחה למשפט נסמך 2. המקביל בתואר המחשבה של ״הדברים המשותפים״ הם ״המושגים המשותפים״ (שם, משפט 40), שעליהם אומר שפינוזה כי הם ״יסודות החשיבה התבונית שלנו״. על מושגים ודברים אלה יש בהכרח אידאות הולמות שאנו משיגים באופן הולם, מכיוון שאנו עצמנו משתתפים כאופן פרטי הנתון לחוקיות הכללית של תואר הן כגוף בתואר ההתפשטות והן כנפש בתואר המחשבה. לקריאה בנושא זה ראו Nadler, Spinoza’s Ethics, pp. 173-185.

				

				
					1289	שם, עמ' 102-101.

				

				
					1290	Wolfson, The Philosophy of Spinoza, vol. 1, ch. VII, p. 250; ch. III, pp. 75-76

				

				
					1291	מאמר על תיקון השכל, סעיף 101, עמ׳ 89.

				

				
					1292	באיגרת 82 טשירנהאוס אומר על משפט 16 שהוא כמעט המשפט החשוב ביותר בחלק הראשון של האתיקה: ״משפט השישה־עשר של תורת המידות, שהוא כמעט המשפט החשוב ביותר בחלק הראשון של חיבורך״.

				

				
					1293	Melamed, Spinoza’s Metaphysics, pp. 114-116

				

				
					1294	כך מתאר שפינוזה את ההשתלשלות הסיבתית האנכית מן האל כבעלת סרגל יורד של שלמות אונטולוגית ומתייחס למשפטים הדנים באופנים האינסופיים כחלק אחד שלם: ״מתוך המשפטים א: 21, 22 ו־23 יוצא, שהתולדה המושלמת ביותר היא זו הנוצרת מאלוהים באופן בלתי אמצעי; וככל שדבר זקוק ליותר סיבות מתווכות כדי להיווצר כן הוא חסר שלמות״ (אתיקה, חלק ראשון, נספח).

				

				
					1295	אופנים אלו גם אינסופיים וגם נצחיים. באתיקה של המהדורה ההולנדית Naglate Schriften אופנים אלו מתוארים כ״נצחיים״, במהדורת אתיקה Opera Posthuma אופנים אלו מתוארים ״כקיימים בהכרח״. במהדורה העברית הם מתוארים כ״מתקיימים בהכרח״. בתורת שפינוזה קיום הכרחי וקיום נצחי הם מושגים שקולים. ראו אתיקה, חלק ראשון, משפט 10, עיון; אתיקה, חלק רביעי, משפט 62, הוכחה. נוסף לכך, במשפט 23 בחלק ראשון באתיקה שפינוזה קובע, כי כל מה שהוא הכרחי ואינסופי הוא אחד מן שני האופנים האינסופיים. כלומר או אופן אינסופי ישיר או אופן אינסופי מתווך (Melamed, Spinoza’s Metaphysics, pp. 122-126).

				

				
					1296	אתיקה, חלק ראשון, משפט 22

				

				
					1297	אתיקה, חלק ראשון, משפט 23 (הסוגריים שלי). 

				

				
					1298	Wolfson, The Philosophy of Spinoza, vol. 1, pp. 238-241

				

				
					1299	איגרות, איגרת 63; מאמר קצר, חלק ראשון, פרק 9, סעיף 1.

					1302	אתיקה, חלק ראשון, משפט 21, הוכחה; חלק שני, משפט 3; משפט 4; משפט 28. 

				

				
					1303	Wolfson, The Philosophy of Spinoza, vol. 1, pp. 238-244

				

				
					1304	מורה נבוכים, חלק ראשון, פרק 68; Aristotle, Metaphysics XII, ch. 7, ch. 9.

				

				
					1305	״כל מה ששכל אינסופי יכול לתפוס כמכונן את מהותו של עצם שייך לעצם אחד ויחיד, ולכן העצם החושב והעצם המתפשט הם אותו העצם האחד, שפעם מבינים אותו בתואר זה ופעם בתואר זה״ (אתיקה, חלק שני, משפט 7, עיון).

				

				
					1306	״אני מדבר כאן על שכל בפועל לא מפני שאני מודה בקיומו של שכל בכוח; אך, כדי למנוע בלבול, לא רציתי לדבר אלא על מה שאנו תופסים בבהירות הגדולה ביותר, והיא עצם פעולת השכל, שאין דבר בהיר ממנה הנתון לתפיסתנו״ (אתיקה, חלק ראשון, משפט 31, עיון).

				

				
					1307	״כי פעולתו של כל שכל היא עצמותו. אין השכל בפועל דבר אחד ופעולתו דבר אחר, כי אמיתת השכל ומהותו היא ההשגה״ (מורה נבוכים, חלק ראשון, פרק 68). מדברים אלו נובע כי לדעת רמב״ם השכל בפועל זהה עם עצמותו שלו, כלומר בעל ההשכלה, המשכיל. 

				

				
					1308	ראו אור ה׳, מאמר א׳, כלל ג׳, פרק ג; מאמר ב׳, כלל ב׳, פרק ב; מאמר ב׳, כלל ו׳, פרק א׳; מאמר ג׳ חלק א׳, כלל ב׳, פרק ב; מאמר ד׳, דרוש 11; מאמר ד׳, דרוש 13; ראו גםHarvey, A Portrait of Spinoza as a Maimonidean, p. 165, n. 7.

					1312	מאמר קצר, חלק ראשון, פרק 9, סעיף 3; ראו גם: אתיקה, חלק ראשון, משפט 31, עיון.

				

				
					1313	Aristotle, Metaphysics XII, ch. 9; Wolfson, The Philosophy of Spinoza, vol. 1, p. 240; vol. 2, pp. 46-48, 93 

				

				
					1314	מאמר קצר, חלק שני, פרק 22, סעיף א׳, עמ׳ 178 (ההדגשות שלי); ראו שם, הערה 559 של יוסף בן שלמה בעמ׳ 343-342.

				

				
					1315	Melamed, Spinoza’s Metaphysics, p. 133 

				

				
					1316	אתיקה, חלק שני, משפט 4, עיון (ההדגשות שלי).

				

				
					1317	שם, משפט 3.

				

				
					1318	שם, משפט 3, הוכחה. וראו גם מאמר קצר, חלק ראשון, פרק 9, סעיף 3: ״אשר לשכל בדבר החושב [...] ותוארו אחד בלבד, והוא: להבין הכל, בכל עת, באופן ברור ומובחן״.

				

				
					1319	״עצם אינסופי באופן מוחלט אינו ניתן לחלוקה״ (אתיקה, חלק ראשון, משפט 13).

				

				
					1320	״מתוך הכרח הטבע האלוהי צריך לנבוע אינסוף של דברים באינסוף אופנים, כלומר, כל מה שיכול להיכלל בתחומו של שכל אינסופי״ (שם, משפט 16, הוכחה). 

				

				
					1321	אתיקה, חלק שני, משפט 3, הוכחה (ההדגשות שלי).

				

				
					1322	Nadler, Spinoza’s Ethics, pp. 90-91

				

				
					1323	אתיקה, חלק ראשון, משפט 25 (ההדגשות שלי).

				

				
					1324	אתיקה, חלק חמישי, משפט 40, עיון.

				

				
					1325	ראו הערה 32 של יוסף בן שלמה לנספח ב׳ של מאמר קצר.

				

				
					1326	מאמר קצר, נספח ב׳, סעיף 10; וראו שם גם סעיפים 4-3.

				

				
					1327	שם, סעיף 3 (ההדגשות שלי).

				

				
					1328	שם, סעיף 4 (ההדגשות שלי).

				

				
					1329	״מתוך הכרח הטבע האלוהי צריך לנבוע אינסוף [של דברים] באינסוף של אופנים (כלומר, כל מה שיכול להיכלל בתחומו של שכל אינסופי)״ (אתיקה, חלק ראשון, משפט 16).

				

				
					1330	בנושא זה ראו: Wolfson, The Philosophy of Spinoza, vol. 1, pp. 242-244; Melamed, Spinoza’s Metaphysics, pp. 135-136; Nadler, Spinoza’s Ethics, pp. 91-93.

				

				
					1331	דקארט, עקרונות הפילוסופיה, חלק שני, על עקרונות הדברים החומריים, סעיף 4: ״לא המשקל, לא המוצקות, לא הצבע וכו׳ מהווים את טבע הגוף, כי אם ההתפשטות לבדה״; סעיף 36: ״אלוהים הוא הסיבה הראשונה לתנועה, והוא משמר ממנה תמיד כמות שווה ביקום״; סעיף 37: ״חוק הטבע הראשון: כל דבר נשאר במצבו, שאין דבר המשנה מצב זה״.

				

				
					1332	אתיקה, חלק ראשון, משפט 34. 

				

				
					1333	שם, משפט 32, משפט נסמך 2. 

				

				
					1334	שם, שם (ההדגשות שלי).

				

				
					1335	אתיקה, חלק שני, משפט 3, הוכחה.

				

				
					1336	Wolfson, The Philosophy of Spinoza, vol. 1, p. 242

				

				
					1337	״כי למה שהוא מבואר בעצמו, שכבר יאמר במנוחה ׳גדולה׳, כאשר נח דבר מה זמן גדול, ו׳קטנה׳, כאשר נח זמן מעט — הנה מבואר שהזמן ישוער במנוחה מזולת מציאות התנועה בפועל. ואם היה שנשער המנוחה בציורנו שיעור המתנועע בה, הנה יתאמת שאין צורך מציאות התנועה בפועל בזמן [...] ולזה, הגדר הנכון בזמן, יראה שהוא: שיעור התדבקות התנועה או המנוחה שבין שתי עתות״ (אור ה׳, מאמר א׳, כלל ב׳, פרק יא, עמ׳ פה).

				

				
					1338	Wolfson, The Philosophy of Spinoza, vol. 1, pp. 249-251

				

				
					1339	Nadler, Spinoza’s Ethics, pp. 93-94 

				

				
					1340	מאמר על תיקון השכל, סעיף 101, עמ׳ 88 (ההדגשות וההערות בסוגריים שלי).

				

				
					1341	Della Rocca, Spinoza, ch. 2, pp. 72-73. עם זאת דלה־רוקה מציין כי ישנה קריאה אחרת של האופנים האינסופיים כאינדיבידואלים ממשיים (ראו בספרו שם, עמ׳ 73-74).

				

				
					1342	אתיקה, חלק שלישי, הקדמה.

				

				
					1343	Nadler, Spinoza’s ethics, pp. 93-94

				

				
					1344	Wolfson, The Philosophy of Spinoza, vol. 1, ch, VII, p.250; ch. III, pp. 75-76 

				

				
					1345	מאמר על תיקון השכל, סעיף 101, עמ׳ 89.

				

				
					1346	אתיקה, חלק ראשון, משפט 28, עיון. 

				

				
					1347	Wolfson, The Philosophy of Spinoza, vol. 1, p. 247

				

				
					1348	״לסוג הראשון [אופנים אינסופיים ישירים], במחשבה — השכל האינסופי בהחלט; ואילו בהתפשטות — התנועה והמנוחה; לסוג השני [אופנים אינסופיים אמצעיים], פני היקום כולו, שאף על פי שהוא משתנה באופנים אינסופיים הוא עומד תמיד בטבעו בשווה, וראו על כך בהערה ז׳ למשפט השאול לפני משפט יד, חלק ב' [איגרת 64, התוספות בסוגריים המרובעים שלי].

				

				
					1349	Nadler, Spinoza’s Ethics, pp. 94-95

				

				
					1350	Melamed, Spinoza’s Metaphysics, pp. 134-136; p. 134, n. 54, 56

				

				
					1351	״אם נשיג עכשיו במחשבתנו [גוף] אחר, המורכב מהרבה יחידים בעלי טבעיים שונים, נמצא שגוף זה עשוי להיות מופעל בהרבה אופנים אחרים, ועדיין לשמור על טבעו [...] ואם נמשיך כך לאינסוף, נשיג על נקלה במחשבתנו שכל הטבע הנו יחיד אחד שכל חלקיו, כלומר כל הגופים, משתנים באינסוף אופנים בלי כל שינוי ביחיד הכולל״.

				

				
					1352	מאמר קצר, נספח ב׳, סעיפים 4-3. 

				

				
					1353	אתיקה, חלק שני, אקסיומה 3. 

				

				
					1354	אתיקה, חלק חמישי, משפט 36.

				

				
					1355	״אופני מחשבה כגון אהבה, תשוקה, או כל מה שמכונה בשם ריגשה של הנפש, אינם מצויים אלא אם כן מצויה באותו יחיד אידיאה של הדבר האהוב, הנחשק וכו׳. אבל אידיאה יכולה להימצא גם אם לא מצוי אופן מחשבה אחר״; אודות מושג האהבה האלוהים בימי הביניים בפילוסופיה היהודית ובתורת קרשקש ראו: Harvey, Physics and Metaphysics in Ḥasdai Crescas, ch. 4.

				

				
					1356	מאמר קצר, נספח ב׳, סעיפים 3-4.

				

				
					1357	Nadler, Spinoza’s Ethics, pp. 97-98

				

				
					1358	לדעת נדלר, אידאות מהות כל הדברים השייכת לשכל האינסופי שהוא אופן אינסופי ישיר של המחשבה. מנגד, אידאות קיום כל הדברים שייכות לאופן האינסופי האמצעי של המחשבה. הבחנה זו בין אידאות המהות לאידאות הקיום מקבלת תוקף, לדעת נדלר, מן משפטים 24 ו־25 בחלק ראשון באתיקה המבחינים בין המהות לבין הקיום: ״אלוהים הוא הסיבה הפועלת לא רק של קיום הדברים אלא גם של מהותם״ (Nadler, Spinoza’s Ethics, pp. 91-93). 

				

				
					1359	ההתמדה מוגדרת על ידי שפינוזה בהגדרה 5 בחלק השני באתיקה: ״התמדה היא המשך הקיום ללא גבול מוגדר. הסבר: אני אומר ללא גבול מוגדר, מפני שאינו יכול להיות קבוע־ומוגבל על ידי עצם טבעו של הדבר הקיים, וגם לא על ידי הסיבה הפועלת, המניחה בהכרח את קיומו של הדבר אך אינה מבטלת אותו״. משמעותה היא קיום של הדבר באופן שסיבותיו אינן מצויות בו כסיבת עצמו: ״מכאן יוצא ההבדל בין הנצח ובין ההתמד. כי את מציאות האופנים אנו יכולים לבאר רק על ידי ההתמד בלבד, ואילו את מציאות העצם — רק על ידי הנצח, כלומר — על ידי ההנאה האינסופית מן המציאות, או מה שקשה לומר בלטינית — על ידי ההנאה האינסופית מן ההוויה״ (איגרות, איגרת 12). 

				

				
					1360	Nadler, Steven, Spinoza’s ethics, pp. 97-98 (הסוגריים המרובעים שלי).

				

				
					1361	בנושא זה ראו Wolfson, The Philosophy of Spinoza, vol. 1, pp. 243-248; Melamed, Spinoza’s Metaphysics, p. 136; Nadler, Spinoza’s Ethics, pp. 94-97; Della Rocca, Spinoza, ch. 2, pp. 69-78. 

				

				
					1362	אתיקה, חלק ראשון, הגדרה 6. 

				

				
					1363	שם, משפט 13.

				

				
					1364	שם, משפט 16. 

				

				
					1365	Wolfson, The Philosophy of Spinoza, vol. 1, pp. 243, 322

				

				
					1366	שם, משפט 16.

				

				
					1367	אנו יודעים כי שפינוזה מכוון ב״פני כל היקום״ לאופן אינסופי אמצעי, מכיוון שהוא מציין שם זה כמענה לשאלתו של ג. ה. שולר: ״רביעית, בטובך מבקש אני משלים למה שנוצר על ידי אלוהים במישרים ולמה שנוצר על ידי אופניה אינסופית״ (איגרת 63).

				

				
					1368	למחקרו של וולפסון על מקור השם ״פני היקום כולו״ ראו Wolfson, The Philosophy of Spinoza, vol. 1, pp.244-261.

				

				
					1369	אתיקה, חלק שני, משפט 13, עיון למשפט עזר 7. 

				

				
					1370	ניכרת קירבה רבה בתפיסה הפיזיקלית את הפונקציה של ״פני היקום כולו״ כאופן המכיל באופן יציב, סינכרוני, הרמוני וקוהרנטי את סך כל פרטי המציאות לפי רמב״ם (באופן חלקי) במורה נבוכים חלק ראשון, פרק עב, ובמיוחד באשר ל״כוח הקושר״: ״כשם שיש בכל אדם ואדם כוח כלשהו הקושר את אבריו אלה עם אלה והנותן לכל איבר את מה שצריך לשמור לו את תקינותו [...] והוא אשר דיברו עליו הרופאים ׳הכוח המנהיג את גוף בעלי החיים׳, ולעתים קרובות קראו לו ׳טבע׳ — כן יש בעולם בכללותו כוח הקושר את חלקיו זה בזה״. לאור ראיה זו אין לשלול כי תיתכן השפעה של רמב״ם על שפינוזה בפיתוח אמצעי זה של ההתפשטות. 

				

				
					1371	בהקשר זה יש לקרוא את הגדרת שפינוזה ליחס תנועה ומנוחה והקשרם לכינון ״דבר יחיד״ באקסיומות ובמשפטי העזר שבמשפט 13 בחלק שני באתיקה. 

				

				
					1372	אתיקה, חלק ראשון, משפט 28, הוכחה. 

				

				
					1373	שם, משפטים 23-21. 

				

				
					1374	שם, משפט 28.

				

				
					1375	שם, משפטים 23-21. וראו: Melamed, Spinoza’s Metaphysics, p. 11.

				

				
					1376	וולפסון מציין אודות קטע זה, כי ההבחנה בין ״כללי״ ל״פרטי״ נעוצה בשורשה האריסטוטלי. עבור אריסטו וממשיכיו, לקוסמוס כשלם אין התחלה ועל כן הוא נצחי ובלתי משתנה (מורה נבוכים, חלק שני, פרק 13), אולם הדברים הפרטיים שמתחת לגלגל הירח ניתנים לשינוי והם בני חלוף, הם נוצרים ונכחדים (מורה נבוכים, חלק שני, פרק 11). שפינוזה, במאמר קצר, חלק ראשון, פרק 8 מושפע ממסורת זו (Wolfson, The Philosophy of Spinoza, vol. 1, pp. 249).

				

				
					1377	מאמר קצר, חלק ראשון, פרק 8 (ההדגשות שלי).

				

				
					1378	שם, פרק 3, סעיף 2-VIII. וראו גם אתיקה, חלק ראשון, משפט 28, עיון. 

				

				
					1379	Nadler, Spinoza’s Ethics, pp. 96-97

				

				
					1380	על נושא זה ראו Nadler, Spinoza’s Ethics, pp. 98-104; Wolfson, The Philosophy of Spinoza, vol. 1, pp. 250-254.

				

				
					1381	אתיקה, חלק ראשון, משפט 25, משפט נסמך. 

				

				
					1382	שם, משפט 16; משפט 17; משפט 18. 

				

				
					1383	אתיקה, חלק שני, משפט 1, הוכחה. 

				

				
					1384	שם, משפט 13, משפט נסמך.

				

				
					1385	שם, הגדרה 1.

				

				
					1386	אתיקה, חלק ראשון, משפט 16, הוכחה.

				

				
					1387	ראיה לכך שאידאות כאופנים סופיים של תואר המחשבה מכוננים את שכלו האינסופי של אלוהים מצויה בשני מקומות מרכזיים באתיקה: (1) ״נפש האדם היא חלק של שכל האינסופי של אלוהים״ (אתיקה, חלק שני, משפט 11, משפט נסמך). (2) ״באשר נפשנו מבינה, הרי היא אופן נצחי של מחשבה הנקבע על ידי אופן נצחי אחר של מחשבה, וזה נקבע שוב על ידי אחר וכך לאינסוף; באופן שכולם יחד מכוננים את שכלו הנצחי והאינסופי של אלוהים״ (אתיקה, חלק חמישי, משפט 40, עיון).

				

				
					1388	״פני היקום כולו״, על פי ההפניה של שפינוזה באיגרת 64 אל העיון למשפט עזר 7 שנמצא במשפט 1 בחלק השני באתיקה, הוא למעשה ״יחיד אחד״ המורכב מן אינסוף אופנים פרטיים של תואר ההתפשטות אשר שומרים על יחס קבוע בלא שינוי ביחיד הכולל: ״כל הטבע הנו יחיד אחד שכל חלקיו, כלומר כל הגופים, משתנים באינסוף אופנים בלי כל שינוי ביחיד הכולל״.

				

				
					1389	״הגופים נבדלים זה מזה מבחינת תנועה ומנוחה, מהירות ואיטיות, ולא מבחינת העצם״ (אתיקה, חלק שני, משפט 13, משפט עזר 1). שפינוזה, באיגרת 64, מגדיר את ״המנוחה והתנועה״ כאופן אינסופי ישיר של תואר ההתפשטות.

				

				
					1390	אתיקה, חלק ראשון, משפט 15.

				

				
					1391	שם, משפט 28, הוכחה; משפט 29, עיון. 

				

				
					1392	שם, שם.

				

				
					1393	״הדברים הקבועים והנצחיים האלה למרות היותם פרטים, הרי הודות לנוכחותם בכל ולעוצמתם השלטת בכל, יהיה לנו כעין כוללים או סוגים להגדרת הדברים הפרטיים המשתנים, וסיבות קרובות של כל הדברים״ (מאמר על תיקון השכל, סעיף 101). 

				

				
					1394	אתיקה, חלק ראשון, משפט 26.

				

				
					1395	״אדם [אחד] הוא הסיבה לקיומו של אדם אחר אבל לא הסיבה למהותו, שכן מהות זו היא אמת נצחית; לכן אפשר שיתאימו זה לזה לגמרי מבחינת המהות, אך עליהם להיות שונים מבחינת הקיום. לפיכך, אם ייכחד קיומו של האחד, לא ייכחד בשל כך גם הקיום של משנהו, אך לוא יכלה מהותו של האחד להיהרס ולהיעשות שקרית, הייתה גם מהותו של האחר נהרסת״ (אתיקה, חלק ראשון, משפט 17, עיון). בנושא ההבחנה בין מהות לקיום ראו גם פרק 6, סוף סעיף 6ב. מושגיות, סיבתיות ואינהרנטיות.

				

				
					1396	אתיקה, חלק ראשון, משפט 28, הוכחה. 

				

				
					1397	שם, שם. 

				

				
					1398	ראשיתה של השרשרת הסיבתית האנכית מצוי בדבר המוחלט והממשי ביותר, העצם. מנקודה זו היא יורדת מטה במדרג האונטולוגי. כלומר, ככל שהתולדה רחוקה יותר מסיבתה, כך היא פחותה יותר מבחינת ממשותה. עם זאת הסיבות והתולדות בשרשרת זו מתקיימים בו זמנית: ״מתוך המשפטים א: 21, 22 ו־23 יוצא, שהתולדה המושלמת ביותר היא זו הנוצרת מאלוהים באופן בלתי אמצעי, וככל שדבר זקוק ליותר סיבות מתווכות כדי להיווצר כן הוא חסר שלמות״ (אתיקה, חלק ראשון, נספח). מאידך, בשרשרת הסיבתית האופקית הסיבות והתולדות שוות ברמתם האונטולוגית, אולם קיומן הינו היררכי כי הסיבות קודמות לתולדות. 

			פרק 7

			הנמצאות ומעמדן בתורת קרשׂקשׂ

			בחינת מעמדם של האופנים האינסופיים והסופיים בתורת שפינוזה העלתה את המסקנות הבאות:

			[1]	שפינוזה לא נבדל מהוגי ימי הביניים בתפיסת העצם שלו אלא בתפיסת האופן שלו, ובמובן זה הוא חורג באופן ייחודי מן תפיסת המקרה (Accident)של אריסטו; עבור שפינוזה האופנים אינם פרדיקטים חיצוניים לעצם — הם העצם המונהר במופע פרטיקולרי וסופי.

			[2]	קריאתו של קרלי שוללת את הפנתאיזם בתורת שפינוזה ומסרבת לפרש את יחס האופנים לעצם כיחס אינהרנטי. לדעתו האופנים הם דברים פרטיים ולכן יחסם לעצם יכול להיות רק יחס סיבתי וטרנזיטיבי ולא אינהרנטי. קריאה זו אינה נכונה משום שאינה קוהרנטית עם שיטת שפיונזה. כנגד קריאה זו קיימות ראיות הרמוניות ועקביות בכתביו של שפינוזה המוכיחות כי האופנים אינהרנטיים ופרדיקטיביים לעצם. 

			[3]	בתורת שפינוזה היחס בין מושגיות לסיבתיות הן שקולות, כלומר סיבתיות היא מושגיות וההפך. 

			[4]	דואליות מטאפיזית חודרת אל המכניזם של הסיבתיות והמושגיות: הדואליות הסיבתית מגולמת בהבחנה שבין סיבתיות אימננטית לטרנזיטיבית, ואילו הדואליות המושגית מגולמת בהבחנה שבין דבר הקיים והמושג מתוקף עצמו לבין דבר הקיים והמושג באמצעות זולתו. מתוקף הבנה זו נובעת המסקנה שיחסי מושגיות־סיבתיות וסוגיהם כפופים לתנאי מקדים של אינהרנציה; אינהרנטיות היא התנאי שמגדיר וקובע את סוגי הסיבתיות והמושגיות. המכניזם הדואלי בשיטת שפינוזה חודר אל תוך אלמנטים רבים במטאפיזיקה שלו, שראשיתה בהגדרות של עצם ואופן, אולם היא קיימת באופן מהותי גם בהבחנות שבין ״טבע טובע״ ל״טבע טבוע״, בין חופשי להכרחי, בין נצח להתמד, ובין סיבתיות אנכית לאופקית. 

			[5]	בירור השאלה מה מכונן את הדואליזם בשיטת שפינוזה העלה כי מבנה הממשות עצמה, קרי העצם, הוא מקור הדואליות שמבחינה מטאפיזית יש בו היבטים כפולים בעלי היררכיה אונטולוגית של האחד מן האחר.1405 

			[6]	לבסוף עמדנו על מעמדם ומיקומם של האופנים האינסופיים והסופיים בשיטת שפינוזה. 

			האם הנקודות שלעיל בדבר מעמדם של האופנים ויחסם אל העצם ניתנות להקבלה או לקירבה ייחודית לתורת קרשקש? וכן האם, ובאיזה אופן, בהשוואה להוגים אחרים, ייחודיות מעמד הנבראים אצל קרשקש יכלה להשפיע על שפינוזה? על מנת לעמוד על השפעת תפיסת הנבראים של קרשקש על תפיסת האופנים של שפינוזה ועל ההבדלים בין שני ההוגים, יש לבחון תחילה את אופן ידיעת האל בתורת קרשקש, מכיוון ששם הוא דן בנושא אותו אנו מבקשים לחקור.

			הדיון בידיעת האל נמצא בכלל השני, במאמר השני בספר אור ה׳.1406 קרשקש פותח את הכלל בכך שהוא קובע שלושה עקרונות: ״הראשון, שידיעתו יתברך מקפת במה שאין תכלית לו. השני, ידיעתו יתברך במה שלא נמצא.1407 השלישי, ידיעתו יתברך בחלקי האפשר מבלתי שישתנה טבע האפשר״.1408 בהמשך מציג קרשקש דעות של אלה החושבים כי ידיעתו של אלוהים אינה יודעת את הפרטים בכלל, או שהיא יודעת רק את הכללי,1409 ומתעכב במיוחד בבחינת דעתו של רלב״ג (בלי לציין את שמו) החושב כי ידיעת האל משגת את הכוללים (Universals) מתוקף שתי סיבות עקריות:1410 (1) האל אינו יכול לדעת את הפרטי כפרטי מכיוון שהפרטי מושג על ידי חוש ודמיון, אך האל חסר כוח הִיּוּלָנִי.1411 (2) האל אינו יכול לדעת את הפרטי כפרטי, כיוון שהפרטי עומד תחת הזמן, והזמן הוא מקרה של תנועה אולם האל אינו בר תנועה. בשל בעיות אלו חשבו רלב״ג ואחרים כי האל יודע את הפרטים רק מצד ״הסידור הכולל״, אך לא את הפרטים מצד עצמם:1412 

			ורבים מחכמי אומתנו אשר לחצתם התורה לקבל ידיעתו יתברך הפרטים, ולהיות הפרטים בב״ת, יראה שיחויב היות הידיעה מקפת, בב״ת, ולהיות פשוטי הנבואות מורות על ידיעתו הפרטים טרם היותם [...] וכלשחצם העיון [...] חשבו להעמיד חזון ונכשלו, בשהניחו ידיעתו הפרטים, לא במה שהם פרטים, אבל במה שהם חלקי הכללים. והכללים — מצד אשר הם שלמות קצתם לקצתם, והוא הצד אשר הם בו מתאחדים בפי הסידור הכולל, אשר בעצם השי״ת.1413 

			לאחר שהציג את הבעיות שמעלה רלב״ג, מונה קרשקש את המסקנות ההכרחיות הנוגעות לידיעת אלוהים לפי גישת רלב״ג: 

			האחד, שידיעתו יתברך אינה בפרטים במה שהם פרטים, אלא מצד הסידור הכולל. השני, שידיעתו יתברך אינה בדברים האפשריים, אלא שהוא יודע שהם אפשריים, אבל לא ידע איזה חלק יגיע מחלקי האפשר. ויתחיב להם ענין שלישי. וזה, שאחר שיגיע החלק האחד מחלקי האפשר, אין לו ידיעה בו.1414 

			מסקנות אלה יוצרות לדעת קרשקש כמה בעיות:1415 ראשית, ידיעת האל מן הסידור הכולל אינה מכילה את ידיעת הפרטי או את ״האחד מחלקי האפשר״ ועל כן זו ידיעה מוגבלת, חסרה ותלויה בפרטי. שנית, מכיוון שידיעה זו היא רק מן הסידור הכולל, אין היא כוללת ידיעה של השינויים הפרטיים — מצב שהוא חסרון כשלעצמו, ובנוסף, כאשר האל ידע אותם יתרחש בהכרח שינוי בידיעתו. שלישית, ידיעה מן הסידור הכולל תלויה במציאות הדברים שמחוץ לנפש, ועל כן זו ידיעה של שכל נקנה התלוי בכוח היולני. כמסקנה מתבקשת מן בעיות אלו עולה כי הקביעה שאלוהים יודע את הפרטים רק מצד ״הסידור הכולל״, יוצרת תפיסה של אלוהים מוגבל ותלוי בפרטים עצמם, וקרשקש אינו מוכן לקבל זאת. לדבריו מוכח שאלוהים יודע את הפרטים: ״והלא הכתוב צורח: 'ואתה אמרת ידעתיך בשם', 'אשר ידעו ה׳ פנים אל פנים', וכמה פרטים אשר יכריחו להודות כל מאמין בידיעתו יתברך הפרטית״.1416 

			יתרה מזאת, קרשקש מוסיף טענות גם מצד העיון ואומר, שאפילו אם נקבל את גישת רלב״ג מן הנמנע שלא יהיה ריבוי בידיעת האל מצד הסידור הכולל מכמה סיבות: ראשית, ידיעה שלמה היא ידיעת הדברים מתוך סיבותיהם הקרובות והרחוקות ולא רק מן הסידור הכולל, משום שהסידור הכולל בעצמו מותנה על ידי ידיעת הפרטים שהם הדברים עצמם: ״ולזה, הידיעה בדברים במורכבים מהצד אשר הם אחד, תהיה שלמה, כאשר יוודעו הפשוטים אשר מהם הורכבו, להיותם יסודות וסיבות למורכבים מהם. אין המלט אם כן מריבוי ידועים בידיעת המורכב״.1417 שנית, ידיעת האל מצד הסידור הכולל מכילה בהכרח ריבוי, משום שלמינים האחרונים אין קטגוריה של סידור כולל.1418 שלישית, ידיעת הסידור הכולל מצד הגרמים השמיימיים שהם נצחיים במינים שלהם כוללת בהכרח ידיעת ריבוי, משום שגרמים אלו מתחלפים במינם, הווה אומר: ישנם מינים רבים של גרמים גשמייים.1419 רביעית, לדעת רלב״ג אלוהים יודע את הסידור הכולל של סדר גרמי השמיים ומצב הכוכבים והרי אלה בעלי ריבוי ובתנועתם חל שינוי מתמיד, ולכן ידיעת האל כוללת בהכרח ריבוי ושינוי.1420 מכאן שלדעתו של קרשקש גישתו של רלב״ג נופלת ״לספקות יותר חזקות״ בכך שנמנעו מלייחס לאל ריבוי של ידיעות; למעשה, בכך שהם שללו מהאל ידיעת אינסוף של פרטים, הם חייבו לו בורות אינסופית והפכו את ידיעתו לסופית ביחס לבורותו האינסופית.1421 אם אלוהים אינו יודע את הפרטים הוא גם לא יודע ״איזה חלק יגיע מחלקי האפשר״, ועל כן ״כבר ייחסו לו בורות ברוב הדברים״.1422 ובנוסף, על מנת למנוע שינוי בידיעתו של האל ייחסו לו חוסר ידיעה והכרה באפשרות התרחשותם של דברים על ידי כך שללו ממנו את הכרת ההיסטוריה האנושית בכללה: ״כבר יחויב שיסכל כל אלה [...] על דרך המשל, להיות ירידת יעקב למצרים [...] אלא שזה מהם שגעון וכפירה ותמהון לבב״.1423 

			נוסף לביקורת על רלב״ג, מציג קרשקש בפרק הרביעי של כלל א׳, מאמר ב׳ את דעתו של רמב״ם1424 על ידיעת האל: על מנת להגן על מעמדו של אלוהים בפועל באופן מוחלט, ומשום ש״לא מחשבותי מחשבותיכם ולא דרכיכם דרכי״, הקיש רמב"ם כי ידיעתו של אלוהים וידיעתנו שלנו הם שני דברים שונים לחלוטין, וששם ״הידיעה״ הינו משותף בלבד. רלב״ג1425 התנגד לדעתו זו של רמב״ם בטענה שכל דיבור על תואר אלוהים מערב בהכרח השלכה של תפיסה אנושית, ולכן לא ייתכנו שלילה או חיוב של תואר הידיעה שלנו עבור האל כהומונימי בלבד. למעשה, אם כל תואר שאנו מייחסים לאל הוא תואר הומונימי, יוצא כי כל טענה אודות האל היא חסרת משמעות ממשית. המסקנה ההכרחית לדעת רלב״ג היא שכן יש יחס בין תארינו לבין תארי האל, ובכך הוא קובע שתארינו אינם נבדלים מן תארי האל בסוג אלא בדרגה (בקדימה ואחור):

			הנה הוא מבואר שהידיעה בלתי נאמרת בשם ית׳ ובנו בשתוף גמור. ולפי שהוא בלתי אפשר גם כן שתאמר בנו ובו ית׳ בהסכמה, הנה הוא מבואר שלא ישאר אלא שתאמר עלינו ועליו ית׳ בקודם ובאחור [...] ולזה יתבאר שאין הבדל בין ידיעת השם ית׳ לידיעתנו, אלא שידיעתו ית׳ היא יותר לצד השלמות שעור נפלא.1426 

			קרשקש (המוקדם)1427 יוצא נחרצות נגד עמדת רלב״ג ומגן על דעתו של רמב״ם: 

			וכאשר נתיישבו לו [רלב״ג] אלו ההקדמות, דימה להפיל חומת הבניין אשר בנה סביב הדת התורי הרב המורה [...] זהו פרי כל טענותיו וערעוריו על הרב. ואם האריך הרבה בגימגומיו [...] מה שחשב לתפוס על דבריו הרב, איננו ממה שראוי לשום עליו, אבל דבריו [של רמב״ם] נכונים ואמתיים, אין בהם נפתל ועקש.1428 

			קרשקש מסביר כי לא יתכן שלתארי האל ולתארינו יש מכנה משותף שהרי הבסיס המשותף חייב להיות ״אחד בעצמו״, ומביא דוגמה שנועדה להבדיל בין תואר המציאות לבין תואר הידיעה שביננו לבין האל: ״והמשל בזה. ה'נמצא' הנאמר בעצם ובשאר המאמרות בקדימה ואחור. הנה השם ה'נמצא' מורה בהם על ענין אחד כי הנרצה בו המציאות וההיות, אשר יובן בכולם ענין אחד, אלא שיתחלף בקדימה ואחור״.1429 אולם כשאנו דנים על ידיעתו של אלוהים ביחס לידיעתנו, מגיעים אנו למסקנה שידיעתו היא עצמותו, ומתוך שעצמותו נבדלת באופן מוחלט מעצמותנו, נובע כי ידיעתו שונה מהותית מידיעתנו. לכן אין ידיעתנו שונה מידיעת האל בדרגה אלא באופן קטגורי מוחלט: "והיה שם הידיעה הנאמר בו יתברך, הנרצה בו — עניין עצמותו; והיה עצמותו בתכלית החלוף והמרחק מעניין הנרצה בידיעה הנאמרת בנו; הנה הוא מחיב שלא יפל השם בו ובנו בקדימה ואחור״.1430 עם זאת, קרשקש מפרט מקרה של הגדרה יוצאת דופן: כאשר אנו מתארים תואר ביחס אלינו וביחס לאל על דרך השלילה, התואר הנשלל יכול מבחינה לוגית להיות משותף. אולם באשר מתארים תואר ביחס אלינו וביחס לאל על דרך החיוב, מטבע מהותו של אלוהים נובע כי התואר חייב להיות נבדל מאיתנו באופן מוחלט.1431 

			עד כאן נראה כי דבריו של קרשקש נוטים לדעת רמב״ם, אולם בחינה של דברים אלה במאמר ב׳, כלל א׳, פרק ד׳, חושפת סתירה מהותית עם דבריו שלעליל — שבמאמר א׳, כלל ג׳, פרקים א׳, ג׳ — ונטייה מן דעת הרמב״ם כלפי דעת הרלב״ג.1432 למשל: (1) תארי האל והנבראים נאמרים ביחס של קדימה ואחור אודות האלוהים והנבראים: ״למה שהם עצמים בלתי נפרדים, והוא אחד בהם בתכלית הפשיטות. ואם אינם בשיתוף השם הגמור, אבל בקדימה ואחור, עם ההפרש אשר בין בעל תכלית ובב״ת״.1433 (2) מציאות הנבראים ומציאותו של האל הם בבחינת עצמי למהות;1434 המציאות נאמרת ביחס לאל ולנבראים במין הסיפוק:1435 ״יתחיב אם כן שיהיה עצם המהות, או עצמי לו. וכאשר יתחיב שאינו עצם המהות, כמו שהתבאר מהספק הקודם הראשון, ישאר אם כן שיהיה עצם המהות, או עצמי למהות [...] ולזה הוא מבואר, שלא יאמר ה״נמצא״ עליו ועל שאר הנמצאים בשיתוף השם גמור, אלא במין הסיפוק״.1436 (3) קרשקש שולל את תורת התארים השלילים של רמב״ם:1437 ״והנה כבר יאמר מה שאין ספק בו, שמה שחיבו הוא נמנע.1438

			מדברים אלה עולה, שבניגוד לנאמר במאמר א׳, כלל ג׳, פרקים א, ג, הרי במאמר ב׳, כלל א׳, פרק ד׳, מציג קרשקש עמדות הפוכות לחלוטין: (1) לדעתו הידיעה ושאר התארים נאמרים ביחס לאל ולנבראים בשיתוף גמור: ״והיה שם הידיעה הנאמר בו יתברך הנרצה בו — עניין עצמותו; והיה עצמותו בתכלית בחלוף והמרחק מהעניין הנרצה בידיעה הנאמרת בנו; הנה הוא מחויב שלא יפול השם בו ובנו בקדימה ואחור [...] נתכונו דברי הרב, באמרו כי שם הידיעה נאמר בו יתברך ובנו בשיתוף גמור.1439 (2) מציאותם של הנבראים היא מקרה בהם ואילו מציאותו של אלוהים היא עצמותו, ועל כן נבדלת מן מציאותו ממציאותנו באופן מוחלט: ״כי כאשר גבהה מציאותו ממציאותנו [...] והוא עצמו באר שמציאותו יתברך הוא עצמותו. ושהמציאותו בזולתו — מקרה קרה לו. ולזה היה מחיב שיתחלף הוראת שם המציאות הוראתו המחיבת, תכלית החלוף [...] הנה כבר יצדק בו, ששם המציאות יאמר בו יתברך ובנו בשיתוף השם הגמור״.1440 (3) קרשקש מקבל את תורת התארים השלילים של רמב״ם כאמת: ״אבל דבריו [של רמב״ם] נכונים ואמתיים, אין בהם נפתל ועקש״.1441

			הרווי מסביר את הפער המהותי בדעותיו של קרשקש: ״ברור אפוא שבדיון על הידיעה (ב: א: ד) עמדת רח״ק בדבר תוארי אלוהים סותרת באופן גס את עמדתו בפרקים על מציאות האל, על אחדותו, ועל אי־גשמיותו (א: ג: א, ג, ה) [...] אין ספק כי הדיון בידיעה נכתב לפני (ואולי שנים רבות לפני) הדיונים במציאות האל, באחדותו, ובאי־גשמיותו, אף שהוא מופיע במאמר השני, והם — בראשון״.1442 הרווי מציין גם את ההבדלים בין כתבי היד השונים: בכתב יד פירנצה יש שני ציטוטים ששונו מעט, ככל הנראה על ידי מגיה המהדורה או אולי על ידי קרשקש עצמו, כדי להתמודד עם הסתירות.1443 

			הסבר שונה משל הרווי מביא מאייר וקסמן, שמחקרו על קרשקש קודם להרווי. לדעתו אין להסביר את הסתירות כשאריות מהתפתחות מחשבתו של קרשקש, אלא יש להתירן לאור הבחנתו של קרשקש בין המובן החיובי לבין המובן השלילי של התארים: "עם זאת, הסתירה מסולקת על ידי התעקשותו על אודות ההבחנה בין טיעון שלילי לחיובי, ובטענתו שבעוד שבתוכן השלילי עשויה להיות דומות, התוכן החיובי שאנו עומדים להניח עשוי להיות שונה לחלוטין".1444 לפי דעת וקסמן את הסתירות של קרשקש ניתן ליישב מתוקף כך שבמובן השלילי כן אפשרי יחס של קדימה ואחור בין תארי האל לאדם, אולם במובן החיובי לא אפשרי יחס כלל, אלא בשם בלבד. כך ניתן לשלב בין שני הדעות הסותרות לכאורה של קרשקש: ״וזה, שאם היו שניהם משתתפים בהוראת העדר הסכלות בקדימה ואחור, הנה לפי שהשם מורה הוראה חיובית, והיתה הוראתו המחיבת תהיה בדברים מתחלפים תכלית החלוף בענין הזה, יחויב שיהיה השם הזה בו ובנו בשתוף השם הגמור״.1445 מעניין מאוד לראות, שעל מנת לבסס את דבריו וקסמן מביא את הקטע המסיים את הדיון אודות דעתו של רמב״ם, אותו קטע שהרווי מראה כי התווסף כתיקון משלים בכתב יד פירנצה: ״זהו דרך הרב בהתר הספקות, לפי מה שיראה ממנו. והוא דרך נכון, כולל ונבחר, אין ספק בו. ואיך שיהיה משם הידיעה, אם שיהיה בשיתוף גמור, כדרך הרב, או שיאמר בקדימה ואחור, ויורה על תואר עצמותו, כמו שנראה אנחנו, למה שהידיעה תהיה לעצמותו, כמו שקדם לנו בכלל השלישי מהמאמר הראשון״.1446 

			בשלב הבא בסוגיית השפעת תפיסתו של קרשקש את הנבראות על תפיסת האופנים של שפינוזה, מציג קרשקש את דעתו.1447 קרשקש קובע כי שכלו של אלוהים שונה משכלנו בכך שידיעתו היא ידיעה אקטיבית המכוננת מציאות. כלומר ידיעתו של אלוהים משכילה את הדברים ומעניקה להם קיום ומציאות מתוקף היותו בורא ופועל אותם. מכאן גם נובע כי הדברים אינם חיצוניים לו אלא אימננטיים בו. זהו סוג הידיעה הגבוהה ביותר. מנגד, שכלנו הוא בעל ידיעה פסיבית הנגזרת מנתונים אפוסטריוריים חיצוניים לנו באמצעות החוש והדמיון: ״ונקדים לזה ונאמר, שההפרש המיוחד שבין ידיעתו יתברך וידיעתנו [...] שמידיעתו וציור רצונו קנו הידועים מציאות. וידיעתנו אצולה וקנויה מהידועים, באמצעות החוש והדמיון״.1448 בהקשר של מחקרי חשוב מאוד לציין, כי ידיעה זו עומדת הן בניגוד לדעתו של רמב״ם שחשב כי אלוהים אינו יודע את הנבראים מתוך קיומם שלהם: ״אין הוא יודע את הדברים מתוכם, כך שהיו חלים ריבוי והתחדשות״,1449 והן בניגוד לדעתו של רלב״ג, שחשב שאלוהים יודע את הפרטים רק מהסידור הכולל ובתיווך של האצלה.1450

			לאחר שהציג את היסוד והמהות של הידיעה האלוהית על פי דעתו, קרשקש ניגש להפריך את הספקות הכוללים והחלקיים על פי דעתו שלו.1451 מתוך התרת הספקות אלה אפשר לעמוד על מעמד הנבראים בתורתו ועל קרבת שפינוזה אליו. להלן יוצגו בקיצור תשובותיו של קרשקש לספקות ודבריו בהקשרים הרלוונטיים. 

			(1) ביחס לספק הראשון,1452 הטוען כי הידיעה היא שלמות ליודע ועל כן לא יתכן שידיעת אלוהים תושלם מידיעת זולתו, עונה קרשקש: ״הנה, אם הייתה ידיעתו נאצלת מזולתו, היה מקום לספק הזה. אבל אחר שהתבאר, שידיעתו היא המקנה המציאות לזולתו, לא יתאמת שישלם הנכבד בפחות. והנה ידיעתו ושלמותו אחד, בידיעתו עצמו וציור רצונו אשר הוא עצמו, קנו הנמצאות זולתו מציאותם״.1453 

			(2) ביחס לספק השני,1454 הטוען כי השכל מתעצם לפי מושא ידיעתו ועל כן לא יתכן ששכלו של אלוהים יתעצם מידיעת מושא אחר מעצמו, כי הדבר יגרום לאל תלות בגורם חיצוני לו ויכונן בו ריבוי לפי מושאי ידיעתו, עונה קרשקש: ״למה שהוא מבואר בידיעתו שהיא המקנה המציאות והעצמות לזולתו מהנמצאות, כל שכן שהוא מבואר שאינו מתעצם בזולתו, ואין ידיעתו אותם מחיבת ריבוי בעצמותו [...] אבל אחר שהתבאר שהוא המקנה מציאות לזולתו מהנמצאות, הנה הוא מקור ומבוע אחד פשוט, שברצונו הקדום העצמי מקנה המציאות לזולתו, אחד היה או רבים״.1455 

			(3) באשר לספק השלישי,1456 הטוען כי דבר פרטי נתפס רק באמצעות הכוח ההיולני והחושים, ומכיוון שלאל אין כוח היולני או חושים הוא לא יודע הפרטים, עונה קרשקש: ״אבל בידיעה המקנה המציאות לכלל הנמצאות, עצמים היו או מקרים, מינים ופרטים, לא יצטרך לידע באמצעות חוש ודמיון, אבל הפרטי הוא שקנה המציאות מהידיעה אשר בעצמו״.1457 

			(4) ביחס לספק הרביעי,1458 הטוען כי כל הדברים הפרטיים עומדים תחת הזמן, ומכיוון שהזמן הוא מקרה של תנועה, לא יתכן שאלוהים שאינו בר שינוי ידע את הפרטים המשתנים, עונה קרשקש: ״שידיעתו היא המקנה המציאות להם ולזמן ולתנועה. וכל שכן שהתבאר במאמר הראשון1459 שקרות ההקדמה ההיא, שאין הזמן מקרה נמשך לתנועה״.1460 מהתרת הספקות עולות כמה מסקנות חשובות באשר לתפיסת הנבראים של קרשקש שהשפיעה על תורת האופנים של שפינוזה, המבוהרות בנקודות שלהלן.1461

			נקודה ראשונה: קרשקש קובע כי ידיעתו של אלוהים אינה ידיעה נגזרת אפוסטריורית אלא היא ידיעה מכוננת מציאות, או — בהמשגה קאנטיאנית אנכרוניסטית — שכלו של אלוהים שהוא ״שכל־מסתכל״.1462 כלומר, מושאי השכל מגולמים בהסתכלות שכלית מכוננת אובייקט בחלל ובזמן. ארבע פעמים לפחות מציג קרשקש באור ה׳ את עמדתו זו: (1) הפעם הראשונה שבה קרשקש מציג עמדה לפיה שכלו של אלוהים מכונן ופועל את הנמצאים מצויה בספר אור ה׳ במאמר א׳, כלל ג׳, פרק ה. שם קושר קרשקש בין השכלת הבורא לבין אהבת והשפעת טובו של הבורא כהנאה והשמחה הגדולה ביותר שקיימת: ״אין ראוי שנקיש מערבות השגתנו, שהיא לסבת העתק מהסכלות אל הידיעה וההתחדשות השגה, למה שכל מושכלותיו מושכלות ראשונות תמיד, בזולת העתק והתחדשות השגה. ולזה הוא מבואר שלא ייחס לו ערבות מזה הצד אשר חשבו״.1463 כלל זה, שנרשם ככל הנראה הרבה יותר מאוחר, מעיד על יציבות דעתו של קרשקש בנושא זה לאורך כל שנות התפתחות מחשבתו. באותו הכלל גם אומר קרשקש, כי אלוהים הוא הפועל האמיתי את הנמצאות מתוך רצון (אשר זהה עם שכלו, שלמותו ועצמותו): 

			ואולם למה שהתבאר במה שאין ספק באמיתותו, היותו הפועל האמיתי לכל הנמצאות בכונה ורצון, והוא המתמיד מציאותם בהשפעת טובו תמיד. ולזה מה שתיקנו המחדש בטובו בכל יום תמיד מעשה בראשית [...] הנה במה שישפיע מהטוב והשלמות ברצון וכוונה, הנה אם כן הוא אוהב ההטבה והשפעת הטוב בהכרח. והיא האהבה. [כי אין האהבה] זולת ערבות הרצון, והיא השמחה האמיתית. כאמרו: ״ישמח ה׳ במעשיו״. פירוש, שהשמחה במעשיו, והיא בהשפעת טובו להם בהצמדת מציאותם על השלם שבפנים.1464 

			לכאורה נראה כי אהבת האל היא ריגשה סבילה וקרשקש מודע לכך: ״שהוא ידוע, שהשמחה והעצב הם הפכים, והם תחת סוג אחד, והוא סוג הַהִפָּעֲלוּת״.1465 היפעלות היא ריגשה סבילה משום שהיא תולדה של היותה נפעלת ולא פועלת. האהבה מוגדרת: ״כי אין האהבה זולת ערבות הרצון״, והרצון מוגדר: ״איננו זולת הקיבוץ והערך שבין הכוח המתעורר והמדמה״.1466 ואילו הערבות או ההנאה, ״כי הערבות אשר לנו בהשגה, היא כשנוציא אותה מן הכח אל הפועל״.1467 מדברים אלה מתברר שהאהבה היא הנאה הנובעת מהיחס שבין תשוקה (כוח מתעורר) לדבר מסוים לבין האופן שבו מדמיינים (כוח המדמה) את הדבר ומשיגים אותו. בנוסף, הערבות מהרצון מוגדרת גם כשמחה: ״כי השמחה אינה זולת הערבות מהרצון״.1468 מכאן שיש שקילות בין אהבה לשמחה בתורת הריגשוֹת של קרשקש. אולם מההקשרים שבהם הוא מציין את השניים ניכר ביניהם שוני מסוים בכך, שהשמחה אינה נסבה בהכרח על נושא פרטיקולרי בעוד שאהבה היא אודות נושא פרטיקולרי.1469

			המסקנה כי אהבת האל היא ריגשה סבילה אינה נכונה, משום בניגוד לאהבתנו שלנו, אהבתו, שמחתו, רצונו ושלמותו של אלוהים אינם חלים על נושא היוצא ממנו שכלפיו הוא סביל ואשר מהווה תכלית חיצונית לו, אלא אהבתו (וגם שמחתו, רצונו ושלמותו) של אלוהים היא אקטיבית, מכוננת מציאות, ממש כמו שכלו. מכאן שאהבתו של אלוהים אינה תולדה אלא נביעה מתוקף סיבתיות עצמית הכרחית.1470 אילו לא היה כך, עצמותו או מעלת שלמותו של האל הייתה אחרת מכפי שהיא: ״הנה אין ערך ודמיון לערבותו בהטבה. וזה, כי למה שנתאמת שהערבות הוא לו, הנה הוא בהכרח לעצמותו, ולזה הוא מחויב שיהיה לו מעלה ושלמות״.1471 במקום אחר קרשקש מגדיר את אהבתו של האל כתואר עצמי הזהה עם שלמותו, ״משיג עצמי לשלמות״: ״לפי שהוא ידוע שהשי״ת מקור ומבוע מהשלמיות כלם; והוא יתברך לשלמותו, אשר הוא עצמותו, אוהב הטוב, למה שנראה מפעולותיו, בהמצאת המציאות בכללו והתמדתו וחידושו תמיד; וזה אמנם ברצונו הפשוט; היה בהכרח אהבת הטוב — משיג עצמי לשלמותו״.1472 

			(2) פעם שנייה, במאמר ב׳, כלל א', פרק ג, לפני שקרשקש מציג את דעתו על אופן ידיעת האל (כלל ד׳), הוא מונה שלוש סיבות מדוע לא תיתכן אי־ידיעת פרטים עבור האל. הסיבה הראשונה לידיעתו ההכרחית של האל את הפרטים, והיא שחשובה עבור עינינו, מוצגת כטיעון עד כדי אבסורד Reductio ad absurdum, צורה שהייתה מועדפת על שפינוזה: מכיוון שאלוהים פועל מתוקף עצמותו את הנבראים, בין אם עצמים או מקרים של עצמים, הרי מתוך הנחה שהאל אינו יודע את הפרטים נובע כי אלוהים מוגבל בידיעת עצמותו שלו. אולם הנחה כזו ביחס לאל היא אבסורד, שכן אלוהים חייב לדעת את הפרטים ״השי״ת הוא הפועל לכל הנמצאים עצמים היו או מקרים. והיו הפרטים במה שהם פרטים, שופעים מעצמותו. והוא מבואר, שאם יסכל דבר מה השופע מעצמותו, הנה ידיעתו בעצמותו ידיעה חסרה, יתעלה ממנה״.1473 מציטוט זה ניתן לחלץ שלוש נקודות קריטיות: (א) מוצגת כאן תפיסה לפיה כל מה שקיים הוא פועל יוצא של סיבתיות פועלת ישירה הנובעת מעצמות האל; היא אינה חורגת מהאל עצמו הן בהיותו פועל את הנבראים והן בידיעתו אותם. מכאן נובע בהכרח שעצמותו של אלוהים היא שמהווה את הנבראים ופועלת אותם. נקודה זו מקבלת תוקף נוסף משום שקרשקש מזהה שקילות בין ידיעתו של אלוהים, עצמותו ושלמותו:1474 אם ידיעתו של אלוהים היא עצמותו ושלמותו, ואם אלוהים פועל ומכונן את מציאות הנבראים באמצעות ידיעתו, אזי קביעה זו שקולה לכך שאלוהים פועל ומכונן את הנבראים באמצעות עצמותו. (ב) מן הנקודה הקודמת עולה תפיסה של אימננטיות צרופה: מכיוון שאלוהים הוא זה שפועל באופן אינסופי את כל הקיים, אזי הכול הוא אלוהים או לכל הפחות בתוך אלוהים. נקודה זו ברורה ביותר באשר קרשקש משתמש בציטוט קצר זה לא פחות משלוש פעמים במילה ״עצמותו״. לפיכך אין להבין פעילות עצמית זו של אלוהים כמחוצה לו משום שהנחה זו עומדת בסתירה מובהקת לכתוב. (ג) שתי הנקודות הקודמות מקבלות תוקף נוסף והכרחי בכך, שקרשקש מתנה מפורשות את ידיעת הנבראים כידיעת אלוהים את עצמו: ״והוא מבואר, שאם יסכל דבר מה השופע מעצמותו, הנה ידיעתו בעצמותו ידיעה חסרה״. קרשקש יוצר תנאי אבסורדי: אם אלוהים אינו יודע את הנמצאות הרי הוא כמי שאינו יודע את עצמו, ״הנה בעצמותו ידיעה חסרה״. מכאן המסקנה הקוהרנטית כי הנמצאות נובעות מהשכלתו או ידיעתו העצמית של אלוהים הזהה עם עצמותו. 

			(3) הפעם השלישית מצויה במאמר ב׳, כלל א׳, פרק ד. קרשקש מציג כאן בגלוי את דעתו אודות אופן ידיעת האל את הנמצאות: ״הנה, אם הייתה ידיעתו נאצלת מזולתו, היה מקום לספק הזה. אבל אחר שהתבאר, שידיעתו היא המקנה המציאות לזולתו, לא יתאמת שישלם הנכבד בפחות. והנה ידיעתו ושלמותו אחד, בידיעתו עצמו וציור רצונו אשר הוא עצמו, קנו הנמצאות זולתו מציאותם״.1475 

			(4) הפעם הרביעית מצויה במאמר ג׳, כלל א׳, פרק ה. כאשר קרשקש דן בפרשנות לנס וביחסו לבריאה, הוא מסקר את תפיסת הנס הקוסמולוגית והאנתרופולוגית:1476 הוא שולל את הנס כחלק מן הסדר הטבעי וכיכולת טבעית באדם ומדגיש כי הנס אינו יכול לנבוע מיכולת נבואית או משלמות רוחנית, אלא הוא אירוע המתרחש בהיות האל עצמו שפועל את הנס: 

			ואולם איך יתבאר שהפועל הוא השי״ת [...] לפי מה שנמצא במופתים והנפלאות, שהיה בהם מההטבה ותכלית הטוב, מה שלא יעלם, ושהם מחודשים, הנה הם בהכרח מפעולות פועל. ולזה אין המלט — אם לא יהיה הפועל הקרוב בהם השם יתברך — משיהיה נביא, או שלם, אשר באמצעותו יתחדשו, או הגרמים השמימיים, או מניעיהם [...] והנה יתבאר בקלות שאין אחד מהם הפועל. וזה שהאדם, הדבר מבואר בו שהוא אינו הפועל [...] כבר דימו כת מבני האדם, שמצד שלמות שכלו והתבודדותו מבין כחות הנפש, אפשר זה בו. והנה טעו [...] והוא מבואר, שאי אפשר שתיהיה לו ידיעה שלמה בנימוס הנמצאות, בדרך שיהיה במדרגת הצורה לחומרו המיוחד, לפי שמזה הצד יחשב שיהיה אפשר בו שיהיה פועל. ולזה הוא מבואר, שאין האדם הוא הפועל.1477

			הנקודה החשובה לדיון זה היא הדגש על כך שהאל הוא שפועל ולא האדם, ובנוסף כבר ראינו שהאל פועל את הנמצאות מתוקף שכלו. בנקודה מהותית זו נבדל קרשקש לחלוטין מרלב״ג: שניהם מסכימים שהנבראים תלויים באלוהים, אולם בניגוד לקרשקש רלב"ג חושב כי מציאות הנבראים נובעת מהאצלה מתווכת שאינה מערבת רצון אישי: ״מפני שהוא מבואר שהשם יתברך פועל כל מה שיתחדש בזה העולם השפל מעצמים ומקרים, ושהשכל הפועל והגרמים השמימיים הם לו במדרגת הכלי, וזה כי משפע השופע עליהם מהשם יתברך יושפעו מהם אלו הענינים כלם״.1478 

			נקודה שנייה: מהתרת הספקות הכוללים עולה תמונה לפיה קיימת שקילות בין ידיעתו, שלמותו ורצונו של אלוהים בבחינתם כתארים עצמיים. קביעה זו ניתנת להבנה ראשית, מתוך כך שקרשקש קובע מפורשות כי שכלו או ידיעתו של אלוהים הינם תואר עצמי: ״ולזה מה שיתחייב ששם הידיעה ושם היכלת — תארים מחייבים עצמים לו יתברך״.1479 שנית, קרשקש שולל את תפיסת השכל המשכיל והמושכל של אריסטו־רמב״ם.1480 בכך הוא מתיר את מתודולוגית התארים העצמיים ולא סותם אותם באחדות אחת ולא שולל את תארי האל כרמב״ם. שלישית, קרשקש קובע שמהות האל אינה ניתנת להשגה: ״מציאותו נגלה ומפורסם, מהותו נעלם תכלית ההעלם״.1481 במקום מהות האל אשר אינה ניתנת להכרה הוא פותח צוהר של הכרת התארים העצמיים המתחייבים מן האל. יתרה מכך, הטרילוגיה ידיעה־שלמות־רצון ביחס לאל עומדת גם בשקילות לאהבתו של אלוהים. מסקנה זו מבוססת על כך שאהבתו של אלוהים היא עצמה שלמותו: 

			ואולם למה שהתבאר במה שאין ספק באמתותו, היותו הפועל האמיתי לכל הנמצאות בכונה ורצון, והוא המתמיד מציאותם בהשפעת טובו תמיד. ולזה מה שתיקנו ״המחדש בטובו בכל יום תמיד מעשה בראשית [...] הנה במה שישפיע מהטוב והשלמות ברצון וכוונה, הנה אם כן הוא אוהב ההטבה והשפעת הטוב בהכרח. והיא האהבה. [כי אין האהבה] זולת ערבות הרצון, והיא השמחה האמיתית. כאמרו: ״ישמח ה׳ במעשיו״.1482 

			נקודה שלישית: לאחר התרת הספקות הכוללים עולה הנהרה חדשה למושג ״ריבוי״. הסבר: מתוך דברי קרשקש מתקבל העקרון המאטפיזי לפיו לאל יש קדימות על הנבראים. בשל קדימות זו גילום הנבראים אינו יוצר ריבוי באלוהות משום שהוא אינו מתעצם ממושאי ידיעתו, אלא ידיעתו היא שמקנה להם את מציאותם: ״למה שהוא מבואר בידיעתו שהיא המקנה המציאות והעצמות לזולתו מהנמצאות, כל שכן שהוא מבואר שאינו מתעצם בזולתו, ואין ידיעתו אותם מחיבת ריבוי בעצמותו [...] אבל אחר שהתבאר שהוא המקנה מציאות לזולתו מהנמצאות, הנה הוא מקור ומבוע אחד פשוט, שברצונו הקדום העצמי מקנה המציאות לזולתו, אחד היה או רבים״.1483 מתוך דברים אלה אפשר להבין מהו הקריטריון שקרשקש קובע כתשובה לשאלה מה מכונן ״ריבוי״. עבורו ריבוי הוא מצב המחייב אחד משני התנאים: (1) תולדה הנובעת מסיבה שנבדלת מעצמה, (2) או לחילופין, מצב של שכל אשר מתעצם מגורמים החיצוניים לעצמו שאותם הוא משכיל באופן ״פסיבי״. אולם, מכיוון ששכלו של אלוהים הוא שכל ״אקטיבי״ המכונן את מציאותם של מושאי ידיעתו מתוקף עצמותו, נובע, כי מושאי ידיעתו אינם חיצוניים לו. קרשקש מגדיר זאת כ״מקור ומבוע אחד פשוט״; ידיעתו המכוננת את הנבראים אינה יוצרת בכך ריבוי בעצמותו אלא מעין ביטוי עצמי־אימננטי של האלוהות.

			נקודה רביעית: אלוהים מקנה מציאות לנמצאות מתוקף שכלו ויודע אותם מתוקף עצמו; זוהי ידיעה עצמית פנימית שיש לה מנעד מטאפיזי השונה באופן עקרוני מכל דבר אחר שאינו אלוהים. ידיעה זו אינה המצריכה פעולת חוש ודמיון. מתוך כך נוצרת דיכוטומיה שאינה ניתנת לגישור בין שכלו של אלוהים לשכל של האדם. 

			נקודה חמישית: קרשקש קובע כי אלוהים הוא שמקנה מציאות להתמדת הדברים הפרטיים, לזמן, וגם לתנועה או המנוחה: ״ידיעתו היא המקנה המציאות להם ולזמן ולתנועה. וכל שכן שהתבאר במאמר הראשון1484 שקרות ההקדמה ההיא, שאין הזמן מקרה נמשך לתנועה״.1485 כדי להבין את המהלך שמוביל לקביעה זו יש לבחון תחילה את טבע הזמן בתורת קרשקש. לדעתו מהות הזמן היא משך או גם התמדה (״התדבקות״), כלומר גודל מסוים של תנועה או מנוחה של מושא נתון שבין שתי עתות:1486 ״הגדר הנכון בזמן, יראה שהוא: שיעור התדבקות התנועה או המנוחה שבין שתי עתות״.1487 הזמן נתפס כמציאות מסוימת אך לא כמקרה של תנועה אלא כהיות של הנפש: ״ולזה יראה היות מציאות הזמן בנפש״.1488 

			על מנת להבין את דברי קרשקש יש לעמוד על ההבחנה בין המשך לבין הזמן מתוך האבולוציה של תפיסת הזמן הנפרשת בין אריסטו לפלוטינוס.1489 אריסטו קושר את הזמן עם התנועה.1490 לדעתו זמן הוא מקרה של תנועה בשל הסיבות שקרשקש מונה: 

			(1) זמן אינו יכול להיות עצם מכיוון שאין לו קיום כשלעצמו; זמן תמיד בתנועה, משתנה תדיר מן העבר דרך ההווה ואל העתיד:1491 ״וזה, שהזמן יחלק אל העבר ואל העתיד. כי ההוה הוא עתה, והוא בלתי נמצא, ואיננו זמן. והעבר כבר נפסד. והעתיד איננו עדין. ולזה, הצטרכו אל נושא מבואר בעצמו״.1492 

			(2) מבחינה פסיכולוגית הזמן נסב אודות עצם ואין לו עצמות משלו: ״וזה, שאין ספק הצטרכו אל נושא, להיותו בלתי עומד כלל, כול שכן שיהיה עומד בעצמו, כמו הדברים שלא יצטרכו אל נושא״.1493 

			(3) זמן אינו זהה עם התנועה — כל תנועה מוגדרת על פי מהירותה, אבל הזמן אינו נתון או מוגדר על ידי מהירות. הסבר: עוצמת המהירות מוגדרות על פי הזמן — מעבר של גודל קטן בזמן ארוך מוגדר כאיטי, ומעבר של גודל גדול בזמן קצר מוגדר כמהיר. אולם הזמן עצמו אינו יכול להיות מוגדר על ידי עצמו:1494 ״ולפי שאנו נשער התנועה המהירה והמאוחרת בזמן; וזה, שהתנועה המהירה היא, אשר יתנועע בה שיעור ידוע בזמן יותר קצר מהמאוחרת; הנה התבאר שהזמן איננו התנועה. כי לא ילקח הזמן בגדר עצמו״.1495 

			משלוש הנקודות הללו נובעות המסקנות הבאות: לדעת אריסטו הזמן אינו זהה עם התנועה, אולם הוא אינו יכול להיות נתפס בלעדיה, ומכאן שהזמן מחייב גוף ממשי בעל יכולת לבצע תנועה על מנת לקיימו.1496 מתוך כך נובע, כי מעמדו של הזמן אינו כעצם ממשי בעל תנועה אלא כדבר ממשי הקיים מחוץ לשכל, משום שהתנועה של גוף היא עצמה ממשית. עם זאת הזמן אינו התנועה עצמה אלא הוא סופר את התנועה, ומבחינה זו ממשותו הינה כממשות המספרים — זו ממשות קונספטואלית במובן אחד שהיא גם בעלת ריאליות במובן אחר;1497 מן הבחינה שהזמן הולם את התנועה, יש לו ממשות מחוץ לשכל, אולם מבחינת היותו סופר את התנועה, יש לו ממשות פסיכולוגית. 

			(4) קרשקש מציין נקודה נוספת בשם אריסטו: מה שלא נמצא בתנועה לא חל עליו הזמן. הדברים שאינם חומריים — כמו אלוהים והשכלים הנבדלים — אין בהם תנועה ולפיכך לא חל עליהם הזמן משום שזמן הוא מקרה של תנועת גוף,1498 ״שמה שלא תימצא בו תנועה אינו נופל תחת הזמן [...] ולזה היו הדברים הנצחיים אינם נופלים תחת הזמן בעתם, כי לא יגבילם הזמן ולא יעדיף עליהם״.1499 לאחר שאריסטו מגיע למסקנה שהזמן איננו עצם ואיננו זהה עם תנועה, אך הוא שייך בהכרח לתנועה, הוא קובע כי זמן הוא מקרה של תנועה.1500 בהתאם לכך קרשקש מתאר את מסקנת אריסטו: ״ולהיות המהירות והאחור בתנועה, מקרה דבק בה, ובלתי נפרד ממנה; והיה שנשער אותם בזמן; נתאמת שהוא מקרה דבק לתנועה״.1501 

			כנגד תפיסת הזמן האריסטוטלית ניצב פלוטינוס,1502 שחשב כי מהות הזמן אינה התנועה אלא המשך. המשך, בניגוד לתנועה, אינו תלוי בגופים פיזיקליים ולא בתנועתם, ולכן גם אינו עומד בתלות אפיסטמית ביחס לגופים ותנועתם. מהותו של המשך נובעת מהחשיבה הטהורה של אלוהים או נפש העולם.1503 פלוטינוס היה ככל הנראה הראשון שערך הקבלה בין הזמן למשך באמצעות התנועה. הוא ביטל את הקביעות המתנות את הזמן לפי התנועה:1504 1. הזמן אינו מה שנע; 2. הזמן אינו התנועה עצמה; 3. הזמן אינה תולדה של תנועה; 4. הזמן אינו שיעור התנועה; 5. זמן אינו מקרה של תנועה: 

			אי אפשר שיהיה הזמן תנועה, בין אם נקבץ את כל התנועות יחד ונעשה מהן כעין תנועה אחת, ובין שאנו רואים אותו כתנועה סדורה, כי מה שאנו מכנים תנועה, מכל סוג שהוא הוא [ש]בזמן. ואם יאמר אדם שאין היא [התנועה] בזמן, היא רחוקה תהיה עוד יותר מלהיות זמן, ומה שהתנועה בו שונה בהכרח מן התנועה גופה [...] דיינו בנימוק זה, וגם שהתנועה עלולה להסתיים כל עיקר או להיפסק, מה שאין כן הזמן [...] האם הוא משהוא השייך לתנועה? אם הוא המרחק שאותו עוברת התנועה, הרי קודם־כול אין הוא שווה לכל תנועה, אף לא לתנועת שוות קצב, כי תנועה, אף תנועה בחלל, יש מהירה ויש איטית ממנה. ושני המרחקים האלה שעברו אותם יהיו נמדדים במשהו שלישי, שיהא נכון יותר לכנותו בשם זמן [...] עלינו עתה לחקור, באיזה מובן הזמן הוא מספר או מידה של תנועה — כי מוטב לכנותו מידת תנועה, מאחר שתנועה היא דבר המתמשך. ובכן קודם־כול מתעורר גם כאן הספק בדבר היותו מידת כל תנועה בשווה [...] כי כיצד יגדיר אדם במספר תנועה בלתי סדורה ובלתי קצובה?1505

			במקום להתנות את הזמן בתנועה פיזיקלית של גופים, פלוטינוס מקשר את הזמן לפעילות המחשבה הטהורה. לדידו מה שקיים באמת הוא הנצח, או האחד המוחלט המצוי בעצמיותו בנצחיות מוחלטת ובלתי מוגדרת: 

			הנצח מביא את עצמו לידי אחדות ביחס לעצמו, אלא שהוא החיים, הזהים תמיד, של ההוויה הממשית סביב ל"אחד"; הרי זהו שאותו נבקש; והתמד שכזה הוא היות הנצח [...] היותה היא תכלית אמיתה, והיא עצמיותה, וזה במובן שהיותה היא מכוח מהותה או חייה, הרי שוב הגיענו מה שאנו דנים בו — נצח.1506 

			אחד נצחי זה הוא החיים עצמם, ויסודם של החיים מזוהה לדעת פלוטינוס עם האל: ״הנצח הוא דבר נשגב, והמחשבה מזהה אותו עם האל; היא רואה אותו כזהה לאל הזה. ונכון לזהות את הנצח כאל, המכריז ומגלה עצמו כהיותו אשר הוא, כלומר כהוויה שאין לזעזעה, והיא זהה־לעצמה, תמיד היא־אשר־היא, ואיתן יסודה בחיים״.1507 פעילותו העצמית ההכרחית של אחד זה היא שמכוננת בעקיפין את הזמן. כיצד? הזמן הוא המדיום שבו מתרחש עולמנו, והוא נובע מהנצח באמצעות נפש העולם.1508 ומכיוון שהזמן נובע מן הנצחי, אזי הזמן היה קיים מאז ומעולם יחד עם הנצחי המבטא את עצמותו ומציאותו בזמן. עולמנו זה, המתקיים בזמן, שואף להגיע להרמוניה מוחלטת כמו זו שבעולמו של האחד הנצחי. הזמן הוא חיי הנפש המגלמים את הביטוי העצמי של העולם הנצחי בתוך העולם הגשמי:

			יען כי היה בנפש כוח לא ידע מנוחה, שרצה להעביר בלי הרף את מה שראה ׳שם׳ למשהו אחר, לא רצתה שה׳כול׳ יהא נוכח לו כולו כאחד. וכשם שמגרגיר זרע שקט היסוד המעצב, בהתפתחו, מתקדם, בדרך חשיבתו, לידי גודל, אך מבטל את הגודל על ידי חלוקה, ובמקום שיקיים את אחדותו בתוך עצמו, הוא מפזר אותה מחוצה לו ובכך הוא מתקדם לידי התפשטות רופפת והולכת; כך גם הנפש בחוללה על פי דוגמת העולם ההוא את העולם המוחשי, אשר ינוע בתנועה שלא כזו הקיימת "שם", אלא דומה לה, ומבקש להיות בבואה לו, שמה עצמה קודם כל לתוך זמן, שחוללה אותו חלף הנצח, ואז מסרה את כל המתהווה כעבד לזמן, בעשותה את כולו קיים בזמן, ובסוגרה את כל דרכיו בזמן, כי מאחר שהעולם המוחש נע בה — הרי אין מקום אחר לו כי אם הנפש [...] אין הזמן בן לוויה לנפש, ולא משהו הבא אחריה, כשם שאין לראות כך את הנצח ׳שם׳, אלא משהו הנראה יחד עמה וקיים בה ואתה, כמו הנצח "שם".1509 

			הנצח עצמו בא לידי ביטוי קונקרטי ב״משך״, והמשך מתנה את הזמן באופן מוחלט; בלעדי המשך המתקדם ונמשך מן נצח אין קיום לזמן: 

			טבע זה הוא הזמן — משך החיים מסוג זה המתקדמים בשנויים שווים ואחידים, הנעים לאיטם קדימה, וההמשכיות והפעילות נחלתם. ועתה אם נחזיר במחשבתנו כוח זה לאחור ונפסיק את החיים האלה שהם עתה שלו ונמשכים ללא הפסק וללא קץ, משום שהם פעולתה של נפש קיימת לעד, שפעולתה אינה מכוונת לעצמה ולא בתוך עצמה, אלא גלומה בעשייה וביצירה — אם נניח אפוא שאין היא פועלת, אלא הפסיקה פעולתה, ושחלק זה של הנפש חזר אל העולם המושכל ואל הנצח, ושרוי שם במנוחה, מה נותר לנו עוד מלבד הנצח? [...] אם אפוא, כאשר הנפש נוטשת פעולה זו ושבה להתאחד עם הנצח, הזמן כלה, הרי ברור שראשיתה של תנועה זו בכיוון זה, אל הצורה הזאת של חיי הנפש, היא המולידה את הזמן.1510 

			מכיוון שמהותו של המשך הוא הנצח, והנצח ומה שנובע ממנו אינם ברי מדידה, כי אין מאוחר או מוקדם או חלקי בנצח, על כן קבעו בני האדם קריטריון חיצוני כדי לעמוד לאמוד את המשך — תנועת הכוכבים; תנועת הכוכבים הסדירה מודדת באמצעות אמת מידה קבועה את המשך וכך נוצר הזמן. הזמן הוא אפוא משך טהור שנמדד על ידי תנועה, וזאת בניגוד עקרוני ומהותי לדעת אריסטו שהזמן הוא שמודד את התנועה: 

			תקופת גלגל השמים מראה זמן, שבו היא מתרחשת. אבל הזמן עצמו אי־אפשר שיהא בתוך משהו זולתו, אלא עליו, קודם כל, להיות אשר הוא בעצמו, מה שבו נעים ונחים דברים אחרים באופן שווה וסדיר; הוא יכול להתגלות לנו על ידי משהו קבוע וסדור, וכך יודגם לנו במחשבתנו ואנו מסוגלים לצור מושג עליו [...] לפיכך באו בני אדם לקרוא זמן למידת התנועה, במקום לומר שהוא נמדד על ידי התנועה.1511 

			פלוטינוס חוזר ומדגיש: הזמן עצמו אינו תלוי בתנועה משום שמהותו נובעת מן הנצח, וככזה הוא בשום אופן אינו מקרה של תנועה: ״וכיצד נמצא הזמן הזה בכל מקום? משום שגם הנפש אינה נעדרת משום חלק של העולם, כשם שנפשנו שבתוכנו אינה נעדרת משום חלק שבנו [...] ועל כן לא יופסק הזמן כשם שלא יופסק הנצח, שאף הוא, בצורה שונה, קיים בכלל ההוויות שואתה צורה להן״.1512

			אפשר אם כן לזהות שתי הבחנות קריטיות במטאפיזיקה של הזמן בתורת פלוטינוס:1513 (1) זמן שאינו מוגדר — זהו הנצח הזהה עם האל ומהותו הוא פעילות של עצמו בהמשך או התמד, כלומר זמן שיש לו הגדרה סופית. (2) זמן מוגדר — זהו הזמן של עולמנו שנוצר ממהות הנצח או מפעילות של נפש העולם. הגדרתו של זמן זה נקבעת על פי תנועה שמודדת אותו. 

			בהמשך לתפיסת פלוטינוס ונגד תפיסת הזמן האריסטוטלית ניצב קרשקש בהפרידו את התלות שבין זמן לתנועה.1514 לקרשקש תפיסת זמן ייחודית אשר מקורה הברור הוא אמנם בפלוטינוס, אך יש לה גם ענפים בפילוסופיה המוסלמית והיהודית שקדמו לו. בתפיסת הזמן של קרשקש קיימת הפרדת התלות בין הזמן לבין התנועה. לדידו המהות (או הנושא) של הזמן אינו תנועה אלא המשך.1515 המשך אינו תלוי מבחינה פיזיקלית בתנועת גוף ואינו תלוי מבחינה פסיכולוגית במחשבה של תנועה כלל, ״שכבר ימצא זמן בזולת תנועה, והוא המשער במנוחה, או בציור התנועה, ואם היה שלא תמצא בפעל״.1516 הזמן הוא הפעילות של הרוח החושבת המגלמת את עצמה במופעיה הפרטיים. מכאן צומחת הבנה חדשה של משמעות דברי קרשקש:1517 ״ולזה יראה מציאות הזמן בנפש".1518 הזמן הוא תופעה שכלית מובהקת, קיומו עומד כשלעצמו אף אם לא מתקיימים גופים כלשהם. משך זה הינו נצחי וחסר הגדרה או גבול, לכן על מנת להגדיר אותו ישנו צורך באומדן חיצוני לו — ולכך משמשת התנועה המחלקת את המשך לפרקים המוגדרים כזמן: ״ולזה, הגדר הנכון בזמן יראה שהוא: שיעור ההתדבקות התנועה או המנוחה שבין שתי עתות״.1519 

			מכיוון שמהותו של הזמן הקרשקשיאני הוא המשך הנצחי על כן הוא גם קיים כשלעצמו באופן בלתי תלוי בתנועה. אי תלותו של הזמן בתנועה מובנה שהזמן אינו מודד את התנועה אלא ההפך — התנועה לדעת קרשקש היא שמודדת את הזמן.1520 יתרה מכך, גם מנוחה מוחלטת יכולה למדוד את המשך: ״הנה יתאמת שאין צורך מציאות התנועה בפועל בזמן. וכל שכן שהמנוחה בזולת ציורנו בתנועה כבר תתחלף בפועל ברב ומעט. וכאשר היה זה כן, הנה מי יתן ואדע, למה לא ישוער הזמן בה בזולת ציורנו התנועה״.1521 וכן משום שהזמן הוא מעבר לתנועה ולמנוחה, והם אלו שמודדים אותו, אזי הזמן יכול לחול גם על ישויות כמו שכלים נבדלים:1522 ״הנה הנבדלים, ואם היו בלתי מתנועעים, כבר נפלו תחת הזמן, כאשר יתאמת שנתהוו כשהזמן היה קודם להם. למה שאין מהכרח הזמן מציאות התנועה בפועל, אלא ציור שיעור התנועה, או המנוחה״.1523 בנוסף, מכיוון שמהות הזמן היא המשך, ומכיוון שהמשך נצחי, על כן נובע שגם אם העולם נברא באקט חד פעמי הרי טרם הבריאה המשך הנצחי והמוחלט היה קיים:1524 ״ולזה יתאמת מאמר רבי יהודה בר סימון כפשוט. והוא אמרו: ״מלמד שהיא סדר זמנים קודם לכן״.1525 

			ארבע מאפיינים קריטיים המשותפים הן למקום והן לזמן נובעים מביקורתו של קרשקש את הפיזיקה האריסטוטלית:1526 (1) המאפיין החשוב ביותר בתורת המקום־זמן של קרשקש, המהווה בסיס לשאר המאפיינים, הוא אי־תלות המקום והזמן: המקום והזמן, לדעת אריסטו, מוגדרים באופן יחסי; המקום1527 מוגדר ביחס לשטח המקיף גוף נתון ובייחוד הגלגלים השמימיים, ואילו הזמן1528 מוגדר כמקרה ביחס לתנועה. בניגוד לאריסטו, קרשקש מגדיר את המקום והזמן באופן מוחלט ללא תלות באף גורם: המקום1529 ״הוא הרחקים שבין תכליות המקיף״,1530 כלומר זהו חלל, או וואקום מטאפיזי, המקיף את כל מה שמוכל בתוכו. קרשקש גם מגדירו כבלתי תלוי באף גורם פיזיקלי: ״לא ימנע מציאות שיעור נבדל למוחשות״; ואילו הזמן1531 מוגדר כ״מציאות הזמן בנפש״.1532 יש שחשבו כי מעמדו של הזמן לפי קרשקש הוא סובייקטיבי אולם מהות הזמן לדעת קרשקש היא בעלת ממשות אמיתית.1533 נקודה זו בתורת קרשקש מהווה בסיס לשאר מאפייני המקום־זמן שלו, מכיוון שעם קביעת אי־תלות המקום־זמן באף גורם נפתחת האפשרות לאינסופיותם, רציפותם ההומוגנית ואי־חלוקתם של המקום והזמן, וכן לתפיסה של היות הנבראים או האינטרוולים הזמניים נמדדים כמקטעים סופיים בתוך החלל והזמן האינסופיים והנצחיים. 

			(2) המאפיין השני בתורת המקום־זמן של קרשקש הוא אינסופיותם. אריסטו אמנם חשב את הזמן לאינסופי,1534 אבל את החלל הוא ראה כגודל סופי.1535 קרשקש, בניגוד לאריסטו ולרמב״ם, קבע הן את אינסופיות החלל — ״והתבאר אם כן לפי סברתם מציאות גודל נבדל בב״ת״1536 — והן את אינסופיות הזמן המתואר כבלתי בעל תכלית (בב"ת) בעבר ובעתיד: ״מענין הזמן, לאומר בנצחותו שזה ענינו, שהזמן הוא מתוסף מהצד שהוא בו בעל תכלית, עם היותו בב״ת מהצד האחר, לאומר בקדמותו״.1537 ממאפיין זה נובע, כי משמעות הבריאה אינה יצירת החלל־זמן מן האין, אלא שהעולמות כולם נבראו בתוך מדיום החלל־זמן האינסופי: ״ולזה יתאמת מאמר רבי יהודה בר סימון כפשוטו. והוא אמרו: 'מלמד שהיה סדר זמנים קודם לכן'. וגם לא יצטרך לדחוק כפרוש הרב1538 בכתוב הראשון שבתורה, והוא אמרו: 'בראשית ברא', שיהיה ענינו בהתחלה. שכבר יהיה כפל ומותר, באם בראו הנה היה התחלה וסיבה לו״.1539

			(3) המאפיין השלישי בתורת המקום־והזמן של קרשקש הוא היותם גדלים רציפים בלתי מתחלקים: המקום מוגדר כגודל רציף הומוגני ובלתי מתחלק: ״יצדק עליו גדר הכמה המתדבק״,1540 וגם הזמן, כמו המקום, מוגדר כגודל רציף הומוגני ובלתי מתחלק: ״כי להיותו מהכמה המתדבק״.1541 קרשקש חושב כי אמנם ניתן למדוד־לשער את המקום או את הפנאי,1542 אולם אין לתאר את שיעורו באופן שיוצר בו חלוקה דיסקרטית כבעל כמות מעטה או רבה. יש לתארו באופן הומוגני המשוער או נמדד בחלקים של עצמו: ״והפנאי בעצמו כבר יאמר בו גדול או קטן, והוא משוער בחלק ממנו״.1543 נראה שגם לגבי הזמן קרשקש חשב את אותו הדבר: ״ולזה יתחיב שיהיה הזמן נתלה בציורנו שעור התדבקות, אם בתנועה ואם במנוחה, אחר שיאמר בכל אחת 'גדולה' או 'קטנה'״.1544 גם אריסטו טען כי המקום והזמן הם גדלים רציפים,1545 אולם הרווי מציין נקודה קריטית1546 — מושג המקום של אריסטו הוא בעל משמעות דו ממדית ואילו זה של קרשקש הוא תלת ממדי.1547 ובנוסף מציין הרווי, כי מושג הזמן של אריסטו הוא אמפיבי מכיוון שהוא מכנה את הזמן, שהוא גדול רציף והומוגני, גם כמספר — שהוא כמות דיסקרטית, כלומר בעלת חלוקה לפרטים בדידים.1548 לסיכום, המאפיין השלישי קובע כי טבע החלל־זמן הינו בלתי חליק אלא רציף והומוגני, עובדה משמעותית ביותר הן מבחינה פיזיקלית והן מבחינה מטאפיזית. 

			(4) המאפיין הרביעי של המקום־והזמן על פי קרשקש הוא היותם נמדדים באינטרוולים מוגדרים. מקום של דבר קונקרטי מוגדר על פי החלל המקיף אותו: ״שהמקום האמיתי לדבר, הוא הרחקים אשר בין תכליות המקיף״.1549 זמן הוא מציאותו של דבר המוגדר על פי תנועתו או מנוחתו בין שני פרקי המשך שבו הוא קיים: ״הגדר הנכון בזמן, יראה שהוא: שיעור התדבקות התנועה או המנוחה שבין שתי עתות״.1550 ממאפיין זה נובע כי כל אובייקט או כל אירוע מתרחשים כאינטרוול שיש בו מקום וזמן מוגדרים וסופיים בתוך מרחב החלל־זמן האינסופי.

			לאור הבנה זו של תפיסת ה״משך״ ומאפייני המקום־זמן במשנתו קרשקש, אפשר להבין בבהירות רבה יותר את תגובתו של קרשקש לביקורת השוללת את ידיעתו של האל בשל היות הידיעה בזמן כמקרה של תנועה: ״ואם הרביעי, הלקוח מאשר הפרטים זמניים, והזמן הוא מקרה נמשך לתנועה. הנה אם קובל זה, אין מקום לספק הזה. למה שידיעתו היא המקנה המציאות להם לזמן ולתנועה״.1551 מדברים אלה עולה קביעת קרשקש לפיה ידיעתו של אלוהים אינה משכילה את הפרטים־הזמניים מתוקף מדיום הזמן באופן כזה שהיא משתנה מן הכוח אל הפועל ומצריכה שימוש בחושים. להפך, מתוך שידיעת אלוהים מכוננת מציאות, אזי הוא פועל את מציאותם ואת הזמן והתנועה. הסבר: מתוך שזמן עבור קרשקש הוא ״שעור התבדקות התנועה או המנוחה שבין שתי עתות״,1552 ומפני שכל הנמצא בהכרח מצוי בזמן ובמקום מוגדרים, נובע כי שכלו של אלוהים מכונן את מציאות הפרטים כאינטרוול שיש לו משך מוגדר וסופי בתוך המדיום האינסופי של החלל־זמן. 

			יש לציין כי כשם שאצל פלוטינוס קיימות שתי תצורות של הזמן (1) הנצח הזהה עם האל — משך נצחי שאינו ניתן למדידה והוא מוחלטות גמורה; (2) זמן הזהה עם העולם — קטע סופי ומוגדר מן ״המשך״ שנמדד באמצעות תנועה סופית ומוגדרת. כך גם אצל קרשקש קיימות שתי תצורות אלו של הזמן: (1) הנצח המוחלט שאינו ניתן למדידה זהה לאינסופיותו ולאי חלוקתו של הזמן (והמקום) שזהים ל״כבוד״ האל.1553 כמו כן נראה שעבור קרשקש ה״משך״ האינסופי והמוחלט הוא תואר עצמי של אלוהים הזהה עם נפשו.1554 (2) זמן סופי מוגדר וניתן למדידה מקביל לאינטרוול המנוחה או התנועה שנמדד ביחס למשך המוחלט והאינסופי. 

			מקור חשוב שככל הנראה השפיע מאוד על קרשקש בנושא ידיעת האל וכינון הנבראים הוא רמב״ם בספרו מורה נבוכים חלק שלישי פרק 21, הדן באופן ידיעתו של האל. להלן סיכום הפרק לפי הנקודות הבאות: (1) ידיעתו של פועל הדבר אינה כידיעתו של המתבונן בדבר. זוהי ידיעה שונה באופן מהותי: ״יש הבדל גדול בין ידיעת היוצר את מה שיצר וידיעתו של מישהו אחר את המיוצר הזה. כי אם הדבר המיוצר נוצר על פי ידיעת יוצרו, אזי יצר מה שיצר בעקבות ידיעתו. ואילו האחר, המתבונן במוצר זה ויודע אותו, ידיעתו באה בעקבות המוצר״.1555 

			(2) שכלו של אלוהים מכונן את מציאות מושאי השכלתו: ״כי אנו יודעים את כל מה שאנו יודעים רק מתוך התבוננות בנמצאות. לכן אין ידיעתנו מתייחסת למה שעתיד להיות, ולא לאינסופי [...] ואילו הוא יתעלה אינו כך. כוונתי שאין הוא יודע את הדברים מתוכם, כך שהיו חלים ריבוי והתחדשות. אל הדברים באים בעקבות ידיעתו הקודמת הקובעת אותם בהתאם למה שהם״.1556 

			(3) ידיעת האל שקובעת את מציאות הנבראים אינה מכוננת ריבוי בידיעתו: ״אין אצלו יתעלה ריבוי ידיעות ולא התחדשות ידיעה ולא שינוי ידיעה, כי בידיעתו את אמיתת עצמותו הבלתי־משתנה הוא יודע את כל מה שמתחייב ממעשיו כולם״.1557 

			(4) אין שכלנו יכול להבין כיצד פועל שכלו של אלוהים: ״שאנו נבקש להבין כיצד זה — (הרי זה כאילו) ביקשנו שאנו נהיה הוא והשגתנו השגתו״.1558 

			אולם על אף הקירבה הרבה בין השניים, יש ביניהם הבדל עקרוני ועמוק שדורש בחינה דקה וזהירה: רמב״ם, שלא כקרשקש, שולל את התפיסה לפיה אלוהים הוא שפועל את הנבראים: ״אין הוא יודע את הדברים מתוכם, כך שהיו חלים ריבוי והתחדשות״.1559 שלילה זו עולה גם מתפיסת ההשגחה שלו: עבורו ההשגחה היא חיבורו של אדם לשכל הפועל שהוא כלי נאצל מפעולת האל ולא האל מן עצמותו.1560 

			כעת, לאחר שעמדנו על אופן תפיסת הנמצאות ומעמדם בתורת קרשקש נוכל לגשת ולחקור את היחס שבין שפינוזה אל קרשקש בנושא זה.

			7א. 	תפיסת הנמצאות בתורת קרשקש ויחסה לתפיסת האופנים הסופיים בתורת שפינוזה

			בתיווכן של חמשת הנקודות מן הספקות הכוללים1561 שמעלה קרשקש אודות תפיסת הנבראים ויחסם לאל, ניתן ללמוד על אפשרות ההשפעה של קרשקש על שפינוזה תחת חלוקה לחמש נקודות ממשק:

			נקודה ראשונה: פונקציית שכלו של האל, פרלליזם והקשרו למציאות הנבראים

			על קרבת היחס בין הנקודה הראשונה, לפיה לפונקציה השכלית האינסופית של אלוהים יש כוח בריאה,1562 אומר שפינוזה: ״שכלו של אלוהים הוא אפוא סיבתם האחת והיחידה של הדברים, והוא (כפי שהראינו) הסיבה גם למהותם וגם לקיומם״.1563 עם זאת, בתורת שפינוזה העצם הינו סיבת הדברים רק מתוקף התואר שבו מתבחנים האופנים: ״אלוהים הוא סיבת האופנים של תואר כלשהו רק באשר הוא נדון מבחינת התואר שאלה הם אופניו, ולא מבחינת כל תואר אחר״.1564 מכאן נובע, כי אלוהים מכונן אופנים שאינם שייכים לתואר המחשבה לא באמצעות שכלו אלא רק באמצעות התואר שהם מתבחנים בו: ״הישות בפועל [הצורנית] של דברים, שאינם אופני מחשבה, נובעת מן הטבע האלוהי לא מתוך שהוא הכיר את הדברים תחילה״.1565 עם זאת, כל מה שנובע וקיים מבחינה מושגית בשכלו של אלוהים חייב בהכרח גם לנבוע סיבתית ולהיות קיים כדבר ממשי: ״עוצמת המחשבה של אלוהים שווה לעוצמת פעולתו כפי שהיא בפועל״.1566 ההקבלה בין התארים השונים יחד עם העדר קשר סיבתי ומושגי ביניהם,1567 היא היא יסוד השקילות בין המושגיות לסיבתיות החודרת לנבכי המטאפיזיקה של העצם ועולה בקנה אחד עם הפרלליזם המטאפיזי הקובע כי כל מה שקיים בתואר המחשבה בהכרח קיים גם בתואר ההתפשטות. מהותו של הפרלליזם בשיטת שפינוזה אינה לטעון, כי ישנם תארים אינסופיים הנפרדים האחד מן השני ועם זאת מקבילים סינכרונית האחד לשני. הפרלליזם נועד לשמש הסבר למכניזם מטאפיזי של הלימה מוחלטת בין אינסוף תארי העצם מפני שמדובר בעצם אחד ויחיד בהחלט: 

			כל מה ששכל אינסופי יכול לתפוס כמכונן את מהותו של עצם שייך לעצם אחד ויחיד, ולכן העצם החושב והעצם המתפשט הם אותו העצם האחד, שפעם מבינים אותו בתואר זה ופעם בתואר זה. בדומה לכך, אופן התפשטות והאידיאה שלו הם אותו דבר עצמו, אבל הוא בא לביטוי בשני אופנים.1568 

			ההבנה כי קיימת נבדלות או קדימות סיבתית או אונטולוגית של תואר המחשבה (או כל תואר אחר) על פני תארים אחרים — היא הבנה לקויה באופן עקרוני של המטאפיזיקה השפינוזית. לאור עובדה זו יש להבין שכאשר שפינוזה אומר כי ״שכלו של אלוהים הוא אפוא סיבתם האחד והיחידה של הדברים״,1569 כוונתו היא ששכלו — שהוא אופן אינסופי בתואר המחשבה — הוא סיבת הדברים, ממש כמו שהתנועה והמנוחה, שהם אופן אינסופי בתואר ההתפשטות, הם סיבת הדברים: ״הרצון והשכל מתייחסים לטבעו של אלוהים כמו התנועה והמנוחה״.1570

			בבחינה ראשונית של נקודה זו נראה כי שפינוזה שונה מקרשקש, שכן לדידו של קרשקש שכלו של אלוהים הוא הסיבה לכל הנבראים, בעוד שלדידו של שפינוזה אלוהים הוא סיבת האופנים רק מתוקף התואר שבו הם מתבחנים. אולם קריאה כזו מחמיצה את הקירבה בין השניים, שכן את מהות הפרלליזם בתורת שפינוזה מוצאים כבר אצל קרשקש, כאשר הוא קובע מפורשות כי חייבת להתקיים הלימה הכרחית בין השכל לבין עוצמתו בפועל של האל: ״לפי שהוא מבאר, שהלאות חסרון בחק השם יתברך, הוא מחויב שיהיה יכולתו בב״ת מכל הצדדין, בכל מה שאפשר שיצויר מציאותו אצל השכל״.1571 לפי קרשקש, יכולתו ״מכל הצדדין״ של האל היא תאריו וכל מה שנובע מהם,1572 ולהם הלימה לשכלו של אלוהים. מכאן עולה בבחינה ראשונית, כי ההלימה בין שכלו של אלוהים לבין מה שמחוץ לשכלו, בתורת קרשקש, מושפעת או דומה לתורת השכל המשכיל והמושכל של אריסטו־רמב״ם.1573 לפי תפיסות אלה, מהותו של האל זהה עם השכל, המשכיל והמושכל: 

			יודע אתה כמה מפורסמת אותה אמירה אשר אומרים הפילוסופים על אודות האל יתעלה, והיא שהם אומרים שהוא השׂכל, המשׂכיל והמושׂכל, וכי שלושת העניינים האלה בו יתעלה הם עניין אחד אשר אין בו ריבוי [...] ברור אפוא שכאשר השׂכל נמצא בפֹעַל, אזי השׂכל הוא הדבר המושׂכל. והתברר שפעולתו של כל שׂכל, שהיא היותו משׂכיל, היא עצמוּתו.1574 

			אולם ההלימה על פי קרשקש בין השכל לבין עוצמתו בפועל של אלוהים, אינה זהה לתורת השכל המשכיל והמושכל של אריסטו־רמב״ם! קרשקש שולל ומפריך את תורת השכל המשכיל והמושכל1575 בשל כמה סיבות עקרוניות: 

			(א)	סיבה עיקרית לשלילה נובעת מכך שהוא אינו רואה בידיעת האל תואר מהותי באל אלא תואר עצמי באל: ״ולזה מה שיתחייב ששם הידיעה ושם היכלת — תארים מחייבים עצמים לו יתברך״.1576 כפי שראינו,1577 תארים עצמיים הם תארים מחויבים לעצמות האל המעידים על מציאותו: ״כי מציאותו נגלה ומפורסם, ומהותו נעלם תכלית ההעלם״,1578 אך הם אינם מהותו בבחינת היותם הדבר כשלעצמו, השלם בבחינת עצמו. על כן לא תיתכן זהות בין השכל המשכיל והמושכל כאשר אנו מתכוונים בכך למהות האל. 

			(ב)	סיבה חשובה נוספת בגינה שולל קרשקש את תורת השכל המשכיל והמושכל נובעת מתפיסת הנפש שלו. עבורו הנפש אינה הופכת לזהה עם מושכליה, כפי שטוענת תורת השכל המשכיל והמושכל. כלומר, הנפש אינה מתעצמת מתוקף היותה משכילה ועל כן גם אינה רוכשת ״שכל נקנה״.1579 עבור קרשקש הנפש היא עצם רוחני אוטונומי ובלתי תלוי. ככזו נפש האדם אינה מתעצמת עם מושאיה, הווה אומר, אינה הופכת לזהה עם מושאיה. הנפש רק בעלת פוטנציאל לרכישת השכלה: ״נפש האדם, אשר היא צורתו, עצם רוחני מוכן אל ההשכלה ובלתי משכיל בפועל בעצמו״.1580 1581 

			(ג) 	באור ה׳, מאמר ד׳, דרוש 11, מקדיש קרשקש דיון להפרכת תורת השכל המשכיל והמושכל. טיעונו מתבסס על ההקבלה הבלתי שקולה בין השכל, המשכיל והמושכל. לדעתו אלה כוחות או תכנים שונים לחלוטין: ״כשהיה שכל האדם משכיל בפועל, אי אפשר שיהיה המשכיל והמושכל דבר אחד. למה שהמשכיל הוא דבר זולת ההשכלה״.1582 מתוקף כך קובע קרשקש ״שההשכלה מתחייב במשכיל חיוב עצמי״. כלומר ההשכלה היא כמו תואר עצמי השייך למהותו של המשכיל, אך אין היא המהות עצמה! הטעות בתורת השכל המשכיל והמושכל, לדעת קרשקש, נובעת מתוך שלא מבצעים הבחנה ראויה בין עצמות הדבר לבין תואר עצמי לו — ההשכלה בפועל היא אינה עצמות הדבר, אלא תואר עצמי השייך למהות הדבר אך אינו המהות כשלעצמה: ״ובזה נעמדו רגלי המון הפילוסופים, שלא בחנו בין עצמות לתואר עצמי״.1583 קרשקש קובע גם כי מסקנה זו תקפה הן עבור השכל האנושי והן עבור השכלים הנבדלים:״ולזה הוא מבאר שקרות זאת ההקדמה בשכל האנושי, אף כשנניחהו שכל בפעל. גם בשכל הנפרד יתחיב כן, שההשכלה תאר עצמי ולא עצמות״.1584 מכאן שגם עבור האל, הידיעה היא תואר עצמי ולא מהותו.1585 

			(ד) 	תורת השכל המשכיל והמושכל קובעת זהות שבין המשכיל לבין מושכלו. אולם קרשקש דוחה זאת משום שאי אפשר שהאדם אשר משכיל את אלוהים כמושכלו, יהיה זהה לאלוהים עצמו — זהו מצב נמנע המציאות: ״כבר יראה, שהעיון יסכים אצלם [הפילוסופים] בהימנעות הזה, ושהוא באופן שלא יצויר אפשרותו. וזה, שאם היה המהות מושכל לזולתו, הנה היה הזולת, המשכיל עם המושכל, דבר אחד, חלילה״.1586 ביקורת זו של קרשקש הולמת גם את דעת התורה: ״ולזה, עם היות המנעו מחויב מצד התורה, כאמרו: ׳כי לא יראני האדם וחי׳״.1587 

			חשוב לציין שעל בסיס הפרכת תורת השכל המשכיל והמושכל, מפריך קרשקש גם את תורת השכל הנקנה במאמר ב׳, כלל ו׳, פרק א. 

			וולפסון1588 טען כי שפינוזה הושפע מתורת השכל המשכיל והמושכל של אריסטו־רמב״ם. טענתו נראית סבירה והגיונית, אולם בחינה מעמיקה מגלה כי באופן עקרוני והעמוק ביותר טענה זו אינה יכולה להיות נכונה, שכן לפי תורה זו מהותו של אלוהים זהה עם השכל המשכיל והמושכל.1589 אך בניגוד גמור לכך במטאפיזיקה של שפינוזה שכלו ורצונו של אלוהים אינם זהים עם מהותו או טבעו: ״לא הרצון ולא השכל שייכים לטבעו של אלוהים״.1590 לדידו שכלו האינסופי של אלוהים מוגדר רק כאופן אינסופי ישיר של תואר המחשבה,1591 כלומר הוא אופן אינסופי המתחייב מתוך הכרח טבעו המוחלט של תואר המחשבה.1592 בדומה לדעת שפינוזה, ולעומת דעתם של אריסטו־רמב״ם, גם קרשקש אינו מזהה את שכלו של אלוהים כמהותו; לדידו הן ידיעתו1593 של אלוהים והן ההשכלה1594 של אלוהים מוגדרים כתארים עצמיים באל, כלומר דבר הכרחי למהות האל אך אינו זהה למהות במובנה השלם.1595 עם זאת חשוב לומר כי ישנם הבדלים בין ההוגים בנושא זה: עבור קרשקש ההשכלה או הידיעה של אלוהים היא מוגדרת כתואר עצמי — וככזו היא אינה שייכת למהות אלא כעצמי למהות. ואילו מצידו של שפינוזה השכל מוגדר כאופן אינסופי ישיר — ועל כן הוא אינו מובן כתואר של העצם. אולם למרות פער זה יתכן ותואר המחשבה של שפינוזה הוא שזהה במובן מסוים עם תואר הידיעה העצמי של קרשקש, ואילו האופן האינסופי הישיר של המחשבה בתורת שפינוזה, קרי השכל האינסופי, זהה עם יכולת החשיבה או יכולת הידיעה האינסופית המוחלטת שנובעת מן תואר הידיעה העצמי של אלוהי קרשקש. בכל מקרה, קשה ומורכב מאוד להוכיח זהות מפורשת וברורה בין תפיסת השכל בתורת שפינוזה בבחינתו כאופן אינסופי ישיר של המחשבה לבין ההשכלה בתורת קרשקש ללא אקט פרשני נרחב; אולם כן ניתן לקבוע באופן ברור שהעובדה ששני ההוגים שוללים את ההנחה הרווחת בתקופתם שמהות האל זהה עם שכלו מבהירה את קרבתם הברורה לכל הפחות ביחס לעמדתם המנוגדת לתפיסה האריסטוטלית־רמב״ימית בנושא.

			קירבה נוספת בין קרשקש לשפינוזה ניתנת לזיהוי לאור האנטגוניזם בין אריסטו־רמב״ם לבין קרשקש־שפינוזה: לפי אריסטו־רמב״ם, שכלו של אלוהים הוא אינסופי1596 אך המציאות סופית ומוגבלת.1597 מנגד, הן לדעת קרשקש והן לדעת שפינוזה ידיעתו ויכולתו של אלוהים הינם אינסופיים באופן מוחלט, ועל כן גם המציאות הנובעת מן האל בכללותה היא אינסופית באופן מוחלט.1598 כאשר קרשקש קובע כי שכלו של אלוהים הוא סיבתם של הנמצאות הוא מצביע, בדומה לשפינוזה, על הקבלה בין התוכן הייצוגי האינסופי שבשכלו האינסופי של אלוהים (שהוא תואר עצמי לדעת קרשקש ואופן אינסופי של המחשבה לדעת שפינוזה) לבין הדברים המממשים האינסופיים שבפועל שנמצאים מחוץ לשכלו של אלוהים. בנקודה זו יש זהות מהותית ועקרונית בין דעת קרשקש לשפינוזה, אך ניגוד עקרוני בין שפינוזה לדעתם של אריסטו־רמב״ם; עבור האחרונים שכלו של אלוהים הוא אינסופי, אך המציאות המושכלת על ידו היא סופית. כך גם נוצרת סתירה בתורת השכל המשכיל והמושכל לתפיסתם.1599 

			אולם הנקודה המרכזית והחשובה ביותר בתורת שפינוזה היא, כי המכניזם המכונן את הפררליזם נובע מאחדותו המוחלטת של העצם. בהלימה לכך מושג ״הטוב״ משמש את קרשקש לאותה מטרה1600 — ״הטוב״ הוא תואר עצמי הכולל את כל שאר התארים העצמיים, כלומר הוא ניצב ביחס שבין עצמו כשלם אינסופי ומוחלט לבין אינסוף המהויות, או התארים העצמיים, שהם אינסופיים בסוגם — כפי שעולה מהמשל מספר היצירה שבאמצעותו מתאר קרשקש את מושג הטוב.1601 מעמדו של כל ״תואר עצמי״ באל הינו של שלמות אינסופית בבחינת עצמה, העומדת ביחס למהותו האינסופית המוחלטת של אלוהים שהכוללת את כל אינסוף התארים ומוגדרת כ״הטוב המחלט״. לאור הבנה זו של תואר הטוב בתורת קרשקש ניתן להיווכח שלאחדות העצם — כעקרון המאגד את כל התארים בתורת שפינוזה — ישנה זהות פונקציונלית לתואר ״הטוב המוחלט״ בתורת קרשקש. נראה אפוא שתפיסת אחדות הטוב של קרשקש השפיעה על אחדות העצם של שפינוזה. 

			יש לתת את תשומת לב לעובדה שאת הטענה כי שכלו של אלוהים הוא סיבת הדברים ניתן למצוא גם אצל רמב״ם1602 ואחרים. לכן יש לשאול במה קרובה קביעתו של שפינוזה לקרשקש לעומת רמב״ם? את הזהות המשותפת להם ניתן לקבוע לאור העובדה ששניהם משמיעים דעות חריגות לתקופתם, באומרם שאלוהים עצמו הוא שפועל, ממציא ומהווה את הנבראים. הווה אומר, באופן שאינו מן ״הסידור הכולל״. אצל קרשקש — כאשר הוא מציין כי ידיעתו של האל הזהה עם עצמותו היא שמקנה מציאות לנמצאות ופועלת אותם. קרשקש חוזר על דעתו זו לפחות בארבעה מקומות באור ה׳:1603 הראשון, במאמר א׳, כלל ג׳, פרק ה, שדן על השפעת הטוב של הבורא. השני, במאמר ב׳, כלל א', פרק ג, כאשר קרשקש מציג את האבסורד שבהנחת אי־ידיעת הפרטים על ידי האל. מכיוון שהאל, לדעת קרשקש, פועל את הנמצאים מעצמותו שלו, הרי בהכרח הוא חייב לדעת אותם, ולטעון אחרת מוביל לאבסורד ביחס לאי ידיעת האל את עצמותו. השלישי, במאמר ב׳, כלל א׳, פרק ד, כשקרשקש מציג את דעתו על אופן ידיעת האל את הנמצאות. הרביעי, במאמר ג׳, כלל א׳, פרק ה, כאשר קרשקש דן בנס וביחסו לבריאה, שם שלל את תפיסות הנס הקוסמולוגית והאנתרופולוגית וכנגדן קבע כי האל עצמו הוא שפועל את הנס ובעל הנס. 

			עבור שפינוזה, עובדת היות האל פועל ומכונן את האופנים, עולה בבירור במקומות רבים בדבריו, אולם יותר מכל הדבר ניכר בספר הפותח והמסיים את האתיקה — עובדה בעלת חשיבות סימבולית כשלעצמה: בספר הראשון של האתיקה באומרו כי אלוהים מקיים את הדבר הסופי באשר אלוהים עצמו מאופנן על ידי איפנון סופי: ״[הדבר הסופי] היה חייב לנבוע, או להיקבע להתקיים ולפעול, על ידי אלוהים או אחד מתאריו, באשר הוא מתאפנן על ידי איפנון סופי ובעל קיום קבוע ומוגבל״.1604 והדברים ניכרים ביותר גם בספר האחרון של האתיקה, שם שפינוזה אומר: 

			האהבה השכלית של הנפש לאלוהים היא אהבתו של אלוהים עצמו, שבה הוא אוהב את עצמו לא באשר הוא אינסופי, אלא באשר הוא עשוי להיות מונהר על ידי מהותה של נפש האדם, הנדונה מבחינה של נצח. הווה אומר: האהבה השכלית של הנפש לאלוהי ם היא חלק של האהבה האינסופית שאלוהים אוהב בה את עצמו.1605 

			יש לציין בהקשר זה את הקירבה בצורת הטיעון ובבסיס הרעיוני בין דברי שפינוזה לאחת מהביקורות של קרשקש: קרשקש טוען כי אם שוללים ידיעה אינסופית של הפרטים באלוהים ניצבים בפני סתירה, משום שהידיעה מן ״הסידור הכולל״ מורכבת ונסבה אודות הפרטים: ״ואמנם לפי העיון, אומר שלא יצאו מרוב הספקות בדרך אשר אחזו בה, אבל נפלו בספקות יותר חזקות [...] הידיעה בדברים המורכבים מהצד אשר הם אחד, תהיה שלמה, כאשר ייוודעו הפשוטים אשר מהם הורכבו, להיותם יסודות וסיבות למורכבים מהם״.1606 דברים אלה עולים אצל שפינוזה בנספח של Cogitata Metaphysica באופן זהה לדברי קרשקש:1607 ״אז, בעודם טוענים שאלוהים אינו יודע דברים שקיימים באמת, הם מייחסים לו בדמיונם את הידע על הדברים הכלליים שאינם ושאין להם מהות מלבד הדברים הפרטיים״.1608 

			נקודה שנייה: שלמותו ואהבתו של האל 

			נקודה נוספת בבחינת הזיקה שבין שפינוזה לקרשקש נסבה על היחס בין שקילות ידיעתו, שלמותו ורצונו של אלוהים כתארים עצמיים, וליחס של אלה לאהבתו של אלוהים. כדי להבין את חשיבותה של נקודה זו, יש לבחון אותה מתוך מושג מרכזי בתורתם של קרשקש ושפינוזה, מושג ״האהבה״. כדי לבסס את ההסבר יוצגו תחילה תפיסות היסטוריות אנטגוניסטיות באשר לטבע האהבה.1609 

			אפלטון חושב כי אהבה נובעת עקב חסך לדבר חסר:

			״אותו משהו שארוס הוא אהבתו — האם משתוקק אליו ארוס או לא?״

			״בוודאי״, אמר.

			״וכי מצוי בארוס דבר זה שהוא משתוקק אליו ואוהבו, ומתוך כך הוא משתוקק ואוהב, או מתוך שאין זה מצוי בו?״

			״מתוך שאין זה מצוי בו״, אמר; ״על כל פנים כך מסתבר״.1610 

			בדומה לאפלטון, גם אריסטו סבור כי השלם יותר הוא שנאהב יותר. לדידו האהבה היא תולדה של סבילות וחולשה או חסך שמתוכן נוצר רגש של אהבה כלפי השלם יותר: ״כל אותם מיני ידידות המבוססים על עליונותו של צד אחד צריכה גם האהבה להיות מותאמת ליחס שבין הצדדים, כלומר — הטוב יותר ייאהב יותר משיאהב״.1611 בניגוד ייחודי ויצירתי ביותר לדעות אלה, קרשקש סבור כי השלם יותר הוא שאוהב יותר מכיוון שהאהבה שלו היא שלמות פנימית לו, או תואר עצמי לו — ״משיג עצמי לשלמותו״. מכאן שלדעת קרשקש אהבה אינה סבילות אלא פעילות עצמית מהותית הנובעת מבעל השלמות העצמית, או — וזה אותו דבר — בעל טבע פנימי של טוב מוחלט אשר באהבתו משפיע טוב כלפי האחר: 

			לפי שהוא ידוע שהשי״ת מקור ומבוע מהשלמויות כלם; והוא יתברך לשלמותו, אשר הוא עצמותו, אוהב הטוב, למה שנראה מפעולותיו, בהמצאת המציאות בכללו והתמדתו וחידושו תמיד; וזה אמנם ברצונו הפשוט; היה בהכרח אהבת הטוב — משיג עצמי לשלמותו. ויתחייב מזה, שכל אשר יהיה השלמות יותר גדול — יהיה האהבה והערבות בחפץ יותר גדול.1612 

			לדעת קרשקש, ההטבה של האל היא ביטוי עצמי הכרחי של שלמות המגולמת בהיותו משפיע מציאות תמיד, על כן אהבתו משמעה גם עוצמה מוחלטת. הסבר: מכיוון שמושג אהבה ביחס לאלוהים משמעותו ״המצאת המציאות בכללו והתמדת חידושו תמיד״,1613 ומכיוון שאהבה זו הינה ״משיג עצמי לשלמותו״, נובע מכך כי אהבתו של אלוהים היא ביטוי לעוצמתו בפועל. מושג ״הטוב״ שקרשקש מציין בציטוט, מהווה שלמות אינסופית האוגדת בתוכה את כל תארי האל העצמיים: ״והטוב הבב״ת אשר לו לעצמות יכללם וישמים אחד מכל פנים״,1614 וכן את ״הטוב המוחלט שהוא כולל כל מיני השלמויות״.1615 מכאן ברור שתפיסה זו של קרשקש עומדת בניגוד גמור לתפיסת האהבה בפילוסופיה היוונית, לפיה האהבה הינה חסך או אי־שלמות. נקודה זו של היות האל פועל מתוך אהבתו ושלמותו בפועל, מחייבת מבחינה עקרונית את אלוהי קרשקש לברוא את כל אינסוף העולמות האפשריים, שאם לא כן שלמותו בפועל מוגבלת. ואכן, יש בתורת קרשקש ראיות לדעה זו:1616 ראשית, הוא נושא ונותן אודות ריבוי עולמות האפשריים בשבעה במקומות שונים בספרו אור ה׳.1617 שנית, תפיסת אינסוף עולמות מצויה בהלימה קוהרנטית לדחייתו את תורת אריסטו־רמב״ם בדבר גודל נבדל וגשמי בעלי תכלית. עבור קרשקש הגדלים הנבדלים והגשמיים הם אינסופיים, ועל כן יתכנו עקרונית אינסוף עולמות. 

			קירבה ייחודית בין דעתו של קרשקש לדעת שפינוזה ביחס לתפיסת האל כמכונן את הנבראים מתוקף שלמותו האינסופית המוחלטת ואהבתו, אפשר ללמוד בצורה ברורה ביותר מן השימוש ששניהם עושים באותם הכלים המטאפיזיים. הדבר עולה בשתי בחינות עיקריות: 

			(1) בחינה ראשונה נוגעת למושג ״שלמות״ והקשרו לעוצמתו בפועל של האל. שפינוזה מזהה בין שלמות לבין היות בפועל. הדבר נאמר באופן ברור ביותר בהגדרה 6 בחלק שני באתיקה: ״בממשות ובשלמות אני מבין אותו דבר״.1618 ביחס לאלוהים קובע שפינוזה זהות בין ממשות, עוצמה וקיום מוחלט, ומכיוון שממשות גם שקולה לשלמות אזי מתקיימת רביעיה של שקילויות: ממשות, עוצמה, קיום וממשות.1619 הזיהוי בין שלמות לבין העוצמה, או הביטוי העצמי בפועל, של אלוהים באה לכלל ביטוי במקומות רבים מאוד באתיקה, אולם משפטים 34 ו־35 בחלק ראשון מייצגים בבהירות את הקירבה לתפיסת השלמות והממשות בתורת קרשקש. 

			במשפט 34 קושר שפינוזה את עוצמתו של אלוהים במהותו: ״עוצמתו של אלוהים היא מהותו עצמה״, ובמשפט 35 הוא מחייב משפט זה מבחינה שכלית: ״כל מה שאנו משיגים שהוא בגדר יכולתו של אלוהים נמצא בהכרח״. משפט 34 נמצא בהלימה עם דעת קרשקש כי הטוב, או המצאת הנמצאות על ידי אלוהים, הם ״משיג עצמי לשלמותו״, כלומר תואר עצמי לו.1620 כיצד? עבור קרשקש הנמצאות בבחינת ״משיג עצמי לשלמותו״ זהה כאמור עם ״אהבת הטוב״ של האל.1621 אולם אותה הקבלה אפשר למצוא אצל שפינוזה בנספח של ספרו על עקרונות הפילוסופיה של דקארט משנת 1663 שנקרא Cogitata Metaphysica, שם קובע שפינוזה — בדומה לתפיסה ״משיג עצמי לשלמותו״ — כי משמעותו של ״הטוב״ ביחס לאל נובעת מכינון מציאותם של הנבראים: ״אלוהים נקרא הטוב העליון, כי הוא מועיל לכולם: באמצעות התערבותו הוא משמר את הווייתם של כולם...״.1622 המסקנה מדברים אלו היא, שעבור שפינוזה ״הטוב האלוהי״ — שהוא כינון המציאות והנבראים בפועל — זהה עם מהותו לפי משפט 34. חשוב להבין שאין בשום פנים להבין כי שפינוזה מכוון לומר שאלוהים פועל מתוקף ״הטוב״ במובן הפסיכולוגי של המילה משום שמשמעות זו יחסית בלבד,1623 ואילו ביחס לאל היא מציינת את עוצמתו מגולמת בכינון המציאות כולה כפי שראינו. לפי כך, אפשר לראות זהות בתפיסתם של קרשקש ושפינוזה את מהותו של האל ויחסה אל השקילות שבין הטוב האלוהי — שלמותו העצמית — הבאת הנבראים לידי מציאות.

			בנוסף, משפט 35 מן החלק הראשון באתיקה של שפינוזה נמצא בהלימה עם דעת קרשקש בדבר יכולת האל ויחסה אל השכל:1624 ״לפי שהוא מבואר, שהלאות, חסרון בחק השם יתברך, הוא מחויב שיהיה יכולתו בב״ת מכל הצדדין, ובכל מה שאפשר שיצויר מציאותו אצל השכל״.1625 תוקף נוסף להקבלה בין משפט 35 לבין תפיסת ״משיג עצמי לשלמותו״ של קרשקש ויחסה להכרח השכלי ניכר בכך, שאצל שפינוזה כל מה שמצויר בשכלו של אלוהים בהכרח קיים בפועל: ״השכל בין שהוא סופי בפועל ובין שהוא אינסופי בפועל, חייב להקיף את תוארי אלוהים ואת הפעלותיו״.1626 לאור דברים אלה עולה, כי אצל שני ההוגים יש חפיפה בין השכל לבין ממשותו בפועל של אלוהים. מעבר לכך, כאשר שפינוזה קובע את ההוכחה למשפט 16 בחלק ראשון באתיקה,1627 שהוא המשפט המרכזי ביותר המתאר את נביעתם ההכרחית של האופנים מן אלוהים, הוא משתמש במילה ״ממשות״ שבתורתו שקולה לשלמות.1628 לכן אין זה פלא ששפינוזה משתמש מפורשות במושג השלמות [perfectione] בהקשר של נביעת הדברים באופן של שלמות הכרחית: ״הדברים נוצרו בשלמות עליונה, מפני שנבעו באופן הכרחי מתוך טבע נתון שאין מושלם ממנו״.1629 לא ניתן להתעלם מכך שקיימת קירבה רבה מאוד בין מושג השלמות ששפינוזה משתמש בו כדי לתאר את הכרחיות נביעת הדברים מן האל, לבין דברי קרשקש כאשר הוא מתאר את אופן נביעת הנמצאות מן אלוהים מתוקף היות הדבר ״משיג עצמי לשלמותו״ — כתואר עצמי המחויב באל וזהה עם שלמותו. מכאן ניתן לומר, כי יתכן מאוד שמושג השלמות השפינוזי ויחסו לנביעת הדברים מן האל נסב אודות הבחינה של ״משיג עצמי לשלמותו״ של קרשקש.

			(2) בחינה שנייה של קירבת התוכן בין שפינוזה לקרשקש ביחס לתפיסת האל כמכונן את הנבראים נוגעת למושג ״האהבה״ והקשרו לעוצמתו בפועל של האל.1630 קרשקש, כפי שראינו מספר פעמים, מדגיש את מושג האהבה בהקשר של נביעת המציאות מן האל; האל באהבתו או עוצמתו בפועל — שהיא שלמותו ופועל מעשיו הנובעים מטובו העצמי והמוחלט — משפיע את המציאות והנבראות: ״הנה במה שישפיע מהטוב והשלמות ברצון וכוונה, הנה אם כן הוא אוהב ההטבה והשפעת הטוב בהכרח, והיא האהבה. [כי אין האהבה] זולת ערבות הרצון, והיא השמחה האמיתית. כאמרו: 'ישמח ה׳ במעשיו'״.1631 מתוך שקרשקש מגדיר את ״הטוב״ כתואר עצמי המקיף ביותר שכולל את כל השלמויות או התארים העצמיים,1632 נובע שאהבת האל שהיא שפיעת טובו, היא תואר עצמי באל המהווה ביטוי לשלמותו המוחלטת: ״ויתחייב מזה, שכל אשר יהיה השלמות יותר גדול — יהיה האהבה והערבות בחפץ יותר גדול״.1633 

			עבור שפינוזה מושג האהבה הוא התכלית האחרונה של האתיקה — באשר בוחנים את התכלית מנקודת מבט של האדם הפרטי כמופעה הסופי של האלוהות. הסבר: באשר ״אלוהים אוהב את עצמו באהבה שכלית אינסופית״,1634 הוא מבצע תנועה פנימית מעצמו חזרה אל עצמו. בתנועה זו אלוהים, בבחינת ״טבע טובע״, מכיר ואוהב את עצמו כמופע פרטי בבחינת ״טבע טבוע״ — כלומר באשר הוא מאופנן כאדם פרטי, וחוזר חלילה; אלוהים כאדם פרטי שב ואוהב את עצמו כעצם אינסופי מוחלט. מכאן אפשר להבין את הדברים הבאים של שפינוזה כפי שהם מגולמים במשפט 36 בחלק החמישי של האתיקה: 

			האהבה השכלית של הנפש לאלוהים היא אהבתו של אלוהים עצמו, שבה הוא אוהב את עצמו לא באשר הוא אינסופי, אלא באשר הוא עשוי להיות מונהר על ידי מהותה של נפש האדם הנדונה מבחינה של נצח. הווה אומר: אהבה השכלית של הנפש לאלוהים היא חלק מן האהבה האינסופית שאלוהים אוהב בה את עצמו.1635 

			האהבה העצמית של אלוהים מבוססת על מכניזם של היזון חוזר המאופיין בחוקיות טאוטולוגית: ״מכאן נובע כי באשר אלוהים אוהב את עצמו, הוא אוהב את בני האדם, ולכן אהבת אלוהים לבני האדם והאהבה השכלית של הנפש לאלוהים הן אותו דבר״.1636 עבור שפינוזה, אהבתו או ״שמחתו האמתית״ של האל הם שני היבטים של אותו הדבר: מחד, ישנו הצד המשפיע הפעיל — האל מתוקף היותו סיבת עצמו. מאידך, ישנו הצד המושפע — הנבראים מתוקף היותם סיבת זולתם. 

			הבנות אלה ממחישות את קירבתו הרבה של שפינוזה לתורתו של קרשקש: קרשקש קובע כי אהבתו של אלוהים מכוננת בפועל את מציאות הנמצאות, וכי היא היא השמחה העילאית ביותר: ״הוא אוהב ההטבה והשפעת הטוב בהכרח. והיא האהבה. [כי אין האהבה] זולת ערבות הרצון והיא השמחה האמתית. כאמרו 'ישמח ה׳ במעשיו'״.1637 כמו כן עבור קרשקש השמחה והאהבה הינן זהות מבחינת הגדרת הריגשות, אולם ״שמחה האמתית״ מתייחדת רק עבור אלוהים בהיותו פועל באהבתו את מציאות בריאותיו.1638 יתרה מזאת, קרשקש מדגיש כי אהבתו ושמחתו של אלוהים ושמחתם ואהבתם של הנבראים הם למעשה דבר אחד בעל היבטים דואליים. 

			שהשמחה במעשיו, והיא בהשפעת טובו להם בהתמדת מציאותם על הַשָּׁלֵם שֶׁבַּפָּנִים. ומזה הצד, אמרו זה במקומות (יבמות, סד׳, א) שהקב״ה מתאווה לתפילתן של צדיקים. ורצו, שלמה שהערבות והשמחה אצלו בהשפעת הטוב, והיה הטוב השלם שאפשר לאדם שידבק בשם, שזהו סוד התפילה [...] הנה כשימשך הטוב הזה ממנו הוא ערב אצלו. ועל צד הרחבת הדיבור, כביכול מתאווה לו. וההפך בהפך. כי ידיעת ההפכים אחת. והנה יהיה מטבע הברכה ״שהשמחה במעונו״ כפשוטו. ולא יצטרך לשיתוף "מקום" שיאמר על מדרגתו.1639 אבל לפי שהשמחה הזאת משותפת לבורא יתברך, בהשפעתו מהטוב, ולנבראים, במה שיקבלו מההשפעה; הנה אם כן, השמחה האמיתית היא במעונו, כלומר במשכנו.1640

			קטע זה מאור ה׳ של קרשקש ממחיש באופן ברור מגמה של השפעה על משפט 36 בחלק חמישי באתיקה של שפינוזה: בדומה לתורת שפינוזה, אהבתו או ״שמחתו האמיתית״ של האל לפי קרשקש כפולות פנים: מחד, ישנו הצד המשפיע — האל מתוקף השפעת טובו. מאידך, ישנו הצד המושפע — הנבראים. אולם — ויש לתת דגש לכך — ״הַשָּׁלֵם שֶׁבַּפָּנִים״ הוא האדם הצדיק והמשכיל לראות את היותו נובע מהשפע השופע עליו באהבת האל; זאת אנו מבינים לאור כך שבהמשך הקטע נאמר מפורשות: ״שהקב״ה מתאווה לתפילתן של צדיקים״. יתר על כן, קרשקש בוחר לסיים את דבריו אלה בהדגשה כי שמחת האל היא ״במעונו״ או ״במשכנו״. משמעות המילה ״מעון״1641 היא עולם, מקום או בית, ואילו משמעות המילה ״משכן״1642 היא מקום, מושב, או נושא. מכאן שקרשקש תופס את האלוהות כמדיום או מוטב לומר ה״מקום״ אשר פועל את כל הדברים ושבו שוכנים כל הדברים. ואכן מבחינה לוגית, אם אלוהים הוא שפועל ובו קיימים כל הדברים, אזי מתחייב מכך באופן הכרחי כי האל פועל את עצמו בתוך עצמו ולמען עצמו, והדבר עומד בהלימה לדברים אחרים שלו.1643 בדברים אלה ניכרת מגמה מטאפיזית־אימננטית ברורה. קרשקש מכנה את המצב לפיו האלוהים הוא שפועל את האדם ומתאווה לתפילותיו כ״סוד התפילה״. הרווי מכנה סוד זה בביטוי הרדיקלי, ״מהפכה קופרניקאית״, ולא בכדי: 

			אלוהים הוא המאציל והמשפיע את תפילותינו [...] בתפיסה קבלית זו יש מעין מהפכה קופרניקאית במושג התפילה: מקור התפילות והברכות אינו באדם אלא באלוהים, והמתפעל מהן אינו אלוהים אלא האדם. תפיסה קבלית זו של התפילה הולמת היטב את תורתו הדטרמיניסטית של קרשקש.1644 לשיטתו, אלוהים הוא הסיבה הראשונה של כל הסיבות ביקום, וכל הסיבות ביקום מתחייבות בהכרח ממנו [...] דבקותו של האדם באלוהים אינה אלא זהה לשפע שאלוהים משפיע על האדם […] אלוהים ״מתאווה״ לתפילתם של בני האדם, אבל, לאמיתו של דבר הוא מעורר את תאוותם להתפלל […] התפילה היא בנסתר שפע מלמעלה למטה, אם כי בגלוי היא קריאה מלמטה למעלה. בגלוי היא דבקות העובד באלוהיו, ובנסתר היא אהבת אלוהים לעובדו.1645 

			מקום נוסף המרמז לתפיסת אימננטיות בתורת קרשקש נמצא בפרשנותו האלגורית למילה ״כבוד״.1646 קרשקש מפרש את המילה ״כבודו״ כמשמעותית למילה ״מקומו״ או ״עצמותו״. הווה אומר, כבוד האל הוא מדיום מטאפיזי של עצמות האל, או מוטב לומר תואר עצמי באל,1647 שבו שוכנים כל הדברים אשר הוא פועל.1648 ״כבודו״ חודר ומהווה את הכול, כמו שהמקום הפנוי מהווה תנאי לכל גוף פיזיקלי. בהתאמה לכך וביחס ל״שמחה האמיתית״ של האל, המילה ״שכינה״ נגזרת מן השורש ש.כ.נ. שמשמעותה מורה על מקום, מושב, או נושא. גם למילה ״מעונו״ משמעותה קרובה. ולשתי מילים אלה — ״מעון״ ו״משכן״ — קירבה ואף זהות מסוימת למילה ״כבוד״, כפי שקרשקש מציין במשל ממאמר א׳, כלל ב׳, פרק א, עמ׳ סט-ע. קרשקש מכוון לכך ש״כבוד״ האל זהה עם ״מקומו״ של האל, והדברים הם חד משמעיים: היות עצמות האל נוכחת ואימננטית בעולם כמו חלל תלת־ממדי שנוכח ומאפשר כל התפשטות ואובייקט מתפשט, בבחינת ״הוא מקומו של עולם״. ״המקום״ שאלוהים מהווה באמצעות ״כבודו״ אינו סתם ואקום, אלא זו נוכחות של עצמות אלוהית ולפיכך יש להבין שהמושג מקום הוא תואר אלוהי בדומה לתואר התפשטות של שפינוזה:1649

			ולזה, להיות הש״י הוא הצורה וכלל המציאות, כי הוא מחדשו מייחדו ומגבילו, השאילו לו השם הזה, באמרם תמיד: ״ברוך המקום״ [...] ״הוא מקומו של עולם״. והיה הדמיון הזה נפלא. כי כאשר רחקי הפנוי נכנסים ברחקי הגשם ומלואו,1650 כן כבודו יתברך בכל חלקי העולם ומלואו, כאמרו (ישעיה ו, ג): ״קדוש קדוש קדוש ה׳ צבאות מלא כל הארץ כבודו". ירצה, כי עם היותו קדוש ונבדל בשלוש קדשות, שירמז בהם אל היותו נבדל משלושה עולמות,1651 הנה מלא כל הארץ, שהוא יסוד העכור שביסודות, כבודו. ומזה העניין אמרו (יחזקאל ג, יב): ״ברוך כבוד ה׳ ממקומו״. כלומר שתאר הברכה והשפע ממקומו, ר״ל מעצמותו ולא מזולתו. ויהיה הכינוי ״ממקומו״ שב אל הכבוד.1652

			מכאן אנו למדים, כי על אף היות האל נבדל מן העולם מבחינת קדושתו, הווה אומר מהותו הנבדלת, הרי מבחינת כבודו הוא חודר לכל רבדי המציאות. אולם קרשקש קובע שכבוד האל אינו נובע מתיווך זולתו או מדרגתו1653 אלא מעצמותו שלו: ״'ברוך כבוד ה׳ ממקומו'. כלומר שתאר הברכה והשפע ממקומו, ר״ל מעצמותו ולא מזולתו. ויהיה הכינוי 'ממקומו' שב אל הכבוד״. מכאן יש להבין, כי תנועת השפיעה העצמית של האל מעצמו אל עצמו היא אקט של ביטוי עצמי. אותה תנועה מטאפיזית שבה המוחלט מכיר את עצמו על ידי ביטויו כאופן סופי, מצויה מפורשות אצל שפינוזה במשפט 36 בחלק חמישי באתיקה. ואפשר למצוא זאת ביתר תוקף בעיון לאותו משפט בפירושו למילה ״כבוד״ הזהה עם פרשנותו של קרשקש, ועל כן קרוב לוודאי שגם נסמכת עליה. הסבר: עבור שפינוזה, אהבתו של אלוהים היא אופן אינסופי מתווך הנובע משכלו של אלוהים שהוא אופן אינסופי ישיר.1654 האהבה של אלוהים את עצמו על ידי עצמו, או על ידי נפש האדם, מכונה על ידי שפינוזה ״כבוד״:1655 

			אהבה זו, או ברכת אושר הזו, קרויה בכתבי הקודש בשם כבוד, ולא בלי צדק. כי בין שאהבה זו מתייחסת לאלוהים ובין שהיא מתייחסת לנפש, אפשר לקרוא לה בשם שביעות רצון עצמית של הנפש, שבאמת אינה שונה מן הכבוד (לפי הגד״ר כה׳, ל׳). כי במידה שאהבה זו מתייחסת לאלוהים, הרי (לפי ה: 35) זוהי שמחה [...] המלווה באידאה של עצמו.1656

			דברים אלה מוכיחים בבירור, כי עבור שפינוזה הכבוד הוא השמחה או האהבה של אלוהים ביחס לעצמו, או — וזה אותו דבר — ביחס למעשיו הנובעים ממנו באשר הוא מתאפנן כאופן סופי. מצב זה נכון הן כאשר הוא מתייחס לעצמו כשכלו האינסופי והן כאשר הוא מתייחס לעצמו כשכל סופי.1657

			לאור דברים אלה הקירבה הרבה בין שפינוזה לקרשקש ברורה. לדידו של קרשקש, אהבתו של אלוהים היא במעשיו וזו שמחתו האמיתית. ומכאן שאמירתו של קרשקש על כבוד האל: ״כאשר רחקי הפנוי נכנסים ברחקי הגשם ומלואו, כן כבודו יתברך בכל חלקי העולם ומלואו״ — משמעותה הינה ששמחתו של אלוהים היא בכבודו עצמו, שהרי ״תאר הברכה והשפע ממקומו, ר״ל מעצמותו ולא מזולתו. ויהיה הכינוי 'ממקומו' שב אל הכבוד״.1658 במילים אחרות; כבוד האל הוא מדיום תאריו העצמיים1659 שמהם נובעים מעשיו והוא חלק בלתי נפרד מעצמותו. הכבוד הוא משכנה של המציאות שאלוהים פועל בה, ומציאות זו קיימת מתוקף אהבתו של אלוהים ושכלפיה יש לאלוהים שמחה ושביעות רצון עצמית. מכאן שכאשר אלוהי קרשקש שמח על מעשיו שהם ״כבודו״, הוא אוהב את מעשיו הנובעים ממנו באופן הכרחי.

			חשוב מאוד גם לציין, כי כשם שבתורת קרשקש אהבת האל אינה מבטאת סבילות ביחס לאל, כך גם אהבת האל בתורת שפינוזה אינה מציינת סבילות. אהבת האל של שפינוזה, כמו זו של קרשקש, יסודה בפעילותו העצמית האינסופית: ״אלוהים אוהב את עצמו באהבה שכלית אינסופית. הוכחה: אלוהים הוא אינסופי באופן מוחלט (לפי א: הג 6), כלומר (לפי ב: הג 6), טבעו של אלוהים נהנה משלמות אינסופית, וזאת (לפי ב: 3) בלוויית האידיאה שלו״.1660 שלמות אינסופית זו ביחס לאהבתו של אלוהים את עצמו, מציינת את עוצמתו האינסופית בפועל.1661 מדברים אלה של שפינוזה עולה תמונה של פונקציונליות־מטאפיזית הזהה לחלוטין לדברי קרשקש בנושא זה, ולכן אין כמעט ספק שקרשקש הוא המקור הישיר והעיקרי לדברי שפינוזה אלה.

			נקודה שלישית: אחדות וריבוי 

			נקודה זו המשותפת לקרשקש ושפינוזה נעוצה בכך, שעובדת היות האל פועל ויודע את הנמצאות אינה מכוננת ריבוי בעצמותו. כאמור קודם,1662 עבור קרשקש קביעה זו מוסברת מתוקף עקרון הקדימות האונטולוגית של האל לנבראים — האל אינו מתעצם ממושאי ידיעתו, משום שהוא עצמו פועל אותם: 

			למה שהוא מבואר בידיעתו שהיא המקנה המציאות והעצמות לזולתו מהנמצאות, כל שכן שהוא מבואר שאינו מתעצם בזולתו, ואין ידיעתו אותם מחיבת ריבוי בעצמותו [...] אבל אחר שהתבאר שהוא המקנה מציאות לזולתו מהנמצאות, הנה הוא מקור ומבוע אחד פשוט, שברצונו הקדום העצמי מקנה המציאות לזולתו, אחד היה או רבים.1663

			באמצעות צעד זה קרשקש מגדיר תנאי בעל שני היבטים אודות כינון של ריבוי: (1) מבחינה קיומית, ריבוי חייב לנבוע ממקור חיצוני, כלומר בעל הריבוי חייב להיות מורכב מפרטים המגדירים ומכוננים אותו. מכאן נגזר שריבוי שייך לדבר שאינו סיבת עצמו. (2) לחילופין, מבחינה שכלית, ריבוי הוא מצב של שכל שמתעצם בהשכלתו מגורמים החיצוניים לעצמו, אותם הוא משכיל באופן ״פסיבי״. כלומר זהו שכל שמקבל את ידיעותיו ממקור חיצוני. קרשקש מבהיר כי ביחס לאלוהים אין הדברים כך, משום ששכלו של אלוהים הוא שכל מכונן מציאות. מכאן נובע שהאל אינו פועל את הנמצאות באמצעות מתווך חיצוני לו, אלא הוא עצמו שפועל אותם, על כן מציאות הנמצאות היא ביטוי עצמי של אלוהים. באופן אחר ניתן אולי לתאר את ידיעת אלוהים כידיעה אנליטית שכל תכני ההכרה כלולים בה אפריורי. זאת בניגוד לידיעה סינתטית שרוכשת את תכניה באופן אפוסטריורי־דיסקורסיבי. מתפיסתו זו של קרשקש נובע, כי כל מה שנפעל על ידי אלוהים נמצא בתוך אלוהים. הסבר: מכיוון שאין שום דבר מחוץ לאלוהים, שהרי הוא מקור המציאות עצמה, לא קיים גורם שפועל עליו או שמכוחו אלוהים משכיל את מושכלותיו. על כן אלוהים מוגדר כ״מבוע אחד פשוט״.1664 את אותו העקרון המטאפיזי של קרשקש הקובע מהו ריבוי הן בבחינה קיומית והן בבחינה שכלית, אפשר למצוא באופן מובהק אצל שפינוזה כבר בתחילת דרכו: 

			אשר לחלקים שבטבע [...] לעולם אין החלוקה חלה בעצם, אלא תמיד רק באופנים של העצם [...] החלוקה או ההיפעלות, מתרחשת איפוא תמיד באופן [...] ולא לגבי העצם בו הוא תלוי. ובאשר לעניין האחר [...] אין דבר מחוץ לאלוהים, ושהוא סיבה פנימית. והנה ההיפעלות היא באמת אי־שלמות כאשר הפועל והנפעל שונים הם, כי הנפעל תלוי בהכרח במה שגרם לו את ההיפעלות מבחוץ; ולזאת אין מקום אצל אלוהים שהוא שלם. ועוד: לעולם אי אפשר לומר על פועל כזה, הפועל בתוך עצמו, שיש בו אי־שלמות של הנפעל, מפני שאין הוא מופעל על ידי זולתו. בדומה לשכל, שהוא — כדברי הפילוסופים — סיבת מושגיו; אך מכיוון שהוא סיבה פנימית, מי זכאי לומר שהוא בלתי שלם, כל אימת שהוא מופעל על ידי עצמו. ולבסוף, מאחר שהעצם הוא הראשית של כל אופניו, הרי הרבה יותר לכנותו פועל מאשר נפעל״.1665 

			לאור דברים אלה ניכר כי שפינוזה קובע עקרון לפיו ריבוי — כלומר; חלוקה או היפעלות — הוא תולדה הנוצרת עקב הִפָּעֲלוּת מגורם חיצוני. אולם מכיוון שהאל הוא סיבתם הפנימית של כל הדברים, אשר פועל בתוך עצמו אין הריבוי חל לגביו. ניתן להיווכח מדברי שפינוזה אלו כי שני הקריטריונים שמציב קרשקש להגדרה של דבר בעל ריבוי חלים באופן מובהק בציטוט זה של שפינוזה; כשם שאלוהים פועל את הכל בתוך עצמו כך שכלו של אלוהים הוא סיבת מושגיו.

			הסבר נוסף לתפיסה האריתמטית של שפינוזה ביחס לאלוהים נמצא באיגרת 50. מאיגרת זו עולה, כי עבור שפינוזה לא רק שאלוהים אינו בעל ריבוי, הוא אף אינו מוגדר כאחד או כיחיד. זאת משום שלדעת שפינוזה כל קטגוריה מספרית מגדירה את אלוהים תחת סוג של המספר, וכל סוג בבחינת עצמו מגדיר את אלוהים כצורה של תפיסה האנושית. למעשה שפינוזה קובע כי האחדות אינה שייכת למהותו של אלוהים אלא רק לאופן מציאותו מבחינת אינסופיותו המוחלטת והבלתי נחלקת, אשר זהה עם הגדרת אלוהים:1666 

			אפשר לכנות את אלוהים אחד או יחיד לא על דרך הדיוק הראוי, אני משיב ואומר, שניתן לכנות דבר — אחד או יחיד רק מבחינת מציאותו בלבד, אך לא מבחינת מהותו; שכן אין אנו משיגים את הדברים במספרים אלא לאחר שכללנו אותם במין משותף [...] אבל מכיוון שמציאות אלוהים היא מהותו עצמה, ומכיוון שאין ביכולתנו לצור לנו מושכל כללי של מהותו, ודאי הוא שכל המכנה את אלוהים אחד או יחיד, אין לו מושכל אמיתי עליו, או מדבר עליו שלא כראוי.1667

			לאור דברים אלה אפשר להבין שאחדות האל אינה מהותו אלא דבר־מה המתאר את אופן מציאותו, וזו בדיוק תכליתן של הסגולות בתורת שפינוזה. ואכן שפינוזה מכנה את אחדות האל סגולה:1668 

			כל מה שבני אדם מייחסים לאלוהים מחוץ לשני תארים אלה [מחשבה והתפשטות], מוכרח להיות (במידה שהוא שייך לו בכלל) כינוי חיצוני, כגון: שהוא נמצא מתוך עצמו, שהוא נצחי, יחיד, בלתי משתנה וכו [...] כל אלה הן סגולותיו של האל מבלי שיודיענו, בכל זאת, מה הוא.1669 

			תיאור אחדותו של אלוהים כסגולה או כמושא שכלי מצוי כבר אצל קרשקש, כאשר הוא מגדיר את תארי האחדות, הקדמות והמציאות של האל כ״בחינות שכליות״: ״כן הוא ענייני התארים באל יתברך. וכל שכן הקדמות, שאיננו אלא בחינה שכלית שהוא בלתי הוה. והמציאות, שהוא הוראה היותו בלתי נעדר. והאחדות, שהוא מורה על היותו בזולת ריבוי בעצמו״.1670 הבחינות השכליות בתורת קרשקש — כמו הסגולות בתורת שפינוזה — הן מעין תכונות הכרחיות המתחייבות מטבעו של האל, אולם אין להן מעמד אונטולוגי במהות האל כשלעצמה כשם שיש לתואר העצמי הקרשקשיאני או לתואר השפינוזי.1671 

			הנקודות המשותפות הללו מעידות אפוא על השפעה יוצאת דופן של קרשקש על שפינוזה הן בהגדרת הקריטריון לריבוי, הן ביחס למעמד אחדות האל כסגולה־בחינה שכלית, והן באופן שבו הם תופסים את מעמד מציאות הנבראים אל מול האל — עבור שניהם אלוהים הוא סיבה פנימית לדברים והכול אימננטי בעצמותו; מכאן הקביעה באשר לאי־הגדרת המספר בכלל ביחס לאל, אלא כבחינה שכלית או סגולה.

			נקודה רביעית: אימננטיות ומציאות הנמצאות והאופנים 

			נקודה זו ממחישה את הקירבה של שפינוזה לקרשקש מתוקף קביעתו של קרשקש כי האל מכונן ופועל את הנמצאות ללא תיווך, הווה אומר: התולדות נמצאות בתוך אלוהים ונפעלות על ידו ועל כן הוא יודע אותם מתוך עצמותו. כדי לעמוד על מהותו של יחס זה, יש להתמודד עם הבדל טרמינולוגי בתורתם: שפינוזה מכנה את הפעלות אלוהים כ"אופנים״ או "דברים פרטיים״, והם גם מוגדרים כ״הפעלות״ או כ״תכונות״1672 של העצם. קרשקש מכנה את הדברים ״נמצאות״1673 וגם ״נבראים״.1674 מהו אם כן ההבדל בין ״אופנים״ או ״דברים פרטיים״ לבין ״נמצאות״ או ״נבראים״? האם ל״נמצאות״ ול״נבראים״ בתורת קרשקש אותם המאפיינים כמו ״האופנים״ בתורת שפינוזה?

			על מנת לתאר את האופנים, שפינוזה משתמש, בעיקר בכתביו המוקדמים, במילה Creata.1675 משמעות מילה זו בשימושה המוקדם של שפינוזה מקבילה וזהה למושג האופן שלו, למעט העובדה שלדעת שפינוזה אין כלל קיום לדברים נבראים מחוץ לשכל האנושי (בריאה היא אופן חשיבה שגוי). מה שקיים באמת זה רק אלוהים ואופניו:1676

			מקרים ואופנים אינם נבראים. מהגדרה זו עולה באופן מספק שאין בריאה של מקרים ושל אופנים: כי הם כנראה נוצרו בנפרד מאלוהים [כלומר; על ידי עצם אחר — מה שכמובן בלתי אפשרי]. לא היו זמן או התמדה [duration] לפני הבריאה. לבסוף, איננו יכולים לדמיין שום זמן או התמדה לפני הבריאה, אלא זמן והתמדה מתחילים עם הדברים. משום שזמן הוא אמת המידה [measurement] של ההתמדה, או ליתר דיוק הוא אינו אלא אופן של חשיבה.1677

			לאור העובדה ששפינוזה משתמש במילה ״נבראים״ בכתביו במוקדמים, יש יסוד לקישור עקרוני בין שני ההוגים. אבל מדוע שפינוזה החליף את המילה נבראים באופנים? עניין זה יבורר בהמשך. על תשובה זו ננסה לענות בסוף החקירה הנוכחית. 

			מהי אם כן מהות ההבדל בין ״אופנים״ לבין ״נמצאות״. את ראשית התשובה לכך ניתן לחלץ מקביעתו של שפינוזה, כי לישות של דבר שייכים אופניו ולא המקרים שלו, משום שמקרים הם רק מה שהשכל תופס אודות דבר אך לא מה שקיים באופן ממשי.1678 ומהו בדיוק האופן וכיצד האופן בא לידי ממשותו או מציאותו? התשובות לשאלות אלה נעוצות בהגדרת האופן, שהרי לפי שפינוזה הגדרת דבר שקולה לממשותו: ״באופן אני מבין את הפעלות העצם, או את מה שנמצא בתוך דבר אחר, שבאמצעותו הוא גם מושג״.1679 מכאן שאופן הוא הפעלה, איכות או תכונה של העצם. מציאותו של אופן מגולמת אם כן בהיותו מתקיים בתוך אחר ומושג באמצעות זולתו באופן ממשי ולא שכלי בלבד. היחסים הדואלים של קיום בתוך אחר והיות מושג באמצעות אחר, מגולמים בכך שהאופן מושג כתכונה מתכונות העצם.1680 ראיה לכך שהאופנים מושגים וקיימים בתוך אלוהים כתכונות שלו היא דברי שפינוזה בהוכחה למשפט 16 בחלק ראשון באתיקה, אשר משמש כמשפט העיקרי באתיקה שבו קובע שפינוזה את נביעת האופנים מאלוהים.1681 בצורה הפוכה, היות האופנים תכונותיו של העצם משמעותה כינון של מסכת תנאים אונטולוגים דואליים: קיום באחר והיות מושג באמצעות זולתו. 

			בחינה של מעמד הנמצאות או הנבראים בתורת קרשקש — בדומה למעמד האופנים בתורת שפינוזה — מעלה כי ישנן ראיות להתניה דואלית של מציאות הנמצאות הן מבחינת הקיום והן מבחינת ההמשגה: קרשקש טוען כי שכלו של אלוהים מכונן את מציאות הנמצאות באשר הוא תופס אותם כמושכלו. קרשקש גם מציין מפורשות, כי זו אינה השכלה פסיבית־חושית כשלנו אלא השכלה מכוננת מציאות, ובכך נבדל שכלנו משכלו של אלוהים.1682 מכאן נובע שדבר מושכל על ידי שכלו של אלוהים זהה למציאות הדבר בפועל,1683 שכן ידיעת האל את הנמצאות ומציאות הנמצאות הם דבר אחד עם עצמותו:1684 ״ידיעתו ושלמותו אחד, ובידיעתו עצמו וציור רצונו אשר הוא עצמו, קנו הנמצאות זולתו מציאותם״.1685 ובכך צומח התוקף למציאות הנמצאות מן הזהות שבין ידיעתו של האל לבין עצמותו של האל. תפיסה זו של קרשקש שונה מתפיסת הזהות שבין השכל המשכיל והמושכל של אריסטו־רמב״ם1686 בכך, שהמושכלות נובעים מ״תאריו העצמיים של האל״ ולא ממהות האל.1687 בנוסף, מציאות הנמצאות בתורת קרשקש, כמו האופנים של שפינוזה, אינה נובעת בשל היותם מושגים בשכלו של אלוהים, אלא מתוקף ידיעתו ושלמותו של האל בבחינת היותו פועל אותם בעצמו.1688 כלומר, ההמשגה השכלית של אלוהים את הנמצאות מבטיחה את קיומם הממשי של הנמצאות באמצעות ובתוך אלוהים מתוקף היות ידיעת האל זהה עם עצמו.1689 מכאן שבתורת קרשקש הנמצאות תלויות באלוהים הן מבחינה מושגית — על ידי שכלו של אלוהים, והן ומבחינה קיומית — על ידי היותם נפעלות באמצעות אלוהים ומתקיימות בתוך ״כבוד״ אלוהים שהוא ״מקומו״, הווה אומר נוכחותו האימננטית במציאות שבה שוכן הכול.1690 תפיסה זו של קרשקש עולה בקנה אחד עם תפיסת שפינוזה את האופן כ״מה שנמצא בתוך דבר אחר, שבאמצעותו הוא גם מושג״.1691

			עתה, לאור הבנת היחס בין האל לנמצאות בתורת קרשקש, יש להמשיך ולשאול האם לא ניתן לראות בנמצאות גם תכונות, או מודיפיקציות פרטיות של אלוהים. גם כאן התשובה חיובית. הסבר: כאשר שפינוזה מציג את משפט 16 הקובע את הכרח נביעת האופנים מן העצם הוא טוען בהוכחה שמתוך הגדרה נובעים תכונות הדבר ועל כן הגדרתו של דבר בעל ממשות מוחלטת מחייבת הסקת עושר אינסופי של תכונותיו.1692 מכאן נובע (בין השאר) ש"אלוהים הוא סיבתם הפועלת של כל הדברים העשויים להיכלל בתחומו של שכל אינסופי״.1693 לטיעון זה שני שלבים: ראשית, שפינוזה קושר בין הגדרה לבין תכונות ויחסם לשכל; ככל שמהות דבר כוללת יותר ממשות, כן השכל מסיק אודותיו יותר תכונות.1694 שנית, מן השלב הראשון נובע כי כיוון שמהות אלוהים אינסופית באופן מוחלט אזי אלוהים, באשר הוא בעל שכל אינסופי המשכיל את עצמו, הוא הסיבה הפועלת של כל הדברים, הווה אומר תכונותיו.1695 

			אותו מהלך לוגי של כינון מציאות הנמצאות מכוח שכלו של אלוהים כשהוא תופס את הדברים כתכונותיו, מצוי אצל קרשקש בצורה הפוכה: לפני שקרשקש פותח את דיונו על ידיעת אלוהים הוא קובע שלוש אקסיומות. הראשונה שבהן: ״שידיעתו יתברך מקפת במה שאין לו תכלית״.1696 בשלב מאוחר יותר (לאחר שהפריך את דעת החושבים כי ידיעתו של אלוהים אינה יודעת את הפרטים) הוא קובע כי ידיעה אינסופית זו של אלוהים זהה לעצמותו ורצונו, ומכוח ידיעה עצמית ורצונית זו נובעת מציאות הנמצאות, הווה אומר: באשר אלוהים משכיל את מהותו ורצונו שלו, הוא מכונן את מציאות הנמצאות. נקודה זו נאמרת מפורשות בדברי קרשקש: ״שמידיעתו עצמו וציור רצונו אשר הוא עצמו, קנו הנמצאות זולתו מציאותם״.1697 מדברים אלו עולה הקבלה חשובה מאוד בין ההוגים מבחינת צורנית: ראשית, עבור שניהם שכלו האינסופי של אלוהים משכיל את מהותו העצמית האינסופית. שנית, מפעולה הכרחית אוטונומית־רפלקסיבית זו נובעת התפרטות העצמיות של האל כאופנים או הנמצאות. ניתן אפוא לומר כי מבחינה פונקציונלית אין הבדל בין המילה ״אופנים״ לבין המילה ״נמצאות״, אלא ששפינוזה מרחיב את הנושא בהגדירו את מה שהשכל מסיק אודות מהותו של דבר — כתכונותיו. ובכך למעשה ההבדל שבין המילה ״אופנים״ לבין המילה ״נמצאות״ הינו הבדל בשם בלבד. 

			כעת אפשר לנסות ולענות על השאלה מדוע שפינוזה בחר להמיר את המילה נבראים במילה אופנים: ראשית, אפשר להניח כי שפינוזה הושפע מהמונחים שהיו מקובלים בקרב הפילוסופים בתקופתו, שהשתמשו בתיאור אופנים ולא נבראים. שנית, המילה creata מעוררת אסוציאציה של בריאה מן אין, תפיסה ששפינוזה שלל. שלישית, יש להניח כי שפינוזה הגיע למסקנה שנכון יותר לתאר את הנמצאות כאופנים, מכיוון ש״מושגו או הגדרתו של דבר צריך להיות כזה שאפשר להסיק ממנו את כל סגולות הדבר כשהוא לעצמו בלבד וללא קשר עם דברים אחרים״.1698 מכאן שאם לוקחים הגדרה זו לקצה הלוגי, נובע בהכרח כי שום דבר נברא1699 או לא נברא1700 אינו עונה להגדרה זו מלבד אלוהים, שרק הוא באמת סיבת עצמו, ולכן הוא היחידי שניתן להסיק מתוקף עצמו את כל תכונותיו או אופניו.1701 רביעית, קרשקש ממעט להשתמש במילה ״נבראים״ ומרבה להשתמש במילה ״נמצאות״. נראה שלמילה ״נמצא״ בתורתו משמעות הן של עצמות והן של מקרה, אולם מתוך שהכול נובע ונפעל מעצמות של האל נובע כי רק האל הוא בעל עצמות אמיתית: ״למה שהיה השי״ת הוא הפועל לכל הנמצאים, עצמים היו או מקרים. היו הפרטים במה שהם פרטים שופעים מעצמותו״.1702 מכאן שאפילו אם קרשקש אינו טוען זאת מפורשות, קיימת בתורתו היררכיה דואלית של עצמים: מחד, אלוהים שהוא העצם במלוא מובן המילה. מאידך, עצמים משניים שנובעים מעצמותו של האל. נקודה זו בתורת קרשקש מקבילה לתפיסה של היררכית העצמים בתורתו של דקארט,1703 ויתכן שהייתה ידועה לשפינוזה והובילה אותו לשלילת מושג הנמצאות ואימוץ האופנים כמושג בלעדי.

			על אף הקירבה בין קרשקש לשפינוזה, נראה כי יש הבדל מהותי ביניהם בבחינת רצון לעומת הכרח, באשר לכינון הנבראים: עבור שפינוזה, נביעת האופנים מתרחשת כהכרח לוגי מתוך מהותו וממשותו של דבר כי השכל לבדו משיג את מהותו, ואין כאן שום תפקיד לרצון. אצל קרשקש יש לרצון חלק משמעותי בכינון הנמצאות, שהרי הרצון קשור באופן בלתי נפרד לעצמות ולרפלקסיה העצמית. אם כך מהו יסוד ההבחנה המבדילה בין המכניזם של השכל השפינוזי לבין הידיעה הרצונית־עצמית של קרשקש בכינון הנבראים? רמז לכך ניתן למצוא אצל שפינוזה בעיון למשפט 17 בחלק ראשון באתיקה, לאחר המשפט הקודם שבו הציג את נביעת האופנים כתכונות העצם: 

			לא הרצון ולא השכל אינם שייכים לטבעו של אלוהים [...] אם השכל שייך למהות האלוהית, הרי שלא כמו שכלנו, אי אפשר שיהיה מטבעו מאוחר לדברים שהוא משכיל [...] וגם אי אפשר שיתקיים בזמן אחד אתם; שכן אלוהים קודם לכל הדברים מבחינת הסיבתיות (לפי א: 16 נ 1). אדרבה, האמת של הדברים ומהותם הצורנית [בפועל] היא כפי שהנה, מכיוון שהיא כך באופן אובייקטיבי [היצגי] בשכלו של אלוהים. יוצא כי שכלו של אלוהים, באשר הוא מושג כמכונן את מהות אלוהים, הוא לאמיתו של דבר סיבתם של הדברים, גם הסיבה למהותם וגם הסיבה לקיומם. ודומה שדבר זה ראו גם אלה שאמרו כי שכלו של אלוהים, רצונו ויכולתו הם דבר אחד.1704 

			את הדברים שלעיל ניתן לחלק לכמה מרכיבים ודרכם לזהות את השפעתו של קרשקש על שפינוזה מתוקף קרבת היחס שבתפיסת שכלו של אלוהים:

			ראשית, שפינוזה קובע כי הרצון והשכל אינם שייכים לטבעו של אלוהים. אולם ללא ספק שפינוזה חשב כי השכל והרצון שייכים לדברים הנובעים מתוך טבעו של אלוהים באופן הכרחי ואינסופי (כאופנים אינסופיים).1705 מכאן ניתן להסיק שדברי שפינוזה: ״ודומה שדבר זה ראו גם אלה שאמרו כי שכלו של אלוהים, רצונו ויכולתו הם דבר אחד״,1706 אינם מכוונים לדעת אריסטו1707 ורמב״ם,1708 שאמרו כי שכלו של אלוהים זהה עם מהותו. זאת משום שבתחילת המשפט שפינוזה קובע מפורשות כי ״לא הרצון ולא השכל אינם שייכים לטבעו של אלוהים״. לשון אחר: שפינוזה מסכים אם אריסטו־רמב״ם כי שכלו, רצונו ויכולתו של אלוהים הם דבר אחד;1709 אולם הוא אינו מסכים כי הרצון ושהשכל שייכים למהותו של אלוהים. לדידו הרצון והשכל שייכים לדברים הנובעים באופן הכרחי ממהותו. כאשר בוחנים את דבריו של קרשקש אודות מעמד שכלו של אלוהים, אפשר להיווכח כי דברי שפינוזה הולמים במדויק לדעת קרשקש המאוחר,1710 לפיה מחד, שכלו רצונו ויכולתו של אלוהים הם דבר אחד,1711 ומאידך שכלו של אלוהים מוגדר כתואר עצמי ולא כמהות.1712 כלומר השכל והידיעה שייכים בהכרח למהות אלוהים אך הם אינם המהות בבחינת עצמה, שהרי לדעת קרשקש: ״מציאותו נגלה ומפורסם, ומהותו נעלם תכלית ההעלם״.1713 על סמך ההלימה בין כוונתו השלמה של שפינוזה בדבריו אלו ובין דעת קרשקש על אחדות שכלו ורצונו של האל ואי־שיכות שכלו של אלוהים למהותו, נכון להסיק כי דברי שפינוזה מכוונים לדעת קרשקש יותר מאשר לדעת רמב״ם. 

			שנית,1714 ראיה נוספת הקושרת את דברי שפינוזה אלו אל קרשקש ולא אל אריסטו־רמב״ם מבוססת על הצורה והתוכן בעיון למשפט 17 בחלק ראשון באתיקה, כדי לקבוע כי שכלו של אלוהים מכונן את מציאותם של הנבראים. קודם כל, שפינוזה פותח בכך שהוא מבחין בין שכלנו לשכלו של אלוהים: ״אם השכל שייך למהות האלוהית, הרי שלא כמו שכלנו, אי אפשר שיהיה מטבעו מאוחר לדברים שהוא משכיל [...] אלוהים קודם לכל הדברים מבחינת הסיבתיות (לפי א: 16 נ 1) אדרבה, האמת של הדברים ומהותם הצורנית ]בפועל] היא כפי שהנה, מכיוון שהיא כך באופן אובייקטיבי [היצגי] בשכלו של אלוהים״. שפינוזה מסביר, כי בניגוד לשכלנו שכלו של אלוהים קודם לכל הדברים במובן זה, שאצל שכל אלוהים ישנה אידאה הולמת עבור כל אופן שקיים בכל התארים. כלומר שכלו של אלוהים מבטא כוח היוצר מציאות ולא מגלה מציאות. 

			לאחר שהסביר את טבעו הייחודי של שכל אלוהים ואת ההבדל בין שכלנו לשכלו, מסיק שפינוזה כי ממהותו הייחודית של שכל אלוהים נובע שהאל הוא הסיבה לקיומם ומהותם של הנבראים: ״יוצא כי שכלו של אלוהים, באשר הוא מושג כמכונן את מהות אלוהים, הוא לאמיתו של דבר סיבתם של הדברים, גם הסיבה למהותם וגם הסיבה לקיומם״. שפינוזה מסביר כי הדברים הינם בעלי קיום מפני שיש להם ייצוג בשכלו האינסופי של אלוהים, ומכאן מחויבת מציאותם בתואר ההתפשטות כדברים ממשיים.1715 הלימה צורנית ותוכנית לטיעונו זה של שפינוזה מצויה אצל קרשקש בדיוק מפליא: לאחר ששלל את דעת אלה שסבורים כי שכלו של אלוהים אינו יודע ואינו פועל את הנבראים, קרשקש מציג את משנתו.

			תחילה הוא פותח בהצגת מהות שכלו של אלוהים ותיאור ההפרש שבין שכלנו לשכלו: ״ההפרש המיוחד שבין ידיעתו יתברך וידיעתנו, כפי שנתבאר מצד העיון והקבלה האמתית [...] שמידיעתו וציור רצונו קנו הידועים המציאות. וידיעתנו אצולה וקנויה מהידועים, באמצעות החוש והדמיון, כמו שהתבאר בספר הנפש לאריסטו״.1716 בשלב הבא, לאחר שהציג את מהות שכלו של אלוהים, קרשקש קובע כי מתוך ששכלו של אלוהים משיג את עצמותו נובעת מציאותם של הנמצאות: ״והנה ידיעתו ושלמותו אחד, בידיעתו עצמו וציור רצונו אשר הוא עצמו, קנו הנמצאות זולתו מציאותם״.1717 מהקבלה מופלאה זו ניתן לקבוע בסבירות גבוהה, כי לתפיסת מציאות הנבראים של קרשקש השפעה לא מבוטלת על שפינוזה. עם זאת יש לציין, כי גם רמב״ם בדעה שאלוהים מכונן את הנבראים כמעשיו מתוך שהוא יודע את עצמו: ״כי בידיעתו את אמיתת עצמותו בלתי־משתנה הוא יודע את כל מה שמתחייב ממעשיו כולם״.1718 אולם ההבדל הגדול שמפריך את הקשר בין שפינוזה לרמב״ם ולעומת זאת מחזק את הקשר של שפינוזה לקרשקש, נובע מן העובדה שהן קרשקש והן שפינוזה חושבים כי אלוהים פועל ויודע את הנבראים מתוך עצמותם שלהם, ולעומתם רמב״ם קובע כי מעמד הנבראים הם רק בבחינת ״מעשיו״ של האל, ועל כן ״אין הוא יודע את הדברים מתוכם, כך שהיו חלים ריבוי והתחדשות״.1719 

			שלישית, שפינוזה מציין את ״אלה שאמרו״ באור חיובי. משמעות הדבר היא שאלה שהגיעו למסקנה ״כי שכלו של אלוהים, רצונו ויכולתו הם דבר אחד״ דעתם דומה לשלו (אשר לדעת עצמו הוא צודק). מסקנה זו הגיונית ביותר אם מקבלים בוחנים את הראיות משני הסעיפים הקודמים: (1) שתפיסת שפינוזה מצויה בהלימה לדעת קרשקש כי ״שכלו של אלוהים, רצונו ויכולתו הם דבר אחד״. (2) שתפיסת שפינוזה ניצבת בהלימה לדעת קרשקש כי ״לא הרצון ולא השכל אינם שייכים לטבעו של אלוהים״, שהרי עבור שפינוזה השכל הוא אופן אינסופי ישיר של המחשבה ועבור קרשקש הוא תואר עצמי. (3) ששפינוזה אמנם מסכים עם דעתם של אריסטו־רמב״ם שרצונו ושכלו של אלוהים הם דבר אחד, אך הוא חולק על דעתם שרצונו ושכלו של אלוהים שייכים למהותו. 

			לאור דברים אלה ניתן לומר, כי קרוב לוודאי ששפינוזה בחן באור חיובי את דעת קרשקש על שכלו של אלוהים ואופן נביעת הנמצאות ממנו. מגמה זו גם קוהרנטית ועולה בקנה אחד עם העובדה ששפינוזה מציג את הוכחת האל של קרשקש באיגרת 12 באור חיובי. מתוך כך הגיוני להניח ששפינוזה ראה קירבה משמעותית בין תפיסתו המטאפיזית את שכלו של אלוהים לבין התפיסה של קרשקש. עם זאת אין בכך כדי לטעון שיש זהות מוחלטת בתפיסת האלוהות שבין השניים, שהרי אלוהי קרשקש הוא אלוהים שיש בו היבטים פסיכולוגים־רגשים מובהקים ואילו אלוהי שפינוזה אינו כזה.

			נקודה חמישית: זמן, משך ונצח 

			הנקודה הקריטית האחרונה אודות תפיסת הנבראים של קרשקש והיתכנות השפעתה על שפינוזה, נוגעת באופן ספציפי למושגים זמן, משך ונצח והקשרם למציאות הנמצאות או האופנים. אריסטו1720 קבע את הזמן באופן יחסי לתנועה — תנועה מודדת זמן.1721 פלוטינוס קבע כי מהות הזמן נובעת מהמשך שהוא הגילום הקונקרטי שנובע מן הנצח או מהאחד המוחלט.1722 לדעתו, מכיוון שהזמן הוא תולדה של המשך (או ״התמדה״ לפי שפינוזה ו״התדבקות״ לפי קרשקש) הטהור, אזי הוא אינו עומד ביחס לתנועה אלא ההפך — התנועה היא שעומדת ביחס למשך ומודדת אותו, וכך נוצר הזמן. מהות המשך לפי פלוטינוס היא נצחיותו של האחד המוחלט שאינו ניתן להגדרה;1723 אחד נצחי זה הוא החיים עצמם ויסוד כל חיים המזוהה עם האל.1724 נצחי זה הוא בעל הכרח של ביטוי עצמי אוטנטי, אשר מגלם את עולמו הפנימי — ״העולם הנצחי״ — כבבואה עצמית בתוך הזמן שהוא ״העולם הגשמי״.1725 מכאן יובן כי יסוד זמן־עולמנו נובע מהנצח עצמו והוא מהותו. ומכיוון שמהות הזמן הוא הנצחי הרי הוא אינו בר מדידה, על כן התנועה היא שמשמשת למדידת הזמן.

			במטאפיזיקה של פלוטינוס מצויות בהקשר זה שתי הבחנות קריטיות:1726 (א) זמן שאינו מוגדר. זהו הנצח עצמו הזהה עם אלוהים. מהותו מגולמת בהתמד שבזמן מוגדר. (ב) זמן מוגדר. זהו הזמן של עולמנו שנוצר ממהות הנצח או מפעילותה של נפש העולם. קרשקש, בהמשך לפלוטינוס, קובע כי מהות הזמן היא המשך או ה״התדבקות״. המשך הוא מדיום אינסופי ומוחלט, וכאשר הוא נמדד באמצעות תנועה או מנוחה נוצרת תפיסת הזמן, שהיא אינטרוול סופי ומוגדר הנגזר מהמשך האינסופי: ״הגדר הנכון בזמן, יראה שהוא: שיעור התדבקות התנועה או המנוחה שבין שתי עתות״.1727 לדברי קרשקש, המשך והזמן אינם תלויים בגופים מתנועעים כלשהם, אלא הם תופעה שכלית טהורה: ״ולזה יראה מציאות הזמן בנפש".1728 קרשקש קובע אפוא ארבעה מאפיינים אשר הם אנטגוניסטים לתורת מקום־זמן של אריסטו:1729 (1) אי־תלות המקום והזמן; (2) אינסופיות המקום והזמן; (3) היות המקום־זמן גודל רציף אינסופי; (4) היות המקום־זמן נמדד באינטרוולים מוגדרים. 

			לאור הבנת תורת הזמן של קרשקש,1730 יש לשאול מה אם כן יחסה של תורת הזמן שלו אל הנמצאות? תורת קרשקש קובעת כי שכלו של אלוהים מכונן מציאות, על כן כאשר שכלו של אלוהים חושב את הנמצאות הוא מכונן את מציאותם.1731 קרשקש מציג קביעה נוספת אודות היחס בין האל לבין הזמן, התנועה ומציאות הנבראים, והיא המענה שלו לספק הרביעי1732 השולל את ידיעת הפרטים מאלוהים בטענה שהזמן הוא מקרה של תנועה. ומכיוון שכל הדברים עומדים תחת הזמן, לא יתכן שאלוהים ידע את הפרטים המשתנים משום היותו בלתי משתנה. לספק זה משיב קרשקש: 

			ואם הרביעי, הלקוח מאשר הפרטים זמניים, והזמן הוא מקרה נמשך לתנועה. הנה אם קובל זה, אין מקום לספק הזה. למה שידיעתו היא המקנה המציאות להם ולזמן ולתנועה. וכל שכן שהתבאר במאמר הראשון1733 שקרות ההקדמה ההיא, שאין הזמן מקרה נמשך לתנועה.1734 

			בדברים אלו קרשקש מצביע על כך שידיעת אלוהים אינה נגזרת באופן פסיבי ממציאותם של הנבראים, הזמן והתנועה, אלא מכוננת את מציאותם באופן אקטיבי. על כן אין ידיעתו נגזרת (Derivative) אלא יוצרת (Creative). הסבר עמוק יותר: מתוך שמציאות הנבראים היא בזמן, ומכיוון שמציאות הזמן היא בנפש, נובע כי ״שכלו של אלוהים״, בהיותו יודע את הנבראים, פועל את מציאותם בזמן או בנפשו שלו.1735 יש לזכור כי בתורת קרשקש ״כבוד אלוהים״1736 הוא המדיום האינסופי של ״המקום״, ריק מטאפיזי שפרטי המציאות שוכנים בו.1737

			יתרה מזאת, אני רואה לנכון לקבוע ש״כבוד אלוהים״ בתורת קרשקש מהווה לא רק מדיום אינסופי של המקום אלא גם מדיום אינסופי של המשך בשל מהסיבות הבאות: (1) בתורת קרשקש יש הלימה מוחלטת בין מאפייני המקום למאפייני הזמן; שניהם אינם תלויים בגורם גשמי, הם אינסופיים, רציפים ונמדדים באינטרוולים. (2) בתורת קרשקש קיימת תלות הכרחית בין הזמן למקום. כל דבר שמצוי בתוך ״המקום״ חייב להתקיים בזיקה לממד הזמן, משום ש״המשך״ משמש כמצע שבו נמדדים אינטרוולים של תנועה ושל המנוחה המגדירים את מציאותו של דבר מסוים. (3) הקירבה של תפיסת המשך של קרשקש לפלוטינוס מבהירה את טבעו של המשך בתורת קרשקש; כשם שעבור פלוטינוס המשך אינו לניתן מדידה, אינסופי ומשמש מצע עבור הזמן המוגדר האמפירי שבו מצויים הדברים כולם, כך גם המשך בתורת קרשקש הינו אינסופי, בלתי מתחלק, בלתי תלוי ונחלק לאינטרוולים הקוצבים את הזמן שבו מצויים כל הדברים. ככזה ״המשך״ בתורת קרשקש הוא מהווה את ״המקום״ של הדברים לא רק מבחינת מיקום חללי אלא גם מבחינת ממשותם הזמנית.

			לאור הראיות הללו נכון לומר, כי כשם שכבוד אלוהים מהווה את ״מקומו של עולם״, כך הוא גם צריך להוות את ״משכו של עולם״ — המדיום הנצחי של ״המשך״ שבו כל הנמצאות. נראה שקרשקש מכוון לומר באופן שייחודי לו, שאלוהים הוא העיקרון והממשות הגשמית והזמנית של המציאות, מתוקף היות ״המקום״ ו״המשך״ תארים עצמיים בו, המהווים התפשטות תלת־ממדית אינסופית ומשך מוחלט ואינסופי.1738 בהקשר זה יש לזכור שתפיסת המקום והזמן כתארים עצמיים בתורת קרשקש עומדת בהלימה עם קביעתו את המקום והזמן כמדיומים אינסופיים, נצחיים ובלתי תלויים.1739 דבר שמספק תוקף נוסף להנחה שאכן המקום והזמן בתורת קרשקש הם ״תארים עצמיים״. יתרה מזאת, משום שקרשקש קובע כי מציאות מקומו ומציאות זמניותו של דבר פרטי מוגדרים כאינטרוולים זמניים־חלליים,1740 על כן נובע באופן הכרחי לאור תפיסת המקום והזמן של קרשקש שהאינטרוול החללי־זמני שמהווה את הדבר הפרטי, מוגדר מתוך ״ההתדבקות״ האינסופית, ומתוך ״מקומו״ האינסופי בהיותו שוכן ב״כבוד האל״, או — וזה אותו דבר — ב״תאריו העצמיים.1741 

			לפי כך, עולה מסקנה כי יש זיהוי בין המשך לבין הקיום של הדבר. הסבר: למשפט ״למה שידיעתו היא המקנה המציאות להם (הדברים הפרטיים) ולזמן ולתנועה״ משמעות כפולה: מחד — מנקודת בחינה כוללת; אלוהים פועל את מציאות הפרטים בתוך ״כבודו״, וזהו המדיום האינסופי המוחלט של המשך והמקום שבו מצוי הכול. מאידך — מנקודת מבט פרטית; כל נברא נתון בשני היבטים פרטיקולריים מוגדרים: זמן מוגדר שהוא אינטרוול זמן סופי הנגזר מהמשך האינסופי: ״שעור התבדקות התנועה או המנוחה שבין שתי עתות״;1742 ומקום מוגדר, שהוא אינטרוול סופי הנגזר מהוואקום האינסופי של התפשטות תלת־ממדית: ״ואמרנו 'המקום הפנוי', למה שיראה, שהמקום האמיתי לגשם, הוא הפנאי השווה לגשם, אשר יטרידנו הגשם״.1743 נוסף לכך, חיזוק נוסף זו מתגלה מתוך שניתן את תשומת ליבנו לכך שבתורת המקום־זמן של קרשקש — כמו בתפיסת הזמן של פלוטינוס — למקום ולזמן שני היבטים: מחד, המקום והזמן הם בלתי מוגדרים, מוחלטים, נצחיים וזהים עם ״כבוד אלוהים״. מאידך, המקום והזמן מוגדרים וסופיים הנגזרים כאינטרוול מתוך המשך והמקום המוחלטים. 

			בנוסף יש גם לתת את הדעת על מציאות התנועה בתורת קרשקש, משום שהוא מציין מפורשות כי אלוהים נותן מציאות לתנועה עצמה: ״למה שידיעתו היא המקנה המציאות להם ולזמן ולתנועה״. בבחינת מושג התנועה1744 מוצאים כי היא כוללת את הסיווגים ותתי הסיווגים הבאים:1745 (1) עצמותית — טבעית, הכרחית או רצונית; (2) מקרית; (3) הכרחית — עצמותית או מקרית; (4) בחלק — הכרחית או טבעית. מכאן שאם אנו מחברים את דעת קרשקש כי ״ידיעתו היא המקנה המציאות [...] לתנועה״, הרי אנו עומדים בפני המסקנה שעומדת באופן קוהרנטי עם הדברים הקודמים, כי ידיעת האל מכוננת את כל סוגי התנועה באשר הם: העצמותית, הווה אומר של הדברים הפועלים ברצון ובעלי הנפש כמו האדם ובעלי החיים. הטבעית, כמו הגלגלים והיסודות.1746 המקרית, כמו איכות של גוף, או נקודה בקצה גוף, וההכרחית, כמו תנועת האבן מטה והאש מעלה. מתוך הבנה זו יכולים אנו שוב להיווכח בקוהרנטיות של התפיסה האימננטית־פנתיאיסטית שבתורת קרשקש.

			לאחר סקירת המושגים התדבקות (Duration) וזמן (Tempus) ויחסם לנמצאות בתורת קרשקש, תידון משמעותם וקרבתם לתורת שפינוזה. ככל הנראה ההגדרה המקיפה ביותר של מושג ״התמדה״ מצויה בנספח Cogitata Metaphysica I, ch. 4,1747 שם מסביר שפינוזה את מהות ההתמדה והזמן: 

			התמדה [duration] הוא התואר שבאמצעותו אנו תופסים את קיומם של הדברים שנבראו, ככל שהם מתמידים בהיותם. מכאן נובע בבירור שאין הבדל בין ההתמדה לבין הקיום כולו של כל הדברים, פרט להבדל של התבונה. משום שכל מה שאתה מסיר מהתמדתו של דבר חייב בהכרח להיות מוסר מקיומו. כדי לקבוע התמדה אנו משווים אותה עם התמדתם של דברים בעלי תנועה קבועה שאינה משתנה, השוואה זו מכונה זמן. זמן אפוא הוא אינו הפעלה של דברים, אלא רק דרך פשוטה של מחשבה או, כפי שכבר אמרנו, יישות המוסקת על ידי השכל: הוא דרך מחשבה המשמשת להסביר התמדה [...] התמדה נתפסת כגדולה או קטנה, כאילו היא מורכבת מחלקים.1748

			ההגדרות אלה מאירות כמה הבחנות חשובות אודות ההתמדה והזמן בתורת שפינוזה: ראשית, התמדה מוגדרת כתואר של הדבר. שנית, ההתמדה משמעותה היות הדבר בעל מציאות בפועל. מכאן שאין הבחנה ריאלית בין התמדה לקיום אלא הבחנה שכלית בלבד. במילים אחרות: ישנה זהות בין התמדה לבין קיום. שלישית, על מנת לקבוע את ההתמדה יש להעמידה ביחס לתנועה קבועה שמתוכה נוצר מושג הזמן. רביעית, מכיוון ששפינוזה קובע שההתמדה נתפסת במונחים של גדול וקטן ולא יותר או פחות, אזי נובע שטבע ההתמדה הינו גודל רציף והומוגני שאינו דיסקרטי.

			מתוך שנעמוד על הגדרות אלו של מושג התמדה השפינוזי ביחס להגדרת ההתדבקות הקרשקשיאני נוכל לבחון את קרבתם בנושא: 

			הבחנה ראשונה: התמדה כתואר של הדבר

			כאשר שפינוזה אומר שהתמדה1749 [Duratio] היא תואר של דבר, יש להתייחס למשמעות המילה ״תואר״ כתכונה או כמצב של אופן סופי. זאת אנו מסיקים משום שבאותו הנספח שפינוזה מגדיר התמדה לא כתואר אלא כאופן או הפעלה: ״התמדה היא הפעלה של קיום״.1750 באיגרת 12, המיועדת ללודביק מאייר, שפינוזה מציין התמדה כמכניזם הסברי למציאות האופן, ומתאר אותה בניגוד גמור לנצח המוגדר כזהות המהות עם הקיום:

			מכאן יוצא ההבדל ביו הנצח ובין ההתמד, כי את מציאות האופנים אנו יכולים לבאר רק על ידי ההתמד בלבד, ואילו את מציאות העצם — רק על ידי הנצח, כלומר, על ידי ההנאה האינסופית מן המציאות, או מה שקשה לומר בלטינית — על ידי ההנאה האינסופית מן ההוויה.1751

			אם כך, עד כמה שידוע לי יש לפחות ארבע הגדרות או תיאורים ל״התמדה״ בתורת שפינוזה: (1) תואר; (2) הפעלה; (3) אופן; (4) מכניזם הסברי למציאות הדבר. כעת עלינו לברר ממי הושפע שפינוזה בקביעותיו אלה ומה קירבתו לתורת קרשקש? וולפסון מציין כי בנספח Cogitata Metaphysica ההתמדה מוגדרת כתואר מתוקף השפעתו של דקארט.1752 אולם למעשה ההגדרות של התמדה כתואר, אופן או הסבר, כפי שעולה מן הכתוב אצל דקארט, בעלות שקילות מסוימת, כי תכלית כולן לתאר את הדבר הפרטי בעל המציאות בפועל.1753 אולם באתיקה התמדה אינה מוגדרת כתואר, אופן או הסבר למציאותו של דבר אלא כ״המשך הקיום ללא גבול מוגדר״.1754 

			שפינוזה מסביר, כי משך הקיום או ההתמדה של אופן פרטי אינו ניתן לתיחום מוגדר משום שאין באופן פרטי כשלעצמו ולא בסיבות הפועלות שלו גורם שיביא לחדלונו. הווה אומר: התמדתו של דבר, הן במהותו והן בסיבותיו, חותרים להמשיך את קיומו ללא גבול מוגדר.1755 זהו הקונטוס של דבר,1756 הווה אומר: גילום העוצמה אלוהית בבחינת טבע טבוע שמתבטא באיפנון סופי שלה: ״מתוך הכרחיותו [של הטבע האלוהי] צריך לנבוע אינסוף [של דברים] באינסוף של אופנים (כלומר, כל מה שיכול להיכלל בתחומו של שכל אינסופי)״.1757 מכאן נגזר שאלוהים המגולם כאיפנון סופי הוא בעל קיום בפועל שאינו חדל מתוקף עצמו. שפינוזה קובע כי חידלונו של אופן מסוים מתרחש רק מתוקף ביטוי פרטיקולרי אחר (אופן) שבו מופיע אלוהים,1758 הווה אומר: חידלונו של דבר נגרם מסיבות חיצוניות לו בלבד.1759 על כן גם נגזר, כי כל דבר סופי ומוגדר המוגבל על ידי סיבות חיצוניות הוא בר התמדה ולא נצח; שהרי נצח הוא קיום הנובע מדבר שהקיום שייך למהותו,1760 ואילו בעל ההתמדה, הן קיומו והן חידלונו תלוי בגורמים חיצוניים לו,1761 הווה אומר: הוא בר קיום סופי ומוגבל — כלומר הוא בעל התמדה.1762 המעבר של הגדרת שפינוזה את ההתמדה כפי שהיא מופיעה בנספח של Cogitata Metaphysica לצורה שבה היא מופיעה באתיקה, הוא שכלולה לשם הדגשתה כנובעת מן הקונטוס של הדבר. במילים אחרות: עוצמת קיומו של דבר, או התמדתו, נובעת מהיותו אופן אלוהי, וככזה התמדתו נובעת ממהותו של אלוהים: 

			העוצמה שעל ידיה הדברים היחידים, ולכן האדם, משתמרים בישותם, היא עצם עוצמתו של אלוהים או הטבע (לפי א: 24 נ), לא באשר היא אינסופית, אלא באשר היא ניתנת להנהרה על ידי מהות אנושית שבפועל (לפי ג: 7). עוצמתו של אדם, במידה שהיא מונהרת על ידי מהותו בפועל, היא חלק של העוצמה האינסופית של אלוהים או הטבע, כלומר (לפי א: 34), היא חלק של מהותו [של אלוהים או הטבע].1763 

			מכאן שהגדרת ההתמדה של שפינוזה באתיקה נועדה לציין את מציאותו של דבר כנובע מהיות האל פועל ומכונן את התמדתו. וזו בדיוק המשמעות ששפינוזה יוצק למושג ״דברים נבראים״ בהגדרת ההתמדה שב־Cogitata Metaphysica I, ch. 4: ״התמדה היא [...] קיומם של הדברים שנבראו, ככל שהם מתמידים בהיותם בפועל״.1764 כאשר שפינוזה מציין את ההתמדה של ״דברים נבראים״, אין כוונתו להצביע על דברים שנבראים מן האין, שהרי דבר זה אינו אפשרי כלל לדעתו משום ש"מן האין לא יצא יש״.1765 אלא תכליתו לציין דברים שמציאותם אינה שייכת למהותם ועל כן הם אינם בעלי נצחיות אלא התמדה.1766 כלומר, סיבת מציאותם קיימת בגורמים חיצוניים להם. ובמילים אחרות: הדגש הוא על ההתמדה כמציינת את המשך מציאותו של דבר נברא מתוקף היותו אופן הנובע מן אלוהים. מושג הבריאה לפי כך מציין את היחס בין הכרחי המציאות לבין אפשרי המציאות. 

			מתוך הבנות אלה אפשר להקיש על הקירבה ואף על ההקבלה לדעתו של קרשקש:1767 עבור קרשקש, מציאות הנמצאות נובעת מידיעתו של אלוהים המכוננת ופועלת את הנמצאות כאינטרוולים פרטיקולריים של מקום וזמן בתוך ״כבוד״ אלוהים. כבוד אלוהים הינו המדיום האינסופי והמוחלט של ״המקום״ ו״המשך״, המהווה לפי הבנתי את התארים העצמיים באל.1768 מתוך הבנה זו בלתי אפשרי שלא להבחין בקרבה הרבה של שפינוזה אל קרשקש ביחס לנקודה זו: 

			[חוץ מאלוהים] אין שום דבר הנמצא בתוך עצמו ומושג באמצעות עצמו. אולם (לפי א: הג 5) אופנים אינם יכולים להימצא ולא להיות מושגים בלי עצם; מכאן שהאופנים יכולים להימצא רק בתוך הטבע האלוהי, ולהיות מושגים רק באמצעותו.1769 

			יתרה מזאת, מתוך שעבור שני ההוגים אלוהים הוא מקור מציאותם בפועל של הנבראים, אפשר לעמוד על כך שאצל שניהם ה״התבדקות״ או ה״התמדה״ של דבר שקולה לקיומו בפועל: קרשקש, בניגוד לאריסטו, אינו מגדיר את הזמן כמקרה של תנועה, אלא זמן של דבר מוגדר על ידי מציאותו בפועל, וביתר דיוק — הזמן זהה עם האינטרוול של מציאות הדבר שיכול לבוא לידי ביטוי במופע של תנועה אך גם של מנוחה מוחלטת. זו בדיוק הגדרת הזמן שלו: ״הגדר הנכון בזמן, יראה שהוא: שיעור התדבקות התנועה או המנוחה שבין שתי עתות״.1770 מכאן שהגדרת הזמן של קרשקש כאינטרוול של התדבקות שקולה לקיומו בפועל של הדבר בלבד. ונראה ששפינוזה מתאר את ההתמדה על פי אותו עקרון מהותי ב־Cogitata Metaphysica: ״התמדה היא התואר שבאמצעותו אנו תופסים את קיומם של הדברים שנבראו, ככל שהם מתמידים בהיותם בפועל [...] משום שכל מה שיוסר מהתמדתו של דבר בהכרח חייב להיות מוסר מקיומו״.1771 

			במבט חודר ניתן להיווכח בפער מסוים בין הגדרת הזמן של שפינוזה כפי שהיא מגולמת ב־Cogitata Metaphysica לבין שהאופן שבו היא מגולמת באתיקה: הגדרת הזמן של קרשקש כאינטרוול של התדבקות הזהה עם קיומו של הדבר, שונה מן הגדרת ההתמדה של שפינוזה באתיקה: ״התמדה היא המשך הקיום ללא גבול מוגדר״.1772 המהלך האבולוציוני של הגדרת ההתמדה של שפינוזה מתמצה בהמרה של הקיום בפועל של הדבר, כפי שמופיע בנספח Cogitata Metaphysica לאי־הגדרת גבול בקיום של הדבר כפי שמופיע באתיקה. מבחינה פונקציונלית הכוונה בתכני ההגדרות זהה; ב־Cogitata Metaphysica הקיום בפועל מתואר באופן פוזיטיבי ואילו באתיקה הוא מתואר באופן נגטיבי. הסיבה להחלפה זו היא משום שבאתיקה אי־הגדרת גבול הקיום מבוססת על תורת הקונטוס, ובזה חידושו הגדול של שפינוזה.

			בבחינה מסכמת באשר להשפעת קרשקש על הגדרת ההתמדה בתורת שפינוזה והאבולוציה שלה ניתן לומר, שקרשקש עשה צעד דיאלקטי משמעותי של ״שימה־מעל״ השלב הקודם של תפיסת הזמן על פי מורשת תפיסת הזמן האריסטוטלי בכך שקבע את הזמן כניצב רק ביחס לקיום עצמו של הדבר הן בתנועתו והן במנוחתו. את קיומם של הדברים הסביר קרשקש כנובעים מהיותם נפעלים על ידי אלוהים וקיימים בתוך אלוהים. צעד זה כשלעצמו אולי רדיקלי ומשמעותי יותר מזה שביצע שפינוזה; באמצעותו סלל קרשקש את הדרך להגדרת הזמן השפינוזית, שהתפתחה מהגדרת ההתמדה כקיומו בפועל של הדבר לכדי היות הדבר מתמיד בקיומו בלא גבול פנימי לעצמו, מתוקף עוצמת הקונטוס הנובעת מהיות אלוהים סיבתו הפועלת.1773 

			הבחנה שנייה: ההתמדה נבדלת מן הקיום רק בבחינה של השכל 

			ביחס להבחנה השנייה1774 שפינוזה קובע ב־Cogitata Metaphysica, כי ההתמדה נבדלת מן הקיום רק בבחינה של השכל. הווה אומר: אין בין קיומו של דבר לבין התמדתו הבדל ממשי אלא רק הבדל שבשכל. נקודה זו עולה גם מהגדרת ההתמדה באתיקה: ״התמדה היא המשך קיום ללא גבול מוגדר״.1775 האוגד הפועלי est בלטינית נועד לציין כי ה־Duratio הוא indefinita existendi continuation, כלומר ישנו יחס של זהות בין המשך לבין הקיום חסר הגבול. לכן ההבחנה ביניהם היא שכלית ולא ריאלית. ראיה נוספת לזהות או לשקילות בין התמדה וקיום מצויה גם בכך, ששפינוזה מרבה להשתמש במילה הלטינית sive (״או״) לא במובן הוצאה ושלילה דיסיונקטיבית, אלא דווקא כדי לציין שקילות או קוניונקציה.1776 גם במקרה של היחס שבין התמדה לבין קיום אפשר למצוא כי שפינוזה משתמש במילה sive המציינת שקילות: ״אי אפשר שיהיו לו קיום או התמדה קבועים ומוגבלים״,1777 וגם: ״דבר סופי שיש לו קיום קבוע ומוגבל או התמדה״.1778 

			נקודה חשובה נוספת ביחס להתמדה: שפינוזה קובע כי ״התמדה היא תואר של קיום בלבד, לא של מהות״.1779 הסיבה להפרדת ההתמדה מן המהות נובעת מתוך כך, שמציאותו של דבר בעל התמדה אינה שייכת למהותו; הוא מתמיד בקיומו לא מתוקף עצמו אלא מתוקף סיבותיו הקובעות את מציאותו בפועל. למעשה, אם קיומו של דבר מסוים אכן שייך למהותו הרי הוא לא בעל התמדה אלא בעל נצחיות:

			התואר העיקרי שיש להניח לפני כל אחד אחר הוא נצחיותו של אלוהים [...] או לחילופין, לא לשייך לאלוהים כל התמדה, משמעו לומר שהוא נצחי. משום שכמו שראינו בחלק הראשון, התמדה היא הפעלה של קיום, לא של מהות הדברים. לפיכך איננו יכולים לחייב שום התמדה של אלוהים, שקיומו שייך למהותו.1780

			כהמשך לנקודה זו אך מצד הופכי שלה, התמדה גם אינה יכולה להיות שייכת לדברים שאין להם קיום בפועל, משום היותה ״הפעלה של קיום״ [affection of existence] הואיל ומציאות האופנים אינה שייכת למהותם, כשאנו חושבים עליהם במנותק ממקור נביעתם — מן העצם — אי אפשר לטעון ביחס אליהם שום טענה. אולם כאשר תופסים אותם על פי קישורם ל״סדר הטבע כולו״, ניתן לקבוע את מציאותם בפועל. הווה אומר, תוקף מציאות האופנים הוא הוא אלוהים, שרק עבורו ניתן לומר שקיומו שייך למהותו הזהה עם הנצח:

			את מצבי האופן אני מכנה בשם אופנים, וגדרם, במידה שאינו גדרו של העצם עצמו, אי־אפשר לו לכלול בתוכו מציאות כלשהיא. משום כך יכולים אנו לתופסם כאינם נמצאים אפילו בשעה שהם נמצאים. מכאן יוצא, שבשעה שאנו נותנים דעתנו על מהותם של האופנים בלבד, ולא על סדרו של הטבע כולו באמת, אין אנו רשאים ללמוד על העובדה, שהם נמצאים עכשיו, כי אמנם יהיו נמצאים להבא או שלא יהיו נמצאים, או שהיו נמצאים קודם לכן, או לא היו נמצאים. מכאן ניכר בבהירות, שאנו תופסים את מציאות העצם לפי כל טיבו, בהבדל גמור ממציאות האופנים. מכאן יוצא ההבדל בין הנצח ובין ההתמד. כי את מציאות האופנים אנו יכולים לבאר על ידי ההתמד בלבד. ואילו את מציאות העצם — רק על ידי הנצח, כלומר — על ידי ההנאה האינסופית מן המציאות, או מה שקשה לומר בלטינית — על ידי ההנאה האינסופית מן ההוויה.1781 

			זיהוי ההתמדה עם קיומו של דבר נעוץ בתורת פלוטינוס.1782 מנגד, אצל דקארט ההתמדה אינה זהה עם הדבר אלא היא רק כלי לבחינת מציאות הדבר,1783 או שהיא מוגדרת כעצם אם היא תלויה רק באלוהים, או — במקרה שבו היא תלויה בגורמים אחרים — היא מוגדרת כתואר או כאיכות.1784 לדעת וולפסון1785 הסיבה ששפינוזה קושר את ההתמדה לקיומו של הדבר, נועדה לנתק את עצמו מהמסורת האריסטוטלית הקובעת את ההתמדה ביחס לתנועה, משום שלדעתו יש לקבוע את ההתמדה ביחס לקיום עצמו. 

			לאור דברים אלה אפשר להתחקות אחר התפתחות תפיסת ההתמדה של שפינוזה ולהיווכח ששפינוזה המוקדם, כמופיע ב־Cogitata Metaphysica, מושפע מדקארט ומכנה את ההתמדה הן כתואר, הן כאופן והן ככלי שכלי להכרת מציאות של דבר בפועל.1786 אולם שפינוזה המאוחר יותר, כמופיע באתיקה, מתנתק ממורשת דקארט ובמקומה בוחן את ההתמדה ביחס לקיום עצמו. כעת, כשואלים מהם מצבי קיומו בפועל של דבר מסוים, מגיעים למסקנה כי קיום של דבר חייב להיות באחד משני מצבים אפשריים — במנוחה או בתנועה. ואכן הן דקארט,1787 הן קרשקש1788 והן שפינוזה מגדירים התמדה גם ביחס לתנועה וגם ביחס למנוחה. מכאן שעבור שלושתם התמדה היא תנאי לקיומו הנע או הנח של הדבר ולא רק לתנועתו. 

			אולם פה לא תמה בחינת מקורות ההשפעה בנושא ההתמדה על שפינוזה; מחד, יש לעמוד על כך שזיהוי מפורש בין התמדה לקיום לא מצוי באופן קוהרנטי וברור אצל דקארט, שהרי הוא רואה בהתמדה רק תואר, איכות או הסבר למציאות הדבר. מאידך, שפינוזה, בניגוד לדקארט ובהלימה עם קרשקש, מקביל בין מציאות הדבר לבין התמדתו. קרשקש אומר: ״למה שידיעתו היא המקנה המציאות להם ולזמן ולתנועה״.1789 משמעותם של דברים אלה היא כי ידיעת אלוהים מכוננת את מציאות הדבר, את הזמן ואת התנועה, וכל אלה הקשורים אחד בשני: מלבד ״המשך״ ו״המקום״ כתארי אלוהים עצמיים בלתי תלויים, כלומר ״כבוד אלוהים״, אין שום גורם או נברא שאינו נמצא תחת זמן, מקום, תנועה או מנוחה מוגדרים. לכן כאשר קרשקש אומר כי ידיעת האל מקנה מציאות לנמצאות, לזמן ולמקום, הכוונה לקיומו בפועל של דבר מסוים המוגדר באינטרוולים זמניים1790 וחלליים.1791 מכאן שאכן קיימת זהות הכרחית בתורת קרשקש בין מציאות הדבר לבין המשך שלו. 

			לאור דברים אלה אפשר להבין את הטענה של שפינוזה כי הזמן נבדל מהקיום רק בבחינה של השכל: שפינוזה המוקדם קיבל את תפיסת ההתמדה של דקארט רק כתואר או אופן של דבר המעיד על קיומו, אולם בכך הוא לא מיצה וזיקק את הקביעה כי הזמן נבדל מן הקיום רק מבחינה שכלית. מנגד, שפינוזה המאוחר הושפע ככל הנראה מתפיסת קרשקש המזהה את הזמן עם קיומו של דבר הן בתנועתו והן במנוחתו, ועקב כך הגדיר באופן ברור את ההתמדה עם הקיום.

			הבחנה שלישית: הזמן הוא תוצר שכלי הנובע ממדידת ההתמדה ביחס לתנועה

			באשר להבחנה השלישית לפיה הזמן הוא תוצר שכלי הנובע ממדידת ההתמדה ביחס לתנועה,1792 שפינוזה אינו מגדיר מהו זמן באתיקה, אולם הוא מתייחס לזמן באופן מעמיק בשני מקומות בכתביו.1793 באיגרת 12 הוא מרחיב את השיח על הזמן ודן גם בסוגים של אינסוף. באיגרת זו מסביר שפינוזה: ״מדוע אנו נדחפים על פי נטיית טבענו לחלק את העצם המתפשט״? ועונה: 

			משום שאנו משיגים את הכמות בשני אופנים, כלומר — באופן מופשט או באופן שטחי: כמו שהיא ניתנת לכוחנו־המדמה בעזרת החושים, או בעצם, כמו שהיא נתפסת רק על ידי השכל בלבד. לפיכך אם ניתן דעתנו על הכמות, כמו שהיא בכוח־המדמה, מה שקורה לעתים קרובות ובנקל מאוד, היא נראית לנו בת חלוקה, מוגבלת, מורכבת מחלקים ובעלת ריבוי. אבל אם נבחן אותה כמו שהיא בשכל ונתפוס את הדבר כמו שהוא לעצמו, והוא עניין קשה מאוד, היא נראית אינסופית, שלא־בחלוקה, ויחידה.

			בהמשך אותה האיגרת שפינוזה עורך הקבלה בין הזמן, הכמות והמידה, וטוען שאינם אלא ״אופני מחשבה, או מוטב לומר — אופני הכוח המדמה״. למעשה שפינוזה מסביר כי אלה רק כלי עזר — אבסטרקציה של המחשבה — שבאמצעותם היא מבדילה את מצבי העצם (אופנים) מן העצם כדי לדמותם באופן נוח יותר לכוח המדמה: 

			מכיוון שאנו יכולים לקבוע את ההתמד ואת הכמות לפי רצוננו, כל עוד אנו חושבים אותן כנבדלות מן העצם ומפרידים אותן מן האופן שבו הן שופעות מן הדברים הנצחיים, נוצרים הזמן והמידה. הזמן בא לקבוע את ההתמד והמידה את הכמות, קביעה שתאפשר לנו לדמותם בקלות יתרה.1794

			מדברי שפינוזה באיגרת 12 עולה כי הזמן, כמו הכמות, הוא אופן של מחשבה הנובע מפעילות הכוח המדמה. כלומר הזמן הינו תוצר של תפיסה שכלית מקוטעת ומנותקת של אופני העצם מן העצם, שיכולה גם להיות מגולמת בכוח המדמה: ״כשאנו עושים כן, אנו מפרידים אותם מן העצם ומן האופן, שבו הם שופעים מן הנצח, שבלעדיהם הרי אי־אפשר להכירם באמת כראוי״.1795 אולם כשאנו תופסים אופן מסוים על פי השכל ומתוך קישור ל״סדרו של הטבע כולו״, אזי האופן אינו נתפס תחת הזמן אלא תחת ההתמד הנובע מן הנצח ותלוי בנצח שהוא מהות האל. 

			בנוסף, באיגרת 50 מסביר שפינוזה לחברו יאריג יללס (Jarig Jelles), כי אלוהים אינו אחד כלל, הווה אומר: לא ניתן לקבוע את אלוהים בשום קטגוריה, סיווג או חלוקה: 

			אפשר לכנות את אלוהים אחד או יחיד לא על דרך הדיוק הראוי, אני משיב ואומר, שניתן לכנות דבר — אחד או יחיד רק מבחינת מציאותו בלבד, אך לא מבחינת מהותו; שכן אין אנו משיגים את הדברים במספרים אלא לאחר שכללנו אותם במין משותף [...] אבל מכיוון שמציאות אלוהים היא מהותו עצמה, ומכיוון שאין ביכולתנו לצור לנו מושכל כללי של מהותו, ודאי הוא שכל המכנה את אלוהים אחד או יחיד, אין לו מושכל אמיתי עליו, או מדבר עליו שלא כראוי.1796 

			שפינוזה מסביר כי ייחוס קטגוריה מספרית כמו ״אחד״ לאלוהים יוצר שיתוף עם קטגוריות מיספריות אחרות — וזו טעות! שהרי מציאותו של אלוהים היא מהותו עצמה — הווה אומר: אלוהים הוא סיבת עצמו, מה שאין כן עבור כל דבר אחר במציאות זולתו, ובשל כך אין שום קטגוריה משותפת בינו ובין כל דבר בעולם. בהמשך האיגרת מוסיף שפינוזה הערה חשובה אודות קביעת המידה או התבנית השקולות לזמן מבחינת היותן כלי עזר למחשבה: ״בנוגע לכך, שתבנית היא שלילה ואין בה באמת מן החיוב, גלוי וברור, שהחומר כולו המושג כאינסופי, אי אפשר שיהיה בעל תבנית כלשהי, והתבנית יש לה מקום רק בגופים סופים ומוגבלים״. 

			לאור דברי שפינוזה באיגרת 12, לפיהם הזמן, המידה והמספר הם כלי עזר למחשבה, ודבריו באיגרת 50 לפיהם כל קביעה של כמות היא שלילה, מתבקשת מסקנה שמהאנלוגיה בין מידה לזמן (באיגרת 12) נובע, כי כשם שהמידה היא קביעה סופית מתוך החומר האינסופי, כך גם הזמן הוא קביעה סופית מתוך ההתמדה האינסופית. קביעת הזמן מתוך ההתמדה נעשית על ידי מדידת ההתמדה ביחס לדברים בעלי תנועה קבועה: ״כדי לקבוע התמדה אנו משווים אותה עם התמדתם של דברים בעלי תנועה קבועה שאינה משתנה, השוואה זו מכונה זמן״.1797 מכאן נובע גם שאין באמת קיום לזמן אלא ככלי עזר למחשבה: זמן אפוא הוא אינו הפעלה של דברים, אלא רק דרך פשוטה של מחשבה או, כפי שכבר אמרנו, יישות המוסקת על ידי השכל: הוא דרך מחשבה המשמשת להסביר התמדה [...] התמדה נתפסת כגדולה או קטנה, כאילו היא מורכבת מחלקים״.1798 בנוסף, מכל האמור יש להסיק גם כי הזמן עבור שפינוזה נתפס כאקט נגטיבי — “omnis determinatio negatio est”.1799 כלומר הזמן הינו פועל יוצא של הגדרת ההתמדה באמצעות יחס קבוע של תנועה. 

			מהי אם כן הזיקה בין שפינוזה וקרשקש בשאלת הזמן כתוצר שכלי הנובע ממדידת ההתמדה ביחס לתנועה? עבור קרשקש, הגדרת הזמן קובעת כי1800 ״הגדר הנכון בזמן, יראה שהוא: שיעור התדבקות התנועה או המנוחה שבין שתי עתות [...] ולזה יראה מציאות הזמן בנפש".1801 מהגדרה זו ניתן לחלץ כמה נקודות המקבילות לתפיסת הזמן של שפינוזה: 

			(1) הזמן מודד את ההתדבקות או ההתמדה: עבור קרשקש הזמן הינו קביעה מסוימת, סופית ומוגדרת של אינטרוולים הנקבע על פי תנועה או מנוחה ביחס להתדבקות. עבור שפינוזה הזמן, כמו המידה או התבנית, הוא שלילה מוגדרת מן ההתמדה המתבצע על ידי מדידת תנועה (וגם מנוחה1802) בעלת מקצב קבוע. 

			(2) מציאות הזמן היא מציאות נפשית: עבור שני ההוגים לזמן מעמד נפשי־הכרתי. שפינוזה, בניגוד לקרשקש, מגדיר אמנם את הזמן ככלי עזר של המחשבה הנוצר על ידי הכוח המדמה, אך לאותה מסקנה אפשר להגיע מהגדרת הזמן של קרשקש, שהיא רק ״שיעור התדבקות התנועה או המנוחה״ ולא ההתדבקות כשלעצמה. ניתן למצוא עוד שתי ראיות חשובות למציאות הזמן בנפש בתורת קרשקש: ראשית, הזמן מוגדר אצלו מפורשות כבעל קיום בנפש ועל כן גם במחשבה (ראו על כך את דברי וולפסון1803). שנית, קרשקש קובע כי הזמן היה קיים טרם הבריאה: ״מלמד שהיה סדר זמנים קודם לכן״.1804 משמעות הדברים היא כי הזמן הוא מדיום שבתוכו התרחש אקט הבריאה, וככזה הזמן טהור, בעל קיום נצחי ובלתי תלוי. עובדה זו מתכתבת עם תפיסת המקום־זמן של קרשקש כנבדלים ואינסופיים באופן מוחלט. הזמן, שהיה קיים קודם הבריאה ושבתוכו התרחשה הבריאה, הוא ככל הנראה הנצח עצמו הנובע משכלו של אלוהים.1805 עבור שני ההוגים מציאות הזמן הסופי הניתן למדידה היא בנפש, אולם קרשקש, המקבל מבחינת מה את הבריאה (לא במובנה המסורתי), הזמן הוא בלתי תלוי וקיים בשכלו של אלוהים מנצח עד נצח. 

			(3) צורך באומדן חיצוני לקביעת הזמן: עבור קרשקש “ההתדבקות" נובעת משכלו של אלוהים המגלם נצחיות אינסופית, בלתי משתנה וחסרת הגדרה או גבול. כדי לקבוע את ההתדבקות, יש צורך באומדן חיצוני הקובע אינטרוולים מוגדרים. לכך משמשות התנועה או המנוחה, הגוזרות מן ההתדבקות אינטרוול שניתן למדידה. בדומה לקרשקש, שפינוזה טוען מפורשות באיגרת 12: ״הזמן בא לקבוע את ההתמד״. אולם כיצד בדיוק הזמן מודד את ההתמדה? בספרו Cogitata Metaphysica שפינוזה מסביר באופן זהה להסבר של קרשקש, כי יש לקבוע את ההתמדה באמצעות תנועה קצובה וקבועה: ״כדי לקבוע התמדה אנו משווים אותה עם התמדתם של דברים בעלי תנועה קבועה שאינה משתנה, השוואה זו מכונה זמן״.1806

			(4) האומדן החיצוני הקובע זמן מתוך ההתמדה אינו חייב להיות תנועה בפועל, לכן גם מנוחה יכולה למדוד את ההתמדה: נקודה זו ברורה אצל קרשקש, אבל שפינוזה אינו טוען זאת במפורש. אולם בבחינה מעמיקה של תורתו ניתן להיווכח, כי גם בתורתו אין צורך בתנועה בפועל על מנת למדוד את המשך של דבר פרטי. הסבר: עבור שפינוזה הזמן וההתמד הם כלים המתארים את מצבי העצם, כלומר את האופנים. כדי לענות על השאלה האם התנועה או המנוחה קובעים את ההתמדה של דבר על מנת להורות את הזמן שלו, יש לבחון מה הן התכונות הקובעות את האופן במצב מסוים המוגדר כאינדיבידואל. באקסיומות ובמשפטי העזר של משפט 13 בחלק השני באתיקה, מתאר שפינוזה ״מכניקה של גופים״. באקסיומה הראשונה הוא קובע, כי ״כל הגופים נעים או נחים״.1807 כלומר, לפי תפיסתו המכנית מצבם הטבעי של הגופים הנתונים בהכרח תחת התמדה, הוא שהם בתנועה או במנוחה. מעבר לכך, כדי שגוף ישמור על קיומו, עליו לשמור על יחסים קבועים של תנועה ומנוחה: ״אם החלקים שהם רכיביו של יחיד גדלים או קטנים, אך בשיעור יחסי כזה, שכולם שומרים ביניהם על אותו יחס של תנועה ומנוחה כמקודם, ישמור אותו יחיד על טבעו כמקודם בלי כל שינוי בצורתו״.1808 

			ניתן אם כן להסיק מהמכניקה של גופים פרטיים בתורת שפינוזה, כי גוף פרטי אינו נקבע רק על ידי היחסיות של תנועת חלקיו, אלא הוא נקבע גם על ידי היחסיות של מנוחת חלקיו. התמדת קיומו של דבר פרטי עבור שפינוזה אינה נקבעת אפוא רק ביחס לתנועתו אלא גם ביחס למנוחתו — ובצורה הפוכה, גם התנועה וגם המנוחה של דבר פרטי קובעים את התמדתו. לסיכום, נראה כי הגדרת קרשקש את הזמן כשיעור של תנועה או מנוחה של ההתדבקות נמצאת בהלימה מוחלטת עם קביעת שפינוזה את התמדת הדברים ביחס לתפיסתו את המכניקה של ״דברים יחידים״ הנוצרים עקב יחסי מנוחה או תנועה. 

			הבחנה רביעית: ההתמדה היא גודל רציף, הומוגני, שאינו דיסקרטי

			לאחר ששפינוזה קבע כי ההתמדה היא תואר של דבר נברא שבאמצעותו אנו תופסים את קיומו בפועל, הוא ממשיך וקובע בסוף הפרק: ״התמדה נתפסת כגדולה וכקטנה, כאילו כמורכת מחלקים״.1809 לדברים אלה חשיבות רבה, מכיוון שהם מעידים על השפעת קרשקש על שפינוזה באשר לטבעה של ההתמדה. שפינוזה מציין כי יש לתפוס את ההתמדה כגדולה או קטנה, ולמרות זאת כאילו מורכבת מחלקים. במילים אחרות: ההתמדה אינה ניתנת לחלוקה, מכיוון שיש לתפוס אותה כגודל הומוגני ורציף ולא כמעטה או רבה — כגודל דיסקרטי שאינו רציף. מדברי שפינוזה עולה לכאורה סתירה, שהרי מחד יש לתפוס את ההתמדה כגודל רציף, אך למרות זאת יש לחשוב אותה כמורכבת מחלקים. כיצד ניתן ליישב פער זה? לשם כך יש נקודה זו יש לחזור לדברים הנאמרים באיגרת 12: 

			מדוע אנו נדחפים על פי נטיית טבענו לחלק את העצם המתפשט. אשיב ואומר: משום שאנו משיגים את הכמות בשני אופנים, כלומר — באופן מופשט או באופן שטחי: [1] כמו שהיא ניתנת לכוחנו־המדמה בעזרת החושים, [2] או בעצם, כמו שהיא נתפסת רק על ידי השכל בלבד. לפיכך אם ניתן דעתנו על הכמות, כמו שהיא בכוח־המדמה, מה שקורה לעתים קרובות ובנקל מאוד, היא נראית לנו בת חלוקה, מוגבלת, מורכבת מחלקים ובעלת ריבוי. אבל אם נבחן אותה כמו שהיא בשכל ונתפוס את הדבר כמו שהוא לעצמו, והוא עניין קשה מאוד, היא נראית אינסופית, שלא־בחלוקה, ויחידה.1810 

			שפינוזה אמנם מדבר כאן על הכמות, אולם לאחר דבריו אלה הוא קובע אנלוגיה בין הכמות להתמדה, ולכן את התכונות שחלות על הכמות ניתן גם לייחס לזמן: ״הזמן בא לקבוע את ההתמד, והמידה — את הכמות״.1811 מציטוט זה יובן הפער בין תפיסת ההתמדה כרציפה לבין היותה מורכבת מחלקים. כאשר חושבים על ההתמדה באופן שטחי ובמנותק מנצחיותו של העצם,1812 תוספים אותה כגודל דיסקרטי בר־ריבוי כלומר כזמן. אולם בניגוד לכך, כאשר תופסים את ההתמדה על ידי השכל, כלומר כנובעת מ״סדרו של הטבע כולו באמת״, אזי היא נתפסת כגודל רציף והומוגני, ״אינסופית, שלא־בחלוקה, ויחידה.״

			מתוך הבנה זו יש לבחון את היחס בין תפיסת ההתמדה של שפינוזה כגודל רציף והומוגני לבין תפיסת ההתדבקות של קרשקש. כאמור, קרשקש מתאר את החלל — ״הפנאי״ — כגודל רציף והומוגני: ״והפנאי בעצמו כבר יאמר בו גדול או קטן, והוא משוער בחלק ממנו. ואלו תדמה כלי קערורי הורק מן האוויר, ולא נתמלא אוויר במקומו, הנה הפנאי ההוא יאמר בו גדול או קטן, והוא משוער בחלק ממנו. ואחר שיצדק עליו הכמה המתדבק, הנה הוא בהכרח גודל״.1813 קרשקש מכיל את תכונות הרציפות וההומוגניות גם לגבי ״הזמן״: ״כי להיותו מהכמה המתדבק״.1814 ההתאמה בין ה״פנאי״ ל״זמן״ עולה מתוך הזהות המוחלטת בין מאפייני המקום והזמן בתורתו.1815 

			כעת יש לעמוד היטב על לבחירת המילים של שפינוזה ב־Cogitata Metaphysica, part I, ch. 4. כאשר תיאר את ההתמדה כגודל רציף והומוגני, שפינוזה בחר להשתמש במילים גדול וקטן. במילים אלה בדיוק תיאר קרשקש את הפנאי כגודל רציף והומוגני: ״הנה הפנאי ההוא יאמר בו גדול או קטן, והוא משוער בחלק ממנו״. שפינוזה, אשר היה אדם בעל שכל חריף והבנה עמוקה קרא את אור ה׳ והכיר אותו,1816 לכן קרוב לוודאי שהבחין בכך שהתכונות החלות על ״הפנאי״ חלות גם על ״התדבקות״. יתכן אפוא שהושפע מתפיסת ההתדבקות והזמן של קרשקש וראה לנכון לאמצה, ועל כן הוא מתאר את ההתמדה כמו הזמן הקרשקשיאני במושגים של גודל הומוגני ורציף. 

			יתרה מזאת, גם לדברי שפינוזה הכמות או ההתמדה נתפסות על פי האופן שבו תופסים אותן, כלומר באופן שטחי או מופשט — כניתנות לחלוקה; או באופן שכלי — כאינסופיות ובלתי מתחלקות. דברים אלה זהים למעשה עם דעתו של קרשקש ביחס לטבע ההתדבקות בשני היבטים: 

			ההיבט הראשון: עבור קרשקש חלוקת הזמן מוגדרת באינטרוולים של ״שעור התבדקות התנועה או המנוחה שבין שתי עתות״, ומכאן כי מציאות הזמן הינה רק בעלת בחינה נפשית, ״היות מציאות הזמן בנפש״.1817 הגדרה זו יוצרת מעין מערכת ייחוס של האינטרוול הזמני כעומד בפני עצמו רק מתוקף הגדרתו על פי השכל. בנקודה זו נעוצה ההבנה של הזמן הקרשקשיאני כתופעה שכלית־נפשית גרידא — שהרי השכל יכול להגדיר את הזמן על פי שיעורי מנוחה ותנועה לפי צרכיו שלו. מכאן שיתכן מאוד כי תפיסה זו של קרשקש היוותה פוטנציאל השפעה על שפינוזה — כפי שעולה מקביעתו אשר ביחס לטבע הזמן כעומד בתלות לשכל והכוח המדמה: ״זמן אפוא הוא אינו הפעלה של דברים, אלא רק דרך פשוטה של מחשבה או, כפי שכבר אמרנו, יישות המוסקת על ידי השכל״1818 יתרה מזאת, אפשר גם לראות קירבה רבה בין הזמן הקרשקשיאני כתולדה של אקט מדידת האינטרוול אשר נקבע ומוגדר על ידי הנפש, לבין תפיסתו של שפינוזה את ההתמדה והכמות שניתנים לקביעה על פי רצוננו ואופני הבחינה שלנו: ״ניתן לנו לקבוע לפי רצוננו את מציאות האופנים ואת התמדתם בכל מקום״.1819 בשני המקרים השכל הוא שקובע ומגדיר את אופן המדידה ובכך מתנה את הערכים שמתקבלים מן המדידה. 

			ההיבט השני: מהות הזמן נתפסת כנגזרת מן ה״התדבקות״ הווה אומר: מן הנצח. מציאות הזמן בתורת קרשקש — בדומה לתורת פלוטינוס — היא ממשות המעוגנת בשכלו של אלוהים1820 שהיה קיים טרם הבריאה.1821 ההתדבקות נתפסת כבלתי תלויה באף גורם, ובשל כך היא גם אינה נבחנת ביחס לתנועה או מנוחה (התנועה והמנוחה הן שמודדות את ההתדבקות ולא ההפך), אינה ניתנת לחלוקה וזהה עם הנצח. להבנתי קרשקש תפס את מקור הנצחי של ההתדבקות כתואר השייך ל״כבוד אלוהים״.1822 לתפיסה זו יש הקבלה בשתי הבחינות שקובע שפינוזה לתפיסת ההתמדה: הראשונה היא על פי הכוח המדמה או כאבסטרקציה שכלית. בבחינה זו ההתמדה נתפסת כ״בת חלוקה, מוגבלת, מורכבת מחלקים ובעלת ריבוי״. ואילו לפי הבחינה השנייה, על פי השכל, ההתמדה נתפסת כ״אינסופית, שלא בחלוקה, ויחידה״.1823 אפשר אפוא להיווכח בזהות בין תפיסת ההתדבקות של קרשקש טרם הבריאה כנצחית, אינסופית, בלתי מתחלקת, שלא ניתנת למדידה, וזהה לתואר עצמי באלוהים, לבין תפיסת הנצח של שפינוזה כשייך למהותו של אלוהים, אינסופי ובלתי מתחלק: 

			מכאן יוצא ההבדל בין הנצח ובין ההתמד. כי את מציאות האופנים אנו יכולים לבאר רק על ידי ההתמד בלבד, ואילו את מציאות העצם — רק על ידי הנצח, כלומר — על ידי ההנאה האינסופית מן המציאות, או מה שקשה לומר בלטינית — על ידי ההנאה האינסופית מן ההוויה [...] הנצח והעצם [...] אי־אפשר להשיגם אלא כאינסופיים, אלא אם כן נהרוס את מושגם עצמו.1824

			ניתן להיווכח בכך שעבור שני ההוגים טבע ההתמדה נובע מהנצח שהוא היבט מהותי באלוהות, אינסופי ובלתי מתחלק. 

			7ב. 	השפעת תפיסת הנמצאות בתורת קרשקש על תפיסת האופנים בתורת שפינוזה — סיכום

			הטבלה שלהלן מסכמת את היחס בין ההוגים על סמך חמש הנקודות בתפיסת הנמצאות בתורת קרשקש ובתפיסת האופנים בתורת שפינוזה: 

			
				
					
					
					
				
				
					
							
							נושא הקבלה בין ההוגים

						
							
							עמדת קרשקש

						
							
							עמדת שפינוזה

						
					

				
				
					
							
							נקודה ראשונה בחנה את היחס והקירבה בין שני ההוגים אודות הפונקציה השכלית של אלוהים בכינון הנמצאות והזהות הפרללית שבין השכל לבין התוכן הממשי, קרי הנמצאות. 

							אצל שני ההוגים עלתה המסקנה כי שכלו של אלוהים או ידיעתו אינם מהות האל, אלא תואר עצמי בתורת קרשקש או אופן אינסופי ישיר בתורת שפינוזה. נקודה זו לא רק משותפת לקרשקש ולשפינוזה, אלא גם שונה באופן מהותי מתפיסתם של הוגי ימי הביניים שראו בשכלו של אלוהים את מהותו.

						
							
							שכלו של אלוהים, שלא כמו שכלנו, הינו בעל כוח מכונן מציאות. זהו שכל אקטיבי ולא פסיבי. קיימת הקבלה וזהות הכרחית בין שכלו של אלוהים לבין עוצמתו בפועל. 

							בניגוד לתפיסת ימי הביניים הממשיכה את התפיסה המטאפיזית של אריסטו, שכלו של אלוהים אינו זהה עם מהותו אלא מוגדר כ״תואר עצמי״. 

						
							
							כל תואר הוא סיבת אופניו באותו התואר עצמו, ולכן שכלו של אלוהים מכונן את מציאות האופנים השייכים לתואר המחשבה בלבד. 

							בדומה לדעת קרשקש, אצל שפינוזה יש הקבלה מוחלטת בין שכלו של אלוהים לבין כל מה שנובע מכל תארי אלוהים. בנוסף, שפינוזה, כמו קרשקש, חושב כי שכלו של אלוהים אינו מהותו עצמה, אלא שכלו של אלוהים מוגדר כאופן אינסופי ישיר של תואר המחשבה.

						
					

					
							
							הנקודה השנייה עסקה ביחס שבין שלמותו ואהבתו של אלוהים. נושא זה נידון משני בחינות: 

							הבחינה הראשונה עמדה על הקשר בין ההוגים באשר לשלמותו בפועל של האל. הן עבור קרשקש והן עבור שפינוזה עוצמתו של אלוהים היא שלמות באל. עבור קרשקש שלמות האל הינה ״משיג עצמי לשלמותו״, מושג שיתכן כי שימש את שפינוזה לזהות את שלמות האל עם מהותו ועם ההכרח המטאפיזי של שיטתו. 

							הבחינה השנייה נגעה ביחס שבין אהבתו של האל אל שלמותו אצל ההוגים. עבור קרשקש מושג האהבה קשור באופן הכרחי עם מעשיו של האל ועם השפעת הטוב, שהיא ״משיג עצמי לשלמותו״. כמו כן מושג האהבה והשמחה בתורת קרשקש הם מושגים שקולים, שלפיהם ניתן להבחין בתנועת פרסה מטאפיזית, לפיה אלוהים כבורא אוהב את מעשיו כנבראים, ועל כן ״הקב״ה מתאווה לתפילתן של צדיקים״. במובן אימננטי זה אומר קרשקש, כי ה״השמחה במעונו״, ומעונו של אלוהים, זהה ל״כבוד אלוהים״ המייצג את המקום והמשך האינסופיים שבהם שוכנים כל הדברים. 

							תפיסה זו זהה בדיוק לדברי שפינוזה כפי שעולה בהוכחה למשפט 36 בחלק חמישי באתיקה. שם שפינוזה מתאר הן את אהבת הנפש לאלוהים כאהבתו שלו אל עצמו, ואת מושג הכבוד כשמחה של אלוהים על מעשיו.

						
							
							עבור קרשקש שלמות האל הינה ״משיג עצמי לשלמותו״, כלומר זהו תואר עצמי באל. מושג האהבה בתורת קרשקש מהווה יחס של שקילות למעשיו של האל שאודותם יש לו שמחה במעונו, כלומר בעצמותו — ראיה לתפיסה אימננטית. שלמות האל במובן של נביעה אינסופית של כל מה שאפשרי על פי השכל משול בתורת קרשקש לטוב. בנוסף, הטוב בתורת של קרשקש מתואר גם כתואר אינסופי מוחלט המכיל את כל השלמויות, או התארים, שכל אחד מהם אינסופי בבחינת עצמו. 

							מושגי האהבה והשמחה בתורת קרשקש הם מושגים שקולים — הם מתארים את פעילותו ההכרחית של אלוהים בכינון מציאות בפועל. לאור מושגים אלו אפשר להבחין בתנועת ״היזון חוזר מטאפיזי״, לפיה אלוהים כבורא אוהב את מעשיו כנבראים ועל כן ״הקב״ה מתאווה לתפילתן של צדיקים״. במובן אימננטי זה אומר קרשקש, כי ה״השמחה במעונו״. מעונו של אלוהים, במובן של הקרשקש, זהה ל״כבוד אלוהים״ המייצג את המקום והמשך האינסופיים בהם שוכנים כל הדברים. 

						
							
							שתי נקודות קירבה בנושא זה בין שפינוזה לקרשקש:

							נקודה ראשונה — בתורת שפינוזה מושג השלמות זהה עם המושג ממשות, ומכאן שגם עבור שפינוזה שלמות האל זהה עם עוצמתו בפועל. תיתכן פה השפעה של קרשקש, לפיה הטוב הוא ״משיג עצמי לשלמותו״. נוסף לכך, כמו אצל קרשקש גם אצל שפינוזה שלמות האל מחויבת להיות בהלימה מוחלטת עם השכל.

							נקודה שנייה — למושג האהבה אצל שני ההוגים משמעות דומה. עבור קרשקש משמעות אהבת האל מוגדרת כסוד, ואילו עבור שפינוזה היא מתוארת באופן מפורש. אולם אצל שניהם ניתן למצוא כי אהבת האל לנמצאות ואהבת הנמצאות לאל מהווה משוב לפיו המופע הסופי שאלוהים פועל, חוזר ומכיר את אלוהים באשר הוא מוחלט. במובן זה נוצרת תפיסה אימננטית המאופיינת כמעגליות מטאפיזית שבה אלוהים עצמו פועל ונפעל.

						
					

					
							
							הנקודה השלישית עמדה על הקירבה בין שני ההוגים בתפיסתם את אחדות האל, יחסו לנבראים והגדרת מושג הריבוי. עבור שניהם אין עובדת אלוהים פועל את הנבראים מכוננת ריבוי במהותו, משום שהגדרת הריבוי אצלם קובעת כי ריבוי הוא תולדה הנגרמת עקב גורם חיצוני לדבר, ואינה חלה ביחס לאל. 

							מכאן שאצל שניהם אפשר למצוא מטאפיזיקה פנתיאיסטית שלפיה אלוהים פועל מתוקף עצמו ובתוך עצמו.

						
							
							קרשקש רואה באל מכונן ופועל את מציאות הנמצאות. עם זאת הוא מחזיק בעמדה שאין בכך כדי ליצור ריבוי באלוהים. זאת משום שאלוהים פועל את כל הדברים בתוך עצמותו שלו ומכוחו שלו, שאין חיצוני לו. מכאן עולה כי עבור קרשקש הגדרת ריבוי מבחינה מטאפיזית כוללת שני מרכיבים: 

							ראשית, ריבוי שייך לדבר שמורכב מפרטים רבים המגדירים את הפרט המכיל אותם ומותנה על ידם. כלומר, הוא אינו מקור הריבוי אלא פרטיו חיצוניים לו וקודמים לו. ככזה הוא אינו יכול להיות סיבת עצמו. 

							שנית, ריבוי הוא מצב אפיסטמי־ שכלי לפיו השכל מתעצם, רוכש ידע שלא היה קיים אצלו. שכל כזה שייך לתחום ידע אפוסטריורי־סינתטי, בניגוד לשכל שמכיל את כל פרטי הידע שלו ומוגדר כבעל ידע אפריורי־אנליטי. ומכיוון ששכלו של אלוהים הוא סיבת כל הדברים, ידיעתו היא אינה נדרשת לניסיון חיצוני לו ועל כן ידיעתו אפריורית־אנליטית. 

						
							
							שפינוזה, באופן מדויק שאינו משתמע לשני פנים, מתאר את אי־הריבוי המצוי ביחס שבין אלוהים לאופניו בתחילת דרכו, בספרו במאמר קצר. הוא טוען כי החלוקה לעולם אינה חלה על העצם אלא רק באופניו, משום שהעצם הוא הסיבה הפנימית של כל הדברים, וככזה הוא פועל את עצמו ואינו נפעל מכוח חיצוני לו. 

							ביחס לשכל — מכיוון שהוא סיבת מושגיו בכך הוא סיבתם הפנימית וככזה הוא פועל ואינו נפעל. 

							מכאן שגם הגדרת הריבוי של שפינוזה עולה בקנה אחד עם זו של קרשקש.

						
					

					
							
							הנקודה הרביעית עסקה בתפיסת האימננטיות המשותפת להוגים מתוך בחינה פילולוגית של מושגי ״הנמצאות״ בתורת קרשקש, לעומת ״האופנים״ בתורת שפינוזה. 

							נמצא כי למרות השימוש במושגים שונים התוכן הפונקציונלי זהה; עבור שני ההוגים הנמצאות או האופנים נפעלים על ידי אלוהים, מצויים בתוך אלוהים, ונחשבים על ידי אלוהים.

						
							
							עבור קרשקש, הנמצאות תלויות באלוהים הן מבחינה מושגית — על ידי שכלו של אלוהים, והן ומבחינה קיומית — על ידי היותם נפעלות באמצעות אלוהים ומתקיימות בתוך ״כבוד״ אלוהים אשר הוא ״מקומו״. 

							קרשקש טוען שידיעת האל את הנמצאות ומציאות הנמצאות הם דבר אחד עם עצמותו, ומכאן צומחת התניה דואלית של מציאות הנמצאות הן מבחינת

						
							
							בתחילת דרכו שפינוזה הגדיר את האופנים כנבראים אך מאוחר יותר כאופנים. ההבדל בין נברא לאופן הוא הבדל שכלי, ולדעתו אין קיום לדברים נבראים מחוץ לשכל האנושי, ועל כן זו המצאה אנושית. 

							באתיקה האופן מוגדר כהפעלה או כתכונה של העצם. האופן קיים בתוך העצם ונפעל על ידי העצם.

							הסיבות ששפינוזה החליט לשנות את ההגדרה של דברים

						
					

					
							
							
							הקיום והן מבחינת ההמשגה. זאת משום ששכלו של אלוהים מכונן את מציאות הנמצאות באשר הוא תופס אותם כמושכלו. על כן ההמשגה השכלית של אלוהים את הנמצאות זהה עם קיומם בפועל באמצעות ידיעתו של אלוהים ובתוכו. 

							לאור הדברים המסקנה היא כי היחס בין האל לנמצאות בתורת קרשקש יכול להיות מפורש באופן לגיטימי ביותר כיחס של תכונות, או כמודיפיקציות פרטיות של אלוהים.

						
							
							הנבראים לאופנים היא ככל הנראה משום (1) השפעת המינוח המקובל בתקופתו; (2) היפרדות מהאסוציאטיביות הקשורה בבריאה; (3) מתוך עקרונות המטאפיזיקה שלו, שפינוזה אינו מכיר בקיום דברים כנבראים אלא כאופנים או תכונות של העצם; (4) קרשקש מתאר את נבראים בעיקר במילה ״נמצאות״ שיש לה משמעות של עצמות ומקרה. אולם רק אלוהים מתואר על ידי קרשקש כעצם מוחלט ומכאן שכל שאר הנמצאות הם בעלי עצמות משנית או אופנים של העצמות המוחלטת. עובדה זו בתורת שפינוזה מקבילה לתפיסה הדואלית־היררכית של העצמים בתורת דקרט. לפיכך, יתכן ושפינוזה הבין את הבעיתיות המטאפיזית שבדואליות זו, והוא רצה להבחין באופן מפורש בין אלוהים כעצם אינסופי אחד ויחיד לבין מצביו, או אופניו. ועל כן הוא החליט לזנוח את השימוש במושג נבראות (שהן בעלי עצמות משנית לפי קרשקש) ולדבוק במושג אופנים.

						
					

					
							
							הנקודה החמישית עסקה בתפיסת ״ההתדבקות״ או ״ההתמדה״ של ההוגים ויחסם לזמן. המקור המשותף לשניהם הוא פלוטינוס.

							פלוטינוס היה ככל הנראה הראשון שהבחין בין זמן מוגדר הזהה עם הקיום של עולמנו, ובין זמן שאינו מוגדר הזהה עם הנצח או עם מהות האל. 

							בנושא זה צוינו ארבע נקודות ממשק בין ההוגים: 

						
							
							קרשקש, בהשפעת פלוטינוס, זונח את התפיסה האריסטוטלית הקושרת זמן כמקרה של תנועה, ובמקומה מציב את הזמן כיחס שבין תנועה ומנוחה. על ידי צעד זה מציב קרשקש את הזמן ביחס לקיום עצמו של הדבר. 

							מהותו של הזמן נתפסת כהתדבקות הנובעת מן הנצח שזהה למעשה עם מחשבתו של אלוהים, אשר הייתה קיימת טרם הבריאה, ויתכן גם שהיא תואר

						
							
							בחלק זה הוצעו חמש נקודות קירבה בין תפיסת המשך והזמן של שפינוזה ביחס לקרשקש: 

							הנקודה הראשונה שעמדה על ניתוח מושג הזמן בכתבי שפינוזה כתואר, אופן או הסבר למציאותו של דבר, העלתה מסקנה שהתמדה של דבר משמעותה קיומו בפועל של הדבר הנוצר מתוקף גורמים חיצוניים לו. 

							קרשקש הביא למהפכה בתפיסת הזמן והמשך שהתנתקה

						
					

					
							
							ראשית, שפינוזה המוקדם מגדיר ״התמדה״ כתואר, אופן וגם כהסבר של דבר. אולם נראה כי המשמעות המשותפת לכל ההגדרות הינה הקיום בפועל של הדבר. בשלב זה עדיין נוכחת ההשפעה של תפיסת ההתמדה של דקארט, אולם שפינוזה המאוחר, שניתק עצמו מדקארט, מזהה את ההתמדה באופן מפורש עם הקיום, ולא כתואר, אופן או הסבר של דבר. 

							השינוי בתפיסת ההתמדה של שפינוזה תווך אולי באמצעות תפיסת ההתדבקות והזמן של קרשקש. קרשקש מגדיר מחדש את הזמן, ובכך מתנתק מן המסורת האריסטוטלית המזהה את הזמן כמקרה של תנועה. בניגוד לכך הוא מעמיד את הזמן ביחס לקיום כשלעצמו — אשר נמדד הן בתנועה והן במנוחה של דבר. בכך הוא משמש יסוד ובסיס להתפתחות תפיסת ההתמדה של שפינוזה השקולה לקיום בפועל של הדבר. 

							שנית, ב־Cogitata Metaphysica שפינוזה קובע כי הזמן נבדל מן הקיום רק בבחינה של השכל, ובאתיקה הוא מזהה את ההתמדה עם הקיום הבלתי מוגדר של הדבר ולכן גם עם קיומו בפועל כשלעצמו. המעבר של שפינוזה מהתמדה כתואר, אופן או הסבר לעבר זיהוי בלתי מוגדר עם הקיום, ממחיש את ההיבדלות של הקיום מן ההתמדה רק מבחינה השכלית. היבדלות זו בתורת שפינוזה לא יכלה לנבוע מתפיסת ההתמדה של דקארט, משום שהוא זיהה את ההתמדה כתואר או אופן של דבר

						
							
							עצמי. מכאן צומחת בתורת קרשקש המשמעות הכפולה של המשפט ״מציאות הזמן בנפש״: מחד, הזמן הוא תוצר של השוואה שכלית בין התנועה או מנוחה ובין התדבקות. על פי בחינה זו, הזמן הוא אינטרוול סופי ומוגדר הנמדד מן המשך הנצחי. מאידך, מציאות הזמן קיימת בנפשו של אלוהים עצמו. על פי בחינה זו הזמן הוא נצחי, אינסופי ואינו ניתן לחלוקה.

							תורת קרשקש קובעת כי אלוהים מכונן את מציאות הנמצאות, את הזמן ואת התנועה. מכאן נובע כי משום שמציאות הזמן היא בנפש, אלוהים מכונן את הנמצאות בתוך נפשו, או בתוך ״כבודו״, שהוא קרוב לוודאי תואר עצמי הן של המקום והן של ההתדבקות.

						
							
							מתפיסת הזמן האריסטוטלית והחלה לזהות את הזמן עם הקיום בלבד. בכך היוותה תפיסת המשך והזמן של קרשקש מודל ובסיס לתפיסת ההתמדה והזמן של שפינוזה. 

							הנקודה השנייה עמדה על התפיסה המשותפת של ההוגים לפיה ההתמדה והקיום נבדלים רק מן הבחינה השכלית. 

							נקודה שלישית עמדה על הגדרת הזמן על ידי גורם חיצוני לו. עבור קרשקש הזמן נקבע על פי שיעור התנועה או המנוחה של ההתדבקות, ועל כן נובע כי ״מציאות הזמן בנפש״. עבור שפינוזה הזמן משמש ככלי של אבסטרקציה מחשבתית אשר באמצעותו המחשבה מבדילה את מצבי העצם מן העצם. 

							נקודה רביעית עמדה על כך, ששני ההוגים מגדירים את ההתמדה כגודל רציף, הומוגני שאינו בר חלוקה. אולם עם זאת שניהם חושבים כי ניתן להגדיר אותה ולקבוע אותה על ידי גורם חיצוני. אצל קרשקש אלו האינטרוולים המודדים את שיעור התנועה או המנוחה, ואילו אצל שפינוזה האבסטרקציה המחשבתית היא זו שמנתקת את מצבי העצם מן העצם. כמו כן, שני ההוגים חושבים כי קיימת דואליות של דרגות הכרה באופן שבו ניתן לתפוס את מהות הזמן: באופן שטחי כמתחלק ונפרד, או באופן מופשט כבלתי מתחלק, אינסופי ונצחי. 

						
					

					
							
							ולא עם הקיום כשלעצמו — עבורו ההתמדה נבדלת מן הקיום רק מבחינה השכלית. 

							מנגד, קרשקש קובע את מציאות הזמן בנפש, ובנוסף מזהה את ההתדבקות עם הקיום של הדבר. לכן ראוי להניח כי קרשקש היה בין אלה שהשפיעו על תפיסתו של שפינוזה בדבר הזהות שבין הקיום להתמדה ובשל כך על ההבדלות השכלית בלבד ולא הריאלית שבין השניים.

							שלישית, הן עבור קרשקש והן עבור שפינוזה מהות הזמן היא המשך. לכן הזמן הינו תולדה של אומדן או קריטריון חיצוני. עבור קרשקש הזמן הינו אינטרוול מוגדר הנקבע על פי התנועה או מנוחה המודדים את ההתדבקות. עבור שפינוזה הזמן, כמו מידה או תבנית, הוא שלילה המתבצעת על ידי מדידה של אותו קריטריון — תנועה קבועה. בנוסף, עבור שני ההוגים מציאות הזמן הינה בעלת מעמד שכלי בלבד. 

							רביעית, שני ההוגים מגדירים את ההתמדה כגודל רציף, הומוגני שאינו ניתן לחלוקה. עם זאת שניהם חושבים שניתן להגדיר אותה ולקבוע אותה על ידי גורם חיצוני. כמו כן, שניהם קובעים כי ישנם אספקטים דואליים לפיהם ניתן לבחון את מהות הזמן באופן שטחי כמתחלק ונפרד, או באופן מופשט כבלתי מתחלק, אינסופי ונצחי.

						
							
							
					

				
			

			7ג. 	היחס בין הוכחת האל של קרשקש לתפיסת האופנים האינסופיים בתורת שפינוזה

			הדיון1825 על מעמדם, תפקידם והכרחיותם הבלתי מתפשרת של האופנים האינסופיים במשנת שפינוזה העלה, כי הם מהווים גורם מטאפיזי ייחודי המאפיין את משנתו שאינו קיים בשום תורה מטאפיזית אחרת,1826 וכי הם ממלאים שני תפקידים עיקריים: האחד הוא לבטא את ההיבט האקטיבי של מהותו האינסופית של אלוהים, ובכך לאפשר את כינון הריבוי האינסופי הנובע מן העצם. ניתן באופן מסוים לתאר תפקיד זה כמכניזם מתווך בין אלוהים כישות שהיא סיבת עצמה, ושהיא בפועל באופן אינסופי ומוחלט ובין ריבוי האופנים הסופיים שהם סיבת זולתם, הניתנים לשינוי ושאינם בפועל באופן מוחלט. עם זאת אין להבין שהאופנים האינסופיים הם גורם ממשי של תיווך, מכיוון שהטבע הטובע והטבע הטבוע אינם נדרשים לתיווך בהיותם זהות עצמית אחת שיש לה היבטים שונים.1827 נוסף לכך, קיים ריבוד דואלי במכניזם שלהם: ישנם אופנים אינסופיים ישירים וישנם אמצעיים. אולם באופן כללי האופנים האינסופיים מפורשים כמעין יחיד מורכב ואינסופי השומר על כללותו, בעוד מצביו הפנימים מצויים בשינוי מתמיד, או שהם נתפסים כחוקים העליונים השולטים באותו התואר שבו הם מתבחנים. 

			התפקיד שני של האופנים האינסופיים הוא לשמש מערכת קוהרנטית, הוליסטית, אורגנית ויציבה, בעלת חוקיות פנימית, המקיימת בין פרטיה יחסים סיבתיים ומושגיים. בלי התפקיד הזה האופנים הסופיים לא היו נובעים כמקשר אחדותי בר־תגובה מושגית־סיבתית, אלא הם היו מתקיימים אינסוף של אופנים שאין ביניהם שום יחס סיבתי או מושגי — לא הייתה חוקיות במציאות, הכול היה שרוי בכאוס, וקוסמוס לא היה אפשרי, מכיוון שהמציאות וכלל פרטיה לא היו מקיימים ביניהם כל יחס.1828

			משני נקודות אלו עולה שאלוהים אינו פועל כל אופן אינדיבידואלי — כפרטי נפרד או נבדל מן שאר האופנים. אלא הוא פועל את האופן האינדיבידואלי מתוך מערכת אינסופית שלמה ואורגנית המתקיימת כיחיד אינסופי שלם־מורכב. לחשוב כי יתכן קיום של מצב לפיו כל פרט עומד בפני עצמו, כמנותק מן הקשר סיבתי־מושגי אינסופי זו טעות מטאפיזית מדרגה ראשונה. עובדה זו עולה באופן ברור מן דבריו הבאים של שפינוזה — אשר מזוהים גם כסיבתיות האופקית בתורתו:1829 

			דבר יחיד או דבר סופי שיש לו קיום קבוע־ומוגבל אינו יכול להתקיים ולא להיקבע לפעול, אלא אם נקבע להתקיים ולפעול על ידי סיבה אחרת, שגם היא סופית ובעלת קיום קבוע־ומוגבל; וסיבה זו בתורה, גם היא אינה יכולה להתקיים ולא להיקבע לפעול, אלא אם נקבעה להתקיים ולפעול על ידי [סיבה [אחרת, שגם היא סופית ובעלת קיום קבוע־ומוגבל, וכך לאינסוף.1830

			התפקיד הראשוני של האופנים האינסופיים הוא להוות צומת המגשר בין ה״טבע טובע״ ל״טבע טבוע״. משפט 16 בחלק ראשון באתיקה קובע את הנביעה של אינסוף האופנים מן הטבע האלוהי המוחלט: ״מתוך הכרח הטבע האלוהי צריך לנבוע אינסוף [של דברים] באינסוף של אופנים (כלומר, כל מה שיכול להיכלל בתחומו של שכל אינסופי)״. דהיינו התיווך של כל מה שנובע מאלוהים מתרחש על ידי האופנים האינסופיים הישירים והאמצעיים. משפט 21 בחלק ראשון באתיקה קובע את מציאותם של ״האופנים האינסופיים הישירים״ הנובעים מטבעו המוחלט של אלוהים ללא כל תיווך של אופנים אחרים. אופנים אלה חייבים להיות נצחיים ואינסופיים משום שלא יתכן שמתוך טבעו המוחלט של אלוהים ינבע משהוא שאינו נצחי ואינסופי: ״כל הדברים, הנובעים מטבעו המוחלט של תואר כלשהו של אלוהים, היו חייבים להתקיים תמיד ולאינסוף, או שעל ידי תואר זה הם נצחיים ואינסופיים״. 

			נוכחנו לראות שקיימות קריאות שונות המנסות להסביר מהם אופנים הללו.1831 אחת הקריאות מקובלות מזהה את האופן האינסופי הישיר של תואר המחשבה בארבעה שמות שונים: [1] שכל (intellectus); 1832 [2] שכל אינסופי בהחלט (intellectus absolute infinitus); 1833 [3] יכולת אינסופית של המחשבה (potentia infinita cogitandi); 1834 [4] אידאת אלוהים (idea Dei).1835 לטענתו של וולפסון, שמות אלה נגזרו מתורת השכל המשכיל והמושכל שביסוד תורת אריסטו־רמב״ם. אולם טענתו זו אינה יכולה להיות נכונה,1836 שכן שכלו האינסופי של אלוהים בתורת שפינוזה אינו זהה עם מהותו של אלוהים, כפי שסוברים אריסטו ורמב״ם. מהות אלוהים מוגדרת כסיבת עצמה, ואילו שכלו האינסופי מוגדר כאופן אינסופי ישיר וככזה הוא סיבת זולתו. על כן לא יתכן שאופן יהווה מהות בעצם, זאת משום ש״העצם, לפי הטבע, קודם להפעלותיו״.1837 מתוקף כך קובע שפינוזה: ״לא הרצון ולא השכל אינם שייכים לטבעו של אלוהים״.1838 

			תפיסת שפינוזה את השכל האינסופי של אלוהים כאופן ולא כמהות, הושפעה קרוב לוודאי מהפרכת תורת השכל המשכיל והמושכל של קרשקש, שזיהה את שכלו של אלוהים כתואר עצמי ולא כמהות. תכלית שכלו האינסופי של אלוהים, או אידאת אלוהים לפי קריאה זו, היא לייצג באמצעות אידאות הולמות את טבעו של אלוהים ואת הדברים הנובעים ממנו, כלומר את ״הטבע הטובע״ ו״הטבע הטבוע״ ״אשר לשכל בדבר החושב [...] ותוארו אחד בלבד, והוא: להבין הכל, בכל עת, באופן ברור ומובחן״.1839 קריאה אחרת מזהה את האופן האינסופי הישיר של תואר המחשבה כמורכבת מאינסוף האידאות של מהויות הדברים ולא של קיומם. 

			האופן האינסופי הישיר של ההתפשטות מכונה על ידי שפינוזה ״תנועה ומנוחה״.1840 מהותו של אופן אינסופי ישיר זה נובעת מהעובדה ששפינוזה מעניק הן את התנועה והן את המנוחה לתואר עצמו ולא לגורם חיצוני לו, אשר הוא סיבת תנועתו או מנוחתו. עבור שפינוזה החומר המתפשט הוא ביטוי של תואר אלוהי ועל כן הוא מייחס לו אוטונומיה ועוצמה. במילים אחרות: האופנים בשיטת שפינוזה אינם נבדלים מן אלוהים, אלא הם אופניו של אלוהים. ומכיוון שאלוהים הוא בעל עוצמה מוחלטת ותמיד בפועל, על כן הוא סיבת כל הדברים שנמצאים ופועלים: "עוצמתו של אלוהים היא מהותו עצמה [...] הרי מתוך הכרח מהותו בלבד של אלוהים נובע, שאלוהים הוא סיבת עצמו (לפי א: 11) וסיבת כל הדברים (לפי א: 16, א: 16 נ). מכאן שעוצמתו של אלוהים, שעל ידיה הוא עצמו וכל הדברים נמצאים ופועלים, היא מהותו עצמה״.1841 זהו מקור ההיות בפועל של האופן האינסופי של ההתפשטות ״תנועה ומנוחה״ (ושל כל שאר האופנים האינסופיים). 

			קריאה נוספת על האופנים האינסופיים הישירים של ההתפשטות מציעה לראות בהם חוקים העליונים ביותר הנובעים מתואר ההתפשטות. באופן כללי, אופנים אינסופיים ישירים אלו — שבכל התארים — ניצבים מול האופנים הסופיים, כמו היחס בין השלם לחלקיו, או בין הסוג למין, או בין הכללי לפרטי: ״הדברים הקבועים והנצחיים האלה למרות היותם פרטים, הרי הודות לנוכחותם בכל ולעוצמתם השלטת בכל, יהיה לנו כעין כוללים או סוגים להגדרת הדברים הפרטיים המשתנים, וסיבות קרובות של כל הדברים״.1842

			מתוקף העובדה שמטבעו המוחלט האינסופי והנצחי של אלוהים נובעים רק דברים שהם אינסופיים ונצחיים, עולה בהכרח השאלה כיצד אפשרי היחס בין טבעו המוחלט של אלוהים ומה שנובע ממנו, לבין אופנים סופיים — שאינם נצחיים ואינם אינסופיים? על מנת לענות על צורך זה מציב שפינוזה את משפט 22 הקובע את מציאותם של ״האופנים האינסופיים האמצעיים״. אופנים אלה אינם נובעים מטבעו המוחלט של אלוהים, אלא מתיווכם של האופנים האינסופיים הישירים: ״דברים אחדים היו חייבים להיווצר מאלוהים במישרין — כוונתי לדברים הנובעים בהכרח מטבעו המוחלט — ודברים אחרים, שגם הם אינם יכולים להימצא ולהיות מושגים בלי אלוהים, נוצרו באמצעות אלה הראשונים״.1843 מכיוון שכל מה שנובע מתואר אלוהים הוא נצחי ואינסופי, הרי האופנים האינסופיים הישירים, שהם נצחיים ואינסופיים בעצמם, חייבים לכונן את האופנים האינסופיים הישירים גם בצורה אינסופית ונצחית: ״כל מה שנובע מתואר כלשהו של אלוהים, באשר הוא מאופנן על ידי איפנון, כך שבאמצעות אותו תואר האיפנון קיים בהכרח והנו אינסופי, חייב גם הוא להתקיים בהכרח ולהיות אינסופי״.1844

			האופנים האינסופיים האמצעיים מכונים כאמור1845 על ידי שפינוזה ״פני היקום כולו״.1846 אחת הקריאות טענה כי אופנים אינסופיים אמצעיים אלו בתואר ההתפשטות הם צבר אינסופי של דברים יחידים הנובעים כמעין מצבים מ״המנוחה והתנועה״ ומשתנים תדירות ובאופן אינסופי, אך שומרים בכללותם על אחדות אורגנית כיחיד אחד: ״כל הטבע הנו יחיד אחד שכל חלקיו, כלומר כל הגופים, משתנים באינסוף אופנים בלי כל שינוי ביחיד הכולל״.1847 קריאה אחרת, נומולוגית, מזהה את האופנים האינסופיים האמצעיים של תואר ההתפשטות כחוקים פיזיקליים משניים הנובעים מהחוקים העליונים, שהם למעשה האופנים האינסופיים הישירים של תואר ההתפשטות. בצורה זו מתקבלות מערכות חוקים פיזיקליות בעלות היררכיה מטאפיזית, שבראשם עומדים האופנים האינסופיים הישירים ומהם נובעים האופנים האינסופיים האמצעיים. 

			לאופנים האינסופיים האמצעיים של תואר המחשבה שפינוזה אינו מעניק שם אלא רק מזכיר אותם יחד עם האופנים האמצעיים של ההתפשטות כ״פני היקום כולו״.1848 בשל סיבה זו יש חוקרים המטילים ספק בכך ששם זה מכוון באמת להצביע גם על האופנים האינסופיים אמצעיים של המחשבה. קריאה אחת רואה בהם אופן המורכב מאינסוף אופנים מסדר שני המקבילים לאינסוף האופנים מסדר ראשון שמוכלים בתוך אידאת אלוהים, שהיא אופן אינסופי ישיר. הווה אומר, אלה הריגשות הנסבות על ומוכלות בתוך אינסוף האידאות המכוננות את אידאת אלוהים. קריאה זו מבוססת על המשפט: ״האהבה השכלית של הנפש לאלוהים היא חלק של האהבה האינסופית שאלוהים אוהב בה את עצמו״.1849 קריאה אחרת רואה באופנים האינסופיים האמצעיים של תואר המחשבה את סך כל האידאות של קיום דברים בעלי התמדה, הנובעות מאידאת אלוהים. 

			מעבר לכל ההבחנות הללו חשוב לציין, כי שפינוזה עצמו מכנה את האופנים האינסופיים בכללותם — הישירים והאמצעיים — בשלוש קטגוריות שונות: ״חוקים״, ״סוגים״ ו״כוללים״, אשר מתוקפם נובעים האופנים הסופיים:1850 

			הואיל ומהויות הדברים הפרטיים המשתנים אינן נגזרות מתוך ההשתלשלות או הסדר של מציאותם; זו לא תספק לנו אלא את ציוניהם החיצוניים, יחסיהם, או לכל היותר את נסיבותיהם, וכל אלה רחוקים מאד ממהותם הפנימית של הדברים. אותה עצמה יש לבקש רק מתוך הדברים הקבועים והנצחיים ומתוך החוקים החרותים בדברים האלה כמו בספרי־החוקים האמיתיים שלהם, אשר על פיהם מתהווים ומסתדרים כל הדברים הפרטיים. יתר על כן, הפרטים המשתנים האלה תלויים בדברים הקבועים באורח כה הדוק [intime] ומהותי (אם לומר כך) עד שבלעדיהם אין הם יכולים ללא להיות ולא להיות מושגים. מכאן שהדברים הקבועים ונצחיים האלה למרות היותם פרטיים, הרי הודות לנוכחותם בכל ולעוצמתם השלטת בכל, יהיו לנו כעין כוללים או סוגים להגדרת הדברים הפרטיים המשתנים, וסיבות קרובות של כל הדברים.1851 

			ציטוט זה של שפינוזה מבהיר את ריבוי הקריאות והפרשנויות השונות של אופנים אלו. אולם הנקודה המהותית והמשותפת לכל הקריאות הללו היא כפולה: מבחינה פונקציונלית אופנים אינסופיים אלה מהווים מערכת חוקית עליונה השולטת, מארגנת וקובעת את כל ריבוי האופנים הסופיים. מאידך, מבחינה ארכיטקטונית אופנים אינסופיים אלה מכילים את הדברים הפרטיים תחת אותה חוקיות עליונה המשמשת כמו ״סוג״ עבור הדברים הפרטיים ברי השינוי. 

			לאחר עיון חוזר בנושא האופנים האינסופיים בתורת שפינוזה, בפונקציות שהם משמשים ובמבנה שלהם, תיבחן זיקתם לקרשקש: ראשית ייאמר כי בתורת קרשקש אין אזכור לאופנים סופיים או אינסופיים, אולם אין זאת אומרת כי מהותם, הפונקציה שלהם ומעמדם הארכיטקטוני אינו מצוי בתורת קרשקש כשורש גולמי אשר עתיד להתפתח בתורת שפינוזה. 

			אנו יודעים כי מעמד האופנים האינסופיים בתורת שפינוזה הוא מיוחד בתולדות הפילוסופיה והתיאולוגיה ואין לו מקביל מפורש בתורתם של הוגי זמנו ולא טרם זמנו.1852 ואמנם יש להניח כי יסוד כלשהו עמד לנגד עיניו של שפינוזה כאשר פיתח את המכניזם והפונקציה של אופנים אינסופיים אלו, שהרי שפינוזה עצמו טוען כי ״מן האין לא יצא יש״.1853 לכן מבחינת נקודת המוצא של דיוננו עלינו לשאול האם יתכן שאותו יסוד מכונן שאנו מחפשים עבור התפתחות מחשבת האופנים האינסופיים בתורת שפינוזה, היה תפיסתו של קרשקש עצמו? לשם ברור עניין יש לחפש בתורת קרשקש את שתי הפונקציות שאותן משרתים האופנים האינסופיים בתורת שפינוזה: מחד, עליהם לבטא את ההיבט האקטיבי של מהותו האינסופית של אלוהים, ובכך לאפשר את כינון הריבוי האינסופי הנובע מן העצם. בתפקיד זה האופנים האינסופיים משמשים מעין מדיום של זהות מתווכת בין מעמדו המוחלט והנבדל של אלוהים באשר הוא ״סיבת עצמו״ לבין מעמד הדברים שאינם סיבת עצמם, כלומר לגשר בין ה״טבע טובע״ ל״טבע טבוע״. אין משמעות פונקציה זו שאלוהים אינו מצוי בתוך ה״טבע טבוע״, אלא שיש להבחין בין ״הטבע הטובע״ ל״טבע הטבוע״ בצורה מתודית וממשית. מאידך, על האופנים האינסופיים לכונן אחדות קוהרנטית שתכליתה ביסוס מערכת חוקית אחת בעלת קשרים סיבתיים־מושגיים שהיא אימננטית לעצמה. טענתי היא שבהוכחת האל של קרשקש1854 אפשר למצוא את שתי פונקציות המשמשות את האופנים האינסופיים בתורת שפינוזה. 

			כאמור, קרשקש בהוכחת האל שלו1855 פועל על בסיס ״עקרון הטעם המספיק״,1856 ואף שהוא אינו מגדיר אותו מפורשות, קרשקש עושה בו שימוש מהותי בהוכחה. מתוקף עקרון זה נובעת בהוכחת האל הבחנה דיכוטומית־קטגוריאלית ולוגית־אונטולוגית בין האל לעלולים: האל הוא ״הכרחי מציאות״ ואילו העלולים הם ״אפשרי מציאות״; מתוקף מציאותו ההכרחית של אלוהים נובע היותו סיבה למציאותם של העלולים: ״מכריע יכריע מציאותם על העדרם״. מבחינת העלולים, בשל היותם במעמד של ״אפשרי מציאות״, אין בכוחם להכריע את מציאותם על פני העדרם. וזהו בדיוק החידוש הגדול של קרשקש! אפילו היו העלולים אינסוף במספרם, לא נובע מכך שמציאותם הכרחית. הווה אומר: ישנה חוקיות חד־צדדית של השפעה מן האל שמציאותו הכרחית כלפי העלולים שמציאותם אפשרית. 

			היבט ישיר של חוקיות חד צדדית זו מן האל אל הענקת המציאות לעלולים מאופיין גם באי־זיקה בין קטגוריית הכמות לבין קטגוריית האונטולוגיה. משמעות הדבר כפולה: מחד, נשלל אפשרות כינון הוכחת קיום האל על בסיס אי־אפשרות רגרסיה סיבתית אינסופית. כלומר, משום שאין זיקה בין קטגוריות הכמות לקטגורית האונטולוגיה נובע שגם במקרה שכמות העלולים היא אינסופית אין בהם כדי לחייב את מציאותם בבחינת ״הכרחי מציאות״. לכן, גם אם כמות העלולים היא אינסופית מעמד האונטולוגי הוא ״אפשרי מציאות״ והם נזקקים לגורם ״הכרחי המציאות״ אשר ״יכריע את מציאות על העדרם״. מאידך, משום הפרדה זו בין קטגוריות הכמות לקטגורית האונטולוגיה, נקבעת באופן לגיטימי אפשרותה של סיבתיות אינסופית בפועל. 

			להיעדרה של זיקה זו יש מקבילה בתורת שפינוזה, הקובע כי קיום האופנים אינו שייך למהותם על אף היותם אינסופיים מבחינה מספרית:1857 ״מהותם של הדברים הנוצרים מאלוהים אינה כוללת בתוכה קיום״.1858 לאור זאת ניתן להיווכח שעבור שני ההוגים רק אלוהים מהווה סיבה פועלת מטאפיזית עבור מציאות הנבראים, אפילו אם מציאותם אינסופית מבחינה כמותית: ״מכאן נובע שאלוהים אינו רק הסיבה הפועלת להתחלת קיומם של הדברים, אלא גם הסיבה לכך שהם ממשיכים בקיומם, או (אם להשתמש במונח סכולסטי) אלוהים הוא סיבת ישותם״.1859 קרשקש ביצע אפוא צעד קריטי מבחינת התפתחות המחשבה המטאפיזית והפיזיקלית, בכך שקבע אפשרות עקרונית למציאות שרשרת סיבתיות אינסופית. צעד זה הוא פועל יוצא והכרחי של הפרכת הקדמה 3 של רמב״ם.1860 

			כאמור,1861 לשימוש של ״עקרון הטעם המספיק״ בהוכחת האל של קרשקש פונקציה של סיבתיות פועלת כפולה: מחד הוא קובע מדרג של סיבתיות מטאפיזית, ומאידך הוא קובע באופן מקביל מדרג של סיבתיות פיזיקלית: המדרג הסיבתי המטאפיזי הינו טרנסצנדנטי, חיצוני וגם ראוי לכנותו ״אנכי״ לשרשרת הסיבתית הפנימית שבין העלולים לבין עצמם. סיבתיות מטאפיזית זו מתקיימת בין אלוהים כסיבה ראשונה, לכאורה חיצונית ושונה מהותית לבין השרשרת האינסופית של העלולים המוגדרים כ״אפשרי המציאות״. הסיבתיות של האל כלפי העלולים אינה עומדת ביחס פרטי ונבדל לכל עלול, אלא היא ניצבת בפני מכלול העלולים המאורגנים כדבוקה מאוחדת המהווה טוטליות מקיפה, אימננטית וקוהרנטית כלפי עצמה: ״עלה אחת לכללם [...] והיא העלה לכללם המכרעת מציאותם, והוא האל יתברך״.1862 טיב היחס שבו ניצבת העילה הראשונה ביחס לכלל העלולים הוא מסתורין גדול. אולם מהאופן שבו קרשקש בונה את הוכחת האל שלו מתוקף עקרון הטעם המספיק נובע כי לכל הפחות ניתן לומר על היחס הזה שהוא יחס סיבתי, הווה אומר: אלוהים מהווה סיבה לכללם של העלולים. מהותה של הסיבתיות המטאפיזית, עומד על כך שהיא שונה ומובחנת מן הטבע הפיזיקלי שאותו היא קובעת סיבתית ואשר הוא מהווה אינטראקציה סיבתית בין שרשרת העלולים האינסופית לבין עצמם. במילים אחרות, הסיבתיות המטאפיזית היא מחוץ ל״טבע״ ולכן אינה שוכנת בתוך הפרטים ולא ביחסים שביניהם, אלא היא מגדירה את הטבע עצמו דווקא בשל היותה טרנסצנדנטית לו ועל כן מחוץ לו. המחשה יפה להבנת סיבתיות זו היא להמשיל אותה מבחינה פונקציונלית לאותם ״תנאים טרנסצנדנטליים אפריוריים״ — במובנם הקאנטיאני1863 — אשר מכוננים את הכרה. הווה אומר: אלו תנאי המציאות המכוננים וקובעים את הטבע עצמו. אולם, למרות הדיכוטומיה הטרנסנדנטית של המדרג הסיבתית המטאפיזי, נוכחנו להבין שבתורת קרשקש אלוהים עצמו הוא שפועל את הנבראות — ועל כן יש להבין שלמרות שאלוהים שונה מהותית מן מפעליו, הוא בו בעת עצמו שמכונן, מגדיר ומהווה אותם. סתירה זו שבין אלוהים כטרנסנדנטי לבין אלוהים כאימננטי נפתרת כאשר מבינים שאלוהים פועל את הדברים מתוך עצמו, ובמובן זה עצמיותו שלו כוללת את עצמו, מחד, כעילה ראשונה הכרחית המציאות. ומאידך, ככללם של אינסוף העלולים אפשרי המציאות. 

			נוסף למדרג המטאפיזי ישנו המדרג הסיבתי הפיזיקלי שהוא אימננטי ופנימי למערכת העלולים, כלומר היחסים הסיבתיים שבתוך ובין העלולים ולא מחוץ להם. קרשקש מגדיר את שרשרת אינסוף העלולים באמצעות המילה ״כללם״, דהיינו ״מושג כולל הרבה פרטים; חוק כללי; קבוץ, מין, וכיו״ב״.1864 מכאן נגזר שכל פרט במערכת הפיזיקלית עומד בהכרח ביחס לשרשרת כולה והוא מוגדר רק ביחס אליה, הווה אומר: אין לפרט קיום כשלעצמו במנותק מהמקשר כולו. השרשרת מקיימת מארג סיבתי־אורגני של היזון־עצמי אשר יוצרת אחדות עצמית כוללת. בכך יוצרת השרשרת הסיבתית מעין סוג־עליון־עצמי שתחתיו מצויים כל מרכיביו הפרטיים; זהו שלם מורכב הנוצר מהיחס שבין שלם לחלקיו. אפשר להגדיר מערכת סיבתית זו בבחינת ״טבע״, מכיוון שהיא המכלול האינסופי של מרחב העלולים אפשרי המציאות. לדעתו של קרשקש מדרג זה יכול להיות אינסופי באופן עקרוני: ״אם שיהיו עלות ועלולים בעלי תכלית או בב״ת״. אבל על אף אינסופיותו והמספיקות־העצמית־האימננטית המאפיינת אותו, אין בכוחו להכריע את מציאותו שלו: ״למה שאם יהיו כלם עלולים, היו אפשרי המציאות בבחינת עצמם״. מציאותו נקבעת על ידי המדרג המטאפיזי. 

			בחינת שני המדרגים של הסיבתיות הפועלת בהוכחת האל של קרשקש מאפשרת לזהות הלימה יוצאת דופן ומרחיקת לכת לאופנים האינסופיים במשנת שפינוזה. הכיצד? שני מרכיבים לתשובה זו — הראשון נוגע במדרג המטאפיזי ובפונקציית הגישור שבין העצם לאופנים, השני נוגע במדרג הפיזיקלי ובפונקציית יצירת אחדות אורגנית בריבוי האינסופי של האופנים. להלן ההסבר:

			(1) הפונקציה הראשונה של המדרג הסיבתי מטאפיזי בהוכחת האל של קרשקש היא לגשר את הפער הקטגורי־דיכוטומי שבין העילה הראשונה — אלוהים, לבין העלולים. מבחינה מטאפיזית־ארכיטקטונית אלוהים, בהיותו העילה הראשונה, הינו שונה עקרונית ומהותית ממערכת העלולים, משום שהוא עילה בלבד ולעולם אינו עלול, על כן הוא ״הכרחי המציאות״ או ״סיבת עצמו״. אולם השפעת הסיבתיות המטאפיזית מן האל חודרת אנכית אל מערכת העלולים ומכוננת את מציאותם:״והיא העלה לכללם המכרעת מציאותם״. מכיוון שבתורת קרשקש מהות אלוהים אינה ידועה כלל,1865 לא יתכן שהסיבתיות האלוהית בכינון העלולים תנבע ממהותו באשר היא מהותו כשלעצמה! על כן אני מציע בנקודה זו קריאה פרשנית ולפיה המדרג הסיבתי המטאפיזי הוא החצנה ראשונית בלתי אמצעית של האל הזהה עם הטוב העצמי אשר מתחייב מן אלוהים: ״הוא אוהב ההטבה והשפעת הטוב בהכרח. והיא האהבה. [כי אין האהבה] זולת ערבות הרצון והיא השמחה האמתית. כאמרו 'ישמח ה׳ במעשיו'״.1866 ומכיוון שהטוב האלוהי בתורת קרשקש נמשל לאור האלוהי, והאור האלוהי נמשל לתארי האל העצמיים, אזי ניתן לקבוע שקילות בין הטוב, האור והתארים העצמים הנובעים מן האל ומאפשרים את מציאות הטבע: ״ויתחייב לו חיוב עצמי הטוב בכלל ומה הוא המונע אם כן שלא יהיה מחויב לעצמותו המציאות? [...] לו הנח על דרך משל. מאיר מה, מחויב המציאות לעצמו, הימנע ממנו האור המתחייב ממנו בעצם חיוב המציאות אשר לו?״.1867 לפי פרשנות זו, כשם שהאור נובע מן טבעו של המאיר באופן בלתי אמצעי, כך נביעת הסיבתיות המטאפיזית — המתחייבת מן אלוהים או העילה הראשונה — עומדת ביחס בלתי אמצעי אל טובו של האל או לתאריו העצמיים. נביעת הסיבתיות המטאפיזית היא נביעה מהותית לאל, בלתי נבדלת ממנו ועל כן היא בלתי אמצעית, נצחית, אינסופית ובלתי מתחלקת, ובמובן חמור היא אף זהה אתו במובן מסוים: ״כי האור איננו נבדל מעצמותו שיהיה צריך למרכיב ומקבץ, אבל הוא דבר עצמי שראוי שיתאר בו. כן הוא ענייני התארים באל יתברך״.1868

			מתוך הבנה זו ניתן להסיק: (א) מכיוון שהסיבתיות המטאפיזית הראשונית הנאצלת מן העילה הראשונה זהה עם תאריו העצמיים של האל. (ב) ומכיוון שתאריו העצמיים של האל זהים עם היות האל ״מקומו של עולם״.1869 (ג) נובע כי העילה הראשונה באמצעות תאריה העצמיים מהווה בעצמותה שלה את החוקיות העליונה או את המדיום העליון, שרק באמצעותם מתאפשרת שרשרת עילות ועלולים. חוקיות או מדיום אלו זו הם ההתדבקות הנצחית והגודל הנבדל בב״ת שבהם שוכנים שרשרת העלולים האינסופית. (ד) ובנוסף, כשם שהמקום האינסופי וההתדבקות האינסופית נבדלים מהאובייקטים המוכלים בהם, כן כבוד אלוהים נבדל מהנמצאות — ובאותו מובן עצמו כך גם הסיבתיות הנובעת מן העילה הראשונה נבדלת מן העלולים.1870 

			הסיבתיות המטאפיזית הנובעת מן העילה הראשונה שהיא הכרחית מציאות, אמנם שונה מהותית מן העלולים, אך עם זאת היא חודרת לתוכם ומקיימת את מציאותם. ראוי להבין את הסיבתיות המטאפיזית כיחס של ״זהות מוחצנת״. כלומר, כשם שהאור זהה במובן מסוים עם המאיר במובן מסוים, כך הסיבתיות המטאפיזית זהה במובן מסוים עם העילה הראשונה. בנוסף, ראוי גם לחשוב על היחס בין הסביתיות המטאפיזית המתחייבת מן העילה הראשונה לבין העלולים כיחס שבין סוג למין — המין מצוי בתוך הסוג והסוג הוא מה שמגדיר את המין, ובמובן זה הסוג פנימי למין. בהקבלה לכך, אלוהים כ״מקומו של עולם״ הינו מעין ״סוג עליון״ המכיל את מיני הנמצאות בתוכו, ועל כן הוא פנימי להם על אף היותו נבדל מהם. יתרה מכך, נכון יהיה להבין שהסיבתיות המטאפיזית בעלת שני היבטים סותרים: מחד, היא מהווה סוג עליון שהוא טרנסנדנטי לעלולים וחורג מהם. מאידך היא מהווה את חוקיות אימננטית שחודרת את העלולים ומהוה אותם. 

			לאחר דברים אלה ניתן לעמוד על היחס שבין הפרשנות אודות הסיבתיות המטאפיזית בתורת קרשקש לבין תפיסת האופניים האינסופיים הישירים בתורת שפינוזה. לפי הפרשנות בספר זה, הסיבתיות המטאפיזית במשנת קרשקש זהה עם ״כבוד אלוהים״, או — וזה אותו הדבר — עם ההתדבקות והמקום האינסופיים הנצחיים והבלתי מתחלקים.1871 בהקבלה לכך, גם בתורת שפינוזה האופנים הישירים נובעים באופן בלתי אמצעי מן אלוהים, ועל כן הם מחויבים להיות נצחיים ובלתי מתחלקים כשם שהמקום וההתדבקות בתורת קרשקש בלתי מתחלקים: ״כל הדברים, הנובעים מטבעו המוחלט של תואר כלשהו של אלוהים, היו חייבים להתקיים תמיד ולאינסוף, או שעל ידי תואר זה הם נצחיים ואינסופיים״.1872 מתוקף הקבלה זו ניתן לעמוד על כך שאצל שני ההוגים היחס הראשוני עם הנבראים נוצר על ידי תיווך בלתי אמצעי ישיר ואינסופי של אלוהים, שתכליתו להוות מדיום של סיבתיות פועלת הנובעת מן הכרח עצמי,1873 או — וזה אותו הדבר — ״משיג עצמי לשלמות״.1874 עם זאת יש הבדל מהותי בין קרשקש לשפינוזה: קרשקש מזהה את הסיבתיות המטאפיזית כנובעת ישירות מן העילה הראשונה וזהה עם תאריו העצמיים, ואילו עבור שפינוזה הנביעה הראשונה אינה תארי האל אלא אופנים אינסופיים ישירים. 

			לפיכך יש לשאול האם ההשפעה הסיבתית מן העילה הראשונה בתורת קרשקש בעלת הלימה לאופנים האינסופיים הישירים בתורת שפינוזה? לדעתי, במובנים מסוימים התשובה לכך היא חיובית: מבחינה פונקציונלית להוגים בסיס משותף שנעוץ בתפיסה האימננטית לפיה הכול מצוי בתוך אלוהים ונפעל על ידו. בתורת קרשקש אלוהים הוא עצמו שפועל את כל הדברים,1875 ובהקבלה לכך בתורת שפינוזה אלוהים עצמו מתואר כפועל את כל האופנים באשר הוא איפנון סופי ומסוים.1876 אולם מבחינה ארכיטקטונית קיים מצד אחד הבדל בין ההוגים אך מצד אחר קיימת קירבה ביניהם: ההבדל ניכר מאוד כאשר נותנים דגש לכך שעבור שפינוזה האופנים האינסופיים הישירים שייכים להפעלותיו הישירות של אלוהים, ואילו אצל קרשקש תארי האל מאוגדים תחת תואר ״הטוב״ המתחייב — כאור המתחייב מן המאיר — מן ״העילה הראשונה״. אולם הקירבה הארכיטקטונית ניכרת בכך, שעבור שניהם העילה הראשונה והאופנים האינסופיים מהווים מעין סוג־על שבו שוכנים המינים. הסבר: הסיבתיות המטאפיזית במשנת קרשקש שקולה לכך שהאל הוא ״מקומו של עולם״. יחס זה הינו כיחס שבין הסוג למין. ומצינו שבאותו היחס עצמו בדיוק מתאר שפינוזה את מעמד האופנים האינסופיים כלפי האופנים הסופיים.1877 אפשר אם כן להיווכח בברור כי הפונקציה הראשונה — המדרג הסיבתי מטאפיזי בהוכחת האל של קרשקש — זהה עם תפקיד הראשון של האופנים האינסופיים בתורת שפינוזה, קרי: יצירת יחס בר תיווך בין הדיכוטומיות הקטגורית של האל לבין העלולים. יחס זה ניתן לתיאור ארכיטקטוני כיחס שבין הסוג לבין המינים שתחתיו.

			משנמצא מכנה משותף מן הבחינה הארכיטקטונית בין ההוגים, יש לעמוד על היחס המדויק בין סוגי האופנים האינסופיים הישירים של תארי המחשבה וההתפשטות בתורת שפינוזה לבין הוכחת האל של קרשקש.1878 

			הזיקה בין שתי הגישות מתבררת מתוך כך, שעבור שני ההוגים אלוהים הוא הוא מקור ההיות בפועל של האופנים. מבחינת האופנים האינסופיים הישירים של ההתפשטות, שפינוזה מכנה אותם ״תנועה ומנוחה״.1879 עבור שפינוזה מהות ״התנועה והמנוחה״ של האופנים האינסופיים של ההתפשטות נובעת מהיותם ביטויים הכרחיים של תואר, הווה אומר ביטויים של מהות אלוהים.1880 מכאן יש להבין שעוצמתם בפועל של אופנים אינסופיים ישירים אלה נובעת מעצמותם כאיפנון אלוהי, ולא מכוח חיצוני להם — שכן הם אופניו של תואר אלוהים. מתוקף עוצמתם בפועל זו — קרי, יחסי המנוחה והתנועה של האופנים האינסופיים הישירים — נובעים האופנים הסופיים.1881 על מנת להיווכח ביחס של האופנים האינסופיים הישירים של ההתפשטות לתורת קרשקש, ניזכר בפרשנותי אודות הסיבתיות המטאפיזית בתורת קרשקש, וכיצד היא מתארת את הנביעה ההכרחית של תארי האל העצמיים — המהווים את ״מקומו של עולם״ — מן העילה הראשונה. היות האל ״מקומו של עולם״ הוא תואר עצמי לו. קרשקש קובע שכל אשר מצוי בתוך ״מקומו״ של אלוהים גם נפעל על ידו.1882 מכאן שכוח הפעולה של הנמצאות נובע מהיות ״המקום״ תואר עצמי של אלוהים. 

			מתוך הבנה זו אפשר אפוא לעמוד הן על הקירבה והן על ההבדל בין שפינוזה ל קרשקש בנושא: הקירבה נסבה על כך שעבור שני ההוגים התוקף להיות האל פועל את הנמצאות הוא התואר האלוהי עצמו; עבור שפינוזה הדבר מתרחש באמצעות האופנים האינסופיים, ואילו אצל קרשקש הדבר מתרחש באמצעות כבודו של אלוהים הזהה עם תאריו העצמיים. ההבדל נסב על כך שעבור שפינוזה האופנים האינסופיים הישירים מקבלים את תוקף היותם בפועל באמצעות תארי אלוהים, ואילו עבור קרשקש ״מקומו של עולם״ הוא בעצמו תואר עצמי באל המתחייב בו כמו אור מן המאיר. חשוב להיווכח שגם כאן כמו בשלב הקודם, אנו רואים הלימה פונקציונלית בין ההוגים אך הבדלים ארכיטקטוניים ביניהם. 

			שפינוזה נותן ארבעה שמות שונים לאופן האינסופי הישיר של המחשבה, שהבולט בהם הוא ״השכל האינסופי בהחלט״.1883 הפונקציה העיקרית של השכל אינסופי היא לייצג באופן הולם את כל הדברים שנובעים מן אלוהים.1884 בתורת שפינוזה, עצם פעולת החשיבה של השכל מגולמת בקיום של האידאות בתואר המחשבה של אלוהים,1885 ואידאות אלו זהות עם המושאים שלהם על פי תורת הפרלליזם.1886 מנגד, עבור קרשקש הסיבתיות המטאפיזית מגולמת בתואר ״הטוב״ של אלוהים המכיל את כל תאריו האינסופיים,1887 כולל את הידיעה או ההשכלה של אלוהים. ואכן ידיעתו של האל או שכלו מוגדרים מפורשות אצלו כתואר עצמי באל.1888 מתוך פרשנותי אודות הסיבתיות המטאפיזית והיחס ההכרחי שלה אל ״העילה הראשונה״ בהוכחת האל של קרשקש, עולה הראיה לגיטימית לכך שהעילה הראשונה היא גם בעלת תואר של מחשבה — שאם לא כן מנין תואר ״הטוב״ אשר מכיל את כל תארי האל העצמיים והנובע מן העילה הראשונה באופן הכרחי כמו אור מן המאיר, מכיל את התואר העצמי של המחשבה? 

			הפונקציה של שכל אלוהים בתורת קרשקש כוללת ידיעה מוחלטת שמקנה מציאות לנמצאות.1889 בבחינה חוזרת שוב יכולים אנו לראות כי קיימת הלימה פונקציונלית בין ידיעתו או שכלו של אלוהים בתורת קרשקש לבין ״השכל האינסופי בהחלט״ בתורת שפינוזה. עבור שניהם, שכלו של אלוהים תופס באופן אמיתי וקורספונדנטי את מה שקיים. למרות זאת ישנו הבדל חשוב בין ההוגים שאף הוא מן הבחינה הפונקציונלית; בתורת קרשקש שכלו של אלוהים מכונן את מציאות הדברים עבור כל אחד מן התארים אליהם הם שייכים,1890 ואילו בתורת שפינוזה שכלו של אלוהים מכונן את האופנים מתוקף תואר המחשבה בלבד.1891 נוסף לכך יש הבדל ארכיטקטוני החוזר על עצמו בין ידיעת אלוהים בתורת קרשקש לבין שכלו של אלוהים בתורת שפינוזה; עבור הראשון הידיעה שייכת לעילה ראשונה כאור הנובע מהמאיר, כלומר כתואר עצמי מחויב בו. ואילו עבור האחרון השכל מוגדר כאופן אינסופי ישיר ששייך לטבע הטבוע: ״השכל שבפועל, בין שהוא סופי ובין שהוא אינסופי, וכן גם הרצון, התשוקה, האהבה וכו׳, חייבים להתייחס לטבע הטבוע ולא לטבע הטובע״.1892 

			(2) הפונקציה השנייה של הסיבתיות הפועלת בהוכחת האל של קרשקש נוגעת למדרג הפיזיקלי. תכליתו הפונקציונלית של מדרג זה לאגוד את סך הקשרים הסיבתיים שבין העלולים לכדי מערכת קוהרנטית בעלת הומאוסטאזיס עצמי, המגולמת בהוכחת האל במילה ״כללם״. המילה “כלל" משמעותה ״מושג כולל הרבה פרטים, חוק כללי, קיבוץ, מין, וכיו״ב״.1893 לפי כך, משמעות המילה ״כללם״ בהוכחת האל של קרשקש הינה לציין מערך של עלולים כפרטים פרטיים המצויים תחת חוקיות סיבתית־דינמית אחת, מקיפה וקוהרנטית. מתוקף יחסים סיבתיים מקיפים אלה שבין הפרטים לבין עצמם, נובעים שני מאפיינים חשובים: מחד, מכיוון שמדובר ביחסי סיבתיות נובע כי המכניזם היסודי שפועל ומגדיר את מערכת העלולים הוא סיבתיות־פועלת. כלומר זוהי דינמיקה פנימית המגדירה את מערכת העלולים וקובעת כי מצד אחד כל עילה מסוימת היא עלולה מסיבה שקדמה לה, ומצד שני אותה עילה היא עצמה סיבה לעלול אחר הנובע ממנה. במילים אחרות, כל עילה בבחינת עצמה מקבלת את קיומה מתוקף הסיבות שקדמו לה, ובו בזמן מהווה סיבה לקיומה של עילה אחרת שהיא תולדתה. מאידך, מתוך ההקשרים הסיבתיים התוך־מערכתיים שבין שרשרת העלולים לבין עצמם, צומחת חוקיות סיבתית מקיפה הקושרת את כל העלולים לכדי אחדות אורגנית שמקנה להם מעמד קטגורי משל עצמם. 

			בהקבלה לכך, בתורת שפינוזה פונקציית האופנים האינסופיים האמצעיים היא ליצור האחדה של כלל הפרטים לכדי יחיד כולל אחד המכונה ״פני היקום כולו״.1894 קריאה פרשנית מקובלת מזהה אופנים אינסופיים אלה כצבר אינסופי של מצבים משתנים תדירות המכוננים את אינסוף האופנים באינסוף התארים, ויחד עם זאת שומרים על אחדות היחיד הכולל.1895 

			לאור קריאה זו אפשר לעמוד על כך, שעבור שני ההוגים טבע הפרטים הסופיים מצוי באחדות כוללת אחת מקיפה שיכולה גם להיות מסווגת תחת הגדרת ה״מין״ שכולל את סך כל הפרטים. ״מין״ זה עצמו נמצא תחת הגדרת ה״סוג״ — שבתורת קרשקש זהה עם תאריו העצמיים של אלוהים בבחינת היותו ״מקומו של עולם״, ואילו בתורת שפינוזה הוא זהה עם האופנים האינסופיים. ״סוגים״ אלה בתורת שני ההוגים מהווים מעין ״סוג עליון״ שבו שוכנים ״המינים״, כלומר צבר הפרטיים הסופיים שיש להם הקשרים הסיבתיים המאוגדים תחת אחדות אחת. יתרה מכך, צומחת מכאן הבנה, כי עבור שפינוזה, כמו עבור קרשקש, האל פועל את הדברים הפרטיים מתוך ההקשר הכולל ולא מן הפרט, כמנותק מן השרשרת הסיבתית האינסופית, כך שהכול מצויים בסיבתיות מקיפה אחת — ״כללם״ לפי קרשקש, או ״יחיד כולל״ לפי שפינוזה. היחס המשמעותי שבין בחירת המילים ״כללם״ ו״יחיד כולל״ אצל קרשקש ושפינוזה מורה על קירבה ביניהם. משמעות המילה ״כלל״ היא קיבוץ פרטים תחת חוקיות אחת. הווה אומר, הכלל הינו פעולת הכללה, שיפוט של סידור הריבוי תחת אחדות קטגורית ממין מסוים היוצרת אחדות בתוך הפרטים מוגדרים תחת אותה אחדות. אצל שפינוזה הכללה קטגוריאלית זו, (מבחינה אונטולוגית ולא מבחינה אפיסטמית) המעמידה ריבוי תחת אחדות, עולה בברור בעיון למשפט עזר 7 במשפט 13 בחלק השני של האתיקה. לאור ניתוח זה עולה קירבה בין ההוגים הן מבחינה פונקציונלית — מתוקף פונקציית ההכללה, והן מבחינה ארכיטקטונית — מתוקף האחדות של הפרטים.

			לסיכום הדיון על היחס בין הוכחת האל של קרשקש לתפיסת האופנים האינסופיים בתורת שפינוזה, ניכר כי קיימת הלימה פונקציונלית מרשימה בין הסיבתיות המטאפיזית בתורת קרשקש לבין האופנים האינסופיים הישירים בתורת שפינוזה; הם מהווים מעין מערכת חוקים עליונה הקובעת ומאגדת את הדבוקה האינסופית של הפרטים או הדברים היחידים המהווים ״כלל״, או ״יחיד אחד״. עם זאת קיימת שונות מסוימת בתחום זה בהקשר הארכיטקטוני; עבור קרשקש, הסיבתיות המטאפיזית נובעת ישירות מן העילה הראשונה, ואילו עבור שפינוזה האופנים האינסופיים הישירים מסווגים תחת ״טבע טבוע״ ולא ביחס ישיר לעצם או ל״סיבת עצמו״.1896 אולם, על אף הבדל ארכיטקטוני זה ישנו בסיס משותף בין השניים בהיות שני התחומים הללו אצל שני ההוגים נובעים ישירות מן אלוהים ושהוא בעצמו שפועל את הנבראים (לא באשר הוא עילה ראשונה או סיבת עצמו, אלא באשר הוא עלול או איפנון סופי). נוסף לכך, יש קירבה בין תחום הסיבתיות הפיזיקלית בתורת קרשקש לבין האופנים האינסופיים האמצעיים בתורת שפינוזה. אצל שני ההוגים הדברים הסופיים מצויים ביחסי סיבתיות דינמית המכוננת מעין אחדות קטגורית אורגנית. רק באמצעות אחדות זו שיש לה קשרים סיבתיים, האל פועל את הפרט. היחסים הסיבתיים של מערך האחדות הם שמעניקים למכלול כולו את אחדותו ואילו לפרטים עצמם את מהותם במובנה האופקי (ולא האנכי), ולכן לא יתכן שהאל יפעל את האל במנותק מיחסים סיבתיים אלה. אחדות אורגנית זו של הדברים הסופיים ראוי לה להיות מוגדרת כ״מין״ המצוי בתוך ״הסוג״, שבתורת קרשקש זהה עם ״מקומו של עולם״, ובתורת שפינוזה לאופנים האינסופיים הישירים. מתוקף כך קרשקש מכנה אותם במילה ״כללם״ ואילו שפינוזה בביטויים ״פני היקום כולו״ או ״כיחיד כולל״. בכל מקרה עבור שני ההוגים משמעות המילים היא לציין קיבוץ של פרטים תחת מין או חוקיות אחת. מכאן המסקנה כי ישנה הלימה בין שני ההוגים בתחום של הסיבתיות הפיזיקלית בתורת קרשקש והאופנים האינסופיים אמצעיים בתורת שפינוזה הן מבחינת הפונקציה והן מבחינת ארכיטקטורה.

					1428	אור ה׳, מאמר ב׳, כלל א׳, פרק ד, עמ׳ קמג (הסוגריים המרובעים שלי).

				

				
					1429	שם, שם.

				

				
					1430	שם, שם.

				

				
					1431	שם, עמ׳ קמג-קמד.

				

				
					1432	לדיון מעמיק על סתירות אלו והגורמים להן ראו: הרווי, על התהיות בתורת התארים של ר' חסדאי קרשקש.

				

				
					1433	אור ה׳, מאמר א׳, כלל ג׳, פרק ג, עמ׳ קח.

				

				
					1434	על משמעות המושג ״עצמי למהות״ אצל קרשקש ראו: פרק 3: הוכחת האל של שפינוה בספרו אתיקה, סעיף 3א. הוכחת האל הראשונה של שפינוזה.

				

				
					1435	על המושג ״סיפוק״ אצל קרשקש ראו: פרק 4: המבנה הארכיטקטוני של העצם השפינוזי וקרבתו לפיזיקה וחמטאפיזיקב של קרשקש, סעיף 4א. תפיסת העצם של שפינוזה ויחסו לתפיסת האלוהות של קרשקש.

				

				
					1436	אור ה׳, מאמר א׳, כלל ג׳, פרק א, עמ׳ צח.

				

				
					1437	אור ה׳, מאמר א׳, כלל ג׳, פרק ג.

				

				
					1438	שם, עמ' קי.

				

				
					1439	שם, עמ׳ קמג.

				

				
					1440	שם, עמ׳ קמד.

				

				
					1441	שם, עמ׳ קמג (הסוגריים המרובעים שלי).

				

				
					1442	הרווי, על התהיות בתורת התארים של ר' חסדאי קרשקש, עמ' 142. 

				

				
					1443	המקום הראשון שבו שינה המגיה, או אולי אפילו קרשקש, את הכתוב כדי להתמודד עם הסתירות הוא מאמר ב׳, כלל א, פרק ד, עמ׳ קמד, שם כתוב: ״הנה יסוד הבניין אשר יסד הרב לפי דרכו שריר וקיים״. תוספת המילים ״לפי דרכו״ הקיימת רק בכתב יד פירנצה, תכליתה לכאורה להסתייג מעמדת רמב״ם אודות התארים השלילים וידיעת האל כדי להתאים לנאמר במאמר א׳, כלל ג׳. המקום השני שבו שינה המגיה מעט את הדברים הוא במאמר ב׳, כלל א׳, פרק ד, עמ׳ קמה, בסיכום דעתו של רמב״ם על ידי קרשקש: ״זהו דרך הרב בהתר הספקות, לפי מה שיראה ממנו. והוא דרך נכון, כולל ונבחר, אין ספק בו״. אולם מיד לאחר משפט זה ישנה תוספת קצרה שמופיעה רק בכתב יד פירנצה: ״ואיך שיהיה משם הידיעה, אם שיהיה בשיתוף גמור, כדרך הרב, או שיאמר בקדימה ואחור, ויורה על תואר עצמותו, כמו שנראה אנחנו, למה שהידיעה תהיה לעצמותו, כמו שקדם לנו בכלל השלישי מהמאמר הראשון״. תוספת זו, שנועדה ליצור הלימה בין הסתירות, עומדת בסתירה לדברי קרשקש במאמר ב׳, כלל א׳, פרק ד, עמ׳ קמג: ״ונציע תחילה ונאמר, שהוא מחויב, ששם הידיעה לא יאמר בו, השי״ת, ובנו, בקדימה ואחור״ (ראו: הרווי, על התהיות בתורת התארים של ר' חסדאי קרשקש, עמ' 142-141).

				

				
					1444	Waxman, The philosophy of Don Hasdai Crescas, p. 107 

				

				
					1445	אור ה׳, מאמר ב׳, כלל א׳, פרק ד, עמ׳ קמג-קמד.

				

				
					1446	שם, עמ׳ קמה. 

				

				
					1447	שם, שם.

				

				
					1448	שם, שם.

				

				
					1449	מורה נבוכים, חלק שלישי, פרק 21. עם זאת יש לציין שרמב״ם אינו חושב שהאל יודע את הנבראים מתוך עצמם, אך אלוהים יודע את הנבראים מתוך שהוא יודע את עצמו: ״כי בידיעתו את אמיתת עצמותו בלתי־משתנה הוא יודע את כל מה שמתחייב ממעשיו כולם״ (מורה נבוכים, חלק שלישי, פרק 21), וגם: ״ולפי שהוא יודע את עצמו ומכיר גדלו ותפארתו ואמתו — הוא יודע הכל, ואין דבר נעלם ממנו״ (משנה תורה, ספר המדע, הלכות יסודי התורה, פרק ב׳, הלכה 9). אולם ההבדל הגדול בין שפינוזה לרמב״ם הוא, ששפינוזה חושב כי אלוהים יודע את האופנים מתוך עצמו באשר הוא פועל ומהווה את עצמותם (ראו למשל אתיקה, חלק שני, משפט 11, משפט נסמך), ואילו רמב״ם שולל זאת: ״אין הוא יודע את הדברים מתוכם, כך שהיו חלים ריבוי והתחדשות״ (מורה נבוכים, חלק שלישי, פרק 21). ראו גם Wolfson, The Philosophy of Spinoza, vol. 1, pp. 402-403.

				

				
					1450	אור ה׳, מאמר ב׳, כלל א׳, פרק א, עמ׳ קכח, ספקות כוללים 4-3; רלב"ג, מלחמות השם, מאמר 3, פרקים 2-1, 4.

				

				
					1451	אור ה׳, מאמר ב׳, כלל א׳, פרק ד׳ — התרת ספקות כוללים ראו עמ׳ קמה-קמז. להתרת ספקות חלקיים ראו עמ׳ קמז-קמח; אודות הצגת הספקות ופתרונן שאינו של קרשקש עצמו ראו: אור ה׳, מאמר ב׳, כלל א׳, פרקים ב׳-ג׳.

				

				
					1452	שם, עמ׳ קכח — ספק כולל ראשון. 

				

				
					1453	שם, מאמר ב׳, כלל א׳, פרק ד, עמ׳ קמה — ביקורת על ספק כולל ראשון (ההדגשות שלי).

				

				
					1454	שם, פרק ב, עמ׳ קכח — ספק כולל שני. 

				

				
					1455	שם, פרק ד, עמ׳ קמו — ביקורת על ספק כולל שני (ההדגשות שלי).

				

				
					1456	שם, פרק ב, עמ׳ קכח — ספק כולל שני. 

				

				
					1457	שם, פרק ד, עמ׳ קמו — ביקורת על ספק כולל שלישי (ההדגשות שלי).

				

				
					1458	שם, פרק ב, עמ׳ קכח — ספק כולל שני. 

				

				
					1459	באור ה׳, מאמר א׳, כלל ב׳, פרק יב אומר קרשקש, כי הזמן אינו מקרה של תנועה אלא מקרה של הנפש, ומגדיר את הזמן כמודד לא רק תנועה אלא גם מנוחה: ״ולזה, הגדר הנכון בזמן יראה שהוא שעור התדבקות התנועה או המנוחה שבין שתי עתות. וכבר יראה, שהסוג היותר עצמי לזמן הוא שיעור [...] ואמנם שער בתנועה ומנוחה, למה שציורנו בשיעור התדבקותם הוא הזמן. ולזה יראה היות מציאות הזמן בנפש״. 

				

				
					1460	אור ה׳, מאמר ב׳, כלל א׳, פרק ד, עמ׳ קמו — ביקורת על ספק כלל רביעי (ההדגשות שלי).

				

				
					1461	ראו פרק 7: הנמצאות ומעמדן בתורץ קרשקש, סעיף 7א: תפיסת הנמצאות בתורת קרשקש ויחסה לתפיסת האופנים הסופיים בתורת שפינוזה. 

				

				
					1462	ראו בהקשר זה: מורה נבוכים, חלק שלישי, פרק 21. ראו גם את דעתו מימון, הפילוסופיה הטרנסצנדנטאלית. 

				

				
					1463	אור ה׳, מאמר א׳, כלל ג׳, פרק ה, עמ׳ קיט.

				

				
					1464	שם, עמ׳ קכ (ההדגשות שלי).

				

				
					1465	שם, עמ׳ קיט.

				

				
					1466	אור ה׳, מאמר ב׳, כלל ו׳, פרק א, עמ׳ רמג.

				

				
					1467	אור ה׳, מאמר א׳, כלל ג׳, פרק ה, עמ׳ קיט.

				

				
					1468	שם, שם.

				

				
					1469	מתוקף ההקבלה שעושה קרשקש בין שמחה לבין אהבה עולה הקירבה הגדולה בתפיסת הרִגְשׁוֹת של שפינוזה אליו; אצל שפינוזה אהבה מוגדרת בתיווך השמחה: ״אהבה היא שמחה בלוויית אידאה של סיבה חיצונית״ (אתיקה, חלק שלישי, הגדרת ריגשות — הגדרה 6), ואילו שמחה מוגדרת: ״שמחה היא מעבר של אדם משלמות קטנה יותר לשלמות גדולה יותר״ (שם, הגדרה 2). 

				

				
					1470	לקריאה נוספת ורחבה יותר בנושא אהבת האל בתורת קרשקש ויחסה לתפיסות קודמות לו ראו: Harvey, Physics and Metaphysics in Ḥasdai Crescas, ch. 4.

				

				
					1471	אור ה׳, מאמר א׳, כלל ג׳, פרק ו, עמ׳ קכא.

				

				
					1472	אור ה׳, מאמר ב׳, כלל ו׳, פרק א, עמ׳ רמב.

				

				
					1473	שם, כלל א׳, פרק ג׳, קלח-קלט (ההדגשות שלי).

				

				
					1474	״והנה ידיעתו ושלמותו אחד, בידיעתו עצמו וציור רצונו אשר הוא עצמו, קנו הנמצאות זולתו מציאותם״ (אור ה׳, מאמר ב׳, כלל א׳, פרק ב, עמ׳ קמה — ביקורת על ספק כולל ראשון). עם זאת יש להבין את הידיעה כתואר עצמי באל ואת העצמות לא כמהות כשלעצמה.

				

				
					1475	אור ה׳, מאמר ב׳, כלל א׳, פרק ד, עמ׳ קמה — ביקורת על ספק כולל ראשון.

				

				
					1476	קרשקש דוחה את העמדות הקוסמולוגית והאנתרופולוגית של הנס. העמדה הקוסמולוגית טוענת כי נס הוא הסדר הטבעי המבטא את גילוי מעשה בראשית. מאידך, העמדה האנתרופולוגית טוענת כי הנס הוא תולדה של שלמותו וטבעו של האדם, ועל כן ביסוד תפיסה זו באופן עקרוני ניצבת ההנחה שיתכנו באדם כוחות כאלה. מנגד לשני הגישות קרשקש מציג עמדה אחרת במאמר ג׳, כלל א׳, פרק ה, עמ׳ שיב: כנגד העמדה הקוסמולוגית הוא משיב כי הנס הוא חריגה ייחודית מן הסדר הקוסמי הרגיל הדורשת פועל ומייחד, ועל כן לא ניתן להסבירו מתוך הסדר הקוסמי גרדא: ״הנה, לפי מה שנמצא במופתים והנפלאות, שהיה בהם מההטבה ותכלית הטוב, מה שלא יעלם, ושם מחודשים, הנה הם בהכרח מפעולות פועל״. ואילו כנגד העמדה האנתרופולוגית משיב קרשקש, כי לא יתכן שאדם עצמו יכונן הנס, כי אין הוא פועל בעצמו ואין לו כוחות לכך: ״ואולם איך יתבאר שהפועל הוא השי״ת [...] שאי אפשר שתיהיה לו ידיעה שלמה בנימוס הנמצאות, בדרך שיהיה במדרגת הצורה לחומרו המיוחד, לפי שמזה הצד יחשב שיהיה אפשר בו שיהיה פועל. ולזה הוא מבואר, שאין האדם הוא הפועל״. (רביצקי, דרשת הפסח לר׳ חסדאי קרשקש ומחקרים במשנתו, פרק שלישי: התורה האנתרופולוגית של הנס, עמ׳ 110-69).

				

				
					1477	אור ה׳, מאמר ג׳, כלל א׳, פרק ה, עמ׳ שיב (ההדגשות שלי).

				

				
					1478	מלחמות השם, מאמר 3, פרק 4. וראו גם: Waxman, The Philosophy of Don Hasdai Crescas, p. 108.

				

				
					1479	אור ה׳, מאמר א׳, כלל ג׳, פרק ג. 

				

				
					1480	על התנגדותו של קרשקש לתורת השכל המשכיל והמושכל של אריסטו־רמב״ם ראו אור ה׳, מאמר א׳, כלל ג׳, פרק ג׳; מאמר ב׳, כלל ב׳, פרק ב; מאמר ב׳, כלל ו׳, פרק א׳; מאמר ג׳ חלק א׳, כלל ב׳, פרק ב; מאמר ד׳, דרוש 11; מאמר ד׳, דרוש 13. להרחבה קצרה בנושא זה ראו גם: Harvey, A Portrait of Spinoza as a Maimonidean, p. 165, n. 75. המקום העיקרי באור ה׳ שדן בנושא זה הוא מאמר ד׳, דרוש 11, שם מפריך קרשקש את תורת השכל המשכיל והמושכל הן באשר לשכל האנושי והן באשר לשכלים הנבדלים, מכיוון שלדעתו יש להבחין בין השכל המשכיל והמושכל: ״כשהיה שכל האדם משכיל בפועל, אי אפשר שיהיה המשכיל והמושכל דבר אחד. למה שהמשכיל הוא דבר זולת ההשכלה״. על כן הוא קובע ש״ההשכלה מתחייב במשכיל חיוב עצמי״. הטעות בתורת השכל המשכיל והמושכל לדעת קרשקש נובעת משום ש״בזה נעמדו רגלי המון הפילוסופים, שלא בחנו בין עצמות לתואר עצמי״. מכאן שהידיעה היא תואר עצמי של המשכיל: ״ולזה מה שיתחייב, ששם הידיעה ושם היכולת — תארים מחייבים עצמיים לו יתברך״ (אור ה׳, מאמר א׳, כלל ג׳, פרק ג). בהמשך, ועל בסיס הפרכת תורת השכל המשכיל והמושכל, מפריך קרשקש גם את תורת השכל הנקנה במאמר ב׳, כלל ו׳, פרק א. על ייחודיותה ושונותה של תפיסת נפש האדם בתורת קרשקש ראו: הרווי, רבי חסדאי קרשקש, פרק 8.

				

				
					1481	אור ה׳, מאמר א׳, כלל ג׳, פרק א, עמ׳ צו.

				

				
					1482	שם, פרק ה, עמ׳ קכ (ההדגשות שלי).

				

				
					1483	אור ה׳, מאמר ב׳, כלל א׳, פרק ד, עמ׳ קמו — ביקורת על ספק כולל שני (ההדגשות שלי).

				

				
					1484	אור ה׳, מאמר א׳, כלל ב׳, פרק יב, שם אומר קרשקש כי הזמן אינו מקרה של תנועה אלא הוא מקרה של הנפש, וכן הוא מגדיר את הזמן כמודד לא רק תנועה אלא גם מנוחה: ״ולזה, הגדר הנכון בזמן יראה שהוא שעור התדבקות התנועה או המנוחה שבין שתי עתות. וכבר יראה, שהסוג היותר עצמי לזמן הוא שיעור [...] ואמנם שער בתנועה ומנוחה, למה שציורנו בשיעור התדבקותם הוא הזמן. ולזה יראה היות מציאות הזמן בנפש״. 

				

				
					1485	אור ה׳, מאמר ב׳, כלל א׳, פרק ד, עמ׳ קמו — ביקורת על ספק כלל רביעי.

				

				
					1486	על ההיסטוריה והמשמעות של המושג ״עתות״ ראו: Wolfson, Crescas’ Critique of Aristotle, pp. 651-654, n. 23.

				

				
					1487	אור ה׳, מאמר א׳, כלל ב׳, פרק יא, עמ' פה. 

				

				
					1488	שם, שם.

				

				
					1489	על הזמן בתורת קרשקש ראו: Wolfson, Crescas’ Critique of Aristotle, ch. 4; על התפתחות מושגי הזמן והמשך במחשבת ימי הבינים והשפעתם של אריסטו ופלוטינוס ראו: Wolfson, The Philosophy of Spinoza, vol. 1, ch. X.

				

				
					1490	Aristotle, Physics VII, 251b12-14; IV, ch. 1, 219b1-219b2; Physics IV, ch. 11, 218b21-219a9-10

				

				
					1491	Aristotle, Physics IV, ch. 10, 217b29-218a; Wolfson, Crescas’ Critique of Aristotle, p. 640, n. 11

				

				
					1492	אור ה׳, מאמר א׳, כלל א׳, פרק טו, עמ' מז.

				

				
					1493	שם, שם.

				

				
					1494	Aristotle, Physics IV, ch. 10, 218b13-218b18; Wolfson, Crescas’ Critique of Aristotle, p. 641, n. 12

				

				
					1495	אור ה׳, מאמר א׳, כלל א׳, פרק טו, עמ' מז.

				

				
					1496	Aristotle, Physics IV, ch. 10, 217b32-218a3; Wolfson, Crescas’ critique of Aristotle, pp. 95-96; p. 645, n. 19; p. 646, n. 22; p. 640, n. 11

				

				
					1497	Aristotle, Physics IV, ch. 14, 223a16-223a23; Wolfson, Crescas’ Critique of Aristotle, pp. 96; 661-662, n. 28 

				

				
					1498	Aristotle, Physics IV, ch. 12, 221b3-221b4; Wolfson H. A., Crescas’ critique of Aristotle, p. 9; p. 645, n. 18; p. 646, n. 21; p. 662, n. 31

				

				
					1499	אור ה׳, מאמר א׳, כלל א׳, פרק טו, עמ' מח.

				

				
					1500	Aristotle, Physics IV, ch. 11, 218b21-219a9-10; Wolfson, Crescas’ Critique of Aristotle, p. 95; 642-644, n. 13-15 

				

				
					1501	אור ה׳, מאמר א׳, כלל א׳, פרק טו, עמ' מז.

				

				
					1502	Wolfson, Crescas’ critique of Aristotle, pp. 96-97, 654-655, n. 23; פלוטינוס, אנאדות, אנאדה שלישית, פרק 7. 

				

				
					1503	פלוטינוס, אנאדות, אנאדה שלישית, פרק 7, סעיף 11.

				

				
					1504	שם, סעיפים 9-6.

				

				
					1505	שם, סעיפים 8-7 (הסוגריים המרובעים שלי). 

				

				
					1506	שם, סעיף 6. 

				

				
					1507	שם, סעיף 5.

				

				
					1508	האונטולוגיה בתורת פלוטינוס בעלת ארבעה רבדים: האחד המוחלט, השכל, נפש העולם והעולם הגשמי. האחד שגם זהה עם האלוהים המוחלט הוא פשוט לחלוטין והוא מקור הריבוי עצמו (V,3,12). על אף היותו אחד הוא מכיל את הכול כי הכול הוא גילוי האחדות עצמה (V,4,1; V,4,3). טבעו של האחד מעבר לכל הגדרה, ובמובן זה הוא נבדל מהכול. תכליתו ופעולתו היא הוא עצמו ולא יותר מכך כי אין מעבר — ועל כן כל שניתן לומר עליו זה ש״הוא אשר הוא״ (VI, 7, 40; VI, 8, 9; VI, 8, 21). אחד זה אף אינו חושב את עצמו, כי עצם החשיבה יוצרת דיפרנציאציה בין עצמו לבין מחשבתו (VI,9,6; III,8,11). היחס בין ריבוי נמצאים לאחד הוא יחס של הכלה אימננטית — כלומר הוא מכיל את הכול בלא להתחלק על ידי הכלה זו לריבוי שנאצל ממנו (V,5,9), ויחד עם זאת הוא אינו דומה כלל לתוכן הריבוי שהוא מכיל בעצמותו — ובכך הוא גם נבדל מהכול (V,3,11). האחד הוא הכול ובכול ועם זאת נבדל מהכול. האחד אצל פלוטינוס מזוהה גם עם ״הטוב״, ובכך הוא מידת כל הדברים והכול שואפים אליו. השכל הוא הרובד הבא בתורת פלוטינוס. זהו עצם בלתי גשמי ונצחי שקיים מתוקף האחד — לא מכיוון שהאחד ברא אותו אלא כדרך אגב, עקב האצלת שפיעתו העצמית של האחד (I,6,9; V,4,2; V,6,6; VI,6,8; VI,7,40; III,22; III,8,10, V,2,1). שפיעתו של האחד מעניקה לשכל גודש האצלה וכך השכל עצמו מאציל את נפש העולם מבלי להפחית בעצמותו (V,2,1). השכל הוא הנאצל הראשון מן האחד, והוא השכל כנושא חושב באופן אבסטרקטי את האחד שממנו הוא נבע — אולם כאשר השכל כנושא חושב את המוחלט, אזי כמושכל הוא משכיל את עצמו; כלומר מתוך שהשכל כנושא חושב את האחד באופן אבסטרקטי, הוא משכיל את עצמו כנתבע באחדות האחד כמושכלו — וכך הוא יודע את עצמו באופן מושלם (III,7; III,8,8). מכאן יוצא שהשכל חושב את עצמו מתוך שהוא חושב את המוחלט, וחשיבתו העצמית היא דואלית כי היא מכילה את השכל הן כנושא והן כמושא המחשבה (II,9,1; V,1,4; V,1,9; V,5,2; V,6,1). בנוסף, מכיוון שהשכל הוא מחשבה טהורה הוא זהה עם עולם האידאות בשלמותו, וגם בבחינה זו הוא אחדות שהיא ריבוי הזהה עם עצמו. על כן השכל הוא בבחינת שכל משכיל ומושכל (II,9,1; V,1,4; V,1,9; V,5,2; V,6,1). טבעו של השכל כשכל הזהה עם המשכיל והמושכלות שייך בטבע הלא גשמי אלא רוחני, ובכך השכל אינו כפוף לזמן. נפש העולם היא הנאצל השלישי מן האחד. הנפש נאצלת מן השכל כשם שמן האחד נאצל השכל — וכשם שהשכל שוכן באחד כך הנפש שוכנת בשכל (V,1,10; V,1,9). הנפש משמשת מעין מתווך בין העולם הרוחני ל הגשמי. קיומה של הנפש אינו רוחני באופן מוחלט משום שמן האחד מתחייב גם העולם הגשמי, והנפש היא המדיום המשמש להאצלתו, על כן בהכרח חלק גשמי שייך לה (IV,8,3). הנפש היא רוחנית ונצחית אך מבחינה פוטנציאלית היא מכילה אפשרות של זמן ומקום עבור הנאצלים הגשמיים (IV,3,9; IV,4,15-16, IV, 7,82), על כן הנפש היא היסוד האחרון של החיים והתנועה. השכל משכיל את האחד ועל כן את עצמו, אולם הנפש משכילה לא את האידאות שבשכל, אלא את האידאות מבחינת כוח היצירה שבהם — אידאות מכוננות ממשות גופנית. וכך בא לידי ביטוי כוח הנפש כפועל להוויה (VI,2,5). כשם שלשכל קיימת דואליות בעצמותו כך גם לנפש; מחד הנפש היא רוחנית לחלוטין — היא פונה לשכל ולאידאות. מאידך הנפש מחוברת להווית העולם הגשמי — כמו נפש המחיה את הגוף ומהווה את תכליתו. בריאת העולם הגשמי על ידי הנפש מתרחשת מתוקף רצונה של הנפש לגלם באופן ממשי ריאלי את מה שהיא ראתה בשכל שהאציל אותה (V,3,7; VI,2,22; III,5,2; III,8,5; VI,2,1; IV,7,8; IV,8,2; IV,8,7; V,3,3). בשל כך הנפש חייבת להיות חצויה: הן בעלת חלק צורני שכלי המשמש כמעין תוכנית המתאר לעולם הגשמי, ובכך זהו שכל מסתכל ויוצר, והן כחלק גשמי המשמש כ״טבע״ לדברים. הטבע, או נפש העולם התחתונה, משפיע את פעולתו על מה שנקרא ״חומר״. הטבע (או נפש התחתונה), לאחר שהוא מקבל את האידאות מנפש העולם העליונה, חוזה בהן ובחזונו השכלי־אינטואטיבי פועל (III,8,3; IV,4,11), ואילו הטבע הוא כעין ״שכל חולם״ שחוזה את חזונו של הטבע ומכונן את החזון בממשות, ובכך טבעו של הטבע הוא אפל ומסתורי יותר (III,8,11). לקריאה נרחבת על תורת פלוטינוס בנושא זה ראו: Eyjólfur, Plotinus, ch. 2-6. כן ראו את המבוא של נתן שפיגל לתרגומו העברי של הספר אנאדות.

				

				
					1509	פלוטינוס, אנאדות, אנאדה שלישית, פרק 7, סעיף 11. 

				

				
					1510	שם, סעיף 12. 

				

				
					1511	שם, סעיף 13.

				

				
					1512	שם, שם.

				

				
					1513	Wolfson, Crescas’ Critique of Aristotle, pp. 654-655, n. 23

				

				
					1514	לקריאה נרחבת על תורת הזמן של קרשקש ראו: הרווי, רבי חסדאי קרשקש, פרק 5; אורבך, עמודי המחשבה הישראלית — חלק 3, עמ׳ 112-115; Harvey, Physics and Metaphysics in Ḥasdai Crescas, ch. 1; Rudavsky, Crescas on Time, Space, and Infinity, pp. 199-207; בנוסף ראו מאמר שלי שעדיין לא פורסם וניתן לראותו באתר Academia תחת פרופיל השם שלי: Galili, Avishay, Hasdai Crescas’ Concept of Infinity; Time and Space.

				

				
					1515	Wolfson, Crescas’ Critique of Aristotle, pp. 96-98; 654-658, n. 23

				

				
					1516	אור ה׳, מאמר א׳, כלל ב׳, פרק יא, עמ' פה.

				

				
					1517	Wolfson H. A., Crescas’ critique of Aristotle, p. 661, n. 28

				

				
					1518	אור ה׳, מאמר א׳, כלל ב׳, פרק יא, עמ' פה.

				

				
					1519	אור ה׳, מאמר א', כלל ב׳, פרק יא, עמ' פה.

				

				
					1520	בנושא זה ראו: Wolfson H. A., Crescas’ critique of Aristotle, p. 646, n. 22; על ההשלכות מרחיקות הלכת של תפיסת הזמן של קרשקש ביחס ובניגוד לזו של אריסטו ראה: אור ה׳, מאמר א׳, כלל ב׳ פרק יא, עמ' פה-פו — תגובות קרשקש להקדמות ראשונה עד רביעית. בנוסף ראו גם: Wolfson H. A., Crescas’ critique of Aristotle, p. 98. 

				

				
					1521	אור ה׳, מאמר א׳, כלל ב׳, פרק יא, עמ' פה.

				

				
					1522	Wolfson H. A., Crescas’ critique of Aristotle, p. 98

				

				
					1523	אור ה׳, מאמר א׳, כלל ב׳, פרק יא, עמ' פו.

				

				
					1524	Wolfson, Crescas’ critique of Aristotle, p. 98

				

				
					1525	אור ה׳, מאמר א׳, כלל ב׳, פרק יא, עמ' פו.

				

				
					1526	הרווי, רבי חסדאי קרשקש, פרק 5, עמ׳ 59; Harvey, Physics and Metaphysics in Ḥasdai Crescas, p. 4-8.

				

				
					1527	גלילי, קרשקש ושפינוזה, נספח, סעיף: 1.1.2.1.7. ביאור גודל אינסוף גשמי למשנת אריסטו, וביקורתו של קרשקש — עיון שני. להצגת תיאוריית המקום של אריסטו על ידי קרשקש ראו: אור ה׳, מאמר א׳, כלל א׳, פרק א׳ (המין השני: מופתים, שלישי-רביעי), עמ׳ כב-כג; עבור תורת המקום אצל אריסטו ראה: Aristotle, Physics, IV, 4, 210b34-211a5; Physics, IV, 4, 212a5-212a6; בנוסף ראו אצל אורבך וולפסון והרווי אודות תורת המקום של אריסטו: אורבך, עמודי המחשבה הישראלית — חלק 3, עמ׳ 813-817; Wolfson H. A., Crescas’ critique of Aristotle, p. 43-46; Harvey W. Z., Physics and Metaphysics in Ḥasdai Crescas, p. 6-7, n. 19.

				

				
					1528	אודות תורת הזמן של אריסטו אצל אורבך וולפסון והרווי ראה: אורבך, שמחה בונם, עמודי המחשבה הישראלית — חלק 3, עמ׳ 826-831; Wolfson H. A., Crescas’ critique of Aristotle, ch. IV; Harvey W. Z., Physics and Metaphysics in Ḥasdai Crescas, ch. 1 “space and time”, p. 6-7, n. 20; אודות תפיסת הזמן של אריסטו לפיה זמן הוא מספר התנועות או המנוחה של אובייקט ראה: Physics, IV, 10-14, 217b-224a. קרשקש באור ה׳, מאמר א׳, כלל א׳, פרק 15 מציג את תפיסת הזמן של אריסטו, ומזקק ממנה ארבעה מרכיבים עיקריים:

						(1) ״היות הזמן מקרה״ [Aristotle, Physics, IV, 10, 217b32-218a3; Wolfson H. A., Crescas’ critique of Aristotle, pp. 640-641, n. 10-11].

						(2) ״היותו דבק לתנועה, באופן שלא ימצא אחד מהם בלתי האחר״ [Aristotle, Physics, IV, 10, 218b9-218b8; Physics, IV, 11, 218b21; Physics, IV, 11, 219a9-10; Wolfson H. A., Crescas’ critique of Aristotle, pp. 641-644, n. 12-14].

						(3) ״שלא יושכל זמן אל עם תנועה״ [Aristotle, Physics, IV, 11, 219a9-219a10; Wolfson H. A., Crescas’ critique of Aristotle, p. 664, n. 15-16].

						(4) ״שמה שלא תמצא בו תנועה אינו נופל תחת הזמן״ [Aristotle, Physics, IV, 12, 221a9-21a11; Wolfson H. A., Crescas’ critique of Aristotle, pp. 644-645, n. 17].

				

				
					1529	על הוכחת מציאות כגודל נבדל אינסופי בתורת קרשקש ראו: אור ה׳, מאמר א׳, כלל ב׳, פרק א, עיון ראשון, עמ׳ סא-סו; להגדרת המקום של קרשקש ראו שם, עיון שני, עמ׳ סז; לקריאה נוספת ראו: Harvey, Physics and Metaphysics in Ḥasdai Crescas, pp. 4-8; Wolfson, Crescas’ Critique of Aristotle, pp. 48-49, 53-69.

				

				
					1530	אור ה׳, מאמר א׳, כלל ב, פרק א, עמ׳ סז.

				

				
					1531	לקריאה נרחבת על תורת הזמן של קרשקש ראו: הרווי, רבי חסדאי קרשקש, פרק 5; אורבך, עמודי המחשבה הישראלית — חלק 3, עמ׳ 112-115; Harvey, Physics and Metaphysics in Ḥasdai Crescas, ch. 1; Rudavsky, Crescas on Time, Space, and Infinity, pp. 199-207; בנוסף ראו מאמר שלי שעדיין לא פורסם וניתן לראותו באתר Academia תחת פרופיל השם שלי: Galili, Avishay, Hasdai Crescas’ Concept of Infinity; Time and Space.

				

				
					1532	אור ה׳, מאמר א׳, כלל ב, פרק יא, עמ׳ פה.

				

				
					1533	שלמה פינס הבין את תורת הזמן של קרשקש כבעלת מעלת מעמד אפיסטמי בלבד: ״נפוצה למדי התפיסה הסובייקטיביסטית, אם אמנם מותר להשתמש במונח זה של הזמן המצוי אצל קרשקש לגבי תורת אור ה׳״ (פינס, הסכולסטיקה, עמ׳ 12-11). תפיסה זו של פינס ואחרים ביחס לזמן הקרשקשיאני כסובייקטיבי אינה נכונה בשל כמה סיבות: [1] קרשקש מציג את טבע הזמן בדומה לאריסטו (Physics IV, 14, 223a23a Aristotle) ולרמב״ם (מורה נבוכים, חלק שני, הקדמה הקדמה 15). הווה אומר, הזמן נתפס על ידי השכל ולא על ידי הדמיון. ומכיוון שהשכל, לדעת אריסטו, מחלץ את הצורה של הדבר והצורה היא בעלת ממשות אובייקטיבית, על כן נובע כי הזמן הוא בהכרח בעל ממשות (Aristotle, Physics IV, 14, 223a22-27). וראו דברי קרשקש על אובייקטיביות הזמן: ״לא יושכל זמן אלא עם תנועה״ (אור ה׳, מאמר א׳, כלל א׳, פרק טו). ומכיוון שתנועה היא דבר ממשי על כן כך גם הזמן. וראו דברי קרשקש על בחינה סובייקטיבית לכאורה של הזמן: ״הגדר הנכון בזמן, יראה שהוא: שיעור התדבקות התנועה או המנוחה שבין שתי עתות [...] ולזה יראה מציאות הזמן בנפש״ (אור ה׳, מאמר א׳, כלל ב׳, פרק יב, עמ' פה-פו). ראו גם את דברי הרווי: Harvey, Physics and Metaphysics in Ḥasdai Crescas, pp. 6-7, n. 18 וכן את הפרשנות של וולפסון על הזמן של אריסטו: Wolfson, Crescas’ Critique of Aristotle, p. 661, n. 28.

					[2] קרשקש הושפע בתורת הזמן שלו מפלוטינוס. פלוטינוס חושב כי מהות הזמן נובעת מן הנצח או המשך, ושזו פעילות עצמית של הווית אלוהים (ראו פרק 7: הנמצאות בתורת קרשקש; Wolfson, Crescas’ Critique of Aristotle, pp. 654-658, n. 23). אצל פלוטינוס ״הנצח הוא דבר נשגב, והמחשבה מזהה אותו עם האל; היא רואה אותו כזהה לאל הזה. ונכון לזהות את הנצח כאל, המכריז ומגלה עצמו כהיותו אשר הוא, כלומר כהוויה שאין לזעזעה, והיא זהה־לעצמה, תמיד היא־אשר־היא, ואיתן יסודה בחיים״ (אנאדות, אנאדה שלישית, פרק 7, סעיף 5). מכאן שאם הנצח נובע ממהות אלוהים ואף זהה איתו, הוא חייב להיות בעל ממשות, שאם לא כן עוצמתו של אלוהים הייתה בכוח בלבד. קרשקש, בהשפעת פלוטינוס, מגדיר את הזמן כמשך הנמדד על ידי תנועה, ומוסיף גם מנוחה: ״שיעור התדבקות התנועה או המנוחה שבין שתי עתות״ (אור ה׳, מאמר א׳, כלל ב׳, פרק יא). מכאן שעבורו הזמן אינו תלוי או מודד תנועה, אלא התנועה והמנוחה מודדות את המשך. עבור קרשקש, מהות הזמן הוא המשך הטהור, ה״התדבקות״. המשך אינו תלוי בתנועה או מנוחה לשם קיומו, אלא מציאותו קיימת מעצם היותו: ״ולזה יראה היות מציאות הזמן בנפש״. אולם באיזו נפש מתקיים הזמן לדעת קרשקש? על כך הוא אינו מפרט ואולי בכוונה! אין ברירה אלא להניח כמעט בוודאות, כי הכוונה היא לנפשו או למחשבתו של אלוהים. טענה זו הולמת היטב את תפיסת האלוהים של קרשקש המאופיין כבעל מחשבה, רגשות וחיי נפש ענפים ופעילים. הווה אומר, נפשיות כתואר ״עצמי למהות״ מיוחד במינו. וולפסון מציין (Wolfson, Crescas’ Critique of Aristotle, pp. 96-98) כי לדעת קרשקש הזמן נובע ממשך טהור, ומסביר כי המשך הטהור, או הנצח לדעת פלוטינוס, זהה עם האל עצמו או מחשבתו: ״אין זה אלא ההמשכיות [משך] והזרימה של פעילות הנפש החושבת. נפש חושבת זו עשויה להיות אלוהים, או הנפש האוניברסלית [...] בהינתן אם כן נפש חושבת, אפילו ולא הייתה מציאות [פיזיקלית] חיצונית, משך שכזה יהיה יתקיים״ (התרגום והסוגריים המרובעים שלי). מכאן שגם לפי וולפסון נכון לפרש את משמעות ״הנפש״ ביחס לזמן בתורת קרשקש כנפשו של אלוהים החושבת, או מהווה משך או ההתבדקות. סימוכין נוספים לכך מצויים גם בפרשנותו של אורבך: ״יוצא מכאן שהזמן היה קיים כבר עם בריאת העצמים הרוחניים, ועוד לפני הבריאה, בעת שלא היו עוד יצורים — אף לא יצורים חושבים שישכילו את התנועה — ויש להניח שכוונת קרשקש, שאז אלוהים מילא את תפקיד הנפש החושבת את הזמן, דוגמת הנפש העולמית לפלוטינוס. (אורבך, עמודי המחשבה הישראלית, חלק 3, עמ׳ 830). 

					[3] קרשקש, בדיונו על טבע הזמן במאמר א׳, כלל ב׳, פרק יב, מציין כי ״הנה הנבדלים, ואם היו בלתי מתנועעים, כבר נפלו תחת הזמן״. גם השכלים הנבדלים חסרי התנועה, טוען קרשקש, מצויים תחת הזמן. והוא מסביר מדוע: ״למה שאין מהכרח הזמן מציאות התנועה בפועל, אלא ציור שיעור התנועה או המנוחה״. כלומר השכלים המצוים במנוחה מבחינה פיזיקלית אך בתנועה או מנוחה מבחינה מחשבתית — בהכרח נמצאים תחת ממד הזמן. מכאן שאם השכלים נמצאים בתוך הזמן בלא תנועה כלל, הזמן חייב להיות בעל ממשות אקטואלית. 

					[4] קרשקש מציג טיעון נוסף המתיר כל ספק ביחס לתפיסתו את הזמן: ״ולזה יתאמת מאמר רבי יהודה בר סימון כפשוטו. והוא אמרו: ׳מלמד שהיה סדר זמנים קודם לכן׳״. קרשקש משתמש בקטע זה כדי לתקף את דעתו שהזמן הוא מדיום אינסופי שבתוכו נוצרה הבריאה — הזמן כשלעצמו היה קיים כמְכל שבו מתקיימים המאורעות כולם! והרי אם מציאות הזמן היא בנפש, וטרם הבריאה לא הייתה שום נפש אנושית, אזי עלינו לשאול באיזו נפש התקיים הזמן לפני הבריאה? מכיוון שאלוהים הוא היחיד בעל תודעה שהיה קיים טרם הבריאה, אזי נובע כי הזמן היה קיים בנפשו של אלוהים (Wolfson, The Philosophy of Spinoza, vol. 1, ch. X, p. 338). דעתו זו של קרשקש עומדת בניגוד קיצוני לדעת רמב״ם שחושב כי הזמן נוצר עם הבריאה: ״גם הזמן עצמו הוא מכלל הנבראים״ (מורה נבוכים, חלק שני, פרק יג), ושהזמן הוא מקרה של תנועה (שם, הנחה 15). 

				

				
					1534	״השמים בכללותם לא נוצרו ואינם כפופים לכיליון, כפי שטוענים אחדים, אלא הם דבר אחד ונצחי, ללא סוף או התחלה במשכם (הזמני) הכולל שלהם, מכילים וחובקים בעצמם את אינסופיות הזמן״ Aristotle, De Caelo II, 1, 283b26-283b29 (התרגום שלי); Aristotle, Physics IV, 13-14; Harvey, Physics and Metaphysics in Ḥasdai Crescas, p. 7, n. 26.

				

				
					1535	״מהטיעונים שלנו אם כך זה ברור לא רק שאין, אלא גם שלעולם לא יכולה להיות מסת גוף כלשהי מחוץ להיקף... אין גם מקום או העדר (ואקום) או זמן מחוץ לשמים״) Aristotle, De Caelo, I, 9, 279a6-279a1 ההערות והתרגום שלי); Aristotle, Physics IV, 4 ; Harvey, Physics and Metaphysics in Ḥasdai Crescas, p. 7, n. 25.

				

				
					1536	אור ה׳, מאמר א׳, כלל ב, פרק א, עמ׳ סה. בקביעה זו קרשקש מוכיח כי טענת ״סברתם״ של הטוענים לאי־קיום גודל אינסופי מובילה לסתירה, משום שבהכרח חייבת להיות מציאות של גודל נבדל אינסופי מעבר לגודל הסופי: ״אחר שאין חוץ לעולם גשם לפי סברת האומרים בהימנעות גשם בב״ת, יש שם בהכרח פנאי. ואחר שהוא התבאר שהוא גדול, התבאר אם כן מציאות גודל נבדל״ (שם, שם); Wolfson, Crescas’ Critique of Aristotle, pp. 421-422, n. 36.

				

				
					1537	אור ה׳, מאמר א׳, כלל ב, פרק א, עמ׳ סה-סו. קרשקש קובע כאן את אינסופיות הזמן, לאחר שבפסקה קודמת הוא מפריך את ״מופת ההתדבקות״ של אלתבריזי השולל מציאות של גודל אינסופי בשל אפשרות חלוקתו וקבלת אינסוף גדלים שונים אינסופיים בעצמם, דבר שבימי הביניים נתפס כבלתי אפשרי: ״שכאשר הנחנו קו בב״ת מצד אחד, ודבקנו עליו קו בב״ת, והתחלנו בנקודה אחת בקצה הקו אשר הוא בעל תכלית, חויב שיהא קו בב״ת גדול מקו בב״ת; והוא שקר, מן הידוע שאין בב״ת גדול מבב״ת״ (מאמר א׳, כלל א׳, פרק א, עמ' כ). קרשקש טוען כנגד אלתבריזי, כי האינסוף לא ניתן חלוקה במהותו ועל כן אינו יכול להתחלק לגדלים שונים של אינסוף: ״ואולם במופת אלתבריזי, אשר קראו מופת ההתדבקות, הוא מבאר שלא יתחיב מה שחשב. וזה, שהימנעות היות בב״ת גדול מבב״ת, הוא מצד השיעור. וכשנניחהו גדול בצרוף, הכוונה בו גדל השיעור, ומה שאין לו תכלית בלתי משוער. ולזה לא היה הקו האחד גדול מהאחר, לפי שכל אחד בלתי מקבל שעור בכללו, ולזה אינו גדול מהאחר. ואם היה נוסף מהאחר, היה מהצד שהוא בעל תכלית. וזה מבואר בעצמו״ (שם, עמ׳ סה). מתוקף הקביעה שהאינסוף אינו ניתן לחלוקה, קרשקש יכול לקבוע את אפשרות מציאות האינסוף הן כגודל נבדל, הן כגודל גשמי והן כזמן. ראו: Wolfson, Crescas’ Critique of Aristotle, pp. 423-424, n. 38-39. תשובה דומה מצויה גם אצל רלב״ג, מלחמות השם, מאמר 6, חלק 1, פרק 27, עמ' 406. 

				

				
					1538	מורה נבוכים, חלק שני, פרק 30: ״דע שיש הבדל בין הראשון והראשית, כי הראשית נמצאת במה שהיא ראשית לו או עמו, אף אם אינה קודמת לו בזמן [...] העולם לא נברא בראשית זמנית כפי שהבארנו, כי הזמן הוא מכלל הברואים. לכן אמר בראשית. הבי״ת היא במשמעות בתוך. התרגום האמיתי של הפסוק הזה הוא: 'בהתחלה ברא האל את המעלה ואת המטה'״. 

				

				
					1539	אור ה׳, מאמר א׳, כלל ב', פרק יב, עמ׳ פו׳.

				

				
					1540	שם, פרק א, עמ׳ סה.

				

				
					1541	שם, פרק יא, עמ׳ פה. 

				

				
					1542	לפי קרשקש ״הפנאי״ [Space] הוא חלל תלת ממדי אינסופי, ואילו ״המקום״ [Place] הוא החלל הספציפי שבו מוכל גוף נתון: ״והנה רחקים נבדלים ענינם המקום הפנוי לקבל רחקי הגשם, ואמרנו ״המקום הפנוי״, למה שיראה, שהמקום האמיתי לגשם, הוא הפנאי השווה לגשם, אשר יטרידנו הגשם״ (מאמר א׳, כלל ב׳, פרק א, עמ׳ סה).

				

				
					1543	שם, שם.

				

				
					1544	אור ה׳, מאמר א׳, כלל ב׳, פרק יא, עמ׳ פה.

				

				
					1545	״אשר לכמות [poson], יש שהיא מפורדת [diorismenon] ויש שהיא רציפה [sunekhes]; ויש שהיא מורכבת מחלקים המקיימים יחס הדדי זה עם זה, ויש ש[בין חלקיה] אין יחס כזה. כמויות מפורדות הם המספרים והלשון; כמויות רציפות הן הקו, המשטח הגוף, ובנוסף לכך הזמן והמקום״ (אריסטו, קטגוריות, פרק 4b20-4b27 ,6 ההדגשות שלי); ״מקום הוא בהכרח [...] הגבול של הגוף המכיל אשר הוא נמצא במגע עם הגוף המוכל. בגוף המוכל הכוונה היא למה שניתן להניע בדרך של תנועה״ (Aristotle, Physics, IV, 4, 212a5-6); Wolfson, Crescas’ critique of Aristotle, pp. 44-45, n. 23, 362-365, n. 89.

				

				
					1546	Harvey, Physics and Metaphysics in Ḥasdai Crescas, p. 6

				

				
					1547	אבקש להודות לפרופ׳ זאב הרווי על ההבהרה בנושא זה באחת מן ההתכתבויות שלנו: עבור אריסטו המקום מוגדר כגבול המקיף של הגוף ועל כן הוא אינו מכל הגוף אלא רק השטח החיצון התלת ממדי של גוף [ראו הגדרת המקום של אריסטו Wolfson, Crescas’ critique of Aristotle, pp.44-45, 355-356, n. 75; Aristotle, Physics, IV, 4 210b34-211a5]. קרשקש מסכם את הגדרת המקום של אריסטו מתוקף היותו שטח דו־ממדי ולא נפח תלת־ממדי: ״יתחיב אם כן היות המקום השטח המקיף השווה הנבדל״ (אור ה׳, מאמר א׳, כלל א׳, פרק א, עמ׳ כג). לקריאה מדויקת אודות תפיסת המקום של אריסטו כחלל דו־ממדי ראו Wolfson, Crescas’ critique of Aristotle, p.362, n. 89; Aristotle, Physics, IV, 4, 212a5-212a6. בניגוד לאריסטו קרשקש קובע כי החלל הוא תלת ממדי בו מצויים הגופים: ״אלא שהאמת בעצמו, לפי מה שיראה, שהמקום האמיתי לדבר, הוא הרחקים אשר בין תכליות המקיף״ (אור ה׳, מאמר א׳, כלל ב׳, פרק א, עמ׳ סז). על נושא זה ראו עוד Harvey, Physics and Metaphysics in Hasdai Crescas, p. 6, n. 15. להסבר נרחב על תפיסת החלל של אריסטו ראו: Jammer, Max, Concepts of Space, ch.1; ch.3.

				

				
					1548	לאריסטו דעות סותרת ביחס לזמן: מחד, הוא מגדיר את הזמן כגודל רציף בלתי חליק: ״אשר לכמות [poson], יש שהיא מפורדת [diorismenon] ויש שהיא רציפה [sunekhes]; ויש שהיא מורכבת מחלקים המקיימים יחס הדדי זה עם זה, ויש ש[בין חלקיה] אין יחס כזה. כמויות מפורדות הם המספרים והלשון; כמויות רציפות הן הקו, המשטח הגוף, ובנוסף לכך הזמן והמקום״ [...] הזמן והמרחב הם [כמויות] מהסוג הזה, כי זמן ההווה משיק לעבר ולעתיד (אריסטו, קטגוריות, פרק 6, 4b20-5a7 ההדגשות שלי). מאידך הוא מגדיר את הזמן גם כמספר בר חלוקה: ״מכאן שהזמן אינו תנועה, אלא רק תנועה במידה שהוא כפוף לספירה. ראיה לכך: אנו מבחינים בין יותר או פחות לפי מספר, אבל פחות או יותר תנועה לפי זמן. הזמן לפי כך הוא סוג של מספר״ (התרגום שלי Physics, IV, 11, 219b4-21b9; 220a24-220a26; 12, 220b1-220b3). 

				

				
					1549	אור ה׳, מאמר א׳, כלל ב׳, פרק א, עמ׳ סז.

				

				
					1550	שם, פרק יא, עמ׳ פה.

				

				
					1551	אור ה׳, מאמר ב׳, פרק ד, עמ׳ קמו (ההדגשות שלי).

				

				
					1552	אור ה', מאמר א׳, כלל ב', פרק יא, עמ׳ פה.

				

				
					1553	ראו להלן, פרק 5, סעיף 5ז. היחס בין הפרכת קרשקש את ביקורת של אריסטו בדבר קיומו של גודל אינסופי ותפיסתו את האל כ״מקומו של עולם״, לבין תואר ההתפשטות אצל שפינוזה — חלק שני: תפיסת האל של קרשקש כ״מקומו של עולם״ והשפעתה על תפיסת תואר ההתפשטות בתורת שפינוזה; פרק 7, סעיף 7א: תפיסת הנמצאות בתורת קרשקש ויחסה אל תפיסת האופנים בתורת שפינוזה — נקודה שלישית: אחדות וריבוי; נקודה חמישית: זמן, משך ונצח.

				

				
					1554	ראו להלן, 7א: תפיסת הנמצאות בתורת קרשקש ויחסה אל תפיסת האופנים בתרת שפינוזה — נקודה חמישית: זמן, משך ונצח. 

				

				
					1555	מורה נבוכים, חלק שלישי, פרק 21.

				

				
					1556	שם, שם.

				

				
					1557	שם, שם.

				

				
					1558	שם, שם.

				

				
					1559	שם, שם.

				

				
					1560	״כבר הבהרנו לך שהשכל הזה ששפע עלינו ממנו יתעלה הוא הקשר שבינינו ובינו״ (מורה נבוכים, חלק שלישי, פרק 51), השכל עבור רמב״ם אינו האל עצמו אלא זו פעולתו של האל — דבר זה מבואר אצל רמב״ם במושג ״השפע״: ״הנביאים השתמשו בעניין השפע כהשאלה לפעולת האלוה״ (מורה נבוכים, חלק שני, פרק 12). 

				

				
					1561	אור ה׳, מאמר ב׳, כלל א׳, פרק ד, עמ׳ קמה-קמז.

				

				
					1562	Waxman, The Philosophy of Don Hasdai Crescas, p. 113

				

				
					1563	אתיקה, חלק ראשון, משפט 17, עיון.

				

				
					1564	אתיקה, חלק שני, משפט 2.

				

				
					1565	שם, משפט 6, משפט נסמך.

				

				
					1566	שם, משפט 7, משפט נסמך.

				

				
					1567	אתיקה, חלק ראשון, אקסיומות 3, 5. 

				

				
					1568	אתיקה, חלק שני, משפט 7, עיון.

				

				
					1569	אתיקה, חלק ראשון, משפט 17, עיון.

				

				
					1570	שם, משפט 32, משפט נסמך 2.

				

				
					1571	אור ה׳, מאמר ב׳, כלל ג׳, פרק א, עמ׳ קעט.

				

				
					1572	פרק 3, סעיף 3ו. הוכחת האל השלישית של שפינוזה.

				

				
					1573	מורה נבוכים, חלק ראשון, פרק 68; Aristotle, Metaphysics XII, ch. 7, 9. להרחבה בנושא זה ראו: Wolfson, The Philosophy of Spinoza, vol. 1, pp. 238-241.

				

				
					1574	מורה נבוכים, חלק ראשון, פרק 68.

				

				
					1575	ראו אור ה׳, מאמר א׳, כלל ג׳, פרק ג; מאמר ב׳, כלל ב׳, פרק ב; מאמר ב׳, כלל ו׳, פרק א; מאמר ג׳, חלק א׳, כלל ב׳, פרק ב; מאמר ד׳, דרוש 11; מאמר ד׳, דרוש 13; Harvey A Portrait of Spinoza as a Maimonidean, p. 165, n. 75.

				

				
					1576	אור ה׳, מאמר א׳, כלל ג׳, פרק ג. 

				

				
					1577	על משמעות המושג ״עצמי למהות״ אצל קרשקש ראו פרק 3: הוכחות האל של שפינוזה בספרו אתיקה, סעיף 4ב. מקורות השפעה עיקריים בהוכחת האל הראשונה של שפינוזה. 

				

				
					1578	אור ה׳, מאמר א׳, כלל ג׳, פרק א, עמ׳ צו; הרווי, רבי חסדאי קרשקש, פרק 10.

				

				
					1579	על המושג ״השכל הנקנה״ והתפתחותו מאריסטו ועד הוגי ימי הביניים ראו הרווי, רבי חסדאי קרשקש, פרק 8; אור ה׳, מאמר ב׳, כלל ו׳, פרק א. 

				

				
					1580	אור ה׳, מאמר ב׳, כלל ו׳, פרק א, עמ׳ רלט. לקריאה נוספת ראו: הרווי, רבי חסדאי קרשקש, עמ׳ 81-80. 

				

				
					1581	תפיסת נפש האדם של קרשקש שונה מזו של שפינוזה: קרשקש מגדיר את הנפש כעצם ואילו עבור שפינוזה היא אופן או — וזה אותו דבר — אידאה שמושאה הוא הגוף (אתיקה, חלק שני, משפטים 13-11). מכאן שבבחינה זו יש הבדל מהותי בין תורת הנפש של קרשקש לבין זו של שפינוזה: אצל הראשון היא מוגדרת כעצם אוטונומי סובסטנטיבי, ואילו אצל השני היא רק אופן או תכונה של אלוהים. אולם הבדל זה בין קרשקש לשפינוזה בתפיסת הנפש מתפוגג כאשר מבינים כי עבור קרשקש אלוהים עצמו הוא שפועל את נפש האדם. כלומר, גם עצמותו הנפשית של האדם היא פועל יוצא של פעולת אלוהים: ״שידיעתו היא המקנה המציאות לזולתו, לא יתאמת שישלם הנכבד בפחות. והנה ידיעתו ושלמותו אחד, בידיעתו עצמו וציור רצונו אשר הוא עצמו, קנו הנמצאות זולתו מציאותם״ (אור ה', מאמר ב׳, כלל א׳, פרק ד, עמ׳ קמה-קמו). מכאן שכאשר לוקחים בחשבון כי מחד הנפש בתורת קרשקש מוגדרת כ״עצם״ ומאידך היא עונה על ההגדרות של דבר הנמצא בתוך אחר וקיים באמצעותו, ״העצמות״ הנפשית בתורת קרשקש מקבלת מובן שלא רחוק מפרשנותו של שפינוזה לאופן. 

				

				
					1582	אור ה׳, מאמר ד׳, דרוש יב, עמ׳ תיא.

				

				
					1583	שם, שם. 

				

				
					1584	שם, שם. 

				

				
					1585	אור ה׳, מאמר א׳, כלל ג׳, פרק ג, עמ' קיא: ״שם הידיעה ושם היכולת — תארים מחייבים עצמיים לו יתברך״.

				

				
					1586	אור ה׳, מאמר ד׳, דרוש יג, עמ׳ תיג. 

				

				
					1587	שם, שם.

				

				
					1588	פרק 6: האופנים, סעיף 6ג. אופנים אינסופיים ואופנים אינסופיים בתורת שפינוזה. וראו גם Wolfson, The Philosophy of Spinoza, vol. 1, pp. 238-244.

				

				
					1589	״ברור אפוא שכאשר השׂכל נמצא בפֹעַל, אזי השׂכל הוא הדבר המושׂכל. והתברר שפעולתו של כל שׂכל, שהיא היותו משׂכיל, היא עצמוּתו [...] ומכיוון שהוכח בהוכחה מופתית שהאל יתעלה ויתגדל הוא שׂכל בפֹעַל, אין בו כוח כל עיקר, אלא הוא שׂכל בפֹעַל תמיד [...] מתחייב שיהיה הוא ואותו הדבר המושג דבר אחד, והוא עצמוּתו. ופעולת ההשׂגה עצמה, אשר בה הוא קרוי משׂכיל, הוא עצם השׂכל אשר הוא עצמוּתו, לכן הוא שׂכל, משׂכיל ומושׂכל לעולם״ (מורה נבוכים, חלק ראשון, פרק 68).

				

				
					1590	אתיקה, חלק ראשון, משפט 17, עיון. 

				

				
					1591	פרק 6: האופנים, סעיפים: 6ג. אופנים אינסופיים ואופנים אינסופיים בתורת שפינוזה; 6ד. האופנים האינסופיים; 6ה. המבנה והפונקציות הייחודיות של האופנים האינסופיים לפי התואר אליו הם שייכים.

				

				
					1592	אתיקה, חלק ראשון, משפט 21.

				

				
					1593	״ולזה מה שיתחייב, ששם הידיעה ושם היכלת — תארים מחייבים עצמיים לו יתברך״ (אור ה׳, מאמר א׳, כלל ג׳, פרק ג, עמ׳ קיא).

				

				
					1594	״כשהיה שכל האדם משכיל בפועל, אי אפשר שיהיה המשכיל והמושכל דבר אחד. למה שהמשכיל הוא דבר זולת ההשכלה, אלא שההשכלה מתחייב במשכיל חיוב עצמי [...] ובזה נעמדו רגלי המון הפילוסופים, שלא בחנו בין עצמות לתואר עצמי״ (אור ה׳, מאמר ד׳, דרוש 11).

				

				
					1595	אודות הקביעה כי ״תואר עצמי״ בתורת קרשקש הינו היבט הכרחי השייך למהות, ראו פרק 5: תארי אלהים, סעיפים 5ד. השפעת תורת התארים של קרשקש על שפינוזה; 5ה. היחס בין המהות לתארים. על משמעות המושג ״עצמי למהות״ ראו פרק 3: הןכחות האל של שפינוזה בספרו אתיקה, סעיף 3ב. מקורות השפעה עיקריים בהוכחת האל הראשונה של שפינוזה.

				

				
					1596	מדברי רמב״ם במורה נבוכים, חלק שלישי, פרק 20, נראה שחשב כי שכלו של אלוהים יכול לתפוס את האינסוף: ״התבונן אפוא בכמה הבדלים שונה ידיעתו מידיעתנו [...] שלישית, בכך שהיא מתייחסת למה שהוא אינסופי״. אולם מבחינת פילוסופית עיונית רמב״ם מציין שקיים ספק בנושא זה: ״אבל יש פקפוק האם ידיעתו מקיפה מה שאינסופי״.

				

				
					1597	רמב״ם, מורה נבוכים, חלק שני, הנחות 1, 2, 3, 12; משנה תורה, הלכות יסודי התורה, פרק 3.

				

				
					1598	לדעת קרשקש, כל מה שקיים בשכלו האינסופי של אלוהים חייב להיות קיים גם באופן ממשי: ״ואמר, לפי שהוא מבאר, שהלאות חסרון בחק השם יתברך, הוא מחויב שיהיה יכולתו בב״ת מכל הצדדין, בכל מה שאפשר שיצויר מציאותו אצל השכל״ (אור ה׳, מאמר ב׳, כלל ג׳, פרק א, עמ׳ קעט). לדעת שפינוזה ישנה פרלליזציה בין שכלו האינסופי של אלוהים לבין הדברים בכל שאר התארים: ״סדר האידאות וקישורן זהה לסדר הדברים וקישורם [...] עוצמת המחשבה של אלוהים שווה לעוצמת פעולתו כפי שהיא בפועל״ (אתיקה, חלק שני, משפט 7, משפט נסמך); ״כל מה שאנו משיגים שהוא בגדר יכולתו של אלוהים נמצא בהכרח״ (שם, חלק ראשון, משפט 35).

				

				
					1599	בתורת הידיעה של אלוהים אצל רמב״ם אפשר למצוא סתירה ביחס לתורת השכל המשכיל והמושכל. רמב״ם חושב כי ידיעתו של אלוהים היא אינסופית ושבהכרח הוא יודע את הנמצאות כולם: ״אנו יודעים שמציאותו היא המציאות השלמה ביותר ושאין פוגמים בו חיסרון ולא שינוי ולא היפעלות כלל, אף שאין אנו יודעים את אמיתת ידיעתו, שכּן היא עצמוּתו, כן יודעים אנו שאין הוא יודע פעם ולא־יודע פעם (אחרת), כלומר, שלא מתחדשת לו ידיעה בשום אופן, ואין ידיעתו מתרבה, ואין לה סוף, ושום דבר מן הנמצאות כולם לא נסתר ממנו״ (מורה נבוכים, חלק שלישי, פרק 20). גם בפרק הבא אומר רמב״ם שידיעת אלוהים מקיפה את כל מה שמצוי, וכל מה שמצוי זהה עם עצמותו. כלומר רמב״ם מצביע על זהות השכל המשכיל והמושכל: ״מה שראוי אפוא לאיש־אמת ישר להאמין הוא ששום דבר אינו נסתר כלל ממנו יתעלה, אלא הכול גלוי בפני ידיעתו שהיא עצמוּתו (מורה נבוכים, חלק שני, פרק 21). אולם כאן מתעוררת הבעיה: אם ידיעתו של אלוהים מקיפה את האינסופי, וכן אם ידיעת אלוהים מקיפה את הנמצאות, ואם אלוהים פועל לפי עקרון הזהות שבין השכל המשכיל והמושכל (מורה נבוכים, חלק ראשון, פרק 68; משנה תורה, הלכות יסודי התורה, פרק ב, סעיף 10), אזי נובע כי מהותו של אלוהים צריכה להיות זהה עם ידיעתו האינסופית. על כן גם המושכל (המציאות) חייב להיות אינסופי כמו מהותו! אולם רמב״ם מקבל את הפיזיקה האריסטוטלית לפיה: 1. העולם הינו סופי (משנה תורה, הלכות יסודי התורה, פרק 3); 2. אין קיום לגדלים וסיבתיות אינסופית (מורה נבוכים, חלק שני, הקדמות 1, 2, 3, 12). וזו בדיוק הסתירה בין תפיסת העולם הסופי לבין היות החיוב ידיעת האל את העולם כמושכלו וכזהה עם מהותו האינסופית.

				

				
					1600	פרק 3: הוכחות האל של שפינוזה בספרו אתיקה, סעיף 3ז. הוכחת האל הרביעית של שפינוזה.

				

				
					1601	״ולהיות האמת עד לעצמו, ומסכים מכל צד, נמצא שיסכים בעל ספר היצירה. אמר: 'כשלהבת קשורה בגחלת'. מורה על האחדות הבלתי מתפרק. והוא האמת בעצמו, כי כמו שלא יצויר היות עצם בזולת מציאותו, ולא מציאותו בזולת העצם, כן לא יצויר התואר בזולת המתואר, ולא המתואר בזולת התואר. ויכלול הטוב המחלט שהוא כולל כל מיני השלמויות״ (אור ה׳, מאמר א׳, כלל ג׳, פרק ג, עמ׳ קיג, ההדגשות שלי).

				

				
					1602	מורה נבוכים, חלק שלישי, פרק 21: ״הדברים באים בעקבות ידיעתו הקודמת הקובעת אותם בהתאם למה שאם״; אך למרות ציטוט זה ניתן למצוא מעט קודם באותו הפרק סתירה מסוימת בדבריו של רמב״ם באומרו מפורשות כי: ״אין הוא יודע את הדברים מתוכם, כך שהיו חלים בו ריבוי והתחדשות״.

				

				
					1603	ראו בהקשר זה פרק 7: הנמצאות ומעמדם בתורת קרשקש.

				

				
					1604	אתיקה, חלק ראשון, משפט 28, הוכחה.

				

				
					1605	שם, משפט 36. 

				

				
					1606	אור ה׳, מאמר ב׳, כלל א׳, פרק ג, עמ' קלה.

				

				
					1607	לדברי וקסמן יתכן שקטע זה מרמז לדעתו של רמב״ם במורה נבוכים, חלק שלישי פרק 18 — אשר דן על דרגות ההשגחה השונות (Waxman, The Philosophy of Don Hasdai Crescas, p. 108). אולם השוואה בין דברי רמב״ם במורה נבוכים, חלק שלישי, פרק 18, לבין דברי קרשקש באור ה׳ עמ׳ קלה, מראה כי דבריו של שפינוזה בקטע המצוטט דומים יותר לדברי קרשקש. עם זאת, דברי שפינוזה בהמשך אכן דומים לדבריו של רמב״ם. 

				

				
					1608	Cogitata Metaphysica, part II, ch. 7

				

				
					1609	Harvey, Physics and Metaphysics in Ḥasdai Crescas, pp. 108-113

				

				
					1610	אפלטון, המשתה, סעיף 200, עמ' 124. 

				

				
					1611	אריסטו, אתיקה ניקומאכית, ספר 7, פרק 8. 

				

				
					1612	אור ה׳, מאמר ב׳, כלל ו׳, פרק א, עמ׳ רמב (ההדגשות שלי); ראו גם מאמר א׳, כלל ג׳, פרק ג. 

				

				
					1613	שם, עמ׳ רמב.

				

				
					1614	שם, עמ׳ קט.

				

				
					1615	שם, עמ׳ קיג.

				

				
					1616	Harvey, Physics and Metaphysics in Ḥasdai Crescas, pp. 8-13; 13-18

				

				
					1617	ראו בנושא זה Harvey, Physics and Metaphysics in Ḥasdai Crescas, pp. 8-18; Wolfson, Crescas’ Critique of Aristotle, pp. 117-118. כאמור, שבע פעמים דן קרשקש בספרו אור ה׳ בנושא ריבוי עולמות: [1] מאמר א׳, כלל ב׳, פרק 1, עמ' עה; [2] מאמר א׳, כלל ב׳, פרק טו, עמ׳ פט; [3] מאמר א׳, כלל ב׳, פרק יט, עמ׳ צג; [4] מאמר א׳, כלל ג׳, פרק ד, עמ׳ קטו-קטז; [5] מאמר ג׳ חלק א׳, כלל א׳, פרק ה, עמ׳ שטז; [6] מאמר ד׳, דרוש ראשון; [7] מאמר ד׳, דרוש שני, עמ׳ שפח-שצב. דיונו המרכזי של קרשקש בנושא נמצא באור ה׳, מאמר ד, דרוש שני. אולם דיון ראשוני ביותר נמצא בביקורתו על הפיזיקה האריסטוטלית, במאמר א׳, כלל ב׳, פרק א׳, שם הוא שולל את תפיסת אי־אפשרות קיום גדלים אינסופיים כנגד דעת אריסטו־רמב״ם. לכאורה הדיון שם אודות אפשרות ריבוי העולמות אינו שייך להקשר, וגם וולפסון והרווי מציינים זאת (Wolfson, Crescas’ Critique of Aristotle, p. 472, n. 127; Harvey, Physics and Metaphysics in Ḥasdai Crescas, p. 9). אולם לדעתי דיון זה, כתוספת מאוחרת במאמר א׳, כלל ב׳, פרק א, הגיוני, משום שכתיבת אור ה׳ נמשכה שנים רבות, ואנו עדים להתפתחות מחשבתו של קרשקש מתוך הכתוב בהמשך להוכחת אפשרות קיומם של גדלים אינסופיים כשהסיק (בין אם בעת הכתיבה של הפרק לאחריו) גם את אפשרות קיומם של עולמות לאינסוף. הסבר: במאמר א׳, כלל ב׳, פרק א, קרשקש טוען שאריסטו שולל את אפשרות אינסופיות עולמות מכיוון שהוא שולל קיום של מילוי מוחלט או של ואקום מוחלט; אריסטו מניח כי אם היה ריק או מילוי מוחלט, אזי דבר זה היה גורם לפירוק ההומאוסטאזיס הפנימי של העולמות: ״וזה, שהוא חייב תחילה, שאין חוץ לעולם מילוי ולא ריקות, וחייב שאילו היו שם עולמות אחרים, היו היסודות מתנועעים מעולם לעולם״ (מאמר א׳, כלל ב׳, פרק א — עיון רביעי, עמ׳ עה). קרשקש הפריך את השלילה העקרונית של אי־קיומם של גדלים אינסופיים גשמיים או נבדלים (במאמר א׳, כלל ב׳, פרק א — עיון ראשון ושני), ומכאן יכול היה בהמשך לכך לגזור עקרונית את קיומו האינסופי של גודל גשמי ונבדל, או באופן שקול לכך לגזור את אפשרות קיומם של עולמות לאינסוף. מעבר לכך, קרשקש שולל את ההנחה האריסטוטלית בדבר תנועת יסודות מעולם אחד למשנהו במציאות אקטואלית של ריבוי עולמות אינסופי השוכן בתוך ואקום או גודל גשמי אינסופיים. זאת מכיוון שלדעתו כל עולם יכול לשמור על הומאוסטאזיס פנימי מתוך יחס לעצמו וביחס לעולמות אחרים: ״וזה שכבר התבאר במה שקדם חיוב המציאות גודל בב״ת, וחיוב ריקות או מילוי בב״ת חוץ לעולם. הוא מבואר, שמציאות עולמות רבים — אפשרי. ולא יתחיב תנועת היסודות מעולם אל עולם״ (מאמר א׳, כלל ב׳, פרק א — עיון 4, עמ׳ עה). אפשר לראות בדברים אלה ניצנים המהווים יסוד לפיתוח כוח המשיכה. כלומר, מתוקף פונקציית כוח המשיכה המכונן יחס פנים־מערכתי עבור מרכיבי המערכת, נגזר שמערכת נתונה אכן יכולה להשתמר כיחידה מוגדרת אחת (ראו בהקשר זה את הקירבה הרבה להגדרתו של שפינוזה מהו ״דבר יחיד" המופיעה בהגדרה 7, בחלק שני באתיקה, וכן את התפיסה המכניסטית של שפינוזה באקסיומות ומשפטי העזר אשר במשפט 13, בחלק שני באתיקה). בכל מקרה, קרשקש אינו טוען להוכחת קיומם של עולמות אחרים, אלא רק חושב שבאופן עקרוני תיתכן מציאותם של עולמות כאלה: ״הוא מבאר, מציאות עולמות אחרים — אפשרי״ (מאמר א׳, כלל ב׳, עיון 4, פרק א, עמ׳ עה). קרשקש גם קובע כי אין דרך לדעת מה מחוץ לעולם מבחינה אמפירית: ״ולהיות האפשרות הזה אמת, אין ספק בו, ואין דרך אצלינו ומבוא דרך החקירה לדעת אמיתת מה שחוץ לעולם". (שם). 

					לאחר שקרשקש מכונן את אפשרות מציאות אינסוף עולמות מבחינה עיונית־פילוסופית, הוא מתקף את קביעתו על סמך המדרש התלמודי: ״רוכב על כרוב קל שלו ושט בשמונה עשר אלף עולמות.״ (בבלי, עבודה זרה, דף ג׳, ע"ב). קרשקש עושה שימוש במדרש זה בשני מקומות שונים באור ה׳: במאמר א, כלל ג׳, פרק ד, הוא אומר שמשמעות מדרש זה הינה על צד ההפלגה, כלומר כמטפורה בלבד: ״וכבר הסכימו רבותינו עליהם השלום בשורש הזה, ר״ל הנהגתו יתברך עולמות אחרים, עד שמנאום על צד ההפלגה בי״ח אלף״ (עמ׳ קטז). המקום השני הוא מאמר ד׳, דרוש שני. שם קרשקש אינו מתאר את מספר העולמות שבהם שט האל בצורה מטפורית, אלא מתייחס אליהם כמספר ממשי: ״הנה ראוי שלא נרחיק מה שבא בדרש לקצת רז״ל. אמרם בראשון בע״ז ״מלמד ששט בי״ח אלף עולמות״. והכונה בו, שהשגחתו משוטטת בכל העולמות ההם״ (עמ׳ שצא). 

					מתוך שתי התייחסויות אלה אפשר להניח בסבירות גבוהה, כי מאמר א׳, כלל ג׳, פרק ד, נרשם ככל הנראה לפני מאמר ד׳, דרוש שני. הווה אומר: בתחילה סבר קרשקש כי קיום אינסופי של עולמות הינו מטפורי בלבד, אולם בשלב מאוחר יותר בהתפתחותו הפילוסופית, כפי שעולה ממאמר ד׳, דרוש שני, קרשקש סבר כי ישנה אפשרות ריאלית לקיום ריבוי עקרוני של אינסוף עולמות. 

				

				
					1618	אתיקה, חלק שני, הגדרה 6. 

				

				
					1619	״הרי נובע שככל שיש לדבר מה יותר ממשות השייכת לטבעו, כן יש לו יותר כוחות להתקיים מעצמו. לכן היש האינסופי באופן מוחלט, או אלוהים, יש לו עוצמה אינסופית להתקיים מעצמו, ולכן הוא קיים באופן מוחלט״ (אתיקה, חלק ראשון, משפט 11, עיון (הוכחה רביעית). (ההדגשות שלי).

				

				
					1620	על אף הקירבה בנושא זה בין ההוגים, חשוב לציין שוב כי עבור קרשקש מהות אלוהים אינה ניתנת להשגה כלל. ראו בנושא זה דיון בפרק 3: הוכחות האל של שפינוזה בספרו אתיקה, סעיף 3ב. מקורות השפעה עיקריים בהוכחת האל הראשונה של שפינוזה.

				

				
					1621	אור ה׳, מאמר ב׳, כלל ו׳, פרק א, עמ׳ רמב; מאמר א׳, כלל ג׳, פרק ג.

				

				
					1622	Cogitata Metaphysica, part I, ch. 6 (התרגום וההדגשות שלי).

				

				
					1623	״על דבר אשר נחשב בפני עצמו נאמר שהוא אינו לא טוב ולא רע, אלא רק ביחס לישות אחרת״. Cogitata Metaphysica, part I, ch. 6 (התרגום וההדגשות שלי).

				

				
					1624	להרחבה בנושא זה ראו פרק 3: הוכחות האל של שפינוזה בספרו אתיקה, סעיף 3ו. הוכחת האל השלישית של שפינוזה.

				

				
					1625	אור ה׳, מאמר ב׳, כלל ג׳, פרק א, עמ׳ קעט. 

				

				
					1626	אתיקה, חלק ראשון, משפט 30. 

				

				
					1627	״מתוך הגדרה נתונה של דבר כלשהו השכל מסיק ריבוי של תכונות, הנובעות ממנו בהכרח (כלומר, הנובעות מעצם מהותו של הדבר); וככל שהגדרת הדבר מבטאת יותר ממשות — כלומר, ככל שרבה יותר הממשות הכלולה במהותו של הדבר המוגדר — כן השכל מסיק ממנו יותר. עתה, הואיל ולטבע האלוהי יש אינסוף מוחלט של תארים, שכל אחד מהם מבטא מהות אינסופית בסוגה (לפי א: הג 6), הרי מתוך הכרחיותו [של הטבע האלוהי] צריך לנבוע אינסוף [של דברים] באינסוף של אופנים (כלומר, כל מה שיכול להיכלל בתחומו של שכל אינסופי)״.

				

				
					1628	״בממשות ובשלמות אני מבין אותו דבר״ (אתיקה, חלק שני, הגדרה 6).

				

				
					1629	res summa perfectione a Deo fuisse productas, quandoquidem ex data perfectissima natura necessario secutae sunt אתיקה, חלק ראשון, משפט 33, עיון 2. 

				

				
					1630	לקריאה נרחבת בנושא זה ראו: Harvey, Physics and Metaphysics in Ḥasdai Crescas, ch. 4.

				

				
					1631	אור ה׳, מאמר א׳, כלל ג׳, פרק ב, עמ׳ קכ (ההדגשות שלי).

				

				
					1632	״ויכלול הטוב המחלט שהוא כולל כל מיני השלמויות״ (אור ה׳, כלל ג׳, פרק ג, עמ׳ קיג); וראו גם פרק 5: תארי האלהים, סעיפים 5ד. השפעת תורת התארים של קרקש על שפינוזה; 5ה. היחס בין המהות לתארים.

				

				
					1633	אור ה׳, מאמר ב׳, כלל ו׳, פרק א, עמ׳ רמב; וראו גם מאמר א׳, כלל ג׳, פרק ה. 

				

				
					1634	אתיקה, חלק חמישי, משפט 35.

				

				
					1635	שם, משפט 36.

				

				
					1636	שם, משפט נסמך.

				

				
					1637	אור ה׳, מאמר ב׳, כלל ג׳, פרק ה, עמ׳ קכ.

				

				
					1638	לפי הגדרת הריגשות של קרשקש, השמחה מוגדרת כ״השמחה איננה זולת ערבות מהרצון״ (אור ה', מאמר א׳, כלל ג׳, פרק ה, עמ' קיט); הרצון מוגדר כ״הרצון אינו זולת הקיבוץ והערך שבין הכוח המתעורר והמדמה, אשר הוא בהסכמה לדברים הנרצים״ (מאמר ב׳, כלל ו׳, פרק א, עמ' רמג), ואילו אהבה מוגדרת כ״אין האהבה זולת ערבות הרצון״ (מאמר א׳, כלל ג׳, פרק ה, עמ' קכ). מכאן שעבור קרשקש אין הבדל בין שמחה לאהבה, ובשום מקום בכתביו הוא אינו מבחין ביניהם. עם זאת ניכר מתוך השימוש במילים בהקשרן השונה, כי המילה ״אהבה״ יכולה גם לשמש כשמחה מהסוג הגבוה ביותר: ״השמחה האמתית״, מושג שקרשקש משתמש בו רק עבור אלוהים השמח בהשפעת אהבתו וטובו על הבריות, בעוד שמושגים ״שמחה״ או ״אהבה״ סתם קרשקש אינו משתמש בהקשר של ״שמחה אמיתית״. הרווי טוען כי מושג ״האהבה״ מכוון למושא חיצוני, בניגוד לשמחה סתם שאינה מכוונת כלפי מושא כלשהו. כלומר אהבה היא שמחה אודות מושא פרטיקולרי (Harvey, Physics and Metaphysics in Ḥasdai Crescas, ch. 4, p. 106). איני מוצא לנכון להסכים עם הבחנתו זו של הרווי, שכן מושג השמחה מוגדר על ידי קרשקש על פי ״ערבות מהרצון״ ואילו ״הרצון״ מוגדר תמיד בזיקה למושא מסוים ״אשר הוא בהסכמה לדברים הנרצים״. מכאן שגם השמחה יסודה במושא מוגדר כלשהו. מכל מקום, ההגדרות הללו של האהבה והשמחה בתורת קרשקש מצויות בהלימה ובזהות עם הגדרת הריגשות בתורת שפינוזה. לפי שפינוזה ה״שמחה היא מעבר של אדם משלמות קטנה יותר לשלמות גדולה יותר״ (אתיקה, חלק שלישי, הגדרת ריגשות — הגדרה 2), ואילו "אהבה היא שמחה בלוויית אידיאה של סיבה חיצונית״ (שם, הגדרה 6).

				

				
					1639	קרשקש מבקר כאן את השגותיהם של רמב״ם ורלב״ג על המושגים ״כבוד״, ״מקום״ ו״מעון״ ביחס לאל ולרגש השמחה שלו. רמב״ם מפרש את המילה ״מקום״ כמדרגתו: ״ברוך כבוד ה׳ ממקומו, כלומר לפי דרגתו ורוממותו במציאות״ (מורה נבוכים, חלק ראשון, פרק 8). נוסף לכך, אין רמב״ם מייחס כל ריגשה סבילה לאלוהים כמו ״שמחה״. מן הצד השני רלב״ג הוא הראשון שבאופן מהותי מייחס ריגשות לאלוהים ומפרש את המילה ״מעונו״ כמדרגתו. כלומר שמחתו של האל זהה רק למעמדו האונטולוגי, ועל כן היא הגבוהה ביותר: ״וכל מה שתהיה ההשגה לדברים יותר ולדבר יותר נכבד, יהיה הערבות והשמחה יותר, ולזה הייתה שמחתו וערבתו במה שישיגהו בתכלית מה שאפשר. וכבר תדע עוצם מדרגת זה הערבות והשמחה, כמו שזכר הפלוסוף, אם תקיש בזה בין השמחה העצומה והערבות החוק אשר ימצאנו בעת השיגנו קצת הדברים הנכבדים, שנמצא בזה מהשמחה והערבות מה שלא יתכן שיוקש אליו הערבות אשר נשיג בדברים הגופים, ובין מה שראוי שימצא מזה לסבה הראשונה״ (רלב"ג מלחמות השם, מאמר ה׳, חלק ג׳, פרק יב). קרשקש מוכיח, כי קיימת סתירה בדעתו של רלב״ג בכך שהוא טוען שאם אלוהים, לפי שיטת הפילוסופים, הוא שכל טהור, הרי הוא אינו יכול להיות בעל ריגשות: ״אבל מי שהוא שכל משכיל ומושכל, כפי מה שהסכימו, ואיננו בעל נפש, לא יציר לו שמחה וערבות (אור ה׳, מאמר א׳, כלל ג׳, פרק ה׳, עמ׳ קיט). 

					בניגוד לפילוסופים האריסטוטליים קרשקש אינו חושב כי אלוהים הינו שכל טהור שמשכיל את עצמו; עבור קרשקש לאלוהים ״חיי־נפש״ פעילים, אהבה, רצון, שכל ושמחה. אולם לדעתו כל אלה ביחס לאל אינם סבילויות — אלא פעילויות מהותיות הנובעות מעוצמתו האינסופית. ומכאן מפרש קרשקש את המושג ״השמחה במעונו״ לא כשמחה במדרגתו של אלוהים, אלא כשמחה המשותפת לאלוהים ולאדם; עבור אלוהים זוהי אהבתו היוצרת מציאות, ואילו עבור הנבראים זו מציאות הניתנת להם מן האל: ״והנה יהיה מטבע הברכה 'שהשמחה במעונו' כפשוטו. ולא יצטרך לשיתוף ׳מקום׳ שיאמר על מדרגתו. אבל לפי שהשמחה הזאת משותפת לבורא יתברך, בהשפעתו מהטוב, ולנבראים, במה שיקבלו מההשפעה״. (אור ה׳, מאמר א׳, כלל ג׳, פרק ה׳, עמ׳ קכ) וראו: Harvey, Physics and Metaphysics in Ḥasdai Crescas, pp. 100-105. בהקשר זה הרווי מציין, כי המילה ״מעונו״ יכולה לקבל פרשנות פילוסופית או קבלית לפי תחומי עניינו של קרשקש; מבחינה פילוסופית המושג ״מעונו״ יכול להיות מפורש כשכלים הנבדלים, ומבחינה קבלית הוא יכול להיות מפורש כספירות. בכל אופן, בכל פרשנות אשר בא נדבוק, המשמעות המהותית של המושג ״מעונו״ היא ״אוהב ההטבה והשפעת הטוב בהכרח״ (Harvey, Physics and Metaphysics in Ḥasdai Crescas, pp. 109-110). 

					יש לציין כי קרשקש ממשיך את פרשנותו למושג ״מעונו״ במילים הבאות: ״הנה אם כן, השמחה האמיתית היא במעונו, כלומר במשכנו, על צד הרחבת הדיבור. וירצו במלכותו, מלכות שמים, אשר שָׂמוּהוּ משכן לרוחניים״ (אור ה׳, מאמר א׳, כלל ג׳, פרק ה׳, עמ׳ קכ — ההדגשה שלי). המילה ״שכינה״ נגזרת מן השורש ש.כ.נ. כמו כן, למילים ״מעונו״ או ״משכנו״ משמעות דומה למילה ״כבוד״ אשר קרשקש מציין במשל שבמאמר, א׳, כלל ב׳, פרק א׳, עמ׳ סט-ע. שם הוא מכוון לכך ש״כבוד״ האל זהה עם ״מקומו״ של האל, ומשמעות הדברים היא היות עצמות האל נוכחת ואימננטית בעולם, כמו חלל תלת־ממדי שמכונן את התפשטות החללית התלת ממשית ואת כל אובייקטים המתפשטים. החוקר של תורת קרשקש עמנואל יואל סבור כי ״המקום״ אינו סתם ריק, אלא זו נוכחות עצמות אלוהית כפי שקרשקש עצמו מציין, ועל כן קובע יואל כי משמעותו הנכונה של המושג מקום היא תואר אלוהי, כמו תואר התפשטות של שפינוזה (יואל, הפילוסופיה הדתית של חסדאי קרשקש, עמ׳ 47). 

					יחד עם זאת יודגש שקרשקש גם קובע כי ״קדושת האל״ חורגת מן העולם על אף היותה בעולם, ובכך עולה אצלו תפיסה של פאנאנתאיזם ולא פאנתאיזם: ״'הוא מקומו של עולם'. והיה בדמיון הזה נפלא. כי כאשר רחקי הפנוי נכנסים ברחקי הגשם ומלואו, כן כבודו יתברך בכל חלקי העולם ומלואו, כאמרו (ישעיה ו, ג): 'קדוש קדוש קדוש ה׳ צבאות מלא כל הארץ כבודו'. ירצה, כי עם היותו קדוש ונבדל בשלוש קדשות, שירמז בהם אל היותו נבדל משלושה עולמות, הנה מלא כל הארץ, שהוא יסוד העכור שביסודות, כבודו. ומזה העניין אמרו (יחזקאל ג, יב): ״ברוך כבוד ה׳ ממקומו״. כלומר שתאר הברכה והשפע ממקומו, ר״ל מעצמותו ולא מזולתו. ויהיה הכינוי ״ממקומו״ שב אל הכבוד״ (מאמר, א׳, כלל ב׳, פרק א, עמ׳ סט-ע). ראו בהקשר זה: הרווי, רבי חסדאי קרשקש, עמ׳ 62-61. לאור דברים אלה עולה, שעבור רלב״ג שמחת אלוהים נבדלת מאיתנו ואילו עבור קרשקש שמחתו ואהבתו ואף כבודו ומקומו היא אנו עצמנו — באשר אלוהים עצמו פועל ומכונן את מציאות העולם ואת מציאותנו אנו.

				

				
					1640	אור ה׳, מאמר א׳, כלל ג׳, פרק ה, עמ׳ קכ. 

				

				
					1641	קלצקין, אוצר המונחים הפילוסופיים, ערך ״מעון״, סעיפים א, ב, ג.

				

				
					1642	שם, ערך ״משכן״, סעיפים א, ב.

				

				
					1643	ראו את ההקדמה לפרק 7: הנמצאות ומעמדן בתורת קרשקש. 

				

				
					1644	לקריאה נרחבת אודות תפיסתו הדטרמיניסטית של קרשקש ראו: הרווי, רבי חסדאי קרשקש, פרק 15; אורבך, עמודי המחשבה הישראלית, ספר 3, פרק 9, חלק א׳.

				

				
					1645	הרווי, רבי חסדאי קרשקש, עמ׳ 138-137 (ההדגשות שלי); ראו גם סתיו, סודו של רבי חסדאי קרשקש.

				

				
					1646	הרווי, חסדאי קרשקש, עמ׳ 61-62. 

				

				
					1647	קרשקש מקביל מפורשות בין הכבוד לבין תארי האל העצמיים: ״והבקשה שנייה, באמרו: ׳הראני נא את כבודך׳, הייתה ידיעת התארים העצמיים הבלתי נבדלים ממנו. והמשיל ההשגה הזאת לראיה. כי הראיה החושית לא תהיה כי אם בשטח הנראה, שהוא עניין בלתי נפרד ממנו. אבל עצמות הדבר בלתי מושג בחוש״ (אור ה׳, מאמר א׳, כלל ג׳, פרק ג, עמ׳ קח).

				

				
					1648	אלוהי קרשקש פועל את הדברים בתוך אינסופיותם של תארי המקום והזמן הזהים עם תאריו העצמיים. ואילו הביטוי הסופי הוא מעין אינטרוול מוגדר של מקום וזמן: מקומו של דבר סופי וקונקרטי מוגדר על פי החלל המקיף אותו: ״שהמקום האמיתי לדבר, הוא הרחקים אשר בין תכליות המקיף״ (אור ה׳, מאמר א׳, כלל ב׳, פרק א, עמ׳ סז). ואילו משך הזמן שבו מתקיימת מציאותו של דבר סופי וקונקרטי מוגדר על פי תנועתו או מנוחתו בין שני פרקי המשך: ״הגדר הנכון בזמן, יראה שהוא: שיעור התדבקות התנועה או המנוחה שבין שתי עתות״ (אור ה׳, מאמר א׳, כלל ב׳, פרק יא, עמ׳ פה). וראו גם פרק 7: הנמצאות ומעמדן בתורת קרשקש, סעיף 7א. תפיסת הנמצאות בתורת קרשקש ויחסה לתפיסת האופנים הסופיים בתורת שפינוזה — נקודה רביעית: אימננטיות ומציאות הנמצאות והאופנים (ביחס להתרת הספקות הכוללים אודות תפיסת הנבראים של קרשקש).

				

				
					1649	יואל, הפילוסופיה הדתית של חסדאי קרשקש, עמ׳ 47: ״המקום הוא רק הרווח שבו נמצא העצמים. ההתפשטות וההנחה על דבר אינסופיותה מוכרחות. עם כלל־העולם מגבל הרי שגם בשביל כך בעצמו מכרח להיות מקום ריק אין סופי חוץ ממנו, שאם לא כן, הרי גם הוא מוכרח להיות מגבל ע״י מקום ריק או מלא וכן הלאה [...] בהזדמנות זו מביע ר׳ חסדאי קרשקש את דעתו על דבר מושג המקום בסגנון כזה שמקרב אותנו מעט אל הגנזיס של הטרמינולוגיה השפינוזיסטית: 'המקום הוא אחד מתארי אלוהים'״.

				

				
					1650	מציטוט זה עולה תפיסת החלל ״רחקי הפנוי״ של קרשקש. עבורו החלל הוא גודל הומוגני אינסופי החודר ומהווה את כל הפרטים השוכנים בתוכו. עמדה זו מנוגדת לתפיסה הטוענת כי החלל הוא הרווח שבין הפרטים, כלומר הוא אינו חודר את הפרטים. להרחבה אודות אבולוציית תפיסת החלל הרלוונטית לדיון ראו Jammer, Max, Concepts of Space, ch. 1-2.

				

				
					1651	על הפרשנות של קרשקש למשפט ״שלושה קדושות״ ראו את דברי וולפסון Wolfson, Crescas’ critique of Aristotle, p. 459, n. 92, שם הוא נותן כמה פירושים למשמעותן של שלוש הקדושות שבהן נבדל האל מן העולם. הפירוש העיקרי שבהם נסמך על פרשנותו של רבי דויד קמחי לספר ישעיה פרק 6 פסוק 3, אשר טוען שהאל נבדל משלושה עולמות: (א) עולם המלאכים ונשמות, (ב) עולם הגלגלים והכוכבים, (ג) עולם היסודות הארצי.

				

				
					1652	מאמר א׳, כלל ב׳, פרק א, עמ׳ סט-ע.

				

				
					1653	כאמור, דברים אלו מכוונים כנגד פרשנותו של רמב״ם למילה מקום המכוונת להצביע על מדרגה אונטולוגית של האל: ״ברוך כבוד ה׳ ממקומו, כלומר, לפי דרגתו ורוממותו במציאות״ (מורה נבוכים, חלק ראשון, פרק 8). ראו: Harvey, Physics and Metaphysics in Ḥasdai Crescas, p. 103.

				

				
					1654	ראו פרק 6: האופנים, סעיף 6ה. המבנה והפונקציות הייחודיות של האופנים האינסופיים לפי התואר אליו הם שייכים. וראו את פרשנותו של מלמד לאופן האינסופי האמצעי של המחשבה כריגשת האהבה של אלוהים: Melamed, Spinoza’s metaphysics, p. 134.

				

				
					1655	״תחושת כבוד היא שמחה בלוויית האידיאה של אחד ממעשינו, שאנו מדמים שאחרים משבחים אותו״ (אתיקה, חלק שלישי, הגדרת הריגשות, הגדרה 30).

				

				
					1656	אתיקה, חלק חמישי, משפט 36, עיון. 

				

				
					1657	על פי שפינוזה, ״תחושת כבוד היא שמחה בלוויית האידיאה של אחד ממעשינו, שאנו מדמים שאחרים משבחים אותו״ (אתיקה, חלק שלישי, הגדרת הריגשות, הגדרה 30). מכאן שהשמחה נובעת מאידאת מעשינו באשר היא נתפסת כדבר חיובי על ידי אחרים. אולם מכיוון שמחוץ לאלוהים אין כלום (אתיקה, חלק ראשון, משפט 15), נובע כי שמחתו של אלוהים נסבה אודות מעשיו החייבים להיות נתפסים על ידי עצמו או שכלו בלבד. אולם מכיוון שנפש האדם היא חלק משכלו האינסופי של אלוהים (אתיקה, חלק שני, משפט 11, עיון), אזי באשר לאדם אהבת אלוהים שכלית הנובעת מאידאת אלוהים שברשותו (אתיקה, חלק חמישי, משפט 32), זו למעשה שמחתו של אלוהים המכיר את עצמו כאופן סופי (שם, משפט 36). 

				

				
					1658	מאמר א׳, כלל ב׳, פרק א, עמ׳ סט-ע.

				

				
					1659	״והבקשה שנייה, באמרו: ׳הראני נא את כבודך׳, הייתה ידיעת התארים העצמיים הבלתי נבדלים ממנו. והמשיל ההשגה הזאת לראיה. כי הראיה החושית לא תהיה כי אם בשטח הנראה, שהוא עניין בלתי נפרד ממנו. אבל עצמות הדבר בלתי מושג בחוש״ (אור ה׳, מאמר א׳, כלל ג׳, פרק ג, עמ׳ קח). 

				

				
					1660	אתיקה, חלק חמישי, משפט 35.

				

				
					1661	בציטוט שלעיל מפנה אותנו שפינוזה אל משפט 3 מן החלק השני באתיקה שבו הוא קובע כי האידאה של אלוהים את עצמו היא אודות עוצמתו שבפועל: ״כמו שמתוך הכרח הטבע האלוהי נובע שאלוהים מבין את עצמו (כפי שהכל אומרים פה אחד), כך נובע באותו הכרח, שאלוהים פועל אינסוף דברים באינסוף אופנים. נוסף על כך הראינו במשפט א: 34, שעוצמתו של אלוהים אינה אלא מהותו בפועל. לכן, כמו שאיננו יכולים להשיג את אלוהים כלא נמצא, כך אין באפשרותנו להשיגו כלא פועל״.

				

				
					1662	ראו פרק 7א נקודה שלישית: הנמצאות ומעמדן בתורת קרשקש.

				

				
					1663	אור ה׳, כלל ב׳, פרק ד, עמ׳ קמו — ביקורת על ספק כולל שני. 

				

				
					1664	אור ה׳, מאמר ב׳, כלל א׳, פרק ד, עמ׳ קמו. 

				

				
					1665	מאמר קצר, חלק ראשון, פרק 2, סעיפים 25-21. 

				

				
					1666	על נושא זה ראו: Melamed, Why Spinoza is Not an Eleatic Monist.

				

				
					1667	איגרות, איגרת 50. על נושא זה ראו: Melamed, Spinoza’s metaphysics, p. 134; Mason, The God of Spinoza, p. 33.

				

				
					1668	ראו גם על תיאור אחדות האל כסגולה: ״בדברים האלה הסברתי את טבעו של אלוהים ואת תכונותיו. הווה אומר: שהוא קיים בהכרח; שהוא אחד ויחיד [...] (אתיקה, חלק ראשון, נספח). על תפקיד הסגולה בתורת קרשקש נאמר: ״התארים הבאים נקראים סגולות מפני שאין הם אלא שמות תואר שאי אפשר להבינם בלי שמות העצם שלהם. פירוש הדבר: אמנם בלעדיהם אלוהים לא היה אלוהים, אך עם זאת אין הוא אלוהים על ידם; כי הם מגלים משהו עצמותי שעל ידו בלבד האל נמצא״ (מאמר קצר, חלק ראשון, פרק 3, סעיף 1, הערה א).

				

				
					1669	שם, פרק 2, סעיף 29. 

				

				
					1670	אור ה׳, כלל ג׳, פרק ג, עמ׳ קי.

				

				
					1671	על ההבחנה בין תארים עצמיים לבין תארים כבחינות שכליות בתורת קרשקש, והיחס של הבחנה זו להבחנה בתורתו של שפינוזה בין תארים לבין סגולות, ראו פרק 5: תארי האלוהים, סעיף 5ג. תפקיד השכל בהגדרת התואר של שפינוזה, שתי הקריאות של התארים ויחסי גוף נפש. כאמור בהערה קודמת; בתורתו של קרשקש ניתן למצוא הבחנה בין תארים עצמיים ממשים, כאלה שקיימים מחוץ לשכל, ובין אלה שהם ״בחינה שכלית״, כלומר סגולות המתחייבות באופן הכרחי ממהותו של אלוהים ומעמדן הוא אינו מחוץ לשכל: ״כן הוא ענייני התארים באל יתברך. וכל שכן הקדמות, שאיננו אלא בחינה שכלית שהוא בלתי הוה. והמציאות, שהוא הוראה היותו בלתי נעדר. והאחדות, שהוא מורה על היותו בזולת ריבוי בעצמו״ (אור ה׳, כלל ג׳, פרק ג, עמ׳ קי). באשר להבחנה בין תארים עצמיים לבין סגולות בתורת שפינוזה — התארים השפינוזים בבחינת ״מה שהשכל תופס על אודות העצם בתור מה שמכונן את מהותו״ (אתיקה, חלק ראשון, הגדרה 4), שונים מהתארים שאנשי ימי הביניים ייחסו לאל. אצל שפינוזה התארים שאנשי ימי הביניים מייחסים לאל מוגדרים כ״סגולות״ או ״כינוי חיצוני״ ששפינוזה מציין בכתביו הבאים: (1) מאמר קצר, חלק ראשון, פרק שני, סעיף 29; (2) שם, פרק שלישי, סעיף 1; (3) שם, פרק שביעי; (4) מאמר על תיקון השכל סעיף 76, הערה כו; (5) Cogitata Metephysica, II, ch. 11; (6) אתיקה, חלק ראשון, נספח; (7) איגרת 6; (8) איגרת 35; (9) איגרת 85. במאמר קצר חלק ראשון, פרק שני, סעיף 29 שפינוזה מגדיר את הסגולות בבחינת ״כינוי חיצוני״ [extraneous denomination]. וולפסון מתחקה אחר משמעותה של המשמעות הלא ברורה של ההגדרה ומפנה ל־Cogitata Metephysica, II, ch. 11, שם שפינוזה מבחין בין תארים שהם בבחינת incommunicable לבין communicable — חלוקה שעליה הוא אומר: ״למען האמת, זאת נראית לי חלוקה נומינלית יותר מאשר אמיתית. משום שהידע של אלוהים אינו עולה בקנה אחד [coincide] עם הידע האנושי יותר מאשר כלב, בבחינת האות השמיימי [קבוצת הכוכבים כלב] עולה בקנה אחד עם הכלב שהוא חיה נובחת, וייתכן שהידע של אלוהים דומה אף פחות מזה לידע האנושי״ (התרגום והסוגריים המרובעים שלי). 

					בהמשך של אותו המקום עצמו (Cogitata Metephysica, II, ch. 11) שפינוזה מציע חלוקה אחרת של תארי אלוהים לכאלה שמבטאים את המהות הפועלת של אלוהים ולכאלה שמבטאים את אופן קיומו של אלוהים. למהות הפועלת שייכים תארים כמו ידיעה, רצון, חיים ויכולת. לאופן קיומו של אלוהים שייכים תארים כמו אחדות, נצחיות והכרח עצמי. יתרה מזאת, באיגרת 35 שפינוזה מדבר על סגולות הנכללות באופן הכרחי ביש הכרחי המציאות, כמו נצחיות, פשטות, אי־מוגבלות, אי־חליקות, מציאות הכרחית חסרת אי־שלמות ועוד. גם בנספח לחלק ראשון באתיקה שפינוזה מבחין בין תארי האל לבין הסגולות כתכונות האל: ״בדברים האלה הסברתי את טבעו של אלוהים ואת תכונותיו. הווה אומר: שהוא קיים בהכרח; שהוא אחד ויחיד; שהוא נמצא ופועל־מתוך הכרח טבעו בלבד, שהוא סיבתם החופשית של כל הדברים״. לאור ההבחנות והתיאורים של הסגולות או התכונות המתחייבות ממציאותו ההכרחית של אלוהים, אומר וולפסון כי ״בלקיחת כל הקטעים הללו יחד, אנו רשאים להסיק ש'הכינוי החיצוני' [extraneous denomination] הוא הסבר של 'אופן הקיום' של אלוהים או ביטוי של 'הכרחי המציאות'. ולפיכך הסגולות שבתורת שפינוזה ניצבות בהלימה למה שרמב"ם תיאר כ־(1) הסבר של שם, ו־(2) פעולות — שתיהן מובדלות על ידו מתארי מהות״. להרחבה בנושא זה ראו: Wolfson, The Philosophy of Spinoza, vol. 1, pp. 127-232.

					לדעתו של עמנואל יואל, הבחנה זו של קרשקש היא היסוד להבחנתו של שפינוזה בין תארים השייכים לעצמות האל לבין סגולותיו של האל (Joel, Zur Genesis der Lehre Spinoza’s, p. 19). בתרגום העברי של ספר זה הערה זו אינה מופיעה. עם זאת המחבר דן בהבחנתו של קרשקש בין תארים עצמיים לבין תארים שהם ״תארים מטבע ההיגיון בלי כל תכן ריאלי״ (יואל, הפילוסופיה הדתית של חסדאי קרשקש, עמ׳ 54-53). אודות נושא זה ראו גם את התנגדותו של וולפסון לפרשנותו של יואל: Wolfson, Harry A., The Philosophy of Spinoza – Vol 1, pp. 229-230; וכן ראו גם את הצגת הנושא על ידי יוסף בן שלמה במבוא למאמר קצר, פרק ה, עמ׳ 30-31, ופרק יא, עמ׳ 58.

				

				
					1672	ראו למשל אתיקה, חלק ראשון, הגדרה 4, משפט 16, משפט 25, משפט נסמך. ראו גם פרק 6: האופנים, סעיף 6ב. מושגיות, סיבתיות ואינהרנטיות.

				

				
					1673	ראו למשל אור ה׳, מאמר ב׳, כלל א׳, פרק ד: ״והנה ידיעתו ושלמותו אחד, בידיעתו עצמו וציור רצונו אשר הוא עצמו, קנו הנמצאות זולתו מציאותם״; ״למה שהוא מבואר בידיעתו שהיא המקנה המציאות והעצמות לזולתו מהנמצאות, כל שכן שהוא מבואר שאינו מתעצם בזולתו, ואין ידיעתו אותם מחיבת ריבוי בעצמותו [...] אבל אחר שהתבאר שהוא המקנה מציאות לזולתו מהנמצאות, הנה הוא מקור ומבוע אחד פשוט, שברצונו הקדום העצמי מקנה המציאות לזולתו, אחד היה או רבים״; ״אבל בידיעה המקנה המציאות לכלל הנמצאות, עצמים היו או מקרים, מינים ופרטים, לא יצטרך לידע באמצעות חוש ודמיון, אבל הפרטי הוא שקנה המציאות מהידיעה אשר בעצמו״.

				

				
					1674	ראו למשל אור ה׳, מאמר א׳, כלל ג׳, פרק ה, עמ׳ קכ: ״אבל לפי שהשמחה הזאת משותפת לבורא יתברך, השפעתו מהטוב, לנבראים, במה שיקבלו מההשפעה״.

				

				
					1675	תודתי נתונה לפרופ׳ יצחק מלמד שהדגיש בפני עובדה זו באחת מן ההתכתבויות שלנו.

				

				
					1676	בכתבי שפינוזה יש אזכורים רבים למילה Creata. ראו למשל מאמר קצר, חלק ראשון, פרק 9, סעיף 1, שם שפינוזה עורך הקבלה בין אופנים לברואים: ״אשר לטבע הטבוע הכללי, האופנים או הברואים״; מאמר על תיקון השכל, סעיף 96: ״אם הדבר הוא נברא, על ההגדרה לכלול, כפי שאמרנו, את הסיבה הקרובה״; מאמר על תיקון השכל, סעיף 97: ״ואלה הן הדרישות לדבר בלתי נברא״; ״יש לשים לב שלא רק הקיום של הדברים הנבראים, אלא גם [...] מהותם וטבעם תלויים אך ורק בגזירת האל. מכאן יוצא שלדבר הנברא אין כל הכרח מתוך עצמו, כיוון שאין להם מהות בפני עצמם ואינם קיימים מעצמם (Cogitata Metaphysica I, ch. 3 התרגום שלי); ״כבר קבענו קודם לכן שאלוהים הוא הבורא של כל הדברים״ (Cogitata Metaphysica, II, ch. 10 התרגום שלי); ראו גם אתיקה, חלק ראשון משפט 4, הוכחה: ״מחוץ לשכל אין אלא עצמים והפעלותיהם״.

				

				
					1677	Cogitata Metaphysica, Part II, ch. 10 (התרגום וההדגשות שלי). 

				

				
					1678	״חלוקה של ישויות [...] אני רוצה רק שהדבר יתקיים לגבי החלוקה הזו, שאנו קובעים במפורש: ישות מחולקת לעצם ולאופן, אך לא לעצם ולמקרה; שכן מקרה אינו אלא דרך חשיבה, שכן הוא מציין [מה שקיים] רק באופן יחסי״ (Cogitata Metaphysica, Part I, ch. 1 התרגום, הסוגריים המרובעים וההדגשות שלי) להרחבה ראו: פרק 6: מעמדם האונטולוגי של האופנים ויחסם לעצם. 

				

				
					1679	אתיקה, חלק ראשון, הגדרה 5 (ההדגשות שלי).

				

				
					1680	להרחבה בנושא זה ראו פרק 6: האופנים, סעיף 6ב. מושגיות, סיבתיות ואינהרנטיות.

				

				
					1681	״מתוך הגדרה נתונה של דבר כלשהו השכל מסיק ריבוי של תכונות, הנובעות ממנו בהכרח (כלומר, הנובעות מעצם מהותו של הדבר); וככל שהגדרת הדבר מבטאת יותר ממשות — כלומר, ככל שרבה יותר הממשות הכלולה במהותו של הדבר המוגדר — כן השכל מסיק ממנו יותר. עתה, הואיל ולטבע האלוהי יש אינסוף מוחלט של תארים, שכל אחד מהם מבטא מהות אינסופית בסוגה (לפי א: הג 6), הרי מתוך הכרחיותו [של הטבע האלוהי] צריך לנבוע אינסוף [של דברים] באינסוף של אופנים (כלומר, כל מה שיכול להיכלל בתחומו של שכל אינסופי)״. (אתיקה, חלק ראשון, משפט 16, הוכחה). 

				

				
					1682	אור ה׳, מאמר ב׳, כלל א׳, פרק ד, עמ' קמה.

				

				
					1683	מסקנה זו עולה גם מדיונו של קרשקש על יכולת האל האומר כי ישנה הלימה בין שכלו של האל (שהוא תואר עצמי) לבין הדברים שקיימים בפועל: ״ואמר, לפי שהוא מבאר, שהלאות חסרון בחק השם יתברך, הוא מחויב שיהיה יכולתו בב״ת מכל הצדדין, בכל מה שאפשר שיצויר מציאותו אצל השכל״. (אור ה׳, כלל ג׳, פרק א, עמ׳ קעט).

				

				
					1684	על ההבחנה בתורת קרשקש בין תפיסתו את התארים כתארי מהות באל לבין תפיסתם כתארים עצמיים ראו: פרק 3: הוכחות האל של שפינוזה בספרו אתיקה, סעיף 3ב. מקורות השפעה עיקריים בהוכחת האל הראשונה של שפינוזה (בעיקר סוף הסעיף). 

				

				
					1685	אור ה׳, מאמר ב׳, כלל א׳, פרק ד, עמ' קמה (ההדגשות שלי).

				

				
					1686	רמב״ם, מורה נבוכים, חלק ראשון, 68; משנה תורה, הלכות יסודי התורה, פרק ב, סעיף 10; Aristotle, Metaphysics XII, ch. 7; ch. 9.

				

				
					1687	על הפרכתו ושלילתו של קרשקש את תורת השכל המשכיל והמושכל ראו פרק 7: הנמצאות ומעמדן בתורת קרשקש — נקודה ראשונה. על התנגדותו של קרשקש לתורת השכל המשכיל והמושכל של אריסטו־רמב״ם ראו אור ה׳, מאמר א׳, כלל ג׳, פרק ג; מאמר ב׳, כלל ב׳, פרק ב; מאמר ב׳, כלל ו׳, פרק א; מאמר ג׳ חלק א׳, כלל ב׳, פרק ב; מאמר ד׳, דרוש 11; מאמר ד׳, דרוש 13. להרחבה קצרה בנושא זה ראו גם: Harvey, A Portrait of Spinoza as a Maimonidean, p. 165, n. 75. 

					המקום העיקרי באור ה׳ שדן בנושא זה הוא מאמר ד׳, דרוש 11, שם מפריך קרשקש את תורת השכל המשכיל והמושכל הן עבור השכל האנושי והן עבור השכלים הנבדלים, מכיוון שלדעתו ישנו הבדל מהותי בין השכל המשכיל והמושכל: ״כשהיה שכל האדם משכיל בפועל, אי אפשר שיהיה המשכיל והמושכל דבר אחד. למה שהמשכיל הוא דבר זולת ההשכלה״. על כן הוא קובע: ״שההשכלה מתחייב במשכיל חיוב עצמי״. הטעות בתורת השכל המשכיל והמושכל, לדעת קרשקש, נובעת משום ש״בזה נעמדו רגלי המון הפילוסופים, שלא בחנו בין עצמות לתואר עצמי״. מכאן שעבור קרשקש הידיעה היא תואר עצמי של המשכיל: ״ולזה מה שיתחייב, ששם הידיעה ושם היכולת — תארים מחייבים עצמיים לו יתברך״ (אור ה׳, מאמר א׳, כלל ג׳, פרק ג). בהמשך, ועל בסיס הפרכת תורת השכל המשכיל והמושכל, מפריך קרשקש גם את תורת השכל הנקנה במאמר ב׳, כלל ו׳, פרק א. על ייחודיותה ושונותה של תפיסת נפש האדם בתורת קרשקש ראו: הרווי, רבי חסדאי קרשקש, פרק 8. 

				

				
					1688	על אף שאצל קרשקש ושפינוזה אלוהים הוא הפועל את הנמצאות, לא נובע מכך שמהות אלוהים — בבחינת עצמו — היא שפועלת את הנמצאות, שהרי אצל קרשקש אלוהים הוא הכרחי המציאות, קודם מבחינה אונטולוגית לנמצאות ומכריע את מציאותם על העדרם (אור ה, מאמר א׳, כלל ג׳, פרק ב). בהתאמה לכך, אצל שפינוזה אלוהים הוא הדבר היחיד שיכול להיות מוגדר כסיבת עצמו, ובאשר הוא פועל את האופנים הוא אינו מוגדר על פי הגדרת הסיבתיות העצמית, אלא כבעל ״איפנון סופי ובעל קיום קבוע־ומוגבל״. 

				

				
					1689	קרשקש מדגיש כי מציאות הנמצאות שייכת אמנם לתחום הידיעה האלוהית, אך הידיעה האלוהית עצמה זהה עם עצמותו, רצונו והרפלקסיה של האל על עצמו: ״ידיעתו ושלמותו אחד, ובידיעתו עצמו וציור רצונו אשר הוא עצמו, קנו הנמצאות זולתו מציאותם״ (אור ה׳, מאמר ב׳, כלל א׳, פרק ד, עמ׳ קמה). מכאן שהתוקף למציאות הנבראים הוא ידיעת האל, באשר היא עצמה משהו מן עצמות האל. [חשוב מאוד לציין עם זאת, כי ידיעת האל זהה עם מהותו רק על פי קרשקש המוקדם אשר הושפע מתפיסת רמב״ם, אולם קרשקש המאוחר הפריד בין האל לבין תאריו העצמיים. בדומה לתפיסת קרשקש, גם אצל שפינוזה לאלוהים אידאה הולמת אודות כל האופנים הקיימים (ושאינם קיימים לפי משפט 8 בחלק שני לאתיקה): ״הואיל וטבע האלוהי יש אינסוף מוחלט של תארים, שכל אחד מהם מבטא מהות אינסופית בסוגה (לפי א: הג 6), הרי מתוך הכרחיותו [של הטבע האלוהי] צריך לנבוע אינסוף [של דברים] באינסוף של אופנים (כלומר, כל מה שיכול להיכלל בתחומו של שכל אינסופי)״. אולם אלוהים אינו סיבת אופנים מתוקף שכלו, הווה אומר מתוקף תואר המחשבה לבדו. אלא הוא סיבת האופנים כולם רק מתוקף אותו בתואר בו הם מתבחנים: ״אלוהים הוא סיבת האופנים של תואר כלשהו רק באשר הוא נדון מבחינת התואר שאלה הם אופניו, ולא מבחינת כל תואר אחר״ (אתיקה, חלק שני, משפט 6). 

				

				
					1690	לפרשנות ה״כבוד״ בתורת קרשקש ויחסה למילים ״מקומו״, ״מעונו״, ״משכן״, ״שכינה״, ראו פרק 7: הנמצאות ומעמדן בתורת רשקש, סעיף 7א. תפיסת הנמצאות בתורת קרשקש ויחסה ל תפיסת בתורת שפינוזה (במיוחד ראו הערה שבציטוט: ״והנה יהיה מטבע הברכה 'שהשמחה במעונו' כפשוטו. ולא יצטרך לשיתוף ׳מקום׳ שיאמר על מדרגתו״).

				

				
					1691	אתיקה, חלק ראשון, הגדרה 5.

				

				
					1692	לרחבה בנושא האופנים כתכונות העצם ראו פרק 6: מעמדם האונטולוגי של האופן ויחסם לעצם.

				

				
					1693	אתיקה, חלק ראשון, משפט 16, משפט נסמך 1. 

				

				
					1694	חשוב לשים לב להקבלה שמבצע שפינוזה בהוכחה למשפט 16 שבחלק הראשון לאתיקה, בין המילים הגדרה (definitione) וממשות (realitatis). מכאן אפשר לעמוד על היחס שבין המושגיות לממשות בתורת שפינוזה, דבר שעולה בקנה אחד עם הפרלליזם במשנתו לפי משפט 7 בחלק שני באתיקה. מעבר לכך ניתן לחלץ כמסקנה את ממשותם בפועל של התכונות כישים בעלי ממעד אונטולוגי מחוץ לשכל.

				

				
					1695	עבור שפינוזה השכל עצמו אינו סיבת הדברים, שהרי לפי המטאפיזיקה שלו כל אופן נובע רק מתוקף אותו התואר בו הוא מתבחן: ״אלוהים הוא סיבתם רק באשר הוא נדון מבחינתו של התואר שאלה הם אופניו, ולא מבחינת שום תואר אחר״ (אתיקה, חלק שני, משפט 6, הוכחה). עם זאת ישנה הקבלה בין מה שהשכל משכיל לבין מה שקיים בכל שאר התארים מתוקף אחדותו המוחלטת של העצם: ״כל מה שנובע בפועל [באופן צורני] מטבעו האינסופי של אלוהים, נובע באלוהים באופן אובייקטיבי [היצגי], באותו סדר ובאותו קישור מתוך אידיאת אלוהים״ (אתיקה, חלק שני, משפט 7, משפט נסמך).

				

				
					1696	אור ה׳, מאמר ב׳, כלל א׳, פרק א, עמ' קכד.

				

				
					1697	שם, פרק ד, עמ׳ קמה. 

				

				
					1698	מאמר על תיקון השכל, סעיף 96.

				

				
					1699	״אם הדבר הוא נברא, על ההגדרה לכלול, כי שאמרנו, את הסיבה הקרובה״ (שם, שם).

				

				
					1700	״ואלה הן הדרישות להגדרה של דבר בלתי נברא: 1. הוצאת כל סיבה, כלומר שלהסברתו לא ידרש כל מושא אחר מלבד ישותו״ (מאמר על תיקון השכל, סעיף 97).

				

				
					1701	שפינוזה מזהה שקילות בין תכונות לבין אופנים, אך בשום מקום הוא אינו מזהה בין תכונות לבין נמצאות. ראו למשל אתיקה, חלק ראשון, משפט 16, הוכחה; אתיקה, חלק ראשון, נספח. 

				

				
					1702	אור ה׳, מאמר ב׳, כלל א׳, פרק ג, עמ' קלח.

				

				
					1703	דקארט, עקרונות הפילוסופיה, חלק ראשון, סעיף 51. 

				

				
					1704	אתיקה, חלק ראשון, משפט 17, עיון.

				

				
					1705	ראו פרק 6: האופנים, סעיפים 6ד: האופנים האינסופיים; 6ה. המבנה והפונקציות הייחודיות של האופנים האינסופיים לפי התואר אליו הם שייכים. 

				

				
					1706	אתיקה, חלק ראשון, משפט 17, עיון.

				

				
					1707	Aristotle, Metaphysics XII, ch. 7, ch. 9

				

				
					1708	מורה נבוכים, חלק ראשון, פרק 68; משנה תורה, הלכות יסודי התורה, פרק ב, סעיף 10. 

				

				
					1709	מאמר תיאולוגי מדיני, פרק ד׳, סעיף 62: ״לאמיתו של דבר רצון אלוהים ושכל אלוהים הם אותו הדבר עצמו״; אתיקה, חלק שני, משפט 49, משפט נסמך: ״הרצון והשכל הם אותו דבר עצמו״.

				

				
					1710	על שלבי התפתחות תפיסתו של קרשקש ראו פרק 3: הוכחות האל של שפינוזה בספרו אתיקה, סעיף 3ב. מקורות השפעה עיקריים בהוכחת האל הראשונה של שפינוזה.

				

				
					1711	״והנה ידיעתו ושלמותו אחד, בידיעתו עצמו וציור רצונו אשר הוא עצמו, קנו הנמצאות זולתו מציאותם״ (אור ה׳, מאמר ב׳, כלל א׳, פרק א, עמ׳ קמה). 

				

				
					1712	״ולזה מה שיתחייב, ששם הידיעה ושם היכולת — תארים מחיבים עצמיים לו יתברך״ (אור ה׳, מאמר א׳, כלל ג׳, פרק ג, עמ׳ קיא). על עניין השכל כתואר עצמי בתורת קרשקש ראו גם פרק 7: הנמצאות ומעמדן בתורת קרשקש, סעיף 7א: תפיסת הנמצאות בתורת קרשקש ויחסה לתפיסת האופנים הסופיים בתורת שפינוזה — נקודה ראשונה. 

				

				
					1713	אור ה׳, מאמר א, כלל ג׳, פרק ג, עמ׳ צו. 

				

				
					1714	Waxman, The Philosophy of Don Hasdai Crescas, pp. 113-114

				

				
					1715	במטאפיזיקה של שפינוזה יש פרלליזם הכרחי המבטא (1) הן הקבלה בין תואר המחשבה לכל התארים האחרים (2) והן הקבלה בין הדברים הנובעים מכל התארים [אודות הפרלליזם שבין אידאות לדברים והפרלליזם שבין דברים מתארים שונים ראו: Melamed, pp. 145. n, 13; Della Rocca, Representation, p. 19]. הקבלה זו נובעת מאחדותו המוחלטת של העצם (ראו למשל: אתיקה, חלק ראשון, אקסיומה 4; משפט 30, הוכחה; חלק שני, משפט 7, עיון). אולם כנגד ובהשלמה לכך, יש בתורת שפינוזה חיץ סיבתי בלתי ניתן לגישור בין התארים עצמם, משום שכל אחד מהם מבטא עצמות אינסופית בסוגו. מכאן נובעת הקבלה מוחלטת בין התארים והדברים שנובעים מהם, ועם זאת אין קישור־סיבתי מוחלט ביניהם (ראו למשל: אתיקה, חלק ראשון, הגדרה 4; הגדרה 6; אקסיומות 5-3; משפטים 8-2; חלק שני, משפט 6).

				

				
					1716	אור ה׳, מאמר ב׳, כלל א׳, פרק ב, עמ׳ קמה.

				

				
					1717	שם, ביקורת על הספק הכולל הראשון. 

				

				
					1718	מורה נבוכים, חלק שלישי, פרק 21.

				

				
					1719	שם, שם.

				

				
					1720	ראו בהקשר זה: פרק 7, סעיף 7א. תפיסת הנמצאות בתורת קרשקש ויחסה לתפיסת האופנים הסופיים בתורת שפינוזה.

				

				
					1721	ראו בהקשר זה: Aristotle, Physics IV, ch. 11, 218b21-219a9-10; Wolfson H. A., Crescas’ critique of Aristotle, p. 95; pp. 642-644, n. 13-15; אור ה׳, מאמר א׳, כלל א׳, פרק טו, עמ' מז.

				

				
					1722	ראו בהקשר זה: Wolfson H. A., Crescas’ critique of Aristotle, pp. 96-97; pp. 654-655, n. 23; פלוטינוס, אנאדות, אנאדה שלישית, פרק 7.

				

				
					1723	״הנצח מביא את עצמו לידי אחדות ביחס לעצמו, אלא שהוא החיים, הזהים תמיד, של ההוויה הממשית סביב ל׳אחד׳; הרי זהו שאותו נבקש; והתמד שכזה הוא היות הנצח [...] היותה היא תכלית אמיתה, והיא עצמיותה, וזה במובן שהיותה היא מכוח מהותה או חייה, הרי שוב הגיענו מה שאנו דנים בו — נצח״ (פלוטינוס, אנאדות, אנאדה שלישית, פרק 7, סעיף 6).

				

				
					1724	״הנצח הוא דבר נשגב, והמחשבה מזהה אותו עם האל; היא רואה אותו כזהה לאל הזה. ונכון לזהות את הנצח כאל, המכריז ומגלה עצמו כהיותו אשר הוא, כלומר כהוויה שאין לזעזעה, והיא זהה־לעצמה, תמיד היא־אשר־היא, ואיתן יסודה בחיים״ (שם, סעיף 5).

				

				
					1725	״יען כי היה בנפש כוח לא ידע מנוחה, שרצה להעביר בלי הרף את מה שראה ׳שם׳ למשהו אחר, לא רצתה ש׳הכל׳ יהא נוכח לו כולו כאחד. וכשם שמגרגיר זרע שקט היסוד המעצב, בהתפתחו, מתקדם, בדרך חשיבתו, לידי גודל, אך מבטל את הגודל על ידי חלוקה, ובמקום שיקיים את אחדותו בתוך עצמו, הוא מפזר אותה מחוצה לו ובכך הוא מתקדם לידי התפשטות רופפת והולכת; כך גם הנפש בחוללה על פי דוגמת העולם ההוא את העולם המוחשי, אשר ינוע בתנועה שלא כזו הקיימת ׳שם׳, אלא דומה לה, ומבקש להיות בבואה לו, שמה עצמה קודם כל לתוך זמן, שחוללה אותו חלף הנצח, ואז מסרה את כל המתהווה כעבד לזמן, בעשותה את כולו קיים בזמן, ובמסגרתה את כל דרכיו בזמן, כי מאחר שהעולם המוחש נע בה — הרי אין מקום אחר לו כי אם הנפש [...] אין הזמן בן לוויה לנפש, ולא משהו הבא אחריה, כשם שאין לראות כך את הנצח ׳שם׳, אלא משהו הנראה יחד עמה וקיים בה ואתה, כמו הנצח ׳שם׳״ (שם, סעיף 11).

				

				
					1726	Wolfson, Crescas’ Critique of Aristotle, pp. 654-655, n. 23

				

				
					1727	אור ה׳, מאמר א׳, כלל ב׳, פרק יא, עמ' פה. 

				

				
					1728	שם, שם; Wolfson, Crescas’ Critique of Aristotle, pp. 661-662, n. 28.

				

				
					1729	על ארבעה מאפייני מקום־זמן בתורת קרשקש ראו פרק 7: הנמצאות ומעמדן בתורת קרשקש.

				

				
					1730	לקריאה נרחבת על תורת הזמן של קרשקש ראו: הרווי, רבי חסדאי קרשקש, פרק 5; אורבך, עמודי המחשבה הישראלית — חלק 3, עמ׳ 112-115; Harvey, Physics and Metaphysics in Ḥasdai Crescas, ch. 1; Rudavsky, Crescas on Time, Space, and Infinity, pp. 199-207; בנוסף ראו מאמר שלי שעדיין לא פורסם וניתן לראותו באתר Academia תחת פרופיל השם שלי: Galili, Avishay, Hasdai Crescas’ Concept of Infinity; Time and Space.

				

				
					1731	״שההפרש המיוחד שבין ידיעתו יתברך וידיעתנו [...] שמידיעתו וציור רצונו קנו הידועים מציאות. וידעתנו אצולה וקנויה מהידועים, באמצעות החוש והדמיון [...]״ (אור ה׳, מאמר ב׳, כלל א׳, פרק ד, עמ׳ קמה); ״שידיעתו היא המקנה המציאות לזולתו, לא יתאמת שישלם הנכבד בפחות. והנה ידיעתו ושלמותו אחד, בידיעתו עצמו וציור רצונו אשר הוא עצמו, קנו הנמצאות זולתו מציאותם״ (שם, ביקורת על ספק כולל ראשון).

				

				
					1732	שם, פרק ב, עמ׳ קכח, ספק כולל רביעי. 

				

				
					1733	אור ה׳, מאמר א׳, כלל ב׳, פרק יב, שם אומר קרשקש, כי הזמן אינו מקרה של תנועה אלא הוא תופעה שכלית השייכת לנפש. בנוסף הוא מגדיר את הזמן כמודד לא רק תנועה אלא גם מנוחה: ״ולזה, הגדר הנכון בזמן יראה שהוא שעיר התדבקות התנועה או המנוחה שבין שתי עתות. וכבר יראה, שהסוג היותר עצמי לזמן הוא שיעור [...] ואמנם שער בתנועה ומנוחה, למה שציורנו בשיעור התדבקותם הוא הזמן. ולזה יראה היות מציאות הזמן בנפש״. 

				

				
					1734	אור ה׳, מאמר ב׳, פרק ד, עמ׳ קמו, ביקורת על ספק כלל רביעי.

				

				
					1735	מובא מהערות קודמות: לקריאה נרחבת על תורת הזמן של קרשקש ראו: הרווי, רבי חסדאי קרשקש, פרק 5; אורבך, עמודי המחשבה הישראלית — חלק 3, עמ׳ 112-115; Harvey, Physics and Metaphysics in Ḥasdai Crescas, ch. 1; Rudavsky, Crescas on Time, Space, and Infinity, pp. 199-207; בנוסף ראו מאמר שלי שעדיין לא פורסם וניתן לראותו באתר Academia תחת פרופיל השם שלי: Galili, Avishay, Hasdai Crescas’ Concept of Infinity; Time and Space. שלמה פינס הבין את תורת הזמן של קרשקש כבעלת מעלת מעמד אפיסטמי בלבד: ״נפוצה למדי התפיסה הסובייקטיביסטית, אם אמנם מותר להשתמש במונח זה של הזמן המצוי אצל קרשקש לגבי תורת אור ה׳״ (פינס, הסכולסטיקה, עמ׳ 12-11). תפיסה זו של פינס ואחרים ביחס לזמן הקרשקשיאני כסובייקטיבי אינה נכונה בשל כמה סיבות: 

						[1] קרשקש מציג את טבע הזמן בדומה לאריסטו (Aristotle, Physics, IV, 14, 223a23a) ולרמב״ם (מורה נבוכים, חלק שני, הקדמה הקדמה 15), הווה אומר, הזמן נתפס על ידי השכל ולא על ידי הדמיון. ומכיוון שהשכל, לדעת אריסטו, מחלץ את הצורה של הדבר והצורה היא בעלת ממשות אובייקטיבית, על כן נובע כי הזמן הוא בהכרח בעל ממשות (Aristotle, Physics IV, 14, 223a22-27). וראו דברי קרשקש על אובייקטיביות הזמן: ״לא יושכל זמן אלא עם תנועה״ (אור ה׳, מאמר א׳, כלל א׳, פרק טו). ומכיוון שתנועה היא דבר ממשי על כן כך גם הזמן. וראו דברי קרשקש על בחינה סובייקטיבית לכאורה של הזמן: ״הגדר הנכון בזמן, יראה שהוא: שיעור התדבקות התנועה או המנוחה שבין שתי עתות [...] ולזה יראה מציאות הזמן בנפש״ (אור ה׳, מאמר א׳, כלל ב׳, פרק יב, עמ' פה-פו). ראו גם את דברי הרווי: Harvey, Physics and Metaphysics in Ḥasdai Crescas, pp. 6-7, n. 18, וכן את הפרשנות של וולפסון על הזמן של אריסטו: Wolfson, Crescas’ Critique of Aristotle, p. 661, n. 28. 

						[2] קרשקש הושפע בתורת הזמן שלו מפלוטינוס. פלוטינוס חושב כי מהות הזמן נובעת מן הנצח או המשך, ושזו פעילות עצמית של הווית אלוהים (ראו פרק 7: הנמצאות בתורת קרשקש; Wolfson Crescas’ Critique of Aristotle, pp. 654-658, n. 23). אצל פלוטינוס ״הנצח הוא דבר נשגב, והמחשבה מזהה אותו עם האל; היא רואה אותו כזהה לאל הזה. ונכון לזהות את הנצח כאל, המכריז ומגלה עצמו כהיותו אשר הוא, כלומר כהוויה שאין לזעזעה, והיא זהה־לעצמה, תמיד היא־אשר־היא, ואיתן יסודה בחיים״ (אנאדות, אנאדה שלישית, פרק 7, סעיף 5). מכאן שאם הנצח נובע ממהות אלוהים ואף זהה איתו, הוא חייב להיות בעל ממשות, שאם לא כן עוצמתו של אלוהים הייתה בכוח בלבד. קרשקש, בהשפעת פלוטינוס, מגדיר את הזמן כמשך הנמדד על ידי תנועה, ומוסיף גם מנוחה: ״שיעור התדבקות התנועה או המנוחה שבין שתי עתות״ (אור ה׳, מאמר א׳, כלל ב׳, פרק יא). מכאן שעבורו הזמן אינו תלוי או מודד תנועה, אלא התנועה והמנוחה מודדות את המשך. עבור קרשקש, מהות הזמן הוא המשך הטהור, ה״התדבקות״. המשך אינו תלוי בתנועה או מנוחה לשם קיומו, אלא מציאותו קיימת מעצם היותו: ״ולזה יראה היות מציאות הזמן בנפש״. אולם באיזו נפש מתקיים הזמן לדעת קרשקש? על כך הוא אינו מפרט ואולי בכוונה! עלינו אלא להניח כמעט בוודאות, כי הכוונה היא לנפשו או למחשבתו של אלוהים. טענה זו הולמת היטב את תפיסת האלוהים של קרשקש המאופיין כבעל מחשבה, רגשות וחיי נפש ענפים ופעילים. הווה אומר, נפשיות כתואר ״עצמי למהות״ מיוחד במינו. וולפסון מציין (Wolfson, Crescas’ Critique of Aristotle, pp. 96-98) כי לדעת קרשקש הזמן נובע ממשך טהור, ומסביר כי המשך הטהור, או הנצח לדעת פלוטינוס, זהה עם האל עצמו או מחשבתו: ״אין זה אלא ההמשכיות [משך] והזרימה של פעילות הנפש החושבת. נפש חושבת זו עשויה להיות אלוהים, או הנפש האוניברסלית [...] בהינתן אם כן נפש חושבת, אפילו ולא הייתה מציאות [פיזיקלית] חיצונית, משך שכזה יהיה יתקיים״ (התרגום והסוגריים המרובעים שלי). מכאן שגם לפי וולפסון נכון לפרש את משמעות ״הנפש״ ביחס לזמן בתורת קרשקש כנפשו של אלוהים החושבת, או מהווה משך או ההתבדקות. סימוכין נוספים לכך מצויים גם בפרשנותו של אורבך: ״יוצא מכאן שהזמן היה קיים כבר עם בריאת העצמים הרוחניים, ועוד לפני הבריאה, בעת שלא היו עוד יצורים — אף לא יצורים חושבים שישכילו את התנועה — ויש להניח שכוונת קרשקש, שאז אלוהים מילא את תפקיד הנפש החושבת את הזמן, דוגמת הנפש העולמית לפלוטינוס. (אורבך, עמודי המחשבה הישראלית, חלק 3, עמ׳ 830).

						[3] קרשקש, בדיונו על טבע הזמן במאמר א׳, כלל ב׳, פרק יב, מציין כי ״הנה הנבדלים, ואם היו בלתי מתנועעים, כבר נפלו תחת הזמן״. גם השכלים הנבדלים חסרי התנועה, טוען קרשקש, מצויים תחת הזמן. והוא מסביר מדוע: ״למה שאין מהכרח הזמן מציאות התנועה בפועל, אלא ציור שיעור התנועה או המנוחה״. כלומר השכלים המצוים במנוחה מבחינה פיזיקלית אך בתנועה או מנוחה מבחינה מחשבתית - בהכרח נמצאים תחת ממד הזמן. מכאן שאם השכלים נמצאים בתוך הזמן בלא תנועה כלל, הזמן חייב להיות בעל ממשות אקטואלית.

						[4] קרשקש מציג טיעון נוסף המתיר כל ספק ביחס לתפיסתו את הזמן: ״ולזה יתאמת מאמר רבי יהודה בר סימון כפשוטו. והוא אמרו: ׳מלמד שהיה סדר זמנים קודם לכן׳״. קרשקש משתמש בקטע זה כדי לתקף את דעתו שהזמן הוא מדיום אינסופי שבתוכו נוצרה הבריאה — הזמן כשלעצמו היה קיים כמְכל שבו מתקיימים המאורעות כולם! והרי אם מציאות הזמן היא בנפש, וטרם הבריאה לא הייתה שום נפש אנושית, אזי עלינו לשאול באיזו נפש התקיים הזמן לפני הבריאה? מכיוון שאלוהים הוא היחיד בעל תודעה שהיה קיים טרם הבריאה, אזי נובע כי הזמן היה קיים בנפשו של אלוהים (Wolfson, The Philosophy of Spinoza, vol. 1, ch. X, p. 338) דעתו זו של קרשקש עומדת בניגוד קיצוני לדעת רמב״ם שחושב כי הזמן נוצר עם הבריאה: ״גם הזמן עצמו הוא מכלל הנבראים״ (מורה נבוכים, חלק שני, פרק יג), ושהזמן הוא מקרה של תנועה (שם, הנחה 15). 

				

				
					1736	״ולזה, להיות הש״י הוא הצורה וכלל המציאות, כי הוא מחדשו מייחדו ומגבילו, השאילו לו השם הזה, באמרם תמיד: 'ברוך המקום' [...] 'הוא מקומו של עולם'. והיה הדמיון הזה נפלא. כי כאשר רחקי הפנוי נכנסים ברחקי הגשם ומלואו, כן כבודו יתברך בכל חלקי העולם ומלואו, כאמרו (ישעיה ו, ג): 'קדוש קדוש קדוש ה׳ צבאות מלא כל הארץ כבודו'. ירצה, כי עם היותו קדוש ונבדל בשלוש קדשות, שירמז בהם אל היותו נבדל משלושה עולמות, הנה מלא כל הארץ, שהוא יסוד העכור שביסודות, כבודו. ומזה העניין אמרו (יחזקאל ג, יב): 'ברוך כבוד ה׳ ממקומו'. כלומר שתאר הברכה והשפע ממקומו, ר״ל מעצמותו ולא מזולתו. ויהיה הכינוי 'ממקומו' שב אל הכבוד״ (אור ה', מאמר א׳, כלל ב׳, פרק א, עמ׳ סט-ע). 

				

				
					1737	לדעתו של קרשקש המקום הוא ואקום תלת־ממדי ואינסופי: ״והתבאר אם כן לפי סברתם מציאות גודל נבדל בב״ת״ (אור ה׳, מאמר א׳, כלל ב, פרק א, עמ׳ סה). אצל אריסטו יש הבחנה בין המקום הכללי המקיף ומכיל את כל הגופים לבין המקום הפרטי שמקיף ומכיל גוף מסוים (Aristotle, Metaphysics IV, ch. 2, 209a32-209a33). קרשקש קורא תיגר על תפיסה זו. הוא מזהה את המקום כגודל נבדל, כלומר כוואקום אינסופי. באמצעות קביעה זו מתבטלת כל הבחנה בין מקום כללי לפרטי, כי הכול שוכנים בתוך הוואקום האינסופי והבלתי מתחלק (Wolfson, Crescas’ Critique of Aristotle, pp. 458, n. 82). להרחבה על מאפייני מקום־זמן בתורת קרשקש ראו: פרק 7: בחינת תפיסת הנמצאות ומעמדם בתורת קרשקש.

				

				
					1738	קרשקש מזהה את הכבוד עם התארים העצמיים: ״והבקשה שנייה, באמרו: ׳הראני נא את כבודך׳, הייתה ידיעת התארים העצמיים הבלתי נבדלים ממנו״ (אור ה׳, מאמר א׳, כלל ג׳, פרק ג, עמ׳ קח). ראו דעתו של עמנואל יואל על משל כבוד האל כמקום העולם בתורת קרשקש (אור ה׳, מאמר א׳, כלל ב׳, פרק א, עמ' סט-ע): ״בהזדמנות זו מביע חסדאי קרשקש את דעתו על דבר מושג המקום בסגנון כזה שמקרב אותנו מעט על הגנזיס של הטרמינולוגיה השפינוזיסטית: ״המקום הוא אחד מתארי אלוהים״" (יואל, הפילוסופיה הדתית של חסדאי קרשקש, עמ׳ 47). ראו גם את דברי קרלוס פרנקל אודות כבוד האל: Fraenkel, Crescas on God as the Place of the World, pp. 106-107). לדעת יואל, משמעות ״כבוד״ האל בהקשר של היותו ״מקומו של עולם״ היא תואר עצמי באל, המהווה תקדים לתואר ההתפשטות של שפינוזה. פרשנות זו של יואל סבירה ביותר מכיוון שקרשקש קובע את אינסופיותם של התארים בבחינת עצמם ובבחינת כמותם ועל כן יתכן וה״מקום״ הינו תואר עצמי ששוכנים בו כל הדברים: ״והנה רחקים נבדלים ענינם המקום הפנוי לקבל רחקי הגשם, ואמרנו 'המקום הפנוי', למה שיראה, שהמקום האמיתי לגשם, הוא הפנאי השווה לגשם, אשר יטרידנו הגשם״ (מאמר א׳, כלל ב׳, פרק א׳, עמ׳ סה). 

					ראיה היכולה להוביל לחיזוק דעתו של יואל מצויה אצל וולפסון, המביא סימוכין לכך שהמילה ״כבוד״ מציינת את הספירות הקבליות המייצגות את עצמות האל או מה שנובע מ עצמותו. וולפסון נסמך על דעת הרב עזריאל מגירונה בביאורו לעשר הספירות: ״דע כי כל הספירות נקראות כבוד״ (פירוש עשר ספירות לרבי עזריאל, דף ד׳, עמ׳ א׳, בתוך: ספר דרך אמונה לר׳ מאיר בן גבאי, וארשא 1890). כמו כן הוא נסמך על המשפט של קרשקש: ״הנה מלא כל הארץ, שהוא יסוד העכור שביסודות, כבודו״ (מאמר א׳, כלל ב׳, פרק א׳, עמ׳ ע) ואומר שהמושג ״יסוד״ במשפט זה מרמז על ״ספירת יסוד״ שהיא הוויותו של האל בעולם החומרי (Wolfson, Crescas’ Critique of Aristotle, pp. 459-460, n. 92).

					ראיה נוספת לכך ש״כבוד״ האל הינו עצמותו, או דבר השייך או הנובע מן עצמותו, מוצאים בהמשך הטקסט שבו דן קרשקש באל כמקומו של עולם: ״ומזה העניין אמרו 'ברוך כבוד ה׳ ממקומו'. כלומר, שתואר הברכה והשפע ממקומו, ר״ל מעצמותו ולא מזולתו. ויהיה הכינוי 'ממקומו' שב אל הכבוד. ואם תרצה שיהיה הכבוד נאצל, יהיה העניין כפשוטו, ויהיה הכינוי שב אל השם; כלומר, שכבוד ה׳ ברוך ומושפע ממקום השם, ר״ל עצמותו, להיותו נאצל ממנו. ולא יצטרך לפרוש הרב אשר פרש מקומו — מדרגתו. כי אין ראוי ליחס מדרגה אצל השם״ (אור ה', מאמר א׳, כלל ב׳, פרק א, עמ׳ ע). קרשקש שולל את פרשנותו של רמב״ם ל״מקומו״ כמדרגתו (מורה נבוכים חלק ראשון, פרק ח). כמו כן משמעות המילה ״כבוד״ בציטוט זה מקבלת אצל קרשקש משמעות אימננטית, משום שהוא מפרש את המילה ״ברוך״ כשם עצם ולא בצורת בינוני־סביל, כלומר משמעות המילה ״ברוך״ נובעת מעצמותו ולא באמצעות תיווך. ראו בהקשר זה: Wolfson, Crescas’ Critique of Aristotle, pp. 460-462, n. 93. עם זאת יש לומר שזאב הרווי מדגיש כי האנלוגיה שבדברי קרשקש בין הכבוד למקום היא מטפורה בלבד: ״בעיני קרשקש השימוש בשם ״המקום״ לציון אלוהים הוא אפוא מטאפורה נפלאה״ (הרווי, רבי חסדאי קרשקש, עמ׳ 62). אני חושב שקרשקש התכוון ליותר מאשר מטפורה בשל הסיבות שמניתי קודם. 

				

				
					1739	ראו פרק 7: הנמצאות ומעמדן בתורת קרשקש.

				

				
					1740	המקום כאינטרוול של דבר פרטי: ״ואמרנו ״המקום הפנוי״, למה שיראה, שהמקום האמיתי לגשם, הוא הפנאי השווה לגשם, אשר יטרידנו הגשם״ (אור ה׳, מאמר א׳, כלל ב׳, פרק א, עמ׳ סה), וגם: ״שהמקום האמיתי לדבר, הוא הרחקים אשר בין תכליות המקיף״ (שם, עמ׳ סז). על הזמן כאינטרוול של דבר פרטי הנגזר מהמשך האינסופי: ״הגדר הנכון בזמן, יראה שהוא: שעור התבדקות התנועה או המנוחה שבין שתי עתות״ (שם, פרק יא, עמ׳ פה).

				

				
					1741	קרשקש מקביל בין הכבוד לבין תארי האל העצמים באור ה׳, מאמר א׳, כלל ג׳, פרק ג, עמ׳ קח.

				

				
					1742	שם, כלל ב', פרק יא, עמ׳ פה.

				

				
					1743	שם, פרק א׳, עמ׳ סה.

				

				
					1744	לדיון מקיף בתורת התנועה של קרשקש ראו: Wolfson, Crescas’ Critique of Aristotle, ch. 3.

				

				
					1745	אור ה׳, מאמר א׳, כלל א׳, פרק ו׳; Wolfson H. A., Crescas’ critique of Aristotle, pp. 76-77; pp. 533-534. n. 4-8.

				

				
					1746	בימי הביניים נהוג היה לתפוס את תנועת הגלגלים כתנועה עצמית־רצונית. הגלגלים נתפסו כבעלי נפש, ובניגוד אליהם חומר היסודות נתפס כחסר נפש, ומקור התנועה היה ״המקום״ שאליו הוא שואף משום היותו סיבה תכליתית ליסוד. על כן תנועת היסודות הוגדרה ״טבעית״. ומכיוון שתנועה טבעית הינה בעלת תכלית — שהוא המקום אליו היא שואפת, היא בהכרח סופית. מנגד תנועת הגלגל היא מעגלית וחסרת תכלית סופית המוגדרת במקום מסוים, על כן היא נצחית ואינה יכולה להיות טבעית לדעת אריסטו. מכאן גזר אריסטו כי גורם התנועה של הגלגלים הוא ״נפש״ וסוג תנועתם הוא רצוני (מורה נבוכים, חלק שני, פרקים 5-4; Aristotle, De Caelo, II, ch. 2, 285a28-285a30, ch. 12, 292a20-292a21; Aristotle, Metaphysics, XII, 7, 1072a21-1071a33).

					קרשקש מתנגד לדעה זו של אריסטו. הוא שואף ליצור נטורליזם פיזיקלי ועל כן הוא מגדיר את תנועת הגלגלים, כמו את תנועת היסודות, תנועה עצמית־טבעית. אולם כדי שיוכל להגדיר את תנועה הגלגלית כתנועה עצמית־טבעית ולא תנועה רצונית עליו לכונן מחדש את ההגדרה של התנועה העצמית. רמב״ם הגדיר תנועה עצמית כ״העתקת גוף ממקום למקום״ (מורה נבוכים, חלק שני, הקדמה 6). על מנת לבטל את הגדרת הרמב״ם, מעלה קרשקש סוגיה של אי־הסכמה ביחס לתנועת הגלגלים (שנעים באופן מעגלי סביב הציר של עצמם ולא ממקום מקום) בין אבן סינא לאבן רושד (בלי לציין את שמם); אבן סינא חשב כי תנועה מעגלית אינה יכולה להיות מוגדרת כתנועה בקטגוריית אנה (מקום), משום שהגוף אינו משנה כלל את מקומו אלא חוזר על עצמו בתוך מקומו שלו. על כן הוא הגדיר את תנועת הגלגלים כ״תנועה במצב״. מנגד, אבן רושד כן חשב כי תנועה מעגלית היא אכן תנועה בקטגוריית אנה (Wolfson, Crescas’ Critique of Aristotle, pp. 76-79, p. 535, n. 10). מתוקף דעות אלו גוזר קרשקש כי תנועת הגלגלים אינה יכולה לענות על הגדרת התנועה בעצם של רמב״ם, כי אין זו תנועה של העתקת גוף את מקומו בשלמותו: ״הנה לא תהיה התנועה עצמית לכללו כי אם לחלקיו״ (אור ה', מאמר א׳, כלל א׳, פרק ו, עמ׳ לז). 

					קרשקש מציג את דעתו על מהות “התנועה העצמית" וקובע כי זו תנועה הנובעת מסגולותיו הייחודיות של הדבר עצמו, ובכך הוא מחולל מהפכה בתפיסת החומר והיסודות — החומר לדעתו אינו דבר חסר חיים ואינרטי כבתפיסה האריסטוטלית המקובלת, אלא לחומר בכללותו יש טבע עצמי עם תכונות ייחודיות לו באשר הוא חומר מסוג מסוים. קרשקש קובע כי ליסודות יש תכונת כובד וקלות ועל כן הם נעים מעלה או מטה כאשר הכבדים יותר לוחצים כלפי מעלה את הקלים יותר, ואילו הגלגלים אינם בעלי כובד וקלות ובשל כך הם נעים מעגלית ולא לינארית (אור ה׳, מאמר א׳, כלל א׳, פרק ו; Wolfson, Crescas’ Critique of Aristotle, pp. 77-78): ״כי התנועה לגלגל היא, אם רצוניית תשוקיית, לפי דעת אריסטו, ואם טבעית, למה שיראה לנו. וזה, שלמה שאנחנו נראה שהתנועה טבעית בגשמים בכלל, והיו הגשמים הפשוטים אשר תחת הגלגל, היסודיים, בעלי כובד וקלות, מתנועעים תנועה ישרה; היה גשם הגלגל בכללו, שאיננו מתאר בכבד וקלות, התנועה הטבעית לו — הסיבובית. ולזה היתה התנועה הסיבובית לגלגל עצמותית״ (אור ה׳, מאמר א׳, כלל א׳, פרק ו). במקום אחר מבקר קרשקש את הקדמה של רמב״ם: ״לכל נע יש בהכרח מניח, או מחוץ לו כמו אבן אשר יד מניעה אותה, או שמניעו הוא בו כגוף בעל חיים, שכן הוא מחובר ממניע ונע״, ואומר כי הקדמה זו נכונה, אולם ביחס לתנועה טבעית ישנו ספק מהו מקור התנועה החיצוני לדבר משום השונות שבין התנועות הטבעיות שיכולה להעיד על תכונות שונות של טבע החומר עצמו: ״ואולם המתנועע בטבע, יתבאר מזה: למה שנמצא המתנועעים בטבע מתחלפים מצד, וזה, שתנועת האבן אל המטה, ותנועת האש אל המעלה; הוא מחויב, שאין התנועה לו במה שהוא גשם בשילוח״ (שם, פרק 17, עמ׳ מט). קרשקש קובע כי גורם התנועה הטבעית שייך לטבעו הייחודי של הדבר, ״במה שהוא זה הגשם״, כלומר: ״צורת כל אחד המיוחדת, היא המניעה התנועה ההיא, באמצעות הכוח אשר שם בה, והוא הנקרא טבע. ולזה היה טבע כל אחד הוא המניע״ (שם, שם). מכאן שעבור קרשקש צורתו הייחודית של כל דבר היא עקרון תנועתו (Wolfson, Crescas’ Critique of Aristotle, pp. 88-89, 672-675, n. 7). דיון נרחב על הצורה הטבעית של הגופים וסקירת הדעות השונות בנושא מקיים קרשקש במאמר א׳, כלל ב׳, פרק 7, שם הוא מציג בעיקר את דעת אבן סינא ואבן רושד וקובע כי הצורה של הדבר היא ״הצורה הגשמית״ אשר מעמידה את ״הצורה המיוחדת״ (Wolfson, Crescas’ Critique of Aristotle, pp. 88-89, 579, n. 18).

				

				
					1747	״ההגדרה המלאה ביותר ל[מושג] התדבקות ניתן על ידי שפינוזה ב[ספרו] מחשבות מטאפיזיות״ Wolfson, The Philosophy of Spinoza, vol. 1, p. 347 (הסוגריים המרובעים שלי).

				

				
					1748	4 .Cogitata Metaphysica I, ch (התרגום שלי).

				

				
					1749	חשוב לעמוד על כך שהמושג ״התמדה״ בתורת שפינוזה שקול במשמעותו למושג ״התדבקות״ בתורת של קרשקש. 

				

				
					1750	Cogitata Metaphysica II, ch. 1 (התרגום שלי).

				

				
					1751	איגרות, איגרת 12 (ההדגשות שלי); ראו גם הגדרת הנצח בחלק ראשון באתיקה ואת יחסה להתמדה: ״בנצח אני מבין את הקיום עצמו, כל עוד משיגים אותו כנובע באופן הכרחי מתוך הגדרתו בלבד של דבר נצחי. הסבר: שהרי קיום כזה, בדומה למהות הדבר, נתפס כאמת נצחית, ולכן אינו יכול להיות מוסבר על ידי התמדה או זמן, גם אם ההתמדה תיתפס כחסרת התחלה וסוף״.

				

				
					1752	בספרו עקרונות הפילוסופיה, דקארט מגדיר התמדה כאופן או צורה שבה בוחנים דבר בר קיימא: ״התמדתו של כל דבר היא צורה או אופן שבה אנו בוחנים דבר זה כל עוד הוא ממשך להתקיים״ (עקרונות הפילוסופיה, חלק ראשון, סעיף 55). במקום אחר דקארט מקביל בין אופן לתואר אך מבחין ביניהם על ידי כך שהתואר לעומת האופן הוא כללי ונמצא תמיד בדבר שהוא שוכן בו: ״ומאחר שאין אני אמור לגלות באלוהים כל חלוקה וכל שוני, אינני אומר שיש בו אופנים או איכותיות, כי אם תארים״ (שם, סעיף 56). מכאן שדקארט מגדיר התמדה כתואר וכאופן לפי ההקשר. אם כך, אצל דקארט יש להתמדה שלוש משמעויות שונות: צורה של דבר, אופן של דבר, תואר של דבר (Wolfson, The Philosophy of Spinoza, vol. 1, pp. 348-349). 

				

				
					1753	תכלית הקביעה של היות המציאות בפועל בהגדרת ה״התמדה״, כעולה בנספח של Cogitata Metaphysica: ״התמדה היא היא התואר שבאמצעותו אנו תופסים את קיומם של דברים שנבראו, ככל שהם מתמידים בהיותם בפועל״ — היא לציין שני דברים קריטיים עיקריים: (1) להדגיש כי מציאותו של דבר ולא תנועתו נדרשות עבור התמדתו של דבר. ובכך מנתק עצמו שפינוזה מן המסורת האריסטוטלית אשר רואה בזמן כמקרה של תנועה. מנגד לדעה זו שפינוזה כאן קושר מציאות עם התמדה. (2) לקשור בקשר הכרחי מציאות עם התמדה, אין האחת יכולה להיות בלא זולתה. מכאן שאין יכולה להיות מציאות של דברים בעלי קיום בשכל לבד “entia rationes”. על ידי הכנסת תנאי המציאות בפועל עבור הגדרת ההתמדה שפינוזה ממשיך מסורת שנעוצה בפלוטינוס וניתן למצוא אותה גם אצל דקארט עצמו במידה מסוימת [״אין אנו תופסים את התמדתם של הדברים הנעים כשונה מזו של אלא שאינם נעים״ (עקרונות הפילוסופיה, חלק ראשון, סעיף 57)], אך לא באופן מפורש כמו אצל שפינוזה (אתיקה, חלק שני, הגדרה 5). אנו מוצאים כמובן את ההקבלה בין התמדה לקיום באופן ברור ומשמעותי גם אצל קרשקש בשתי בחינות עיקריות; מחד, באשר עבורו המנוחה והתנועה הן שמודדות את הזמן ולא הזמן מודד את התנועה. ומאידך, באשר קרשקש קובע את מציאותו הזמן בתלות בנפש: ״הגדר הנכון בזמן, יראה שהוא: שיעור התדבקות התנועה או המנוחה שבין שתי עתות. וכבר יראה, שהסוג היותר עצמי לזמן הוא שיעור [...] ולזה יראה היות מציאות הזמן בנפש״ (אור ה׳, מאמר א׳, כלל ב׳, פרק יא, עמ' פה). את עמדה זו ניתן למצוא גם אצל הפילוסוף המומר פרנסיסקו סוארז (Francisco Suárez 1548-1617), שראה בהתמדה כשייכת לדברים בעלי קיום ממשי בלבד (Suárez, Francisco, Disputationes Metaphysicae, Disp. L, Sec. I, I, Edition: Genevae 1614). ראו גם Wolfson, The Philosophy of Spinoza, vol. 1, pp. 348-349.

				

				
					1754	אתיקה, חלק שני, הגדרה 5: “Durtio est indefinita existendi continuation”.

				

				
					1755	אתיקה, חלק שלישי, משפטים 4, 5, 8. 

				

				
					1756	״כל דבר, עד כמה שהוא בפני עצמו, חותר להמשיך בישותו״ (אתיקה, חלק שלישי, משפט 6); ״חתירתו של כל דבר להמשיך בישותו אינה אלא מהותו בפועל של הדבר״ (שם, משפט 7); ״חתירתו של כל דבר להמשיך בישותו אינה כוללת זמן סופי, אלא זמן בלתי מוגדר״ (שם, משפט 8); ״העוצמה שעל ידיה הדברים היחידים, ולכן האדם, משתמרים בישותם, היא עצם עוצמתו של אלוהים או הטבע (לפי א: 24 נ), לא באשר היא אינסופית, אלא באשר היא ניתנת להנהרה על ידי מהות אנושית שבפועל (לפי ג: 7). עוצמתו של אדם, במידה שהיא מונהרת על ידי מהותו בפועל, היא חלק של העוצמה האינסופית של אלוהים או הטבע, כלומר (לפי א: 34), היא חלק של מהותו [של אלוהים או הטבע]״ (אתיקה, חלק רביעי, משפט 4, הוכחה). לקריאה נוספת על מעמדם הממשי של ההתמדה והאופנים בתורת שפינוזה ראו Melamed, Hegel, Spinoza, and McTaggart.

				

				
					1757	אתיקה, חלק ראשון, משפט 16, הוכחה.

				

				
					1758	״במידה שדבר אחד יכול להרוס את משנהו, הרי הם מנוגדים בטבעם, כלומר, אינם יכולים להימצא יחד באותו נושא״ (אתיקה, חלק שלישי, משפט 5). 

				

				
					1759	שם, משפט 4. 

				

				
					1760	אתיקה, חלק ראשון, הגדרה 8.

				

				
					1761	״אני אומר ללא גבול מוגדר, מפני שאינו יכול להיות קבוע ומוגבל על ידי עצם טבעו של הדבר הקיים, וגם לא על ידי הסיבה הפועלת, המניחה בהכרח את קיומו של הדבר אך אינה מבטלת אותו״ (אתיקה, חלק שני, הגדרה 5, הסבר). 

				

				
					1762	״דבר סופי יש לו קיום קבוע ומוגבל או התמדה״ (אתיקה, חלק ראשון, משפט 21, הוכחה). 

				

				
					1763	אתיקה, חלק רביעי, משפט 4, הוכחה.

				

				
					1764	Cogitata Metaphysica, part I, ch. 4 

				

				
					1765	מאמר קצר, חלק ראשון, פרק 2, סעיף 8: “Ex nihilo nihil fit”.

				

				
					1766	Wolfson, The Philosophy of Spinoza, vol. 1, pp. 350-351

				

				
					1767	ראו פרק 7: הנמצאות בתורת קרשקש. 

				

				
					1768	״ולזה להיות הש״י הוא הצורה לכלל המציאות, כי הוא מחדשו ומייחדו ומגבילו... והיה הדמיון הזה נפלא. כי כאשר רחקי הפנוי נכנסים ברחקי הגשם ומלואו, כן כבודו יתברך בכל חלקי העולם ומלואו... ומזה העניין אמרו ״ברוך כבוד ה׳ ממקומו״. כלומר, שתאר הברכה והשפע ממקומו, ר״ל מעצמותו ולא מזולתו״ (אור ה׳, מאמר א׳, כלל ב׳, פרק א, עמ׳ סט-ע).

				

				
					1769	אתיקה, חלק ראשון, משפט 15, הוכחה (ההדגשות שלי).

				

				
					1770	אור ה׳, מאמר א׳, כלל ב׳, פרק יא, עמ' פה.

				

				
					1771	Cogitata Metaphysica, part I, ch. 4

				

				
					1772	אתיקה, חלק שני, הגדרה 5. 

				

				
					1773	״שבאותו מובן שבו אומרים שאלוהים הוא סיבת עצמו יש לומר גם שהוא סיבת כל הדברים״ (אתיקה, חלק ראשון, משפט 25, עיון); ״הרי הדברים היחידים הם אופנים, המבטאים את תוארי אלוהים באופן מסוים וקבוע (לפי א: 25 נ) כלומר הם דברים המבטאים באופן מסוים וקבוע את עוצמת אלוהים, שעל ידיה הוא נמצא ופועל (לפי א: 34) ושום דבר אין בתוכו משהו העשוי להרוס אותו או לבטל את קיומו. (לפי כ: 4) אדרבה [...] הדבר מתנגד לכל הדברים העלולים לבטל את קיומו; ומכאן שבמידת יכולתו, ועד כמה שהוא בפני עצמו, הדבר חותר להמשיך בישותו״. (אתיקה, חלק שלישי, משפט 6, הוכחה).

				

				
					1774	״מכאן נובע בבירור שאין הבדל בין ההתמדה לבין הקיום כולו של כל הדברים, פרט להבדל של התבונה. משום שכל מה שאתה מסיר מהתמדתו של דבר חייב בהכרח להיות מוסר מקיומו״. Cogitata Metaphysica, part I, ch. 4 (התרגים שלי).

				

				
					1775	“Duratio est indefinita existendi continuation”. אתיקה, חלק שני, הגדרה 5. 

				

				
					1776	ראו למשל: אתיקה, חלק רביעי, משפט 4, הוכחה: “Deus sive Natura”; אתיקה, חלק ראשון, הגדרה 1: “Per causam sui intelligo id, cuius essentia involvit existentiam, sive id, cuius natura non potest concipi nisi existens”; אתיקה, חלק ראשון, הגדרה 5: “Per modum intelligo substantiae affectiones, sive id quod in alio est, per quod etiam concipitur”.

				

				
					1777	אתיקה, חלק ראשון, משפט 21, הוכחה.

				

				
					1778	שם, שם.

				

				
					1779	Cogitata Metaphysica, Part I, ch. 4; אתיקה, חלק שני, פרק 1; אתיקה, חלק חמישי, משפט 23, הוכחה; שם, משפט 34, עיון למשפט נסמך.

				

				
					1780	Cogitata Metaphysica, Part II, ch. 1 

				

				
					1781	איגרות, איגרת 12.

				

				
					1782	פלוטינוס, אנאדות, אנאדה שלישית, פרקים 6-2, 13-11; ראו גם פרק 7: הנמצאות בתורת קרשקש.

				

				
					1783	״התמדתו של דבר בזמן היא צורה או אופן שבה אנו בוחנים דבר זה כל עוד הוא ממשיך להתקיים״ (דקארט, עקרונות הפילוסופיה, חלק ראשון, סעיף 55).

				

				
					1784	״אך מאחר שטבעם של אחדים מן הדברים הנבראים הוא כזה, שאין הם יכולים להתקיים ללא דברים אחרים כלשהם, אנו מבחינים בינם לבין אלא שאינם זקוקים אלא להתערבותו הרגילה של אלוהים; את אלה האחרונים אנו מכנים עצמים ואת הראשונים איכויות או תארים של עצמים אלא״ (שם, סעיף 51).

				

				
					1785	Wolfson, The Philosophy of Spinoza, vol. 1, p. 349

				

				
					1786	Cogitata Metaphysica, part I, ch. 4

				

				
					1787	״אין אנו תופשים את התמדם של הדברים הנעים כשונה מזו של אלא שאינם נעים״ (דקארט, עקרונות הפילוסופיה, חלק ראשון, סעיף 57).

				

				
					1788	״הנה יתאמת שאין צורך מציאות תנועה בפועל בזמן [...] וכאשר היה זה כן, הנה מי יתן ואדע, למה לא ישוער הזמן בה בזולת ציורנו התנועה. הגדר הנכון בזמן, יראה שהוא: שיעור התדבקות התנועה או המנוחה שבין שתי עתות״ (אור ה׳, מאמר א׳, כלל ב׳, פרק יא, עמ' פה).

				

				
					1789	אור ה׳, מאמר ב׳, פרק ד, עמ׳ קמו.

				

				
					1790	״שעור התבדקות התנועה או המנוחה שבין שתי עתות״ (שם, מאמר א׳, כלל ב', פרק יא, עמ׳ פה).

				

				
					1791	״שהמקום האמיתי לדבר, הוא הרחקים אשר בין תכליות המקיף״ (שם, פרק א, עמ׳ סז).

				

				
					1792	״כדי לקבוע התמדה אנו משווים אותה עם התמדתם של דברים בעלי תנועה קבועה שאינה משתנה, השוואה זו מכונה זמן. זמן אפוא הוא אינו הפעלה של דברים, אלא רק דרך פשוטה של מחשבה או, כפי שכבר אמרנו, יישות המוסקת על ידי השכל״. Cogitata Metaphysica, part I, ch. 4 (התרגום שלי).

				

				
					1793	בשני מקומות עיקרים דן שפינוזה בזמן (Tempus): המקום הראשון הוא Cogitata Metaphysica, part I, ch. 4. שם הוא קובע כי זמן וקיום הם אותו דבר אך הם יכולים להיות נבדלים בבחינת שכלית. המקום השני הוא איגרת 12. שם מגדיר שפינוזה את הזמן כתוצר של הכוח המדמה: ״מכיוון שאנו יכולים לקבוע את ההתמד ואת הכמות לפי רצוננו, כל עוד אנו חושבים אותן כנבדלות מן העצם ומפרידים אותן מן האופן שבו הן שופעות מן הדברים הנצחיים, נוצרים הזמן והמידה. הזמן בא לקבוע את ההתמד והמידה את הכמות, קביעה שתאפשר לנו לדמותם בקלות יתרה [...] המידה, הזמן והמספר אינם אלא אופני מחשבה, או מוטב לומר — אופני הכוח המדמה״. לכאורה ישנה סתירה בין הגדרת הזמן בשני המקומות, אולם אינני מוצא אין סתירה בין הגדרת הזמן כתולדה של השכל כשמופיע בנספח של Cogitata Metaphysica לבין הגדרת הזמן כאופני הכוח המדמה באיגרת 12, משום שבאיגרת 12 שפינוזה קובע זהות מפורשת בין שני הסיווגים הללו של הזמן: ״אופני מחשבה, או מוטב לומר — אופני הכוח המדמה״. ראו גם Melamed, Hegel, Spinoza, and McTaggart. 

				

				
					1794	איגרות, איגרת 12.

				

				
					1795	שם, שם.

				

				
					1796	שם, איגרת 50 (ההדגשות שלי).

				

				
					1797	Cogitata Metaphysica I, ch. 4

				

				
					1798	שם, שם (ההדגשות והסוגריים המרובעים שלי).

				

				
					1799	איגרות, איגרת 50.

				

				
					1800	על טבע הזמן בתורת קרשקש ראו פרק 7, סעיף 7א: תפיסת הנמצאות בתורת קרשקש ויחסה לתפיסת האופנים הסופיים בתורת שפינוזה — נקודה חמישית: זמן, משך ונצח.

				

				
					1801	אור ה׳, מאמר א׳, כלל ב׳, פרק יא, עמ' פה; Wolfson, Crescas’ Critique of Aristotle, pp. 661-662, n. 28.

				

				
					1802	בתורת שפינוזה, לפי הגדרה 5 בחלק שני באתיקה, קיומו של דבר זהה להתמדתו. כמו כן קיומם של האופנים מצוי תמיד ביחסי מנוחה ותנועה: ״כל הגופים נעים או נחים״ (אתיקה, חלק שני, משפט 13, אקסיומה 1), אשר נבדלים מתוקף יחסי מהירות ואיטיות: ״הגופים נבדלים זה מזה מבחינת תנועה ומנוחה, מהירות ואיטיות, ולא מבחינת העצם״ (אתיקה, חלק שני, משפט 13, אקסיומה 2, משפט עזר 1). על כן ההתמדה או קיומו של גוף זהה הן עם תנועתו והן עם מנוחתו של הדבר עצמו. 

				

				
					1803	״לזמן אין מציאות כלשהי, ככל שהוא קיים במוחו של היודע ו[לכן] היה יכול להתקיים במוחו אפילו אם לא היה שום דבר מחוץ למוח של היודע בעל קיום״ (Wolfson, Crescas’ Critique of Aristotle, p. 98 התרגום, ההדגשות והסוגריים המרובעים שלי). 

				

				
					1804	אור ה׳, מאמר א׳, כלל ב, פרק יב, עמ׳ פו.

				

				
					1805	״הד לתפיסת הזמן הפלוטונית עשוי להימצא גם אצל קרשקש. כשהוא דוחה בגלוי את ההגדרה האריסטוטלית, הוא מגדיר את הזמן כ'שיעור התדבקות התנועה או המנוחה שבין שתי עתות'. עוד קרשקש מציין את משמעותה של הגדרה זו כניסיון לשחרר את תלות הזמן מן התנועה כאשר הוא אומר, שוב בניגוד לאריסטו, שכתוצאה מהגדרתו החדשה, הזמן קיים רק בנפש. ניתן להעיר כאן שב'נפש' קרשקש אינו מתכוון לנפש העולם של פלוטינוס, אלא לנפש האדם. אבל כשקרשקש ממשיך לטעון, כתוצאה מהגדרת הזמן שלו, שהיה קיים זמן טרם בריאת העולם, המשמעות היא שטרם בריאת העולם התקיים זמן, או יותר נכון התדבקות, במוחו של אלוהים כמו שהנצח התקיים באלוהים על פי השקפותיהם של פילון ופלוטינוס. הזמן בעולם הנברא, לעומת זאת, אינו שונה במהותו מהזמן או מההתדבקות לפני בריאת העולם. הזמן אינו נוצר על ידי תנועה, אלא רק נמדד על ידי תנועה. קרשקש יכול היה לחזור ולומר בדומה פילון ופלוטינוס שהזמן הוא דימוי של נצח״ (התרגום שלי Wolfson, The Philosophy of Spinoza, vol. 1, p. 338); ״רבי יהודה בר סימון אמר ״מלמד שהיא סדר זמנים קודם לכן״ [...] אבל קרשקש, אשר מאמין שמהות הזמן היא התדבקות, [מחויב למסקנה] שיכולת המדידה של הזמן תלויה בתנועה, וגם זה, לאו דווקא בתנועה ממשית, [ובכך קרשקש] מיישם את דברי הרב [רבי יהודה בר סימון] כפשוטם״. (התרגום והסוגריים המרובעים שלי Wolfson, Crescas' Critique of Aristotle, p. 291,663- 664, n. 33). 

				

				
					1806	Cogitata Metaphysica I, ch. 4 

				

				
					1807	אתיקה, חלק שני, משפט 13, אקסיומה 1. 

				

				
					1808	שם, משפט עזר 5.

				

				
					1809	Cogitata Metaphysica, part I, ch. 4

				

				
					1810	איגרות, איגרת 12 (הסוגרים המרובעים וההדגשות שלי).

				

				
					1811	איגרות, איגרת 12; Melamed, Hegel, Spinoza, and McTaggart.

				

				
					1812	״את מצבי האופן אני מכנה בשם אופנים, וגדרם, במידה שאינו גדרו של העצם עצמו, אי־אפשר לו לכלול בתוכו מציאות כלשהיא. משום כך יכולים אנו לתופסם כאינם נמצאים אפילו בשעה שהם נמצאים. מכאן יוצא, שבשעה שאנו נותנים דעתנו על מהותם של האופנים בלבד, ולא על סדרו של הטבע כולו באמת, אין אנו רשאים ללמוד על העובדה, שהם נמצאים עכשיו, כי אמנם יהיו נמצאים להבא או שלא יהיו נמצאים, או שהיו נמצאים קודם לכן, או לא היו נמצאים. מכאן ניכר בבהירות, שאנו תופסים את מציאות העצם לפי כל טיבו, בהבדל גמור ממציאות האופנים. מכאן יוצא ההבדל בין הנצח ובין ההתמד. כי את מציאות האופנים אנו יכולים לבאר על ידי ההתמד בלבד. ואילו את מציאות העצם — רק על ידי הנצח, כלומר — על ידי ההנאה האינסופית מן המציאות, או מה שקשה לומר בלטינית — על ידי ההנאה האינסופית מן ההוויה״ (איגרות, איגרת 12).

				

				
					1813	אור ה׳, מאמר א׳, כלל ב׳, פרק א, עמ׳ סה. 

				

				
					1814	שם, פרק יא, עמ׳ פה. 

				

				
					1815	עבור קרשקש הזמן והמקום אינם תלויים באף גורם, הם נבדלים, אינסופיים, רציפים בלתי מתחלקים, ונמדדים באינטרוולים מוגדרים וקבועים. ראו פרק 7: בחינת תפיסת הנמצאות ומעמדם בתורת קרשקש; וראו גם: הרווי, רבי חסדאי קרשקש, פרק 5, עמ׳ 59; Harvey, Physics and Metaphysics in Ḥasdai Crescas, p. 4-8.

				

				
					1816	ראיה לכך ששפינוזה מצטט ככל הנראה מן הזיכרון את הוכחת האל של קרשקש באיגרת 12 ומזכיר את שמו מפורשות. 

				

				
					1817	אור ה׳, מאמר א׳, כלל ב׳, פרק יא, עמ׳ פה.

				

				
					1818	Cogitata Metaphysica, part I, ch. 4 (התרגום שלי).

				

				
					1819	איגרות, איגרת 12.

				

				
					1820	״למה שאין מהכרח הזמן מציאות התנועה בפעל, אלא ציור שעור התנועה, או המנוחה. ולזה יתאמת מאמר רבי יהודה בר סימון כפשוטו. והוא אמרו: ״מלמד שהיה סדר זמנים קדם לכן״״ (אור ה׳, מאמר א׳, כלל ב׳, פרק יב).

				

				
					1821	Wolfson, Crescas’ Critique of Aristotle, p. 291, 663-664, n. 33; Wolfson, The Philosophy of Spinoza, vol. 1, p. 338

				

				
					1822	על היות ״כבוד אלוהים״ המדיום האינסופי של הנצח והמקום ראו: פרק 7, סעיף 7א: תפיסת הנמצאות בתורת קרשקש ויחסה לתפיסת האופנים הסופיים בתורת שפינוזה — נקודה חמישית: זמן, משך ונצח; וראו עוד בנושא זה: יואל, הפילוסופיה הדתית של חסדאי קרשקש, עמ׳ 47; הרווי, רבי חסדאי קרשקש, עמ׳ 62; Wolfson Crescas’ Critique of Aristotle, pp. 559-462, n. 92-93.

				

				
					1823	איגרות, איגרת 12.

				

				
					1824	שם, שם.

				

				
					1825	פרק 6: הוכחות אל של שפינוזה בספרו אתיקה, סעיף 6ד. האופנים האינסופיים. 

				

				
					1826	Melamed, Spinoza’s metaphysics: Substance and thought, p. 113

				

				
					1827	בתורת שפינוזה מה שקיים הוא רק האלוהים. האלוהים או הטבע צריכים להיות מוסברים באופן סיבתי, אולם ישנם שתי צורות של הסבר סיבתי בתורת שפינוזה; הראשונה היא כאשר אנו בוחנים את הטבע כמערכת שלמה, שסיבתה היא עצמה. ככזו היא מוגדרת בבחינת ״טבע טובע״. השנייה שונה מן הראשונה בכך שכאשר אנו בוחנים את הקשרים הסיבתיים, לא של המערכת בכללותה, אלא מבחינת הקשרים הסיבתיים שבין האופנים לבין עצמם, הרי המערכת מוגדרת בבחינת ״טבע טבוע״. ראו את דברי ריצ׳ארד מייסון בנושא: ״נאמר על אלוהים שהוא 'הסיבה הראשונה באופן מוחלט — לפי המשפט היוצא השלישי, מן משפט 16 בחלק הראשון באתיקה; [מכאן נובע ש] שאינסוף דרכים צריכים לנבוע מן ההכרח של הטבע האלוהי. אבל אין זה אומר שהאל או הטבע היו ראשונים בזמן או שהם היו הראשונים [בכינון] הסדרות הסיבתיות של הדברים. אם הסדרות הסיבתיות היו בלתי מוגבלות אזי לא היה טעם לחשוב על ההתחלה שלהן... ההשלכה של זה חייבת להיות מובנת בדרך היסודית הבאה: אין צורך בקיומו של אירוע ראשוני או ישות ראשונה. מה שאכן קיים — השרשרת האינסופית של דברים ואירועים — יכול להיתפס כמשהו שזקוק לסיבה — בבחינתה כ׳טבע טבוע׳, או ׳כאופנים אינסופיים׳ — אולם אין לחשוב על שום סיבה מחוץ לקיומה של שרשרת זו. [אך שרשרת זו] יכולה להיחשב כבעלת סיבה — בבחינתה כ׳טבע טובע׳ — רק במובן זה שהיא סיבת עצמה״ (Mason, The God of Spinoza, p. 83, התרגום והסוגריים המרובעים שלי).

				

				
					1828	הפונקציה בתורת קרשקש ושפינוזה של סיבתיות הכרחית המכוננת מציאות אחדותית וקוהרנטית בעלת יחסים מכונני מושאים, מצויה בהתפתחותה העתידית בתורת ההכרה של עמנואל קאנט. עבור קאנט הסדר האובייקטיבי נובע מן חוקיות טרנסצנדנטלית, הווה אומר: אופן ארגון של תנאי ההכרה המקנה לתופעות במציאות סדר וחוקיות מסוג מסוים. קאנט מאפיין את חוקיות זו כבעלת שלושה שלבים במהדורה A של הדדוקציה הטרנסצנדנטלית בספרו ביקורת התבונה הטהורה: (1) הסינתזה של האפרצפציה בהסתכלות: ״כל הסתכלות מכילה ריבוי, שלא היינו מדמים אותו כריבוי אלמלא הייתה הרוח מבחינה את הזמן בתוך רצף האירועים העוקבים: כי כל דימוי, במידה שהוא מוכל בתוך רגע [יחיד], לא יוכל להיות לעולם אלא אחדות מוחלטת. עתה, כדי שמאותו ריבוי תוכל להיווצר אחדות של הסתכלות (כמו למשל בדימוי החלל), מן ההכרח שקודם כל נעבור את הריבוי הזה לאורכו ואז נבצע שימה יחד שלו [של פרטיו]. לפעולה זו אני קורא סינתזה של האפרצפציה״. (2) הסינתזה של הרפרודוקציה בכוח־המדמה: ״החוק האומר, כי דימויים שבאים לעתים תכופות בזה אחר זה, או זה בלוויית זה, סופם לחבור ביניהם ולהיות מוצבים בקשר כזה, שגם בלי נוכחותו של מושא עשוי דימוי אחד לגרום לרוח לעבור אל הדימוי האחר לפי כלל קבוע — הוא חוק אמפירי. אולם חוק זה, חוק הרפרודוקציה, מניח מראש שהתופעות עצמן כפופות ממש לכלל מעין זה, ושבתוך ריבוי הדימויים שלהן מתקיימת סמיכות או עקיבה לפי כללים מסוימים. כי בלי זה לא יגיע הכוח־המדמה האמפירי שלנו לעשות שום דבר שמתאים לכישוריו, ויישאר חבוי במעמקי הרוח ככושר מת שאינו מוכר לנו. אלו הצינובר היה פעם אדום, פעם שחור, פעם קל ופעם כבד [...], כי אז לא הייתה לכוח־המדמה האמפירי שלי כל הזדמנות להעלות בדעתי צינובר כבד כשאני מדמה צבע אדום״. (3) הסינתזה של הרקוגניציה במושג: ״כל רפרודוקציה של סידרת דימויים תהיה לשווא בלי התודעה, שמה שאנו חושבים הוא אותו דבר שחשבנו לפני רגע. שאם לא כן, יהיה במצב של ״עכשיו״ דימוי חדש, שאינו שייך כלל לאותו האקט שבו היה היה אמור להיווצר; ריבוי הדימויים לא יכול להוות כול, כי תחסר לו האחדות שרק התודעה מסוגלת להעניק״ (קאנט, ביקורת התבונה הטהורה, סעיף A98-A103).

				

				
					1829	על ההבחנה בין סיבתיות אנכית ואופקית בתורת שפינוזה ראו יובל, שפינוזה וכופרים אחרים, פרק 6, עמ׳ 187-175; Nadler, Spinoza’s Ethics, pp. 99-100; Della Rocca, Spinoza, ch. 2, §5, pp. 69-78.

				

				
					1830	אתיקה, חלק ראשון, משפט 28.

				

				
					1831	פרק 6: האופנים, סעיף 6ד. האופנים האינסופיים.

				

				
					1832	איגרות, איגרת 63; מאמר קצר, חלק ראשון, פרק 9, סעיף 1.

				

				
					1833	איגרות, איגרת 64; אתיקה, חלק שני, משפט 11, משפט נסמך. 

				

				
					1834	איגרות, איגרת 32.

				

				
					1835	אתיקה, חלק ראשון, משפט 21, הוכחה; חלק שני, משפט 3; משפט 4; משפט 8. 

				

				
					1836	ראו פרק 7: הנמצאות וטעמן בתורת קרשקש, סעיף א7. תפיסת הנמצאות בתורת קרשקש ויחסה לתפיסת האופנים הסופיים בתורת שפינוזה — נקודה ראשונה. 

				

				
					1837	אתיקה, חלק ראשון, משפט 1. 

				

				
					1838	שם, משפט 17, עיון. 

				

				
					1839	מאמר קצר, חלק ראשון, פרק 9, סעיף 3.

				

				
					1840	איגרות, איגרת 64; מאמר קצר, חלק ראשון, פרק 9, סעיף 1.

				

				
					1841	אתיקה, חלק ראשון, משפט 34 (ההדגשות שלי). 

				

				
					1842	מאמר על תיקון השכל, סעיף 101, עמ׳ 89.

				

				
					1843	אתיקה, חלק ראשון, משפט 28, עיון. 

				

				
					1844	אתיקה, חלק ראשון, משפט 23.

				

				
					1845	ראו פרק 6, סעיף: 6ה. המבנה והפונקציות הייחודיות של האופנים האינסופיים לפי התואר אליו הם שייכים.

				

				
					1846	איגרות, איגרת 64.

				

				
					1847	אתיקה, חלק שני, משפט 13, משפט עזר 7, עיון. 

				

				
					1848	איגרות, איגרת 64.

				

				
					1849	אתיקה, חלק חמישי, משפט 36. 

				

				
					1850	Wolfson, The Philosophy of Spinoza, vol. 1, p. 250; pp. 75-76

				

				
					1851	מאמר על תיקון השכל, סעיף 101, עמ׳ 89.

				

				
					1852	Melamed, Spinoza’s metaphysics: Substance and thought, p. 113

				

				
					1853	מאמר קצר, חלק ראשון, פרק 2, סעיף 8 [Ex nihilo nihil fit].

				

				
					1854	לבחינה מעמיקה של הוכחת האל של קרשקש ומקורותיה ראו: פרק 1. הוכחת האל של חסדאי קרשקש; וראו גם: שם, סעיף א1. האבולוציה של הוכחת האל של קרשקש.

				

				
					1855	״אם שיהיו עלות ועלולים בעלי תכלית או בב״ת, אין המלט, מהיות עלה אחת לכללם. למה שאם יהיו כלם עלולים, היו אפשרי המציאות בבחינת עצמם, והם צריכים למכריע יכריע מציאותם על העדרם, והיא העלה לכללם המכרעת מציאותם, והוא האל יתברך. התבאר אם כן מציאותו במה שאין ספק בו״ (אור ה׳, כלל ג׳, פרק ב, עמ׳ צח-צט).

				

				
					1856	ראו על כך בפרק 1: הוכחת האל של קרשקש. 

				

				
					1857	״מתוך הכרח הטבע האלוהי צריך לנבוע אינסוף [של דברים] באינסוף של אופנים (כלומר, כל מה שיכול להיכלל בתחומו של שכל אינסופי)״ (אתיקה, חלק ראשון, משפט 16).

				

				
					1858	שם, משפט 24. 

				

				
					1859	שם, משפט 24. משפט נסמך. 

				

				
					1860	״ההנחה השלישית היא שמציאות עילות ועלולים שמספרם אינסופי — אינה אפשרית, אפילו כאשר אין הם בעלי גדלים; כגון שתהיה סיבתו של שׂכל מסוים, למשל, שׂכל שני, וסיבתו של השני תהיה שׂכל שלישי, וסיבתו של השלישי תהיה רביעי, וכן הלאה עד אינסוף. גם זה בלתי־אפשרי בבירור״ (מורה נבוכים, חלק שני, הנחות). להצגת הקדמה 3 של קרשקש ראו אור ה׳, מאמר א׳, כלל א׳, פרק ג; להפרכת הקדמה 3 ראו שם, כלל ב׳, פרק ג.

				

				
					1861	פרק 1: הוכחת האל של חסדאי קרשקש (ראו שם נקודה שלישית — קביעת העקרון של סיבתיות בעלת שתי רמות: מטאפיזית ופיזיקלית).

				

				
					1862	אור ה׳, כלל ג׳, פרק ב, עמ׳ צח-צט.

				

				
					1863	״בשם טרנסצנדנטאלית אני מכנה כל הכרה, העוסקת לא במושאים, אל באופן הכרתנו את המושאים, במידה שאופן זה אמור להיות אפשרי באופן אפריורי״ (קאנט, ביקורת התבונה הטהורה, מבוא, סעיף 7, B25).

				

				
					1864	קלצקין, אוצר המונחים הפילוסופיים, ערכים ״כלל״, ״כללות״.

				

				
					1865	"מציאותו נגלה ומפורסם, ומהותו נעלם תכלית העלם״ (אור ה׳, מאמר ג׳, כלל ג׳, פרק א, עמ׳ צו, ההדגשות שלי).

				

				
					1866	שם, פרק ה, עמ׳ קכ.

				

				
					1867	שם, פרק ג, עמ׳ קט-קי. 

				

				
					1868	שם, שם. 

				

				
					1869	״ולזה, להיות הש״י הוא הצורה וכלל המציאות, כי הוא מחדשו מייחדו ומגבילו, השאילו לו השם הזה, באמרם תמיד: 'ברוך המקום' [...] 'הוא מקומו של עולם'״ (אור ה׳, מאמר, א׳, כלל ב׳, פרק א, עמ׳ סט-ע); וראו פרשנותו של עמנואל יואל, פרק 7, סעיף 7א. תפיסת הנמצאות בתורת קרשקש ויחסה לתפיסת האופנים הסופיים בתורת שפינוזה — נקודה חמישית: זמן, משך ונצח; ראו גם את ביקורתו של קרשקש על השגותיהם של רמב״ם ורלב״ג באשר למושגים ״כבוד״, ״מקום״ ו״מעון״ ביחס לאל ורגש השמחה שלו באותו סעיף, נקודה שנייה: שלמותו ואהבתו של האל.

				

				
					1870	״קדוש קדוש קדוש ה׳ צבאות מלא כל הארץ כבודו״. ירצה, כי עם היותו קדוש ונבדל בשלוש קדשות, שירמז בהם אל היותו נבדל משלושה עולמות, הנה מלא כל הארץ, שהוא יסוד העכור שביסודות, כבודו. ומזה העניין אמרו (יחזקאל ג, יב): ״ברוך כבוד ה׳ ממקומו״. כלומר שתאר הברכה והשפע ממקומו, ר״ל מעצמותו ולא מזולתו. ויהיה הכינוי ״ממקומו״ שב אל הכבוד״ (אור ה׳, מאמר א׳, כלל ב׳, פרק א, עמ׳ סט-ע).

				

				
					1871	קרשקש קובע ארבעה מאפיינים שבהם מתקיימת הלימה מוחלטת בין המקום לזמן: (1) אי־תלות המקום והזמן; (2) אינסופיות המקום והזמן; (3) היות המקום־זמן גודל רציף אינסופי; (4) היות המקום־זמן נמדד באינטרוולים מוגדרים. ראו פרק 7: בחינת תפיסת הנמצאות ומעמדם בתורת קרשקש.

				

				
					1872	אתיקה, חלק ראשון, משפט 21.

				

				
					1873	״רק אלוהים קיים מתוך הכרח טבעו בלבד (לפי א: 11, א: 14נ 1), ופועל מתוך הכרחיות טבעו בלבד (לפי המשפט הקודם א: 17). לכן (לפי א: הג 7) רק הוא סיבה חופשית״ (אתיקה, חלק ראשון, משפט 17, משפט נסמך 2).

				

				
					1874	״לפי שהוא ידוע שהשי״ת מקור ומבוע מהשלמיות כלם; והוא יתברך לשלמותו, אשר הוא עצמותו, אוהב הטוב, למה שנראה מפעולותיו, בהמצאת המציאות בכללו והתמדתו וחידושו תמיד; וזה אמנם ברצונו הפשוט; היה בהכרח אהבת הטוב — משיג עצמי לשלמות״ (אור ה׳, מאמר ב׳, כלל ו׳, פרק א, עמ׳ רמב).

				

				
					1875	על פעולת האל עצמו את הנבראות בתורת קרשקש ראו פרק 7: הנמצאות בתורת קרשקש. 

				

				
					1876	אתיקה, חלק ראשון, משפטים 16, 18, 25, 26, 28, 29; אתיקה, חלק שני, משפטים 7-3, 11 משפט נסמך; אתיקה, חלק חמישי, משפטים 30, 36. 

				

				
					1877	״הפרטים המשתנים האלה תלויים בדברים הקבועים באורח כה הדוק [intime] ומהותי (אם לומר כך) עד שבלעדיהם אין הם יכולים ללא להיות ולא להיות מושגים. מכאן שהדברים הקבועים ונצחיים האלה למרות היותם פרטיים, הרי הודות לנוכחותם בכל ולעוצמתם השלטת בכל, יהיו לנו כעין כוללים או סוגים להגדרת הדברים הפרטיים המשתנים, וסיבות קרובות של כל הדברים״ (מאמר על תיקון השכל, סעיף 101, עמ׳ 89, ההדגשות שלי).

				

				
					1878	איגרות, איגרת 64; מאמר קצר, חלק ראשון, פרק 9, סעיף 1.

				

				
					1879	שם, שם.

				

				
					1880	״בתואר אני מבין את מה שהשכל תופס על אודות העצם בתור מה שמכונן את מהותו״ (אתיקה, חלק ראשון, הגדרה 4).

				

				
					1881	״הגופים נבדלים זה מזה מבחינת תנועה ומנוחה, מהירות ואיטיות.״ (אתיקה, חלק שני, משפט 13, משפט עזר 1); ״כל הגופים מתאימים בכך שהם כוללים בתוכם את מושגו של אותו תואר אחד (לפי ב: הג 1), וגם בכך שכולם יכולים לנוע פעם לאט יותר ופעם מהר יותר, ובאופן מוחלט הם יכולים פעם לנוע ופעם להימצא במנוחה״ (אתיקה, חלק שני, משפט 13, משפט עזר 2, הוכחה).

				

				
					1882	״כי כאשר רחקי הפנוי נכנסים ברחקי הגשם ומלואו, כן כבודו יתברך בכל חלקי העולם ומלואו, כאמרו (ישעיה ו, ג): ״קדוש קדוש קדוש ה׳ צבאות מלא כל הארץ כבודו״ (אור ה'מאמר א׳, פרק א, עמ׳ סט-ע); וראו גם: ״השי״ת הוא הפועל לכל הנמצאים עצמים היו או מקרים. והיו הפרטים במה שהם פרטים, שופעים מעצמותו. והוא מבואר, שאם יסכל דבר מה השופע מעצמותו, הנה ידיעתו בעצמותו ידיעה חסרה, יתעלה ממנה״ (אור ה׳, מאמר ב׳, כלל א׳, פרק ג, קלח-קלט). להרחבה קביעתו של קרשקש את האל כפועל את הנבראות ראו פרק 7: הנמצאות בתורת קרשקש.

				

				
					1883	איגרות, איגרת 64; אתיקה, חלק שני, משפט 11, משפט נסמך.

				

				
					1884	״אשר לשכל בדבר החושב [...] ותוארו אחד בלבד, והוא: להבין הכל, בכל עת, באופן ברור ומובחן״ (מאמר קצר, חלק ראשון, פרק 9, סעיף 3).

				

				
					1885	״המחשבה היא תואר של אלוהים, או אלוהים הוא דבר חושב״ (אתיקה, חלק שני, משפט 1); ״באלוהים יש בהכרח אידאה, הן של מהותו והן של כל הדברים הנובעים בהכרח מתוך מהותו״ (שם, משפט 3); ״עוצמת המחשבה של אלוהים שווה לעוצמת פעולתו כפי שהיא בפועל״ (שם, משפט 7, משפט נסמך).

				

				
					1886	״סדר האידאות וקישורן זהה לסדר הדברים וקישורם״ (אתיקה, חלק שני, משפט 7). 

				

				
					1887	״והטוב הבב״ת אשר לו לעצמות יכללם וישמים אחד מכל פנים״ (אור ה׳, מאמר א׳, כלל ג׳, פרק ג, עמ׳ קט); ״ויכלול הטוב המוחלט שהוא כולל כל מיני השלמויות״ (אור ה׳, מאמר א׳, כלל ג׳, פרק ג, עמ׳ קיג).

				

				
					1888	״ולזה מה שיתחייב, ששם הידיעה ושם היכולת — תארים מחייבים עצמיים לו יתברך״ (שם, עמ׳ קיא).

				

				
					1889	״שידיעתו היא המקנה המציאות לזולתו, לא יתאמת שישלם הנכבד בפחות. והנה ידיעתו ושלמותו אחד, בידיעתו עצמו וציור רצונו אשר הוא עצמו, קנו הנמצאות זולתו מציאותם״ (אור ה׳, מאמר ב׳, כלל א׳, פרק ד, עמ׳ קמה-קמו).

				

				
					1890	ראו למשל: ״השי״ת הוא הפועל לכל הנמצאים עצמים היו או מקרים. והיו הפרטים במה שהם פרטים, שופעים מעצמותו. והוא מבואר, שאם יסכל דבר מה השופע מעצמותו, הנה ידיעתו בעצמותו ידיעה חסרה, יתעלה ממנה״ (אור ה׳, מאמר א׳, פרק ג, קלח-קלט); ״שידיעתו היא המקנה המציאות לזולתו, לא יתאמת שישלם הנכבד בפחות. והנה ידיעתו ושלמותו אחד, בידיעתו עצמו וציור רצונו אשר הוא עצמו, קנו הנמצאות זולתו מציאותם״ (שם, מאמר א׳, פרק ד, עמ׳ קמה — ביקורת על ספק כולל ראשון). לפי דברים אלו עולה שידיעתו של האל זהה עם מציאותם של הדברים הנבראים משום שידיעתו היא עמה מציאותם, ומציאותם מתוארת כשופעת מן ידיעתו. לכן יש פה שקילות מסוימת בין ידיעת האל את הנבראות לבין מציאותם.

				

				
					1891	״אלוהים הוא סיבת האופנים של תואר כלשהו רק באשר הוא נדון מבחינת התואר שאלה הם אופניו ולא מבחינת כל תואר אחר״ (אתיקה, חלק שני, משפט 6, משפט נסמך). עם זאת לאלוהים יש אידאה אודות כל אחד מן האופנים אשר בכל אינסוף התארים: "באלוהים יש בהכרח אידיאה, הן של מהותו והן של כל הדברים הנובעים בהכרח מתוך מהותו״ (אתיקה, חלק שני, משפט 3); ״כל מה שנובע בפועל [באופן צורני] מטבעו האינסופי של אלוהים, נובע באלוהים באופן אובייקטיבי [היצגי], באותו סדר ובאותו קישור מתוך אידיאת אלוהים״ (שם, משפט 7, משפט נסמך).

				

				
					1892	אתיקה, חלק ראשון, משפט 31 (ההדגשות שלי).

				

				
					1893	קלצקין, אוצר המונחים הפילוסופיים, ערכים ״כלל״, ״כללות״.

				

				
					1894	איגרות, איגרת 64.

				

				
					1895	״כל הטבע הנו יחיד אחד שכל חלקיו, כלומר כל הגופים, משתנים באינסוף אופנים בלי כל שינוי ביחיד הכולל״ (אתיקה, חלק שני, משפט 13, משפט עזר 7, עיון).

				

				
					1896	שפינוזה מגדיר מפורשות את ה״טבע הטובע״ רק את התחום של הסיבתיות העצמית, ועל כן האופנים בכללותם — בין האינסופים הישירים ובין האמצעיים — אינם עונים להגדרה זו: ״בטבע טובע יש להבין את מה שנמצא בתוך עצמו ומושג באמצעות עצמו, או אותם תארים של העצם המבטאים מהות נצחית ואינסופית; דהיינו (לפי א: 14 נ 1, א: 17 נ 2): אלוהים באשר הוא נדון כסיבה חופשית. ואילו בטבע טבוע אני מבין כל מה שנובע מהכרח טבעו של אלוהים או של אחד מתוארי אלוהים, כלומר, את כל האופנים של תוארי אלוהים באשר הם נדונים כדברים הנמצאים באלוהים ואינם יכולים להימצא ולא להיות מושגים בלעדיו״ (אתיקה, חלק ראשון, משפט 29, עיון).

				

			

		
	
			פרק 8

			סיכום ומסקנות

			הוכחת האל 

			נקודות רבות ומורכבות מעידות על קירבה והשפעה של רבי חסדאי קרשקש על המטאפיזיקה של ברוך שפינוזה. ראשית, הקירבה הונהרה מתוך הוכחת האל של שני ההוגים; שניהם מבקשים להראות שאלוהים קיים, הכרחי המציאות, אינסופי באופן מוחלט ובלתי מתחלק.1897 בהוכחת האל הראשונה שבמשפט 11 בחלק ראשון באתיקה,1898 שפינוזה מתבסס על שתי הנחות המבוססת על שני גורמים. הראשון הוא אקסיומה 7 בחלק ראשון באתיקה: ״מה שאפשר להשיגו כלא קיים, מהותו אינה כוללת קיום״, והשני הוא משפט 7 לחלק ראשון באתיקה: ״הקיום שייך לטבע של העצם״. באשר לגורמי ההשפעה הרלוונטיים לחלק זה של הוכחה — לדידו של שפינוזה, הסיבתיות העצמית היא שמכוננת את מציאות האל, שלא כדעת דקארט לפיה אידאת האל או שלמות האל מכוננים את מציאותו. לתורתו של קרשקש, המגדיר את מציאותו של האל בבחינת ״עצמי למהות״ השפעה רבה על היחס בין המציאות למהות בתורת שפינוזה. יחס זה מבטא קשר בלתי נפרד בין המהות למציאות, ועם זאת למהות קדימות על המציאות. מכאן שהמציאות אינה המהות ואינה מקרה של המהות, אלא היא ״עצמי למהות״ — יסוד הכרחי השייך למהות שאינה יכולה בלעדיו. היחס שבין המציאות למהות שבתורת קרשקש מצוי גם בהוכחת האל הראשונה של משפט 11 באתיקה — המובססת על הנחות שלעיל.1899 עבור שפינוזה קובעות הנחות אלו את התלות של הקיום במהותו של אלוהים, ועם זאת הם מציבות את קיומו של אלוהים באופן הכרחי בו, כך שגם המהות תלויה במובן מה בקיום. בשל כך יש להבין את קיומו של אלוהים בבחינת היבט של מהותו, ועל כן יש לכנותו ״סגולה״, כפי ששפינוזה אכן מכנהו. מסקנות אלו עולות בקנה אחד עם הגדרת קרשקש את מציאותו של אלוהים כ״עצמי למהות״. 

			כמו כן נמצא קשר ישיר בין תפיסת מציאותו של אלוהים לבין הנטורליזם שמאפיין את תפיסתם של קרשקש ושפינוזה; עבור שניהם מציאותו של אלוהים נבדלת במהותה ממציאות הנבראים. לפי תפיסתם המטאפיזית, אין מדובר בהבדל קטגורי אלא הבדל מבחינת ״קדימה ואחור״. קרשקש מתאר את ההבדל בין מציאות אלוהים למציאות הנבראים במושג ״במין הסיפוק״, שמשמעותו לפי רמב"ם בספרו מילות ההיגיון הוא לתאר מכנה משותף למספר עצמיות שונות; מכנה משותף זה בהקשר שלנו הוא הקיום עצמו שיש להורות אותו על דרך השלילה בבחינת ״בלתי נעדר״, והוא קיים במדרג אינסופי בבחינת ״קדימה ואחור״, שמצדו האחד המציאות ״כעצמי למהות״ ביחס לאלוהים, ומן הצד השני המציאות ״כאחור״ ביחס לנבראים המקבלים את מציאותם מן אלוהים. יחס זה שבין מציאות האל לנבראים מגולם אצל שפינוזה בהבחנה שבין נצח להתמדה; אלוהים כישות שהיא סיבת עצמה ועל כן מהותה כוללת את מציאותה, מעניק ממהותו עוצמתו ומציאותו שלו — הנצח — את מציאותם של הנבראים, שהם סיבת זולתם. על אף ההבדל המוחלט שבין האל לנבראים, הוא למעשה הבדל של דרגה ולא הבדל קטגורי, בדומה לתפיסתו של קרשקש. זהו מהות היסוד הנטורליסטי והפנתיאיסטי שבשיטתם.

			הקירבה בין קרשקש לשפינוזה באשר להוכחת האל השנייה של משפט 11 זוהתה בארבעה מוקדים עיקריים:1900 אשר למוקד ראשון, היחס בין השניים עולה מתוך כך, שבניגוד מובהק להוכחות קוסמולוגיות קודמות המעגנות את תוקפן בשני עקרונות, אצל קרשקש ושפינוזה — שיטתם והוכחת המציאות המטאפיזית מקבלות תוקף על ידי עקרון יחיד בלבד — עקרון הטעם המספיק. עם זאת קיים הבדל בין השניים בכך, שעבור קרשקש עקרון הסיבתיות מוחל מן האל כלפי חוץ ואילו שפינוזה מכיל את הסיבתיות גם כלפי האל עצמו, בבחינת היותו “Causa sui”. 

			מוקד שני, המבנה של ההוכחה השנייה של משפט 11, דומה בצורתו ותוכנו להוכחת האל של קרשקש; שפינוזה מגדיר תחילה את עקרון הטעם המספיק כעקרון יסוד להוכחה, בדומה לאופן הבלתי מפורש שקרשקש עצמו נוהג בהוכחה שלו. במקביל לכך הוא מאמץ קביעה של סיבתיות אינסופית שמתאפשרת על בסיס הפרכתו של קרשקש את ההקדמה השלישית של רמב״ם; זו מגולמת במשפט 11 עצמו ותוך שילובה בהגדרת עקרון הטעם המספיק בפתיחת הוכחה שנייה שבמשפט. לבסוף, בהשפעת הוכחת האל האונטולוגית של דקארט, שפינוזה מבצע היפוך של ההוכחה הקוסמולוגית של אבן סינא וקרשקש להוכחה אונטולוגית, וקובע את מרכזה לא במציאות הדברים ״אפשרי המציאות״ אלא באבסורד של אי־קיומו של אלוהים בבחינת עצמו.

			אשר למוקד השלישי, בתורת קרשקש ישנו דואליזם מטאפיזי־פיזיקלי היוצר דיפרנציאציה בין ״אפשרי המציאות״ המכונה ״לכללם״ לבין ״הכרחי המציאות״ המכונה ״עילה אחת״. דואליזם זה נובע ממחולל השיטה שלו — עקרון הטעם המספיק. בהקבלה לכך, גם בתורת שפינוזה אנו מוצאים דואליות מטאפיזית שנובעת מהשימוש היחיד והעקרוני בעקרון הטעם המספיק המגולמת יותר מכול בהבחנה שבין “Natura naturans” לבין “Natura naturata”. 

			מוקד רביעי מבוסס על איגרת 12 שדנה בסיווג האינסוף של שפינוזה, ובנוסף מצוינת שם באופן מפורש הוכחת האל של קרשקש בהקשרה לסיבתיות אינסופית ולהכרח קיומו של ״מחויב המציאות על פי טבעו״. מתוך קריאה באיגרת זו ניתן לחלץ כמה השפעות של קרשקש על שפינוזה: (א) שפינוזה מעיד כי לדעתו הוכחת האל של קרשקש היא ההוכחה הקוסמולוגית הנכונה, בניגוד לדעת של ״הפריפטאיים החדשים״; (ב) שפינוזה מכיר ומתאר היטב את עקרון הסיבתיות הפועלת שבהוכחת האל של קרשקש; (ג) שפינוזה מתאר את הסיבתיות בהוכחת של קרשקש כאינסופית, וממנה הוא גוזר כי אפילו ושרשרת העילות והעלולים היא אינסופית, יהיה זה אבסורד להניח את קיומה של שרשרת זו בלי להניח מציאות של גורם שהוא ״מחויב המציאות על פי טבעו, והוא סיבה ולא מסובב״. סוג ההוכחה שבה מתאר שפינוזה באיגרת 12 את קיומו של אלוהים מתוך הוכחת האל של קרשקש בצורתה Reductio ad absurdum, הוא ליבת ההוכחה השנייה של משפט 11 באתיקה של שפינוזה. הוכחה שנייה מבטאת עבור שפינוזה שלב בשל יותר של אופן עיבוד הוכחת האל של קרשקש כפי שהיא מגולמת באיגרת 12, במובן זה שהוכחה שנייה מתארת את מציאותו ההכרחית של אלוהים מתוקף הסתירה שבהנחת אי־קיומו, ובלא יחס הכרחי לגורמים ״אפשרי המציאות״. בנוסף לכך, ההבדל המהותי בין הוכחת האל של קרשקש לזו של שפינוזה הוא בכך שהאחרון מכיל את עקרון הטעם המספיק גם על אלוהים עצמו בבחינת היותו “Causa sui”.

			הוכחת האל השלישית שבמשפט 11 באתיקה1901 היא למעשה המשך של ההוכחה הקוסמולוגית מתוקף שימור העולם. מקור השפעה עיקרי עבור הוכחה שלישית של משפט 11 הוא ההוכחה השנייה של ההיגיון השלישי של דקארט. שם מבצע דקארט טרנספורמציה של תפיסת הוכחה קוסמולוגית מן הבריאה אל שימור האני.1902 שפינוזה ממשיך מגמה זו וקובע בהוכחה השלישית תצורה של הוכחה קוסמולוגית על בסיס שימור המציאות בכללותה, מתוקף היות האל הסיבה הפועלת והאימננטית של כל הדברים, ומתוקף הקביעה כי האל אינו פועל לשום תכלית מלבד היותו בשלמותו העצמית.1903 

			נטייתו של שפינוזה לפרש את ההוכחה הקוסמולוגית כאקט של שימור המציאות, עולה בקנה אחד עם ביקורתו של קרשקש את מושג הבריאה מן האין של רמב״ם, ועם ביקורתו על מושג הבריאה מן החומר הקדמון של רלב״ג. על רקע זה מפרש שפינוזה את אקט הבריאה כשימור וכינון בפועל של המציאות, ובהוכחה השלישית הוא מציג את מושג העוצמה כשימור בפועל של המציאות והאופנים. מעבר לכך, השפעתו של קרשקש על שפינוזה בהוכחה השלישית של משפט 11 ניכרת בשני מוקדים נוספים: 

			(1) המוקד הראשון נוגע לשקילות שבין עוצמה, קיום ותארים. בשני מקומות עיקרים קושר קרשקש בין העוצמה, הקיום והתארים באל: הראשון נמצא בפירושו של קרשקש את השתקתו של רבי חנינא את שליח הציבור משום אי אפשרות מניית הריבוי האינסופי בתארי האל, ובשל החשש ״שאחרי שהיה מראה היותו מגביל מה שהוא בב״ת במספר, היה ראוי לחשדו היותו מגביל בב״ת בחזק״.1904 מכאן שלקרשקש תפיסה פוזיטיבית אינסופית באופן מוחלט של תארים עצמיים באל, שלכל אחד מהם ממשות אינסופית בתחומו שלו. המושג ״חוזק״ שבו מתאר קרשקש את אינסופיות תארי האל, משמעותו היא הוויה בפועל של הדבר: ״חזק המציאות, מדרגה חזקה במציאות״.1905 יתרה מזאת, קרשקש מגדיר מפורשות כל תואר כ״עצם״. 

			המקום השני שבו קושר קרשקש בין העוצמה, הקיום והתארים באל הוא ב״כלל היכולת״.1906 קרשקש קובע שם כי יכולתו של אלוהים היא מוחלטת ולא תיתכן ״לאות״ בו: ״לפי שהוא מבואר, שהלאות, חסרון בחק השם יתברך, הוא מחויב שיהיה יכולתו בב״ת מכל הצדדין [...] ואמנם אמרנו בב״ת מכל הצדדין״.1907 המילה ״חוזק״ משמשת לשתי בחינות זהות בתורת קרשקש: מחד המילה ״חוזק״ המופיעה במאמר ב׳, כלל ג׳, פרק א, עמ׳ קעט-קפ: ״כלל היכולת״, מצביעה על יכולותיו של האל. מאידך, המילה ״חוזק״ שבמאמר א׳, כלל ג׳, פרק ג, עמ' קז, מצביעה על תאריו העצמיים של האל. בהילקח שתי המשמעויות יחדיו מתגלה זהות ותכלית בהורהתן המציינת קיום ממשי־אונטולוגי בפועל; הן של עוצמה ויכולות והן של תארים עצמיים. בהלימה לכך, שפינוזה קובע בהוכחה השלישית ש״היכולת שלא להתקיים היא חוסר אונים, ואילו היכולת להתקיים היא עוצמה (כפי שמובן אליו)״.1908 והרי הקיום במטאפיזיקה של שפינוזה שקול לממשות התארים וכל הנובע מהם: ״ככל שיש לדבר כלשהו יותר ממשות או ישות, כן יש לו יותר תארים״.1909 מכאן שהקרבה הגדולה שבתפיסת אינסוף החיובית של התארים עבור ההוגים מתווכת על ידי פרשנותם לאותם מושגים עצמם — ״חוזק״ ו״עוצמה״. 

			(2) המוקד השני נוגע לקרבת היחס המטאפיזי בין אלוהים והנבראים. מהוכחת האל השלישית של שפינוזה ומהוכחת קרשקש עולה דיכוטומיה מודלית בין האל לנבראים. דיכוטומיה זו היא הכוח המכונן יחס של סיבתיות פועלת־אימננטית שבין האל לעלולים. תפיסה מטאפיזית דואלית זו מגדירה את אלוהים כהכרחי מציאות ואת הנבראים כאפשרי המציאות, ובכך היא אינה שונה מהתפיסה הרווחת בימי הביניים. אולם הקירבה בין שפינוזה לקרשקש הופכת לברורה יותר כאשר מבחינים בכך שאצל שני ההוגים היחס בין האל לעלולים מונהר על פי עקרון יחיד — ״עקרון הטעם המספיק״. קרשקש מגדיר בהוכחת האל את אלוהים מתוך יחס ישיר להיותו הסיבה למציאות העלולים ״העלה לכלם המכרעת מציאותם״, ואילו בתורת שפינוזה עקרון הטעם המספיק, המגדיר את שיטתו בכללותה, מקבל בהוכחה השלישית הופעה מטאפיזית שמגולמת במושג העוצמה כשקולה לקיום. יתכן מאוד כי פרשנותו זו נסבה על הפרשנות של קרשקש למושג ״חוזק״. כפי שראינו, עבור קרשקש משמעות המילה חוזק היא ממשות אונטולוגית בפועל. על כן ישנה קוהרנטיות בפרשנות של קרשקש למושג ״חוזק״ ביחס לאלוהים כגילומם בפועל של תאריו1910 ושל יכולותיו.1911 בכך ניתן לפרש את עקרון העוצמה של שפינוזה בהוכחה השלישית כאקט טרנספורמטיבי של עקרון הטעם המספיק מתוך השפעת פרשנות קרשקשיאנית ל״חוזק״. לפי עקרון העוצמה של שפינוזה נגזר, כי עוצמה מוחלטת קודמת, מכוננת ומכילה את העוצמה הסופית (כשם שעילה קודמת, מכוננת ומכילה את העלול): ״הרי לישים סופיים תהיה עוצמה רבה יותר מזו של יש אינסופי באופן מוחלט, וזה (כמובן מאליו) אבסורד. לכן, או ששום דבר לא קיים, או שקיים בהכרח גם יש אינסופי באופן מוחלט. והנה, אנחנו קיימים, אם בתוך עצמנו ואם בתוך דבר אחר הקיים בהכרח [...] לכן היש האינסופי באופן מוחלט, כלומר [...] אלוהים, קיים בהכרח״.1912

			יתרה מזאת, הדואליות המטאפיזית המשותפת לשניים יוצרת בתורתם מעין דיכוטומיה מוניסטית: האל בתורת השניים נתפס הן כסיבה הכרחית המציאות הן כסיבה פועלת ואימננטית של הנבראים. בכך עולה תפיסה אונטולוגית של שני היבטים בלתי מתפשרים — טרנסנדציה מחד ואימננציה מאידך. אך למרות סתירה אינהרנטית זו בתורתם עבור שני ההוגים מדובר במערכת נטורליסטית אחת ויחידה — אלוהים. מספר ראיות בתורת קרשקש הובילו למסקנה זו: תפיסתו את הגודל הנבדל והגשמי כאינסופיים,1913 פרשנותו אודות המקום והזמן1914 ופרשנותו למושג ״כבוד אלוהים״.1915 

			להוכחת האל הרביעית של משפט 11 באתיקה שני תפקידם מרכזיים: הראשון הוא להמיר את הוכחת האל השלישית, שהיא הוכחה אפוסטריורית לקיום האל, לצורת הוכחה אפריורית. השני הוא להוכיח את מציאותו אלוהים כעצם יחיד בן אינסוף תארים. בשתי ההוכחות האחרונות, השלישית והרביעית של משפט 11, עושה שפינוזה שימוש מרכזי במושג עוצמה. שני מקורות מרכזיים וישירים השפיעו ככל הנראה על הזיהוי בין עוצמה לקיום בתורת שפינוזה: הראשון הוא דקארט, שקובע שלמהותו וקיומו של האל שייכים עוצמתו1916 ושלמותו.1917 השני והמדויק יותר הוא קרשקש, שקובע כי לאל יש תארים ״בב״ת במספר״ ו״בבת בחוזק״.1918 

			השפעת קרשקש המהותית יותר נוגעת לתפקיד השני של הוכחת האל הרביעית של שפינוזה: הוכחת האל כעצם יחיד בן אינסוף תארים. הן קרשקש והן שפינוזה מעלים ספק אודות אחדותו של אלוהים כעצם בן אינסוף תארים. אצל שניהם הספק נובע מקושי שכלי הקשור לאופן שבו שייכים אינסוף תארים לעצם אחד. קרשקש פותר את הקושי ומסביר את היחס בין ריבוי התארים לבין מהות האל באמצעות ״תואר הטוב״.1919 הוא מביא שני משלים להמחשת היחס בין התארים העצמיים אל מהות האל הזהה עם ״טובו״: כשם שהאור מתחייב מן המאיר, וכשם שהשלהבת מתחייבת מן הגחלת — כן התארים העצמיים מתחייבים ממהותו של האל ומאוחדים בה.1920 בדומה לקרשקש, שפינוזה — בהוכחה הרביעית של משפט 11, בתיווך משפט 5 1921 ומשפט 9 1922 בחלק ראשון באתיקה — קובע את ״עוצמתו״ של אלוהים כמכניזם המכונן את אחדות העצם: ״מאחר שהיכולת להתקיים היא עוצמה, הרי נובע שככל שיש לדבר מה יותר ממשות השייכת לטבעו, כן יש לו יותר כוחות להתקיים מעצמו״. אם כן, נראה שמושג ״הטוב״ בתורת קרשקש ומושג ״העוצמה״ בתורת שפינוזה שקולים מבחינה פונקציונלית. זאת בנוסף לקרבה בהוכחה הקודמת — השלישית — בין המושג ״עוצמה״ בתורת שפינוזה לבין המושג ״חוזק״ בתורת קרשקש.

			אלוהים והעצם

			בפרקים 7-4 של הספר נידון היחס שבין ההוגים מתוך ניתוח של המכניזם ויסודות המטאפיזיקה של שפינוזה אל מול אלה של קרשקש. ביחס להשפעות בתפיסת העצם של שפינוזה,1923 הוברר ששפינוזה דוחה את הדואליזם שבתפיסת העצם של דקארט; עבור דקארט, כדי שדבר יוגדר כעצם עליו לעמוד בשני תנאים: הראשון וההכרחי הוא אי־תלות פרדיקטיבית, והשני הוא אי־תלות סיבתית. שני תנאים אלה מבחינים בין אלוהים כעצם שהוא בלתי תלוי פרדיקטיבית וסיבתית לבין עצמים שאינם תלויים פרדיקטיבית אך תלויים סיבתית. בכך יוצר דקארט מודל מטאפיזי בעל שני סוגים של עצמים. שפינוזה מתנגד לתפיסה זו באופן מהותי ועקרוני. לדידו קיים עצם אחד בלבד. הסיבתיות העצמית לדעת שפינוזה היא המאפיין המהותי ביותר של העצם — ולא בכדי הוא פותח את האתיקה בהגדרה זו. ישות שהיא סיבת עצמה כוללת שני מאפיינים הכרחיים לאור הגדרת הסיבתיות העצמית שבאתיקה (הגדרה ראשונה, חלק ראשון) ולאור חיוב הנביעה העצמית של העצם שנובע ממנה (הוכחה למשפט 16, חלק ראשון): המאפיין הראשון הוא (א) שייכות הקיום למהות ו(ב) אי־אפשרות לתפיסת העדר של דבר שהוא סיבת עצמו. ואילו המאפיין השני הינו ביטוי עצמי מוחלט. 

			שני מאפיינים אלה מצביעים על קירבה גדולה ביותר ואף על זהות מסוימת בין תורת העצם של שפינוזה לתורת האלוהות של קרשקש: השפעת קרשקש על החלק הראשון של המאפיין הראשון — שייכות הקיום למהות, ניכרה בקביעה של קרשקש כי המציאות: ״עצמי למהות. וזה שמתנאי המציאות — היותו נמצא מחוץ לשכל״.1924 לדעת קרשקש המהות קודמת לקיום ומתנה אותו, ואין הקיום זהה עם המהות, אלא היא בבחינת ״עצמי למהות״. 

			בשלושה מוקדים ניכרת השפעת תפיסת ״העצמי למהות״ של קרשקש על העצם השפינוזי:1925 המוקד הראשון נסב על הוכחת האל הראשונה של שפינוזה שבמשפט 11 ועל המשפט הקובע את שייכות הקיום למהות — משפט 7 בחלק ראשון באתיקה. בשני המקרים הללו המהות מתנה את הקיום, והקיום מתחייב ממהותה של ישות המוגדרת כסיבת עצמה. המוקד השני נסב על העובדה, שבכל המקומות שבהם דן שפינוזה ביחס בין הקיום למהותו של האל הוא מציין זאת על ידי יחס של שייכות — ולא זהות — הקובע את הנביעה והיכללות של הקיום מן ובתוך המהות. המוקד השלישי נסב על דברי שפינוזה בספרו Cogitata Metaphysica II, ch. 1. שם נראה שכבר בתחילת בניית משנתו המטאפיזית, שפינוזה ראה את המהות כקודמת לקיום ומתנה אותו.1926

			כמו כן, עבור החלק השני של המאפיין הראשון, קרי — אי־אפשרות של תפיסת העדר או אי־קיום עבור דבר שהוא סיבת עצמו — ישנם שני גורמי השפעה אפשריים. הראשון הוא רמב״ם הקובע את מציאותו של אלוהים מתוך שלילת תואר המציאות ממנו ועל ידי כך חיוב מציאותו ההכרחית.1927 אולם המקור השני המדויק והמתאים יותר לכוונת שפינוזה בהגדרת הסיבתיות העצמית באתיקה, הקובעת את אי־האפשרות לתפוס חוסר קיום בישות שהיא סיבת עצמה — ״בסיבת עצמו אני מבין [...] מה שטבעו אינו יכול להיות מושג אלא כקיים״1928 — הוא קרשקש. בשני מקומות בספר אור ה׳ קרשקש מציג את מציאותו ההכרחית של אלוהים מתוקף אי־העדרו.1929 המקום השני שבו מציין קרשקש את חוסר האפשרות לתפוס את אי־קיומו של אלוהים מבחינה אפיסטמי — באשר הוא מגדיר את המציאות ״שהוא הוראה היותו בלתי נעדר״ בהיותה ״בחינה שכלית״1930 — עולה בקנה אחד עם התנאי השני שמציב שפינוזה בהגדרת הסיבתיות העצמית: ״מה שטבעו אינו יכול להיות מושג אלא כקיים״.

			התארים

			השפעת קרשקש על המאפיין השני של העצם, דהיינו הביטוי העצמי המוחלט שלו, מופיעה בתורת התארים של שני ההוגים. שפינוזה התנסה ארוכות בעיצוב תורת התארים שלו, מכיוון שהוא לא ירש מודל מוכן של תפיסת תארים מדקארט.1931 המודל החלופי שעמד קרוב לוודאי לנגד עיניו של שפינוזה ושימש לו כדוגמה, ובנוסף גם מגלה קירבה רעיונית ברורה לתפיסתו המטאפיזית — הוא המודל של רבי חסדאי קרשקש. ניתן להיווכח בהשפעת קרשקש על תורת התארים של שפינוזה בכמה מוקדים: 

			מוקד ראשון1932 נסב על היחס בין המהות לתארים. עבור שני ההוגים המהות קודמת לתארים ומתנה אותם. מעבר לכך, שניהם מתארים את התארים כשייכים למהות ומתחייבים ממנה (בדומה לקיום ושאר הסגולות). בנוסף נראה שעבור שני ההוגים התארים הם היבטים במהות האלוהית ואינם זהים עמה באופן מוחלט. יחד עם זאת, עבור שניהם אלוהים נתפס כעצם בן אינסוף תארים: בתורת קרשקש התארים מאוגדים בתואר העצמי ״הטוב״ אשר זהה עם מהותו, ואילו בתורת שפינוזה הם מוגדרים כשייכים למהותו. 

			על כל אלה ניתן גם להוסיף את תפקידו של השכל ביחס לתארים.1933 עבור קרשקש, השכל מכונן דיפרנציאציה במהות האלוהית, מתוך שהוא תופס את התארים כתארים עצמיים העומדים בפני עצמם ומנותקים מן המהות האלוהים. עבור שפינוזה, השכל תופס את התואר בבחינת מה שמכונן מהות מסוימת בעצם. יתכן מאוד ששפינוזה, בהשפעתו של קרשקש, מגדיר את התואר ביחס לשכל. עבור שני ההוגים ראוי ונכון להמשיל את התארים כהיבטים המתחייבים באופן הכרחי ממהות האל — ובבחינה זו עצמה מגולם הביטוי העצמי המוחלט של האל. 

			המוקד שני1934 נסב על זהות הפונקציונלית בין התארים בתורותיהם של ההוגים. עבור שניהם התואר משמש כמכניזם אפיסטמולוגי להכרת גילומה בפועל של המהות האלוהית, או — וזה אותו דבר — התואר משמש לקביעה אונטולוגית של ממשות התארים כשלעצמם. ובמובנים אלה התואר גם משמש את הביטוי העצמי המוחלט של מהות האל שרק באמצעותו השכל יכול להכירו.

			אינסופיות ואימננטיות

			בנוסף נידון היחס בין הפרכתו של קרשקש את השלילה האריסטוטלית והרמב״מית לקיומו של גודל אינסופי, לבין האופן שבו שפינוזה מציג את הנושא ומפריך אותו. נמצאו נקודות זהות חד־משמעיות בין ההוגים: שניהם משתמשים כבסיס עקרוני להפרכתם בהבחנה בין אינסופיות חסרת גבול לבין אינסופיות שאינה ניתנת למדידה, אשר נובעת וקשורה לטעות הקטגורית שבהחלת תכונות סופיות על גודל אינסופי.1935 לאחר מכן נבחן היחס בין תפיסת האל כ״מקומו של עולם״ בתורת קרשקש לתואר ההתפשטות בתורת של שפינוזה. חמש נקודות ממשק שבין ההוגים זוהו בנושא זה:1936 (1) שניהם מזהים את אלוהים כמדיום של גודל מתפשט אינסופי המהווה את כל הדברים בתוכו; (2) עבור שני ההוגים ההתפשטות נחשבת כמדיום בלתי תלוי, אינסופי, הומוגני ובלתי ניתן לחלוקה; (3) עבור שניהם ההתפשטות האינסופית היא המדיום שבאמצעותו נובעים הנבראות או האופנים; עבור קרשקש ״המקום״ מגדיר את צורתם ומקומם של הדברים ובכך הוא מכונן את הדברים כמודיפיקציות אונטולוגית מוגדרות וסופיות. ואילו עבור שפינוזה ההתפשטות משמשת כ״סוג על״, שמתוקף היותה עצם מתפשט נובעים האופנים כביטוי עצמי שלה; (4) עבור שני ההוגים החומר המתפשט נתפס כאקטיבי בטבעו, כלומר הוא תמיד בפועל. זאת בניגוד לתפיסות האריסטוטליות ולתפיסתו של דקארט; (5) היחס בין ההתפשטות כ״כבוד האל״ לבין עצמותו של האל, על פי קרשקש, הוא כיחס של זהות או נביעה הכרחית העולים בקנה אחד עם הגדרת תארי האל של קרשקש כ״תארים עצמיים״ בעלי יחס של ״עצמי למהות״. יחס זה של התארים זהה ליחס בין העצם לתארים בתורת שפינוזה.1937 

			נמצאות ואופנים

			בבחינת הקירבה והיתכנות ההשפעה של תפיסת הנמצאות בתורת קרשקש על מעמד האופנים הסופיים בתורת שפינוזה, עלו חמש נקודות ממשק עיקריות בין ההוגים:1938 הנקודה הראשונה1939 נוגעת ליחס שבין ידיעתו של אלוהים לבין מציאות הדברים הפרטיים המקבילים לה. הן קרשקש והן שפינוזה, ובניגוד לתורת השכל המשכיל והמושכל, רואים את שכלו של אלוהים לא כמהות האל עצמה אלא כדבר־מה המתחייב ממנה וזהה באופן מוחלט עם ממשות מושכלותיו — שהם המושאים עצמם. קירבה נוספת בנקודה זו ניכרת בכך, שהן שיטתו המטאפיזית של קרשקש והן שיטתו של שפינוזה מעוגנות בקביעה ששכלו וידיעתו של אלוהים הם אינסופיים בדיוק כמו המציאות המקבילה לידיעה זו,1940 וזאת בניגוד לדעתם של אריסטו ורמב״ם הרואים את המציאות הפיזיקלית כמוגבלת ואילו את שכלו של אלוהים כאינסופי. ולבסוף, נמצאה הקבלה פונקציונלית בין אחדותו המוחלטת של העצם המכוננת את הפרלליזם בתורת שפינוזה לבין מושג ״הטוב המוחלט״ בתורת קרשקש; עבור שניהם תכנים אלו מציינים הן את אינסופיותו המוחלטת של אלוהים והן את ההקבלה האינסופית שבין תאריו. 

			הנקודה השנייה1941 שנבחנה נוגעת לזהות העקרונית שבין שני ההוגים אודות התארים ידיעה שלמות ורצון, והיחס של תארים אלו אל אהבתו של אלוהים. קרשקש, בניגוד למסורת הפילוסופית היוונית, חושב כי אהבה אינה סוג של חולשה עבור האוהב, אלא היא שלמות פנימית או תואר עצמי של האוהב — ״משיג עצמי לשלמותו״. ומכאן שאהבת האל עבור קרשקש משמעותה פעילות עצמית הנובעת מן שלמות פנימית.1942 נוסף לכך, משום שבתורת קרשקש מושג אהבה ביחס לאלוהים הוא ״המצאת המציאות בכללו והתמדת חידושו תמיד״, ומשום שאהבתו זו של אלוהים הינה ״משיג עצמי לשלמותו״, נגזר מכך כי אהבתו של אלוהים היא גילום עוצמתו בפועל. בעצם הבנה זו נעוצה ההבנה בדבר השונות המהותית בין תפיסת האהבה של קרשקש לזו של הפילוסופים היוונים.

			הקירבה בין תפיסת קרשקש בדבר אהבת האל ויחסה לתארים ידיעה, שלמות ורצון לבין תורת שפינוזה נמצאה מתוקף שתי בחינות: הבחינה הראשונה קושרת את מושג השלמות לעוצמת האל. אצל שני ההוגים קיימת תפיסה כי למהותו של האל שקילות משולשת מורכבת מן הטוב האלוהי, שלמותו העצמית והבאת הנבראים לידי מציאות. עבור קרשקש תפיסה זו מעוגנת בקשר בין התואר העצמי ״משיג עצמי לשלמותו״ ויחסו ל״אהבת הטוב״ של אלוהים כהבאת הנבראים לידי מציאות. ואילו אצל שפינוזה שקילות זו מעוגנת בקשר בין תפיסתו את הזהות שבין ממשות, שלמות ועוצמה ויחסם אל הטוב. 

			הבחינה השנייה נוגעת למשמעות ולפונקציה הדואלית של המושג אהבה. הן עבור קרשקש והן אצל שפינוזה אהבת האל באה לידי ביטוי בכפילות מטאפיזית; מחד, אהבת האל מכוונת להצביע על מימוש עוצמתו של אלוהים באשר הוא מתבחן ככוח בורא ומאציל המציאות. מאידך, אהבת האל גם מכוונת להצביע על אלוהים המתבחן מהצד המקבל כנברא שמתהווה לקשר עם המוחלט. בתנועה כפולה זו של אלוהים כאוהב וכנאהב מתרחשת פוזיציה אונטולוגית מעניינת עבור שני ההוגים, לפיה אהבתו העצמית של אלוהים מבצעת מעין מהלך של משוב כלפי עצמה.1943 

			בנוסף, עבור שני ההוגים השמחה היא היא האהבה שבה הן האל והן האדם שמחים — האל במפעליו והאדם בהיותו נמצא ודבק באל. קרשקש מתאר את שמחתו של האל במעונו או במשכנו. משמעות הדבר מציינת תפיסה אימננטית של קרשקש לפיה אלוהים הוא המדיום שבו הוא פועל את הכול ומהווה את הכול בתוכו ולמען עצמו. כמו כן, קרשקש מפרש את המילה כבוד במשמעות דומה — הוא מתאר את ״כבוד״ אלוהים כחודר ומהווה מציאות כל הדברים.1944 יתרה מזאת, קרשקש משתמש גם במילה כבוד באותו המקום על מנת לתאר את התנועה הפנימית של אלוהים מעצמו אל עצמו,1945 ובכך שב קובע את האימננטיות של האל בעולם כאשר הוא מפרש את כבוד האל כעצמותו. בהקבלה לכך שפינוזה, בעיון למשפט 36 בחלק חמישי באתיקה שבו הוא מתאר תנועת השפיעה העצמית של האל מעצמו אל עצמו, עושה שימוש במילה ״כבוד״ על מנת לתאר את האהבה והשמחה של אלוהים כלפי עצמו.1946 

			הנקודה השלישית1947 המשותפת לשני ההוגים נעוצה בעובדה, שעבור שניהם האל עצמו הוא שפועל את הנמצאות ויודע אותם, ואין בכך כדי לכונן ריבוי בעצמותו. היסוד המשותף בנקודה זו הוא, ששניהם רואים את הסיבה לריבוי כנובעת מגורם חיצוני, אולם בתפיסה המטאפיזית של שניהם האל אינו פועל ויודע את הנמצאות מחוץ לעצמותם, אלא האל הוא סיבתם הפנימית של כל הדברים, הווה אומר: האל עצמו הוא שפועל ויודע את הנמצאות מתוקף עצמותם שלהם, באשר הוא שפועלם. 

			הנקודה הרביעית1948 עמדה על הזהות שבין שני ההוגים אודות מעמדם של הנבראות או האופנים ביחס לאלוהים. אצל שני ההוגים הנמצאות קיימות בתוך אלוהים ונפעלות על ידו, ועל כן הוא יודע אותם מתוך עצמותו. הקירבה ביניהם עלתה במיוחד כאשר בתורת קרשקש, בדומה לזו של שפינוזה, קיימת זהות צורנית מבחינת אופן נביעת האופנים מן אלוהים, באשר אלוהים משכיל את עצמו כנובע ממציאותם של הנמצאות. 

			נביעת האופנים או הנמצאות כוללת שני מהלכים מרכזיים המשותפים לשני ההוגים: ראשית, אלוהים מוגדר כבעל ידיעה אינסופית. שנית, ידיעתו של אלוהים את עצמותו האינסופית מכוננת את מציאות הדברים כולם. למרות הקירבה בנקודה זו, יש ביניהם הבדלים טרמינולוגים ביחס לדברים הנובעים מאלוהים: בתורת שפינוזה התולדות מוגדרות כ״אופנים״ וגם כ״דברים פרטיים״, ואילו בתורת קרשקש התולדות מוגדרות כ״נמצאות״ וגם כ״נבראים״. עם זאת נראה שמבחינה פונקציונלית לא קיים הבדל בין ההוגים, והסיבה ששפינוזה בחר להשתמש במושג אופנים על אף שהשתמש במילה Creata בעיקר בכתביו המוקדמים, היא בעיקר משום קירבתו למושגי הלקסיקון בתקופתו, וגם משום שהוא לא רצה לערב את הקונוטציה של מעשה הבריאה שבמילה Creata, דבר שאינו עולה בקנה אחד עם תפיסת הלוגיקה של העצם; לפיה כל הדברים הם הפעלות של העצם או אופניו, ולא נבראים בבחינת עצמים פרטיים. 

			הנקודה החמישית1949 עמדה על הקירבה בין שפינוזה וקרשקש באשר לתפיסת הזמן וההתדבקות [Duration] והקשרם למציאות הנמצאות או האופנים. בנקודה זו עלו כמה הבחנות. ההבחנה הראשונה נגעה לקביעותיו של שפינוזה המוקדם, כי התמדה היא תואר של דבר,1950 הסבר של הדבר,1951 וגם אופן או הפעלה של דבר.1952 התכלית המשותפת של שפינוזה בכל ההגדרות להתמדתו של דבר היא לציין את מציאות הדבר בפועל. אולם שפינוזה המאוחר יותר מציין את ההגדרת ההתמדה כהמשך קיום ללא גבול מוגדר.1953 המעבר מהגדרת ההתמדה לקיום בפועל עד כדי קיום חסר גבול, הושפע מפיתוח תורת הקונטוס שלו. השפעתו של קרשקש על אבולוציית הגדרת ההתמדה של שפינוזה עלתה מתוך תפיסת הזמן והמקום של הנבראות בתורת קרשקש. עבור קרשקש אלוהים מקיים בפועל את הנבראות במעין אינטרוולים מוגדרים של מקום וזמן. מכאן שהן תפיסת ההגדרה כמציאותם בפועל של האופנים, והן מציאותם בפועל של האופנים הנובעת מתוקף היות האל פועל אותם, יש לה יסוד ברור בתפיסת הזמן, המקום והיחס של הללו אל הנבראים בתורת קרשקש. 

			ההבחנה השנייה נגעה בקביעתו של שפינוזה כי הזמן נבדל מן הקיום רק בבחינה של השכל, ועל כן אין הבדל ממשי בין קיומו של דבר לבין התמדתו. דקארט אינו יכול היה להיות הגורם שהשפיע על קביעה זו של שפינוזה, מכיוון שדקארט חושב שההתמדה אינה זהה עם הקיום אלא היא רק כלי לבחינת מציאות הדבר, או שהיא תואר או איכות של הדבר.1954 מנגד קרשקש קובע כי הזמן של הדבר הוא קיומו בפועל בין אם בתנועתו ובין אם במנוחתו. להגדרה זו של קרשקש התאמה מוחלטת גם עם הגדרת ההתמדה של שפינוזה וגם עם תפיסתו את טבע הגופים.1955 

			ההבחנה השלישית נוגעת לזהות בתפיסת ההוגים את הזמן כתוצר של פעולה שכלית.1956 לזהות זו ארבע נקודות ממשק: (א) הזמן הוא שמודד את ההתמדה; (ב) מציאות הזמן היא מציאות שכלית־נפשית; (ג) יש צורך באומדן חיצוני המודד את ההתמדה ובכך נוצר הזמן; (ד) גם תנועה וגם מנוחה יכולים לשמש כאומדן של ההתמדה. 

			ההבחנה הרביעית נוגעת לקביעה של שפינוזה שההתמדה היא גודל רציף, הומוגני, שאינו דיסקרטי. תפיסה זו של ההתמדה מצויה באופן ברור בתורת קרשקש והראיה להשפעת קרשקש על שפינוזה בנושא זה נובעת מן העובדה שפינוזה משתמש בתיאור זהה לחלוטין לזה שקרשקש על מנת לתאר את הזמן כגודל רציף והומוגני.1957 

			אופנים אינסופיים

			יתרה מכך, קיימת קירבה פונקציונלית וארכיטקטונית באשר ליחס בין האופנים האינסופיים בתורת שפינוזה ובין מרכיבים ייחודים בהוכחת האל של קרשקש.1958 לאופנים האינסופיים בתורת שפינוזה שתי הפונקציות העיקריות: (1) תיווך בין אלוהים כישות שהוא בפועל באופן אינסופי ומוחלט לבין הדברים הסופיים; (2) יצירת קשר קוהרנטי של כל האופנים הסופיים לכדי אחדות אורגנית יציבה המקיימת בתוכה יחסים של סיבתיות ומושגיות. 

			הזהות של האופנים הישירים בתורת שפינוזה ובתורתו של קרשקש הובהרה מתוך בחינה של האופן הכפול שבו מיושם ״עקרון הטעם המספיק״ בהוכחת האל של קרשקש: (1) הפונקציה האחת בהוכחת האל של קרשקש המקבילה לפונקציה של האופנים האינסופיים הישירים בתורת שפינוזה, עולה מן ההיבט של המדרג הסיבתי המטאפיזי בהוכחת האל שלו; ״העילה הראשונה״ היא המכוננת את מציאות העלולים כסוג עליון להם, משום היותה זהה הן עם תואר ״הטוב״ המכיל את אינסוף התארים האלוהיים, והן עם ״כבוד אלוהים״, שהוא המדיום שבו אלוהים פועל את כל הנמצאות ומכיל אותן. (2) הפונקציה השנייה המקבילה לפונקציה של האופנים האינסופים האמצעיים בתורת שפינוזה, עולה מן ההיבט של המדרג הסיבתי הפיזיקלי בהוכחת האל של קרשקש. עבור קרשקש, הסיבתיות המטאפיזית אינה מכוננת את מציאותו של כל עלול בנפרד, אלא היא מקנה מציאות לדבוקה אינסופית אחת המכונה ״כללם״, המקיימת בתוך עצמה יחסים סיבתיים אוטונומיים שמהווים את מעמדה וקיומה בבחינת ״אפשרי המציאות״. אצל שפינוזה הקשר סיבתי זה עומד בהלימה עם הגדרתו את ״פני היקום כולו״1959 כצבר אינסופי של מצבים משתנים תדירות המכוננים את אינסוף האופנים באינסוף התארים, ויחד עם זאת שומרים על אחדות היחיד הכולל.

			לסיכום, ניתן לומר שלאורך ההיסטוריה של המחקר בתורת קרשקש ובתורת שפינוזה העלו חוקרים שונים דעות רבות שהצביעו על יחסים בין השניים. מכולם, הגדיל וולפסון להצביע על יחסים מסוימים בנושאים מסוימים ביניהם. עם זאת, עד כה אף חוקר לא עמד על טיבו ותוכנו של היחס באופן אנליטי בהיקף ובעומק שבספר זה. בספרי ניסיתי, על סמך היקף הידיעה שלי אודות תורותיהם של קרשקש ושפינוזה ושל תורות בני תקופתם ותורותיהם של אלו שיש לשער כי השפיעו על תפיסתם, לעמוד באופן מדויק על היחס ומידת ההשפעה של קרשקש על שפינוזה בשני הנושאים של הוכחת האל ושל הקונסטרוקציה התיאולוגית־מטאפיזית שלהם. לאור הממצאים הרבים שעלו, אפשר לומר שאין ספק שקיימת קירבה משמעותית בין ההוגים בנושאים אלה. ההקבלות הרבות היו לעתים זהות לחלוטין ולעתים התבטאו רק בתוכן פונקציונלי או ארכיטקטוני. אין ספק שיש עוד מקום רב למחקר בתחומים שבהם לא נגעתי ואף באלו שנגעתי. 

			רשימת המקורות וקיצוריהם

			כתבי שפינוזה

			(אזכור ספרי שפינוזה בהערות השוליים מופיע ללא ציון שם המחבר)

			שפינוזה, איגרות = שפינוזה, ברוך, איגרות, תרגם מלטינית אפרים שמואלי, מוסד ביאליק, ירושלים 1963.

			שפינוזה, אתיקה = שפינוזה, ברוך, אתיקה, תרגם מלטינית ירמיהו יובל, הקיבוץ המאוחד, בני ברק 2003.

			שפינוזה, דקדוק שפת עבר = שפינוזה, דקדוק שפת עבר, הוצאת יוסף פלעסנר, קראקה 1905. 

			שפינוזה, מאמר תיאולוגי־מדיני = שפינוזה, ברוך, מאמר תיאולוגי מדיני, תרגם מלטינית נתן שפיגל חיים וירשובסקי, מאגנס, ירושלים 1961.

			שפינוזה, מאמר על תיקון השכל = שפינוזה, ברוך, מאמר על תיקון השכל, תרגם מרומית נתן שפיגל, מאגנס, ירושלים 1996.

			שפינוזה, מאמר קצר = שפינוזה, ברוך, מאמר קצר על אלוהים, אדם ואושרו, תרגמה מהולנדית רחל הולנדר שטיינגרט, מאגנס, ירושלים 1978.

			שפינוזה, תורת המידות = שפינוזה, ברוך, תורת המידות, תרגם מרומית יעקב קלצקין, מסדה, תל־אביב 1985 (הוצאת שטיבל, ליפסיה תרפ"ד, אקדמון, ירושלים 1967).

			Curley, The collected Works of Spinoza (vols. 1-2) = Curley, Edwin (ed.), The collected Works of Spinoza (vols. 1-2), Princeton University Press, Princeton, NJ 1985.

			Spinoza, Principles of Cartesian Philosophy [Principia Philosophiae Cartesianae] = Spinoza Baruch, Principles of Cartesian Philosophy & Thoughts on Metaphysics, Translated by Harry E. Wedek, Philosophical Library, U.S.A, NY 1961.

			Spinoza, Cogitata Metaphysica = Spinoza, Baruch, Thoughts on Metaphysics [Cogitata Metaphysica], in: Principles of Cartesian Philosophy, translation: Harry E. Wedeck, The Philosophical Library, New York 1961.

			Spinoza, Hebrew Grammar = Spinoza, Baruch, Hebrew Grammar – A Concise Compendium, Translator: Maurice J. Bloom, The Philosophical Library, New York 1962. 

			מקורות נוספים 

			אבן צדיק, עולם קטן = יוסף אבן צדיק, עולם קטן, לייפציג 1854. 

			אבן תיבון, רוח חן = יהודה אבן תיבון, רוח חן (לא ידועה השנה).

			אופיר, סוד הקדיש = אופיר, נתן, "'סוד הקדיש' — טקסט קבלי שיוחס לרב חסדאי קרשקש", דעת: כתב־עת לפילוסופיה יהודית וקבלה 46 (2001), עמ' 28-13. 

			אורבך, עמודי המחשבה הישראלית = אורבך, שמחה בונם, עמודי המחשבה הישראלית, ההסתדרות הציונית העולמית, ירושלים תשל״ז. 

			אייזמן, תורת התארים = אייזמן, אסתי, "בין רמב"י לרח"ק בתורת התארים", מחקרי ירושלים במחשבת ישראל כה (תשע״ח), עמ׳ 128-103. 

			אלבו, ספר העיקרים = יוסף אלבו, ספר העיקרים, עריכה מרדכי דויד, פלדהיים, ירושלים 2011.

			אלפאראבי, דעותיהם של אנשי העיר המעולה = אלפאראבי, אבו־נאצר, דעותיהם של אנשי העיר המעולה, תרגם אחמד אעבאריה, אוניברסיטת תל אביב 2007. 

			אלפאראבי, מהות הנפש = אבונצר, אלפאראבי, מהות הנפש (מתרגם לא ידוע), פרעסבורג תרכ״ה. 

			אפלטון, כתבים = אפלטון, כתבי אפלטון, כרכים 4-1, תרגם יוסף ג' ליבס, שוקן, תל אביב 1999. 

			אריסטו, אתיקה = אריסטו, אתיקה ניקומאכית, תרגם מיוונית יוסף ג' ליבס, שוקן, תל־אביב 1985. 

					1929	המקום הראשון — אור ה׳, מאמר א׳, כלל ג׳, פרק א, עמ׳ צח: ״אבל אמנם ההוראה הכוללת היא, היות הדבר המיוחס לו המציאות — בלתי נעדר. ובדרך הזה בעצמו יאמר בקדימה בו יתברך, ובאחור על שאר הנמצאות״; המקום השני — שם, עמ׳ קט-קי: ״כי האור איננו עצם נבדל מעצמותו שיהיה צריך למרכיב ומקבץ, אבל הוא דבר עצמי שראוי שיתואר בו. כי הוא ענייני התארים באל יתברך. וכל שכן הקדמות, שאיננו אלא בחינה שכלית שהוא בלתי הווה. והמציאות, שהוא הוראה היותו בלתי נעדר. והאחדות, שהוא מורה על היותו בזולת ריבוי בעצמו, ושהוא אין בו שניות בצד מהצדדין״.

				

				
					1930	אור ה׳, כלל ג׳, פרק ג, עמ׳ קי.

				

				
					1931	פרק 5: תארי האלוהים, סעיפים 5א. תורת התארים של דקארט ובעיותיה; 5ב. היחס תואר־אופן במשנת דקארט.

				

				
					1932	פרק 5, סעיפים: 5ד. השפעת תורת התארים של קרשקש על שפינוזה; 5ה. היחס שבין המהות לתארים.

				

				
					1933	פרק 5, סעיף 5ג. תפקיד השכל בהגדרת התואר של שפינוזה, שתי הקריאות של התארים ויחסי גוף נפש.

				

				
					1934	פרק 5, סעיפים: 5ד. השפעת תורת התארים של קרשקש על שפינוזה; 5ו. התואר כהסבר לשאלה כיצד העצם קיים וממשותם של התארים.

				

				
					1935	פרק 5, סעיף 5ז. היחס בין הפרכת קרשקש את ביקורת של אריסטו בדבר קיומו של גודל אינסופי ותפיסתו את האל כ״מקומו של עולם״, לבין תואר ההתפשטות אצל שפינוזה — חלק ראשון: הפרכת קרשקש את אי אפשרותו של גודל נבדל ויישומה בתורת שפינוזה. 

				

				
					1936	שם, שם, חלק שני: תפיסת האל של קרשקש כ״מקומו של עולם״ והשפעתה על תפיסת תואר ההתפשטות בתורת שפינוזה. 

				

				
					1937	בהקשר ליחס שבין תארי האל העצמיים של קרשקש לתארי העצם של שפינוזה, ראו שם, סעיפים: 5ד. השפעת תורת התארים של קרשקש על שפינוזה; 5ה. היחס שבין המהות לתארים.

				

				
					1938	פרק 7: הנמצאות ומעמדן בתורת קרשקש.

				

				
					1939	פרק 7, סעיף 7א. תפיסת הנמצאות בתורת קרשקש לתפיסת האופנים הסופיים בתורת שפינוזה — נקודה ראשונה: פונקציית שכלו של האל, פרלליזם והקשרו למציאות הנמצאות.

				

				
					1940	לדעת קרשקש, כל מה שקיים בשכלו האינסופי של אלוהים חייב להיות קיים גם באופן ממשי: ״ואמר, לפי שהוא מבאר, שהלאות חסרון בחק השם יתברך, הוא מחויב שיהיה יכולתו בב״ת מכל הצדדין, בכל מה שאפשר שיצויר מציאותו אצל השכל״ (אור ה׳, מאמר ב׳, כלל ג׳, פרק א, עמ׳ קעט). לדעת שפינוזה יש פרלליזציה בין שכלו של אלוהים לבין הדברים בכל שאר התארים: ״סדר האידאות וקישורן זהה לסדר הדברים וקישורם [...] עוצמת המחשבה של אלוהים שווה לעוצמת פעולתו כפי שהיא בפועל״ (אתיקה, חלק שני, משפט 7, משפט נסמך).

				

				
					1941	על נושא זה ראו: פרק 7, סעיף 7א. תפיסת הנמצאות בתורת קרשקש לתפיסת האופנים הסופיים בתורת שפינוזה — נקודה שנייה: שלמותו ואהבתו של האל.

				

				
					1942	״לפי שהוא ידוע שהשי״ת מקור ומבוע מהשלמויות כלם; והוא יתברך לשלמותו, אשר הוא עצמותו, אוהב הטוב, למה שנראה מפעולותיו, בהמצאת המציאות בכללו והתמדתו וחידושו תמיד; וזה אמנם ברצונו הפשוט; היה בהכרח אהבת הטוב — משיג עצמי לשלמותו. ויתחייב מזה, שכל אשר יהיה השלמות יותר גדול — יהיה האהבה והערבות בחפץ יותר גדול״ (אור ה׳, מאמר ב׳, כלל ו׳, פרק א, עמ׳ רמב; ראו גם מאמר א׳, כלל ג׳, פרק ג).

				

				
					1943	על עניין זה בתורת קרשקש ראו למשל: ״ומזה הצד, אמרו זה במקומות (יבמות, סד׳, א) שהקב״ה מתאווה לתפילתן של צדיקים. ורצו, שלמה שהערבות והשמחה אצלו בהשפעת הטוב, והיה הטוב השלם שאפשר לאדם שידבק בשם, שזהו סוד התפילה [...] הנה כשימשך הטוב הזה ממנו הוא ערב אצלו. ועל צד הרחבת הדיבור, כביכול מתאווה לו. וההפך בהפך. כי ידיעת ההפכים אחת. והנה יהיה מטבע הברכה 'שהשמחה במעונו' כפשוטו. ולא יצטרך לשיתוף ׳מקום׳ שיאמר על מדרגתו. אבל לפי שהשמחה הזאת משותפת לבורא יתברך, בהשפעתו מהטוב, ולנבראים, במה שיקבלו מההשפעה; הנה אם כן, השמחה האמיתית היא במעונו, כלומר במשכנו״ (אור ה׳, מאמר א׳, כלל ג׳, פרק ה, עמ׳ קכ). לדברים דומים בתורת שפינוזה ראו למשל: ״האהבה השכלית של הנפש לאלוהים היא אהבתו של אלוהים עצמו, שבה הוא אוהב את עצמו לא באשר הוא אינסופי, אלא באשר הוא עשוי להיות מונהר על ידי מהותה של נפש האדם הנדונה מבחינה של נצח. הווה אומר: אהבה השכלית של הנפש לאלוהים היא חלק מן האהבה האינסופית שאלוהים אוהב בה את עצמו״ (אתיקה, חלק חמישי, משפט 36).

				

				
					1944	״ולזה, להיות הש״י הוא הצורה וכלל המציאות, כי הוא מחדשו מייחדו ומגבילו, השאילו לו השם הזה, באמרם תמיד: ‘ברוך המקום' [...] 'הוא מקומו של עולם'. והיה הדמיון הזה נפלא. כי כאשר רחקי הפנוי נכנסים ברחקי הגשם ומלואו, כן כבודו יתברך בכל חלקי העולם ומלואו, כאמרו (ישעיה ו, ג): 'קדוש קדוש קדוש ה׳ צבאות מלא כל הארץ כבודו'. ירצה, כי עם היותו קדוש ונבדל בשלוש קדשות, שירמז בהם אל היותו נבדל משלושה עולמות, הנה מלא כל הארץ, שהוא יסוד העכור שביסודות, כבודו. ומזה העניין אמרו (יחזקאל ג, יב): 'ברוך כבוד ה׳ ממקומו'. כלומר שתאר הברכה והשפע ממקומו, ר״ל מעצמותו ולא מזולתו. ויהיה הכינוי 'ממקומו' שב אל הכבוד״ (אור ה׳, מאמר, א׳, כלל ב׳, פרק א, עמ׳ סט-ע).

				

				
					1945	״ברוך כבוד ה׳ ממקומו״. כלומר שתאר הברכה והשפע ממקומו, ר״ל מעצמותו ולא מזולתו. ויהיה הכינוי ״ממקומו״ שב אל הכבוד״.

				

				
					1946	״אהבה זו, או ברכת אושר הזו, קרויה בכתבי הקודש בשם כבוד, ולא בלי צדק. כי בין שאהבה זו מתייחסת לאלוהים ובין שהיא מתייחסת לנפש, אפשר לקרוא לה בשם שביעות רצון עצמית של הנפש, שבאמת אינה שונה מן הכבוד (לפי כה: ל). כי במידה שאהבה זו מתייחסת לאלוהים, הרי (לפי ה: 35) זוהי שמחה [...] המלווה באידאה של עצמו״ (אתיקה, חלק חמישי, משפט 36, עיון).

				

				
					1947	ראו בנושא זה פרק 7, סעיף 7א. תפיסת הנמצאות בתורת קרשקש ויחסה לתפיסת האופנים הסופיים בתורת שפינוזה — נקודה שלישית: אחדות וריבוי.

				

				
					1948	ראו בנושא זה שם, נקודה רביעית: אימננטיות ומציאות הנמצאות והאופנים.

				

				
					1949	על נושא זה ראו שם, נקודה חמישית: זמן, משך ונצח. 

				

				
					1950	Cogitata Metaphysica I, ch. 4 

				

				
					1951	איגרות, איגרת 12. 

				

				
					1952	Cogitata Metaphysica II, ch. 1

				

				
					1953	אתיקה, חלק שני, הגדרה 5. 

				

				
					1954	דקארט, עקרונות הפילוסופיה, חלק ראשון, סעיפים 51, 55. 

				

				
					1955	״כל הגופים נעים או נחים״ (אתיקה, חלק שני, משפט 13, אקסיומה 1).

				

				
					1956	על נושא זה אצל קרשקש ראו: אור ה׳, מאמר א׳, כלל ב׳, פרק יא, עמ' פה; על נושא זה אצל שפינוזה ראו: איגרות, איגרות 12, 50; Cogitata Metaphysica I, ch. 4.

				

				
					1957	קרשקש מתאר את החלל כגודל רציף והומוגני: ״והפנאי בעצמו כבר יאמר בו גדול או קטן, והוא משוער בחלק ממנו. ואלו תדמה כלי קערורי הורק מן האוויר, ולא נתמלא אוויר במקומו, הנה הפנאי ההוא יאמר בו גדול או קטן, והוא משוער בחלק ממנו. ואחר שיצדק עליו הכמה המתדבק, הנה הוא בהכרח גודל״ (אור ה׳, מאמר א׳, כלל ב׳, פרק א׳, עמ׳ סה). אולם את אותן תכונות של החלל הוא מכיל גם לגבי הזמן: ״כי להיותו מהכמה המתדבק״ (אור ה׳, מאמר א׳, כלל ב׳, פרק יא, עמ׳ פה), ולכן גם הזמן יאמר בגדול ובקטן. שפינוזה מגדיר את ההתמדה באותן מילים בהן מתאר קרשקש את תכונות הרציפות וההמוגניות של תחת החלל־זמן שלו: ״התמדה נתפסת כגדולה או כקטנה, כאילו היא מורכבת מחלקים״ (Cogitata Metaphysica I, ch. 4).

				

				
					1958	ראו בנושא זה פרק 7, סעיף 7ג. היחס בין הוכחת האל של קרשקש לתפיסת האופנים האינסופיים בתורת שפינוזה.

				

				
					1959	איגרות, איגרת 64.

